[1A]༄༅། །འདུལ་བ་ད་པ་བཞུགས་སོ། །

[1B]༄༅། །འདུལ་བ་ཕྲན་ཚེགས་ཀྱི་གཞི། བམ་པོ་ཉི་ཤུ་རྩ་བརྒྱད་པ། ཁྱོད་ཀྱིས་འདོད་
པ་གནས་བཟང་པོར་སྐྱེས་ཏེ། རྒྱལ་པོ་རྒྱལ་རིགས་སྤྱི་བོ་ནས་དབང་བསྐུར་བ་དང་ཕྲད་པར་
བདག་གིས་བྱའོ། །དེས་དེ་རྒྱལ་པོ་ཤར་པ་དང་ལྷན་ཅིག་ཕྲད་པར་བྱས་ཏེ། ནོར་ལྷས་བྱིན་དེ་
དང་ལྷན་ཅིག་ཤིན་ཏུ་ཆགས་པར་གྱུར་པ་དང། གསེར་ཕྲེང་ཅན་གྱིས་སྦྱོར་བ་འཆང་ལ་ལྷ་ནི་

[2A] །གསོན་ཏེ། རྒྱལ་པོ་གཏུམ་པོ་རབ་སྣང་གི་སྲས་མོ་ནོར་ལྷས་བྱིན་ལ། གླང་པོ་ཆེའི་ཆོ་ག་
སློབ་བོ་ཞེས་སྤྲིང་ངོ། །དེས་ཀྱང་རྒྱན་ལྔ་མི་མངོན་པར་བྱས་ནས་བདག་ཉིད་གོས་ཧྲུལ་པོ་བགོས་ཏེ། མིང་དཔྱིད་
ལྡན་ཞེས་བྱ་བར་བཏགས་ནས། སྨྱོན་པའི་ཆ་ལུགས་ཀྱིས་འཕགས་རྒྱལ་དུ་སོང་ངོ། །དེ་དེར་ལམ་པོ་ཆེ་དང་
སྲང་དང། བཞི་མདོ་དང། སུམ་མདོ་དག་ཏུ་རྒྱུག་མཆོང་རྒལ་ཞིང། དཔྱིད་ལྡན་དགའ་བོ། དཔྱིད་ལྡན་དགའ་
བོ་ཞེས་སྨྱོན་ཚིག་ཀྱང་སྨྲའོ། །གང་དག་གིས་འདི་སྦྱོར་བ་འཆང་ཡིན་ནོ། །ཞེས་དེ་ངོ་ཤེས་པ་དེ་དག་ལ་ནི་རྒྱན་བྱིན་པ་

[2B] དེ་དག་གིས་དེ་བླངས་ནས་ཅང་མི་ཟེར་བར་འགྲོའོ། །གང་དག་མི་ཤེས་པ་དེ་དག་ནི་འདི་སྨྱོན་པ་ཞིག་གོ་ཞེས་ཡལ་བར་གཏོང་སྟེ། དེ་རྒྱལ་
པོའི་ཕོ་བྲང་འཁོར་དང་ཁྱིམ་བཟང་པོ་གང་དུ་ཞུགས་པ་དེར་བཟའ་བ་དང། མེ་ཏོག་དང། གོས་དག་ཀྱང་རྙེད་ཅིང། ཤར་པ་དང་ལྷན་ཅིག་གསང་སྟེ་
གྲོས་གཅིག་གོ་ཅི་ཙམ་དུས་གཞན་ཞིག་ན་ནོར་ལྷས་བྱིན་གྱིས་རྒྱལ་པོ་ཤར་བའི་བུ་ལ་སྨྲས་པ། ལྷ། གལ་ཏེ་ན་བདག་གི་ཕས་ཚོར་དུ་མཆིས་
ཚུར་སྤྱོན། འབྲོས་སོ། །དེས་སྨྲས་པ། ལྷ་མོ་གལ་ཏེ་དེ་ལྟ་ན་སོང་ལ་ཕ་ལ་འདི་སྐད་ཅེས། ཡབ་བདག་གིས་གླང་པོ་ཆེའི་ཆོ་ག་ནི་ལོབས་ན། འོན་
ཀྱང་ལས་སུ་བགྱི་བ་མ་མཐོང་སྟེ། དེའི་སླད་དུ་ལྷས་བདག་ལ་གླང་པོ་ཆེ་མོ་བཟང་ལྡན་ཅི་བདེར་བགྱིད་དུ་སྩོལ་ཅིག་དང། དེ་ལ་འཚལ་ནས་ལས་
དག་བལྟ་བར་བགྱིའོ་ཞེས་གྱིས་ཤིག་དེ་སོང་ནས་རྒྱལ་པོ་ལ་དེ་བཞིན་སྨྲས་པ་དང། རྒྱལ་པོ་གཏུམ་པོ་རབ་སྣང་གིས་ཀྱང་གླང་པོ་ཆེའི་རྫི་རྣམས་ལ་

[3A]༄༅། །ཤེས་ལྡན་དག་གླང་པོ་ཆེ་མོ་བཟང་ལྡན་བུ་མོ་ནོར་ལྷས་བྱིན་ལ་ཅི་བདེར་གྱིས་ལ། དེ་ལ་ཞོན་ནས་ལས་དག་བལྟར་ཆུག་
ཅིག་ཅེས་བསྒོའོ། །དེ་དག་གིས་དེ་ལ་གླང་པོ་ཆེ་མོ་བཟང་ལྡན་ཅི་བདེར་བྱས་པ་དང། དེ་རྒྱལ་པོ་ཤར་བའི་བུ་དང་ལྷན་ཅིག་དེ་ལ་ཞོན་ནས་འབྲོས་པའི་
ཐབས་ཤོམ་པར་རྩོམ་སྟེ། རེས་འགའ་ནི་སྔ་དྲོ་སོང་ཞིང། ཉི་མ་ཕྱེད་ན་སླར་འོང། རེས་འགའ་ནི་ཉི་མ་ཕྱེད་ན་སོང་ཞིང། ཕྱི་དྲོ་སླར་འོང། རེས་འགའ་ནི་
ཕྱི་དྲོ་སོང་ནས་དགོངས་སུ་སླར་འོང། རེས་འགའ་ནི་དགོངས་སོང་ནས་མཚན་མོ་ནམ་ཕྱེད་ན་སླར་འོང། རེས་འགའ་ནི་འཇིང་ལ་སླར་འོང། རེས་འགའ་ནི་
ལྔ་ཚིགས་ལ་སླར་འོང། རེས་འགའ་ནི་མ་ཆུང་ན་སླར་འོང། རེས་འགའ་ནི་སྐྱ་རེངས་ཤར་ན་སླར་འོང་ངོ། །ཤར་པས་སྤྱོར་བ་འཆང་ལ་འབྲོས་པའི་ཐབས་
སྨྲས་པ་དང། དེས་གླང་པོ་ཆེའི་ལྕི་བ་དག་ཕྱིར་དབྱུང་བར་བརྩམས་སོ། །ཆབ་སྒོ་བདག་གིས་སྨྲས་པ། དཔྱིད་ལྡན་འདི་ཅི་ཡིན་དེས་སྨྲས་པ། ཤེས་

[3B] འདི་དག་དེར་ལ་དུར་འགྱུར་རོ། །ཞེས་བྱས་པ་དང། དེ་དག་གིས་བགད་ནས་འདི་ནི་སྨྱོན་པའོ། །སྙམ་ནས་ཆང་མི་སྨྲ་བར་འདུག་གོ་དེས་ཀྱང་དེ་དག་
ཁྱེར་ཏེ། ཀོའུ་ཤམྦྷིའི་ལམ་གྱི་བར་བར་དུ་ཤིང་གི་ཡལ་ག་ལ་དཔྱངས་སོ། །ཡང་གླང་པོ་ཆེའི་གཅིན་དག་གིས་བུམ་པ་བཀང་སྟེ་བཀུར་བར་བརྩམས་པ་དང། སྒོ་བ་དག་གིས་དེ་བཞིན་དུ་དྲིས་པ་
དང། དེས་སྨྲས་པ། ཤེས་ལྡན་དག་རྒྱལ་པོ་བཤོས་སུ་བྱས་ཏེ་འདི་ནི་དེར་སྐྱེམས་སུ་འགྱུར་རོ་ཞེས་བྱས་པ་དང། དེ་དག་དེ་བཞིན་དུ་འདི་ནི་སྨྱོན་པ་ཡིན་ནོ། །སྙམ་ནས་བགོད་དེ་འཁོད་དོ། །དེས་
ཀྱང་དེ་ཁྱེར་ཏེ་ཀོའུ་ཤམྦྷིའི་ལམ་གྱི་བར་དུ་ཤིང་གི་ཡལ་ག་ལ་དཔྱངས་སོ། །རྒྱལ་པོ་ཤར་པ་དང། སྦྱོར་བ་འཆང་དང། གསེར་ཕྲེང་ཅན་གྱིས་ཉི་མ་ཆེ་གེ་མོ་ཞིག་ལ། ཕྱོགས་ཆེ་གེ་མོ་
ཞིག་ཏུ་ཐམས་ཅད་འདུ་བར་བྱའོ། །ཞེས་དུས་བཏབ་ནས། རྒྱལ་པོ་ཤར་པའི་བུ་དང། ནོར་ལྷས་བྱིན་གླང་པོ་ཆེ་མོ་བཟང་ལྡན་ལ་ཞོན་ནས་ཕྱོགས་དེར་སོང་སྟེ། སྦྱོར་བ་འཆང་དང། གསེར་
ཕྲེང་ཅན་ཡང་དེ་ཉིད་ལ་ཞོན་ཏེ། དེ་རྣམས་པི་ཝང་སྙན་པ་ལེན་ཞིང་དོང་བ་ན། རྒྱལ་པོ་ཤར་པའི་བུས་པི་ཝང་སྙན་པ་བླངས་པ་དང། སྦྱོར་བ་འཆང་དགའ་བ་སྐྱེས་ཏེ་གླུ་བླངས་པ། བཟང་ལྡན་
མ་དང་དབྱངས་སྙན་དང། །ནོར་ལྷས་བྱིན་དང་ཤར་པ་དང་།གསེར་ཕྲེང་ཅན་དང་དཔྱིད་ལྡན་དང། །འདི་དག་དོན་མཐུན་འདོང་བ་ཡིན། །དུས་གང་དུ་དེ་དག་སླར་འོང་བའི་དུས་དེ་ཡང་མྱུར་དུ་ཐལ་

[4A]༄༅། །དུས་ཐ་མ་གང་ཡིན་པ་དེ་ཡང་ཐལ་ནས། རྒྱལ་པོ་གཏུམ་པོ་རབ་སྣང་གིས་གསོས་པ་ལ་སྨྲས་པ། གསོས་པ་ནོར་ལྷས་བྱིན་དང་ཐོགས་ན་འདི་ཅི་ལས་གྱུར། ཅེས་
བྱས་པ་དང། གསོས་པས་བཙལ་བར་བརྩམས་པ་ལས་མ་རྙེད་ནས། དེས་རྒྱལ་པོ་ལ་སྨྲས་པ། རྒྱལ་པོ་ཤར་པའི་བུས་གླང་པོ་ཆེ་མོ་བཟང་ལྡན་ལ་འཚལ་ཏེ། ནོར་ལྷས་བྱིན་ཁྲིད་ནས་
བྲོས་ལགས་སོ། །རྒྱལ་པོས་སྡངས་ནས་སྨྲས་པ། གསོས་པ་མྱུར་དུ་སོང་ལ། གླང་པོ་ཆེ་འདམ་བུའི་རི་ལ་ཞོན་ཏེ་ཤར་པ་དང། ནོར་ལྷས་བྱིན་ཁྲིད་དེ་ཤོག་ཅིག་དེ་རིངས་པ་རིངས་པར་གླང་
པོ་ཆེ་འདམ་བུའི་རི་ལ་ཞོན་ནས་བསྙགས་སོ། །དེས་བསྙགས་ཏེ་སླེབས་ལ་ཐུག་ནས་སྦྱོར་བ་འཆང་གིས་གླང་པོ་ཆེའི་ལྕི་བའི་ཐུམ་པོ་བཤིག་པ་དང། འདམ་བུའི་རིས་དེ་བསྣམ་པར་
བརྩམས་སོ། །ཇི་སྲིད་སྣོམ་པ་དེའི་བར་དུ་གླང་པོ་ཆེ་མོ་བཟང་ལྡན་གྱིས་དཔག་ཚད་བཅུ་འདས་སོ། །ཡང་འདམ་བུའི་རིས་སླེབས་ལ་ཐུག་ནས་སྦྱོར་བ་འཆང་གིས་གཅིན་གྱི་བུམ་པ་
བཅག་པ་དང། འདམ་བུའི་རིས་དེ་བསྣམ་པར་བརྩམས་སོ། །ཇི་སྲིད་སྣོམ་པ་དེའི་བར་དུ་གླང་པོ་ཆེ་མོ་བཟང་ལྡན་གྱིས་དཔག་ཚད་གཞན་བཅུ་འདས་ཏེ། གཞན་གྱི་ཡུལ་དུ་ཕྱིན་པར་
གྱུར་པ་དང། གསོས་པས་བསམས་པ། འདི་ནི་གཞན་གྱི་ཡུལ་ཡིན་པས་གླང་པོ་ཆེ་འདམ་བུའི་རི་ཡང་ཤོར་དུ་འོང་གི་ལྡོག་གོ། སྙམ་ནས་དེ་རེ་ཐག་ཆད་དེ་སླར་ལོག་གོ་རྒྱལ་པོ་

[4B] གསོས་པ་ཅི་གྲག་དེས་སྨྲས་པ། ལྷ། ཅི་ཞིག་གདའ། བྲོས་ལགས་མོད་ཅེས་བྱས་པ་དང། རྒྱལ་པོ་ལག་པ་འགྲམ་པ་ལ་གཏད་ནས་སེམས་ཁོང་དུ་
ཆུང་ཅིང་འདུག་གོ་རྒྱལ་པོ་ཤར་པའི་བུ་ཡང་སྲོག་སྟོར་བ་ལས་སླར་རྙེད་དེ་ཀོའུ་ཤམྦྷིར་འོངས་ནས། དགེ་སྦྱོང་དང། བྲམ་ཟེ་དང། བཀྲེན་པ་དང། ཕོངས་པ་དང། མཛའ་བོ་དང། ཕུ་ནུ་
དང། གཉེན་རྣམས་ལ་སྤྱིན་བདག་བྱིན་ཞིང། དགའ་སྟོན་ཆེན་པོ་བྱས་ནས། ནོར་ལྷས་བྱིན་དང་ལྷན་ཅིག་རྩེ་བར་བྱེད། དགའ་བར་བྱེད། དགའ་མགུར་སྤྱོད་པར་བྱེད་དོ། །དུས་གཞན་
ཞིག་ན་ཁང་བཟང་གི་ཐོག་ཏུ་བྱུང་ནས། ནོར་ལྷས་བྱིན་དང་ལྷན་ཅིག་ཏུ་བྲེ་མོ་གཏམ་དག་ཟེར་ཞིང་འཁོད་པ་ལས་སྨྲས་པ། ལྷ་མོ་ཁྱོད་ཀྱང་ངས་དེ་ལྟར་སྒྱུར་ཕྲོགས་པ་ཡིན་ནོ། །དེས་སྨྲས་
པ༑ ལྷ་ཁྱོད་ཀྱང་དེ་བཞིན་དུ་བདག་གིས་ཕས་ཐབས་ཀྱིས་བཟུང་སྟེ་བཞག་པ་ལགས་སོ། །དེས་སྨྲས་པ། ལྷ་མོ་ཇི་སྟེ་ཁྱོད་ཀྱི་ཕ་འདིར་བཀུག་སྟེ་ཐ་ག་པའི་ལས་སློབ་ཏུ་མ་བཅུག་ན་ང་རྒྱལ་
པོ་ཤར་པའི་བུ་མ་ཡིན་དུ་ཟད། ཅེས་བྱས་བ་དང། དེ་ཁྲོས་བཞིན་དུ་ཅང་མི་སྨྲ་བར་འདུག་གོ་རྒྱལ་པོ་ཤར་པས་སྦྱོར་བ་འཆང་ལ་སྨྲས་པ། ངའི་མི་དགའ་བ་ཁྱོད་ཀྱིས་བསལ་བར་ནུས་
སམ། ལྷ། ཅི་ཞིག་བགྱི། རྒྱལ་པོ་གཏུམ་པོ་རབ་སྣང་མགུལ་པ་ནས་ཐོགས་ཏེ་འདིར་ཁུག་ལ། ཐ་ག་པའི་ལས་སློབ་ཏུ་ཆུག་ཅིག་དེས་སྨྲས་པ། ལྷ་གང་གི་ཚེ་ཁྱོད་ཀྱིས་ནོར་ལྷས་བྱིན་དང། གླང་

[5A]༄༅། །པོ་ཆེ་མོ་བཟང་ལྡན་ཕྲོགས་པའི་ཚེ་དོན་གྱིས་ན་ཁྱོད་ཀྱི་མི་དགྱེས་པ་བསལ་ལགས་མོད་ཀྱི། འོན་ཀྱང་གལ་ཏེ་རྔོ་ཐོག་ཀྱང་གདས་བསམས་ཏེ་བགྱིའོ། །ཞེས་
བྱས་ཏེ། དེས་འཕགས་རྒྱལ་དུ་འགྲོ་བའི་ཟོང་དག་སྟ་གོན་བྱས་ནས་དེད་དཔོན་སྤྲོ་བ་བསྐྱེད་དེ། སྨད་འཚོང་མ་གཟུགས་དང་ན་ཚོད་དང་ལྡན་པ་རྒྱན་སྣ་ཚོགས་ཀྱིས་བརྒྱན་པ་ཞིག་ཀྱང་
དེད་དཔོན་གྱི་ཆུང་མར་བྱས་ནས། དེ་རིམ་གྱིས་གྲོང་དང། གྲོང་ཁྱེར་དང། ཡུལ་འཁོར་དང། རྒྱལ་པོའི་ཕོ་བྲང་རྣམས་སུ་ཚོང་དུས་དག་ལྟ་ཞིང་འཕགས་རྒྱལ་དུ་ཕྱིན་ཏོ། །རྒྱལ་པོ་
གཏུམ་པོ་རབ་སྣང་གིས་ནོར་མང་པོ་དང་ལྡན་པའི་དེད་དཔོན་ཞིག་འོངས་སོ། །ཞེས་ཐོས་སོ། །དེས་ཐོས་ནས་ཀྱང་བདག་ཉིད་ནོར་རྩིར་སོང་སྟེ། དེས་མགྲོན་པ་དེ་དག་ལ་དྲིས་པ། ཤེས་
ལྡན་དག། དེད་དཔོན་གྱི་ཁྱིམ་གང་ཡིན། དེ་དག་གིས། དེད་དཔོན་གྱི་ཁྱིམ་ནི་འདི་ཡིན་ནོ་ཞེས་བྱས་པ་དང། རྒྱལ་པོ་དེར་སོང་སྟེ་སྒོར་འདུག་ནས། དེད་དཔོན་གང་ན་འདུག་ཅེས་དྲིས་
པ་དང། དེ་རྣམས་ཀྱིས་སྨྲས་པ། སྒོར་བྱུང་སྟེ་སོང་ངོ། དེ་སྨྲས་པ། འདི་ན་སུ་འདུག་དེ་རྣམས་ཀྱིས་སྨྲས་པ། དེད་དཔོན་གྱིས་ཅུང་མ་མཆིས་སོ། །དེས་སྒོ་གཏན་ཕྱེ་སྟེ་ནང་དུ་ཞུགས་
པ་དང། ཇི་ཙམ་ན་དེད་དཔོན་གྱི་ཆུང་མ་གཟུགས་དང་ན་ཚོད་བཟང་བས་འཕགས་རྒྱལ་ན་གནས་པའི་བུད་མེད་ཐམས་ཅད་ཟིལ་གྱིས་གནོན་པ་ཞིག་མཐོང་ངོ། །དེས་དེ་མཐོང་ནས་

[5B] བཟང་མོ་དང་ལྷན་ཅིག་དགའ་མགུར་སྤྱོད་ན། དེད་དཔོན་གྱི་ཤོ་གམ་གཏོང་ངོ། །དེས་སྨྲས་པ། གལ་ཏེ་དེ་ལྟ་ན། མལ་འདིར་འདུག་
ཅིག་ཅེས་བྱས་པ་དང། འདོད་ཆགས་ཀྱིས་ལོང་བར་གྱུར་པས་ནི་མི་བྱ་བ་ཅི་ཡང་མེད་པའི་ཕྱིར། དེ་དེར་འདུག་པ་དང། རྒྱལ་པོའི་མི་རྣམས་ཀྱིས་སྒོ་བཅད་དེ། ཁྱོགས་སུ་བཅུག་ནས་
མི་བཞིས་བཏེག་སྟེ། གླུ་ལེན་ཅིང་སྒོ་གཅིག་ནས་འཕགས་རྒྱལ་དུ་ཞུགས་སོ། །དེ་ན་ཁ་ཅིག་ནི་ཐལ་མོ་རྡོབ། ཁ་ཅིག་རྒོད། ཁ་ཅིག་ནི་འདི་སྐད་དུ་གླུ་ལེན་ཏེ། སྦྲང་མ་དག་གིས་ཟླ་
བ་ཟོས། །རྣམ་ཐོས་བུ་ནི་གཉེར་བས་དེད། །ས་གཞི་ནགས་བཅས་མཁའ་ལ་འཕགས། །སྨད་འཚོང་མས་ནི་རབ་སྣང་ཁྲིད། །ཅེས་བྱས་པ་དང། འཕགས་རྒྱལ་ན་གནས་པ་རྣམས་ཀྱིས་
བསམས་པ། ཅིའི་ཕྱིར་ཚོང་པ་འདི་དག་དེ་སྐད་ཅེས་ཟེར་སྙམ་པ་ལས། དེ་རྣམས་སྒོ་གཞན་དུ་བྱུང་སྟེ། སྨྱགས་བཅད་དེ་བྲོས་ཏེ་སོང་ངོ། །གསོས་པ་ཡང་ཕན་ཚུན་དུ་རྒྱལ་པོ་ཚོལ་ཤིང། དེ་རིམ་
གྱིས་ཀོའུ་ཤམྦྷིར་སོང་ངོ། །བློན་པོ་དག་གིས་རྒྱལ་པོ་ཤར་པ་ལ་སྨྲས་པ། ལྷ་དགྱེས་པར་མཛད་དུ་གསོལ། རྒྱལ་པོ་གཏུམ་པོ་རབ་སྣང་ནི་འདིར་ཁུགས་ལགས་སོ། །ཞེས་བྱས་པ་དང་
རྒྱལ་པོ་ཤར་པ་སྨྲས་པ། ཤེས་ལྡན་དག་དེང་ལ་དེ་ཐོགས་ཏེ་ཐ་ག་པའི་ལས་སློབ་ཏུ་ཆུག་ཅིག་རྒྱལ་པོ་རབ་སྣང་འདིར་འོངས་པར་ནོར་ལྷས་བྱིན་ལ་སུ་ཡང་མ་ཟེར་ཅིག་པར་ཁྲིམས་སུ་ཡང་

[6A]༄༅། །ཆོས་ཤིག་ཅེས་བསྒོའོ། །ཇི་ཙམ་དུས་གཞན་ཞིག་ན་རྒྱལ་པོ་ཤར་བའི་བུ་ནོར་ལྷས་བྱིན་དང་ལྷན་ཅིག་ཏུ་ཁང་བཟང་གི་སྟེང་དུ་བྱུང་སྟེ་འདུག་པ་ན། རྒྱལ་པོ་
གཏུམ་པོ་རབ་སྣང་ཐགས་ཀྱི་གྲ་ཁང་ནས་བྱ་བ་ཞིག་གི་ཕྱིར་སྒོར་བྱུང་བ་དང། རྒྱལ་པོ་ཤར་པས་དེ་མཐོང་ནས། དེས་ནོར་ལྷས་བྱིན་ལ་སྨྲས་པ། མིའོ་ནི་སུ་ཡིན། ཁྱོད་ཀྱིས་ཤེས་སམ་
དེས་ཀྱང་རིང་ཞིག་ཏུ་བརྟགས་པ་དང། རྒྱལ་པོ་དེ་སྤྱི་ཅེར་ཞིག་ཡིན་པས་ངོ་ཤེས་ནས། དེ་མཆི་མས་བརྣངས་བཞིན་དུ་འདུག་སྟེ་དེས་བསམས་པ། རྒྱལ་པོ་ངན་པ་འདིས་ངའི་ཕ་འདི་འདྲ་
བའི་གནས་སྐབས་སུ་བྱས་ཀྱི། གལ་ཏེ་རྒྱལ་པོ་ངན་པ་འདི་མ་བསད་ན། ནོར་ལྷས་བྱིན་མ་ཡིན་དུ་ཟད། ཇི་ལྟར་བསད་པ་ཡང་བདག་ཉིད་ཀྱིས་མི་ཚོར་བ་དེ་ལྟར་གསད་དོ་སྙམ་མོ། །
རྒྱལ་པོ་དེ་ཡང་ཡིད་རྣོ་བ་ཞིག་པས་དེ་ཁྲོས་པར་ཤེས་ནས། དེས་སྦྱོར་བ་འཆང་ལ་བསྒོ་བ། སྦྱོར་བ་འཆང་དགྲ་ལ་ཤ་ལོན་ཟིན་གྱི། སོང་ལ། རྒྱལ་པོ་གཏུམ་པོ་རབ་སྣང་ཁྲོལ་ཏེ་ཁྲུས་གྱིས་
ཟན་བྱིན་ལ། བཀུར་སྟི་ཆེན་པོས་འཕགས་རྒྱལ་དུ་སྐྱོལ་ཅིག་ཅེས་བསྒོ་བ་དང། དེས་ཀྱང་ཇི་ལྟར་བསྒོ་བ་བཞིན་དུ་འཕགས་རྒྱལ་དུ་བསྐྱལ་ཏོ། །ནོར་ལྷས་བྱིན་གྱིས་བསམས་པ་
གལ་ཏེ་བདག་གིས་འདི་ང་ཉིད་གསད་པའི་ཐབས་བརྩམས་ན། གཡོན་ཅན་འདིས་འཕྲིགས་པར་འོངས་པས། དུས་ཅུང་ཟད་ཅིག་གི་བར་དུ་བྲིད་དོ། །སྙམ་ནས། དེས་དེ་ལ་རེ་ཞིག་

[6B] དགའ་བ་དང། རྩེ་བ་དང། དགའ་མགུར་སྤྱད་པ་དག་གིས་བྲིད་དོ། །དེ་ནས་དེ་གོས་དྲི་མ་ཅན་གྱོན་ཏེ་ཁྲིའུ་དྲ་བ་ཅན་ལ་ཉལ་ཞིང་འདུག་པ་དང། རྒྱལ་པོ་
ཤར་པའི་བུས་སྨྲས་པ། ལྷ་མོ་འདི་ཅིའི་ཐ་ཚིག་དེས་སྨྲས་པ་ལྷ། ལྷ་རྣམས་འཁྲུགས་ལགས་སོ། །དེས་སྨྲས་པ། ལྷ་མོ་མི་བདོག་གམ་ཅི། ཇི་ལྟར་དམ་བཅས་པ་བཞིན་གྱིས་ཤིག་
དེས་སྨྲས་པ། ལྷ། གང་བདག་གིས་དམ་བཅས་པ་དེ་མི་འགྲུབ་ལགས་མོད། རྒྱལ་པོས་སྨྲས་པ། ཁྱོད་ཀྱི་དམ་ཅི་བཅས། གང་གིས་ན་ཁྱོད་མི་དགའ་བར་གྱུར་པ་སྨྲོས་ཤིག་དང། ཐམས་ཅད་
ཡོངས་སུ་རྫོགས་པར་བྱའི། ཁྱོད་མི་དགའ་བར་མ་བྱེད་ཅིག་དེས་སྨྲས་པ། གང་གི་ཚེ་བདག་གི་ཕས་ལྷ་བཟུང་སྟེ་བཞག་པ་དེའི་ཚེ། བདག་གིས་ལྷ་ལ་འདི་སྐད་དུ་ཇི་སྟེ་ལྷ་དང་བདག་ལྷན་
ཅིག་བདེ་ལེགས་སུ་ཀོའུ་ཤམྦྷིར་ཕྱིན་ནས། དེར་ལྷ་དང་བདག་ལྷན་ཅིག་ཉིན་ཞག་བདུན་གྱི་བར་དུ་ཟས་མི་ཟ་ཞིང། ཞག་བདུན་འདས་ནས་ལྷ་ནི་མེ་ཏོག་གི་ཕྲེང་བས་རྐང་པའི་རྩེ་མོ་ནས་སྤྱི་
བོའི་བར་དུ་དཀྲིས་ཏེ། ར་བའི་ཁར་འདུག་པར་བྱའོ། །བདག་ནི་དཀའ་ཐུབ་རྫོགས་ནས་བྲམ་ཟེ་སྟོང་ལ་ཟན་བྱིན་ལ། མཆོད་པ་དང་བཀུར་སྟི་ཆེར་བྱའོ། །ཞེས་དམ་བཅས་ན། ད་ལྷ་བཙུན་
མོའི་འཁོར་རྒྱ་ཆེ་བར་གྱུར་པས། ཅིའི་སླད་དུ་འདི་ལྟ་བུ་མཛད་པར་འགྱུར་སྙམ་དུ་བདག་དེ་སེམས་ཤིང་མཆིས་ཏེ། མདོར་ན་འགུམ་ལགས་སུ་བས་སོ། །རྒྱལ་པོས་སྨྲས་པ། ལྷ་མོ་ཁྱོད་

[7A]༄༅། །ཀྱིས་ལྷ་ལ་གསོལ་བ་བཏབ་པ་ཡང། དོན་གྱིས་ན་ངའི་ཆེད་ཁོ་ན་ཡིན་པས། ལོངས་ཤིག་དང། ཐམས་ཅད་བསྒྲུབ་པར་བྱའོ་།ཞེས་བྱས་པ་དང། དེ་ལངས་
ཏེ་དེས་ཁྱི་གུ་གཉིས་ཤིག་ར་བའི་དྲུང་དུ་བཏགས་ཏེ་བཞག་ནས། དེ་ཇི་ཙམ་མི་ཙམ་གྱི་ཤ་ཟ་ནུས་པ་དེ་ཙམ་དུ་ཤ་གོང་ནས་གོང་དུ་བསྐྱེད་དེ་བྱིན་ནོ། །གང་གི་ཚེ་ཁྱི་གུ་དེ་གཉིས་ཤ་དེ་ཙམ་ཟ་ནུས་པ་དེའི་
ཚེ་རྒྱལ་པོ་དང་ལྷན་ཅིག་ཉིན་ཞག་བདུན་གྱི་བར་དུ་འདུག་ཅིང་དེ་ནི་མཚན་མོ་ཟ། རྒྱལ་པོ་ཤར་པ་ནི་ཆུང་མ་དེ་ལ་ཆགས་པས་ཉིན་ཞག་བདུན་གྱི་བར་དུ་མ་ཟོས་པས་དེ་ལུས་སྐྱ་བོ་བསེང་བསེང་
པོར་གྱུར་ཅིང། ཤ་བྲི་ངན་པ་དང། ཉམ་ཆུང་བ་དང། རྨྱ་བར་གྱུར་ཏོ། །ཞག་བདུན་ལོན་པ་དང། ནོར་ལྷས་བྱིན་གྱིས་མེ་ཏོག་ཕྲེང་རྒྱུད་མཁན་རྣམས་ལ་ཡང། རྒྱུས་པ་དག་གིས་མེ་ཏོག་དྲི་
ཞིམ་པོ་དག་བརྒྱུས་ལ་མྱུར་དུ་ཁྱེར་ལ་ཤོག་ཅིག་ཅེས་བསྒོའོ་།སྦྱོར་བ་འཆང་ལ་ཡང་དེང་དུ་ལྷའི་དཀའ་ཐུབ་རྫོགས་ཀྱི་ཁྱོད་ཀྱིས་གྲོང་ཁྱེར་མཛེས་པར་གྱིས་ལ། བྲམ་ཟེ་སྟོང་དང་
རྒྱལ་པོ་བཙུན་མོའི་འཁོར་དང། གཞོན་ནུ་དང། བློན་པོ་དང་གྲོང་ཁྱེར་གྱི་སྐྱེ་བོའི་ཚོགས་དང་བཅས་པའི་ཟན་སྦྱོར་ཅིག་ཅེས་བསྒོའོ། །བློན་པོ་གཞན་དག་ནི་མི་ཚོར་བར་བྱ་བའི་
ཕྱིར་གནས་གཞན་དང་གཞན་དག་ཏུ་ལས་སུ་བསྐོས་སོ། །སྦྱོར་བ་འཆང་ཡང་རྒྱལ་པོ་ལ་སྙིང་ཉེ་ཞིང་རྗེས་སུ་ཆགས་པས། གྲོང་ཁྱེར་དེ་རྡོ་དང། གསེག་མ་དང། གྱོ་མོ་ནི་མེད་པར་

[7B] ཙན་དན་གྱི་ཆུས་ནི་ཆག་ཆག་བཏབ། བདུག་པ་དྲི་ཞིམ་པོའི་པོག་ཕོར་ནི་བཞག་རྒྱལ་མཚན་དང། བ་དན་ནི་བསྒྲེང། མུ་ཏིག་དང། དར་གྱི་ཆུན་པོ་དང། ལྔ་ལྡི་ནི་དབྱངས། མེ་ཏོག་རྣམ་པ་སྣ་ཚོགས་
ནི་བཀྲམ་སྟེ། ལྷ་རྣམས་ཀྱི་སྐྱེད་མོས་ཚལ་དགའ་བའི་ཚལ་བཞིན་དུ་དགའ་དགའ་ལྟར་བྱས་ནས། གནས་དང་གནས་རྣམས་སུ་རོལ་མོའི་སྒྲ་སྣ་ཚོགས་ནི་བསྒྲགས། གར་མཁན་དང། སྙན་དངགས་
མཁན་དང། འཇོ་ཚར་ཅན་གྱི་བྲོ་མཁན་རྣམས་ཀྱིས་ནི་བྲོ་གར་བྱ་བར་བརྩམས་སོ། །ཅ་ཅོ་ཆེན་པོ་བྱུང་བ་དེའི་ཚེ་ནོར་ལྷས་བྱིན་གྱིས་རྒྱལ་པོ་ཤར་པའི་བུ་ར་བའི་ཁར་རྐང་པའི་རྩེ་མོ་ནས་སྤྱི་བོའི་བར་
དུ་མེ་ཏོག་གིས་དཀྲིས་ནས་བསྙལ་ལོ། །དེ་ནས་ར་བའི་ཁ་ནས་ཕུལ་ནས་ལྟུང་མ་ཐག་ཏུ་གསོན་པོར་ཁྱི་དག་གིས་རུས་གོང་འབའ་ཞིག་ལུས་པར་བྱས་ཏེ། བྱ་རོག་དང། བྱ་རྒོད་དང། ཝ་དང། མི་
རོ་ལ་ཟ་བའི་སྲོག་ཆགས་གཞན་དག་ཀྱང་འཐབ་པར་གྱུར་ཏོ། །ཀོའུ་ཤིམྦྷིའི་ལྷ་ར་བའི་ཁ་ནས་གྲོང་ཁྱེར་མཛེས་པ་ལྟ་བ་ལས་ལྷུང་སྟེ། ཁྱི་དག་གིས་ཟོས་སོ། །ཞེས་ཀུ་ཅོའི་སྒྲ་ཆེར་གྱུར་པ་དང། དེ་ནི་
ཁ་ཅིག་ནི་ངུ། ཁ་ཅིག་ནི་དགའ། ཁ་ཅིག་ནི་ཐ་མལ་པར་འདུག་ཁ་ཅིག་ནི་འཕྲོག་རློམ་བྱེད་པར་གྱུར་ཏོ། །ཀུ་ཅོ་ཆེན་པོ་བྱུང་བ་དེའི་ཚེ་ཀོའུ་ཤམྦྷི་ན་གནས་པའི་དགེ་སློང་དག་སོ་སོར་བྲོས་ནས་
ཁ་ཅིག་ནི་མཉན་ཡོད་དུ་སོང་ངོ། །ཁ་ཅིག་ནི་གནས་གཞན་དང་གཞན་དུ་སོང་ངོ། །སྐབས་དེར་སྦྱོར་བ་འཆང་དང། བློན་པོ་གཞན་རྣམས་དང། ཀོའུ་ཤམྦྷི་ན་གནས་པའི་མིའི་གཙོ་བོ་དང་

[8A]༄༅། །བྲམ་ཟེ་དང། ཁྱིམ་བདག་རྣམས་ཀྱིས་ཀུ་ཅོ་ཞི་བར་བྱས་ཏེ། དེ་ནས་སྦྱོར་བ་འཆང་གིས་ཇི་ལྟར་རྒྱལ་པོ་ར་བའི་ཁར་སོང་ངོ། །ཇི་ལྟར་ར་བའི་དྲུང་ན་ཁྱི་འདུག་
པར་གྱུར་ཅེས་ཀུན་ཏུ་བརྟག་པར་བརྩམས་སོ། །དེས་དེ་ལྟར་བརྟག་པ་དང། ནོར་ལྷས་བྱིན་གྱིས་ཇི་ལྟར་ཐབས་ཀྱིས་བསད་པ་བརྩད་ཆོད་དེ། དེ་ཁྲོས་ནས་ནོར་ལྷས་བྱིན་རྒྱ་སྐྱེགས་ཀྱི་ཁང་
པར་བཅུག་སྟེ་བསྲེགས་སོ། །དགེ་སློང་དག་ཐེ་ཚོམ་སྐྱེས་ནས། ཐེ་ཚོམ་ཐམས་ཅད་གཅོད་པར་མཛད་པ། སངས་རྒྱས་བཅོམ་ལྡན་འདས་ལ་ཞུས་པ། བཙུན་པ་རྒྱལ་པོ་ཤར་པའི་བུས་
ལས་ཅི་ཞིག་བགྱིས་ན་ལས་དེའི་རྣམ་པར་སྨིན་པས། ཁྱི་དག་གིས་འཚལ་ཏེ་དུས་ལས་འདས་ལགས། བཅོམ་ལྡན་འདས་ཀྱིས་བཀའ་སྩལ་པ་དགེ་སློང་དང། རྒྱལ་པོ་ཤར་པའི་བུ་
ཉིད་ཀྱིས་ལས་ཚོགས་རྙེད་པ། རྐྱེན་ཡོངས་སུ་བསྒྱུར་བ། འོད་པ་བཞིན་དུ་ཉེ་བར་གནས་པ། གདོན་མི་ཟ་བར་འབྱུང་བར་འགྱུར་བ་དག་བྱས་ཤིང་བསགས་ཏེ། དགེ་སློང་དག། རྒྱལ་
པོ་ཤར་པའི་བུས་ལས་བྱས་ཤིང་བསགས་པ་དག་གཞན་སུས་སོ་སོར་ཉམས་སུ་མྱོང་བར་འགྱུར། དགེ་སློང་དག་ལས་བྱས་ཤིང་བསགས་པ་རྣམས་ནི་ཕྱི་རོལ་གྱི་སའི་ཁམས་
ལ་རྣམ་པར་སྨིན་པར་མི་འགྱུར། ཆུའི་ཁམས་ལ་མ་ཡིན། མེའི་ཁམས་ལ་མ་ཡིན། རླུང་གི་ཁམས་ལ་མ་ཡིན་གྱི། འོན་ཀྱང་དགེ་བ་དང་མི་དགེ་བའི་ལས་བྱས་པ་དག་ནི་ཟིན་པའི་ཕུང་

[8B] ཁམས་དང། སྐྱེ་མཆེད་དག་ཁོ་ན་ལ་རྣམ་པར་སྨིན་པར་འགྱུར་ཏེ། བསྐལ་པ་བརྒྱ་ཕྲག་རྣམས་སུ་ཡང། །ལས་རྣམས་ཆུད་ཟར་མི་འགྱུར་ཏེ། །ཚོགས་ཤིང་དུས་ལ་བབ་པ་ན། །ལུས་
ཅན་རྣམས་ལ་འབྲས་བུར་སྨིན། །དགེ་སློང་དག་སྔོན་འབྱུང་བ་རི་བོར་ཞིག་ན། བྲམ་ཟེ་མདུན་ན་འདོན་ཞིག་འདུག་གོ་སངས་རྒྱས་འབྱུང་བ་མེད་པ་ན། རང་སངས་རྒྱས་ཕོངས་པ་དང་
དམན་པ་ལ་ཐུགས་བརྩེ་བས་བས་མཐའི་གནས་མལ་དག་ལ་དགའ་བ་སྦྱིན་གནས་གཅིག་པུར་གྱུར་པ་དག་འཇིག་རྟེན་དུ་འབྱུང་བས། རང་སངས་རྒྱས་ཤིག་ལྗོངས་རྒྱུ་བ་རྒྱུ་ཞིང་རི་བོར་དེར་ཕྱིན་པ་
དང། ཕྱོགས་ཤིག་ཏུ་ནུབ་མོ་གནས་སོ། །དེ་ཕྱི་དེ་ཉིན་སྔ་དྲོ་ཤམ་ཐབས་དང་ཆོས་གོས་བགོས། ལྷུང་བཟེད་ཐོགས་ནས་རི་བོར་གྱི་གྲོང་ཁྱེར་དེར་བསོད་སྙོམས་ལ་ཞུགས་པ་དང། མདུན་ན་འདོན་
དེ་ཡང་ཁྱི་ཁྲིད་ནས་ཕྱིར་བྱུང་སྟེ། དེས་རང་སངས་རྒྱས་བདག་ཉིད་ཆེན་པོ་ཉེས་པ་མེད་ཅིང་གནོད་པ་མི་བྱེད་པ་དེ་ལ་ཁྱི་སྦད་དོ། །དགེ་སློང་དག་ཇི་སྙམ་དུ་སེམས། མདུན་ན་འདོན་གང་
ཡིན་པ་དེ་ནི་རྒྱལ་པོ་ཤར་པའི་བུ་འདི་ཡིན་ཏེ། འདིས་ནི་དེའི་ཚེ་དེའི་དུས་ན་རང་སངས་རྒྱས་ཉེས་པ་མེད་ཅིང་གནོད་པ་མི་བྱེད་པ་ལ་ཁྱི་སྦད་པ་གང་ཡིན་པ་དེའི་ལས་ཀྱི་རྣམ་པར་སྨིན་པས་ཚེ་རབས་
ལྔ་བརྒྱར་ཁྱིས་ཟོས་ནས་དུས་ལས་འདས་ཏེ། ད་ལྟར་གྱི་བར་དུ་ཡང་ཁྱིས་ཟོས་ཏེ་དུས་ལས་འདས་པར་གྱུར་ཏོ། །དགེ་སློང་དག་དེ་ལྟ་བས་ན་ལས་གཅིག་ཏུ་གནག་པ་རྣམས་ཀྱི་རྣམ་པར་སྨིན་པ་

[9A]༄༅། །ཡང་གཅིག་ཏུ་གནག་གཅིག་ཏུ་དཀར་བ་རྣམས་ཀྱི་ཡང་གཅིག་ཏུ་དཀར། འདྲེན་མ་རྣམས་ཀྱིས་ཡན་འདྲེན་མ་སྟེ། དགེ་སློང་དག་དེ་ལྟ་བས་ན་ལས་གཅིག་ཏུ་
གནག་པ་དང། འདྲེན་མ་རྣམས་སྤངས་ནས་ལས་གཅིག་ཏུ་དཀར་བ་དག་ཁོ་ན་ལ་བརྩལ་བར་བྱ་སྟེ། དགེ་སློང་དག། ཁྱེད་ཀྱིས་དེ་ལྟར་བསླབ་པར་བྱའོ། །བཅོམ་ལྡན་འདས་ཀྱིས་དེ་སྐད་
ཅེས་བཀའ་སྩལ་ནས། དགེ་སློང་དེ་དག་བཅོམ་ལྡན་འདས་ཀྱིས་གསུངས་པ་ལ་ཡི་རངས་ཏེ་མངོན་པར་བསྟོད་དོ། །རྒྱལ་པོ་ཤར་བའི་བུ་དུས་ལས་འདས་ནས། རྒྱལ་པོ་གཏུམ་པོ་རབ་སྣང་
འགྲན་ཟླ་མེད་པར་རྒྱལ་པོ་བྱེད་པར་གྱུར་ཏོ། །དེ་དུས་གཞན་ཞིག་ན་ཁང་བཟང་གི་སྟེང་དུ་བྱུང་ནས། བློན་པོའི་ཚོགས་ཀྱིས་བསྐོར་ཏེ། གཏམ་བཟང་པོ་མ་ཡིན་པ་དག་ཟེར་ཞིང་འཁོད་
དོ༑ ༑ཤེས་ལྡན་དག་གྲོང་དང་གྲོང་ཁྱེར་དང། གནས་གང་ན་སྨད་འཚོང་མ་བཟང་མོ་ཡོད། བློན་པོ་རྣམས་ཀྱིས་སྨྲས་པ། ལྷ་རྡོ་འཇོག་ན་སྨད་འཚོང་མ་བཟང་མོ་ཞེས་བགྱི་བ་གཟུགས་
དང་ན་ཚོད་དང་ལྡན་པ། རྒྱུ་རྩལ་དྲུག་ཅུ་རྩ་བཞི་ལ་མཁས་པ་ཞིག་མཆིས་ཏེ། དེ་མཐོང་མ་ཐག་ཏུ་ཆགས་པར་མི་འགྱུར་བའི་མི་གང་ལགས་པ་དེ་ནི་སའི་སྟེང་ན་འགའ་ཡང་མ་མཆིས་སོ། །
རྒྱལ་པོ་གཏུམ་པོ་རབ་སྣང་གིས་དེའི་གཟུགས་དང་ན་ཚོད་དང་ལྡན་པ་ཐོས་ནས། ཐོས་མ་ཐག་ཏུ་ཆགས་པར་གྱུར་ཏེ་སྨྲས་པ། གསོས་པ་ཅི་བྱས་ཀྱང་མི་ཕན། དེ་ལྟ་བུའི་བུད་མེད་ལ་

[9B] རྡོ་འཇོག་ཏུ་སོང་སྟེ། དེ་དང་ལྷན་ཅིག་དགའ་མགུར་སྤྱད་པར་བྱའོ། །དེས་སྨྲས་པ། ལྷ་རྒྱལ་པོ་པདྨའི་སྙིང་པོ་ཅན་ནི་ཡུན་རིང་པོ་ནས་ཁྱོད་ཀྱི་གཤེད་མར་གྱུར་པ་
ཕྱིར་རྒོལ་བར་གྱུར་པ། མི་མཛའ་བར་གྱུར་པ་ལགས་ལ། དེ་ནི་རྟག་ཏུ་རྡོ་འཇོག་ན་མཆིས་ལགས་པས། ཇི་སྟེ་རྡོ་འཇོག་ཏུ་གཤེགས་ན་གདོན་མི་འཚལ་བར་དེས་ལྷ་བརླག་པར་བགྱིད་ལགས་སོ། །
དེས་སྨྲས་པ། མི་རྣམས་ཀྱི་ནང་ན་མི་གཟུ་ལུམས་ཅན་དག་ལྟ་ཡོད་མོད་ཀྱི། འོན་ཀྱང་ཁྱོད་ནི་འདི་ན་འདུག་ཅིག་ང་ནི་འགྲོའོ། །དེས་སྨྲས་པ། ཇི་སྟེ་ལྷ་དེ་ལྟ་བུར་དགྱེས་ན། ལྷ་ཉིད་མཁྱེན་མོད་
ཀྱི༑ འོན་ཀྱང་བག་མཛད་པའི་རིགས་སོ། །རྒྱལ་པོ་རབ་སྣང་བུད་མེད་ལ་བརྐམ་ཆགས་ཅན་ཡིན་པས། དེས་དེའི་ཚིག་མ་མཉན་ནས། གླང་པོ་ཆེའི་གཙོ་བོ་འདམ་བུའི་རི་ལ་ཞོན་ཏེ་རྡོ་འཇོག་ཏུ་
སོང་ངོ། །དེ་རིམ་གྱིས་སོང་ནས། གཏུན་ཤིང་རི་ལ་ཕྱིན་པ་དང་དེས་དེར་གླང་པོ་ཆེའི་གཙོ་བོ་འདམ་བུ་རི་བཞག་ནས་རྡོ་འཇོག་ཏུ་སོང་ངོ། །དེ་ནས་མུ་ཏིག་གི་དོ་ཤལ་སྲང་བརྒྱ་སྟོང་རི་བ་
མགུལ་ནས་བཀྲོལ་ཏེ། བཟང་མོ་གཟུགས་ཀྱིས་འཚོ་བའི་གན་དུ་སོང་ནས་དེ་དེ་དང་ལྷན་ཅིག་རྩེ་བར་བྱེད། དགའ་བར་བྱེད། དགའ་མགུར་སྤྱོད་པར་བྱེད་དོ། །འཕགས་རྒྱལ་ན་གནས་
བའི་བྲམ་ཟེ་དང། ཁྱིམ་བདག་གང་དག། ཤེས་ལྡན་དག་རྒྱལ་པོ་མི་སྣང་ན། གར་བཞུད་ཅེས་དཔྱོད་པ་ལ་ཞུགས་པ་དང། དེ་ན་ཁ་ཅིག་གིས་སྨྲས་པ། དེ་ཅི་མི་ཕལ་བ་ཡིན་ནམ་

[10A]༄༅། །དེས་ན་མི་མངོན་མངོན་པར་འགྱུར་དུ་ཟད་ཀྱི། དེ་གར་ཡང་ནི་མ་བཞུད་དོ། །གཞན་དག་གིས་སྨྲས་པ། དེ་ནི་བཙུན་མོའི་འཁོར་རྒྱ་ཆེ་བ་ཡིན་པས། ཅིའི་ཕྱིར་
ཕྱི་རོལ་ཏུ་འབྱུང་སྟེ། བཙུན་མོའི་འཁོར་ཉིད་ན་དགའ་བ་དང་རྩེད་མོ་སོ་སོར་ཉམས་སུ་མྱོང་བར་བྱེད་དོ། །ཁ་ཅིག་གིས་སྨྲས་པ། འདི་ལ་ཐེ་ཚོམ་བྱར་ཅི་ཡོད། ཚུར་ཤེག་གསོས་
པ་ལ་འདྲིར་འདོང་ངོ། །ཁ་ཅིག་གིས་ལེགས་ཀྱི་དེ་ལྟར་བྱའོ། །ཞེས་སྨྲས་ན། དེ་དག་ཐམས་ཅད་འདུས་ཏེ། གསོས་པའི་དྲུང་དུ་དོང་ནས་སྨྲས་པ། གསོས་པ། ལྷ་མི་སྣང་ན་ག་
ཤེད་དུ་མ་བཞུད་གྲང། དེས་སྨྲས་པ། ཤེས་ལྡན་དག་ཅི་རིངས་མཐོང་བར་འགྱུར་རོ། །དེ་དག་གིས་སྨྲས་པ། གསོས་པ། ཇི་སྲིད་ཅིག་ན་མཐོང་བར་འགྱུར། དེས་སྨྲས་པ། ལོ་བཅུ་གཉིས་
ལོན་ནས་སོ། །དེ་དག་ཁྲོས་ནས་སྨྲས་པ། གསོས་པ། གང་གི་ཕྱིར་དེ་སྐད་སྨྲ་བ་ལས་ན་གདོན་མི་ཟ་བར་ཁྱོད་ཀྱིས་ལྷ་བསད་ནས་བདག་ཉིད་རྒྱལ་སྲིད་བྱེད་པར་འདོད་དོ། །དེའི་ཕྱིར་རེ་ཞིག་
གལ་ཏེ་ཞག་བདུན་ན་ལྷ་བལྟ་ཡོད་ན། དེ་ལྟ་ན་ལེགས། ཇི་སྟེ་མེད་ན་ནི་ངེད་ཀྱིས་གཞན་ཞིག་རྒྱལ་པོར་དབང་བསྐུར་བར་བྱའོ། །ཞེས་བྱས་པ་དང། དེ་ཅང་མི་ཟེར་བར་ལག་པ་འགྲམ་
པ་ལ་གཏད་དེ། སེམས་ཁོང་དུ་ཆུད་ཅིང་འདུག་པ་ལ། བ་ལང་སྐྱོང་གི་མ་ཞི་བས་ཐོས་ནས། དེས་དེ་བོས་ཏེ་དྲིས་པ། གསོས་པ་ཁྱོད་ཅིའི་ཕྱིར་ལག་པ་འགྲམ་པ་ལ་གཏད། སེམས་

[10B]དེས་སྨྲས་པ། ལྷ་མོ་བྲམ་ཟེ་དག་འདི་སྐད་ཅེས་མཆི་ན། ཇི་ལྟར་སེམས་ཁོང་དུ་ཆུད་ཅིང་མི་མཆིས་དེས་སྨྲས་པ། གསོས་པ། གལ་ཏེ་དེ་ལྟ་ན་སོང་ལ་ནས་
ཀྱི་ཆས་མར་དང་སྦྲང་རྩིས་བསྐུས་པ་གསེར་སྣོད་ཀྱི་ནང་དུ་བླུགས་ཏེ། རྟ་མང་པོ་ལག་པ་བརྒྱུས་པ་གང་ཡིན་པ་དེའི་མདུན་དུ་ཞོག་ལ། འདི་སྐད་ཅེས་གང་ཞིག་དེང་ཉིད་རྡོ་འཇོག་ཏུ་འགྲོ་བར་
སྤྲོ་བ་དེས་ནས་ཀྱི་ཆས་མར་དང་སྦྲང་རྩིས་བསྐུས་པ་འདི་དག་ཟོ་ཤིག་ཅེས་སྨྲོས་ལ། དེ་ལྟར་བྱས་ཏེ་རྟ་བཟང་པོ་གང་གིས་ཟོས་པ་ངེད་ལ་སྦྲོན་ཅིག་གསོས་པས་ཇི་ལྟར་བསྒོ་བ་བཞིན་
དུ་བྱས་ན། འགའ་ཡང་ཟ་བར་སྤྲོ་བ་མེད་དོ། །ཕྱོགས་གཞན་ཞིག་ཞིག་ན་རྟ་རིད་རྐེ་བ། ལུས་རྨྱ་བར་གྱུར་པ། ངན་མ་ཟ་བ་དབུགས་རྒོད་པ། རྣམ་ཆག་པ་ཞིག་འདུག་པ་དེའི་དྲུང་དུ་
དེ་སོང་སྟེ་མདུན་དུ་འདུག་ནས། གང་ཞིག་དེང་ཉིད་རྡོ་འཇོག་ཏུ་འགྲོ་བར་སྤྲོ་བ་དེ། ནས་ཀྱི་ཆས་མར་དང་སྦྲང་རྩིས་བསྐུས་པ་འདི་དག་ཟོ་ཞིག་ཅེས་སྨྲས་པ་དང། དེས་དེ་དག་ཟོས་
སོ༑ ༑གསོས་པས་སོང་ནས་བ་ལང་སྐྱོང་གི་མ་ཞི་བ་ལ་ཇི་ལྟར་གྱུར་པ་སྨྲས་པ་དང། དེས་སྨྲས་པ། གསོས་པ་སོང་ལ་རྟོད་ཅིག་།གལ་ཏེ་རྟོད་པའི་ཚེ་མི་སྲུན་བྱེད་ན་ཁྱོད་ཀྱིས་མ་
འཇིགས་པར་སྤུངས་སྐྱེད་ཅིག་སེམས་སྟོབས་དང་ལྡན་པ་ལ་ནི་སུས་ཀྱང་མི་རྫིའོ། །དེ་སོང་ནས་དེ་རྟོད་པར་བརྩམས་པ་དང། དེ་རྟོད་པའི་ཚེ་རབ་ཏུ་འཇིགས་པ་ཆེན་པོའི་གཟུགས་

[11A]༄༅། །སུ་བདག་ཉིད་སྤྲུལ་ནས། ཀའེ་མི་ཁྱོད་ཀྱིས་སྔོན་ཆད་འདི་ལྟ་བུའི་རྟ་མཐོང་བ་འགའ་ཡོད་དམ། ཞེས་སྨྲས་སོ། །དེ་རལ་གྲི་ཤུབས་ནས་ཕྱུང་སྟེ་བསྡིགས་ནས། ཀའེ་
རྟའི་སྲིན་པོ་ཁྱོད་ཀྱིས་སྔོན་ཆད་རྟ་ཞོན་བ་སུ་ལ་ཡང་ལྕག་འདི་ལྟ་བུ་མཐོང་བ་ཡོད་དམ། ཞེས་སྨྲས་པ་དང། དེས་སྨྲས་པ་ཀྱེ་མི། སྔོན་མ་མཐོང་ངོ། །དེས་ཀྱེ་རྟའི་སྲིན་པོ་གལ་ཏེ་རེ་ཞིག་མི་
སྲུན་མི་བྱེད་ན་དེ་ལྟ་ན་ལེགས། ཇི་སྟེ་བྱེད་ན་མགོ་དྲུངས་ནས་བཅད་དེ་ས་ལ་དོར་བར་བྱའོ། །དེས་སྨྲས་བ། ཀྱེ་མི། ཇི་སྟེ་དེ་ལྟ་ན་གལ་ཏེ་བདག་ཕྱིར་འདིར་ཁྲིད་དེ་མི་འོང་བར་དམ་འཆའ་ན་འགྲོའོ།།
དེས་སྨྲས་པ། ལེགས་ཀྱི། དེ་བཞིན་དུ་བྱས། འདོང་ངོ་ཞེས་སྨྲས་ནས། དེས་དེ་ལ་ཞོན་ཏེ་སོང་ནས་རིམ་གྱིས་རྡོ་འཇོག་ཏུ་ཕྱིན་ཏོ་།རྒྱལ་པོ་རབ་སྣང་གིས་མཐོང་ནས་སྨྲས་པ། གསོས་པ་
འོངས་སམ། དེས་སྨྲས་པ། ལྷ་མཆིས་སོ། །དགོས་པ་ཅི་ཞིག་གི་ཕྱིར་ཞེས་བྱས་པ་དང། དེས་ཇི་ལྟར་གྱུར་པ་རྣམས་བརྗོད་དོ། །རྒྱལ་པོས་སྨྲས་པ། གསོས་པ་རེ་ཞིག་ཞག་བདུན་གྱི་བར་དུ་
རྩིས་ལ། ཞག་བདུན་འདས་པ་དང། དུས་ཤེས་པར་བྱའོ་ཞེས་བྱས་ནས་ཞག་བདུན་གྱི་བར་དུ་གཟུགས་ཀྱིས་འཚོ་བ་བཟང་མོ་དང་ལྷན་ཅིག་དགའ་མགུར་སྤྱད་དེ་ཞག་བདུན་འདས་ནས་སོང་ངོ། །
གཏུན་ཤིང་རིར་ཕྱིན་ནས་བདག་ཉིད་ཀྱིས་གླང་པོ་ཆེའི་གཙོ་བོ་འདམ་བུའི་རི་བསྟད་པར་བརྩམས་པ་དང། དེས་བསྟད་པ་ན་སྐད་ཕྱུང་བ། དེ་དང་མི་རིང་བ་ཞིག་ན་བྲམ་ཟེ་ལྟས་མཁན་ལོང་བ་ཞིག་

[11B] དེས་སྨྲས་པ། གླང་པོ་ཆེའི་གཙོ་བོ་འདིའི་སྐད་དང་སྦྱར་ན། འདི་ནི་འདི་ནས་དཔག་ཚད་བརྒྱར་སོང་ནས། ལྷོ་ཕྱོགས་ཀྱི་རྒྱ་མཚོ་ཆེན་པོ་ལས་ཆུ་འཐུང་བར་འགྱུར་རོ། །དེ་
ནས་རྒྱལ་པོ་རབ་སྣང་དང། གསོས་པ་གླང་པོ་ཆེའི་གཙོ་བོ་འདམ་བུའི་རི་ལ་ཞོན་ཏེ་སོང་ངོ། །རེ་ཞིག་ཅིག་ན་ཕྱོགས་ཤིག་ན་རྫ་མཁན་ཞིག་འདུག་པ་དེའི་སྣོད་སོམ་བཏང་བ་དག་ཅིག་འདམ་བུའི་རིའི་
རྐང་པས་བརྫིས་ནས། རྫ་མཁན་གྱིས་མྱ་ངན་བྱ་བར་བརྩམས་བ་དང། གསོས་པས་སྨྲས་པ། གང་དག་སས་འཚོ་བ་དེ་དག་ནི་འདི་ལྟར་འགྱུར་རོ། །རྒྱལ་པོ་རྣམས་ནི་ཁྭ་བཞིན་ཁུ་འཕྲིག་ཟ་
བ་ཡིན་པས། རྒྱལ་པོ་རབ་སྣང་གིས་བསམས་པ། གསོས་པ། འདི་བདག་ལ་ཟུར་ཟ་སྟེ། ཅི་བདག་གཅིག་པུ་སས་འཚོ་བ་ཡིན་ནམ། འཇལ་ཏོ་སྙམ་དུ་བསམས་ནས་ཅང་མི་ཟེར་བར་སོང་ངོ། །
ཡང་ཕྱོགས་ཤིག་ན་མཐིང་རིལ་གྱིས་ལམ་ཁར་ཚང་བཅས་པ་དེའི་སྒོ་ང་དག་འདམ་བུའི་རིའི་རྐང་པས་བཅོམ་ནས། དེས་ཀྱང་མྱ་ངན་བྱ་བར་བརྩམས་བ་དང། གསོས་པས་སྨྲས་པ། གང་དག་
སྤྱོད་ཡུལ་མ་ཡིན་པར་སྤྱོད་པ་དེ་དག་ནི་འདི་ལྟར་འགྱུར་རོ། །རྒྱལ་པོ་རབ་སྣང་དེ་བཞིན་དུ་རྟོག་པ་སྐྱེས་ནས་བསམས་པ། ཡང་འདི་བདག་ལ་ཟུར་ཟ་སྟེ། ཅི་སྨད་འཚོང་མ་བདག་གི་སྤྱོད་ཡུལ་མ་
ཡིན་ནམ། འཇལ་ཏོ་སྙམ་དུ་བསམས་ནས་ཅང་མི་ཟེར་བར་སོང་ངོ་།ཡང་འདམ་བུའི་རི་ཤིང་དྲུང་ན་མར་སོང་བ་དང། ཤིང་དེའི་ཡལ་ག་ལ་སྦྲུལ་ཞིག་གནས་པ་དེས་བསྙབས་ནས། རྒྱལ་

[12A]༄༅། །པོ་རབ་སྣང་བཟའ་བར་བརྩམས་སོ། །རེ་ཞིག་ན་གསོས་པས་མཐོང་ནས། དེས་དེ་རལ་གྲི་ཤུབས་ནས་ཕྱུང་སྟེ་དུམ་བུ་དུམ་བུར་གཏུབས་ནས་ས་ལ་བོར་བ་དང་
གཡོ་ཞིང་འགུལ་བ་གསོས་པས་བལྟས་ཏེ་སྨྲས་པ། གང་དག་དོན་དུ་གཉེར་བར་བྱ་བ་མ་ཡིན་པ་དོན་དུ་གཉེར་བ་དེ་དག་ནི་འདི་ལྟར་འགྱུར་རོ། །རྒྱལ་པོ་རབ་སྣང་དེ་ཁོ་ན་བཞིན་དུ་རྟོག་པ་
སྐྱེས་ནས་བསམས་པ། འདི་བདག་ལ་ལན་གསུམ་གྱི་བར་དུ་ཟུར་ཟ་སྟེ་ཅི་སྨད་འཚོང་མ་བདག་གིས་དོན་དུ་གཉེར་བར་བྱ་བ་མ་ཡིན་ནམ་འཇལ་ཏོ་སྙམ་དུ་བསམས་ནས་ཅང་མི་ཟེར་བར་སོང་ངོ། །དུས་
གཞན་ཞིག་ན་འདམ་བུའི་རི་བང་ཐེག་སྟེ་སོང་ནས། རྒྱལ་པོས་དེ་བཟུང་བ་དང་མ་ཐུབ་ནས། གསོས་པས་སྨྲས་པ། ལྷ་བྲམ་ཟེ་ལྟས་མཁན་གྱིས་འདི་དཔག་ཚད་བརྒྱར་སོང་ནས། ལྷོ་ཕྱོགས་ཀྱི་
རྒྱ་མཚོ་ཆེན་པོ་ལས་ཆུ་འཐུང་བར་འགྱུར་རོ། །ཞེས་ལུང་བསྟན་གྱི། དེའི་སླད་དུ་མྱུར་དུ་ཤིང་གི་ཡལ་ག་ལ་འཇུས་ཏེ། གླང་པོ་ཆེ་ཐོང་ཞིག་ཅེས་བྱས་པ་དང། དེས་མྱུར་བ་མྱུར་བར་ཤིང་
གི་ཡལ་ག་ལ་འཇུས་སོ། །གསོས་པས་ཀྱང་ཤིང་གི་ཡལ་ག་ལ་འཇུས་པ་དང། འདམ་བུའི་རི་འདས་ཏེ་སོང་ངོ། །རྒྱལ་པོས་གསོས་པ་ལ་སྨྲས་པ། གསོས་པ་སོང་ལ། མ་ཚོར་བར་ཞི་བ་
ལ་ལྷ་ནི་བྱོན་ནས་སྐྱེད་མོས་ཚལ་ན་བཞུགས་སོ་ཞེས་གྱིས་ཤིག་དེ་སོང་ནས་དེ་ལ་བརྗོད་བ་དང། དེ་དགའ་བ་སྐྱེས་ནས་ཅང་མི་ཟེར་བར་འདུག་གོ་རྒྱལ་པོས་ཀྱང་སྟོར་ཁུང་ནས་འཛུལ་

[12B] རེ་ཞིག་ན་བུ་མོ་གཉིས་ཤིག་བཤང་སར་བྱུང་བ་དང། དེ་ན་གཅིག་གིས་སྨྲས་པ། གྲོགས་མོ་ལྷ་འོངས་སོ་།ཞེས་གྲག་གོ་ཅིག་ཤོས་ཀྱིས་དེ་སྟོར་ཁུང་ནས་འཛུལ་ལོ་ཞེས་
སྨྲས་པ་དང། རྒྱལ་པོས་ཐོས་ནས་དེས་བསམས་པ། གསོས་པ་ལ་བདག་གིས་ཁྱོད་ཀྱིས་མཚོར་བར་ཞི་བ་ལ་སྨྲོས་ཤིག་ཅེས་བསྒོ་ན། དེས་ཁྱིམ་ན་འདུག་པ་རིལ་ལ་སྨྲས་སོ། །སྙམ་དུ་བསམས་
ཏེ། དེ་ཁྲོས་ནས་དེས་གསོས་པ་ལ་ཇི་ལྟར་གྱུར་པ་དྲན་པར་བྱས་ནས་ཀླན་ཀ་བཙལ་པ། གསོས་པ་ཁྱོད་ཀོ་ང་ལ་གནོད་པ་བྱེད་པར་ཞུགས་པ་ལྟ། ང་གཅིག་པུ་སས་འཚོ་བ་ཡིན་ནམ། ཅི་
ན་གང་གི་ཕྱིར་ཁྱོད་ང་ལ་ཕྱོགས་ཆེ་གེ་མོ་ཞིག་ཏུ་གང་དག་སས་འཚོ་བ་དེ་དག་ནི་འདི་ལྟར་འགྱུར་རོ་ཞེས་ཟུར་ཟ། སྨད་འཚོང་མ་ངའི་སྤྱོད་ཡུལ་མ་ཡིན་ནམ་ཅི་ན། ཡང་ཕྱོགས་ཤིག་ཏུ་གང་དག་
སྤྱོད་ཡུལ་མ་ཡིན་པར་སྤྱོད་པ་དེ་དག་ནི་འདི་ལྟར་འགྱུར་རོ་ཞེས་ཟུར་ཟ། སྨད་འཚོང་མ་ངས་དོན་དུ་གཉེར་བར་བྱ་བ་མ་ཡིན་ནམ་ཅི་ན། ཡང་ཕྱོགས་ཤིག་ཏུ་ཡང་གང་དག་དོན་དུ་གཉེར་བར་བྱ་
བ་མ་ཡིན་པ་དོན་དུ་གཉེར་བ་དེ་དག་འདི་ལྟར་འགྱུར་རོ་ཞེས་ཟུར་ཟ། ད་གཟོད་ཀྱང་ང་སྐྱེད་མོས་ཚལ་ན་འདུག་པས། ཁྱོད་སོང་ལ་མ་ཚོར་བར་ཞི་བ་ལ་ལྷ་བྱོན་ཏེ་སྐྱེད་མོས་ཚལ་ན་བཞུགས་སོ་
ཞེས་གྱིས་ཤིག་ཅེས་བསྒོ་བསྒོ་ན། ཁྱོད་ཀྱིས་ཁྱིམ་ན་འདུག་པ་རིལ་ལ་སྨྲས་པས། ཁྱོད་ནི་ང་ལ་གནོད་པ་བྱེད་པར་ཞུགས་སོ། །དེ་དོགས་ཤིང་མི་དགའ་ནས། ཡིད་ཆེས་པར་བྱ་བའི་ཕྱིར་

[13A]༄༅། །སྨྲས་པ། ལྷ་སྡིག་པས་ནི་བརླག་སྟེ། བདག་གིས་ལྷ་ལ་ཟུར་བགྱིས་པ་མ་མཆིས་སོ། །བདག་གིས་ལྷ་ལ་ཇི་ལྟར་ཟུར་བགྱིས། ལྷ་འདི་སྐད་དུ་གནས་ཆེ་གེ་མོ་
ཞིག་ཏུ་ཁྱོད་ཀྱི་ང་ལ་གང་དག་སས་འཚོ་བ་དེ་དག་ནི་འདི་ལྟར་འགྱུར་རོ་ཞེས་ཟུར་བྱས་སོ་ཞེས་གསུང་བ་གང་ལགས་པ་ནི། ཕྱོགས་དེར་རྫ་མཁན་གྱི་སྣོད་སོ་མ་གཏང་བ་དག་ཅིག་འདམ་
བུའི་རིའི་རྐང་པས་བརྫིས་ནས། རྫ་མཁན་དེས་མྱ་ངན་བགྱི་བར་བརྩམས་པ་དང། བདག་གིས་དེ་ལས་བསམས་ནས་འདི་སྐད་དུ། གང་དག་སས་འཚོ་བ་དེ་དག་ནི་འདི་ལྟར་འགྱུར་རོ་
ཞེས་བགྱི་བར་བས་སོ། །ཕྱོགས་ཆེ་གེ་མོ་ཞིག་ཏུ་ཁྱོད་ཀྱིས་ང་ལ་གང་དག་སྤྱོད་ཡུལ་མ་ཡིན་པར་སྤྱོད་པ་དེ་དག་ནི་འདི་ལྟར་འགྱུར་རོ་ཞེས་ཟུར་བྱས་སོ་ཞེས་གསུང་བ་གང་ལགས་པ་
ནི༑ ཕྱོགས་དེར་སྲོག་ཆགས་མཐིང་རིལ་གྱི་སྒོ་ང་དག་ཅིག་འདམ་བུའི་རིའི་རྐང་པས་བཅོམ་ནས་དེ་ཡང་མྱ་ངན་བྱེད་པར་བརྩམས་པ་དང། བདག་གིས་དེ་ལས་བསམས་ནས་འདི་
སྐད་དུ། གང་དག་སྤྱོད་ཡུལ་མ་ཡིན་པར་སྤྱོད་པ་དེ་དག་ནི་འདི་ལྟར་འགྱུར་རོ་ཞེས་བགྱིས་པར་བས་སོ། །ཕྱོགས་ཆེ་གེ་མོ་ཞིག་ཏུ་ཁྱོད་ཀྱིས་ང་ལ། གང་དག་དོན་དུ་གཉེར་བ་
མ་ཡིན་པ་དོན་དུ་གཉེར་བ་དེ་དག་ནི་འདི་ལྟར་འགྱུར་རོ་ཞེས་ཟུར་བྱས་སོ་ཞེས་གསུང་བ་གང་ལགས་པ་ནི། ཕྱོགས་དེར་ཤིང་གི་ཡལ་ག་ལ་སྦྲུལ་ཞིག་གནས་པ་དེས་བསྙབས་ནས་

[13B] བདག་གི་རལ་གྲི་ཤུབས་ནས་ཕྱུང་སྟེ། དུམ་བུ་དུམ་བུར་བཅད་ནས་དེ་ས་ལ་ལྷུང་བ་དང། བདག་གིས་དེ་ལས་བསམས་ནས་འདི་སྐད་དུ། གང་དོན་དུ་གཉེར་
བར་བྱ་བ་མ་ཡིན་པ་དོན་དུ་གཉེར་བ་དེ་དག་ནི་འདི་ལྟར་འགྱུར་རོ་ཞེས་བགྱིས་པར་བས་སོ། །ངས་ཁྱོད་ལ་མཚོར་བར་ཞི་བ་ལ་ལྷ་སྐྱེད་མོས་ཚལ་ན་བཞུགས་སོ་ཞེས་གྱིས་ཤིག་ཅེས་བྱས་ན་
ཁྱོད་ཀྱིས་ཁྱིམ་ན་གནས་པ་རིལ་ལ་སྨྲས་སོ་ཞེས་གསུང་པ་གང་ལགས་པ་དེ་ཡང་བདག་གིས་མ་ཚོར་བ་ཁོ་ནར་ཞིབ་ལ་བགྱིས་ན་བདག་ཇི་ལྟར་ལྷ་ལ་གནོད་པ་བགྱིད་བར་ཞུགས་པ་ལགས་
རྒྱལ་པོས་སྨྲས་པ། གསོས་པ་ཁྱོད་ཀྱིས་ང་ལ་ལན་ཐམས་ཅད་ལེགས་པར་གླན་ན། ད་གཟོད་ང་གཏོར་ཁུང་ནས་འཛུལ་བ་ན། ང་བདག་ཉིད་ཀྱིས་བུད་མེད་གཉིས་ཤིག་ལས་གཅིག་གིས་
གྲོགས་མོ་ལྷ་ནི་བྱོན་ཏོ་ཞེས་གྲག་གོ་ཞེས་བྱས་པ་དང། ཅིག་ཤོས་ན་རེ། དེ་སྟོར་ཁུང་ནས་འཛུལ་ལོ་ཞེས་ཟེར་བ་ཐོས་ན། དེ་སུས་བྱས་ཞིག་གུ་ལྷ་དེ་དག་ནི་ཕྲ་མེན་མ་ལགས་ན་
ལོས་ཀྱང་འཚལ་མོད། དེར་ཡང་བདག་གིས་ལྷ་ལ་གནོད་པ་མ་བགྱིས་སོ། །རྒྱལ་པོས་སྨྲས་པ། གསོས་པ་ཁྱོད་ཀྱིས་ཇི་སྐད་སྨྲས་པ་དེ་དེ་ལྟར་ཡིན་མོད་ཀྱི། ངས་ཁྱོད་བགམ་པར་
ཟེད་ཀྱི་མི་དགའ་བར་མ་བྱེད་ཅིག་འོན་ཀྱང་ང་རྡོ་འཇོག་ཏུ་སོང་བའི་ཚེ་བྲམ་ཟེ་གང་དག་གིས་གཞན་ཞིག་རྒྱལ་པོར་དབང་བསྐུར་བར་བརྩམས་པ་དེ་དག་ཐག་གཞུག་པའི་དུས་འདི་

[14A]༄༅། །ཡིན་པས་དེ་རྣམས་གསད་པར་བྱའོ། །དེས་སྨྲས་པ། ལྷ་བྲམ་ཟེ་རྣམས་རེ་ཞིག་གཞག་ཏུ་གསོལ། ཕྲ་མེན་མ་དེ་རྣམས་དེ་ཇེ་དགུམ་པར་བགྱིའོ། །རྒྱལ་པོས་
སྨྲས་པ། གསོས་པ་དེ་རྣམས་ཇི་ལྟར་གསད་པར་ནུས། ལྷ་བདག་གིས་དེ་རྣམས་ཁུམས་པའི་ཐབས་ཤིག་བགྱིའོ། །གསོས་པ་ལེགས་ཀྱི། དེ་བཞིན་དུ་གྱིས་ཤིག་ཅེས་བྱས་པ་དང་
གསོས་པས་མདུན་ན་འདོན་གྱི་ཁྱེའུ་རིག་སྔགས་སྨྲ་བ་མཁས་པ་ཞིག་ཡོད་པ་དེའི་དྲུང་དུ་སོང་ནས། བུ་ཕྲ་མེན་མ་འདི་དག་སྐྱེ་བོ་མང་པོ་གསོད་པར་བྱེད་ན། དེ་དག་གཟུང་བར་བྱ་བའི་ཐབས་
དེ་འགའ་ཡོད་དམ། ཞེས་སྨྲས་པ་དང། དེས་སྨྲས་པ། ཡབ་ཅི་བགྱིར་མཆིས། བདག་གིས་གཟུང་བར་བས་སོ། །བུ་ལེགས་སོ་ཞེས་བྱས་པ་དང་དེས་མིའི་ལག་པ་ལ་ཨུཏྤ་ལ་འདྲ་
བར་བསྒྱུར་ནས་མིའི་ལག་ཏུ་བསྐུར་ནས་སྨྲས་པ། ཀྱེ་མི་ཁྱོད་སོང་ལ་སྲང་དུ་ཕྱིན་ནས་འདུག་ལ། སུ་རིན་གྱིས་ཉོ་བ་དེ་ལ་མ་སྦྱིན་པར། གང་ཞིག་མཐོང་ན་དགོད་པ་དེའི་མིང་དྲིས་ཏེ་གླེགས་བུ་
ལ་བྲིས་ཤིག་དེས་དེ་ཐོགས་ཏེ་འདུག་ནས་གང་ཞིག་རིན་གྱིས་ཉོ་བ་དེ་ལ་མི་སྟེར། གང་ཞིག་མཐོང་ནས་དགོད་པ་དེའི་མིང་ནི་དྲིས་ནས་གླེགས་བུ་ལ་འདྲི་བར་བྱེད་དོ། །དེས་དེ་ལྟར་
འཕགས་རྒྱལ་གྱི་ཕྲ་མེན་མ་ལྔ་བརྒྱའི་མིང་དྲིས་ནས་བྲིས་སོ་།དེ་ནས་གསོས་པ་ལ་བསྟན་ནས། གསོས་པས་ཀྱང་རྒྱལ་པོ་ལ་བསྟན་པ་དང། རྒྱལ་པོས་སྨྲས་པ་དང། གསོས་པ་ཕྲ་

[14B]དེས་སྨྲས་པ། ལྷ་དེ་རྣམས་ཇི་ལྟར་དགུམ་པའི་ཐབས་བདག་ལ་འཚལ་གྱི། ལྷ་ཐུགས་ཁྲལ་བསྐྱུང་གསོལ། དེས་སྨྲས་པ། གསོས་པ་ལེགས་ཏེ། ཁྱོད་
ཉིད་ཤེས་སོ། །དེས་འཕགས་རྒྱལ་གྱི་ཕྱོགས་ཤིག་ཏུ་འཁོར་གྱི་ཁྱམས་ཤིག་བྱས་ནས། དེས་ལྷ་ནི་མ་མོའི་དམ་ཚིག་ལ་འཇུག་གི་འཕགས་རྒྱལ་ན་སྲིན་མོ་ཇི་སྙེད་གནས་པ་ཐམས་ཅད་
འཁོར་གྱི་ཁྱམས་སུ་འདུ་བར་གྱིས་ཤིག་ཅེས་དྲིལ་བསྒྲགས་པ་དང་དེ་དག་གིས་བསམས་པ། ལྷ་འཁོར་གྱི་ཁྱམས་སུ་མ་མོའི་དམ་ཚིག་ལ་འཇུག་པ་དེར་བདག་ཅག་ལ་རྫས་བཟང་
པོ་མང་དུ་སྟེར་གྱི། འགྲོ་བར་བྱའོ་སྙམ་ནས། གང་དག་མི་མངོན་པར་འདུག་འདུག་པ་དེ་དག་ཀྱང་རྙེད་པ་ལ་ཆགས་པ་ས་བདག་ཉིད་ཉེ་བར་བསྟན་ཏེ། སྲིན་མོ་ལྔ་བརྒྱ་ལྷག་ཙམ་འཁོར་གྱི་
ཁྱམས་སུ་ལྷགས་སོ། །དེ་ནས་མདུན་ན་འདོན་གྱི་བུ་དེས་དེ་དག་ཐམས་ཅད་རིག་སྔགས་ཀྱི་ཞགས་པས་བཅིངས་པ་དང། གསོས་བས་ཀྱང་དེ་རྣམས་ཁ་བཏག་གོ་རྒྱལ་པོས་འཕགས་
རྒྱལ་ན་གནས་པའི་བྲམ་ཟེ་རྣམས་བོས་ནས། ཤེས་ལྡན་དག་བདག་གིས་ཕྲ་མེན་མ་འདི་སྙེད་ཅིག་བསད་པས། བསོད་ནམས་མ་ཡིན་པ་མང་པོ་བསྐྱེད་ཀྱི། ཁྱེད་ཀྱིས་བདག་འཁོར་
བའི་དགོན་པ་དེ་ལས་དབྱུང་བའི་ཕྱིར། ཉིན་གཅིག་བཞིན་འཁོར་གྱི་ཁྱམས་སུ་འདུ་ཞིང་ཟན་ཟོ་ཞིག་ཅེས་བསྒོ་བ་དང། དེ་རྣམས་ཀྱིས་ཤིས་པ་བརྗོད་པ་བྱས་ནས་ཁས་བླངས་སོ།།

[15A]༄༅། །རྒྱལ་པོ་རབ་སྣང་གིས་སྒོ་བ་ལ་བསྒོ་བ། ཀྱེ་སྐྱེས་བུ་བྲམ་ཟེ་ཇི་སྙེད་ཅིག་འཁོར་གྱི་ཁྱམས་སུ་ཟན་ཟོས་ནས་འགྲོ་བ་དེ་དག་ཐམས་ཅད་ཁྱོད་ཀྱིས་ལེགས་པར་
གྲོངས་ཏེ་ང་ལ་སྙོད་ཅིག་དེས་སྨྲས་པ། ལྷ་དེ་ལྟར་བགྱི་སྟེ་གསོལ་བར་འཚལ་ལོ། །རྒྱལ་པོས་བློན་པོ་རྣམས་ལ་ཡང་བསྒོ་བ། ཤེས་ལྡན་དག་འཕགས་རྒྱལ་ན་གནས་པའི་བྲམ་ཟེ་ཇི་
སྙེད་ཅིག་འཁོར་གྱི་ཁྱམས་སུ་ཟན་ཟ་བ་ཐམས་ཅད་ལ། ཁ་ཟས་བསོད་པ་ཕལ་ཆེར་བྱིན་ཅིག་བྲམ་ཟེ་རྣམས་ནི་ཕལ་ཆེར་ལྟོ་འདུན་ཅན་ཡིན་པས། རྒྱལ་པོ་དེས་དེ་ལྟར་བྱེད་དུ་བཅུག་གོ་
ཞེས་ཐོས་ནས་ཐམས་ཅད་ལྷགས་ནས་ཟན་བཟའ་བར་བརྩམས་སོ། །དེ་རྣམས་ཟན་ཟོས་ནས་འཁོར་གྱི་ཁྱམས་ནས་ཕྱིར་བྱུང་བ་དང། སྒོ་བས་བགྲངས་ནས་ལྷག་ཆད་མེད་པར་བྲམ་ཟེ་
བརྒྱད་ཁྲི་བྱུང་སྟེ། ངས་རྒྱལ་པོ་ལ་ལྷ་ལྷག་ཆད་མ་མཆིས་པར་བྲམ་ཟེ་བརྒྱད་ཁྲི་མཆིས་སོ། །ཞེས་གསོལ་ཏོ། །རྒྱལ་པོས་གང་གིས་ན་འདི་རྣམས་དུས་གཅིག་ཏུ་མགོ་བཅད་པའི་ཐབས་
དེ་གང་ཡིན་སྙམ་དུ་བསམས་ནས། དེས་ཞོ་ཤས་འཚོ་བ་རྣམས་ལ་བསྒོ་བ། བྲམ་ཟེ་ཟན་ཟ་བ་རེ་རེའི་རྒྱབ་ཏུ་གཤེད་མ་མི་རལ་གྲི་ཐོགས་པ་རེ་རེ་ཞོག་ལ། གང་གི་ཚེ་ངས་ཞོ་འོན་ཅིག་
ཅེས་སྨྲས་པ་དེའི་ཚེ། ཐམས་ཅད་ཀྱིས་མགོ་ཆོད་ཅིག་རྒྱལ་པོ་གཏུམ་པོ་རབ་སྣང་གིས་དེ་ལྟར་བྱས་པ་དང། འཕགས་རྒྱལ་ན་གནས་པའི་བྲམ་ཟེ་རྣམས་ལས་འཆི་བདག་གི་ཞགས་

[15B]དག་སྦྱོར་བ་དེས་གཅིག་ཅར་མགོ་བཅད་དོ། །དེས་ན་འཕགས་རྒྱལ་ན་གནས་པའི་བྲམ་ཟེ་ལས་བྲམ་ཟེ་བརྒྱད་ཁྲི་རྒྱལ་པོ་རབ་སྣང་
གིས་བསད་དོ། །དེས་དེ་དག་བསད་ནས། ནུབ་མོ་མལ་ཆེན་པོར་ཉལ་པ་ན། རྨི་ལམ་དུ་ས་བླའི་སྒྲ་དྲུག་དང། བར་སྣང་གི་སྒྲ་དྲུག་ནི་ཐོས། རྨི་ལམ་རྣམ་པ་བརྒྱད་ནི་མཐོང་ངོ། །ས་བླའི་སྒྲ་དྲུག་གང་
ཞེ་ན། འདི་ལྟ་སྟེ། དྲུག་མེད། བདག་ངན། སེམས། བདག་ཅག་འདི་རྣམས་ཞེས་བྱ་བ་སྟེ། འདི་དག་ནི་འདིར་ཚིགས་སུ་བཅད་པ་དྲུག་གི་ཡི་གེ་དང་པོ་ཡིན་ནོ། །དེ་ལ་དྲུག་ཅེས་བྱ་བ་ལས་
ཚིགས་སུ་བཅད་པ་ནི། ལོ་ནི་སྟོང་ཕྲག་དྲུག་ཅུ་དང། །ལོ་ནི་བརྒྱ་ཕྲག་དྲུག་ཅུ་རུ། །སེམས་ཅན་དམྱལ་བར་འཚེད་རྣམས་ཀྱི། །ནམ་ཞིག་མཐར་ནི་ཕྱིན་པར་འགྱུར་རོ། །མེད་ཅེས་བྱ་བ་ལས་
ཚིགས་སུ་བཅད་པ་ནི། མཐའ་མེད་མཐའ་ལྔ་ག་ལ་ཡོད། །ང་དང་ཁྱེད་ཅག་གཉིས་ཀྱིས་ནི། །མཐའ་ཉིད་དམིགས་པར་མི་འགྱུར་བ། །དེ་ལྟར་སྡིག་བའི་ལས་བྱས་སོ། །བདག་ཅེས་བྱ་བ་
ལས་ཚིགས་སུ་བཅད་པ་ནི། བདག་ཅག་གིས་ནི་ལོངས་སྤྱོད་དག་མཐུན་དང་མི་མཐུན་པས་བསྒྲུབས་པ། །གཞན་དག་བདེ་བས་དགའ་བྱེད་ཀྱི་།བདག་ཅག་སྡུག་བསྔལ་སྐལ་ཅན་འགྱུར་
ངན་པ་ཞེས་བྱ་བ་ལས་ཚིགས་སུ་བཅད་པ་ནི། འདི་ན་བདག་ཅག་འཚོ་བ་ངན། །བདག་ཅག་གང་བདོག་དེ་མ་བཏང། །ལོངས་སྤྱོད་དག་ནི་ཡོད་པའི་ཚེ། །བདག་ཉིད་ལ་ནི་ཕན་མ་བྱས། །སེམས་

[16A]༄༅། །ཞེས་བྱ་བ་ལས་ཚིགས་སུ་བཅད་པ་ནི། སེམས་ཀྱིས་སུ་ནི་བསླུས་གྱུར་ཅིང། །མི་ཤེས་པས་ནི་འདས་གྱུར་པ། །སེམས་ཅན་དམྱལ་བར་སྐྱེས་རྣམས་ཀྱི། །གཉའ་
ནི་སུ་ཞིག་བྱེད་པར་འགྱུར། །འདི་རྣམས་ཞེས་བྱ་བ་ལས་ཚིགས་སུ་བཅད་པ་ནི། བདག་ཅག་འདི་རྣམས་བདེ་འགྲོ་རུ། །སོང་སྟེ་དགེ་བ་མང་བྱས་ནས། །དེ་ནས་བསོད་ནམས་བྱས་གྱུར་ཅིང། །
ཤིས་པ་བྱས་རྣམས་མཐོ་རིས་འདོང། །རབ་སྣང་གི་སྒྲ་དྲུག་གང་ཞེ་ན། འདི་ལྟ་སྟེ། ཐམས་ཅད། སུ། གང། ད་ནི། དེ་རྣམས། འདི་དག་ཅེས་བྱ་བ་སྟེ། འདི་དག་ནི་ཚིགས་སུ་བཅད་པ་དྲུག་
ཡི་གེ་དང་པོ་ཡིན་ནོ། །དེ་ལ་ཐམས་ཅད་ཅེས་བྱ་བ་ལས་ཚིགས་སུ་བཅད་པ་ནི། ཐམས་ཅད་གསོག་ཏུ་ཕྱུང་ཟིན་ཏེ། །འདི་ལ་སྙིང་པོ་ཙམ་ཞིག་ལུས། །རྒྱལ་པོ་སྲིན་དེ་སྙིང་པོ་ལ། །དགའ་
བ་མེད་པས་རེ་བ་བོར། །སུ་ཞེས་བྱ་བ་ལ་ཚིགས་སུ་བཅད་པ་ནི། སུ་ཞིག་གཉེར་ལེན་ཚུལ་ངན་པོའི། །མིག་ཡ་གཅིག་ཀྱང་འཇོར་བྱེད་པ་།དེས་ནི་བདག་གི་བུ་ཚ་དང། །བདག་ཀྱང་
སྡུག་བསྔལ་ལས་ཐར་བྱས། །གང་ཞེས་བྱ་བ་ལས་ཚིགས་སུ་བཅད་པ་ནི། རྫིང་འདི་ཉ་དང་རུ་སྦལ་ནི། །མང་པོ་དག་གིས་གང་བ་ལས་།དེ་ནི་སྦལ་པས་འཚོ་མོད་ཀྱི། །བདག་གིས་
གནས་ནི་མི་འདོར་རོ། །ད་ནི་ཞེས་བྱ་བ་ལས་ཚིགས་སུ་བཅད་པ་ནི་གང་ཞིག་རི་བོ་གཏུམ་ལྡན་ལ། །བདག་ལ་རྐང་པས་ནོམ་བྱེད་པའི་།ལོང་བ་ཉོན་མོངས་དེ་དག་ནི། །ད་ནི་མགོན་

[16B] །དེ་རྣམས་ཞེས་བྱ་བ་ལས་ཚིགས་སུ་བཅད་པ་ནི། དེ་རྣམས་མཚོ་ནི་བཟང་པོ་ལས། །ཆུ་ནི་བསིལ་ཞིང་ཞིམ་པ་དག་བདེ་བླག་ཉིད་དུ་རྙེད་པར་འགྱུར། །བདག་ཀྱང་དེ་
ལྟར་དེར་དགའོ། །འདི་དག་ཅེས་བྱ་བ་ལས་ཚིགས་སུ་བཅད་པ་ནི། འདི་དག་ཁྲུས་བྱས་ཟོས་ནས་ནི། །ཕྱོགས་དང་ཕྱོགས་སུ་འགྲོ་བར་བྱེད་།བདག་ནི་སྙི་ཡིས་བཟུང་གྱུར་པ། །སྔོན་ཀོ་སྡིག་
པ་ཅི་ཞིག་བྱས། །རྨི་ལམ་བརྒྱད་ཅེས་བྱ་བ་གང་ཞེ་ན། འདི་ལྟ་སྟེ། ཙན་དན་དཀར་པོས་ལུས་བྱུགས་པ་དང། ཙན་དན་དམར་པོས་གཏོར་བ་དང། ཀླད་ལ་མེ་འབར་བ་དང། མཆན་ཁུང་གཉིས་
ནས་སྦྲུལ་གཉིས་འཕྱང་བ་དང། རྐང་པ་གཉིས་ལ་ཉ་ཁར་བ་གཉིས་ལྡག་པ་དང། ངང་པ་གཉིས་ནམ་མཁའ་ལ་འཕུར་བ་དང། རི་ནག་པོ་ཞིག་མདུན་ན་ཚུར་འོང་བ་དང། ཆུ་སྐྱར་དག་
མགོ་ལ་རྟུག་པས་འཐོར་བ་མཐོང་ངོ། །དེ་གཉིད་སད་ནས་འཇིགས་པར་གྱུར། བག་ཚ་བར་གྱུར་ཅིང་སྤུ་ཟིང་ཞེས་བྱེད་ནས་གཞི་འདི་ལས་བདག་རྒྱལ་སྲིད་ལས་ཉམས་པའམ། སྲོག་
གི་བར་ཆད་དུ་མི་འགྱུར་གྲང་སྙམ་མོ། །དེས་རྨི་ལམ་དེ་དག་བྲམ་ཟེ་རྨི་ལམ་གྱི་དཔྱད་ཤེས་པ་གང་དག་ཡིན་པ་དེ་དག་བོས་ཏེ་བསྙད་པ་དང། དེ་དག་གིས་བསམས་པ། ལྷས་རྨི་ལམ་དེ་
དག་བཟང་པོ་ཞིག་མཐོང་མོད་ཀྱི། འོན་ཀྱང་བསྔགས་པར་ནི་མི་བྱ་སྟེ། གལ་ཏེ་བསྔགས་ན་འདི་ཇི་ལྟ་བ་ངན་པར་གྱུར་ནས། བྲམ་ཟེ་ལྷག་མ་གང་དག་ཡིན་པ་དེ་དག་ཀྱང་མ་ལུས་པར་བྱེད་པར་

[17A]༄༅། །འོང་ངོ། །སྙམ་དུ་རིག་ནས་གྲོས་བྱས་ཏེ་སྨྲས་པ། ལྷ་རྨི་ལམ་ནི་མི་བཟང་བདག་ཅིག་གོ་དེས་སྨྲས་པ། ཤེས་ལྡན་དག་གང་གིས་འབྲས་བུ་ཅིར་འགྱུར་དེ་དག་
གིས་སྨྲས་པ། གཞི་དེ་ལས་ལྷ་རྒྱལ་སྲིད་ལས་ཉམས་པའམ། སྲོག་གི་བར་ཆད་དུ་འགྱུར་རོ། །རྒྱལ་པོས་སྨྲས་པ། ཤེས་ལྡན་དག་གང་གིས་ན་ང་རྒྱལ་སྲིད་ལས་ཀྱང་ཉམས་པར་མི་
འགྱུར་ཞིང། སྲོག་གི་བར་ཆད་དུ་ཡང་མི་འགྱུར་བའི་ཐབས་དེ་ལྟ་འགའ་ཡོད་དམ། དེ་དག་གིས་སྨྲས་པ། ལྷ་ཁྱོད་ཀྱིས་སྡིག་པ་ཆེན་པོ་བྱས་ཏེ། བྲམ་ཟེ་བརྒྱད་ཁྲི་བསད་པས་དེའི་སླད་
དུ༑ གལ་ཏེ་སྤྱོད་ན་ཐབས་གཅིག་ཅིག་མཆིས་སོ། །དེ་བྲམ་ཟེ་བསད་པ་དྲན་ནས་སྙིང་ཀུན་ཏུ་འདར་ཏེ་སྨྲས་པ། ཤེས་ལྡན་དག་ཅི་བྱ་སྨྲོས་ཤིག་དེ་དག་གིས་སྨྲས་པ། ལྷ་སྐྱེད་མོས་
ཚལ་དུ་རྫིང་བུ་བརྐོར་སྩལ་ཏེ། བརྐོས་ནས་རྡོ་ཐལ་གྱིས་ཉུག་ཏུ་སྩོལ་ཅིག་དེ་ནས་དེར་ཡན་ལག་གི་མཆོག་ལྔ་པོ་གསོས་པ་དང་མདུན་ན་འདོན་དང། བ་ལང་སྐྱོང་གི་མ་ཞི་བ་དང་
སྐྱ་བསེང་གི་བུ་མོ་སྒྲོལ་མ་དང། གཞོན་ནུ་བ་ལང་སྐྱོང་རྣམས་བསད་དེ་བཅུག་ལ། དེ་རྣམས་ཀྱི་ཁྲག་གིས་ཁྲུས་མཛད་དེ། རྫིང་བུ་ནས་བྱུང་ལ་པུས་མོ་གཉིས་ས་ལ་བཙུགས་ནས་
བྲམ་ཟེ་རྣམས་ཀྱི་རྐང་པ་ལ་ལྕེས་བལྡགས་ན། དེ་ལྟ་ན་ཁྱོད་རྒྱལ་སྲིད་ལས་ཀྱང་ཉམས་པར་མི་འགྱུར་ཞིང། སྲོག་གི་བར་ཆད་དུ་ཡང་མི་འགྱུར་རོ། །རྒྱལ་པོས་བསམས་པ། གལ་ཏེ་

[17B] མདུན་ན་འདོན་དང། བ་ལང་སྐྱོང་གི་མ་ཞི་བ་དང། སྐྱ་བསེང་གི་བུ་མོ་སྒྲོལ་མ་དང། གཞོན་ནུ་བ་ལང་སྐྱོང་རྣམས་བསད་ནས། བདག་རྒྱལ་
པོ་བྱས་ཏེ་ཡང་ཅི་རུང་སྙམ་དུ་བསམས་ནས། བྲམ་ཟེ་རྣམས་ལ་སྨྲས་པ། ཤེས་ལྡན་དག་ཁྱེད་ཀྱིས་གང་སྨྲས་པ་དེ་ངས་ཐོས་ཀྱི། དེང་ཞིག་དང། རེ་ཞིག་བསམས་ཏེ་བྱའོ། །བྲམ་ཟེ་རྣམས་དོང་བ་
དང༑ དེ་ལག་པ་འགྲམ་པ་ལ་གཏད་ནས་སེམས་ཁོང་དུ་ཆུད་ཅིང་འདུག་པ་བ་ལང་སྐྱོང་གི་མ་ཞི་བས་མཐོང་སྟེ། དེས་སྨྲས་པ། ལྷ་ཅིའི་སླད་དུ་ཕྱང། འགྲམ་པ་ལ་གཏད་དེ་སེམས་ཁོང་དུ་ཆུད་ཅིང་
བཞུགས། དེས་ཇི་ལྟར་གྱུར་པ་ཐམས་ཅད་དེ་ལ་བསྙད་པ་དང། དེས་སྨྲས་པ། ལྷ་བྲམ་ཟེ་དེ་དག་ནི་རྟག་ཏུ་མི་རིགས་པ་བསྟེན་པ་ལགས་པས་དེ་དག་ཅི་འཚལ། བཞུད་ལ་འཕགས་པ་ཀ་
ཏྱའི་བུ་ཆེན་པོ་ལ་ཞུས་ཤིག་དེས་སྨྲས་པ། ཞི་བ་ལེགས་སོ་།ལེགས་སོ། །ཁྱོད་ཀྱིས་དུས་སུ་འཕགས་པ་ཀ་ཏྱའི་བུ་ཆེན་པོ་ལ་གཏད་པས་འགྲོའོ། །ཞེས་ཚེ་དང་ལྡན་པ་ཀ་ཏྱའི་བུ་ག་ལ་
བ་དེར་སོང་ངོ། །ད་དེར་སོང་སྟེ། སོང་ནས་ཚེ་དང་ལྡན་པ་ཀ་ཏྱའི་བུ་ཆེན་པོའི་རྐང་པ་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་རྒྱལ་པོ་གཏུམ་
པོ་རབ་སྣང་གིས་ཚེ་དང་ལྡན་པ་ཀ་ཏྱའི་བུ་ཆེན་པོ་ལ་འདི་སྐད་ཅེས་སྨྲས་སོ། །སློབ་དཔོན་ཀ་ཏྱའི་བུ་ཆེན་པོ། འདི་ན་བདག་མཚན་མོ་མལ་ཆེན་པོ་ཞིག་ན་ཉལ་ཞིང་མཆིས་པའི་ཚེ་རྨི་ལམ་

[18A]༄༅། །དུ་ས་བླའི་སྒྲ་དྲུག་དང། བར་སྣང་གི་སྒྲ་དྲུག་ནི་ཐོས། རྨི་ལམ་བརྒྱད་ནི་མཐོང་སྟེ། ས་བླའི་སྒྲ་དྲུག་གང་ཞེ་ན། འདི་ལྟ་སྟེ། དྲུག། མེད། བདག་ངན་
སེམས། བདག་ཅག་འདི་རྣམས་ཞེས་བྱ་བ་སྟེ། འདི་དག་ནི་འདིར་ཚིགས་སུ་བཅད་པ་དྲུག་གི་ཡི་གེ་དང་པོ་ལགས་སོ། །དེ་ལ་དྲུག་ཅེས་བྱ་བ་ལས་ཚིགས་སུ་བཅད་པ་ནི། ལོ་ནི་སྟོང་
ཕྲག་དྲུག་ཅུ་དང། །ལོ་ནི་བརྒྱ་ཕྲག་དྲུག་ཅུ་རུ། །སེམས་ཅན་དམྱལ་བར་འཚེད་རྣམས་ཀྱི། །ནམ་ཞིག་མཐར་ནི་ཕྱིན་པར་འགྱུར་།མེད་ཅེས་བྱ་བ་ལས་ཚིགས་སུ་བཅད་པ་ནི། མཐའ་
མེད་མཐའ་ལྟ་ག་ལ་ཡོད། །ང་དང་ཁྱེད་ཅག་ཉིད་ཀྱིས་ནི། །མཐའ་ཉིད་དམིགས་པར་མི་འགྱུར་བ། །དེ་ལྟར་སྡིག་པའི་ལས་བྱས་སོ། །བདག་ཅེས་བྱ་བ་ལས་ཚིགས་སུ་བཅད་པ་ནི་
བདག་ཅག་གིས་ནི་ལོངས་སྤྱོད་དག་མཐུན་དང་མི་མཐུན་པས་བསྒྲུབས་པ། །གཞན་དག་པ་དེ་བས་དགའ་བྱེད་ཀྱི། །བདག་ཅག་སྡུག་བསྔལ་སྐལ་ཅན་གྱུར། །ངན་ཅེས་བྱ་བ་ལས་
ཚིགས་སུ་བཅད་པ་ནི། འདི་ན་བདག་ཅག་འཚོ་བ་ངན། །བདག་ཅག་གང་བདོག་དེ་མ་བཏང། །ལོངས་སྤྱོད་དག་ནི་ཡོད་པའི་ཚེ། །བདག་ཉིད་ལ་ནི་ཕན་མ་བྱས། །སེམས་ཞེས་བྱ་
བ་ལས་ཚིགས་སུ་བཅད་པ་ནི། སེམས་ཀྱིས་སུ་ནི་བསླུས་གྱུར་ཅིང། །མི་ཤེས་པས་ནི་བདས་གྱུར་པ། །སེམས་ཅན་དམྱལ་བར་སྐྱེས་རྣམས་ཀྱི་།གཉའ་ནི་སུ་ཞིག་བྱེད་པར་འགྱུར། །

[18B] བདག་ཅག་འདི་རྣམས་བདེ་འགྲོ་རུ། །སོང་སྟེ་དགེ་བ་མང་བྱས་ནས། །དེ་ནས་བསོད་ནམས་བྱས་གྱུར་ཅིང། །ཤིས་པ་བྱས་རྣམས་མཐོ་
རིས་འདོང། །བར་སྣང་གི་སྒྲ་དྲུག་གང་ཞེ་ན། འདི་ལྟ་སྟེ་ཐམས་ཅད། སུ། གང། ད་ནི། དེ་རྣམས། འདི་དག་ཅེས་བྱ་བ་སྟེ། འདི་དག་ནི་ཚིགས་སུ་བཅད་པ་དྲུག་གི་ཡི་གེ་དང་པོ་ལགས་སོ། །དེ་
ལ་ཐམས་ཅད་ཅེས་བྱ་བ་ལས་ཚིགས་སུ་བཅད་པ་ནི། ཐམས་ཅད་གསོག་ཏུ་ཕྱུང་ཟིན་ཏེ། །དེ་ལ་སྙིང་པོ་ཙམ་ཞིག་ལུས། །རྒྱལ་པོ་སྲིན་དེ་སྙིང་པོ་ལ། །དགའ་བ་མེད་པས་རེ་བ་བོར། །སུ་ཞེས་
བྱ་བ་ལས་ཚིགས་སུ་བཅད་པ་ནི། སུ་ཞིག་གཉེར་ལེན་ཚུལ་ངན་པོའི་།མིག་ཡ་གཅིག་ཀྱང་འཇོར་བྱེད་པ། །དེས་ནི་བདག་གི་བུ་ཚ་དང་།བདག་ཀྱང་སྡུག་བསྔལ་ལས་ཐར་བྱས། །གང་ཞེས་
བྱ་བ་ལས་ཚིགས་སུ་བཅད་པ་ནི། རྫིང་འདི་ཉ་དང་རུ་སྦལ་ནི་།མང་པོ་དག་གིས་གང་བ་ལས། །ད་ནི་སྦལ་པས་འཚོ་མོད་ཀྱི། །བདག་གིས་གནས་ནི་མི་འདོར་རོ། །ད་ནི་ཞེས་བྱ་བ་ལས་ཚིགས་
སུ་བཅད་པ་ནི། གང་ཞིག་རི་བོ་གཏུམ་ལྡན་ལ། །བདག་ལ་རྐང་པས་ནོམ་བྱེད་པའི། །ལོང་བ་ཉོན་མོངས་དེ་དག་ནི། །ད་ནི་མགོན་ཡང་མེད་པར་འགྱུར། །དེ་རྣམས་ཞེས་བྱ་བ་ལས་
ཚིགས་སུ་བཅད་པ་ནི། དེ་རྣམས་མཚོ་ནི་བཟང་པོ་ལས། །ཆུ་ནི་བསིལ་ཞིང་ཞིམ་པ་དག་བདེ་བླག་ཉིད་དུ་རྙེད་པར་འགྱུར། །བདག་ཀྱང་ད་ལྟར་དེར་དགའོ། །འདི་དག་ཅེས་བྱ་བ་ལས་

[19A]༄༅། །ཚིགས་སུ་བཅད་པ་ནི། འདི་དག་ཁྲུས་བྱས་ཟོས་ནས་ནི་།ཕྱོགས་དང་ཕྱོགས་སུ་འགྲོ་བར་བྱེད། །བདག་ནི་རྙི་ཡིས་བཟུང་གྱུར་པ། །སྔོན་ཀོ་སྡིག་པ་ཅི་ཞིག་
བྱས༑ །རྨི་ལམ་བརྒྱད་ཅེས་བྱ་བ་གང་ཞེ་ན། འདི་ལྟ་སྟེ་ཙནྡན་དཀར་པོས་ལུས་བྱུགས་པ་དང། ཙནྡན་དམར་པོས་གཏོར་བ་དང། ཀླད་ལ་མེ་འབར་བ་དང། མཆན་ཁུང་གཉིས་
ནས་སྦྲུལ་གཉིས་འཕྱང་བ་དང། རྐང་པ་གཉིས་ལ་ཉ་ཁར་བ་གཉིས་ལྡག་པ་དང། ངང་པ་གཉིས་ནམ་མཁའ་ལ་འཕུར་བ་དང། རི་ནག་པོ་ཞིག་མདུན་ན་ཚུར་འོང་བ་དང། ཆུ་སྐྱར་
དག་མགོ་ལ་རྟུག་པས་འཐོར་བ་མཐོང་སྟེ། གཉིད་སད་ནས་འཇིགས་པར་གྱུར། བག་ཚ་བར་གྱུར་ཅིང། སྤུ་ཟིང་ཞེས་བགྱིད་ནས། གཞི་འདི་ལས་བདག་རྒྱལ་སྲིད་ལས་ཉམས་
པའམ། སྲོག་གི་བར་ཆད་དུ་མི་འགྱུར་གྲང་སྙམ་བགྱིད་དོ། །འཕགས་པ་ཀ་ཏྱའི་བུ་ཆེན་པོ་ལ་བདག་དོན་འདི་ཞུ་ན། གཞི་འདི་ལས་བདག་རྒྱལ་སྲིད་ལས་ཉམས་པའམ། སྲོག་
གི་བར་ཆད་དུ་མི་འགྱུར་ལགས་གྲང། ཚེ་དང་ལྡན་པ་ཀ་ཏྱའི་བུ་ཆེན་པོས་སྨྲས་པ། རྒྱལ་པོ་ཆེན་པོ་ཁྱོད་ཀྱིས་སྒྲ་དེ་དག་དང་རྨི་ལམ་དེ་དག་གཞན་འགའ་ཞིག་ལ་བསྙད་དམ་
དེས་སྨྲས་པ། འཕགས་པ་བསྙད་དོ། །སུ་ཞིག་ལ། བྲམ་ཟེ་རྣམས་ལའོ། །དེ་དག་གིས་ཁྱོད་ལ་ཇི་སྐད་དུ་ལུང་བསྟན། དེས་ཇི་ལྟར་གྱུར་པ་རྒྱས་པར་བསྙད་པ་དང། དེས་སྨྲས་པ། རྒྱལ་

[19B]ལྷའི་འཇིག་རྟེན་མངོན་པར་འདོད་པ་ཡིན་ཏེ། དེ་དག་ཅི་ཤེས། ཁྱོད་ཀྱིས་སྒྲ་བཟང་པོ་དག་ཅིག་ཀྱང་ཐོས། རྨི་ལམ་བཟང་པོ་དག་ཅིག་
ཀྱང་མཐོང་གི། ཁྱོད་མ་འཇིགས་ཤིག་དང། གཞི་དེ་ལས་ཁྱོད་རྒྱལ་སྲིད་ཉམས་པར་ཡང་མི་འགྱུར། སྲོག་གི་བར་ཆད་དུ་ཡང་མི་འགྱུར་རོ། །དེ་ཅིའི་ཕྱིར་ཞེ་ན། རྒྱལ་པོ་ཆེན་པོ་ཁྱོད་ཀྱི་
རྨི་ལམ་ན། ས་བླའི་སྒྲ་དྲུག་ཐོས་པ་གང་ཡིན་པ་དེ་གང་གི་ལྟས་ཡིན་ཞེ་ན། ཁྱོད་ཀྱི་མདུན་རོལ་གྱི་རྒྱལ་པོ་དྲུག་ཅིག་གིས་ཆོས་དང་ཆོས་མ་ཡིན་པས་རྒྱལ་སྲིད་བྱེད་དུ་བཅུག་པས་ལུས་ཞིག་ནས་
སེམས་ཅན་དམྱལ་བ་རྣམས་ཀྱི་ནང་དུ་སྐྱེས་སོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ཉི་ཤུ་རྩ་དགུ་པ། དེ་ན་གཅིག་གིས་སེམས་ཅན་དམྱལ་བའི་སྡུག་བསྔལ་གྱིས་ཉེན་
ནས་ཚིགས་སུ་བཅད་པ། ལོ་ནི་སྟོང་ཕྲག་དྲུག་ཅུ་དང། །ལོ་ནི་བརྒྱ་ཕྲག་དྲུག་ཅུ་རུ། །སེམས་ཅན་དམྱལ་བར་འཚེད་རྣམས་ཀྱིས་།ནམ་ཞིག་མཐར་ནི་ཕྱིན་པར་འགྱུར། །ཞེས་བྱ་བ་སྨྲས་སོ། །
གཉིས་པས་ཚིགས་སུ་བཅད་པ། མཐའ་མེད་མཐའ་ལྟ་ག་ལ་ཡོད། །ང་དང་ཁྱེད་ཅག་ཉིད་ཀྱིས་ནི། །མཐའ་ཉིད་དམིགས་པར་མི་འགྱུར་བ་།དེ་ལྟར་སྡིག་པའི་ལས་བྱས་སོ། །ཞེས་བྱ་བ་
སྨྲས་སོ། །གསུམ་པས་ཚིགས་སུ་བཅད་པ། བདག་ཅག་གིས་ནི་ལོངས་སྤྱོད་དག་མཐུན་དང་མི་མཐུན་པས་བསྒྲུབས་པ། །གཞན་དག་བདེ་བས་དགའ་བྱེད་ཀྱི། །བདག་ཅག་སྡུག་བསྔལ་

[20A]༄༅། །སྐལ་ཅན་གྱུར། །ཅེས་བྱ་བ་སྨྲས་སོ། །བཞི་པས་ཚིགས་སུ་བཅད་པ། འདི་ན་བདག་ཅག་འཚོ་བ་ངན། །བདག་ཅག་གང་བདོག་དེ་མ་བཏང། །ལོངས་སྤྱོད་
དག་ནི་ཡོད་པའི་ཚེ། །བདག་ཉིད་ལ་ནི་ཕན་མ་བྱས། །ཞེས་བྱ་བ་སྨྲས་སོ། །ལྔ་བས་ཚིགས་སུ་བཅད་པ། སེམས་ཀྱིས་ལུས་ནི་བསླུས་གྱུར་ཅིང། །མི་ཤེས་པས་ནི་བདས་གྱུར་པ་
སེམས་ཅན་དམྱལ་བར་སྐྱེས་རྣམས་ཀྱི། །གཉའ་ནི་སུ་ཞིག་བྱེད་པར་འགྱུར། །ཞེས་བྱ་བ་སྨྲས་སོ། །དྲུག་པས་ཚིགས་སུ་བཅད་པ། བདག་ཅག་འདི་རྣམས་བདེ་འགྲོ་རུ། །སོང་སྟེ་
དགེ་བ་མང་བྱས་ནས། །དེ་ནས་བསོད་ནམས་བྱས་གྱུར་ཅིང། །ཤིས་པ་བྱས་རྣམས་མཐོ་རིས་འདོང། །ཞེས་བྱ་བ་སྨྲས་ཏེ། དེ་དག་ནི་དེའི་ལྟས་ཡིན་ནོ། །རྒྱལ་པོ་ཆེན་པོ་ཁྱོད་ཀྱིས་
བར་སྣང་ལས་སྒྲ་དྲུག་ཐོས་པ་གང་ཡིན་པ་དེ་གང་གི་ལྟས་ཡིན་ཞེ་ན། ཁྱོད་ཀྱི་ཁྱིམ་གྱི་གདུང་མ་དེ་ལ་སྲིན་བུ་ཞིག་གནས་པ་དེས། དེའི་སྙིང་པོ་མ་ཡིན་པ་ཐམས་ཅད་ཟོས་ནས་
སྙིང་པོ་ཉེ་ཚེ་ལུས་པ་དང། དེ་དེ་ལྟར་མངོན་པར་མི་དགའ་ནས་ཚིགས་སུ་བཅད་པ། ཐམས་ཅད་གསོག་ཏུ་ཕྱུང་ཟིན་ཏེ། །འདི་ལ་སྙིང་པོ་ཙམ་ཞིག་ལུས། །རྒྱལ་པོ་སྲིན་དེ་སྙིང་
པོ་ལ། །དགའ་བ་མེད་པས་རེ་བ་བོར། །ཞེས་བྱ་བ་སྨྲས་སོ། །ནམ་མཁའི་སྒྲ་དང་པོ་ནི་དེ་ཡིན་ཏེ། དེ་བས་ན་ཁྱོད་ཀྱིས་ཕྱུང་ལ་གདུང་གཞན་ཞིག་ཆུག་ཅིག་རྒྱལ་པོ་ཆེན་པོ་

[20B]རོག་མོའི་སྒོ་ང་བྱུང་ཞིང། བྱུང་བ་རྣམས་བཅོམ་པ་དང། དེ་བུ་དང་བྲལ་བས་ཡིད་མ་བདེ་བ་སྐྱེས་ཏེ། སྙིང་རྗེ་རྗེ་སྐད་དུ་ངུ་ཞིང་དལ་བུས་ཚིགས་
སུ་བཅད་པ། སུ་ཞིག་གཉེར་ལེན་ཚུལ་ངན་པོའི། །མིག་ཡ་གཅིག་ཀྱང་འཇོར་བྱེད་པ། །དེས་ནི་བདག་གི་བུ་ཚ་དང། །བདག་ཀྱང་སྡུག་བསྔལ་ལས་ཐར་བྱས། །ཞེས་བྱ་བ་སྨྲས་ཏེ། ནམ་མཁའི་
སྒྲ་གཉིས་པ་ནི་དེ་ཡིན་གྱི། ཁྱོད་ཀྱིས་དེ་འཇོམས་སུ་མ་གཞུག་ཅིག་།གཞན་ཡང་ཁྱོད་ཀྱི་ཁྱིམ་ན་རྩེ་བའི་རྫིང་བུ་བྱ་རོག་གིས་བཏུང་སླེབས་ཙམ་དུ་ཆུས་ཁ་ད་ཅན་དུ་གང་བ་ཉ་དང། རུ་སྦལ་དང། སྦལ་
པ་མང་པོ་གནས་པ་དེ་ན། ཆུ་སྐྱར་གཅིག་ཅིག་ཉ་དག་ཟ་ཞིང་འདུག་པ་ལས། དེ་བསྐམས་ཏེ་ཆུ་མེད་པར་གྱུར་པ་དང། ཆུ་སྐྱར་དེས་དེ་ལྟ་བུ་དེ་མཐོང་ནས། མི་དགའ་སྟེ་ཚིགས་སུ་བཅད་པ། རྫིང་
འདི་ཉ་དང་རུ་སྦལ་ནི། །མང་པོ་དག་གིས་གང་བ་ལས། །ད་ནི་སྦལ་པས་འཚོ་མོད་ཀྱི། །བདག་གིས་གནས་ནི་མི་འདོར་རོ། །ཞེས་བྱ་བ་སྨྲས་ཏེ། ནམ་མཁའི་སྒྲ་གསུམ་པ་ནི་དེ་ཡིན་གྱི། ཁྱོད་
ཀྱིས་དེ་ཆུས་ཁོང་ཞིག་གཞན་ཡང་ཁྱོད་ཀྱི་ཡུལ་ན་རི་བོ་གཏུམ་ལྡན་ཞེས་བྱ་བ་དེ་ལ། གླང་པོ་ཆེ་དང། གླང་པོ་ཆེ་མོ་དམུས་ལོང་ཞིག་གནས་ཏེ། དེ་གཉིས་ལ་བུ་གཅིག་ཅིག་ཡོད་པ་དེ། དེ་དག་གི་
རིམ་གྲོ་བྱེད་དོ། །དེ་དེ་གཉིས་ཀྱི་ཟས་ཀྱི་ཕྱིར་སོང་བ་དང་གླང་པོ་ཆེ་མོ་ཞིག་དང་ལྷན་ཅིག་འདུས་པར་གྱུར་པ་ལས། དེ་ཁྱོད་ཀྱིས་ཐབས་ཀྱིས་གྲོངས་ཏེ་ཁྲིད་དེ་འོངས་ནས་བཏགས་ཏེ་བཞག་པ་དང། དེ་

[21A]༄༅། །མ་དང་ཕའི་རྗེས་སུ་མྱ་ངན་བྱེད་ཅིང་རྩྭ་ཡང་མི་ཟ། ཆུ་ཡང་མི་འཐུང་བར་དེ་དག་རྗེས་སུ་དྲན་ཞིང་མི་དགའ་བར་གྱུར་ནས་ཚིགས་སུ་བཅད་པ། གང་ཞིག་རི་བོ་གཏུམ་ལྡན་ལ། །བདག་
ལ་རྐང་པས་ནོམ་བྱེད་པའི། །ལོང་བ་ཉོན་མོངས་དེ་དག་ནི། །ད་ནི་མགོན་ཡང་མེད་པར་གྱུར། །ཅེས་བྱ་བ་སྨྲས་ཏེ། ནམ་མཁའི་སྒྲ་བཞི་པ་ནི་དེ་ཡིན་གྱི། ཕ་མའི་གྲོགས་བྱེད་པ་
ཤིན་མི་རུང་བས་ཁྱོད་ཀྱིས་དེ་ཐོང་ཞིག་གཞན་ཡང་ཁྱོད་ཀྱི་ཁྱིམ་ན་རི་དྭགས་ཤིག་བཟུང་སྟེ་འདུག་པ་དེ་ཁྱུ་དང་ཕྲལ་བས་དགོན་པའི་རི་དྭགས་རྣམས་དྲན་ནས་ཚིགས་སུ་བཅད་པ། དེ་རྣམས་
མཚོ་ནི་བཟང་པོ་ལས། །ཆུ་ནི་བསིལ་ཞིང་ཞིམ་པ་དག་བདེ་བླག་ཉིད་དུ་རྙེད་པར་འགྱུར། །བདག་ཀྱང་ད་ལྟར་དེར་དགའོ། །ཞེས་བྱ་བ་སྨྲས་ཏེ། བར་སྣང་གི་སྒྲ་ལྔ་པ་ནི་དེ་ཡིན་གྱི། ཁྱོད་ཀྱིས་དེ་
ཐོང་ཞིག་གཞན་ཡང་ཁྱོད་ཀྱི་ཁྱིམ་ན་ངང་པ་དག་ཅིག་བཟུང་སྟེ་འདུག་པ་དེ་དག་གིས་ངང་པ་གནམ་ལ་འཕུར་བ་དག་མཐོང་ནས་མི་དགའ་སྟེ་ཚིགས་སུ་བཅད་པ། འདི་དག་ཁྲུས་བྱས་ཟོས་ནས་
ནི༑ ༑ཕྱོགས་དང་ཕྱོགས་སུ་འགྲོ་བར་བྱེད། །བདག་ནི་རྙི་ཡིས་བཟུང་གྱུར་པ། །སྔོན་ཀོ་སྡིག་པ་ཅི་ཞིག་བྱས། །ཞེས་བྱ་བ་སྨྲས་ཏེ་ནམ་མཁའི་སྒྲ་དྲུག་པ་ནི་དེ་ཡིན་པས་དེ་དག་ཀྱང་ཁྱོད་ཀྱིས་
བཏང་བར་བྱ་སྟེ། དེ་ནི་དེ་དག་གི་ལྟས་ཡིན་ནོ། །རྒྱལ་པོ་ཆེན་པོ་ཁྱོད་ཀྱི་རྨི་ལམ་བརྒྱད་མཐོང་བ་གང་ཡིན་པ་དེ་ཅིའི་སྔ་ལྟས་ཡིན་ཞེན། རེ་ཞིག་ཙནྡན་དཀར་པོས་ལུས་བྱུགས་པར་མཐོང་བ་གང་

[21B]པོ་ཆེ་ཞིག་སྐྱེས་སུ་བསྐུར་བ་ལམ་དུ་ཞུགས་ཤིང་འདུག་སྟེ། དེ་ཞག་བདུན་ན་ཕྱིན་པར་འགྱུར་བས། ཁྱོད་ཀྱི་རྨི་ལམ་དང་པོ་ནི་དེའི་
སྔ་ལྟས་ཡིན་ནོ། །ཁྱོད་ཀྱི་ལུས་ལ་ཙནྡན་དམར་པོས་གཏོར་བར་མཐོང་བ་གང་ཡིན་པ་ནི། ཁྱོད་ལས་འཛིན་གྱི་རྒྱལ་པོས་ལ་བ་རིན་པོ་ཆེ་ཞིག་སྐྱེས་སུ་བསྐུར་བ་ལམ་དུ་ཞུགས་ཤིང་འདུག་སྟེ། དེ་ཡང་
ཞག་བདུན་ན་ཕྱིན་པར་འགྱུར་བས། རྨི་ལམ་གཉིས་པ་ནི་དེའི་སྔ་ལྟས་ཡིན་ནོ། །ཁྱོད་ཀྱིས་ཀླད་པ་ལ་མེ་འབར་བ་མཐོང་བ་གང་ཡིན་པ་ནི། ཁྱོད་ལ་ཡུལ་ཡ་བ་ནིའི་རྒྱལ་པོས་གསེར་གྱི་ཕྲེང་བ་ཞིག་
སྐྱེས་སུ་བསྐུར་བ་ལམ་དུ་ཞུགས་ཤིང་འདུག་སྟེ། དེ་ཡང་ཞག་བདུན་ན་ཕྱིན་པར་འགྱུར་བས། རྨི་ལམ་གསུམ་པ་ནི་དེའི་སྔ་ལྟས་ཡིན་ནོ་།ཁྱོད་ཀྱི་མཆན་ཁུང་གཉིས་ནས་སྦྲུལ་གཉིས་འཕྱང་བ་
མཐོང་བ་གང་ཡིན་པ་ནི། ཁྱོད་ལ་རྒྱའི་རྒྱལ་པོས་རལ་གྲི་ཟུང་ཞིག་སྐྱེས་སུ་བསྐུར་བ་ལམ་དུ་ཞུགས་ཤིང་འདུག་སྟེ། དེ་ཡང་ཞག་བདུན་ན་ཕྱིན་པར་འགྱུར་བས། ཁྱོད་ཀྱི་རྨི་ལམ་བཞི་པ་ནི་དེའི་
སྔ་ལྟས་ཡིན་ནོ། །ཁྱོད་ཀྱི་རྐང་པ་གཉིས་ལ་ཉ་ཁར་བ་གཉིས་ལྔག་[* LDAG ?]ཨ་མཐོང་བ་གང་ཡིན་པ་ནི། ཁྱོད་ལ་སིངྒ་ལའི་རྒྱལ་པོས་ནོར་བུའི་ལྷམ་ཟུང་ཞིག་སྐྱེས་སུ་བསྐུར་བ་ལམ་དུ་ཞུགས་ཤིང་འདུག་
སྟེ༑ དེ་ཡང་ཞག་བདུན་ན་ཕྱིན་པར་འགྱུར་བས། ཁྱོད་ཀྱི་རྨི་ལམ་ལྔ་པ་ནི་དེའི་སྔ་ལྟས་ཡིན་ནོ། །ཁྱོད་ཀྱིས་ངང་པ་གཉིས་ནམ་མཁའ་ལ་འཕུར་བ་མཐོང་བ་གང་ཡིན་པ་ནི། ཁྱོད་ལ་བྷ་ག་ལའི་

[22A]༄༅། །རྒྱལ་པོས་རྟ་གཉིས་ཤིག་སྐྱེས་སུ་བསྐུར་བ་ལམ་དུ་ཞུགས་ཤིང་འདུག་སྟེ། དེ་ཡང་ཞག་བདུན་ན་ཕྱིན་པར་འགྱུར་བས། ཁྱོད་ཀྱི་རྨི་ལམ་དྲུག་པ་ནི་དེའི་སྔ་ལྟས་
ཡིན་ནོ། །ཁྱོད་ཀྱིས་རི་ནག་པོ་ཞིག་མདུན་ནས་ཚུར་འོངས་པ་མཐོང་བ་གང་ཡིན་པ་དེ་ནི། ཁྱོད་ལ་ཀ་ལིངྐའི་རྒྱལ་པོས་གླང་པོ་ཆེའི་གཙོ་བོ་ཞིག་སྐྱེས་སུ་བསྐུར་བ་ལམ་དུ་ཞུགས་ཤིང་འདུག་
སྟེ༑ དེ་ཡང་ཞག་བདུན་ན་ཕྱིན་པར་འགྱུར་བས། ཁྱོད་ཀྱི་རྨི་ལམ་བདུན་པ་ནི་དེའི་སྔ་ལྟས་ཡིན་ནོ། །ཁྱོད་ཀྱིས་ཆུ་སྐྱར་དག་མགོ་ལ་རྟུག་པས་འཐོར་བ་གང་ཡིན་པ་དེ་ནི། ཁྱོད་དང་བ་ལང་
སྐྱོང་གི་མ་ཞི་བ་ཤེས་པར་འགྱུར་རོ། །ཁྱོད་ཀྱིས་བྲམ་ཟེ་རྣམས་ལ་ཡང་ངན་སེམས་བསྐྱེད་པར་མི་བྱའོ། །དེ་སྐད་ཅེས་སྨྲས་པ་དང། རྒྱལ་པོ་རབ་སྣང་སྲོག་སྟོར་བ་ལས་ཕྱིར་རྙེད་པ་
བཞིན་དུ་དགའ་བ་དང། མགུ་བ་དང། རབ་ཏུ་དགའ་བ་དང། རངས་པ་དང། བདེ་བ་དང། ཡིད་བདེ་བ་སྐྱེས་ནས། ཚེ་དང་ལྡན་པ་ཀ་ཏྱའི་བུ་ཆེན་པོས་བཤད་པ་ལ་རྗེས་སུ་ཡི་
རང་ནས། རྐང་པ་ལ་མགོ་བོས་ཕྱག་འཚལ་ཏེ། སྟན་ལས་ལངས་ཏེ་སོང་ངོ། །དེ་རང་གི་ཁྱིམ་དུ་སོང་ནས། ཚེ་དང་ལྡན་པ་ཀ་ཏྱའི་བུ་ཆེན་པོས་ཇི་སྐད་སྨྲས་པ་དེ་ཐམས་ཅད་བསྒྲུབས་
ཏེ༑ གདུང་མ་ཡང་གཞན་ཞིག་བཅུག་རྟ་རྫི་གཉེར་ལེན་ཡང་དེ་ལྟར་བྱེད་དུ་མ་བཅུག་རྫིང་བུ་ཡང་ཆུས་བཀང། གླང་པོ་ཆེ་དང། རི་དྭགས་དང། ངང་པ་རྣམས་ཀྱང་བཏང་ངོ། །ཞག་

[22B]ནས། དེ་ནོར་རྙེད་པས་ཡིད་བདེ་བ་སྐྱེས་ནས། ཚེ་དང་ལྡན་པ་ཀ་ཏྱའི་བུ་ཆེན་པོ་ལ་ཇེ་སེམས་མངོན་པར་དད་པར་གྱུར་ཏེ་བསམས་པ་བདག་
གི་ཁྱིམ་ན་དཔལ་དང་དབང་ཐང་ཕུན་སུམ་ཚོགས་པ་གང་ཅུང་ཟད་ཡོད་པ་དེ་ཐམས་ཅད་ནི་འཕགས་པ་ཀ་ཏྱའི་བུ་ཆེན་པོ་ལ་བརྟེན་ནས་ཡིན་ནོ། །དེའི་ཕྱིར་རེ་ཞིག་གོས་བེའུ་རས་ཡུག་པོ་ཆེ་
འདི་བསྐུར་ལ་ཕྱིས་རྒྱལ་སྲིད་བསྟབ་པར་བྱའོ་སྙམ་དུ་རིག་ནས་མི་ཞིག་ལ་སྨྲས་པ། ཀྱེ་སྐྱེས་བུ་ཁྱོད་ཚུར་གོས་བེའུ་རས་ཡུག་པོ་ཆེ་འདི་ཁྱེར་ལ་འཕགས་པ་ཀ་ཏྱའི་བུ་ཆེན་པོ་ལ་ཕུལ་ཅིག་
ཅེས་བྱས་པ་དང། དེས་གོས་བེའུ་རས་ཡུག་པོ་ཆེ་དེ་ཁྱེར་ནས་འཕགས་པ་ཀ་ཏྱའི་བུ་ཆེན་པོ་ལ་བྱིན་ནོ། །དེ་ནས་བ་ལང་སྐྱོང་གི་མ་ཞི་བ་དང། སྐྱ་བསེང་གི་བུ་མོ་སྒྲོལ་མ་དང། གཞོན་ནུ་
བ་ལང་སྐྱོང་དང། གསོས་པ་དང། མདུན་ན་འདོན་ལ་སྨྲས་པ། ཤེས་ལྡན་དག་ང་ལ་ཡུལ་སྣ་ཚོགས་ལ་དབང་བའི་རྒྱལ་པོ་རྣམས་ཀྱིས་སྐྱེས་འདི་དག་བསྐུར་གྱི། ཁྱེད་གང་ཇི་ལྟར་
འདོད་པ་བཞིན་ཁྱེར་ཅིག་དེ་ནས་བ་ལང་སྐྱོང་གི་མ་ཞི་བས་ནི་གསེར་གྱི་འཕྲེང་བ་ཁྱེར། སྐྱ་བསེང་གི་བུ་མོ་སྒྲོལ་མས་ནི་ལ་བ་རིན་པོ་ཆེ། གཞོན་ནུ་བ་ལང་སྐྱོང་གིས་ནི་རྟ་གཉིས་
གསོས་པས་ནི་རལ་གྲི་ཟུང་ཞིག་མདུན་ན་འདོན་གྱིས་ནི་ནོར་བུའི་ལྷམ་ཟུང་ཞིག་ཁྱེར་ཏེ། གླང་པོ་ཆེའི་གཙོ་བོ་ལུས་པ་དེ་རྒྱལ་པོས་ཁྱེར་རོ། །དེ་ནས་རྒྱལ་པོ་རབ་སྣང་ཡན་ལག་གི་

[23A]༄༅། །མཆོག་ལྔ་ལ་རིན་པོ་ཆེ་དག་གིས་བགོ་བཤའ་བྱས། ཚེ་དང་ལྡན་པ་ཀ་ཏྱའི་བུ་ཆེན་པོ་ག་ལ་བ་དེར་སོང་སྟེ་ཕྱིན་ནས་ཚེ་དང་ལྡན་པ་ཀ་ཏྱའི་བུ་ཆེན་པོའི་
རྐང་པ་ལ་མགོ་བོས་ཕྱག་འཚལ་ཏེ་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། རྒྱལ་པོ་རབ་སྣང་གིས་ཚེ་དང་ལྡན་པ་ཀ་ཏྱའི་བུ་ཆེན་པོ་ལ་འདི་སྐད་ཅེས་སྨྲས་སོ། །
འཕགས་པ་སྨན་འདོགས་ཤིང་གཅེས་སྤྲས་མཛད་པ་ལགས་ཏེ། དེའི་སླད་དུ་བདག་འཕགས་པ་ལ་རྒྱལ་སྲིད་སྟོབས་ན། ཐུགས་བརྩེ་བ་ཉེ་བར་གཟུང་སྟེ་རྒྱལ་སྲིད་བཞེས་སུ་གསོལ་
ཚེ་དང་ལྡན་པ་ཀ་ཏྱའི་བུ་ཆེན་པོས་སྨྲས་པ། རྒྱལ་པོ་ཆེན་པོ་བཅོམ་ལྡན་འདས་ཀྱིས་དགེ་སློང་ལ་རྒྱལ་སྲིད་བྱེད་པ་བཀག་གོ་།རྒྱལ་པོས་སྨྲས་པ། འཕགས་པ་གལ་ཏེ་དེ་ལྟ་ན་འདོད་
པ་ཐམས་ཅད་སྟོབས་ན། འདོད་པ་ཐམས་ཅད་ཡོངས་སུ་སྤྱད་དུ་གསོལ་དེས་སྨྲས་པ། རྒྱལ་པོ་ཆེན་པོ་བཅོམ་ལྡན་འདས་ཀྱི་འདོད་པ་ཐམས་ཅད་ཀྱང་བཀག་གོ་རྒྱལ་པོས་སྨྲས་པ་
འཕགས་པ་གལ་ཏེ་དེ་ལྟ་ན་ལོངས་སྤྱོད་དང། ལོངས་སྤྱོད་ཀྱི་མཆོག་རྣམས་སྟོབས་ན་ཡོངས་སུ་སྤྱད་དུ་གསོལ། དེས་སྨྲས་པ། རྒྱལ་པོ་ཆེན་པོ་རེ་ཞིག་བཅོམ་ལྡན་འདས་ལ་ཞུས་ཏེ་
བྱའོ། །རྒྱས་པོས་སྨྲས་པ། འཕགས་པ་དེ་ལྟར་མཛོད་ཅིག་དེའི་ཚེ་ན་བཅོམ་ལྡན་འདས་ནི་མཉན་ཡོད་ན་རྒྱལ་པོ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་

[23B] ༑སྐབས་དེ་ལྟ་བུ་ལ་སངས་རྒྱས་བཅོམ་ལྡན་འདས་རྣམས་ལ་མི་མཁྱེན་པའམ། མི་གཟིགས་པའམ། མི་རིག་པའམ། རྣམ་པར་མི་རིག་པ་ཅུང་ཟད་ཀྱང་མི་མངའ་སྟེ། བཅོམ་ལྡན་འདས་ཀྱིས་
དགོངས་པ། དགེ་སློང་ཀ་ཏྱའི་བུ་ཆེན་པོ་ལོངས་སྤྱོད་དང་ལོངས་སྤྱོད་ཀྱི་མཆོག་རྣམས་དོན་དུ་གཉེར་བ་མ་ཡིན་མོད་ཀྱི། འོན་ཀྱང་སྐྱེ་བོ་ཕྱི་མ་རྣམས་ལ་ཕན་གདགས་སོ་སྙམ་དུ་དགོངས་ནས་འཇིག་
རྟེན་པའི་ཐུགས་བསྐྱེད་པ་མཛད་དོ། །ཆོས་ཉིད་ཀྱིས་གང་གི་ཚེ་སངས་རྒྱས་བཅོམ་ལྡན་འདས་རྣམས་ཀྱིས་འཇིག་རྟེན་པའི་ཐུགས་བསྐྱེད་པ་དེའི་ཚེ་སྲོག་ཆགས་གྲོག་སྦུར་རྣམས་ཀྱིས་ཀྱང་བཅོམ་
ལྡན་འདས་ཀྱི་ཐུགས་སེམས་ཀྱིས་ཤེས་སོ། །གང་གི་ཚེ་འཇིག་རྟེན་ལས་འདས་པའི་ཐུགས་བསྐྱེད་པ་དེའི་ཚེ་ནི། ཉན་ཐོས་དང། རང་སངས་རྒྱས་རྣམས་ཀྱིས་ཀྱང་བཅོམ་ལྡན་འདས་ཀྱི་
ཐུགས་སེམས་ཀྱིས་མི་ཤེས་ན། བྱོལ་སོང་གི་སྐྱེ་གནས་སུ་སོང་བ་རྣམས་ཀྱིས་ལྟ་སྨོས་ཀྱང་ཅི་དགོས། དོན་འདི་ལ་ནི་བཅོམ་ལྡན་འདས་དང། ཚེ་དང་ལྡན་པ་ཀ་ཏྱའི་བུ་ཆེན་པོའི་ཐུགས་དང་སེམས་
སུ་འཕྲོད་པའི་འཇིག་རྟེན་པའི་ཐུགས་བསྐྱེད་དོ། །དེ་ནས་བཅོམ་ལྡན་འདས་དང། ཚེ་དང་ལྡན་པ་ཀ་ཏྱའི་བུ་ཆེན་པོས་ལྷའི་མིག་དང་ལྷའི་རྣ་བ་མངོན་པར་བསྒྲུབས་ནས། ཕན་ཚུན་བལྟ་བ་དང་
ཉན་པར་ཡང་ཞུགས་སོ། །དེ་ནས་བཅོམ་ལྡན་འདས་ལ་ཚེ་དང་ལྡན་པ་ཀ་ཏྱའི་བུ་ཆེན་པོས་འདི་སྐད་ཅེས་གསོལ་ཏོ། །བཙུན་པ་དགེ་སློང་གི་དགེ་འདུན་གྱི་ཆེད་དུ་ལོངས་སྤྱོད་དང་ལོངས་སྤྱོད་

[24A]༄༅། །ཀྱི་མཆོག་དག་བླང་དུ་རུང་ལགས་སམ། བཅོམ་ལྡན་འདས་ཀྱིས་བཀའ་སྩལ་པ། ཀ་ཏྱའི་བུ་ཆེན་པོ་སྐྱེ་བོ་ཕྱི་མ་རྣམས་ལ་སྙིང་བརྩེ་བའི་ཕྱིར་དང། སྦྱིན་པ་
པོ་རྣམས་ཀྱི་ལོངས་སྤྱོད་འཕེལ་བར་བྱ་བའི་ཕྱིར་རུང་སྟེ། དེ་ལྟ་བས་ན་དགེ་འདུན་ལ་ལོངས་སྤྱོད་དང་ལོངས་སྤྱོད་ཀྱི་མཆོག་རྣམས་གནང་གི་གང་ཟག་ལ་ནི་མ་ཡིན་ནོ། །དེ་ལ་ལོངས་སྤྱོད་
ནི་འདི་དག་ཡིན་ཏེ། གྲོང་དང། ཞིང་རྣམས་སོ། །ལོངས་སྤྱོད་ཀྱི་མཆོག་ནི་བ་ལང་དང། མ་ཧེ་དང། ར་དང། ལུག་རྣམས་སོ། །དེ་ནས་ཚེ་དང་ལྡན་པ་ཀ་ཏྱའི་བུ་ཆེན་པོས་བཅོམ་
ལྡན་འདས་ལ་ཞུས་ནས། རྒྱལ་པོ་རབ་སྣང་ལ་འདི་སྐད་ཅེས་སྨྲས་སོ། །རྒྱལ་པོ་ཆེན་པོ་བཅོམ་ལྡན་འདས་ཀྱིས་སྐྱེ་བོ་ཕྱི་མ་རྣམས་ལ་སྙིང་བརྩེ་བའི་ཕྱིར་དང། སྦྱིན་བདག་རྣམས་ཀྱི་
ལོངས་སྤྱོད་འཕེལ་བར་བྱ་བའི་ཕྱིར་དགེ་འདུན་ལ་ལོངས་སྤྱོད་དང། ལོངས་སྤྱོད་ཀྱི་མཆོག་རྣམས་གནང་ངོ། །དེ་ནས་རྒྱལ་པོ་རབ་སྣང་གིས་ཚེ་དང་ལྡན་པ་ཀ་ཏྱའི་བུ་ཆེན་པོ་ལས་བརྟེན་
ནས་ཡོ་བྱད་ཕུན་སུམ་ཚོགས་པའི་གཙུག་ལག་ཁང་བྱེད་དུ་བཅུག་སྟེ་ཕྱོགས་བཞིའི་དགེ་སློང་གི་དགེ་འདུན་ལ་ཕུལ་ནས། ལོངས་སྤྱོད་དང། ལོངས་སྤྱོད་ཀྱི་མཆོག་རྣམས་ཀྱང་ཕུལ་
ལོ། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ་དགེ་སློང་དག་ངའི་དགེ་བསྙེན། ངའི་ཉན་ཐོས་དགེ་འདུན་ལ་ཐོག་མར་འདོད་པ་ཐམས་ཅད་སྟོབས་པ་རྣམས་

[24B] འཕགས་རྒྱལ་གྱི་རྒྱལ་པོ་རབ་སྣང་འདི་ཡིན་ནོ། །དགེ་སློང་དག་ངའི་དགེ་བསྙེན། ངའི་ཉན་ཐོས་དགེ་འདུན་ལ་ཐོག་མར་བཤོས་འབུལ་བ་རྣམས་ཀྱི་ནང་ན་མཆོག་ནི་
འདི་ལྟ་སྟེ། རྒྱལ་པོའི་ཁབ་ཀྱི་རྒྱལ་པོ་བཟོ་སྦྱངས་གཟུགས་ཅན་སྙིང་པོ་འདི་ཡིན་ནོ། །དགེ་སློང་དག་ངའི་དགེ་བསྙེན། ངའི་ཉན་ཐོས་དགེ་འདུན་ལ་ཐོག་མར་གནས་མལ་འབུལ་བ་རྣམས་ཀྱི་ནང་
ན་མཆོག་ནི་འདི་ལྟ་སྟེ། མཉན་ཡོད་ཀྱི་ཁྱིམ་བདག་མགོན་མེད་ཟས་སྦྱིན་འདི་ཡིན་ནོ། །དགེ་སློང་དག་ངའི་དགེ་བསྙེན། ངའི་ཉན་ཐོས་དགེ་འདུན་ལ་ཐོག་མར་གཙུག་ལག་ཁང་བྱེད་པ་རྣམས་ཀྱི་
ནང་ན་མཆོག་ནི་འདི་ལྟ་སྟེ། ཡུལ་ཝཱ་ར་ཎཱ་སིའི་ཁྱིམ་བདག་བཟང་ལྡན་འདི་ཡིན་ནོ། །བར་སྡོམ་ནི། འདོད་པ་ཀུན་གྱི་རབ་སྣང་སྟེ། །དགེ་འདུན་བཤོས་ཀྱི་བཟོ་སྦྱངས་ཡིན། །གནས་མལ་མགོན་
མེད་ཟས་སྦྱིན་ཏེ། །གཙུག་ལག་ཁང་ནི་བཟང་ལྡན་ནོ། །རྒྱལ་པོ་རབ་སྣང་བཙུན་མོའི་འཁོར་དུ་རེས་ཀྱིས་ཟན་ཟ་སྟེ། ཉི་མ་གཅིག་ནི་བ་ལང་སྐྱོང་གི་མ་ཞི་བའི་དྲུང་དུ། གཅིག་ནི་སྐྱ་བསེང་གི་
བུ་མོ་སྒྲོལ་མའི་དྲུང་དུའོ། །དེའི་དུས་གཞན་ཞིག་ན་དགོངས་པ་བ་ལང་སྐྱོང་གི་མ་ཞི་བའི་ཐད་དུ་ཟན་ཟ་བ་ན། རྒྱལ་པོ་དེ་ཞོ་ལ་དགའ་བས་བ་ལང་སྐྱོང་གི་མ་ཞོའི་ཕོར་བ་ཐོགས་ཏེ། དེ་ཟན་ཟ་
བའི་མདུན་ན་འདུག་གོ་ཇི་ཙམ་ན་ཕྱོགས་དེར་སྐྱ་བསེང་གི་བུ་མོ་སྒྲོལ་མ་སོང་སྟེ། དེས་ལ་བ་རིན་པོ་ཆེ་བགོས་པ་དང། དེས་གློག་བྱུང་བ་ལྟ་བུར་རྒྱལ་པོ་དེ་བ་ལང་སྐྱོང་གི་མ་ཞིབ་དང་བཅས་

[25A]༄༅། །ཏེ་སྣང་བར་བྱས་སོ། །ཞི་བས་སྣང་བ་དེ་མཐོང་ནས་ཡ་མཚན་སྐྱེས་ཏེ་སྨྲས་པ། ལྷ་འདི་ཅི་ལགས། གློག་ཅིག་གློ་བུར་དུ་བྱུང་ངམ། འགའ་ཞིག་གིས་
ཞུགས་མར་འཚལ། དེས་སྨྲས་པ། ཞི་བ་འདི་ནི་གློག་གི་འོད་ཀྱང་མ་ཡིན། མར་མེ་ཡང་མ་ཡིན་གྱི། འོན་ཀྱང་སྐྱ་བསེང་གི་བུ་མོ་སྒྲོལ་མ་ཕྱོགས་འདི་ནས་སོང་སྟེ། དེས་ལ་བ་རིན་པོ་
ཆེ་བགོས་པས་འདི་ནི་དེའི་འོད་ཡིན་ནོ། །ཁྱོད་ཀྱིས་ལ་བ་རིན་པོ་ཆེ་དེ་ལྟ་བུ་བཏང་སྟེ། གསེར་གྱི་ཕྲེང་བ་བླངས་པ་ནི་ཁྱོད་བླུན་ནོ། །ཇི་བདག་གི་ཁྱིམ་ན་གསེར་གྱི་ཕྲེང་བ་མེད་དམ། ཉིས་ན་
རིགས་ངན་པ་ལས་སྐྱེས་པ་དེ་ཐེ་གིའོ། །དེས་སྨྲས་པ། ལྷ་དེ་ལ་དེ་ལྟ་བུའི་ཤེས་རབ་ག་ལ་མཆིས། གདོན་མ་འཚལ་བར་ཁྱོད་ཉིད་ཀྱིས་ལ་བ་རིན་པོ་ཆེ་ལོང་ཞིག་ཅེས་བསྟན་ཏེ། དེས་ན་དེས་
བླངས་ལགས་མོད། རྒྱལ་པོས་སྨྲས་པ། ངས་དེ་ལ་མ་སྨྲས་ཏེ། དེས་རང་གི་བློས་བླངས་སོ། །ཁྱོད་ཀྱིས་སྨྲས་སོ། །ངས་མ་སྨྲས་སོ་།ཞེས་དེ་གཉིས་འཐབ་པར་གྱུར་ནས། ཞི་བས་དེའི་
མགོར་ཞོའི་ཕོར་བས་བསྣུན་པ་དང། རྒྱལ་པོ་དེ་སྤྱི་ཅེར་ཞིག་པས་དེའི་ཀླད་པ་ཞོམ་མོ། །དེས་ལག་པས་མནམས་ཏེ་བསམས་པ། བདག་གི་ཀླད་པ་ཞོམ། བདག་གི་ཀླད་རྒྱས་ཀྱང་ལུག་པས་
འདིས་ཡེ་བདག་བསད་ཀྱི། ཇི་སྲིད་སྲོག་དང་མ་བྲལ་གྱི་བར་དུ་ཇེ་འདི་གསད་དོ་སྙམ་ནས། དེས་གསོས་པ་ལ་བསྒོ་བ། གསོས་པ། ངས་བ་ལང་སྐྱོང་གི་མ་ཞི་བ་ཡོངས་སུ་བཏང་གི། སོད་ཅིག་

[25B] དེ་འདི་ལ་ཤིན་ཏུ་ཕངས་ན་འདི་ཁྲོ་བའི་ཀུན་ནས་དཀྲིས་པས་འདི་སྐད་དུ་ཟེར་བར་ཟད་པས། འཕྲལ་ལ་གསད་པར་མི་བྱའི། ཀུན་ནས་དཀྲིས་པ་དང་བྲལ་ནས་བསམས་
པ་ཤེས་པར་བྱ་སྟེ། གསད་ཀྱི། རེ་ཞིག་གནས་དབེན་པ་ཞིག་ཏུ་བཞག་གོ་སྙམ་དུ་རིག་ནས་སྨྲས་པ། ལྷ་དེ་ལྟར་འཚལ་ཏེ། དགུམ་མོ་།ཞེས་བྱས་ནས། དེས་དེ་གནས་དབེན་པ་ཞིག་ཏུ་བཞག་
གོ་རྒྱལ་པོ་ཀུན་ནས་དཀྲིས་པ་དང་བྲལ་ནས་སྨྲས་པ། གསོས་པ། བ་ལང་སྐྱོང་གི་མ་ཞི་བ་ག་རེ། དེས་སྨྲས་པ། ལྷ་ཁྱོད་ཀྱིས་ངས་བ་ལང་སྐྱོང་གི་མ་ཞི་བ་ཡོངས་སུ་བཏང་གི་སོད་ཅིག་ཅེས་
བཀའ་སྩལ་པས། བདག་གིས་དེ་ལྷའི་བཀའ་བཞིན་དུ་བཀུམ་ལགས་སོ་།དེས་སྨྲས་པ། གསོས་པ་ལེགས་སོ། །ད་ནི་ང་དང་སྐྱ་བསེང་གི་བུ་མོ་སྒྲོལ་མ་དང། གཞོན་ནུ་བ་ལང་སྐྱོང་དང། མདུན་
ན་འདོན་ཀྱང་སོད་ལ། ཁྱོད་ཉིད་ཅོད་པན་ཆིངས་ཏེ་རྒྱལ་སྲིད་བྱེད་ལ་རག་གོ་ངས་ཀོ་དེ་ལ་ང་ལ་མ་གུས་པ་བྱས་པས། ངས་དེ་ནན་ཏུར་བྱས་ལ་ཕྱིས་དགའ་བར་བྱའོ་སྙམ་དུ་བསམས་བསམས་ན་
ཁྱོད་ཀྱིས་མོད་ཁོ་ན་ལ་བསད་པ་ལྟ་ཞིག་དེས་སྨྲས་པ། ལྷ་འདི་ན་སྐྱེས་བུ་མཁས་པ་ཁ་ཅིག་སྨྲས་པའི་དོན་དཔེས་ཀྱང་ཀུན་འཚལ་བར་འགྱུར་བས། རེ་ཞིག་དཔེ་གསན་དུ་གསོལ། བསྡུས་པའི་
སྡོམ་ནི། ཁྲ་བོ་དང་ནི་སྒྲེན་མོ་དང། །རྙེད་པར་དཀའ་དང་བསླུ་བ་དང། །མི་ངོམས་པ་དང་གཉིས་གཏོགས་པར། །བསྡུམ་པའི་སྡོམ་དུ་ཡང་དག་བསྡུས། །སྡོམ་ནི། ཁྲ་བོ་སྤྲེའུ་དང་འཇིག་

[26A]༄༅། །རྟེན་ན། །ལོང་བདག་སྟེ་ཐ་མ་ཡིན། །རྒྱལ་པོ་ཆེན་པོ་སྔོན་འབྱུང་བ་རིའི་ཕྱོགས་མི་འདུ་བ་དང། འཇིགས་པ་མ་མཆིས་པ་ཤིང་སྣ་ཚོགས་ཀྱི་ཚལ་གྱིས་བརྒྱན་
པ༑ སེངྒེ་དང། སྟག་དང། དྲེད་དང། བྱི་ལ་དང། རི་དྭགས་དང། ཕག་རྒོད་རྒྱུ་བ། བྱའི་ཚོགས་སྣ་ཚོགས་ཀྱིས་བསྟེན་པ་གཅིག་ཅིག་ཏུ་སྲོག་ཆགས་ཐི་བས་ཤིང་ཆེན་པོ་ཞིག་གི་ཁར་ཚང་
བཅས་ཏེ། དེས་དེ་འབྲས་བུ་སྨིན་པ་རྣམས་ཀྱིས་བཀང་ནས་ཆུང་མ་ལ་སྨྲས་པ། བཟང་མོ་ཁྱོད་ཀྱིས་འབྲས་བུ་འདི་དག་བཟའ་བར་མི་བྱ་སྟེ། ད་ལྟ་ནི་གང་ཡང་རུང་བས་བདག་ཉིད་འཚོ་
བར་བྱའོ། །ནམ་རླུང་དང་ཡུལ་ངན་བྱུང་བ་དེའི་ཚེ་འདི་དག་བཟའ་བར་བྱའོ། །དེས་སྨྲས་པ། ལེགས་ཏེ་དེ་བཞིན་བྱའོ། །ཇི་ཙམ་ན་རླུང་དང་ཉི་མས་ཕོག་པས་འབྲས་བུ་རྣམས་བསྐམས་
ཏེ༑ ཚང་དེ་འགྲིབས་པར་གྱུར་པ་དང། ཐི་བས་སྨྲས་པ། བཟང་མོ་ངས་ཁྱོད་ལ་ཁྱོད་ཀྱིས་འབྲས་བུ་འདི་དག་བཟའ་བར་མི་བྱ་སྟེ་རླུང་ངམ་ཡུལ་ངན་བྱུང་བའི་ཚེ་བཟའ་བར་བྱའོ་ཞེས་མ་བཀག་
གམ། འོ་ན་ཅིའི་ཕྱིར་ཁྱོད་ཀྱིས་ཟོས། དེས་སྨྲས་པ། བདག་གིས་མ་ཟོས་སོ། །དེས་སྨྲས་པ། ངས་ཚང་འདི་བཀང་སྟེ་བཞག་ན། གལ་ཏེ་ཁྱོད་ཀྱིས་མ་ཟོས་ན། འོ་ན་ཚང་འདི་ཅིའི་ཕྱིར་
འགྲིབས་པར་གྱུར། དེས་སྨྲས་པ། ཚང་འདི་ཅིའི་ཕྱིར་འགྲིབས་མ་ཤེས། བདག་གིས་ནི་འདི་ལས་འབྲས་བུ་གཅིག་ཀྱང་མ་ཟོས་སོ། །ཁྱོད་ཀྱིས་ཟོས་སོ། །ངས་མ་ཟོས་སོ། །དེས་དེ་

[26B] ཡང་ལན་འདེབས་པ་ན་འཐབ་མོ་བྱུང་སྟེ། དེས་ཐི་བ་མོ་དེ་མཆུས་བསྣུན་ནས། སྲོག་དང་བྲལ་ཏེ། དེ་དེ་ཉིད་ན་འཕྱན་ཞིང་འདུག་གོ་རེ་ཞིག་ཅིག་ན་དུས་མ་ཡིན་པའི་ཆར་
ཆེན་པོ་བབ་པ་དང། ཡང་ཚང་དེ་དེ་ཁོ་ན་བཞིན་དུ་འབྲས་བུ་དེ་དག་གིས་གང་ནས་ངེས་བསམས་པ། ཚང་འདི་འབྲས་བུ་དག་གིས་ཡང་གང་བ་ལས་ན། དེས་འདི་དག་མ་ཟོས་སོ་སྙམ་ནས། དེས་
དེ་ལ་བཟོད་པ་གསོལ་པར་བརྩམས་པ། ཁྲ་མོ་སྡུག་པ་ལོངས་ཤིག་།འདི་དག་ཁྱོད་ཀྱིས་མ་ཟོས་ཏེ། བདག་གི་ཚང་འདི་གང་གིས་ཉེས་པ་ཞིག་བཟོད་པར་མཛོད་ཅིག་ཅེས་བྱས་པ་དང། ལྷས་
ཚིགས་སུ་བཅད་དེ་སྨྲས་པ། ནགས་ཚལ་རྒྱུ་བའི་ཐི་བ་ནི། །འདབ་མ་ཁྲ་བོ་མིག་དམར་བ། །རང་གི་སྡུག་མ་བསད་ནས་ནི། །བློ་ངན་ཅི་ཞིག་མྱ་ངན་བྱེད། །ཇི་ལྟར་ཐི་བ་བབ་ཅོལ་སྤྱོད་པ་ཡིས། །
འདི་ན་སྡུག་པ་ཉེས་མེད་བསད་ནས་ནི། །བློ་རྨོངས་མྱ་ངན་བྱེད་ཅིང་བཟང་མོ་ཞེས། །དེས་ལ་བཞམས་ཏེ་ཉེས་གཅིག་བཟོད་གསོལ་པ། །དེ་བཞིན་རྒྱལ་པོ་གཟུ་ལུམས་སྤྱོད་པ་ཡིས། །ཞི་བ་ཡིད་དང་
འཐད་པ་འདིར་བསད་ནས། །བློ་རྨོངས་མྱ་ངན་བྱེད་ཅིང་བཟང་མོ་ཞེས། །དེས་ལ་བཞམས་ཏེ་ཉེས་གཅིག་བཟོད་པ་གསོལ། །ཞེས་བགྱི་བ་ལགས་ཏེ། ལྷ་ཁྱོད་ཀྱིས་གསུངས་པའི་དོན་ནི་བདག་དཔེ་
དེ་དང་འདྲ་བསྙམ་བགྱིད་དོ། །ལྷ་གཞན་ཡང་ཁྱིམ་བདག་ཅིག་དབྱར་འདས་པ་དང། སྟོན་གྱི་དུས་སུ་སྲན་མའི་ཁུར་འཚལ་ནས་ཞིང་ཐོག་ཏུ་ཆས་སོ། །དེས་སྲན་མའི་ཁུར་དེ་ཤིང་དྲུང་ཞིག་ཏུ་

[27A]༄༅། །བཞག་ནས། ཕ་ཟད་དུ་བཤང་བའི་སར་མཆིས་པ་དང། ཇི་ཙམ་ན་སྤྲེའུ་ཞིག་ཤིང་དེ་ལས་བབས་ནས། སྲན་མ་ལས་སྦར་གང་བླངས་ཏེ། ཡང་ཤིང་དེ་ལ་
འཛེགས་སོ། །དེ་འཛེགས་པ་ན་སྲན་མ་འབྲུམ་བུ་གཅིག་ཤོར་ཏེ་ས་ལ་ལྷུང་ནས། དེས་སྲན་མ་སྦར་གང་པོ་ད་བོར་ཏེ། སྲན་མ་འབྲུམ་བུ་གཅིག་པོ་དེ་བཙལ་བར་བརྩམས་པ་ན། ཁྱིམ་བདག་
དེས་དེ་ལ་བོང་བ་ཅིག་བསྣུན་ཏེ། དེ་དུས་ལས་འདས་པ་དང། ལྷས་ཚིགས་སུ་བཅད་དེ་སྨྲས་པ། སྲན་མ་སྦར་གང་བོར་ནས་སུ། །གང་ཞིག་འབྲུམ་བུ་གཅིག་ཚོད་པ། །ཤིན་ཏུ་ཚོགས་མང་
ལྡན་པ་ཡི། །སྤྲེའུ་འདི་ཀྱེ་མ་རེ་མི་མཛངས། །ཞེས་བགྱི་བ་ལགས་ཏེ། ལྷས་གསུངས་པའི་དོན་གང་ཞིག་བ་ལང་སྐྱོང་གི་མ་བཀུམ་ནས་ཡང་བཟོད་པ་གསོལ་བར་བཞེད་པ་ན། བདག་དཔེ་དེ་
དང་འདྲ་བ་སྙམ་བགྱིད་དོ། །རྒྱལ་པོས་སྨྲས་པ། གསོས་པ་ཁྱོད་ཀྱིས་ཚིག་གཅིག་ཁོ་ནའི་ཁ་ལ་བ་ལང་སྐྱོང་གི་མ་ཞི་བ་བསད་དོ། །དེས་སྨྲས་པ། ལྷ་སྟོན་པ་གང་ཟག་ཟླ་མེད་པ། །གཅིག་
བུ་ཚིག་ནི་གཅིག་གསུང་སྟེ། །གསུང་བ་དེ་ནི་ངེས་ལགས་པས། །འདི་ལ་བདག་བློ་འགྱུར་མ་མཆིས། །ཞེས་བགྱི་བ་ཁྱོད་ཀྱིས་མ་གསན་ཏམ་རྒྱལ་པོས་སྨྲས་པ། གསོས་པ་ཁྱོད་ཀྱིས་
གང་གི་ཕྱིར་བ་ལང་སྐྱོང་གི་མ་ཞི་བ་བསད་པས་ང་ལོང་བར་བྱས་སོ། །དེས་སྨྲས་པ། ལྷ་དང་མིར་བཅས་འཇིག་རྟེན་འདིར། །ལོང་བ་གཉིས་ནི་ངེས་གྲུབ་པ། །རང་བཞིན་གྱིས་ནི་དམུས་

[27B] །གང་ཡང་ཆོས་ལ་མི་གནས་པའོ། །འཇིག་རྟེན་འདི་དང་ཕ་རོལ་ཏུ། །གཞན་ཡང་ལོང་པ་གཉིས་ལགས་ཏེ། །གང་ལ་སྡིག་ལྟ་དེ་ཡོད་དང། །གང་ཞིག་ཁྲིམས་ལ་མི་བརྟན་པའོ། །
ཞེས་བགྱི་བ་ཁྱོད་ཀྱིས་མ་གསན་ཏམ། སྡོམ་ནི། སྒྲེན་མོ་ཅིར་ཡང་མི་རུང་དང། །མ་སྤྱད་གཏུན་དང་ལན་གཅིག་དང། །ནད་དང་བག་ཚ་བརྙས་པ་དང། །དེ་བཞིན་དུ་ནི་བགས་བགྱིས་སོ། །བྱིས་
པ་དང་ནི་བཤེས་དག་དང། །སྐྱེས་བུ་ཐ་ཤལ་ཉིད་དང་ནི་།ཤིང་རྟ་ཡི་ནི་འཁོར་ལོ་དང། །གཡོ་རྟོགས་པར་ནི་ཡོངས་སུ་རྫོགས། །རྒྱལ་པོས་སྨྲས་པ། གསོས་པ་གང་གི་ཕྱིར། ཁྱོད་ཀྱིས་བ་
ལང་སྐྱོང་གི་མ་ཞི་བ་བསད་པས་ང་སྒྲེན་མོར་བྱས་སོ། །དེས་སྨྲས་པ། ལྷ་སྒྲེན་མོ་གསུམ་མི་མཛེས་པ་ཁྱོད་ཀྱིས་མ་གསན་ཏམ་རྒྱལ་པོས་སྨྲས་པ། གསོས་པ་གསུམ་གང་ཡིན། །ལྷ། ཀླུང་ནི་
ཆུ་མེད་སྒྲེན་མོ་སྟེ། །ཡུལ་འཁོར་མགྲོན་མེད་སྒྲེན་མོའོ། །གལ་ཏེ་མིང་པོ་བཅུ་ཡོད་ཀྱང། །ཁྱོ་མེད་བུད་མེད་སྒྲེན་མོའོ། །ཞེས་བགྱི་བ་ལགས་སོ། །རྒྱལ་པོས་སྨྲས་པ། གསོས་པ་གང་གི་
ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་ང་ཅིར་ཡང་མི་རུང་བར་བྱས་སོ། །དེས་སྨྲས་པ། ལྷ་འཇིག་རྟེན་ན་ཅིར་ཡང་མི་རུང་བ་གསུམ་མཆིས་པར་ཁྱོད་ཀྱིས་མ་གསན་ཏམ། དེས་
སྨྲས་པ། གསོས་པ་གསུམ་གང་ཡིན། ལྷ། རྟ་པོ་ཐལ་ཀར་བང་བུལ་དང། །སྟོན་མོ་བྱ་ན་མེད་པ་དང། །བུད་མེད་གང་ཞིག་ཁྱིམ་སུན་འབྱིན། །འདི་གསུམ་ཅིར་ཡང་མི་རུང་བའོ། །རྒྱལ་

[28A]༄༅། །པོས་སྨྲས་པ། གསོས་པ་བ་ལང་སྐྱོང་གི་མ་ཞི་བ་ལོངས་མ་སྤྱད་པར་ཁྱོད་ཀྱིས་བསད་དོ། །དེས་སྨྲས་པ། ལྷ། སོལ་བ་བྱེད་པའི་གོས་དང་ནི། །བཀྲུ་བཤལ་
བྱེད་པའི་ལྷམ་དག་དང། །རྒྱལ་པོའི་བཙུན་མོའི་འཁོར་རྣམས་ནི་།ལོངས་མ་སྤྱད་པ་དེངས་པར་འགྱུར། །ཞེས་བགྱི་བ་ཁྱོད་ཀྱིས་མ་གསན་ཏམ། ལྷ་དེ་དག་འབའ་ཞིག་ཏུ་མ་བས་གཞན་
ཡང་གསུམ་སྟེ། ནགས་ཀྱི་ཤིང་གི་མེ་ཏོག་དང། །དཀའ་ཐུབ་ཅན་གྱི་ལང་ཚོ་དང། །ཤིང་རྟ་མཁན་གྱི་ཆུང་མ་དག་ལོངས་མ་སྤྱད་པར་དེངས་པར་འགྱུར། །རྒྱལ་པོས་སྨྲས་པ་
གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་ནི་གཏུན་གྱིས་བརྡེག་པའི་རྒྱུའོ། །དེས་སྨྲས་པ། ལྷ་ཤིང་མཁན་རྩང་རྩིང་འཇོག་པ་དང། བཟའ་མཁན་
སྐུད་པ་རིང་པོ་དང། །ཁ་ལོ་སྒྱུར་བ་མིག་རྒྱང་ཐུང། །དེ་གསུམ་གཏུན་གྱིས་བརྡེག་རྒྱུའོ། །ཞེས་བགྱི་བ་ཁྱོད་ཀྱིས་མ་གསན་ཏམ། ལྷ་དེ་དག་འབའ་ཞིག་ཏུ་མ་བས། གཞན་ཡང་གསུམ་
སྟེ༑ ཕོ་ཉའི་ཕོ་ཉ་གང་ཡིན་དང། །མངག་གཞུག་པ་ཡི་མངག་གཞུག་དང། །བུད་མེད་འཕྱོན་མ་བྱེད་པ་གང། །དེ་གསུམ་གཏུན་གྱིས་བརྡེག་རྒྱུའོ། །ལྷ། དེ་དག་འབའ་ཞིག་
ཏུ་མ་བས། གཞན་ཡང་གསུམ་སྟེ། གནག་རྫི་གྲོང་ན་རྒྱུ་བ་དང་།འདྲེག་མཁན་ནགས་ན་རྒྱུ་བ་དང། །མག་པ་རྟག་ཏུ་འོང་བྱེད་པ་།དེ་གསུམ་གཏུན་གྱིས་བརྡེག་རྒྱུའོ། །རྒྱལ་

[28B] གསོས་པ་ཁྱོད་ཀྱིས་བ་ལང་སྐྱོང་གི་མ་ཞི་བ་ལན་གཅིག་གིས་བསད་དོ། །དེས་སྨྲས་པ། ལྷ། རྒྱལ་པོ་སྨྲ་བ་ལན་གཅིག་སྟེ། །བུ་མོ་སྦྱིན་པ་ལན་གཅིག་གོ། །འཕགས་པའི་
གཟིགས་པ་ལན་གཅིག་སྟེ། །དེ་གསུམ་ལན་རེ་ལན་རེའོ། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་
ཁྱོད་ནི་རང་གིས་ནད་བསླངས་སོ། །དེས་སྨྲས་པ། ལྷ། སྔར་མ་སྣ་ཚོགས་གོ་གྱོན་དང། །རྩ་མཇིང་ཆུང་ངུ་ནོར་མང་དང་།རྒད་པོ་ཆུང་མ་གཞོན་ལེན་པ། །དེ་དག་རང་གིས་ནད་བསླངས་
སོ༑ ༑ཞེས་བ་གྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ་གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་ང་ནི་ཁྱོད་ལ་བག་ཚའོ། །དེས་སྨྲས་པ། ལྷ། དཀའ་
ཐུབ་ཅན་ནི་བླུན་མཐོང་དང། །དཔའ་བོ་རྨ་མཚན་མེད་པ་དང། །བུ་མོ་ཆེན་མོ་མཐོང་ནས་ནི། །སྙིང་ལ་བག་ཚ་སྐྱེ་བར་འགྱུར་།ཞེས་བྱ་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ་
གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་ང་བརྙས་སོ། །དེས་སྨྲས་པ། ལྷ། ཅ་ལེ་ཅོ་ལེ་སྨྲས་པ་དང་།གཉིས་པ་གོས་ངན་གྱོན་པ་དང། །བཀྲུ་ཞིང་ཟ་བ་གང་ཡིན་
པ༑ ༑དེ་གསུམ་བརྙས་པར་བྱ་བ་ཡིན། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ངས་ཁྱོད་དགྲ་

[29A]༄༅། །ཞིག་བགས་ཀྱིས་སྤེལ་ཏོ། །དེས་སྨྲས་པ། ལྷ། ཉ་ནི་བགས་ཀྱིས་བཟའ་བར་བྱ། །རི་བོ་ལ་ནི་བགས་ཀྱིས་འཛེག་དོན་རྣམས་བགས་ཀྱིས་བསྒྲུབ་བྱ་སྟེ། །འདི་
གསུམ་བགས་ཀྱིས་བགས་ཀྱིས་བྱ། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་ནི་བྱིས་པའོ།།
དེས་སྨྲས་པ། ལྷ། མ་འདྲིས་པ་ལ་ཡིད་སྟོན་དང། །མ་རུངས་པ་ལ་བསྟེན་པ་དང། །གྱ་ཚོམ་དུ་ནི་ཡོངས་གཏོང་བ། །བྱིས་པའི་མཚན་ཉིད་རྣམ་གསུམ་མོ། །ཞེས་བགྱི་བ་ཁྱོད་ཀྱིས་མ་གསན་
ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་ཁྱོད་ནི་བཤེས་པ་འབྱེད་པ་ཡིན་ནོ་།དེས་སྨྲས་པ། ལྷ། བཤེས་རྣམས་ལ་ནི་མི་སྟེན་
དང། །གཉིས་པ་ཧ་ཅང་བསྟེན་པ་དང། །དུས་མ་ཡིན་པར་བློང་བྱེད་པ། །དེས་ནི་བཤེས་རྣམས་འབྱེད་པར་བྱེད། །ཅེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་
པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་ཁྱོད་ནི་སྐྱེས་བུ་ཐ་ཤལ་ཡིན་ནོ། །དེས་སྨྲས་པ། ལྷ། རྟག་ཏུ་གཞན་གྱི་ནོར་དང་ནི། །བདག་ཉིད་འདོད་པ་རྣོག་བྱེད་དང།།
དེ་བཞིན་སྡུག་བསྔལ་ལ་དགའ་བ། །དེ་གསུམ་སྐྱེས་བུ་ཐལ་ཤལ་ཡིན་།ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་

[29B] ཁྱོད་ནི་ཤིང་རྟའི་འཁོར་ལོས་གསད་རྒྱུ་ཡིན་ནོ། །དེས་སྨྲས་པ། ལྷ། རི་མོ་མཁན་ནི་ཚོན་གཏོང་མི་ཤེས་དང། །འཁྲུལ་འཁོར་མཁན་ནི་འབྱོར་ཀ་མི་ཤེས་དང།།
གྱད་ཀྱི་བུ་ནི་དོར་ཐབས་མི་ཤེས་པ། །གསད་བྱ་གསད་པར་རྟག་ཏུ་བཟློག་པ་མེད། །ཅེས་བགྱི་བ་ལྷས་མ་གསན་ཏམ། རྒྱལ་པོས་སྨྲས་པ་གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་
གསད་པས། ཁྱོད་ནི་གཡོན་ཅན་ཡིན་ནོ། །དེས་སྨྲས་པ། ལྷ། བུད་མེད་ཁྱོ་གསུམ་བརྒྱུད་པ་དང། །དགེ་སློང་ཕྱིར་ནི་འོངས་པ་དང། །བྱ་ནི་རྒྱ་ལས་ཤོར་དང་གསུམ། །གཡོན་ཅན་ནང་ན་དེ་
གཡོ་ངན། །ཞེས་བགྱི་བ་ཁྱོད་ཀྱིས་མ་གསན་ཏམ། སྡོམ་ནི། རྙེད་པར་དཀའ་དང་གཞན་དང་གཅིག་བསགས་དང་དེ་བཞིན་མི་མཐུན་དང་།བརྡུང་དང་མེད་པ་ཉིད་དང་ནི། །མི་འཚམ་
པ་དང་དོན་མེད་དོ། །གསོས་པ་ཁྱོད་ཀྱིས་བ་ལང་སྐྱོང་གི་མ་རྙེད་དཀའ་བ་བསད་དོ། །དེས་སྨྲས་པ། ལྷ་རི་བོང་རྭ་ཅན་རྙེད་པར་དཀའ། །རུ་སྦལ་སྤུ་ཅན་རྙེད་པར་དཀའ། །སྨད་འཚོང་གཅིག་
པུ་འདུག་པ་དང། །བཟོ་བོ་དྲང་པོར་སྨྲ་རྙེད་དཀའ། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་ཁྱོད་ཀྱིས་གཞན་གྱི་ཆེད་དུ་བ་ལང་སྐྱོང་གི་མ་ཞི་བ་བསད་དོ། །དེས་
སྨྲས་པ། ལྷ། གཏམས་པ་ལེན་དང་གཉའ་བོ་དང། །གཡོན་ཅན་གྱི་ནི་ཆེ་བཞི་དང། །སྨྱན་བྱེད་བློ་ཞན་བཞི་པོ་དང། །གཞན་གྱི་དོན་དུ་མ་རུང་འགྱུར། །ཞེས་བགྱི་བ་ཁྱོད་ཀྱིས་མ་གསན་ཏམ་

[30A]༄༅། །རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་ང་གཅིག་པོར་བྱས་སོ། །དེས་སྨྲས་པ། ལྷ། སྐྱེ་བ་ན་ཡང་འདི་གཅིག་
སྐྱེ་བར་འགྱུར། །དེ་བཞིན་འཆི་བ་ན་ཡང་འདི་གཅིག་འཆི། །སྐྱེ་བོ་གཅིག་པོས་འདི་ན་སྡུག་བསྔལ་མྱོང། །འཁོར་བ་ལ་ནི་གྲོགས་ཡོད་མ་ཡིན་ནོ། །ཞེས་བགྱི་བ་ཁྱོད་ཀྱིས་མ་གསན་
ཏམ༑ རྒྱལ་པོས་སྨྲས་པ། གསོས་པ་ཁྱོད་ཀྱིས་བ་ལང་སྐྱོང་གི་མ་ཞི་བ་ཚོགས་བསགས་པ་བསད་དོ། །དེས་སྨྲས་པ། ལྷ། ཉ་སྒོང་ཨ་མྲའི་མེ་ཏོག་དང། །སྡུག་བསྔལ་གྱུར་པའི་
དོན་གཉེར་བ། །དཔེར་ན་སྟོན་ཀའི་སྤྲིན་བཞིན་དུ། །བསགས་པ་རྣམས་ཀྱང་དོན་མེད་འགྱུར། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་
ཀྱིས་བ་ལང་སྐྱོང་གི་མ་ཞི་བ་བསད་པས་ཁྱོད་ནི་མི་མཐུན་པ་ཡིན་ནོ། །དེས་སྨྲས་པ། ལྷ། ཉི་མ་གྲིབ་མར་མི་མཐུན་ཞིང་།སྣང་བ་དང་ནི་མུན་པ་དང། །ཉིན་པར་མཚན་མོར་མི་མཐུན་ཏེ། །
ཆོས་དང་ཆོས་མིན་རྟག་མི་མཐུན། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་ཁྱོད་ནི་བརྡུང་རྒྱུའོ།།
དེས་སྨྲས་པ། ལྷ། གོས་རྣམས་བརྡུངས་ན་འཇམ་པོ་དག་ཏུ་འགྱུར་།བོང་བུ་བརྡུངས་ན་དེ་དག་མགྱོགས་པར་འགྱུར། །བུད་མེད་རྣམས་ནི་བརྡུངས་ན་དབང་དུ་འགྱུར། །རྔ་དག་མ་

[30B] །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་ནི་མེད་པར་བྱ་བ་
ཡིན་ནོ། །དེས་སྨྲས་པ། ལྷ། རླུང་གིས་སྦུར་མ་མེད་པར་བྱེད། །སྐྱེ་བོའི་སྒྲ་ཡིས་གླུ་དེ་བཞིན། །སྐྱེས་བུ་ངན་པ་བསྟེན་པ་དང། །མི་མཛེས་ཡོན་ཏན་མེད་པར་བྱེད། །ཅེས་བགྱི་བ་ཁྱོད་
ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་ནི་འཚམ་པ་མ་ཡིན་ནོ། །དེས་སྨྲས་པ། ལྷ། རྒྱལ་པོ་བརྫུན་དུ་སྨྲ་བ་
དང། །སྨན་པ་གསུང་དང་དགེ་སྦྱོང་འཁྲུག་བློ་དང་ལྡན་པ་ཀུན་རྨོངས་པ། །བཞི་ནི་འཚམ་པ་མ་ཡིན་ནོ། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་ཁྱོད་
ཀྱིས་དོན་མེད་པར་བ་ལང་སྐྱོང་གི་མ་ཞི་བ་བསད་དོ། །དེས་སྨྲས་པ། ལྷ། ཉིན་པར་མར་མེ་བུས་པ་དོན་མེད་དོ། །རྒྱ་མཚོར་ཆར་པ་བབ་པ་དོན་མེད་དོ། །འགྲངས་ལ་སྟོན་མོ་བྱིན་པ་དོན་མེད་
དོ༑ ༑སྐྱེས་བུ་ངན་པ་བསྟེན་པ་དོན་མེད་དོ། །ཞེས་བགྱི་བ་ཁྱོད་ཀྱིས་མ་གསན་ཏམ། སྡོམ་ནི། བསླུ་དང་བལྟ་དང་མི་ལེགས་དང་།བསྐྲད་དང་འཇིགས་དང་མི་དགའ་བཏང། །སྲེད་དང་
མ་བསམས་མྱ་ངན་གཏོགས། །དེ་ནི་ཚོགས་སུ་ཡང་དག་བསྒྲགས། །རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། །ཁྱོད་ནི་བསླུ་བ་ཡིན་ནོ། །

[31A]༄༅། །དེས་སྨྲས་པ། ལྷ། བསླུ་བ་བཞི་མཆིས་པར་ཁྱོད་ཀྱིས་མ་གསན་ཏམ། བཞི་གང་ཡིན། ལྷ། མི་འདོད་པ་ལ་འདོམས་པ་དང། །གཉིད་ཀྱིས་དུབ་ལ་
འཆད་པ་དང། །དོན་དུ་གཉེར་མིན་དོན་གཉེར་དང། །སྟོབས་དང་ལྡན་རྣམས་འགྱེད་པའོ། །རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་
ཁྱོད་ནི་བལྟ་བར་བྱ་བ་ཡིན་ནོ། །དེས་སྨྲས་པ། ལྷ། གཡུལ་ངོར་དཔའ་བོ་བལྟ་བྱ་སྟེ། །མི་བཟད་དུག་ལ་གསང་སྔགས་བལྟ། །བཟའ་བཏུང་ཚེ་ན་ཉེ་དུ་བལྟ། །དོན་རྟོགས་བྱ་ལ་
མཁས་པ་བལྟ། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། མ་ལེགས་པ་བྱས་སོ། །དེས་སྨྲས་
པ༑ ལྷ། ཁྱིམ་པ་ལེ་ལོ་མ་ལེགས་ཆགས་མ་ལེགས། །རང་བྱུང་ཡང་དག་སྡོམ་པ་མིན་མ་ལེགས། །རྒྱལ་པོ་གཟུ་ལུམས་སྤྱོད་པའང་མ་ལེགས་ཏེ། །མཁས་གང་འཁྲུག་བྱེད་དེ་
ཡང་མ་ལེགས་སོ། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་ནི་བསྐྲད་པར་བྱ་བ་
ཡིན་ནོ། །དེས་སྨྲས་པ། ལྷ། མི་མཁས་ཤིང་རྟ་གཅོག་པ་དང་།ཁལ་ཆེན་འགེལ་བས་གླང་གསོད་དང། །ཧ་ཅང་བཞོས་པས་བེའུ་གསོད་དང། །ཉེ་དུའི་ཁྱིམ་དུ་ཆུང་མ་བསྐྲད།།

[31B] རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་ཁྱོད་མཐོང་ན་ང་འཇིགས་སོ། །དེས་སྨྲས་པ། ལྷ། འུར་པ་དང་ནི་
ཆུ་སྐྱར་དང། །གསུམ་པ་ཕྱག་དར་སྲིན་བུ་དང། །བཞི་པ་ལྷམ་བུ་ཆུ་གཤེར་ནི། །འཇིགས་བྱ་མིན་ལ་འཇིགས་པར་བྱེད། །ཅེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་བ་
ལང་སྐྱོང་གི་མ་ཞི་བ་མེད་པས་མི་དགའོ། །དེས་སྨྲས་པ། ལྷ་སྤྲེའུ་ནི་གྲོང་ན་མི་དགའ་སྟེ། །ཆུ་སྲིན་བྱིས་པ་གསོད་རི་ལ་།ཆོམ་རྐུན་དགེ་སྦྱོང་ཁྱིམ་དུ་སྟེ། །བྱི་ཕོ་རང་གི་ཁྱིམ་མི་དགའ། །ཞེས་
བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་ནི་གཏང་བར་བྱ་བ་ཡིན་ནོ། །དེས་སྨྲས་པ། ལྷ། རིགས་ཀྱི་ཕྱིར་ནི་
གཅིག་གཏང་སྟེ། །གྲོང་གི་ཕྱིར་ནི་རིགས་གཏང་ངོ། །ཡུལ་གྱི་ཕྱིར་ནི་གྲོང་གཏང་སྟེ། །བདག་གི་ཕྱིར་ནི་ཡུལ་གཏང་ངོ། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་
པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་ངའི་སྲེད་པ་འཆད་དུ་མ་བཏུབ་བོ། །དེས་སྨྲས་པ། རྩ་མེད་གཞན་གྱི་བུད་མེད་དང། །ལག་པ་གཅིག་གིས་ཆུ་འཐུང་དང། །གཞན་
གྱིས་ཆང་བླུད་གང་ཡིན་པ། །དེ་དག་སྲེད་པ་ཆད་པ་མེད། །ཅེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་ཁྱོད་ཀྱིས་མ་བསམས་པ་ཁོ་ནར་བ་ལང་སྐྱོང་གི་མ་གསད་དོ། །

[32A]༄༅། །དེས་སྨྲས་པ། ལྷ། རྒྱལ་ལ་རྒྱལ་པོའི་མཛོད་ནི་མ་བསམས་པར། །ལམ་དུ་ཞུགས་ལ་ཆོམ་པོ་མ་བསམས་པར། །ཁྱིམ་ན་བུད་མེད་འཐབ་མོ་མ་བསམས་
པར། །རབ་ཏུ་བྱུང་བའི་རྙེད་པ་མ་བསམས་པར། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་
པས། མྱ་ངན་བྱ་བ་ཡིན་ནོ། །དེས་སྨྲས་པ། ལྷ། ཆགས་ཅན་རྒས་པའང་མྱ་ངན་བྱ་བ་སྟེ། །མི་བཟང་པོའང་མྱ་ངན་བྱ་བ་ཡིན་།སྨད་འཚོང་རྒས་པའང་མྱ་ངན་བྱ་བ་སྟེ། །རབ་
བྱུང་གཏུམ་པོའང་མྱ་ངན་བྱ་བ་ཡིན། །སྡོམ་ནི། བལྟ་བས་མི་ངོམས་ཡིད་འཐད་དམ། །བརྩེ་བར་མི་བྱ་ནོར་དང་ནི། །སྨྲ་བར་མི་བྱ་རབ་སྡང་དང། །མགོན་མེད་བཤེས་དང་ཡིད་བརྟན་པའོ། །
རྒྱལ་པོས་སྨྲས་པ། གསོས་པ་ཁྱོད་ཀྱིས་ངའི་བ་ལང་སྐྱོང་གི་མ་ཞི་བ་བལྟ་བས་མི་ངོམས་པ་བསད་དོ། །དེས་སྨྲས་པ། ལྷ། གླང་པོའི་གཙོ་དང་རྒྱལ་པོ་དང། །རྒྱ་མཚོ་དང་ནི་རི་རབ་དང་།སངས་
རྒྱས་སྨྲ་བ་རྣམས་ཀྱི་མཆོག་བལྟ་བ་ཡིས་ནི་མི་ངོམས་ཡིན། །ཞེས་བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་ཁྱོད་ཀྱིས་བ་ལང་སྐྱོང་གི་མ་ཞི་བ་ངའི་ཡིད་དང་འཐད་
པ་བསད་དོ། །དེས་སྨྲས་པ། ལྷ། གཟུགས་བཟང་མོ་དང་རིགས་ལྡན་དང། །དེས་དང་རིགས་ནི་འཕེལ་བྱེད་དང། །དར་ལ་བབ་དང་བུད་མེད་ལྔ། །རྒྱལ་ཆེན་ཡིད་དང་འཐད་པ་ཡིན། །

[32B] རྒྱལ་པོས་སྨྲས་པ་གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་དང་ལྷན་ཅིག་རྩེ་བར་མི་བྱ་བ་ཡིན་ནོ། །དེས་སྨྲས་
པ༑ ལྷ། བྱིས་པ་སྦྲུལ་དང་སྦལ་པ་དང། །གང་གི་མ་ནི་གཡེམ་པ་དང། །མི་གང་མཛའ་ནི་མི་རྟག་དང། །ལྷན་ཅིག་རྩེ་བར་མི་བྱའོ། །ཞེས་བགྱི་བ་ཁྱོད་ཀྱིས་མ་གསན་ཏམ། །རྒྱལ་པོས་
སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་ཀྱིས་ནོར་འཕྲོག་པ་བྱས་སོ། །དེས་སྨྲས་པ་ལྷ། རོལ་མོ་མཁན་དང་དམག་མི་དང། །སྨན་པ་ཆོམ་
རྐུན་བཙོན་རྫི་སྟེ། །དེ་དག་ཉམ་ཐག་གྱུར་པ་ལའང། །ནོར་ནི་འཕྲོག་པར་བྱེད་པ་ཡིན། །ཞེས་བགྱི་བ་ཁྱོད་ཀྱིས་མ་གསན་ཏམ་རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་
སྐྱོང་གི་མ་ཞི་བ་བསད་པས། ཁྱོད་ནི་སྨྲ་བར་བྱ་བ་མ་ཡིན་ནོ་།དེས་སྨྲས་པ། ལྷ། ཧ་ཅང་ཕྱུག་དང་ཧ་ཅང་དབུལ། །དམའ་དང་ཧ་ཅང་མཐོ་གང་དང། །ཧ་ཅང་རིང་དང་ཧ་ཅང་ཉེ། །དེ་
དྲུག་སྨྲ་བར་བྱ་བ་མིན། །ཞེས་བགྱི་བ་ཁྱོད་ཀྱིས་མ་གསན་ཏམ་རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་ནི་སེམས་རབ་ཏུ་སྡང་བ་
ཡིན་ནོ། །དེས་སྨྲས་པ། ལྷ། སྦྱིན་པ་མི་སྣང་མི་མཐུན་བྱེད་པ་དང། །མཐུན་པར་མི་བྱེད་ཉེས་སྤྱོད་སྒྲོགས་པ་དང། །སྦྱིན་པ་བྱིན་ནས་རིམ་གྱིས་ལྡོག་བྱེད་པ། །དེ་དག་རབ་ཏུ་སྡང་བའི་

[33A]༄༅། །རྟགས་ཡིན་ནོ། །ཞེས་བགྱི་བ་ཁྱོད་ཀྱིས་མ་གསན་ཏམ་རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ང་མགོན་
མེད་པར་གྱུར་ཏོ། །དེས་སྨྲས་པ། ལྷ། གནས་བརྟན་རྒྱལ་པོ་རྒན་པོ་དང། །ཚུལ་མེད་དཀའ་བློ་མི་བདེ་དང། །བླ་མ་ལ་ནི་གནོད་བྱེད་གང། །དེ་དྲུག་མགོན་མེད་པར་བཤད་དོ། །ཞེས་
བགྱི་བ་ཁྱོད་ཀྱིས་མ་གསན་ཏམ། རྒྱལ་པོས་སྨྲས་པ། གསོས་པ་ཁྱོད་ཀྱིས་གང་གི་ཕྱིར་བ་ལང་སྐྱོང་གི་མ་ཞི་བ་བསད་པས། ཁྱོད་དང་ལྷན་ཅིག་བཤེས་པར་བྱ་བ་མ་ཡིན་ནོ། །དེས་སྨྲས་
པ༑ ལྷ། བཞད་གད་མཁན་དང་གར་མཁན་དང། །ཕོ་ཉ་སྨད་འཚོང་ཆང་དད་ཅན། །མ་ནིང་དེ་བཞིན་གཞུང་ངན་པ། །དེ་དག་དང་ནི་བཤེས་མི་བྱ། །ཞེས་བགྱི་བ་ཁྱོད་ཀྱིས་མ་གསན་
ཏམ། རྒྱལ་པོས་སྨྲས་པ། གསོས་པ་གང་གིས་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་ནི་ཡིད་བརྟན་པར་བྱ་བ་མ་ཡིན་ནོ། །དེས་སྨྲས་པ། ལྷ། སྐེ་ཙམ་ནུབ་པའི་ཆུ་དང་རྟ་དང་
ནི༑ ༑གླང་པོ་ཆེ་དང་སྤྲེའུ་དང་སྦྲུལ་ནག་དང། །སྤུ་འགྲེང་བ་དང་གདོང་གཉེར་གང་བ་དང། །ཁ་སྤུ་ཉུང་ལ་ཡིད་ནི་བརྟན་མི་བྱ། །ཞེས་བགྱི་བ་ཁྱོད་ཀྱིས་མ་གསན་ཏམ། སྡོམ་ནི། གཉིད་
མེད་འདོད་པ་མ་ཡིན་དང། །ཀུན་ནས་མནར་སེམས་དངོས་པོ་དང། །དེ་བཞིན་སྙིང་རྗེ་ཁྭ་དང་ནི། །ཟློག་ཐབས་ཐ་མ་སྟོབས་ཡིན་ནོ་།རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་

[33B]།དེས་སྨྲས་པ། ལྷ། གཡེམ་དང་སྐེམ་ནད་ཅན་དང་ནི། །ཆམ་པས་ཐེབས་དང་སྡུག་བསྔལ་དང། །དོན་སེམས་ཁྲོས་དང་བརྩོན་པ་དང་།འཇིགས་
པ་དེ་ནི་རྣམ་ཀུན་ཏུ། །གཉིད་མི་འོང་སྟེ་འཇིག་རྟེན་ན། །བརྒྱད་ནི་རང་བཞིན་སྡུག་བསྔལ་ལོ། །ཞེས་བགྱི་བ་ཁྱོད་ཀྱིས་མ་གསན་ཏམ་རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་
ལང་སྐྱོང་གི་མ་ཞི་བ་བསད་པས་འདོད་པ་མ་ཡིན་ནོ། །དེས་སྨྲས་པ། ལྷ། འདོད་པ་མ་ཡིན་པའི་དངོས་པོ་བརྒྱད་ཅེས་བགྱི་བ་ཁྱོད་ཀྱིས་མ་གསན་ཏམ། གསོས་པ། བརྒྱད་གང་ཡིན། ན་དང་རྒ་
དང་འཆི་བ་དང། །སྡུག་བྲལ་མི་སྡུག་ཕྲད་པ་དང། །སེར་བ་ཐོག་དང་མི་རྟག་ཉིད། །བརྒྱད་ནི་འཇིག་རྟེན་འདོད་མིན་རབ། །རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་
སྐྱོང་གི་མ་ཞི་བ་བསད་པས། ང་ཁྱོད་ལ་ཀུན་ནས་མནར་སེམས་སྐྱེས་སོ། །དེས་སྨྲས་པ། ལྷ། ཀུན་ནས་མནར་སེམས་དགུ་འདུལ་བ་ཞེས་བགྱི་བ་ཁྱོད་ཀྱིས་མ་གསན་ཏམ། གསོས་པ་
དགུ་གང་ཡིན། ལྷ་འདི་ནི་བདག་ལ་གནོད་པར་འདོད་པ། ཕན་པ་མ་ཡིན་པར་འདོད་པ། བདེ་བ་མ་ཡིན་པར་འདོད་པ། རེག་པ་མ་ཡིན་པར་འདོད་པ། གྲུབ་པ་དང་བདེ་བ་མ་ཡིན་པར་འདོད་
པ་སྟེ། འདིས་བདག་ལ་གནོད་པ་བྱས་སོ། །བྱེད་དོ། །བྱེད་པར་འགྱུར་རོ། །སྙམ་མོ། །ཡང་དེ་འདི་སྙམ་དུ་སེམས་ཏེ། གཞན་ལས་བདག་གི་འདི་ལྟར་གྱུར་ན་མི་རུང་བས། བདག་གིས་འདི་ཁོ་

[34A]༄༅། །ན་ལྟར་འགྱུར་བར་བྱའོ་ཞེས་བྱ་བ་འདི་འགྲུབ་པར་ག་ལ་འགྱུར་སྙམ་ནས། དེ་དེ་ལ་ཀུན་ནས་མནར་སེམས་སྐྱེས་པ་སེལ་བར་བྱེད་དོ། །འདི་ནི་གང་
ཞིག་བདག་ལ་གནོད་པར་འདོད་པ། ཕན་པ་མ་ཡིན་པར་འདོད་པ། བདེ་བ་མ་ཡིན་པར་འདོད་པ། རེག་པ་མ་ཡིན་པར་འདོད་པ། གྲུབ་པ་དང་བདེ་བ་མ་ཡིན་པར་འདོད་པ། དེ་ལ་
གནོད་པར་འདོད་པ། ཕན་པ་མ་ཡིན་པར་འདོད་པ། བདེ་བ་མ་ཡི་པར་འདོད་པ། རེག་པ་མ་ཡིན་པར་འདོད་པ། གྲུབ་པ་དང་བདེ་བ་མ་ཡིན་པར་འདོད་པ་སྟེ། འདིས་དེ་ལ་
གནོད་པར་བྱས་སོ། །བྱེད་དོ། །བྱེད་པར་འགྱུར་རོ། །སྙམ་མོ། །ཡང་དེ་འདི་སྙམ་དུ་སེམས་ཏེ། གཞན་ལས་བདག་གི་འདི་ལྟར་གྱུར་ན་མི་རུང་བས། བདག་གིས་འདི་ཁོ་ན་
ལྟར་འགྱུར་བར་བྱའོ་ཞེས་བྱ་བ་འདི་འགྲུབ་པར་ག་ལ་འགྱུར་སྙམ་ནས། དེ་དེ་ལ་ཀུན་ནས་མནར་སེམས་སྐྱེས་པ་སེལ་བར་བྱེད་དོ། །འདི་ནི་གང་ཞིག་བདག་ལ་གནོད་པར་འདོད་
པ༑ ཕན་པ་མ་ཡིན་པར་འདོད་པ། བདེ་བ་མ་ཡིན་པར་འདོད་པ། རེག་པ་མ་ཡིན་པར་འདོད་པ། གྲུབ་པ་དང་བདེ་བ་མ་ཡིན་པར་འདོད་པ། དེ་ལ་དོན་དུ་འདོད་པ། ཕན་པར་འདོད་
པ༑ བདེ་བར་འདོད་པ། རེག་པར་འདོད་པ། གྲུབ་པ་དང་བདེ་བར་འདོད་པ་སྟེ། འདིས་དེ་ལ་ཕན་པར་བྱས་སོ། །བྱེད་དོ། །བྱེད་པར་འགྱུར་རོ། །སྙམ་མོ། །ཡང་དེ་འདི་སྙམ་དུ་

[34B] གཞན་ལས་བདག་གི་འདི་ལྟར་གྱུར་ན་མི་རུང་བས་བདག་གིས་འདི་ཁོ་ན་ལྟར་འགྱུར་བར་བྱའོ་ཞེས་བྱ་བ་འདི་འགྲུབ་པར་ག་ལ་འགྱུར་སྙམ་ནས། དེ་དེ་ལ་ཀུན་ནས་མནར་སེམས་
སྐྱེས་པ་སེལ་བར་བྱེད་དོ། །རྒྱལ་པོས་སྨྲས་པ། གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས། ཁྱོད་ནི་སྙིང་རྗེ་མེད་པ་ཡིན་ནོ། །དེས་སྨྲས་པ། ལྷ། ཁྱོད་ཀྱིས་སྙིང་རྗེ་
མེད་པ་བཅུ་པོ་ཤན་པ་དང། བྱ་གག་འཚོང་བ་དང། ཕག་འཚོང་བ་དང། ཉ་བ་དང། རི་དྭགས་ཀྱི་རྔོན་པ་དང། བྱ་བ་དང། རི་བོང་རྒྱས་འཚོར་བ་དང། ཚོམ་རྐུན་པ་དང། གཤེད་མ་པ་
དང༑ བ་ལང་གསོད་པ་ལགས་པ་མར་གསན་ཏམ། རྒྱལ་པོས་སྨྲས་པ་གསོས་པ་གང་གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་བས། ཁྱོད་ནི་ཁྭ་ལྟ་བུ་ཡིན་ནོ། །དེས་སྨྲས་པ་
ལྷ༑ ཡན་ལག་བཅུ་དང་ལྡན་ན་ཁྭ་ལྟ་བུ་ལགས་སོ་ཞེས་བགྱི་བ་ཁྱོད་ཀྱིས་མ་གསན་ཏམ། གསོས་པ། བཅུ་གང་ཡིན། ལྷ་གཅོར་བ་དང་མུ་ཅོར་སྨྲ་བ་དང། ཐུབ་ཚོད་བྱེད་པ་དང། འཁུ་
བ་དང། བྱས་པ་མི་གཟོ་བ་དང། སྙིང་རྗེ་མེད་པ་དང། མ་བྱིན་པར་ལེན་པ་དང། གསོག་པ་དང། དགང་དཀའ་བ་དང། འཆལ་པ་ལགས་སོ། །རྒྱལ་པོས་སྨྲས་པ། གསོས་པ་གང་
གི་ཕྱིར་ཁྱོད་ཀྱིས་བ་ལང་སྐྱོང་གི་མ་ཞི་བ་བསད་པས་ཁྱོད་ནི་ཟློག་ཐབས་ཅན་ཡིན་ནོ། །དེས་སྨྲས་པ། ལྷ། ཟློག་ཐབས་ཅན་བཅུ་ཞེས་བགྱི་བ་ཁྱོད་ཀྱིས་མ་གསན་ཏམ། གསོས་པ། བཅུ་

[35A]༄༅། །གང་ཡིན། ལྷ། ཉི་མ་ཟློག་ཐབས་ཅན་དང། ཟླ་བ་ཟློག་ཐབས་ཅན་དང། མེ་ཟློག་ཐབས་ཅན་དང། ཆུ་ཟློག་ཐབས་ཅན་དང་གཞོན་ནུ་མ་ཟློག་ཐབས་ཅན་དང་
བུད་མེད་ཟློག་ཐབས་ཅན་དང། བྲམ་ཟེ་ཟློག་ཐབས་ཅན་དང། གཅེར་བུ་བ་ཟློག་ཐབས་ཅན་དང། དགེ་སློང་ཟློག་ཐབས་ཅན་དང། སླད་ས་ཟློག་ཐབས་ཅན་ལགས་སོ། །དེ་ལ་ཉི་མ་ཟློག་
ཐབས་ཅན་ནི། ཉི་མ་ནི་དགུན་ལྷོ་ནས་མཆི་ན་དྲོ་བར་ཡང་མི་འགྱུར་ལ། སོས་ཀ་ཐག་རིང་པོ་ནས་མཆི་ན་འོན་ཀྱང་དྲོ་བར་འགྱུར་ཏེ། འདི་ནི་ཉི་མ་ཟློག་ཐབས་ཅན་ཞེས་བགྱིའོ། །ཟླ་བ་ཟློག་
ཐབས་ཅན་གང་ཞེ་ན། ཟླ་བ་ནི་གང་གི་ཚེ་ཤས་ཆུང་བ་དེའི་ཚེ་སྐྱེ་བོ་ཐམས་ཅད་ཀྱིས་ཕྱག་བྱ་བར་འགྱུར་ལ། གང་གི་ཚེ་རྣམ་པ་ཐམས་ཅད་ཡོངས་སུ་རྫོགས་པར་གྱུར་པ་དེའི་ཚེ་སུ་ཡང་
ཕྱག་མི་འཚལ་ཏེ། འདི་ནི་ཟླ་བ་ཟློག་ཐབས་ཅན་ཞེས་བགྱིའོ། །མེ་ཟློག་ཐབས་ཅན་གང་ཞེ་ན། མེ་ནི་ཚིག་པ་མེ་ཉིད་དུ་སྲེག་སྟེ་འདི་ནི་མེ་ཟློག་ཐབས་ཅན་ཞེས་བགྱིའོ། །ཆུ་ཟློག་
ཐབས་ཅན་གང་ཞེ་ན། ཆུ་ནི་དགུན་རྫིང་ན་བསིལ་ན་འོན་ཀྱང་བཏུང་དུ་མི་རུང་གི། ཁྲོན་པ་ན་དྲོ་ན་འོན་ཀྱང་བཏུང་དུ་རུང་ལ། སོ་གར་རྫིང་ན་དྲོ་ན་འོན་ཀྱང་བཏུང་དུ་རུང་ལ། ཁྲོན་པ་ན་བསིལ་
ན་འོན་ཀྱང་བཏུང་དུ་མི་རུང་སྟེ། འདི་ནི་ཆུ་ཟློག་ཐབས་ཅན་ཞེས་བགྱིའོ། །གཞོན་ནུ་མ་ཟློག་ཐབས་ཅན་གང་ཞེ་ན། གཞོན་ནུ་མ་ནི་གང་གི་ཚེ་མ་ཕྱིན་པ་དེའི་ཚེ་གྱོས་པོའི་ཁྱིམ་ལ་དགའ་

[35B] གང་གི་ཚེ་གྱོས་པོའི་ཁྱིམ་དུ་ཁྱེར་བ་དེའི་ཚེ་ཁྱིམ་ལ་ཁོང་དུ་ཡང་དགའ་ལ་ངུ་བར་བྱེད་དེ། འདི་ནི་གཞོན་ནུ་མ་ཟློག་ཐབས་ཅན་ཞེས་བགྱིའོ། །བུད་མེད་ཟློག་ཐབས་ཅན་གང་ཞེ་ན། བུད་མེད་
ནི་གང་གི་ཚེ་གཞོན་ཞིང་བལྟ་ན་ཡིད་དུ་འོང་བ་དེའི་ཚེ་ལུས་བཀབ་སྟེ་འགྲོ་ལ། གང་གི་ཚེ་རྒས་ཤིང་ཡིད་དུ་མི་འོང་བ་དེའི་ཚེ་ཕྱེ་ནས་འགྲོ་སྟེ་འདི་ནི་བུད་མེད་ཟློག་ཐབས་ཅན་ཞེས་བགྱིའོ་།བྲམ་ཟེ་
ཟློག་ཐབས་ཅན་གང་ཞེ་ན། བྲམ་ཟེ་ནི་གང་གི་ཚེ་བྱིས་པ་སྟེ་འདོད་པའི་འདོད་ཆགས་མ་སྐྱེས་པ་དེའི་ཚེ་ཚངས་པར་སྤྱད་པ་སྤྱོད་ལ། གང་གི་ཚེ་དར་ལ་བབ་སྟེ་འདོད་པའི་འདོད་ཆགས་སྐྱེས་པ་དེའི་
ཚེ་འདོད་པ་དག་སྟེན་པར་བྱེད་དེ། འདི་ནི་བྲམ་ཟེ་ཟློག་ཐབས་ཅན་ཞེས་བགྱིའོ། །གཅེར་བུ་པ་ཟློག་ཐབས་ཅན་གང་ཞེ་ན། གཅེར་བུ་པ་ནི་གང་གི་ཚེ་ཁྱིམ་ན་འདུག་པ་དེའི་ཚེ་གོས་བགོས་
ཤིང་འདུག་ལ། གང་གི་ཚེ་སྤྱོད་ཡུལ་དུ་འགྲོ་བ་དེའི་ཚེ་ན་གཅེར་བུར་འགྲོ་སྟེ། འདི་ནི་གཅེར་བུ་པ་ཟློག་ཐབས་ཅན་ཞེས་བགྱིའོ། །དགེ་སློང་ཟློག་ཐབས་ཅན་གང་ཞེ་ན། དགེ་སློང་ནི་གང་གི་
ཚེ་གཞོན་ནུ་ལང་ཚོ་ལ་བབ་ཅིང། ཟོས་པ་དང། འཐུངས་པ་དང་འཆོས་པ་དང། མྱངས་པ་རྣམས་འཇུ་བར་ནུས་པ་དེའི་ཚེ་དེ་དག་མི་རྙེད་ལ། གང་གི་ཚེ་རྒས་ཏེ་ཟོས་པ་དང། འཐུངས་པ་དང་
འཆོས་པ་དང། མྱངས་པ་རྣམས་འཇུ་བར་མི་ནུས་པ་དེའི་ཚེ་དེ་དག་རྙེད་དེ། འདི་ནི་དགེ་སློང་ཟློག་ཐབས་ཅན་ཞེས་བྱའོ། །སླད་ས་ཟློག་ཐབས་ཅན་གང་ཞེ་ན། སླད་ས་ནི་གང་གི་ཚེ་གཤེར་བ་

[36A]༄༅། །དེའི་ཚེ་ཆུའི་སྟེང་ན་འཕྱོ་ལ་གང་གི་ཚེ་བསྐམས་པ་དེའི་ཚེ་འབྱིང་སྟེ། འདི་ནི་སླད་ས་ཟློག་ཐབས་ཅན་ཞེས་བགྱིའོ།།།།འདུལ་བ་ཕྲན་ཚེགས་ཀྱི་གཞི་
བམ་པོ་སུམ་ཅུ་པ། རྒྱལ་པོས་སྨྲས་པ། གསོས་པ་དེ་ཐམས་ཅད་གོ་སྟེ་ཆོག་གོ་འདི་དྲིས། དྲང་པོར་སྨྲོས་ཤིག་ཁྱོད་ཀྱི་སྟོབས་གང་གིས་བ་ལང་སྐྱོང་གི་མ་ཞི་བ་བསད། དེས་སྨྲས་པ། ལྷ་
བདག་ལ་གང་གིས་ན་བ་ལང་སྐྱོང་གི་མ་ཞི་བ་ཁུམས་བའི་སྟོབས་ག་ལ་མཆིས། ལྷ་འོན་ཀྱང་འཕགས་པ་ཀ་ཏྱའི་བུ་ཆེན་པོ་འདི་གང་གི་ཉན་ཐོས་ལགས་པ་དེ་ནི། དེ་བཞིན་གཤེགས་པ་དགྲ་
བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་ཞབས་སུ་ལྡན་པ། བདེ་བར་གཤེགས་པ། འཇིག་རྟེན་མཁྱེན་པ། སྐྱེས་བུ་འདུལ་བའི་ཁ་ལོ་སྒྱུར་བ། བླ་ན་མེད་པ་ལྷ་དང་མི་
རྣམས་ཀྱི་སྟོན་པ་ལགས་ཏེ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཡེ་ཤེས་ཐོགས་པ་མི་མངའ་བའི་སྟོབས་ཀྱི་འཁོར་ལོས་སྒྱུར་བ་དེ་ལ། གང་དག་དང་
ལྡན་ན། དེ་ཁྱུ་མཆོག་གི་གནས་རླབས་པོ་ཆེ་ཞལ་གྱིས་འཆེ་ཞིང་ཚངས་པའི་འཁོར་ལོ་སྐོར་བར་མཛད། འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་པར་མཛད་པ་སྟོབས་བཅུ་མངའོ། །
བཅུ་གང་ལགས་ཤེ་ན། ལྷ། དེ་ནི་གནས་ལ་ཡང་གནས་སུ། གནས་མ་ཡིན་པ་ལ་ཡང་གནས་མ་ཡིན་པར་ཡང་དག་པ་ཇི་ལྟ་བ་བཞིན་དུ་རབ་ཏུ་མཁྱེན་ཏོ། །ལྷ་འདི་ནི་དེའི་སྟོབས་དང་པོ་

[36B] སྟོབས་དེ་དང་ལྡན་པས་དེ་ཁྱུ་མཆོག་གི་གནས་རླབས་པོ་ཆེ་ཞལ་གྱིས་འཆེ་ཞིང་ཚངས་པའི་འཁོར་ལོ་སྐོར་བར་མཛད་འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་པར་མཛད་དོ། །
ལྷ༑ གཞན་ཡང་དེས་སེམས་ཅན་རྣམས་ཀྱི་ལས་དང། ཆོས་ཡང་དག་པར་བླངས་པ་འདས་པ་དང། མ་འོངས་པ་དང། ད་ལྟར་བྱུང་བ་རྣམས་ལ་གནས་དང། གཞི་དང། རྒྱུ་དང། རྣམ་པར་སྨིན་པ་
ཡང་དག་པ་ཇི་ལྟ་བ་བཞིན་དུ་རབ་ཏུ་མཁྱེན་ཏོ། །དེས་སེམས་ཅན་རྣམས་ཀྱི་ལས་དང་ཆོས་ཡང་དག་པར་བླངས་པ། འདས་པ་དང། མ་འོངས་པ་དང། ད་ལྟར་བྱུང་བ་རྣམས་གནས་དང། གཞི་
དང། རྒྱུ་དང། རྣམ་པར་སྨིན་པ་ཡང་དག་པ་ཇི་ལྟ་བ་བཞིན་དུ་མཁྱེན་པ་གང་ལགས་པ་འདི་ནི། ལྷ་དེའི་སྟོབས་གཉིས་པ་ལགས་ཏེ་སྟོབས་དེ་དང་ལྡན་པས་དེ་ཁྱུ་མཆོག་གི་གནས་རླབས་པོ་
ཆེ་ཞལ་གྱི་འཆེ་ཞིང་ཚངས་པའི་འཁོར་ལོ་སྐོར་བར་མཛད་འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་པར་མཛད་དོ། །ལྷ། གཞན་ཡང་དེས་བསམ་གཏན་དང། རྣམ་པར་ཐར་པ་
དང། ཏིང་ངེ་འཛིན་དང། སྙོམས་པར་འཇུག་པ་རྣམས་ཀྱིས་ཀུན་ནས་ཉོན་མོངས་པ་དང། རྣམ་པར་བྱང་བ་རྣམ་པར་གཞག་པ་དང་རྣམ་པར་དག་པ་ཡང་དག་པ་ཇི་ལྟ་བ་བཞིན་དུ་རབ་ཏུ་
མཁྱེན་ཏོ། །དེས་བསམ་གཏན་དང། རྣམ་པར་ཐར་པ་དང། ཏིང་ངེ་འཛིན་དང། སྙོམས་པར་འཇུག་པ་རྣམས་ཀྱི་ཀུན་ནས་ཉོན་མོངས་པ་དང། རྣམ་པར་བྱང་བ་དང། རྣམ་པར་དག་པ་ཡང་

[37A]༄༅། །དག་པ་ཇི་ལྟ་བ་བཞིན་དུ་རབ་ཏུ་མཁྱེན་པ་གང་ལགས་པ་འདི་ནི། ལྷ་དེའི་སྟོབ་ས་གསུམ་པ་ལགས་ཏེ། སྟོབས་དེ་དང་ལྡན་པས་དེ་ཁྱུ་མཆོག་གི་གནས་རླབས་
པོ་ཆེ་ཞལ་གྱིས་འཆེ་ཞིང་ཚངས་པའི་འཁོར་ལོ་སྐོར་བར་མཛད་འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་པར་མཛད་དོ། །ལྷ། གཞན་ཡང་དེས་སེམས་ཅན་གཞན་རྣམས་
དང༑ གང་ཟག་གཞན་རྣམས་ཀྱི་དབང་པོ་མཆོག་དང། མཆོག་མ་ཡིན་པ་ཉིད་ཡང་དག་པ་ཇི་ལྟ་བ་བཞིན་དུ་རབ་ཏུ་མཁྱེན་ཏོ། །དེས་སེམས་ཅན་གཞན་རྣམས་དང། གང་ཟག་གཞན་
རྣམས་ཀྱི་དབང་པོའི་མཆོག་དང་མཆོག་མ་ཡིན་པ་ཉིད་ཡང་དག་པ་ཇི་ལྟ་བ་བཞིན་དུ་རབ་ཏུ་མཁྱེན་པ་གང་ལགས་པ་འདི་ནི། དེའི་སྟོབས་བཞི་པ་ལགས་ཏེ། སྟོབས་དེ་དང་ལྡན་པས་
དེ་ཁྱུ་མཆོག་གི་གནས་རླབས་པོ་ཆེ་ཞལ་གྱིས་འཆེ་ཞིང་ཚངས་པའི་འཁོར་ལོ་སྐོར་བར་མཛད། འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་པར་མཛད་དོ། །ལྷ། གཞན་
ཡང་དེས་སེམས་ཅན་གཞན་རྣམས་དང། གང་ཟག་གཞན་རྣམས་ཀྱི་མོས་པ་སྣ་ཚོགས་ཉིད་ཡང་དག་པ་ཇི་ལྟ་བ་བཞིན་དུ་རབ་ཏུ་མཁྱེན་ཏོ། །དེས་སེམས་ཅན་གཞན་རྣམས་
དང༑ གང་ཟག་གཞན་རྣམས་ཀྱི་མོས་པ་སྣ་ཚོགས་ཉིད་ཡང་དག་པ་ཇི་ལྟ་བ་བཞིན་དུ་རབ་ཏུ་མཁྱེན་པ་གང་ལགས་པ་འདི་ནི། ལྷ་དེའི་སྟོབས་ལྔ་པ་ལགས་ཏེ། སྟོབས་དེ་དང་ལྡན་

[37B]ཚངས་པའི་འཁོར་ལོ་སྐོར་བར་མཛད། འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་པར་མཛད་དོ། །ལྷ། གཞན་
ཡང་དེས་འཇིག་རྟེན་གྱི་ཁམས་སྣ་ཚོགས་པ་དང། ཁམས་དུ་མ་པའོ་ཞེས་བགྱི་བ་ཡང་དག་པ་ཇི་ལྟ་བ་བཞིན་དུ་རབ་ཏུ་མཁྱེན་ཏོ་།དེས་འཇིག་རྟེན་གྱི་ཁམས་སྣ་ཚོགས་པ་དང། ཁམས་
དུ་མ་པའོ་ཞེས་བྱ་བར་ཡང་དག་པ་ཇི་ལྟ་བ་བཞིན་དུ་རབ་ཏུ་མཁྱེན་པ་གང་ལགས་པ་འདི་ནི། ལྷ་དེའི་སྟོབས་དྲུག་པ་ལགས་ཏེ་སྟོབས་དེ་དང་ལྡན་པས་དེ་ཁྱུ་མཆོག་གི་གནས་རླབས་པོ་
ཆེ་ཞལ་གྱིས་འཆེ་ཞིང་ཚངས་པའི་འཁོར་ལོ་སྐོར་བར་མཛད་འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་པར་མཛད་དོ། །ལྷ། གཞན་ཡང་དེས་ཀུན་ཏུ་འགྲོ་བའི་ལམ་ཡང་དག་
པ་ཇི་ལྟ་བ་བཞིན་རབ་ཏུ་མཁྱེན་ཏོ། །དེས་ཀུན་ཏུ་འགྲོ་བའི་ལམ་ཡང་དག་པ་ཇི་ལྟ་བ་བཞིན་དུ་རབ་ཏུ་མཁྱེན་པ་གང་ལགས་པ་འདི་ནི། ལྷ་དེའི་སྟོབས་བདུན་པ་ལགས་ཏེ། སྟོབས་དེ་དང་
ལྡན་པས་དེ་ཁྱུ་མཆོག་གི་གནས་རླབས་པོ་ཆེ་ཞལ་གྱིས་འཆེ་ཞིང་ཚངས་པའི་འཁོར་ལོ་སྐོར་བར་མཛད། འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་པར་མཛད་དོ། །ལྷ། གཞན་
ཡང་དེས་སྔོན་གྱི་གནས་རྣམ་པ་དུ་མ་རྗེས་སུ་དགོངས་ཏེ། འདི་ལྟ་སྟེ། ཚེ་གཅིག་ཀྱང་དགོངས། ཚེ་གཉིས་དང། གསུམ་དང། བཞི་དང་ལྔ་དང། དྲུག་དང། བདུན་དང། བརྒྱད་དང་

[38A]༄༅། །དགུ་དང། བཅུ་དང། ཉི་ཤུ་དང། སུམ་ཅུ་དང། བཞི་བཅུ་དང། ལྔ་བཅུ་དང། ཚེ་བརྒྱ་དང། ཚེ་སྟོང་དང། ཚེ་བརྒྱ་སྟོང་དང། ཚེ་བརྒྱ་ཕྲག་དུ་མ་དང། ཚེ་
སྟོང་ཕྲག་དུ་མ་དང། ཚེ་བརྒྱ་སྟོང་ཕྲག་དུ་མ་དང། འཇིག་པའི་བསྐལ་པ་དང། འཆགས་པའི་སྐལ་པ་དང། འཇིག་པ་དང་འཆགས་པའི་བསྐལ་པ་དང། འཇིག་པའི་བསྐལ་པ་དུ་མ་
དང། འཆགས་པའི་བསྐལ་པ་དུ་མ་དང། འཇིག་པ་དང། འཆགས་པའི་བསྐལ་པ་དུ་མ་ཡང་རྗེས་སུ་དགོངས་ཏེ། གང་དུ་བདག་གི་མིང་ནི་འདི་ཞེས་བྱ། རིགས་ནི་འདི་ལྟ་བུ། རུས་ནི་
འདི་ལྟ་བུ། ཁ་ཟས་ནི་འདི་ལྟ་བུ་ཟ་ཟ། བདེ་བ་དང། སྡུག་བསྔལ་ནི་འདི་ལྟ་བུ་ཞིག་ཉམས་སུ་མྱོང། ཚེ་ནི་འདི་ཙམ་ཐུབ། ཡུན་ནི་འདི་སྲིད་ཅིག་གནས་གནས། ཚེའི་མཐའ་ནི་འདི་སྲིད་
ཅིག་ཡིན་པར་གྱུར་པ་ན། སེམས་ཅན་ནི་དེ་དག་བྱུང་ངོ། །བདག་གནས་དེ་ནས་ཤི་འཕོས་ནས་ནི་ཆེ་གེ་མོ་ཞིག་ཏུ་སྐྱེས་སོ། །དེ་ནས་ཀྱང་ཤི་འཕོས་ནས་ནི་འདིར་སྐྱེས་སོ། །ཞེས་སྔོན་གྱི་
གནས་རྣམ་པ་དུ་མ་རྣམ་པ་དང་བཅས། ཡུལ་ཕྱོགས་དང་བཅས་པར་རྗེས་སུ་དགོངས་སོ། །དེས་སྔོན་གྱི་གནས་རྣམ་པ་དུ་མ་རྗེས་སུ་དགོངས་ཏེ། འདི་ལྟ་སྟེ། ཚེ་གཅིག་ཀྱང་དགོངས་
པ་ནས། འདིར་སྐྱེས་ཞེས་བྱ་བའི་བར་སྔོན་གྱི་གནས་རྣམ་པ་དུ་མ་རྣམ་པ་དང་བཅས། ཡུལ་ཕྱོགས་དང་བཅས་པར་རྗེས་སུ་དགོངས་པ་གང་ལགས་པ་འདི་ནི། ལྷ་དེའི་སྟོབས་བརྒྱད་

[38B] སྟོབས་དེ་དང་ལྡན་པས་དེ་ཁྱུ་མཆོག་གི་གནས་རླབས་པོ་ཆེ་ཞལ་གྱིས་འཆེ་ཞིང་ཚངས་པའི་འཁོར་ལོ་སྐོར་བར་མཛད། འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་
པར་མཛད་དོ། །ལྷ། གཞན་ཡང་དེས་ལྷའི་སྤྱན་རྣམ་པར་དག་པ་མིའི་ལས་འདས་པས་སེམས་ཅན་འཆི་འཕོ་བ་དང། སྐྱེ་བ་དང། ཁ་དོག་བཟང་པོ་དང། ཁ་དོག་ངན་པ་དང། དམན་པ་དང་
གྱ་ནོམ་པ་རྣམས་ཀྱང་གཟིགས་ལ། སེམས་ཅན་ལས་ཇི་ལྟ་བ་བཞིན་དུ་ཉེ་བར་འགྲོ་བ། བདེ་འགྲོ་དང་ངན་འགྲོར་འགྲོ་བ་ཡང་དག་པ་ཇི་ལྟ་བ་བཞིན་རབ་ཏུ་མཁྱེན་ཏེ། སེམས་ཅན་འདི་དག་
ནི་ལུས་ཀྱི་ཉེས་པར་སྤྱོད་པ་དང་ལྡན་པ། ངག་དང་ཡིད་ཀྱི་ཉེས་པར་སྤྱོད་པ་དང་ལྡན་པ། འཕགས་པ་རྣམས་ལ་སྐུར་པ་འདེབས་པ་ལོག་པར་ལྟ་བ་ཅན་ཡིན་ཏེ། ལོག་པར་ལྟ་བའི་ལས་
དང། ཆོས་ཡང་དག་པར་བླངས་པའི་ཕྱིར། རྒྱུ་དེ་དང་རྐྱེན་དེས་ལུས་ཞིག་སྟེ་ཤི་བའི་འོག་ཏུ་ངན་སོང་ངན་འགྲོ་ལོག་པར་ལྟུང་བ་སེམས་ཅན་དམྱལ་བ་དག་གི་ནང་དུ་སྐྱེ་བར་འགྱུར་རོ། །སེམས་
ཅན་འདི་དག་ནི་ལུས་ཀྱི་ལེགས་པར་སྤྱོད་པ་དང་ལྡན་པ། ངག་དང་ཡིད་ཀྱི་ལེགས་པར་སྤྱོད་པ་དང་ལྡན་པ། འཕགས་པ་རྣམས་ལ་སྐུར་པ་མི་འདེབས་པ། ཡང་དག་པའི་ལྟ་བ་ཅན་ཏེ། ཡང་
དག་པའི་ལྟ་བའི་ལས་དང། ཆོས་ཡང་དག་པར་བླངས་པའི་རྒྱུས་རྒྱུ་དང་རྐྱེན་དེས་ལུས་ཞི་གནས་བདེ་འགྲོ་མཐོ་རིས་སུ་ལྷ་དག་གི་ནང་དུ་སྐྱེ་བར་འགྱུར་རོ་ཞེས་བྱ་བ་ཡང་དག་པ་ཇི་ལྟ་བ་བཞིན་

[39A]༄༅། །དུ་རབ་ཏུ་མཁྱེན་ཏོ། །དེས་ལྷའི་སྤྱན་ཞེས་བྱ་བ་ནས་བདེ་འགྲོ་མཐོ་རིས་སུ་ལྷ་དག་གི་ནང་དུ་སྐྱེ་བར་འགྱུར་རོ་ཞེས་བྱ་བའི་བར་སྔ་མ་བཞིན་ནོ། །འདི་ནི། ལྷ་
དེའི་སྟོབས་དགུ་པ་ལགས་ཏེ། སྟོབས་དེ་དང་ལྡན་པས་དེ་ཁྱུ་མཆོག་གི་གནས་རླབས་པོ་ཆེ་ཞལ་གྱིས་འཆེ་ཞིང་ཚངས་པའི་འཁོར་ལོ་སྐོར་བར་མཛད། འཁོར་གྱི་ནང་དུ་སེང་གེའི་སྒྲ་ཡང་
དག་པར་སྒྲོགས་པར་མཛད་དོ། །ལྷ། གཞན་ཡང་དེ་ཟག་པ་རྣམས་ཟད་པའི་ཕྱིར་མཐོང་བའི་ཆོས་ཁོ་ན་ལ་ཟག་པ་མེད་པའི་སེམས་རྣམ་པར་གྲོལ་བ་དང། ཤེས་རབ་རྣམ་པར་གྲོལ་བ་རང་
གི་མངོན་པར་ཤེས་པས་མངོན་སུམ་དུ་བྱས་ནས་རྫོགས་པར་བྱས་ཏེ་བདག་གི་ཟག་པ་ཟད་དོ། །ཚངས་པར་སྤྱོད་པ་བསྟེན་ཏོ། །བྱ་བ་བྱས་སོ། །འདི་ལས་སྲིད་པ་གཞན་མི་ཤེས་སོ། །ཞེས་
གསུང་ངོ། །དེ་ཟག་པ་རྣམས་ཟད་པའི་ཕྱིར་མཐོང་བའི་ཆོས་ཁོ་ན་ལ་ཟག་པ་མེད་པའི་སེམས་རྣམ་པར་གྲོལ་བ་དང། ཤེས་རབ་རྣམ་པར་གྲོལ་བ་ཞེས་བྱ་བ་ནས། འདི་ལས་སྲིད་པ་གཞན་
མི་ཤེས་སོ་ཞེས་བྱ་བའི་བར་སྔ་མ་བཞིན་ནོ། །ལྷ་འདི་ནི་དེའི་སྟོབས་བཅུ་པ་ལགས་ཏེ། སྟོབས་དེ་དང་ལྡན་པས། དེ་ཁྱུ་མཆོག་གི་གནས་རླབས་པོ་ཆེ་ཞལ་གྱིས་འཆེ་ཞིང་ཚངས་པའི་
འཁོར་ལོ་སྐོར་བར་མཛད། འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་པར་མཛད་དོ། །དེ་སྐད་ཅེས་སྨྲས་པ་དང། རྒྱལ་པོ་རབ་སྣང་སྤོབས་པ་མེད་ནས་ཅང་མི་ཟེར་བར་འདུག་

[39B]གསོས་པས་བསམས་པ། ལྷ་ནི་སྤོབས་པ་མེད་དེ་ཅང་མི་ཟེར་བར་འདུག་ན། འདི་དང་བ་ལང་སྐྱོང་གི་མ་ཞི་བ་ཇི་སྲིད་མཐོ་བཙམ་སྙམ་ནས། དེས་དེ་ངོམ་ཟུམ་གནག་བཞིན་ཁྲིད་ནས། རྒྱལ་
པོའི་རྐང་པ་གཉིས་ལ་ཕྱག་འཚལ་ནས། རྒྱལ་པོ་ལ་བཟོད་པར་གསོལ་བར་ཞུགས་པ། ལྷ། མི་ཡི་དབང་པོས་འདིར་རྟག་ཆོས་ཀྱི་ཚུལ་།བགྲོད་ཅིང་རྗེས་སུ་བགྲོད་པ་ཡང་དག་གཟིགས། །
བཟོད་པ་རྒྱལ་པོ་རྣམས་ཀྱི་ཆོས་གཙོ་ལྷ། །བ་ལང་སྐྱོང་གི་མ་ཡི་ནོངས་བཟོད་མཛོད། །འཇིག་རྟེན་ལྟ་བྱ་ལེགས་གསུངས་རིན་པོ་ཆེ་།ཇི་སྟེ་གཟིགས་པར་མ་གྱུར་གསན་མ་གྱུར། །ཁྱོད་ཀྱིས་
གླང་པོ་ཆེ་ཡང་འདུལ་བར་སྤྱོད་ལགས་ན། །ཅུང་ཟད་ནོངས་བགྱིད་བུད་མེད་སྨོས་ཅི་འཚལ། །ཁྱོད་ལས་མི་འཕྱོ་གཟུགས་དང་ཡོན་ཏན་ལྡན། །སྔོན་དང་ཕྱིས་ཀྱང་དེ་བཞིན་བཙུན་མོ་ལགས། །
རྗེ་སླད་ཁོ་ནར་ལྷན་ཅིག་བ་ལང་མའི། །ཐམས་ཅད་བཟོད་པ་མཛོད་ཅེས་དེ་སྐད་མཆིའོ། །རྒྱལ་པོས་ཀྱང་གསོས་པ་ལ་ཚིགས་སུ་བཅད་དེ་སླར་སྨྲས་པ། རབ་སྨྲས་ལེགས་པར་སྨྲ་འདི་ཁྱོད་ཀྱིས་ནི། །
ང་ལ་སྙིང་ཉེ་བསྐྱེད་དེ་སྨྲས་པ་ཡིན། །དེ་ལྟས་ཁྱོད་ལ་ཀན་ནྱ་ཀུབ་ཛ་བྱིན། །ང་ཡིས་ཞི་བ་ལ་ཡང་སྙིང་ནས་བཟོད། །གསོས་པའི་ལན་རྫོགས་སོ།། །།སྡོམ་ནི། དྲག་ཤུལ་ཅན་
གྱི་གསེར་སྣོད་དང། །འོད་བཟང་མ་དང་དགོན་པ་པ། །འཚོ་བྱེད་དང་ནི་འབྲས་སྨན་དང། །འཁོར་ནི་མང་པོ་སུན་བྱེད་པའོ། །སངས་རྒྱས་བཅོམ་ལྡན་འདས་ཡངས་བ་ཅན་གྱི་སྤྲེའུ་རྫིང་གི་འགྲམ་

[40A]༄༅། །ན༑ ཁང་པ་བརྩེགས་པའི་ཁང་བཟང་ན་བཞུགས་སོ་།དེའི་ཚེ་བྲམ་ཟེ་དང་ཁྱིམ་བདག་མང་པོ་དཔོང་ས་ན་འདུས་ཤིང་འཁོད་པ་དག་བར་སྐབས་ཀྱི་གཏམ་འདི་
ལྟ་བུ་དག་གླེང་སྟེ། ཤེས་ལྡན་དག་དགེ་སྦྱོང་གོའུ་ཏམ་དང་དེའི་ཉན་ཐོས་རྣམས་ཀྱང་འདོད་ཆེན་ཆེ་བའོ། །མུ་སྟེགས་ཅན་དག་ནི་དེ་ལྟ་མ་ཡིན་ནོ། །ཞེས་ཟེར་རོ། །དེའི་ཚེ་ཁྱིམ་བདག་
དྲག་ཤུལ་ཅན་འཁོར་དེ་ཉིད་དུ་འདུས་ནས་འདུག་པར་གྱུར་ཏོ། །དེ་ནས་ཁྱིམ་བདག་དྲག་ཤུལ་ཅན་གྱིས། ཡངས་པ་ཅན་གྱི་བྲམ་ཟེ་དང་ཁྱིམ་བདག་མང་པོ་རྣམས་ལ་འདི་སྐད་ཅེས་སྨྲས་
སོ༑ ༑ཤེས་ལྡན་དག་རེ་ཞིག་སྡོད་ཅིག་དང། ངས་བཅོམ་ལྡན་འདས་འདོད་ཆེན་ཆེའམ། འདོད་ཆེན་ཆུང་བ་དང། དེའི་ཉན་ཐོས་འདོད་ཆེན་ཆེའམ། འདོད་ཆེན་ཆུང་བ་དག་ཁྱོད་ཀྱི་མངོན་
སུམ་དུ་བྱའོ་ཞེས་བྱས་ནས། དེས་གསེར་དང། དངུལ་དང། བཻ་ཌཱུརྱ་དང། ཤེལ་གྱི་སྣོད་དག་བསྡོགས་ནས། སངས་རྒྱས་བཅོམ་ལྡན་འདས་གང་ན་བ་དེར་སོང་སྟེ་ཕྱིན་ནས། བཅོམ་ལྡན་
འདས་དང་ལྷན་ཅིག་མངོན་དུ་ཡང་དག་པར་དགའ་བ་དང། ཡང་དག་པར་མགུ་བའི་གཏམ་རྣམ་པ་སྣ་ཚོགས་བྱས་ནས་ཕྱོགས་གཅིག་ཏུ་འདུག་གོ། །ཕྱོགས་གཅིག་ཏུ་འདུག་པ་དང། བཅོམ་
ལྡན་འདས་ཀྱིས་ཁྱིམ་བདག་དྲག་ཤུལ་ཅན་ལ་ཆོས་ཀྱི་གཏམ་གྱིས་ཡང་དག་པར་སྟོན་པར་མཛད། ཡང་དག་པར་ལེན་དུ་འཇུག་པར་མཛད་ཡང་དག་པར་གཟེངས་བསྟོད་པར་མཛད་

[40B] །རྣམ་གྲངས་དུ་མར་ཆོས་དང་མཐུན་པའི་གཏམ་གྱིས་ཡང་དག་པར་བསྟན། ཡང་དག་པར་ལེན་དུ་བཅུག་ཡང་དག་པར་གཟེངས་བསྟོད། ཡང་དག་
པར་རབ་ཏུ་དགའ་བར་མཛད་ནས་ཅང་མི་གསུང་བར་བཞུགས་སོ། །དེ་ནས་ཁྱིམ་བདག་དྲག་ཤུལ་ཅན་སྟན་ལས་ལངས་ཏེ། བླ་གོས་ཕྲག་པ་གཅིག་ཏུ་གཟར་ནས། བཅོམ་ལྡན་འདས་ག་ལ་བ་
དེར་ལོགས་སུ་ཐལ་མོ་སྦྱར་བ་བཏུད་ནས། བཅོམ་ལྡན་འདས་ལ་འདི་སྐད་ཅེས། བཅོམ་ལྡན་འདས་དགེ་སློང་གི་དགེ་འདུན་དང་ཐབས་ཅིག་ཏུ་བདག་གི་སྡུམ་པར་སང་གདུགས་ཚོད་གསོལ་བར་ཅི་
གནང། ཞེས་གསོལ་པ་དང། བཅོམ་ལྡན་འདས་ཀྱིས་ཁྱིམ་བདག་དྲག་ཤུལ་ཅན་ལ་ཅང་མི་གསུང་པས་གནང་ངོ། །དེ་ནས་ཁྱིམ་བདག་དྲག་ཤུལ་ཅན་གྱིས་བཅོམ་ལྡན་འདས་ཅང་མི་གསུང་
བས་གནང་བར་རིག་ནས། བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་ཅིང་རྗེས་སུ་ཡི་རང་ནས་སྟན་ལས་ལངས་ཏེ་སོང་ངོ། །དེས་མུ་སྟེགས་ཅན་རྣམས་ལ་ཡང་ཤེས་ལྡན་དག་
སང་བདག་གི་ཁྱིམ་དུ་སངས་རྒྱས་བཅོམ་ལྡན་འདས་ཉན་ཐོས་ཀྱི་དགེ་འདུན་དང་བཅས་པ་གདུགས་ཚོད་ལ་སྤྱན་དྲངས་ཀྱི། ཁྱེད་ཀྱང་དེ་ཉིད་དུ་ཟན་ལ་ཤོག་ཅིག་ཅེས་མགྲོན་དུ་བོས་སོ། །ཡངས་
པ་ཅན་གྱི་བྲམ་ཟེ་དང། ཁྱིམ་བདག་རྣམས་ལ་ཡང། ཤེས་ལྡན་དག་།བདག་གིས་སངས་རྒྱས་བཅོམ་ལྡན་འདས་ཉན་ཐོས་ཀྱི་དགེ་འདུན་དང་བཅས་པ་དང། མུ་སྟེགས་ཅན་རྣམས་

[41A]༄༅། །སང་བདག་གི་ཁྱིམ་དུ་གདུགས་ཚོད་ལ་སྤྱན་དྲངས་ཀྱི་ཁྱེད་ཀྱང་དེའི་ཚེ་གྲོགས་བྱེད་དུ་ཤོག་ཅིག་ཅེས་ཀྱང་བསྒོའོ་།དེ་ནས་རང་གི་ཁྱིམ་དུ་སོང་སྟེ་ཞོ་ཤས་འཚོ་བ་རྣམས་
ལ་བསྒོ་བ། ཤེས་ལྡན་དག་ཞལ་ཟས་གཙང་ཞིང་བསོད་པ་མང་པོ་དག་སྟ་གོན་གྱིས་ཤིག་དེ་དག་གིས་ཞལ་ཟས་བསོད་པ་མང་པོ་དག་སྟ་གོན་བྱས་སོ། །དེ་ནས་ཁྱིམ་བདག་དྲག་ཤུལ་ཅན་ནང་པར་
སྔར་ལངས་ཏེ། གདན་བཤམས། ཆུར་དག་བཞག་སྟེ། བཅོམ་ལྡན་འདས་ལ་སྤྱན་འདྲེན་གྱིས་གདུགས་ཚོད་གསོལ་བ། གདུགས་ཚོད་སྦྱར་ལགས་ཏེ་ད་དེའི་དུས་ལ་བབ་ན། བཅོམ་
ལྡན་འདས་ཀྱིས་དེའི་དུས་ལ་བབ་པར་དགོངས་སུ་གསོལ། ཞེས་གདུགས་ཚོད་གདས་པར་གསོལ་ཏོ། །དེ་ནས་བཅོམ་ལྡན་འདས་སྔ་དྲོའི་དུས་ཀྱི་ཚེ། ཤམ་ཐབས་དང་ཆོས་གོས་མནབས། ལྷུང་བཟེད་བསྣམས་
ཏེ༑ ཁྱིམ་བདག་དྲག་ཤུལ་ཅན་གྱིས་བཀད་ས་གང་ན་བ་དེར་གཤེགས་ཏེ་བྱོན་ནས། དགེ་སློང་གི་དགེ་འདུན་གྱི་གུང་ལ་གདན་བཤམས་པ་ཉིད་ལ་བཞུགས་སོ། །དེ་ནས་ཁྱིམ་བདག་དྲག་ཤུལ་ཅན་ཡུལ་
ཡངས་པ་ཅན་གྱི་བྲམ་ཟེ་དང། ཁྱིམ་བདག་རྣམས་དང་ལྷན་ཅིག་ཏུ་གསེར་དང། དངུལ་དང། བཻ་ཌཱུརྱ་དང། ཤེལ་གྱི་སྣོད་རྣམས་སངས་རྒྱས་ལ་སོགས་པ་དགེ་སློང་གི་དགེ་འདུན་རྣམས་ལ་འབྲིམ་
པར་ཞུགས་སོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ། ཀུན་དགའ་བོ་སོང་ལ་དགེ་སློང་རྣམས་ལ་ཁྱིམ་བདག་དྲག་ཤུལ་ཅན་ནི་བགམ་པའི་བསམ་པས། གསེར་དང་

[41B] བཻ་ཌཱུརྱ་དང། ཤེལ་གྱི་སྣོད་རྣམས་འབྲིམ་གྱི་དགེ་སློང་ཁྱེད་ཅག་སུ་ཡང་མ་ལེན་ཅིག་པར་བསྒོ་ཞིག་ཅེས་བཀའ་སྩལ་པ་དང། ཚེ་དང་ལྡན་པ་ཀུན་དགའ་བོས་བཙུན་པ་དེ་ལྟར་
འཚལ་ལོ། །ཞེས་བཅོམ་ལྡན་འདས་ཀྱི་ལྟར་མཉན་ནས་དགེ་སློང་རྣམས་ལ། ཚེ་དང་ལྡན་པ་དག་བཅོམ་ལྡན་འདས་ཀྱིས་ཁྱིམ་བདག་དྲག་ཤུལ་ཅན་བགམ་པའི་བསམ་པས་གསེར་དང་
དངུལ་དང། བཻ་ཌཱུརྱ་དང། ཤེལ་གྱི་སྣོད་རྣམས་འབྲིམ་གྱི། དགེ་སློང་ཁྱེད་ཅག་སུ་ཡང་མ་ལེན་ཅིག་ཅེས་བཀའ་སྩལ་ཏོ། །ཞེས་བསྒོ་བ་དང། བཙུན་པ་ཀུན་དགའ་བོ། །བཅོམ་ལྡན་འདས་
ཀྱིས་ཇི་སྐད་བཀའ་སྩལ་པ་དེ་བཞིན་དུ་མི་བླང་བར་བགྱིའོ་ཞེས་སྨྲས་ནས། དེ་དག་གིས་མ་བླངས་སོ། །དེ་ནས་ཁྱིམ་བདག་དྲག་ཤུལ་ཅན་གྱིས། ཟངས་ལས་བྱས་པ་དང། འཁར་བ་ལས་
བྱས་པའི་སྣོད་རྣམས་བྲིམས་ཏེ། སངས་རྒྱས་ལ་སོགས་པ་དགེ་སློང་གི་དགེ་འདུན་རྣམས་བདེ་བར་བཞུགས་པར་རིག་ནས། རང་གི་ལག་བདར་ཏེ་བཟའ་བ་དང། བཅའ་བ་གཙང་ཞིང་
བསོད་པས་ཡང་དག་པར་ཚིམ་པར་བྱེད། ཡང་དག་པར་སྟོབས་པར་བྱེད་དོ། །རྣམ་གྲངས་དུ་མས་རང་གི་ལག་བདར་ཏེ། བཟའ་བ་དང་བཅའ་བ་གཙང་ཞིང་བསོད་པས་ཡང་དག་པར་
ཚིམ་པར་བྱས། ཡང་དག་པར་བསྟབས་ནས། བཅོམ་ལྡན་འདས་བཤོས་གསོལ་ཏེ། ཕྱག་བཅབས། ལྷུང་བཟེད་གྱུ་བར་རིག་ནས། སྟན་ཆེས་དམའ་བ་ཞིག་བཏིང་ནས། ཆོས་

[42A]༄༅། །མཉན་པའི་ཕྱིར་བཅོམ་ལྡན་འདས་ཀྱི་སྤྱན་སྔར་འདུག་གོ་།དེ་ནས་བཅོམ་ལྡན་འདས་ཀྱིས་ཁྱིམ་བདག་དྲག་ཤུལ་ཅན་ལ་ཆོས་དང་མཐུན་པའི་གཏམ་གྱིས་
ཡང་དག་པར་སྟོན་པར་མཛད། ཡང་དག་པར་ལེན་དུ་འཇུག་པར་མཛད་ཡང་དག་པར་གཟེངས་བསྟོད་པར་མཛད། ཡང་དག་པར་རབ་ཏུ་དགའ་བར་མཛད་དོ། །རྣམ་གྲངས་དུ་མར་
ཆོས་དང་མཐུན་པའི་གཏམ་གྱིས་ཡང་དག་པར་སྟོན་པར་མཛད། ཡང་དག་པར་ལེན་དུ་འཇུག་པར་མཛད། ཡང་དག་པར་གཟེངས་བསྟོད་པར་མཛད། ཡང་དག་པར་རབ་ཏུ་དགའ་བར་
མཛད་ནས། ཡོན་བསྔོ་བ་བརྗོད་ནས་གདན་ལས་བཞེངས་ཏེ་གཤེགས་སོ་།དེ་ནས་མུ་སྟེགས་ཅན་མ་དུལ་བའི་ཆ་བྱད་ཅན་དག་བབ་བབ་ཏུ་ཅ་ཅོ་ཟེར་ཞིང་འདུག་པ་དང། ཁྱིམ་བདག་
དྲག་ཤུལ་ཅན་གྱིས་སྒོ་བའི་མི་ལ། ཀྱེ་ནང་རྗེ་གལ་ཏེ་མུ་སྟེགས་ཅན་འགའ་ཞིག་གསེར་ལས་བྱས་པ་དང། དངུལ་ལས་བྱས་པ་དང་བཻ་ཌཱུརྱ་ལས་བྱས་པ་དང། ཤེལ་ལས་བྱས་
པའི་སྣོད་རྣམས་ཁྱེར་ཏེ། སྒོར་འགྲོ་ན་མ་སྦྱིན་ཅིག་ཇི་སྟེ་ངེད་ལ་ཁྱིམ་བདག་གིས་བྱིན་ནོ་ཞེས་ཟེར་དང། ཀྱེ་ཁྱེད་ལ་ཁྱིམ་བདག་གི་ཟན་གྱི་ཕྱིར་ཡིན་གྱི། གཏན་ནི་མ་བྱིན་ནོ་ཞེས་
གྱིས་ཤིག་དེ་སྟེ་ཡང་མི་སྟེར་ན་རྒྱོབ་ལ་ཕྲོགས་ཤིག་ཅེས་བསྒོ་བ་དང། ཁྱིམ་བདག་དེ་ལྟར་འཚལ་ལོ་ཞེས། མི་དེས་ཁྱིམ་བདག་དྲག་ཤུལ་ཅན་གྱི་ལྟར་མཉན་ཏོ། །དེ་ནས་ཁྱིམ་

[42B] མུ་སྟེགས་ཅན་རྣམས་ལ་གསེར་དང་དངུལ་དང། བཻ་ཌཱུརྱ་ལས་བྱས་པའི་སྣོད་རྣམས་བྲིམ་པར་བརྩམས་པ་དང། སྒྲ་མཐོན་པོ་དང། སྒྲ་མང་པོ་བཏོན་
ནས། ལ་ལ་ན་རེ། ཁྱིམ་བདག་བདག་ལ་ནི་གསེར་ལས་བྱས་པ་བྱིན་ཅིག་།ཅེས་ཟེར་ལ། ལ་ལ་ནི་བདག་ལ་དངུལ་ལས་བྱས་པ་བྱིན་ཅིག་ཅེས་ཟེར་ཞིང། དེ་ལྟར་དེ་དག་ཀུ་ཅོ་འདོན་
པ་དེའི་ཚེ་འཐབ་མོ་བྱུང་ནས། ཕན་ཚུན་དུ་ཁུ་ཚུར་དང། ཐལ་ལྕག་དང། དབྱུག་པ་དང། ལྟག་དབྱུག་དང། རྡོག་པས་རྡེག་པར་བརྩམས་པ་དང། དེ་དག་ཁྱིམ་བདག་དྲག་ཤུལ་ཅན་
གྱིས་བསྡིགས་པ་དང། གཞོམ་པ་དང། དབྱེ་བའི་སྦྱོར་བས་ནན་གྱིས་ཟན་ཟར་བཅུག་གོ་གང་གིས་སྣོད་གང་དུ་ཟན་ཟོས་པ་དེས། དེ་ཉིད་ཁྱེར་ཏེ་འགྲོ་བར་བརྩམས་པ་དང། སྒོ་བས་
གཟུང་བར་བརྩམས་སོ། །དེ་རྣམས་ཀྱིས་སྨྲས་པ། ཀྱེ་ནང་རྗེ་ཁྱིམ་བདག་གིས་ངེད་ལ་བྱིན་ན་ཅིའི་ཕྱིར་བཟུང། དེས་སྨྲས་པ། ཁྱིམ་བདག་གིས་ཁྱེད་ཅག་ཟན་གྱི་ཕྱིར་བྱིན་གྱི། གཏན་ནི་མ་བྱིན་
ནོ༑ ༑ཞོག་ལ་དེང་ཞིག་དེ་དག་གིས་མ་བཞག་པ་དང། སྒོ་བས་དེ་དག་བརྡེགས་ནས། ཀུ་ཅོ་རབ་ཏུ་ཆེ་བར་གྱུར་པ་དང། ཡངས་པ་ཅན་ན་གནས་པའི་སྐྱེས་པ་དང། བུད་མེད་དང། ཁྱེའུ་
དང། བུ་མོ་ཞེས་བྱ་བ་སྐྱེ་བོའི་ཚོགས་ཆེན་པོ་ཐམས་ཅད་འདུས་པར་གྱུར་ཏོ། །ཁྱིམ་བདག་དྲག་ཤུལ་ཅན་གྱིས་མི་སྡུག་པ་དེ་དག་མཐོང་ནས་ཡངས་པ་ཅན་གྱི་བྲམ་ཟེ་དང། ཁྱིམ་བདག་རྣམས་ལ་

[43A]༄༅། །འདི་སྐད་ཅེས་སྨྲས་སོ། །ཤེས་ལྡན་དག་ཁྱེད་ཀྱིས་བཅོམ་ལྡན་འདས་ཉན་ཐོས་ཀྱི་དགེ་འདུན་དང་བཅས་པ་དང། དེ་དག་གི་ཁྱད་པར་མཐོང་ངམ། དེ་དག་གིས་སྨྲས་
པ༑ ཁྱིམ་བདག་མཐོང་ངོ། །དེས་སྨྲས་པ། ཤེས་ལྡན་དག་དེ་ལྟར་ན་བཅོམ་ལྡན་འདས་ཀྱང་བཞེད་ཆེན་ཆུང་ལ། དེའི་ཉན་ཐོས་དག་ཀྱང་འདོད་ཆེན་ཆུང་གི་མུ་སྟེགས་ཅན་ཉེས་པར་བཤད་
པའི་ཆོས་འདུལ་བ་ཅན་འདི་དག་ནི་དེ་ལྟ་མ་ཡིན་ནོ། །དེ་ནས་བཅོམ་ལྡན་འདས་ཉན་ཐོས་ཀྱི་དགེ་འདུན་དང་བཅས་པ་ལ་མངོན་པར་མ་དད་པ་མང་པོ་ནི། མངོན་པར་དད་པར་གྱུར་ཏོ། །བར་མ་
རྣམས་ལས་ཀྱང་ཁ་ཅིག་ནི། བཅོམ་ལྡན་འདས་ལ་དད་པར་གྱུར་ཏོ་།དེ་ནས་བཅོམ་ལྡན་འདས་གཙུག་ལག་ཁང་དུ་གཤེགས་ནས་ཞབས་བཀྲུས་ཏེ། དགེ་སློང་གི་དགེ་འདུན་གྱི་གུང་ལ་
གདན་བཤམས་པ་ཉིད་ལ་བཞུགས་སོ། །བཞུགས་ནས་ཀྱང་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་དེ་ལྟ་བས་ན་ཚོད་རིག་པ་ལ་ཕན་ཡོན་དེ་དང་
གཞན་དག་ཀྱང་ཡོད་པས་དེའི་ཕྱིར་དགེ་སློང་གི་གསེར་དང། དངུལ་དང། བཻ་ཌཱུརྱ་དང། ཤེལ་ལས་བྱས་པ་ལ་སོགས་པ་རིན་པོ་ཆེའི་སྣོད་དུ་བཟའ་བར་མི་བྱ་སྟེ། ཟ་ན་འགལ་ཚབས་
ཅན་དུ་འགྱུར་རོ། །བཅོམ་ལྡན་འདས་ཀྱིས་དགེ་སློང་གིས་གསེར་དང་དངུལ་དང། བཻ་ཌཱུརྱ་དང། ཤེལ་ལས་བྱས་པ་ལ་སོགས་པ་རིན་པོ་ཆེའི་སྣོད་དུ་བཟའ་བར་མི་བྱའོ་ཞེས་བཀའ་

[43B] དགེ་སློང་སྐྱོན་དང་བྲལ་བ་གཞན་དག་ཅི་ཡོད་པ་དེ་དག་གི་དབང་གིས། སོ་སོ་སྐྱེ་བོ་དག་ལྷའི་གནས་དང། ཀླུའི་གནས་སུ་སོང་བ་ལ། དེར་དེ་དག་ཟན་ལ་བོས་པ་དང། དེ་དག་
གི་ཁྱིམ་ན། རང་གི་བསོད་ནམས་ལས་གྲུབ་པའི་གསེར་དང། དངུལ་དག། བཻ་ཌཱུརྱ་དང། ཤེལ་གྱི་སྣོད་ཡོད་ཀྱི། གཞན་མེད་པས་དེ་དག་དེར་འགྱོད་དེ་ཟན་མ་ཟོས་སོ། །སྐབས་དེ་དགེ་སློང་
རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དེ་ལྟ་བས་ན་གང་དུ་སྣོད་གཞན་རྙེད་པ་མེད་པ་དེར་ནི་གསེར་དང། དངུལ་དང་
བཻ་ཌཱུརྱ་དང། ཤེལ་ལ་སོགས་པའི་སྣོད་དུ་ཟ་བར་གནང་གི། འདི་ལ་འགྱོད་པར་མི་བྱའོ། །སངས་རྒྱས་བཅོམ་ལྡན་འདས་མཉན་ཡོད་ན་རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་
ཀུན་དགའ་ར་བ་ན་བཞུགས་སོ། །མཉན་ཡོད་ན་ཁྱིམ་བདག་ཕྱུག་པ་ནོར་མང་བ། ལོངས་སྤྱོད་ཆེ་བ། ཡོངས་སུ་བཟུང་བ་ཡངས་ཤིང་རྒྱ་ཆེ་བ། རྣམ་ཐོས་ཀྱི་བུའི་ནེར་དང་ལྡན་པ། རྣམ་
ཐོས་ཀྱི་བུ་དང་ནོར་གྱིས་འགྲན་པ་ཞིག་གནས་པ་དེས། རིགས་མཉམ་པ་ལས་ཆུང་མ་བླངས་ནས། དེ་དེ་དང་ལྷན་ཅིག་རྩེ་བར་བྱེད་དགའ་བར་བྱེད། དགའ་མགུར་སྤྱོད་པར་བྱེད་དོ། །དེ་
དང་རྩེ་བར་བྱེད། དགའ་བར་བྱེད། དགའ་མགུར་སྤྱོད་པ་བྱེད་པ་ལས། དུས་གཞན་ཞིག་ན་ཆུང་མ་དེ་ལ་སེམས་ཅན་ཞུགས་པར་གྱུར་ཏོ་།གང་གིས་ཉིན་མོ་དེ་སེམས་ཅན་ཞུགས་པར་

[44A]༄༅། །གྱུར་བ་དེ་ཉིད་ཀྱི་ཉིན་མོ་ནས་མདངས་བཟང་བར་གྱུར་ཏོ། །དེ་ཟླ་བ་བརྒྱད་དམ་དགུ་འདས་ནས་བུ་མོ་གཟུགས་བཟང་བ་མཛེས་པ། བལྟ་ན་སྡུག་པ། ཡན་
ལག་དང་ཉིང་ལག་ཐམས་ཅད་དང་ལྡན་པ་ཞིག་བཙས་སོ། །དེ་བཙས་པའི་ཚེ་དེའི་ཁྱིམ་ཉི་མའི་འོད་བཞིན་དུ་སྣང་བར་གྱུར་ན་མཉན་ཡོད་ཀུན་དུ་ཁྱིམ་བདག་ཆེ་གེ་མོ་ཞིག་གི་བུ་མོ་གཟུགས་
བཟང་བ། མཛེས་པ། བལྟ་ན་སྡུག་པ། ཡན་ལག་དང་ཉིང་ལག་ཐམས་ཅད་དང་ལྡན་པ་ཞིག་བཙས་སོ། །དེ་བཙས་པ་དེའི་ཚེ་དེའི་ཁྱིམ་ཉི་མའི་འོད་བཞིན་དུ་སྣང་བར་གྱུར་ཏོ་ཞེས་སྒྲ་དེ་
གྲགས་པ་དང། སྲོག་ཆགས་བརྒྱ་སྟོང་ཕྲག་མང་པོ་ངོ་མཚར་དུ་གྱུར་ནས། ཁྱིམ་བདག་དེའི་ཁྱིམ་དུ་འདུས་སོ། །རེ་ཞིག་ནས་བྲམ་ཟེ་ལྟས་མཁན་ཞིག་ཡུལ་གཞན་ནས་འོངས་པ་དེ་ཡང་ངོ། །
མཚར་གྱི་ཕྱིར་དེ་ཉིད་དུ་འདུས་ཏེ། དེས་དེ་ལ་ཕན་ཚུན་དུ་བལྟས་ནས། སྐྱེ་བོའི་ཚོགས་ལ་སྨྲས་པ། ཤེས་ལྡན་དག་ཁྱེད་ཀྱིས་བུ་མོ་འདི་མཐོང་ངམ། དེ་དག་གིས་སྨྲས་པ། མཐོང་ངོ། །
ཤེས་ལྡན་དག་བུ་མོ་འདི་ནི་ཅི་ནས་ཀྱང་སྐྱེས་བུ་ལྔ་བརྒྱ་དང་ལྷན་ཅིག་དགའ་མགུར་སྤྱོད་པར་འགྱུར་རོ། །དེ་དག་གིས་སྨྲས་པ། བྲམ་ཟེ། འདིའི་གཟུགས་འདི་ལྟར་མཛེས་པ་དང་སྦྱར་
ན༑ འདི་ནི་གདོན་མི་ཟ་བར་སྐྱེས་པ་ལྔ་བརྒྱ་དང་དགའ་མགུར་སྤྱོད་པར་འགྱུར་རོ། །མཉན་ཡོད་ཐམས་ཅད་དུ་ཡང་ཁྱིམ་བདག་གཅིག་གི་བུ་མོ་གཟུགས་བཟང་བ། མཛེས་པ། བལྟ་ན་སྡུག་

[44B] ཡན་ལག་དང་ཉིང་ལག་ཐམས་ཅད་དང་ལྡན་པ་ཞིག་བཙས་ཏེ། དེ་བཙས་པ་དེའི་ཚེ་དེའི་ཁྱིམ་དེ་ཉི་མའི་འོད་བཞིན་དུ་སྣང་བར་གྱུར་ཏོ། །དེ་ལ་མཚན་མཁན་གྱིས་བུ་མོ་འདི་ནི་སྐྱེས་པ་ལྔ་བརྒྱ་དང་
ལྷན་ཅིག་དགའ་མགུར་སྤྱོད་པར་ལུང་བསྟན་ཏོ། །ཞེས་སྒྲ་གྲགས་ནས་གང་གིས་སྒྲ་ཐོས་པ་དེ་ཡང་དེར་འོངས་པར་གྱུར་ཏོ། །ཞག་བདུན་གསུམ་ཉི་ཤུ་གཅིག་ཏུ་དེ་བཙས་པའི་བརྩས་སྟོན་རྒྱ་
ཆེར་བྱས་ནས། མིང་འདོགས་པར་བྱེད་དེ། བུ་མོ་འདི་ནི་མིང་ཇི་སྐད་དུ་གདགས། ཉེ་དུ་དག་གིས་སྨྲས་པ། བུ་མོ་འདི་བཙས་པའི་ཚེ་ཁྱིམ་ཉི་མའི་འོད་བཞིན་དུ་སྣང་བར་གྱུར་པས། དེའི་ཕྱིར་བུ་
མོའི་མིང་འོད་བཟང་མ་ཞེས་གདགས་སོ། །ཞེས་དེའི་མིང་འོད་བཟང་མ་ཞེས་བྱ་བར་བཏགས་སོ། །འོད་བཟང་མ། མ་མ་བརྒྱད་པོ་པང་ན་འཚོ་བའི་མ་མ་གཉིས་དང། ནུ་ཞོ་ལྡུད་པ་མ་མ་གཉིས་དང་
དྲི་མ་ཕྱི་བའི་མ་མ་གཉིས་དང། རྩེན་གྲོགས་ཀྱི་མ་མ་གཉིས་ལ་གཏད་དེ། དེ་མ་མ་བརྒྱད་ཀྱི་འོ་མ་དང། ཞོ་དང། མར་སར་དང་མར་ཀར་དང། མར་གྱི་སྙིང་གུ་དང། གཞན་ཡང་ཡོ་བྱད་ཀྱི་ཁྱད་
པར་གཙོ་བོ་དག་གིས་བསྐྱེད་བསྲིངས་ཏེ། རྫིང་གི་པདྨ་བཞིན་དུ་སྐྱེད་དྲག་པར་གྱུར་ཏོ། །དེ་དག་གང་གི་ཚེ་ཆེན་མོར་གྱུར་པ་དེའི་ཚེ། གཟུགས་དང་ལང་ཚོ་མཛེས་པ་དང། གཡེར་བ་དང་
སྒྱུ་རྩལ་གྱི་ཡོན་ཏན་གྱི་ཁྱད་པར་དང་ལྡན་པས། ནགས་ཚལ་མེ་ཏོག་རྒྱས་པའི་ནང་ན་ནགས་ཚལ་གྱི་ལྷ་བཞིན་དུ་ཁྱིམ་དེ་ན་མཛེས་སོ། །དེའི་གཟུགས་དང་ལང་ཚོ་དང། ཁ་དོག་དང། རྒྱུ་བ་དང་

[45A]༄༅། །གནས་པའི་ཁྱད་པར་གྱིས་འཇིག་རྟེན་པའི་ལམ་གྱིས་འདོད་ཆགས་དང་བྲལ་བའི་དྲང་སྲོང་དག་ཀྱང་སེམས་འཕྲོག་པར་བྱེད་ན། ཐོག་མ་མེད་པའི་དུས་ནས་ཉོན་
མོངས་པ་ཀུན་ཏུ་སྤྱོད་པ་བསགས་པ། རིགས་དང། གཟུགས་དང། ལང་ཚོ་དང། དབང་ཕྱུག་གི་དྲེགས་པས་རྒྱགས་པའི་མི་རྣམས་ལྟ་སྨོས་ཀྱང་ཅི་དགོས། ཁྱིམ་བདག་དེ་ཡང་ནང་མིའི་སྐྱེ་བོའི་
འཁོར་དང་བཅས་ཏེ། དེ་སྲུང་ལྷུར་ལེན་ཅིང་གཉིད་ཀྱང་མི་ལོག་གོ་།ཡུལ་ཀོ་ས་ལའི་རྒྱལ་པོ་གསལ་རྒྱལ་བཙུན་མོའི་འཁོར་དང། གཞོན་ནུ་དང། བློན་པོ་དང། ཕོ་བྲང་འཁོར་གྱི་མི་དང་
བཅས་པ་དང། གཞན་ཡང་འདབ་ཆགས་ན་གནས་པའི་རྒྱལ་པོ་དང་བློན་པོའི་བུ་དང། མདུན་ན་འདོན་གྱི་བུ་ལ་སོགས་པས་བསླང་བར་བརྩམས་ཀྱང། བུ་མོ་འོད་བཟང་མ་སྐྱེས་བུ་ལྔ་བརྒྱ་
དང་ལྷན་ཅིག་དགའ་མགུར་སྤྱོད་པར་མཚན་མཁན་གྱིས་ལུང་བསྟན་པས་ན། འཇིག་རྟེན་གྱིས་དཔྱས་སུ་དོགས་པའི་ཕྱིར་སུས་ཀྱང་མ་བསླངས་སོ། །དེ་ཡང་དེའི་ཁྱིམ་གྱི་སྐར་ཁུང་དྲ་བ་ཅན་དང། སྐར་ཁུང་དང། སྟེགས་
བུ་དང། ཁང་ཐོག་ཏུ་འདུག་ནས་སུ་སློང་སྙམ་ཞིང་སྐྱེས་པ་དག་ལ་ལྟ་བར་བྱེད་དོ། །ཁྱིམ་བདག་དེས་དེའི་སྤྱོད་པ་མཐོང་ནས་རང་གི་རིགས་རྒྱུད་དང་མཐུན་པ་གཞན་དག་ལ་མི་སློང་ཡང་དེ་བཞིན་
དུ་སྦྱིན་པར་བརྩམས་ན། འགའ་ཡང་ལེན་དུ་མ་བཏུབ་བོ། །དེ་ནས་ཁྱིམ་བདག་དེ་དེ་སུ་ཡང་མ་འདོད་པས་ཡིད་མི་བདེ་བ་སྐྱེས་ཏེ། བྱ་བ་ཐམས་ཅད་ཀྱི་བློ་གཏང་ནས། དེ་སྦྱིན་པའི་ཐབས་སེམས་

[45B] ལུས་སྐྱ་བོ་བསེང་བསེང་པོ། ཤ་བྲིང་ངན་པ། རྐེ་བ་ཤིག་ཤིག་ཏུ་གྱུར་ཏོ། །དེའི་ཚེ་མཉན་ཡོད་ན་ཁྱིམ་བདག་ཕྱུག་པ། ནོར་མང་བ། ལོངས་སྤྱོད་ཆེ་བ་ཞིག་གནས་པ་དེས། རིགས་མཉམ་པ་
ལས་ཆུང་མ་བླངས་ཀྱང། དེ་རང་གི་ལས་ཀྱིས་ཤི་བར་གྱུར་ཏོ་།དེ་བཞིན་དུ་གཉིས་པ་དང། གསུམ་པ་ནས་བདུན་པའི་བར་བླངས་ཀྱང་དེ་ཡང་རང་གི་ལས་ཀྱིས་ཤི་བར་གྱུར་ཏོ། །དེ་དག་གིས་ཀྱང་
ཚེ་ཐུང་བར་འགྱུར་བའི་ལས་བྱས་ལ། དེས་ཀྱང་དཔྱ་བར་འགྱུར་བའི་ལས་བྱས་པས། དེའི་མིང་ཆུང་མ་གསོད་པ། ཆུང་མ་གསོད་པ་ཞེས་བྱ་བར་ཆགས་སོ། །དེས་གཞན་དུ་བླངས་པ་དང། དེ་དག་
གིས་སྨྲས་པ། ངེད་ཀྱི་བུ་མོ་ཅི་སེ་གསད་ཅེས་ཟེར་རོ། །དེས་ཡུགས་མོ་དག་ཀྱང་བསླང་བར་བརྩམས་པ་དང། དེ་དག་ཀྱང་ངེད་ཀྱི་ལུས་ཅིའི་ཕྱིར་དོར་ཞེས་ཟེར་ནས། དེ་ལ་ཐམས་ཅད་ཀྱིས་ཀྱང་མ་
སྟེར་བ་དང། ཆུང་མ་མེད་ཀྱང་བླ་ཞེས་ཆུང་མ་འདོད་པའི་རེ་ཐག་བཅད་ནས། དགེ་སྦྱོང་དང། བྲམ་ཟེ་དང། སྤྱོད་པ་པ་དང་ཀུན་ཏུ་རྒྱུ་རྣམས་དང་ལྷན་ཅིག་ཏུ་བསྟེན་པར་བརྩམས་སོ། །དེའི་ཕ་སངས་
རྒྱས་པའི་དགེ་བསྙེན་ཞིག་པས་དེས་བསམས་པ། བདག་གི་ཕ་སངས་རྒྱས་པའི་དགེ་བསྙེན་ཡིན་ན། བདག་ལ་དགེ་སྦྱོང་དང། བྲམ་ཟེ་དང། སྤྱོད་པ་པ་དང། ཀུན་ཏུ་རྒྱུ་བ་རྣམས་ཀྱིས་ཅི་ཞིག་
བྱ༑ བཅོམ་ལྡན་འདས་ཀྱི་ཉན་ཐོས་རྣམས་ལ་བསྙེན་བཀུར་བྱ་ཞིང་དེ་དག་ལ་བྱ་བ་བྱས་ནས་དེ་ཉིད་དུ་རབ་ཏུ་འབྱུང་ངོ་སྙམ་ནས་དེ་ཡང་དང་ཡང་དུ་རྒྱལ་བྱེད་ཀྱི་ཚལ་དུ་འགྲོ་བར་གྱུར་ཏོ། །ཇི་ཙམ་

[46A]༄༅། །དུས་གཞན་ཞིག་ན་མཛའ་བོ་ཞིག་གིས་མཐོང་ནས། དེས་སྨྲས་པ། གྲོགས་པོ་ཁྱོད་རྒྱལ་བྱེད་ཀྱི་ཚལ་དུ་ཡང་དང་ཡང་དུ་འགྲོ་ན་རབ་ཏུ་འབྱུང་བར་མི་རྩོལ་གྲང་
གྲོགས་པོ་བདག་རབ་ཏུ་བྱུང་ཟིན་ན། ཡང་རབ་ཏུ་འབྱུང་ཅི་དགོས་བདག་གིས་ཆུང་མ་གཅིག་བླངས་ཀྱང་རང་གི་ལས་ཀྱིས་ཤི་བར་གྱུར། དེ་བཞིན་དུ་གཉིས་པ་དང། གསུམ་པ་ནས་བདུན་
པའི་བར་ཡང་རང་གི་ལས་ཀྱིས་ཤི་བར་གྱུར་ཏོ། །དེ་དག་གིས་ཀྱང་ཚེ་ཐུང་བར་འགྱུར་བའི་ལས་བྱས། ཁོ་བོས་ཀྱང་དཔྱ་བར་འགྱུར་བའི་ལས་བྱས་པས་ཁོ་བོའི་མིང་ཆུང་མ་གསོད་པ། ཆུང་མ་
གསོད་པ་ཞེས་བྱ་བ་ཆགས་ནས་བདག་ཡི་ཆད་དོ། །དགེ་སློང་དག་ལ་ངེས་པར་བསྙེན་བཀུར་བྱ་བ་ནི། བདག་གི་ཕའི་ལུགས་ཡིན་ཏེ། འདི་མི་བྱ་ན་གཞན་སུ་ལ་བསྙེན་བཀུར་བྱ། དེས་སྨྲས་
པ༑ གྲོགས་པོ་དེ་ཡང་བདེན་ན་འོན་ཀྱང་གདོན་མི་ཟ་བར་བུ་བསྐྱེད་དགོས་ཏེ། གཞན་དུ་ན་རབས་ཆད་པར་འགྱུར་ན་ཅི་སྟེ་གཞན་གྱི་བུ་མོ་སློང་བར་མི་བྱེད། དེས་སྨྲས་པ། གྲོགས་པོ་ཅི་ཕན། གང་
ལ་བསླངས་པ་དེ་ངེད་ཀྱི་བུ་མོ་ཅི་སྟེ་གསད་ཅེས་ཟེར་རོ། །དེས་སྨྲས་པ། གྲོགས་པོ་གལ་ཏེ་དེ་ལྟ་ན་ཡུག་ས་མོ་དག་བསླང་ན་ཅི་ཉེས། དེས་སྨྲས་པ། གྲོགས་པོ་བདག་གིས་བསླང་ན། དེ་དག་ཀྱང་
ངའི་ལུས་ཅིའི་ཕྱིར་ཡོངས་སུ་དོར་ཞེས་ཟེར་རོ། །དེས་སྨྲས་པ་གྲོགས་པོ་གལ་ཏེ་དེ་ལྟ་ན་འོད་བཟང་མ་ཅིའི་ཕྱིར་མི་བསླང། དེས་སྨྲས་པ། གྲོགས་པོ་འཇིག་རྟེན་ཀུན་ཏུ་གྲགས་པ་དེས། ཇི་སྨད་

[46B] དེས་སྨྲས་པ། གྲོགས་པོ་ཁྱོད་དད་པ་ཅན་ཡིན་པས་ཁྱོད་ཀྱི་ཁྱིམ་དུ་དགེ་སློང་ལས་སུ་ཞིག་འོང་སློངས་ཤིག་དེས་སྨྲས་པ། གྲོགས་པོ་གལ་ཏེ་དེ་ཡང་མི་སྟེར་མོད་གྲོགས་
པོ༑ སློངས་ཤིག་དང། དེའི་ཕ་ཡང་སྐྱོ་ཞིང་འདུག་པས་སྟེར་བར་འགྱུར་རོ། །དེ་ཁྱིམ་བདག་དེའི་ཁྱིམ་དུ་སོང་སྟེ། དེས་སྨྲས་པ་བདེ་ལེགས་སུ་གྱུར་ཅིག་བདེ་ལེགས་སུ་གྱུར་ཅིག་ཁྱིམ་
བདག་དེས་སྨྲས་པ། ཅི་ཞིག་འདོད། འོད་བཟང་མའོ། །སྦྱིན་ནོ། །དེས་དེ་དཔལ་གྱི་འབྱོར་པ་ཆེན་པོས་བག་མར་བླངས་ཏེ། ལྡེ་མིག་དང་ལྡེ་མིག་ཀྱོག་པོ་དག་བྱིན་ནས་ཁྱིམ་གྱི་བདག་མོར་བཅུག་སྟེ་
སྨྲས་པ། བཟང་མོ་ཁོ་བོ་ཅག་གི་རིགས་ཀྱི་ལུགས་ཀྱིས་ནི། སྟོན་པ་སངས་རྒྱས་དང། དགེ་སློང་དག་སྦྱིན་གནས་ཡིན་པས་ཁྱོད་ཀྱིས་ཀྱང་དེ་དག་ལ་བྱ་བ་བྱོས་ཤིག་དེས་སྨྲས་པ། ཇོ་བོ་ལེགས་ཀྱི་
དེ་བཞིན་དུ་བགྱིའོ། །ཁྱིམ་བདག་དེའི་ཁྱིམ་དུ་དགེ་སློང་དག་ཉིན་གཅིག་བཞིན་དུ་ཟན་ཟ་བ་ལ་འོད་བཟང་མ་རང་གི་ལག་དར་ཏེ་འབྲིམ་མོ། །དེ་ན་དགེ་སློང་གང་དག་ཁ་དོག་དང། དབྱིབས་དང། ལང་
ཚོའི་ཁྱད་པར་ཕུན་སུམ་ཚོགས་པ་དེ་དག་དེས་མཐོང་ནས། རྣམ་པར་རྟོག་པ་སྐྱེས་པར་གྱུར་ཏོ། །དེ་དེ་དག་ལ་རྟོག་པ་འཕེལ་བས་ཡིད་བདེ་བ་སྐྱེས་པར་གྱུར་ཏོ། །ཁྱིམ་བདག་དེ་ཡང་རི་བོར་ཞིག་
ཏུ་དོན་ཞིག་ཡོད་ནས། དེས་བཟང་མོ་ཁོ་བོ་ནི་རི་བོར་ཆེ་གེ་མོ་ཞིག་ཏུ་དོན་ཞིག་ཡོད་དེ། བདག་དེར་འགྲོས། ཁྱོད་ཀྱིས་ཡོན་གནས་དག་དེ་བཞིན་དུ་བཤོས་གསོལ་ཅིག་ཅེས་བསྒོ་བ་དང། དེས་

[47A]༄༅། །སྨྲས་པ། རྗེའི་སྲས་ལེགས་ཀྱི། དེ་བཞིན་དུ་བགྱིས། བཞུད་ཅིག་དེས་དགེ་སློང་རྣམས་ལ་ཡང། འཕགས་པ། བདག་ནི་རི་བོར་ཆེ་གེ་མོ་ཞིག་ཏུ་བགྱི་བ་ཞིག་
བྱུང་ནས། བདག་དེར་མཆིས། ཁྱེད་ཅག་དེ་བཞིན་དུ་བདག་གི་སྡུམ་པར་བཤོས་གསོལ་ཅིག་ཅེས་སྨྲས་པ་དང། དེ་དག་གིས་སྨྲས་པ། ཁྱིམ་བདག་སོང་ཞིག་ནད་མེད་པར་གྱུར་ཅིག་
ཟན་བཟའ་བར་བྱའོ་ཞེས་བྱས་པ་དང། དེ་ཡང་རི་བོར་གྱི་གྲོང་དུ་སོང་ངོ། །དགེ་སློང་དག་ཀྱང་དེ་བཞིན་དུ་དེའི་ཁྱིམ་དུ་ཟན་བཟའ་བར་བརྩམས་པ་དང། འོད་བཟང་མ་བདག་གི་ཁྱོ་མེད་དོ། །སྙམ་
ནས། བུད་མེད་ཀྱི་གཡོ་དང། བུད་མེད་ཀྱི་སྒྱུ་དང། བུད་མེད་ཀྱི་ཚུལ་འཆོས་པ་གང་དག་ཡིན་པ་དེ་དག་དགེ་སློང་རྣམས་ལ་སྟོན་པར་རྩོམ་པ་དང། དགེ་སློང་དག་གིས། གཅིག་ལ་གཅིག་
ཉེས་དམིགས་བྱུང་ན་འདི་ལ་ཇི་ལྟར་བསྒྲུབ་པར་བྱ་ཞེས་བགྲོས་པ་དང། དེ་ན་ཁ་ཅིག་གིས་སྨྲས་པ། འདི་ལ་བསྒྲུབ་ཏུ་ཅི་ཡོད། སང་ནས་མི་འོང་དུ་ཟད་མོད། གཞན་དག་གིས་སྨྲས་པ། ཚེ་དང་
ལྡན་པ། བདག་ཅག་ནི་བསོད་སྙོམས་པ་ཡིན་པས་སང་ནས་བསོད་སྙོམས་ལ་འདོང་དུ་ཟད་མོད། གཞན་དག་གིས། ཀྱེ་ལེགས་ཀྱི་དེ་བཞིན་དུ་བྱའོ་ཞེས་སྨྲས་ན། དེ་དག་ཕྱི་དེ་ཉིན་ནས་
བསོད་སྙོམས་ལ་ཞུགས་སོ། །ཇི་ཙམ་དུས་གཞན་ཞིག་ན་ཁྱིམ་བདག་དེ་སླར་འོངས་ནས་འོད་བཟང་མ་ལ་དྲིས་པ། འོད་བཟང་མ་ཡོན་གནས་དག་བཤོས་གསོལ་ཏམ། དེས་སྨྲས་པ་

[47B] །དེས་བསམས་པ། ངེས་པར་འདིས་དེ་དག་གི་མདུན་དུ་བུད་མེད་ཀྱི་གཡོ་དག་བསྟན་ཏེ། བཀུར་སྟི་མ་བྱས་པས་འཛེམས་ནས་དེ་དག་མ་འོངས་སོ་
སྙམ་སྟེ། དེ་དེ་དག་གི་དྲུང་དུ་སོང་ནས་ཡང་སྤྱན་དྲངས་པ་དང། དེ་དག་གིས་སྨྲས་པ། ཁྱིམ་བདག་བདག་ཅག་ནི་བསོད་སྙོམས་པ་ཡིན་པས་བསོད་སྙོམས་ལ་རྒྱུའོ། །དེས་སྨྲས་པ། འཕགས་པ་
བདག་གིས་འཚལ་གྱི་གཤེགས་དང། དེ་ལྟ་བུའི་ཉེས་དམིགས་མི་མཆིའོ་།དེ་དག་གིས་ཁས་བླངས་པ་དང། དེ་དག་གི་རྐང་པ་ལ་ཕྱག་འཚལ་ནས་སོང་ངོ། །དགེ་སློང་དག་ཕྱི་དེ་ཉིན་དེའི་ཁྱིམ་
དུ་འོངས་པ་དང། ཁྱིམ་བདག་དེས་འོད་བཟང་མ་ཁྱིམ་དུ་བཅུག་ནས་ཕྱི་སྒོ་བཅད་དེ་བཞག་ནས། དེ་ནས་དེ་དག་ལ་རང་གི་ལག་དར་ཏེ་འབྲིམ་པར་བརྩམས་པ་ན། འོད་བཟང་མ་ཁྱིམ་གྱི་ནང་དུ་འདུག་
བཞིན་དུ་དགེ་སློང་ཟན་ཟ་བ་དེ་དག་ལ་རྣམ་པར་རྟོག་པ་སྐྱེས་པར་གྱུར་ཏེ། འཕགས་པ་ཆེ་གེ་མོ་ཞིག་གི་རྐང་པ་ནི་འདི་འདྲ། བྱིན་པ་ནི་འདི་འདྲ། བརླ་ནི་འདི་འདྲ། རྐེད་པ་དང། རྩིབ་ལོགས་དང་
རྒྱབ་དང། ལྟོ་དང། བཞིན་དང། སོ་དང། མཆུ་དང། སྣ་དང་མིག་དང། དཔྲལ་བ་དང། མགོ་ནི་འདི་འདྲའོ་ཞེས་དེ་དེ་ལྟར་རྣམ་པར་རྟོག་པ་ན། ས་བཅུ་པའི་འདོད་ཆགས་ཀྱི་མེ་བྱུང་བར་གྱུར་པ་
རྣམ་པར་རྟོག་པའི་རླུང་གི་ཤུགས་བདོ་བ་དེས་སྦར་བས་རྟུལ་ཏེ་དེ་ཉིད་དུ་འཆི་བའི་དུས་བྱས་སོ། །དགེ་སློང་དག་ཟན་ཟོས་ཏེ་ཡོན་བཤད་པ་བྱས་དོང་བ་དང། ཁྱིམ་བདག་དེས་སྒོ་ཕྱེ་ནས་སྨྲས་པ་འོད་

[48A]༄༅། །བཟང་མ་ཚུར་ཤོག་ཟན་ཟོ་ཞེས་བྱས་ན། དེ་དུས་ལས་འདས་པས་སུ་ཞིག་ལན་འདེབས། དེས་ནང་དུ་ཞུགས་ན། ཅི་ཙམ་ནས་ལ་འགྱེལ་པ་མཐོང་ངོ། །དེས་
བསམས་པ། གདོན་མི་ཟ་བར་འདི་གཉིད་ཀྱིས་ལོག་གི། བསླང་ངོ་སྙམ་ནས། དེས་དེ་བསྐུལ་བར་བརྩམས་པ་དང། རེ་ཞིག་ན་དུས་ལས་འདས་པར་མཐོང་ནས། དེ་ངོམ་ཟུང་གནག་ཅིང་
སྨ་བབ་ནས། ནང་གི་མི་དག་ལ་སྨྲས་པ། ཤེས་ལྡན་དག་བདག་ལྟ་བྱུར་ངན་པ། ཆུང་མ་རིན་པོ་ཆེ་འདི་ལྟ་བུ་དང་བྲལ་བར་གྱུར་གྱི། མཛའ་གྲོགས་དང། ཕུ་ནུ་དང། གཉེན་དག་ལ། འོད་
བཟང་མ་དུས་ལས་འདས་སོ་ཞེས་སྦྲོན་ཅིག་ཅེས་བྱས་པ་དང། དེ་དག་གིས་ཀུ་ཅོ་བཏོན་ཏེ། ཁ་ཅིག་ནི་ས་ལ་འགྱེལ་ནས་ངུ་ཞིང་འདུག། ཁ་ཅིག་ནི་ཁྱིམ་བདག་ངུ་བའི་ལག་པ་དང་རྐང་པ་ནས་འཛིན་
པར་བྱེད། མཛའ་བཤེས་དང། ཕུ་ནུ་དང། གཉེན་ཁ་ཅིག་ནི་ངུད་མོའི་སྒྲ་འབྱིན་པར་བྱེད་དོ། །ཁྱིམ་བདག་དེ་རང་གི་སྐྱེ་བོ་དང་བཤེས་ཀྱི་འཁོར་རྒྱ་ཆེ་བ་ཞིག་པས། དེ་རྣམས་ཇི་སྲིད་དུ་ངུ་བ་དེའི་
བར་དུ་ཉི་མ་ནུབ་ནས། དེ་དག་གིས་གོས་སྔོན་པོ་དང། སེར་པོ་དང་དམར་པོ་དང། དཀར་པོ་དག་གིས་ཁྱོགས་བརྒྱན་ཏེ། བཀུར་སྟི་ཆེན་པོས་དེ་དུར་ཁྲོད་དུ་ཁྱེར་རོ། །རེ་ཞིག་ཅིག་ན་མི་རྒོད་ལྔ་བརྒྱ་
ཙམ་ཞིག་རི་བོར་ཞིག་ཏུ་སོང་ནས། རྙེད་པ་དང། ཁེ་བྱིན་ནས་དུར་ཁྲོད་དེ་དང་ཧ་ཅང་ཡང་མི་རིང་བར་འོངས་པ་གྲོང་ཁྱེར་ན་གནས་པའི་མི་ཞིག་གིས་མཐོང་ནས། དེས་བསམས་པ། སྐྱེ་བོའི་ཚོགས་

[48B] འོད་བཟང་མ་སྐྱེལ་བར་དུར་ཁྲོད་དུ་སོང་བ་རྣམས་མི་རྒོད་དེ་དག་གིས་ཚུལ་མ་ཡིན་པར་གནོད་པ་བྱས་ན་མི་རུང་གི་སྦྲན་ཏོ། །སྙམ་ནས་དེ་མགྱོགས་པར་སོང་སྟེ། སྐྱེ་བོའི་
ཚོགས་ཆེན་པོ་དེ་ལ། ཤེས་ལྡན་དག་མི་རྒོད་ལྔ་བརྒྱ་ཙམ་ཧ་ཅང་མི་རིང་བ་ཞིག་ན་འདུག་གི་བྲོས་ཤིག་ཅེས་སྦྲན་པ་དང། དེ་དག་གིས་ཀྱང་སང་རིམ་གྲོ་བྱའོ་ཞེས་སྲུང་མ་བཞག་སྟེ་འོད་བཟང་མ་
ཇི་ལྟར་རྒྱན་སྣ་ཚོགས་ཀྱིས་ཀླུབས་པ་དང། དྲི་དང། བདུག་པ་དང། གོས་དང། ཕྱེ་མ་དང། གདུགས་དང། རྒྱལ་མཚན་དང། བ་དན་དག་གིས་མཛེས་པར་བྱས་ཏེ་ཕྱུང་ནས་བསྙལ་བ་བཞིན་དུ་
བོར་ཏེ་འགྲོས་བསླང་ནས་གྲོང་ཁྱེར་དུ་བཞུགས་སོ། །ཇི་ཙམ་ན་མི་རྒོད་དེ་དག་ཕྱོགས་དེར་ཕྱིན་པ་དང། སྲུང་མ་རྣམས་ཀྱང་བྲོས་སོ། །མི་རྒོད་རྣམས་ཀྱིས་རབ་ཏུ་བརྒྱན་པ་དེ་མཐོང་ནས། མཆོག་ཏུ་
ངོ་མཚར་སྐྱེས་སོ། །དེ་ནས་འོད་བཟང་མའི་གོས་རྣམས་བཤུས་ནས་བལྟས་པ་དང། དེ་དག་གིས་དེའི་གཟུགས་གཞོན་ལ་མཛེས་པ་མཐོང་ནས། རབ་ཏུ་ཆགས་ཏེ། ཤེས་ལྡན་དག་གར་བསྐོར་
ཀྱང་བུད་མེད་འདི་ལྟ་བུ་དང་ལྷན་ཅིག་དགའ་མགུར་སྤྱོད་པར་ཟད་དོ་ཞེས་སྨྲས་ནས། དེ་དག་གིས་དེ་དང་ལྷན་ཅིག་དགའ་མགུར་སྤྱད་དེ་ཀརཤ་པ་ཎ་ལྔ་བརྒྱ་བཞག་པ་དང། འོད་བཟང་མའི་རོ་
ལ་ཡང་སྐྱེས་བུ་ལྔ་བརྒྱས་ཀརཤ་པ་ཎ་ལྔ་བརྒྱ་བྱིན་ཏེ་དགའ་མགུར་སྤྱད་དོ་ཞེས་ཀུན་ཏུ་སྒྲ་གྲགས་སོ། །དགེ་སློང་རྣམས་ཐེ་ཚོམ་སྐྱེས་ནས་ཐེ་ཚོམ་ཐམས་ཅད་གཅོད་པ། སངས་རྒྱས་བཅོམ་

[49A]༄༅། །ལྡན་འདས་ལ་ཞུས་པ། བཙུན་པ་ཁྱིམ་བདག་གི་མཆིས་བྲང་འོད་བཟང་མས་ལས་ཅི་ཞིག་བགྱིས་ན། ལས་དེའི་རྣམ་པར་སྨིན་པས་འོད་དང་ལྡན་པར་གྱུར་ཅིང་
བཙས་མ་ཐག་ཏུ་ཁྱིམ་ཐམས་ཅད་འོད་ཀྱིས་སྣང་བར་བགྱིས་པ་དང། གུམ་ནས་ཀྱང་མི་རྒོད་ལྔ་བརྒྱས་ཀརཤ་པ་ཎ་ལྔ་བརྒྱ་སྩལ་ནས་དགའ་མགུར་སྤྱད་ལགས། བཅོམ་ལྡན་འདས་ཀྱིས་བཀའ་
སྩལ་པ། དགེ་སློང་དག་ཁྱིམ་བདག་གི་ཆུང་མ་འོད་བཟང་མ་ཉིད་ཀྱིས་ལས་བྱས་ཤིང་བསགས་པ་ཚོགས་རྙེད་པ། རྐྱེན་ཡོངས་སུ་བསྒྱུར་བ། དཔའ་རྒལ་བཞིན་དུ་ཉེ་བར་གནས་པ་ངེས་པར་གྱུར་པ་
ཡིན་ཏེ། འོད་བཟང་མས་ལས་བྱས་ཤིང་བསགས་པ་དག་གཞན་སུ་ཞིག་གིས་མྱོང་བར་འགྱུར། དགེ་སློང་དག་ལས་བྱས་ཤིང་བསགས་པ་རྣམས་ནི། ཕྱི་རོལ་གྱི་སའི་ཁམས་ལ་རྣམ་པར་སྨིན་པར་མི་
འགྱུར། ཆུའི་ཁམས་ལ་མ་ཡིན། མེའི་ཁམས་ལ་མ་ཡིན། རླུང་གི་ཁམས་ལ་མ་ཡིན་གྱི། འོན་ཀྱང་དགེ་བ་དང་མི་དགེ་བའི་ལས་བྱས་ཤིང་བསགས་པ་རྣམས་ནི། ཟིན་པའི་ཕུང་པོ་དང་
ཁམས་དང། སྐྱེ་མཆེད་དག་ཁོ་ན་ལ་རྣམ་པར་སྨིན་པར་འགྱུར་ཏེ་བསྐལ་པ་བརྒྱ་ཕྲག་རྣམས་སུ་ཡང། ལས་རྣམས་ཆུད་ཟར་མི་འགྱུར་ཏེ། །ཚོགས་ཤིང་དུས་ལ་བབ་པ་ན། །ལུས་ཅན་
རྣམས་ལ་འབྲས་བུར་སྨིན། །དགེ་སློང་དག་སྔོན་བྱུང་བ་བསྐལ་པ་བཟང་པོ་འདི་ཉིད་ལ། སྐྱེ་དགུའི་ཚེ་ལོ་ཉི་ཁྲི་ཐུབ་པ་ན། སྟོན་པ་འོད་སྲུང་ཞེས་བྱ་བ་རིག་པ་དང་ཞབས་སུ་ལྡན་པ། བདེ་

[49B] འཇིག་རྟེན་མཁྱེན་པ། སྐྱེས་བུ་འདུལ་བའི་ཁ་ལོ་སྒྱུར་བ། བླན་མེད་པ། ལྷ་དང་མི་རྣམས་ཀྱི་སྟོན་པ་སངས་རྒྱས་བཅོམ་ལྡན་འདས་འཇིག་རྟེན་དུ་བྱུང་སྟེ། ཝཱ་ར་ཎཱ་སའི་གྲོང་ཁྱེར་
ན༑ ཉེ་བར་རྟེན་ཅིང་དྲང་སྲོང་སྨྲ་བ་རི་དྭགས་ཀྱི་ནགས་ན་བཞུགས་སོ། །དེའི་ཚེ་དེའི་དུས་ན། ཝཱ་ར་ཎཱ་སིའི་གྲོང་ཁྱེར་ན་རྒྱལ་པོ་ཀྲི་ཀྲི་ཞེས་བྱ་བ་རྒྱལ་སྲིད་བྱེད་དུ་འཇུག་སྟེ། རྒྱལ་སྲིད་འབྱོར་པ་དང་
རྒྱས་པ་དང། བདེ་བ་དང། ལོ་ལེགས་པ། སྐྱེ་བོ་དང་མི་མང་པོས་གང་བ། འཐབ་པ་དང། རྩོད་པ་དང། ནང་འཁྲུག་དང། འཁྲུག་ལོང་རབ་ཏུ་ཞི་བ། ནད་མེད་པ། སཱ་ལུ་དང། བུ་རམ་ཤིང་དང་
བ་ལང་དང། མ་ཧེ་ཕུན་སུམ་ཚོགས་པ། ཆོས་ཀྱི་རྒྱལ་པོས་ཆོས་བཞིན་བྱེད་དུ་འཇུག་གོ་ཇི་ཙམ་ན་ཡང་དག་པར་རྫོགས་པའི་སངས་རྒྱས་འོད་སྲུང་སངས་རྒྱས་ཀྱི་མཛད་པ་མཐའ་དག་མཛད་
ནས། བུད་ཤིང་ཟད་པའི་མེ་བཞིན་དུ་ཕུང་པོ་ལྷག་མ་མེད་པའི་དབྱིངས་སུ་ཡོངས་སུ་མྱ་ངན་ལས་འདས་པ་དང། རྒྱལ་པོ་ཀྲི་ཀྲི་བཙུན་མོ་དང། གཞོན་ནུ་དང། བློན་པོ་དང། ཕོ་བྲང་འཁོར་གྱི་མི་
དང་བཅས་པས་དེའི་སྐུ་གདུང་ལ། བཀུར་སྟི་ཆེན་པོས་སྐུ་གདུང་གི་མཆོད་པ་བྱས་ནས། རིན་པོ་ཆེ་སྣ་བཞིའི་མཆོད་རྟེན་ཁོ་ར་ཁོར་ཡུག་ཏུ་དཔག་ཚད་གཅིག་པ། འཕང་དུ་དཔག་ཚད་ཕྱེད་པ་
གཅིག་བརྩིགས་སོ། །དེ་ན་ཚོང་དཔོན་གྱི་བུ་མོ་ཞིག་དད་པ་སྐྱེས་ནས། སྲོག་ཤིང་ལ་མེ་ལོང་གཅིག་བཏགས་སོ། །དགེ་སློང་དག། །ཇི་སྙམ་དུ་སེམས། ཡང་དག་པར་རྫོགས་པའི་སངས་རྒྱས་

[50A]༄༅། །འོད་སྲུང་གི་མཆོད་རྟེན་ལ་དད་པ་སྐྱེས་ནས་སྲོག་ཤིང་ལ་མེ་ལོང་བཏགས་པ་གང་ཡིན་པའི་ཚོང་དཔོན་གྱི་བུ་མོ་དེ་ནི་ཁྱིམ་བདག་གི་ཆུང་མ་འོད་བཟང་མ་འདི་ཉིད་ཡིན་
ཏེ། དེའི་ཚེ་དེའི་དུས་ན་གང་འདིས། ཡང་དག་པར་རྫོགས་པའི་སངས་རྒྱས་འོད་སྲུང་གི་མཆོད་རྟེན་གྱི་སྲོག་ཤིང་ལ་མེ་ལོང་བཏགས་པ་དེའི་ལས་ཀྱི་རྣམ་པར་སྨིན་པས་འོད་དང་ལྡན་བཞིན་དུ་སྐྱེ་ལ་
སྐྱེས་མ་ཐག་ཏུ་ཡང་ཁྱིམ་ཐམས་ཅད་དུ་འོད་ཀྱིས་སྣང་བར་གྱུར་པ་ཡིན་ནོ། །གང་ཡང་ཤི་ནས་སྐྱེས་བུ་ལྔ་བརྒྱས་ཀརཤ་པ་ཎ་ལྔ་བརྒྱ་བྱིན་ནས། དགའ་མགུར་སྤྱད་པ་དེ་ཡང་ཉོན་ཅིག་དགེ་སློང་
དག་སྔོན་བྱུང་བ་ཝཱ་ར་ཎཱ་སིའི་གྲོང་ཁྱེར་ན། རྒྱལ་པོ་ཚངས་སྦྱིན་ཞེས་བྱ་བ་རྒྱལ་སྲིད་བྱེད་དུ་འཇུག་སྟེ། རྒྱལ་སྲིད་འབྱོར་པ་དང། རྒྱས་པ་དང། བདེ་བ་དང། ལོ་ལེགས་པ་དང། སྐྱེ་བོ་དང་མི་
མང་པོས་གང་བ། འཐབ་མོ་དང། རྩོད་པ་དང། ནང་འཁྲུག་དང་འཁྲུག་ལོང་རབ་ཏུ་ཞི་བ། ཆོམ་རྐུན་དང། ནད་དང་བྲལ་བ། སཱ་ལུ་དང། བུ་རམ་ཤིང་དང། བ་ལང་དང། མ་ཧེ་ཕུན་སུམ་
ཚོགས་པ། ཆོས་ཀྱི་རྒྱལ་པོས་ཆོས་བཞིན་བྱེད་དུ་འཇུག་གོ་དེའི་ཚེ་དེའི་དུས་ན་ཝཱ་ར་ཎཱ་སི་ན། གཟུགས་ཀྱིས་འཚོ་བ་བཟང་མོ་ཞེས་བྱ་བ། གཟུགས་བཟང་བ་མཛེས་པ། བལྟ་ན་སྡུག་པ་
སྐྱེས་པའི་ཡིད་དུ་འོང་བ། སྔོན་རྒྱལ་པོ་ཚངས་སྦྱིན་གྱི་ཞང་པོས་ཡོངས་སུ་སྤྱད་པ་ཞིག་འདུག་གོ་རེ་ཞིག་དུས་གཞན་ཞིག་ན་དགའ་འདུན་པ་ལྔ་བརྒྱ་བཟའ་བ་དང་བཅའ་བ་མང་པོ་དག་

[50B] སྐྱེད་མོས་ཚལ་དུ་དོང་ནས། ཕན་ཚུན་ཤེས་ལྡན་དག་བདག་ཅག་གིས་སྐྱེད་མོས་ཚལ་གྱི་ལོངས་སྤྱོད་ཐམས་ཅད་ནི་བཤམས་ན་བུད་མེད་མེད་ཀྱི། དོང་ལ་སྨད་འཚོང་འགའ་ཞིག་དགུག་གོ་
ཞེས་སྨྲས་པ་དང། ལེགས་ཀྱི་དེ་བཞིན་དུ་བྱ་ན་སུ་ཞིག་དགུག་།བཟང་མོའོ། །དེ་དག་བཟང་མོའི་དྲུང་དུ་སོང་སྟེ། བཟང་མོ་ཚུར་ཤོག་སྐྱེད་མོས་ཚལ་དུ་འདོང་ངོ། །དེས་སྨྲས་པ། གལ་ཏེ་ཀརཤ་པ་ཎ་
སྟོང་བྱིན་ན་འགྲོ་ཡི། གཞན་དུ་ནི་མ་ཡིན་ནོ། །དེ་དག་གིས་སྨྲས་པ། ཀརཤ་པ་ཎ་ལྔ་བརྒྱ་ཇེ་ཁྱེར་ཅིག་ལྔ་བརྒྱ་ནི་དགའ་མགུར་སྤྱད་ནས་སྦྱིན་ནོ། །དེས་སྨྲས་པ། ལེགས་ཀྱི་དེ་བཞིན་དུ་བྱས། བྱིན་ཅིག་
དེ་དག་གིས་ཀརཤ་པ་ཎ་ལྔ་བརྒྱ་བྱིན་ནས། དེས་སྨྲས་པ། དེང་ཞིག་དང། དྲི་དང། ཕྲེང་བ་དང། གོས་དག་བགོས་ལ་འོང་ངོ་ཞེས་བྱས་པ་དང། དེ་དག་དོང་ངོ། །དེ་འགྱོད་པ་སྐྱེས་ནས། གལ་ཏེ་
བདག་དགའ་འདུན་པ་ལྔ་བརྒྱ་དང་ལྷན་ཅིག་དགའ་མགུར་སྤྱད་ན་བདག་གི་གནས་སྐབས་ཅི་འདྲ་བར་འགྱུར། བདག་གིས་ཀརཤ་པ་ཎ་ལྔ་བརྒྱ་ཞིག་ཀྱང་བླངས་ན། ད་ཇི་ལྟར་བྱ་སྙམ་པ་ལས་
དེས་བདག་རྒྱལ་པོའི་ཞང་པོས་ཡོངས་སུ་སྤྱད་པས་དེ་ཁོ་ན་ལ་སྐྱབས་བཙལ་གྱི། གཞན་དུ་ནི་མ་ཡིན་ནོ་སྙམ་པའི་བློ་སྐྱེས་ནས་དེས་དེའི་གན་དུ་བྲན་མོ་མངག་གཞུག་མ་མངགས་ཏེ། བུ་མོ་རྒྱལ་པོའི་
ཞང་པོའི་དྲུང་དུ་སོང་ལ། སོང་ནས་འདི་སྐད་ཅེས་བདག་ངན་ཏེ་དགའ་འདུན་པ་ལས་ཀརཤ་པ་ཎ་ལྔ་བརྒྱ་བླངས་ན། དགའ་འདུན་པ་དེ་དག་ལྔ་བརྒྱ་ཡོད་དེ། ཇི་སྟེ་བདག་དགའ་འདུན་པ་ལྔ་བརྒྱ་དང་

[51A]༄༅། །ལྷན་ཅིག་དགའ་མགུར་སྤྱད་པར་གྱུར་ན། བདག་གི་གནས་སྐབས་ཅི་འདྲ་བར་འགྱུར། ཁྱོད་ཀྱིས་སྔོན་བདག་ཡོངས་སུ་བཟུང་བས་དེའི་སླད་དུ་ཁྱོད་ཀྱིས་བདག་དེ་
དག་ལས་ཡོངས་སུ་བསྐྱབ་པའི་རིགས་སོ་ཞེས་སྨྲོས་ཤིག་བུ་མོ་དེས་དེའི་དྲུང་དུ་སོང་སྟེ་སྨྲས་པ་དང། དེ་ཡང་རྒྱལ་པོ་ལ་རྟེན་པ་ཡིན་པས་དེ་དག་ལས་དེ་ཕྲོགས་སོ། །སངས་རྒྱས་རྣམས་འབྱུང་
བ་མེད་པ་ན་རང་སངས་རྒྱས་དམན་པ་དང་ཕོངས་པ་ལ་ཐུགས་བརྩེ་བ། བས་མཐའི་གནས་མལ་ལ་དགའ་བ། འཇིག་རྟེན་གྱི་སྦྱིན་གནས་གཅིག་པུར་གྱུར་པ་དག་འཇིག་རྟེན་དུ་བྱུང་ངོ། །དེ་ནས་
རང་སངས་རྒྱས་ཤིག་ལྗོངས་རྒྱུ་ཞིང་ཝཱ་ར་ཎཱ་སིར་ཕྱིན་ཏེ་བདག་ཉིད་ཆེན་པོ་ཞི་བའི་བདག་ཉིད་ཅན་རབ་ཏུ་དབེན་པར་གནས་པ་དེ། རབ་ཏུ་དབེན་པའི་གནས་ཚོལ་ཞིང་སྐྱེད་མོས་ཚལ་དེར་
ཕྱིན་པ་དང། དགའ་འདུན་པ་དེ་དག་གིས་ལུས་མཛེས་པ་དང། སེམས་མཛེས་པ་མཐོང་ནས། དེ་དག་གིས་བསམས་པ། གར་བསྐོར་ཀྱང་ཡོན་གནས་ཀྱི་ཞིང་འདི་ལྟ་བུ་ལ་བྱ་བ་བྱ་དགོས་སོ་
སྙམ་ནས་དེ་དག་གིས་གཅིག་ལ་གཅིག་དྲིས་ཏེ། དེ་ལ་གཙང་ཞིང་བསོད་པའི་བཟའ་བ་དང། བཅའ་བ་དག་གིས་ལྷུང་བཟེད་བཀང་སྟེ་ཕུལ་ལོ། །བདག་ཉིད་ཆེན་པོ་དེ་དག་ནི། །དག་གིས་ཆོས་
མི་སྟོན་གྱི། ལུས་ཀྱིས་ཆོས་སྟོན་པ་ཡིན་པས་སྟེང་གི་ནམ་མཁའ་ལ་མངོན་པར་འཕགས་ཏེ་འབར་བ་དང། གསལ་བ་དང། ཆར་འབབ་པ་དང། གློག་འགྱུ་བ་ལ་སོགས་པའི་ཆོ་འཕྲུལ་བྱ་བར་

[51B] སོ་སོའི་སྐྱེ་བོ་ནི་རྫུ་འཕྲུལ་གྱིས་དད་པར་འགྱུར་བས་ཤིང་རྩ་བ་ནས་བཅད་པ་བཞིན་དུ་ཞབས་ལ་གཏུགས་ནས་གང་བདག་ཅག་གིས་ཡང་དག་པའི་སྦྱིན་གནས་འདི་ལྟ་བུ་
ལ་བྱ་བ་བྱས་པའི་དགེ་བའི་རྩ་བ་འདིས་བདག་ཅག་གཟུགས་ཀྱིས་འཚོ་བ་ལ་ཐ་ན་ཤི་ན་ཡང་ཀརཤ་པ་ཎ་ལྔ་བརྒྱ་བྱིན་ནས་དགའ་མགུར་སྤྱོད་པར་ཤོག་ཅིག་ཅེས་སྨོན་ལམ་བཏབ་བོ། །དགེ་སློང་དག་
ཇི་སྙམ་དུ་སེམས། གཟུགས་ཀྱིས་འཚོ་བ་བཟང་མོ་ཞེས་བྱ་བ་གང་ཡིན་པ་དེ་ནི་ཁྱིམ་བདག་གི་ཆུང་མ་འོད་བཟང་མ་འདི་ཉིད་ཡིན་ནོ་།དེའི་ཚེ་དེའི་དུས་ཀྱི་དགའ་འདུན་པ་ལྔ་བརྒྱ་པོ་དེ་དག་ནི་མི་
རྒོད་ལྔ་བརྒྱ་པོ་འདི་དག་ཉིད་ཡིན་ཏེ། དེའི་ཚེ་དེའི་དུས་ན་གང་འདི་དག་གིས་རང་སངས་རྒྱས་ལ་བསོད་སྙོམས་ཕུལ་ནས། སྨོན་ལམ་བཏབ་པ་དེའི་ལས་ཀྱིས་རྣམ་པར་སྨིན་པས། འདི་དག་གིས་འདི་
འཁོར་བར་འཁོར་བ་ན་ཚེ་རབས་ལྔ་བརྒྱར་ཀརཤ་པ་ཎ་ལྔ་བརྒྱ་བྱིན་ཞིང་དགའ་མགུར་སྤྱད་དེ། ད་ལྟར་ཁྱིམ་བདག་གི་ཆུང་མར་གྱུར་པ་ལས། ཤི་བའི་བར་དུ་ཡང་ཀརཤ་པ་ཎ་ལྔ་བརྒྱ་བྱིན་ནས་དགའ་
མགུར་སྤྱད་པ་ཡིན་ནོ། །དེ་ལྟ་ན་དགེ་སློང་དག་ལས་གཅིག་ཏུ་གནག་པ་རྣམས་ཀྱི་རྣམ་པར་སྨིན་པ་ཡང་གཅིག་ཏུ་གནག་པ་ཡིན། གཅིག་ཏུ་དཀར་བ་རྣམས་དང། འདྲེན་མ་རྣམས་ཀྱི་ཡང་འདྲེན་
མ་རྣམས་ཡིན་ནོ། །དེ་ལྟ་བས་ན་དགེ་སློང་དག་གཅིག་ཏུ་གནག་པའི་ལས་རྣམས་དང། འདྲེན་མ་རྣམས་སྤངས་ཏེ། གཅིག་ཏུ་དཀར་པའི་ལས་ཁོ་ན་ལ་བརྩལ་བར་བྱ་སྟེ། དགེ་སློང་དག་ཁྱེད་

[52A]༄༅། །ཀྱིས་དེ་ལྟར་བསླབ་པར་བྱའོ། །བཅོམ་ལྡན་འདས་ཀྱིས་དགོངས་པ། ཉེས་དམིགས་གང་ཅུང་ཟད་བྱུང་བ་ནི། དགེ་སློང་དག་དེ་ལྟ་བུའི་ཁྱིམ་དུ་འགྲོ་བ་ལས་གྱུར་གྱི་
དེའི་ཕྱིར་དགེ་སློང་དག་གིས་དེ་ལྟ་བུའི་ཁྱིམ་དུ་འགྲོ་བར་མི་བྱ་བར་མཁྱེན་ནས། དགེ་སློང་རྣམས་ལ་བཀའ་སྩལ་པ། དགེ་སློང་དག་ཁྱིམ་བདག་གི་ཆུང་མ་འོད་བཟང་མ་དགེ་སློང་མཐོང་ནས་རྣམ་
པར་རྟོག་པ་སྐྱེས་ཏེ། སྲོག་དང་བྲལ་བར་གྱུར་གྱི། དེ་ལྟ་བས་ན་དགེ་སློང་དག་དགེ་སློང་གིས་གང་དུ་འདི་ལྟ་བུའི་ཉེས་དམིགས་འབྱུང་བར་འགྱུར་བ་དེ་ལྟ་བུའི་ཁྱིམ་དུ་འགྲོ་བར་མི་བྱའོ། །དགེ་
སློང་དེ་ལྟ་བུའི་ཁྱིམ་དུ་འགྲོ་ན་འགལ་ཚབས་ཅན་དུ་འགྱུར་རོ་།གླེང་གཞི་ནི་རྒྱལ་པོའི་ཁབ་ནའོ། །དགེ་སློང་སྦོང་བ་པ་ཞིག་ཡོད་པ་དེ་ཡང་དང་ཡང་དགོན་པའི་གནས་སུ་སོང་ནས་བསམ་
གཏན་བྱེད་དོ། །དེར་དེ་ལ་བདུད་ཀྱི་རིས་ཀྱི་ལྷ་མོ་ཞིག་གིས་ཚུལ་མ་ཡིན་པར་སྤྱད་པ་བསྒུགས་པ་ལས། དེ་མ་བཏུབ་པ་དང། དེས་འཕགས་པ་ཁྱོད་མ་བཏུབ་དང་གནོད་པ་བྱའོ། །དེས་
སྨྲས་པ། སྲིང་མོ་ང་ནི་དགེ་སློང་ཚུལ་ཁྲིམས་ཅན་ཡིན་ན། ཁྱོད་ཀྱིས་ང་ལ་གནོད་པ་བྱར་ཅི་ཡོད། དེས་འཇལ་ཅེས་བྱས་ནས། དེ་ལ་གླགས་ཚོལ་བ་ལྷུར་ལེན་ཅིང་འདུག་གོ་དེ་དུས་
གཞན་ཞིག་ན་སྣམ་སྦྱར་པུས་ཁྱུད་ལྟར་མ་དུད་པ་བོར་ནས་གཉིད་ལོག་པར་གྱུར་པ་དང། ལྷ་མོ་དས་བསམས་པ། འདི་ལ་ཤ་གླན་པའི་དུས་ནི་འདི་ཡིན་ནོ་སྙམ་ནས་དེས་བླངས་ཏེ། རྒྱལ་

[52B]གཉིད་ཀྱིས་ལོག་པའི་སྟེང་དུ་བོར་རོ། །དེ་སྡངས་ནས་གཉིད་སད་དེ་དེ་མཐོང་ནས། ཁྱོད་སུ་ཞེས་དྲིས་པ་དང། དེས་སྨྲས་པ། དགེ་སྦྱོང་ངོ། །དགེ་སྦྱོང་
གི་ནང་ན་གང་ཞིག་ཤཱཀྱའི་བུའི་དགེ་སྦྱོང་ངོ། །འཕགས་པ་ཁྱོད་ཇི་ལྟར་འདིར་འོངས། དེས་དེ་ལ་ཇི་ལྟར་གྱུར་པ་སྨྲས་པ་དང། དེས་སྨྲས་པ། འཕགས་པ་ཁྱོད་ཅིའི་ཕྱིར་དེ་ལྟ་བུའི་གདུག་པ་མང་པོ་དག་
གི་གནས་མལ་དུ་གནས། ཇི་སྟེ་བདག་བཅོམ་ལྡན་འདས་ལ་དད་པར་མ་གྱུར་ན། བདག་གིས་ཁྱོད་གསད་པར་འགྱུར་བའམ། བསྟན་པ་དང་ཕྲལ་བར་འགྱུར་ཞེས་བྱས་པ་དང། དེ་ཅང་མི་ཟེར་བར་
འདུག་གོ་སྐབས་དེ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་དགོངས་པ། ཉེས་དམིགས་གང་ཅུང་ཟད་བྱུང་བ་ནི། དགེ་སློང་དག་དེ་ལྟ་བུའི་གདུག་
པ་མང་པོ་ཅན་གྱི་གནས་མལ་ན་གནས་པ་ལས་གྱུར་གྱི། དེའི་ཕྱིར་དགེ་སློང་གིས་དེ་ལྟ་བུའི་གདུག་པ་མང་པོ་ཅན་གྱི་གནས་མལ་དུ་གནས་པར་མི་བྱ་བར་མཁྱེན་ནས་དགེ་སློང་རྣམས་ལ་བཀའ་སྩལ་
པ། དགེ་སློང་དང། རྒྱལ་པོ་གཟུགས་ཅན་སྙིང་པོ་འཕྱ་བ་ནི་ཐོག་ཏུ་བབ་བོ། །དེ་བས་ན་དགེ་སློང་གིས་དེ་ལྟ་བུའི་གདུག་པ་མང་པོ་ཅན་གྱི་གནས་མལ་དུ་གནས་པར་མི་བྱའོ། །དགེ་སློང་དེ་ལྟ་བུའི་
གདུག་པ་མང་པོ་ཅན་གྱི་གནས་སུ་གནས་ན་འགལ་ཚབས་ཅན་དུ་འགྱུར་རོ། །གླེང་གཞི་ནི་རྒྱལ་པོའི་ཁབ་ནའོ། །དེའི་ཚེ་དགེ་སློང་གཞོན་ནུ་ཞིག་ཁ་ཟས་དང་སྤྱོད་ལམ་ཉེས་པ་ནས། འབྲས་ཞེས་བྱ་

[53A]༄༅། །བའི་ནད་ཀྱིས་བཏབ་ནས། དེ་ནད་ཀྱིས་གཟིར་བས་འཁུན་འབྱིན་ཅིང་དགེ་སློང་རྣམས་ཀྱིས་དེ་བསྐོར་ནས་འདུག་གོ། ཅི་ཙམ་ན་སྨན་པའི་རྒྱལ་པོ་འཚོ་བྱེད་འོངས་ཏེ་
དེས་འཕགས་པ་དག་འདི་ཅི་ཞིག་ཅེས་དྲིས་པ་དང། དགེ་སློང་རྣམས་ཀྱིས་སྨྲས་པ། འཚོ་བྱེད་དགེ་སློང་གཞོན་ནུ་འདི་ནད་གཅིག་གིས་ཐེབས་ན། ནད་ཅི་ཡིན་པ་དང། དཔྱད་ཅི་བྱ་བ་ལྟོས་
ཤིག་དེས་བལྟས་ནས་སྨྲས་པ། འཕགས་པ་འབྲས་ཡིན་པས་བརྟོལ་ན་ཕན་ནོ། །དགེ་སློང་རྣམས་ཀྱིས་སྨྲས་པ། གལ་ཏེ་དེ་ལྟ་ན་རྟོལ་ཅིག་དེས་དེ་རྟོལ་བ་དང། དེ་བྱ་བ་ཅུང་ཟད་ཅིག་བྱུང་
ནས། དེས་དེར་གླན་པ་མ་བྱས་པར་སོང་ངོ། །དེ་རབ་ཏུ་ན་བར་གྱུར་ནས། དགེ་སློང་དག་གིས། ཚེ་དང་ལྡན་པ་དག་གང་མཁས་པ་དེས་གླན་པ་གྱིས་ཤིག་ཅེས་སྨྲས་པ་དང། དེ་ལ་དགེ་
སློང་གཞོན་ནུ་གཞན་ཞིག་གིས་གླན་པ་བྱས་སོ། །འཚོ་བྱེད་ཀྱིས་བསམས་པ། བདག་གིས་འཕགས་པ་དེའི་གླན་པ་མ་བྱས་པས་སླར་འགྲོའོ་སྙམ་ནས། དེས་སླར་ལོག་སྟེ་དྲིས་པ་
འཕགས་པ་དག་འཕགས་པ་གང་ཞིག་བདག་གིས་འབྲས་བརྟོལ་བ་དེ་ག་རེ། དགེ་སློང་རྣམས་ཀྱིས་སྨྲས་པ། དེ་ཅི་ཞིག་བྱ། འཕགས་པ་གླན་པར་བགྱིའོ། །འཚོ་བྱེད་དེ་གླན་པ་བྱས་ཟིན་ནོ། །འཕགས་
པ་སུས་བགྱིས། གཞོན་ནུ་འདིས་སོ། །འཕགས་པ་ཇི་ལྟར་བགྱིས། བལྟའོ་ཞེས་དེའི་དྲུང་དུ་སོང་སྟེ་བལྟས་ན། ལེགས་པར་གླན་པ་མཐོང་ནས་དེས་སྨྲས་པ། འཕགས་པ་གླན་

[53B]བདག་མ་མཆིས་ན་ཡང་སླན་ཆད་དེ་བཞིན་དུ་མཛོད་ཅིག་དེས་སྨྲས་པ། འཚོ་བྱེད་འདི་ཡང་རེ་ཞིག་བདག་གིས་གནང་བ་མེད་པར་བྱས་ན། ཡང་བྱ་བ་ལྟ་སྨོས་ཀྱང་ཅི་
དགོས་ཏེ། བཅོམ་ལྡན་འདས་ཀྱིས་གནང་ངམ་མི་གནང་གི་གཏོལ་མེད་དོ་།དེས་སྨྲས་པ། འཕགས་པ་བཅོམ་ལྡན་འདས་ནི། ཐུགས་རྗེ་ཅན་ལགས་པས་ཅིའི་ཕྱིར་གནང་བར་མི་འགྱུར་
སྐབས་དེ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་གང་མཁས་པས་གློན་དུ་གནང་ངོ། །བཅོམ་ལྡན་འདས་
ཀྱིས་དགེ་སློང་གང་མཁས་པ་དེས་གློན་དུ་གནང་ངོ། །ཞེས་བཀའ་སྩལ་པ་དང། དེ་དག་གིས་ཁྱམས་དང། རྫིང་དྲུང་དང། སྒོ་ཁང་དང། བང་རིམ་དག་ཏུ་གླན་པ་དང། བཅོམ་ལྡན་འདས་ཀྱིས་
བཀའ་སྩལ་པ། དབེན་པའི་ཕྱོགས་སུ་གྱིས་ཤིག་གཞན་དུ་བྱས་ན་འགལ་ཚབས་ཅན་དུ་འགྱུར་རོ། །གླེང་གཞི་ནི་མཉན་ཡོད་ནའོ། །བྲམ་ཟེ་དང། ཁྱིམ་བདག་དད་བ་ཅན་དག་གཙུག་ལག་
ཁང་དུ་འོངས་ནས། དགེ་སློང་རྣམས་ལ་འཕགས་པ། བདག་ནད་འདི་ལྟ་བུ་དང་འདི་ལྟ་བུས་ཐེབས་ན། བདག་གིས་གཡར་ཟས་ནི་ཇི་ལྟ་བུ་ཞིག་འཚལ་བར་བགྱི། སྨན་ནི་ཇི་ལྟ་བུ་ཞིག་བསྟེན་པར་བགྱི་
ཞེས་ཟས་ཀྱི་ཆོག་དྲིས་པ་དང། དེ་ན་དགེ་སློང་གང་དག་མི་ཤེས་པ་དེ་དག་ནི་ཅིའང་མི་སྨྲའོ། །ཤེས་པ་རྣམས་ནི་ཐེ་ཚོམ་དུ་གྱུར་ནས་མ་སྨྲས་པ་དང། བྲམ་ཟེ་དང། ཁྱིམ་བདག་དད་པ་ཅན་

[54A]༄༅། །རྣམས་མི་དགའ་བཞིན་དུ་དོང་བའི་སྐབས་དེ། དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་
དགེ་སློང་གང་མཁས་པ་དེས་ཁ་ཟས་ཀྱི་ཆོ་ག་དང། སྨན་དཔྱད་རྣམས་སྟོན་པར་གནང་གི་འདི་ལ་འགྱོད་པར་མི་བྱའོ། །གླེང་གཞི་ནི་མཉན་ཡོད་ནའོ། །གང་གི་ཚེ་བཅོམ་ལྡན་འདས་ཀྱིས་
ཆོ་འཕྲུལ་ཆེན་པོ་བསྟན་པས། མུ་སྟེགས་ཅན་རྣམས་ནི་ཐག་བཅུག་།ལྷ་དང་མི་རྣམས་ནི་ཀུན་དགའ་བར་མཛད། སྐྱེས་བུ་དམ་པ་རྣམས་ནི་མགུ་བར་མཛད་པ་དེའི་ཚེ། ཡུལ་ཐ་དད་པ་
ན་གནས་པའི་མི་མ་ཡིན་པ་དག་གྲོང་དང། གྲོང་རྡལ་དང། ཡུལ་འཁོར་དང། རྒྱལ་པོའི་ཕོ་བྲང་དེ་དང། དེ་དག་དང། འཇིག་རྟེན་གྱི་ཁམས་གཞན་ནས་ཀྱང་མཉན་ཡོད་དུ་འོངས་སོ།།
བཅོམ་ལྡན་འདས་ལ་མངོན་པར་དད་པའི་ལྷ་དང། ཀླུ་དང། གནོད་སྦྱིན་དང། ཀོ་ས་ལའི་རྒྱལ་པོ་གསལ་རྒྱལ་དང། བཙུན་མོ་ཕྲེང་ལྡན་མ་དང། རྒྱལ་རིགས་དབྱར་ཚུལ་མ་དང་
ཕྱ་མཁན་དྲང་སྲོང་བྱིན་དང། རྙིང་པ་དག་དང། རི་དྭགས་འཛིན་གྱི་མ་ས་ག་དང། གཞན་ཡང་དད་པ་ཅན་མང་པོ་མཉན་ཡོད་དུ་འོངས་ནས། དེར་ཟང་ཟིང་གི་རྙེད་པ་དང། མཆོད་པའི་
བཀུར་སྟིས་སྐྱེ་བོའི་ཚོགས་མང་པོ་ཡོངས་སུ་ཚིམ་པར་བྱས་སོ།།།།འདུལ་བ་ཕྲན་ཚེགས་ཀྱི་གཞི། བམ་པོ་སོ་གཅིག་པ། དེ་ལྟ་བུའི་འབྱོར་བ་མཆོག་མཐོང་ནས། མི་

[54B] །ཁ་ཅིག་ནི་རང་གི་ཡུལ་གྱི་གནས་ཉིད་དུ་དོང་ངོ། །གང་དག་དེར་མངོན་པར་དགའ་བ་དེ་དག་གང་གི་ཚེ་སེམས་འདོད་པའི་འདོད་ཆགས་
ཀྱིས་ཀུན་ནས་དཀྲིས་པར་གྱུར་པ་དེའི་ཚེ། བུད་མེད་གང་དག་གི་ཁྱོ་ཕྱི་རོལ་དུ་དོན་གཉེར་དུ་སོང་བ་དེའི་ཆ་ལུགས་སུ་བདག་ཉིད་མངོན་པར་སྤྲུལ་ནས་དེ་དག་དང་ལྷན་ཅིག་ཏུ་དགའ་མགུར་སྤྱོད་པར་བྱེད་
དོ༑ །དེ་ནས་བུད་མེད་དེ་དག་ལས་རྒྱུ་མཐུན་པ་ལས་སྐྱེས་པའི་ཁྱེའུ་དང་བུ་མོ་དག་རྐང་ལག་དང་མིག་དང་ལུས་མི་སྡུག་པར་སྐྱེས་ཏེ། ཁ་ཅིག་ནི་གནག་ལ་མིག་དམར། ཁ་ཅིག་ནི་མགོ་ཆེ་ལུས་
ཆུང། ཁ་ཅིག་ནི་མགོ་སེར། ཁ་ཅིག་ནི་སྐྲ་ལྗང་ཁུའོ། །དེ་དག་མ་དེ་དག་གིས་མཐོང་བ་དང་སྡངས་ནས། ཁྱིམ་གྱི་བར་དང་ཚང་ཚིང་གི་ཕྱོགས་དག་ཏུ་བོར་བ་དང། དེ་དག་མི་མ་ཡིན་པའི་མདངས་
ཀྱིས་གསོ་བར་བྱེད་དོ། །ཁ་ཅིག་ནི་མིའི་གཟུགས་སུ་མི་གསལ་བར་སྐྱེས་ཤིང། གང་གི་ཚེ་ཆེར་སྐྱེས་པ་དེའི་ཚེ་འགྱུར་བ་སྟོན་པར་བྱེད་དོ། །དེ་དག་ཀྱང་མས་ལམ་པོ་ཆེའི་ཁར་བོར་བ་དང། དེ་ཡང་
མི་མ་ཡིན་པའི་མདངས་ཀྱིས་གསོ་བར་བྱེད་དོ། །དྲུག་སྡེ་རྣམས་ཀྱི་ཀུན་ཏུ་སྤྱོད་པ་ནི། དེ་དག་ཇི་སྙེད་རབ་ཏུ་འབྱིན། བསྙེན་པར་རྫོགས་པར་བྱེད་པ་དེ་དག་དང་ཇི་སྲིད་དུ་གནས་ངན་ལེན་ཀུན་ཏུ་
སྤྱོད་པར་མི་ཤེས་པ་དེ་སྲིད་དུ་ལྷན་ཅིག་གནས་སོ། །གང་གི་ཚེ་ཡོངས་སུ་ཤེས་པ་དེའི་ཚེ་རང་བཞིན་དུ་གནས་པའི་དགེ་སློང་དག་དང་ལྷན་ཅིག་ཏུ་གནས་ཏེ། གཞན་དུ་ན་སྟོན་པའི་བཀས་དུས་གསུམ་

[55A]༄༅། །དུ་བལྟར་འགྲོའོ། །རེ་ཞིག་ན་ཚེ་དང་ལྡན་པ་ཉེ་དགའ་སྔ་གྲོ་ཤམ་ཐབས་བགོས། ལྷུང་བཟེད་དང་ཆོས་གོས་ཐོགས་ཏེ་མཉན་ཡོད་དུ་བསོད་སྙོམས་ལ་ཞུགས་
སོ༑ །དེ་བསོད་སྙོམས་ལ་རྒྱུ་བ་ན། སྲང་ན་སྐྲ་ལྗང་ཁུ་ཅན་ཞིག་མཐོང་ནས། དེས་བསམས་པ། འདི་ནི་ལྷུང་བཟེད་ནག་པོ་ཅན་དག་གིས་ཕྲོགས་པར་མི་འགྱུར་བས། གལ་ཏེ་རབ་ཏུ་བྱུང་
ན་འདི་རབ་ཏུ་དབྱུང་ངོ་སྙམ་དུ་བསམས་ནས་དེའི་དྲུང་དུ་སོང་སྟེ་དྲིས་པ། བཞིན་བཟང་ཁྱོད་སུའི། དེས་སྨྲས་པ། འཕགས་པ་བདག་ལ་སུ་ཡང་ག་ལས་མཆིས། བདག་མགོན་མེད་པ་ཞིག་
ལགས་སོ། །དེས་སྨྲས་པ། བཞིན་བཟང་གལ་ཏེ་དེ་ལྟ་ན་ཅིའི་ཕྱིར་རབ་ཏུ་མི་འབྱུང། དེས་སྨྲས་པ། འཕགས་པ་སྐྲ་ལྗང་ཁུ་ཅན་བདག་སུ་ཞིག་རབ་ཏུ་འབྱིན། བཞིན་བཟང། བཅོམ་ལྡན་
འདས་ཀྱི་བསྟན་པ་ནི་སྙིང་རྗེས་རབ་ཏུ་ཕྱེ་བ་ཡིན་པས། གལ་ཏེ་སུས་ཀྱང་རབ་ཏུ་མ་ཕྱུང་ན། ཚུར་ཤོག་ངས་རབ་ཏུ་དབྱུང་གི་འདོང་ཞེས་བྱས་པ་དང། དེ་ཡིད་བདེ་བ་སྐྱེས་ཏེ་རྒྱལ་བྱེད་
ཀྱི་ཚལ་དུ་སོང་ནས། དེས་དེ་རབ་ཏུ་ཕྱུང་བསྙེན་པར་རྫོགས་པར་བྱས་སོ། །དེ་ནས་ཉིན་ཞག་མི་མང་བ་ཞིག་ཏུ་ཀུན་ཏུ་སྤྱད་པར་བྱ་བའི་ཆོས་རྣམས་བསླབས་ཏེ་བསྒོ་བ། བཞིན་བཟང་རི་དྭགས་
ཀྱིས་རི་དྭགས་མི་སོས་ཀྱི། མཉན་ཡོད་རང་གི་སྤྱོད་ཡུལ་ཡངས་པ་ཡང་ཡིན་ལ་ཕའི་ཡུལ་ཡང་ཡིན་པས། སློང་མོ་ལ་རྒྱུ་བས་འཚོ་བར་གྱིས་ཤིག་དེ་མི་དགའ་ནས་ཕྱི་དེ་ཉིན་སྔ་དྲོ་

[55B] ཆོས་གོས་དང་ལྷུང་བ་ཟེད་ཐོགས་ནས་མཉན་ཡོད་དུ་བསོད་སྙོམས་ལ་ཞུགས་སོ། །རེ་ཞིག་ན་བུད་མེད་ཅིག་བསོད་སྙོམས་ཁྱེར་ཏེ་ཕྱིར་བྱུང་བ་ལས། དེས་དེ་མཐོང་བ་དང་
བྲང་བརྡུངས་ནས་སྨྲས་པ། འཕགས་པ་ཁྱོད་སྐྲ་ལྗང་ཁུ་ཅན་ན་སུས་རབ་ཏུ་ཕྱུང། དེས་སྨྲས་པ། སྲིང་མོ། མཁན་པོ་ཉེ་དགས་སྙིང་རྗེས་བདག་རབ་ཏུ་ཕྱུང་ངོ། །དེས་སྨྲས་པ། གནས་ངན་ལེན་
ཀུན་ཏུ་སྤྱོད་པ་དེ་མ་ཡིན་པ་གཞན་སུ་ཞིག་བཅོམ་ལྡན་འདས་ཀྱི་བསྟན་པ་ཀུན་ནས་མཛེས་པ་སུན་པར་བྱེད་ཅེས་བྱས་པ་དང། གཞན་དག་ཀྱང་དེ་བཞིན་དུ་འཕྱ་སྟེ། མ་དད་པ་ཁ་ཟེར་བ་རྣམས་
སྲང་དང། བཞི་མདོ་དང། སུམ་མདོ་དག་ཏུ་དགེ་སྦྱོང་ཤཱཀྱའི་བུ་བ་རྣམས་ཀྱི་དགེ་སྦྱོང་གི་ཚུལ་ནི་ཚིག་གོ་ཚངས་པའི་ཚུལ་ཡང་ཚིག་སྟེ། ད་ནི་སྐྲ་ལྗང་ཁུ་ཅན་དག་ཀྱང་རབ་ཏུ་འབྱིན་ཏོ་ཞེས་མི་
སྙན་པ་སྨྲ་བའི་སྐབས་དེ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་དགོངས་པ། ཉེས་དམིགས་གང་ཅུང་ཟད་བྱུང་བ་ནི། དགེ་སློང་རྣམས་དེ་ལྟ་བུ་
དག་ཀྱང་རབ་ཏུ་འབྱིན་པ་ལས་གྱུར་གྱི། དེའི་ཕྱིར་དགེ་སློང་གིས་དེ་ལྟ་བུ་དག་རབ་ཏུ་དབྱུང་བར་མི་བྱའོ་སྙམ་དུ་མཁྱེན་ནས། དགེ་སློང་རྣམས་ལ་བཀའ་སྩལ་པ། དགེ་སློང་དག་བྲམ་ཟེ་དང་
ཁྱིམ་བདག་རྣམས་འཕྱ་བ་ནི་ཐོག་ཏུ་བབ་བོ། །དེ་ལྟ་བས་ན་དགེ་སློང་གིས་འཁོར་སུན་པར་བྱེད་པའི་འཁོར་ཉེ་བར་གཞག་པར་མི་བྱའོ། །དགེ་སློང་གིས་སུན་པར་བྱེད་པའི་འཁོར་ཉེ་བར་བཞག་

[56A]༄༅། །ན་འགལ་ཚབས་ཅན་དུ་འགྱུར་རོ། །བཅོམ་ལྡན་འདས་ཀྱིས་དགེ་སློང་གིས་འཁོར་སུན་པར་བྱེད་པའི་འཁོར་ཉེ་བར་གཞག་པར་མི་བྱའོ་ཞེས་བཀའ་སྩལ་
པ་དང། དགེ་སློང་རྣམས་ཀྱིས་འཁོར་གྱིས་འཁོར་སུན་པར་བྱེད་པ་ཇི་ལྟ་བུ་མ་ཤེས་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་འཁོར་གྱིས་འཁོན་སུན་པར་བྱེད་པ་
ནི་རྒྱུ་གཉིས་ཀྱིས་ཏེ། གང་དག་གིས་ཤེ་ན། རིགས་དང། མཚན་མས་སོ། །དེ་ལ་རིགས་ཀྱིས་ནི་རིགས་གང་ཡང་རུང་བས་ཏེ། མ་རབས་དམན་པ་ཕོངས་པ། ཀོས་ཐག་པ། བཀྲེན་པ་
བཟའ་བ་དང། བཏུང་བ་ཆེན་པོ་མི་བདོག་པ། དེ་ལྟ་བུའི་རིགས་དག་ལས་སོ་སོར་སྐྱེས་པར་གྱུར་པ་དེ་དག་དགེ་སློང་རྣམས་རབ་ཏུ་འབྱིན་པར་བྱེད་ན། དེ་ལྟ་བུ་ནི་རིགས་ཀྱིས་ཡིན་ནོ། །མཚན་
མས་ཇི་ལྟ་བུ་ཞེ་ན། སྐྲ་སེར་དང་ནི་སྐྲ་ལྗང་ཁུ། །དེ་བཞིན་དུ་ནི་སྐྲ་དམར་དང། །མི་རྣམས་སྐྲ་ནི་དཀར་བ་དང། །གྲང་ཆེན་སྐྲ་དང་སྐྲ་མེད་པ། །དེ་ལྟ་བུ་ཡི་མི་དག་ནི། །དྲང་སྲོང་ཆེན་པོས་
སྤངས་པ་ཡིན། །འབར་འབུར་མགོ་དང་གླང་པོ་ཆེ། །མགོ་སྨྱུང་དང་ནི་མགོ་ལེབ་དང། །བོང་བུ་ཕག་གི་མགོ་དང་ནི། །མི་གང་མགོ་ནི་གཉིས་ཡོད་པ། །དེ་ལྟ་བུ་ཡི་མི་དག་ནི། །དྲང་སྲོང་
ཆེན་པོས་སྤངས་པ་ཡིན། །གླང་པོའི་རྣ་དང་རྟ་རྣ་དང། །བ་ལང་རྣ་དང་སྤྲེའུ་རྣ་དང། །བོང་བུ་ཕག་གི་རྣ་བ་དང། །རྣ་གཅིག་དང་ནི་རྣ་མེད་པ། །དེ་ལྟ་བུ་ཡི་མི་དག་ནི། །དྲང་སྲོང་ཆེན་པོས་

[56B] །མིག་དམར་ཧ་ཅང་མིག་ཆེ་དང། །མིག་ཆུང་མིག་ནི་ཧ་ཅང་སེར། །ཤེལ་མིག་དང་ནི་མིག་འབུར་དང། །མིག་གཅིག་དང་ནི་མིག་མེད་དང། །དེ་ལྟ་བུ་ཡི་མི་དག་ནི། །དྲང་སྲོང་ཆེན་
པོས་སྤངས་པ་ཡིན། །གླང་པོའི་སྣ་དང་རྟ་སྣ་དང། །བ་ལང་དང་ནི་སྤྲེའུ་སྣ་དང། །བོང་བུ་ཕག་གི་སྣ་དག་དང། །སྣ་སྦུབས་གཅིག་དང་སྣ་མེད་པ། །དེ་ལྟ་བུ་ཡི་མི་དག་ནི། །དྲང་སྲོང་ཆེན་པོས་
སྤངས་པ་ཡིན། །རྟ་དང་གླང་ཆེན་ཀོས་ཀོ་དང། །བ་ལང་སྤྲེའུ་ཡི་ཀོས་ཀོ་དང། །བོང་བུ་ཕག་གི་ཀོས་ཀོ་དང། །ཀོས་གཅིག་པ་དང་ཀོས་མེད་པ། །དེ་ལྟ་བུ་ཡི་མི་དག་ནི། །དྲང་སྲོང་ཆེན་པོས་སྤངས་པ་ཡིན། །གླང་ཆེན་
སོ་དང་རྟ་སོ་དང། །བ་ལང་སྤྲེའུ་ཡི་སོ་དང་ནི། །བོང་བུ་ཕག་གི་སོ་དག་དང། །སོ་གཅིག་པ་དང་སོ་མེད་པ། །དེ་ལྟ་བུ་ཡི་མི་དག་ནི། །དྲང་སྲོང་ཆེན་པོས་སྤངས་པ་ཡིན། །མཇིང་བུ་ཐུང་དང་སྐེ་རིང་
དང། །ཕྲག་མིག་དང་ནི་སྒུར་པོ་དང། །མཚན་རྡུམ་དང་ནི་རླིག་རླུག་དང། །རླིག་གཅིག་དང་ནི་རླིག་མེད་དང། །དེ་ལྟ་བུ་ཡི་མི་དག་ནི། །དྲང་སྲོང་ཆེན་པོས་སྤངས་པ་ཡིན། །ཧ་ཅང་རིང་དང་ཧ་ཅང་
ཐུང། །སྐེམ་དང་ངལ་སྐྱེན་ཧ་ཅང་ཚོལ། །ཤ་མདོག་ཁ་དོག་བཞི་པ་དང། །གྱོལ་པོ་གྲུམ་པོ་སོ་སྟོ་བ། །དེ་ལྟ་བུ་ཡི་མི་དག་ནི་།དྲང་སྲོང་ཆེན་པོས་སྤངས་པ་ཡིན། །ལག་རྡུམ་དང་ནི་རྐང་རྡུམ་དང། །
ལག་སོར་རྡུམ་པོ་འཇས་པ་དང། །མཆུ་མེད་ལུས་ནི་རི་མོ་ཅན། །ཧ་ཅང་རྒན་དང་ཧ་ཅང་གཞོན། །དེ་ལྟ་བུ་ཡི་མི་དག་ནི། །དྲང་སྲོང་ཆེན་པོས་སྤངས་པ་ཡིན། །ཐེང་པོ་སྨད་འཆལ་ཞར་བ་དང། །

[57A]༄༅། །སོར་རྡུམ་སྒུར་པོ་མིའུ་ཐུང་དང། །ཝ་བ་ཅན་དང་ལྐུགས་བ་དང། །འོན་བ་རྟེན་འཕྱེ་རྐང་བམ་པ། །དེ་ལྟ་བུ་ཡི་མི་དག་ནི། །དྲང་སྲོང་ཆེན་པོས་སྤངས་པ་ཡིན། །མཛེ་
ཅན་འབྲས་ཅན་ཕོལ་མིག་ཅན། །གཏའ་གམ་ཤུ་བ་གཡན་པ་དང། །ནད་ནི་གཞན་ཅན་ཐམས་ཅད་ཀྱང། །དྲང་སྲོད་ཆེན་པོས་སྤངས་པ་ཡིན་།བུད་མེད་ལམ་དང་ཁུར་གྱིས་དུབ། །ཡ་ཟ་མ་
ལུག་གཏའ་གམ་དང། །དེ་དག་དང་གཞན་ཡན་ལག་ཉམས། །དེ་ཀུན་འཁོར་སུན་འབྱིན་པ་ཡིན། །མཛེས་པ་རབ་ཏུ་དབྱུང་བ་དང། །ཡོངས་སུ་དག་པ་བསྙེན་རྫོགས་པ། །རྫོགས་སངས་རྒྱས་
ཀྱིས་རབ་མཁྱེན་ཏེ། །བདེན་པའི་མཚན་གྱིས་བཀའ་སྩལ་ཏོ། །ཉེ་དགས་སྐྲ་ལྗང་ཁུ་ཅན་དེའི་སྐྲ་དག་ཀྱང་གར་མཁན་གྱི་ལག་ཏུ་བཙོངས་པའི་སྐབས་དེ། དགེ་སློང་རྣམས་ཀྱིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་གིས་སྐྲ་བཙོངས་པར་མི་བྱའོ། །བྱེད་ན་ཉེས་པ་སྦོམ་བོར་འགྱུར་རོ། །སྡོམ་ལ། བྲན་ཅན་དང་ནི་
སྐྱོང་བ་དང། །གླེང་གཞི་དང་ནི་ཞུ་བ་དང། །ཆོ་འཕྲུལ་ཚེ་དང་སྙན་ལྡན་དང། །དམག་ཀུན་དང་ནི་སྲིན་བུ་རི། །སངས་རྒྱས་བཅོམ་ལྡན་འདས་མཉན་ཡོད་ན་རྒྱལ་བུ་རྒྱལ་བྱེད་ཀྱི་ཚལ་མགོན་མེད་
ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །ཚེ་དང་ལྡན་པ་ཉེ་བར་འཁོར་གྱི་དགེ་ཚུལ་གཉིས་པོ་བྲན་ཅན་དང། སྐྱོང་བ་སྟེ། དེ་དག་ཕན་ཚུན་གཏམ་འདྲེས་པ། ཕེབས་པར་སྨྲ་བ། སྨོས་འདྲིན་

[57B] །དེ་གཉིས་ལས་གཅིག་གིས་ཁྱོད་བསྙེན་པར་རྫོགས་ཤིག་དང། ངས་མཁན་པོ་དང། ཁྱོད་ཀྱི་རིམ་གྲོ་བྱའོ་ཞེས་སྨྲས་པ་དང། ཅིག་ཤོས་ཀྱིས་དེ་ཁོན་བཞིན་དུ་སྨྲས་ཏེ་
དེ་དག་ཕན་ཚུན་སྟངས་བྱེད་པས་གཉི་ག་ཡང་བསྙེན་པར་མ་རྫོགས་པར་གྱུར་ཏེ། །དེ་ནས་ཚེ་དང་ལྡན་པ་ཉེ་བར་འཁོར་བཅོམ་ལྡན་འདས་གང་ན་བ་དེར་སོང་སྟེ་ཕྱིན་ནས། བཅོམ་ལྡན་འདས་ཀྱི་
ཞབས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་ནས། ཚེ་དང་ལྡན་པ་ཉེ་བར་འཁོར་གྱིས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་མཁན་པོ་གཅིག་དང། སློབ་དཔོན་
གཅིག་དང། གསོལ་བའི་ལས་གཅིག་གིས་གཉིས་བསྙེན་པར་རྫོགས་སུ་རུང་ལགས་སམ། ཉེ་བར་འཁོར། རུང་ངོ། །དེ་གཉིས་གང་རྒན་ལགས། གང་ཡང་མ་ཡིན་ནོ། །བཙུན་པ་མཁན་
པོ་གཅིག་དང། སློབ་དཔོན་གཅིག་དང། གསོལ་བའི་ལས་གཅིག་གིས་གསུམ་བསྙེན་པར་རྫོགས་སུ་རུང་ལགས་སམ། ཉེ་བར་འཁོར། རུང་ངོ། །དེ་དག་ལས་གང་རྒན་པ་ལགས། གང་
ཡང་མ་ཡིན། བཙུན་པ་མཁན་པོ་གཅིག་དང། སློབ་དཔོན་གཅིག་དང་གསོལ་པའི་ལས་གཅིག་གིས་བཞི་བསྙེན་པར་རྫོགས་སུ་རུང་ལགས་སམ་ཉེ་བར་འཁོར་མི་རུང་ངོ། །དེ་ཅིའི་ཕྱིར་
ཞེ་ན༑ ཉེ་བར་འཁོར། ཚོགས་ཀྱིས་ཚོགས་ཀྱི་ལས་དག་མི་བྱ་བས་དགེ་འདུན་གྱིས་དགེ་འདུན་བསྙེན་པར་རྫོགས་པར་འགལ་ཏེ། དགེ་འདུན་གྱིས་དགེ་འདུན་བསྙེན་པར་རྫོགས་པར་བྱེད་ན་

[58A]༄༅། །འགལ་ཚབས་ཅན་དུ་འགྱུར་རོ། །དེ་ནས་ཚེ་དང་ལྡན་པ་ཉེ་བར་འཁོར་གྱིས་དེ་གཉིས་གསོལ་བའི་ལས་གཅིག་གིས་བསྙེན་པར་རྫོགས་པར་བྱས་པ་དང། དེ་གཉིས་
གང་ལ་ཕྱག་བྱ་བ་དང། ལས་སུ་ཇི་ལྟར་བསྐོ་བར་བྱ་བ་དང་རྙེད་པ་ཇི་ལྟར་བླང་པ་མི་ཤེས་པའི་སྐབས་དེ། ཚེ་དང་ལྡན་པ་ཉེ་བར་འཁོར་གྱིས་བཅོམ་ལྡན་འདས་ལ་རྒྱས་པར་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། དེ་གཉིས་ཀྱིས་གཅིག་ལ་གཅིག་ཕྱག་ནི་མི་བྱའོ། །རྙེད་པ་ནི་གང་སྔར་འོངས་པས་བླང་བར་བྱའོ། །ཕྱིས་འོངས་པ་དེ་ནི་སྔར་ལས་སུ་བསྐོ་ཞིང། རྙེད་པ་ཕྱིས་
སྦྱིན་པར་བྱའོ། །གླེང་གཞི་ནི་མཉན་ཡོད་ནའོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཉེ་བར་འཁོར་གྱིས་ཞུས་པ། བཙུན་པ་མ་འོངས་པའི་དུས་ན་དགེ་སློང་དྲན་པ་ཉམས་པ། དྲན་པ་
ཞན་པ་དག་འབྱུང་སྟེ་དེ་དག་གིས་གནས་དང། གྲོང་དང། གྲོང་རྡལ་གང་དང་གང་དུ་མདོ་སྡེ་གང་བཤད་པ་དང། བསླབ་པའི་གཞི་གང་བཅས་པ་མ་འཚལ་བར་གྱུར་ན། དེ་དག་གིས་ཇི་ལྟར་
བསྒྲུབ་པར་བགྱི། གཞན་ཡང་མདོ་སྡེ་དང། འདུལ་བ་དང། ཆོས་མངོན་པར་བསྐྱུད་པར་གྱུར་ན། དེ་དག་གིས་ཇི་ལྟར་བསྒྲུབ་པར་བགྱི་གཞན་ཡང་རྒྱལ་པོ་དང། ཁྱིམ་བདག་དང། དགེ་བསྙེན་
རྣམས་ཀྱི་སྔོན་གྱི་བཀའ་མཆིད་དག་ལ་གནས་དང། རྒྱལ་པོ་དང་གྲོང་ཁྱེར་དང། གྲོང་རྡལ་དང། ཁྱིམ་བདག་དང། དགེ་བསྙེན་རྣམས་ཀྱིས་མིང་བསྐྱུད་པར་གྱུར་ན། དེ་དག་གིས་ཇི་ལྟར་

[58B] བཅོམ་ལྡན་འདས་ཀྱིས་བཀའ་སྩལ་པ། ཉེ་བར་འཁོར། གང་གིས་གནས་ལ་སོགས་པའི་མིང་བརྗེད་པར་གྱུར་པ་དེ་དག་གིས་གྲོང་ཁྱེར་ཆེན་པོ་དྲུག་ལས་གང་ཡང་རུང་བའམ་
ཡང་ན་དེ་བཞིན་གཤེགས་པ་གང་དུ་ལན་མང་དུ་བཞུགས་པ་བརྗོད་བར་བྱའོ། །ཇི་སྟེ་རྒྱལ་པོའི་མིང་བརྗེད་ན་ནི་གསལ་རྒྱལ་ལོ་།ཁྱིམ་བདག་གི་མིང་ནི་མགོན་མེད་ཟས་སྦྱིན་ནོ། །དགེ་བསྙེན་
མ་ནི་རི་དྭགས་འཛིན་གྱི་མ་ས་གའོ། །སྔོན་གྱི་གཏམ་གྱི་གནས་ནི་ཝཱ་ར་ཎཱ་སིའོ། །རྒྱལ་པོ་ནི་ཚངས་སྦྱིན་ནོ། །ཁྱིམ་བདག་ནི་ཁྱིམ་བདག་སྡུམས་བྱེད་དོ། །དགེ་བསྙེན་མ་ནི་ཁྱིམ་བདག་གསོ་སྦྱོང་སྐྱེས་
ཀྱི་ཆུང་མ་བརྗོད་པར་བྱའོ། །མདོ་སྡེ་དང། འདུལ་བ་དང། ཆོས་མངོན་པ་རྣམས་བརྗེད་པར་གྱུར་ན། གླེགས་བུ་ལ་བྲིས་ནས་བཅང་བར་བྱ་སྟེ། འདི་ལ་འགྱོད་པར་མི་བྱའོ། །སངས་རྒྱས་བཅོམ་
ལྡན་འདས་རྒྱལ་པོའི་ཁབ་འོད་མའི་ཚལ་བྱ་ཀ་ལན་ད་ཀ་གནས་པ་ན་བཞུགས་སོ། །སངས་རྒྱས་བཅོམ་ལྡན་འདས་རྒྱལ་པོ་དང། བློན་པོ་དང། བྲམ་ཟེ་དང། ཁྱིམ་བདག་དང། གྲོང་མི་དང། ལྗོངས་
ཀྱི་མི་དང། ཕྱུག་པོ་དང། ཚོང་དཔོན་དང། དེད་དཔོན་རྣམས་ཀྱིས་རིམ་གྲོར་བྱས། བླ་མར་བྱས། ཕུ་དུད་དུ་བྱས། མཆོད་པ་བྱས་པས་བཅོམ་ལྡན་འདས་ཀྱི་ཆོས་གོས་དང། བསོད་སྙོམས་དང་
གཟིམས་ཆ་དང། སྙུན་གསོས་ཀྱི་རྐྱེན་སྨན་དང། ཡོ་བྱད་རྣམས་ཀྱང་བརྙེས་སོ། །མུ་སྟེགས་རྣམས་ནི་རྒྱལ་པོ་དང། བློན་པོ་དང་བྲམ་ཟེ་དང། ཁྱིམ་བདག་དང། གྲོང་མི་དང། ལྗོངས་ཀྱི་

[59A]༄༅། །མི་དང། ཕྱུག་པོ་དང། ཚོང་དཔོན་དང། དེད་དཔོན་རྣམས་ཀྱིས་རིམ་གྲོར་མ་བྱས། བླ་མར་མ་བྱས། ཕུ་དུད་དུ་མ་བྱས། མཆོད་པ་མ་བྱས་པས། ཆོས་གོས་དང། བསོད་
སྙོམས་དང། མལ་སྟན་དང། ནད་གསོས་ཀྱི་རྐྱེན་སྨན་དང། ཡོ་བྱད་རྣམས་ཀྱང་མ་རྙེད་པར་གྱུར་ཏོ། །དེ་ནས་བདུད་སྡིག་ཅན་འདི་སྙམ་དུ་བདག་གིས་ཡུན་རིང་མོ་ནས་དགེ་སྦྱོང་གོའུ་ཏ་མ་ལ་
རྣམ་པར་མཐོ་བཙམས་ན་གླགས་མ་རྙེད་ཀྱི། མ་ལ་བདག་གིས་མུ་སྟེགས་ཅན་རྣམས་ལ་མཐོ་བཙམ་མོ་སྙམ་མོ། །དེའི་ཚེ་རྫོགས་བྱེད་ལ་སོགས་པ་སྟོན་པ་དྲུག་པོ་ཐམས་ཅད་མཁྱེན་
པ་མ་ཡིན་པར་ཐམས་ཅད་མཁྱེན་པར་ང་རྒྱལ་བྱེད་པ་རྣམས་རྒྱལ་པོའི་ཁབ་ན་རྟེན་ཅིང་འཁོད་དོ། །དེ་ནས་བདུད་སྡིག་ཅན་གྱིས་བདག་ཉིད་རྫོགས་བྱེད་ཀྱི་ཆ་བྱད་དུ་མངོན་པར་སྦྲུལ་ནས། ཀུན་
ཏུ་རྒྱུ་གནག་ལྷས་ཀྱི་བུ་ག་ལ་བ་དེར་སོང་སྟེ་ཕྱིན་པ་དང། ཀུན་ཏུ་རྒྱུ་གནག་ལྷས་ཀྱི་བུའི་མདུན་དུ་འབར་བ་དང། སྣང་བ་དང་ཆར་འབབ་པ་དང། གློག་འགྱུར་བའི་ཆོ་འཕྲུལ་དག་བསྟན་པ་
དང། ཀུན་ཏུ་རྒྱུ་གནག་ལྷས་ཀྱི་བུས་སྨྲས་པ། རྫོགས་བྱེད་ཁྱོད་ཀྱིས་འདི་ལྟ་བུའི་ཡོན་ཏན་གྱི་ཚོགས་རྣམས་ཐོབ་བམ། ཐོབ་བོ། །དེ་བཞིན་དུ་སྨྲ་འདོད་ཀྱི་བུ་མོའི་བུ་ཡང་དག་རྒྱལ་བ་ཅན་
དང། མི་ཕམ་སྐྲའི་ལ་བ་ཅན་དང། ཀ་ཏྱའི་བུ་ནོག་ཅན་དང་གཉེན་གྱི་བུ་གཅེར་བུའི་མདུན་དུ་འབར་བ་དང། སྣང་བ་དང། ཆར་འབབ་པ་དང། གློག་འགྱུ་བའི་ཆོ་འཕྲུལ་རྣམས་བསྟན་

[59B] དེས་ཀྱང་སྨྲས་པ། རྫོགས་བྱེད་ཁྱོད་ཀྱིས་འདི་ལྟ་བུའི་ཡོན་ཏན་གྱི་ཚོགས་རྣམས་ཐོབ་བམ། ཐོབ་བོ། །དེ་བཞིན་དུ་བདག་ཉིད་ཀུན་ཏུ་རྒྱུ་གནག་ལྷས་ཀྱི་བུའི་ཆ་བྱད་དུ་མངོན་པར་སྤྲུལ་ནས་
ཐམས་ཅད་ཀྱི་དྲུང་དུ་སོང་ནས། འདི་ལྟ་བུའི་ཡོན་ཏན་གྱི་ཚོགས་རྣམས་ཁྱོད་ཀྱིས་ཐོབ་བམ། ཐོབ་བོ་ཞེས་བྱ་བའི་བར་སྔ་མ་བཞིན་ནོ། །དེ་བཞིན་དུ་བདག་ཉིད་མི་ཕམ་སྐྲའི་ལ་བ་ཅན་དུ་མངོན་པར་
སྤྲུལ་ནས། ཐམས་ཅད་ཀྱི་དྲུང་དུ་སོང་ནས། འདི་ལྟ་བུའི་ཡོན་ཏན་གྱི་ཚོགས་རྣམས་ཁྱོད་ཀྱིས་ཐོབ་བམ། ཐོབ་བོ་ཞེས་བྱ་བའི་བར་སྔ་མ་བཞིན་ནོ། །དེ་བཞིན་དུ་བདག་ཉིད་སྨྲ་འདོད་ཀྱི་བུ་ཡང་དག་
རྒྱལ་བ་ཅན་གྱི་ཆ་བྱད་དུ་མངོན་པར་སྤྲུལ་ནས། ཐམས་ཅད་ཀྱི་དྲུང་དུ་སོང་ནས་ཞེས་བྱ་བའི་བར་སྔ་མ་བཞིན་ནོ། །དེ་བཞིན་དུ་བདག་ཉིད་ཀ་ཏྱའི་བུ་ནོག་ཅན་གྱི་ཆ་བྱད་དུ་མངོན་པར་སྤྲུལ་ནས། ཐམས་
ཅད་ཀྱི་དྲུང་དུ་སོང་ནས་ཞེས་བྱ་བའི་བར་སྔ་མ་བཞིན་ནོ། །དེ་བཞིན་དུ་བདག་ཉིད་གཅེར་བུ་པ་གཉེན་གྱི་བུའི་ཆ་བྱད་དུ་མངོན་པར་སྤྲུལ་ནས། ཐམས་ཅད་ཀྱི་དྲུང་དུ་སོང་ནས་ཞེས་བྱ་བའི་བར་སྔ་མ་བཞིན་
ཏེ༑ དེ་རྣམས་སོ་སོ་ནས་བསམས་པ། བདག་གཅིག་པུ་མ་གཏོགས་པ་འདི་དག་ཐམས་ཅད་ནི་མཐུ་ཆེ་བ། རྫུ་འཕྲུལ་ཆེ་བའོ་སྙམ་མོ། །དེ་ནས་དུས་གཞན་ཞིག་ན་རྫོགས་བྱེད་ལ་སོགས་པ་སྟོན་པ་
དྲུག་པོ་རྣམས་རྟོག་ཁང་དུ་འདུས་ཤིང་འཁོད་པ་ན། བར་སྐབས་ཀྱི་གཏམ་འདི་ལྟ་བུ་དག་གླེང་སྟེ། ཤེས་ལྡན་དག། སྔོན་ནི་བདག་ཅག་རྒྱལ་པོ་དང། བློན་པོ་དང། བྲམ་ཟེ་དང། ཁྱིམ་བདག་

[60A]༄༅། །དང། གྲོང་མི་དང། ལྗོངས་ཀྱི་མི་དང། ཕྱུག་པོ་དང་ཚོང་དཔོན་དང། དེད་དཔོན་རྣམས་ཀྱིས་བཀུར་སྟིར་བྱས། རི་མོར་བྱས་མཆོད་པར་བྱས་པས། ཆོས་གོས་དང་
བསོད་སྙོམས་དང། མལ་སྟན་དང། ན་བའི་རྐྱེན་སྨན་དང། ཡོ་བྱད་རྣམས་ཀྱང་རྙེད་པར་གྱུར་ཏོ། །ད་ནི་བདག་ཅག་ལ་བཀུར་སྟིར་མི་བྱེད། རི་མོར་མི་བྱེད། བླ་མར་མི་བྱེད། མཆོད་པར་མི་བྱེད་
ཅེས་བྱ་བ་ནས། ཆོས་གོས་དང། བསོད་སྙོམས་དང། མལ་སྟན་དང་ནད་གསོས་ཀྱི་རྐྱེན་སྨན་དང། ཡོ་བྱད་རྣམས་མི་རྙེད་དོ་ཞེས་བྱ་བའི་བར་སྔ་མ་བཞིན་ནོ། །ཤེས་ལྡན་དག་དགེ་སྦྱོང་གོའུ་
ཏ་མ་དེ་ལ་ནི་བསྐུར་སྟི་བྱས། རི་མོ་བྱས་ཞེས་བྱ་བ་ནས། དགེ་སྦྱོང་གོའུ་ཏ་མས་ནི་ཆོས་གོས་དང། བསོད་སྙོམས་དང། མལ་སྟན་དང། ནད་གསོས་ཀྱི་རྐྱེན་སྨན་དང། ཡོ་བྱད་རྣམས་ཀྱང་
རྙེད་དོ་ཞེས་བྱའི་བར་སྔ་མ་བཞིན་ནོ། །ཤེས་ལྡན་དག་དེ་ལྟ་བས་ན། བདག་ཅག་གིས་དགེ་སྦྱོང་གོའུ་ཏ་མ་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་དགུག་པར་བྱ་ཞིང་གལ་ཏེ། དགེ་སྦྱོང་
གོའུ་ཏ་མས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་གཅིག་བསྟན་ན། བདག་ཅག་གིས་གཉིས། དགེ་སྦྱོང་གོའུ་ཏ་མས་གཉིས་ན་བདག་ཅག་གིས་བཞི། དགེ་སྦྱོང་གོའུ་ཏ་མས་བཞིན་བདག་
ཅག་གིས་བརྒྱད༑ དགེ་སྦྱོང་གོའུ་ཏ་མས་བརྒྱད་ན་བདག་ཅག་གིས་བཅུ་དྲུག་དགེ་སྦྱོང་གོའུ་ཏ་མས་བཅུ་དྲུག་ན་བདག་ཅག་གིས་སུམ་ཅུ་རྩ་གཉིས་ཏེ། དགེ་སྦྱོང་གོའུ་ཏ་མས་མིའི་ཆོས་བླ་

[60B]ཅག་གིས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ཉིས་འགྱུར་སུམ་འགྱུར་དུ་བསྟན་པར་བྱའོ། །དེ་ནས་རྫོགས་བྱེད་ལ་སོགས་པ་སྟོན་པ་དྲུག་
པོ་རྣམས་རྒྱལ་པོ་གཟུགས་ཅན་སྙིང་པོ་གང་ན་བ་དེར་སོང་སྟེ་ཕྱིན་ནས། རྒྱལ་པོ་གཟུགས་ཅན་སྙིང་པོ་ལ། རྒྱལ་བ་དང། ཚེ་སྤེལ་བ་བྱས་ནས་འདི་སྐད་ཅེས་སྨྲས་སོ། །ལྷ་བདག་ཅག་ནི་རྫུ་འཕྲུལ་
དང་ལྡན་པ། ཡེ་ཤེས་ཅན་དུ་སྨྲ་བ་ལགས། དགེ་སྦྱོང་གོའུ་ཏ་མ་ཡང་བདག་ཉིད་རྫུ་འཕྲུལ་དང་ལྡན་པ། ཡེ་ཤེས་ཅན་དུ་སྨྲ་བ་ལགས་པར་སེམས་ན། དེའི་སླད་དུ་ཡེ་ཤེས་དང་ལྡན་པར་སྨྲ་བ་དང་
ཡེ་ཤེས་དང་ལྡན་པར་སྨྲ་བ་ལྷན་ཅིག་ཏུ་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་པར་སྩལ་བའི་རིགས་སོ། །གལ་ཏེ་དགེ་སྦྱོང་གོའུ་ཏ་མས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་གཅིག་
བསྟན་ན་བདག་ཅག་གིས་གཉིས་ཞེས་བྱ་བ་ནས། བདག་ཅག་གིས་མིའི་ཆོས་བླ་མའི་རྫུ་འཕྲུལ་ཉིས་འགྱུར་སུམ་འགྱུར་དུ་བསྟན་པར་བགྱིའོ་ཞེས་བྱ་བའི་བར་སྔ་མ་བཞིན་ནོ། །དགེ་སྦྱོང་གོའུ་
ཏ་མ་ཡང་ཤུལ་གྱི་ཕྱེད་དུ་དགུག་ཏུ་གསོལ། བདག་ཅག་ཀྱང་ཤུལ་གྱི་ཕྱེད་དུ་མཆིའོ། །དེ་ནས་མ་ག་དཧའི་རྒྱལ་པོ་བཟོ་སྦྱངས་གཟུགས་ཅན་སྙིང་པོས་རྫོགས་བྱེད་ལ་སོགས་པ་སྟོན་པ་དྲུག་པོ་
རྣམས་ལ་འདི་སྐད་ཅེས་སྨྲས་སོ། །ཀྱེ་རོ་དང་འདྲ་བ་ཁྱེད་ཀྱིས་ཀྱང་བཅོམ་ལྡན་འདས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་དགུག་གམ། རྒྱལ་པོས་དེ་སྐད་ཅེས་སྨྲས་པ་དང། དེ་དག་དོང་ངོ།།

[61A]༄༅། །ཇི་ཙམ་དུས་གཞན་ཞིག་ན་མ་ག་དཧའི་རྒྱལ་པོ་བཟོ་སྦྱངས་གཟུགས་ཅན་སྙིང་པོ་རྒྱལ་པོའི་ཁབ་ནས་བྱུང་སྟེ། བཅོམ་ལྡན་འདས་ལ་བལྟ་བ་དང། བསྙེན་བཀུར་
བྱ་བའི་ཕྱིར་བཅོམ་ལྡན་འདས་ཀྱི་སྤྱན་སྔར་སོང་བ་དང། དེ་དག་དེའི་ལམ་ཁར་སོང་ནས། རྒྱལ་པོ་ལ་རྒྱལ་བ་དང། ཚེ་སྤེལ་བ་བྱས་ནས་འདི་སྐད་ཅེས་སྨྲས་སོ། །ལྷ་བདག་ཅག་ནི་རྫུ་འཕྲུལ་
དང་ལྡན་པ་ཡེ་ཤེས་ཅན་དུ་སྨྲ་བ་ལགས་ཞེས་བྱ་བ་ནས། མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ཉིས་འགྱུར་སུམ་འགྱུར་དུ་བསྟན་པར་བགྱིས་ན། དགེ་སྦྱོང་གོའུ་ཏ་མ་ཤུལ་གྱི་ཕྱེད་དག་ཏུ་
དགུག་པར་གསོལ། བདག་ཅག་ཀྱང་ཤུལ་གྱི་ཕྱེད་དུ་མཆིའོ་ཞེས་བྱ་བའི་བར་སྔ་མ་བཞིན་ནོ། །རྒྱལ་པོས་སྨྲས་པ། ཀྱེ་འདིའི་ཚེ་ནི་དེར་ཟད། གལ་ཏེ་ཁྱོད་དོན་འདི་ལན་གསུམ་གྱི་བར་དུ་
ཟེར་ན་ཁྱེད་སྤྱུགས་ཏེ་བཏང་ངོ་ཞེས་དེས་དེ་དག་ཐག་བཅུག་པ་དང། སླར་སོང་ངོ། །རང་གི་གནས་སུ་ཕྱིན་པ་དང། ཡང་བསྡོས་པ། ཤེས་ལྡན་དག་མ་ག་དཧའི་རྒྱལ་པོ་བཟོ་སྦྱངས་གཟུགས་ཅན་སྙིང་པོ་ནི་དགེ་
སྦྱོང་གོའུ་ཏ་མའི་ཕྱོགས་བྱེད་པས། མཉན་ཡོད་ན་ཀོ་ས་ལའི་རྒྱལ་པོ་གསལ་རྒྱལ་གཟུ་བོ་ལྟ་བུ་ཞེས་ཡོད་ཅེས་གྲག་གོ་གང་གི་ཚེ་དགེ་སྦྱོང་གོའུ་ཏ་མ་མཉན་ཡོད་དུ་འོངས་པ་དེའི་ཚེ། བདག་
ཅག་གིས་དགེ་སྦྱོང་གོའུ་ཏ་མ་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་དགུག་པར་བྱའོ། །ཅི་ཙམ་དུ་གཞན་ཞིག་ན་བཅོམ་ལྡན་འདས་རྒྱལ་པོའི་ཁབ་ཏུ་ཇི་སྲིད་དགྱེས་ཀྱི་བར་དུ་བཞུགས་

[61B] །རིམ་གྱིས་ལྗོངས་རྒྱུ་ཞིང་གཤེགས་པ་ལས་མཉན་ཡོད་དུ་བྱོན་ནས། མཉན་ཡོད་ན་རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་
གྱི་ཀུན་དགའ་ར་བ་ན་བཞུགས་སོ། །དེ་ནས་རྫོགས་བྱེད་ལ་སོགས་པ་སྟོན་པ་དྲུག་པོ་རྣམས་ཀྱང་བཅོམ་ལྡན་འདས་ཀྱི་རྗེས་ཤིང་མཉན་ཡོད་དུ་དོང་ངོ། །དེ་ནས་རིམ་གྱིས་མཉན་ཡོད་དུ་ཕྱིན་པ་
དང། དེ་དག་ལམ་གྱིས་དུབ་པ་ངལ་བསོ་ནས་ཀོ་ས་ལའི་རྒྱལ་པོ་གསལ་རྒྱལ་ག་ལ་བ་དེར་སོང་སྟེ་ཕྱིན་པ་དང། ཀོ་ས་ལའི་རྒྱལ་པོ་གསལ་རྒྱལ་ལ་རྒྱལ་བ་དང་ཚེ་སྤེལ་བ་བྱས་ནས་སྨྲས་པ་
ལྷ་བདག་ཅག་ནི། རྫུ་འཕྲུལ་དང་ལྡན་པ། ཡེ་ཤེས་ཅན་དུ་སྨྲ་བ་ལགས། དགེ་སྦྱོང་གོའུ་ཏ་མ་ཡང་བདག་ཉིད་རྫུ་འཕྲུལ་དང་ལྡན་པ། ཡེ་ཤེས་ཅན་དུ་སྨྲ་བ་ལགས་པར་སེམས་ན། དེའི་སླད་
དུ་ཡེ་ཤེས་ཅན་དུ་སྨྲ་བ་དང། ཡེ་ཤེས་ཅན་དུ་སྨྲ་བ་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་སྟོན་དུ་སྩལ་བའི་རིགས་སོ། །གལ་ཏེ་དགེ་སྦྱོང་གོའུ་ཏ་མས་མིའི་ཆོས་བླ་མའི་རྫུ་
འཕྲུལ་གྱི་ཆོ་འཕྲུལ་གཅིག་བསྟན་ན། བདག་ཅག་གིས་གཉིས། དགེ་སྦྱོང་གོའུ་ཏ་མས་གཉིས་ན། བདག་ཅག་གིས་བཞི། དགེ་སྦྱོང་གོའུ་ཏ་མས་བཞི་ན། བདག་ཅག་གིས་བརྒྱད། དགེ་
སྦྱོང་གོའུ་ཏ་མས་བརྒྱད་ན། བདག་ཅག་གིས་བཅུ་དྲུག་དགེ་སྦྱོང་གོའུ་ཏ་མས་བཅུ་དྲུག་ན། བདག་གིས་སུམ་ཅུ་རྩ་གཉིས་ཏེ། དགེ་སྦྱོང་གོའུ་ཏ་མས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ཇི་

[62A]༄༅། །སྙེད་བསྟན་པ་ལས། བདག་ཅག་གིས་ཉིས་འགྱུར་སུམ་འགྱུར་དུ་མི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་པར་བགྱིས། དགེ་སྦྱོང་གོའུ་ཏ་མ་ཤུལ་གྱི་ཕྱེད་
དུ་དགུག་ཏུ་གསོལ། བདག་ཅག་ཀྱང་ཤུལ་གྱི་ཕྱེད་དུ་མཆིའོ། །ཀོ་ས་ལའི་རྒྱལ་པོ་གསལ་རྒྱལ་གྱིས་སྨྲས་པ། ཤེས་ལྡན་དག་གལ་ཏེ་དེ་ལྟ་ན་བདག་གིས་བཅོམ་ལྡན་འདས་ལ་
ཞུས་ཏེ་བྱས། རེ་ཞིག་སྡོད་ཅིག་དེ་རྣམས་ཀྱིས་སྨྲས་པ། ལྷ་ལེགས་ཀྱི་དེ་ལྟར་མཛད་དུ་གསོལ། སྡོད་དོ། །དེ་ནས་ཡུལ་ཀོ་ས་ལའི་རྒྱལ་པོ་གསལ་རྒྱལ་བཅོམ་ལྡན་འདས་གང་ན་བ་
དེར་སོང་སྟེ་ཕྱིན་ནས། བཅོམ་ལྡན་འདས་ཀྱི་ཞབས་ལ་མགོ་བོས་འཚལ་ཏེ་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། བཅོམ་ལྡན་འདས་ལ་ཀོ་ས་ལའི་རྒྱལ་པོ་གསལ་
རྒྱལ་གྱིས་འདི་སྐད་ཅེས་གསོལ་ཏོ། །བཙུན་པ། མུ་སྟེགས་ཅན་དེ་རྣམས་བཅོམ་ལྡན་འདས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་སྤྱན་འདྲེན་ན། དེའི་སླད་དུ་བཅོམ་ལྡན་འདས་ཀྱིས་
མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་དུ་གསོལ། མུ་སྟེགས་ཅན་རྣམས་ཐག་སྩལ་དུ་གསོལ། ལྷ་དང་མི་རྣམས་དགའ་བར་བགྱིར་གསོལ། སྐྱེས་བུ་དམ་པ་རྣམས་གློ་བ་རངས་
པར་བགྱིར་གསོལ། དེ་སྐད་ཅེས་གསོལ་པ་དང། བཅོམ་ལྡན་འདས་ཀྱིས་ཀོ་ས་ལའི་རྒྱལ་པོ་གསལ་རྒྱལ་ལ་འདི་སྐད་ཅེས་བཀའ་སྩལ་ཏོ། །རྒྱལ་པོ་ཆེན་པོ་ང་ནི་ཉན་ཐོས་རྣམས་ལ་

[62B] དགེ་སློང་དག་ཁྱེད་ཚུར། བྲམ་ཟེ་དང་ཁྱིམ་བདག་འོངས་ཤིང་འོངས་པ་རྣམས་ལ་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་སྟོན་ཅིག་ཅེས་ཆོས་སྟོན་པར་མི་བྱེད་ཀྱི། འོན་ཀྱང་ང་ནི་ཉན་
ཐོས་རྣམས་ལ་འདི་སྐད་དུ། དགེ་སློང་དག་དགེ་བ་ནི་མ་སྤྱོམས་ཤིག་སྡིག་པ་ནི་ཤོགས་ཏེ་གནོས་ཤིག་ཅེས་ཆོས་སྟོན་ཏོ། །ཀོ་ས་ལའི་རྒྱལ་པོ་གསལ་རྒྱལ་གྱིས་ལན་གཉིས། ལན་གསུམ་
གྱི་བར་དུ་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ། མུ་སྟེགས་ཅན་དེ་རྣམས་བཅོམ་ལྡན་འདས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་སྤྱན་འདྲེན་ན། དེའི་སླད་དུ་བཅོམ་ལྡན་
འདས་ཀྱིས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་དུ་གསོལ། མུ་སྟེགས་ཅན་རྣམས་ཐག་སྩལ་དུ་གསོལ། ལྷ་དང་མི་རྣམས་དགའ་བར་བགྱིར་གསོལ། སྐྱེ་བོ་དམ་པ་རྣམས་གློ་བ་རངས་
པར་བགྱིར་གསོལ། བཅོམ་ལྡན་འདས་ཀྱིས་ཀོ་ས་ལའི་རྒྱལ་པོ་གསལ་རྒྱལ་ལ་ལན་གཉིས་ལན་གསུམ་གྱི་བར་དུ་འདི་སྐད་ཅེས་བཀའ་སྩལ་ཏོ། །རྒྱལ་པོ་ཆེན་པོ། ང་ནི་ཉན་ཐོས་རྣམས་ལ་འདི་
སྐད་དུ། དགེ་སློང་དག་ཁྱེད་ཚུར། བྲམ་ཟེ་དང་ཁྱིམ་བདག་འོངས་ཤིང་འོངས་པ་རྣམས་ལ། མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་སྟོན་ཅིག་ཅེས་ཆོས་སྟོན་པར་མི་བྱེད་ཀྱི། འོན་ཀྱང་ང་ནི་
ཉན་ཐོས་རྣམས་ལ་འདི་སྐད་དུ། དགེ་སློང་དག་དགེ་བ་ནི་མ་སྤྱོམས་ཤིག་སྡིག་པ་ནི་ཤོགས་ཏེ་གནོས་ཤིག་ཅེས་ཆོས་སྟོན་ཏོ། །སངས་རྒྱས་བཅོམ་ལྡན་འདས་རྣམས་ཀྱིས་ངེས་པར་མཛད་པ་ནི་

[63A]༄༅། །ལྔ་ཡིན་ཏེ། ལྔ་གང་ཞེ་ན། སྔ་ཕྱི་མེད་པའི་སེམས་ཅན་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པར་མཛད་པ་དང། ཉན་ཐོས་དགེ་
བའི་རྩ་བ་བསགས་པ་རྒྱལ་ཚབ་ཏུ་དབང་བསྐུར་བས་དབང་བསྐུར་བར་མཛད་པ་དང། ཡབ་དང་ཡུམ་བདེན་པ་ལ་འགོད་པར་མཛད་པ་དང། མཉན་ཡོད་དུ་ཆོ་འཕྲུལ་ཆེན་པོ་བསྟན་པ་མཛད་པ་དང་སངས་
རྒྱས་ཀྱིས་གདུལ་བར་བྱ་བ་ཐམས་ཅད་འདུལ་བའོ། །བཅོམ་ལྡན་འདས་ཀྱིས་སྔོན་གྱི་ཡང་དག་པར་རྫོགས་པའི་སངས་རྒྱས་རྣམས་ཀྱིས་ཆོ་འཕྲུལ་ཆེན་པོ་གང་དུ་བསྟན་ཅེས་དགོངས་ན་
མཉན་ཡོད་དུ་ཡིན་པར་གཟིགས་སོ། །ཡང་སྐྱེ་བོའི་ཚོགས་ཆེན་པོས་དུས་ཇི་ཙམ་ན་ཁོང་དུ་ཆུད་པར་འགྱུར་ཞེས་དགོངས་ན། ཞག་བདུན་ལོན་ནས་འགྱུར་བར་མཁྱེན་ནས། ཀོ་ས་ལའི་རྒྱལ་
པོ་གསལ་རྒྱལ་ལ་འདི་སྐད་ཅེས་བཀའ་སྩལ་ཏོ། །རྒྱལ་པོ་ཆེན་པོ་སོང་ལ་དེ་བཞིན་བྱས། ཅི་རིགས་པར་སྒྲུབས་ཤིག་ཅེས་བགྱིས་ཤིག་།བཅོམ་ལྡན་འདས་དུས་ཇི་ཙམ་ན། རྒྱལ་པོ་ཆེན་
པོ༑ ཞག་བདུན་ནའོ། །དེ་ནས་ཀོ་ས་ལའི་རྒྱལ་པོ་གསལ་རྒྱལ་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས། བཅོམ་ལྡན་འདས་ཀྱི་སྤྱན་སྔ་ནས་སོང་སྟེ། མུ་སྟེགས་ཅན་རྣམས་
ལ་སྨྲས་པ། ཀྱེ་བཅོམ་ལྡན་འདས་ནི། ཞག་བདུན་ན་རྫུ་འཕྲུལ་གྱི་ཆོ་འཕྲུལ་ཆེན་པོ་སྟོན་པར་མཛད་ཀྱི། ཁྱེད་ཅག་གིས་བྱ་ཞིང་བཤམས་དགོས་པ་ཅི་ཡོད་པ་དེ་གྱིས་ཤིག་མུ་སྟེགས་ཅན་

[63B] ཤེས་ལྡན་དག། ཡང་ན་ནི་དགེ་སྦྱོང་གོའུ་ཏ་མ་འབྲོས་པར་འགྱུར་རོ། །ཡང་ན་ནི་གྲོགས་ཚོལ་བར་འགྱུར་ན་དེ་ལ་ཇི་ལྟར་བསྒྲུབ། དེ་དག་འདི་སྐད་ཅེས། ཀྱེ་དགེ་སྦྱོང་གོའུ་ཏ་མ་ནི་
གདོན་མི་ཟ་བར་གྲོགས་ཚོལ་བར་འགྱུར་བས་ཇི་སྟེ་དེ་ལྟར་གྱུར་ན་བདག་ཅག་གིས་ཀྱང་གྲོགས་བཙལ་ལོ། །དེའི་ཚེ་ཀུ་ཤའི་གྲོང་ཁྱེར་ན་ཀུན་ཏུ་རྒྱུ་ཤིན་ཏུ་བཟང་པོ་ཞེས་བྱ་བ་རྒས་པ། འཁོགས་པ་
གཏུགས་པ། ཀུ་ཤའི་གྲོང་ཁྱེར་གྱི་གྱད་རྣམས་ཀྱིས་དགྲ་བཅོམ་པར་བཀུར་ཞིང། རིམ་གྲོ་བྱས། བཀུར་སྟིར་བྱས། བླ་མར་བྱས། མཆོད་པར་བྱས་པ་ཞིག་འདུག་གོ་དེ་རྣམས་ཀྱིས་གྲོས་བཅས་ནས་
དེའི་དྲུང་དུ་སོང་སྟེ་སྨྲས་པ། ཤིན་ཏུ་བཟང་པོ་ཁྱོད་དང་བདག་ཅག་ཚངས་པ་མཚུངས་པར་སྤྱོད་པ་ཡིན་ཏེ། བདག་ཅག་གིས་དགེ་སྦྱོང་གོའུ་ཏ་མ་མིའི་ཆོས་བླ་མའི་རྫུ་འཕྲུལ་ལ་བོས་ཀྱི་གྲོགས་གྱིས་ཤིག་
དེས་སྨྲས་པ། ཀྱེ་ཁྱེད་ཀྱིས་དགེ་སྦྱོང་གོའུ་ཏ་མ་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་བོས་པ་ནི་མ་ལེགས་པ་ཞིག་བྱས་སོ། །དེ་ཅིའི་ཕྱིར་ཞེ་ན། དེ་ནི་རྫུ་འཕྲུལ་ཆེ་ཞིང་མཐུ་ཆེ་བ་ཡིན་ནོ། །ཇི་ལྟར་
ཤེས། འཐད་པ་ལགས་སོ། །འདི་ལ་གཏན་ཚིགས་ཅི་ཡོད། ཤེས་ལྡན་དག་།གང་གི་ཚེ་དགེ་སྦྱོང་གོའུ་ཏ་མ་འཇིག་རྟེན་དུ་མ་བྱུང་བ་དེའི་ཚེ། ཁོ་བོ་དལ་གྱིས་འབབ་པ་ཞེས་བྱ་བའི་མཚོ་འགྲམ་
ན་ཉིན་མོ་གནས་ཤིང་ཁོ་བོའི་བསོད་སྙོམས་བླངས་ནས། མཚོ་ཆེན་པོ་མ་དྲོས་པར་སོང་སྟེ་ཟའོ། །དེ་ན་ཁོ་བོ་ཕྱོགས་གཅིག་ན་འདུག་པ་ལ་མ་དྲོས་པ་ན་གནས་པའི་ལྷ་རྣམས་ཀྱིས་ཆུ་བཅུས་ཤིང་

[64A]༄༅། །སྦྱིན་པར་བྱེད་དོ། །གང་གི་ཚེ་དགེ་སྦྱོང་གོའུ་ཏ་མ་འཇིག་རྟེན་དུ་བྱུང་བ་དེའི་ཚེ། དེའི་ཉན་ཐོས་ཀྱི་མཆོག་ཤཱ་རིའི་བུ་ཞེས་བྱ་བ་དེའི་དགེ་སྦྱོང་སྐུལ་བྱེད་ཅེས་བྱ་བ་
དེས། ཕྱག་དར་ཁྲོད་པ་ཁྱེར་ནས་མཚོ་ཆེན་པོ་མ་དྲོས་པར་འོངས་པ་དང། །མ་དྲོས་པ་ན་གནས་པའི་ལྷ་དེ་རྣམས་དེའི་ཕྱག་དར་ཁྲོད་པ་དེ་དག་བཀྲུས་ནས་འབུལ་བར་བྱེད་ལ། བཀྲུས་པའི་ཆུ་དེས་
ཀྱང་བདག་ཉིད་ཀྱི་མགོ་བོར་འདེབས་པར་བྱེད་དོ། །དེ་ལྟ་བས་ན་བདག་ཅག་གང་གི་ཡང་སློབ་དཔོན་དང་ཡང་མི་མཉམ་པ་དེ་ཁྱེད་ཀྱིས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་བོས་པ་ནི་
མ་ལེགས་པ་བྱས་སོ། །དེ་རྣམས་ཕན་ཚུན་དུ་ཀྱེ་འདི་ཡང་དེའི་ཕྱོགས་ཤིག་ཡིན་པས། བདག་ཅག་གཞན་ཚོལ་དུ་དོང་ངོ་ཞེས་སྨྲས་ནས། དེ་རྣམས་ཀྱིས་དེ་ལ་གཡོའི་ཀུན་ཏུ་སྤྱོད་པས། བཀུར་
སྟི་བྱ་བ་ལྟར་བྱས་ཏེ་དོང་ནས། ས་ཕྱོགས་དབེན་པ་གཞན་ཞིག་ཏུ་འདུས་ནས་བགྲོས་པ། ཀྱེ་བདག་ཅག་གིས་གྲོགས་གཞན་ཇི་ལྟར་བཙལ་བར་བྱ། སྨྲོས་ཤིག་དེ་ལས་ཁ་ཅིག་གིས་
སྨྲས་པ། གྲོང་ཁྱེར་སྐྱེད་མོས་ཚལ་གྱི་ནགས་ཞེས་བྱ་བ་ན་ལྔ་མངོན་པར་ཤེས་པ་ཆེ་གེ་མོ་ཞིག་གནས་པས་དེའི་གན་དུ་དོང་དང། དེས་བདག་ཅག་གི་གྲོགས་བྱེད་པར་འགྱུར་རོ། །ཁ་ཅིག་
གིས་སྨྲས་པ། དེས་མི་ནུས་ཀྱི། འོན་ཀྱང་དཀའ་ཐུབ་ཀྱི་ནགས་ཚལ་ཆེ་གེ་མོ་ཞེས་བྱ་བ་ན། དཀའ་ཐུབ་ཅན་ལྔ་མངོན་པར་ཤེས་པ་ཆེ་གེ་མོ་ཞེས་བྱ་བ་གནས་པ་དེའི་དྲུང་དུ་དོང་ན། དེས་བདག་

[64B] །དེའི་ཚེ་གངས་རིའི་སུལ་ཤིང་སྣ་ཚོགས་ཀྱི་ནགས་ཚལ་གྱིས་བརྒྱན་པ། ཆུ་མིག་དང། མེ་ཏོག་དང། འབྲས་བུ་དང། རྩ་བ་ཕུན་སུམ་ཚོགས་པ་འབབ་ཆུ་དང་
མཚེའུ་མཛེས་པར་བྱས་པ་ན། དྲང་སྲོང་ལྔ་བརྒྱ་ཙམ་ཞིག་གནས་ཏེ་ཕལ་ཆེར་མངོན་པར་ཤེས་པ་ལྔ་དང་ལྡན་པའོ། །དེའི་ནང་ནས་དྲང་སྲོང་མངོན་པར་ཤེས་པ་ལྔ་དང་ལྡན་པ་གཅིག་གྲོང་
ཁྱེར་གྱི་ཉེ་འཁོར་དུ་འོངས་ནས། དེ་ཕན་ཚུན་འཕྱན་པ་ལས། དེ་རྣམས་ཀྱི་དྲུང་དུ་འོངས་པ་དང། དེ་རྣམས་ཀྱིས་དེ་ལ་བྱོན་པ་ལེགས་སོ། །ཞེས་བྱ་བ་ཀུན་ཏུ་སྤྱད་ནས། ཁྱོད་གང་ན་འདིར་འོངས་
ཞེས་དྲིས་པ་དང། དེས་ཇི་ལྟར་གྱུར་པ་རྣམས་བརྗོད་དོ། །དེ་རྣམས་ཡིད་བདེ་བ་སྐྱེས་ནས་དེ་དག་གི་དྲུང་དུ་སོང་ངོ། །དེ་ནས་ཕན་ཚུན་ཡང་དག་པར་དགའ་བར་བྱས་ནས་ལམ་གྱིས་དུབ་པ་ངལ་
བསོ་སྟེ། ཀྱེ་ཁྱེད་དང་བདག་ཅག་ཚངས་པ་མཚུངས་པར་སྤྱོད་པ་ཡིན་ཏེ། བདག་ཅག་གིས་དགེ་སྦྱོང་གོའུ་ཏ་མ་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་བོས་ན། ཁྱོད་ཀྱིས་ཀྱང་གྲོགས་གྱིས་
ཤིག་དེ་དག་གིས་སྨྲས་པ། ཀྱེ་ལེགས་ཏེ་དེ་བཞིན་དུ་བྱ་ན། འོན་ཀྱང་ངེད་ལ་མཚན་མ་སྟོན་ཅིག་དེ་རྣམས་ཡིད་བདེ་བ་སྐྱེས་ནས་དེ་དག་ལ་གུས་པར་སྨྲ་བས་མགུ་བར་བྱས་ཏེ་དོང་ངོ། །རེ་
ཞིག་ན་ཀོ་ས་ལའི་རྒྱལ་པོ་གསལ་རྒྱལ་གྱི་མས་དབེན་གྱི་ནུ་བོ་རྒྱལ་བུ་གཞོན་ནུ་ནག་གུ་ཞེས་བྱ་བ་དེ་དྲི་དང་མེ་ཏོག་གི་ཕྲེང་བས་བརྒྱན་ནས། རྒྱལ་པོའི་ཕོ་བྲང་གི་དྲུང་ན་མར་སོང་བ་ལས་དེའི་བཙུན་

[65A]༄༅། །མོ་ཞིག་སྟེང་གི་ཁང་བཟང་གི་ཐོག་ནས་མེ་ཏོག་གི་ཕྲེང་བ་བོར་བ་དང། དེའི་ལུས་ལ་ཕོག་པ་གཞན་ཞིག་གིས་མཐོང་ངོ། །འཇིག་རྟེན་ནི་མཛའ་བ་དང། མི་མཛའ་
བ་དང། ཐ་མལ་པ་ཡིན་པས། དེས་ཀྱང་བློན་པོ་ལ་བྱས་སོ། །བློན་པོས་ཀྱང་རྒྱལ་པོ་ལ། ལྷ་རྒྱལ་བུ་གཞོན་ནུ་ནག་གུ་ནི་ལྷའི་བཙུན་མོ་དང་ཁྲིའོ་ཞེས་གསོལ་ཏོ། །རྒྱལ་པོ་རྣམས་ནི་མ་བརྟགས་
པར་བྱེད་པ་ཡིན་པས། དེས་བློན་པོ་རྣམས་ལ། ཤེས་ལྡན་དག་ངས་རྒྱལ་བུ་གཞོན་ནུ་ནག་གུ་ཡོངས་སུ་བཏང་གི་དེང་ལ་རྐང་ལག་མེད་པར་གྱིས་ཤིག་ཅེས་བསྒོ་བ་དང། དེ་དག་གིས་
དེ་སྲང་དུ་ཁྲིད་ནས་རྐང་ལག་མེད་པར་བྱས་ཏེ་བཞག་ནས། དེའི་གཉེན་མིག་མཆི་མས་གང་བ་རྣམས་དང། སྐྱེ་བོའི་ཚོགས་གཞན་དག་གིས་ཀྱང་ཡོངས་སུ་བསྐོར་ཅིང་འདུག་གོ་ཇི་ཙམ་ན་མུ་
སྟེགས་ཅན་རྣམས་ཀྱང་ཕྱོགས་དེར་འོངས་པ་དང། དེ་དག་ལ་དེའི་གཉེན་རྣམས་ཀྱིས། འཕགས་པ། རྒྱལ་བུ་གཞོན་ནུ་ནག་གུའི་ཡན་ལག་དང་ཉིད་ལག་དག་ཇི་ལྟར་སྔ་མཁོ་བཞིན་དུ་
འགྱུར་བའི་བདེན་པའི་ཚིག་མཛད་དུ་གསོལ། ཞེས་སྨྲས་པ་དང། དེ་དག་སྤོབས་པ་མེད་ནས། ཅང་མི་ཟེར་བར་ལངས་ཏེ། ཇི་ཙམ་ན་ཚེ་དང་ལྡན་པ་ཀུན་དགའ་བོ་བསོད་སྙོམས་ལ་རྒྱུ་བ་
ལས་ཕྱོགས་དེར་ཕྱིན་པ་དང། དེ་དག་གིས་དེ་ལ་སྨྲས་པ། འཕགས་པ། རྒྱལ་བུ་གཞོན་ནུ་ནག་གུ་ཡན་ལག་དང་ཉིང་ལག་དག་ཇི་ལྟར་སྔ་མཁོ་བཞིན་དུ་འགྱུར་བར་བདེན་པའི་ཚིག་མཛད་

[65B] དེས་སྨྲས་པ། ཤེས་ལྡན་དག་བཅོམ་ལྡན་འདས་ལ་ཞུས་ཏེ་འོངས། ཞེས་བྱས་པ་དང། དེ་དག་འདི་ནི། སོས་ཟིན་ཏོ་ཞེས་དབུགས་ཕྱིན་པར་གྱུར་ཏོ། །དེ་ནས་ཚེ་དང་ལྡན་པ་ཀུན་དགའ་
བོ་རིངས་པ་རིངས་པར་མཉན་ཡོད་དུ་སོང་སྟེ། བསོད་སྙོམས་པ་བཞག་ནས། བཅོམ་ལྡན་འདས་ཀྱི་སྤྱན་སྔར་སྟོང་སྟེ། སྐབས་དེ་བཅོམ་ལྡན་འདས་ལ་རྒྱ་ཆེར་གསོལ་པ་དང། བཅོམ་ལྡན་འདས་ཀྱིས་
བཀའ་སྩལ་པ། ཀུན་དགའ་བོ་སོང་ལ་རྒྱལ་བུ་གཞོན་ནུ་ནག་གུའི་གཉེན་གྱིས་ཡན་ལག་དང་ཉིང་ལག་དག་གནས་ཇི་ལྟ་བ་བཞིན་དུ་འཇོག་ཏུ་ཆུག་ལ། བདེན་པའི་ཚིག་འདི་ལྟར་གྱིས་ཤིག། །བདེན་
པ་དང་བདེན་པའི་ཚིག་གང་གིས་སེམས་ཅན་རྐང་པ་མེད་པ་དང་རྐང་གཉིས་དང། རྐང་བཞི་དང། རྐང་མངས་དང། གཟུགས་ཅན་དང། གཟུགས་མེད་པ་དང། འདུ་ཤེས་
ཡོད་པ་དང། འདུ་ཤེས་མེད་པ་དང། འདུ་ཤེས་མེད་འདུ་ཤེས་མེད་མིན་གང་སུ་ཡང་རུང་བ་དེ་དག་གི་ནང་ན། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་
མཆོག་ཏུ་གསུངས་པ་དང། འདུས་བྱས་དང། འདུས་མ་བྱས་ཀྱི་ཆོས་གང་ཅི་ཡང་རུང་བ་དེ་དག་གི་ནང་ན། འདོད་ཆགས་དང་བྲལ་བའི་ཆོས་མཆོག་ཏུ་གསུངས་པ་དང། འདུས་པའམ། མང་
པོའམ། ཚོགས་པའམ། འཁོར་གང་སུ་ཡང་རུང་བ་དེ་དག་གི་ནང་ན་དེ་བཞིན་གཤེགས་པའི་ཉན་ཐོས་ཀྱི་དགེ་འདུན་མཆོག་ཏུ་གསུངས་པ་དང། ཚུལ་ཁྲིམས་དང། བརྟུལ་ཞུགས་དང་

[66A]༄༅། །དཀའ་ཐུབ་དང། ཚངས་པར་སྤྱོད་པ་ལ་གནས་པ་གང་ཅི་ཡང་རུང་བ་དེ་དག་གི་ནང་ན། འཕགས་པ་དགྱེས་པའི་ཚུལ་ཁྲིམས་མཆོག་ཏུ་གསུངས་པའི་བདེན་
པ་དང། བདེན་པའི་ཚིག་འདིས་རྒྱལ་བུ་གཞོན་ནུ་ནག་གུའི་ཡན་ལག་དང། ཉིང་ལག་སྔོན་གྱི་ཇི་ལྟ་བ་བཞིན་དུ་གྱུར་ཅིག་ཅེས་བྱོས་ཤིག་དང། སྔ་མཁོ་བཞིན་དུ་འགྱུར་རོ། །ཚེ་དང་
ལྡན་པ་ཀུན་དགའ་བོས་བཙུན་པ་དེ་ལྟར་འཚལ་ལོ། །ཞེས་བཅོམ་ལྡན་འདས་ཀྱི་ལྟར་མཉན་ནས། དེའི་གཉེན་རྣམས་ཀྱིས་ཡན་ལག་དང་ཉིང་ལག་གནས་ཇི་ལྟ་བ་བཞིན་དུ་བཞག་ནས་
འདི་ལྟར་བདེན་པའི་ཚིག་བྱ་བར་བརྩམས་ཏེ། བདེན་པ་དང་བདེན་པའི་ཚིག་གིས་སེམས་ཅན་རྐང་པ་མེད་པ་དང། ཞེས་བྱ་བ་ནས་གང་སུ་ཡང་རུང་བ་དེ་དག་གི་ནང་ན། འཕགས་པ་དགྱེས་
པའི་ཚུལ་ཁྲིམས་མཆོག་ཏུ་གསུངས་པའི་བདེན་པ་དང། བདེན་པའི་ཚིག་དེས་དེའི་ཡན་ལག་སྔ་མཁོ་བཞིན་དུ་གྱུར་ཅིག་ཅེས་བྱ་བའི་བར་དུ་སྔ་མ་བཞིན་དུ་བྱས་པ་དང། བདེན་པའི་ཚིག་གིས་
དེའི་ཡན་ལག་དང་ཉིང་ལག་ཇི་ལྟར་སྔ་མ་བཞིན་དུ་གནས་པར་གྱུར་ནས། སྐྱེ་བོའི་ཚོགས་ཀྱིས་ངོ་མཚར་དུ་གྱུར་པའི་མིག་ཕྱེ་སྟེ། ཨ་ལ་ལ་འཕགས་པ་ཀུན་དགའ་བོས་མུ་སྟེགས་ཅན་རྣམས་
ཕམ་པར་བྱས་སོ། །ཞེས་སྒྲ་བོ་ཆེ་བཏོན་ཏོ། །དེ་ནས་ཚེ་དང་ལྡན་པ་ཀུན་དགའ་བོས་རྒྱལ་བུ་གཞོན་ནུ་ནག་གུ་ཁྲིད་ནས། བཅོམ་ལྡན་འདས་ག་ལ་བ་དེར་སོང་སྟེ་ཕྱིན་ནས། བཅོམ་ལྡན་

[66B] ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལ་འདི་སྐད་ཅེས། བཙུན་པ་རྒྱལ་
བུ་གཞོན་ནུ་ནག་གུ་དེ་ནི་འདི་ལགས་སོ་ཞེས་གསོལ་པ་དང། དེ་ནས་རྒྱལ་བུ་གཞོན་ནུ་ནག་གུས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ་བཅོམ་ལྡན་
འདས་ཀྱིས་དེའི་བསམ་པ་དང། བག་ལ་ཉལ་དང། ཁམས་དང། རང་བཞིན་ཐུགས་སུ་ཆུད་ནས། དེ་དང་འཚམ་པའི་ཆོས་སྟོན་པ་མཛད་དོ། །རྒྱལ་བུ་གཞོན་ནུ་ནག་གུས་དེ་ཐོས་མ་ཐག་ཏུ་བདེན་
པ་མངོན་པར་རྟོགས་ཏེ། ཕྱིར་མི་འོང་བའི་འབྲས་བུ་མངོན་དུ་བྱས་ཤིང། རྫུ་འཕྲུལ་ཡང་ཐོབ་པར་གྱུར་ཏོ། །ཀོ་ས་ལའི་རྒྱལ་པོ་གསལ་རྒྱལ་གྱིས། འཕགས་པ་ཀུན་དགའ་བོས་བདེན་པའི་ཚིག་ཇི་ལྟ་བ་
བཞིན་དུ་བྱས་པས། རྒྱལ་བུ་གཞོན་ནུ་ནག་གུའི་ཡན་ལག་དང་ཉིང་ལག་སྔ་མཁོ་བཞིན་དུ་གྱུར་ཏོ་ཞེས་ཐོས་སོ། །ཐོས་ནས་ཀྱང་རྒྱལ་བུ་གཞོན་ནུ་ནག་གུ་གང་ན་བ་དེར་སོང་སྟེ་ཕྱིན་ནས། རྒྱལ་བུ་
གཞོན་ནུ་ནག་གུ་ལ་འདི་སྐད་ཅེས་སྨྲས་སོ། །གཞོན་ནུ་ཚུར་ཤོག་།ཁྱིམ་དུ་འདོང། དེས་སྨྲས་པ། ལྷ་བདག་ནི་བཅོམ་ལྡན་འདས་ལ་བསྙེན་བཀུར་འཚལ་ཞིང་འདི་ཉིད་དུ་མཆིས་སོ། །ལེགས་
ཀྱི་དེ་བཞིན་དུ་གྱིས་ཤིག་ཅེས་དེས་ཀུན་དགའ་ར་བའི་ནང་དེར་འཆགས་བྱས་སོ། །དེ་དེ་ན་འདུག་པ་ན་དེའི་ཡན་ལག་དང་ཉིང་ལག་དུམ་བུ་སླར་འབྱོར་བས། དེའི་མིང་དུམ་བུའི་ཀུན་དགའ་ར་བ་

[67A]༄༅། །དུམ་བུའི་ཀུན་དགའ་ར་བ་ན་ཞེས་བྱ་བར་ཆགས་སོ། །དེ་ནས་ཀོ་ས་ལའི་རྒྱལ་པོ་གསལ་རྒྱལ་བཅོམ་ལྡན་འདས་གང་ན་བ་དེར་སོང་སྟེ་ཕྱིན་ནས། བཅོམ་ལྡན་འདས་
ཀྱི་ཞབས་ལ་མགོ་བོས་ཕྱག་འཚལ་ཏེ་ཕྱོགས་གཅིག་ཏུ་འདུག་གོ་།ཕྱོགས་གཅིག་ཏུ་འདུག་ནས། ཀོ་ས་ལའི་རྒྱལ་པོ་གསལ་རྒྱལ་གྱིས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །གལ་ཏེ་
བཅོམ་ལྡན་འདས་ཀྱིས་གནང་ན། བདག་གིས་མཉན་ཡོད་ནས་རྒྱལ་བུ་རྒྱལ་བྱེད་ཀྱི་ཚལ་ཇི་སྲིད་པ་དེའི་བར་དུ་ཆོ་འཕྲུལ་ཆེན་པོ་བསྟན་པའི་འདུན་ཁང་བགྱིའོ། །བཅོམ་ལྡན་འདས་ཀྱིས་
བཀའ་སྩལ་པ། རྒྱལ་པོ་ཆེན་པོ་ལེགས་ཀྱི་གྱིས་ཤིག་དེར་གདོན་མི་ཟ་བར་སྐྱེ་བོའི་ཚོགས་ཆེན་པོ་འདུ་བར་འགྱུར་རོ། །ཞེས་བཀའ་སྩལ་པ་དང། ཀོ་ས་ལའི་རྒྱལ་པོ་གསལ་རྒྱལ་གྱིས་
མཉན་ཡོད་དང། རྒྱལ་བྱེད་ཀྱི་ཚལ་ཇི་སྲིད་པ་དེའི་བར་དུ་ས་གཞི་ཡོངས་སུ་སྦྱངས། ཆོ་འཕྲུལ་ཆེན་པོ་བསྟན་པའི་འདུན་ཁང་བཤམས་ཏེ། འདུན་ཁང་གོས་བརྒྱ་སྟོང་རི་བས་གཡོགས་
པ་ཙནྡན་གྱི་ཆུས་ཆག་ཆག་བཏབ་པ། དྲི་ཞིམ་པའི་བདུག་པའི་སྣོད་བཞག་པ། བ་དན་དང་རྒྱལ་མཚན་སྒྲེང་བ། དར་གྱི་ཆུན་འཕྱང་གི་ཚོགས་དཔྱངས་པ། མེ་ཏོག་སིལ་མ་སྣ་ཚོགས་
བཀྲམ་པ། ལྷ་རྣམས་ཀྱི་དགའ་ཚལ་གྱི་སྐྱེད་མོས་ཚལ་བཞིན་དུ་ཉམས་དགའ་བར་བྱས་ནས། དེར་བཅོམ་ལྡན་འདས་ཀྱིས་ཕྱིར་རྡོ་རྗེ་དང། བཻ་ཌཱུརྱ་དང། མརྒད་དང། བྱུ་རུ་དང། ནོར་བུ་

[67B] མུ་ཏིག་དང། ཨན་ད་སྙིལ་དང། མཐོན་ཀ་ཆེན་པོ་དང་པདྨ་རཱ་གས་བརྒྱན་ཅིང་སྤྲས་པའི་གསེར་གྱི་སེང་གེའི་ཁྲི་ཡང་བཤམས་སོ། །མུ་སྟེགས་ཅན་གྱི་དགེ་བསྙེན་རྣམས་ཀྱིས་ཀྱང་རང་
གི་འབྱོར་པ་དང་མཐུན་པའི་གོས་ཀྱིས་གཡོགས་པའི་འདུན་ཁང་དྲུག་ཀྱང་བྱས། སྟན་དྲུག་ཀྱང་བཤམས་ནས། དེ་དག་ཏུ་མུ་སྟེགས་ཅན་རྣམས་རང་གི་འཁོར་གྱིས་བསྐོར་ནས་སྔར་འོངས་ཏེ་འདུག་
ནས། རྒྱལ་པོ་ལ། ལྷ་བདག་ཅག་ནི་མཆིས་ལགས་ན། དགེ་སྦྱོང་གོའུ་ཏ་མ་དགུག་ཏུ་གསོལ། ཞེས་ཕོ་ཉ་བཏང་ངོ། །རྒྱལ་པོས་ཐོས་ནས་ཀྱང་བཙུན་མོ་དང། གཞོན་ནུ་དང། ཕོ་བྲང་འཁོར་གྱི་
མི་དང་བཅས་ཏེ་ཆོ་འཕྲུལ་ཆེན་པོའི་འདུན་ཁང་དུ་སོང་ནས། དེས་བྲམ་ཟེའི་ཁྱེའུ་བླ་མ་ལ་བྲམ་ཟེའི་ཁྱེའུ་ཁྱོད་ཚུར་ཤོག་བཅོམ་ལྡན་འདས་གང་ན་བཞུགས་པ་དེར་སོང་ལ། ཕྱིན་པ་དང། བཅོམ་
ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། བདག་གི་མཆིད་ནས་གནོད་པ་ཆུང་ངམ། ཉམ་ང་བ་ཉུང་ངམ། བསྐྱོད་པ་ཡང་ངམ་འྪོའམ། སྟོབས་དང་བདེ་བ་ལ་རེག་པར་
གནས་སམ། ཁ་ན་མ་ཐོ་བ་མི་མྔའམ། ཞེས་སྙུན་གསོལ་ལ་འདི་སྐད་ཅེས། བཙུན་པ་མུ་སྟེགས་ཅན་དེ་རྣམས་ཚོགས་ཤིང་མཆིས་ལགས་ན། བཅོམ་ལྡན་འདས་ཀྱིས་དེའི་དུས་ལ་བབ་
པར་དགོངས་སུ་གསོལ། ཞེས་ཀྱང་གསོལ་ཅིག་ལྷ་དེ་ལྟར་འཚལ་ལོ་ཞེས་བྲམ་ཟེའི་ཁྱེའུ་བླ་མ་ཀོ་ས་ལའི་རྒྱལ་པོ་གསལ་རྒྱལ་གྱི་ལྟར་མཉན་ནས། བཅོམ་ལྡན་འདས་གང་ན་བ་དེར་སོང་སྟེ་

[68A]༄༅། །ཕྱིན་པ་དང། བཅོམ་ལྡན་འདས་དང་ལྷན་ཅིག་ཕན་ཚུན་ཡང་དག་པར་དགའ་བ་དང། ཡང་དག་པར་མགུ་བར་གྱུར་པའི་གཏམ་རྣམ་པ་སྣ་ཚོགས་བྱས་ཏེ་
ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་བྲམ་ཟེའི་ཁྱེའུ་བླ་མས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །ཀྱེ་གོའུ་ཏ་མ་ཀོ་ས་ལའི་རྒྱལ་པོ་གསལ་རྒྱལ་
གོའུ་ཏ་མའི་ཞབས་ལ་ཕྱག་འཚལ་ནས། གནོད་པ་ཆུང་ངམ། ཉམ་ང་བ་ཉུང་ངམ། བསྐྱོད་པ་ཡང་ངམ། འྪོའམ། སྟོབས་དང་བདེ་བ་ལ་རེག་པར་གནས་སམ། ཁ་ན་མ་ཐོ་བ་མི་
མྔའམ། ཞེས་སྙུན་གསོལ་ཞིང་མཆིས་ཞེས་གསོལ་པ་དང། བྲམ་ཟེ་ཁྱེའུ་བླ་མ་ཀོ་ས་ལའི་རྒྱལ་པོ་གསལ་རྒྱལ་དང་ཁྱོད་བདེ་བར་གྱུར་ཅིག་ཀོ་ས་ལའི་རྒྱལ་པོ་གསལ་རྒྱལ་གྱི་
མཆིད་ནས། ཀྱེ་གོའུ་ཏ་མ་མུ་སྟེགས་ཅན་རྣམས་ཆོ་འཕྲུལ་ཆེན་པོའི་འདུན་ཁང་དུ་ལྷགས་ནས་འདུས་ཤིང་མཆིས་ན། བཅོམ་ལྡན་འདས་ཀྱིས་དེའི་དུས་ལ་བབ་པར་དགོངས་སུ་གསོལ་
ཞེས་མཆིའོ། །བཅོམ་ལྡན་འདས་ཀྱིས་བླ་མ་སོང་ཞིག་ང་ཡང་འོང་ངོ། །ཞེས་བཀའ་སྩལ་པ་དང། བྲམ་ཟེའི་ཁྱེའུ་བླ་མ་སོང་ངོ་།བཅོམ་ལྡན་འདས་ཀྱིས་ཇི་ལྟར་ངང་པའི་རྒྱལ་པོ་འདབ་
མ་བརྐྱང་བ་དེ་ལྟར་བྱིན་གྱིས་བརླབས་ནས་ནམ་མཁའི་དཀྱིལ་དུ་འཕགས་ཏེ། སྲོག་ཆགས་བརྒྱ་སྟོང་དུ་མ་ངོ་མཚར་གྱིས་མིག་ཕྱེ་ནས་ཨ་ལ་ལ་ཞེས་ཅ་ཅོ་དང། ག་ཞའི་སྒྲ་བཏོན་ཏེ། ལྟ་

[68B]གཤེགས་སོ། །ཀོ་ས་ལའི་རྒྱལ་པོ་གསལ་རྒྱལ་གྱིས་འབྱོར་པ་དེ་དག་མཐོང་ནས། ཡ་མཚན་གྱིས་ཡིད་དད་པར་གྱུར་ཏེ། མུ་སྟེགས་
ཅན་རྣམས་ལ་འདི་སྐད་ཅེས་སྨྲས་སོ། །ཀྱེ་བཅོམ་ལྡན་འདས་ཀྱིས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་ཟིན་ཏེ། ད་ནི་ཁྱོད་ཀྱི་རེས་ལ་བབ་ཀྱི། ཁྱོད་ཀྱིས་སྟོན་ཅིག་དེ་རྣམས་ཀྱིས་སྨྲས་
པ༑ ལྷ། གཞེས་ཤིག་སྐྱེ་བོའི་ཚོགས་ཆེན་པོ་འདིར་འདུས་ལགས་ན་ཆོ་འཕྲུལ་ཆེན་པོ་འདི་ཅི་དགེ་སྦྱོང་གོའུ་ཏ་མའི་ལགས་སམ། འོན་ཏེ་བདག་ཅག་གི་ལགས་སམ། གང་གི་ལགས་
སུས་འཚལ། དེ་ནས་དེའི་མོད་ལ་དུམ་བུའི་ཀུན་དགའ་ར་བ་པའི་རྫུ་འཕྲུལ་གྱིས་རི་སྤོས་ཀྱི་ངད་ལྡང་ལས་ཤིང་ཨ་མྲ་ཡལ་ག་དང་ལོ་མ་དང། འདབ་མ་དཀར་པོ་དུ་མས་ཀླུབས་པ། བྱའི་ཚོགས་
དུ་མ་སྐད་འབྱིན་པ་བླངས་ན། ཆོ་འཕྲུལ་ཆེན་པོའི་འདུན་ཁང་གི་བྱང་ཕྱོགས་སུ་བཞག་པ་དང། དེ་ཡང་རྒྱལ་པོས་མཐོང་ནས་ཡིད་བདེ་བ་སྐྱེས་ཏེ། ལན་གཉིས་ཀྱི་བར་དུ་མུ་སྟེགས་ཅན་རྣམས་ལ་
འདི་སྐད་ཅེས་སྨྲས་སོ། །བཅོམ་ལྡན་འདས་ཀྱིས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་ཟིན་ཏེ། ད་ནི་ཁྱེད་ཀྱི་རེས་ལ་བབ་ཀྱི། ཁྱེད་ཀྱིས་སྟོན་ཅིག་དེ་དག་གིས་སྨྲས་པ། ལྷ་བདག་
ཅག་གིས་ཁྱོད་ལ་སྔར་མ་གསོལ་ཏམ། ལྷ་སྐྱེ་བོའི་ཚོགས་ཆེན་པོ་འདིར་འདུས་ལགས་ན། ཆོ་འཕྲུལ་ཆེན་པོ་འདི་ཅི་དགེ་སྦྱོང་གོའུ་ཏ་མའི་ལགས་སམ། འོན་ཏེ་བདག་ཅག་གི་ལགས་སམ་

[69A]༄༅། །སུའི་ལགས་སུས་འཚལ། དེ་ནས་དེའི་མོད་ལ་ཁྱིམ་བདག་ངན་ལེགས་སྦྱིན་གྱིས་རྫུ་འཕྲུལ་གྱིས་སུམ་ཅུ་རྩ་གསུམ་གྱི་ལྷའི་དཔག་བསམ་གྱི་ཤིང་བླངས་
ནས། ཆོ་འཕྲུལ་ཆེན་པོའི་འདུན་ཁང་གི་ལྷོ་ཕྱོགས་ཀྱི་ངོས་སུ་བཞག་པ་དང། དེ་ཡང་ཀོ་ས་ལའི་རྒྱལ་པོ་གསལ་རྒྱལ་གྱིས་མཐོང་ནས། ཡང་ཤིན་ཏུ་དགའ་བ་དང་མགུ་བ་སྐྱེས་ནས། ལན་གསུམ་
གྱི་བར་དུ་མུ་སྟེགས་ཅན་རྣམས་ལ་འདི་སྐད་ཅེས་སྨྲས་སོ། །ཀྱེ་བཅོམ་ལྡན་འདས་ཀྱིས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་ཟིན་ཏེ། ད་ནི་ཁྱོད་ཀྱི་རེས་ལ་བབ་ཀྱི། སྟོན་ཅིག་དེ་དག་
གིས་སྨྲས་པ། བདག་ཅག་གིས་གསོལ་མོད་ཀྱི། འོན་ཀྱང་ལན་གསུམ་གྱི་བར་དུ་གསོལ་བར་བགྱི་སྟེ། ལྷ་སྐྱེ་བོའི་ཚོགས་ཆེན་པོ་འདིར་འདུས་ལགས་ན། ཆོ་འཕྲུལ་ཆེན་པོ་འདི་ཅི་དགེ་
སྦྱོང་གོའུ་ཏ་མའི་ལགས་སམ། འོན་ཏེ་བདག་ཅག་གི་ལགས་སམ། སུའི་ལགས་སུས་འཚལ། དེ་ནས་བཅོམ་ལྡན་འདས་ཀྱི་ཆོ་འཕྲུལ་ཆེན་པོ་ལྟ་བར་སྤྲོ་བའི་སྲོག་ཆགས་བརྒྱ་སྟོང་དུམ་ཡང་
འདུས། ལྷ་བརྒྱ་སྟོང་དུ་མ་ཡང་ནམ་མཁའི་དཀྱིལ་དུ་འདུས་པར་གྱུར་པ་དང། བཅོམ་ལྡན་འདས་ཀྱིས་གཙུག་ལག་ཁང་གི་ཕྱི་རོལ་ཏུ་ཞབས་བཀྲུས་ཏེ། གཙུག་ལག་ཁང་དུ་གཤེགས་ནས་
གདན་བཤམས་པ་ཉིད་ལ་བཞུགས་ཏེ། མེའི་ཁམས་ལ་སྙོམས་པར་ཞུགས་སོ། །དེ་ནས་སྒོ་འཕར་གྱི་གསེབ་ནས་འོད་ཟེར་བྱུང་བས་ཆོ་འཕྲུལ་ཆེན་པོའི་འདུན་ཁང་ཐམས་ཅད་བསྲེག་པར་

[69B] མུ་སྟེགས་ཅན་རྣམས་ཀྱིས་སྨྲས་པ། ལྷ་ད་ནི། དགེ་སྦྱོང་གོའུ་ཏ་མའི་ཆོ་འཕྲུལ་ཆེན་པོའི་འདུན་ཁང་ཚིག་ཅིང་མཆིས་ན། གལ་ཏེ་དགེ་སྦྱོང་གོའུ་ཏ་མས་རྔོ་ཐོག་ན་འདིར་མཆིས་
ལ༑ ཞི་བར་བགྱིད་གྲང། ཞེས་བྱས་པ་དང། རྒྱལ་པོ་ཅང་མི་ཟེར་བར་སེམས་ཁོང་དུ་ཆུད་ཅིང་འདུག་གོ་དེ་བཞིན་དུ་བཙུན་མོ་ཕྲེང་ལྡན་མ་དང། རྒྱལ་རིགས་དབྱར་ཚུལ་མ་དང། ཕྱ་མཁན་
དྲང་སྲོང་བྱིན་དང། རྙིང་པ་དང། ཁྱིམ་བདག་མགོན་མེད་ཟས་སྦྱིན་དང། རི་དྭགས་དགྲའི་མ་ས་ག་དང། གཞན་ཡང་དད་པ་ཅན་མང་པོ་དང། བར་མར་གནས་པ་ཁ་ཅིག་ཀྱང་ཅང་མི་ཟེར་བར་
འདུག་གོ་མུ་སྟེགས་ཅན་རྣམས་དང། དེའི་སློབ་མ་རྣམས་ནི་རབ་ཏུ་དགའ་བར་གྱུར་ཏོ། །དེ་ནས་མེ་དེས་ཆོ་འཕྲུལ་ཆེན་པོའི་འདུན་ཁང་གི་དྲི་མ་ཐམས་ཅད་བསྲེགས་ནས། རང་ཉིད་ཞི་བར་
གྱུར་ཏེ། འདི་ལྟར་སངས་རྒྱས་རྣམས་ཀྱི་སངས་རྒྱས་ཀྱི་མཐུ་དང། ལྷ་རྣམས་ཀྱི་ལྷའི་མཐུས་ཆོ་འཕྲུལ་ཆེན་པོའི་འདུན་ཁང་དྲི་མ་མེད་ཅིང་གསལ་ལ། མཛེས་པར་གྱུར་ཅིང་འདུག་གོ་དེ་ནས་ཡང་
རྒྱལ་པོ་སྲོག་ཤོར་བ་ལས་རྙེད་པ་ལྟ་བུར་དགའ་བ་དང། ཡིད་བདེ་བ་སྐྱེས་ནས་མུ་སྟེགས་ཅན་རྣམས་ལ་འདི་སྐད་ཅེས་སྨྲས་སོ། །ཀྱེ་བཅོམ་ལྡན་འདས་ཀྱིས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་
བསྟན་ཟིན་ཏེ། ད་ནི་ཁྱེད་ཀྱི་རེས་ལ་བབ་ཀྱི་ཁྱེད་ཀྱིས་སྟོན་ཅིག་།ཅེས་བྱས་པ་དང། དེ་དག་སྤོབས་པ་མེད་པས་ཅང་མི་ཟེར་བར་འདུག་གོ་དེ་ནས་བཅོམ་ལྡན་འདས་ཀྱིས་མངོན་པར་འདུ་བྱ་

[70A]༄༅། །བ་དང་བཅས་པར་ཞབས་གཡས་པ་དྲི་གཙང་ཁང་གི་ནང་དུ་བསྣུན་པ་དང། ས་རྣམ་པ་དྲུག་ཏུ་གཡོས་པར་གྱུར་ནས། ས་ཆེན་པོ་འདི་གཡོས། ཀུན་ཏུ་གཡོས་
ཀུན་ཏུ་རབ་ཏུ་གཡོས། འགུལ། ཀུན་ཏུ་འགུལ། ཀུན་ཏུ་རབ་ཏུ་འགུལ་བར་གྱུར་ཏེ། ཤར་ཕྱོགས་མཐོ་ན་ནུབ་ཕྱོགས་དམའ། ནུབ་ཕྱོགས་མཐོ་ན་ཤར་ཕྱོགས་དམའ། བྱང་ཕྱོགས་མཐོ་
ན་ལྷོ་ཕྱོགས་དམའ། ལྷོ་ཕྱོགས་མཐོ་ན་བྱང་ཕྱོགས་དམའ། དབུས་མཐོ་ན་མཐའ་དམའ། མཐའ་མཐོ་ན་དབུས་དམའ་བར་གྱུར་ཏོ། །ས་གཡོས་པ་དེས་གངས་རེའི་ཁྲོད་ཀྱི་ཀུན་དགའ་
ར་བ་ན་གནས་པའི་དྲང་སོང་རྣམས་ལ་བསྐུལ་བས། དེ་དག་ཕན་ཚུན་དུ། ཤེས་ལྡན་དག་བདག་ཅག་ལ་ཚངས་པ་མཚུངས་པར་སྤྱོད་པ་དེ་དག་གིས་མཚན་མ་དག་བསྟན་གྱི། འདོང་
ངོ་ཞེས་སྨྲས་ནས་དེ་དག་དོང་བ་དང། བཅོམ་ལྡན་འདས་ཀྱིས་དེ་རྣམས་འདུལ་བ་ལ་གཟིགས་ཏེ། ཉི་མ་སྟོང་པས་ལྷག་པའི་འོད། གསེར་གྱི་ཁ་དོག་ལྟ་བུའི་འོད་ཟེར་དག་བ་ཀྱེ་བས་
དེ་དག་གིས་བཅོམ་ལྡན་འདས་ཀྱི་དྲུང་ནས་དྲང་སྲོང་དེ་རྣམས་ཀྱི་བར་ཐག་ཇི་སྲིད་པ་དེ། གསེར་ཞུན་མ་ལྟ་བུར་སྣང་བར་གྱུར་ཏོ་།དྲང་སྲོང་དེ་རྣམས་ཀྱིས་སངས་རྒྱས་བཅོམ་ལྡན་འདས་ཉི་
མ་དང་པོ་ཤར་བའི་དཀྱིལ་འཁོར་ལྟར་མཛེས་པ། གསེར་མཆོག་སྦྱངས་པའི་དུམ་བུའི་ཚོགས་སྤུངས་པ་ལྟ་བུ། མེ་ཏོག་ཀུ་མན་ད་ཀ་དང། མྱ་ངན་འཚང་གི་ཕུང་པོ་ལྟ་བུའི་མདངས་ཅན་

[70B] རྒྱ་མཚོ་དང་ཁྱུ་མཆོག་དང། རྔ་སྒྲ་ལྟ་བུར་ཟབ་ཅིང་བརྟན་པ་རྣམ་པར་གསལ་བ། མཉན་ན་བདེ་ཞིང་སྙན་པ། དཔྲལ་པའི་ཕྱོགས་འོ་མའི་རྒྱ་མཚོའི་
དབུ་བ་དང། མུ་ཏིག་གི་དོ་ཤལ་དང། པདྨའི་རྩ་ལག་དང། དང་པ་དང། མེ་ཏོག་ཀུན་ད་དང། ཤེལ་སྤུངས་པ་ལྟ་བུར་དཀར་བའི་མཛོད་སྤུས་རྣམ་པར་བརྒྱན་པ། ཡོན་ཏན་རྨད་དུ་བྱུང་བ་བསམ་
གྱིས་མི་ཁྱབ་པ། གྲངས་མེད་པའི་ཚོགས་ཀྱིས་གནས་པ། སྲིད་པའི་དགའ་བ་དང། བདེ་བ་དང། བཀུར་སྟི་ལ་མངོན་པར་དགའ་བའི་ཆགས་པའི་དྲི་མའི་འདམ་གྱི་སྐྱོན་དང་བྲལ་བ། དུས་དཔག་
ཏུ་མེད་པ་ནས་ཚོགས་བསགས་པའི་ཡེ་ཤེས་བླ་ན་མེད་པ་ཕུལ་དུ་ཕྱིན་པའི་རྒྱན་གྱིས་བརྒྱན་པའི་གྲགས་པ་ཅན། ལྷའི་དབང་པོའི་ཅོད་པན་རིན་པོ་ཆེའི་མྱུ་གུས་ཞབས་གཉིས་ལ་གཏུགས་པ། ལྷ་
དང། ལྷ་མ་ཡིན་དང། མི་དང། ཀླུ་དང། གནོད་སྦྱིན་དང། དྲི་ཟ་དང། རིག་སྔགས་འཆང་དང། དྲང་སྲོང་མཆོད་འོས་རྣམས་ཀྱིས་རྗེད་པ། མདོར་ན་སྐུ་སྐྱེས་བུ་ཆེན་པོའི་མཚན་སུམ་ཅུ་རྩ་
གཉིས་ཀྱིས་ལེགས་པར་བརྒྱན་པ། དཔེ་བྱད་བཟང་པོ་བརྒྱད་ཅུས་རྣམ་པར་སྤྲས་པ། འོད་འདོམ་གང་བས་བརྒྱན་པ། འོད་ཉི་མ་སྟོང་བས་ལྷག་པ། རིན་པོ་ཆེའི་རི་འགྲོ་བ་ལྟ་བུ་ཀུན་ནས་
བཟང་བ་མཐོང་ངོ། །ཇི་ལྟར་སེམས་ཅན་དགེ་བའི་རྩ་བ་བསགས་པའི་རྒྱུ་ཅན་གྱིས་དང་པོ་སངས་རྒྱས་མཐོང་བ་ལྟར། ལོ་བཅུ་གཉིས་སུ་ཞི་གནས་ཀྱི་སེམས་གོམས་པའམ། བུ་མེད་པས་

[71A]༄༅། །བུ་རྙེད་པའམ། བཀྲེན་པས་གཏེར་མཐོང་བའམ། རྒྱལ་པོ་མངོན་པར་འདོད་པ་དང་པོ་རྒྱལ་པོར་དབང་བསྐུར་བ་ནི། དེ་ལྟ་མ་ཡིན་པས་དྲང་སྲོང་དེ་རྣམས་ཀྱིས་བཅོམ་
ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས། ཕྱོགས་གཅིག་ཏུ་འདུག་གོ་བཅོམ་ལྡན་འདས་ཀྱིས་དེ་རྣམས་ཀྱིས་བསམ་པ་དང། བག་ལ་ཉལ་དང། ཁམས་དང། རང་བཞིན་
མཁྱེན་ནས་འཕགས་པའི་བདེན་པ་བཞི་རྟོགས་པར་འགྱུར་བ་དེ་ལྟ་བུའི་ཆོས་བསྟན་པ་མཛད་པ་དང། དེ་རྣམས་ཀྱིས་དེ་ཐོས་ནས་འཇིག་ཚོགས་ལ་ལྟ་བའི་རིའི་རྩེ་མོ་ཉི་ཤུ་མཐོ་བ། ཡེ་ཤེས་
ཀྱི་རྡོ་རྗེས་བཅོམ་ནས། རྒྱུན་དུ་ཞུགས་པའི་འབྲས་བུ་མངོན་སུམ་དུ་བྱས་སོ། །དེ་རྣམས་བདེན་པ་མཐོང་ནས་སྟན་ལས་ལངས་ཏེ། བཅོམ་ལྡན་འདས་ག་ལ་བ་དེར་ལོགས་སུ་ཐལ་མོ་སྦྱར་བ་
བཏུད་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་བདག་ཅག་ལེགས་པར་གསུངས་པའི་ཆོས་འདུལ་བ་ལ་རབ་ཏུ་འབྱུང་ཞིང་བསྙེན་པར་རྫོགས་པ་དགེ་སློང་གི་དངོས་
པོ་ཐོབ་ན། བདག་ཅག་བཅོམ་ལྡན་འདས་ཀྱི་སྤྱན་སྔར་ཚངས་པར་སྤྱད་པ་སྤྱོད་པར་འཚལ་ལོ། །བཅོམ་ལྡན་འདས་ཀྱིས་དེ་རྣམས་རབ་ཏུ་ཕྱུང། བསྙེན་པར་རྫོགས་པར་མཛད་དེ། གདམས་
ངག་ཕོག་པ་དང། དེ་རྣམས་ཀྱིས་འབད། བརྩལ། བསྒྲིམས་པས་འཁོར་བའི་འཁོར་ལོ་གཡོ་བ་དང། མི་གཡོ་བ་ཆ་ལྔ་པ་འདི་ཉིད་རིག་ནས། འདུ་བྱེད་ཀྱི་རྣམ་པ་ཐམས་ཅད་འཇིག་པ་

[71B] ལྟུང་པ་དང། འགྱེས་པ་དང། འཇོམས་པའི་ཆོས་ཅན་དུ་རྟོགས་ཏེ། ཉོན་མོངས་པ་ཐམས་ཅད་སྤངས་ནས་དགྲ་བཅོམ་པ་ཉིད་མངོན་སུམ་དུ་བྱས་ཏེ། དགྲ་བཅོམ་པ་ཁམས་གསུམ་གྱི་འདོད་
ཆགས་དང་བྲལ་བ། སེམས་བོང་བ་དང་གསེར་དུ་མཉམ་པ། ནམ་མཁའ་དང་ལག་མཐིལ་དུ་འདྲ་བ། ཙནྡན་དང་སྟེའུ་མཚུངས་པ། རིག་པས་མ་རིག་པའི་སྒོ་ངའི་སྦུབས་བཅོམ་པ། མངོན་
པར་ཤེས་པ་དང། སོ་སོ་ཡང་དག་པར་རིག་པ་ཐོབ་པ། སྲིད་པ་དང་རྙེད་པ་ལ་ཆགས་པ་དང། བསྙེན་བཀུར་ལ་རྒྱབ་ཀྱིས་ཕྱོགས་པ་དབང་པོ་དང་ཉེ་དབང་དུ་བཅས་པའི་ལྷ་རྣམས་ཀྱིས་
མཆོད་པ་དང། རྗེད་པར་བྱ་བ་དང། གུས་པར་བྱ་བར་གྱུར་ཏོ། །དེ་ནས་བཅོམ་ལྡན་འདས་འཁོར་དགྲ་བཅོམ་པ་ལྔ་བརྒྱ་དང་ཐབས་ཅིག་ཟླ་བ་ཁམ་པ་ལྟ་བུར་བསྐོར་ནས། ཆོ་འཕྲུལ་ཆེན་པོའི་
འདུན་ཁང་ག་ལ་བ་དེར་གཤེགས་ཏེ་བྱོན་ནས། འཁོར་བརྒྱ་ཕྲག་དུ་མའི་གུང་ལ་སེང་གེའི་ཁྲི་ལ་བཞུགས་སོ། །དེ་ནས་དགེ་བསྙེན་མ་རྫུ་འཕྲུལ་ལེན་གྱི་མ་བཅོམ་ལྡན་འདས་ག་ལ་བ་དེར་སོང་
སྟེ་ཕྱིན་ནས། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་ཐུགས་ཁྲལ་ཆུང་ངུར་མཛད་དུ་གསོལ། བདག་
གིས་མུ་སྟེགས་ཅན་རྣམས་དང་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་པར་བགྱི་ཞིང། མུ་སྟེགས་ཅན་རྣམས་ཐག་སྩལ་པར་བགྱི། ལྷ་དང་མི་རྣམས་དགའ་བར་བགྱི། སྐྱེ་

[72A]༄༅། །བོ་དམ་པ་རྣམས་གློ་བ་རངས་པར་བགྱི་ལགས་སོ། །བཅོམ་ལྡན་འདས་ཀྱིས་བཀའ་སྩལ་པ། རྫུ་འཕྲུལ་ལེན་གྱི་མ་ཁྱོད་སེམས་ཁྲལ་ཆུང་ངུར་གྱིས་ཤིག་ཁྱོད་
ཀྱིས་མུ་སྟེགས་ཅན་རྣམས་དང་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་ཅིང་མུ་སྟེགས་ཅན་རྣམས་ཐག་གཞུག་པ་དང། ལྷ་དང་མི་རྣམས་དགའ་བར་བྱ་བ་དང། སྐྱེ་བོ་དམ་
པ་རྣམས་སྙིང་རངས་པར་བྱ་བར་ནུས་མོད་ཀྱི། འོན་ཀྱང་འདི་རྣམས་ཁྱོད་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་མི་འབོད་ཀྱི། འདི་རྣམས་ང་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་འབོད་
པས། ང་ཉིད་ཀྱིས་འདི་དག་ལ་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་པར་བྱའོ། །གལ་ཏེ་ཁྱོད་ཀྱིས་འདི་རྣམས་དང་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་ནས་
མུ་སྟེགས་ཅན་རྣམས་དགེ་སྦྱོང་གོའུ་ཏ་མ་ལ་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་མེད་ཀྱི། འོན་ཀྱང་འདིའི་ཉིན་ཐོས་མ་རྫུ་འཕྲུལ་ལེན་གྱི་མ། འདི་ལྟར་རྫུ་འཕྲུལ་ཆེ་ཞིང་འདི་ལྟར་མཐུ་ཆེ་
བ་ཞིག་ངེད་དང་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་སྟོན་ཏོ། །ཞེས་སྨྲ་བར་འགྱུར་བས། ཁྱོད་རང་གི་སྟན་ཇི་ལྟ་བ་ལ་འདུག་ཅིག། ཅེས་བཀའ་སྩལ་པ་དང། དེ་རང་གི་སྟན་ཇི་ལྟ་
བ་ལ་འདུག་སྟེ། ཁྱིམ་བདག་ངན་ལེགས་སྦྱིན་དང། དགེ་ཚུལ་སྐུལ་བྱེད་དང། དགེ་ཚུལ་མ་བརྗེད་མེད་དང། དགེ་སློང་མ་ཨུཏྤ་ལའི་མདོག་དང། གཞན་ཡང་རྫུ་འཕྲུལ་དང་ལྡན་པ་ཕལ་མོ་

[72B] །དེ་ནས་ཚེ་དང་ལྡན་པ་མོའུ་འགལ་གྱི་བུ་ཆེན་པོ་བཅོམ་ལྡན་འདས་ག་ལ་བ་དེར་སོང་སྟེ་ཕྱིན་ནས། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། བཅོམ་ལྡན་
འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་ཐུགས་ཁྲལ་ཆུང་ངུར་མཛད་དུ་གསོལ། བདག་གིས་མུ་སྟེགས་ཅན་རྣམས་དང་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་
པར་བགྱི་ཞིང། མུ་སྟེགས་ཅན་རྣམས་ཐག་སྩལ་བར་བགྱི། ལྷ་དང་མི་རྣམས་དགའ་བར་བགྱི། སྐྱེ་བོ་དམ་པ་རྣམས་གློ་བ་རངས་པར་བགྱི་ལགས་སོ། །བཅོམ་ལྡན་འདས་ཀྱིས་བཀའ་སྩལ་པ་
མོའུ་འགལ་གྱི་བུ་ཁྱོད་སེམས་ཁྲལ་ཆུང་ངུར་གྱིས་ཤིག་ཁྱོད་ཀྱིས་མུ་སྟེགས་ཅན་རྣམས་དང་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་ཅིང། མུ་སྟེགས་ཅན་རྣམས་ཐག་གཞུག་པ་
དང། ལྷ་དང་མི་རྣམས་དགའ་བར་བྱ་བ་དང། སྐྱེ་བོ་དམ་པ་རྣམས་སྙིང་རངས་པར་བྱ་བར་ནུས་མོད་ཀྱི། འོན་ཀྱང་འདི་རྣམས་ཁྱོད་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་མི་འབོད་ཀྱི། ང་
འདི་རྣམས་ཀྱིས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་བོས་པས། ང་ཉིད་ཀྱིས་འདི་དག་ལ་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་པར་བྱའོ། །གལ་ཏེ་ཁྱོད་ཀྱིས་མུ་སྟེགས་ཅན་
རྣམས་དང་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་ན། མུ་སྟེགས་ཅན་རྣམས་ནི། དགེ་སྦྱོང་གོའུ་ཏ་མ་ལ་ནི་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་མེད་ཀྱི། འོན་ཀྱང་འདིའི་ཉན་

[73A]༄༅། །ཐོས་དགེ་སློང་མོའུ་འགལ་གྱི་བུ་འདི་ལྟར་རྫུ་འཕྲུལ་ཆེ་བ། འདི་ལྟར་མཐུ་ཆེ་བ་ཞིག་ངེད་དང་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་སྟོན་ཏོ། །ཞེས་
སྨྲ་བར་འགྱུར་བས། ཁྱོད་རང་གི་སྟན་ཇི་ལྟ་བ་ལ་འདུག་ཅིག་ཅེས་བཀའ་སྩལ་པ་དང། དེ་ཡང་རང་གི་སྟན་ཇི་ལྟ་བ་ལ་འདུག་གོ་དེ་ནས་བཅོམ་ལྡན་འདས་ཀྱིས་ཀོ་ས་ལའི་རྒྱལ་པོ་
གསལ་རྒྱལ་ལ་བཀའ་སྩལ་པ། རྒྱལ་པོ་ཆེན་པོ། དེ་བཞིན་གཤེགས་པ་ལ་མུ་སྟེགས་ཅན་རྣམས་དང་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་པར་གསོལ་པ་འདེབས་
པ་སུ་ཡིན། དེ་ནས་ཀོ་ས་ལའི་རྒྱལ་པོ་གསལ་རྒྱལ་སྟན་ལས་ལངས་ཏེ། བླ་གོས་ཕྲག་པ་གཅིག་ཏུ་གཟར་ནས། བཅོམ་ལྡན་འདས་ག་ལ་བ་དེར་ལོགས་སུ་ཐལ་མོ་སྦྱར་བ་བཏུད་དེ་
བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་བཅོམ་ལྡན་འདས་མུ་སྟེགས་ཅན་རྣམས་དང་ལྷན་ཅིག་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་ཅིང། མུ་སྟེགས་
ཅན་རྣམས་ཐག་སྩལ་པ་དང། ལྷ་དང་མི་རྣམས་དགའ་བར་བགྱི་བ་དང། སྐྱེ་བོ་དམ་པ་རྣམས་གློ་བ་རངས་པར་བགྱི་བར་གསོལ་པ་བདག་ལགས་ཏེ། དེ་ནི་དགེ་སྦྱོང་དང་བྲམ་ཟེར་
བཅས། ལྷ་དང་མིར་བཅས་པའི་སྐྱེ་དགུ་ལ་ཡུན་རིང་པོའི་དོན་དང་ཕན་པ་དང་བདེ་བར་འགྱུར་ལགས་སོ། །ཞེས་གསོལ་པ་དང། བཅོམ་ལྡན་འདས་ཀྱིས་ཀོ་ས་ལའི་རྒྱལ་པོ་གསལ་

[73B] །དེ་ནས་ཀོ་ས་ལའི་རྒྱལ་པོ་གསལ་རྒྱལ་བཅོམ་ལྡན་འདས་ཀྱིས་ཅང་མི་གསུང་བས་གནང་བར་རིག་ནས། རང་གི་སྟན་ཇི་ལྟ་བ་ལ་འདུག་གོ་དེ་ནས་
བཅོམ་ལྡན་འདས་ཀྱིས་ཇི་ལྟར་ཐུགས་མཉམ་པར་བཞག་ན་ཉིད་ཀྱི་གདན་ལས་མི་སྣང་བར་གྱུར་ནས། ཤར་ཕྱོགས་ཀྱི་སྟེང་གི་ནམ་མཁའ་ལ་མངོན་པར་འཕགས་ཏེ། སྤྱོད་ལམ་བཞི་པོ་
འདི་ལྟ་སྟེ། གཤེགས་པ་དང། འགྲེང་བ་དང། བཞུགས་པ་དང་གཟིམས་པ་མཛད་པར་འགྱུར་བ་དེ་ལྟ་བུའི་ཏིང་ངེ་འཛིན་ལ་སྙོམས་པར་ཞུགས་སོ། །མེའི་ཁམས་ལ་སྙོམས་པར་ཞུགས་
ཏེ༑ སངས་རྒྱས་བཅོམ་ལྡན་འདས་མེའི་ཁམས་ལ་སྙོམས་པར་ཞུགས་པའི་སྐུ་ལས་འོད་ཟེར་སྣ་ཚོགས་འདི་ལྟ་སྟེ། སྔོན་པོ་དང། སེར་པོ་དང། དམར་པོ་དང། དཀར་པོ་དང། བཙོད་ཀ་
དང། ཤེལ་གྱི་ཁ་དོག་ལྟ་བུ་དག་འཐོན་ཏོ། །ཟུང་གི་ཆོ་འཕྲུལ་སྐུའི་སྨད་ནས་ནི་མེ་འབར། སྐུའི་སྟོད་ནས་ནི་ཆུ་གྲང་མོའི་རྒྱུན་འབབས་པ་དང། སྐུའི་སྟོད་ནས་ནི་མེ་འབར། སྐུའི་སྨད་ནས་
ནི་ཆུ་གྲང་མོའི་རྒྱུན་འབབ་པ་དག་ཀྱང་སྟོན་པར་མཛད་དོ་།ཤར་ཕྱོགས་སུ་ཇི་ལྟ་བར་ལྷོ་དང། ནུབ་དང། བྱང་ཕྱོགས་སུ་ཡང་དེ་དང་འདྲ་སྟེ། ཕྱོགས་བཞིར་རྫུ་འཕྲུལ་གྱི་ཆོ་འཕྲུལ་རྣམ་པ་
བཞི་བསྟན་ནས། རྫུ་འཕྲུལ་མངོན་པར་འདུ་མཛད་པ་བཏང་སྟེ་སེང་གེའི་ཁྲི་ལ་བཞུགས་སོ། །དེ་ནས་བཅོམ་ལྡན་འདས་ཀྱིས་ཀོ་ས་ལའི་རྒྱལ་པོ་གསལ་རྒྱལ་ལ་བཀའ་སྩལ་པ། རྒྱལ་པོ་

[74A]༄༅། །ཆེན་པོ། དེ་བཞིན་གཤེགས་པའི་རྫུ་འཕྲུལ་འདི་ནི། ཉན་ཐོས་དང་རང་སངས་རྒྱས་ཐམས་ཅད་དང་ཐུན་མོང་བ་ཡིན་ནོ་།རྒྱལ་པོ་ཆེན་པོ། དེ་བཞིན་གཤེགས་པ་
ལ་མུ་སྟེགས་ཅན་རྣམས་དང། སྐྱེ་བོའི་ཚོགས་ཀྱི་མདུན་དུ་བླ་ན་མེད་པའི་ཆོ་འཕྲུལ་ཆེན་པོ་བསྟན་པར་གསོལ་བ་འདེབས་པ་སུ་ཡིན། དེ་ནས་ཀོ་ས་ལའི་རྒྱལ་པོ་གསལ་རྒྱལ་སྟན་ལས་ལངས་
ཏེ། བླ་གོས་ཕྲག་པ་གཅིག་ཏུ་གཟར་ནས། བཅོམ་ལྡན་འདས་ག་ལ་བ་དེར་ལོགས་སུ་ཐལ་མོ་སྦྱར་བ་བཏུད་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་བཅོམ་ལྡན་
འདས་ཀྱིས་མུ་སྟེགས་ཅན་རྣམས་དང། སྐྱེ་བོའི་ཚོགས་ཀྱི་མདུན་དུ་བླ་ན་མེད་པའི་ཆོ་འཕྲུལ་ཆེན་པོ་བསྟན་ཅིང། མུ་སྟེགས་ཅན་རྣམས་ཐག་སྩལ་བ་དང། ལྷ་དང་མི་རྣམས་དགའ་བར་
མཛད་པ་དང། སྐྱེ་བོ་དམ་པ་རྣམས་གློ་བ་རངས་པར་མཛད་པར་བཅོམ་ལྡན་འདས་ལ་གསོལ་བ་བདག་ལགས་ཏེ། དེ་ནི་དགེ་སྦྱོང་དང་བྲམ་ཟེར་བཅས། ལྷ་དང་མིར་བཅས་པའི་སྐྱེ་དགུ་ལ་
ཡུན་རིང་པོའི་དོན་དང། ཕན་པ་དང་བདེ་བར་འགྱུར་ལགས་སོ། །ཞེས་གསོལ་པ་དང། བཅོམ་ལྡན་འདས་ཀྱིས་ཀོ་ས་ལའི་རྒྱལ་པོ་གསལ་རྒྱལ་ལ་ཅང་མི་གསུང་བས་གནང་ངོ། །དེ་
ནས་ཀོ་ས་ལའི་རྒྱལ་པོ་གསལ་རྒྱལ་བཅོམ་ལྡན་འདས་ཀྱིས་ཅང་མི་གསུང་བས་གནང་བར་རིག་ནས། རང་གི་སྟན་ཇི་ལྟ་བ་ལ་འདུག་གོ།།།།འདུལ་བ་ཕྲན་ཚེགས་ཀྱི་

[74B] བམ་པོ་སོ་གཉིས་པ། དེ་ནས་བཅོམ་ལྡན་འདས་ཀྱིས་ཕྱག་འཁོར་ལོ་དང། བཀྲ་ཤིས་དང། གཡུང་དྲུང་ཅན་དྲ་བས་འབྲེལ་པ་བསོད་ནམས་བརྒྱ་ཕྲག་དུ་མ་ལས་འཁྲུངས་པ། འཇིགས་
པ་རྣམས་དབུགས་འབྱིན་པར་མཛད་པས་ས་ལ་རེག་པར་མཛད་དེ། ཀྱེ་མ་ཀླུ་རྣམས་ཀྱིས་པདྨ་ཤིང་རྟའི་འཁོར་ལོ་ཙམ། འདབ་མ་སྟོང་དང་ལྡན་པ། ཐམས་ཅད་གསེར་ལས་བྱས་པ། རིན་པོ་ཆེའི་
ཆུ་བ་དང། རྡོ་རྗེའི་ཟེ་བ་ཅན་ཁྱེར་ཏེ་འོངས་ཀྱང་བླ་ན་སྙམ་དུ་འཇིག་རྟེན་པའི་ཐུགས་བསྐྱེད་པ་མཛད་དོ། །སངས་རྒྱས་བཅོམ་ལྡན་འདས་རྣམས་ནི་ཆོས་ཉིད་ཀྱིས་གང་གི་ཚེ་འཇིག་རྟེན་པའི་ཐུགས་
བསྐྱེད་པ་དེའི་ཚེ། སྲོག་ཆགས་གྲོག་སྦུར་རྣམས་ཀྱིས་ཀྱང། བཅོམ་ལྡན་འདས་ཀྱིས་ཐུགས་སེམས་ཀྱིས་ཤེས་པར་འགྱུར་ལ། གང་གི་ཚེ་འཇིག་རྟེན་ལས་འདས་པའི་ཐུགས་བསྐྱེད་པ་དེའི་ཚེ་
ནི༑ ཉན་ཐོས་དང། རང་སངས་རྒྱས་རྣམས་ཀྱིས་ཀྱང། བཅོམ་ལྡན་འདས་ཀྱི་ཐུགས་སེམས་ཀྱིས་ཤེས་པར་མི་འགྱུར་ན། དུད་འགྲོའི་སྐྱེ་གནས་སུ་སོང་བ་ཀླུ་རྣམས་ཀྱིས་ལྟ་སྨོས་ཀྱང་ཅི་
དགོས། བཅོམ་ལྡན་འདས་ཀྱིས་ཅིའི་ཕྱིར་ས་ལ་རེག་པར་མཛད་སྙམ་ན། ཆོ་འཕྲུལ་ཆེན་པོ་སྟོན་པར་མཐོང་ནས། དེ་དག་གིས་པདྨ་ཤིང་རྟའི་འཕང་ལོ་ཙམ་འདབ་མ་སྟོང་དང་ལྡན་པ། ཐམས་
ཅད་གསེར་ལས་བྱས་པ། རིན་པོ་ཆེའི་ཆུ་བ་དང། རྡོ་རྗེའི་ཟེ་བ་ཅན་ཁྱེར་ཏེ་ས་བརྟོལ་ནས་བྱུང་བ་དང། བཅོམ་ལྡན་འདས་པདྨ་དེའི་སྙིང་པོ་ལ་བཞུགས་སོ། །དེ་ནས་བཅོམ་ལྡན་འདས་ཀྱི་གཡས་

[75A]༄༅། །གཡོན་དུ་པདྨ་དེ་འདྲ་བ་གཞན་རབ་ཏུ་མང་པོ་དག་བྱུང་བར་གྱུར་ཏེ། དེ་དག་རེ་རེ་ལ་ཡང་སྤྲུལ་པའི་སངས་རྒྱས་རྣམས་བཞུགས་པར་གྱུར་ཏོ། །དེ་དག་གི་
གཡས་གཡོན་དུ་ཡང་པདྨ་དེ་འདྲ་བ་གཞན་དག་བྱུང་བར་གྱུར་ཅིག། དེ་དག་ལ་གཞན། དེ་དག་ལ་ཡང་གཞན་ཏེ། དེ་བཞིན་དུ་འོག་མིན་གྱི་གནས་ཀྱི་བར་དུ་སངས་རྒྱས་ཕལ་པོ་ཆེ་སྤྲུལ་
ཏོ༑ ༑དེ་ན་སངས་རྒྱས་ཁ་ཅིག་ནི་འབར། ཁ་ཅིག་ནི་གསལ་བར་མཛད། ཁ་ཅིག་ནི་ཆར་འབེབས། ཁ་ཅིག་ནི་གློག་འབྱིན། ཁ་ཅིག་ནི་ཀུན་ཤེས་པ་ལུང་སྟོན། ཁ་ཅིག་ནི་ཞུ་བ་ཞུ། ཁ་ཅིག་
ནི་ལན་འདེབས། ཁ་ཅིག་ནི་འཆག་པ་མཛད། ཁ་ཅིག་ནི་གཞེས། ཁ་ཅིག་ནི་བཞེངས། ཁ་ཅིག་ནི་བཞུགས། ཁ་ཅིག་ནི་གཟིམས་ཏེ། ཇི་ལྟར་བྱིས་པ་གཞོན་ནུ་རྣམས་ཀྱིས་ཀྱང་སྒྲིབ་
པ་མེད་པར་སངས་རྒྱས་ཀྱི་སྐུ་མཐོང་བ་དེ་ལྟར་ཡང་བྱིན་གྱིས་བརླབས་སོ། །ཆོ་འཕྲུལ་དེ་མཐོང་ནས། ཀོ་ས་ལའི་རྒྱལ་པོ་གསལ་རྒྱལ་བཙུན་མོའི་འཁོར་དང། གཞོན་ནུ་དང། བློན་པོ་
དང། ཕོ་བྲང་འཁོར་གྱི་མི་དང་བཅས་པ་དང། ཡུལ་སྣ་ཚོགས་ནས་འོངས་པའི་སྲོག་ཆགས་འབུམ་ཕྲག་དུ་མ་དང། ནམ་མཁའི་དཀྱིལ་ན་ལྷ་འབུམ་ཕྲག་དུ་མ་བཅོམ་ལྡན་འདས་ཀྱི་
ཆོ་འཕྲུལ་ཆེན་པོ་ལ་མིག་མི་འཛུམ་པར་ལྟ་ཞིང་རྒྱུན་མི་འཆད་པར་ཕྱག་འཚལ་ལོ། །ནམ་མཁའ་ལ་གནས་པའི་ལྷ་རྣམས་ཀྱང་རྔ་དག་རྡུང་ངོ། །གནས་གནས་ན་ཡང་རྔ་བོ་ཆེ་རྣམས་

[75B] དུང་སྒྲིལ་མ་ནི་འབུད། རོལ་མོའི་སྒྲ་རྣམ་པ་སྣ་ཚོགས་ནི་འབྱིན་ཅིང། ལ་ལ་ནི་གླུ་ལེན། ལ་ལ་ནི་གར་བྱེད་དོ་།བྱོལ་སོང་གི་སྐྱེ་གནས་སུ་གཏོགས་པའི་སྲོག་ཆགས་རྣམས་ཀྱང་
ཡིད་བདེ་བ་སྐྱེས་ནས། རང་གི་རིགས་དང་འདྲ་བའི་སྒྲ་སྐད་རྣམ་པ་སྣ་ཚོགས་སྒྲོགས་པ་འདི་ལྟ་སྟེ། རྟ་རྣམས་ནི་འཚེར། གླང་པོ་ཆེ་རྣམས་ནི་ངུར། རྔ་མོ་རྣམས་ནི་འཁོང། བ་ལང་རྣམས་ནི་
འབོད། རྨ་བྱ་རྣམས་ནི་འགྱུར་ཏེ། ལྷ་དང་མིར་བཅས་པའི་འགྲོ་བ་དགའ་བ་དང། རབ་ཏུ་དགའ་བ་སྐྱེས་ནས། བཅོམ་ལྡན་འདས་ལ་མཆོད་པ་བྱ་བར་སྤོར་བར་གྱུར་ཏོ། །དེ་ནས་ལྷ་རྣམས་ཀྱིས་
ལྷའི་མེ་ཏོག་ཨུཏྤ་ལ་དང། པདྨ་དང། ཀུ་མུ་དང། པདྨ་དཀར་པོ་དང། མན་ད་ར་བ་རྣམས་གཏོར་ཏོ། །ལྷའི་ཨ་ག་རུའི་ཕྱེ་མ་དང་རྒྱ་སྤོས་ཀྱི་ཕྱེ་མ་དང། ཙནྡན་གྱི་ཕྱེ་མ་དང། ལྷ་རྫས་ཀྱི་
གོས་དག་ཀྱང་གཏོར་ཏེ། མི་དང་མི་མ་ཡིན་པའི་བར་དག་ཀྱང་དེ་བཞིན་ནོ། །དེ་ལྟ་བུའི་དགའ་སྟོན་ཆེན་པོ་བྱུང་བ་ན། གདུལ་བའི་སྐྱེ་བོས་རྟོགས་པར་མཛད་པའི་ཕྱིར། བཅོམ་ལྡན་འདས་
ཉིད་ཀྱིས་ཚིགས་སུ་བཅད་པ་འདི་དག་བཀའ་སྩལ་ཏོ། །བརྩམ་པར་བྱ་ཞིང་འབྱུང་བར་བྱ། །སངས་རྒྱས་བསྟན་ལ་འབད་པར་བྱ། འདམ་བུའི་ཁྱིམ་ལ་གླང་ཆེན་བཞིན། །འཆི་བདག་སྡེ་
ནི་གཞོམ་པར་བྱ། །གང་ཞིག་ཆོས་འདུལ་འདི་ལ་ནི། །བག་དང་ལྡན་པར་སྤྱོད་བྱེད་པ། །སྐྱེ་བའི་འཁོར་བ་རབ་སྤངས་ནས། །སྡུག་བསྔལ་གྱི་ནི་མཐར་བྱེད་འགྱུར། །ལྷག་མ་སྤྲུལ་པའི་

[76A]༄༅། །སངས་རྒྱས་རྣམས་ཀྱིས་ཀྱང། གཅིག་ཅར་དུ་ཚིགས་སུ་བཅད་པ་འདི་དག་བཀའ་སྩལ་ཏོ། །ཇི་སྲིད་ཉི་མ་མ་ཤར་བ། །དེ་སྲིད་སྲིན་བུ་མེ་ཁྱེར་གསལ། །མཁའ་
ལ་ཉི་མ་ཤར་བ་ན། །མོག་མོག་པོར་འགྱུར་གསལ་མི་འགྱུར། །ཇི་སྲིད་དེ་བཞིན་གཤེགས་མ་བྱུང། །རྟོག་གེ་ཅན་རྣམས་སྔོན་གསལ་ཏེ་།རྫོགས་པའི་སངས་རྒྱས་འཇིག་རྟེན་སྣང། །
རྟོག་གེ་མི་གསལ་དེ་སློབ་མིན། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་ཆོ་འཕྲུལ་ཆེན་པོ་མི་སྣང་བར་འགྱུར་གྱི། མཚན་མ་ཟུང་ཞིག་བཅོམ་
ལྡན་འདས་ཀྱིས་དེ་སྐད་གསུངས་མ་ཐག་ཏུ་མོད་ལ་མི་སྣང་བར་གྱུར་ཏོ། །དེ་མི་སྣང་བར་གྱུར་པ་དང། ཀོ་ས་ལའི་རྒྱལ་པོ་གསལ་རྒྱལ་གྱིས་མུ་སྟེགས་ཅན་རྣམས་ལ་འདི་སྐད་ཅེས་སྨྲས་སོ། །
ཀྱེ་བཅོམ་ལྡན་འདས་ཀྱིས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་བསྟན་ཟིན་ཏེ། ད་ནི་ཁྱེད་ཀྱི་རེས་ལ་བབ་པས་ཁྱེད་ཀྱིས་སྟོན་ཅིག་དེ་ནས་འོད་སྲུང་རྫོགས་བྱེད་ཅང་མི་སྨྲ་བར་ཀུན་ཏུ་རྒྱུ་
གནག་ལྷས་ཀྱི་བུ་ལ་གྲུ་ཕུག་བྱས་སོ། །དེས་ཀྱང་སྨྲ་འདོད་ཀྱི་བུ་མོའི་བུ་ཡང་དག་རྒྱལ་བ་ཅན་ལའོ། །དེས་ཀྱང་མི་ཕམ་སྐྲའི་ལ་བ་ཅན་ལའོ། །དེས་ཀྱང་ཀ་ཏྱའི་བུ་ནོག་ཅན་ལའོ། །དེས་ཀྱང་
གཅེར་བུ་པ་གཉེན་གྱི་བུ་ལའོ། །དེས་ཀྱང་འོད་སྲུང་རྫོགས་བྱེད་ལ་བྱས་ན། འགའ་ཡང་སྨྲ་བར་མི་བྱེད་དོ། །དེ་དག་ལ་ལན་གཉིས་ལན་གསུམ་གྱི་བར་དུ་རྒྱལ་པོས་དེ་སྐད་ཅེས་སྨྲས་

[76B] དེ་བཞིན་དུ་གཅིག་ལ་གཅིག་གྲུ་ཕུག་བྱེད་ཅིང། ཅང་མི་ཟེར་བར་གྱུར། ཡུལ་ཡུལ་པོར་གྱུར། ཞུམ་ཞུམ་པོར་གྱུར་ནས། མགོ་སྨད་ཅིང་སྤོབས་པ་མེད་དེ་སེམས་ཁོང་དུ་ཆུད་ཅིང་འདུག་གོ་དེ་
ནས་གནོད་སྦྱིན་ལག་ན་རྡོ་རྗེ་འདི་སྙམ་དུ། སྐྱེས་བུ་བླུན་པོ་འདི་རྣམས་ཡུན་རིང་པོ་ནས་བཅོམ་ལྡན་འདས་ལ་མཐོ་འཚམས་པས། དེའི་ཕྱིར་གང་གིས་ན་འདི་རྣམས་ཀུན་ཏུ་འབྲོས་པར་འགྱུར་བའི་
ཐབས་ཤིག་བྱའོ་སྙམ་ནས། དེས་གང་གིས་ན་ཆོ་འཕྲུལ་གྱི་འདུན་ཁང་དེ། དེ་རྣམས་ཀྱི་མིག་ལམ་དུ་ཡང་མི་འབབ་པ་དེ་ལྟ་བུའི་རླུང་དམར་དང། ཆར་དྲག་བཏང་བ་དང། དེ་ན་ཁ་ཅིག་ནི་བྲེད་ནས་
རིའི་གསེབ་ཏུ་ཞུགས། ཁ་ཅིག་ནི་རྩྭ་ཚང་ཚིང་དུ། ཁ་ཅིག་ནི་ནགས་ཐིབས་པོར། ཁ་ཅིག་ནི་འདུན་ཁང་དུ། ཁ་ཅིག་ནི་ལྷ་ཁང་དུ་ཞུགས་སོ། །བཅོམ་ལྡན་འདས་ནི་ཉིད་ཀྱི་ཆོ་འཕྲུལ་ཆེན་པོའི་
འདུན་ཁང་ན་བཞུགས་ཏེ། ཚིགས་སུ་བཅད་པ་དག་བཀའ་སྩལ་པ་འཇིགས་པས་སྐྲག་པའི་མི་རྣམས་ནི། །ཕལ་ཆེར་རི་དང་ནགས་ཚལ་དང། །ཀུན་དགའ་ར་བ་ལྗོན་ཤིང་དང། །མཆོད་རྟེན་
རྣམས་ལ་སྐྱབས་སུ་འགྲོ། །སྐྱབས་དེ་གཙོ་བོ་མ་ཡིན་ཞིང། །སྐྱབས་དེ་མཆོག་གྱུར་མ་ཡིན་ཏེ། །སྐྱབས་དེ་དག་ལ་བརྟེན་ནས་ནི། །སྡུག་བསྔལ་ཀུན་ལས་རབ་མི་ཐར། །གང་ཞིག་གང་ཚེ་
སངས་རྒྱས་དང། ཆོས་དང་དགེ་འདུན་སྐྱ་བས་སོང་ཞིང། །འཕགས་པ་ཡི་ནི་བདེན་པ་བཞི། །སྡུག་བསྔལ་སྡུག་བསྔལ་ཀུན་འབྱུང་དང་།སྡུག་བསྔལ་ཡང་དག་འདས་པ་དང། །མྱ་ངན་

[77A]༄༅། །འདས་པ་བདེར་འགྲོ་བའི། །འཕགས་ལམ་ཡན་ལག་བརྒྱད་པོ་དག་ཤེས་རབ་ཀྱིས་ནི་ལྟ་བྱེད་ན། །སྐྱབས་དེ་དག་ནི་གཙོ་ཡིན་ཞིང། །སྐྱབས་དེ་དག་ནི་
མཆོག་ཡིན་ཏེ། །སྐྱབས་དེ་དག་ལ་བརྟེན་ནས་ནི། །སྡུག་བསྔལ་ཀུན་ལས་རབ་ཏུ་ཐར། །དེ་ནས་བཅོམ་ལྡན་འདས་ཀྱིས་འཁོར་དེའི་བསམ་པ་དང། བག་ལ་ཉལ་དང། ཁམས་དང་
རང་བཞིན་ཐུགས་སུ་ཆུད་ནས་དེ་ལ་བརྟེན་ཏེ། གང་ཐོས་ན་སེམས་ཅན་བརྒྱ་ཕྲག་མང་པོས་ཁྱད་པར་ཆེན་པོ་ཐོབ་པར་འགྱུར་བ་དེ་ལྟ་བུའི་ཆོས་བསྟན་པས། ཁ་ཅིག་གིས་ནི་རྒྱུན་དུ་ཞུགས་པའི་
འབྲས་བུ་མངོན་སུམ་དུ་བྱས། ཁ་ཅིག་གིས་ནི་ལན་ཅིག་ཕྱིར་འོང་བའི་འབྲས་བུ། ཁ་ཅིག་གིས་ནི་ཕྱིར་མི་འོང་བའི་འབྲས་བུ། ཁ་ཅིག་གིས་ནི་ཉོན་མོངས་པ་ཐམས་ཅད་སྤངས་ཏེ། དགྲ་བཅོམ་
པ་ཉིད་མངོན་སུམ་དུ་བྱས་སོ། །ཁ་ཅིག་གིས་ནི་ཉན་ཐོས་ཀྱི་བྱང་ཆུབ་ཏུ་སེམས་བསྐྱེད་དོ། །ཁ་ཅིག་གིས་ནི་རང་སངས་རྒྱས་ཀྱི་བྱང་ཆུབ་ཏུ། ཁ་ཅིག་གིས་ནི་བླ་ན་མེད་པ་ཡང་དག་པར་
རྫོགས་པའི་བྱང་ཆུབ་ཏུ་སེམས་བསྐྱེད་དེ། འཁོར་དེ་ཕལ་ཆེར་སངས་རྒྱས་ལ་གཞོལ་བ་དང། ཆོས་ལ་འབབ་པ་དང། དགེ་འདུན་ལ་བབ་པར་བཀོད་དོ། །དེ་ནས་བཅོམ་ལྡན་འདས་
ཀྱིས་འཁོར་དེ་དག་ལ་ཆོས་ཀྱི་གཏམ་གྱིས་ཡང་དག་པར་བསྟན། ཡང་དག་པར་ལེན་དུ་བཅུག་ཡང་དག་པར་གཟེངས་བསྟོད། ཡང་དག་པར་དགའ་བར་མཛད་དེ། གདན་ལས་བཞེངས་

[77B] །དེ་ནས་འོད་སྲུང་རྫོགས་བྱེད་ལ་སློབ་མ་རྣམས་ཀྱིས་དྲིས་པ། མཁན་པོ། དེ་ཁོ་ན་ཉིད་ཇི་ལྟ་བུ་ལགས་པ་གསུངས་ཤིག་དེས་སློབ་མ་དེ་དག་ཁ་ཅིག་ལ་ནི། བུ། འདི་ལྟ་སྟེ་
འཇིག་རྟེན་རྟག་པ་འདི་ནི་དེ་ཁོ་ན་ཉིད་ཡིན་ནོ་ཞེས་སྨྲས། གཞན་དག་ལ་ནི་མི་རྟག་གོ་གཞན་དག་ལ་ནི་རྟག་ཀྱང་རྟག་མི་རྟག་ཀྱང་མི་རྟག་གོ་གཞན་དག་ལ་ནི་རྟག་པ་ཡང་མ་ཡིན་
མི་རྟག་པ་ཡང་མ་ཡིན་ནོ། །གཞན་དག་ལ་ནི་མཐའ་ཡོད་དོ། །མཐའ་མེད་དོ། །མཐའ་ཡོད་ཀྱང་ཡོད། མཐའ་མེད་ཀྱང་མེད་དོ། །མཐའ་ཡོད་པ་ཡང་མ་ཡིན། མཐའ་མེད་པ་ཡང་མ་
ཡིན་ནོ། །སྲོག་དེ་ལུས་ཡིན་ནོ། །སྲོག་ཀྱང་གཞན་ལ་ལུས་ཀྱང་གཞན་ཡིན་ནོ། །དེ་བཞིན་སོང་བ་ཤི་ཕན་ཆད་ཡོད་དོ། །མེད་དོ། །ཡོད་ཀྱང་ཡོད་ལ་མེད་ཀྱང་མེད་དོ། །དེ་བཞིན་སོང་བ་ཤི་
ཕན་ཆད་ཡོད་པ་ཡང་མ་ཡིན། མེད་པ་ཡང་མ་ཡིན་པ་འདི་ནི་བདེན་གྱི། གཞན་ནི་རྨོངས་པ་ཡིན་ནོ་ཞེས་རྣམ་པ་གཞན་དང། གཞན་གྱིས་བསླུས་སོ། །དེ་ཡང་ངོ་ཚ་ནས་མགོ་སྨད་དེ། མྱ་ངན་
གྱི་མེས་གདུངས་པས་ཆུ་བསིལ་བ་འདོད་པའི་ཕྱིར་རྫིང་དུ་སོང་བ་དང། དེ་ནས་ལམ་གྱི་ནང་དུ་མ་ནིང་ཞིག་གིས་མཐོང་ནས། དེས་ཚིགས་སུ་བཅད་དེ་སྨྲས་པ། ཐུག་རེ་རྭ་མཐུ་ཆག་པ་ལྟ་བུ་
ཡི༑ ༑མདངས་མེད་ཁྱོད་ཅིག་ག་ལས་རིངས་པར་འོངས། །ཤཱཀྱའི་ཆོས་ནི་རྣམ་པར་མ་ཤེས་པས། །བོང་བུ་བཞིན་དུ་འཛེམ་པ་མེད་པར་འཕྱན། །དེས་ཀྱང་ཚིགས་སུ་བཅད་དེ་སྨྲས་པ་

[78A]༄༅། །ང་ཡི་མདུན་ན་འདུག་འདི་འཆི་བདག་དེས། །བདག་གི་ལུས་ལ་སྟོབས་དང་བརྩོན་པ་མེད། །དངོས་པོ་ཐམས་ཅད་བདེ་དང་སྡུག་བསྔལ་སྟེན། །ཐར་
ཟིན་ད་ནི་བདེ་བ་བྱེད་དུ་འགྲོ། །ཉི་ཟེར་རབ་ཏུ་ཚ་བར་བྱེད་རྣམས་ཀྱིས། །ལུས་དང་སེམས་ཀུན་གདུངས་ཤིང་ངལ་གྱུར་གྱི། །མི་སྲུན་ཐོང་ལ་རྫིང་རབ་བསིལ་བདེ། །ག་ལ་ཡོད་པ་བདག་ལ་
མྱུར་དུ་སྨྲོས། །དེས་ཀྱང་ཚིགས་སུ་བཅད་དེ་སྨྲས་པ། ཕོ་ངན་སྡིག་ཅན་སྐྱེས་མཆོག་མ་ཡིན་པ། །མཚེའུ་ལྟར་པདྨ་ངང་པ་དང་ལྡན་ཞིང། །གངས་ཀྱི་ཆུ་ལྟར་ཆུ་ཡོངས་གཙང་བ་ཡི། །
རྫིང་བུ་ཤིན་ཏུ་བཟང་པོ་མ་མཐོང་ངམ། །དེས་ཡང་ཚིགས་སུ་བཅད་དེ་སྨྲས་པ། ཁྱོད་ཀྱང་ཕོ་མིན་མི་ཡི་ཆུང་མའང་མིན། །དེ་བརྡ་ཕྲད་ཀྱི་ཟུར་ལ་ལམ་ཕྱེ་དང། རྫིང་བུ་ཆུ་བཟང་ཆུ་བསིལ་
གང་བར་ནི། གདུང་བ་སིལ་བར་བྱ་ཕྱིར་བདག་འགྲོའོ། །དེ་ལམ་དེ་ནས་བཟུར་བ་དང། རྫོགས་བྱེད་ཀྱང་རྫིང་དྲུང་དུ་སོང་སྟེ་མགུལ་དུ་བུམ་པ་བྱེད་མས་གང་བ་བཏགས་ནས། དེར་ནུབ་
སྟེ་དེ་ཉིད་དུ་དུས་ལས་འདས་སོ། །དེ་ནས་དེའི་སློབ་མ་རྣམས་ཀྱིས་གཅིག་ལ་གཅིག་དྲིས་པ། མཁན་པོ། ཁྱོད་སུས་མཐོང། དེ་རྣམས་ཀྱིས་སྨྲས་པ། མ་མཐོང་ངོ། །ཁྱོད་ལ་མཁན་པོས་
ལུང་བསྟན་པ་སུ་ཡོད། དེ་ན་ཁ་ཅིག་གིས་སྨྲས་པ། ཤེས་ལྡན་དག་ངེད་ལ་ནི་མཁན་པོས་འཇིག་རྟེན་རྟག་པ་འདི་ནི་བདེན་གྱི། གཞན་ནི་རྨོངས་པ་ཡིན་ནོ། །ཞེས་ལུང་བསྟན་ཏོ། །ཁ་ཅིག་

[78B] ངེད་ལ་ནི་མི་རྟག་གོ་ཞེས་བསྟན་ཏོ། །གཞན་དག་གིས་སྨྲས་པ། ངེད་ལ་ནི་རྟག་ཀྱང་རྟག། མི་རྟག་ཀྱང་མི་རྟག་གོ་རྟག་པ་ཡང་མ་ཡིན། མི་རྟག་པ་ཡང་མ་ཡིན་ནོ། །
མཐའ་མེད་དོ། །མཐའ་ཡོད་དོ། །མཐའ་ཡོད་ཀྱང་ཡོད། མཐའ་མེད་ཀྱང་མེད་དོ། །མཐའ་ཡོད་པ་ཡང་མ་ཡིན། མཐའ་མེད་པ་ཡང་མ་ཡིན་ནོ། །དེ་བཞིན་སོང་བ་ཤི་ཕན་ཆད་ཡོད་དོ། །
མེད་དོ། །ཡོད་ཀྱང་ཡོད་ལ་མེད་ཀྱང་མེད་དོ། །དེ་བཞིན་སོང་བ་ཤི་ཕན་ཆད་ཡོད་པ་མ་ཡིན། མེད་པ་ཡང་མ་ཡིན་པ་འདི་ནི་བདེན་གྱི་གཞན་ནི་རྨོངས་པ་ཡིན་ནོ། །ཞེའོ། །དེ་རྣམས་
ཀྱིས་སྨྲས་པ། ཤེས་ལྡན་དག་འདི་ལྟ་སྟེ། སྣ་ཚོགས་སུ་བཏགས་པས་བདག་ཅག་ཐམས་ཅད་མི་མཐུན་པར་གྱུར་གྱི། མ་ལ་བདག་ཅག་གིས་མཁན་པོ་ཀུན་ཏུ་བཙལ་ལ། དེ་ཁོ་ན་ཉིད་ཇི་
ལྟ་བུ་ཡིན་པ་འདི་འདྲིའོ། །ཞེས་དེ་རྣམས་དོང་བ་དང། དེ་རྣམས་ཀྱིས་ལམ་གྱི་དབུས་སུ་བུ་མོ་ཞིག་མཐོང་ནས། དེ་རྣམས་ཀྱིས་དེ་ལ་ཚིགས་སུ་བཅད་པས་དྲིས་པ། ཆོས་ཀྱི་གོས་ནི་གྱོན་པ་
པོ༑ །དཀའ་ཐུབ་ནལ་ཟེ་གང་ཟ་བ། །རྫོགས་བྱེད་འདི་ནས་སོང་གྱུར་ནས། །བཟང་མོ་ཁྱོད་ཀྱིས་མ་མཐོང་ངམ། །དེས་ཀྱང་ཚིགས་སུ་བཅད་དེ་སྨྲས་པ། ངན་སོང་སེམས་ཅན་དམྱལ་བ་པ། །ལག་
པ་བརྐྱང་ནས་འགྲོ་བ་ཡི། །རྫོགས་བྱེད་དེ་ནི་ཆུས་གཡེངས་ནས་།རྐང་ལག་སྐྱ་བོར་གྱུར་ཅིང་འདུག་དེ་རྣམས་ཀྱིས་ཀྱང་ཚིགས་སུ་བཅད་པས་སྨྲས་པ། ཆོས་ཀྱི་གོས་ནི་གྱོན་པ་པོ། ཆོས་སྤྱོད་

[79A]༄༅། །ཐུབ་པ་དེ་ལ་ནི། །ཁྱོད་ཀྱིས་སྨྲས་ཏེ་ལེགས་མིན་གྱི་།བཟང་མོ་དེ་སྐད་མ་ཟེར་ཅིག་དེས་ཀྱང་ཚིགས་སུ་བཅད་དེ་སྨྲས་པ། ཕོ་མཚན་གྱི་ནི་རྟགས་སྐྱེས་པས། །
བློ་ལྡན་དེས་སུ་འཇིག་རྟེན་ན། །རྟག་ཏུ་འཇིག་རྟེན་གྱིས་མཐོང་བར་།གཅེར་བུ་གྲོང་དུ་རྒྱུ་བར་བྱེད། །ཕོ་མཚན་མདུན་ནས་དཔྱོང་བྱེད་པ། །གང་གི་ཆོས་ནི་འདི་འདྲ་བ། །དེ་ནི་རྒྱལ་པོ་
རྣམ་ཐོས་བུས། །མདའ་ནི་སྟེའུ་ཁས་གཅོད་འདོང་ཞིག་ཅེས་བྱས་པ་དང། དེ་དག་ཅང་མི་ཟེར་བར་དོང་ནས། དེ་དག་རྫིང་བུར་ཕྱིན་པ་དང། རེ་ཞིག་ན་རྫོགས་བྱེད་བུམ་པ་བྱེ་མས་བཀང་
བ་མགུལ་དུ་བཏགས་ནས། དུས་ལས་འདས་པ་མཐོང་ནས། དེ་རྣམས་ལས་གང་དག་བསླབ་པ་འདོད་པ་དེ་རྣམས་ཀྱིས། ཤེས་ལྡན་དག་འདི་ནི་བདེན་གྱི། གཞན་ནི་རྨོངས་པ་ཡིན་
ནོ༑ ༑ཞེས་སྨྲས་ནས། དེ་དག་ཀྱང་བུམ་པ་བྱེ་མས་བཀང་བ་མགུལ་དུ་བཏགས་ནས་དེ་ཉིད་དུ་དུས་ལས་འདས་སོ། །ལྷག་མ་རྣམས་ནི་སླར་ལོག་ནས་མཐའ་འཁོབ་ཏུ་དོང་ནས་འདུག་གོ་
གང་གི་ཚེ་བཅོམ་ལྡན་འདས་སྐྱེས་བུ་འདུལ་བའི་ཁ་ལོ་སྒྱུར་བ་གླ་ན་མེད་པ། ཐོགས་པ་མེད་པའི་སྟོབས་ཀྱི་འཁོར་ལོས་སྒྱུར་བས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་
རྫོགས་པར་སངས་རྒྱས་ནས། ཆོས་ཀྱི་འཁོར་ལོ་སྐོར་བ་དེའི་ཚེ་མུ་སྟེགས་ཅན་ཐམས་ཅད་ཀྱིས། མིའི་ཆོས་བླ་མའི་རྫུ་འཕྲུལ་གྱི་ཆོས་འཕྲུལ་ལ་སྤྱན་དྲངས་པ་ལས། མུ་སྟེགས་ཅན་ཐམས་

[79B] ཕམ་པར་མཛད། རྒྱབ་ཀྱིས་ཕྱོགས་པར་མཛད་སྤོབས་པ་མེད་པར་མཛད་དེ། དེ་ནས་མཐའ་འཁོབ་ཀྱི་ལྗོངས་རྣམས་སུ་རྟེན་པར་གྱུར་ཏོ། །དེ་ན་དགེ་སློང་རྣམས་ཐེ་ཚོམ་སྐྱེས་
ནས། བཙུན་པ་བཅོམ་ལྡན་འདས་ཀྱིས། བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་ནས་མིའི་ཆོས་བླ་མའི་རྫུ་འཕྲུལ་གྱི་ཆོ་འཕྲུལ་ལ་སྤྱན་དྲངས་པ་ལས་མུ་སྟེགས་
ཅན་ཐམས་ཅད་ཐག་སྩལ། ཕམ་པར་མཛད། རྒྱབ་ཀྱིས་ཕྱོགས་པར་མཛད། སྤོབས་པ་མེད་པར་མཛད་པ་ལ་གཟིགས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ད་ལྟར་
ང་འདོད་ཆགས་དང་བྲལ། ཞེ་སྡང་དང་བྲལ། གཏི་མུག་དང་བྲལ་སྐྱེ་བ་དང། རྒ་བ་དང། ན་བ་དང། འཆི་བ་དང། མྱ་ངན་དང། སྨྲེ་སྔགས་འདོན་པ་དང། སྡུག་བསྔལ་དང། ཡིད་མི་བདེ་བ་
དང། འཁྲུག་པ་ལས་ཡོངས་སུ་གྲོལ་ཏེ། ཐམས་ཅད་མཁྱེན་པ། རྣམ་པ་ཐམས་ཅད་མཁྱེན་པ་དང། ཤེས་པ་དང་ཤེས་བྱ་ཐམས་ཅད་ལ་དབང་ཐོབ་པ། སྐྱེས་བུ་འདུལ་བའི་ཁ་ལོ་སྒྱུར་བ། བླ་
ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་བྱང་ཆུབ་ནས། མུ་སྟེགས་ཅན་ཐམས་ཅད་ཐག་བཅུག་ཕམ་པར་བྱས། རྒྱབ་ཀྱིས་ཕྱོགས་པར་བྱས། སྤོབས་པ་མེད་པར་
བྱས་པ་འདི་ལ་ངོ་མཚར་ཅི་ཆེ། འདས་པའི་དུས་ནང་འདོད་ཆགས་དང་བཅས། ཞེ་སྡང་དང་བཅས། གཏི་མུག་དང་བཅས། སྐྱེ་བ་དང་རྒ་བ་དང། ན་བ་དང། འཆི་བ་དང། མྱ་ངན་དང། སྨྲེ་སྔགས་

[80A]༄༅། །འདོན་པ་དང། སྡུག་བསྔལ་བ་དང། ཡིད་མི་བདེ་བ་དང་འཁྲུགས་ལས་ཡོངས་སུ་མ་གྲོལ་བ་ན་ཡང། སྟོན་པ་དྲུག་པོ་འཁོར་དང་བཅས་པ་འདི་དག་
ཐམས་ཅད་ཐག་བཅུག་ཕམ་པར་བྱས། རྒྱབ་ཀྱིས་ཕྱོགས་པར་བྱས་སྤོབས་པ་མེད་པར་བྱས། ཚར་བཅད་དེ་མཐའ་འཁོབ་ཀྱི་ལྗོངས་རྣམས་སུ་རྟེན་དུ་བཅུག་པ་དེ་བཤད་ཀྱི། ལེགས་
པར་རབ་ཏུ་ཉོན་ལ་ཡིད་ལ་ཟུང་ཞིག་དགེ་སློང་དག་སྔོན་བྱུང་བ་འདས་པའི་དུས་ན། ལུས་འཕགས་ཞེས་བྱ་བའི་ལྗོངས་ན། རྒྱལ་པོ་སྐྱེད་པ་ཞེས་བྱ་བ་རྒྱལ་སྲིད་འབོར་བ་དང། རྒྱས་པ་
ཞེས་བྱ་བ་ནས། བྱེད་དུ་འཇུད་དོ་ཞེས་བྱ་བ་རྒས་པར་རོ། །དེ་ནས་རྒྱལ་པོ་སྐྱེད་པས་བཙུན་མོ་གཟུགས་བཟང་བ། མཛེས་པ། ལྟ་ན་སྡུག་པ་ཞིག་བླངས་ནས། དེ་དེ་དང་ལྷན་ཅིག་རྩེ་བར་
བྱེད། དགའ་བར་བྱེད། དགའ་མགུར་སྤྱོད་དོ། །དེ་ནས་བཙུན་མོ་དེ་ལ་སེམས་ཅན་ཞུགས་པར་གྱུར་ནས། རིམ་གྱིས་ཟླ་བ་དགུ་ལོན་པ་དང་ཁྱེའུ་གཟུགས་བཟང་བ། བལྟ་ན་
སྡུག་པ། མཛེས་པ་ཞིག་བཙས་སོ། །གཞོན་ནུ་དེ་བཙས་པ་ན་ལུས་འཕགས་ཀྱི་ལྗོངས་རྣམས་ལོ་ལེགས་པ་དང། བཟའ་བ་དང། བཏུང་བ་མོད་པར་གྱུར་ཅིང། ལྷས་ཀྱང་ཆར་དུས་བཞིན་
དུ་ཕབ། དུས་དང་མཐུན་པའི་རླུང་ཡང་ལྡང་སྟེ། དེས་ན་རྟག་ཏུ་བཟའ་བ་དང། བཏུང་བ་མོད་པར་གྱུར་ཏོ། །དེ་ནས་གཞོན་ནུའི་བཙས་སྟོན་རྒྱ་ཆེར་བྱས་ནས། གཞོན་ནུའི་མིང་ཅིར་གདགས་

[80B] གང་གི་ཕྱིར་གཞོན་ནུ་འདི་བཙས་པ་ན། ཡུལ་དུ་བཟའ་བ་དང། བཏུང་བ་མོད་པར་གྱུར་པ་དེའི་ཕྱིར་གཞོན་ནུའི་མིང་བཟའ་བཏུང་ཞེས་བཏགས་ནས། དེ་ནས་
གཞོན་ནུ་བཟའ་བཏུང་མ་མ་བརྒྱད་ལ་རྗེས་སུ་གཏད་དོ། །གང་གི་ཚེ་དེ་ཆེན་པོར་གྱུར་པ་དེའི་ཚེ་ཡི་གེ་སློབ་ཏུ་བཅུག་པ་དང། རིང་པོར་མ་ཐོགས་པར་མཐར་ཕྱིན་པར་གྱུར་ཏོ། །རིགས་ཀྱི་བཟོའི་གནས་
ལ་ཡང་རིང་པོ་མ་ཐོགས་པར་མཁས་པར་གྱུར་ཏོ། །ཞེས་གོང་མ་བཞིན་དུ་རྒྱས་པར་བརྗོད་པར་བྱའོ། །གཞོན་ནུ་དེ་ཡང་དཔའ་བ་ཚམ་ཚོམ་མེད་པ། གཏུམ་པ། རེམ་པར་གྱུར་ཏོ། །དེ་ནས་བཙུན་
མོ་བུས་སྙེམས་ནས་རྒྱལ་པོ་ཡབ་ཀྱི་བཀའ་བཞིན་མི་ཉན་ཅིང། བཟློག་ཐབས་བྱེད་པར་གྱུར་ཏོ། །རྒྱུ་དེས་རྒྱལ་པོ་ཡང་མི་དགའ་བས་གདུངས་པ་དང། དེ་མི་དགའ་བ་བློན་པོ་རྣམས་ཀྱིས་ཤེས་ནས་སྨྲས་
པ༑ ལྷ་ཅིའི་སླད་དུ་མི་དགྱེས་པར་གྱུར། རྒྱལ་པོས་སྨྲས་པ། ངའི་བཙུན་མོ་བུས་སྙེམས་ནས་ད་ནི་ངའི་བཀའ་ཤིན་ཏུ་མི་ཉན་ཅིང་བཟློག་ཐབས་བྱེད་དེ། རྒྱུ་དེས་ནང་མི་དགའ་བར་གྱུར་ཏོ། །དེ་ནས་
བློན་པོ་རྣམས་ཀྱིས་སྨྲས་པ། ལྷ་གལ་ཏེ་འདི་བཀའ་བཞིན་མི་བགྱིད་ན། ད་གཞན་ཞིག་བླང་བར་བགྱི་སྟེ། དེ་ན་འདི་ཡང་དབང་དུ་འགྱུར་ལ། ལྷ་ཡང་གཞན་དང་ལྷན་ཅིག་དགྱེས་པ་ལྟར་འགྱུར་
རོ༑ ༑རྒྱལ་པོས་སྨྲས་པ། གང་ནས་བླང་བར་བྱ། བློན་པོ་རྣམས་ཀྱིས་སྨྲས་པ། ཉི་འོག་གི་རྒྱལ་པོ་འདིའི། དེ་ནས་བླང་བར་བགྱིའོ། །རྒྱལ་པོས་སྨྲས་པ། དེ་དང་ང་མི་མཐུན་པ་ཡིན་ན། ཇི་ལྟར་

[81A]༄༅། །དེ་ནས་བླང། བློན་པོས་སྨྲས་པ། ཉི་འོག་གི་རྒྱལ་པོ་འདི་ནི་ཆུང་བས་གཉེན་དུ་བགྱིས་ན་བཤེས་པར་འགྱུར་ལགས་ཀྱི། ཐམས་ཅད་དུ་ཐུགས་ཁྲལ་ཆུང་
བར་བཞུགས་ཤིག་དང། འདི་བདག་ཅག་གིས་བསྒྲུབ་པར་བགྱིའོ། །དེ་ནས་བློན་པོ་རྣམས་ཉི་འོག་གི་རྒྱལ་པོ་དེའི་ཐད་དུ་སོང་ནས། དེར་དེ་དག་གིས་དེ་ཤིན་ཏུ་རངས་པར་བྱས་པ་དང། དེས་
སྨྲས་པ། ངས་དམ་ཞིག་བཅས་ནས་བུ་མོ་སྦྱིན་ཏེ། གལ་ཏེ་ངའི་ཚ་བོ་ཞིག་ཡོང་ལ། དེ་རྒྱལ་ཚབ་ཀྱི་ཐབས་སྦྱིན་ན། དེ་ལྟ་ན་ངས་སྦྱིན་པར་བྱའོ། །དེ་རྣམས་ཀྱིས་སྨྲས་པ། དེ་བཞིན་དུ་བགྱིའོ། །
རྒྱལ་པོས་སྨྲས་པ། རེ་ཞིག་སྔར་རྒྱལ་པོ་དེ་ལ་གྱིས་ལ། དེ་གལ་ཏེ་དམ་བཅས་པ་དེ་བཞིན་དུ་བཏུབ་ན། དེའི་འོག་ཏུ་སྦྱིན་པར་བྱའོ་།དེ་ནས་བློན་པོ་རྣམས་ཀྱིས་དེ་ལ་ཕྱག་འཚལ་ཏེ་སྨྲས་པ། ལྷ་
རྒྱལ་ཚབ་ཏུ་སྩལ་བར་བློན་པོ་རྣམས་ཀྱིས་དད་པར་བྱས་པས། ཅི་ནས་ལྷའི་དབོན་པོ་ཞིག་མཆིས་ན། དེ་རྒྱལ་ཚབ་ཏུ་སྩལ་བར་ཡེ་བགྱིའོ། །དེ་ནས་ཐོབ་སྟེ་དཔལ་གྱི་འབྱོར་པ་ཆེན་པོས་བག་མར་
བླངས་ནས། དེ་དང་རྒྱལ་པོ་སྐྱེད་པ་ལྷན་ཅིག་རྩེ་བར་བྱེད་དགའ་བར་བྱེད། དགའ་མགུར་སྤྱོད་པར་བྱེད་དོ། །དེ་ནས་བཙུན་མོ་དེ་གཡེར་བག་ཆེ་བ་ཞིག་པས། ཇི་ལྟར་རྒྱལ་པོ་དམ་པ་དེ་ལྟར་
མཉེས་པར་བྱས་པ་དང། རྒྱལ་པོས་སྨྲས་པ། ཁྱོད་ལ་དམ་པ་ཅི་ཞིག་སྦྱིན། དེས་ཐལ་མོ་སྦྱར་ནས་སྨྲས་པ། གལ་ཏེ་བདག་ལ་ལྷས་སྐབས་ཕྱེ་ན། བདག་གི་བུ་བཙས་པ་གང་ལགས་པ་དེ་རྒྱལ་

[81B] དེའི་ཚིག་ཐོས་མ་ཐག་ཏུ་རྒྱལ་པོ་མཚོན་གྱིས་གནད་དུ་བསྣུན་པ་བཞིན་དུ་ཏིང་ཞེས་བྱེད་ནས་བསམས་པ་བདག་གིས་འདི་ལ་དམ་པ་སྦྱིན་པར་སྐབས་ཕྱེ་བ་དང། འདིས་
ཀྱང་དེ་ལྟ་བུའི་དམ་པ་བསླངས་ལ། བདག་གི་བུ་བཟའ་བཏུང་འདི་ཡང་དཔའ་ཞིང་བརྩོན་པ། གཟུགས་བཟང་ཞིང་བལྟ་ན་སྡུག་པ་རིགས་དང་མཐུན་པར་སྐྱེས་པའི་བུ་གཅིག་པ་ཡིན་ན། ཇི་ལྟར་
ན་འདི་བཏང་སྟེ། གཞན་ལ་རྒྱལ་ཐབས་སྦྱིན་པར་བྱ་སྟེ། ད་འདི་ལ་ཇི་ལྟར་བྱ་ཞེས་ཐེ་ཚོམ་སྐྱེས་ནས་སེམས་པ་ལ་ཞུགས་པ་དང་རེ་ཞིག་ན་བློན་པོ་རྣམས་ཀྱིས་རྒྱལ་པོ་ཡིད་མི་བདེ་བར་རིག་ནས་
ལྷ་ཅི་དགོངས་ཞེས་དྲིས་པ་དང། རྒྱལ་པོས་དེ་རྣམས་ལ་རང་བཞིན་སྨྲས་ཏེ། ངས་བཙུན་མོ་ལ་དམ་པ་སྦྱིན་པའི་སྐབས་ཕྱེ་བ་དང་དེས་ཀྱང་བུ་ཞིག་མཆིས་གྱུར་ན། རྒྱལ་ཚབ་ཏུ་སྩལ་བར་གསོལ་
ཞེས་གསོལ་བ་བཏབ་ནས། དེའི་ཕྱིར་ང་སེམས་ཁོང་དུ་ཆུད་པར་གྱུར་ཏོ། །དེ་ནས་བློན་པོ་རྣམས་ཀྱིས་སྨྲས་པ། ལྷ་འདིར་ཡང་མ་བས་ཏེ་ཉི་འོག་གི་རྒྱལ་པོ་གང་ལས་བདག་ཅག་གིས་འདི་
བསླངས་པ་དེ་ལས་ཀྱང་དམ་པ་འདི་ལྟ་བུ་བཅས་པས་སྩལ་མོད་ཀྱི་ལྷ་འོན་ཀྱང་མཆིས་པར་འགྱུར་རམ། མ་མཆིས་པར་འགྱུར་རམ། ཁྱེའུ་འམ། བུ་མོར་འགྱུར་བ་ད་དུང་སུས་འཚལ། རེ་ཞིག་
དེ་ལ་མཆོག་སྩོལ་ཅིག་དེ་ནས་རྒྱལ་པོས་ཀྱང་དེ་བཞིན་དུ་བྱའོ་།ཞེས་བསྒོའོ། །དེ་ནས་དུས་གཞན་ཞིག་ན། བཙུན་མོ་སེམས་ཅན་དང་ལྡན་པར་གྱུར་ནས་ཟླ་བ་དགུ་ཚང་བ་ན། གཞོན་ནུ་

[82A]༄༅། །གཟུགས་བཟང་བ་མཛེས་པ། བལྟ་ན་སྡུག་པ་ཞིག་བཙས་ཏེ་དེའི་བཙས་སྟོན་རྒྱ་ཆེར་བྱས་ནས། གཞོན་ནུ་འདིའི་མིང་ཅིར་གདགས་ཞེས་མིར་འདོགས་པར་བྱེད་
དོ། །དེ་ནས་རྒྱལ་པོ་སྐྱེད་པས་བསམས་པ། གང་གི་ཕྱིར་འདི་མ་བཙས་པ་ཉིད་ནས། རྒྱལ་སྲིད་མངོན་པར་འདོད་ཅིང་མངོན་པར་དགའ་བས་ན། དེའི་ཕྱིར་གཞོན་ནུ་འདིའི་མིང་རྒྱལ་སྲིད་ལ་མངོན་
པར་དགའ་བ་ཞེས་བྱ་བར་བཏགས་སོ། །དེ་མ་མ་བརྒྱད་པོ་རྣམས་ལ་གཏད་ནས། དེ་དག་གིས་ཀྱང་དྲིལ་བ་དང། ཕྱི་བ་དང། བཀྲུ་བ་དང། འོ་མ་དང། སྦྲང་རྩི་དང། མར་དཀར་རྣམས་ཀྱིས་
བསྐྱེད་ནས། གང་གི་ཚེ་ཆེན་པོར་གྱུར་ཀྱང་རྒྱལ་ཚབ་ཏུ་མ་བཅུག་གོ་དེ་ནས་དེའི་མ་མེས་ཉི་འོག་གི་རྒྱལ་པོས། ལུས་འཕགས་ཀྱི་རྒྱལ་པོ་སྐྱེད་པ་ལ་ཕོ་ཉ་བཏང་སྟེ། ཇི་ལྟར་བདག་གི་ཚ་བོ་རྒྱལ་
སྲིད་ལ་མངོན་པར་དགའ་བ་རྒྱལ་ཚབ་ཏུ་མ་བཅུག་ན། བདག་དཔུང་གི་ཚོགས་ཡན་ལག་བཞི་པ་གོ་བསྐོན་ཏེ་ཁྱོད་ཀྱི་གན་དུ་འོང་ངོ་།ཞེས་སྤྲིང་པ་དང། དེས་ཕོ་ཉའི་ཆིག་ཐོས་ནས། འཇིགས་
སྐྲག་ནས་ཡིད་མི་བདེ་ཞིང་འདུག་གོ་དེ་ནས་བློན་པོ་རྣམས་ཀྱིས་རྒྱལ་པོ་སྐྱེད་པ་སྐྲག་ཅིང་མི་དགའ་བར་རིག་ནས་སྨྲས་པ། ལྷ་ཅིའི་སླད་དུ། འདི་ལྟར་མི་དགྱེས་པར་མཛད། སྐྱེད་པས་
སྨྲས་པ། ཉི་འོག་གི་རྒྱལ་པོ་དེས་ཚ་བོའི་ཕྱིར་ཕོ་ཉ་བཏང་ནས། ཕོ་ཉ་དེ་འདི་སྐད་ཅེས་ཅི་སྟེ་ངའི་ཚ་བོ་རྒྱལ་ཚབ་ཏུ་མི་གཞུག་ན། ང་འོངས་ཏེ་ཁྱོད་རྒྱལ་པོ་ལས་ཕྱུང་ལ། ངའི་ཚ་བོ་གཞུག་གོ་

[82B] །དེ་ནས་བློན་པོ་རྣམས་ཀྱིས་སྨྲས་པ། ལྷ། རྒྱལ་སྲིད་ལ་མངོན་པར་དགའ་བ། རྒྱལ་ཚབ་ཀྱི་ཐབས་སྩལ་ལ། གཞོན་ནུ་བཟའ་བཏུང་འདི་དགུམ་པར་བགྱིའོ། །དེ་ནས་རྒྱལ་པོ་སྐྱེད་པས་
བློན་པོ་རྣམས་ལ་སྨྲས་པ། ཆོས་དང་མི་ལྡན་པའི་ཚིག་དེ་ལྟ་བུ་མ་སྨྲ་ཞིག་འདི་ལྟར་འདི་ན་བུ་ཕ་གསོད་པ་ཐོས་ཀྱི། ཕ་བུ་གསོད་པ་ནི་མ་ཡིན་པས། ང་ནི་དེ་ལྟར་གཏན་མི་བྱེད་དོ། །དེ་དག་གིས་
སྨྲས་པ། ཇི་སྟེ་མི་དགུམ་ན་ཡང་ཡན་ལག་མ་མཆིས་པར་བགྱིའོ། །དེ་ནས་རྒྱལ་པོ་སྐྱེད་པས། བློན་པོ་རྣམས་ལ་སྨྲས་པ། གལ་ཏེ་ཡན་ལག་མེད་པར་བྱས་ན་བསད་པ་ཁོ་ནར་ཟད་མོད། དེ་ནས་བློན་
པོ་རྣམས་ཀྱི་རྒྱལ་པོ་སྐྱེད་པའི་ཚིག་ཐོས་ནས། རྒྱལ་པོ་ལ་སྨྲས་པ། ལྷ་འདི་ལ་གཞན་ཅི་བགྱིར་མཆིས། བསྐྲད་པར་བགྱིའོ། །རྒྱལ་པོས་སྨྲས་པ། ཉེས་པ་མེད་པ་ཇི་ལྟར་བསྐྲད་པར་བྱ། བློན་པོ་
རྣམས་ཀྱིས་སྨྲས་པ། ཅིའི་སླད་དུའང་མི་བསྔོ་བ་རིང་པོ་མི་ཐོགས་པར་གཞོན་ནུ་ལ་ནོངས་པར་འབྱུང་བར་རྔོ་ཐོག་གི་རེ་ཞིག་རྒྱལ་སྲིད་ལ་མངོན་པར་དགའ་བ་ལ་ཐབས་སྩོལ་ཅིག་དེ་ནས་ནི་རྒྱལ་
པོ་བཟའ་བཏུང་རང་ཉིད་ཀྱིས་འཚལ་བར་འགྱུར་རོ། །དེ་ནས་རྒྱལ་པོ་སྐྱེད་པས་དབང་ཐང་གི་ཉི་མ་ཤིས་པ་ལ། བཀྲ་ཤིས་དང། ཤིས་པར་བརྗོད་པ་བྱས་ནས། རྒྱལ་སྲིད་ལ་མངོན་པར་དགའ་བ་
རྒྱལ་ཚབ་ཀྱི་ཐབས་བྱིན་ནོ། །དེ་ཐབས་བྱིན་པར་གཞོན་ནུ་བཟའ་བཏུང་གིས་ཐོས་ནས། བསམས་པ། ལྷས་ནི་བདག་སྤངས་པར་གྱུར་གྱི་ད་བདག་འདིར་འདུག་ཀྱང་ཅི་ཞིག་རུང་སྟེ། བདག་གསད་

[83A]༄༅། །པར་འོང་ངོ། །སྙམ་ནས། དེའི་མའི་ཐད་དུ་སོང་སྟེ། མི་བདེ་བའི་ལོ་རྒྱུས་བཤད་ནས། སྨྲས་པ། བདག་རྒྱལ་པོ་ལྔ་ལེན་གྱི་ཡུལ་དུ་མཆིས། མཁྱེན་པར་མཛོད་
ཅིག་དེ་ནས་དེ་ཡང་སྡུག་བསྔལ་རྣམ་པ་སྣ་ཚོགས་ཀྱིས་ནི་མྱོས་བུ་དང་བྲལ་བའི་སྡུག་བསྔལ་དང་ནི་ལྡན། བུའི་མགུལ་ནས་ནི་འཁྱུད་དེ། སྙིང་རྗེ་རྗེ་སྐད་སྨྲེ་སྔགས་བཏོན་ཏེ་སྨྲས་པ། དུ་
གུལ་རས་ཀྱི་གདིང་བས་མཛེས་བྱས་པའི། །མལ་སྟན་ཆེ་ལ་འོས་པར་བདེར་ཉལ་བ། །བུ་གཅིག་ད་ནི་ས་སྟེང་ཐང་བུ་ལ། །གོས་ཀྱི་ཕྱོགས་གཅིག་གཏིང་ནས་ཇི་ལྟར་ཉལ། །མལ་དུ་བདེ་
བར་ཉལ་ནས་རོལ་མོ་དང། །གླུ་སྒྲ་སྣ་ཚོགས་དག་གིས་སད་བྱེད་པ། །གྲང་དང་ཚ་བའི་ཆུ་ཡིས་ཕོག་གྱུར་ན། །མདངས་ཅན་ལུས་ནི་ཇི་ལྟར་ནགས་ན་དགའ། །སྔོན་ཆད་རྒྱལ་པོས་
གནང་བའི་བཟའ་བཏུང་དང། །སྟན་དང་བཞོན་དང་ཐེག་མཆོག་ལ་སྤྱོད་པ། །བྱུག་པ་རྒྱན་དང་གོས་ཀྱིས་ཕོངས་བཞིན་དུ། །སུ་ཡི་དབང་གིས་སྡུག་བསྔལ་གྱུར་པར་འཁྱམས། །འཇིག་
རྟེན་དང་ཕྲད་སྐྱེ་བོའི་ཚོགས་རྣམས་ཀྱིས། །ཐལ་མོ་རབ་སྦྱར་རྔ་སྒྲ་གླུ་དབྱངས་དག་ཡིད་དང་རྣར་འོངས་རྣམས་ཀྱིས་ལེགས་མཆོད་པ། །སྐོམ་པས་མངོན་པར་གདུངས་བཞིན་གང་དུ་
འཁྱམས། །གཞོན་ནུས་སྨྲས་པ། གཏན་དུ་བདེ་བ་ཡང་ནི་སུ་ཞིག་ཡོད་།གཏན་དུ་སྡུག་བསྔལ་བ་ཡང་སུ་ཞིག་ཡོད། །མི་བདེ་མ་ཐོབ་པ་ཡང་སུ་ཞིག་ཡོད། །ཐོབ་པར་མི་འགྱུར་བ་

[83B] །འགྱུར་བའི་དབང་གིས་མི་རྣམས་བདེ་སྡུག་སྟེ། །རྒྱུ་སྐར་འཁོར་ལོ་མཁའ་ལ་འཁོར་བ་བཞིན། །བདེ་བས་དགའ་མིན་སྡུག་པས་མི་དགའ་མེད། །མི་དབང་རིགས་རྗེས་འགྲོ་བའི་
རྟགས་ཡིན་ནོ། །དེས་མ་ལ་དེ་ལྟ་བུ་རྣམ་པ་མང་པོ་ཁོང་དུ་ཆུད་པར་བྱས་ཏེ། ཡུལ་ལྔ་ལེན་གང་ན་བ་དེར་སོང་ངོ། །དེ་དེར་གྲོང་དང་ཉེ་བར་ཕྱིན་ནས། ལུས་ངལ་བ་དང། ལུས་བཀྲེས་པས་ཤིང་གི་གྲིབ་
མ་ཞིག་ལ་ཉལ་ཞིང་འདུག་གོ་ཇི་ཙམ་ཞིག་ན་རྒྱལ་པོའི་བྱ་བ་ཅུང་ཟད་ཅིག་གི་ཕྱིར། ལྔ་ལེན་གྱི་བཀྲབས་པ་དག་ཅིག་ཕྱོགས་དེར་འོངས་པ་དང། བཟའ་བཏུང་གྲིབ་མ་དེ་ལ་ཉལ་ཞིང་འདུག་པ་མཐོང་ནས་
སྨྲས་པ། འདི་ལྟ་བུ་གཟུགས་བཟང་བ། བལྟ་ན་སྡུག་པ། མཁྲང་བ་སྲ་བ། ལེགས་པར་འབྲེལ་བ། རོ་སྟོད་ཆེ་བ། དཔུང་པ་རིང་བའི་སྐྱེས་བུ་འདི་སུ་ཞིག་ཅེས། དེ་དག་གིས་དེ་བསླངས་ནས། ཁྱོད་
སུ་ཞིག་སུའི་བུ་ཡིན། ཞེས་དྲིས་པ་དང། དེས་སྨྲས་པ། བདག་ནི་ལུས་འཕགས་ཀྱི་རྒྱལ་པོ་སྐྱེད་པའི་བུ་བཟའ་བཏུང་ཞེས་བྱ་བ་ཡིན་ནོ། །དགོས་པ་ཅི་ཞིག་གི་ཕྱིར་འོངས། དེས་དེ་རྣམས་ལ་ཇི་ལྟར་
གྱུར་པ་སྨྲས་སོ། །དེ་ནས་བཀྲབས་པ་དེ་དག་གིས་རྒྱལ་པོའི་བུ་དེ་སྐྱེས་སུ་ཁྱེར་ནས། ལྔ་ལེན་གྱི་རྒྱལ་པོའི་གན་དུ་སོང་སྟེ། བཟའ་བཏུང་དེ་ལ་ཕུལ་ནས། ལྷ་འདི་རྒྱལ་པོ་སྐྱེད་པའི་བུ་བཟའ་
བཏུང་ཞེས་བགྱི་བ་ལགས་ཏེ། ཕས་འདི་ལྟ་བུ་ཞིག་གི་སླད་དུ་བསྐྲད་ནས། འདིར་ཕྱིན་པ་ལགས་སོ། །དེ་ནས་བཟའ་བཏུང་གིས་ཀྱང་ལྔ་ལེན་གྱི་རྒྱལ་པོ་ལ་ཐམས་ཅད་རྒྱས་པར་བསྙད་དོ། །ཡང་

[84A]༄༅། །སྨྲས་པ། མི་ཡི་བདག་པོ་སྐྱེད་པ་ནི། །དབང་པོ་འདྲ་བའི་སྲས་འདི་སྟེ། །གཟུགས་ལྡན་ཡོན་ཏན་ཕུན་ཚོགས་པ། །རྒྱལ་སྲིད་ཉམས་ནས་འདིར་མཆིས་སོ། །དེ་
ནས་ལྔ་ལེན་གྱི་རྒྱལ་པོས་མགུལ་ནས་འཁྱུད་དེ། དགའ་བར་འགྱུར་བའི་གཏམ་རྣམ་པ་སྣ་ཚོགས་སྨྲས་ནས། དགའ་བ་ཁོང་དུ་ཆུད་པར་བྱས་ཏེ། དེ་ལ་བུ་མོ་དང་ཡུལ་དག་ཀྱང་བྱིན་ནོ། །དེ་
ཡང་དེ་དང་ལྷན་ཅིག་རྩེ་བར་བྱེད། དགའ་བར་བྱེད། དགའ་མགུར་སྤྱོད་པར་བྱེད་པ་ལས། རེ་ཞིག་ན་སྐྱེ་དགུའི་བདག་མོ་དེ་སེམས་ཅན་དང་ལྡན་པར་གྱུར་ཏེ། ཟླ་བ་དགུ་ཚང་བ་དང་ཁྱེའུ་
གཟུགས་བཟང་བ། བལྟ་ན་སྡུག་པ། མཛེས་པ། ཐོང་ག་སེང་གེ་ལྟར་འདུག་པ། དཔུང་པ་རིང་བ། རོ་སྟོད་སེང་གེ་འདྲ་བ་ཞིག་བཙས་ནས། དེའི་བཙས་སྟོན་རྒྱ་ཆེར་བྱས་ནས། གཞོན་ནུའི་
མིང་ཅིར་གདགས་སྙམ་པ་ལས། བདག་གི་མིང་བཟའ་བཏུང་ཡིན་པས། འདི་ནི་བཟའ་བཏུང་མང་པོའོ། །དེ་ནས་གཞོན་ནུ་བཟའ་བཏུང་མང་པོ་མ་མ་བརྒྱད་པོ་ལ་གཏད་པ་དང། དེ་དག་གིས་བསྐུ་
བ་དང། ཕྱི་བ་དང། བཀྲུ་བ་དང། འོ་མ་དང། སྦྲང་རྩི་དང། མར་དཀར་རྣམས་ཀྱིས་བསྐྱེད་ནས། གང་གི་ཚེ་ཆེན་པོར་གྱུར་པ་དེའི་ཚེ། ཁྱེའུ་ཡི་གེ་སློབ་པའི་གྲྭར་ཡི་གེ་སློབ་ཏུ་བཏང་ངོ། །དེའི་ཕ་
བཟའ་བཏུང་ནི་ནད་ཀྱིས་བཏབ་ནས། དེས་སྨན་པ་དང། སྨན་དང། ནད་གཡོག་རྣམས་ཀྱིས་ཀྱང་གསོ་བར་མ་ནུས་ནས་དུས་ལས་འདས་སོ། །དེ་དུས་ལས་འདས་པ་དང། རྒྱལ་པོའི་བུ་མོ་

[84B] སྨྲེ་སྔགས་འདོན་ཏོ། །དེ་ནས་ལྔ་ལེན་གྱི་རྒྱལ་པོས་བསམས་པ། བུད་མེད་ཐམས་ཅད་ཀྱི་བསམ་པ་ནི། ཕལ་ཆེར་སྐྱེས་པ་འདོད་པ་ཡིན་པས་
དེ་གཅིག་ལ་སྦྱིན་ནོ་སྙམ་ནས། དེས་དེ་དང། གཞོན་ནུ་བཟའ་བཏུང་མང་པོ་དང་བཅས་པར་མདུན་ན་འདོན་ལ་བྱིན་ནོ། །དེ་ནས་མདུན་ན་འདོན་དེ་དེ་དང་ལྷན་ཅིག་དགའ་བ་རྒྱ་ཆེན་པོ་ཉམས་སུ་
མྱོང་བར་བྱེད་དོ། །རེ་ཞིག་ན་མདུན་ན་འདོན་དེའི་ཁྱིམ་དྲུང་ན་བྱ་གག་གཅིག་སྐད་འབྱིན་པ་ཕྱོགས་དེ་ན་བྲམ་ཟེ་ལྟས་མཁན་ཞིག་འགྲོ་བས་ཐོས་ནས། དེས་མི་གང་གིས་དེའི་ཤ་ཟོས་པ་དེ་རྒྱལ་པོར་
འགྱུར་རོ་ཞེས་སྨྲས་པ་དང། ཚིག་དེ་མདུན་ན་འདོན་གྱིས་ཐོས་ནས་དེས་བྲམ་ཟེ་དེ་ལ་དྲིས་ཏེ། དེ་ནས་མདུན་ན་འདོན་གྱིས་བྱ་གག་བཟུང་ནས་བསད་དེ། ཆུང་མ་ལ་སྨྲས་པ། བྱ་གག་འདི་འཕྲལ་དུ་
ཚོས་ཤིག་དང། ང་རྒྱལ་པོའི་ཕོ་བྲང་ནས་སླར་འོང་ངོ་ཞེས་བྱས་ནས། དེ་རྒྱལ་པོའི་ཕོ་བྲང་དུ་སོང་ངོ། །ཇི་ཙམ་ན་ཁྱེའུ་བཟའ་བཏུང་མང་པོ་གྲྭ་ནས་བཀྲེས་ཏེ། ཁྱིམ་དུ་འོངས་ན་མ་ཡང་མི་སྣང་ངོ། །དེ་
ནས་དེས་བདག་ཅག་གི་ཅི་དག་བཙོས། ཅི་ཞིག་བཟའ་སྙམ་ནས། རེ་ཞིག་ན་མ་ནི་མི་སྣང་གི་བལྟས་ན་རྫེའུ་ཞིག་གི་ནང་ན་བྱ་གག་ཅིག་མགོ་གྱེན་དུ་བྱུང་ཞིང་འདུག་པ་མཐོང་ངོ། །དེ་ནས་དེས་ཀྱང་
རྫིའུ་ནང་དུ་འདུག་བཞིན་དུ་མགོ་བཅད་དེ་ཟོས་སོ། །ཇི་ཙམ་ན་མ་འོངས་ནས། དེ་ལ་མགོ་སུས་ཟོས་ཞེས་དྲིས་པ་དང། དེས་བདག་གིས་འཆལ་ཏོ་ཞེས་བྱས་པ་དང། དེ་ནས་ཁྱེའུ་ཟན་བྱིན་ཏེ་གྲྭར་

[85A]༄༅། །བཏང་ངོ། །མདུན་ན་འདོན་ཀྱང་འོངས་ནས། བཟའ་ཞེས་བྱས་པ་དང། བྱ་གག་གི་མགྲིན་པ་མི་སྣང་ནས། འདིའི་མགྲིན་པ་ག་རེ་ཆུང་མས་སྨྲས་པ། ཁྱེའུ་
འཚལ་ཏོ་ཞེས་བྱས་པ་དང། དེ་ནས་བྱ་གག་གི་ལྷག་མ་ཟོས་ནས་བསམས་པ། ཅི་རེ་ཞིག་བྱ་གག་རིལ་གྱིས་ཟོས་པས་རྒྱལ་པོར་འགྱུར་རམ། འོན་ཏེ་ཡན་ལག་མ་ཚང་བ་ཟོས་པས་
ཀྱང་རྒྱལ་པོར་འགྱུར་སྙམ་དུ་ཐེ་ཚོམ་སྐྱེས་ནས། ཐེ་ཚོམ་གཅད་པའི་ཕྱིར་ཐབས་གཞན་ཞིག་གིས་བྲམ་ཟེ་ལྟས་མཁན་དེ་ཉིད་བོས་ཏེ། ཀྱེ་བྲམ་ཟེ་ཆེན་པོ་ཁྱོད་ཀྱིས་སྔར་གང་གིས་བྱ་གག་
ཟོས་པ་དེ་རྒྱལ་པོར་འགྱུར་རོ་ཞེས་བྱ་བ་ཅི། ཡན་ལག་མ་ཚང་བ་ཟོས་པ་དེར་འགྱུར་རམ། འོན་ཏེ་རིལ་གྱིས་ཟོས་པས་འགྱུར། དེས་སྨྲས་པ། ཡན་ལག་མ་ཚང་ཡང་གང་གིས་དེའི་མགོ་ཟོས་
པ་དེ་རྒྱལ་པོར་འགྱུར་རོ། །ཡང་ན་གང་གིས་དེའི་མགོ་ཟོས་པ་དེ་བསད་དེ། དེའི་མགོ་ཟོས་ན་དེ་ཉིད་རྒྱལ་པོར་འགྱུར་རོ། །དེ་ནས་མདུན་ན་འདོན་གྱིས་བློ་སྐྱེས་པ། གཞོན་ནུ་འདི་བསད་ནས་
འདིའི་མགོ་བཟའ་ན། མས་ཤེས་པར་མ་བྱས་ན་ནི། བསད་པའམ། བཟའ་བར་མི་ནུས་པས། རེ་ཞིག་བཏུབ་བམ། མི་བཏུབ་འདི་ཉིད་ཀྱི་མའི་ཉམ་དྲོད་བླང་ངོ་སྙམ་ནས། དེས་སྙན་པའི་ཚིག་
རྣམ་པ་དུ་མས་བཞམས་ཏེ། བཟང་མོ་ཅི་ཁྱོས་རྒྱལ་པོ་བྱས་ན་ལེགས་སམ། འོན་ཏེ་བུས་རྒྱལ་པོ་བྱས་ན་ལེགས། ཞེས་སྨྲས་པ་དང། དེས་ཟུར་དང་སྣོལ་དག་ལས་ལེགས་པར་བརྟགས་

[85B] གལ་ཏེ་བུས་རྒྱལ་པོ་བྱས་ན་ལེགས་ཞེས་སྨྲས་ན་འདི་བདག་ལས་གྱེད་པར་འགྱུར་བས། ཅི་ནས་ཀྱང་དེ་དང་མཐུན་པར་སྨྲའོ། །སྙམ་ནས། དེས་ཁྱོས་རྒྱལ་པོ་བྱས་ན་ལེགས་སོ། །
ཞེས་སྨྲས་སོ། །བུད་མེད་དེ་ཡང་མཁས་ཤིང་མཛངས་ལ། སྤྱོད་པ་ཅན་ཞིག་པས། དེས་བསམས་ན། བྱ་གག་གི་མགོའི་ཕྱིར་ཁོན་དུ་བཟུང་ནས། བདག་གི་བུ་བསད་པར་ཆད་པར་འཕྲིགས་ཏེ་
ད་ནི་དུས་ལ་བབ་ཀྱི། ཅི་ནས་ཀྱང་བུ་བསྲུང་བ་བྱའོ་སྙམ་ནས་དེ་བུ་ལ་གསང་སྟེ་བུ་ཁྱོད་ཀྱིས་བྱ་གག་གི་མགོ་ཟོས་པ་ནི་མ་ལེགས་པ་ཞིག་བྱས་ཀྱི། ཡུལ་འདི་ནས་མྱུར་དུ་སོང་ཞིག་སོང་ནས་མེས་
པོ་རྒྱལ་པོ་བྱེད་པ་དེ་ན་ཁྱོད་ཀྱི་རང་གི་སྐྱེ་བོའི་ཚོགས་ཡོད་པ་དེར་བདེ་བར་འདུག་ཅིག་དེ་སྐད་སྨྲས་པ་དང། ངེ་བྲོས་ནས་ལུས་འཕགས་སུ་སོང་ངོ། །དེ་ངལ་ཞིང་བཀྲེས་སྐོམ་པས་ལུས་གཟིར་
ཏེ། །གནས་ཀྱི་ཉེ་འཁོར་གྱི་སྐྱེད་མོས་ཚལ་གྱི་ཤིང་ཞིག་གི་དྲུང་དུ་གོས་ཤིག་གཏིང་ནས་ཉལ་ཞིང་འདུག་གོ་དེའི་ཚེ་རྒྱལ་སྲིད་ལ་མངོན་པར་དགའ་བ་ནད་ཀྱིས་ཐེབས་ནས། སྨན་པ་དང། སྨན་དང། ནད་
གཡོག་རྣམས་ཀྱིས་གསོ་བར་མ་ནུས་ནས། དེ་ཤི་སྟེ་རྒྱལ་པོ་རབས་ཆད་དོ། །འདི་ནི་རྒྱལ་པོའི་ཆོས་ཉིད་དེ། ཇི་སྲིད་དུ་གཞན་རྒྱལ་པོར་དབང་མ་བསྐུར་བ་དེ་སྲིད་དུ་རྒྱལ་པོའི་རོ་མི་འབྱིན་ཏོ། །
ཅི་ཙམ་ན་བློན་པོ་རྣམས་དང། རྒྱལ་པོའི་མི་གཞན་དང། བྲམ་ཟེ་དང། ལྟས་མཁན་རྣམས་གལ་ཏེ་བསོད་ནམས་ཀྱི་དབང་ཆེར་གྲགས་པའི་སེམས་ཅན་འགའ་ཞིག་རྙེད་ན། དེ་རྒྱལ་སྲིད་ལ་གཞག་

[86A]༄༅། །གོ་ཞེས་ཕན་ཚུན་ཚོལ་ཞིང་སོང་སྟེ། དེ་རྣམས་ཀྱིས་བཙལ་བ་ལས། གྲོང་ཁྱེར་གྱི་ཕྱི་རོལ་ཤིང་དྲུང་ཞིག་ན་ཁྱེའུ་གཞོན་ནུ་གཟུགས་བཟང་བ། བལྟ་ན་སྡུག་
པ༑ མཛེས་པ། ཐོང་ཁ་སེང་གེ་འདྲ་བ། ཉི་མ་ཡོལ་ཡང་ཤིང་གི་གྲིབ་མ་ཤར་ཕྱོགས་སུ་མི་འཁོར་བར་དེའི་ལུས་མི་གཏོང་བ་ཞིག་ཉལ་ཞིང་འདུག་པ་མཐོང་ངོ། །དེ་ནས་བློན་པོ་དྲུག་པོ་དེ་
རྣམས་ཀྱིས་དེ་མཐོང་ནས་ངོ་མཚར་དུ་འགྱུར་ཏེ་སྨྲས་པ། བདག་ཅག་གིས་བསོད་ནམས་ཀྱི་དབང་ཆེ་བར་གྲགས་པའི་སེམས་ཅན་འདི་ལས་གཞན་བསོད་ནམས་ཀྱི་སྟོབས་དང་ལྡན་པ་
མ་མཐོང་ངོ། །ཡང་འདི་ནི་གཟུགས་བཟང་པ། བལྟ་ན་སྡུག་པ་མཛེས་པ། མཚན་དང་ལྡན་པ་ཞིག་པས། འདི་ནི་རྒྱལ་སྲིད་ལ་གཞག་པར་འོས་སོ། །ཞེས་གཅིག་ཏུ་ངེས་པར་བྱས་
ནས༑ བུ། ལོངས། ལོངས། ཞེས་བསླང་ངོ། །དེ་ཡང་ལངས་ཏེ་དྲིས་པ། ང་བསླངས་ཏེ་ཅི་བྱ། དེ་དག་གིས་སྨྲས་པ། རྒྱལ་པོར་གཞུག་གོ་དེས་སྨྲས་པ། རྒྱལ་པོ་ཉལ་བ་དེ་ལྟར་བསླང་
ངམ། བློན་པོ་རྣམས་ཀྱིས་སྨྲས་པ། འོ་ན་ཇི་ལྟར་བསླང། གཞོན་ནུས་སྨྲས་པ། གླུ་དང། སིལ་སྙན་དང། རོལ་མོའི་སྒྲ་མི་དྲག་པས་བསླང་མོད། དེ་རྣམས་ཀྱིས་དེ་ཐོས་པ་དང། འདི་སྙམ་
དུ་འདི་ནི་རིགས་དམའ་བ་ལས་བྱུང་བ་མ་ཡིན་གྱི། འདི་ངེས་པར་རིགས་མཐོན་པོ་ལས་སྐྱེས་པ་ཡིན་ནོ། །སྙམ་ནས། དེ་དག་གིས་དྲིས་པ་ཁྱོད་སུ་ཞིག་སུའི་བུ་ཡིན། དེ་ནས་ཁྱེའུ་

[86B]རིགས་སྨྲས་པ། ལུས་འཕགས་ཀྱི་རྒྱལ་པོ་སྐྱེད་པ་ཞེས་བྱ་བ་དེའི་བུ་ནི་བཟའ་བཏུང་ངོ། །བཟའ་བཏུང་དེའི་བུ་ནི་བཟའ་བཏུང་མང་པོ་ཞེས་
བྱ་སྟེ་ང་ཡིན་ནོ། །དེ་ནས་བློན་པོ་དྲུག་པོ་རྣམས་འཛུམ་ཕྱུང་ནས། བདག་ཅག་གིས་ནི་བདག་ཅག་ཉིད་ཀྱི་གཞོན་ནུ་རྙེད་དོ། །ཞེས་སྨྲས་སོ། །དེ་ནས་གནས་དེ་ཉིད་ནས་སྐྱེ་བོའི་ཚོགས་ཆེན་པོས་
ཡོངས་སུ་བསྐོར་ཅིང། གླུ་དང། སིལ་སྙན་དང། རོལ་མོའི་སྒྲ་དང། ཤིས་པར་བརྗོད་པ་ལ་སོགས་པས་མདུན་དུ་དྲངས་ཏེ། གྲོང་ཁྱེར་དུ་བཅུག་ནས་རྒྱལ་པོར་དབང་བསྐུར་རོ། །གང་གི་ཕྱིར་འདིས་རྒྱལ་
པོའི་བརྒྱུད་ཆད་པ་བསབས་པ་དེའི་ཕྱིར། མིང་སྐྱེད་པ་ཁོ་ནར་བཏགས་ནས། དེའི་མིང་བཟའ་བཏུང་མང་པོ་ཞེས་བྱ་བ་གང་ཡིན་པ་དེ་མེད་པར་གྱུར་ཏོ། །དེ་ནས་དེ་རྒྱལ་སྲིད་བྱེད་དུ་བཅུག་པ་ན་བྱིས་
པའོ་སྙམ་ནས། བློན་པོ་རྣམས་ཀྱིས་དེ་ཁྱད་དུ་བསད་དེ། དེ་ལ་དབང་ཅུང་ཟད་ཀྱང་མེད་དོ། །དེ་ནས་དུས་གཞན་ཞིག་ན། རྒྱལ་པོ་བཟའ་བཏུང་མང་པོ་ཡུལ་བལྟར་སོང་སྟེ། དེས་གྲོང་དང། གྲོང་
ཁྱེར་དང། ཚོང་དུས་རྣམས་བལྟས་ནས་གྲོང་དང་གྲོང་ཁྱེར་དང། རི་བོར་པ་འདི་རྣམས་སུའི་ཡིན་ཞེས་དྲིས་པ་དང། དེ་དག་གིས་བློན་པོ་དྲུག་ཁོ་ནའི་ལགས་སོ། །ཞེས་སྨྲས་པ་དང། དེ་གཅིག་
པུས་བསམས་པ། གྲོང་དང་གྲོང་ཁྱེར་དང། རི་བོར་པ་འདི་སུའི་ཡིན། །ཞེས་དེ་སྐད་དུ་གང་དང་གང་ལ་དྲིས་པ་དེ་དག་ཐམས་ཅད་དེ་སྐད་ཟེར་བས། བདག་ལྟ་ཞིག་བཟའ་བ་དང། བགོ་བ་ཙམ་ལ་

[87A]༄༅། །དབང་ཕྱུག་བྱེད་ཀྱི། གཞན་ཅི་ལ་ཡང་མ་ཡིན་ནོ། །སྙམ་དུ་རང་གིས་རིག་ནས། དེ་སེམས་ཁོང་གི་རྒྱ་མཚོར་ཆུད་ནས་འདི་ཇི་ལྟར་བྱ་ཞེས་སེམས་སོ། །དེ་དེ་ལྟར་
སེམས་པ་ན། ལྷ་ཞིག་གིས་རྒྱལ་པོ་མི་དགའ་བར་མ་བྱེད་ཅིག་འདི་ལྟར་ཁྱོད་ཉིད་ཀྱི་ཡུལ་ན། རི་བོར་གང་པོའི་མཚན་ཞེས་བྱ་བ་དེ་ན། སྣ་ལ་གཏོགས་པ་གང་པོ་ཞེས་བྱ་བ་དེ་ལ། བུ་
སྨན་ཆེན་པོ་ཞེས་བྱ་བ་ཞིག་ཡོད་པར་འགྱུར་གྱི། དེ་ཁྱོད་ཀྱི་བློན་པོར་ཆུག་ཅིག་དང། དེས་ཡུལ་བདག་གིར་བྱས་ནས་ཁྱོད་ལ་འབུལ་བས། ཁྱོད་ལ་ཕན་པ་དང། བདེ་བ་དང། འདོད་པ་དང་
ལྡན་པར་འགྱུར་རོ། །ཞེས་བསྒོའོ། །དེ་ནས་བཟའ་བཏུང་མང་པོས་མི་དག་མངགས་ཏེ། རི་བོར་གང་པོའི་མཚན་དེ་ན་སྣ་ལ་གཏོགས་པ་གང་པོ་ཞེས་བྱ་བ་དེ་ཚོལ་ཏོ། །གལ་ཏེ་རྙེད་དང་
དེའི་ཆུང་མ་ལ་བུ་ཡོད་དམ། མེད་རྟོགས་ཤིག་ཅེས་བསྒོའོ། །དེ་དག་སོང་སྟེ་མཐོང་ནས་དྲིས་ན། དེས་བདག་གི་ཆུང་མ་ལ་བུ་ཡོད་དོ་ཞེས་སྨྲས་པ་དང། དེ་དག་སླར་འོངས་ནས་རྒྱལ་པོ་ལ་
གསོལ་པ། རྒྱལ་པོ་སྣ་ལ་གཏོགས་པ་དེ་མཆིས་ཏེ། དེའི་མཆིས་བྲང་ཡང་སྦྲུམ་ལགས་སོ། །དེ་ནས་རྒྱལ་པོས་ཡི་གེ་སྤྲིང་སྟེ། གང་པོ་བཀུག་ནས་བཤེས་པའི་ཚིག་གིས། དེ་ལ་རི་བོར་
དེ་བྱིན་ནས་འདིས་རང་གི་བུ་མའི་ལྟོ་ན་འདུག་པ་དེ་དེང་ཕྱིན་ཆད་ཡོངས་སུ་སྐྱོངས་ལ། ཅི་ནས་ཀྱང་དེ་ཡན་ལག་གང་ཡང་ཉམས་པར་མི་འགྱུར་བ་དེ་ལྟར་གྱིས་ཤིག་ཅེས་བསྒོའོ། །དེ་

[87B] ཁྱེའུ་གཟུགས་བཟང་བ་མཛེས་པ་བལྟ་ན་སྡུག་པ་ཞིག་བཙས་ནས། ཅི་འབྱོར་པའི་བཙས་སྟོན་རྒྱ་ཆེར་བྱས་ཏེ། ཁྱེའུ་འདིའི་མིང་ཅིར་གདགས་ཞེས་བྱས་ན། དེའི་མས་
སྨྲས་པ། བདག་འདི་ལྟ་ཡུན་རིང་དུ་ནད་བུ་ཅན་དུ་གྱུར་ཏེ། སྨན་པ་དང། སྨན་དང། ནད་གཡོག་རྣམས་ཀྱིས་ནད་ཞི་བར་བྱ་མ་ནུས་པ་ལས། གང་གི་ཚེ་ཁྱེའུ་འདི་ལྟོར་ཞུགས་པ་དེ་ཉིད་ནས་ནད་ཞི་
བར་གྱུར་པས། དེས་ན་འདིའི་མིང་སྨན་ཆེན་པོར་གདགས་སོ། །སྨྲས་པ། སྨན་རྣམས་ཀུན་གྱི་ནང་ན་ནི། །བདག་གི་བུ་ནི་སྨན་ཆེན་པོ་།འདི་ནི་སྨན་པས་ལྷག་པའི་སྨན། དེ་ལྟས་འདིའི་མིང་སྨན་
ཡིན་ནོ། །དེ་ནས་སྨན་ཆེན་པོ་ཕའི་ཕྲག་པ་ལ་ཞོན་ཏེ། ཁྲུས་བྱ་བའི་ཕྱིར་སྲང་གི་དབུས་ནས་རྫིང་བུར་ཁྱེར་ཏེ་སོང་བ་ལས། རེ་ཞིག་ན་སའི་སྟེང་ན་ཉའི་དུམ་བུ་ཞིག་འདུག་པ་མཐོང་ནས། དེས་དེ་
ལ་རིན་པོ་ཆེ་ཡིན་ནོ་སྙམ་ནས། དེའི་རྐང་པའི་མཐེ་བོས་ས་སྟེང་ནས་བླང་བར་བརྩམས་པ་དང། ཇི་ཙམ་ན་སྨན་ཆེན་པོས་སྨྲས་པ་ཕ་གཅིག་གང་པོ་རིན་ཆེན་ལྷུང་སྙམ་སྟེ། །ལས་བཏང་མིག་
མི་འཛུམ་པར་ཉ་དུམ་ལ། །རྟོག་ཅིང་དེ་ནས་རིན་ཆེན་ཡིན་པར་སེམས་།ཕ་གཅིག་གང་པོ་རྟོགས་ཤིག་རིན་ཆེན་མིན། །ཉ་དུམ་དམར་པོ་རྐང་གིས་འདྲིལ་བར་ཟད། །རྣམ་ཐོས་བུ་དེ་བག་
མེད་སྤྱོད་མ་ཡིན། །དེ་ནས་དེ་རྫིང་དུ་སོང་ནས་གང་པོས་སྨན་ཆེན་པོ་དང། གོས་རྫིང་འགྲམ་དུ་བཞག་སྟེ། ཁྲུས་བྱ་བའི་ཕྱིར་ཆུར་ཞུགས་པ་ན། པདྨའི་སྟེང་ན་ཆུ་སྐྱར་ཞིག་འདུག་པ་དང་དེས་

[88A]༄༅། །ཆུ་སྐྱར་དེ་བཟུང་ངོ་སྙམ་ནས་དེ་དེའི་དྲུང་དུ་སོང་བ་དང། དེ་ཡང་དེ་ནས་འཕུར་ཏོ། །དེ་ནས་སྨན་ཆེན་པོས་སྨྲས་པ་པདྨའི་སྟེང་ནས་ཆུ་སྐྱར་འཕུར། །ཆུ་སྐྱར་
འཕུར་བས་པདྨ་ལྷགས། །པདྨའི་སྟེང་ནས་ཆུ་སྐྱར་མོ། །འཕུར་བ་རེ་ཞིག་ཕ་གཅིག་གཟིགས། །དེ་ནས་ཡང་དུས་ཕྱི་ཞིག་ན། དེས་སྨན་ཆེན་པོ་ཕྲག་པ་ལ་ཁྱེར་ནས་ཆུ་བོ་གངྒཱར་ཁྲུས་
བྱེད་དུ་སོང་སྟེ། དེས་དེ་དང་གོས་ཆུ་འགྲམ་དུ་བཞག་ནས་ཆུར་ཞུགས་ཏེ། ཁྲུས་བྱེད་པ་ན། ཁར་གཞོང་ཞིག་ཆུ་བོས་ཁྱེར་བ་དེའི་སྟེང་ན་ངང་མོ་ཞིག་འདུག་པ་མཐོང་ངོ། །དེ་མཐོང་ནས་
སྨན་ཆེན་པོས་སྨྲས་པ། ཆུ་བོ་གངྒཱས་ཁར་གཞོང་ཁྱེར། །ཁར་གཞོང་དེ་སྟེང་ངང་མོ་འདུག་ཁར་གཞོང་ངང་མོ་ལྷན་ཅིག་ཏུ་།གངྒཱས་ཁྱེར་བ་ཕ་གཅིག་གཟིགས། །ཇི་ཙམ་དུ་དུས་
གཞན་ཞིག་ན་ཡང་ཁྲུས་བྱེད་ཅིང། སྨན་ཆེན་པོ་ཆུ་འགྲམ་དུ་བཞག་པ་དང། རེ་ཞིག་ན་ཆུ་བོ་གངྒཱའི་རྒྱུན་ཕྱོགས་སུ་བུམ་པ་ཞིག་ཁྱེར་བ་དེའི་སྟེང་ན། ཆུ་སྲེག་ཞིག་འདུག་པ་དེ་མཐོང་
ནས༑ སྨན་ཆེན་པོས་ཕ་ལ་སྨྲས་པ། ཆུ་བོ་གངྒཱས་བུམ་པ་ཁྱེར་།དེ་ཡི་སྟེང་ན་ཆུ་སྲེག་འདུག་རེ་ཞིག་ཕ་གཅིག་བུམ་པ་ནི། །ཆུ་སྲེག་གངྒཱ་བཅས་ཏེ་གཟིགས། །ཇི་ཙམ་དུ་དུས་
གཞན་ཞིག་ན་ཡང་ཁྲུས་བྱེད་པར་འདོད་ནས། ཆུ་བོ་གངྒཱར་སོང་སྟེ། དེས་སྨན་ཆེན་པོ་ཆུ་འགྲམ་དུ་བཞག་ནས། དེར་ཁྲུས་བྱེད་པ་ལ་ཞུགས་པ་དང། རེ་ཞིག་ན་ཆུ་བོ་གངྒཱའི་རྒྱུན་ཕྱོགས་

[88B]མཐོང་ངོ། །དེ་ནས་དེ་སྨན་ཆེན་པོས་མཐོང་ནས་སྨྲས་པ། ཆུ་བོ་གངྒཱས་ལུག་ཐུག་ཁྱེར། །དེ་བཞིན་དེ་སྟེང་བྱ་དཀར་འདུག་ལུག་
ཐུག་བྱ་དཀར་ལྷན་ཅིག་ཏུ། །གངྒཱས་ཁྱེར་བ་ཡབ་གཅིག་གཟིགས། །དེ་ནས་སྨན་ཆེན་པོ་དེ་ན་བྱིས་པ་རྣམས་དང་ལྷན་ཅིག་རྩེ་བ་ལས་རེ་ཞིག་ན། བྱིས་པ་དེ་དག་འདུས་ནས། ད་རྒྱལ་པོར་བཅུག་
གོ་དེས་ཀྱང་ཁ་ཅིག་བློན་པོར་བཅུག་ནས། དེ་དེ་དག་དང་ལྷན་ཅིག་རྩེ་ཞིང་འདུག་གོ་ཇི་ཙམ་ན་བྲམ་ཟེ་རྒན་པོ་ཞིག་ཆུང་མ་གཞོན་ནུ་དར་ལ་བབ་པ་ཞིག་དང། ཁྱོ་ཤུག་ལྷན་ཅིག་ཏུ་ལམ་
དུ་ཞུགས་ནས་ཡུལ་གཞན་དུ་འགྲོ་བ་ལས། རེ་ཞིག་ན་བྲམ་ཟེ་བཤང་གཅིའི་སར་སོང་ངོ། །དེ་ནས་གཡོན་ཅན་ཕོ་ཞིག་གིས་འཕྲིགས་ནས་བུད་མེད་དེའི་དྲུང་དུ་སོང་སྟེ་སྨྲས་པ། བཟང་མོ་
ཁྱོད་ཀྱི་ཕ་དེ་གར་སོང། བུད་མེད་ཀྱིས་སྨྲས་པ། གང་ཞིག་དེ་ནས་གཡོན་ཅན་གྱིས་སྨྲས་པ། དེས་མེས་པོ་ཡིན་པ་ལྟ་ཞིག་སྨྲས་པ། འདི་ཅི་ཟེར་བ་ཞིག་དེ་ནས་གཡོན་ཅན་གྱིས་སྨྲས་པ་
དེ་ཁྱོད་ཀྱི་མེས་པོ་ཡིན་པ་ལྟ་ཞིག་བུད་མེད་ཀྱིས་སྨྲས་པ། ངའི་ཕ་ཡང་མ་ཡིན། མེས་པོ་ཡང་མ་ཡིན། ཡང་མེས་ཀྱང་མ་ཡིན་གྱི་དེ་ནི་ངའི་ཁྱོ་ཡིན་ནོ། །དེ་ནས་གཡོན་ཅན་གྱིས་ཅུང་ཟད་
ཅིག་བགད་དེ་སྨྲས་པ། བླུན་མོ་ཁྱོད་གྲོགས་མའམ། ངོ་ཚ་ཤེས་པ་གཞན་གྱི་དྲུང་དུ་འདི་ལྟ་བུ་ངའི་ཁྱོ་ཡིན་ནོ་ཞེས་སྨྲ་བ་ངོ་མི་ཚའམ། ས་སྐལ་བ་ལྡན་པ་འདིའི་སྟེང་ན་སྐྱེས་བུ་ལྷའི་གཟུགས་འདྲ་

[89A]༄༅། །བས་རབ་ཏུ་གང་བ་ཁྱོད་ཀྱིས་མ་མཐོང་ངམ། འདི་ལྟ་བུའི་གཟུགས་མཛེས་པ་ཆུད་ཟོས་སོ། །ངས་ཁྱོད་ཀྱི་ཁྱོ་བྱས། ཚུར་བདག་ཅག་དང་ལྷན་ཅིག་འདོང། གལ་
ཏེ་ཁྱོད་ཀྱི་ཕྱིར་བྲམ་ཟེ་རྒན་པོ་དང། ང་འཐབ་མོ་བྱུང་བ་དང། དེར་ཡང་ཁྱོད་ཀྱིས་སྐྱེ་བོའི་ཚོགས་ཆེན་པོ་ལ་ངའི་ཁྱོ་འདི་ཡིན་ནོ་ཞེས་ང་ཁྱོ་ཡིན་པར་ཕྱེ་ཞིག་ཅེས་བྱས་པ་དང། དེ་དང་གཡོན་
ཅན་འགྲོགས་ཏེ་སོང་ངོ། །བྲམ་ཟེ་ཡང་བཤང་གཅི་དང་བཀྲུ་བཤལ་བྱས་ནས་ལངས་པ་དང། དེས་དེ་མ་མཐོང་ངོ། །རེ་ཞིག་ན་སྒང་བུ་མཐོན་པོ་ཞིག་གི་སྟེང་དུ་འཛེགས་ནས་བལྟས་ན་
སྐྱེས་པ་གཞན་ཞིག་དང་འགྲོགས་ཏེ་སོང་བ་མཐོང་ནས། བྲམ་ཟེ་དེས་བརྒྱུགས་ཏེ་ལག་པ་ཡ་གཅིག་གིས་བཟུང་ངོ། །གཡོན་ཅན་གྱིས་ཀྱང་ལག་པ་ཡ་གཅིག་ནས་བཟུང་བ་དང། དེ་ནས་
བྲམ་ཟེས་སྨྲས་པ། ངའི་ཆུང་མ་ཅིའི་ཕྱིར་དབྲོག་གཡོན་ཅན་གྱིས་སྨྲས་པ། འདི་ངའི་ཆུང་མ་ཡིན་ན། ཀྱེ་མ་ཁྱོད་རེ་འོ་རྒྱལ། བྲམ་ཟེས་ཀྱང་ངའི་ཡིན་ནོ་ཞེས་སྨྲས་ནས། དེ་གཉིས་ལམ་
ཀར་འཐབ་མོ་བྱུང་སྟེ། ཕར་དྲངས། ཚུར་དྲངས་པ་དང། གཡོན་ཅན་དེ་དར་ལ་བབ་པས་སྟོབས་ཆེ་ནས། བྲམ་ཟེ་ལས་དྲངས་ཏེ་ཕྲོགས་སོ། །དེ་ནས་བྲམ་ཟེ་བཅོམ་པས་འབྲོག་དེར་
བྲམ་ཟེར་མ་བྱས་ཀྱི། ར་མདའ་ལོག་ཅེས་བྱས་སོ། །དེའི་ཚེ་སྨན་ཆེན་པོ་བྱིས་པ་རྣམས་དང་ལྷན་ཅིག་དགོན་པ་ན་རྩེ་ཞིང་འདུག་པ་ལས། བྲམ་ཟེར་མ་བྱས་སོ་ཞེས་བྱ་བ་དེ་ཡང་བྱིས་པ་

[89B] །དེ་ནས་བྱིས་པ་དེ་དག་གིས་དེ་ལ་སྨྲས་པ་ཀྱེ་སྨན་ཆེན་པོ་ཁྱོད་ཅིག་ན་རེ། ང་རྒྱལ་པོའོ་ཞེ་ན། བྲམ་ཟེ་ཕ་བི་བྲམ་ཟེར་མ་བྱས་སོ་ཞེས་འབོད་ན། དེ་ཅིའི་ཕྱིར་འཇིགས་པ་ལས་
མི་བསྐྱབ། དེ་ནས་དེས་བྱིས་པ་རྣམས་ལ་སོང་སྟེ་ཁྲིད་ལ་ཤོག་ཅེས་བཀྱེ་བ་དང། བྱིས་པ་དེ་དག་གིས་དེ་ཀུན་ཁྲིད་དེ་འོངས་སོ། །འདི་ཅི་ཞིག་ཅེས་དྲིས་པ་དང། བྲམ་ཟེས་སྨྲས་པ། བདག་གྲོགས་
མ་མཆིས་ཤིང་ཉམ་ཆུང་བའི་ཆུང་མ་གཡོན་ཅན་སྟོབས་པོ་ཆེ་འདིས་ཕྲོགས་སོ། །གཡོན་ཅན་གྱིས་སྨྲས་པ། འདི་རྫུན་མཆི་སྟེ། འདི་ནི་བདག་གི་ཆུང་མ་ལགས་སོ། །བུད་མེད་དེས་ཀྱང་བདག་
གི་ཁྱོ་འདི་ལགས་སོ། །ཞེས་གཡོན་ཅན་དེ་ཉིད་ཡིན་པར་ཕྱེའོ། །དེ་ནས་སྨན་ཆེན་པོས་བྲམ་ཟེ་དེ་མ་འོས་པར་ཡི་ཆད་པར་ཤེས་ནས་བགམ་པར་བྱའོ་སྙམ་ནས། ཀྱེ་ནང་རྗེ། ཁྱོད་ད་གཟོད་བུད་
མེད་འདི་དང་འགྲོགས་ཏེ་གང་ནས་འོངས། གཡོན་ཅན་གྱིས་སྨྲས་པ་གྱོས་པོའི་ཁྱིམ་ནས་མཆིས་སོ། །དེར་ཅི་དག་ཟོས་སམ། འཐུངས། དེས་སྨྲས་པ། ཤ་དང། སྣུམ་འཁུར་དང། བེང་ཏང་དང་
ཆང་དག་འཚལ་ཏོ།། །།འདུལ་བ་ཕྲན་ཚེགས་ཀྱི་གཞི། བམ་པོ་སོ་གསུམ་པ། སྨན་ཆེན་པོས་སྨྲས་པ། གལ་ཏེ་དེ་ལྟ་ན་སྐྱུགས་ཤིག་དང། བདེན་ནམ་རྫུན་བལྟའོ་ཞེས་སྨྲས་པ་
དང༑ ངེས་མཛུབ་མོ་ཁར་བཅུག་སྟེ་སྐྱུགས་པ་ན་ཁ་ཟས་དེ་ལྟ་བུ་ཅང་མ་བྱུང་ངོ། །བྲམ་ཟེ་དེ་ལ་གང་ནས་འོངས་ཞེས་དྲིས་པ་བྲམ་ཟེ་དེས་གྱོས་པོའི་ཁྱིམ་ནས་མཆིས་སོ་ཞེས་སྨྲས་སོ། །དེར་ཅི་ཟོས་

[90A]༄༅། །དེར་དར་བ་དང། ཟན་དང། ལ་ཕུག་དང། ནས་ཀྱི་འཁུར་བ་རྣམས་ཟོས་སོ་ཞེས་སྨྲས་སོ། །དེས་སྐྱུགས་ཤིག་ཅེས་བསྒོ་བ་དང་དེས་སྐྱུགས་པ་དང། ཅི་ཟོས་ཅི་འཐུངས་
པ་མངོན་དུ་བྱུང་ངོ། །དེ་ལྟར་གྱུར་ནས་སྨན་ཆེན་པོས་སྐྱེས་པ་གཡོན་ཅན་འདིས་ནི་གཞོན་ནུ་མ་བསླུས་ཏེ། བྲམ་ཟེའི་ཆུང་མ་ཕྲོགས་སོ་སྙམ་བསམས་ནས། གཡོན་ཅན་དེ་དབྱུག་པ་དང། ཁུ་
ཚུར་གྱིས་བརྡེགས་ནས། མི་ནུབ་པའི་དོང་བརྐོས་ཏེ་མགྲིན་པ་མན་ཆད་ས་དོང་དུ་བཅུག་ནས། རྨ་བྱའི་མཁྲིས་པས་དཔྲལ་བར་བྲིས་ཏེ། གང་སུ་ཡང་རུང་བུད་མེད་ལ་འདི་བཞིན་དུ་རྐུ་ན་
སྨན་ཆེན་པོས་འདི་ལྟ་བུའི་ཆད་པས་བཅད་དོ། །གང་གིས་བུད་མེད་བརྐུས་པ་བཞིན་དུ། རྒྱས་པར་བྱིས་པ་རྐུ་བ་དང། གླང་རྐུ་བ་དང། ལ་བ་རྐུ་བ་དང། སྐུད་པ་རྐུ་བ་ལ་སོགས་པ་འདི་ལྟ་
བུ་ལྔ་བརྒྱ་བཟུང་ནས། དབྱུག་པ་དང། ཁུ་ཚུར་གྱིས་བརྡེགས་ཏེ་མགྲིན་པ་མན་ཆད་ས་དོང་དུ་བཅུག་ནས། དཔྲལ་བར་རྨ་བྱའི་མཁྲིས་པས་དེ་རྣམས་ཀྱི་མིང་དང། གཞན་གང་
ཡང་རུང་རྐུན་པོ་བྱེད་པ་ཐམས་ཅད། སྨན་ཆེན་པོས་འདི་ལྟར་ཆད་པས་གཅད་ཅེས་བྲིས་སོ། །དེ་ནས་བློན་པོ་དྲུག་གིས་ཡུལ་ས་མངོན་དུ་ཟོས་པར་རྒྱལ་པོས་མཐོང་ནས་འདི་སྙམ་དུ་བློ་
སྐྱེས་སོ། །སྨན་ཆེན་པོ་དེ་ད་ལྟར་ཅི་འདྲ་བར་འདུག་པ་ལྟད་མོ་བལྟའོ་སྙམ་ནས། བློན་པོ་རྣམས་ལ་ང་ནི་རི་དྭགས་ཤོར་དུ་འགྲོའོ་ཞེས་བྱས་ལ། རི་བྲགས་ཀྱི་གྲོང་རྡལ་དུ་བལྟའོ་སྙམ་ནས། རི་

[90B] འཁོར་མང་པོ་འདུས་པ་དང། རི་བྲགས་ཀྱི་གྲོང་རྡལ་ལོགས་སུ་ཆས་པ་དང། གཡོན་ཅན་ལྔ་བརྒྱ་སའི་དོང་དུ་བཅུག་པས་རྒྱལ་པོ་དེ་མཐོང་ནས། མང་པོ་ཀུན་གྱིས་
རྒྱལ་པོ་ཞེས་བོས་སོ། །རྒྱལ་པོས་སྒྲ་དེ་ཐོས་ནས། མི་མི་སྣང་ནས་ཀུན་ཏུ་བལྟས་ཀྱང། དེར་སྐད་ཀྱི་སྒྲ་གྲགས་ནས། དེ་ལ་གཡོན་ཅན་གཅིག་གིས་མཐོང་ནས། རྒྱལ་པོ་ལ་བཟླས་ཏེ། རྒྱལ་པོས་
བལྟས་པ་དང། དཔྲལ་བ་ལ་རྨ་བྱའི་མཁྲིས་པས་བྲིས་པ་བཀླགས་པ་ན། གང་བུད་མེད་རྐུ་བ་དང། བྱིས་པ་རྐུ་བ་དང། གླང་རྐུ་བ་དང། ལ་བ་རྐུ་བ་ལ་སོགས་པ་རྣམས་སྨན་ཆེན་པོས་འདི་ལྟ་
བུའི་ཆད་པས་གཅད་དོ་ཞེས་བྲིས་སོ། །སྨན་ཆེན་པོ་ལ་སོགས་པ་བྱིས་པ་དེ་རྣམས་རྒྱལ་པོ་མཐོང་ནས། ཀུན་ཏུ་བྲོས་སོ། །དེ་ནས་རྒྱལ་པོ་དེས་དེའི་ལས་བྱས་པ་མཐོང་ནས། སེམས་དགའ་
མགུ་སྟེ། བྱིས་པ་ཡིན་མོད་ཀྱི་འདི་ལྟ་བུའི་བྱེད་པ་ལ་བལྟས་ན་འདི་དག་ཉེས་པ་ནི་མ་ཡིན་ནོ། །སྙམ་བསམས་ནས་རྒྱལ་པོས་དེ་དག་ཕྱུང་སྟེ་བཀྱེའོ། །པུརྞ་ཀཙྪ་ན་གང་པོས་རྒྱལ་པོ་དེར་
ཕྱིན་པ་མཐོང་ནས། བུམ་པ་ཆུས་བཀང་པ་དང། གདུགས་དང། བ་དན་དང། རྒྱལ་མཚན་ལ་སོགས་པས་བསུ་བ་དང། རྒྱལ་པོས་ཀྱང་མ་འཇིགས་ཤིག་ཅེས་བྱས་ནས། གང་པོ་ལ་ཁྱོད་
ཀྱི་བུ་བལྟ་ཡི། ཁྲིད་དེ་ཤོག་ཅེས་སྨྲས་པ་དང། གང་པོས། ལྷ་བྱིས་པ་ཆུང་ཆེས་པས་ན། དེ་ལྷའི་སྤྱན་སྔར་མི་དགུག་གོ་ཞེས་གསོལ་ཏོ། །རྒྱལ་པོས་ཡང་ཁྲིད་དེ་ཤོག་ཅེས་སྨྲས་པ་དང། དེ་ནས་

[91A]༄༅། །ཕས་ཁྲིད་དེ་འོང་བ་དང། རྒྱལ་པོས་བལྟས་ན། གཟུགས་ལེགས་ཤིང་བལྟ་ན་སྡུག་པ་དང། བཟང་བ་དང། དཔའ་བོ་ཞིག་ན་བྱིས་པ་དེ། ཤེད་མ་རྫོགས་ནས་དེའི་
ཕ་ལ་རྣམ་པ་དུ་མར་བསྒོ་ཞིང་གཏད་ནས་སླར་ཆས་སོ། །དུས་ཕྱི་ཞིག་ན། རྒྱལ་པོས་སྨན་ཆེན་པོ་དེ་བློ་ཅི་བདོག་པ་བགམ་ན། ཅི་འདྲི་བར་བྱ་ཞེས་བསམས་ནས། རྒྱལ་པོ་སྐྱེད་པས་པུརྞ་ཀཙྪའི་རི་
བྲགས་ཀྱི་གྲོང་རྡལ་དུ་གྲོང་དཔོན་གང་པོ་ལ་ཕོ་ཉ་བཏང་ནས་བྱེ་མ་ལས་བྱས་པའི་ཐག་པ་ཁྲུ་བརྒྱ་པ་གཅིག་འདིར་སྐུར་ཅིག་ཅེས་སྤྲིང་སྟེ། ཕོ་ཉ་དེ་སོང་ནས་རི་བྲགས་ཀྱི་གྲོང་རྡལ་དུ་སོང་སྟེ། གང་
པོའི་དྲུང་དུ་ཕྱིན་ནས། རྒྱལ་པོས་བཀའ་སྩལ་པ། བྱེ་མ་ལས་བྱས་པའི་ཐག་པ་ཁྲུ་བརྒྱ་པ་གཅིག་སྐུར་ཅིག་ཅེས་བྱས་པ་དང། གྲོང་དཔོན་གང་པོས་དེ་ཐོས་ནས། རབ་ཏུ་སེམས་ཤིང། མི་དགའ་
སྡངས་སྐྲག་སྟེ། བདག་འདི་ཙམ་དུ་སྐྱེས་ནས་མ་མཐོང། མ་ཐོས་པའི་ཀླན་ཀ་ཞིག་བདག་ལ་ཚོལ་ལོ། །ཞེས་སྨྲས་ཏེ། ཤིན་ཏུ་མི་དགའ་བ་དང། གང་པོ་ལ་སྨན་ཆེན་པོས་ཕ་ཅི་ཉེས་ཏེ་མི་དགའ་
ཞེས་སྨྲས་པ་དང། ཕས། བུ་བདག་གིས་ཚེ་རབས་ཀྱང་མ་ཐོས་མ་མཐོང་བ་རྒྱལ་པོས་ཕབ་ན། ཅིའི་ཐབས་ཞིག་གིས་ཆད་པས་གཅོད་པར་བྱེད་དམ་མི་ཤེས་སོ། །ཞེས་སྨྲས་པ་དང། དེ་ནས་སྨན་
ཆེན་པོས་སྨྲས་པ། མི་དེ་བདག་དང་སྤྲོད་ཅིག་དང། རྒྱལ་པོ་སྐྱེད་པ་ལ་ལན་བདག་གིས་སྤྲིང་ངོ། །ཞེས་བྱས་པ་དང། ཕས་ཕོ་ཉ་དང་སྤྲད་པ་དང། སྨན་ཆེན་པོས། ཕོ་ཉ་ལ་བདག་གིས་གསོལ་

[91B]བདག་ཅག་ཡུལ་འཁོར་བ་བློ་རྩིང་ལ་མི་མཁས་ཤིང་བླུན་པས་མ་འཚལ་ཏེ། རྒྱལ་པོས་བཀའ་སྩལ་པ། བཀལ་བར་འཚལ་ན། ལྷས་དཔེ་ཁྲུ་
གང་བ་གཅིག་བཀལ་ཏེ་བདག་ལ་བསྐུར་ཏེ། དཔེ་དེ་ལ་བལྟས་ལ། ཁྲུ་བྲྒྱའམ། སྟོང་ཡང་བཀལ་ཏེ་རྔོ་ཐོག་པར་བགྱིས་ནས་བསྐུར་བར་འཚལ་ལོ་ཞེས་སྤྲིང་བ་དང། དེ་སོང་སྟེ། རྒྱལ་པོ་ལ་ལྷ་
ཁོང་དག་འདི་སྐད་མཆིའོ་ཞེས་སྨྲས་པ་དང། རྒྱལ་པོས་སྨྲས་པ་འདི་སྐད་གང་པོ་ཟེར་རམ། བུ་ཟེར་ཞེས་སླར་དྲིས་ན། ཕོ་ཉས། ལྷ་སྨན་ཆེན་པོ་གཞོན་ནུ་འདི་སྐད་མཆིའོ་ཞེས་སྨྲས་པ་དང་
དེ་ནས་རྒྱལ་པོ་ངོ་མཚར་སྐྱེས་ཏེ་བསམས་པ། འདི་ནི་ལྷས་བསྟན་པ་ཡང་དག་པ་སྟེ། འདིས་ནི་བདག་གིས་རྒྱལ་སྲིད་རྒྱས་པར་བྱེད་པར་མངོན་ནོ། །དེ་ནས་ཡང་དུས་ཕྱི་ཞིག་ན། རྒྱལ་པོས་སྨན་
ཆེན་པོ་ལ་བགམ་པར་འདོད་ནས། པུརྞ་ཀཙྪའི་རི་བྲགས་ཀྱི་གྲོང་རྡལ་དུ་གང་པོའི་དྲུང་དུ་ཕོ་ཉ་བཏང་སྟེ། འབྲས་ཆན་གཏུན་གྱིས་ཀྱང་མ་བརྡུངས། དུམ་བུར་ཆག་པ་ཡང་མ་བགྱིས་ཏེ། ཁྱིམ་གྱི་
ནང་ན་ཡང་མ་ཡིན། ཕྱི་རོལ་ཀྱང་མ་ཡིན། མེས་ཀྱང་མ་ཡིན། མེ་མེད་པ་ཡང་མ་ཡིན་པར་ཚོས་ལ། ལམ་དུ་ཡང་ཁྱེར་ཏེ་མི་འོང། ལམ་མ་ཡིན་པར་ཡང་ཁྱེར་ཏེ་མི་འོང། ཉི་མས་ཀྱང་མ་ཕོག་གྲིབ་
མས་ཀྱང་མ་ཡིན། བུད་མེད་ཀྱིས་ཀྱང་མི་བསྐུར། སྐྱེས་པས་ཀྱང་མ་ཡིན། བཞོན་པས་ཀྱང་མི་བསྐུར། རྐང་པས་ཀྱང་མ་ཡིན་པར་འབྲས་ཆན་ཞིག་སྐུར་ཅིག་ཅེས་སྤྲིང་པ་དང། རྒྱལ་པོའི་

[92A]༄༅། །བཀའ་ཁྱེར་ནས། ཕོ་ཉ་དེས་རིམ་གྱིས་གྲོང་དང། གྲོང་ཁྱེར་དང། གྲོང་རྡལ་ལྟ་ཞིང། རིམ་གྱིས་རི་བྲགས་ཀྱི་གྲོང་ཁྱེར་ག་ལ་བ་དེར་སོང་སྟེ། ཕྱིན་ནས་གང་
པོ་བོས་ཏེ། གང་པོ་དེ་དང་དགའ་བའི་གཏམ་སྣ་ཚོགས་བྱས་ནས། དེ་ནས་རྒྱལ་པོའི་ཚིག་ཇི་ལྟ་བུ་ཀུན་བསྒོ་ནས། རྒྱལ་པོའི་བཀའ་འདི་སྐད་ཅེས་སྩལ་ཏོ། །ཞེས་སྨྲས་པ་དང། དེས་ཚིག་དེ་
ཐོས་མ་ཐག་ཏུ་དེ་ཤིན་ཏུ་མི་དགའ། རབ་ཏུ་མི་དགའ་བ་དང། སྨན་ཆེན་པོས་ཕ་ཅི་ཉེས་ཏེ་ཡི་མ་རངས་ཞེས་དྲིས་པ་དང། གང་པོས་བུ་ཅི་ཉེས་ཏེ་མི་སེམས། རྒྱལ་པོ་སྐྱེད་པས་རྣམ་པ་འདི་ལྟ་བུ་
དག་བསྒོའོ་ཞེས་སྨྲས་སོ། །ཇི་ལྟ་བུ་ཞེས་དྲིས་པ་དང། གང་པོས་སྔ་མ་བཞིན་དུ་ཐམས་ཅད་ཞིབ་ཏུ་སྨྲས་པ་དང། དེ་ནས་སྨན་ཆེན་པོས་སྨྲས་པ་དང། ཕ་མི་དགའ་བར་མ་བྱེད་ཅིག་བདག་གིས་
ཀུན་ནུས་པར་བྱའོ། །དེ་ནས་སྨན་ཆེན་པོས་འབྲས་ཉི་མ་ལ་བསྐམས་ནས། སྐྱེས་པ་དང། བུད་མེད་ཕལ་པོ་ཆེ་བསོགས་ཏེ། མི་མང་པོ་ལ་འབྲས་སྤར་བ་རེ་རེ་བྱིན་ནས། སེན་མོས་ཤུན་པ་མ་
ཆག་པར་བྱོས་ཏེ་འབྲུ་རེ་རེ་ནས་སོལ་ཅིག་དེ་དག་གིས་མ་ཆག་པར་བསལ་ཏེ། རྫིའུ་བླུགས་ཏེ། སྒོའི་ཐེམ་ཁར་བཙོས་ནས། མེས་ཀྱང་མ་ཡིན། མེ་མེད་པས་ཀྱང་མ་ཡིན་པར་ཚོས་
ཤིག་པ་ནི། དེའི་ངོས་སུ་ནི་མེ། སྟེང་ནས་ནི་ཉི་མས་བཙོས་སོ་།ལམ་དུ་མ་ཡིན། ལམ་མ་ཡིན་པར་ཡང་མ་ཡིན་པར་ཁྱེར་ཏེ་ཤོག་ཅིག་པ་ནི། སྐྱེས་བུ་ལ་བསྒོ་བ། རྐང་པ་ཡ་གཅིག་ལམ་

[92B] རྐང་པ་ཡ་གཅིག་ལམ་མ་ཡིན་པར་སོང་ཞིག་ཉི་མ་ལ་ཡང་མ་ཡིན། གྲིབ་མ་ལ་ཡང་ཁྱེར་ཏེ་མ་འོངས་ཤིག་པ་ནི་མི་དེ་ལ་བསྒོ་བ། དབྱུག་པའི་རྩེ་མོ་ལ་རྫེའུ་ཆིངས་ལ་གོས་སྲབ་
མོས་གཡོགས་ཏེ་སོང་ཞིག་བཞོན་པས་ཀྱང་མ་ཡིན། རྐང་པས་ཀྱང་མ་ཡིན་པར་ཁྱེར་ཏེ་ཤོག་ཅིག་པ་ནི། མི་དེ་ལ་བསྒོ་བ་རྐང་པ་ཡ་གཅིག་ལྷམ་གྱོན། ཡ་གཅིག་ལྷམ་མེད་པར་བྱོས་ལ་སོང་
ཞིག་སྐྱེས་པས་ཀྱང་མ་ཡིན། བུད་མེད་ཀྱིས་ཀྱང་མ་ཡིན་པས་ཁྱེར་ཏེ་ཤོག་ཅིག་པ་ནི། མ་ནིང་ལ་བསྐུར་བའོ། །རྒྱལ་པོ་སྐྱེད་པའི་དྲུང་དུ་དེ་ཁྱེར་དེ་འོངས་ནས། རྒྱལ་པོ་སྐྱེད་པས། མི་དེ་ལ་དྲིས་
པ༑ དེས་རྒྱལ་པོ་ལ་ཞིབ་ཏུ་སྨྲས་པ་དང། རྒྱལ་པོས་ཐོས་ནས་དགའ་སྟེ། ཅི་གང་པོས་བསྒོ་སྟེ་བསྐུར་རམ། འོན་ཏེ་སྨན་ཆེན་པོས་བསྒོ་ཞེས་དྲིས་པ་དང། ཕོ་ཉས་སྨན་ཆེན་པོས་བསྐུར་རོ། །ཞེས་
སྨྲས་སོ། །དེ་ནས་རྒྱལ་པོས་སྨྲས་པ། སྨན་ཆེན་པོ་དེས་ནི་རྟོགས་པ་དང། ལན་ལྡོན་པ་དང། ཚུལ་དང། ཆོ་ག་ལ་སོགས་པར་ལྡན་ནོ་།དེ་ནས་དུས་ཕྱི་ཞིག་ན་ཕོ་ཉ་གཞན་ཞིག་བཏང་སྟེ། འདི་
ལྟར་སྐྱེད་མོས་ཚལ་ལྡུམ་ར་དང། བཟའ་ཤིང་དང། རྫིང་བུར་ལྡན་པ་སྐུར་ཅིག་ཅེས་སྤྲིང་པ་དང། དེ་ནས་ཕོ་ཉ་དེ་པུརྞ་ཀཙྪའི་གྲོང་རྡལ་དུ་ཕྱིན་པ་དང། གང་པོ་ལ་རྒྱལ་པོས་འདི་སྐད་ཅེས་བཀའ་སྩལ་
ཏོ༑ །སྐྱེད་མོས་ཚལ་ལྡུམ་ར་དང། བཟའ་ཤིང་དང། རྫིང་བུར་བཅས་པ་ཞིག་སྐུར་ཅིག་ཅེས་བསྒོ་བ་དང། གང་པོས་དེ་ཐོས་ནས་མི་དགའ་སྟེ། སྐྱེད་མོས་ཚལ་འདི་སྔོན་མ་མཐོང་ན་ཐབས་ཇི་ལྟ་བུར་བྱ་

[93A]༄༅། །ཞེས་རབ་ཏུ་སེམས་པ་དང། དེ་ནས་སྨན་ཆེན་པོ་གཞོན་ནུས་ཕ་སེམས་པ་མཐོང་ནས། སྨན་ཆེན་པོས་སྨྲས་པ། ཕ་ཅི་ཞིག་མི་དགའ། ཞེས་དྲིས་པ་དང། གང་པོས་
དེ་ལ་བུ་ཅིའི་ཕྱིར་མི་དགའ་བར་མི་འགྱུར། རྒྱལ་པོས་བདག་ལ་འདི་སྐད་དུ་བསྒོ་སྟེ། སྐྱེད་མོས་ཚལ་ལྡུམ་ར་དང། བཟའ་ཤིང་དང་རྫིང་བུར་ལྡན་པ་ཞིག་སྐུར་ཅིག་ཅེ་ན། ཇི་ལྟར་སྦྱར་
ཞེས་སྨྲས་པ་དང། སྨན་ཆེན་པོས་སྨྲས་པ། ཕ་མི་དགའ་བར་མ་མཛད་ཅིག་རྒྱལ་པོ་ཇི་ལྟར་མཉེས་པར་འགྱུར་བ་བདག་གིས་དེ་ལྟར་བགྱིའོ། །དེ་ནས་ཕོ་ཉ་བོས་ནས། སྨན་ཆེན་པོས་སྨྲས་
པ། རྒྱལ་པོ་ལ་སླར་འདི་སྐད་ཅེས་གསོལ་ཅིག་རི་བྲགས་ཀྱི་སྐྱེད་མོས་ཚལ་འདི་དག་ནི། ལེགས་པར་ན་ཅི་འོང་བ་མ་འཚལ་ན། ཇི་ལྟར་བགྱིས་ན་མཆི་བར་འགྱུར་བ་རྒྱལ་པོའི་ཕོ་བྲང་
གི་སྐྱེད་མོས་ཚལ་ཞིག་རྒྱལ་པོས་བསྐུར་བར་གསོལ། ཕས་ཀྱི་སྐྱེད་མོས་ཚལ་དེ་ཇི་ལྟར་མཆིས་པ་ལ་བལྟས་ཏེ་བསླབས་ནས། དེའི་རྗེས་བཞིན་དུ་བཏང་བར་འཚལ་ལོ་ཞེས་སྤྲིང་
པ་དང། དེ་ནས་ཕོ་ཉ་དེ་སླར་བཏང་སྟེ། རྒྱལ་པོ་ལ་དེས་ཇི་ལྟར་སྤྲིང་པ་བཞིན་དུ་གསོལ་ཏོ། །རྒྱལ་པོ་དགའ་སྟེ་ཅིག་གང་པོ་རང་གི་བློས་སྨྲས་པ་ཡིན་ནམ། འོན་ཏེ་སྨན་ཆེན་པོས་
སྨྲས་པ་ཡིན། ཞེས་དྲིས་པ་དང། དེ་ནས་ཕོ་ཉས་སྨན་ཆེན་པོས་སྤྲིང་པ་ལགས་སོ། །ཞེས་སྨྲས་པ་དང། འདི་ལྟར་གཞོན་ནུ་དེ་ནི་ཤེས་རབ་དང་ལྡན་པ་ཞིག་གོ་ཞེས་བསམས་ནས། ཡང་

[93B] རི་བྲགས་ཀྱི་གྲོང་རྡལ་དེར་ཤིང་སྐྱེད་ལ་ལོ་གཅིག་ལོན་པ་དེ་ལ་མེ་ཏོག་དང་ལྡན་པ། འབྲས་བུ་དང་ལྡན་པ་ཞིག་སྐུར་ཅིག་ཅེས་སྤྲིང་པ་དང། ཕོ་ཉ་
དེ་སོང་སྟེ། གང་པོ་ལ་བསྒོ་བ་དང། གང་པོ་སྔ་མ་བཞིན་དུ་རབ་ཏུ་སེམས་ནས། མི་དགའ་བ་སྨན་ཆེན་པོས་མཐོང་ནས་སྨྲས་པ་ཕ་མི་དགའ་བར་མ་མཛད་ཅིག་དོན་དེ་མི་དཀའོ་ཞེས་སྨྲས་ནས་
དེས་ཨེ་རཎྜའི་ཤིང་ཞིག་བསྐྱེད་ནས་བསྐུར་ཏེ་དེའི་ལོ་ལ་འབྲས་བུ་དང། མེ་ཏོག་བྱུང་བ་རྒྱལ་པོས་མཐོང་ནས། ངོ་མཚར་ཆེ་བར་བསམས་ཏེ། ཕོ་ཉ་ལ་འདི་ཅི། གང་པོའི་ཐབས་སམ། སྨན་ཆེན་
པོའམ། སུའི་ཞེས་སྨྲས་པ་དང། ཕོ་ཉས་སྨྲས་པ། སྨན་ཆེན་པོའི་ལགས་སོ། །ལེགས་སོ་ལེགས་སོ་ཞེས་སྨྲས་ནས། ཅང་མི་ཟེར་བར་འདུག་གོ་།དེ་ནས་དུས་ཕྱི་ཞིག་ན། རྒྱལ་པོས་རི་བྲགས་ཀྱི་
གྲོང་རྡལ་དེར་གང་པོ་ལ། བལ་གླང་ལྔ་བརྒྱ་བདས་ནས་འདི་རྣམས་ལ་རྩྭ་བྱིན་ཏེ་ཞོས་ལ་འོ་མ་དང། ཞོ་དང། མར་དང་བྲིས་མ་དང། ཆུར་བ་རྣམས་བྱོས་ལ་སྐུར་ཅིག་ཕོ་ཉ་དེས་རྒྱལ་པོའི་བཀའ་
མཉན་ཏེ། རིམ་གྱིས་གྲོང་དུ་སོང་ནས། གང་པོ་ལ་ཡིད་ཆེས་པའི་ཚིག་གིས་བྱས་ནས་བོས་ཏེ་སྨྲས་པ། རྒྱལ་པོས་བལ་གླང་ལྔ་བརྒྱ་པོ་འདི་དག་བདས་ཏེ་འདི་རྣམས་ཞོས་ལ་འོ་མ་དང། ཞོ་དང་
མར་དང། བྲིས་མ་དང། ཆུར་བ་བགྱིས་ལ་སྐུར་ཅིག་ཅེས་བྱུང་ངོ་།གང་པོས་དེ་སྐད་དུ་ཐོས་ནས་ཡི་ཆད་དེ། གྲོང་མི་གཞན་དག་ལ་སྨྲས་པ། རྒྱལ་པོས་ནི་ཐབས་འདི་ལྟ་བུས་ཆད་པས་གཅད་

[94A]༄༅། །པར་ངེས་ནས། གླང་ལས་འོ་མ་གྱིས་ཤིག་ཅེས་བྱུང་ནས་རབ་ཏུ་སེམས་ཤིང་འདུག་པ་དང། སྨན་ཆེན་པོས་སྨྲས་པ། ཕ་ཁྱོད་མི་དགའ་བར་མ་མཛད་
ཅིག་དང། བདག་གིས་དེའི་ལན་བསམས་ལ། ཇི་ནས་རྒྱལ་པོ་མཉེས་པར་འགྱུར་ཞིང། དེ་རྣམས་ཀྱང་བྱེད་དུ་མི་གཞུག་པར་བྱའོ། །དེ་ནས་སྨན་ཆེན་པོས་སྦད་གཉིས་ཤིག་ལ་
བསླབས་ཏེ་བཏང་ནས། ཁྱོད་གྲོང་ཁྱེར་ཆེན་པོར་རྒྱལ་པོ་ལས་མི་རིང་བ་ཞིག་ཏུ་སོང་ལ། ཤིང་གི་གཞོང་ཁུང་གཅིག་ལྟོར་ཆོར་ལ་གོས་ཀྱིས་དཀྲིས་ཏེ། ས་ལ་ཕར་འགྲེ་ཚུར་འགྲེ་
ཞིང་དུ་བ་ལྟར་བྱོས་ཤིག་དེ་ནས་ཁྱེའུ་ཁྱོད་ཀྱིས་ཕྱོགས་ཀུན་ཏུ་གསོལ་བ་ཐོབ་ལ། མེ་ཏོག་དང། སྤོས་དང། བཤོས་ཀྱིས་ཕྱོགས་བཅུར་གཏོར་ལ། ཕ་འདི་བདེ་ཞིང་ལེགས་ལ་
བཀྲ་ཤིས་པར་བུ་ཕྱུང་ཞིག་ཅེས་བརྗོད་ཅིག། དེར་སྦད་གཉིས་ཇི་ལྟར་བསྟན་པ་བཞིན་དུ། ཡུལ་པུརྞ་ཀ་ཙྪའི་གྲོང་རྡལ་ནས་རྒྱལ་པོ་སྐྱེད་པའི་དྲུང་དུ་སོང་སྟེ། མི་རིང་བ་ཞིག་ཏུ་འདུག་
ནས། ཇི་ལྟར་བསྟན་པའི་ཆོས་དང། སྨྲེ་ཞིང་དུ་བ་ལ་སོགས་པ་བྱས་ཏེ། གང་འཇིག་རྟེན་ན་འཇིག་རྟེན་སྐྱོང་བས་བདག་གི་ཕ་འདི་སྲུངས་ལ། བདེ་ཞིང་ལེགས་ལ་བཀྲ་ཤིས་པ་བུ་བཙས་
བར་ཤོག་ཅིག་ཅེས་དེ་སྐད་དུ་བོས་པ། རྒྱལ་པོ་སྐྱེད་པས་ཐོས་ནས་དེ་རྟོགས་ཤིག་ཅེས་མི་ཞིག་བཏང་ངོ། །དེ་སོང་སྟེ་བལྟས་ན། སྐྱེས་པ་ཞིག་གསུས་པ་ཆེ་ལ་ས་ལ་འགྲེ་ལྡོག་

[94B] །དེའི་བུ་ཡང་གཤིན་རྗེ་དང། ཀླུའི་རྒྱལ་པོ་དང། ངལ་བསོ་པོ་དང་བཅས་པ་ལ་སོགས་པ་ལྷའི་དབང་པོ་རྣམས་ལ་གསོལ་བ་འདེབས་པ་མཐོང་སྟེ། དེ་དག་གིས་དེ་ཅིའི་ཕྱིར་
ཞེས་དྲིས་ན། དེ་ནས་ཁྱེའུ་བདག་གི་ཕ་ལས་བུ་འབྱུང་བར་བྱ་བའི་ཕྱིར་རོ། །དེ་དག་གིས་དོང་ནས་རྒྱལ་པོ་ལ་གསོལ་བ་དང་རྒྱལ་པོས་དེ་སྦད་གཉིས་པོས་པ་དང། ཁྱེའུ་དེས་བདག་གི་ཕ་
ལས་བུ་འབྱུང་བར་ཤོག་ཅིག་ཅེས་དེ་བཞིན་དུ་སྨྲས་སོ། །དེ་ནས་རྒྱལ་པོས་བགད་དེ། གང་ན་ཡང་འདི་ལྟར་སྐྱེས་པ་ལས་བུ་བྱུང་བ་ནི་མ་ཐོས། མ་མཐོང་ངོ། །ཞེས་སྨྲས་པ་དང། དེ་ནས་ཁྱེའུ་
དེས་ལྷ་ཁྱོད་དེ་བཞིན་དུ་གསུངས་པ་བཞིན་ལགས་སམ། དེ་བཞིན་ནོ་།དེ་ནས་ཁྱེའུ་དེས་དེ་ལྟར་ན་ཅིའི་སླད་དུ། པུརྞ་ཀཙྪའི་རི་བྲགས་ཀྱི་གྲོང་རྡལ་དུ་གླང་ལྔ་བརྒྱ་བདས་སྟེ། འདི་རྣམས་ལས་
འོ་མ་དང། ཞོ་དང། མར་སར་དང། པྲིས་མ་དང། ཆུར་བདག་ཀྱང་སྐུར་ཅིག་ཅེས་བྱུང་ན། ཁྱོད་ཀྱིས་གླང་སྦྲུམ་སྟེ་པུ་བྱུང་བ་གང་ན་གཟིགས། གང་ནས་གསན་ཅེས་སྨྲས་པ་དང། དེ་ནས་རྒྱལ་
པོས་བགད་དེ། ཅི་གང་པོའི་ཡིད་བརྟན་པ། ཕ་ཟེར་རམ། འོན་ཏེ་སྨན་ཆེན་པོའམ། སུ་ཞེས་དྲིས་པ་དང། ཕོ་ཉས་ལྷ་སྨན་ཆེན་པོ་ལགས་སོ། །ཞེས་སྨྲས་པ་དང། རྒྱལ་པོ་དང། བློན་པོ་
རྣམས་ཀྱིས་ཤིན་ཏུ་ངོ་མཚར་དང་ལྡན་པར་བཟུང་ངོ། །དེ་ནས་ཡང་དུས་ཕྱི་ཞིག་ན། རྒྱལ་པོས་བགམ་པའི་ཕྱིར་ཕོ་ཉ་དྲེའུ་ཞིག་བཀྲི་སྟེ་བཏང་ནས། པུརྞ་ཀཙྪའི་རི་བྲགས་ཀྱི་གྲོང་རྡལ་དུ་

[95A]༄༅། །སོང་སྟེ། གང་པོ་ལ་དྲེའུ་འདི་མ་བཅིང་བར་སྲུངས་ཤིག་།བླ་གབ་ཡོད་པར་ཡང་མ་གཞུག་པར་འཚོས་ཤིག་ཅེས་བསྒོ་ཞིག་ཕོ་ཉ་དེ་རིམ་བཞིན་པུརྞ་ཀཙྪའི་
རི་བྲགས་ཀྱི་གྲོང་རྡལ་དུ་སོང་སྟེ། གང་པོ་ལ་ཁྱོད་ཀྱིས་དྲེའུ་འདི་སྲུངས་ཤིག་དེ་ལྟ་བུའི་ཚུལ་ལས་བརྒྱ་ལ་ཤོར་ན། ལུས་ལ་ཆད་པས་ཆེར་གཅོད་དོ། །ཞེས་བསྒོ་བ་དང། དེ་དེ་སྐད་
ཐོས་ནས་སྐྲག་སྟེ། དེ་དག་ཐམས་ཅད་བྱར་རུང་གི་ད་ནི་འདི་མི་རུང་སྟེ། དེས་བདག་ལ་འདི་འདྲ་བ་བཀའ་སྩལ་པ་ནི། ལྷས་ཀྱང་དེ་འདྲ་བར་བྱེད་མི་ནུས་སོ། །སྙམ་སྟེ། རབ་ཏུ་སེམས་
ཤིང་འདུག་པ་དང། སྨན་ཆེན་པོས་ཕ་རབ་ཏུ་སེམས་པ་མཐོང་ནས་མི་དགའ་བར་མ་བྱེད་ཅིག་ཅེས་སྨྲས་ཏེ། དྲེའུ་དེ་ཉིན་མོ་ནི་གཟས་ལ་ཅི་བདེར་བཙས་ནས། ནུབ་མོ་ནི་མི་ཉི་ཤུས་
བསྐོར་ནས། མི་ལྔ་ལྔས་མེལ་ཚེ་ཐུན་རེ་རེ་བྱས་ནས། རྐང་ལག་ལ་མི་རེ་རེས་བཟུང། དྲེའུ་དེའི་སྟེང་དུ་རྟག་པར་མི་ཞིག་ཞོན་ཏེ་འདུག་གོ་ཐབས་དེ་ལྟ་བུར་མི་ཉི་ཤུས་བླ་གབ་མེད་
པ་ན་སྲུང་ཞིང་འདུག་གོ་རྒྱལ་པོ་སྐྱེད་པས་མངག་གཞུག་བྱེད་པའི་མི་ཞིག་གང་པོའི་དྲུང་དུ་དེ་ཇི་ལྟར་འཚོ་བ་ལྟོས་ཤིག་ཅེས་རྟོག་ཏུ་བཏང་ངོ། །དེས་མཐོང་སྟེ། རྒྱལ་པོ་ལ་ལྷ་འདི་
ལྟ་བུའི་ཐབས་སུ་བགྱིད་དོ་ཞེས་གསོལ་པ་དང། རྒྱལ་པོ་དེ་ལྟར་བསྲུང་ན་འབྲོས་མི་ནུས་ཀྱི། མི་དེ་རྣམས་ལས་གཅིག་ཁ་དྲང་ངོ་ཞེས་སྨྲས་པ་དང། བློན་པོས། གང་ཁ་དྲང་བར་

[95B] རྒྱལ་པོས་ནུབ་མོ་སྟེང་ན་ཞོན་པ་དེ་ཁ་དྲངས་ན། གཞན་གཉིད་ལོགས་པ་དང། དེ་ཁྲིད་དེ་འོང་ངོ་ཞེས་སྨྲས་ཏེ། དེ་ནས་རྒྱལ་པོས་སྟེང་ན་ཞོན་པ་དེ་ཁ་དྲངས་ནས་དེས་ཀྱང་
དྲེའུ་ཁྱེར་ཏེ་དེ་འོངས་སོ། །ནམ་ནངས་པ་དང། གང་པོ་ལ་དྲེའུ་དེ་བྲོས་སོ། །ཞེས་སྨྲས་པ་དང། དེ་ང་ནི་བདག་གི་འཚོ་བ་མ་རུང་བར་གྱུར་ཏོ་ཞེས་སྐྲག་ནས། སྨྲེ་སྔགས་འདོན་པར་བྱེད་པ་ནི་གང་
ཇི་ལྟར་བྱ། ཞེས་དེ་མི་དགའ་ཞིང་འདུག་པ། སྨན་ཆེན་པོས་མཐོང་ནས། དེ་ཡང་སེམས་པ་ལ་ཞུགས་ཏེ། ཐབས་དེ་དག་ཐམས་ཅད་ཐབས་ཀྱིས་བསྒྲུབས་ན་འདིའི་ཐབས་ནི་མི་སྣང་ཞེས་སྨྲ་སྟེ་
དེ་ཡང་སྐྲག་ནས་དེའི་ཐབས་སེམས་པ་ལས། དེས་ཕ་ལ་ཁྱོད་ཀྱིས་དོན་དེ་བསྒྲུབ་པར་ནུས་ན། ཐབས་ཅིག་ཡོད་དོ་ཞེས་སྨྲས་སོ། །ཕས་ཅི་ཞིག་ཡོད་ཅེས་དྲིས་པ་དང། སྨན་ཆེན་པོས་ཅི་ནས་
བདག་ཉིད་ལ་མཐོ་བཙམ་པར་བཟོད་ན། གདོད་དོན་དེ་བསྒྲུབ་པར་འགྱུར་རོ། །ཞེས་སྨྲས་པ་དང། དེ་ནས་གང་པོས་སྨྲས་པ། ཅི་ནས་བདག་གི་འཚོ་བ་དང་བྲལ་བར་མི་འགྱུར་བ་དེ་ལྟར་གྱིས་
ཤིག་དེ་ནས་སྨན་ཆེན་པོས་ཕའི་མགོ་བོ་སྐྲ་ཁྲེམ་གཉེར་བདུན་དུ་བྲེགས་ཏེ། ལི་ཁྲི་དང། སྣག་ཚ་དང། མཐིང་ཤིང་དང། དཀར་པོ་ལ་སོགས་པས་མགོ་རི་མོ་བྱས་ནས་བོང་བུ་ལ་སྐྱོན་ཏེ་
རིམ་གྱིས་གྲོང་ཁྱེར་ཆེན་པོར་དོང་བ་དང། སྨན་ཆེན་པོ་འོང་ངོ། །ཞེས་ཀུན་ཏུ་སྒྲ་གྲགས་སོ། །དེས་ཕའི་མགོ་བོ་ཁྲེམ་གཉེར་བདུན་དུ་བྲེགས་ཤིང་བོང་བུ་ལ་ཞོན་ཏེ་འོངས་སོ། །ཞེས་ཀྱང་གྲགས་

[96A]༄༅། །སོ༑ །དེ་ནས་རྒྱལ་པོ་དང། བློན་པོ་དག་གིས་དེ་ལྟ་བུར་གྱུར་པ་ཐོས་ནས་སྨྲས་པ། དེ་མཁས་པའོ། །མཛངས་པའོ། །ཞེས་གཏམ་སྙན་པ་ཐམས་ཅད་དུ་གྲགས་
པ་ནི་ལེགས་ན། ཅིའི་ཕྱིར་ན་དེས་མི་རིགས་པ་འདི་ལྟ་བུ་བྱས། དེ་ནས་རྒྱལ་པོ་སྐྱེད་པ་བློན་པོ་དང་འཁོར་དུ་བཅས་ནས། སྨན་ཆེན་པོ་ལྟར་དོང་སྟེ། ཅི་དེ་འདྲ་བ་དྲང་པོའམ། འོན་ཏེ་རྫུན། རྒྱལ་
པོ་འཁོར་དང་བཅས་པས་དེ་ལྟ་བུ་མངོན་སུམ་དུ་མཐོང་བ་དང་བློན་པོ་དག་གིས། རྒྱལ་པོ་ལ་ལྷ་ཅིའི་ཕྱིར་སྨན་ཆེན་པོ་ལ་མཁས་པའོ། །གསལ་བའོ། །མཛངས་པའོ། །ཞེས་བསྔགས་
ཏེ༑ དེས་མི་རིགས་པ་འདི་ལྟ་བུ་བགྱིད་པ་གངའམ་ཞེས་གསོལ་པ་དང་དེ་ནས་རྒྱལ་པོས་སྨན་ཆེན་པོ་ཅི་འདི་ལྟ་བུ་ཕལ་མཐོ་བཙམ་པར་བྱས་ཞེས་དྲིས་པ་དང། དེས་སྨྲས་པ། ལྷ་འདི་ནི་
མཐོ་འཚམ་པ་མ་ལགས་ཀྱི། མཆོད་པ་བགྱིད་དེ། བདག་ཀྱང་ཕ་བས་ཤིན་ཏུ་མང་དུ་འཚལ་བས་ན། བདག་ཀྱང་ཕ་བས་ཤིན་ཏུ་མང་དུ་འཚལ་བས་ན། བདག་གིས་འདི་ལ་རྣམ་པར་མཆོད་པར་བགྱིས་སོ། །རྒྱལ་པོས་སྨྲས་པ། ཅི་
ཁྱོད་བཟང་ངམ། འོན་ཏེ་ཕ་བཟང། དེས་བདག་བཟང་གི་ཕ་ངན་ནོ། །ཞེས་སྨྲས་པ་དང། རྒྱལ་པོས་སྨྲས་པ། ཕ་བས་བུ་བཟང་བའི། ངས་གང་དུ་ཡང་མ་ཐོས་མ་མཐོང་མོད་ཀྱི། ཕས་
བུ་གྲགས་པར་བྱེད། མས་ནི་བུ་གསོ་བ་དང། སྐྱེད་པ་དང། སྲུང་བའི་ཕྱིར་ཏེ། དེ་བས་ན་དེད་ཀྱིས་ནི་ཅི་ནས་ཕ་བཟང་བ་ཡིན་ནོ་སྙམ་དུ་བསམས་སོ། །དེ་ནས་སྨན་ཆེན་པོས་རྒྱལ་པོ་ལ་

[96B] མ་ལགས། ཤིན་ཏུ་རྟོགས་ཤིག་ཅེས་སྨྲས་པ་དང། རྒྱལ་པོ་དང། བློན་པོས་དེ་བཞིན་ཡིན་གྱི་གཞན་མ་ཡིན་ནོ་ཞེས་སྨྲས་པ་དང། དེ་ནས་སྨན་ཆེན་པོས་རྒྱལ་
པོའི་རྐང་པ་ལ་གཏུགས་ཏེ། ལྷ་དེ་ལྟར་ལགས་མོད་ན། ལྷས་བདག་ཅག་ལ་དྲེའུ་འཚོར་སྩལ་པ་དེ་བྲོས་ཏེ། ལྷ་དང་བློན་པོ་རྣམས་ཀྱིས་བཀའ་སྩལ་པ་ཡང། ཕ་རབ་ཏུ་བཟང་ངོ་ཞེས་བསྟོད་
ན༑ དྲེའུ་དེའི་ཕ་ནི་བོང་བུ་འདི་ལགས་ན་སྐྱིན་པར་བཞེས་སུ་གསོལ། ཞེས་སྨྲས་པ་དང། དེ་ནས་རྒྱལ་པོ་དང། བློན་པོས་དེའི་ཚིག་གིས་ཐབས་དེ་ལྟ་བུར་སྦྱར་བར་ཐོས་ནས། ཡ་མཚན་དུ་
བཟུང་ཞིང། ཨེ་མའོ་ཞེས་དེ་རིགས་པ་དང་མི་རིགས་པར་བྱ་བ་འདི་ལྟ་བུ་མཁས་སོ། །དེ་ལྟ་བུ་ཁོང་དུ་ཆུད་དེ། དེས་རྒྱལ་པོ་མགུ་།རངས། རབ་ཏུ་དགའ་བའི་སེམས་སྐྱེས་ནས། རྣམ་པ་
མང་པོའི་རྒྱན་ཀླུབས་ཏེ། བློན་པོའི་དབང་བྱིན་ནོ། །ཕ་ལ་ཡང་རི་བྲགས་ཀྱི་གྲོང་ཁྱེར་དེ་བྱིན་ནོ། །བར་གྱི་སྡོམ་སྟེ། བྱེ་མ་བཀལ་བ་འབྲས་ཆན་དང། །ཨེ་རཎྜ་ཡི་ཤིང་དང་གླང། །དྲེའུ་དང་
དེ་རུ་སོང་བ་དང། །དེ་ལ་བློན་པོའི་ཐབས་བྱིན་པའོ། །དེ་ནས་སྨན་ཆེན་པོ་བློན་པོའི་དབང་བྱིན་པ་དང། ཅི་བྱ་བ་དང། རྒྱལ་པོའི་དོན་ཇི་ལྟར་བྱ་ཞེས་རབ་ཏུ་བདེ་བར་སེམས་པ་ལ་ཞུགས་པ་དང་
གྲོང་ཁྱེར་ཀུན་ཏུ་ཡང་སྨན་ཆེན་པོ་བློན་པོར་བཅུག་སྟེ། མཛངས་པ་མཁས་པའི་སྒྲ་གྲགས་སོ། །དེ་ནས་དུས་ཕྱི་ཞིག་ན། བྲམ་ཟེ་ཞིག་གི་བུ་མོ་ཞིག་བག་མར་བླངས་པའི་ཡོ་བྱད་དུ་ནོར་མང་

[97A]༄༅། །ཞིག་ཟད་ནས། དེ་དང་ལྷན་ཅིག་ཞག་མང་ཞིག་ཏུ་ཡོངས་སུ་སྤྱད་དེ། བདག་གིས་བག་མ་བླངས་པའི་ཡོ་བྱད་དུ་ནོར་མང་དུ་ཟད་པས། ད་ནི་འདི་ལྟར་ནོར་དུ་གྱུར་
པ་ཆེན་པོ་མེད་ལ། ཁྱིམ་ན་འདུག་ན་མ་ལེགས་པར་འགྱུར་རོ། །སྙམ་དུ་བསམས་ཏེ། བྲམ་ཟེ་དེ་ཁ་ཏོན་མང་དུ་ལོབས་པ། སྨྲ་བ་དང་སྨྲང་གི་ཡན་ལག་དང་ལྡན་པར་ཕ་རོལ་ཏུ་ཕྱིན་པ་
ནོར་བསྒྲུབ་པའི་ཕྱིར་ལྗོངས་གཞན་དུ་སོང་ངོ། །དེ་ཡང་དེ་ནས་མཐར་གྱིས་རྒྱུ་ཞིང་སོང་བ་ལས། དེས་གསེར་གྱི་དོང་ཙེ་གནའ་མ་ལྔ་བརྒྱ་རྙེད་དེ། དེ་ཁྱེར་ནས་སླར་བདག་གི་ཁྱིམ་དུ་འོངས་སོ།།
དེས་བདག་སྔར་ནོར་ཁྱེར་ནས་ཁྱིམ་དུ་མི་འཇུག་གོ་བུད་མེད་ཀྱི་སེམས་ཀྱི་སྤྱོད་པ་སུས་ཀྱང་མི་རིག་སྟེ། བྲམ་ཟེ་མོ་དེ་ཡང་དབྱིབས་ལེགས་ཤིང་བལྟ་ན་སྡུག་པ། བཟང་བས་ན་བདག་
མེད་པའི་ཕྱིར། སྐྱེས་པ་གཞན་དང་ཆགས་ཤིང་འདུག་ཀྱང་སྲིད་ཀྱི་སྙམ་དུ་བསམས་ནས། དེས་ནམ་སྲོས་པ་དང་དུར་ཁྲོད་དུ་སོང་ནས། ཤིང་ནྱ་དྲོ་དཧའི་དྲུང་དུ་ཁུང་བརྐོས་ནས་དེའི་
ནང་དུ་བཅུག་སྟེ། ནམ་སྲོས་ནས་ཁྱིམ་དུ་ཕྱིན་པ་དང། ཆུང་མ་དེ་ཡང་སྐྱེས་པ་གཞན་བྲམ་ཟེ་རྣ་བོ་ཆེ་ཞེས་བྱ་བ་དེ་ལ་ཆགས་ཏེ། དེའི་ཚེ་ན་ལྷན་ཅིག་ཁ་ཟས་ཞིམ་པོ་ཟོས་ནས། དྲི་བསུང་
ཞིམ་པོས་ལུས་བྱུགས་ཏེ་ཉལ། མལ་གྱི་སྟེང་ན་དེ་གཉིས་དགའ་བ་མྱོང་ཞིང་འཁོད་པ་ལས། བྲམ་ཟེ་དེ་ཡང་བདག་གི་ཁྱིམ་དུ་ཕྱིན་ནས། སྒོ་ཕྱེ་ཞེས་བོས་པ་དང། བུད་མེད་དེས་

[97B] འདི་སྐད་ཀྱེ་ཁྱེད་སུ་ཞིག་ཅེས་སྨྲས་སོ། །དེས་བདག་གི་མིང་ཕྱུང་བ་དང། མོ་ཉིད་ཀྱིས་དགའ་བ་དང། མགུ་བའི་སྒྲ་ཕྱུང་ནས། རྣ་བོ་ཆེ་ཉལ་བ་བསླང་སྟེ། མལ་ཁྲིའི་འོག་ཏུ་སྦས་
ནས། སྒོ་འབྱེད་དུ་འོངས་ཏེ། དེས་ཁྱོ་ལ་གཡོ་བྱེད་ཅིང་རྗེས་བྱས་ཏེ་འོངས་ནས་སྒོ་ཕྱེ་སྟེ། ངུས་ནས་མགྲིན་པ་ནས་འཇུས། མཆོད་ཡོན་ཕུལ་ལོ། །ཟས་བསོད་པ་བྱིན་ནོ། །བྲམ་ཟེ་དེ་ཟ་
ཞིང་འདི་ནི་སྐྱེས་པ་གཞན་ཞིག་ལ་ཆགས་པར་ངེས་པས་ན། འདི་ལྟར་མཚན་མོ་ཁ་ཟས་འདི་ལྟ་བུ་སྦྱར་རོ་སྙམ་དུ་བསམས་སོ། །དེ་ཡང་དྲང་བའི་རང་བཞིན་ཅན་ཞིག་སྟེ། དེ་ལ་ཀྱེ་བཟང་མོ་
ཚེས་གྲངས་ཁྱད་པར་ཅན་ནི་མ་ཡིན། དུས་ཀྱི་སྟོན་མོའམ། གྲོང་ཁྱེར་གྱི་དུས་ཀྱི་སྟོན་མོ་ལ་ནི་མ་བབ་ན། བཟའ་བ་འདི་ལྟ་བུ་ག་ལས་འོངས་ཞེས་དྲིས་པ་དང། བདག་ལ་ལྷས་ཁྱོད་ཀྱི་ཁྱོ་དེ་
འོང་ངོ་ཞེས་བསྟན་པས་ན། ཁྱོད་ཀྱི་ཕྱིར་འདི་ལྟར་སྟ་གོན་བགྱིས་སོ། །ཞེས་སྨྲས་སོ། །བྲམ་ཟེ་ཨེ་མའོ་ང་ནི་བསོད་ནམས་ཅན་དུ་བས་ཏེ། བདག་གི་ཆུང་མའི་རྨི་ལམ་དུ་ཡང་ལྷས་བསྟན་པ་ལྟ་
ཞེས་སྨྲས་ཏེ། དེས་ཟན་ཟོས་ནས་ཁྲུས་བྱས་ཏེ། མལ་དུ་ཉལ་ནས་གཅིག་ལ་གཅིག་མཛའ་བས་བདེ་བའམ། ཉོན་མ་མོངས་སམ་ཞེས་གཏམ་འདྲིའོ། །དེ་ནས་ཆུང་མས་ཇོ་བོས་ཅུང་ཟད་
མཆིས་སམ་ཞེས་དྲིས་པ་དང། དེས་སྨྲས་པ། ཅུང་ཟད་ཅིག་འོངས་སོ་།དེ་ནས་ཆུང་མས་བརྡ་ཚིག་ཏུ་སྨྲས་པ། འདི་ནི་ཅི་ཟེར་བ་རྣ་བས་ཉོན། རྣ་བོ་ཆེ། དེས་སྨྲས་པ། གསེར་གྱི་དོང་ཙེ་

[98A]༄༅། །ལྔ་བརྒྱ་པོ་བདག་ལ་མ་བསྟན་ན་གར་བཞག། དེས་སྨྲས་པ། ནོགས་ཐུབ་པར་གྱིས་དང། ཡོད་དོ། །དེ་གང་དུ་བཞག་དེས་སྨྲས་པ། སང་བསྟན་ཏོ། །དེ་ནས་
བུད་མེད་དེས་སྨྲས་པ། བདག་ཁྱོད་ཀྱི་ལུས་ཕྱེད་ན། ཅིའི་ཕྱིར་གསང། བྲམ་ཟེ་རང་བཞིན་གྱིས་དྲང་བས་ན། གྲོང་ཁྱེར་གྱི་ཕྱི་རོལ་ཏུ་བཞག་གོ་ཞེས་སྨྲས་པ་དང། བུད་མེད་དེས་སྨྲས་པ་
ཉོན་ཅིག་རྣ་བོ་ཆེ། ས་ཕྱོགས་གང་དུ་བཞག་ཅེས་སྨྲས་པ་དང་བྲམ་ཟེ་དེས་དུར་ཁྲོད་ཀྱི་ཤིང་ནྱ་གྲོ་དཧའི་དྲུང་དུ་ས་བརྐོས་ཏེ་བཞག་གོ་ཞེས་སྨྲས་པ་དང། དེ་ནས་བྲམ་ཟེ་མོ་དེས་ཇོ་བོ་ལམ་
ནས་བརྡབས་བརྡབས་ཏེ་མཉེལ་བ་བདག་གིས་ཀྱང་གཙེས་ཏེ། ད་ཁྱོད་མནོལ་ཅིག་ཅེས་སྨྲས་སོ། །དེ་ནས་གཉིད་ཀྱིས་ལོག་པར་རིག་ནས། རྣ་བོ་ཆེ་ལ་གང་ཁྱོད་ཀྱིས་ཐོས་པ་དེ་མྱུར་དུ་
བསྒྲུབས་ཞེས་བྱས་པ་དང། དེ་ནས་རྣ་བོ་ཆེ་དལ་བུས་འཇབ་ཅིང་ཁྱིམ་དེ་ནས་བྱུང་སྟེ། དུར་ཁྲོད་དུ་སོང་ངོ། །དེས་ཇི་ལྟར་བསྟན་པ་བཞིན་དུ་དུར་ཁྲོད་ཀྱི་ཤིང་ནྱ་གྲོ་དཧའི་དྲུང་ནས་དེ་བླངས་ཏེ་
རྣ་བོ་ཆེ་བདག་གི་ཁྱིམ་དུ་སོང་ངོ། །བྲམ་ཟེ་དེ་དེའི་ཕྱི་དེ་ཉིན་པར་ལངས་ཏེ། དུར་ཁྲོད་དུ་སོང་ནས་བལྟས་ན། དེའི་ཕྱོགས་ནས་མ་རྙེད་དོ། །དེ་ནས་མགོ་དང་བྲང་རྡུང་ཞིང་ཁྱིམ་དུ་ཕྱིན་པ་
དང། ཆུང་མ་དང། གཉེན་འདུན་དང། གཞན་གྲོགས་པོ་དང། ཕུ་ནུ་དག་གིས་ཅི་ཉེས། ཞེས་དྲིས་པ་དང། དེས་གསེར་གྱི་དོང་ཙེ་ལྔ་བརྒྱ་བསླངས་ནས་ཁྱེར་ཏེ་འོངས་ནས་ཁར་

[98B]ནས་ཁྱིམ་དུ་འོངས་སོ། །དེ་རིང་བདག་གིས་བཙལ་ན་མི་སྣང་ངོ་།ཞེས་སྨྲས་པ་དང། དེ་དག་གིས་སྨན་ཆེན་པོའི་དྲུང་དུ་སོང་བ་དང་
བློན་པོའི་མཆོག་དེས། མཁས་ཤིང་ཤེས་པ་བརྟགས་པ་དང། དཔྱད་པ་ཡང་རྟོགས་ཤིང་དོན་རྣམས་ལ་རྗེས་སུ་དཔོག་པས་རིག་གི་དེ་ལ་སྐྱབས་སུ་སོང་ཞིག་དང། དེས་གལ་ཏེ་ཐོབ་པར་བྱེད་
ཀྱང་སྲིད་ཀྱི། སྐྱབས་གཞན་ནི་མི་སྣང་ངོ་ཞེས་བསྟན་པ་དང་དེ་ནས་བྲམ་ཟེ་དེ་གདོང་ལ་མཆི་མ་འཛག་ཅིང་དུ་བཞིན་དུ། སྨན་ཆེན་པོའི་དྲུང་དུ་ཕྱིན་ནས། རྒྱལ་བ་དང། ཚེ་རིང་བར་ཤོག་ཅེས་
བརྗོད་ནས། གསོལ་པ། ལྷ་འདི་ལྟར་བདག་གིས་བསླངས་པ་འཚལ་ཏེ་མཆིས་ནས་ཁར་ཚང་མི་རྒྱུན་ཆད་པའི་དུས་ན་དུར་ཁྲོད་དུ་བརྐོས་ཏེ་སྦས་ནས། ཁྱིམ་དུ་མཆིས། དེང་བདག་སླར་དེར་
མཆིས་ན་མ་རྙེད་པར་གྱུར་ཏོ། །དེ་ནས་བློན་པོའི་མཆོག་སྨན་ཆེན་པོ་དེ་ཇི་ལྟ་བུ་ཞིག་ཅེས་སྐད་ཅིག་ཅང་མི་སྨྲ་བར་འདུག་ནས། བྲམ་ཟེ་དེ་ལ་ཀྱེ་བྲམ་ཟེ་ཁྱོད་ཀྱིས་ཕྱོགས་གང་དུ་བཞག་དུས་
ཇི་ཙམ་ན། ཁ་ཅིག་གིས་མཐོང་བའམ། ཁ་ཅིག་ལ་སྨྲས་པ་ལྟ་མེད་དམ། ཞེས་དྲིས་པ་དང། དེས་ཇི་ལྟར་གྱུར་བ་ཞིབ་ཏུ་སྨྲས་སོ། །དེ་ནས་ཡང་བྲམ་ཟེ་མོ་དེ་སྐྱེས་པ་གཞན་ལ་ཆགས་ཏེ་
དེའི་སྒྱུ་ཡིན་པར་གདོན་མི་ཟའོ་ཞེས་བསམས་ནས། བྲམ་ཟེ་དེ་དབུགས་དབྱུང་བའི་ཕྱིར། ཁྱོད་མི་དགའ་བར་མ་བྱེད་ཅིག་དང། དེ་མེད་ན་བདག་ཉིད་ཀྱི་ནོར་ལས་སྦྱིན་ནོ། །དེ་ལྟར་བྲམ་

[99A]༄༅། །ཟེ་དབུགས་ཕྱུང་ནས་སྨྲས་པ། ཁྱོད་ཀྱི་ཁྱིམ་ན་ཁྱི་ལྟ་ཡོད་དམ། བྲམ་ཟེ་དེས་མཆིས་སོ་ཞེས་སྨྲས་སོ། །སོང་ལ་བྲམ་ཟེ་བརྒྱད་བོས་ཤིག་བཞི་ནི་ཁྱོད་ཀྱིས་
བོས་ཤིག། བཞི་ནི་ཆུང་མ་ལ་ཁྱོད་ཀྱིས་བོས་ཤིག་ཅེས་བསྒོ་ལ། དེ་ནས་འདི་སྐད་སྨྲོས་ཤིག་བདག་ཁྱིམ་དུ་སླར་དགེ་ཞིང་བཀྲ་ཤིས་པར་འཁོར་ན་བྲམ་ཟེ་བརྒྱད་ལ་ཟས་སྦྱིན་པར་ལྷ་
དབང་ཕྱུག་གི་སྤྱན་སྔར་ཁས་བླངས་སོ། །ཞེས་བྱོས་ཤིག་དེ་ནས་དེ་ཁྱིམ་དུ་སོང་བ་ཆུང་མ་ལ་བདག་ལམ་དུ་ཞུགས་ཏེ་སོང་བའི་ཚེ། ལྷའི་སྤྱན་སྔར་ཇི་སྟེ་དགེ་ཞིང་བཀྲ་ཤིས་ཏེ། སླར་
འཁོར་ན། བྲམ་ཟེ་བརྒྱད་ལ་ཟན་སྦྱིན་པར་དམ་བཅས་པ་དེ་ད་བོད་ཀྱི་ཁྱོད་ཀྱིས་ནི་བཞི་པོས་ཤིག་བདག་གིས་ཀྱང་བཞི་བོད་དོ། །དེ་བཞིན་དུ་བྱའོ་ཞེས་མཉན་ནས་བྲམ་ཟེ་དེས་བཞི་བོས་
བྲམ་ཟེ་མོས་ཀྱང་བཞི་མགྲོན་དུ་བོས་སོ། །དེ་ལྟར་མགྲོན་དུ་བོས་ནས། སྨན་ཆེན་པོའི་དྲུང་དུ་སོང་སྟེ། དེ་དག་བོས་ལགས་སོ། །ཞེས་སྨྲས་པ་དང། དེ་ནས་ཡང་སྨན་ཆེན་པོས་སྨྲས་པ། ནམ་
དེ་དག་ཁྱིམ་དུ་ཁྲིད་པ་ན། བདག་གི་དྲུང་ནས་མི་འདི་ཁྲིད་ལ་དེ་དག་ནང་དུ་དོང་བའི་ཚེ་སྒོར་ཞོག་ཅིག་ཟན་ཟ་བའི་ཚེ་ཅི་ཡང་བྱེད་དུ་མ་གཞུག་པར་མདུན་དུ་ཞོག་ཅིག་མི་དེ་ལ་ཡང་
ཁྱོད་ཀྱིས་མཚན་མ་རྣམས་བཟུང་སྟེ། དེ་དག་ནང་དུ་འཇུག་པའི་ཚེ། བྲམ་ཟེ་གང་ལ་ཁྱི་ཟུག་པ་དང། གང་ལ་མཇུག་མ་འདྲིལ་བར་འགྱུར་བ་ལྟོས་ཤིག་ཁྱིའི་ཚུལ་ནི་འདི་ལྟ་བུའོ་ཞེས་

[99B] །བྲམ་ཟེ་དེ་ལ་ཡང་ཁྱོད་ཀྱིས་བྲམ་ཟེ་རྣམས་ལ་མ་འབྲིམ་པར། བྲམ་ཟེ་མོ་དེ་ཉིད་འབྲིམ་དུ་ཆུག་ཅིག་ཅེས་བསྒོའོ་།མི་དེ་ལ་ཡང་ཁྱོད་ཀྱིས་བརྟག་པ་ནི། བྲམ་ཟེ་མོ་དེ་འབྲིམ་པའི་ཚེ་
གང་ལ་མཚན་མར་བྱེད། མིག་བཙུགས་ཤིང་ལྟ་བ་དང། དགོད་ཅིང་ཚིག་འབྱིན་ལ་ལྷག་པར་འགྲིམ་པ་རྣམས་ཤེས་པར་གྱིས་ཤིག་ཅེས་བསྒོའོ། །དེ་ལྟར་བསྟན་པ་དང། བྲམ་ཟེ་དེས་མི་དེ་ཁྲིད་
དེ་སྒོ་དྲུང་དུ་བཞག་གོ་བྲམ་ཟེ་མོ་ལ་ཁྱོད་ཀྱིས། བྲམ་ཟེ་གང་མགྲོན་དུ་བོས་པ་དེ་དག་ཁྱོད་ཉིད་ཀྱིས་བོས་ཤིག་ཅེས་བསྒོ་ནས་རང་གིས་གང་མགྲོན་དུ་བོས་པ་དེ་དག་ཀྱང། བདག་ཉིད་ཀྱིས་བོས་
སོ༑ ༑དེ་དག་རིམ་གྱིས་ནང་དུ་སོང་བ་ལ་ཁྱི་ཟུགས་སོ། །ནམ་རྣ་བོ་ཆེ་དེ་འོངས་པ་དང། ཁྱི་དེས་ཁ་བལྟས་ནས་རྣ་བ་ཕབ། མཇུག་མ་འདྲིལ་ནས་ཕྱི་བཞིན་དུ་འབྲངས་ཏེ། ནང་དུ་ཞུགས་ནས་ཁྱི་འདྲིས་
པའི་སྒྲ་འབྱིན་པ་དང། རྒྱལ་པོའི་མི་དེས་རྣ་བོ་ཆེ་འདི་ཡིན་པར་ཤེས་སོ། །དེ་ནས་དེས་ཟས་འབྲིམ་པ་ལ་བལྟས་ན། བྲམ་ཟེ་མོ་དེ་འབྲིམ་པ་ལ་ཞུགས་པ་དང། རྣ་བོ་ཆེ་དེ་ལ་སྨིན་མའི་བརྡ་བྱེད་ཅུང་ཟད་
དགོད། མིག་དེར་ཆགས། དེ་དང་ལྷན་ཅིག་གཏམ་ཟེར། ལྷག་པར་ཡང་དེར་འབྲིམ་པ་དང། དེ་ནས་རྒྱལ་པོའི་མི་དེས་ཇི་ལྟར་མཐོང་བ་བཞིན་དུ། ཇོ་བོ། ཚུལ་འདི་འདྲའོ། །ཞེས་སྨན་ཆེན་པོ་ལ་
སྨྲས་པ་དང། སྨན་ཆེན་པོས་དེ་ཐོས་མ་ཐག་ཏུ། རྣ་བོ་ཆེ་ཁུག་ཅིག་ཅེས་རྒྱལ་པོའི་མི་བཏང་ངོ། །དེ་འོངས་ནས། སྨན་ཆེན་པོས་དེ་ལ་གཞན་གྱི་ནོར་དབྲོག་པར་བྱ་བ་དེ་ལྟ་བུ་ཅི། བྲམ་ཟེའི་ཆོས་

[100A]༄༅། །ཡིན་ནམ། ཁྱོད་ཀྱིས་ཁྱེར་བ་དེ་སླར་བྱིན་ཅིག་ཅེས་བསྒོ་ན། དེས་སྡིག་བཞི་པར་གྱུར་ཅིག་བདག་གིས་དེ་ཡོད་མ་འཚལ་ཏོ་ཞེས་སྨྲས་པ་དང། དེ་ནས་སྨན་ཆེན་
པོས་མི་རྣམས་ལ་ངན་པ་ཅན་འདི་བཙོན་རར་ཆུག་ལ། ཇི་ནས་རུས་པ་བྱུང་བ་དེ་ལྟ་བུར་ནན་ལ་བོར་ཅིག་ཅེས་བསྒོ་བ་དང། དེ་དེ་ལྟ་བུས་བསྡིགས་པས། འཇིགས་སྐྲག་ཤིན་ཏུ་གདུངས་པས་
ན། ལྷ་སྐྱོབས་ཤིག་དང། བདག་གིས་དེ་སླར་དབུལ་ལོ་ཞེས་སྨྲས་སོ་།དེ་ནས་རྣ་བོ་ཆེ་དེ་དག་གིས་ཁྱིམ་ནས། གསེར་གྱི་དོང་ཙེ་གནའ་མ་ལྔ་བརྒྱ་བོ་ཇི་ལྟར་བཅིངས་པ་བཞིན་དུ་ཁྱེར་
ཏེ་འོངས་ནས་སྨན་ཆེན་པོ་ལ་ཕུལ་ལོ། །དེ་ནས་སྨན་ཆེན་པོས་ཀྱང་བྲམ་ཟེ་དེ་ལ་བྱིན་ནོ། །དེ་ནས་བྲམ་ཟེ་དེ་དགའ་མགུ་ནས་ཡིད་རབ་ཏུ་དགའ་བར་གྱུར་ཏེ། དེ་ནས་བྲམ་ཟེ་དེ་འདི་སྙམ་དུ་
སེམས་པར་གྱུར་ཏོ། །བདག་གི་གསེར་གྱི་དོང་ཙེ་གནའ་མ་ལྔ་བརྒྱ་པོ་མེད་པ་ལས་སླར་རྙེད་པ་ནི། ཐམས་ཅད་ཀྱང་སྨན་ཆེན་པོའི་མཐུ་ཡིན་ཏེ། ཇི་ནས་བདག་གིས་དེ་ལ་བཀུར་སྟི་བྱ་ཞིང། ལན་
གླན་ནོ། །སྨན་ཆེན་པོ་བདག་ལ་བྱམས་པ་དང། བདག་གིས་ཀྱང་ལན་གླན་པར་འགྱུར་རོ་སྙམ་དུ་བསམས་ནས། དེས་གསེར་གྱི་དོང་ཙེ་གནའ་མ་དེ་དག་ལས་ཕྱེད་ཁྱེར་ཏེ། སྨན་ཆེན་
པོའི་དྲུང་དུ་སོང་ནས། སྐྱེས་འདི་བཞེས་ཤིག་ཅེས་ཕུལ་ལོ། །སྨན་ཆེན་པོས་ཀྱང་བླངས་ནས། དེ་ཉིད་ལ་སླར་བྱིན་ནོ། །དེའི་སྙན་པས་ཀྱང་གྲོང་ཁྱེར་དེར་ཁྱབ་པར་བྱུར། རྒྱལ་པོ་དང་

[100B] གྲོང་ཁྱེར་བ་རྣམས་ཀྱིས་ཀྱང་དེ་མཁས་པ་དང་ལྡན་ནོ། །ཞེས་བྱ་བའི་སྒྲ་ཀུན་ཏུ་བསྒྲགས། བདག་ཅག་བསོད་ནམས་དང་ལྡན་པས་ན། འདི་འདྲ་བའི་བློན་པོ་བདོག་གོ་སྙམ་དུ་
སེམས་སོ། །དེ་ནས་གཞན་ཞིག་རང་གི་དོན་ཞིག་གི་ཕྱིར། ཡུལ་གཞན་དུ་སོང་སོང་བ་ལས་སླར་ལོག་སྟེ། རྫིང་འགྲམ་ཞིག་ཏུ་སོང་ནས་ཕྱེའི་རྐྱལ་པ་ཁ་ཕྱེ་སྟེ། ཕྱེ་ཕྱུང་ནས། ཟན་ཟོས་སོ།།
ཟན་ཟོས་ནས་རྐྱལ་པ་ཁམ་བཅིངས་བཞིན་དུ། ཕྱི་རོལ་གྱི་སར་སོང་ངོ། །དེ་དེར་འདུག་པ་དང། སྤྲུལ་རེག་ན་གདུག་པའི་དུག་ཅན་དེའི་རྐྱལ་བའི་ནང་དུ་ཞུགས་སོ། །མི་དེ་སླར་འོངས་ཏེ་དེས་མ་
བལྟས་པར་རྐྱལ་པའི་ཁ་བཅིངས་ཏེ། ཕྲག་པ་ལ་ཐོགས་ནས་གྲོང་ཁྱེར་ཆེན་པོར་ཕྱིན་པ་དང། དེ་ནས་ལྟས་མཁན་ཞིག་གིས་རིགས་ཀྱི་བུ་འདི་ནི་འཚོ་བ་དང་བྲལ་དུ་ཉེའོ། །ཞེས་ལུང་བསྟན་ཏོ།།
མི་དེས་ཀྱང་སླར་ལོག་སྟེ་དེ་ལ་བལྟས་སོ། །དེ་ནས་དེ་ལ་ཚིག་དེ་སྐད་ཐོས་པའི་འོག་ཏུ་ཅིའི་ཕྱིར་བདག་གིས་ལྟས་མཁན་དེ་ལ་མ་དྲིས་ཞེས་འགྱོད་པ་སྐྱེས་སོ། །དེ་ཐེ་ཚོམ་སྐྱེས་ནས་བདག་གིས་
དོན་དེའི་ཕྱིར། བློན་པོ་སྨན་ཆེན་པོ་ལ་མ་དྲིས་ཀྱི་བར་དུ་ཁྱིམ་དུ་མི་འགྲོའོ་སྙམ་དུ་བསམས་ནས། ཚིག་ཏུ་ཡང་སྨྲས་སོ། །དེ་སྨན་ཆེན་པོའི་དྲུང་དུ་སོང་སྟེ། འདི་ལྟར་བདག་གྲོང་ཁྱེར་དུ་མཆི་བའི་ཚེ་
ལྟས་མཁན་གྱིས་འདི་ལྟར་ལུང་བསྟན་པའི་དོན་དེ་དག་སྨྲས་ནས། དེ་ལ་སླར་བདག་གིས་ནི་མ་དྲིས་ཏེ། དེ་བས་ན་ཁྱོད་ལ་གསོལ་ལོ། །ཞེས་དྲིས་པ་དང། སྨན་ཆེན་པོས་གང་ནས་འོངས་

[101A]༄༅། །ཞེས་དྲིས་ནས། དེས་ཇི་ལྟ་བུར་གྱུར་པ་ཞིབ་ཏུ་སྨྲས་སོ་།དེས་བསམས་པ། རྐྱལ་བའི་ནང་དུ་སྦྲུལ་རེག་ན་གདུག་པ་ཡོད་ཡང་དག་གིས་ལྟས་མཁན་དེས་
ཀྱང་དེའི་ཕྱིར་སྨྲས་སོ། །སྙམ་ནས། དེ་ནས་སྨན་ཆེན་པོས་སྐྱེ་བོ་མང་པོའི་མངོན་སུམ་དུ་རྐྱལ་པ་འདི་ཁ་ཁྲོལ་ལ་རྒྱང་མ་ནས་ཤིང་གིས་ཁ་ཕྱེ་ཤིག་དང། གདོད་ཤེས་པར་འགྱུར་རོ། །དེ་
ལྟ་བུར་བྱས་པ་དང། སྦྲུལ་རེག་ན་གདུག་པ་དེ་དེའི་ནང་ནས་མགོ་ནི་བཏེག་དབུགས་ནི་རྒོད། ལྕེ་ནི་བསྐྱོད་བཞིན་དུ་ཕྱིར་བྱུང་བ་དང། སྨན་ཆེན་པོས་ཁྱོད་ཀྱི་དོགས་པ་དེ་ནི་འདི་ཡིན་
ནོ་ཞེས་སྨྲས་སོ། །དེ་ནས་སྨན་ཆེན་པོ་ཡུལ་བལྟ་བའི་ཕྱིར་ཡན་ལག་བཞིའི་སྟོབས་མང་པོ་རྣམས་གོ་བསྐོན་ཏེ་ཕྱིར་བྱུང་ངོ། །དེ་ནས་གྲོང་དང། གྲོང་ཁྱེར་དང། ཚོང་དུས་དག་བལྟས་ནས། གྲོང་དང་
གྲོང་ཁྱེར་དང། གྲོང་འདབ་འདི་སུའི་ཡིན་ཞེས་དྲིས་ན། ཡུལ་ན་གནས་པ་དག་གིས་འདི་བློན་པོ་ཆེ་གེ་མོ་ཞིག་གི་ལགས་སོ། །འདི་ནི་འདི་དག་གིའོ་ཞེས་སྨྲས་པ་དང། དེ་ནས་སྨན་ཆེན་
པོས་བརྟགས་ཏེ་བལྟས་ན། འདི་ལྟར་ཡུལ་ཐམས་ཅད་བློན་པོ་དྲུག་གིས་ཀུན་རྣོགས་ཏེ། རྒྱལ་པོ་སྐྱེད་པ་བཟའ་བ་དང། བཏུང་བ་ཙམ་འབའ་ཞིག་ལ་དབང་ངོ། །སྙམ་དུ་བསམས་སོ།།
དེ་དེ་ནས་སྨན་ཆེན་པོས། ལྷ་གྲོང་དང། རི་བྲགས་ཀྱི་གྲོང་དང་གྲོང་ཁྱེར་རྣམས་སུ་དབང་ཞེས་གསོལ་པ་དང། རྒྱལ་པོས་དེ་ཇི་ལྟར་བྱ་བ་དེའི་ཕྱིར། སྙིང་བརྩེ་བའི་ལྷ་རྣམས་ཀྱིས་

[101B] པུ་རྞ་ཀཙྪའི་རི་བྲགས་ཀྱི་གྲོང་ན། གང་པོ་ཞེས་བྱ་བའི་བུ་སྨན་ཆེན་པོ་ཁྱོད་ཀྱི་བློན་པོར་ཆུག་ཅིག་དང། ཁྱོད་ཀྱི་ཡུལ་རྣམས་རྒྱས་པར་བྱས་པས་འདུལ་བར་འགྱུར་ཏེ། དེའི་
ཚེ་ན་ཁྱོད་ཉིད་ཀྱང་ཐམས་ཅད་ལ་དབང་བའི་རྒྱལ་པོར་འགྱུར་ཞེས་ལུང་བསྟན་ཏེ། ཁྱོད་ནི་འདི་ལྟ་བུར་དགོས་པའི་ཕྱིར་བདག་གིས་རུམ་ན་འདུག་ཚུན་ཆད་དུ་བདེ་བའི་ཡོ་བྱད་ཀྱིས་བསྐྱེད་པ་ཡིན་
ད་ལྟ་ན་ཡང་བློན་པོའི་མཆོག་ཏུ་བཅུག་ན། ད་ནི་ལྷའི་ཚིག་གིས་ཁྱོད་བདག་གིས་བློས་ཅི་ལྕོགས་པ་སྟོན་པ་ཅི་ནས་བདག་རྒྱལ་པོའི་དབང་ཕྱུག་ཏུ་འགྱུར་བར་བྱོས་ཤིག་ཅེས་སྨྲས་པ་དང། དེ་
ནས་སྨན་ཆེན་པོས་རྒྱལ་པོ་སྐྱེད་པ་ལ་ཕྱག་བྱས་ནས། ཐུགས་བརྟན་པར་མཛོད་ཅིག་དང། ཇི་ལྟར་བདག་གིས་ལྷ་མཉེས་པར་འགྱུར་བ་དེ་ལྟར་བགྱིའོ། །ཞེས་སྨྲས་སོ། །དེ་ནས་སྨན་ཆེན་
པོ་ཡུལ་དང། གྲོང་དང། གྲོང་ཁྱེར་དང། རི་བྲགས་ཀྱི་གྲོང་དེ་དག་ན་གཙོ་བོ་གང་ཡིན་པ་དེ་རྣམས་དབྱེན་བཅུག་སྟེ། སོ་སོར་ཕྱེ་ནས་ཅི་ནས་ཁྱེད་བདག་ལ་དགའ་བར་གྱུར་པ་དེ་ལྟ་བུར་བདག་
གིས་བྱའོ། །བློན་པོ་དེ་དག་ནི་འདོད་ཆེན་ཆེ་བས་དཔྱ་ནར་མ་དང་བླ་སྐྱེས་དག་ཀྱང་མི་རིགས་པར་འབེབས་ཏེ། གནོད་པར་གྱུར་པས་ན་དེའི་ཕྱིར་རིག་པར་བྱས། འདི་ལྟར་བདག་གི་
ཚིག་བཞིན་དུ་བྱས་ན། བདག་གིས་ཀྱང་ཁོང་དུ་ཆུད་པར་བསྟན་ཏེ་དཔྱ་ཡང་རིགས་པར་དབབ། གཞན་ཡང་བདེ་བར་དགོད་ཅིང་བདེ་བའི་ཡོ་བྱད་རྣམས་ཀྱིས་ཀྱང་བསྐྱང་བར་བྱ། ཅི་ནས་

[102A]༄༅། །ཁྱེད་ཅག་མི་མཐུན་པར་བྱོས་ཤིག་ཁྱེད་མི་མཐུན་པར་བྱས་པ་ལས་ཇི་སྟེ། རྒྱལ་པོ་དང། བློན་པོ་རྣམས་ལྷགས་ན་ཡང་བདག་མེད་ཀྱི་བར་དུ་དེ་དག་གི་དབང་དུ་
མ་འགྲོ་བར་འདི་སྐད་སྨྲོས་ཤིག་ཅི་སྟེ་བློན་པོའི་མཆོག་སྨན་ཆེན་པོ་འོངས་ཏེ། དེ་ལ་བདག་ཅག་གིས་བློན་པོའི་དབང་དུ་བྱའི། གཞན་ལ་མ་ཡིན་ནོ་ཞེས་སྨྲོས་ཤིག་དེ་ནས་དེས་འདི་ལྟ་
བུའི་རིགས་པ་སྔར་སྦྱར་ནས། ཡུལ་དེ་དག་ཀུན་མི་མཐུན་པར་བྱེད་ཅིང་བྱེད་དུ་བཅུག་པས་ན། བཀའ་རྣམས་ཀྱང་གཅོག་པར་གྱུར་ཏོ། །དེ་ནས་བློན་པོ་དེ་དག་གིས་རྒྱལ་པོ་ལ་གསོལ་པ་དང་
འདི་ལྟར་རྒྱལ་པོ་སྐྱེད་པས་བློན་པོ་དྲུག་པོ་དེ་དག་ཉིད་ཡན་ལག་བཞིའི་སྟོབས་མང་པོ་དང་ལྷན་ཅིག་བཀྱེ་ཡང། དེ་དག་གི་གྲོང་དང། རི་བྲགས་ཀྱི་གྲོང་གཅིག་ལ་ཡང་དབང་བྱེད་མ་ནུས་སོ། །
དེ་ནས་རྒྱལ་པོ་ལ་ལྷ་ཉིད་མ་བྱོན་ན་འདི་དག་དབང་དུ་བགྱིར་མི་ནུས་སོ་ཞེས་ཕོ་ཉ་བཏང་བ་དང། དེ་ནས་རྒྱལ་པོ་ཉིད་འོངས་ཀྱང། རི་བྲགས་ཀྱི་གྲོང་གཅིག་ཀྱང་དབང་བྱར་མ་ནུས་ཏེ། འཐབ་
པས་མང་ཞིག་ཤི་བ་དང། རྒྱལ་པོ་དང། བློན་པོ་དྲུག་པོ་དེ་དག་ཀྱང་མི་དགའ་བར་གྱུར་ཏོ། །དེ་ནས་རི་བྲགས་ཀྱི་གྲོང་མི་དག་གིས་དྲིས་ཏེ། སྨན་ཆེན་པོ་འདིར་འོངས་ན། དེའི་ངག་ཉན་ཅིང་
དེའི་དབང་བཞིན་དུ་བགྱིས་ཏེ། བདག་ཅག་རྒྱལ་པོ་སྐྱེད་པ་དང་མི་མཐུན་པར་བགྱིད་པ་ནི་མ་ལགས་ཀྱི། བློན་པོ་རྣམས་བདག་ཅག་ལ་གནོད་པར་བགྱིད་པའི་ཕྱིར་རོ། །ཞེས་སྨྲས་པ་དང་

[102B] སྨན་ཆེན་པོ་ལ་ངེད་ཀྱིས་ཡུལ་རྣམས་ཕེབས་པར་མི་ནུས་ཀྱི། ཁྱོད་ཚུར་ཤོག་ཅིག་ཅེས་ཕོ་ཉ་བཏང་ངོ། །དེ་ནས་སྨན་ཆེན་པོས་ཡི་གེ་མཐོང་མ་ཐག་ཏུ་རྒྱལ་པོའི་དྲུང་དུ་འོངས་
སོ༑ ༑དེ་མཐོང་ནས་ཡུལ་གྱི་མི་ཀུན་གྱིས་ཕྱག་བྱས་ཏེ། ཡུལ་མི་དེ་རྣམས་ལ་མ་འཇིགས་ཤིག་དཔྱ་ཡང་ཆོས་བཞིན་དབབ། དམན་པ་དང་དབུལ་བ་དང། སྐྱབས་མེད་པ་རྣམས་ཀྱང་
དབུགས་དབྱུང་བ་བྱས། ཡུལ་ན་གནས་པ་དང། གྲོང་ཁྱེར་བ་རྣམས་ལ་ཕ་མ་དང། ཕུ་ནུ་དང། རང་གི་སྐྱེ་བོ་བཞིན་བཀུར་སྟི་དང་བྱ་དགས་ཀུན་སྙོམས་པར་བྱས་ནས། ཕང་ནས་འཁྱུད་
དོ༑ ༑དེ་ནས་ཡུལ་ན་གནས་པའི་རྒན་པ་དང། གཞོན་པ་དང། བུད་མེད་དེ་དག་ཐམས་ཅད་ཀྱིས་ཀྱང་སྨན་ཆེན་པོ་ལ་བུ་དང། བདག་གི་མིང་པོ་བཞིན་དུ་བལྟ་བར་གྱུར། དེས་ཀྱང་ཐམས་
ཅད་ལ་སེམས་དགའ་བར་བྱས་ཤིང། དེ་ནས་མཐར་གྱིས་ཡུལ་ཐམས་ཅད་གཅིག་ཏུ་བསྡུས་ཏེ། རྒྱལ་པོ་སྐྱེད་པ་དང་ལྷན་ཅིག་སླར་རྒྱལ་པོའི་ཕོ་བྲང་དུ་འོངས་སོ། །དེ་ལྟ་བུའི་ལས་བྱས་
པས། རྒྱལ་པོ་གཞན་དག་ལ་ཡང་སྙན་པའི་སྒྲ་གྲགས་པར་གྱུར་ཏོ། །དེ་ནས་རྒྱལ་པོ་མཉེས་པ་ན། བདག་གི་བུ་མོ་སྨན་ཆེན་པོའི་ཆུང་མར་བྱིན་ཏེ། དེ་དང་ལྷན་ཅིག་ཏུ་རྩེ་དགའ་ཡོངས་
སུ་སྤྱོད་དོ། །དེ་ནས་ཡང་ཡུལ་གཞན་ཞིག་ནས། རྒྱལ་པོའི་ལོངས་སྤྱོད་ཉམས་པ་གཞན་ཞིག། རྒྱལ་པོ་སྐྱེད་པའི་དྲུང་དུ་འོངས་ནས། རྒྱལ་པོ་སྐྱེད་པས་ཀྱང་དེ་མ་འདོད་ནས། སྨན་ཆེན་

[103A]༄༅། །པོའི་དྲུང་དུ་འོངས་སོ། །དེས་སྙིང་རྗེ་བའི་དབང་གིས་བླངས་ཏེ། ལོངས་སྤྱོད་ཀྱང་བྱིན་ནོ། །དེ་ནས་དུས་ཕྱི་ཞིག་ན་བྲམ་ཟེ་ཞིག་འོངས་ཏེ། དེ་ནས་བྲེ་གང་ཞིག་
བླངས་པ་དང། དེས་ཀྱང་ཁས་བླངས་ཏེ། བང་ཀ་བ་ལ་གཏད་ན་སང་སྦྱིན། གནངས་སྦྱིན་པ་ལས་མ་བྱིན་ནོ། །དེ་ནས་དུས་ཕྱི་ཞིག་ན་རྒྱལ་པོ་ལ་བློན་པོ་རྣམས་དང། གྲོང་ཁྱེར་པ་
དང། ལྗོངས་པ་དག་གིས་བསྐོར་ཏེ་མི་མང་པོ་ཕྱག་འཚལ་བའི་གནས་ན་འདུག་གོ་དེས་བློན་པོ་རྣམས་ལ། ཀྱེ་བློན་པོ་རྣམས། གསང་བ་ནི་སུ་ལ་སྨྲ་བར་བྱ། གང་ལ་ཡིད་བརྟན་པར་
བྱ༑ ཞེས་སྨྲས་པ་དང། དེ་ནས་བློན་པོ་དེ་དག་སེམས་པ་ལ་ཞུགས་སོ། །དེ་དག་ལས་གཅིག་གིས་ནི་མཛའ་བོ་ལ་སྨྲ་བར་རིགས་སོ་ཞེས་བྱས། ཁ་ཅིག་གིས་ནི་ལྷ་དེའི་ཆུང་མ་ལ་
ཁ་ཅིག་གིས་མ་ལ། ཁ་ཅིག་གིས་ནི་སྲིང་མོ་ལ། ཁ་ཅིག་གིས་ནི་ཕ་ལ། ཁ་ཅིག་གིས་ནི་ཕུ་ནུ་ལའོ་ཞེས་གཞན་དག་གིས་དེ་སྐད་སྨྲས་པ་དང། རྒྱལ་པོས་སྨན་ཆེན་པོ་ལ་གཞན་དག་
གིས་ནི་ཇི་ལྟར་བསམས་པ་བཞིན་སྨྲས་ན། ཁྱོད་ཀྱིས་ཅིའི་ཕྱིར་མི་སྨྲ་ཞེས་དྲིས་པ་དང། དེ་ནས་སྨན་ཆེན་པོས། རྒྱལ་པོ་ལ། ལྷ་བདག་གིས་ནི་འདི་སྙམ་དུ་བསམས་ཏེ། གསང་བ་དེ་ནི་
སུ་ལ་ཡང་བགྱི་བར་མི་རིགས་ན། ཆུང་མ་ལ་ལྟ་ཅི་སྨོས་ཏེ། དེ་ནི་བདག་གིས་ལྷའི་སྤྱན་སྔར་མངོན་པར་བགྱིའོ། །ཞེས་སྨྲས་སོ། །དེ་ནས་དུས་ཕྱི་ཞིག་ན། རྒྱལ་པོའི་རྨ་བྱ་སྟོར་བ། སྨན་

[103B] དེ་དང་འདྲ་བ་གཞན་ཞིག་བཟུང་སྟེ། ཆུང་མ་ལ་ཁྱོད་ཀྱིས་རྒྱལ་པོའི་ཕོ་བྲང་ནས་རྨ་བྱ་སྟོར་པ་ཐོས་སམ། ཞེས་དྲིས་པ་དང། དེས་ཀྱང་བདག་
གིས་ཐོས་སོ། །ཞེས་སྨྲས་སོ། །སྨན་ཆེན་པོས་ཁྱོད་ཀྱིས་སུ་ལ་ཡང་མ་ཟེར་བར་འདི་མྱུར་དུ་ཚོས་ཤིག་དང། བཟའོ་ཞེས་བསྒོའོ། །དེས་རི་བྲགས་ཀྱི་གྲོང་མི་འདིས་རྒྱལ་པོའི་རྨ་བྱ་ཟ་བ་ལྟོས་
ཤིག་བདག་གིས་ཕ་ནི་འདི་ལ་ཤིན་ཏུ་ཡིད་བརྟན་པར་བྱེད་ན། འདི་ནི་རྒྱལ་པོ་ལ་གནོད་པའི་ལས་བྱེད་དོ་སྙམ་དུ་བསམས་སོ། །ཡང་རེ་ཞིག་ན་རྒྱལ་པོ་དེའི་བཙུན་མོ་འདྲ་བ་བུད་མེད་སྨད་
འཚོང་མ་ཞིག་རྒྱན་ཐམས་ཅད་ཀྱིས་ཀླུབས་ཏེ། བདག་གི་བུད་མེད་ཀྱི་ནང་དུ་བཅུག་ནས། ཆུང་མ་ལ་འདི་ནི་རྒྱལ་པོའི་བཙུན་མོ་འདི་ཞེས་བྱ་བ་ཡིན་ཏེ། བདག་འདི་ལ་ཤིན་ཏུ་ཡིད་བརྟན་
གྱིས། ཁྱོད་བདག་ལ་སྡུག་ན། སུ་ལ་ཡང་མ་ཟེར་ཅིག་ཅེས་བསྒོ་བ་དང། དེ་ནས་རྒྱལ་པོའི་བུ་མོ་དེ་འདི་ནི། སྨན་ཆེན་པོ་དང་ལྷན་ཅིག་ཏུ་འདུག་གོ་སྙམ་བསམས་ནས། ཁྲོས་པས་
འཁྲུག་པ་སྐྱེས་ཏེ། ཕ་ལ་འཕྱ་ནས་བདག་གི་ཕ་འདི་ལྟ་བུ་དོན་ལ་རྟོག་པ་ཅི་ཡང་མེད་དེ། རི་བྲགས་ཀྱི་གྲོང་མི་རིགས་ངན་པ་ལས་བྱུང་བ། བློན་པོའི་མཆོག་ཏུ་བཅུག་ཅིང། ངན་པ་འདི་ལ་
རྒྱལ་པོའི་དོན་ཐམས་ཅད་གཏད་པ་ག་ལ་རིགས། དེ་ཅི་ནས་སྔོན་གྱི་གནས་རྙིང་པར་བཞག་པ་དེ་ལྟ་བུར་བྱའོ་ཞེས་བསམས་ཏེ་སོང་ནས་ཕ་ཡབ་ཀྱིས་ངན་པ་དེ་ལྟ་བུ་མ་བརྟགས་པར་བློན་

[104A]༄༅། །པོའི་མཆོག་ཏུ་བཅུག་ཅིང། ཡིད་བརྟན་པར་བགྱིས་པ་ག་ལ་རིགས། དེས་འདི་ལྟར་རྒྱལ་པོའི་བཙུན་མོ་ལ་གློ་བ་རངས་ཏེ། ཡབ་ཀྱི་བཙུན་མོ་འདི་ཞེས་བགྱི་བ་
དང་ལྷན་ཅིག་ཏུ་སྤྱད། རྒྱལ་པོའི་རྨ་བྱ་དེ་ཡང་འདིས་ཟོས། ཡུལ་གཞན་ནས་མི་འོངས་པ་རྣམས་ཀྱང་བསྙེན་ཅིང་ཡོ་བྱད་ཀུན་སྦྱོར་བར་བགྱིད་ན། ཡབ་ནི་རྟག་ཏུ་ཡང་བདག་ལ་སྨན་ཆེན་
པོ་འདི་ཐམས་ཅད་པས་སྡུག་འདི་ལས་ཡིད་དུ་འོང་བ་མེད་དོ་ཞེས་གསུང་ན། དེ་ནི་འདི་ལྟ་བུ་མི་བགྱི་བ་རྣམས་བགྱིད་ཀྱི། ཇི་ལྟ་བུ་ཡིན་མཁྱེན་པར་གྱིས་ཤིག་ཅེས་སྨྲས་པ་དང། དེ་ནས་
རྒྱལ་པོས་དོན་དེ་དག་བརྟག་པའི་ཕྱིར། གཤེད་མའི་མི་རྣམས་ལ་སོད་ཅིག་ཅེས་བཀྲིའོ། །དེ་ནས་རིགས་ངན་དེ་དག་གིས་ཤིང་ཀར་བི་རིའི་མེ་ཏོག་གིས་ཕྲེང་བ་ནི་མགུལ་དུ་བཏགས། བོང་
སྐད་ལྟ་བུའི་རྔ་བརྡུངས། ཚིག་རྩུབ་པོས་སྤྱོས། བསྡིགས། ཚར་བཅད་དེ། མཚོན་ཐོགས་པ་གཤིན་རྗེའི་མི་ལྟ་བུའི་རིགས་ངན་རྣམས་ཀྱིས་དུར་ཁྲོད་དུ་ཁྲིད་མོད་ཀྱི། དེ་གསད་པར་ནི་གང་
ཡང་མི་འདོད་དོ། །གྲོང་ཁྱེར་གྱི་སྐྱེ་བོ་དང། ལྗོངས་པ་རྣམས་ནི་མིག་ནས་མཆི་མ་འཛག་ཅིང། བདག་གི་བུ་བསད་པ་ལྟར་སྡུག་བསྔལ་ནས། ཉམ་ཐག་པའི་སྒྲ་འབྱིན་ཅིང། ལྷ་དག་
ལ་ཡང་གསོལ་པ་འདེབས་སོ། །ཅི་ཙམ་ཞིག་ན། སྨན་ཆེན་པོས་རྒྱལ་རིགས་དབུལ་པོ་བསྙེན་ཅིང་ལོངས་སྤྱོད་བགོས་ཏེ་བྱིན་པ་དེ་དག་གིས་རྒྱལ་པོའི་མི་རྣམས་ལ་བདག་ཅག་གིས་

[104B] ཁྱེད་ཅག་སླར་ལོག་ཅིག་ཅེས་སྨྲས་སོ།། །།འདུལ་བ་ཕྲན་ཚེགས་ཀྱི་གཞི། བམ་པོ་སོ་བཞི་པ། ཇི་ཙམ་ན་གྲོང་ཁྱེར་ནས་བྱུང་བ་དང། བྲམ་ཟེ་མོང་རྟུལ་ཞེས་བྱ་བས་
གོས་ཀྱི་མཐའ་མ་ནས་འཇུས་ནས། ཁྱོད་ཀྱིས་ནས་བྲེ་གང་སྦྱིན་པར་བྱས་པ་དེ་བྱིན་ལ་སོང་ཞིག་ཅེས་ཟེར་རོ། །སྨན་ཆེན་པོས་གནས་དེར་ཚིགས་སུ་བཅད་དེ་སྨྲས་པ། རྒྱལ་པོ་གྲོགས་སུ་འགྱུར་བ་མེད།།
གདོལ་པ་ལ་ནི་བཤེས་པ་མེད། །བུད་མེད་རྣམས་ལ་གསང་མི་བརྗོད་།རྨ་བྱའི་ཤ་ནི་བཟའ་མི་བྱ། །བྲམ་ཟེ་མོང་རྟུལ་པོ་ཡིས་ནི། །ནས་བྲེ་གང་ཡང་ཆགས་མི་བྱ། །དེས་དེ་སྐད་སྨྲ་ཞིང་སོང་བ་
དང༑ དེ་ནས་གཤེད་མ་མི་རྣམས་ཀྱིས་སྨྲས་པ། སྨན་ཆེན་པོ་དེ་ཅི་ཁྱོད་ཤེས་པ་དང། རྣམ་པར་ཤེས་པ་ཕུན་སུམ་ཚོགས་པ་ཡིན་ན་བླ་བར་བྱེད་དམ། སྨན་ཆེན་པོས་སྨྲས་པ། ཁོ་བོ་ནི་མི་བླ་སྟེ་
འོན་ཀྱང་དེ་ཅི་བླ། དེས་སྨྲས་པ། ལྷ། བདག་མི་བླ་སྟེ། འོན་ཀྱང་སྡུག་བསྔལ་གྱིས་ཉམ་ཐག་ནས་དགོས་པ་སྨྲའོ། །དེ་ཅི་ཡིན་དེས་སྨྲས་པ། རྒྱལ་པོ་གྲོགས་སུ་འགྱུར་བ་མེད། །ཅེས་བྱ་བ་རྒྱ་ཆེར་
རོ༑ ༑དེས་ཡང་སྨྲས་པ། ལྷ་གསོལ་བར་འཚལ་ན་རེ་ཞིག་གསན་དུ་གསོལ། བདག་གིས། རྒྱལ་པོ་གྲོགས་སུ་འགྱུར་བ་མེད། །ཅེས་གང་སྨྲས་པ་ནི་སྔོན་ལྷ་གྲོང་ངམ། གྲོང་ཁྱེར་རམ། གྲོང་རྡལ་རྣམས་
ཀྱི་དོན་གང་ལ་ཡང་མི་མངའ་བར་གྱུར་ཏེ། ཁྱོད་གང་གི་ཕྱིར་དེ་སྐད་སྨྲ་བ་སྨྲས་པ་དེའི་དོན་ཁྱོད་ཀྱིས་མ་གོ་བར་ཟད་དོ། །དེ་རྣམས་སོང་སྟེ། རྒྱལ་པོ་སྐྱེད་པ་ལ་སྨན་ཆེན་པོ་ཇི་ཞིག་བླ་ན་དེ་བླ་བ་ཟློས་སུ་སྩལ་

[105A]༄༅། །བར་གསོལ། ཞེས་སྨྲས་སོ། །དེ་ནས་རྒྱལ་པོས་བོས་ནས་དྲིས་པ། ཞལ་ཟས་དང། བཏུང་བ་དང། སླས་གང་དག་ལགས་པ་དེ་ལ་མངའ་བ་ལས། ལྷ་དེང་སང་
ས་ལ་དབང་བའི་རྒྱལ་པོ་དང། རྒྱལ་སྲིད་དང། དཔུང་དང་མཛོད་དང། དམག་ལ་མངའ་མཛད་པར་གྱུར་པ་གང་ལགས་པ་དེ་ལྟ་བུ་བདག་གིས་བགྱིས་ན། བདག་ལ་ཁྱོད་ཀྱིས་སྔོན་བྱས་པ་
གཟོ་བ་ཉིད་མ་དགོངས་པར། ལྷས་དགུམ་དུ་བཏང་བས། དེའི་སླད་དུ་བདག་འདི་སྐད་དུ། རྒྱལ་པོ་གྲོགས་སུ་འགྱུར་བ་མེད། །ཅེས་མཆིའོ་།གདོལ་པ་ལ་ནི་བཤེས་པ་མེད། །ཅེས་བགྱི་བ་
ནི༑ ལྷ་གདོལ་བ་མལ་དང། གོས་དང་བྲལ་བ་འདི། རྒྱལ་པོ་སྐྱེད་པས་བདག་ལ་འཚོ་བའི་ཡོ་བྱད་བྱིན་ན། དེས་བདག་འཚོ་བར་བྱའོ་སྙམ་ནས། ལྷའི་དྲུང་དུ་མཆིས་པ་ལས། ལྷས་ཡོངས་སུ་
མ་བཟུང་ངོ། །བདག་གིས་ནི་བཀྲེན་པའོ་སྙམ་པ་དང། ཡུལ་ནས་འཁྱམས་པའོ་སྙམ་ནས་བགོ་བཤའ་བགྱིས་པ་ལས། འདི་ལྟར་དེང་སང་བདེ་བར་གྱུར་པ་ལགས་ན། དེང་བདག་དགུམ་པའི་
སླད་དུ་ཆས་པས། དེའི་སླད་དུ་བདག་འདི་སྐད་དུ། གདོལ་པ་ལ་ནི་བཤེས་པ་མེད། །ཅེས་མཆིའོ། །བུད་མེད་རྣམས་ལ་གསང་མི་བརྗོད། །ཅེས་བགྱི་བ་ནི། རྒྱལ་པོ་དུས་གཅིག་ན་འཁོར་གྱི་ནང་
ན་བཞུགས་ནས། ཚིག་འདི་སྐད་དུ་ཇི་ལྟར་སུ་ལ་ཡིད་གཅུགས་པར་བྱ་ཞེས་གསུངས་པ་དང། དེ་ན་བློན་པོ་རྣམས་ཀྱིས་ཕ་དང། མ་དང་སྲིང་མོ་དང། ནེའུ་ལྡངས་རྣམས་ལའོ། །ཞེས་གང་

[105B] །ལྷས་ཀྱང་ཆུང་མ་ལ་བརྗོད་པར་བྱ་སྟེ། འདི་ལྟར་ཆུང་མ་ནི་ལུས་ཀྱི་ཕྱེད་ཡིན་པས་དེའི་ཕྱིར་བརྗོད་པར་བྱའོ། །ཞེས་གསུངས་སོ། །དེ་ནས་བདག་གིས་དོན་
འདི་ལྷའི་སྤྱན་སྔར་བབ་པར་བགྱིའོ་སྙམ་ནས། བགམ་པའི་སླད་དུ་རྒྱལ་པོའི་རྨ་བྱ་སྦས་ནས། རྨ་བྱ་གཞན་ཞིག་བླངས་ཏེ་འཚལ་ཏོ། །སླས་ལས་ཀྱང་སླས་ཆེ་གེ་མོ་ཞིག་ལས་རྒྱན་བཙལ་ཏེ། སྨད་
འཚོང་མ་ཆེ་གེ་མོ་ཞིག་གི་མགུལ་དུ་བཏགས་ནས། ཁྱིམ་དུ་བཞག་སྟེ། ལྷ་སྨད་འཚོང་མ་དེ་ཡང་གཟིགས་སུ་གསོལ། དེ་ནས་རྒྱལ་པོས་བཀུག་ནས། སླས་དང། སྨད་འཚོང་མ་ཕྱོགས་གཅིག་
ཏུ་བཞག་སྟེ། གཉི་ག་བལྟས་ན། རྟགས་དང། ཁ་དོག་དང། ཚུལ་དང། དབྱིབས་མཚུངས་ཏེ། གཅིག་ལ་ཡང་ཁྱད་པར་དམིགས་པ་མ་ཡིན་ལ། ཅིག་ཤོས་ལ་ཡང་མ་ཡིན་ནོ། །དེ་ནས་རྒྱལ་
པོས་བརྟགས་ནས། བདག་གིས་སྨན་ཆེན་པོ་ནི་ཉེས་པ་མེད་པར་ཁོང་དུ་ཆུད་དོ། །བྲམ་ཟེ་མོང་རྟུལ་པོ་ཡིས་ནི། །ནས་བྲེ་གང་ཡང་ཆགས་མི་བྱ། །ཞེས་གང་སྨྲས་པ་ནི། བདག་ལྷས་དགུམ་
པར་བཏང་ནས། གཤེད་མ་པ་རྣམས་ཀྱིས་ཁྲིད་པ་ན། དེས་ནས་བྲེ་གང་བྱིན་ཅིག་ཅེས་ནས་བྲེ་གང་གི་དོན་དུ་གོས་ཀྱི་མཐའ་མ་ནས་བཟུང་བས་དེའི་སླད་དུ་བདག་གིས་དེ་སྐད་སྨྲས་སོ། །དེ་ནས་རྒྱལ་
པོ་དོན་དེ་ཐམས་ཅད་མངོན་སུམ་དུ་བསྟན་པས། དགའ་སྟེ་བཀྲོལ་ནས་བཀུར་སྟི་ཆེན་པོས་བཀུར་སྟི་བྱས་སོ། །དེ་ནས་རྒྱལ་པོ་ལ་ཕྱག་བྱས་ནས་གསོལ་པ། ལྷ་ཁྱོད་ཀྱིས་བུད་མེད་རྣམས་ཀྱི་གསང་

[106A]༄༅། །གཟིགས་སམ། ཁྱོད་ཀྱི་སྲས་མོ་ནི། བདག་ལ་ཡོང་དགོས་པ་མ་མཆིས་སོ། །འོན་ཀྱང་རིགས་དང། གཟུགས་དང། ངང་ཚུལ་དང་ཤེས་རབ་བདག་དང་
འདྲ་བ་དེ་ཁོ་ན་ལྟ་བུའི་མཆིས་བྲང་ཞིག་བླང་བར་བགྱིའོ་།དེས་རྒྱལ་པོ་ལ་གནང་བ་གསོལ་ནས། བདག་ཉིད་བྲམ་ཟེའི་ཆ་བྱད་དུ་བྱས་ཏེ། ལག་པ་གཡས་པ་བྱ་མ་བུམ་ཐོགས། ལུས་མཆོད་
ཕྱིར་ཐོགས་ཀྱིས་མཛེས་པར་བྱས། ལུས་ལ་རི་དྭགས་ཀྱི་པགས་པ་གོས་སུ་བགོས། གདོང་ལ་བྱུག་རིས་གསུམ་བྱས་ནས། རི་བོར་ནགས་ཀྱི་ཚང་ཚིང་ཅན་ག་ལ་བ་དེར་བུ་མོ་བཙལ་བའི་
ཕྱིར་ཆས་སོ། །ཇི་ཙམ་ན་ལམ་གྱི་བར་དུ་གྲོང་ཞིག་ཏུ་མུན་སྲོས་པར་གྱུར་ཏོ། །ཐ་གི་ཙམ་ན་བྲམ་ཟེ་ཞིག་གིས་དྲིས་པ། གང་ནས་འོངས། དེས་སྨྲས་པ། ལུས་འཕགས་པའི་ལྗོངས་ནས་
སོ༑ ༑གང་དུ་འགྲོ་བར་སེམས། ནགས་ཀྱི་ཚང་ཚིང་ཅན་དུའོ། །ཅི་གང་གི་ཁྱིམ་དུ་བྲང་གདབ་པའི་ངོ་ཤེས་འགའ་ཁྱོད་ལ་ཡོད་དམ་དེས་སྨྲས་པ། མེད་དོ། །དེ་ནས་དེས་ཁྱིམ་དུ་ཁྲིད་དེ་
ཚུལ་དང་མཐུན་པའི་འབྱོར་པས་ཕུ་དུད་བྱས་སོ། །དེས་དེའི་ཆུང་མ་ལ་ཡང་འདི་ནི་སྐྱེས་པ་གཞན་ལ་ཆགས་པས་རུང་བ་མ་ཡིན་ནོ་ཞེས་འཕྲིགས་སོ། །དེ་ཕྱི་དེ་ཉིན་དྲིས་ནས་ཆས་པ་དང་
བྲམ་ཟེས་ཀྱང་སྨྲས་པ། གྲོགས་པོ། བདག་གི་ཁྱིམ་འདི་སྟེ། ཕན་ཚུན་འགྲོ་བའི་ཚེ་ཕྱིན་པ་ན་རང་གི་ཁྱིམ་བཞིན་དུ་སོམས་ཤིག་།དེ་བཞིན་བགྱིའོ། །ཞེས་སྨྲས་ནས་ཆས་སོ། །ཇི་ཙམ་

[106B] ནས་ཀྱི་ཞིང་ཞིག་ཡོད་པ་དེ་ན། བུ་མོ་གཟུགས་བཟང་ཞིང་བལྟ་ན་སྡུག་ལ་རིགས་བཙུན་པ་ཤིན་ཏུ་ཞི་བ་དང་ལྡན་པ་ཞིག་མཐོང་ངོ། །མཐོང་ནས་ཀྱང་དེའི་ཡིད་དེ་ལ་ཞེན་
ཏོ༑ ༑དེ་ནས་དྲིས་པ། བཟང་མོ་ཁྱོད་གང་ཞིག་ཡིན། སུའི་ཡིན་ཁྱོད་ཀྱི་མིང་ཅི། དེས་སྨྲས་པ། ས་གའོ། ཁྱོད་སུ་ཡིན། སྨྲས་པ་གང་ཞིག་གྲོང་ཐམས་ཅད་ཀྱི་ཤིང་སྒྲུབ་པར་བྱེད་པའིོ། །དེ་
ནས་སྨན་ཆེན་པོས་བསམས་པ། འདི་བྱད་ནི་བཟང་མོ་ཞིག་ཡིན་ན། ད་རེ་ཞིག་བློ་ཅི་འདྲ་བ་བློ་བགམ་པར་བྱའོ་སྙམ་མོ། །དེ་ནས་དེ་གྲོ་ཞིང་ཞིག་ཏུ་ཞུགས་ཏེ་ལག་པ་བསྒྲེང་ནས་ལག་པ་ཕངས་པར་
བྱ་བའི་ཕྱིར། རྐང་པས་གྲོ་འཕུར་བ་དང། དེ་ནས་ས་གས་སྨྲས་པ། མཁན་པོ་ཇི་ལྟར་ལག་པ་ཕངས་པ་དེ་བཞིན་དུ་ཁྱོད་ཀྱི་རྐང་པ་གཉིས་ཀྱང་ཕངས་པར་གྱིས་ཤིག་དེས་བསམས་པ། བུ་མོ་འདི་
ནི་མཛངས་མ་ཞིག་གོ་སྙམ་མོ། །དེ་ནས་ཡང་བྲམ་ཟེས་བགད་ནས་སྨྲས་པ། བུ་མོ་ཁྱོད་ཀྱིས་རྣ་ཆ་གདུབ་ཀོར་སྡུ་གུ་ཞིག་སྟེ་ཤིན་ཏུ་ལྷང་དེའོ། །ས་གས་སྨྲས་པ། མཁན་པོ་རྣ་བ་གཉིས་དགབ་
པའི་སླད་དུའོ། །དེ་ནས་སྨན་ཆེན་པོས་སྨྲས་པ། བུ་མོ་བྱད་བཟང་ཞིང་བལྟ་ན་སྡུག་ལ་མཛེས་པ་ཡིན་ནོ། །ས་ག་མས་སྨྲས་པ་གྲོང་གི་བདག་པོ་རྣམས་ཀྱི་བཀའ་དྲིན་གྱིས་སོ། །ཅུང་ཞིག་
འདུག་ནས་སྨྲས་པ། ཁྱོད་ཀྱི་ཕ་གར་སོང། བུ་མོས་སྨྲས་པ། ལམ་གཅིག་གཉིས་སུ་བགྱིད་དུ་མཆིས་ཏེ། ཚེར་མའི་ཡལ་ག་བསྡུས་ནས་ལམ་གཅོད་པར་བགྱིད་དོ། །དེ་ནས་སྐྱེ་བོ་དག་ཤུལ་

[107A]༄༅། །གཉིས་པ་བགྱིད་དོ། །ཁྱོད་ཀྱི་མ་ཡང་གར་སོང། ཞིང་ཐོགས་ནས་ས་བོན་གྱི་ཕྱིར་མཆིས་སོ། །བུ་མོ། །ངའི་ཆུང་མ་བྱའམ། བུ་མོས་སྨྲས་པ། གལ་ཏེ་གྲོང་གི་
བདག་པོ་བཏུབ་ནའོ། །དེས་སྨྲས་པ། ནགས་ཀྱི་ཚང་ཚིང་ཅན་དུ་ལམ་གང་ནས་འགྲོ་ན་བདེ་བ་དང། མི་འཁྱོག་པ་དེ་སྟོན་ཅིག་ཡང་སྨྲས་པ། ནགས་ཀྱི་ཚང་ཚིང་ཅན་གྱི་ལམ། །ཆེར་མ་
མེད་ཅིང་ཐིབས་པོ་མེད། །བདེ་ཞིང་མི་འཁྱོག་འཇམ་པ་ནི། །གང་ནས་བདག་འགྲོ་དྲིས་པ་སྟོན། །དེས་དེ་ལ་ལམ་འཁྱོག་པ་ཞིག་བསྟན་ནས་ལམ་གཞན་ནས་མདུན་དུ་བརྒྱུགས་ཏེ། རྫིང་བུ་
ཞིག་ཏུ་གོས་རྣམས་ཕུད་ནས། མིག་ཡ་གཅིག་བཙུམས་ཏེ་ཅི་ངོ་ཤེས་སམ། འོན་ཏེ་མ་ཡིན་ཞེས་གློ་གཅིག་གིས་སྙེས་ཏེ་འདུག་ཡང་སྨྲས་པ། གང་གིས་ཟ་བགྱིད་དེ་ནས་བཞུད། །གང་གིས་
ཟ་བར་མི་བགྱིད་པ། །དེ་ནི་དོར་བར་བགྱིས་ནས་སུ། །ཟན་གྱི་ནགས་སུ་བཞུད་པར་མཛོད། །དེ་ནས་སྨན་ཆེན་པོས་ཇི་སྐད་བསྟན་པའི་ལམ་ནས་སོང་བ་དང། ཇི་ཙམ་ན་རྒྱང་རིང་པོ་ཁོ་ན་ནས་དེ་ངོ་
ཤེས་ནས་སྨྲས་པ། རས་བལ་ཐགས་སུ་བཏགས་པ་མི་བདོག་པས། །མ་བཀལ་ཐགས་སུ་མ་བཏགས་གྱོན་བྱེད་པ། །མཛེས་ལྡན་གཡོན་པའི་མིག་ཅན་གང་ནས་ནི། །མེ་ཏོག་གྲོང་དུ་འགྲོ་བ་
བདག་ལ་སྟོན། །དེ་ནས་བུ་མོས་ཅུང་ཞིག་བགད་ནས་སྨྲས་པ། འདིར་ནི་གཡོན་པའི་ལམ་བོར་ལ། །གང་ན་ཡོས་ནི་ཡོད་པ་དང། །པ་ལ་ཤ་ཡི་མེ་ཏོག་རྒྱས། །དེ་ནས་བྲམ་ཟེ་བཞུད་དུ་

[107B] །དེ་སོང་སོང་སྟེ་ཕྱིན་ནས་སྨྲས་ཏེ། ས་གའི་ཕའི་ཁྱིམ་དུ་སོང་ན་དེའི་ཕམ་མི་སྣང་ངོ། །དེ་ནས་གྲོང་གི་བདག་པོ་རྣམས་ལ་སྨྲས་པ། གལ་ཏེ་ཁྱོད་ཀྱིས་གནང་ན་ས་ག་འདི་བདག་གི་
ཆུང་མ་བགྱིའོ། །ཚིག་དེ་སྨྲས་མ་ཐག་ཁོ་ནར་གྲོང་གི་བདག་པོ་དེ་དག་ཐམས་ཅད་ཀྱིས་ཚིག་མཐུན་པར་བྲམ་ཟེ་ངན་པ་སློང་མོ་བ་ཁྱོད་གང་ངེད་ཀྱི་ས་ག་ལྷའི་བུ་མོ་འདྲ་བ་སློང་བ་ཁྱོད་ངོ་མི་ཚའམ་
ཡུལ་འདི་ནས་ཡེ་སོང་ཞིག་ཁྱོད་ལ་ཁྱི་མི་སྲུན་པ་དག་ཟར་བཅུག་ག་རེ། ཞེས་སྤྱོས་སོ། །དེ་སྐྱེ་བོས་བསྐྲད་ནས། དེ་ཁོ་ནའི་དྲུང་དུ་སོང་བ་དང། ས་གས་རྒྱང་རིང་པོ་ནས་མཐོང་ནས། བྱོན་པ་ལེགས་
སོ༑ ༑ཞེས་སྨྲས་སོ། །དེ་ནས་སྨན་ཆེན་པོ་དེ་རྣམས་ཀྱིས་དེའུ་བརྡེགས་སོ་ཞེས་གྲོང་གི་བདག་པོ་རྣམས་ཀྱི་གཏམ་སྨྲས་པ་དང། ས་གས་སྨྲས་པ། ཁྱོད་ཀྱིས་ཇི་ལྟའམ། ཐབས་ཅི་ཞིག་གིས་སྨྲས་
པ། དེ་ནས་སྨན་ཆེན་པོས་གཏམ་ཇི་ལྟ་བ་བཞིན་དུ་བསྙད་པ་དང་དེ་ནས་ས་གས་སྨན་ཆེན་པོ་ལ་སྨྲས་པ། བྲམ་ཟེ་ཆེན་པོ། ཁྱོད་ཐ་གི་མི་སྒམ་མོ། །བུ་མོ་བསླང་བ་ཇི་ལྟར་ཁྱོད་ཀྱིས་མཛད་པ་དེ་
ལྟར་བྒྱིའམ། བྲམ་ཟེས་སྨྲས་པ། གཞན་དུ་ཇི་ལྟར་བྱ། བུ་མོས་སྨྲས་པ། རེ་ཞིག་སྔར་ཉེ་བར་བཞུད་དོ། །དེ་ནས་རྗེས་སུ་མཐུན་པར་བགྱིའོ། །རྗེས་སུ་མཐུན་པར་བགྱིས་ནས་མགྲོན་དུ་བོད་ཅིང་
ཟས་སྐོམ་བདའ་བའི་སྟོན་མོས་སྟོན་ཏེ། སླད་ཀྱིས་ཁྱོད་ཀྱི་བགྱི་བ་གང་ལགས་པ་དེ་བགྱི་མོད། །དེས་སོང་སྟེ། ཇི་སྐད་བསྟན་པ་བཞིན་དུ་གྲོང་གི་བདག་པོ་རྣམས་ཁ་ཟས་ཀྱི་རྣམ་པ་བསོད་པས་

[108A]༄༅། །སྟོན་ཏོ། །དེ་ནས་ལངས་ཏེ་ས་ག་བསླངས་པ་དང། དེ་རྣམས་ཀྱིས་དེང་ཁྱོད་ཀྱིས་ཡིད་ལ་བསམ་པ་བཞིན་རྫོགས་པར་བྱའོ་།ཞེས་ཁས་བླངས་སོ། །དེ་ལྟ་
བུའི་དོན་ལ་ཞུགས་པ་ན། ཐ་གི་ཙམ་ན་དེའི་ཕ་མ་འོངས་སོ། །དེ་ནས་སྨན་ཆེན་པོ་དང། གྲོང་གི་བདག་པོས་ཕ་མ་ལ་གསོལ་བ་བཏབ་པ་དང། སྨྲས་པ། དོན་དེ་བསམ་དགོས་སོ། །དེ་
ནས་གྲོང་གི་བདག་པོ་རྣམས་ཀྱིས་སྨྲས་པ། འདི་ལ་ཅི་བསམ་དུ་ཡོད་བྲམ་ཟེ་གཞོན་ནུ་བྱད་བཞིན་བཟང་ཞིང་བལྟ་ན་སྡུག་ལ། བསྟན་བཅོས་མང་པོ་ཤེས་ཤིང། རིག་བྱེད་དང་རིག་བྱེད་ཀྱི་
ཡན་ལག་གི་ཕ་རོལ་ཏུ་སོན་པ་ཞིག་ཡིན་པས་ཅིར་ཡང་མི་འགྱུར་གྱི་བྱིན་ཅིག་དེ་ནས་སྨན་ཆེན་པོས་ཀྱང་བྲམ་ཟེ་རྣམས་བོས་ནས་བུ་མོ་བླང་བར་བྱས་སོ། །དེ་ནས་ཉི་མ་གཞན་ཞིག་ལ་
གྱོས་པོ་དང། སྒྱུག་མོ་བོས་ལ་བཀུར་སྟི་བྱས་ཏེ་གོས་བསྐོན་ནས་གཉོད་བཅུག་སྟེ། ལུས་འཕགས་སུ་སྐྱེད་པའི་དྲུང་དུ་ཆས་སོ། །དེ་ནས་འགྲོ་བ་ན་དེ་བྲམ་ཟེ་ཞིག་གིས་བཅུ་བཞི་པའི་སྟོན་མོས་
སྟོན་ཏེ། ཡོན་དུ་ནས་བྲེ་གང་བྱིན་ནོ། །དེས་ནས་བྲེ་གང་གོས་ཀྱི་མཐའ་མར་བུར་ཏེ། གྲོགས་པོའི་ཁྱིམ་དུ་སོན་ནས་སྒོ་བརྡུངས་པ་དང། བྲམ་ཟེ་མོས་སྨྲས་པ། དེ་སུ་ཞིག་དེས་སྨྲས་པ། ང་ནི་
ཁྱོད་ཀྱི་ཁྱིམ་ཐབ་ཀྱི་གྲོགས་པོ་དེ་ཡིན་ནོ། །དེས་སྨྲས་པ། འདི་ན་དེ་ཡང་མེད་ལ། འགའ་ཡང་མེད་པས་ཁྱིམ་བདག་དེ་མེད་པར་སྐྱེས་པ་གཞན་ཁྱིམ་དུ་འཇུག་ཏུ་མི་རུང་གི་གཞན་ཞིག་

[108B]ཇི་ཙམ་ན་སྨན་ཆེན་པོས་བདག་ཅིའི་ཕྱིར་འཇུག་ཏུ་མི་སྟེར་སྙམ་དཔྱད་ན། རེ་ཞིག་ན་སྐྱེས་པ་གཞན་བཅུག་པར་མཐོང་ངོ། །དེ་ནས་སྨན་ཆེན་པོས་སྨྲས་པ། འདིས་འཇུག་ཏུ་མི་སྟེར་
བ་ནི་རུང་ངོ། །དེ་དེ་ལྟར་སེམས་པ་དང། ཐ་གི་ཙམ་ན། བྲམ་ཟེ་དེ་གྲོང་གཞན་ཞིག་ནས་འོངས་ནས་སྒོར་བོས་བ་དང། དེས་ཁྱོའི་སྒྲེ་ཐོས་ནས་ཇི་ལྟར་བྱ་སྙམ་ནས་མི་དགའ་སྟེ། དེ་སྦྱང་དུ་བཅུག་གོ་
དེ་ནས་གཉི་ག་ཞུགས་ནས། བདེ་བར་འཁོད་དོ། །ཇི་ཙམ་ན་སྨན་ཆེན་པོས་བྲམ་ཟེ་མོ་ལ་སྨྲས་པ། ནས་འདི་དག་གར་བཞག་བྲམ་ཟེ་མོས་སྨྲས་པ། ས་ལའོ། །བྲམ་ཟེས་སྨྲས་པ། བྱི་བས་ཟོས་
པར་འོང་མོད། དེས་མལ་གྱི་འོག་དང་ཁྱིམ་གྱི་གྲྭ་ཕན་ཚུན་དུ་བརྟགས་ན་དེ་མི་སྣང་ངོ། །ཐ་གི་ཙམ་ན་ཕྱོགས་གཅིག་ན་སྦྱང་ཞིག་སྣང་བ་དང། དེས་ད་ནི་འདི་ན་ཡོད་དོ་སྙམ་མོ། །དེ་ནས་སྨན་
ཆེན་པོས་སྨྲས་པ། སྦྱང་འདིར་ནས་བླུགས་སོ། །བྲམ་ཟེ་མོས་སྨྲས་པ། འདི་ན་བདག་གི་ནོར་གཅེས་པ་ཡོད་ན་འདིར་ནས་ཇི་ལྟར་བླུགས། དེ་ནས་ཁྱོས་སྨྲས་པ། བྲམ་ཟེ་མོ་སྐྱོན་ཅན་དེ་སྣོད་གང་
ཡང་རུང་བ་ཞིག་ཏུ་བྱོ་ཞིག་དང། དེ་ནས་དེར་ནས་ལྡུགས་སོ་།སྨན་ཆེན་པོས་ཀྱང་སྨྲས་པ། གཞན་དུ་ནི་ནས་རྣམས་བྱི་བས་མ་རུང་བར་བྱེད་པས། དེའི་ཕྱིར་འདིར་བླུགས་པར་བྱའོ། །དེ་
ནས་བྲམ་ཟེ་མོས། ངེས་པར་རྟོགས་ནས་འཇིགས་ཤིང་སྐྲག་སྟེ་སྨྲས་པ། སྦྱང་འདི་ཡང་གཤེར་ལ། ནས་རྣམས་ཀྱང་མ་རུང་བར་འགྱུར་རོ། །དེ་ནས་སྨན་ཆེན་པོས་བྲམ་ཟེ་མོ་ལ་སྨྲས་པ། ཡང་

[109A]༄༅། །ཁྱོད་ཀྱིས་སེམས་ཁྲལ་བྱ་མི་དགོས་པར་ཁོ་བོས་ཅི་ནས་ཀྱང་གཤེར་བར་མི་འགྱུར་བ་དང། ནས་ཀྱང་མ་རུང་བར་མི་འགྱུར་བ་དེ་ལྟར་བྱའོ་ཞེས་དེས་ལངས་ནས། རི་
དྭགས་ཀྱི་པགས་པ་སྔ་ལོག་ཕྱི་ལོག་བྱས། མཆོད་ཕྱིར་ཐོགས་ཉིས་ལྟ་བ་ཏུ་མགུལ་དུ་ཐོགས་ཏེ། སྦྱང་བསྐམ་མོ་ཞེས་སྦྱང་དྲུང་དུ་བ་ལང་གི་ལྕི་བ་དང། ཤིང་དག་བསྐྱ་བར་བརྩམས་པ་དང་
དེ་ནས་བྲམ་ཟེ་མོ་སྡུག་པ་དང་བྲལ་བ་ལས་སྐྱེས་པའི་སྡུག་བསྔལ་མངོན་དུ་མཐོང་སྟེ། འདི་ད་ནི་མེད་པར་འོང་ངོ་སྙམ་ནས། བྱི་ཕོ་དེའི་ཁྱིམ་དུ་འདི་ལྟར་གྱུར་གྱི་མྱུར་དུ་ཤེག་གཅིག་ཅེས་བང་ཆེན་
བཏང་ངོ། །དེ་ནས་དེའི་ཕས་ཐོས་མ་ཐག་ཁོ་ནར་སོང་སྟེ། སྨན་ཆེན་པོ་ལ་སྨྲས་པ། སྦྱང་འདི་རིན་གྱིས་བླང་ངོ། །དེས་སྨྲས་པ། བག་རྟོན་ལ་ལོང་ཞིག་ཇི་ལྟར་བྱ། གསེར་གྱི་དོང་ཙེ་
ལྔ་བརྒྱ་དག་གིས་ཡིན་གྱི། གཞན་དུ་ནི་མ་ཡིན་ནོ། །ཞེས་དེ་སྐད་ཀྱང་ཟེར་ཞིང། སྦྱང་དེའི་ཉེན་ཀོར་དུ་མེ་སྒྲོན་ཡང་སྤོར་བར་བྱེད་པ་དང། དེའི་ཕས་བསམས་པ། དོན་འདི་ནི་བསྙད་དུ་མི་རུང་
ངོ་སྙམ་ནས། ཁྱིམ་སྒོ་ཕྱེ་སྟེ་མི་སྟོབས་པོ་ཆེས་བཏེག་ནས། རང་གི་ཁྱིམ་དུ་ཁྱེར་རོ། །སྨན་ཆེན་པོས་ཀྱང་ཕྱི་དེ་ཉིན་གསེར་གྱི་དོང་རྩེ་བརྒྱ་ཕྲག་གཅིག་ནི་ཁྱིམ་བདག་དེ་ལ་བྱིན་ཏེ། ཁྱོད་ཀྱི་ཆུང་
མ་དེ་ནི་འདི་ལྟ་བུ་ཡིན་ནོ་ཞེས་ཁྱིམ་གྱི་གཏམ་དེ་དང། དེ་བས་ན་ཁྱོད་ཀྱིས་བག་གྱིས་ཤིག་ཅེས་སྨྲས་སོ། །གསེར་གྱི་དོང་ཙེ་ལྷག་མ་བཞི་བརྒྱ་ནི། བྲམ་ཟེ་དེའི་ལག་ཏུ་གཏད་ནས་འདི་

[109B] བདག་གིས་བླངས་པའི་ས་ག་ལ་བྱིན་ཅིག་དེ་དག་ལ་ཁོ་བོ་ནི། བྲམ་ཟེ་མ་ཡིན་ཏེ་ཁོ་བོ་ནི་ལུས་འཕགས་པའི་རྒྱལ་པོ་སྐྱེད་པའི་བློན་པོའི་མཆོག་
སྨན་ཆེན་པོ་ཞེས་བྱ་བ་ཡིན་ཏེ། ཁོ་བོ་རྟགས་འདིས་ཚོལ་བའི་ཕྱིར་འོངས་པར་ཟད་དོ། །དེའི་ཕྱིར་བུ་མོ་ཡོངས་སུ་སྐྱོངས་ཤིག་།ཅེས་ཀྱང་གྱིས་ཤིག་ཅེས་དེས་གསེར་གྱི་དོང་ཙེ་དེ་རྣམས་བརྫངས་
ནས་ཕྲིན་ཡིག་ཀྱང་སྤྲིང་སྟེ། རྒྱལ་པོ་སྐྱེད་པའི་དྲུང་དུ་སོང་ངོ། །བྲམ་ཟེ་དེས་ཀྱང་ནགས་ཀྱི་ཚང་ཚིང་ཅན་དུ་སོང་སྟེ། ས་ག་ལ་ཕྲིན་ཡིག་དང། གསེར་གྱི་དོང་ཙེ་སུམ་བརྒྱ་བྱིན་ནོ། །ཇི་ཙམ་ནས་
གས་བཀླགས་ན། བཞི་པོ་ཡི་ནི་ཆད་ཀ་ལས། །གལ་ཏེ་ཆ་གཅིག་མ་སྟེར་ན། །ཤིང་གི་སུ་མི་འདོད་བླངས་ནས། །དེས་འདི་ཆུག་ལ་ཆ་དོ་ཞིག་དེས་གསེར་གྱི་དོང་ཙེ་བརྒྱ་ཕྲག་ཅིག་མ་ཐོབ་པར་
མཐོང་ནས། དེ་ནས་རིངས་པར་མལ་གྱི་འོག་ཏུ་ཚོལ་བ་དང། དེས་སྨྲས་པ། དེར་ཅི་ཚོལ། དེས་སྨྲས་པ། ཕོ་བྲང་འཁོར་ནས་རྒྱལ་པོའི་མི་འོངས་ནས། གནོད་པ་བྱེད་པ་ཟུང་ཞིག་ཅེས་བྱུང་སྟེ་
དེའི་ཕྱིར་སུ་མི་འདོད་ཚོལ་ལོ། དེས་བླངས་ཏེ་བྲམ་ཟེ་དེ་ལ་སྨྲས་པ། དེར་དེ་ལྟ་བུར་སུ་ཞིག་ཁྲིད་ཀྱང་ཁོ་མོས་མ་ཤེས་ན། རེ་ཞིག་འདིར་རྐང་པ་ཆུད་དམ། མི་ཆུད་སད་ཀྱི་ཐང་ཅིག་ཆུག་ཅིག་།བྲམ་
ཟེས་ཀྱང་བསམས་པ། བགམ་པའི་ཕྱིར་རྐང་པ་བཅུག་པ་དང། དེས་རིངས་པར་གཟེར་བུ་བཏབ་བོ། །བྲམ་ཟེས་སྨྲས་པ། ད་ཅིའི་ཕྱིར་བཟུང། དེས་སྨྲས་པ། དེས་བཞི་བརྒྱ་བསྐུར་ན་ཁྱོད་ཀྱིས་

[110A]༄༅། །དེ་ལས་བརྒྱ་བརྐུས་པས་སོ། །དེ་ནས་བྲམ་ཟེ་ཡ་མཚན་སྐྱེས་ཏེ། དེས་བསམས་པ། སྨན་ཆེན་པོ་དང་འདི་ནི་འདྲེ་དག་ཅིག་སྟེ། འདྲེ་ཆེན་པོ་གཉིས་གནས་
གཅིག་ཏུ་འདུས་པར་གྱུར་ཏོ་སྙམ་ནས་དེས་ལྷག་མ་བྱིན་ནོ། །ཐ་གི་ཙམ་ན་ཕ་མ་འོངས་པ་དང། གསེར་དེ་བསྟན་ནས། དེ་ནི་བྲམ་ཟེ་མ་ལགས་ཏེ། དེ་ནི་ལུས་འཕགས་པའི་རྒྱལ་པོ་སྐྱེད་
པའི་བློན་པོའི་མཆོག་སྨན་ཆེན་པོ་ཞེས་བགྱི་བ་ལགས་སོ། །ཞེས་སྨྲས་པ་ཐོས་ནས། ཕ་མ་དང་བུ་མོ་དེའི་གཉེན་མདུན་གྱི་སྐྱེ་བོ་དག་བདག་ཅག་གིས་ནི་ཆེན་པོ་དང་གཉེན་དུ་བྱས་སོ། །
བདག་ཅག་ནི་བསོད་ནམས་དང་ལྡན་པ་དང། གཙང་བྱེད་པ་ཡིན་ཏེ་ང་ནི་བདག་ཅག་གི་རིགས་སྨན་ཆེན་པོས་གསལ་བར་བྱས་སོ། །ཞེས་ཤིན་ཏུ་དགའ་བ་དང་ལྡན་ནོ། །དེ་ཕྱིན་
ཆད་ས་ག་དེ་བསྐུ་མཉེ་དང། ཁྲུས་དང། ཟས་སྐོམ་དང། གོས་དང། རྒྱན་གྱི་ཁྱད་པར་དག་གིས་ཤིན་ཏུ་བྱི་དོར་བྱ་བར་བརྩམས་པས། རིང་པོ་མ་ལོན་པར་དེ་ཁྱད་པར་དུ་གཟུགས་ཤིན་ཏུ་བཟང་བ་
ཤིན་ཏུ་མཛེས་པར་གྱུར་ཏོ། །དེ་ནས་སྨན་ཆེན་པོ་གྲོང་ཁྱེར་དུ་སོན་པ་དང། རྒྱལ་པོས་འོངས་སོ་ཞེས་ཐོས་སོ། །དེ་ནས་རྒྱལ་པོ་དང། བློན་པོ་རྙིང་པ་རྣམས་སྨན་ཆེན་པོ་འོངས་སོ་ཞེས་ཤིན་ཏུ་
དགའ་བ་སྐྱེས་སོ། །རྒྱལ་པོ་སྐྱེད་པས་སྨྲས་པ། ཇི་ལྟར་འོངས་དེས་སྨྲས་པ། བདག་གིས་མཆིས་བྲང་རྙེད་དོ། །རྒྱལ་པོས་སྨྲས་པ་ཅི་འདྲ་བ་ཞིག་སྨན་ཆེན་པོས་སྨྲས་པ། གཟུགས་བཟང་

[110B] བློ་ཕུན་སུམ་ཚོགས་པ་ཞིག་སྟེ། དེ་ནི་བདག་གི་སྤུ་ལ་འབབ་པ་ལགས་སོ། །དེ་ལྟ་ལགས་ཀྱིས་ཀྱང་ལྷ་ལ་ད་བླང་བར་བྒྱིའམ། ཞེས་ཞུའོ། །དེ་ནས་རྒྱལ་
པོས་སྨྲས་པ། ང་མ་གཏོགས་པ་གཞན་སུ་ཞིག་ཁྱོད་ཀྱི་ཐོག་ཏུ་འབབ་སྟེ། དེ་ཅིའི་ཕྱིར་ཞེ་ན། ཁྱོད་ནི་བློན་པོའི་མཆོག་ཡིན་ནོ་།དེ་ལྟ་བས་ནས་དེ་ཅི་ནས་ཀྱང་ང་མགུ་བར་འགྱུར་བ་དེ་ལྟ་བུའི་འབྱོར་
བས་བླང་བར་བྱའོ། །ལྷ། དེ་ལྟར་འཚལ་ལོ། །ཞེས་སྨྲས་ནས་སྨན་ཆེན་པོ་བློན་པོའི་ཚོགས་ཀྱིས་བསྐོར་ཅིང། བྲམ་ཟེ་དང། ཁྱིམ་བདག་དང། སྐྱེ་བོའི་ཚོགས་མགྲོན་དུ་བོས་པ་གཞན་
རྣམས་དང། གླང་པོ་ཆེ་བ་དང། རྟ་བ་དང། ཤིང་རྟ་བ་དང་དཔུང་བུ་ཆུང་གི་ཚོགས་མང་པོ་ཆེན་པོས་བསྐོར་ནས། རི་བོར་ནགས་ཀྱི་ཚང་ཚིང་ཅན་དུ་གྱོས་པོས་ཁྱིམ་དུ་སོང་ངོ། །སོང་ནས་བག་མ་
བླང་བ་ཆེན་པོ་བྱས་ཏེ། མཐར་གྱིས་ཆུང་མ་ཁྲིད་ནས་གྲོང་ཁྱེར་དུ་འོངས་ཏེ། དེ་ན་དེ་དང་ལྷན་ཅིག་རྩེ་བར་བྱེད། དགའ་བར་བྱེད། དགའ་མགུར་སྤྱོད་པར་བྱེད་དོ། །དེ་ནས་བྱང་ཕྱོགས་ནས་ཚོང་
པ་ལྔ་བརྒྱ་ཞིག་ཟོང་དུ་རྟ་ཁྱེར་ནས་ལུས་འཕགས་པའི་ལྗོངས་སུ་རྒྱལ་པོ་སྐྱེད་པའི་དྲུང་དུ་ལྷགས་སོ། །གནས་དེ་ན་སྨད་འཚོང་མ་ཚུལ་དང། དུལ་བ་དང། གཟུགས་དང། རྒྱ་ཆེ་བ་དང་
མཐུན་པར་བྱེད་པ་དང། བགད་པ་དང། སྒེག་པ་དང། སྤྲོ་བ་སྐྱེད་པ་དང། གླུ་དང། གར་དང། ཟུར་སྟེགས་དང། བསམ་པ་མཁས་པ་དེ་བལྟ་བུར་ལྔ་བརྒྱ་འཁོད་པས། ཚོང་པ་གང་དག་འོངས་

[111A]༄༅། །ཤིང་ལྷགས་པ་རྣམས་རྫས་མེད་པར་བྱེད་དོ། །དེ་ནས་དེ་རྣམས་ཀྱིས་བྱང་ཕྱོགས་ནས་ཚོང་བའི་འགྲོན་པ་ཇི་ལྟར་ལྷགས་པ་ཐོས་ནས། དེ་རྣམས་ཀྱིས་རེ་རེས་ཚོང་
པ་རེ་རེ་ལ་རིམ་གྲོ་བྱ་བ་ཁས་བླངས་པས་ཉེ་བར་བཟུང་སྟེ། དེ་དག་རྣམས་དང་ལྷན་ཅིག་རྩེ་བར་བྱེད། དགའ་བར་བྱེད། དགའ་མགུར་སྤྱོད་པར་བྱེད་དོ། །དེ་ནས་དེ་རྣམས་ཀྱིས་དེད་དཔོན་གང་
ཡིན་པ་དེ་ནི་བག་ཡོད་པ་ཅན་ཞིག་པས། དེ་དེ་རྣམས་དང་ལྷན་ཅིག་བག་མེད་པ་མི་བྱེད་དོ། །སྨད་འཚོང་མ་དེ་རྣམས་ཀྱི་ནང་ན་ཀུན་གྱི་གཙོ་མོ་གང་ཡིན་པ་དེ་ནི་དེད་དཔོན་དེ་འདོད་ན། དེད་
དཔོན་ནི་མི་བཏུབ་བོ། །དེ་ནས་དེས་ཚོང་བ་དེ་རྣམས་བསྡུས་ནས་གསོལ་བ་བཏབ་པ། བདག་དང་དེད་དཔོན་མཐུན་པར་མཛོད་ཅིག་དེ་ནས་ཚོང་བ་དེ་རྣམས་དང། སྨད་འཚོང་མ་དེ་རྣམས་
ཀྱིས་ཉིན་གཅིག་བཞིན་རྒྱུན་དུ་ཕེའུ་བྱས་ན། བག་མེད་པའི་དབང་དུ་མི་འགྲོའོ། །དེ་ནས་སྨད་འཚོང་མ་དེ་རང་ཉིད་འོངས་ཤིང་དེད་དཔོན་དང་ལྷན་ཅིག་བགད་པ་དང། ག་ཞ་བྱས་པ་དང། དེ་ནས་
དེད་དཔོན་གྱིས་སྨྲས་པ། ང་ལ་འཁྲུལ་པར་བྱ་བར་མི་ནུས་ན། ཅིའི་ཕྱིར་ཉོན་མོངས། དེས་སྨྲས་པ། གལ་ཏེ་འཁྲུལ་པར་བགྱི་ན་ཤེས་ལྡན་གྱིས་ཅི་སྩལ། དེས་སྨྲས་པ། རྟའི་མཆོག་ལྔ་བྱིན་
ནོ༑ ༑འོ་ན་འཁྲུལ་པར་མ་བགྱིས་ན། སླད་ཀྱིས་ཀརཤ་པ་ཎ་མ་མཆིས་བཞིན་དུ་རྗེས་སུ་འཇུག་པར་བགྱིའོ། །དེ་ནས་དེ་ལྟར་སྐུགས་བཙུགས་ནས་འབད་དེ་ཉེ་བར་སྤྱད་པར་བརྩམས་པ་

[111B] །ཇི་ཙམ་དུས་གཞན་ཞིག་ན་ཚོང་པ་དེ་རྣམས་ཀྱིས་སྨྲས་པ། དེད་དཔོན་གྲོང་ཁྱེར་གྱི་གཙོ་མོ་སྨད་འཚོང་མ་བཞག་པ་ལས་མ་ཐུག་གི། འཇིག་རྟེན་གྱི་ཚུལ་གྱིས་ཤིག། དེ་
ནས་དེད་དཔོན་གྱིས་དེ་རྣམས་ལ་སྨྲས་པ། གྲོགས་པོ་དག་མཚན་མོ་རྨི་ལམ་ན་དེ་ལ་ཡོངས་སུ་སྤྱད་དོ། །ཚོང་པ་རྣམས་ཀྱིས་ཀྱང་དེ་ལ་བསྙད་པ་དང། དེས་དེད་དཔོན་དེ་རྒྱལ་པོའི་མི་རྣམས་འཛིན་
དུ་བཅུག་ནས། ཁྱེད་བདག་དང་འདོད་པ་སྤྱད་ཀྱི། རྟའི་མཆོག་ལྔ་བྱིན་ཅིག་དེད་དཔོན་གྱིས་སྨྲས་པ། ངན་པ་མོ། བརྫུན་དུ་སྨྲ་བ་ཟེར་རམ། ཞེས་དེ་གཉིས་རྩོད་ཅིང་རྒྱལ་པོའི་ཕོ་བྲང་
དུ་སོང་ངོ། །དེ་ནས་རྒྱལ་པོ་འཁོར་དང་བཅས་པ་ལ་ཤགས་བཀྱེ་བ་ལས། ཉི་མ་ནུབ་ཀྱི་བར་དུ་གཅིག་ཀྱང་མ་ཕམ་ལ་ཅིག་ཤོས་ཀྱང་མ་ཡིན་ནོ། །རྒྱལ་པོ་དང་བློན་པོ་ཐམས་ཅད་ཀྱང་
སྐྱོ་བར་གྱུར་ནས། བཀྲེས་པས་ཉེན་ཏེ་ཕྱིས་དཔྱད་དོ། །ཞེས་རང་གི་ཁྱིམ་དུ་དོང་ངོ། །དེ་ནས་སྨན་ཆེན་པོ་ནུབ་མོ་རང་གི་ཁྱིམ་དུ་སོན་ནས། ས་གས་དྲིས་པ། རྗེའི་སྲས་དེ་རིང་
ཅིའི་སླད་དུ་ཐོགས། དེས་ཞལ་ཆེ་གཅད་པར་ཡང་མ་ནུས་པའི་གཏམ་དེ་ཐམས་ཅད་རྒྱ་ཆེར་བསྙད་དོ། །དེ་ནས་ས་གས་སྨྲས་པ། ཁྱེད་དེ་ལྟར་རྟོག་པ་དང། སེལ་བ་ཕུན་སུམ་ཚོགས་
པ་དེ་ལྟ་བུ་ཐམས་ཅད་ཀྱིས་གཅད་པར་མ་སྤྱོད་ན། ཁྱེད་སྐྱེས་པའི་ཚུལ་དེ་ལྟ་བུ་ལགས་པ་ལྟ། སྨན་ཆེན་པོས་སྨྲས་པ། དེ་ནི་དེ་ལྟ་བུ་ཡིན་ན། ཅི་ཁྱེད་ཀྱིས་གཅད་ནུས་སམ། དེས་སྨྲས་པ་

[112A]༄༅། །རྔོ་ཐོག་སྟེ་བདག་གིས་བློའི་ནུས་པ་ལ་གཟིགས་ཤིག་དེས་སྨྲས་པ། གཤེགས་ལ་རྫིང་བུའི་འགྲམ་དུ་རྟའི་མཆོག་ལྔ་བཞག་སྟེ། དེ་ནས་གནས་དེ་ཉིད་དུ་
རྒྱལ་པོ་དང། བློན་པོ་རྣམས་ཀྱང་འདུས་ཏེ་ཤགས་འགྱེས་དུ་སྩོལ་ཅིག་གལ་ཏེ་སྨད་འཚོང་མ་གཉིས་དང་གཉིས་འདོད་པ་སྤྱད་དོ་ཞེས་མཆི་ན་རྟའི་མཆོག་ལྔ་ཁྱེར་ཅིག་ཅེས་གསུངས་
ཤིག་འོན་ཏེ་རྨི་ལམ་ན་འདོད་པ་སྤྱད་དོ་ཞེས་མཆི་ན། དེ་ནས་རྟའི་གཟུགས་བརྙན་ཆུ་ན་མཆིས་པ་དག་སྟོན་ཅིག་གལ་ཏེ་བླང་དུ་མི་རུང་བ་འདི་དག་བདག་ལ་ཅི་དགོས་ཞེས་སྨྲ་ན། དེ་ནས་
ཇི་ལྟར་འདི་བླང་དུ་མི་རུང་བ་དེ་བཞིན་དུ། རྨི་ལམ་གྱི་འདོད་པ་སྤྱད་པ་ཡང་དེ་དང་འདྲའོ་ཞེས་གསུངས་ཤིག་དེ་ཐོས་ནས་སྨན་ཆེན་པོ་ཉིད་ཇེ་ཡ་མཚན་དུ་གྱུར་ཏོ། །ཕྱི་དེ་ཉིན་པར་རྒྱལ་པོ་ཡང་
འདུས་པ་དང། བློན་པོ་རྣམས་ཀྱང་ཚོགས་ནས། རྟའི་མཆོག་ལྔ་ཁྲིད་དེ་རྫིང་བུར་ལྷགས་ཏེ། དེར་རྟའི་མཆོག་ལྔ་བཏགས་ནས་ཤགས་འགྱེད་དུ་བཅུག་གོ་དེ་ནས་ས་གས་བསྟན་པ་
བཞིན་སྨན་ཆེན་པོས་ཞལ་ཆེ་བཅད་པ་དང། རྒྱལ་པོ་དང། བློན་པོ་དང། ཁྲོམ་གྱི་རུ་པ་རྣམས་ཀྱིས་ཐོས་ནས་ཡ་མཚན་སྐྱེས་སོ་།རྒྱལ་པོས་སྨྲས་པ། ཀྱེ་སྨན་ཆེན་པོ་གང་འདི་ཁར་
ཙང་སྨྲས་པ་དང། ང་དང། བློན་པོ་རྣམས་དང། སྐྱེ་བོ་གཞན་ཡང་ཉོན་མོངས་པར་མི་འགྱུར་བ་ཞིག་ན། ཁྱོད་ཀྱི་ཐབས་སུ་ལས་བྱུང། དེས་སྨྲས་པ། འདི་ནི་ས་གའི་ཐབས་ལགས་ཏེ་

[112B] །དེ་ནས་རྒྱལ་པོ་དང་བློན་པོ་དག་དང། སྐྱེ་བོའི་ཚོགས་གཞན་རྣམས་ཀྱང་ཡ་མཚན་སྐྱེས་ཏེ། ཀྱེ་མའོ་ཤིང་མཁན་གྱི་བུ་མོ་ས་ག་ནི་ཤིན་ཏུ་མཁས་སོ། །ས་ག་བློ་
དང་ལྡན་ནོ། །ཞེས་ཡུལ་ཐམས་ཅད་དུ་གྲགས་པར་གྱུར་ཏོ། །དེ་ནས་བྱང་ཕྱོགས་ཀྱི་ཚོང་པ་ཞིག་གིས་རྒོད་མ་གཉིས་ཤིག་རྒྱལ་པོ་ལ་སྐྱེས་སུ་ཕུལ་ཏེ། ལྷ་རྒོད་མ་འདི་དག་སྨད་ལགས་ན། མའམ་
བུ་གང་ལགས་པ་ནི་གཞན་གྱིས་མ་འཚལ་ཏོ། །དེ་ལ་ཡང་རྒྱལ་པོ་འཁོར་དང་བཅས་པ་དེ་དག་སྐྱོ་བར་གྱུར་ནས། དེ་ཁོ་ན་བཞིན་དུ་ཤིང་མཁན་གྱི་བུ་མོ་ས་ག་ལ་སྨན་ཆེན་པོས་རྨས་པ། རྗེའི་
སྲས་གང་གི་སྤུ་ཤོར་བ་དེ་ནི་མའོ། །གང་གི་སྤུ་འཇམ་པ་དེ་ནི་བུའོ། །ཕྱི་དེ་ཉིན་དེ་བཞིན་དུ་སྨན་ཆེན་པོས་སྨྲས་ནས། ལྷ་ས་གའི་ཐབས་ལགས་སོ། །ཞེས་སྨྲས་པ་དང། དེ་ལ་ཡང་རྒྱལ་
པོ་ཡ་མཚན་སྐྱེས་སོ། །དུས་གཞན་ཞིག་ན་སྦྲུལ་ཁས་སྡིགས་པ་ཞིག་གིས་སྦྲུལ་གཉིས་ཁྱེར་ཏེ་འོངས་ནས་དེ་ལ་གཅིག་ནི་ཕོ། ཅིག་ཤོས་མོ་ལགས་ན། གང་ཕོ་ལགས། གང་མོ་ལགས་
པ་ནི་མ་འཚལ་ཏེ། དེ་ནས་རྒྱལ་པོ་དང། བློན་པོ་དང། མདུན་ན་འདོན་རྣམས་སྐྱོ་ནས། དེ་ཁོ་ན་བཞིན་དུ་སྨན་ཆེན་པོས་ས་ག་ལ་དྲིས་ཤིང། གང་ཞིག་པོའམ་མོ་ཡིན་པ་མ་ཤེས་པ་རྒྱས་པར་
སྨྲས་པ་དང། དེ་ནས་ས་གས་ཅུང་ཞིག་བགད་ནས་སྨྲས་པ། གང་དག་དོན་འདི་ལྟ་བུ་མི་རྟོགས་པ་དེ་ལྟ་བུ་ཁྱེད་ཀྱང་བློན་པོའམ་ཡོང་རྒྱལ་པོ་གོ་བློན་པོ་རྟོག་པ་དང། སེལ་བ་ཕུན་སུམ་

[113A]༄༅། །ཚོགས་པ་དེ་ལྟ་བུ་དྲུག་གིས་བརྒྱན་པ་ལྟ་ཞིག་དྲི་ཡི་ཅི་ཁྱོད་ཀྱིས་ཤེས་སམ། སྨྲས་པ། ཧ་ཅང་མོད། འོད་མའི་རྩེ་མོའམ། སྨིག་མའི་རྩེ་མོ་ལ་རས་བལ་
གྱི་འདབ་མའམ། བལ་གྱིས་དཀྲིས་ཏེ། གཉི་གའི་རྒྱབ་ཏུ་རེག་པར་བགྱིས་པ་དང། དེ་དག་ལས་གང་རེག་ཏུ་མི་བཟོད་པ་དེ་ནི་ཕོ་ལགས་སོ། །ཕྱི་དེ་ཉིན་དེ་བཞིན་དུ་བྱས་པ་ལས་རྒྱལ་པོ་
མགུ་བར་གྱུར་ཏོ། །དེ་ནས་དུས་གཞན་ཞིག་ན་ལྷོ་ཕྱོགས་ནས་ཚོང་པ་དག་ཅིག་ཙནྡན་གྱི་སྡོང་པོ་ཞིག་ཁྱེར་ཏེ་འོངས་པ་དེའི་མགོ་མཇུག་མ་ཤེས་ཏེ། དེ་ནས་དེ་ཁོ་ན་བཞིན་དུ་ཆུང་མ་ལ་
དྲིས་པ་དང། རྗེའི་སྲས་རྫིང་བུའི་ནང་དུ་བོར་དང། རྩ་བ་གང་ལགས་པ་དེ་འོག་ཏུ་འབྱིང་ངོ། །དེ་ཡང་རྒྱལ་པོ་སྐྱེད་པ་དང། གཞན་ཡང་སྐྱེ་བོའི་ཚོགས་དག་གིས་ཐོས་ནས་ཡ་
མཚན་སྐྱེས་སོ། །རྒྱལ་པོ་སྐྱེད་པའི་བློ་སྐྱེས་པ། ངའི་བློན་པོ་དག་གི་ནང་ན་ནོར་བུ་རིན་པོ་ཆེ་རྟོགས་སུ་མཁས་ཤེས་པར་བྱའོ་སྙམ་ནས། དེས་ཁང་པ་རྩེག་མའི་སྟེང་དུ་རྒྱལ་མཚན་
གྱི་རྩེ་མོ་ལ་རིན་པོ་ཆེ་བཏགས་སོ། །དེའི་འོག་ན་རྫིང་བུ་ཞིག་ཡོད་དོ། །རྒྱལ་པོས་ཀྱང་སུས་ནོར་བུ་རིན་པོ་ཆེ་འདི་ཤེས་པ་དེ་ལ་སྦྱིན་པར་དམ་པ་བསྟབས་སོ། །རྫོང་བུ་དེར་ཞུགས་
ནས་འོད་དེ་བླང་བ་ལ་ཞུགས་ན་བླང་བར་མ་ནུས་སོ། །དེ་ནས་ཤིང་མཁན་གྱི་བུ་མོ་ས་ག་མ་ལ་སྨྲས་པ། རྗེའི་སྲས་སྟེང་དུ་གཟིགས་ཤིག་དང། དེ་རྒྱལ་མཚན་གྱི་རྩེ་མོ་ལ་བཏགས་

[113B] གཟུགས་བརྙན་གདའ་མོད་ཀྱི་ནང་དུ་བཞུད་དེ་རྒྱལ་མཚན་གྱི་རྩེ་མོ་ལས་བླང་བར་བགྱིའོ། །དེ་ཕྱི་དེ་ཉིན་དེ་བཞིན་དུ་བྱས་པ་དང། རྒྱལ་པོས་སྨྲས་པ། འདི་སུའི་ཐབས། དེས་
ས་གའི་ཐབས་ལགས་སོ། །ཞེས་སྨྲས་པ་དང། མགུ་ནས་རྣམ་པ་ཐམས་ཅད་དུ་ཤིན་ཏུ་མཁས་སོ། །ཞེས་བསྟོད་དོ། །དེ་ནས་ས་ག་ཤིན་ཏུ་གཟུགས་དང་ལྡན་པར་བློན་པོ་དྲུག་གིས་ཤེས་
ཏེ༑ དེ་བདག་ཅག་གི་ནོར་བུ་དང། དངུལ་དང། དབྱིག་དང། གསེར་དང། ཨན་ད་རྙིལ་དང། པདྨ་རཱ་ག་དང། རྡོའི་སྙིང་པོ་ལ་སོགས་པས་བྲིད་ལ། ལྷན་ཅིག་ཕྲད་པར་བྱའོ་སྙམ་པ་ལས་མ་
ཟུག་གོ་དེ་དག་རྒྱུན་དུ་སྨྲ་བ་དང། དེས་སྨན་ཆེན་པོ་ལ་སྨྲས་པ། ཁྱེད་ཀྱི་ཡུལ་ཆོས་ཀོ་བུད་མེད་གང་སུ་ཡང་རུང་གཞོན་ཞིང་གཟུགས་བཟང་བ་དེ་གཞན་གྱི་སྐྱེས་པས་བསླུ་བ་དེ་ལྟ་བུ་ཞིག་ཡོད་
པ་ལྟ། དེས་སྨྲས་པ། འདི་ནི་ཐམས་ཅད་ཀྱི་ཆོས་ཏེ། སྐྱེས་པ་རྣམས་ཀྱིས་བུད་མེད་ཐམས་ཅད་ལ་དོན་དུ་གཉེར་མོད་ཀྱི། བུད་མེད་ཉིད་ཀྱིས་ཤེས་པར་བྱ་སྟེ། གལ་ཏེ་བུད་མེད་མཛངས་ན་དེ་བྱེད་དུ་
མི་བཏུབ་བོ། །དེ་ནས་ས་གས་སྨྲས་པ། རྗེའི་སྲས་གལ་ཏེ་དེ་ལྟ་བུ་ལ་ཅོ་བྲི་བའམ། གནོད་པ་ཞིག་བགྱིས་ན། དེ་ལ་ཉེན་དུ་མི་འགྱུར་གྲང། སྨན་ཆེན་པོས་སྨྲས་པ། བག་རྟོན་ལ་བྱོས་ཤིག་དེ་
ནས་དེས་ཁྱེད་ཀྱིས་ནའོ་ཞེས་སྒྱུ་མཛོད་ཅིག་དང། དེ་ནས་མཐོ་བཙམ་པར་བགྱིའོ། །དེ་མི་ན་བར་སྒྱུ་བྱས་ཏེ་འདུག་པ་དང། དེས་ཀྱང་དེ་དག་གི་ཕོ་ཉ་གང་དག་ཡིན་པ་དེ་དག་ལས་བཟླུགས་པ་

[114A]༄༅། །འདི་ནི་མི་བདེ་མོད་ཀྱི། ཇི་ལྟར་བཀའ་སྩལ་པ་དེ་བཞིན་དུ་རིམ་གྲོ་འཚལ་ལོ་ཞེས་འདི་སྐད་དུ་སོ་སོར་སྤྲིང་ངོ། །དེས་ཀྱང་ཤིང་ལས་སྨན་ཆེན་པོའི་གཟུགས་
བརྙན་བྱས་ནས། དེ་གོས་ཀྱིས་གཡོགས་ཏེ་མལ་དུ་བསྙལ་ལོ། །དེ་དག་སོ་སོ་ལ་ཡང་སྨྲས་པ། སྨན་ཆེན་པོ་འདི་ནི་ཉམ་ཆུང་སྟེ། ཆེ་གེ་མོ་ཞིག་དང། ཆེ་གེ་མོ་ཞིག་གི་དུས་སུ་
གཞན་གྱིས་མ་འཚལ་བར་སྤྱོན་ཅིག་ཅེས་བྱས་ནས། སྒྲོམ་ཆེན་པོ་དྲུག་བྱས་ཏེ། རང་གི་ཁང་པ་དྲུག་ཏུ་བཅུག་གོ་དེ་ནས་དེ་དག་འོངས་པ་དང། སྒྲོམ་དུ་བཅུག་སྟེ་བཅིངས་ནས་ཕྱི་དེ་
ཉིན་སྨན་ཆེན་པོ་ཤིའོ་ཞེས་སྒྲ་ཡང་བཏང་ངོ། །དེ་ནས་རྒྱལ་པོའི་བཙུན་མོའི་འཁོར་དང་བཅས་པ་དང། གཞན་ཡང་སྐྱེ་བོའི་ཚོགས་དག་གིས་ཐོས་ནས་མྱ་ངན་ཆེན་པོ་དང་ལྡན་ཏེ་
བདག་ཅག་སེམས་ཅན་འདི་ལྟ་བུ་དང་བྲལ་བར་གྱུར་ཏོ། །ཞེས་རབ་ཏུ་སེམས་ཤིང་མྱ་ངན་གྱི་རྒྱ་མཚོར་ཞུགས་ནས་སྙིང་རྗེ་རྗེ་སྐད་དུ་སྨྲེའོ། །ཤིང་མཁན་གྱི་བུ་མོ་ས་ག་དེས་ཀྱང། བློན་
པོ་སྒྲོམ་དུ་བཅུག་པ་དེ་དྲུག་ལེགས་པར་བསྡམས་ནས། རྒྱལ་པོ་སྐྱེད་པའི་དྲུང་དུ་ཁྱེར་ཏེ། ལྷ་སྨན་ཆེན་པོ་ནི་དུས་ལས་འདས་ཏེ། དེའི་ནོར་གང་ལགས་པ། དབྱིག་དང། གསེར་
དང། དར་དང། རིན་པོ་ཆེ་ལ་སོགས་པ་དེ་དག་དེ་ཉིད་ཀྱི་རྒྱས་བཏབ་པ་འདི་དག་ལགས་སོ། །དེ་ནས་རྒྱལ་པོས་དེ་ནི་དེ་རིང་ཤི་ནས་དེང་ཉིད་ངལ་འདི་ཕུལ་ལོ། །ཞེས་ཤིན་ཏུ་མྱ་

[114B] །དེའི་སྐབས་སུ་སྨན་ཆེན་པོ་ཉིད་གནས་གཞན་ཞིག་ནས། མེ་ཏོག་གིས་བརྒྱན་ཏེ། དགོད་ཅིང་རྒྱལ་པོའི་ཕོ་བྲང་དུ་ཕྱིན་ནས། རྒྱལ་པོ་ལ་ཕྱག་བྱས་ཏེ་སྨྲས་པ་
ལྷས་བདག་གདུགས་འགའ་ཡང་བྱམས་པས་མ་བཟུང་སྟེ། དེང་ཉིད་སྡུམ་པ་རྒྱལ་པོས་བཞེས་ལགས་སམ། རྒྱལ་པོས་སྨྲས་པ། ངས་མ་བླངས་ཏེ། ཁྱོད་ཉིད་ཀྱི་ཁྱིམ་ནས་ཁྱེར་ཏེ་
འོངས་སོ། །ཡང་སྨྲས་པ། རྒྱལ་པོ་ཆེན་པོ་སྨན་ཆེན་ནི། །འདི་ནས་འཇིག་རྟེན་ཕ་རོལ་མཆིས། །དེ་ཡི་རིན་ཆེན་འདི་རྣམས་ལགས། །དེ་དག་མི་དབང་བཞེས་སུ་གསོལ། །རྒྱལ་ཆེན་
བདག་ནི་ཡུགས་སྟེ། །ཁྱིམ་ཐབ་དང་ནི་བྲལ་བས་ན། བདག་ལ་བརྙས་པ་བགྱིས་ནས་འགས། །བདག་ལས་ནོར་ནི་ཕྲོགས་སུ་མཆིས། །དེ་ནས་སྨན་ཆེན་པོས་བློན་པོའི་མཆོག་རྣམས་
ཀྱི་བློའི་སྤྱོད་པའི་ལེགས་པ་ཡང་བསྟན་ཏོ། །རྒྱལ་པོ་སྐྱེད་པས་ཀྱང་བལྟས་ན། སྐྲ་དང་ཁ་སྤུ་བྲེགས་རྐང་ལག་བཞི་བསྐུམས་པའི་བློན་པོ་དྲུག་མཐོང་ནས། བགད་དེ་སྨན་ཆེན་པོ་ལ་
སྨྲས་པ། སྨན་ཆེན་པོ་ཐབས་འདི་སུའི་ཡིན་སྨྲོས་ཤིག་དེས་ས་གའིོ། །ཞེས་ཐམས་ཅད་རྒྱས་པར་སྨྲས་སོ། །དེ་ནས་རྒྱལ་པོས་བསམས་པ། ཀྱེ་མ་བུད་མེད་ཀྱི་བློ་གྲོས། ཀྱེ་མ་
བརྟན་པ། ཀྱེ་མ་བློ་ཡི་དཔྱོད་པ། དེས་བློན་པོའི་མཆོག་འདི་དག་འདི་ལྟར་ཅོ་དྲིས་སོ་ཞེས་མགུ་ནས་དེ་བཀུར་བ་ཆེར་བྱས་སོ། །ཡུལ་ཐམས་ཅད་དུ་ཡང་ཤིང་མཁན་གྱི་བུ་མོ་ས་ག་ནི་དེ་

[115A]༄༅། །ལྟར་བློ་དང་ལྡན་ནོ་ཞེས་སྙན་བ་གྲགས་སོ། །སྡོམ་ནི་ང་ཡང་སྨན་གྱིས་དེ་བཞིན་ནོ། །ཁྱི་དང་ཕྱུགས་ལ་བཟས་བསོད་སྦྱིན། །དམ་བཅའ་རྡོ་བ་རོལ་
མོ་རྣམས། །ཨུ་དུམ་ཝཱ་ར་སྒྱུར་མོར་འདྲ། །སེ་མོ་དོ་ཡང་སྟོར་བ་སྟེ། །ནེ་ཙོ་གསང་ཡང་བསྙད་པའོ། །བར་མདོ་གཉིས་པའི་ཚིགས་བཅད་དོ། །དེ་ནས་རྒྱལ་པོས་ས་ག་མཁས་ཤིང་མཛངས་
པར་ཤེས་ནས། སྨན་ཆེན་པོ་བསོད་ནམས་དང་ལྡན་པས་ནི། འདི་ལྟ་བུའི་ཆུང་མ་བློ་དང་ལྡན་པ་རྙེད་དོ། །སྙམ་མོ། །དེ་ནས་རྒྱལ་པོས་སྨན་ཆེན་པོ་ལ་སྨྲས་པ། གལ་ཏེ་ཁྱོད་དགའ་བ་ལྟ་
ན༑ ང་ལ་ཡང་ཆུང་མ་འདི་ལྟར་བློ་དང་ལྡན་པ་ཞིག་བཙལ་ཏེ་བླངས་ན་ཁྱིམ་གྱི་སྲིད་དང། གཞན་ཡང་ཕྱི་རོལ་རྒྱལ་པོའི་ཕོ་བྲང་གི་དོན་འདི་ལ་བདེ་བར་གནས་སོ། །སྨན་ཆེན་པོས་སྨྲས་
པ༑ གང་ནས་བཙལ་བར་བགྱི། གང་གི་ཕྱིར་རྒྱལ་པོ་སྐྱེད་པས་སྨྲས་པ། ལྔ་ལེན་གྱི་རྒྱལ་པོའི་བུ་མོ་སྨན་ལྡན་ཞེས་བྱ་བ་གཟུགས་བཟང་ཞིང་མཛེས་པ། གཞན་ཡང་དྲན་པ་དང། ཤེས་
བཞིན་ཅན་འདི་ལྟར་ས་གཅི་འདྲ་བའི་བློ་དང་ལྡན་པ་ཞིག་ཡོད་ཅེས་ཐོས་པ་དེ་ཆུང་མར་ལོང་ཞིག་དེ་ནས་སྨན་ཆེན་པོས་སྨྲས་པ་ལྷ་འདི་ལ་ཐབས་ཅི་ཞིག་བགྱི་ན། དེ་ཡང་ལྷའི་
མཚམས་ལས་གཞན་པ། དགྲ་ལྟ་བུར་མཆིས་པ་སྟེ། དེ་ལ་སྔར་ཐབས་བཙལ་བར་བགྱིའོ། །དེ་ནས་རྒྱལ་པོ་སྐྱེད་པས། བློན་པོ་འདུན་ན་འདོན་དག་བཏང་སྟེ་དེ་དག་སློང་བ་ལ་ཞུགས་

[115B] ༑དེ་ནས་ལྔ་ལེན་གྱི་རྒྱལ་པོས་བློན་པོ་རྣམས་བསྡུས་ཏེ་ཇི་ལྟར་བྱ། ཞེས་དྲིས་པ་དང། དེ་དག་གིས་སྨྲས་པ། རྒྱལ་པོ་སྐྱེད་པ་འདི་སྔན་ཆད་ལྷའི་བཀའ་མི་ཉན་ཏེ། དོན་འདིས་འོ་སྐོལ་གྱི་དབང་
དུ་འགྱུར་བ་ནི། དེ་དག་མཆིས་ནས་ཇི་ལྟར་བགྱི་བ་གདོད་མཛད་ཀྱི་རེ་ཞིག་སྩོལ་ཅིག་དེས་བྱིན་ནས་ཆེ་གེ་མོ་ཞིག་ན། ཟླ་བ་ཕྱེད་ཀྱི་ཉིན་བར་ཡུད་ཙམ་དག་དང་སྦྱར་ཏེ། བག་མ་ལེན་དུ་ཤོག་ཅིག་
ཅེས་བྱས་ནས་ཕྱིར་སོང་སྟེ། རྒྱལ་པོ་སྐྱེད་པ་ལ་བུ་མོ་སྨན་ལྡན་ནི་ཐོབ་བོ། །ཞེས་ཤེས་པར་བྱས་སོ། །ཇི་ལྟར་ནམ་བླང་བར་བྱ་དེ་དག་གིས་ཚེས་གྲངས་ཆེ་གེ་མོ་ཞིག་ན། ཡུད་ཙམ་པ་དང་སྦྱོར་
ལ་ཤོག་ཅིག་ཅེས་མཆིའོ། །དུས་དེའི་འོག་ཏུ་ལྔ་ལེན་གྱི་རྒྱལ་པོ་དེས་བག་མ་བཏང་བའི་དོན་དུ་བརྩམས་པ་ནི། བཟའ་བ་དང། བཏུང་བ་དག་སྟ་གོན་བྱས་ཏེ། བཟའ་བ་དང། བཏུང་བའི་རྣམ་
པ་ཐམས་ཅད་དུག་དང་བསྲེ་བ་བྱས་ནས་ལྔ་ལེན་གྱི་རྒྱལ་པོས་བསྡོགས་པ་འདི་ལས་མི་འཕྱི་བར་ཤོག་ཅིག་ཅེས་ཕོ་ཉ་བཏང་ངོ་།དེ་ནས་དེ་ཐོས་པ་དང། སྨན་ཆེན་པོས། རྒྱལ་པོ་སྐྱེད་པ་ལ་
སྨྲས་པ། ལྷ་རེ་ཞིག་འཕྲལ་དུ་བགྱིར་མི་རུང་སྟེ། དེ་ཅིའི་སླད་དུ་ཞེ་ན། དེ་ནི་གང་གི་ཕྱིར། ལྷའི་མཚམས་ལས་གཞན་པའི་རྒྱལ་པོ་སྟེ། དེ་དང་རྟག་ཏུ་རྩོད་ཅིང་འདིས་རྒྱུན་དུ་མི་མཐུན་པ་ལྷན་
ཅིག་ཏུ་བགྱིས་པས་བརྟག་པར་བགྱིའོ། །རྒྱལ་པོས་སྨྲས་པ། སུ་རྟོག་ཏུ་བཏང། དེས་སྨྲས་པ། རྒྱལ་པོ་བདེ་བར་བཞུགས་ཤིག་བདག་ལ་ནེ་ཙོ་སྤྱོད་གསལ་ཞེས་བགྱི་བ་མཁས་པ། གསལ་

[116A]༄༅། །བ། ཡིད་གཞུངས་པར་དེར་བཏང་ལ་དེས་ཐམས་ཅད་ལ་གཏམ་བགྱིས་ནས། སླར་མཆི་བར་བགྱིའོ། །དེ་བཞིན་གྱིས་ཤིག་དེ་དེར་སོང་ནས་བསམས་
པ། སུ་ལ་བཅར་ཏེ་གང་གིས་ན་ལྷན་ཅིག་འགྲོགས་ཤིང་གཏམ་བྱ། དེས་ཀུན་ཏུ་བལྟས་ན་ཅུང་ཟད་ཀྱང་མ་མཐོང་ངོ། །འཇིག་རྟེན་གྱི་ཐ་སྙད་གང་གིས་བྱ་སྙམ་མོ། །ཇི་ཙམ་ན་རྒྱལ་པོའི་
ཕོ་བྲང་དུ་ཞུགས་ཏེ་དེར་བལྟས་ན། གདུང་གི་བར་ན་རི་སྐེགས་ཞིག་འདུག་པ་མཐོང་སྟེ། དེ་དེར་སོང་ནས་ཀྱང། དེ་གཉིས་ཕན་ཚུན་གཅིག་ལ་གཅིག་དགའ་བས་ཡང་དག་པར་མགུ་
བར་བྱས་ནས། གང་ནས་འོངས་ཞེས་དྲིས་སོ། །ནེ་ཙོས་སྨྲས་པ་བྱང་ཕྱོགས་ཀྱི་རྒྱལ་པོ། རྒྱལ་པོ་ཤི་བི་ཞེས་བྱ་བ་དེ་ནས་ཁོ་བོ་འོངས་སོ། །ཁོ་བོ་དེའི་སྐྱེད་མོས་ཚལ་སྲུང་སྟེ། དེ་ལ་ཁོ་
བོའི་ཆུང་མ་དམ་པ་གཟུགས་བཟང་བ། མཛངས་ཤིང་རྗེས་སུ་མཐུན་པ། ཡིད་དུ་འོང་བ་སྨྲ་བ། རི་སྐེགས་མོ་ཞིག་ཡོད་པ་ལས། རི་སྐེགས་དེ་ཡང་གཞན་དུ་སོང་བ་ལས་ཁྲས་ཁྱེར་ཏེ་
དེས་ན་ཁོ་བོ་མྱ་ངན་གྱིས་སེམས་གདུངས་ཤིང། ཕན་ཚུན་འཁྱམས་པ་ལས་ཁྱོད་ཀྱི་དྲུང་དུ་ཕྱིན་ཏོ། །བཟང་མོ་ཁྱོད་ཁོ་བོའི་ཆུང་མར་མི་རུང་ངམ། དེས་སྨྲས་པ། ཇི་ལྟར་ན་ནེ་ཙོའི་ཆུང་
མ་རི་སྐེགས་ཡིན་ཞེས་མ་ཐོས་མ་མཐོང་སྟེ། དེ་ལྟ་མོད་ཀྱི་ནེ་ཙོའི་ཆུང་མ་ནི་ནེ་ཙོ་ཉིད་ཡིན་ནོ་ཞེས་ཐོས་སོ། །དེས་སྤྱོད་གསལ་གྱིས་གཞན་དག་ཕན་ཚུན་འོང་ཞིང་འགྲོ་བའི་རྣམ་གྲངས་

[116B] །ཡང་སྨྲས་པ། བཟང་མོ་བདག་ནི་ཤི་བིའི་རྒྱལ། །སྐྱེད་མོས་ཚལ་སྲུང་གྱུར་པ་སྟེ། །ཁོ་བོའི་ཆུང་མ་རི་སྐེགས་ནི། །འཇམ་པའི་ཚིག་ཏུ་སྨྲ་གྱུར་པ། །བྱས་ནི་ནན་
གྱིས་ཁྱེར་བས་ན། །བདག་ནི་དེ་ཡིས་གདུངས་པར་གྱུར། །ཁོ་བོ་འདོད་པས་གདུངས་ནས་ནི། །ཁྱོད་ཀྱི་གན་དུ་འོངས་པ་ཡིན། །རི་སྐེགས་ཀྱིས་སྨྲས་པ། ནེ་ཙོའི་ཆུང་མ་རི་སྐེགས་ནི། །མི་རིགས་
པར་ནི་བདག་གིས་བསམས། །ནེ་ཙོའི་ཆུང་མ་ནེ་ཙོ་བར། །འདི་སྐད་དུ་ནི་མཁས་པས་བསྒྲགས། །དེ་ནས་དེ་བཞིན་དུ་སྨྲས་ཤིང་བསམ་པ་བསྒྲུབས་ནས་དེ་དེ་དང་ལྷན་ཅིག་རྩེ་བར་བྱེད། དགའ་
བར་བྱེད། དགའ་མགུར་སྤྱོད་པར་བྱེད་དོ། །དེ་ནས་ནེ་ཙོ་སྤྱོད་གསལ་གྱིས། རྒྱལ་པོའི་ཕོ་བྲང་ན། བཟའ་བ་མང་པོ་སྦྲང་རྩིའི་མཆོག་ཅེས་བྱ་བ་དང། མྱ་ངན་མེད་སྒྱུར་དང། ཕེའུ་ཏེའུ་དག་དོག་
ལེར་འཚོད་པ་དང། བུ་རམ་ལས་བྱས་པའི་ཁ་ཟས་མང་པོ་མཐོང་ནས། རི་སྐེགས་ལ་སྨྲས་པ། ཅིའི་ཕྱིར་འདི་དག་འཚོད། ཇི་སྟེ་བདག་ཅག་གིས་ཐོབ་བམ། དེ་ནས་རི་སྐེགས་ལ་ཚིགས་སུ་བཅད་
དེ་སྨྲས་པ། དོག་ལེར་མར་སར་མང་པོ་ནི། །འཚེད་པར་བྱེད་པ་འདི་རྣམས་དག་ཁ་ཅིག་བདག་ཅག་གིས་ཐོབ་བམ། །རི་སྐེགས་ཀྱིས་ནི་འཇམ་པོར་སྨྲོས། །རི་སྐེགས་ཀྱིས་སྨྲས་པ། དོག་
ལེར་བཅའ་བ་ཁུར་བ་དག་འཚེད་པར་བྱེད་པ་འདི་དག་ཀྱང། །ནེ་ཙོ་མཁས་པ་སྤྱོད་གསལ་བ། །འདི་རྣམས་ཁྱོད་ཀྱི་བཟའ་བ་མིན། །འདི་དག་སྐྱེད་པའི་ཆེད་དུ་ནི། །དུག་གིས་ཐམས་ཅད་

[117A]༄༅། །བསྲེས་པ་ཡིན། དེ་ནས་སྤྱོད་གསལ་གྱིས་རིག་པ་སྔོན་དུ་བཏང་ནས། རི་སྐེགས་ལ་ཐབས་ཀྱིས་ཡང་སྨྲས་པ། ལྔ་ལེན་རང་གི་བུ་མོ་པ། །སྐྱེད་པ་ལ་ནི་བྱིན་ནོ་
ཞེས། །དེ་ལྟ་བུར་ཡང་སྒྲ་དག་གིས། །ཕྱོགས་ཀུན་ཏུ་ནི་རྒྱས་གྱུར་ན། །དེ་ལ་སུ་ཡི་ཚིག་བདེན་ཞིང། །གང་གི་ཚིག་དེ་དེ་བཞིན་ཡིན་།རི་སྐེགས་ཀྱིས་སྨྲས་པ། ནེ་ཙོ་མཁས་པ་སྤྱོད་
གསལ་བ། །གཏུམ་པོ་དེ་ནི་མི་བྱིན་ཏེ། །བློ་གྲོས་ངན་པ་ཉིད་དག་གིས། །དེ་ལ་གསད་པ་དག་ཏུ་བརྩོན། །དེ་དག་ཐོས་ནས་སླར་ལོག་སྟེ་ནེ་ཙོ་སྤྱོད་གསལ་གྱིས་མཐོང་ཞིང་ཐོས་ནས་རྟོགས་
ཤིང་ཤེས་པ་ནི། ཚོང་པས་དོན་གྱི་རྙེད་པ་ཐོབ་པ་ཡོངས་སུ་གྲུབ་པ་བཞིན་ནོ། །རི་སྐེགས་ལ་ཤི་བིའི་ཕྱིར་སྨྲས་པ། བདག་གི་ཆུང་མ་འདྲ་རྙེད་པ། །རི་སྐེགས་འཇམ་པོར་སྨྲ་བ་ནི། །ཤི་བིའི་
རྒྱལ་པོས་མཁྱེན་བྱའི་ཕྱིར། །བཟང་མོ་བདག་ནི་འགྲོ་བར་བྱ། །རི་སྐེགས་ཀྱིས་སྨྲས་པ། གལ་ཏེ་རྗེ་ཡི་སྲས་གཤེགས་ན། །ཤི་བིའི་རྒྱལ་པོ་མཁྱེན་གསོལ་ནས། །དགུང་བདུན་དག་ལས་
གཞན་དུ་ནི། ཡུན་མི་རིང་པར་མཁྱེན་པར་མཛོད། །བདག་གི་རིགས་དང་རུས་དག་དང། །ལོངས་སྤྱོད་ཀྱང་ནི་འདི་འདྲ་བར། ཤི་བིའི་རྒྱལ་པོས་མཁྱེན་པར་མཛོད། །བདག་ཀྱང་སླད་རྗེས་
ཁྱེད་མ་དགུ་མ། །དེ་སོང་ནས་ཕྱིན་པ་དང། བློན་པོ་སྨན་ཆེན་པོ་ལ་རྒྱ་ཆེར་ཐམས་ཅད་སྨྲས་སོ། །དེ་ནས་སྨན་ཆེན་པོས་རྒྱལ་པོ་སྐྱེད་པ་ལ་མཁྱེན་པར་བྱས་སོ། །དེ་ནས་ལྔ་ལེན་གྱི་

[117B] དཔུང་གི་ཚོགས་ཡན་ལག་བཞི་པ་གོ་བསྐོན་ནས། གླང་པོ་ཆེ་པའི་ཚོགས་དང། རྟ་པའི་ཚོགས་དང། ཤིང་རྟ་པའི་ཚོགས་དང། དཔུང་བུ་ཆུང་གི་ཚོགས་
དག་རྒྱལ་པོ་སྐྱེད་པའི་དྲུང་དུ་ཕྱིན་ནས། རྒྱལ་པོ་སྐྱེད་པའི་ཕོ་བྲང་བསྐོར་བར་བྱས་པ་དང། དེ་ནས་བློན་པོའི་མཆོག་སྨན་ཆེན་པོས་བསམས་པ། འདིས་ལྷན་ཅིག་འཐབ་མོ་འགྱེད་པར་ཡང་མི་
ནུས་ན་ཇི་ལྟར་བྱ། དབྱེན་ཞིག་བྱ་སྙམ་མོ། །དེས་ལྔ་ལེན་གྱི་རྒྱལ་པོའི་བློན་པོ་ལྔ་བརྒྱ་ལ་རྣམ་པ་སྣ་ཚོགས་ཀྱི་སྐྱེས་བསྐུར་ཏེ་དབྱེན་བྱས་སོ། །དབྱེན་བྱས་ནས་རྒྱལ་པོ་སྐྱེད་པས་ལྔ་ལེན་གྱི་རྒྱལ་
པོ་ལ་ཕོ་ཉ་བཏང་སྟེ། ཁོ་བོ་ཁྱོད་ལ་རྒོལ་མི་ནུས་པ་མ་ཡིན་མོད་ཀྱི། ཁོ་བོ་དང་ཁྱོད་གཉེན་ཏེ། ཁྱོད་ཉིད་གྱོས་པོ་ཡིན་པས་མི་རྒལ་ལོ། །འོན་ཀྱང་ཁྱོད་ངའི་ལག་ཏུ་འྪོའམ། གཤིན་པ་ནི་ཤིན་ཏུ་
རིག་པར་གྱིས་ཤིག་ངེད་ཀྱིས་ནུས་པར་གྱུར་ཀྱང་ཁྱོད་ལ་མི་རྒོལ་ཏེ། གལ་ཏེ་ཡང་ཁྱོད་ཐེ་ཚོམ་དུ་གྱུར་ན། སྐྱེས་འདི་དང་འདི་དག་ནི་བློན་པོ་ཆེ་གེ་མོ་རྣམས་ལ་བསྐུར་བ་བརྟག་པར་བྱའོ། །
ཞེས་དེས་སྤྲིང་པ་ལས། སྐྱེས་དང་བཅས་སུ་བཟུང་ངོ། །དེ་ནས་ལྔ་ལེན་གྱི་རྒྱལ་པོ་དེ་ཉིད་ཀྱི་ནུབ་མོ་ཆས་ནས། རང་གི་ཁྱིམ་དུ་སོང་སྟེ་ཕྱིན་པ་དང། བློན་པོ་ལྔ་བརྒྱ་དེ་དག་བསད་དེ། དེ་དག་གི་
བུ་རྣམས་ཀྱང་བློན་པོར་བཅུག་པ་བདེན་ནོ་ཞེས་སྨྲས་པ་འདིས་རྒྱལ་པོ་སྐྱེད་པ་དང་ལྷན་ཅིག་པ་དག་དགའ་བ་སྐྱེས་པར་གྱུར་ཏོ། །སྨན་ཆེན་པོས་ཀྱང་དེ་དག་བསད་པར་ཐོས་ནས་བདག་གི་དེ་ལྟ་

[118A]༄༅། །བུ་དག་བྱས་སོ་སྙམ་སྟེ། དགའ་བར་གྱུར་ཏོ། །དེ་དག་ཀྱང་བསད་ནས་རྒྱལ་པོ་ལ་སྨན་ཆེན་པོས་གསོལ་པ། འདི་ལྟར་བདག་ཉིད་དངོས་དེར་མཆིས་
ལ་ཐོབ་བམ། མི་ཐོབ་བརྟག་པར་བགྱིའོ་ཞེས་སྨྲས་སོ། །གང་གི་ཕྱིར་དེ་དེར་བདག་ཉིད་ཀྱི་དཔུང་དང་བཅས་ནས་ལྔ་ལེན་གྱི་རྒྱལ་པོའི་ཡུལ་དུ་སོང་བ་དང། ལྔ་ལེན་གྱི་རྒྱལ་པོས་གྲོང་
ཁྱེར་གྱི་ནང་དུ་ཤོག་ཅིག་ཅེས་སྨྲས་སོ། །དེས་སྨྲས་པ། སྐྱེད་མོས་ཚལ་འདི་ཉིད་དུ་མཆིས་སོ། །ཇི་སྟེ་ཡང་བདག་ངེས་པར་ནང་དུ་མཆི་ན། བློན་པོ་ཆེ་གེ་མོ་ཞིག་གི་ཁྱིམ་དུ་མཆི་བར་
འཚལ་ལོ། །དེ་ནས་ལྔ་ལེན་གྱི་རྒྱལ་པོ་བག་ཚ་སྟེ། ཅིའི་ཕྱིར་འདི་འདི་སྐད་དུ་སྨྲ། རེ་ཞིག་གཞན་ཡང་བདག་དང་བློན་པོ་དག་དབྱེན་བྱེད་དོ་སྙམ་སྟེ། དེ་ལྟར་དགའ་ན་དེ་ཉིད་དུ་འདུག་ཅིག་
ཅེས་སྤྲིང་ངོ། །དེའི་བློན་པོ་རྣམས་ཀྱིས་འདི་ལ་བགྲོས་པ། བདག་ཅག་གི་ཕ་ཆུད་གསན་པ་བྱས་པ་དེ་ཐམས་ཅད་ནི། སྨན་ཆེན་པོ་འདི་ཡིན་པས་བདག་ཅག་གིས་སྔོན་གྱི་ཤ་ཁོན་རྗེས་
སུ་དྲན་པར་བྱས་ཏེ། རྒྱལ་པོ་ལ་དེ་བཞིན་དུ་གལ་གྱིས་བཅུས་ལ། དེ་ལྟར་འདི་ཕྱིར་མི་འགྲོ་བར་བྱའོ་ཞེས་འདུས་ནས། རྒྱལ་པོ་ལ་དེ་དག་གིས་སྨྲས་པ། རྒྱལ་པོ་སྐྱེད་པ་གང་ལ་བློའི་
སྤྱོད་ཚུལ་འདི་ལྟ་བུ་དེ་ནི། སྨན་ཆེན་པོ་དེའི་ལགས་སོ། །དེ་ལ་རྒྱལ་པོ་སྐྱེད་པ་ནི་ཕ་རོལ་གནོན་པ་བགྱིད་མི་ནུས་ཏེ། དེ་ལྟར་དེ་འདི་ཉིད་ན་མཆིས་པའི་ཚེ། བདག་ཅག་གིས་གཞན་

[118B] །དེས་སྨྲས་པ་ལེགས་པར་སྨྲས་སོ། །དེ་ནས་དཔུང་གི་ཚོགས་ཡན་ལག་བཞི་པ་གོ་བསྐོན་ཏེ། གླང་པོ་ཆེའི་ཚོགས་དང། རྟའི་ཚོགས་དང། ཤིང་རྟའི་
ཚོགས་དང། དཔུང་བུ་ཆུང་གི་ཚོགས་དང། །རྒྱལ་པོའི་ཕོ་བྲང་གནས་དེར་སོང་ངོ། །རྒྱལ་པོ་སྐྱེད་པ་འདིས་ཀྱང་སྟ་གོན་བྱས་སོ་།སྨན་ཆེན་པོས་ཀྱང་ལྔ་ལེན་གྱི་རྒྱལ་པོ་ལམ་ཆེ་གེ་མོ་ཞིག་ནས་
རྒྱལ་པོ་སྐྱེད་པའི་དྲུང་དུ་སོང་བར་ཤེས་སོ། །དེས་ཀྱང་དེར་ཅུང་ཞིག་འདུག་ནས། ཕྱོགས་ཆེ་གེ་མོ་ཞིག་ན། རྒྱལ་པོའི་མཛོད་ཡོད་དེ། མཛོད་དེ་ན་རྒྱལ་པོའི་བུ་མོ་སྨན་ལྡན་མ་ཞེས་བྱ་བ་འདུག་
པར་ཤེས་སོ། །དེ་ནས་དེས་ནང་འཁོར་མི་ཞིག་ཁྲིད་དེ་འཁོར་བཞག་ནས། ཇི་ཙམ་ན་རྒྱལ་པོའི་མཛོད་དུ་ཞུགས་ཏེ། མཛོད་ཕྱེ་ནས་བུ་མོ་དང། འབྱོར་པ་དབྱིག་དང། གསེར་དག་བླངས་
ནས། དཔུང་གི་ཚོགས་ཡན་ལག་བཞི་གོ་བསྐོན་ཏེ། ལམ་གཞན་ཞིག་ནས་རྒྱལ་པོ་སྐྱེད་པའི་དྲུང་དུ་སོང་ངོ། །དེ་ནས་རྒྱལ་པོ་སྐྱེད་པ་དང། བློན་པོ་དང། གྲོང་མི་རྣམས་དང། གཞན་དག་
ཀྱང་ལས་ཆེན་པོས་བསྒྲུབས་སོ་ཞེས་རབ་ཏུ་དགའ་སྟེ། རྗེད་ཅིང་རི་མོར་བྱ་བ་མང་པོ་དག་བྱས་སོ། །ལྔ་ལེན་གྱི་རྒྱལ་པོའི་བློན་པོ་མཆོག་ཀྱང་འོངས་ན། སྨན་ཆེན་པོས་བུ་མོ་དང། མཛོད་
ཁྱེར་བ་དང། རྒྱལ་པོའི་ཕོ་བྲང་དེ། དེ་དག་གིས་སྤངས་ཏེ་རང་གིས་ཡུལ་དུ་སོང་ངོ། །རྒྱལ་པོ་སྐྱེད་པས་ཀྱང་གང་གིས་ཕྱིར་བཀྲ་ཤིས་ཀྱི་རྣམ་པ་དག་གིས། བུ་མོ་བག་མར་བླངས་ནས་

[119A]༄༅། །དེ་དེ་དང་ལྷན་ཅིག་རྩེ་བར་བྱེད། དགའ་བར་བྱེད། དགའ་མགུར་སྤྱོད་པར་བྱེད་དོ། །དེ་ནས་ལྔ་ལེན་གྱིས་རྒྱལ་པོས། བུ་མོ་སྨན་ལྡན་ལ་ཕོ་ཉ་ཞིག་བཏང་ནས་
འདི་ལྟ་བུ་སུའི་ཐབས། སུས་བརྟགས། སུས་དབྱེན་བྱས་པ་དག་གི་དོན་ཤེས་པར་གྱིས་ལ། རྟོགས་ལ་སྤྲིང་ཞིག་དེས་བརྟགས་ནས། ཕོ་ཉ་བཏང་ལ་སྨན་ཆེན་པོ་འདི་ལ་ནེ་ཙོ་སྤྱོད་གསལ་
ཞེས་བྱ་བ་མིའི་སྐད་དུ་སྨྲ་བ་དེས་འདི་ལྟར་བརྟགས་སོ། །དེ་ནས་ལྔ་ལེན་གྱི་རྒྱལ་པོས་སྨྲས་པ། ནེ་ཙོ་སྤྱོད་གསལ་ཅི་ནས་ཀྱང་སླར་ཐོང་ཞིག་དེ་ནས་དེས་རབ་ཏུ་འབད་པས་རྙིས་བཟུང་
སྟེ༑ དེ་ལ་བསྐུར་རོ། །དེ་ནས་རྒྱལ་པོ་ཁྲོ་བས་དཀྲིས་པས་རྣམ་པ་མང་པོར་སྤྱོས་ཏེ། སོད་ཅིག་ཅེས་བསྒོའོ། །དེ་ནས་ནེ་ཙོ་སྤྱོད་གསལ་གྱིས་རྐང་པ་ལ་གཏུགས་ཏེ་རྒྱལ་པོ་ལ་གསོལ་
པ༑ ལྷ་བདག་གི་ཕ་དང། མེས་པོ་ཇི་ལྟར་བཀུམ་པ་དེ་བཞིན་དུ་དགུམ་པར་ཅི་གནང། གལ་ཏེ་དེ་ལྟ་ན་དེ་བཞིན་དུ་འདི་གསོད་པར་གྱིས་ཤིག་།ཅེས་ནས་གནང་ངོ། །ཇི་ལྟ་བུ་ཉིད་
དུ་ཕ་དང་མེས་པོ་བསད། ཅེས་དེས་དེ་ལ་དྲིས་པ་དང། རས་བལ་གྱིས་མཇུག་མ་བཀྲིས་ཏེ། ཡུངས་མར་གྱིས་བསྐུས་ནས་བསྲེགས་ཏེ་བཏང་བ་དང། དེ་ནམ་མཁའ་ལ་འཕུར་ཏེ་རྒྱལ་
པོའི་ཕོ་བྲང་ཀུན་ནས་འབར་བར་བྱས་ནས་ཆུར་ཞུགས་སོ། །དེ་ནས་རྒྱལ་པོ་སྐྱེད་པའི་དྲུང་དུ་སོང་བ་དང། སྨན་ཆེན་པོས་ཀྱང་དྲིས་པ། ཁྱོད་ག་ལས་འདིར་ཕྱིན། དེས་ཇི་ལྟར་བྱས་པ་

[119B] དེ་མགུ་བར་གྱུར་ཏོ། །ལྔ་ལེན་གྱི་རྒྱལ་པོ་ཁྲོ་བས་དཀྲིས་པས་ཡང་ཡི་གེ་བསྐུར་བ། དེས་རྣམ་པ་འདི་ལྟ་བུས་གནོད་པ་བྱས་ཏེ་འདི་ངེས་པར་སླར་ཐོང་ཞིག་
དེས་ཀྱང་བཟུང་སྟེ་བསྐུར་རོ། །ལྔ་ལེན་གྱི་རྒྱལ་པོ་ཁྲོས་པས་སྤུ་རིལ་ཕྱི་ནས་ཤའི་རི་ལུར་བཞག་སྟེ། འགྲོ་ན་སོང་ཞིག་ཅེས་དེ་ཕྱི་རོལ་ཏུ་བོར་བ་དང། ཁྲས་ཁྱེར་རོ། །དེས་ཀྱང་ཁྲ་ལ་གསོལ་
བ་བཏབ་པ། ཁོ་བོ་ཟོས་པ་ནི་ཉིན་གཅིག་གི་ཟས་སུ་ཟད་དེ། ཁོ་བོ་བཏང་ན་ནི་ཉིན་གཅིག་བཞིན་དུ་ཇི་ལྟ་བུའི་དགོས་པ་དང། བཟའ་བ་མང་པོ་དག་དེ་བཞིན་དུ་སྦྱར་བར་བྱའོ་ཞེས་དེས་ཡིད་ཆེས་པར་
མནའ་བོར་ནས་བཏང་སྟེ། སྤྱོད་གསལ་གྱིས་སྨྲས་པ། ཕྱོགས་ཆེ་གེ་མོ་ཞིག་ན་རྒྱལ་པོའི་གཙུག་ལག་ཁང་དེར་ཤོག་ཅིག་དེས་དེ་བཞིན་བྱས་པ་དང། དེ་གཙུག་ལག་ཁང་དུ་སོང་སྟེ་
བུ་ག་ཞིག་ཏུ་ཞུགས་པ་དང། ཕྱི་དེ་ཉིན་བྲམ་ཟེ་དག་ལྷ་མཆོད་པའི་ཕྱིར་དེར་ལྷགས་ནས། ལྷ་དྲི་མ་ཕྱིས་ཏེ། བདུག་པ་དང། མེ་ཏོག་དང། ལྷ་བཤོས་དང། གཏོར་མ་སྦྱིན་པར་རྩོམ་པ་ན། སྤྱོད་
གསལ་དེས་ཀྱང་སྨྲས་པ། ཀྱེ་བྲམ་ཟེ་རྒྱལ་པོ་སྡིག་པ་ཅན་ལྔ་ལེན་གྱི་རྒྱལ་པོ་ལ་ངའི་ཚིག་འདི་བརྗོད་པར་བྱའོ། །ཉེས་པ་འདི་དང་འདི་དག་བྱས་པ་དེ་ནི་ངས་གནོད་པར་བྱས་པ་ཡིན་ནོ། །གལ་
ཏེ་ངའི་ཚིག་བཞིན་མ་བྱས་ན་ཕྱིར་ཡང་བྱའོ། །དེ་ལྟར་རེ་ཞིག་ཉིན་རེ་ཞིང་ཤ་རྗེན་མང་པོ་དང། ཏིལ་དང། འབྲས་ཐུག་པོ་བྲེའུ་ཆུང་གང་གི་ལྷ་བཤོས་བྱས་པ་དང། དེ་ནས་ཕྱིས་བསམ་མོ། །

[120A]༄༅། །སོང་ནས་དེས་ལྔ་ལེན་གྱི་རྒྱལ་པོ་ལ་ཁོང་དུ་ཆུད་པར་བྱས་སོ། །རྒྱལ་པོས་ཀྱང་དེའི་དོན་ཁོ་ནར་ལྷ་བཤོས་དང། གཏོར་མ་བྱ་བ་ལ་ཞུགས་ཏེ། ཉིན་
གཅིག་བཞིན་དུ་རྒྱལ་པོ་དང། བློན་པོ་དང། མདུན་ན་འདོན་དག་ལྷགས་ནས། ལྷ་ལ་གནང་ངམ། མི་གནང་བཀའ་སྩལ་པ་གསོལ་བ་བཏབ་པ་དང། དེ་བཞིན་དུ་བྱའོ། །ཞེས་སོ། །འདི་
ལྟར་དུས་མང་དུ་ལོན་ནས། ནེ་ཙོ་སྤྱོད་གསལ་དེའི་གཤོག་པ་སྐྱེས་ཤིང་འཕུར་ནུས་པར་གྱུར་པ་དང། ཡང་འགྲོ་བའི་བློ་སྐྱེས་ཏེ་དེ་ལ་ཡང་སྨྲས་པ། འདི་ལྟར་ང་ལ་གང་ཁྱོད་སྟོབས་ཀྱི་
དཔུང་དང། ལྷ་མོ་དང། གཞོན་ནུ་དང། བློན་པོ་དག་དང་ལྷན་ཅིག་མགོ་གཏུན་བཞིན་བྲེགས་ལ་ངའི་དྲུང་དུ་ཤོག་ཅིག་དང། འདི་ལྟར་ཡང་བཟོད་ཅིང་གནང་བར་བྱའོ། །དེས་རྒྱལ་
པོ་ལ་ཁོང་དུ་ཆུད་པར་བྱས་པ་དང། རྒྱལ་པོས་ཀྱང་དེ་བཞིན་དུ་བྱས་ཏེ། དེ་ལྟར་ཐམས་ཅད་མགོ་གཏུན་བཞིན་དུ་བྲེགས་ནས། ལྷ་ཁང་དུ་སོང་སྟེ། རྐང་པ་ལ་གཏུགས་ནས་བཟོད་
པར་གསོལ་བ་དང། དེ་ནས་ནེ་ཙོ་ནམ་མཁའ་ལ་འཕུར་ཏེ་ཚིགས་སུ་བཅད་པ་འདི་སྨྲས་སོ། །བྱེད་པ་ལ་ནི་སླར་བྱས་ཏེ། །ཕྱི་བ་སླར་ནི་ཕྱི་ལ་ལྟོས། །འདིར་ནི་གཅིག་པུ་ཕྱི་བ་ཡིས། །
བཙུན་མོ་ཀུན་དང་ལེགས་པར་ཕྱི། །དེས་འདི་སྐད་སྨྲས་ཏེ། དེ་ནས་ཡང་སྨན་ཆེན་པོའི་དྲུང་དུ་སོང་བ་དང། སྤྱོད་གསལ་ཡུན་རིང་ཞིག་ཏུ་མ་མཐོང་ན། གང་ནས་ཕྱིན་ཅེས་དྲིས་

[120B] ༑དེས་འདི་དང་འདི་ལྟ་བུའི་ཐབས་དེ་དག་བདག་གིས་བགྱིས་སོ། །ཞེས་རྒྱ་ཆེར་སྨྲས་སོ། །དེ་ནས་སྨན་ཆེན་པོ་ཡིད་དགའ་ཞིང་མགུ་སྟེ། རྒྱལ་པོ་སྐྱེད་པ་ལ་ནེ་ཙོ་སྤྱོད་གསལ་གྱིས་
འདི་ལྟར་བགྱིས་སོ། །ཞེས་སྨྲས་པ་དང། རྒྱལ་པོ་ཡང་མཆོག་ཏུ་དགའ་བ་དང་ལྡན་ནས། སྨྲས་པ། ཨེ་མའོ་འདི་ལྟར་ཁྱོད་མཁས་པ་ཤ་སྟག་དང་ཕྲད་པ་ནི་བསོད་ནམས་དང་ལྡན་ནོ།།
ཞེས་སྨྲས་སོ། །དེ་ནས་ཡང་དུས་ཕྱི་ཞིག་ན། རྒྱལ་པོས་བློན་པོ་རྣམས་ལ་གང་རབ་ཏུ་མཁས་པ་ཉམས་སད་དོ་སྙམ་པའི་བློ་སྐྱེས་ནས། དེ་དག་བོས་ཏེ་སོ་སོར་ཁྱི་རེ་རེ་བྱིན་ནས། འདི་དག་དུས་
འདི་ཙམ་ན་ཐམས་ཅད་མི་སྐད་དུ་སྨྲ་བར་གྱིས་ཤིག་དེ་དག་གིས་དེ་ཁྱིམ་དུ་ཁྲིད་དེ་གསོ་བར་བྱ་བ་ནི་ཤེས་ཀྱི། མི་སྐད་དུ་ཟེར་བ་ནི་མི་ཤེས་སོ། །སྨན་ཆེན་པོས་ཁྱི་དེ་ཁྱིམ་དུ་ཁྲིད་དེ་འོངས་ནས་
ཁྲི་ལས་མི་རིང་བ་ཞིག་ཏུ་ཕུར་པ་ལ་བཏགས་ཏེ་བཞག་གོ་ནམ་སྨན་ཆེན་པོ་ཁ་ཟས་དྲངས་ནས། བཅའ་བ་དང། བཟའ་བ་དང་འཁུར་བ་སྣ་ཚོགས་སུ་སྦྱར་བ་ཟ་བར་མཐོང་ཡང་ལེན་མི་
ནུས་སོ། །དེ་ནས་ངན་པ་ཅུང་ཟད་ཅིག་བྱིན་པས་མ་ཤི་མ་གསོན་ཙམ་དུ་ཉམ་ཆུང། རིད་དེ་སྐེམ་པར་གྱུར་ཏོ། །དེ་ནས་རྒྱལ་པོས་ཁྱི་དེ་དག་ལོབས་སམ། མ་ལོབས་བལྟས། ཁྲིད་དེ་ཤོག་
ཅིག་པར་བསྒོའོ། །དེ་དག་གིས་ནི་ཐབས་ལ་མི་མཁས་པས་བསླབ་མ་ནུས་སོ། །དེ་ནས་སྨན་ཆེན་པོ་ལ་ཁྱོད་ཀྱིས་ཅི་འདྲ་བ་ཁྲིད་དེ་ཤོག་ཅེས་སྨྲས་ནས། རྒྱལ་པོའི་མདུན་དུ་འོངས་ཏེ་

[121A]༄༅། །བལྟས་ན། སྐེམ་ཞིང་རིད་དོ། །དེས་འདི་ཅིའི་ཕྱིར་རིད་ཅེས་དྲིས་པ་དང། སྨན་ཆེན་པོས་ལྷ་བདག་གིས་ཅི་ཟོས་ཅི་འཚལ་བ་དེ་བཞིན་འདི་ལ་ཡང་སྩལ་ཏོ། །
ཞེས་སྨྲས་པ་དང། ཁྱིས་སྨྲས་པ། ལྷ་འདི་ནི་རྫུན་མཆི་སྟེ་བདག་ལྟོགས་ཏེ་དེའུ་གུམ་མོ། །དེ་ནས་སྨན་ཆེན་པོས་བདག་གིས་འདི་འདི་ལྟར་མིའི་སྐད་དུ་སྨྲ་བར་བགྱིས་སོ། །ཞེས་
གསོལ་ཏོ། །དེ་ནས་རྒྱལ་པོ་དགྱེས་པར་གྱུར་ཏོ། །དེ་ནས་དུས་ཕྱི་ཞིག་ན། ཡང་ཉམས་སད་པར་འདོད་ནས། ལུག་འདི་རྣམས་ཁྱེད་ཀྱིས་བཟའ་བཏུང་ཞིམ་པོ་སྩལ་ལ་ཚིལ་མེད་
ལ་མཐུ་དང་ལྡན་པར་བྱོས་ཤིག་ཅེས་བསྒོའོ། །དེ་ནས་བློན་པོ་ལྔ་བརྒྱ་པོ་དེ་དག་གིས་ཐབས་མ་ཤེས་ཏེ། དེ་སོས་ཏེ་ཚོ་བར་བྱས་སོ་།སྨན་ཆེན་པོས་ནི། བཟའ་བཏུང་ཞིམ་
པོ་མདུན་དུ་བཞག་ནས། ཤིང་ལས་སྤྱང་ཀིའི་གཟུགས་ཞིག་བྱས་ཏེ་ལུག་གི་མདུན་དུ་བཞག་པས། དེས་དེ་མཐོང་བས་ན་སྐྲག་སྟེ། ཚིལ་ནི་མ་སྐྱེས། མཐུ་དང་ནི་ལྡན་པར་
གྱུར་ཏོ། །དེ་དག་ཀུན་བལྟས་ན་གཞན་དག་ནི་མདོག་དང་ལྡན་ཞིང་ཚིལ་མང་བར་གྱུར་ཏོ། །སྨན་ཆེན་པོའི་ནི་ཚིལ་མེད་ལ་མཐུ་དང་ལྡན་པར་མཐོང་ནས། རྒྱལ་པོ་དགའ་སྟེ། མཛངས་
སོ་ཞེས་བསྔགས་སོ། །དེ་ནས་ཡང་དུས་ཕྱི་ཞིག་ན། གང་མཁས་པ་བགམ་སྟེ་བལྟའོ། །སྙམ་དུ་བསམས་ནས། བློན་པོ་དེ་དག་གི་བུ་ལྔ་བརྒྱ་པོ་དེ་དག་སྐྱེད་མོས་ཚལ་དུ་ཟན་

[121B] ཟ་འཐུང་ཞིང་འཁོད་པ་ལས་ངོ་མཚར་དང་ལྡན་པའི་གཏམ་རྩོམ་སྟེ། སུ་གང་གིས་ངོ་མཚར་གྱི་གཏམ་མམ། ཁྱིམ་ན་ཡོད་པ་ཅི་ཐོས་པ་སྨྲོས་ཤིག་དེ་དག་མཛའ་བས་གཅིག་ལ་གཅིག་
ངོ་མཚར་གང་ལ་ཅི་ཡོད་པ་དང། ཁྱིམ་དང། གཞན་གྱི་ཕྱོགས་ན་མཐོང་བ་རྣམས་སྨྲས་སོ། །དེ་ནས་ཁྱེའུ་དེ་དག་གིས་སྨན་ཆེན་པོའི་བུ་ལ་ཁྱོད་ཀྱང་སྨྲོས། ཞེས་བསྐུལ་བ་དང། སྨན་ཆེན་པོའི་
ཁྱིམ་ན་རྡོ་ཞིག་ཡོད་དེ། དེ་ཀ་རྟེན་ཡིན་པ་ལས་དེ་ཆུའི་སྟེང་དུ་བཞག་ན། ཕན་ཚུན་དུ་འཕྱོ་ཞིང་ཉུག་ཅིང་མཉེ་བ་ལ་སོགས་པའི་ལས་ཀུན་བྱེད་དོ། །དེ་ནས་ཁྱེའུ་དེས་བདག་གི་ཁྱིམ་ན་ཡོད་པ་དེ་
དག་ལ་བསྙད་དེ། ངེད་ཀྱི་ཁྱིམ་ན་ངོ་མཚར་ཡོད་པ་དེ་ལྟ་བུ་ནི་སུ་ལ་ཡང་མེད་དོ། །དེ་དག་གིས་དེའི་རྗེས་ནས་བཟུང་བ་དང། ངེད་ཀྱི་ཁྱིམ་ན་རྡོ་བ་ཆུའི་སྟེང་ན་འཕྱོ་ཞིང་འགྲོའོ། །ཞེས་སྨྲས་པ་
དང༑ དེ་དག་གིས་བདག་ཅག་གིས་རྡོ་ཆུའི་སྟེང་ནས་འཕྱོ་ཞིང་འགྲོ་བ་དེ་ལྟ་བུ་ནི། མ་མཐོང། མ་ཐོས་སོ། །དེ་ནས་དེ་དག་གིས་གསེར་གྱི་དོང་ཙེ་ལྔ་བརྒྱ་རྒྱལ་བ་ཀྱེའོ། །དེ་ནས་གཞོན་ནུ་
དེས་ཇི་ལྟར་གྱུར་ཅིང་དེའི་ཕྱིར་བདག་དང་རྒྱལ་བཀྱེའོ་ཞེས་ཕ་ལ་སྨྲས་པ་དང། དེས་སྨྲས་པ། བུ་མ་བསྟན་ཅིག་དེ་ནས་དེ་དག་ལྷགས་ནས་མ་བསྟན་པ་དང། གསེར་གྱི་དོང་ཙེ་ལྔ་བརྒྱ་རྒྱལ་
དུ་བབ་བོ། །དེ་ནས་སྨན་ཆེན་པོས་སྤྲེའུ་རྣམས་བཟུང་སྟེ་རོལ་མོ་བསླབས་ནས། བུ་ལ་སྨྲས་པ། ད་ནི་སོང་ལ་སྡུམ་པའི་ནང་དུ་སྔར་གཏམ་གླེངས་ལ་ཁྱོད་ཀྱིས་ངོ་མཚར་སུས་ཅི་མཐོང། ཅི་

[122A]༄༅། །ཐོས། ཁྱིམ་ལྟ་ན་ཅི་ཡོད་པ་སྨྲོས་ཤིག་བྱོས་ལ། དེ་ནས་ཁྱོད་ཀྱིས་ད་ནི་རྒྱལ་ཉིས་འགྱུར་དུ་བྱས་ཏེ། བདག་གི་ཁྱིམ་ན་ནི་རོལ་མོ་མཁན་སྤྲེའུ་ཡོད་དེ། གླུ་
ལ་མཁས། གར་ལ་མཁས། རྔ་རྡུང་ལ་མཁས་སོ་ཞེས་བྱོས་ཤིག་།ཅེས་བསྒོ་བ་དང། དེས་ཀྱང་དེ་བཞིན་དུ་གཏམ་གཞན་དག་ལ་བརྗོད་དེ། འདི་ལྟ་བུ་མཐོང་སྟེ་ཡོད་དོ། །ཞེས་
བགྱིས་པ་དང། དེ་ནས་དེ་དག་ན་རེ། བདག་ཅག་གིས་སྤྲེའུ་རོལ་མོ་བྱེད་པ་མ་མཐོང། མ་ཐོས་སོ། །དེས་སྨྲས་པ། དེ་སྟེ་བདག་གིས་བསྟན་ན། ཁྱེད་ཀྱིས་ཅི་སྦྱིན། དེ་དག་གིས་སྨྲས་
པ། སྔར་ཡང་ཁྱོད་ལ་གསེར་གྱི་དོང་ཙེ་ལྔ་བརྒྱ་ཕབ་པ་ཡིན་ད་ཡང་དེ་བཞིན་མ་རིགས་མི་ཚུལ་བ་ཟེར་ཏེ། དེ་སྟེ་ཡང་ཁྱོད་ཀྱིས་མ་བསྟན་ན། གསེར་གྱི་དོང་ཙེ་སྟོང་བབ་བོ། །ཇི་སྟེ་
བསྟན་ན་ངེད་ཀྱིས་སྦྱིན་ནོ། །དེ་ལྟར་དམ་བཅས་ནས། །སྤྲེའུ་ཁྲིད་དེ་རྒྱལ་པོའི་ཕོ་བྲང་དུ་འདོང་ངོ། །དེས་ཀྱང་སྤྲེའུ་རྣམས་རྒྱལ་པོའི་ཕོ་བྲང་བུ་དེད་དེ་རྒྱལ་པོའི་མདུན་དུ་གླུ་དང། གར་དང་
རྔ་རྡུང་བ་ཀུན་བསྟན་པ་དང། དེ་ནས་དེ་དག་གིས་དེ་ལ་གསེར་གྱི་དོང་ཙེ་སྟོང་བྱིན་ནོ། །རྒྱལ་པོས་ཀྱང་ངོ་མཚར་དུ་བཟུང་སྟེ་འདི་ལྟ་བུ་དག་ནི། སྔོན་ཡང་མ་མཐོང། མ་ཐོས་སོ། །དེ་
ནས་རྒྱལ་པོ་དང། བློན་པོ་དང། གྲོང་པ་རྣམས་ཀྱིས། ཀྱེ་ཐམས་ཅད་པས་དེ་གཅིག་པུ་མཁས་ཤིང་བློ་དང་ལྡན་པ་ལ་ལྟོས་ཤིག་ཀུན་གྱིས་སྨན་ཆེན་པོ་ལ་བཀུར་སྟི་བྱས་སོ། །དེ་

[122B] དེས་བདག་དང་རིགས་མཉམ་པ་ལས་ཆུང་མ་བླངས་ཏེ། དེ་དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱད་པ་ལས། ཕྱི་ཞིག་ན་བྲམ་ཟེ་མོ་དེ་
སེམས་ཅན་དང་ལྡན་པར་གྱུར་པས། ཟླ་བ་དགུ་འདས་ཏེ་བཙས་ན་བུ་མོ་ཞིག་བྱུང་ནས། གཟུགས་བཟང་བ་བལྟ་ན་སྡུག་པ་བཟང་མོ་ཞིག་གོ་བྲམ་ཟེ་དེ་ཡང་སྨྲང་དང། སྨྲང་གི་ཡན་ལག་
གི་ཕ་རོལ་ཏུ་ཕྱིན་པ། རིག་པའི་གནས་བཅོ་བརྒྱད་ཀྱི་ཕ་རོལ་ཏུ་ཕྱིན་པ་བློ་དང། ཤེས་རབ་རྣོ་བ་དེས་འདི་གང་བདག་དང་འདྲ་བར་འགྱུར་པ། བདག་གི་དྲུང་ན་སློབ་ཅིང་འདོན་པ་བྱེད་པ་ལ་
བུ་མོ་འདི་སྦྱིན་ནོ་སྙམ་དུ་བསམས་སོ། །བཙས་པའི་བཙས་སྟོན་རྒྱ་ཆེར་བྱས་ཏེ། འདིའི་མིང་ཅིར་གདགས་ཞེས་བགྲོས་ནས། བུ་མོ་འདིའི་མིང་ཨུ་དུམ་ཝཱ་རི་ཀར་བཏགས་ཏེ། དེ་གསོས་བསྐྱེད་
ནས་ཆེན་མོར་གྱུར་ཏོ། །དེ་ནས་བྲམ་ཟེ་གཞན་ཞིག་ལ། བུ་ཁ་དོག་ངན་པ། གཟུགས་མི་སྡུག་པ། མདོག་ངན་པའི་མཚན་མ་བཅོ་བརྒྱད་དང་ལྡན་པ་ཞིག་བཙས་ཏེ། དེ་སྐྱེས་མ་ཐག་ཏུ་ཕ་མས་
ཀྱང་འདི་ལྟ་བུ་ནི། མི་སྡུག་པ་ཡིད་དུ་མི་འོང་བའི་ཕྱིར་མིང་ཡང་གཟུགས་ངན་དུ་བཏགས་སོ། །དེ་བཙས་བསྐྱེད་ནས་ཆེར་བསྐྱེད་པ་དང། ཕས་བུ་ངོ་ཚ་བར་འགྱུར་བ། གཟུགས་ངན་པ་འདི་
འདྲ་བ་ལ་བསླབས་ཏེ་ཅི་རུང་སྙམ་ནས་མ་བསླབས་སོ། །དེ་ནས་ཁྱེའུ་གཟུགས་ངན་པ་དེ་ནམ་ཆེན་པོར་གྱུར་པ་དེ་ན་བསླབ་པར་འདོད་ན་ཕས་ནི་མ་བསླབས་ཀྱི། ཡུལ་གཞན་དུ་འགྲོའོ་སྙམ་དུ་

[123A]༄༅། །བསམས་ནས། བྲམ་ཟེ་གཞན་ཞིག་གི་དྲུང་དུ་ཕྱིན་ཏེ་བྲམ་ཟེའི་ཁྱེའུ་དེ་ལ་ལངས་ནས་བདག་ནི་བྲམ་ཟེ་འདི་ཞེས་བགྱི་བའི་བུ་ལགས་ཏེ། ཁྱོད་ལ་སློབ་
པར་འཚལ་བའི་སླད་དུ་ཁྱོད་ཀྱི་དྲུང་དུ་མཆིས་སོ་ཞེས་གསོལ་པ་དང། དེས་ཀྱང་དེ་བཞིན་དུ་གྱིས་ཤིག་ཅེས་སྐབས་ཕྱེའོ། །དེ་ནས་རིང་པོ་མ་ལོན་པར་བྲམ་ཟེ་དེས། ཅི་ཤེས་པ་ཐམས་
ཅད་གཟུགས་ངན་པ་དེས་ཀྱང་ལོབས་སོ། །དེ་ནས་སློབ་དཔོན་དེ་འདི་སྙམ་དུ་བསམས་སོ། །བདག་གི་དྲུང་དུ་སློབ་ཅིང་ཤེས་པ་ཡང་བདག་དང་མཚུངས་པར་གྱུར་པ་དེ་ལ་བུ་མོ་ཨུ་དུམ་
ཝཱ་རི་ཀ་སྦྱིན་པར་བདག་གིས་དམ་བཅས་ན། ད་བྲམ་ཟེ་གཟུགས་ངན་པ་འདིས། བདག་གི་དྲུང་ན་བསླབས་ལ་ཤེས་པ་ཡང་བདག་དང་མཚུངས་པར་གྱུར་ན། འདི་གཟུགས་མི་སྡུག་
མོད་ཀྱི། བདག་གིས་གཞན་བྱ་མི་ནུས་ཀྱི། གཉེན་དུ་བྱ་སྟེ། བདག་དང་ཕ་མེས་ལ་འཇིག་རྟེན་དུ་ཡང་མི་རུང། བྲམ་ཟེ་གཞན་གྱིས་ཀྱང་སྨད་པར་འགྱུར་གྱི། ཅི་ནས་ཡི་དམ་བཅས་
པ་བཞིན་བྱའོ་སྙམ་ནས། དེས་བུ་མོ་ཨུ་དུམ་ཝཱ་རི་ཀ་དེ་རྒྱན་ཐམས་ཅད་ཀྱིས་བརྒྱན་ནས་བྲམ་ཟེའི་ཁྱེའུ་གཟུགས་ངན་པ་ལ་བྱིན་ནས། དེས་དེ་བླངས་ཏེ་དེ་དང་ལྷན་ཅིག་དགའ་བར་སྤྱོད་
དུ་མི་སྤོབས་སོ། །དེ་ནས་དེས་བདག་ཉིད་ཀྱི་ཁྱིམ་དུ་འོངས་པ་དང་དེ་ན་ཅི་དགའ་མགུར་བྱའོ་སྙམ་དུ་བསམས་ནས། རང་གི་ཁྱིམ་དུ་ཁྲིད་དོ། །ཨུ་དུམ་ཝཱ་རི་ཀ་དེ་ཡང། དེ་གཟུགས་ངན་

[123B] བདག་ནི་གཟུགས་དང་ལྡན་པ། འདི་ནི་མདོག་མི་སྡུག་པ་རྣམ་པ་བཅོ་བརྒྱད་དང་ལྡན་པས་ན། ཁྱོ་འདི་ལྟ་བུ་དང་ལྡན་པ་ཞིག་ནི་ངོ་ཚའོ་སྙམ་དུ་བསམས་
ཏེ༑ དེ་ནས་གཟུགས་ངན་དེས་དེ་ཁྲིད་དེ་བདག་ཅག་གི་ཡུལ་དུ་སོང་བ་ལས། ལམ་གྱི་བར་དུ་རྒྱགས་ཆད་དོ། །དེ་ནས་རྫིང་གཞན་ཞིག་གི་འགྲམ་དུ་ཕྱིན་ཏེ། གཉིས་ཀ་བཀྲེས་ཤིང་འཁོད་
པ་དང། ལམ་གྲོགས་གཞན་ཞིག་ཀྱང་ཕྱེ་ཆུའི་ནང་དུ་ཤིང་བུས་དཀྲུགས་ཏེ་འཐུང་བ་ལ་ཞུགས་པ་དང། མོ་བྲུ་བས་གཟིར་ཏེ་བསླངས་ན། དེ་ལ་གཟུགས་ངན་གྱིས་ཕྱེ་སྤར་གང་བླངས་ཏེ་
བདག་ཉིད་འཐུང་ངོ། །ཨུ་དུམ་ཝཱ་རི་ཀས་ཇོ་བོ་བདག་ཀྱང་ཤིན་ཏུ་བྲུ་བས་གདུང་གཟིར་ན། ཁོ་མོ་འོ་ནི་ལས་ཆུ་ཞིག་འཐུང་ངོ་ཞེས་སྨྲས་པ་དང། གཟུགས་ངན་གྱིས་བུད་མེད་ལ་འདི་འདྲ་བའི་
ཆུ་གྲོག་འཐུང་དུ་སྔོན་གྱི་ཆོས་མཁན་དྲང་སྲོང་རྣམས་ཀྱིས་མ་གནང་བས། དེའི་ཕྱིར་མི་སྤྱིན་ནོ་ཞེས་ཟེར་ཏེ་མ་བྱིན་ནོ། །དེ་ནས་ཡང་ཆར་བ་མ་བབས་པའི་ཕྱིར་དགོན་པ་ལ་བྲུ་བས་གཟིར་ཅིང་
དོང་བ་ལས་གཉི་གས་ཁྱི་ཤ་ཞིག་རྙེད་ན། གཟུགས་ངན་གྱིས་བསྲེགས་ཏེ། བདག་ཟོས་ནས་ཨུ་དུམ་ཝཱ་རི་ཀས་དེ་བསླངས་ན། འདི་ཡང་བུད་མེད་རྣམས་ལ་དྲང་སྲོང་གིས་མ་གནང་ངོ་ཞེས་ཟེར་
ཏེ་མི་སྟེར་རོ། །དེས་བདག་ལྟ་བུ་བྱུར་ངན་མ། བྲུ་བའི་སྡུག་བསྔལ་གྱིས་གཟིར་ཏོ། །ཕ་མ་གཉིས་ཀྱིས་བདག་གི་ཉེས་པ་ཅི་མཐོང་ན། འདྲི་འདྲ་བ་ལ་སྦྱིན། ཞེས་བསམས་ཏེ། ཕ་མ་ལ་རྣམ་པ་

[124A]༄༅། །མང་པོར་སྨྲའོ། །ཡང་དེ་གཉིས་དོང་བ་ལས་ཤིང་ཨུ་དུམ་ཝཱ་ར་སྨིན་པ་ཞིག་མཐོང་ནས། གཟུགས་ངན་དེ་ལ་འཛེགས་ཏེ་ཟ་ཞིག་འདུག་པ་དང། ཨུ་དུམ་ཝཱ་
རི་ཀས་ཁྱོད་གཅིག་པུ་མ་ཟ་བར་ངན་བུ་ལ་ཡང་འོར་ཞེས་སྨྲས་པ་དང། དེས་སྨིན་པ་ནི་བདག་ཟོས་ནས་མ་སྨིན་པ་ནི་མར་བོར་རོ། །དེས་བདག་ལ་མ་སྨིན་པ་མདོར་བར་སྨིན་པ་ཡང་སྩོལ་
དེས་དེ་སྟེ་ཁྱོད་སྨིན་པ་འདོད་ན་བདག་ཉིད་འཛེགས་ཏེ་ཐོགས་ལ་ཟོ་ཞིག་ཅེས་སྨྲས་པ་དང། བྲུ་བས་གཟིར་བའི་ཕྱིར་ནན་གྱིས་ཨུ་དུམ་ཝཱ་ར་ལ་འཛེགས་ཏེ། ཟ་ཞིང་འདུག་པ་དང་
གཟུགས་ངན་གྱིས་བསམས་པ། བདག་ལྟ་བུ་བསོད་ནམས་མེད་དེ། ཆུང་མ་འདི་འདྲ་བ་བདག་ཉིད་ཀྱིས་མི་སོས་པ་ལྟ་ཅི་སྨོས། འདི་ནི་བདག་ལ་བལྟར་ཡང་མི་བཏུབ་བོ་སྙམ་ནས་ཤིང་
ལས་བབས་ཏེ། ཤིང་ཨུ་དུམ་ཝཱ་རིའི་དྲུང་ཚེར་མས་བསྐོར་ནས་བོར་ཏེ་སོང་ངོ། །ཡང་སྨྲས་པ། དེ་གཉིས་སོང་བ་ནགས་ནང་ན། །ཨུ་དུམ་ཝཱ་ར་སྨིན་པ་མཐོང། །དེས་ཀྱང་དེ་ལ་འཛེགས་
པ་དང། །ཟ་ཞིང་སྦྱིན་པར་མི་བྱེད་དོ། །སྙན་པར་སྨྲ་བའི་ཚིག་ཅན་མ། །དེ་ལ་བུ་མོས་སྨྲས་པ་ནི། །བདག་ཀྱང་བཀྲེས་པར་གྱུར་པ་ལ། །ཇོ་བོ་སྩོལ་ཅིག་བདག་ལ་ཡང། །རྩུབ་པའི་
ཚིག་ཏུ་སྨྲ་བ་ནི། །དེས་ནི་དེ་ལ་ངན་པ་མོ། །དེ་སྡེ་བཟའ་བར་འདོད་ན་ནི། །ཟོས་ཤིང་བདག་ཉིད་འཛེགས་ནས་སོ། །དེས་ཀྱང་ནན་གྱིས་བསྒྲིམས་ནས་སུ། །ཤིང་ཆེན་དེ་ལ་འཛེགས་

[124B] །ཤིང་ལ་འཛེགས་པར་ཤེས་ནས་ནི། །བབས་ཏེ་ཡལ་གས་དྲུང་བསྐོར་སོང། །དེ་ནས་དེའི་ཚེ་དེའི་དུས་ན། རྒྱལ་པོ་སྐྱེད་པ་རི་དྭགས་ཤོར་དུ་སོང་སྟེ། དེའི་ཕྱོགས་སུ་ཕྱིན་པ་
དང༑ དེ་ནས་དེ་ཁྱོད་དང་བྲལ་བའི་སྡུག་བསྔལ་གྱིས་ཉོན་མོངས་པར་གྱུར། །མི་འོང་བ་ཡང་མེད། བོད་དུ་ཡང་མེད་པའི་དགོན་པ་ན་ཤིན་ཏུ་སྙིང་རྗེ་ཞིང་བརྩེ་བའི་སྐད་དུ་ངུ་ཞིང་འདུག་པ་
དང། དེ་ནས་རྒྱལ་པོ་སྐྱེད་པ་དེའི་ཕྱོགས་སུ་རི་དྭགས་སྙེགས་པ་ལས་དེས་དེའི་སྒྲ་ཐོས་ནས། འདི་ལྟ་བུར་སྙིང་རྗེ་ཞིང་བརྩེ་བས་སྨྲེ་ངག་འདོན་ཅིང་དགོན་པ་ན་འདུག་པ་འདི་ལྟ་བུ་ཞིག་
ཅི་ནས་ཀྱང་དེ་བརྟག་གོ་སྙམ་དུ་བསམས་ནས། སྒྲ་དེའི་ལོགས་སུ་སོང་སྟེ། ཨུ་དུམ་ཝཱ་རི་ཀའི་དྲུང་དུ་ཕྱིན་པ་དང། མིག་ཤིན་ཏུ་ལེགས་པ་ནགས་ཀྱི་ལྷ་མོ་ལྟ་བུ་གཟུགས་ལེགས་ཤིང་
བལྟ་ན་སྡུག་པ་བཟང་མོ་ཞིག་མཐོང་ནས། ཡང་བཟང་མོ། ལྷ་མོའམ། གནོད་སྦྱིན་མོའམ། དྲི་ཟ་མོའམ། ལྷའི་སྲས་མོའམ། ཁྱོད་ཅི་ཡིན། དོན་ཅིའི་ཕྱིར་ཕྱོགས་འདིར་འོངས་ཞེས་
དྲིས་སོ། །ཡང་སྨྲས་པ། ཤིན་ཏུ་མི་བཟད་ཡིད་འཕྲོག་མ། །རྒྱན་ཀུན་གྱིས་ནི་ཀླུབས་པ་སྟེ། །ངང་པ་དབྱངས་སྙན་རྐང་གདུབ་ཅན་།སྤྲིན་མངས་ཀྱི་ནི་གློག་དང་འདྲ། །སྐལ་ཆེན་ལྟེ་བ་
སྨིན་མ་བཟང། །ཁྱོད་ནི་ལྷའམ་ཀླུ་མོའམ། །དྲི་ཟ་མོའམ་ཅི་ཡིན་པ། །ཁྱོད་ལ་བདག་འདྲི་ལེགས་པར་སྨྲོས། །དེ་ལྟར་བདག་ལ་ཁྱོད་ཀྱིས་ཤེས་པར་བྱོས། །དེ་ནས་རྒྱལ་པོས་དེ་སྐད་དུ་

[125A]༄༅། །དྲིས་པ་དང། དེས་འདི་སྐད་དུ་སྨྲས་པ། བདག་ནི་ལྷ་མོ་ཀླུ་མ་ལགས། །དྲི་ཟ་མིའམ་ཅི་མ་ལགས། །རྒྱལ་ཆེན་བདག་ནི་མི་ལགས་ཏེ། །ཁྱིམ་ཐབ་དང་
ནི་བྲལ་བའོ། །དེ་ནས་དེ་ནི་ཤིང་ལས་ཕབ། །དེ་ཉིད་དུ་ནི་ལྷན་ཅིག་ཉལ། །རྒྱལ་པོ་ས་དབང་ཆེན་པོ་པ། །མི་དབང་དེ་ལ་སྡུག་པར་གྱུར། །དེ་དེས་ཤིང་རྟའི་སྟེང་དུ་བསྐྱོན་ནས། གྲོང་
ཁྱེར་དུ་ཁྲོད་དེ། དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ། །བྲམ་ཟེ་དེ་གཅིག་པོ་ལམ་དུ་འགྱོད་ནས། བདག་གིས་དགོན་པར་ཆུང་མ་པོར་ཏེ་འོངས་པ་ནི་མ་ལེགས་པ་ཞིག་བྱས་
ཀྱི༑ སླར་སོང་སྟེ་ཁྲིད་དེ་འོང་ངོ་སྙམ་དུ་བསམས་ནས། དེའི་ཕྱིར་ཨུ་དུམ་ཝཱ་རི་ཀའི་དྲུང་དུ་ཕྱིན་པ་ན། དེ་མི་སྣང་ནས་གཞན་ཞིག་ལས་རྒྱལ་པོ་སྐྱེད་པས་ཁྲིད་དེ་བཙུན་མོར་བྱས་སོ་།ཞེས་
ཐོས་པ་དང། ཚིག་དེ་ཐོས་ནས་ཡང་ཡིད་ལ་ཤིན་ཏུ་སྡུག་བསྔལ་གྱིས་གཟིར་བར་གྱུར་ཏེ། རྒྱལ་པོའི་སྒོར་ཕྱིན་ན་ནང་དུ་མ་ཆུད་དོ། །བལྟས་ན་རྒྱལ་པོའི་འཁོར་ན་ལས་གསར་བ་བྱེད་དེ་
དེ་ལས་མི་འདི་དག་དང་ལྷན་ཅིག་རྡོ་བ་ཁྱེར་ཏེ་འགྲོའོ་སྙམ་བསམས་ནས། དེས་རྡོ་བ་ཁྱེར་ཏེ་རྒྱལ་པོའི་ཕོ་བྲང་དུ་ཞུགས་སོ་།བལྟས་ན་བདག་གི་ཆུང་མ་རྒྱལ་པོ་དང་ལྷན་ཅིག་ཏུ་ཨུ་ཤུད་
བརྒྱ་ཞིང་འདུག་གོ་ཆུང་མ་འདི་དང་ལྷན་ཅིག་གཏམ་ཐབས་ཇི་ལྟ་བུ་ཞིག་གིས་བྱ་སྙམ་དུ་བསམས་སོ། །དེས་སྨྲས་པ། གཞི་ནི་གསེར་ལས་བྱས་པ་སྟེ། །བརྒྱད་དུ་འཇོག་ཅིང་དགའ་

[125B] །བཟང་མོ་བདག་ལ་མི་དགའ་མ། །ཤིང་མཁན་རྡོ་བ་བླངས་པར་བྱོས། །གནས་དེར་བདག་གིས་སྨྲས་པ་དང། །བུད་མེད་ཤ་ཟར་མི་རུང་ཞེས། །དེ་སྐད་སྨྲ་བའི་ཚིག་ཀྱང་དྲན། །
འདི་ནི་འདོར་ཞིང་འཇོག་པར་བྱེད། །ཨུ་དུམ་ཝཱ་རའི་ཤིང་དང་ནི་།ཡིད་འོང་ཁྱོད་ཀྱིས་བདག་ལ་དྲིས། །དགའ་དགའི་དྲུང་ན་སྐྱེས་པ་དེ། །ཤིང་མཁན་གྱིས་ནི་རྡོ་བ་ལོང། །ཆུ་གྲོག་ཤིང་
བུས་དཀྲུགས་པ་སྟེ། དྲིས་པའི་ལན་ནི་བདག་ལ་སྨྲོས། བུད་མེད་བཏུང་དུ་མི་རུང་ཞེས། །སྨྲས་པ་ཡིན་ཞེས་འདིར་བདག་གོ། །མང་ཐོས་ནས་ཚོགས་སྨྲ་བ་སྟེ། གསེར་འོད་གྲངས་
མེད་སླད་དུ་སྨྲོས། །བཟང་མོ་བདག་ལ་མི་དྒའམ། སློབ་དཔོན་རྡོ་བ་བླང་བར་གྱིས། །མ་སྨིན་རྣམས་ནི་བདག་ལ་མོར། །སྨིན་པ་དག་ནི་ཁྱོད་ཀྱིས་ཟོས། །ཚིག་རྩུབ་སྨྲ་བ་དེ་ཡང་དྲན། །
འདི་ན་ཨུ་ཤུད་འདོར་ཞིང་འདུག་རི་རྩེ་ནས་ནི་བདག་འདོར་ཏེ། །དུག་ཀྱང་བཟའོ་བྲམ་ཟེ་མོ། །ཁྱོད་ཀྱི་མྱ་ངན་ཕྱིར་བདག་འཆི་།ཤིང་མཁན་གྱིས་ནི་རྡོ་བ་ལོང། །རི་ཡི་རྩེ་ནས་བདག་བོར་ཅིག་
བྲམ་ཟེ་དུག་ཀྱང་ཟ་ལ་རག་འདོད་པའི་ཚེ་ན་མ་འདོད་དེ། །ཨུ་ཤུད་ཀྱིས་ནི་ཁྱིམ་དུ་བྱས། །དེ་ནས་དེ་གཉིས་ཕན་ཚུན་དེ་སྐད་དུ་གཏམ་ཟེར་བ་ལས། རྒྱལ་པོ་དོགས་པ་སྐྱེས་ཏེ། ལྷ་མོ་ཁྱེད་
ཅག་གཏམ་ཅི་ཟེར་བ་ནི་ངས་ཁོང་དུ་མ་ཆུད་དེ། ཁྱེད་ཅག་ཅི་ཟེར་བ་བག་ཕོབ་ལ་བདག་གིས་ཐོས་པར་སྨྲོས་ཤིག་རྒྱལ་པོ་ནི། བུད་མེད་ཀྱི་དབང་དུ་འགྲོ་བས་ན། བུད་མེད་ཨུ་དུམ་ཝཱ་རི་ཀས་

[126A]༄༅། །ལྷ་ལ་ཇི་ལྟར་གྱུར་པ་ཞིབ་ཏུ་སྨྲས་སོ། །འདི་ནི་བདག་གི་ཁྱོ་ལགས་ཏེ། བདག་གི་ཕ་མས་འདིའི་ཆུང་མར་བྱིན་ནས། འདིས་མཁས་པ་བྲམ་ཟེ་ཤེས་
པ་དང། ཤེས་པའི་ཡན་ལག་ཀུན་ཤེས་པའོ། །དེ་ནས་རྒྱལ་པོས་ལྷ་མོ་ལ་ཇི་ལྟར་བྱ། དེའི་སེམས་ཇི་ལྟར་མགུ་བར་བྱ། ཁྱེད་ཅི་དེ་དང་འགྲོགས་ཏེ་འགྲོ་བར་བྱའམ། ཞེས་སྨྲས་
པ་དང། དེས་ཇི་ལྟར་བདག་ལ་འདོད་པར་མི་འགྱུར་བ་དང། དེའི་སྔགས་མ་རུངས་པས་མི་ཚུགས་པ་དང། བྲམ་ཟེའི་སྔགས་ཀྱི་སྟོབས་སུ་མི་འགྱུར་བ་དེ་ལྟར་བདག་གིས་བགྱིའོ། །
ཞེས་སྨྲས་པ་དང། དེ་ནས་རྒྱལ་པོ་སྐྱེད་པས་ཇི་ལྟར་གྱུར་པ་དེ་སྨན་ཆེན་པོ་ལ་སྨྲས་སོ། །སྨན་ཆེན་པོས་ལྷ་དང་ཇི་ལྟར་བྲལ་བར་མི་འགྱུར་བ་དེ་ལྟར་བགྱིའོ་ཞེས་སྨྲས་པ་དང། ཇི་
ལྟར་བྱ་སྨན་ཆེན་པོས་བྲམ་ཟེ་འདི་ལྟར་བུས་པ་ཆུང་ངུ་རྒྱ་མི་ཆེ་ལ། བཙུན་མོ་རྣམས་ཤིན་ཏུ་གཟི་བརྗིད་དང་ལྡན་པས། དེ་ལ་བདག་གིས་འདི་སྐད་ཅེས་བགྱིའོ། །དེ་བཙུན་མོ་
རྣམས་ཀྱི་ནང་ནས་དེ་འདམ་དུ་བཅུག་པ་དང། དེས་ངོས་མི་ཟིན་ཏོ་།ཞེས་སྨྲས་ནས། དེ་ནས་སྨན་ཆེན་པོ་དང། རྒྱལ་པོ་ཤེས་པར་བྱས་ནས། བྲམ་ཟེ་དེ་པོས་ཏེ་མཁན་པོ་ཅི་
ཚོལ༑ རྒྱལ་པོའི་ཕོ་བྲང་དུ་ཅིའི་ཕྱིར་འོངས་ཞེས་དྲིས་པ་དང་དེས་སྨྲས་པ། བདག་གི་ཆུང་མ་རྒྱལ་པོ་སྐྱེད་པ་འདིས་ཁྲིད་བས་ན་དེ་ཚོལ་དུ་འོངས་སོ། །སྨན་ཆེན་པོས་སྨྲས་པ། ཁྱོད་

[126B] གཟུགས་ངན་པས་སྨྲས་པ་ཤེས་སོ། །སྨན་ཆེན་པོས་བཙུན་མོ་ལྔ་བརྒྱ་ཁྱོད་ཀྱི་མདུན་དུ་བཞག་ལ། དེ་རྣམས་ལས་རང་གི་མ་ཡིན་པ་བཙུན་མོ་གཞན་
ཞིག་བཟུང་ན། མཚོན་གྱིས་ཁྱོད་ཀྱི་ལུས་དུམ་བུར་བྱའོ་ཞེས་བསྒོ་ན། དེ་བཞིན་དུ་བྱའོ། །ཞེས་ཟེར་རོ། །དེ་ནས་རྒྱལ་པོ་སྐྱེད་པས་བཙུན་མོ་རྣམས་ལ་རྒྱན་ཐམས་ཅད་ཀྱིས་ཀླུབས་པ་
བདག་གི་དྲུང་དུ་ཤོག་ཅིག་རྒྱན་གྱིས་ཁྱད་པར་ཡོད་པར་གྱིས་ཤིག་ཅེས་བསྒོའོ། །དེ་ནས་རྒྱལ་པོས་བཤོས་གསོལ་པའི་ལམ་སྣང་བའི་སར་བརྒྱ་བྱིན་གྱི་བཙུན་མོ་བཞིན་དུ་
དངར་ནས། ཨུ་དུམ་ཝཱ་རི་ཀ་ལྷ་མོ་བཙུན་མོ་ཐམས་ཅད་ཀྱི་མདུན་དུ་བྱས་པ་ནི། ཇི་ལྟར་ལྷའི་བུ་མོ་རྣམས་ཀྱི་བསྐོར་བ་བཞིན། རྒྱལ་པོའི་དྲུང་དུ་ལྷགས་པ་དང། སྨན་ཆེན་པོས་བྲམ་
ཟེ་དེ་མདུན་དུ་བཞག་ནས། ཁྱོད་རང་གི་ཆུང་མ་ངོ་ཤེས་ན། འདི་ནས་ཟུང་ཞིག་ཅེས་བསྒོ་བ་དང། དེ་ནས་བྲམ་ཟེ་དེ་ཨུ་དུམ་ཝཱ་རི་ཀ་དེ་དང། བཙུན་མོ་གཞན་ཡང་རྒྱན་ཐམས་ཅད་
ཀྱིས་བརྒྱན་པ་མཐོང་བ་དང། སྦྲུལ་སྔགས་ཀྱིས་བཏབ་པ་བཞིན་དུ་སྤ་གོང་ནས་འདུག་གོ་ཉི་མ་ཕྱེ་བ་ལ་བལྟར་མི་བཟོད་པ་བཞིན་བྲམ་ཟེ་དེ་དེ་རྣམས་ལ་ལྟ་ཞིང་འདུག་གོ་དེ་ནས་
དེ་དག་ཕྱི་བཞིན་འདྲེ་དང་འདྲ་བའི་བྲན་མོ་ཆུ་ཆུན་མ་བཙུན་མོ་གཞན་ཞིག་གི་ཕྱིར་བཞིན་འགྲོ་བ་མཐོང་བ་དང། དེའི་ལག་ནས་བཟུང་སྟེ་འདི་བདག་གི་ཆུང་མའོ་ཞེས་ཟེར་བ་དང། སྨན་

[127A]༄༅། །ཆེན་པོས་དེ་ཡིན་ན་ཁྱེར་ཅིག་ཅེས་སྨྲས་པ་དང། དེས་བྲན་མོ་ཁྲིད་ནས་སྨྲས་པ། མཆོག་ལ་མཆོག་གི་ཡིད་ཀྱང་ཆགས་།འབྲིང་ལ་འབྲིང་གི་ཡིད་ཀྱང་
ཆགས། །སྒུར་མོ་ལ་ཡང་བདག་ཡིད་ཆགས། །བཟང་མོ་བདག་ནི་འདྲེ་འདྲ་ཁྱོད་ཀྱང་འདྲེའོ། །ལྷ་དག་འཚལ་ན་དགའ་བཞིན་དུ་འདྲེ་མོ་ཚུར་ཤོག་བདག་ཀྱང་འདྲེ་ལྟ་བུ་སྟེ། བདག་
ཅག་དགའ་བར་བྱའོ་ཞེས་སྨྲས་ནས་སོང་ངོ། །དེ་ནས་དུས་ཕྱི་ཞིག་ན། རྒྱལ་པོ་སྐྱེད་པས། བློན་པོའི་མཆོག་སྨན་ཆེན་པོ་ཇི་ཞིག་ཉེས་ཏེ་སྤངས་སོ། །དེ་ནས་རྒྱལ་པོ་སྐྱེད་མོས་ཚལ་
དུ་བཙུན་མོ་དང་ལྷན་ཅིག་བྱུང་སྟེ། དེར་བཙུན་མོ་དང་ལྷན་ཅིག་ཉི་མ་ཐུབ་པར་རྩེ་དགའ་ཡོངས་སུ་སྤྱོད་དོ། །དེ་ནས་བཙུན་མོ་མུ་ཏིག་གི་སེ་མོ་དོ་བརྒྱ་སྟོང་རི་བ་བཀྲོལ་ཏེ། ཤིང་ཨ་ཤོ་ཀའི་
ཡལ་ག་ལ་གཟར་ཏེ་བཞག་ནས་རྒྱལ་པོ་དང་ལྷན་ཅིག་ཏུ་རྩེ་རྩེ་བ་ལས། མུ་ཏིག་གི་སེ་མོ་དོ་བརྒྱ་སྟོང་རི་བ་དེ་བརྗེད་དོ། །རྒྱལ་པོ་ཡང་བཙུན་མོ་དང་ལྷན་ཅིག་རྒྱལ་པོའི་ཁབ་ཏུ་དོང་ངོ། །དེ་
ནམ་ཕྱེད་ན་བཙུན་མོ་དེས་མུ་ཏིག་གི་སེ་མོ་དོ་སྐྱེད་མོས་ཚལ་ཉིད་དུ་ལུས་པར་དྲན་ནོ། །མུ་ཏིག་གི་སེ་མོ་དོ་དེ་ཡང་སྤྲ་མོས་ཁྱེར་ཏེ་ཤིང་ཁར་བཞག་གོ་དེ་ནས་རྒྱལ་པོས་མི་དག་ལ་
སྐྱེད་མོས་ཚལ་དུ་མུ་ཏིག་གི་སེ་མོ་དོ་དེ་ལུས་ཀྱི་མྱུར་དུ་སོང་ལ་ཁྱེར་ཏེ་ཤོག་ཅིག་ཅེས་བསྒོའོ། །དེ་དག་དེར་དོང་ན་མ་རྙེད་དོ་།རེ་ཞིག་ན་སྤྲང་པོ་ཞིག་དེ་ན་གཞན་གྱིས་ཟོས་པའི་

[127B] ལྷག་མས་ལ་རྙེད་པ་ཟོས་ཏེ་སྐྱེད་མོས་ཚལ་ནས་བྱུང་སྟེ། འགྲོ་བ་དང་རྒྱལ་པོའི་མི་དེ་དག་གིས་སྤྲང་པོ་དེ་བཟུང་སྟེ་གཞན་ནི་འདི་ན་སུ་ཡང་
མི་སྣང་ན། མུ་ཏིག་གི་སེ་མོ་དོ་དེ་ཕུལ་ཞིག་ཅེས་བསྒོ་བ་དང་དེས་སྨྲས་པ་དང། མུ་ཏིག་གི་སེ་མོ་དོ་དེ་ཁྱེར་བ་མ་མཐོང་ངོ་།བདག་ནི་སྤྲང་པོ་སྟེ། ཟོས་པའི་ལྷག་མ་འཚོལ་བའི་ཕྱིར། འདིའི་ནང་
དུ་འོངས་སོ། །དེ་དག་གིས་དེ་ཁུ་ཚུར་དང་དབྱུག་པས་བརྡེགས་ནས་བཙོན་རར་བཅུག་གོ་དེ་དེ་ན་བཀྲེས་པས་གཟིར་ཏེ། བསམས་པ། བདག་གིས་འདིར་ཐབས་ཤིག་མ་བྱས་ན་ནི་ལྟོགས་
ཏེ་འཆིའོ་སྙམ་ནས། དེས་བཙོན་སྲུང་དག་ལ་བདག་གིས་མུ་ཏིག་གི་སེ་མོ་དོ་དེ་བླངས་པ་བདེན་མོད་ཀྱི། དེ་ཚོང་དཔོན་གྱི་བུ་འདི་ཞེས་བྱ་བ་ལ་བྱིན་ནོ། །ཞེས་སྨྲས་པ་དང། རྒྱལ་པོའི་མི་
དེས་ཐོས་ནས། དེ་ཡང་དེར་བཀུག་སྟེ་གཉིས་ཀ་ཤིང་སྒྲོམ་དུ་བཅུག་པ་དང། ཚོང་དཔོན་གྱི་བུ་དེ་ཁྱིམ་ནས་ཁ་ཟས་སྣ་ཚོགས་འོངས་ཤིང་ཟ་བ་ལ་སྤྲང་པོ་དེས་སླངས་པ་དང། ཚོང་དཔོན་
གྱི་བུ་དེས་སྤྱོས་ཏེ་སྨྲས་པ། ཁྱོད་ཀྱིས་ང་ལ་ཁ་ཟས་ཀྱིས་གསོ་བར་འཇུག་པའི་ཕྱིར་རྐུར་སྦྱར་གྲང་སྟེ། ཡོང་མི་སྦྱིན་ནོ་ཞེས་སྨྲ་ཞིང་ཟའོ། །དེ་ནས་ཚོང་དཔོན་གྱི་བུ་བཤད་པས་མི་བདེ་སྟེ་
དེ་ལ་ལོངས་ཏེ་འདོང་ཞེས་སྨྲས་པ་དང། དེས་ད་ནི་ཁྱོད་ཀྱི་ཚིག་བདག་གིས་མཉན་པ་མ་ཡིན་ཏེ། མི་འགྲོའོ་ཞེས་སྨྲས་པ་དང། དེས་སྨྲས་པ། དེ་ཕན་ཆད་ཇི་ལྟར་བདེ་བར་འགྱུར་བ་དེ་ལྟར་

[128A]༄༅། །བྱའོ། །ཞེས་དེ་ལ་ཚིག་འཇམ་པོ་དང། མནས་ཡིད་ཆེས་པར་བྱས་ཏེ། བཤང་བས་མི་བདེ་བ་ཡང་བཤངས་སོ། །དེ་ནས་སྡེའི་ཉིན་མོ་ཚོང་དཔོན་གྱི་
བུ་དེས་ཁྱིམ་དུ་དེང་ཕན་ཆད་བདག་ཅག་མི་གཉིས་ཀྱིས་ཟན་ཁྱེར་ཏེ་ཤོག་ཅེས་སྤྲིང་ངོ། །སྤྲང་པོ་དེ་བདེ་བར་གྱུར་པ་དང། དེས་བསམས་པ། བདག་སྔན་ཆད་ནི་གྲོང་ཁྱེར་ཐམས་ཅད་
བསྐོར་ཡང། ལྟོ་འགྲངས་པ་མ་རྙེད་ན། འདིར་བཟའ་བ་དང། བཏུང་བ་ཞིམ་པོ་ཆོག་པར་ཡོད་མོད་ཀྱི། གྲོགས་ནི་འདི་གཅིག་པུས་མི་ཆོག་གི་།སྨད་འཚོང་མ་ཞིག་ཀྱང་དགུག་གོ་
སྙམ་ནས། དེས་སྨད་འཚོང་མ་ཞིག་ལ་འདི་ཡང་ཁྱེར་བ་ལ་གཏོགས་ཀྱི། ཟུང་ཞིག་ཅེས་བསྒོ་བ་དང། རྒྱལ་པོའི་མིས་དེ་ཡང་བཙོན་རར་བཅུག་གོ་དེ་དང་ལྷན་ཅིག་ཏུ་བཟའ་བ་དང། བཏུང་
བ་ཞིམ་པོ་ཟོས་ནས། ཡང་སྨྲས་པ། ཅི་ནས་ལོ་བཅུ་གཉིས་ཀྱི་བར་དུ་འདི་ལྟ་བུ་ལས་མ་ཐར་ཡང་བླའོ། །དེ་བཞིན་དུ་ཡོངས་སུ་སྤྱོད་པ་ལས་ཕྱིས་ཡང་འདོད་པ་སྐྱེས་ཏེ། སྨད་འཚོང་
མ་འདི་གཅིག་པུས་ཀྱང་མི་ཆོག་སྟེ། ནམ་འདོད་པ་དང་ལྡན་པར་གྱུར་པ་དེ་ན་དགའ་བ་རྒྱས་པར་མྱོང་བར་འགྱུར་གྱི། པི་ཝང་མཁན་གཅིག་ཀྱང་དགུག་གོ་སྙམ་ནས། སྤྲང་པོ་དེས་པི་
ཝང་མཁན་གཅིག་ལ་འདིས་ཀྱང་མུ་ཏིག་གི་སེ་མོ་དོ་ཁྱེར་རོ་ཞེས་སྨྲས་པ་དང། དེ་ནས་དེ་ཡང་སྔ་མ་བཞིན་དེར་བཅུག་གོ་དེ་ཚོང་དཔོན་གྱི་བུ་དང། སྨད་འཚོང་མ་དང། པི་ཝང་

[128B]དགའ་ཡོངས་སུ་སྤྱོད་དོ། །དེ་ནས་དུས་རིང་ཞིག་འདས་པ་དང། དེ་རྣམས་ཀྱིས་སྤྲང་པོ་དེ་ལ་ཅི་ནས་ཀྱང་བདག་ཅག་ཐར་བར་གྱིས་ཤིག་
བདག་ཅག་ཐར་ན་ཁྱོད་ལ་ཅི་ནས་ཀྱང་མི་བྲེལ་བར་འགྱུར་བ་དེ་ལྟ་བུར་བྱའོ། །ཞེས་གསོལ་བ་བཏབ་པ་དང། དེས་ཀྱང་དེ་བཞིན་དུ་བྱའོ། །ཞེས་ཁས་བླངས་སོ། །དེས་བསམས་པ། གཞན་
གྱིས་མ་ཡིན་གྱི། སྨན་ཆེན་པོས་ནུས་སོ། །སྙམ་དུ་བློ་སྐྱེས་ནས་དེ་དག་ལ་ཡང་བདག་ཅག་རྣམས་བཙོན་ར་ནས་ཕྱིན་པར་སྨན་ཆེན་པོ་གཅིག་པུས་ནུས་ཀྱི་གཞན་ནི་མ་མཐོང་ངོ་ཞེས་སྨྲས་ཏེ་
དེས་རྒྱལ་པོའི་མི་རྣམས་ལ་སྨན་ཆེན་པོའི་བུ་ཡང་འདིར་གཏོགས་སོ་ཞེས་སྨྲས་པ་དང། རྒྱལ་པོའི་མིས་དེ་ཡང་དེར་འགུག་གོ་དེ་ནས་སྨན་ཆེན་པོས་ཁྱོད་ཀྱི་བུ་ཡང་བཙོན་རར་བཅུག་གོ་ཞེས་
ཐོས་པ་དང། དེས་བསམས་པ། ཅི་ནས་ཀྱང་འདིའི་ཕྱིར་ད་ནི་རྒྱལ་པོའི་ཕོ་བྲང་དུ་མི་འགྲོར་མི་རུང་སྟེ། དེར་མ་སོང་ན་བདག་གི་བུ་ཉོན་མོངས་པར་འགྱུར་རོ་སྙམ་ནས། དེ་རྒྱལ་པོའི་ཕོ་བྲང་དུ་སོང་
ངོ། །དེར་འོངས་ནས། རྒྱལ་པོ་ལ། ལྷ་བདག་ལ་བཀའ་ཕབ་ཏུ་བས་ན། བདག་གི་བུས་ལྷ་ལ་གློ་བ་རིང་བ་ཅི་བགྱིས་ན། བཙོན་རར་སྩལ་ཅེས་གསོལ་པ་དང། རྒྱལ་པོས་མུ་ཏིག་གི་སེ་མོ་དོ་
བརྒྱ་སྟོང་རི་བ་སྐྱེད་མོས་ཚལ་ནས་སྟོར་ན། སྤྲང་པོ་དེ་དེར་སོང་ངོ། །ཞེས་ཟེར་ཏེ། དེའི་ཕྱིར་རོ། །ཞེས་སྨྲས་པ་དང། དེས་ཀྱང་དེ་དག་གི་ཐབས་ཞིབ་ཏུ་ཐོས་ནས། སྨན་ཆེན་པོས་ལྷ་འདི་དག་

[129A]༄༅། །ནི་གང་གིས་ཀྱང་མ་འཚལ་ཏེ། བདག་གིས་སྨྲས། འདི་དག་གཏང་བར་གསོལ། ཞེས་སྨྲས་པ་དང། དེ་དག་བཏང་ངོ། །དེ་ནས་དེ་སྐྱེད་མོས་ཚལ་དུ་སོང་བ་དང་དེ་
ལ་སྔ་ན་གནས་གང་དུ་བཞུགས། ཤིང་དྲུང་དུ་བཞུགས་སོ་ཞེས་ས་ཕྱོགས་བསྟན་པ་དང། ཤིང་དེ་ལ་བལྟས་ན་ཤིང་དེའི་རྩེ་མོ་ན་སྤྲ་མོ་ཞིག་འདུག་པ་མཐོང་ནས། དེས་བསམས་པ། འདིས་མུ་ཏིག་
གི་སེ་མོ་དོ་དེ་ཁྱེར་ཡང་དག་གི། འདི་ལ་ཐབས་ཤིག་སྦྱར་ཏེ་དགུག་གོ་སྙམ་ནས། དེས་ལྷ་བཙུན་མོ་དང་ལྷན་ཅིག་ཏུ་འདིར་གཤེགས་ཤིག་།ཅེས་གསོལ་པ་དང། རྒྱལ་པོ་ཡང་བཙུན་
མོ་དང། སྐྱེད་མོས་ཚལ་དེར་ལྷགས་ཏེ། དེ་ན་འཁོད་པ་དང། ལྷ་འདིར་བཙུན་མོ་རྒྱན་བཏགས་ན། དེ་ཡང་རྒྱན་འདོགས་སོ། །ཞེས་སྨྲས་པ་དང། སྤྲ་མོ་དེ་ཡང་ཤིང་གི་རྩེ་མོར་
འདུག་ནས་མུ་ཏིག་གི་སེ་མོ་དོ་དེ་བཏགས་སོ། །དེ་ནས་སྨན་ཆེན་པོས་བཙུན་མོ་གར་གྱིས། ཞེས་སྨྲས་པ་དང། དེས་གར་བྱས་ན་སྤྲ་མོ་དེ་ཡང་ཤིང་གི་རྩེ་མོར་འདུག་ནས་གར་བྱས་པ་དང་
དེའི་མགུལ་ནས་མུ་ཏིག་གི་སེ་མོ་དོ་དེ་མར་ལྟུང་སྟེ། དེ་ཡང་མིས་ཇི་ལྟར་བྱེད་པ་དང་ཇི་ལྟར་ཆས་པ་དེ་ལ་བལྟས་ནས། དེ་འདྲ་བར་བྱེད་དེ། སྨན་ཆེན་པོས། ལྷ་བཙུན་མོ་འདིས་མགོ་བཏུད་
དེ་གར་བགྱིས་ན་རུང་ངོ། །ཞེས་སྨྲས་པ་དང། རྒྱལ་པོས་དེ་བཞིན་གྱིས་ཤིག་ཅེས་བསྒོ་ནས། དེ་མགོ་བཏུད་དེ་གར་བྱེད་པ་ལ་ཞུགས་པ་དང། སྤྲ་མོ་དེས་ཀྱང་མགོ་བཏུད་དེ་གར་

[129B] དེའི་མགུལ་ནས་མུ་ཏིག་གི་སེ་མོ་དོ་མར་ལྟུང་ངོ། །དེ་ནས་རྒྱལ་པོ་དགའ་བས། སྨན་ཆེན་པོའི་མགུལ་ནས་འཁྱུད་དེ་མགུ་བར་བྱས་ནས། ལོངས་སྤྱོད་ཀྱང་བྱིན་ནོ། །དེ་ནས་
བློན་པོ་དྲུག་པོ་དེ་དག་ལྷན་ཅིག་ཏུ་འདུས་ཏེ་སྔོན་གྱི་དུས་དང་དེའི་ཡང་སྔོན་ལོགས་ན་ནི། བདག་ཅག་ལ་རྒྱལ་པོས་རིམ་གྲོར་བྱས་བླ་མར་བྱས། བཙུན་པར་བྱས། མཆོད་པར་བྱས་ན། ད་
ནི་རི་བྲགས་ཀྱི་གྲོང་མི་བློ་ཅན་བཀྲེན་པའི་རིགས་ལས་བྱུང་བ་འདིས་བདག་ཅག་ཐམས་ཅད་གཟི་བརྗིད་ཀྱིས་གནས་ནས་ཕྱུང་ན། དེ་ལ་ཇི་ལྟར་བྱ་ཞེས་བགྲོས་པ་དང། དེ་ནས་བློན་པོ་གཞན་ཞིག་
གིས། ཀྱེ་བདག་ཅག་སྔོན་གཅིག་ལ་གཅིག་སོ་སོར་བྱེ་བས་ན། དེས་བདག་ཅག་མཐུ་མེད་པར་བྱས་ཀྱི། དེ་ལྟ་བས་ན་ད་ནི་སྐྱེད་མོས་ཚལ་དུ་དོང་ངོ། །དེར་དོང་ལ་མནའ་དང། ཡིད་ཆེས་པ་དང་
གཉེན་དུ་ཡང་བྱའོ། །དེ་ལྟ་བུར་བྱས་ན། རྒྱལ་པོ་སྐྱེད་པ་དང་སྨན་ཆེན་པོ་བདག་ཅག་ལ་ནི་སྤང་བ་ནི་མ་ཡིན་གྱི། སླར་སྟེན་པར་འགྱུར་རོ། །ཞེས་སྨྲས་ན། དེ་དག་འདུས་ཏེ་སྐྱེད་མོས་
ཚལ་དུ་དོང་ངོ། །འདོང་པ་སྨན་ཆེན་པོས་མཐོང་སྟེ། དེ་ནས་སྨན་ཆེན་པོས་ནམས་ཀྱང་འདི་དག་གཅིག་ཏུ་འདུས་ཏེ། གང་ཡང་མ་དོང་ན། སྔོན་ལྟ་བུ་མ་ཡིན་པ་ཞིག་སྦྱར་རོ་སྙམ་ནས། དེ་
དོགས་པར་གྱུར་ཏེ། ནེ་ཙོ་མ་ཏ་ར་ལ་ཕྱི་བཞིན་སོང་ལ་འདི་དག་ཅི་སྤྱོད། ཅི་ཟེར་བ་དང། ཅི་བྱེད་པ་རྟོགས་ཤིག་ཅེས་བསྒོའོ། །དེ་ནས་བློན་པོ་དྲུག་པོ་དེ་དག་སྐྱེད་མོས་ཚལ་དུ་དོང་ནས་

[130A]༄༅། །ཕན་ཚུན་གཉེན་དུ་བྱས་ནས། དེ་སྟེ་གཅིག་ལ་གཅིག་མཚང་འབྲུ། གསང་བརྟོལ་ན་ནི། གདོད་བདག་ཅག་ཡིད་ཆེས་པར་འགྱུར་རོ་།ཞེས་སྨྲས་པ་དང་
གཞན་ཞིག་གིས་སྨྲས་པ། དེ་བཞིན་བྱའོ། །དེ་ནས་གཅིག་གིས་སྨྲས་པ། བདག་གིས་ནི་རྒྱལ་པོའི་རྨ་བྱ་ཟོས་སོ། །གཞན་ཞིག་གིས་སྨྲས་པ། བདག་གིས་ནི་རྒྱལ་པོའི་བཙུན་མོ་
དང་ལྷན་ཅིག་ཉལ་བ་བྱས་སོ། །གཞན་ཞིག་གིས་སྨྲས་པ། བདག་གིས་ཀྱང་དེ་ལྟ་བུར་བྱའོ་སྙམ་དུ་བསམས་སོ། །དེ་བཞིན་དུ་དྲུག་པོ་དེ་དག་གིས་གཅིག་ལ་གཅིག་གསང་གཏམ་
བྱས་ཏེ། སྣོད་གཅིག་ཏུ་ཟོས་པར་གྱུར་ཏོ། །ནེ་ཙོ་མ་ཏ་རས་ཀྱང་དེ་དག་ཐོས་ནས་སྨན་ཆེན་པོ་ལ་སྨྲས་སོ། །དེ་ནས་སྨན་ཆེན་པོས་རྒྱལ་པོ་སྐྱེད་པའི་དྲུང་དུ་སོང་སྟེ། ནང་དུ་ཕྱིན་ནས་དེ་ཐམས་
ཅད་སྨྲས་ཏེ། ལྷའི་བློན་པོ་འདི་དག་ནི། རྣམ་པ་འདི་ལྟ་བུའི་ཚུལ་ཁྲིམས་དང། གཙང་སྦྲ་དང། སྤྱོད་པར་ལྡན་ནོ། །དེ་ནས་རྒྱལ་པོ་སྐྱེད་པས་མངོན་པར་རྟོགས་ཤིང་དེ་དག་
མཐོང་ནས་ཡུལ་མེད་པར་བྱས་ཏེ། ཨེ་མའོ་བདག་གི་བློན་པོ་འདི་དག་ནི་འདི་ལྟ་བུའི་མི་རིགས་པ་ཅན་གྱི། གང་ན་བདག་མི་དབང་བ་དེར་དེང་ཞིག་ཅེས་དེ་དག་བསྐྲད་དེ་བཀྱེའོ། །བཅོམ་
ལྡན་འདས་ཀྱིས་བཀའ་སྩལ་པ། དགེ་སློང་དག་ཇི་སྙམ་དུ་སེམས་གང་དེའི་དུས་དེའི་ཚེ་ན། སྨན་ཆེན་པོ་ནི་ང་ཉིད་ཡིན་ནོ་།རྒྱལ་པོ་སྐྱེད་པ་དེ་ནི་དགེ་སློང་ཤཱ་རིའི་བུ་འདིའོ། །གང་

[130B] ད་ལྟར་གྱི་སྟོན་པ་དྲུག་པོ་དེ་དག་སྟེ། དེའི་དུས་ན་ཡང་བློན་པོར་གྱུར་ནས་ཡུལ་མེད་པར་བྱས་སོས། །ད་ཡང་བླ་ན་མེད་པ་ཡང་དག་པར་རྫོགས་པའི་བྱང་
ཆུབ་ཏུ་མངོན་པར་རྫོགས་པར་སངས་རྒྱས་ནས། རྫུ་འཕྲུལ་དང་ཆོ་འཕྲུལ་གྱིས་ཕམ་པར་བྱས་ཏེ། མཐའ་འཁོབ་ཏུ་བསྐྲད་དོ། །དེ་བས་ན་དགེ་སློང་ཁྱེད་ཀྱིས་དགེ་བའི་བཤེས་གཉེན་ལ་
བསྟེན་པ་ལ་བརྩོན་པར་བྱའོ། །གང་ལས་ཤེས་རབ་དང། གཞུང་དང། ཡེ་ཤེས་མཆོག་ཏུ་གྱུར་པའོ། །དེ་ལྟ་བུའི་ཡོན་ཏན་དུ་འགྱུར་བ་དེ་ལྟ་བུར་བསྒྲུབ་པར་བྱའོ། །གང་གི་ཚེ་བཅོམ་ལྡན་
འདས་ཀྱིས་ཆོ་འཕྲུལ་ཆེན་པོ་བསྟན་ཏེ། མུ་སྟེགས་ཅན་དག་ནི་ཅིས་ཀྱང་སྨྲ་ཕབ། ལྷ་དང་མི་ནི་དགའ་བར་མཛད། སྐྱེ་བོ་དམ་པ་རྣམས་ནི་མགུ་བར་མཛད་པ་དེའི་དུས་ན་ཡུལ་སོ་སོ་ན་གནས་
པའི་བཟོ་བོ་གྲོང་དང། གྲོང་ཁྱེར་དང། ཕོ་བྲང་འཁོར་དང་ཡུལ་དེ་དག་ནས་མཉན་དུ་ཡོད་པར་ལྷགས་ཏེ། རབ་ཏུ་བྱུང་བ་དང་དེ་དག་གི་བུ་ཕོ་དང། བུ་མོ་དང། ཆུང་མ་དང། གཞན་ཡང་
མཛའ་བོ་དང། གཉེན་དང། ཕུ་ནུ་དག་ཕན་ཚུན་དུ་ཚོལ་ཞིང་མཉན་དུ་ཡོད་པར་ལྷགས་ཏེ། དེ་མཐོང་ནས་འཕགས་པ་ཁྱེད་ཅག་ནི་འདིར་དོང་སྟེ། རབ་ཏུ་བྱུང་སྟེ་འཁོད་ན། བདག་ཅག་གི་
འཚོ་བ་སུས་སྦྱོར་ཞེས་སྨྲས་པ་དང། དེ་དག་གིས་འདི་ཉིད་དུ་འཁོད་ལ་འདི་ཉིད་དུ་ཁྱེད་སློབས་ཤིག་ཅེས་སྨྲས་པ་དང། དེ་དག་གིས་ལེགས་ཏེ་དེ་བཞིན་བགྱིའོ། །ཞེས་སྨྲས་ནས། དེ་

[131A]༄༅། །དག་སློབ་པ་ལ་ཞུགས་པ་དང། ཇི་ཙམ་ན་བྲམ་ཟེ་དང་ཁྱིམ་བདག་དག་ལྷགས་ནས། དེ་དག་གིས་དེ་དག་མཐོང་སྟེ། བཟོ་བོ་འདི་དག་ཐམས་ཅད་རབ་ཏུ་བྱུང་
ན་བདག་གི་ལས་སུས་བྱ་ཞེས་ཟེར་རོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་དགོངས་པ། དེ་དང་འདྲ་བའི་སྣོད་འཆང་ན། ཉེས་
པ་འདི་དམིགས་པ་ཡིན་ཏེ། དེ་ལྟ་བས་ན་དེ་དང་འདྲ་བའི་རྒྱུད་ལས་དེ་དང་འདྲ་བའི་ཆ་སྤྱད་མི་འཆང་བར་དགོངས་ནས། དགེ་སློང་རྣམས་ལ་བཀའ་སྩལ་པ། དགེ་སློང་དག་བྲམ་ཟེ་དང་
ཁྱིམ་བདག་དག་འཕྱ་བ་ནི་གནས་ཡིན་ནོ། །དེ་ལྟ་བས་ན་དགེ་སློང་དག་དེ་དང་འདྲ་བ་ལས། དེ་དང་འདྲ་བའི་རྒྱུད་ཀྱི་ཆ་སྤྱད་མ་འཆང་ཞིག་དགེ་སློང་རྣམས་ཀྱིས་དེ་དང་འདྲ་བ་ལས་
དེ་དང་འདྲ་བའི་ཆ་སྤྱད་འཆང་ན་འདས་པ་དང་བཅས་པར་འགྱུར་རོ། །བཅོམ་ལྡན་འདས་ཀྱིས་དེ་དང་འདྲ་བའི་ཆ་སྤྱད་མ་འཆང་ཞིག་ཅེས་གསུངས་པ་དང། ཇི་ཙམ་ན་སྨན་པ་གཞན་
ཞིག་རབ་ཏུ་བྱུང་ནས། ལྗོངས་རྒྱུ་ཞིང་མཉན་དུ་ཡོད་པར་ཕྱིན་པ་དང། དེ་ལ་དགེ་སློང་དག་གིས། ཚེ་དང་ལྡན་པ་དགེ་སློང་ནད་པ་འདིའི་སྨན་དཔྱད་བྱོས་ཤིག་ཅེས་སྨྲས་པ་དང། ཚེ་
དང་ལྡན་པ་བཅོམ་ལྡན་འདས་ཀྱིས་མ་གནང་སྟེ། དེ་དང་འདྲ་བ་ལས་དེ་དང་འདྲ་བའི་སྤྱད་མ་འཆང་ཞིག་ཅེས་བྱུང་ན། དེ་ལ་སྨན་དཔྱད་ཅིས་བྱ་ཞེས་ཟེར་རོ། །དེ་ལྟར་གྱུར་པ་དགེ་

[131B] བཅོམ་ལྡན་འདས་ལ་གསོལ་ན། བཅོམ་ལྡན་འདས་ཀྱིས་དེ་ལྟ་བས་ན། གནང་བ་ནི་སྨན་པ་རབ་ཏུ་བྱུང་ན། གཏར་དཔྱད་ཀྱི་སྤྱད་ཆོངས་ཤིག་སྔོན་ཡི་གེ་བས་ནི་རམ་
ཕྱིས་ཆོངས་ཤིག་འདྲེག་མཁན་རབ་ཏུ་བྱུང་ན་ནི་སེན་མོ་གཅད་པ་ཆོངས་ཤིག་ཅེས་བཀའ་སྩལ་ཏོ།། །།འདུལ་བ་ཕྲན་ཚེགས་ཀྱི་གཞི་བམ་པོ་སོ་ལྔ་པ། གླེང་གཞི་ནི་མཉན་
དུ་ཡོད་པ་ན་སྟེ། ནམ་བཅོམ་ལྡན་འདས་ཀྱིས། རྫུ་འཕྲུལ་ཆེན་པོ་བསྟན་ཏེ། མུ་སྟེགས་ཅན་རྣམས་ནི་སྨ་ཕབ། ལྷ་དང་མི་རྣམས་ནི་དགའ་བར་མཛད། སྐྱེ་བོ་མང་པོ་དག་ནི་སེམས་མགུ་བར་
མཛད་པ་དེའི་ཚེ་ན། བཅོམ་ལྡན་འདས་ཀྱི་ཉན་ཐོས་ཀྱི་དགེ་འདུན་དང་བཅས་པ་ཤིན་ཏུ་རྙེད་པ་དང། བཀུར་སྟི་མང་དུ་བྱུང་སྟེ་དེ་ནས་བཅོམ་ལྡན་འདས་ཀྱིས། རྙེད་པ་དང་བཀུར་སྟི་བྱུང་བ་
གཅད་པར་དགོངས་ནས། སུམ་ཅུ་རྩ་གསུམ་གྱི་ལྷའི་གནས་སུ་གཤེགས་ཏེ། ལ་བ་རྡོ་དཀར་ལས་ཤིང་པ་རི་ཛཱ་ཏ་ཀ་དང། ཀོ་བི་ད་ར་ཀ་དང། ཤིན་ཏུ་མི་རིང་བ་ཞིག་ཏུ་དབྱར་ཚུལ་དུ་ཞུགས་
སོ༑ ༑དེ་ནས་བཅོམ་ལྡན་འདས་ཀྱིས། ཡུམ་སྐྱེད་མ་དང། གཞན་ཡང་སུམ་ཅུ་རྩ་གསུམ་གནས་ཀྱི་ལྷ་རྣམས་ལ་ཆོས་འཆད་དོ། །དེའི་ཚེ་མོའུ་འགལ་ཡ་ན་ཆེན་པོ་མཉན་དུ་ཡོད་པའི་ཛེ་ཏའི་
ཚལ་མགོན་མེད་ཟས་སྦྱིན་གྱི་ཀུན་དགའ་ར་བར་དབྱར་ཚུལ་དུ་ཞུགས་སོ། །དེ་ནས་འཁོར་བཞི་པོས། ཚེ་དང་ལྡན་པ་མོའུ་འགལ་ཡ་ན་ཆེན་པོ་གང་ན་བ་དེར་སོང་སྟེ་ཕྱིན་པ་དང། ཚེ་དང་ལྡན་

[132A]༄༅། །པ་མོའུ་འགལ་ཡ་ན་ཆེན་པོའི་རྐང་པ་ལ་མགོ་བོས་ཕྱག་འཚལ་ནས། ཕྱོགས་གཅིག་ཏུ་འཁོད་དོ། །ཕྱོགས་གཅིག་ཏུ་འཁོད་ནས་འཁོར་བཞི་པོ་
རྣམས་ལ། ཚེ་དང་ལྡན་པ་མོའུ་འགལ་ཡ་ན་ཆེན་པོས་ཆོས་ཀྱི་གཏམ་གྱིས་ཡང་དག་པར་བསྟན། ཡང་དག་པར་བསྐུལ། ཡང་དག་པར་བཟེངས་[* GZENGS ]བསྟོད། ཡང་དག་པར་དགའ་
བར་བྱས་སོ། །རྣམ་གྲངས་དུ་མའི་ཆོས་ཀྱི་གཏམ་གྱིས་ཡང་དག་པར་བསྟན། ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བར་བྱས་ནས་ཅང་མི་ཟེར་
བ་དང། དེ་ནས་འཁོར་བཞི་པོ་རྣམས་སྟན་ལས་ལངས་ཏེ། བླ་གོས་ཕྲག་པ་ལ་གཟར་ཏེ། ཚེ་དང་ལྡན་པ་མོའུ་འགལ་ཡ་ན་ཆེན་པོ་ག་ན་བ་དེར་ཐལ་མོ་སྦྱར་ཏེ་ཕྱག་འཚལ་ནས། ཚེ་
དང་ལྡན་པ་མོའུ་དགལ་ཡ་ན་ཆེན་པོ་ལ། བཙུན་པ་མོའུ་འགལ་ཡ་ན་ཆེན་པོ། བཅོམ་ལྡན་འདས་ད་ལྟར་གང་དུ་དབྱར་ཚུལ་དུ་ཞུགས་པ་གསན་ཏམ། ཞེས་སྨྲས་པ་དང། ཀྱེ་བཅོམ་
ལྡན་འདས་ནི་སུམ་ཅུ་རྩ་གསུམ་གྱི་གནས་ལ་བ་རྡོ་དཀར་ལས་ཤིང་པ་རི་ཛ་ཏ་ཀ་དང། ཀོ་བི་ང་ར་ཀ་དང་ཤིན་ཏུ་མི་རིང་བཞིག་[* BA ZHIG ]ཏུ་དབྱར་ཚུལ་དུ་ཞུགས་ཏེ། ཡུམ་སྐྱེད་མ་དང། གཞན་
ཡང་སུམ་ཅུ་རྩ་གསུམ་གྱི་ལྷ་རྣམས་ལ་ཆོས་འཆད་པར་བདག་གིས་ཐོས་སོ། །ཞེས་སྨྲས་པ་དང། དེ་ནས་འཁོར་བཞི་པོ་རྣམས་ཀྱིས་ཚེ་དང་ལྡན་པ་མོའུ་དགལ་ཡ་ན་

[132B]ནས། ཚེ་དང་ལྡན་པ་མོའུ་འགལ་ཡ་ན་ཆེན་པོའི་རྐང་པ་ལ་མགོ་བོས་ཕྱག་འཚལ་ནས། སྟན་ལས་ལངས་ཏེ་སོང་ངོ། །དེ་ནས་
འཁོར་བཞི་པོ་རྣམས་ཟླ་བ་གསུམ་འདས་པ་དང། ཚེ་དང་ལྡན་པ་མོའུ་འགལ་ཡ་ན་ཆེན་པོ་ག་ན་བ་དེར་སོང་སྟེ་ཕྱིན་པ་དང། ཚེ་དང་ལྡན་པ་མོའུ་འགལ་ཡན་ཆེན་པོའི་རྐང་པ་ལ་མགོ་བོས་
ཕྱག་འཚལ་ཏེ། ཕྱོགས་གཅིག་ཏུ་འཁོད་དོ། །ཕྱོགས་གཅིག་ཏུ་འཁོད་ནས། འཁོར་བཞི་པོ་རྣམས་ལ། ཚེ་དང་ལྡན་པ་མོའུ་འགལ་ཡ་ན་ཆེན་པོས་ཆོས་ཀྱི་གཏམ་ཡང་དག་པར་བསྟན་
ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བར་བྱས་སོ། །རྣམ་གྲངས་དུ་མའི་ཆོས་ཀྱིས་ཡང་དག་པར་བསྟན་ཡང་དག་པར་བསྐུལ། ཡང་དག་
པར་གཟེངས་བསྟོད། ཡང་དག་པར་དགའ་བར་བྱས་ཏེ། ཅང་མི་ཟེར་བར་འདུག་པ་དང། དེ་ནས་འཁོར་བཞི་པོ་དག་སྟན་ལས་ལངས་ཏེ། བླ་གོས་ཕྲག་པ་ལ་གཟར་ནས། ཚེ་དང་
ལྡན་པ་མོའུ་འགལ་ཡ་ན་ཆེན་པོ་ག་ལ་བ་དེར་ཐལ་མོ་སྦྱར་ཏེ་ཕྱག་འཚལ་ནས། ཚེ་དང་ལྡན་པ་མོའུ་འགལ་ཡ་ན་ཆེན་པོ་ལ་འདི་སྐད་ཅེས་སྨྲས་སོ། །འདི་ལྟར་བཙུན་པ་ཚེ་དང་ལྡན་པ་
མོའུ་འགལ་ཡ་ན་ཆེན་པོ་མཁྱེན་པར་མཛད་དུ་གསོལ། བདག་ཅག་གིས་བཅོམ་ལྡན་འདས་མ་མཐོང་ནས་རིང་ཞིག་ལོན་ལགས་ཏེ། བཅོམ་ལྡན་འདས་ལ་ལྟ་བར་འཚལ་བས་བདག་ཅག་

[133A]༄༅། །ཤིན་ཏུ་སྐོམ་སྟེ། བཅོམ་ལྡན་འདས་ལ་བལྟ་བར་འཚལ་གྱི་དེ་སྟེ་བཙུན་པ་མོའུ་འགལ་ཡ་ན་ཆེན་པོ་ལ་རིགས་ཤིང་ལེགས་ན་ནི་བཙུན་པ་མོའུ་
འགལ་ཡ་ན་ཆེན་པོས། བཅོམ་ལྡན་འདས་གང་ན་བ་དེར་བཞུད་ལ་དྲུང་དུ་ཕྱིན་པ་དང། བདག་ཅག་གི་ཚིག་གིས། བཅོམ་ལྡན་འདས་ཀྱི་ཞབས་ལ་ཕྱག་བགྱིས་ཏེ། གནོད་པ་
ཆུང་ངམ། གནོད་པར་མ་གྱུར་ཏམ། མྱུར་དུ་བཞེངས་སམ། འྪོའམ་མཐུ་དང་ལྡན་ནམ། བྡེའམ། སྙུན་ཆུང་ངམ། བདེ་བར་བཞུགས་སམ་བདེ་བར་གྱུར་ཏམ། ཞེས་ཞུས་
ལ་འདི་སྐད་ཅེས་ཀྱང་གསོལ་ཅིག་བཙུན་པ། ཛམྦུའི་གླིང་གི་འཁོར་བཞི་པོ་དག་བཅོམ་ལྡན་འདས་ལ་བལྟ་བར་འཚལ་ན། བཙུན་པ་སུམ་ཅུ་རྩ་གསུམ་གྱི་ལྷའི་གནས་སུ་འཛེག་
ཅིང་བཅོམ་ལྡན་འདས་ཀྱི་དྲུང་དུ་བཅོམ་ལྡན་འདས་ལ་བལྟ་བ་དང་བསྙེན་བཀུར་བའི་ཕྱིར་མཆིར། ཛམྦུའི་གླིང་གི་མི་རྣམས་ལ་དེ་འདྲ་བའི་རྫུ་འཕྲུལ་དང་མཐུ་མ་མཆིས་སོ། །གང་སུམ་
ཅུ་རྩ་གསུམ་གྱི་གནས་ཀྱི་ལྷ་དེ་རྣམས་ནི། ཛམྦུའི་གླིང་དུ་བབས་ཏེ། བཅོམ་ལྡན་འདས་ཀྱི་དྲུང་དུ་བཅོམ་ལྡན་འདས་ལ་བལྟ་བ་དང་བསྙེན་བཀུར་བགྱིད་དུ་མཆི་བར་ནི་སུམ་ཅུ་རྩ་གསུམ་
གྱི་ལྷ་ལ་རྫུ་འཕྲུལ་དང་མཐུ་མཆིས་ན། བཅོམ་ལྡན་འདས་སུམ་ཅུ་རྩ་གསུམ་གྱི་གནས་ནས། ཛམྦུའི་གླིང་དུ་གཤེགས་པར་ཐུགས་རྗེར་དགོངས་ན་ལེགས་སོ། །ཞེས་གསུངས་ཤིག་

[133B] ཚེ་དང་ལྡན་པ་མོའུ་འགལ་ཡ་ན་ཆེན་པོ་འཁོར་བཞི་པོ་རྣམས་ལ་ཅང་མི་སྨྲ་བར་གནང་ངོ། །དེ་ནས་འཁོར་བཞི་པོ་དེ་དག་ཚེ་དང་ལྡན་པ་མོའུ་འགལ་ཡ་ན་ཆེན་པོ་ཅང་མི་སྨྲ་
བས་གནང་བར་རིག་སྟེ། ཚེ་དང་ལྡན་པ་མོའུ་འགལ་ཡ་ན་ཆེན་པོའི་རྐང་བ་ལ་མགོ་བོས་ཕྱག་བྱས་ནས། སྟན་ལས་ལངས་ཏེ་དོང་ངོ་།དེ་ནས་ཚེ་དང་ལྡན་པ་མོའུ་འགལ་ཡ་ན་ཆེན་པོས་འཁོར་བཞི་
པོ་དག་དོང་ནས་རིང་པོ་མ་ལོན་པར་རིག་པ་དང། དེ་འདྲ་བའི་ཏིང་ངེ་འཛིན་ལ་མཉམ་པར་གཞག་གོ་ཇི་ལྟར་སེམས་མཉམ་པར་གཞག་པ་ན་འདི་ལྟ་སྟེ། སྟོབས་དང་ལྡན་པའི་སྐྱེས་བུས་
དཔུང་པ་བསྐུམ་པ་ལས་བརྐྱང་བའམ། བརྐྱང་པ་ལས་བསྐུམ་པ་ཙམ་དུ་དེ་ལྟར་དེ་བཞིན། ཚེ་དང་ལྡན་པ་མོའུ་འགལ་ཡ་ན་ཆེན་པོ་མཉན་དུ་ཡོད་པ་ནས་མི་སྣང་བར་གྱུར་ཏེ། སུམ་ཅུ་རྩ་
གསུམ་གྱི་ལྷའི་གནས་ལ་བ་རྡོ་དཀར་ལས་ཤིང་པ་རི་ཛཱ་ཏི་ཀ་དང། ཀོ་པི་ད་ར་ཀ་དང་ཤིན་ཏུ་མི་རིང་བ་ཞིག་ཏུ་ཕྱིན་པ་དང། དེའི་དུས་ན་བཅོམ་ལྡན་འདས་ལྷའི་འཁོར་བརྒྱ་སྟོང་དུ་མའི་མདུན་
ན་བཞུགས་ཤིང། ཆོས་འཆད་པ་ཚེ་དང་ལྡན་པ་མོའུ་འགལ་ཡ་ན་ཆེན་པོས་མཐོང་ངོ། །བཅོམ་ལྡན་འདས་ལྷའི་འཁོར་བརྒྱ་སྟོང་དུ་མའི་འཁོར་ན་ཞུགས་ཤིང་ཆོས་འཆད་པ་མཐོང་ནས་
འཛུམ་པ་བྱས་ཏེ། བཅོམ་ལྡན་འདས་འདི་ན་ཡང་ལྷ་མང་པོ་དང་བཞུགས་པ་ནི། འདི་ལྟ་སྟེ། ཛམྦུའི་གླིང་གི་འཁོར་བཞི་པོ་བཞིན་ནོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་མོའུ་

[134A]༄༅། །འགལ་ཡ་ན་ཆེན་པོའི་བསམ་པ་མཁྱེན་ནས། ཚེ་དང་ལྡན་པ་མོའུ་འགལ་ཡ་ན་ཆེན་པོ་ལ་འདི་སྐད་ཅེས་བཀའ་སྩལ་ཏོ། །མོའུ་འགལ་ཡ་ན་ཆེན་པོ་རང་
གི་འདུ་བྱེད་པ་ནི་མ་ཡིན་གྱི། ནམ་གྱི་ཚེ་ངས་འོང་བར་བསམས་པ་དེའི་ཚེ་ནི་འོང་ངོ། །ནམ་གྱི་ཚེ་འགྲོ་བར་བསམས་པ་དེའི་ཚེ་ནི་འགྲོ་སྟེ། ངའི་སེམས་པ་སེམས་ཀྱིས་ཤེས་ནས་འོང་བ་
དང་འགྲོ་བའོ། །དེ་ནས་ཚེ་དང་ལྡན་པ་མོའུ་འགལ་ཡ་ན་ཆེན་པོ་བཅོམ་ལྡན་འདས་གང་ན་བ་དེར་དོང་སྟེ་ཕྱིན་ནས། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ་
ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། ཚེ་དང་ལྡན་པ་མོའུ་འགལ་ཡ་ན་ཆེན་པོ། ལྷའི་འཁོར་ཐམས་ཅད་དུ་བལྟས་ནས། བཅོམ་ལྡན་འདས་ལ་བཙུན་པ་ལྷའི་
འཁོར་འདི་དག་ནི། རྣམ་པ་སྣ་ཚོགས་སུ་འདུས་ཤིང་མཆིས་སོ། །དེའི་འཁོར་འདུས་ཤིང་མཆིས་པ་འདི་དག་ནི། གང་སངས་རྒྱས་ལ་ཤེས་ཏེ་དད་པ་དང་ལྡན་པས་ལུས་དང་བྲལ་ནས་འདིར་
སྐྱེས་པ་དག་མཆིས་སོ། །དེའི་འཁོར་འདུས་ཤིང་མཆིས་པ་འདི་དག་ནི་གང་ཆོས་དང། དགེ་འདུན་དང། འཕགས་པ་བཞེད་པའི་ཚུལ་ཁྲིམས་དང་ལྡན་པས་ལུས་དང་བྲལ་ནས་འདིར་
སྐྱེས་སོ། །ཞེས་གསོལ་པ་དང། དེ་ལྟར་དེ་བཞིན་ཏེ། མོའུ་འགལ་ཡ་ན། རྣམ་པ་སྣ་ཚོགས་ཀྱི་ལྷའི་འཁོར་འདི་དག་འདུས་ཤིང་འཁོད་དོ། །ལྷའི་འཁོར་འདི་དག་ལས་གང་སངས་

[134B] ལུས་དང་བྲལ་ནས་འདིར་སྐྱེས་པ་ཡོད་དོ། །ཆོས་དང། དགེ་འདུན་དང། འཕགས་པ་བཞེད་པའི་ཚུལ་ཁྲིམས་དང་ལྡན་པས། ལུས་དང་བྲལ་
ནས་འདིར་སྐྱེས་པ་ཡང་ཡོད་དོ། །དེ་ནས་བརྒྱ་བྱིན་ལྷའི་དབང་པོ་བཅོམ་ལྡན་འདས་དང། ཚེ་དང་ལྡན་པ་མོའུ་འགལ་ཡ་ན་ཆེན་པོས་བཤད་པའི་རྗེས་སུ་བསྔགས་ནས། ཚེ་དང་ལྡན་པ་མོའུ་
འགལ་ཡ་ན་ཆེན་པོ་ལ་འདི་སྐད་ཅེས་སྨྲས་སོ། །དེ་ལྟར་དེ་བཞིན་ནོ། །བཙུན་པ་མོའུ་འགལ་ཡ་ན་ཆེན་པོ་དེ་ལྟར་དེ་བཞིན་ཏེ། རྣམ་པ་སྣ་ཚོགས་ཀྱི་ལྷའི་འཁོར་འདུས་ཤིང་འཁོད་དོ། །ལྷའི་
འཁོར་འདི་དག་ལས། གང་སངས་རྒྱས་ལ་ཤེས་ཤིང་དད་པ་དང་ལྡན་པས། ལུས་དང་བྲལ་ནས་འདིར་སྐྱེས་པ་མཆིས་སོ། །ཆོས་དང་དགེ་འདུན་དང། འཕགས་པ་བཞེད་པའི་ཚུལ་
ཁྲིམས་དང་ལྡན་པས། ལུས་དང་བྲལ་ནས་འདིར་སྐྱེས་པ་ཡང་མཆིས་སོ། །དེ་ནས་ལྷའི་བུ་གཞན་ཞིག་གིས། བཅོམ་ལྡན་འདས་དང། ཚེ་དང་ལྡན་པ་མོའུ་འགལ་ཡ་ན་ཆེན་པོ་དང། བརྒྱ་བྱིན་
ལྷའི་དབང་པོས་བཤད་པ་ལ་རྗེས་སུ་བསྔགས་ཏེ། ཚེ་དང་ལྡན་པ་མོའུ་འགལ་ཡ་ན་ཆེན་པོ་ལ་འདི་སྐད་ཅེས་སྨྲས་སོ། །བཙུན་པ་མོའུ་འགལ་ཡ་ན་ཆེན་པོ་འདི་ལྟར་དེ་བཞིན་ནོ། །དེ་ལྟར་དེ་
བཞིན་ཏེ་རྣམ་པ་སྣ་ཚོགས་ཀྱི་ལྷའི་འཁོར་འདུས་ཤིང་འཁོད་དོ་།ལྷའི་འཁོར་འདི་དག་ལས། གང་སངས་རྒྱས་ལ་ཤེས་ཤིང་དད་པ་དང་ལྡན་པས། ལུས་དང་བྲལ་ནས་འདིར་སྐྱེས་པ་ཡང་མཆིས་སོ་

[135A]༄༅། །ཆོས་དང། དགེ་འདུན་དང། འཕགས་པ་བཞེད་པའི་ཚུལ་ཁྲིམས་དང་ལྡན་པས། ལུས་དང་བྲལ་ནས་འདིར་སྐྱེས་པ་ཡང་མཆིས་སོ། །དེ་ནས་དེའི་ཚེ་ལྷ་གཅིག་
ཅིག་སྟན་ལས་ལངས་ཏེ། བླ་གོས་ཕྲག་པ་གཅིག་ཏུ་བྱས་ནས། བཅོམ་ལྡན་འདས་ག་ལ་བ་དེར་ལོངས་སུ་ཐལ་མོ་སྦྱར་ཏེ་ཕྱག་འཚལ་ནས་བཅོམ་ལྡན་འདས་ལ། བཙུན་པ་བདག་ནི་སངས་
རྒྱས་ལ་ཤེས་ཤིང་དད་པ་དང་ལྡན་པས། ལུས་དང་བྲལ་ཏེ་འདིར་སྐྱེས་སོ་ཞེས་གསོལ་པ་དང། གཞན་ཞིག་གིས་ཀྱང་འདི་སྐད་དུ་སྨྲས་སོ། །བདག་ནི་ཆོས་ལ། བདག་ནི་དགེ་འདུན་ལ་
བདག་ནི་འཕགས་པ་བཞེད་པའི་ཚུལ་ཁྲིམས་དང་ལྡན་པས། ལུས་དང་བྲལ་ཏེ་འདིར་སྐྱེས་སོ། །དེར་ལྷ་བརྒྱ་སྟོང་དུ་མས་བཅོམ་ལྡན་འདས་ཀྱི་སྤྱན་སྔར་སོ་སོར་རྒྱུན་དུ་ཞུགས་པའི་ལུང་
བསྟན་ནས། དེ་ཉིད་དུ་མི་སྣང་བར་གྱུར་ཏོ། །དེ་ནས་ཚེ་དང་ལྡན་པ་མོའུ་འགལ་ཡ་ན་ཆེན་པོས། ལྷའི་འཁོར་རྣམས་ལས་དབེན་པར་ཤེས་ནས། སྟན་ལས་ལངས་ཏེ། བླ་གོས་ཕྲག་པ་ལ་
གཟར་ནས། བཅོམ་ལྡན་འདས་ག་ལ་བ་དེར་ལོངས་སུ་ཐལ་མོ་སྦྱར་ཏེ་ཕྱག་འཚལ་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་ཛམྦུའི་གླིང་ན། འཁོར་བཞི་པོ་
རྣམས། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས། གནོད་པ་ཆུང་ངམ། གནོད་པར་མ་གྱུར་ཏམ། མྱུར་དུ་བཞེངས་སམ་འྪོའམ། མཐུ་དང་ལྡན་ནམ། བྡེའམ་

[135B] བདེ་བར་བཞུགས་སམ། བདེ་བར་གྱུར་ཏམ་ཞེས་སྙུན་གསོལ་ལོ། །མོའུ་འགལ་ཡ་ན་ཁྱོད་དང་ཛམྦུའི་གླིང་གི་འཁོར་བཞི་པོ་དག་ཀྱང་བདེ་བར་གྱུར་ཅིག་བཙུན་པ། ཛམྦུའི་
གླིང་གི་འཁོར་བཞི་པོ་དག་བཅོམ་ལྡན་འདས་ལ་བལྟ་བར་འཚལ་ཏེ་འདི་སྐད་ཅེས་གསོལ་ཏོ། །བཙུན་པ། ཛམྦུའི་གླིང་གི་མི་རྣམས་སུམ་ཅུ་རྩ་གསུམ་གྱི་ལྷའི་གནས་སུ་འཛེག་ཅིང་བཅོམ་
ལྡན་འདས་ཀྱི་དྲུང་དུ། བཅོམ་ལྡན་འདས་ལ་བལྟ་བ་དང། བསྙེན་བཀུར་བའི་ཕྱིར་མཆི་བར་འགྱུར་བ་དེ་ལྟ་བུའི་རྫུ་འཕྲུལ་དང་མཐུ་ཛམྦུའི་གླིང་གི་མི་རྣམས་ལ་མ་མཆིས་ཀྱི། བཙུན་པ་སུམ་ཅུ་
རྩ་གསུམ་གྱི་ལྷ་དེ་རྣམས་ནི། ཛམྦུའི་གླིང་དུ་བབ་ཅིང། བཅོམ་ལྡན་འདས་ལ་བལྟ་བ་དང། བསྙེན་བཀུར་བར་མཆི་བ་དེ་ལྟ་བུའི་རྫུ་འཕྲུལ་དང། མཐུ་སུམ་ཅུ་རྩ་གསུམ་གྱི་ལྷ་རྣམས་ལ་མཆིས་
ན༑ བཅོམ་ལྡན་འདས་ཐུགས་རྗེས་དགོངས་ཏེ། སུམ་ཅུ་རྩ་གསུམ་གྱི་ལྷའི་ནང་ནས། ཛམྦུའི་གླིང་དུ་གཤེགས་ན་ལེགས་སོ་ཞེས་གསོལ་ལོ་།དེ་བས་ན་མོའུ་འགལ་ཡ་ན་ཁྱོད་ཛམྦུའི་གླིང་དུ་སོང་
ལ་འཁོར་བཞི་པོ་རྣམས་ལ། བཅོམ་ལྡན་འདས་དེང་ནས་ཞག་བདུན་ན་སུམ་བཅུ་རྩ་གསུམ་གྱི་ལྷའི་གནས་ནས། ཛམྦུའི་གླིང་གི་གྲོང་ཁྱེར་སང་ཀཱ་ཤེའི་ཨ་པ་ཛ་རིའི་ནགས་ཤིང་ཨུ་དུམ་
ཝཱ་རའི་དྲུང་དུ་གཤེགས་སོ་ཞེས་བསྒོ་ཞིག་དེ་ནས་ཚེ་དང་ལྡན་པ་མོའུ་འགལ་ཡ་ན་ཆེན་པོས། བཅོམ་ལྡན་འདས་ལས་མཉན་ཏེ་ཞབས་ལ་མགོ་བོས་ཕྱག་འཚལ་ནས། དེ་འདྲ་བའི་ཏིང་

[136A]༄༅། །ངེ་འཛིན་ལ་མཉམ་པར་གཞག་གོ་ཇི་ལྟར་སེམས་མཉམ་པར་གཞག་པ་ན་འདི་ལྟ་སྟེ། སྟོབས་དང་ལྡན་པའི་སྐྱེས་བུས་དཔུང་པ་བསྐུམ་པ་ལས་བརྐྱང་
པའམ། བརྐྱང་པ་ལས་བསྐུམ་པ་བཞིན། ཚེ་དང་ལྡན་པ་མོའུ་འགལ་ཡན་ཆེན་པོ་སུམ་ཅུ་རྩ་གསུམ་གྱི་ནང་ནས་མི་སྣང་བར་གྱུར་ཏེ་ཛམྦུའི་གླིང་དུ་ཕྱིན་ཏོ། །དེ་ནས་ཚེ་དང་ལྡན་
པ་མོའུ་འགལ་ཡ་ན་ཆེན་པོ། ཛམྦུའི་གླིང་དུ་འོངས་ནས། འཁོར་བཞི་པོ་རྣམས་ལ། ཀྱེ་བཅོམ་ལྡན་འདས་ནི། དེང་ནས་ཞག་བདུན་ན་སུམ་ཅུ་རྩ་གསུམ་གྱི་ལྷའི་གནས་ནས་
ཛམྦུའི་གླིང་གི་གྲོང་ཁྱེར་སང་ཀཱ་ཤེའི་ཨ་བ་ཛ་རིའི་ནགས་ཤིང་ཨུ་དུམ་ཝཱ་རའི་དྲུང་དུ་གཤེགས་སོ་ཞེས་བསྒོའོ། །དེ་ནས་འཁོར་བཞི་པོ་རྣམས་ཞག་བདུན་པོ་ན། དྲི་དང་བྱུག་
པ་དག་ཁྱེར་ཏེ། གྲོང་ཁྱེར་སང་ཀཱ་ཤེར་དོང་ངོ། །དེ་ནས་སང་ཀཱ་ཤེ་ན་གནས་པའི་སྐྱེ་བོ་མང་པོ་དག་གིས་གྲོང་ཁྱེར་སང་ཀཱ་ཤེ་རྡོ་བ་དང། གྱོ་མོ་དང། བོང་བ་དག་མེད་པར་བྱས་ཏེ་ཙནྡན་
གྱི་ཆུས་ཆག་ཆག་བཏབ་ནས། བདུག་པ་ཞིམ་པོའི་པོག་ཕོར་དཔྱངས་རྒྱལ་མཚན་དང། ལྷའི་འཕན་དག་བསྒྲེངས། ངར་གྱི་ལྡ་ལྡི་རྣམས་ནི་བྲེས་ཏེ། མེ་ཏོག་སྣ་ཚོགས་ཀྱིས་གཏོར་
བས༑ ཡིད་དགའ་བར་འགྱུར་བ་ནི། ལྷའི་དགའ་བའི་ཚལ་བཞིན་ཏེ་སའི་ཕྱོགས་ཡངས་ཤིང་བླ་གབ་མེད་པར་གདན་བཏིང་ཞིང་བཤམས་སོ། །དེ་ནས་བཅོམ་ལྡན་འདས་ཀྱིས་སུམ་ཅུ་རྩ་

[136B]བསྟན། ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བར་བྱས་ཏེ། སུམ་ཅུ་རྩ་གསུམ་གྱི་ལྷའི་གནས་
ནས་སུམ་ཅུ་རྩ་གསུམ་གནས་ཀྱི་ལྷ་རྣམས་དང་ལྷན་ཅིག་ཏུ་མི་སྣང་བར་གྱུར་ཏེ། མཚེ་མར་གཤེགས་སོ། །དེ་ནས་བཅོམ་ལྡན་འདས་ཀྱིས་མཚེ་མའི་ལྷ་རྣམས་ལ། ཆོས་ཀྱི་གཏམ་
གྱིས་ཡང་དག་པར་བསྟན། ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བར་བྱས་ནས། སུམ་ཅུ་རྩ་གསུམ་གྱི་ལྷ་རྣམས་དང། མཚེ་མའི་ལྷ་རྣམས་
དང་ལྷན་ཅིག་མི་སྣང་བར་གྱུར་ཏེ། དེ་བཞིན་དུ་དགའ་ལྡན་དུ་གཤེགས་སོ། །དེ་བཞིན་དུ་འཕྲུལ་དགའ་དང། གཞན་འཕྲུལ་དབང་བྱེད་དང། ཚངས་རིས་དང། ཚངས་ལྷ་ཉེ་ཕན་དང་
ཚངས་ཆེན་དང། འོད་ཆུང་དང། ཚད་མེད་འོད་དང། འོད་གསལ་དང། དགེ་ཆུང་དང། ཚད་མེད་དགེ་བ་དང། མ་ལུས་དགེ་དང་སྤྲིན་མེད་དགེ་དང། བསོད་ནམས་འཕེལ་དང་
འབྲས་བུ་ཆེ་དང། མི་ཆེ་བ་དང། མི་དྲོས་དང། གྱ་ནོམ་སྣང་བ་དང། ཤིན་ཏུ་མཐོང་དང། འོག་མིན་དུ་འདོད་པ་ན་སྤྱོད་པ་དང་གཟུགས་ཡོད་པ་ན་སྤྱོད་པའི་ལྷ་རྣམས་དང་ཐབས་ཅིག་
ཏུ་གཤེགས་སོ། །དེ་ནས་བཅོམ་ལྡན་འདས། འོག་མིན་གནས་ཀྱི་ལྷ་རྣམས་ལ་ཆོས་ཀྱི་གཏམ་གྱིས་ཡང་དག་པར་བསྟན། ཡང་དག་པར་བསྐུལ་ཡང་དག་པར་གཟེངས་བསྟོད་

[137A]༄༅། །ཡང་དག་པར་དགའ་བར་བྱས་ནས། འོག་མིན་གྱི་གནས་ནས་མི་སྣང་བར་གྱུར་ཏེ། གྱ་ནོམ་སྣང་གི་ལྷའི་གནས་སུ་སླར་གཤེགས་སོ་།ལྷ་རྣམས་ལ་སླར་རིམ་
གྱིས་སུམ་ཅུ་རྩ་གསུམ་གྱི་ལྷའི་རིས་ཀྱི་བར་དུ་འདོད་པ་ན་སྤྱོད་པ་དང། གཟུགས་ཡོད་པ་ན་སྤྱོད་པའི་ལྷ་རྣམས་དང་ཐབས་ཅིག་ཏུ་གཤེགས་སོ། །དེ་ནས་བརྒྱ་བྱིན་ལྷའི་དབང་པོས། བཅོམ་ལྡན་
འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་ཅི། ཛམྦུའི་གླིང་དུ་གཤེགས་སམ། ཀོའུ་ཤི་ཀ་འབབ་བོ། །ཅི་རྫུ་འཕྲུལ་གྱིས་འབབ་བམ། འོན་ཏེ་ཞབས་ཀྱིས་གཤེགས། ཀོའུ་
ཤི་ཀ། རྐང་གིས་སོ། །དེ་ནས་བརྒྱ་བྱིན་ལྷའི་དབང་པོས། ལྷའི་བུ་ལས་ཐམས་ཅད་དང་ལྡན་པ་ལ་བསྒོ་བ། ལས་ཐམས་ཅད་དང་ལྡན་པ། གསེར་དང། བཻ་ཌཱུརྱ་དང། ཤེལ་གྱི་སྐས་
གསུམ་སྤྲུལ་ཅེས་སྨྲས་པ་དང། ཀོའུ་ཤི་ཀ་ཁྱོད་མཆོག་ཏུ་བཟང་ངོ་ཞེས་སྨྲས་ནས། ལྷའི་བུ་ལས་ཐམས་ཅད་དང་ལྡན་པས། བརྒྱ་བྱིན་ལྷའི་དབང་པོ་ལས་མཉན་ཏེ། གསེར་དང། བཻ་ཌཱུརྱ་
དང། ཤེལ་གྱི་སྐས་གསུམ་སྤྲུལ་ཏོ། །དེ་ནས་བཅོམ་ལྡན་འདས་ནི་བཻ་ཌཱུརྱའི་སྐས་ལ་གཤེགས། ཚངས་པ་འཁོར་གྱི་དབང་པོ་ནི་གཡས་ཕྱོགས་ནས་ནོར་བུའི་རྔ་ཡབ་བརྒྱ་སྟོང་ཐོགས་ཏེ་
གཟུགས་ཡོད་པ་ན་སྤྱོད་པའི་ལྷ་དག་དང་ལྷན་ཅིག་ཏུ་གསེར་གྱི་སྐས་ལ་འབབ་བོ། །བརྒྱ་བྱིན་ལྷའི་དབང་པོ་ནི། བཅོམ་ལྡན་འདས་ཀྱི་གཡོན་ཕྱོགས་ནས། རྩིབ་མ་བརྒྱ་པའི་གདུགས་

[137B] འདོད་པ་ན་སྤྱོད་པའི་ལྷ་དག་དང་ལྷན་ཅིག་ཏུ་ཤེལ་གྱི་སྐས་ལ་འབབ་བོ། །དེ་ནས་བཅོམ་ལྡན་འདས་ཀྱིས་འདི་ལྟར་གལ་ཏེ་རྐང་པས་འབབས་ན་ནི། མུ་སྟེགས་ཅན་དག་དགེ་སྦྱོང་གོའུ་
ཏ་མ་སུམ་ཅུ་རྩ་གསུམ་གྱི་ལྷའི་གནས་སུ་རྫུ་འཕྲུལ་གྱིས་སོང་སོང་ན། ཡིད་འཕྲོག་པའི་གཟུགས་སུ་མཐོང་བས། དེའི་རྫུ་འཕྲུལ་ཉམས་པར་གྱུར་ཏེ། ཛམྦུའི་གླིང་དུ་རྐང་པས་བབས་སོ། །ཞེས་
ཟེར་ཏེ་འོང། རྫུ་འཕྲུལ་གྱིས་བབས་ན་ནི་ལས་ཐམས་ཅད་དང་ལྡན་པའི་སྐྱེས་བུའི་བྱེད་པའི་འབྲས་བུ་མེད་པར་འགྱུར་ན། ཅི་ནས་ང་ཕྱེད་ནི་རྐང་པས་འབབ་བོ། །ང་ཕྱེད་ནི་རྫུ་འཕྲུལ་གྱིས་འབབ་
བོ༑ ༑སྙམ་དུ་དགོངས་སོ། །དེ་ནས་བཅོམ་ལྡན་འདས་བར་བར་ནི་ཞབས་ཀྱིས། བར་བར་ནི་རྫུ་འཕྲུལ་གྱིས་སོ། །དཔག་ཚད་བཅུ་གཉིས་མན་ཆད་མིའི་དྲི་མ་མནམ་སྟེ། ལྷ་རྣམས་སྣོམ་པར་
མི་བཟོད་དོ། །དེ་ནས་བཅོམ་ལྡན་འདས་ཀྱིས་ཙནྡན་གོར་ཤིར་ཤའི་དྲི་མངོན་དུ་སྤྲུལ་ཏེ། དྲི་དེ་མི་མནམ་པར་བྱས་སོ། །དེ་ནས་བཅོམ་ལྡན་འདས་ཀྱིས་དགོངས་པ། གལ་ཏེ། སྐྱེས་པས་
ལྷའི་བུ་མོའམ། བུད་མེད་རྣམས་ཀྱིས་ལྷའི་བུ་མཐོང་ན། འདི་ལྟར་དེ་དག་གང་ཁྲག་དྲོན་མོ་སྐྱུགས་ཏེ། དུས་བྱེད་པར་གདོན་མི་ཟ་བར་འགྱུར་གྱི། ཅི་ནས་ངས་ཇི་ལྟར་སྐྱེས་པས་ལྷའི་བུ་མཐོང་
ཞིང། བུད་མེད་རྣམས་ཀྱིས་ལྷའི་བུ་མོ་མཐོང་བར་འགྱུར་བདེ་ལྟ་བུར་རྫུ་འཕྲུལ་མངོན་དུ་འདུ་བྱ་བ་མངོན་དུ་བྱས་སོ། །དེ་ནས་བཅོམ་ལྡན་འདས་ཀྱིས་ཇི་ལྟར་སྐྱེས་པས་ནི་ལྷའི་བུ་མཐོང་ཞིང། བུད་

[138A]༄༅། །མེད་ཀྱིས་ནི་ལྷའི་བུ་མོ་མཐོང་བར་འགྱུར་བ་དེ་ལྟ་བུར་རྫུ་འཕྲུལ་འདུ་བྱས་པ་མངོན་པར་འདུས་བྱས་སོ། །དེའི་དུས་ན་ཚེ་དང་ལྡན་པ་རབ་འབྱོར་ཤིང་གཞན་
ཞིག་གི་དྲུང་ན། ཉིན་པར་སྤྱོད་པའི་ཕྱིར་འདུག་སྟེ། ཚེ་དང་ལྡན་པ་རབ་འབྱོར་གྱིས། བཅོམ་ལྡན་འདས་ལོངས་སྤྱོད་མཆོག་དང་སུམ་ཅུ་རྩ་གསུམ་གྱི་ལྷའི་གནས་ནས། ཛམྦུའི་
གླིང་དུ་བབས་པ་མཐོང་ངོ། །མཐོང་ནས་འདི་སྙམ་དུ་གྱུར་ཏོ་།ལྷ་འདི་དག་ནི་འདི་བཞིན་དུ་རྫུ་འཕྲུལ་ཆེ་བ། མཐུ་ཆེ་བ་ཡང། བཅོམ་ལྡན་འདས་བོར་ཏེ་རང་གི་གནས་སུ་དོང་
ངོ༑ ༑མི་འདི་དག་ཀྱང་ལོ་བརྒྱ་འདས་པ་དང་དུས་བྱེད། བཅོམ་ལྡན་འདས་ཀྱང་ཡོངས་སུ་མྱ་ངན་ལས་འདས་ཏེ། འདི་ལྟ་བུའི་ལོངས་སྤྱོད་ཆེན་པོ་ཡང་ཐམས་ཅད་ཀྱི་ཐམས་
ཅད་དུ་མེད་པར་འགྱུར་རོ། །དེ་ལ་བཅོམ་ལྡན་འདས་ཀྱིས་ལེགས་པར་གསུངས་པ་དེ་ནི། འདུས་བྱས་ཐམས་ཅད་ནི་མི་རྟག་མི་བརྟན། ཡིད་བརྟན་དུ་མི་རུང། འགྱུར་
བའི་ཆོས་ཅན་ཏེ། འདུས་བྱས་ཐམས་ཅད་ཀྱིས་ཆོག་གོ། སྐྱོ་བར་རིགས་སོ། །མི་འདོད་པའི་རིགས་སོ། །རྣམ་པར་གྲོལ་བར་བྱ་བར་ཤེས་ནས་ཉེ་བར་ལེན་པའི་ཕུང་པོ་ལྔ་ལ་མི་
རྟག་པ་དང། སྡུག་བསྔལ་བ་དང། སྟོང་པ་དང། བདག་མེད་པ་ཉིད་དུ་ཡིད་ལ་བྱེད་པ་ལ་ཞུགས་ཏེ། དེས་ཉེ་བར་ལེན་པའི་ཕུང་པོ་རྣམས་ལ་མི་རྟག་པ་དང། སྡུག་བསྔལ་བ་

[138B] སྟོང་པ་དང། བདག་མེད་པར་ཡིད་ལ་བྱས་པས་ན། མི་རྟག་པའི་རྣམ་པས་འདི་བཞིན་འཇིག་ཚོགས་སུ་ལྟ་བའི་རིའི་རྩེ་མོ་ཉི་ཤུ་གྱེན་དུ་བྱུང་བ་ཡེ་ཤེས་ཀྱི་རྡོ་རྗེས་བཅོམ་
ནས། རྒྱུན་དུ་ཞུགས་པའི་འབྲས་བུ་མངོན་དུ་བྱས་སོ། །དེ་ནས་བདེན་པ་མཐོང་ཞིང་ཤེས་ཏེ། དད་པ་དང་ལྡན་པས་མྱུར་དུ་སྐྱིལ་མོ་ཀྲུང་བཤིག་ནས། པུས་མོ་གཡས་པའི་ལྷ་ང་ས་
ལ་བཙུགས་ཏེ། བཅོམ་ལྡན་འདས་ལ་ཕྱག་བྱས་སོ། །དེ་ནས་དགེ་སློང་མ་ཨུཏྤ་ལའི་ཁ་དོག་མས་འདི་སྙམ་དུ། བཅོམ་ལྡན་འདས་སུམ་ཅུ་རྩ་གསུམ་གྱི་ལྷའི་གནས་ནས། ཛམྦུའི་གླིང་
དུ་བབས་ན། དེ་ལ་ཐབས་ཅི་ཞིག་གིས་བདག་གིས། བཅོམ་ལྡན་འདས་ལ་ཐོག་མར་ཕྱག་བྱ། དེ་སྟེ་འདི་བཞིན་དུ་སོང་ན་ནི། དགེ་སྦྱོང་མ་མགོ་རེག་མའོ། །ཞེས་ཟེར་ནས། ཆེ་ཞིང་ཆེ་
བའི་ལྷ་དང་མིས། བཅོམ་ལྡན་འདས་བསྐོར་བས་ནང་དུ་འགྲོར་ཡང་མི་སྟེར་གྱི། ཅི་ནས་བདག་ནི་རྫུ་འཕྲུལ་གྱིས་འགྲོའོ་སྙམ་བསམས་ཏེ་དེས་འཁོར་ལོས་སྒྱུར་བའི་རྒྱལ་པོའི་ཆ་
ལུགས་སུ་བདག་ཉིད་མངོན་པར་སྤྲུལ་ཏེ། རིན་པོ་ཆེ་སྣ་བདུན་ནི་ཐོག་མར་དྲངས། བློན་པོ་སྟོབས་ཀྱི་མཆོག་ས་ཡ་ཕྲག་བདུན་ཅུ་རྩ་དགུས་ནི་བསྐོར། རྣམ་པ་སྣ་ཚོགས་ཀྱི་རྒྱན་གྱིས་བརྒྱན་
པའི་བུ་སྟོང་གིས་ཀྱང་ཟླ་བ་ཁམ་པ་བཞིན་དུ་བསྐོར། མུ་སྟེགས་ཅན་དང། བྲམ་ཟེ་དང། ཕོངས་པ་དང། དམན་པ་དང། མི་མཆོག་སྟོང་གིས་ནི་རྗེས་སུ་འབྲང། རྩིབ་མ་བརྒྱ་པའི་

[139A]༄༅། །གདུགས་ནི་སྤྱི་བོར་འཛིན། ཉི་མའི་འོད་ཟེར་སྟོང་ཤར་ཅིང་འཕྲོ་བ་དང། ཟླ་བ་དང། སྐར་མ་དང། གཞལ་མེད་ཁང་མཛེས་པར་བཅས་པ་ཟིལ་གྱིས་
མནན་ཅིང། བཅོམ་ལྡན་འདས་ཀྱི་དྲུང་དུ་སོང་བ་དང། འཁོར་དེ་དག་གིས་དགེ་སློང་མ་ཨུཏྤ་ལའི་ཁ་དོག་མ་རྒྱད་མ་ནས་མཐོང་ངོ་།མཐོང་ནས་ཀྱང་ཡ་མཚན་དུ་གྱུར་ཏེ། མིག་
ཚུགས་སུ་བལྟ་ཞིང་རྟོག་པ་སྣ་ཚོགས་སུ་གྱུར་ཏོ། །ཁ་ཅིག་ནི་ཀྱེ་རྒྱལ་པོ་འདི་ལྟ་བུ་གང་ནས་འོངས་ཞེས་སྨྲ། ཁ་ཅིག་གིས་ནི་འདི་རྒྱལ་པོའི་སའི་སྟེང་ན་འདི་ལྟ་བུ་དམག་ཕུན་སུམ་
ཚོགས་པ་ནི་ག་ལ་ཡོད་ཀྱི། འདི་ནི་འཁོར་ལོས་སྒྱུར་བའི་འཇིག་རྟེན་གཞན་ནས། བཅོམ་ལྡན་འདས་ལ་ལྟ་བའི་ཕྱིར་འོངས་ཡང་དག་ཅེས་ཟེར་རོ། །དེ་དག་གིས་འཁོར་ལོས་
སྒྱུར་བ་དེའི་ལོངས་སྤྱོད་དེ་ལྟ་བུ་མཐོང་ནས། ཨེ་མའོ་བདག་ཅག་ཀྱང་འདི་ལྟ་བུའི་དངོས་པོར་མངོན་པར་སྒྲུབས་ཤིག་ཅེས་ཆགས་ཏེ་དེ་དག་གིས་གོ་ཡང་ཕྱེའོ། །དེའི་དུས་ན་ཚེ་དང་
ལྡན་པ་འཆར་ཀ་འཁོར་འདུས་པ་དེའི་ནང་ན་འདུག་སྟེ། དེས་སྨྲས་པ། ཀྱེ་འདི་ནི་འཁོར་ལོས་སྒྱུར་བ་མ་ཡིན་གྱི། འདི་ནི་དགེ་སློང་མ་ཨུཏྤ་ལའི་ཁ་དོག་མ་སྟེ། རྫུ་འཕྲུལ་གྱིས་
བཅོམ་ལྡན་འདས་ལ་བལྟ་བའི་ཕྱིར་འོངས་སོ། །དེ་དག་གིས་སྨྲས་པ་འཕགས་པ་འདི་དགེ་སློང་མ་ཨུཏྤ་ལའི་ཁ་དོག་ཡིན་པར་ཁྱོད་ཀྱིས་ཇི་ལྟར་ཤེས། །དེས་སྨྲས་པ། ཀྱེ་

[139B] འདི་ནི་ཨུཏྤ་ལའི་ཁ་དོག་མ་སྟེ། རྫུ་འཕྲུལ་གྱིས་བཅོམ་ལྡན་འདས་ཀྱི་དྲུང་དུ་འོངས་སོ། །དེ་ནས་དགེ་སློང་མ་ཨུཏྤ་ལའི་ཁ་དོག་མས་རྫུ་འཕྲུལ་མངོན་
པར་འདུས་བྱས་པ་སླར་བརྟུལ་ནས། བཅོམ་ལྡན་འདས་ག་ལ་བ་དེར་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས། ཕྱོགས་གཅིག་ཏུ་འདུག་གོ་དེ་ནས་
བཅོམ་ལྡན་འདས་ཀྱིས། དགེ་སློང་མ་ཨུཏྤ་ལའི་ཁ་དོག་མ་ལ་འདི་སྐད་ཅེས་བཀའ་སྩལ་ཏོ། །དགེ་སློང་མ་སོང་ཞིག་ངའི་དྲུང་དུ་མ་འདུག་ཅིག་དགེ་སློང་མས་སྟོན་པའི་སྤྱན་སྔར་རྫུ་
འཕྲུལ་བྱེད་པ་ནི་མི་རིགས་པའོ། །དེ་ནས་བཅོམ་ལྡན་འདས་ཀྱིས་བསྐྲད་པ་དང། ཕྱོགས་གཅིག་ཏུ་སོང་སྟེ་འདུག་གོ་བཅོམ་ལྡན་འདས་ཀྱིས་དགོངས་པ། གང་སུ་ཞིག་དགེ་སློང་མ་
སྟོན་པའི་སྤྱན་སྔར་རྫུ་འཕྲུལ་སྟོན་ན། ཉེས་པའི་དམིགས་ཡིན་ཏེ། དེ་ལྟ་བས་ན་དགེ་སློང་མས་སྟོན་པའི་སྤྱན་སྔར་རྫུ་འཕྲུལ་མི་བྱ་བར་དགོངས་ནས། དགེ་སློང་རྣམས་ལ་བཀའ་སྩལ་པ་
དགེ་སློང་དག་དགེ་སློང་མས་སྟོན་པའི་སྤྱན་སྔར་རྫུ་འཕྲུལ་སྟོན་པ་མི་རིགས་ཏེ། དེ་ལྟ་བས་ན་དགེ་སློང་མས་སྟོན་པའི་སྤྱན་སྔར་རྫུ་འཕྲུལ་མ་སྟོན་ཅིག་དགེ་སློང་མས་སྟོན་པའི་སྤྱན་
སྔར་སྟོན་ན་འདས་པ་དང་བཅས་པར་འགྱུར་རོ། །དེ་ལ་ཁ་ཅིག་གིས་ནི་དགེ་སློང་མ་ཨུཏྤ་ལའི་ཁ་དོག་མའི་འཁོར་ལོས་སྒྱུར་བའི་རྒྱལ་པོའི་ལོངས་སྤྱོད་དུ་མཐོང་ནས། མིར་ཆགས་པ་སྐྱེས་

[140A]༄༅། །ཁ་ཅིག་ནི་ལྷ་རྣམས་ཀྱི་རྫུ་འཕྲུལ་གྱི་ལོངས་སྤྱོད་དུ་མཐོང་ནས། ལྷ་རྣམས་སུ་ཆགས་པ་སྐྱེས་སོ། །དེ་ནས་བཅོམ་ལྡན་འདས་ཀྱིས་ལྷ་དང་མིར་སྐྱེ་བ་
ལས་བཟློག་པའི་ཕྱིར། འཁོར་དེ་དག་ལ་འདི་ལྟ་བུས་ཆོས་བཤད་དོ་།གང་གིས་དེ་ཐོས་པ་ན་ཁ་ཅིག་གིས་ནི། རྒྱུན་དུ་ཞུགས་པའི་འབྲས་བུ་མངོན་དུ་བྱས་སོ། །ཁ་ཅིག་གིས་ནི་ཕྱིར་
མི་འོང་བའི་འབྲས་བུ། ཁ་ཅིག་གིས་ནི་ལན་ཅིག་ཕྱིར་འོང་བའི་འབྲས་བུ། ཁ་ཅིག་གིས་ནི་ཉོན་མོངས་པ་ཐམས་ཅད་སྤངས་ཏེ། དགྲ་བཅོམ་པ་མངོན་དུ་བྱས་སོ། །ཁ་ཅིག་གིས་ནི་ཉན་ཐོས་
ཀྱི་བྱང་ཆུབ་ཏུ། ཁ་ཅིག་གིས་ནི་རང་བྱང་ཆུབ་ཏུ། ཁ་ཅིག་གིས་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་དོ། །ཁ་ཅིག་གིས་ནི་དྲོད་དུ་གྱུར་བའི་དགེ་བའི་རྩ་བ་
རྣམས་བསྐྱེད་དོ། །ཁ་ཅིག་གིས་ནི་སྤྱི་བོ། ཁ་ཅིག་གིས་ནི་བཟོད་པ་ཆུང་ངུ་དང། འབྲིང་པོར་བསྐྱེད་དོ། །འཁོར་དེ་དག་ལས་ཕལ་ཆེར་ནི་སངས་རྒྱས་ལ་གཞོལ། ཆོས་ལ་འབབ་
དགེ་འདུན་ལ་རབ་ཏུ་བབ་པར་བཀོད་དོ། །དེ་ནས་བཅོམ་ལྡན་འདས་ཀྱིས་དེ་ལྟ་བུའི་ཕྱིར་ཚིགས་སུ་བཅད་དེ་གསུངས་པ། ས་རྣམས་གཅིག་གིས་ཐོབ་པ་དང། །ལྷ་རྣམས་སུ་ཡང་
འགྲོ་བ་དང། །ཡང་ན་ཏིང་ངེ་འཛིན་ཐོབ་པ་བས། །རྒྱུན་དུ་ཞུགས་པའི་འབྲས་བུ་མཆོག་དེ་ནས་བཅོམ་ལྡན་འདས་ཀྱིས། འཁོར་དེ་དག་ལ་ཆོས་ཀྱི་གཏམ་གྱིས་ཡང་དག་པར་

[140B] ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བ་བསྐྱེད་དེ། གདན་ལ་བཞེངས་ཏེ་བཞུད་པ་དང། དགེ་སློང་དག་ཐེ་ཚོམ་སྐྱེས་ནས། ཐེ་ཚོམ་ཐམས་ཅད་
གཅོད་པ། སངས་རྒྱས་བཅོམ་ལྡན་འདས་ལ་ཞུས་པ། བཙུན་པ་ཚེ་དང་ལྡན་པ་འཆར་ཀས་ཨུཏྤ་ལའི་ཁ་དོག་མ་དྲི་ལས་རྟོགས་པ་ལ་གཟིགས། ཞེས་གསོལ་པ་དང། བཅོམ་ལྡན་འདས་
ཀྱིས་བཀའ་སྩལ་པ། དགེ་སློང་དག་ད་ལྟར་འབའ་ཞིག་མ་ཡིན་གྱི་འདི་ལྟར་འདས་པའི་དུས་ན་ཡང་འཆར་ཀས་དྲི་ལས་རྟོགས་སོ། །དེ་བས་ན་ཉོན་ཅིག་དགེ་སློང་དག་སྔོན་བྱུང་
བ་ན། ཡུལ་འཁོར་མོ་འཇིག་གི་གྲོང་ཁྱེར་ན། དེད་དཔོན་གཞན་ཞིག་གནས་ཏེ། རིགས་མཉམ་པ་ལས་ཆུང་མ་བླངས་ནས། དེ་དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ། །དེ་ལ་རྩེ་དགའ་
ཡོངས་སུ་སྤྱོད་པ་ན། ཆུང་མ་སེམས་ཅན་དང་ལྡན་པར་གྱུར་ཏོ་།དེད་དཔོན་དེ་ཡང་རྒྱ་མཚོ་མཆིང་རྣམས་ཆེན་པོར་ཆས་ནས། དེས་དེ་ལ་བཟང་མོ་བདག་ནི་ཟོང་ཁྱེར་ཏེ་ཡུལ་གཞན་དུ་འགྲོའི་
ཁྱིམ་གྱི་བྱ་བ་ལ་བག་ཡོད་པར་བྱོས་ཤིག་ཅེས་སྨྲས་པ་དང། དེས་ཇོ་བོ་དེ་སྟེ་དེ་ལྟར་ན་བདག་ཀྱང་མཆི་ཡི་ཁྲིད་ཅེས་ཟེར་རོ། །དེས་བཟང་མོ་ཁྱོད་ལ་དེ་ན་སུ་ཞིག་གཡོག་བྱེད། ཅེས་སྨྲས་པ་
དང། དེ་ངུ་ཞིང་འདུག་ནས་གཡོག་པོ་དག་གིས། དེད་དཔོན་ཅིའི་ཕྱིར་ན་འདི་ལྟར་དེད་དཔོན་གྱི་བཙུན་མོ་ངུ་ཞེས་སྨྲས་པ་དང། དེས་འདི་ཡང་བདག་དང་ལྷན་ཅིག་ཏུ་འགྲོ་བར་འདོད་དོ། །དེ་

[141A]༄༅། །བདག་གིས་མ་ཁྲིད་དེ། དེ་དེའི་ཕྱིར་ན་ངུ་ཞིང་འདུག་གོ་ཞེས་སྨྲས་པ་དང། དེ་དག་གིས་དེད་དཔོན་དེ་སྟེ། དེ་བཞིན་ཅིའི་ཕྱིར་མ་བཀྲི། དེ་ན་སུ་ཞིག་འདི་
ལ་གཡོག་བྱེད། དེད་དཔོན་དེ་ལྟ་བས་ན་ཉེས་པ་མེད་ཀྱི་ཁྲིད་ཅིག་དང། བདག་ཅག་གིས་གཡོག་བྱའོ། །ཞེས་སྨྲས་པ་དང། དེས་དེ་ཁྲིད་དེ་རིམ་བཞིན་དོང་པ་ལས་རྒྱ་མཚོ་མཆིང་
རྣམས་ཆེན་པོའི་ནང་དུ་ཞུགས་སོ། །དེ་དག་རྒྱ་མཚོ་མཆིང་རྣམས་ཆེན་པོར་ཞུགས་པ་དང། གྲུ་བོ་ཆེ་ཆུ་སྲིན་ཉ་ལྟ་བུས་མི་རིགས་པར་བཟློག་པས་ན། དེ་དེར་དུས་ལས་འདས་སོ། །དེའི་
ཆུང་མ་དི་ཤིང་ལེབ་གཅིག་ལ་འཇུས་ཏེ། རླུང་གིས་རིམ་བཞིན་དུ་ཕུལ་བས། གླིང་ཀ་ཤེ་རུར་ཕྱིན་པ་དང། དེ་ན་བྱའི་རྒྱལ་པོ་གཤོག་བཟང་གནས་ཏེ། དེས་དེའི་ཆུང་མར་བླངས་སོ། །དེ་
ཟླ་བ་དགུ་འདས་པ་དང་བཙས་ན་བུ་ཕོ་ཞིག་བྱུང་སྟེ། གཟུགས་བཟང་ཞིང་བལྟ་ན་སྡུག་པ་བཟང་པོ་ཞིག་གོ་དེ་ནས་ཡང་བྱའི་རྒྱལ་པོ་གཤོག་བཟང་དེ་དང་ལྷན་ཅིག་རྩེ་དགའ་ཡོངས་སུ་
སྤྱོད་དོ། །དེ་དག་རྩེ་དགའ་ཡོངས་སུ་སྤྱད་པ་ལས། བུ་འདབ་གཤོག་བཟང་པོ་ཞིག་བཙས་ཏེ། དེ་ནས་དུས་ཕྱི་ཞིག་ན། བྱའི་རྒྱལ་པོ་གཤོག་བཟང་དུས་ལས་འདས་པ་དང། བྱ་མང་
པོ་འདུས་ནས་གཤོག་བཟང་འདས་པའི་སྐྱིན་པར་བུ་རྒྱལ་པོར་བཅུག་གོ་།དེ་ལ་མས་བུ་ཁྱོད་ནི་ཕའི་སྐྱིན་པར་རྒྱལ་པོར་བཅུག་ན། ཁྱོད་ཀྱི་ཕུ་བོ་འདི་འཁོར་མོ་འཇིག་གི་རྒྱལ་པོར་

[141B] དེས་སྨྲས་པ། དེ་ལྟར་གཞུག་པར་བྱའོ། །དེའི་དུས་ན་འཁོར་མོ་འཇིག་གི་རྒྱལ་པོ་ཚངས་བྱིན་ཞེས་བྱ་བ་ཞིག་བྱེད་དེ། དེ་འབྱོར་པ་དང། རྒྱས་པ་དང། བདེ་བ་
ལོ་ལེགས་པ། མི་ལ་སོགས་པ་སྐྱེ་བོ་མང་པོ་དང་ལྡན་པ། འཐབ་པ་དང། རྩོད་པ་དང། འཁྲུག་པ་དང། མི་འདུམ་པ་རྣམས་རབ་ཏུ་ཞི་བ། འཕྲོག་རློམ་དང། ནད་དང་བྲལ་བ། འབྲས་དང་
བུ་རམ་ཤིང་དང། ཕྱུགས་དང། མ་ཧེར་ལྡན་པ་ཆོས་ཀྱི་རྒྱལ་པོ་ཆོས་བཞིན་དུ་རྒྱལ་པོ་བྱེད་དོ། །དེ་དོན་བྱེད་པའི་ཕྱིར་འདུག་པ་ལས་བྱའི་རྒྱལ་པོ་གཤོག་བཟང་གི་སྤར་མོས་ལག་ནས་བཟུང་
སྟེ༑ རྒྱ་མཚོ་ཆེན་པོར་བོར་ནས་ཕུ་བོ་དེ་རྒྱན་ཐམས་ཅད་ཀྱིས་བརྒྱན་ཏེ། སེང་གེའི་གདན་དེ་ལ་བཞག་གོ་དེ་ནས་བློན་པོ་དག་ལ་ཀྱེ་འདི་ནི་ཁྱོད་ཀྱི་རྒྱལ་པོ་ཡིན་ཏེ། འདི་ལ་གང་གིས་
ཉེས་པ་ཅུང་ཟད་ཅིག་བྱས་ན། དེ་ལ་བདག་གིས་འདི་འདྲ་བའི་གནས་སུ་བྱའོ། །ཞེས་སྨྲས་པ་དང། དེ་དག་སྐྲག་སྟེ། དེའི་ཚིག་བཞིན་མཉན་པར་གྱུར་ཏོ། །དེ་དག་གིས་དེ་སུ་ལ་ཡང་མ་
སྨྲས་པས། འཇིག་རྟེན་པ་དག་ནི་དེ་ཉིད་ཚངས་བྱིན་ཡིན་པར་ཤེས་སོ། །དེས་བྱའི་རྒྱལ་པོ་ལ་ནུ་བོ་ཁྱོད་ཀྱིས་བདག་དུས་དུས་སུ་ལྟོས་ཤིག་ཅེས་སྨྲས་པ་དང། དེས་ཀྱང་ལེགས་
ཀྱི༑ བལྟའོ་ཞེས་སྨྲས་སོ། །དེ་ནས་དུས་ཕྱི་ཞིག་ན། རྒྱལ་པོ་ཚངས་བྱིན་གྱི་བ་གླང་མོ་བེའུ་བྱུང་བར་གྱུར་ཏེ། དེའི་བེའུ་མངལ་གྱི་སྒོར་ཐོགས་ནས། བློན་པོ་དག་གིས་རྒྱལ་པོ་ལ་

[142A]༄༅། །གསོལ་པ་དང། དེས་བཙུན་མོའི་འཁོར་དུ་འཁྲིད་ལ་བཙུན་མོ་རྣམས་ཀྱིས་བདེན་པའི་ཚིག་གིས་ཟུག་རྔུ་མེད་པར་བྱོས་ཤིག་ཅེས་སྨྲས་པ་དང། དེས་དེའི་
བཙུན་མོའི་འཁོར་དུ་ཁྲིད་པ་དང། བཙུན་མོ་རྣམས་ཀྱིས་ཀྱང་བདེན་པའི་ཚིག་གིས་སྨོན་ལམ་བཏབ་ན། དེ་དག་གིས་ཀྱང་དེའི་ཟུག་རྔུ་དང་བྲལ་བར་མ་ནུས་ནས། དེར་སྒྲ་ཆེན་པོ་དྲག་
པོ་བྱུང་བར་གྱུར་ཏེ། རྒྱལ་པོའི་ཕོ་བྲང་ནས་མི་རིང་བ་ཞིག་ན། བ་ལང་རྫི་མོ་ཞིག་གནས་པ་དེས་ཐོས་ནས་དེས་གཞན་ཞིག་ལ་རྒྱལ་པོའི་ཕོ་བྲང་ན་སྒྲ་དྲག་པོ་ཆེན་པོ་འདི་ཅི་
ཞིག་ཅེས་དྲིས་པ་དང། དེས་ཇི་ལྟར་གྱུར་པ་སྨྲས་པ། དེས་བདག་གིས་བདེན་པའི་ཚིག་གི་སྨོན་ལམ་བཏབ་སྟེ། དེའི་ཟུག་རྔུ་དབྲལ་བར་བྱའོ། །ཞེས་སྨྲས་པ་དང། དེ་དག་གིས་བློན་
པོ་དག་ལ་གསོལ་ཏེ། བློན་པོ་དག་གིས་དེ་བཙུན་མོའི་འཁོར་དུ་ཁྲིད་དེ། དེས་བདེན་པའི་ཚིག་གིས་སྨོན་ལམ་བཏབ་བོ། །དེས་བདག་ལ་ཁྱོ་གཅིག་པུར་ཟད་དེ། སྐྱེས་པ་གཉིས་
པ་མེད་པར་བདེན་ན་བདེན་པའི་ཚིག་འདིས་བ་ལང་མོ་ཟུག་རྔུ་དང་མྱུར་དུ་བྲལ་བར་གྱུར་ཅིག་ཅེས་བདེན་པའི་ཚིག་གིས་སྨོན་ལམ་བཏབ་པ་དང། དེ་ལས་བེའུ་བྱུང་ན་མཇུག་མ་ལ་
ཐོགས་པ་དང། མོས་བགད་དེ། འདི་ཙམ་ཡང་བཟོད་པར་མ་ནུས་སོ་།བཙུན་མོ་དག་གིས་ཅི་ཞིག་ཅེས་དྲིས་པ་དང། དེས་སྨྲས་པ། བདག་གིས་ཁྱེའུ་ཆུང་ངུ་ཞིག་པང་བར་བླངས་

[142B] དེ་གཅིན་གཅིས་པ་དང། གཅིན་དེ་བདག་གི་མོ་མཚན་དུ་སོང་བ་བདག་གིས་དགའ་བར་ཚོར་བས། དེའི་ཕྱིར་མཇུག་མ་ཐོགས་སོ། །དེས་ཇི་ལྟར་གྱུར་པ་དེ་ཡང་སྨྲས་ནས། མཇུག་
མ་ཡང་དེ་ནས་བྱུང་ངོ། །བློན་པོ་དག་གིས་རྒྱལ་པོ་ལ། ལྷ་བལ་གླང་མོ་དེ་བེའུ་འབྲངས་ལགས་སོ། །ཞེས་གསོལ་ནས། དེ་ཟུག་རྔུ་ལས་སུས་ཕྲལ། ཞེས་སྨྲས་པ་དང། དེ་དག་གིས་ཇི་ལྟར་གྱུར་
པ་སྨྲས་ནས། རྒྱལ་པོས་བསམས་པ། གདོན་མི་ཟ་བར་བདག་གི་བཙུན་མོ་ཐམས་ཅད་ནི། ཚུལ་ཁྲིམས་ངན་པར་གྱུར་པས་ན། བལ་གླང་རྫི་མོས་བདེན་པའི་ཚིག་གིས་སྨོན་ལམ་བཏབ་
པས་ཟུག་རྔུ་ལས་བྲལ་བར་བྱས་སོ། །སྙམ་དུ་རི་གནས། ཀྱེ་བལ་གླང་རྫི་མོ་དེ་ལ་དྲི་ཡི་བོས་ཤིག་ཅེས་བསྒོ་བ་དང། དེ་དག་གིས་བོས་ནས། རྒྱལ་པོས་ཁྱོད་ཀྱིས་བལ་གླང་མོ་དེ་བདེན་
པའི་ཚིག་གིས་སྨོན་ལམ་བཏབ་པས་ཟུག་རྔུ་ལས་འབྲལ་བར་བྱས་པ་བདེན་ནམ། ཞེས་སྨྲས་པ་དང། ལྷ་མད་དོ། །རྒྱལ་པོས་གང་འདི་འདྲ་བར་གྱུར་པའི་བུ་མོ་ཡང་འདི་འདྲ་བར་འགྱུར་ཏེ་
དེ་སྟེ་འདི་ལ་བུ་མོ་ཞིག་ཡོད་ན་དེ་ཆུང་མར་བླང་གི་སྐད་ཅིག་དྲིའོ་སྙམ་བསམས་ནས། ཁྱོད་ལ་བུ་མོ་ཡོད་དམ། ཞེས་སྨྲས་པ་དང། ལྷ་མཆིས་སོ། །མིང་ཅི། ལྷ་མིང་ནི་ཤོ་ཤུམ་པའོ། །མ་མ་སུ་
ལ་བྱིན་ནམ། མ་བྱིན། ལྷ། སུ་ལ་ཡང་མ་སྩལ་ཏོ། །མ་མ་དེ་སྟེ་དེ་ལྟར་ན་ང་ལ་ཕུལ་ཅིག་ཆུང་མར་བླང་ངོ། །ལྷ་གསོལ་ལོ་།དེ་དེས་བྱིན་པ་དང། རྒྱལ་པོས་དཔལ་ཆེན་པོའི་ཚོགས་དང་སྦྱར་

[143A]༄༅། །ཏེ་བག་མར་བླངས་སོ། །རྒྱལ་པོས་དེ་སྟེ་འདི་བཙུན་མོ་དག་གི་འཁོར་འདིར་བཞག་ན་ནི་ཚུལ་ཁྲིམས་ངན་པ་ཅན་དུ་གདོན་མི་ཟ་བར་འགྱུར་རོ། །སྙམ་དུ་བསམ་
ནས། དེས་བྱའི་རྒྱལ་པོ་གཤོག་བཟང་ལ་ཇི་ལྟར་གྱུར་པ་སྨྲས་ནས་ཁྱོད་ཀྱིས་འདི་ཉིན་པར་ནི། ཀ་ཤི་རུའི་གླིང་དུ་ཁྲིད་ལ་མཚན་མོ་ཁྲིད་དེ་ཤོག་ཅིག་ཅེས་བསྒོའོ། །དེ་ན་རེ། ལེགས་
ཀྱི་དེ་བཞིན་བགྱིའོ། །ཞེས་སྨྲས་ནས། དེ་དེས་བྱ་གཤོག་བཟང་ལ་བསྐྲི་ནས། འདི་ལྟར་ཕར་ཁྲིད་ལ་ཚུར་ཁྲིད་དེ་ཤོག་ཅིག་དེ་ཉིན་པར་ནི་ཀ་ཤི་རུའི་གླིང་དུ་ཁྲིད། མཚན་མོ་
ནི་འཁོར་མོ་འཇིག་ཏུ་ཁྲིད་ཅིང་འོང་ངོ། །ཀ་ཤི་རུའི་གླིང་ན་མེ་ཏོག་ཏྲི་མ་རི་ཞེས་བྱ་བ་དྲི་ཞིམ་པོ་ཞིག་ཡོད་དེ། མོས་དེ་ཕྲེང་བར་བརྒྱུས་ཏེ། རྒྱལ་པོ་ཚངས་བྱིན་ལ་ཉིན་གཅིག་བཞིན་
བསྐུར་རོ། །འཁོར་མོ་འཇིག་ན་བྲམ་ཟེའི་ཁྱེའུ་གཞན་ཞིག་གནས་ཏེ་དེ་དུས་ཕྱི་ཞིག་ན་ཡམ་ཤིང་གི་ཕྱིར་ནགས་སུ་སོང་བ་དང། དེ་དེར་མིའམ་ཅི་མོ་ཞིག་གིས་མཐོང་ནས་དེ་བྲག་ཕུག་ཏུ་བཅུག་སྟེ་
བཞག་གོ་མི་དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ་།ནམ་མིའམ་ཅི་མོ་མེ་ཏོག་དང། འབྲས་བུའི་ཕྱིར་འགྲོ་བ་དེ་ན་བྲག་ཕུག་གི་སྒོ་བྲམ་ཟེའི་ཁྱེའུ་བསྐྱོད་མི་ནུས་པའི་
རྡོ་ལེབ་ཆེན་པོས་འགེབས་སོ། །ཇི་ཙམ་ན་དེ་ལ་བྲམ་ཟེའི་ཁྱེའུ་དེའི་བུ་ཞིག་བཙས་ན། དེ་གར་འགྲོ་ཡང་མྱུར་དུ་འགྲོ་བས་ན། དེའི་མིང་མྱུར་འགྲོར་བཏགས་སོ། །བྲམ་ཟེའི་ཁྱེའུ་

[143B]དེ། བུ་འཁོར་མོ་འཇིག་གི་གྲོང་ཁྱེར་ན་ཡོན་ཏན་འདི་དག་དང་འདི་ལྟ་བུའི་ཡོན་ཏན་ཡོད་དོ་ཞེས་བརྗོད་པ་དང། དེས་ཕ་
ཁྱོད་ཡུལ་གང་ཡིན་ཞེས་དྲིས་པ་དང། དེས་བདག་ནི་ཡུལ་འཁོར་མོ་འཇིག་ན་སྐྱེས་སོ། །ཞེས་སྨྲས་པ་དང། ཕ་དེ་ལྟར་ལགས་ན་ཅིའི་ཕྱིར་མི་འབྲོས། ཞེས་སྨྲས་པ་དང། དེས་ཁྱོད་ཀྱི་མ་
མེ་ཏོག་དང་འབྲས་བུའི་ཕྱིར་འགྲོ་བ་དེའི་ཚེ་བྲག་ཕུག་གི་སྒོ་འདི་རྡོ་ལེབ་ཆེན་པོས་བཀབ་ཅིང་འགྲོ་སྟེ། འདི་ནི་ངས་བསྐྱོད་པར་མི་ནུས་ན་ཇི་ལྟ་འབྲོས་ཞེས་སྨྲས་པ་དང། །དེས་ཕ་བདག་གིས་
དབྱེའོ། །བུ་ལེགས་སོ། །དེས་རྡོ་བ་ལ་གོམས་པར་བྱའོ། །ཞེས་ཟེར་ཞིང་ཉི་མ་གཅིག་ནི་རྡོ་བ་ཆུང་ངུ་ཞིག་བཏེག་གོ་གཉིས་པ་ནི་དེ་བས་ཆེའོ། །གསུམ་པ་ནི་དེ་བས་ཀྱང་ཤིན་ཏུ་ཆེ་
སྟེ༑ འདི་བཞིན་དུ་རྡོ་ལེབ་དེ་ནམ་འདེགས་ནུས་ཀྱི་བར་དུ་གོམ་པར་བྱེད་དོ། །དེ་ནས་དེས་ཕ་རྡོ་ལེབ་དོར་གྱི་བྲོས་ཏེ་བཞུད་དོ། །ཞེས་སྨྲས་པ་དང། དེས་བུ་འདི་ལྟར་ཁྱོད་ཀྱི་མ་མེ་ཏོག་དང་
འབྲས་བུའི་ཕྱིར་སོང་བ་ལས། སླར་མྱུར་དུ་འོང་གི་མི་འབྲོས་སོ་།ལམ་དུ་ཕྲད་པ་དང། གདོན་མི་ཟ་བར་ཡུ་བུ་ཅག་དོན་མེད་པར་བྱའོ། །ཞེས་སྨྲས་པ་དང། དེས་ཕ་ཅི་ནས་མྱུར་དུ་མི་འཁོར་
བ་དེ་ལྟར་བདག་གིས་བགྱིའོ། །ཞེས་སྨྲས་པ་དང། བུ་ལེགས་སོ། །དེས་མེ་ཏོག་དང་འབྲས་བུ་ཁྱེར་ཏེ་འོངས་པ་དང། དེས་དེ་ཁར་བཅུག་ཅིང་བཅུག་ཅིང་བོར་ནས། མས་བུ་ཅིའི་ཕྱིར་ཁར་བཅུག་ཅིང་

[144A]༄༅། །བཅུག་ཅིང་བོར། ཞེས་དྲིས་པ་དང། དེས་སྨྲས་པ་དང། མ་ཁྱོད་ལེ་ལོ་བྱེད་དེ། ཉེ་འཁོར་ནས། མེ་ཏོག་དང་འབྲས་བུ་ཁ་བ་སྐྱུར་བ་ཤ་སྟག་ཁྱེར་
ཏེ་འོངས་པས། མི་ཞིམ་སྟེ་ཟ་མི་ནུས་ན། ལག་པས་ཀྱང་དོར་མེད་མས་བུ་དེ་སྟེ་དེ་བཞིན་ན་སང་ནི་རིང་དུ་འགྲོའོ། །ཉེ་པ་ན་ནི་ཞིམ་པོ་མེད་ཀྱི། སང་ནི་རིང་དུ་འགྲོའོ་ཞེས་སྨྲས་པ་
དང། དེས་ལེགས་ཀྱི། མ་དེ་བཞིན་དུ་གྱིས་ཤིག་དང། ཞིམ་པོ་ནི་བཟའོ། །ཞེས་སྨྲས་སོ། །དེའི་ཕྱིར་དེ་ཉིན་རིང་མོ་ཞིག་ཏུ་སོང་ངོ། །མྱུར་འགྲོས་ཕ་བདག་གིས་རིང་དུ་བཏང་གི་ད་ནི་
འབྲོས་པའི་དུས་ལ་བབ་བོ། །ཞེས་སྨྲས་པ་དང། དེས་སྨྲས་པ། བུ་ལེགས་ཀྱི་རྡོ་བ་བོར་ཅིག་དེས་རྡོ་ལེབ་བོར་བ་དང། དེ་མྱུར་འགྲོ་དང་ལྷན་ཅིག་བྲོས་ཏེ། འཁོར་
མོ་འཇིག་ཏུ་ཕྱིན་པ་དང། དེ་ཡང་མེ་ཏོག་དང། འབྲས་བུ་ཁྱེར་ཏེ་རིང་ཞིག་ལོན་ནས་འོངས་ཏེ་བལྟས་ན། བྲག་ཕུག་སྟོང་པར་གྱུར་པ་དང། དེ་ངུ་ཞིང་འདུག་ནས། གྲོགས་མོས་མཐོང་སྟེ་
ཅིའི་ཕྱིར་ངུ་ཞེས་དྲིས་པ་དང། དེས་ཕུ་ནུ་མོ། བྲམ་ཟེ་ཁྱེའུ་དེས་ངའི་བུ་ཡང་ཁྲིད་དེ་བྲོས་སོ། །ཞེས་སྨྲས་པ་དང། དེས་སྨྲས་པ། དེ་ནི་མི་ཡིན་ཏེ། མིའི་ནང་ན་བདེ་བ་ནི་དེ་ལ་མྱ་ངན་ཅི་ཡོད་
དེས་བདག་དང་ལྷན་ཅིག་ཏུ་མི་གནས་པའི་ཕྱིར་ནི། མྱ་ངན་མི་བྱེད་ཀྱི། བདག་གིས་དེ་ལ་འཚོ་བ་ཅུང་ཟད་ཀྱང་མ་བྱིན་ནོ། །ཕུ་ནུ་མོ་ཅི་སྟེར་རམ། བདག་གི་ལག་ཏུ་སྐུར་དང། དེ་སྟེ་

[144B] །ཞེས་སྨྲས་སོ། །དེས་དེའི་ལག་ཏུ་པི་ཝང་གཅིག་བྱིན་ནས་སྨྲས་པ། ཕུ་ནུ་མོ་དེ་ལ་ཁྱོད་ཀྱིས་པི་ཝང་འདི་ལོང་ལ་འཚོ་བར་གྱིས་ཤིག་རྒྱུད་ཡ་ཐོག་མ་ལ་མ་རེ་ག་ཅིག་
ཉེས་པའི་དམིགས་སུ་གྱུར་ཏ་རེ། དེས་དེ་ཁྱེར་ཏེ་སོང་ངོ། །བྲམ་ཟེ་དེས་ཁྱེའུ་མྱུར་དུ་འགྲོ་དེ་བྲམ་ཟེ་མང་པོ་སློབ་པ་ལ་ཕུལ་ནས་བྲམ་ཟེའི་ཁྱེའུ་འདི་སློབས་ཤིག་ཅེས་སྨྲས་ནས། དེས་དེ་ཀློག་
ཏུ་བཅུག་གོ་ཁྱེའུ་དེ་དག་གསང་སྟེ་གང་གི་དུས་ན་མི་ཀློག་པར་གྱུར་པ་དེའི་དུས་ན། ཡམ་ཤིང་ཐུར་འདོང་ངོ། །ཅི་ཙམ་ན་ཁྱེའུ་དེ་དག་མི་ཀློག་པར་གྱུར་ནས། དེ་དག་ཡམ་ཤིང་ཐུར་དོང་པ་
དང། མྱུར་འགྲོ་དེ་ཤིན་ཏུ་རིང་པར་སོང་ནས། དེའི་མའི་གྲོགས་མོས་མཐོང་སྟེ། བུ་གཏམ་ཅི་གྲག་ཅེས་དྲིས་པ་དང། དེས་ཅི་འདྲ་བའི་གཏམ་ཞིག་བཀྲེས་སྐོམ་པས་གཟིར་ཏོ། །ཞེས་སྨྲས་
པ་དང། དེས་སྨྲས་པ། ཁྱོད་ཀྱི་མ་དེ་ནི་མྱ་ངན་བྱེད་དེ་ངུ་ཞིང་འདུག་ན། ཅི་དེའི་དྲུང་དུ་མི་འྒྲོའམ། མ་འབར་མ་མོ་དེ་དང་ལྷན་ཅིག་ཏུ་སྨྲ་བར་མི་ནུས་སོ། །བུ་དེ་སྟེ་མི་འགྲོ་ན་ཁྱོད་ཀྱི་འཚོ་བ་ཞིག་
སྦྱིན་གྱི། དེ་སུ་ལ་ཡང་མི་སྦྱིན་ཅིག་དེ་གསོལ་ཅིག་དང། དེ་སུ་ལ་ཡང་མི་སྦྱིན་པར་བགྱིའོ། །དེས་དེ་ལ་པི་ཝང་དེ་བྱིན་ཏེ། འདི་ལོང་ལ་འཚོ་བར་གྱིས་ཤིག་ཉེས་པའི་དམིགས་སུ་མི་
འགྱུར་བའི་ཕྱིར་རྒྱུད་ལྟག་མ་ལ་མ་རེ་ག་ཅིག་ཅེས་བསྒོ་བ་དང་དེས་མ་ཉེས་ཀྱི་དེ་བཞིན་བགྱིའོ། །ཞེས་སྨྲས་ནས། དེས་བླངས་ཏེ་བྲམ་ཟེའི་ཁྱེའུ་དེ་དག་གི་ནང་དུ་སོང་བ་དང། དེ་དག་གིས་ཁྱེའུ་

[145A]༄༅། །ཁྱོད་ཅིའི་ཕྱིར་རིང་ཞིག་ཐོགས་ཏེ་འོངས། པི་ཝང་འདི་ཡང་སུས་བྱིན། ཞེས་སྨྲས་པ་དང། དེས་སྨྲས་པ། ཀྱེ་བདག་གི་མའི་གྲོགས་མོས་མཐོང་ནས། དེས་བདག་
ལ་པི་ཝང་འདི་སྦྱིན་ནོ། །དེ་དག་གིས་ཁྱེའུ་ཁྱོད་པི་ཝང་ལེན་ཤེས་སམ་ཞེས་དྲིས་པ་དང། དེས་ཤེས་སོ། །བལྟ་ཡི། ལོང་ཞིག་དེས་དེ་བླངས་ཏེ། ལེན་ཅིང་གླུ་ལེན་ཏོ། །དེས་རྒྱུད་ལྟག་
མ་ལ་མ་རེག་པ་དང། དེ་དག་གིས་སྨྲས་པ། ཁྱེའུ་ཅིའི་ཕྱིར་ན་ཁྱོད་རྒྱུད་ལྟག་མ་ལ་མི་རེག་ཅེས་དྲིས་པ་དང། དེས་ཀྱེ་དེ་སྟེ་འདི་ལ་རེག་ན་ནི་ཉེས་པའི་དམིགས་སུ་འགྱུར་རོ། །ཞེས་སྨྲས་
པ་དང། དེ་དག་གིས་བྲམ་ཟེའི་བུ་རེག་པ་ལྟ་ན་ཉེས་པའི་དམིགས་སུ་འགྱུར་བ་ཅི་ཡོད། ཅེས་སྨྲས་ཏེ། དེ་དག་གིས་རེག་པ་དང། དེ་དག་ཐམས་ཅད་མཆོང་རྒལ་ཞིང་གར་བྱེད་དོ། །དེ་
དག་གར་བྱས་པས་འཕྱིས་པར་གྱུར་ཏེ། དེ་དག་ནུབ་ཀར་མཁན་པོའི་དྲུང་དུ་འོངས་པ་དང། དེས་ཁྱེའུ་དག་ཅིའི་ཕྱིར་རིང་ཞིག་ལོན་ཏེ་འོངས། ཞེས་དྲིས་པ་དང། དེ་དག་གིས་ཇི་ལྟར་གྱུར་
པ་ཞིབ་ཏུ་སྨྲས་ནས། དེས་མྱུར་འགྲོ་དེ་ལ་ཁྱོད་པི་ཝང་ལེན་ཅིང་གླུ་ལེན་ཤེས་སམ། ཞེས་དྲིས་པ་དང། འཚལ་ལོ། བྲམ་ཟེའི་ཁྱེའུ་དེ་ལྟ་བས་ན་པི་ཝང་མཉན་གྱི། ལོང་ཞིག་དེས་
དེ་ལེན་ཅིང་གླུ་བླངས་ཏེ། དེས་རྒྱུད་ལྟག་མ་ལ་མ་རེག་པ་དང་དེས་བྲམ་ཟེའི་ཁྱེའུ་ཅིའི་ཕྱིར་རྒྱུད་ལྟག་མ་ལ་མི་རེག་ཅེས་དྲིས་པ་དང། དེས་སྨྲས་པ་མཁན་པོ་དེ་སྟེ། འདི་ལ་རེག་ན་ནི་

[145B] །དེས་བྲམ་ཟེའི་བུ་འདི་ལ་རེག་ན་ཉེས་པའི་དམིགས་སུ་འགྱུར་བ་ཅི་ཡོད་རེག་ཅིག་ཅེས་སྨྲས་པ་དང་དེས་རེག་པ་དང། བྲམ་ཟེ་ཆུང་མ་དང་བཅས་ཏེ་མཆོད་
རྒལ་ཞིང་གར་བྱེད་དོ། །ཁྱིམ་དེ་ཐམས་ཅད་ཀྱང་མཆོངས་པས་ཞིག་པར་གྱུར་ཏོ། །དེ་ཞིག་པས་རྫ་མའི་སྣོད་ཐམས་ཅད་ཆག་པ་དང། བྲམ་ཟེ་དེ་ཁྲོས་ནས་བྲམ་ཟེའི་ཁྱེའུ་དེའི་མགྲིན་པ་ནས་བཟུང་
སྟེ་བསྐྲད་དོ། །བསྐྲད་པ་དང། དེ་པི་ཝང་བླངས་ཏེ། ལེན་པས་འཚོ་བ་སྦྱོར་བ་ལ་ཞུགས་སོ། །ཕྱི་ཞིག་ན་ཚོང་པ་ལྔ་བརྒྱ་རྩམ་ཞིག་རྒྱ་མཚོ་ཆེན་པོར་འདོད་པའི་ཟོང་རྣམས་སྦྱར་ཏེ། རྒྱ་མཚོ་ཆེན་
པོར་ཆས་པ་དང། དེ་དག་གིས་སྨྲས་པ། ཀྱེ་བདག་ཅག་རྒྱ་མཚོ་ཆེན་པོར་ཞུགས་པ་ན། ཡིད་སྲབ་པར་བྱས། རོལ་མོ་མཁན་ཞིག་བཀྲིའོ། །དེ་དག་ལ་གཅིག་གིས་གང་བཀྲི་ཞེས་པ་
དང། གཞན་ཞིག་གིས་བྲམ་ཟེའི་བུ་མྱུར་འགྲོ་ཞེས་བྱ་བ་བཀྲིའོ་།ཞེས་སྨྲས་སོ། །ཁ་ཅིག་གིས་ལེགས་ཀྱི་དེ་བཞིན་བྱའོ། །ཞེས་སྨྲས་ནས། དེ་དག་གིས་བྲམ་ཟེའི་བུ་མྱུར་འགྲོ་ཁྲིད་དེ་རྒྱ་མཚོ་
ཆེན་པོར་ཞུགས་སོ། །དེ་ནས་རྒྱ་མཚོ་ཆེན་པོར་དོང་པ་དང། མྱུར་འགྲོ་རོལ་མོའི་པི་ཝང་མཉན་གྱི་ལོང་ཞིག་ཅེས་སྨྲས་པ་དང། དེས་པི་ཝང་ལེན་ཅིང་གླུ་ལེན་པ་ལ་ཞུགས་པ་ན་དེས་པི་ཝང་དེའི་རྒྱུད་ལྟག་
མ་ལ་མ་རེག་ནས། ཚོང་པ་དེ་དག་གིས་ཇི་ལྟར་མྱུར་འགྲོ་རྒྱུད་ལྟག་མ་འདི་ལ་ཅིའི་ཕྱིར་མི་རེག་ཅེས་སྨྲས་པ་དང། ཀྱེ་དེ་སྟེ་འདི་ལ་རེག་ན་ནི་ཉེས་པའི་དམིགས་སུ་འགྱུར་རོ། །དེ་བདག་གིས་

[146A]༄༅། །བྲམ་ཟེའི་བུ་ཉེས་པའི་དམིགས་སུ་འགྱུར་བ་ཅི་ཞིག་ཡོད་རེག་ཅིག་ཅེས་སྨྲས་པ་དང། དེས་རེག་པ་དང། གྲུ་བོ་ཆེ་འཕར་ཏེ་གྲུ་བུབ་ཅིང་ཞིག་པས་ཚོང་པ་དེ་
དག་དུས་ལས་འདས་སོ། །དེ་ནི་སྔོན་གྱི་ལས་ཀྱི་མཐུས་ཤིང་ལེབ་ཅིག་ཟིན་ཏེ། མྱུར་བའི་རླུང་གིས་གླིང་ཀ་ཤེར་ཕུལ་ལོ། །དེ་དེ་ན་སྐྱེད་མོས་ཚལ་གཞན་ཞིག་ན་འདུག་སྟེ། དེ་ན་མི་
གཞན་ནི་མེད་ཀྱི། དེས་ཤོ་ཤུམ་པ་དེ་མཐོང་བ་དང། དེ་དང་ལྷན་ཅིག་དུ་ཉལ་ལོ། །དེ་ཉིན་པར་ནི་མྱུར་འགྲོ་དང་ཡོངས་སུ་སྤྱོད་མཚན་མོ་ནི་རྒྱལ་པོ་ཚངས་བྱིན་དང་སྤྱོད་དོ། །དེས་བཟང་མོ་
ཁྱོད་མཚན་མོ་གང་དུ་འགྲོ་ཞེས་སྨྲས་པ་དང། དེ་དེ་དང་མཛའ་བར་འགྱུར་བས་ཐམས་ཅད་སྨྲས་ནས། དེས་སྨྲས་པ། བཟང་མོ་དེ་སྟེ་དེ་བཞིན་བདག་ཀྱང་འཁོར་མོ་འཇིག་ཏུ་ཁྲིད་ཅིག་དེས་
སྨྲས་པ། ཇོ་བོ་ལེགས་ཀྱི་བཀྲིའོ། །ཁྱོད་ཀྱི་མིང་ཅི། སྨྲོས་ཤིག་།དེས་སྨྲས་པ། བཟང་མོ་བདག་གི་མིང་ནི་མྱུར་འགྲོ་ཞེས་བྱའོ་།ཁྱོད་ཀྱི་མིང་ཅི་ཞེས་བྱ། སྨྲོས་ཤིག་ཇོ་བོ་བདག་གི་མིང་
ནི་ཤོ་ཤུམ་པ་ཞེས་བགྱིའོ། །དེས་རྡོ་བ་ལས་ཐབས་སུ་སྦྱར་བར་བརྩམས་སོ། །ཉིན་གཅིག་ནི་རྡོ་ཆུང་ངུ་ཞིག་བླངས་ཏེ། བྱ་གཤོག་བཟངས་ལ་ཞོན། ཉི་མ་གཉིས་ན་རྡོ་དེ་ཙམ་གཉིས་
སོ༑ ༑ཉི་མ་གསུམ་ན་རྡོ་དེ་ཙམ་གསུམ་པོ་ནས། དེ་བཞིན་དུ་མིའི་ཚད་དང་མཉམ་པའི་བར་དུ་ཁྱེར་རོ། །དེ་ནས་མྱུར་འགྲོ་དང་ལྷན་ཅིག་ཏུ་བྱ་གཤོག་བཟང་ལ་ཞོན་ཏེ་དོང་ནས། ཤོ་

[146B] ཇོ་བོ་མིག་མ་དབྱེ། ཉེས་པ་བྱུང་ཏ་རེ་ཞེས་སྨྲས་པ་དང། དེས་མིག་བཙུམས་ནས་ནམ་འཁོར་མོ་འཇིག་དང་ཉེ་བར་ཕྱིན་ན་དེས་སྐྱེ་བོ་མང་པོ་དག་གི་སྒྲ་ཅ་ཅོ་ཐོས་པ་དང། དེས་བསམས་
པ༑ ད་ནི་ཕྱིན་གྱི། བལྟའོ། །དེས་མི་ཕྱེ་བ་དང་མིག་བྱུང་སྟེ་ལོང་བར་གྱུར་ཏོ། །ཤོ་ཤུམ་པས་དེ་སྐྱེད་མོས་ཚལ་ཏུ་བཞག་སྟེ་རྒྱལ་པོ་ཚངས་བྱིན་གྱི་བཙུན་མོ་རྣམས་ཀྱི་ནང་དུ་སོང་ངོ། །དེ་ནས་དུས་
ཕྱི་ཞིག་ན་དཔྱིད་ཀྱི་དུས་ལ་བབ་སྟེ། ཤིང་དག་ནི་ཁ་འབུས་ངང་པ་དང། ཁྲུང་ཁྲུང་དང། རྨ་བྱ་དང། ནེ་ཙོ་དང། ཤ་རི་ཀ་དང། ཀོ་ཀི་ལ་དང། འཚོ་བ་འཚོ་བྱེད་རྣམས་སྒྲ་འབྱིན་པའི་ནགས་སྟུག་
པོར་རྒྱལ་པོ་ཚངས་བྱིན་བཙུན་མོས་བསྐོར་ཏེ། ཤོ་ཤུམ་པ་དང་ལྷན་ཅིག་ཏུ་སྐྱེད་མོས་ཚལ་ཏུ་དོང་པ་དང། བྲམ་ཟེའི་བུ་མྱུར་འགྲོས་མེ་ཏོག་ཏི་མི་རའི་དྲི་མནམ་ནས། མནམས་ཏེ། དེ་འདྲ་བའི་གླུ་
བླང་བར་བསམས་ནས། རླུང་གིས་སུ་ནི་བསྐྱོད་པས་དང། །ཏི་མི་ར་ཡི་དྲི་མནམ་མོ། །གང་ན་ཤོ་ཤུམ་པ་གནས་པ། །ཀ་ཤེར་རུ་ཡི་གླིང་དག་གོ་དེ་རྒྱལ་པོ་ཚངས་བྱིན་གྱིས་ཐོས་ནས། དེས་
བཙུན་མོ་དག་ལ། ཀྱེ་འདི་ན་གླུ་ལེན་པ་སུ་ཡིན་ཚོལ་ཅིག་ཅེས་བསྒོ་བ་དང། དེ་དག་གིས་ལྷ་མིག་དང་བྲལ་བའི་སྐྱེས་བུ་ཞིག་སྐྱེད་མོས་ཚལ་འདི་ན་གླུ་ལེན་ཅིང་མཆིས་སོ། །ཞེས་སྨྲས་སོ། །དེ་
རྒྱལ་པོས་བོས་ཏེ། ཀྱེ་སྐྱེས་བུ་ཁྱེད་ཀྱིས་གླུ་བླངས་སམ། ཞེས་སྨྲས་པ་དང། ལྷ་བདག་གིས་གླུ་བླངས་སོ། །ཀྱེ་སྐྱེས་བུ་ཡང་ལོང་ཞིག་དང་མཉན་ཏོ། །དེས་བསམས་པ། གཞན་མ་ཡིན་གྱི་

[147A]༄༅། །བདག་གིས་བླངས་པ་དེ་སྙན་པ་ལྟ་ཞིག་སྟེ། དེའི་ཕྱིར་རྒྱལ་པོ་ཉན་པར་འདོད་དེ། གལ་ཏེ་ཅུང་ཟད་ཐོབ་ཀྱང་སྲིད་སྙམ་ནས། དེས་གླུ་བླངས་པ་
རླུང་གིས་སུ་ནི་བསྐྱོད་པས་དང། །ཏི་མི་ར་ཡི་དྲི་མནམ་མོ། །གང་ན་ཤོ་ཤུམ་པ་གནས་པ། །ཀ་ཤེ་རུ་ཡི་གླིང་དག་གོ་རྒྱལ་པོས་ཀྱེ་སྐྱེས་བུ་ཀ་ཤེ་རུའི་གླིང་འདི་ནས་ཇི་སྲིད་ཅེས་དྲིས་པ་
དང། དེས་ཚིགས་སུ་བཅད་དེ་སྨྲས་པ། འདི་ནས་དེའུ་དཔག་ཚད་བརྒྱའི། །རྒྱ་མཚོ་ཆེན་པོའི་ཆུ་རྣམས་ཏེ། །དེ་ན་གནས་པ་ཤོ་ཤུམ་པ། །ཀ་ཤེ་རུ་ཡི་གླིང་དག་ནའོ། །དེ་ལ་རྒྱལ་པོ་ཚངས་
བྱིན་གྱིས། དེའི་ལན་ཚིགས་སུ་བཅད་དེ་སྨྲས་པ། དེ་སྟེ་བདག་གི་ཡིད་འོང་བ། །ཤོ་ཤུམ་པ་ཞེས་བྱ་བ་དེ། ཁྱོད་ཀྱིས་ངེས་པར་མཐོང་ཐོས་ན། །ལུས་ལ་མཚན་ཡོད་པ་ཡང་སྨྲོས། །དེས་ཀྱང་སླར་
ཚིགས་སུ་བཅད་དེ་སྨྲས་པ། སྭ་ཏི་ཀ་ནི་བརླ་ལ་ཡོད། །དེ་ཡི་ནུ་བར་འཁྱིལ་བ་སྟེ། །ཏི་མི་ར་ཡི་མེ་ཏོག་རྣམས། །རྒྱུད་པ་ཁྱོད་ཀྱི་ཕྱིར་ཡིན་ནོ། །རྒྱལ་པོས་འདི་ཡང་འདི་ལྟར་ངན་པ་སྤྱོད་པར་
གྱུར་པ་སྟེ། འདི་མི་དགོས་ཀྱི་ལོང་བ་འདི་ལ་སྦྱིན་ནོ་སྙམ་བསམ་པ་ལས། ཕྱིར་ཡང་ཁྲོས་ཏེ་ཚིགས་སུ་བཅད་དེ་སྨྲས་པ། ཤོ་ཤུམ་པ་ནི་ཁྱོད་སྦྱིན་པ། །རྒྱན་ཀུན་གྱིས་ནི་ཀླུབས་བཞིན་ཏེ་
བོང་བུ་བསྐྱོན་ལ་སྦུག་ནས་ནི། གྲོང་ཁྱེར་ནས་ནི་མྱུར་དུ་དེངས་།རྒྱལ་པོ་དེ་ཁྲོས་ནས་བཞོན་པ་བོང་བུ་ལ་ཤོ་ཤུམ་པ་དང་ལྷན་ཅིག་ཏུ་བསྐྱོན་དེ་ཕྱུང་ངོ། །དེས་ཁྲིད་དེ་ཕན་ཚུན་དུ་

[147B] ཉི་མ་ནུབ་པ་དང། རི་བྲགས་ཀྱི་གྲོང་གཞན་ཞིག་ཏུ་ཕྱིན་ཏེ། དེ་ན་ལྷ་ཁང་སྟོང་པ་ཞིག་ཏུ་གནས་སོ་།དེའི་ནུབ་མོ་མི་རྒོད་ལྔ་བརྒྱ་ཙམ་ཞིག་རི་བྲགས་ཀྱི་གྲོང་དེར་འཇོམས་སུ་
ལྷགས་པ་དང། རི་བྲགས་ཀྱི་གྲོང་ན་གནས་པའི་སྐྱེ་བོ་མང་པོ་དག་གིས་ཚོར་ནས། དེ་དག་གིས་ཀུན་ཏུ་བསྒྲགས་ཏེ། རི་བྲགས་ཀྱི་གྲོང་མི་དག་གིས་མི་རྒོད་རྣམས་བཏགས་བཅོམ་མོ། །དེ་ནས་མི་
རྒོད་ཀྱི་དཔོན་པོ་དེ་མ་ཟིན་ནས། ལྷའི་ཁང་པ་དེ་ཉིད་དུ་ཞུགས་པ་དང། རི་བྲགས་ཀྱི་གྲོང་མི་དག་གིས་ལྷའི་ཁང་པ་དེ་ཁོར་ཁོར་ཡུག་ཏུ་བསྐོར་ནས། མི་རྒོད་ཀྱི་དཔོན་པོ་དེས་སྒོ་བཅད་དོ། །རི་བྲགས་
ཀྱི་གྲོང་མི་དག་གིས། ཀྱེ་འདི་ན་སུ་ཞིག་གནས། ཞེས་སྨྲས་པ་དང། བྲམ་ཟེ་མྱུར་འགྲོས་སྨྲས་པ། ཀྱེ་བདག་ཅག་ནི་མགྲོན་པའོ་།དེ་དག་གིས་སྨྲས་པ། མི་རྒོད་འདི་ཕྱིར་ཕྱུང་ཞིག་གྱི་ན་འདའ་ཁྱོད་
ཉིད་དོན་མེད་པར་བྱས་ཏ་རེ། མི་རྒོད་ཀྱི་དེད་དཔོན་དེས། ཤོ་ཤུམ་པ་ལ་ཀྱེ་ལོང་བ་འདིས་ཅི་ཞིག་བྱ། འདི་བསྐྲད་ལ་བདག་ཅག་གཉིས་ཡོངས་སུ་སྤྱོད་དོ་ཞེས་སྨྲས་པ་དང། དེས་ཇོ་བོ་ལེགས་ཀྱི་
དེ་བཞིན་མཛོད་ཅིག་དང། བདག་ནི་ཁྱོད་ཀྱིའོ། །ཞེས་སྨྲས་ནས། དེ་དང་མི་རྒོད་ཀྱི་དེད་དཔོན་གྱིས་ལོང་བ་དེ་ར་བའི་རྩིག་པའི་ཁ་ནས་བོར་བ་དང། རི་བྲགས་ཀྱི་གྲོང་མི་དེ་དག་གིས་དེའི་མགོ་
བཅད་དེ་བོར་རོ། །དེའི་ཕྱི་དེ་ཉིན་མི་རྒོད་ཀྱི་དེད་དཔོན་གྱིས་ཁྲིད་དེ་དོང་བ་ལས། ཆུ་བོ་ཀ་ར་ད་བར་ཕྱིན་ཏེ། རྒལ་དུ་གྲུ་མེད་ནས་དེས་བཟང་མོ་ཀ་ར་ད་བ་འདི་ནི་ཆུས་གང་བ་ལ་བརྒལ་བར་བྱ་

[148A]༄༅། །ན༑ ཁྱོད་རྒྱན་དང་བཅས་ཏེ། བརྒལ་དུ་ནི་མི་ནུས་ཀྱི་ཁྱོད་རེ་ཞིག་ཁྲུས་བྱེད་ཅིང་འདུག་ཅིག་དང། །ངས་རྒྱན་རྣམས་བསྐྱེལ་ལོ། །ཕྱིར་འོངས་ནས་ཕྱིས་ཁྱོད་
བསྒྲལ་བར་བྱའོ། །ཞེས་སྨྲས་པ་དང། མོས་ཇོ་བོ་ལེགས་ཀྱི་དེ་བཞིན་དུ་ཁྲུས་བྱའོ། །ཞེས་སྨྲས་ནས། དེས་དེ་ལ་གོས་དང་རྒྱན་ཐམས་ཅད་བྱིན་ཏེ། དེ་ཆུའི་ནང་དུ་ཞུགས་ཏེ་སྒྲེན་མོར་འདུག་
གོ་དེ་ཡང་ཆུའི་དབུས་སུ་ཕྱིན་པ་དང། དེ་ལ་འདིས་བདག་གི་གོས་དང་རྒྱན་རྣམས་ཕྲོགས་ཏེ། མི་འོང་ངམ་ཞེས་འགྱོད་པ་སྐྱེས་ནས་དེས་ཚིགས་སུ་བཅད་དེ་སྨྲས་པ། ཀ་ར་ད་འདི་ཆུ་ཡིས་
གང། །བཟང་མོས་ཁྱོད་ལ་རྫས་ཀུན་བྱིན། །བདག་ནི་དོགས་སེམས་སྐྱེས་པར་གྱུར། །སྡིག་ཅན་ཁྱོད་ནི་བདག་མ་བསླུ། །དེས་ཀྱང་ཚིགས་སུ་བཅད་དེ་སྨྲས་པ། མི་ཤེས་ཁྱོད་ཀྱིས་བཤེས་
རྙིང་བསད། །སྐྱེས་བུ་དེ་ནི་དོན་མེད་དོ། །དེ་བས་ཁྱོད་ལ་ཡིད་བརྟན་དཀའོ། །བདག་ཀྱང་ཁྱོད་ཀྱིས་མི་བསད་དམ། །དེས་དེ་ལ་ཕྲོགས་ཏེ་བྲོས་སོ། །དེ་ཡང་སྒྲེན་མོར་ནགས་སྟུག་པོའི་
ནང་དུ་ཞུགས་ཏེ་འདུག་པ་དང། ཇི་ཙམ་ན་ཝ་རྒན་མོ་ཞིག་ཤ་ལྟར་ལྟར་བོ་ཞིག་ཁྱེར་ཏེ། ཆུ་བོ་ཀ་ར་ད་པའི་འགྲམ་ནས་སོང་བ་དང། ཉ་ཞིག་ཀྱང་རྒྱགས་ཆེས་པས་ཆུ་ལས་རྒལ་བ་དང་སྐམ་
ས་ལ་ལྷུང་ནས་དེས་ཤ་དེ་བོར་ཏེ་ཉའི་ཕྱིར་རྒྱུགས་པ་དང། ཉ་ནི་ཕྱིར་ཆུ་བོ་ཀ་ར་ད་བར་ཞུགས། ཤ་དེ་ཡང་བྱའོ་ལ་བས་ཁྱེར་ནས། དེ་གཉིས་ཀ་ལས་བྲལ་བས། རྣ་བ་ཕབ་ཅིང་འགྱོད་ཅིང་

[148B] ཤོ་ཤུམ་པ་རྩྭ་སྟུག་པོའི་ནང་ན་འདུག་པས་མཐོང་ནས། མོས་ཚིགས་སུ་བཅད་དེ་སྨྲས་པ། ཤ་དུམ་དེ་ནི་འོལ་བས་ཕྲོགས། །ཉ་ནི་ཆུ་བོའི་ནང་དུ་བྲོས། །གཉིས་ཀ་ལས་སུ་བྲལ་
བར་གྱུར། །ཝས་ནི་མྱ་ངན་ཅི་ཞིག་བྱ། །དེས་ཕྱོགས་བཞིར་བལྟས་པ་དང། སུ་ཡང་མ་མཐོང་སྟེ། དེ་ནས་ཚིགས་སུ་བཅད་དེ་སྨྲས་པ་མི་རྒོད་གར་ཡང་མི་བྱེད་ཅིང། །གླུ་ལ་བདག་ནི་མི་དགའ་
ན༑ ༑རྩྭ་ཡི་ནང་ན་གནས་པ་སུ། །བདག་ལ་འཕྱ་ཞིང་དགོད་པར་བྱེད། །དེས་ཞང་པོ་བདག་ནི་ཤོ་ཤུམ་པའོ། །ཞེས་སྨྲས་པ་དང་ཝ་དེ་ཁྲོས་ཏེ་བསམས་པ། སྦྱར་མ་འདི་བདག་ལ་འཕྱ་བར་
ཤེས་ནས། ཚིགས་སུ་བཅད་དེ་སྨྲས་པ། ཁྱོ་ནི་ཁྱོད་ཀྱིས་བསད་པ་ཡིན། །བྱི་བོ་དེ་ནི་བྲོས་པས་ན། །གཉིས་ཀ་ལས་ནི་བྲལ་བར་གྱུར་།སྦྱར་མ་མྱ་ངན་ཅིར་མི་བྱེད། །མོས་སླར་ཚིགས་སུ་བཅད་དེ་
སྨྲས་པ། བདག་ནི་ཁྱིམ་དུ་སོང་ནས་ནི། །ཁྱོ་གཅིག་ཅིག་ནི་བླང་བར་བྱ། །དེ་ནས་ཁྱོ་གཅིག་རྙེད་པ་དང། །རིགས་སུན་དབྱུང་བར་མི་བྱའོ། །ཝས་ཚིགས་སུ་བཅད་དེ་སྨྲས་པ། གང་གི་དུས་ན་གངྒཱ་
སླར་ལོག་ཅིང། །ཞོ་ཡི་ཁ་དོག་ཏུ་ནི་བྱ་རོག་གྱུར། །ཏ་ལ་འབྲས་བྱུང་དེ་དུས་ན། །ཁྱོད་གདོད་ཚུལ་ཁྲིམས་ལྡན་པར་འགྱུར། །ནམ་ཞིག་བྱ་རོག་འུག་པ་གཉིས། །ཤིང་གཅིག་ལ་ནི་གནས་བཅས་ནས། །
ཡིད་ནི་དགའ་བར་གྱུར་བས་ན། །དེ་དུས་ཚུལ་ཁྲིམས་ཁྱོད་ལྡན་ནོ་།ནམ་ཞིག་སྦྲུལ་དང་སྲེ་མོ་གཉིས། །ཁུང་གཅིག་ཏུ་ནི་གནས་པ་ན་།དགའ་བར་བྱེད་ཅིང་འཁོད་པ་སྟེ། །དེ་ཚེ་ཚུལ་ཁྲིམས་ཁྱོད་

[149A]༄༅། །ལྡན་ནོ། །ནམ་ཞིག་རུས་སྦལ་བལ་ལས་ནི། །བགོ་བ་དག་ནི་ལེགས་བྱས་ནས། །དགུན་གྱི་བགོ་བར་གྱུར་པ་ན། །དེ་ཚེ་ཚུལ་ཁྲིམས་ཁྱོད་ལྡན་ནོ། །ནམ་ཞིག་སྦྲང་
བུའི་ལག་ངར་ལས། །སྐས་ཀ་རུ་ནི་ལེགས་བཅས་ཏེ། །མཐོ་རིས་འགྲོ་བའི་སྐས་བཙུགས་ན། །དེ་ཚེ་ཚུལ་ཁྲིམས་ཁྱོད་ལྡན་ནོ། །ནམ་ཞིག་ཀུ་མུད་སྡོང་བུ་ལ། །ཟམ་པ་རབ་ཏུ་ལེགས་བྱས་ནས། །
བལ་ལང་དེ་རུ་འགྲོ་བར་འགྱུར། །དེ་ཚེ་ཚུལ་ཁྲིམས་ཁྱོད་ལྡན་ནོ་།ནམ་ཞིག་རྒྱ་མཚོའི་དབུས་ནས་ཀྱང། །ལེགས་པར་ཡང་ནི་མེ་འབར་ལ། །སྐྱེ་བོ་མང་པོ་དག་ནི་འཇུག་དེ་ཚེ་ཚུལ་ཁྲིམས་ཁྱོད་
ལྡན་ནོ། །ཤོ་ཤུམ་པ། བདག་གིས་བཞད་གད་བྱས་པ་ནི། དེར་ཟད་ན་བདག་གིས་ཁྱོད་སྔོན་གྱི་གནས་སུ་སླར་བཞག་པར་བྱ་ན། ཁྱོད་ཀྱིས་བདག་ལ་ལན་ཅི་ཞིག་བྱ། ཞེས་སྨྲས་པ་དང། དེས་ཀྱང་ཞང་
པོ་དེ་སྟེ་བདག་ཁྱོད་ཀྱིས་སྔོན་གྱི་གནས་སུ་བཞག་ན་ནི། ཁྱོད་ལ་བདག་གིས་ཉིན་རེ་ཞིང་ཤུ་དུམ་བུ་རེ་རེ་སྦྱིན་ནོ། །ཞེས་སྨྲས་པ་དང། དེས་དེ་སྟེ་དེ་བཞིན་བཞག་གི་ལྟོས་ཤིག་ཁྱོད་ཆུ་ཀླུང་
དུ་ཞུགས་ལ་ལྐོག་མ་མན་ཆད་ཆུར་ཆུག་ལ། ཤར་ཕྱོགས་སུ་ལྟོས་ཏེ་འདུག་ཅིག་དང། བདག་གིས་ལྷ་ལ་གསོལ་ལོ། །ཞེས་ཟེར་ཏེ། དེས་རྒྱལ་པོའི་ཕོ་བྲང་དང་ཉེ་བར་སོང་སྟེ། ལྷ་འདི་ལྟར་ཤོ་
ཤུམ་པ་ནི་དགེ་ཞིང་བདེན་ཏེ། དཀའ་ཐུབ་སྤྱོད་པ་བྱེད་ཀྱི་མྱུར་དུ་འབོད་པའི་རིགས་སོ། །ཞེས་གསོལ་པ་དང། རྒྱལ་པོ་ཚངས་བྱིན་གྱིས་ཝའི་སྐད་ལ་མཁས་ནས། དེས་བློན་པོ་ལ། ཀྱེ་ཆུ་བོ་ཀ་ར་

[149B]ཞེས་ཐོས་ཀྱི་དེ་ཚུར་ཁུག་ཅིག་ཅེས་བསྒོའོ། །དེ་དག་གིས་གོས་དང་རྒྱན་བསྐོན་ཏེ་འོངས་པ་དང། རྒྱལ་པོས་སྔོན་གྱི་གནས་སུ་སླར་བཞག་གོ་
མོས་དེ་ལ་ཉི་མ་རེ་རེ་ཞིང་ཤའི་དུམ་བུ་རེ་རེ་བྱིན་ནོ། །ཇི་སྲིད་ཅིག་གི་དུས་སུ་བྱིན་ཏེ། དེ་ནས་མ་བྱིན་པ་དང། ཝ་དེས་རྒྱལ་པོའི་ཕོ་བྲང་དང་ཉེ་བར་འདུག་ནས། ཤོ་ཤུམ་པ་དེ་སྟེ་ཁྱོད་ཀྱིས་བདག་ལ་ཤའི་དུམ་བུ་བྱིན་
ན་ནི་དགེའོ། །མ་བྱིན་ན་ནི་ལེགས་པར་བརྡེགས་ལ། ཇི་ལྟར་སྔོན་གྱི་གནས་སུ་ཕྱིར་ཡང་གཞག་གོ་ཞེས་བསྡིགས་པ་དང། མོས་ཐོས་ནས་སྐྲག་སྟེ། ཡང་དེ་ལ་ཉིན་རེ་རེ་ཞིང་ཤའི་དུམ་བུ་བྱིན་པ་ལ་
ཞུགས་སོ། །དགེ་སློང་དག་འདི་ཇི་སྙམ་དུ་སེམས་གང་ཤོ་ཤུམ་པ་དེ་ནི་འདི་ལྟར་འདི་བཞིན་དེའི་དུས་ན། དགེ་སློང་མ་ཨུཏྤ་ལའི་མདོག་མའོ། །གང་མྱུར་འགྲོ་དེ་ནི་དེའི་ཚེ་དེའི་དུས་ན། འདི་ལྟར་
དགེ་སློང་འཆར་ཀའོ། །དེའི་ཚེ་དེའི་དུས་ན་ཡང་འདི་ལྟར་འདིས་དྲི་ལས་ཤེས་ཏེ། ད་ལྟར་ཡང་འདིས་དྲི་ལས་ཤེས་སོ། །བཅོམ་ལྡན་འདས་ཀྱིས་དེ་སྐད་ཅེས་གསུངས་པ་དང། དགེ་སློང་དག་བཅོམ་
ལྡན་འདས་ཀྱིས་གསུངས་པ་ལ་ཡི་རང་ནས་མངོན་པར་དགའོ།། །།འདུལ་བ་ཕྲན་ཚེགས་ཀྱི་གཞི། བམ་པོ་སོ་དྲུག་པ། སངས་རྒྱས་བཅོམ་ལྡན་འདས་མཉན་
དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ། ཆུ་བོ་འབལ་གུ་མ་ཏའི་འགྲམ་ན། དགེ་སློང་དག་འཇིམ་པའི་རིལ་བུ་དང། ཕོ་ལོང་གི་སྦྱོར་

[150A]༄༅། །བས་ཉོན་མོངས་པ་ཐམས་ཅད་སྤངས་ཏེ། དགྲ་བཅོམ་པ་མངོན་དུ་བྱས་པ་དེའི་ཚེ། བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དེ་ལྟ་བས་ན་དགེ་
སློང་དག་གིས་འདི་བཞིན་དུ་འཇིམ་པའི་རིལ་བུ་དང། ཕོ་ལོང་གི་སྦྱོར་བ་བྱས་ཏེ། བརྩོན་པར་བྱོས་ཤིག་ནན་ཏན་དུ་བྱོས་ཤིག་།འབད་པར་བྱོས་ཤིག་ཇི་ལྟར་ཆུ་བོ་འབལ་གུ་མ་ཏའི་འགྲམ་
ན༑ དགེ་སློང་རྣམས་བརྩོན་པར་བྱས། ནན་ཏན་དུ་བྱས། འབད་པར་བྱས་པ་བཞིན་ནོ། །དགེ་སློང་དག་གིས་བརྩོན་འགྲུས་མ་གཏང་ཞིག་།དགེ་སློང་དག་གིས་བརྩོན་འགྲུས་བཏང་ན་འདས་པ་
དང་བཅས་པར་འགྱུར་རོ། །སངས་རྒྱས་བཅོམ་ལྡན་འདས་གྲོ་ཏི་ཀ་ཞེས་བྱ་བའི་དྲུང་རི་ཀི་ཏིའི་ནགས་སྟུག་པོ་ན་བཞུགས་སོ། །དེའི་ཚེ་རི་ཀི་ཏིའི་དགེ་སློང་ཐ་སྐར་སྐྱེས་དང། ནབ་སོ་དང། དགེ་
སློང་དམར་སྐྱ་རྣམས་གནས་ཏེ། དེ་དག་གིས་འདི་ལྟ་བུ་དང། འདི་འདྲ་བ་འཐབ་པ་དང། འཐབ་ཏུ་འཇུག་པ་དང། ཆེད་དུ་བལྟར་འདོད་ཞིང་འཁོད་པ་དེ་འདི་ལྟ་སྟེ། བ་ལང་འཐབ་པ་དང། རྟ་
འཐབ་པ་དང། ཤིང་རྟ་འཐབ་པ་དང། དཔུང་བུ་ཆུང་འཐབ་པ་དང། དབྱུག་པས་འཐབ་པ་དང། ཁུ་ཚུར་གྱིས་འཐབ་པ་དང། ཁྱུ་མཆོག་འཐབ་པ་དང། མ་ཧེ་འཐབ་པ་དང། ར་ཐུག་
འཐབ་པ་དང། ཐུག་རི་འཐབ་པ་དང། ཁྱི་འཐབ་པ་དང། བྱ་འབར་ཏ་ཀ་འཐབ་པ་དང། བྱ་ལ་བ་ཀ་འཐབ་པ་དང། བྱ་གག་འཐབ་པ་དང། བུད་མེད་སྟོབས་འགྱེད་པ་དང། སྐྱེས་པ་སྟོབས་

[150B] གཞོན་ནུ་སྟོབས་འགྱེད་པ་དང། གཞོན་ནུ་མ་སྟོབས་འགྱེད་དུ་འཇུག་པ་དང། དད་པའི་བྲམ་ཟེ་དང། ཁྱིམ་བདག་དག་འཕྱ་ཞིང་སྨོད། གཏམ་ངན་དུ་ཟེར་ནས། འདི་ལྟར་དགེ་སློང་
ལེགས་པར་བཤད་པའི་ཆོས་འདུལ་བ་ལ་རབ་ཏུ་བྱུང་ནས། བ་ལང་འཐབ་པར་བྱེད། །བྱེད་དུ་འཇུག་པའི་དགེ་སློང་མགོ་རེག་འདི་ལ་ཅིའི་ཕྱིར་བསོད་སྙོམས་སྦྱིན་པ་དང། མཆོད་པར་བྱ་སྙམ་
དུ་བསམས་སོ། །དེ་ལྟར་གྱུར་པ་དགེ་སློང་དག་གིས། བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་བྲམ་ཟེ་དང་ཁྱིམ་བདག་རྣམས་ནི་རིགས་པར་
འཕྱའོ། །དེ་ལྟ་བས་ན་དགེ་སློང་དག་གིས་བ་ལང་ལ་སོགས་པ་འཐབ་ཏུ་མི་གཞུག་བལྟ་བར་ཡང་མི་བྱའོ། །དགེ་སློང་དག་གིས་བ་ལང་ལ་སོགས་པ་འཐབ་པར་བྱེད་དམ། བྱེད་དུ་འཇུག་གམ་
བལྟས་ན་འདས་པ་དང་བཅས་པར་འགྱུར་རོ། །སྡོམ་ནི། བཙའ་ཞུགས་པ་དང་དགེ་སློང་མ། །ཡོངས་སུ་དྲིས་པ་སྨྲས་པའོ། །ལས་རྣམས་དག་ཀྱང་བྱ་བ་སྟེ། སླར་བབས་པ་ཡི་དགེ་སློང་མ། །
སངས་རྒྱས་བཅོམ་ལྡན་འདས་སེར་སྐྱའི་གནས་ཤིང་ནྱ་གྲོ་དཧའི་ཀུན་དགའ་ར་བ་ན་བཞུགས་ཏེ། དེ་ནས་གོའུ་ཏ་མི་སྐྱེ་དགུའི་བདག་མོ་ཆེན་མོ་ཤཱཀྱ་མོ་ལྔ་བརྒྱ་དང་ལྷན་ཅིག་ཏུ་བཅོམ་ལྡན་འདས་ག་
ལ་བ་དེར་དོང་སྟེ་ཕྱིན་ནས། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འཁོད་དོ། །ཕྱོགས་གཅིག་ཏུ་འཁོད་ནས། གོའུ་ཏ་མི་སྐྱེ་དགུའི་བདག་མོ་ཆེན་མོ་ལ་

[151A]༄༅། །བཅོམ་ལྡན་འདས་ཀྱིས་ཆོས་ཀྱི་གཏམ་ཡང་དག་པར་བསྟན་ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བར་བྱས་སོ། །རྣམ་
གྲངས་དུ་མར་ཆོས་ཀྱི་གཏམ་གྱིས་ཡང་དག་པར་བསྟན། ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བར་བྱས་ཏེ་ཅང་མི་གསུང་བ་དང། གོའུ་ཏ་མིའི་
སྐྱེ་དགུའི་བདག་མོ་ཆེན་མོ་སྟན་ལས་ལངས་ཏེ། བཅོམ་ལྡན་འདས་ག་ལ་བ་དེར་ལོགས་སུ་ཐལ་མོ་སྦྱར་ཏེ་ཕྱག་འཚལ་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་
དེ་སྟེ་བུད་མེད་རྣམས་ཀྱིས་དགེ་སྦྱོང་གི་འབྲས་བུ་བཞི་ཐོབ་པའི་སྐབས་མཆིས་ན། བུད་མེད་རྣམས་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་སྟེ། བསྙེན་པར་རྫོགས་
ནས༑ དགེ་སློང་མའི་དངོས་པོ་སྤྱོད་ཅིང། བུད་མེད་རྣམས་བཅོམ་ལྡན་འདས་ཀྱི་དྲུང་ན་ཚངས་པར་སྤྱད་པ་སྤྱོད་དུ་གསོལ་ཞེས་གསོལ་པ་དང། བཅོམ་ལྡན་འདས་ཀྱིས་སྐྱེ་དགུའི་
བདག་མོ་ཆེན་མོ་ལ་འདི་སྐད་ཅེས་བཀའ་སྩལ་ཏོ། །གོའུ་ཏ་མི་ཁྱོད་འདི་ལྟར་ཁྱིམ་པ་མོའི་གོས་དཀར་པོ་གྱོན་ལ་ནམ་འཚོའི་བར་དུ་དེ་འབའ་ཞིག་ལ་ཡོངས་སུ་རྫོགས་པ། ཡོངས་སུ་
དག་པ། ཡོངས་སུ་བྱང་བ། ཚངས་པར་སྤྱད་པ་སྤྱོད་ཅིག་དང་ཁྱོད་ལ་ཡུན་རིང་པོའི་དོན་དང། ཕན་པ་དང། བདེ་བར་འགྱུར་རོ་།གོའུ་ཏ་མི་སྐྱེ་དགུའི་བདག་མོ་ཆེན་མོས་ལན་གཉིས་

[151B] བཅོམ་ལྡན་འདས་ལ་འདི་སྐད་ཅེས་གསོལ་ཏོ་།བཙུན་པ་དེ་སྟེ་བུད་མེད་ཀྱིས་དགེ་སྦྱོང་གི་འབྲས་བུ་བཞི་ཐོབ་པའི་སྐབས་མཆིས་ན། བུད་མེད་རྣམས་ལེགས་
པར་གསུངས་པའི་ཆོས་འདུལ་བ་ལ་རབ་ཏུ་བྱུང་སྟེ། བསྙེན་པར་རྫོགས་ནས་དགེ་སློང་མའི་དངོས་པོ་སྤྱོད་ཅིང། བུད་མེད་རྣམས་བཅོམ་ལྡན་འདས་ཀྱི་དྲུང་དུ་ཚངས་པར་སྤྱད་པ་སྤྱོད་དུ་
གསོལ་ཞེས་གསོལ་པ་དང། བཅོམ་ལྡན་འདས་ཀྱིས་ལན་གཉིས་ལན་གསུམ་དུ་ཡང། གོའུ་ཏ་མི་སྐྱེ་དགུའི་བདག་མོ་ཆེན་མོ་ལ་གོའུ་ཏ་མི་ཁྱོད་འདི་ལྟར་ཁྱིམ་པ་མོའི་གོས་དཀར་
པོ་གྱོན་ལ་ནམ་འཚོའི་བར་དུ་དེ་འབའ་ཞིག་ལ་ཡོངས་སུ་རྫོགས་པ་ཡོངས་སུ་དག་པ། ཡོངས་སུ་བྱང་བར་ཚངས་པར་སྤྱད་པ་སྤྱོད་ཅིག་དང། ཁྱོད་ལ་ཡུན་རིང་པོའི་དོན་དང། ཕན་པ་དང་
བདེ་བར་འགྱུར་རོ་ཞེས་བཀའ་སྩལ་པ་དང། དེ་ནས་གོའུ་ཏ་མི་སྐྱེ་དགུའི་བདག་མོ་ཆེན་མོས། བཅོམ་ལྡན་འདས་ཀྱིས་ལན་གཉིས་ལན་གསུམ་དུ་མ་གནང་བ་དང། བཅོམ་ལྡན་འདས་
ཀྱི་ཞབས་ལ་མགོ་བོས་ཕྱག་བྱས་ནས། བཅོམ་ལྡན་འདས་ཀྱི་དྲུང་ནས་སོང་ངོ། །དེ་ནས་བཅོམ་ལྡན་འདས་ཀྱིས་སེར་སྐྱའི་གནས་ན་ཇི་སྲིད་དགྱེས་ཀྱི་བར་དུ་བཞུགས་ནས། ལྷུང་བཟེད་དང་ཆོས་
གོས་བསྙམས་ཏེ། ཡུལ་ན་ཏི་ཀ་གང་ན་བ་དེར་རྒྱུ་ཞིང་གཤེགས་པ་དང། གོའུ་ཏ་མི་སྐྱེ་དགུའི་བདག་མོ་ཆེན་མོས་བཅོམ་ལྡན་འདས་སེར་སྐྱའི་གནས་ན་ཇི་སྲིད་དགྱེས་ཀྱི་བར་དུ་བཞུགས་

[152A]༄༅། །ནས༑ ལྷུང་བཟེད་དང་ཆོས་གོས་བསྣམས་ཏེ། ཡུལ་ན་དི་ཀ་གང་ན་བ་དེར་རྒྱུ་ཞིང་གཤེགས་པ་ཐོས་སོ། །དེ་ལྟར་ཐོས་པ་དང། ཤཱཀྱ་མོ་ལྔ་བརྒྱ་དང་ལྷན་ཅིག་ཏུ་
རང་གིས་མགོ་བྲེགས་ཏེ་ཆོས་གོས་སྦྱར་མ་གྱོན་ཏེ། བཅོམ་ལྡན་འདས་ཀྱི་དགོངས་མལ་དུ་རྗེས་བཞིན་འབྲང་ཞིང་དོང་ངོ། །དེ་ནས་བཅོམ་ལྡན་འདས་ཀྱིས་ཡུལ་བྲི་ཛི་ནས་ལྗོངས་རྒྱུ་ཞིང་ན་
དི་ཀར་བྱོན་ཏེ་ན་དི་ཀའི་ཀུ་ཛི་ཀའི་གནས་ན་བཞུགས་སོ། །དེ་ནས་གོའུ་ཏ་མི་སྐྱེ་དགུའི་བདག་མོ་ཆེན་མོ་ལུས་ངལ། ལུས་ཆད། ལུས་དུབ་སྟེ། རྡུལ་གྱིས་ལུས་ལ་ཕོག་བཞིན་དུ་
བཅོམ་ལྡན་འདས་ག་ལ་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འཁོད་དོ། །ཕྱོགས་གཅིག་ཏུ་འཁོད་ནས། གོའུ་ཏ་མི་སྐྱེ་
དགུའི་བདག་མོ་ཆེན་མོ་ནི། བཅོམ་ལྡན་འདས་ཀྱིས་ཆོས་ཀྱི་གཏམ་གྱིས་ཡང་དག་པར་བསྟན། ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བར་
བྱས་ཏེ། རྣམ་གྲངས་དུ་མར་ཆོས་ཀྱི་གཏམ་གྱིས་ཡང་དག་པར་བསྟན། ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་འགའ་བར་བྱས་ཏེ། ཅང་མི་གསུང་བར་
བཞུགས་པ་དང། གོའུ་ཏ་མི་སྐྱེ་དགུའི་བདག་མོ་ཆེན་མོས་སྟན་ལས་ལས་ཏེ། བཅོམ་ལྡན་འདས་གང་ན་བ་དེར་ལོགས་སུ་ཐལ་མོ་སྦྱར་ཏེ་ཕྱག་འཚལ་ནས། བཅོམ་ལྡན་འདས་ལ་འདི་

[152B] །བཙུན་པ་དེ་སྟེ་བུད་མེད་རྣམས་ཀྱིས་དགེ་སྦྱོང་གི་འབྲས་བུ་བཞི་ཐོབ་པའི་སྐབས་མཆིས་ན། བུད་མེད་རྣམས་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་སྟེ་
བསྙེན་པར་རྫོགས་ནས་དགེ་སློང་མའི་དངོས་པོར་སྤྱོད་ཅིང། བུད་མེད་རྣམས་བཅོམ་ལྡན་འདས་ཀྱི་དྲུང་ན་ཚངས་པར་སྤྱད་པ་སྤྱོད་དུ་གསོལ་ཞེས་གསོལ་པ་དང། བཅོམ་ལྡན་འདས་ཀྱིས་
གོའུ་ཏ་མི་སྐྱེ་དགུའི་བདག་མོ་ཆེན་མོ་ལ། གོའུ་ཏ་མི་ཁྱོད་འདི་ལྟར་འདྲི་བཞིན་དུ་ནམ་འཚོའི་བར་དུ་མགོ་བྲེགས་ཏེ་སྦྱར་མ་གྱོན་ལ། དེ་འབའ་ཞིག་ཡོངས་སུ་རྫོགས་པ། ཡོངས་སུ་དག་
པ༑ ཡོངས་སུ་བྱང་བར་ཚངས་པར་སྤྱད་པ་སྤྱོད་ཅིག་དང། ཁྱོད་ལ་ཡུན་རིང་པོའི་དོན་དང། ཕན་པ་དང་བདེ་བར་འགྱུར་རོ་ཞེས་བཀའ་སྩལ་ཏོ། །གོའུ་ཏ་མི་སྐྱེ་དགུའི་བདག་མོ་ཆེན་མོས་
ལན་གཉིས་ལན་གསུམ་དུ་ཡང། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་དེ་སྟེ་བུད་མེད་ཀྱིས་དགེ་སྦྱོང་གི་འབྲས་བུ་བཞི་ཐོབ་པའི་སྐབས་མཆིས་ན། བུད་མེད་རྣམས་ལེགས་
པར་གསུངས་པའི་ཆོས་འདུལ་བ་ལ་རབ་ཏུ་བྱུང་ཞིང་བསྙེན་པར་རྫོགས་ནས། དགེ་སློང་མའི་དངོས་པོར་སྤྱོད་ཅིང། བུད་མེད་རྣམས་བཅོམ་ལྡན་འདས་ཀྱི་དྲུང་ན་ཚངས་པར་སྤྱད་པ་སྤྱོད་དུ་གསོལ་
ཞེས་དེ་སྐད་ཅེས་གསོལ་པ་དང། བཅོམ་ལྡན་འདས་ཀྱིས་ལན་གཉིས་ལན་གསུམ་དུ་ཡང། གོའུ་ཏ་མི་སྐྱེ་དགུའི་བདག་མོ་ཆེན་མོ་ལ། གོའུ་ཏ་མི་ཁྱོད་ཀྱིས་འདི་ལྟར་འདི་བཞིན་དུ་ནམ་འཚོའི་

[153A]༄༅། །བར་དུ་མགོ་བྲེགས་ཏེ་སྦྱར་མ་གྱོན་ལ་དེ་འབའ་ཞིག་ཡོངས་སུ་རྫོགས་པ་དང། ཡོངས་སུ་དག་པ་དང། ཡོངས་སུ་བྱང་བར་ཚངས་པར་སྤྱད་པ་སྤྱོད་ཅིག་དང། ཁྱོད་
ལ་ཡུན་རིང་པོའི་དོན་དང། ཕན་པ་དང་བདེ་བར་འགྱུར་རོ། །གོའུ་ཏ་མི་སྐྱེ་དགུའི་བདག་མོ་ཆེན་མོ་ལ་ལན་གཉིས་ལན་གསུམ་གྱི་བར་དུ་བཅོམ་ལྡན་འདས་ཀྱིས་མ་གནང་བ་དང། ཕྱི་རོལ་གྱི་
སྒོ་ཁང་གི་ཕྱོགས་གཅིག་ཏུ་འདུག་སྟེ། ངུ་ཞིང་མཆི་མ་འབྱིན་ཏོ་།ཚེ་དང་ལྡན་པ་ཀུན་དགའ་བོས་གོའུ་ཏ་མི་སྐྱེ་དགུའི་བདག་མོ་ཆེན་མོ་ཕྱི་རོལ་གྱི་སྒོ་ཁང་གི་ཕྱོགས་གཅིག་ཏུ་འདུག་ནས། ངུ་
ཞིང་མཆི་མ་ཕྱུང་བ་མཐོང་ངོ། །དེ་ལྟར་མཐོང་བ་དང། གོའུ་ཏ་མི་སྐྱེ་དགུའི་བདག་མོ་ཆེན་མོ་ལ། གོའུ་ཏ་མི་ཁྱོད་ཅིའི་ཕྱིར་ན། ཕྱི་རོལ་གྱི་སྒོ་ཁང་གི་ཕྱོགས་གཅིག་ཏུ་འདུག་ལ། ངུ་ཞིང་མཆི་
མ་འབྱིན་ཅེས་སྨྲས་པ་དང། བཙུན་པ་ཀུན་དགའ་བོ་འདི་ལྟར་བུད་མེད་ཀྱིས་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་ནས་བསྙེན་པར་རྫོགས་ཏེ། དགེ་སློང་མའི་དངོས་པོར་
མ་གནང་ངོ། །གོའུ་ཏ་མི་དེ་ལྟར་ན་སྡོད་ཅིག་དང། ངས་བཅོམ་ལྡན་འདས་ལ་གསོལ་ལོ། །དེ་ནས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་གང་ན་བ་དེར་སོང་སྟེ་དྲུང་དུ་ཕྱིན་པ་
དང༑ བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལ་བཙུན་

[153B] བུད་མེད་རྣམས་དགེ་སྦྱོང་གི་འབྲས་བུ་བཞི་ཐོབ་པའི་སྐབས་མཆིས་ན། བུད་མེད་རྣམས་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་ཞིང་བསྙེན་པར་རྫོགས་ནས་
དགེ་སློང་མའི་དངོས་པོར་སྤྱད་ཅིང། བཅོམ་ལྡན་འདས་ཀྱི་དྲུང་ན་བུད་མེད་རྣམས་ཚངས་པར་སྤྱད་པ་སྤྱོད་དུ་གསོལ་ཞེས་གསོལ་པ་དང། ཀུན་དགའ་བོ་ཁྱོད་བུད་མེད་ལེགས་པར་བཤད་པའི་
ཆོས་འདུལ་བ་ལ་རབ་ཏུ་བྱུང་ཞིང། བསྙེན་པར་རྫོགས་ཏེ། དགེ་སློང་མའི་དངོས་པོར་མ་གསོལ་ཅིག་དེ་ཅིའི་ཕྱིར་ཞེ་ན། ཀུན་དགའ་བོ་ལེགས་པར་བཤད་པའི་ཆོས་འདུལ་བ་ལ་བུད་མེད་རབ་ཏུ་
ཕྱུང་བ་ན། ཆོས་འདུལ་བ་དེ་ཡུན་རིང་དུ་གནས་པར་མི་འགྱུར་རོ་།འདི་ལྟ་སྟེ། ཀུན་དགའ་བོ་དཔེར་ན། ཁྱིམ་གང་ན་བུད་མེད་མང་ཞིང་སྐྱེས་པ་ཉུང་བ་དེ་ན་རྐུན་པོ་དང། མི་ལ་རྐུ་བ་རྣམས་
ཀྱིས་ཆོམ་པར་འགྱུར་ཞིང། རབ་ཏུ་ཆོམ་པར་འགྱུར་རོ། །ཀུན་དགའ་བོ་དེ་བཞིན་དུ་ཆོས་འདུལ་བ་ལ་བུད་མེད་རབ་ཏུ་བྱུང་ན། ཆོས་འདུལ་བ་འདི་ཡུན་རིང་དུ་མི་གནས་པར་འགྱུར་རོ། །འདི་ལྟ་
སྟེ༑ ཀུན་དགའ་བོ་དཔེར་ན། འབྲས་སཱ་ལུ་ཕུན་སུམ་ཚོགས་པའི་ཞིང་ལ། སེར་བའི་འཁོར་ལོ་མི་བཟད་པ་བབས་ན། འབྲས་སཱ་ལུ་དེ་ཉིད་ཉམས་པར་འགྱུར། རྣམ་པར་ཉམས་པར་འགྱུར་
ཚུལ་མ་ཡིན་པས་མ་རུངས་པར་འགྱུར་རོ། །ཀུན་དགའ་བོ་དེ་བཞིན་དུ་ཆོས་འདུལ་བ་ལ་བུད་མེད་རབ་ཏུ་བྱུང་ན། ཆོས་འདུལ་བ་འདི་ཡུན་རིང་དུ་མི་གནས་པར་འགྱུར་རོ། །འདི་ལྟ་སྟེ། ཀུན་

[154A]༄༅། །དགའ་བོ་ཞིང་མེད་པའི་ཁྱིམ་པའི་ཁྱིམ་བདག་བུ་རམ་ཤིང་ཕུན་སུམ་ཚོགས་པ་ལ་བཙའི་ནད་བྱུང་ན། བུ་རམ་ཤིང་དག་མ་རུངས་པར་འགྱུར། ཆུད་ཟོས་པར་
འགྱུར་རོ། །ཀུན་དགའ་བོ་དེ་ལྟར་དེ་བཞིན་དུ་ཆོས་འདུལ་བ་ལ་བུད་མེད་རབ་ཏུ་བྱུང་ན། ཆོས་འདུལ་བ་འདི་ཡུན་རིང་དུ་མི་གནས་པར་འགྱུར་རོ། །འོན་ཀྱང་ཀུན་དགའ་བོ་ངས་བུད་མེད་
རྣམས་ལ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་བརྒྱད་བཅས་པ་ལ་བུད་མེད་ཀྱི་ནམ་འཚོའི་བར་དུ་བསླབ་པར་བྱའོ་།དེ་འདི་ལྟ་སྟེ། ཀུན་དགའ་བོ་ཁྱིམ་བདག་ཞིང་པས་
དབྱར་འདས་ཏེ་སྟོན་གྱི་དུས་ན་ཆུ་བོའམ། ཡུར་བ་ཡང་རུང། ཆུ་བཅད་ན། ཆུ་དེ་འགགས་པས་འདའ་བར་མི་འགྱུར་རོ། །ཀུན་དགའ་བོ་དེ་ལྟར་དེ་བཞིན་དུ་བུད་མེད་རྣམས་ཀྱིས་ཉེས་པ་
དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་བརྒྱད་བཅའ་བར་བྱའོ། །དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱོས་ཤིག་བརྒྱད་གང་ཞེ་ན། ཀུན་དགའ་བོ། དགེ་
སློང་རྣམས་ལས་བུད་མེད་རྣམས་ཀྱིས་རབ་ཏུ་འབྱུང་བ་དང། བསྙེན་པར་རྫོགས་ནས། དགེ་སློང་མའི་དངོས་པོར་འགྱུར་བ་རབ་ཏུ་རྟོགས་པར་བྱའོ། །ཀུན་དགའ་བོ་ངས་འདི་ནི། བུད་མེད་
རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར། བླ་མའི་ཆོས་དང་པོར་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །ཀུན་དགའ་བོ་དགེ་སློང་མ་དག་

[154B] དགེ་སློང་ཕ་རྣམས་ལ་ཟླ་བ་ཕྱེད་ཕྱེད་ཅིང་སྟོན་པའི་ལུང་རྗེས་སུ་བསྟན་པ་བཙལ་བར་བྱའོ། །ཀུན་དགའ་བོ་ངས་འདི་ནི། བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར། བླ་
མའི་ཆོས་གཉིས་སུ་བཅས་ཏེ། དེ་ལ་བུད་མེད་རྣམས་ཀྱི་ནམ་འཚོའི་བར་དུ་བསླབ་པར་བྱའོ། །ཀུན་དགའ་བོ། དགེ་སློང་མ་དག་གིས་དགེ་སློང་མེད་པའི་གནས་སུ། དབྱར་ཚུལ་དུ་མི་འཇུག་པར་
བྱ་སྟེ། ཀུན་དགའ་བོ་ངས་འདི་ནི། བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར། བླ་མའི་ཆོས་གསུམ་དུ་བཅས་ཏེ་དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་
པར་བྱའོ། །ཀུན་དགའ་བོ་དགེ་སློང་མ་དབྱར་ཚུལ་དུ་ཞུགས་པས། དགེ་འདུན་གཉིས་ཀ་ལ་མཐོང་བ་དང། ཐོས་པ་དང། དོགས་པའི་གནས་གསུམ་དུ་སྐབས་དབྱེ་བར་བྱ་སྟེ། ཀུན་དགའ་
བོ༑ ངས་འདི་ནི། བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར། བླ་མའི་ཆོས་བཞིར་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །ཀུན་
དགའ་བོ། དགེ་སློང་མས་དགེ་སློང་ཕ་ཚུལ་ཁྲིམས་ཉམས་པ་དང་ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པ་ལ་གླེང་བར་མི་བྱ། དྲན་པར་མི་བྱ་སྟེ། ཀུན་དགའ་བོ་
དགེ་སློང་མས་དགེ་སློང་ཕ་ལ་ཚུལ་ཁྲིམས་ཉམས་པ་དང། ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པ་རྣམས་གླེང་བ་དང། དྲན་པར་བྱེད་པ་དག་མི་གནང་ངོ། །དགེ་སློང་

[155A]༄༅། །དག་གིས་ནི་དགེ་སློང་མ་ལ་ཚུལ་ཁྲིམས་ཉམས་པ་དང་ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པ་ལ་གླེང་བ་དང། དྲན་པར་
བྱེད་པ་ལ་དགག་པ་མེད་དོ། །ཀུན་དགའ་བོ་ངས་འདི་ནི། བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར། བླ་མའི་ཆོས་ལྔར་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་
བར་དུ་བསླབ་པར་བྱའོ། །ཀུན་དགའ་བོ་དགེ་སློང་མས་དགེ་སློང་ཕ་ལ་ཚིག་ངན་པ་མི་སྨྲ། ཁྲོ་བར་མི་བྱ། བསྡིགས་པར་མི་བྱའོ་།ཀུན་དགའ་བོ་དགེ་སློང་མས་དགེ་སློང་ཕ་ལ་ཚིག་ངན་པ་སྨྲ་བ་
དང༑ ཁྲོ་བ་དང། བསྡིགས་པ་རྣམས་མི་གནང་སྟེ། ཀུན་དགའ་བོ་ངས་འདི་ནི། བུད་མེད་རྣམས་ཀྱི་ཉེས་པ་དགག་ཅིང། མི་འདའ་བར་བྱ་བའི་ཕྱིར། བླ་མའི་ཆོས་དྲུག་པར་བཅས་ཏེ། དེ་
ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །ཀུན་དགའ་བོ་བླ་མའི་ཆོས་ཉམས་ན། དགེ་སློང་མས་དགེ་འདུན་གཉིས་ཀ་ལ་ཟླ་བ་ཕྱེད་ཀྱི་བར་དུ་མཉེས་པར་བྱ་བ་སྤྱོད་ཅིག་
ཀུན་དགའ་བོ་ངས་འདི་ནི། བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར། བླ་མའི་ཆོས་བདུན་པར་བཅས་ཏེ། དེ་ལ་ཀུན་དགའ་བོ། བུད་མེད་རྣམས་ཀྱིས་ནམ་འཚོའི་
བར་དུ་བསླབ་པར་བྱའོ། །ཀུན་དགའ་བོ་དགེ་སློང་མ་བསྙེན་པར་རྫོགས་ནས་ལོ་བརྒྱ་ལོན་པས་ཀྱང། ད་གཟོད་བསྙེན་པར་རྫོགས་པའི་དགེ་སློང་ལ་ཚིག་སྙན་པ་དང། བསྟོད་པ་དང། ལྡང་བ་

[155B] ཐལ་མོ་སྦྱར་བ་དང། ཕྱག་བྱ་བ་སྟེ། ཀུན་དགའ་བོ་ངས་འདི་ནི། བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར། བླ་མའི་ཆོས་བརྒྱད་དུ་བཅས་ཏེ། འདི་ལ་བུད་མེད་རྣམས་
ཀྱིས་ནམ་འཚོའི་བར་དུ་བསླབ་པར་བྱའོ། །ཀུན་དགའ་བོ་དེ་སྟེ། གོའུ་ཏ་མི་སྐྱེ་དགུའི་བདག་མོ་ཆེན་མོས་བླ་མའི་ཆོས་འདི་བརྒྱད་ལ་ཡང་དག་པར་བཟུང་ཞིང། ནན་ཏན་བྱས་ན་འདི་ཉིད་དེ་ལ་
རབ་ཏུ་བྱུང་བའོ། །དེ་ཉིད་བསྙེན་པར་རྫོགས་པའོ། །དེ་ཉིད་དགེ་སློང་མའི་དངོས་པོ་ཞེས་བཀའ་སྩལ་པ་དང། དེ་ནས་ཚེ་དང་ལྡན་པ་ཀུན་དགའ་བོ། བཅོམ་ལྡན་འདས་ཀྱིས་གསུངས་པ་ལ་མངོན་
པར་དགའ་སྟེ། རྗེས་སུ་ཡི་རང་ནས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། བཅོམ་ལྡན་འདས་ཀྱི་དྲུང་ནས་སོང་ངོ། །གོའུ་ཏ་མི་སྐྱེ་དགུའི་བདག་མོ་ཆེན་མོ་ག་ལ་བ་དེར་སོང་སྟེ་ཕྱིན་
པ་དང། གོའུ་ཏ་མི་སྐྱེ་དགུའི་བདག་མོ་ཆེན་མོ་ལ་འདི་སྐད་ཅེས་སྨྲས་སོ། །གོའུ་ཏ་མི་བུད་མེད་རྣམས་ཀྱིས་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་ནས་བསྙེན་པར་རྫོགས་ཏེ། དགེ་
སློང་མའི་དངོས་པོར་གནང་མོད་ཀྱི། འོན་ཀྱང་གོའུ་ཏ་མི་བཅོམ་ལྡན་འདས་ཀྱིས། བུད་མེད་རྣམས་ཀྱི་ཉེས་པ་དགག་ཅིང། མི་འདའ་བར་བྱ་བའི་ཕྱིར་བླ་མའི་ཆོས་བརྒྱད་བཅས་ཏེ། འདི་ལ་བུད་མེད་
རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །ནན་ཏན་དུ་བྱའོ་།བཙུན་པ་ཀུན་དགའ་བོ། བཀའ་བསྩལ་པ་དེ་མཉན་གྱི་གསུངས་ཤིག་།གོའུ་ཏ་མི། བཅོམ་ལྡན་འདས་ཀྱིས་ནི་འདི་སྐད་ཅེས་

[156A]༄༅། །བཀའ་སྩལ་ཏོ། །ཀུན་དགའ་བོ་དགེ་སློང་ལས་བུད་མེད་རྣམས་ཀྱིས་རབ་ཏུ་བྱུང་བ་དང། བསྙེན་པར་རྫོགས་ཏེ། དགེ་སློང་མའི་དངོས་པོ་རབ་ཏུ་རྟོགས་པར་བྱའོ། །
གོའུ་ཏ་མི་བཅོམ་ལྡན་འདས་ཀྱིས་འདི་ནི། བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར། བླ་མའི་ཆོས་བཅས་པ་དང་པོ་སྟེ། དེ་ལ་བུད་མེད་རྣམས་ཀྱིས་ནམ་འཚོའི་བར་དུ་
བསླབ་པར་བྱའོ། །གོའུ་ཏ་མི། བཅོམ་ལྡན་འདས་ཀྱིས་ཡང་བཀའ་སྩལ་པ། ཀུན་དགའ་བོ། དགེ་སློང་རྣམས་ཀྱི་དྲུང་ནས་དགེ་སློང་མས་ཟླ་བ་ཕྱེད་ཕྱེད་ཅིང་སྟོན་པའི་ལུང་རྗེས་སུ་བསྟན་པར་
བཙལ་བར་བྱའོ། །གོའུ་ཏ་མི། བཅོམ་ལྡན་འདས་ཀྱིས་འདི་ནི་བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་གཉིས་སུ་བཅས་ཏེ། དེ་ལ་བུད་མེད་རྣམས་ཀྱིས་
ནམ་འཚོའི་བར་དུ་བསླབ་པར་བྱའོ། །གོའུ་ཏ་མི། བཅོམ་ལྡན་འདས་ཀྱིས་ཡང་བཀའ་སྩལ་པ། ཀུན་དགའ་བོ། དགེ་སློང་མས་དགེ་སློང་མེད་པའི་གནས་སུ་དབྱར་ཚུལ་དུ་མ་འཇུག་
ཅིག༑ གོའུ་ཏ་མི། བཅོམ་ལྡན་འདས་ཀྱིས་འདི་ནི་བུད་མེད་རྣམས་ཀྱིས་ཉེས་པ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་གསུམ་དུ་བཅས་ཏེ། འདི་ལ་བུད་མེད་རྣམས་ཀྱིས་ནམ་
འཚོའི་བར་དུ་བསླབ་པར་བྱའོ། །གོའུ་ཏ་མི། བཅོམ་ལྡན་འདས་ཀྱིས་ཡང་བཀའ་སྩལ་པ། ཀུན་དགའ་བོ། དབྱར་ཚུལ་དུ་ཞུགས་པའི་དགེ་སློང་མས། དགེ་སློང་དང། དགེ་སློང་མའི་དགེ་

[156B] ཐོས་པ་དང། དོགས་པའི་གནས་གསུམ་དུ་སྐབས་དབྱེ་བར་བྱའོ། །གོའུ་ཏ་མི། བཅོམ་ལྡན་འདས་ཀྱིས་འདི་ནི་བུད་མེད་རྣམས་ཀྱིས་ཉེས་པ་དགག་ཅིང་མི་འདའ་
བར་བྱ་བའི་ཕྱིར་བླ་མའི་ཆོས་བཞིར་བཅས་ཏེ། འདི་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །གོའུ་ཏ་མི། བཅོམ་ལྡན་འདས་ཀྱིས་ཡང་བཀའ་སྩལ་པ། ཀུན་དགའ་བོ་
དགེ་སློང་མས་དགེ་སློང་ཚུལ་ཁྲིམས་ཉམས་པ་དང། ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པ་ལ་གླེང་བར་མི་བྱ། དྲན་པར་མི་བྱའོ། །ཀུན་དགའ་བོ། དགེ་སློང་མས་དགེ་
སློང་ཚུལ་ཁྲིམས་ཉམས་པ་དང། ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པ་ལ་གླེང་བར་བྱ་བ་དང། དྲན་པར་བྱ་བ་མི་གནང་ངོ། །དགེ་སློང་གིས་ནི་དགེ་སློང་མ་ཚུལ་ཁྲིམས་
ཉམས་པ་དང། ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པ་ལ་གླེང་བར་བྱེད། དྲན་པར་བྱེད་པ་ལ་མི་གནང་བ་མེད་དོ། །གོའུ་ཏ་མི། བཅོམ་ལྡན་འདས་ཀྱིས་འདི་ནི་བུད་མེད་
རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་ལྔ་པར་བཅས་ཏེ། འདི་ལ་བུད་མེད་རྣམས་ཀྱིས་ནམ་ང་ཚོའི་བར་དུ་བསླབ་པར་བྱའོ། །གོའུ་ཏ་མི། བཅོམ་ལྡན་འདས་
ཀྱིས་ཡང་བཀའ་སྩལ་པ། ཀུན་དགའ་བོ། དགེ་སློང་མས་དགེ་སློང་ལ་ཚིག་ངན་པ་སྨྲ་བར་མི་བྱ། ཁྲོ་བར་མི་བྱ། བསྡིགས་པར་མི་བྱའོ། །ཀུན་དགའ་བོ། དགེ་སློང་མས་དགེ་སློང་ལ་ཚིག་

[157A]༄༅། །ངན་པ་སྨྲ་བ་དང། ཁྲོ་བ་དང། བསྡིགས་པ་རྣམས་མི་གནང་སྟེ། གོའུ་ཏ་མི་བཅོམ་ལྡན་འདས་ཀྱིས་འདི་ནི་བུད་མེད་རྣམས་ཀྱི་ཉེས་པ་དགག་ཅིང་མི་འདའ་
བར་བྱ་བའི་ཕྱིར་བླ་མའི་ཆོས་དྲུག་པར་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །གོའུ་ཏ་མི། བཅོམ་ལྡན་འདས་ཀྱིས་ཡང་བཀའ་སྩལ་པ། ཀུན་
དགའ་བོ་བླ་མའི་ཆོས་བྱུང་བའི་དགེ་སློང་མས་དགེ་འདུན་སྡེ་གཉིས་ལ་ཟླ་བ་ཕྱེད་ཕྱེད་ཀྱི་བར་དུ་མཉེས་པར་བྱ་བ་སྤྱོད་དོ། །གོའུ་ཏ་མི། བཅོམ་ལྡན་འདས་ཀྱིས་འདི་ནི། བུད་མེད་རྣམས་ཀྱིས་ཉེས་
པ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་བདུན་དུ་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །གོའུ་ཏ་མི། བཅོམ་ལྡན་འདས་ཀྱིས་ཡང་བཀའ་སྩལ་
པ༑ བསྙེན་པར་རྫོགས་ནས་ལོ་བརྒྱ་ལོན་པའི་དགེ་སློང་མས་ད་གཟོད་བསྙེན་པར་རྫོགས་པའི་དགེ་སློང་ལ་ཚིག་སྙན་པ་དང། བསྟོད་པ་དང། ལྡང་བ་དང། ཐལ་མོ་སྦྱར་བ་དང། ཕྱག་བྱ་
བར་བྱའོ། །གོའུ་ཏ་མི། བཅོམ་ལྡན་འདས་ཀྱིས་འདི་ནི་བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་བརྒྱད་དུ་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་
བར་དུ་བསླབ་པར་བྱའོ། །བཅོམ་ལྡན་འདས་ཀྱིས་ཡང་བཀའ་སྩལ་པ་ཀུན་དགའ་བོ་དེ་སྟེ། གོའུ་ཏ་མི། སྐྱེ་དགུའི་བདག་མོ་ཆེན་མོས་བླ་མའི་ཆོས་འདི་བརྒྱད་ཡང་དག་པར་བཟུང་ཞིང་

[157B] དེ་ལ་དེ་ཉིད་དེའི་རབ་ཏུ་བྱུང་བའོ། །འདི་ནི་བསྙེན་པར་རྫོགས་པའོ། །འདི་ནི་དགེ་སློང་མའི་དངོས་པོ་ཡིན་ནོ་ཞེས་བཀའ་སྩལ་ཏོ། །བཙུན་པ་ཀུན་དགའ་བོ། བཅོམ་ལྡན་འདས་ཀྱིས་
བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་བརྒྱད་པོ་འདི་རྣམས་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བགྱི་བ་འདི་བདག་གི་ངག་དང་
ཡིད་དང། སྤྱི་བོས་ཀྱང་མནོད་དོ། །བཙུན་པ་ཀུན་དགའ་བོ་དེ་འདི་ལྟ་སྟེ། རྒྱལ་རིགས་ཀྱི་བུ་མོའམ། བྲམ་ཟེའི་བུ་མོའམ། རྗེའུ་རིགས་ཀྱི་བུ་མོའམ། དམངས་རིགས་ཀྱི་བུ་མོ་ཡང་རུང། རབ་ཏུ་བཀྲུས་
པ༑ རབ་ཏུ་བྱུགས་པ། སྐྲ་དང་སེན་མོ་བྱི་བྱད་བྱས་པ། གོས་དཀར་པོ་བགོས་པ་ལ་ཁ་ཅིག་གིས་མེ་ཏོག་ཨུཏྤ་ལའི་ཕྲེང་བའམ། ཙམ་པ་ཀའི་ཕྲེང་བ་དང། བ་རི་ཤ་ཀའི་ཕྲེང་བ་དང། ཨ་ཏི་མུ་
ཀ་ཏིའི་ཕྲེང་བ་ཡང་རུང། བྱིན་ན་དེས་དེ་ལ་ཡིད་དགའ་ལ་རངས་ཏེ། ལག་པ་གཉིས་ཀྱི་བླངས་ནས། ཡན་ལག་གི་མཆོག་མགོ་ལ་འཇོག་གོ་བཙུན་པ་ཀུན་དགའ་བོ་དེ་བཞིན་དུ་བཅོམ་ལྡན་
འདས་ཀྱིས་བུད་མེད་རྣམས་ཀྱི་ཉེས་པ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་བརྒྱད་པོ་འདི་རྣམས་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བགྱི་བ་
འདི་དག་ནི་བདག་གི་ངག་དང། ཡིད་དང། སྤྱི་བོས་ཀྱང་མནོད་དོ་།བཅོམ་ལྡན་འདས་ཀྱིས་ནམ་གོའུ་ཏ་མི་སྐྱེ་དགུའི་བདག་མོ་ཆེན་མོས་བླ་མའི་ཆོས་རྣམས་ཉམས་སུ་བླངས་པས་ན། རབ་ཏུ་བྱུང་

[158A]༄༅། །ཞིང་བསྙེན་པར་རྫོགས་པའི་དགེ་སློང་མའི་དངོས་པོར་གནང་བ་དེ་ན། སངས་རྒྱས་བཅོམ་ལྡན་འདས་ལ། ཚེ་དང་ལྡན་པ་ཨུ་པ་ལིས། བཙུན་པ་བཅོམ་ལྡན་འདས་
ཀྱིས་ནི་དེ་སྟེ་གོའུ་ཏ་མི་སྐྱེ་དགུའི་བདག་མོ་ཆེན་མོས་བླ་མའི་ཆོས་བརྒྱད་ཡང་དག་པར་བཟུང་ནས། ནན་ཏན་བྱས་ན་དེ་ལ་འདི་ཉིད་རབ་ཏུ་བྱུང་བའོ། །འདི་ཉིད་བསྙེན་པར་རྫོགས་པའོ། །འདི་
ཉིད་དགེ་སློང་མའི་དངོས་པོའོ་ཞེས་བཀའ་སྩལ་ན། བཙུན་པ་དེ་ལས་གཞན་པའི་བུད་མེད་རྣམས་ཇི་ལྟར་རབ་ཏུ་བྱུང་ཞིང་བསྙེན་པར་རྫོགས་ནས་དགེ་སློང་མའི་དངོས་པོར་བགྱི་ཞེས་ཞུས་
པ་དང། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི་བུད་མེད་གཞན་ནི། རིམ་བཞིན་དུ་རབ་ཏུ་བྱུང་ཞིང་བསྙེན་པར་རྫོགས་པར་བྱའོ། །བཅོམ་ལྡན་འདས་ཀྱིས་བུད་མེད་གཞན་ནི་
རིམ་བཞིན་དུ་རབ་ཏུ་བྱུང་ཞིང་བསྙེན་པར་རྫོགས་པར་བྱོས་ཤིག་ཅེས་བཀའ་སྩལ་ན། དགེ་སློང་དག་གིས་ཇི་ལྟ་བུར་རིམ་བཞིན་དུ་བྱ་བ་མི་ཤེས་ནས་དེ་ལྟ་བུར་གྱུར་པ། དགེ་སློང་དག་
གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གོའུ་ཏ་མི་སྐྱེ་དགུའི་བདག་མོ་ལ་སོགས་པ་ཤཱཀྱ་མོ་ལྔ་བརྒྱ་རྣམས་ནི། བླ་མའི་ཆོས་རྣམས་
ཁས་བླངས་པས། རབ་ཏུ་བྱུང་ཞིང་བསྙེན་པར་རྫོགས་ཏེ། དགེ་སློང་མའི་དངོས་པོར་གྱུར་ཏོ། །བུད་མེད་གཞན་ནི་རིམ་བཞིན་བྱ་སྟེ། དགེ་སློང་མ་གང་ཡང་རུང་བ་ལ་རབ་ཏུ་བྱུང་བར་

[158B] དེས་བར་ཆད་ཀྱི་ཆོས་རྣམས་དྲིས་ལ་གཟུང་བར་བྱའོ། །བཟུང་ནས་སྐྱབས་སུ་འགྲོ་བ་གསུམ་དང། དགེ་བསྙེན་མའི་བསླབ་པའི་གཞི་ལྔ་བྱིན་ཅིག་
སྐྱབས་སུ་འགྲོ་བ་གསུམ་གང་ཞེ་ན། སངས་རྒྱས་དང། ཆོས་དང་དགེ་འདུན་ནོ། བསླབ་པའི་གཞི་ལྔ་གང་ཞེ་ན། སྲོག་གཅོད་པ་རབ་ཏུ་སྤངས་པ་དང། མ་བྱིན་པར་
ལེན་པ་དང། འདོད་པས་ལོག་པར་གཡེམ་པ་དང། བརྫུན་དུ་སྨྲ་བ་དང། ཆང་དང་འབྲུའི་ཁུ་བ་མྱོས་པར་འགྱུར་བ་བག་མེད་པའི་གནས་རབ་ཏུ་སྤངས་པའོ། །འདི་བཞིན་དུ་ཡང་
སྐྱབས་སུ་འགྲོ་བ་དང། བསླབ་པའི་གཞི་སྦྱིན་པར་བྱའོ། །ཐོག་མར་སྟོན་པ་ལ་ཕྱག་བྱེད་དུ་ཆུག་ཅིག་དེ་ནས་དགེ་སློང་མ་གང་གིས་སྐྱབས་སུ་འགྲོ་བ་དང། བསླབ་པའི་གཞི་སྦྱིན་
པ་དེ་ལ་ཕྱག་འཚལ་ཞིང་ཐལ་མོ་སྦྱོར་དུ་བཅུག་ལ། དེ་ནས་དེས་འདི་སྐད་དུ་སྨྲ་བར་བྱའོ། །འཕགས་མ་དགོངས་ཤིག་བདག་མིང་འདི་ཞེས་བགྱི་བ་ནམ་འཚོའི་བར་དུ་རྐང་གཉིས་
ཀྱི་ནང་ན་གཙོ་བོ་སངས་རྒྱས་ལ་སྐྱབས་སུ་མཆིའོ། །འདོད་ཆགས་དང་བྲལ་བའི་ནང་ན་མཆོག་དམ་པའི་ཆོས་ལ་སྐྱབས་སུ་མཆིའོ་།མང་པོའི་ནང་ན་མཆོག་དགེ་འདུན་ལ་སྐྱབས་
སུ་མཆིའོ། །བདག་ཇི་སྲིད་འཚོའི་བར་དུ་དགེ་བསྙེན་མར་འཕགས་པས་གཟུང་དུ་གསོལ། དེ་བཞིན་ལན་གཉིས་ལན་གསུམ་དུ་བྱའོ། །ཚིག་གསུམ་པ་ལ་སློབ་དཔོན་མས་ཞེས་

[159A]༄༅། །བརྗོད་པར་བྱའོ། །སློབ་དཔོན་མས་ཐབས་ཡིན་ནོ། །སློབ་མས་ལེགས་སོ་ཞེས་བྱའོ། །དེ་ནས་བསླབ་པའི་གཞི་ལྔ་བྱིན་ཅིག་འཕགས་མ་དགོངས་ཤིག་
ཇི་ལྟར་འཕགས་པ་དགྲ་བཅོམ་པ་དེ་དག་གིས་ནམ་འཚོའི་བར་དུ་སྲོག་གཅོད་པ་རབ་ཏུ་སྤངས་ཤིང་སྲོག་གཅོད་པ་ལས་རབ་ཏུ་སྤང་པ་དེ་བཞིན་དུ། བདག་མིང་འདི་ཞེས་བགྱི་བ་
ཡང་དེང་གི་ཉི་མ་ནས་བཟུང་སྟེ། ནམ་འཚོའི་བར་དུ་སྲོག་གཅོད་པ་སྤངས་ཤིང་སྲོག་གཅོད་པ་ལས་རབ་ཏུ་སྤངས་ཏེ། ཡན་ལག་དང་པོ་འདིས་བདག་འཕགས་པ་དགྲ་བཅོམ་པ་དེ་དག་
གི་བསླབ་པ་ལ་རྗེས་སུ་སློབ་བོ། །རྗེས་སུ་བསྒྲུབ་བོ། །རྗེས་སུ་བགྱིའོ། །གཞན་ཡང་ཇི་ལྟར་དགྲ་བཅོམ་པ་དེ་དག་གིས་ནམ་འཚོའི་བར་དུ་མ་བྱིན་པར་ལེན་པ་དང། འདོད་པས་ལོག་
པར་གཡེམ་པ་དང། བརྫུན་དུ་སྨྲ་བ་དང། ཆང་དང་འབྲུའི་ཁུ་བ་མྱོས་པ་བག་མེད་པའི་གནས་སྤངས་ཤིང་རབ་ཏུ་སྤངས་པ་དེ་བཞིན་དུ་བདག་མིང་འདི་ཞེས་བགྱི་བ་ཡང་དེང་གི་ཉི་མ་
ནས་བཟུང་སྟེ། ནམ་འཚོའི་བར་དུ་མ་བྱིན་པར་ལེན་པ་དང། འདོད་པས་ལོག་པར་གཡེམ་བ་དང། བརྫུན་དུ་སྨྲ་བ་དང། བག་མེད་པའི་གནས་སྤངས་ཤིང། ཆང་དང། འབྲུའི་
ཁུ་བ་མྱོས་པ་བག་མེད་པའི་གནས་ལས་སླར་ལོག་སྟེ། བདག་ཡན་ལག་ལྔ་པོ་འདིས། བདག་འཕགས་པ་དགྲ་བཅོམ་པ་དེ་དག་གི་བསླབ་པ་ལ་རྗེས་སུ་སློབ་བོ། །རྗེས་སུ་བསྒྲུབ་

[159B] ༑རྗེས་སུ་བགྱིད་དོ། །སློབ་དཔོན་མས་ཐབས་ཡིན་ནོ་ཞེས་བརྗོད་པར་བྱའོ། །དགེ་བསྙེན་མས་ལེགས་སོ་ཞེས་བརྗོད་པར་བྱའོ་།དེ་ནས་དགེ་འདུན་གྱི་ནང་དུ་སྒྲོགས་པའི་དགེ་སློང་མ་
སྐོས་ཤིག་གང་བསྐོས་པ་དེས་ཀྱང་དགེ་སློང་དེ་ལ་ཁྱོད་ཀྱིས་འདི་ལ་བར་ཆད་ཀྱི་ཆོས་དྲིས་སམ་ཞེས་དྲིས་ཤིག་མ་དྲིས་པར་བསྒྲགས་པར་བྱས་ན། འདས་པ་དང་བཅས་པར་འགྱུར་རོ། །
དེ་ནས་དགེ་སློང་མ་དེས་དགེ་འདུན་འདུས་ཤིང་འཁོད་དམ། སོ་སོའི་གནས་ཁང་དུ་ཡང་རུང། འདི་སྐད་སྒྲོགས་ཤིག་གསོན་ཅིག་འཕགས་མའི་དགེ་འདུན་མ་རྣམས་མིང་འདི་ཞེས་
བ་གྱི་བ་འདི་མཁན་མོ་མིང་འདི་ཞེས་བགྱི་བ་ལས་རབ་ཏུ་བྱུང་བར་འཚལ་ཏེ། ཁྱིམ་པ་མོ་གོས་དཀར་མོ་སྐྲ་མ་བྲེགས་པ་ལས། ལེགས་པར་བཤད་པའི་ཆོས་འདུལ་བ་ལ་རབ་ཏུ་བྱུང་
མའི་དངོས་པོར་གསོལ་ན། མིང་འདི་ཞེས་བགྱི་བ་འདི་སྐྲ་བྲེགས་ཤིང་གོས་ངུར་སྨྲིག་བགོས་ནས། ཡང་དག་པར་དད་པས་ཁྱིམ་ནས་ཁྱིམ་མེད་པར་མཁན་མོ་མིང་འདི་ཞེས་བགྱི་བ་
ལས་རབ་ཏུ་འབྱུང་ན། དེ་ཡང་བར་ཆད་ཀྱི་ཆོས་རྣམས་ཡོངས་སུ་དག་གོ་ཞེས་མོ་ཉིད་མཆི་ན། ཅི་འདི་རབ་ཏུ་བྱུང་ཞིག་གམ། ཐམས་ཅད་ཀྱིས་ཀྱང་དེ་སྟེ། ཡོངས་སུ་དག་ནའོ་ཞེས་
སྨོས་ཤིག་དེ་སྟེ་འདི་བཞིན་སྨྲས་ན་ནི་ལེགས། འོན་ཏེ་མ་སྨྲས་ན་ནི་འདས་པ་དང་བཅས་པར་འགྱུར་རོ། །དེ་ནས་མཁན་མོར་གསོལ་བ་བྱ་སྟེ། སློབ་དཔོན་མ་དགོངས་ཤིག་

[160A]༄༅། །བདག་མིང་འདི་ཞེས་བགྱི་བ་སློབ་དཔོན་མ་ལ་མཁན་མོར་གསོལ་ཏེ། སློབ་དཔོན་མ་བདག་གི་མཁན་མོར་གྱུར་ཅིག་སློབ་དཔོན་མ་མཁན་མོ་ལས་
རབ་ཏུ་དབྱུང་བར་གསོལ་ལོ། །དེ་བཞིན་དུ་ལན་གཉིས། ལན་གསུམ་དུ་བཟླས། ཚིག་གསུམ་པ་ལ་མཁན་མོ་མཁན་མོ་ལས་ཞེས་བརྗོད་པར་བྱའོ། །མཁན་མོས་ཐབས་ཡིན་ནོ་
ཞེས་བརྗོད། རབ་ཏུ་བྱུང་མས་ལེགས་སོ་ཞེས་བརྗོད་པར་བྱའོ། །དེ་ནས་མཁན་མོས་འདྲེག་པའི་དགེ་སློང་མ་ལ་སྐྲ་བྲེག་པར་གསོལ་ཅིག་།དེས་ཀྱང་ནུ་མོ་སྐྲ་བྲེག་གམ་ཞེས་དྲིས་
ཤིག་དེ་སྟེ་བྲེག་གོ་ཞེས་སྨྲས་ན་བྲེགས་ཤིག་དེ་སྟེ་མ་ཡིན་ནོ་ཞེས་སྨྲས་ན་འདི་ནས་སོང་ཞིག་ཞེས་སྨྲོས་ཤིག་དགེ་སློང་དག་གིས་སྐྲ་འབྲེག་པའི་དགེ་སློང་མས་དེ་ལྟར་མངོན་དུ་སྤྱད་
པའི་ཆོས་བཅས་ཏེ། སྐྲ་བྲེགས་པའི་དགེ་སློང་མས་འདི་ལྟར་གྲང་བར་གྱུར་ན། ཆུ་དྲོ་མོས་ཁྲུས་བྱའོ། །འོན་ཏེ་ཙ་བར་གྱུར་པའི་ཚེ་ན་ཆུ་གྲང་མོས་ཁྲུས་བྱའོ། །དེ་ནས་སྐད་ཅིག་གཅིག་ལ་
ལུས་ཀྱི་ཆུ་བསྐམས་ཏེ། ཤམ་ཐབས་གྱོན་ཅིག་ཤམ་ཐབས་བསྐོན་པ་ན། མཚན་མ་མེད་པའམ། མཚན་གཉིས་པའམ། སླེ་འདམས་པ་མ་ཡིན་ནམ་ཞེས་མཚན་བརྟག་པར་བྱའོ།།
སྐྲ་འབྲེག་པའི་དགེ་སློང་མས་དེ་ལྟར་མངོན་དུ་སྤྱད་པའི་ཆོས་བཅས་པ་ཡང་དག་པར་བླངས་ཏེ་མི་སྤྱོད་ན། འདས་པ་དང་བཅས་པར་འགྱུར་རོ། །དེ་ནས་རབ་ཏུ་བྱུང་བ་ཉེ་བར་བསྒྲུབ་པར་བྱ་སྟེ་དང་

[160B]དེའི་འོག་ཏུ་མཁན་མོ་ལ་འཚལ་དུ་བཅུག་སྟེ། མདུན་དུ་ཙོག་པུར་འདུག་ཏུ་བཅུག་ལ། ཐལ་མོ་སྦྱོར་དུ་བཅུག་ནས་དེ་ནས་དེས་འདི་སྐད་དུ་སྨྲ་བར་བྱའོ། །
མཁན་མོ་དགོངས་ཤིག་བདག་མིང་འདི་ཞེས་བགྱི་བ་ནམ་འཚོའི་བར་དུ། རྐང་གཉིས་ཀྱི་ནང་ན་གཙོ་བོ་སངས་རྒྱས་ལ་སྐྱབས་སུ་མཆིའོ། །འདོད་ཆགས་དང་བྲལ་བའི་ནང་ན་མཆོག་དམ་པའི་ཆོས་
ལ་སྐྱབས་སུ་མཆིའོ། །མང་པོའི་ནང་ན་མཆོག་དགེ་འདུན་ལ་སྐྱབས་སུ་མཆིའོ། །བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་
ཤཱཀྱ་སེང་གེ། ཤཱཀྱའི་རྒྱལ་པོ་གཙོ་བོ་དེ་རབ་ཏུ་བྱུང་བའི་རྗེས་སུ་བདག་རབ་ཏུ་འབྱུང་སྟེ། ཁྱིམ་པའི་རྟགས་སྤོང་ངོ། །རབ་ཏུ་བྱུང་བའི་རྟགས་ཡང་དག་པར་ལེན་ཏོ། །དེ་བཞིན་དུ་ལན་གཉིས་
ལན་གསུམ་བཟླས། མཁན་མོས་ཐབས་ཡིན་ནོ་ཞེས་བརྗོད་པར་བྱའོ། །རབ་ཏུ་བྱུང་མས་ལེགས་སོ་ཞེས་བརྗོད་པར་བྱའོ། །དེ་ནས་མཁན་མོས་དགེ་ཚུལ་མའི་བསླབ་པའི་གཞི་འབོགས་པའི་
དགེ་སློང་མ་ལ་གསོལ་ཅིག་གང་ལ་གསོལ་བ་དེས་སྟོན་པ་ལ་ཕྱག་འཚལ་དུ་བཅུག་ལ་མདུན་དུ་ཙོག་པུར་ཞོག་སྟེ། ཐལ་མོ་སྦྱོར་དུ་ཆུག་ལ། སྐྱབས་སུ་འགྲོ་བ་དང། དགེ་ཚུལ་མའི་བསླབ་
པའི་གཞི་རྣམས་ཕོག་ཅིག་འཕགས་མ་དགོངས་ཤིག་བདག་མིང་འདི་ཞེས་བགྱི་བ་ནམ་འཚོའི་བར་དུ་རྐང་གཉིས་ཀྱི་ནང་ན་གཙོ་བོ་སངས་རྒྱས་ལ་སྐྱབས་སུ་མཆིའོ། །འདོད་ཆགས་

[161A]༄༅། །དང་བྲལ་བའི་ནང་ན་མཆོག་དམ་པའི་ཆོས་ལ་སྐྱབས་སུ་མཆིའོ། །མང་པོའི་ནང་ན་མཆོག་དགེ་འདུན་ལ་སྐྱབས་སུ་མཆིའོ་།བདག་ཇི་སྲིད་འཚོའི་བར་དུ་དགེ་ཚུལ་
མར་འཕགས་མས་གཟུང་དུ་གསོལ། །དེ་བཞིན་དུ་ལན་གཉིས་ལན་གསུམ་དུ་བཟླས། ཚིག་གསུམ་པ་ལ་སློབ་དཔོན་མས་ཞེས་བརྗོད་པར་བྱའོ། །སློབ་དཔོན་མས་ཐབས་ཡིན་ནོ་ཞེས་བརྗོད་
པར་བྱའོ། །དགེ་ཚུལ་མས་ལེགས་སོ་ཞེས་བརྗོད་པར་བྱའོ། །དེའི་རྗེས་ལ་དགེ་སློང་མ་ཞིག་གིས་གྲིབ་ཚོད་གཞལ་བར་བྱ་ཞིང། སྐྱེས་བུ་དང། རྩ་བ་དང། ཉིན་མཚན་གྱི་ཆ་དང། དུས་
ཚོད་ཀྱང་བརྗོད་པར་བྱའོ། །དེ་ནས་བསླབ་པའི་གཞི་བཅུ་བྱིན་ཅིག་།འཕགས་མ་དགོངས་ཤིག་ཇི་ལྟར་འཕགས་པ་དགྲ་བཅོམ་པ་དེ་དག་གིས་ནམ་འཚོའི་བར་དུ་སྲོག་གཅོད་པ་སྤངས་
ཏེ༑ སྲོག་གཅོད་པ་ལས་སླར་ལོག་པ་དེ་བཞིན་དུ་བདག་མིང་འདི་ཞེས་བགྱི་བས་ཀྱང་དེང་གི་དུས་འདི་ནས་བཟུང་སྟེ། ནམ་འཚོའི་བར་དུ་སྲོག་གཅོད་པ་སྤངས་ཏེ། སྲོག་གཅོད་པ་ལས་སླར་
ལོག་གོ་བདག་ཡན་ལག་དང་པོ་འདིས་ཇི་ལྟར་འཕགས་པ་དགྲ་བཅོམ་པ་དེ་དག་གི་བསླབ་པའི་རྗེས་སུ་སློབ་བོ། །རྗེས་སུ་བསྒྲུབ་བོ། །རྗེས་སུ་བགྱིད་དོ། །གཞན་ཡང་ཇི་ལྟར་འཕགས་
པ་དགྲ་བཅོམ་པ་དེ་དག་གིས་ནམ་འཚོའི་བར་དུ་མ་བྱིན་པར་ལེན་པ་དང། མི་ཚངས་པར་སྤྱོད་པ་དང། བརྫུན་དུ་སྨྲ་བ་དང། འབྲུའི་ཆང་དང། འབྲས་བུའི་ཆང་མྱོས་པར་འགྱུར་བ་བག་

[161B] གླུ་དང། གར་དང། བརྡུང་བ་དང་ཕྲེང་བ་དང། དྲི་དང། བྱུག་པ་དང། ཁ་དོག་འཆང་བ་རྣམས་དང། མལ་སྟན་མཐོན་པོ་དང། མལ་སྟན་ཆེན་པོ་དང། དུས་མ་ཡིན་
པའི་བཟའ་བ་དང། གསེར་དངུལ་བླང་བ་རྣམས་སྤངས་ཏེ། གསེར་དངུལ་བླང་བ་ལས་སླར་ལོག་པ་དེ་བཞིན་དུ་བདག་མིང་འདི་ཞེས་བགྱི་བས་ཀྱང། དེང་གི་དུས་འདི་ནས་བཟུང་སྟེ། ནམ་
འཚོའི་བར་དུ་མ་བྱིན་པར་ལེན་པ་དང། མི་ཚངས་པར་སྤྱོད་པ་དང། བརྫུན་དུ་སྨྲ་བ་དང། འབྲུའི་ཆང་དང། འབྲས་བུའི་ཆང་མྱོས་པར་འགྱུར་བ་བག་མེད་པར་གྱུར་པའི་གནས་དང། གླུ་
དང། གར་དང། བརྡུང་བ་དང། ཕྲེང་བ་དང། དྲི་དང། བྱུག་པ་དང། ཁ་དོག་འཆང་བ་རྣམས་དང། མལ་སྟན་མཐོན་པོ་དང། མལ་སྟན་ཆེན་པོ་དང། དུས་མ་ཡིན་པའི་བཟའ་བ་དང་
གསེར་དངུལ་བླང་བ་དག་སྤངས་ནས། གསེར་དངུལ་བླང་བ་ལས་སླར་ལོག་སྟེ། བདག་ཡན་ལག་བཅུ་པོ་འདིས་ཇི་ལྟར་འཕགས་པ་དགྲ་བཅོམ་པ་དེ་དག་གི་བསླབ་པའི་རྗེས་སུ་སློབ་བོ། །
རྗེས་སུ་བསྒྲུབ་བོ། །རྗེས་སུ་བགྱིད་དོ། །སློབ་དཔོན་མས་ཐབས་ཡིན་ནོ་ཞེས་བརྗོད་པར་བྱའོ། །དགེ་ཚུལ་མས་ལེགས་སོ་ཞེས་བརྗོད་པར་བྱའོ་།དེ་སྟེ་ཁྱིམ་ན་གནས་པ་ལོ་བཅུ་ལོན་པའམ་
གཞོན་ནུ་མ་ལོ་བཅོ་བརྒྱད་ལོན་པ་དེ་ལ་ནི། ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་བསླབ་པ་བྱིན་ཅིག་འདི་བཞིན་དུ་སྦྱིན་པར་བྱ་སྟེ། དགེ་སློང་མའི་དགེ་འདུན་འདུས་

[162A]༄༅། །ཤིང་འཁོད་དེ། ཉུང་ན་ཡང་དགེ་སློང་མ་བཅུ་གཉིས་འདུས་པའི་འཁོར་ལ་ཕྱག་འཚལ་དུ་ཆུག་ལ། རྒན་པའི་དྲུང་དུ་ཙོག་པུར་ཞོག་ལ། མཁན་མོར་གསོལ་
བར་བྱའོ། །མཁན་མོ་ལ་ཕྱག་འཚལ་དུ་བཅུག་ལ་ཙོག་ཙོག་པོར་འདུག་སྟེ། ཐལ་མོ་སྦྱོར་དུ་བཅུག་ནས། དེ་སྟེ་མཁན་མོ་ཡིན་ན་ནི་འདི་བཞིན་གསོལ་ལོ། །དགོངས་ཤིག་མཁན་མོ་
བདག་མིང་འདི་ཞེས་བགྱི་བ་མཁན་མོ་ལ་མཁན་མོར་གསོལ་ན། མཁན་མོ་བདག་གི་མཁན་མོར་གྱུར་ཅིག་མཁན་མོ་ལས་བསླབ་པའི་སྡོམ་པ་ཡང་དག་པར་བླང་བར་གསོལ་
ལོ༑ ༑དེ་སྟེ་སློབ་དཔོན་མ་ཡིན་ན་ཡང་འདི་སྐད་དུ་གསོལ་བར་བྱའོ་།སློབ་དཔོན་མ་དགོངས་ཤིག་བདག་མིང་འདི་ཞེས་བགྱི་བ་སློབ་དཔོན་མ་ལ་མཁན་མོར་གསོལ་ཏེ། སློབ་དཔོན་མ་
བདག་གི་མཁན་མོར་གྱུར་ཅིག་སློབ་དཔོན་མ་མཁན་མོ་ལས་བསླབ་པའི་སྡོམ་པ་ཡང་དག་པར་བླང་བར་གསོལ་ལོ། །དེ་བཞིན་དུ་ལན་གཉིས་ལན་གསུམ་མོ། །གསུམ་པ་ལ་
མཁན་མོ་ཞེས་བརྗོད། མཁན་མོས་ཐབས་ཡིན་ནོ་ཞེས་བརྗོད་པར་བྱའོ་།སློབ་མས་ལེགས་སོ་ཞེས་བརྗོད་པར་བྱའོ། །དེ་ནས་བསླབ་པའི་སྡོམ་པ་གསོལ་བར་བྱའོ། །གསོན་ཅིག་
འཕགས་མའི་དགེ་འདུན་རྣམས། བདག་མིང་འདི་ཞེས་བགྱི་བས་དོན་གྱི་སླད་དུ་མཚན་ནས་སྨྲོས་ཏེ། མཁན་མོ་མིང་འདི་ཞེས་བགྱི་བ་ལས་རབ་ཏུ་རྫོགས་པར་འཚལ་ན་བདག་

[162B]འཕགས་མའི་དགེ་འདུན་ལས་ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་བསླབ་པ་གསོལ་ན། འཕགས་
མའི་དགེ་འདུན་མས་བདག་མིང་འདི་ཞེས་བགྱི་བ་ཁྱིམ་ན་གནས་པ་ལོ་བཅུ་ལོན་པའམ། གཞོན་ནུ་མ་ལོ་བཅོ་བརྒྱད་ལོན་ཏེ་ཆོས་དྲུག་དང་རྗེས་སུ་འབྲང་བའི་ཆོས་དྲུག་གི་བསླབ་པ་
ཐུགས་བརྩེ་བ་ཅན་བརྩེ་བའི་སླད་དུ་སྩལ་དུ་གསོལ་ཏོ། །དེ་བཞིན་ལན་གཉིས་ལན་གསུམ་དུ་བྱའོ། །དེའི་འོག་ཏུ་དགེ་སློང་མ་གཅིག་གིས་གསོལ་བ་ཐོབ་ལ་ལས་བྱོས་ཤིག་གསོན་
ཅིག༑ འཕགས་མའི་དགེ་འདུན་མ་རྣམས་མིང་འདི་ཞེས་བགྱི་བ་ཁྱིམ་ན་གནས་པ་ལོ་བཅུ་ལོན་པའམ། གཞོན་ནུ་མ་ལོ་བཅོ་བརྒྱད་ལོན་ཏེ། མཁན་མོ་མིང་འདི་ཞེས་བགྱི་བས་འཕགས་
མའི་དགེ་འདུན་མ་ལས་ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གསོལ་ན། དེ་འཕགས་མའི་དགེ་འདུན་གྱིས་དུས་ལ་བབ་ཅིང་བཟོད་ན། འཕགས་མའི་དགེ་འདུན་མ་
རྣམས་ཀྱིས་གནང་ལ། འཕགས་མའི་དགེ་འདུན་མ་རྣམས་ཀྱིས་མིང་འདི་ཞེས་བགྱི་བ་ཁྱིམ་ན་གནས་པ་ལོ་བཅུ་ལོན་པའམ། གཞོན་ནུ་མ་ལོ་བཅོ་བརྒྱད་མ་སྟེ། མཁན་མོ་མིང་འདི་
ཞེས་བགྱི་བས་དགེ་སློང་མའི་དགེ་འདུན་ལས་ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་བསླབ་པ་སྩོལ་ཅིག་འདི་ནི་གསོལ་བའོ། །ལས་ནི་འདི་བཞིན་དུ་བྱའོ། །

[163A]༄༅། །གསོན་ཅིག། འཕགས་མའི་དགེ་འདུན་མ་རྣམས་མིང་འདི་ཞེས་བགྱི་བ་ཁྱིམ་ན་གནས་པ་ལོ་བཅུ་ལོན་པའམ། གཞོན་ནུ་མ་ལོ་བཅོ་བརྒྱད་མ་སྟེ། མཁན་མོ་
མིང་འདི་ཞེས་བགྱི་བས་འཕགས་མའི་དགེ་འདུན་མ་ལས་ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་བསླབ་པ་གསོལ་ན། དེའི་སླད་དུ་འཕགས་མའི་དགེ་འདུན་མས་
མིང་འདི་ཞེས་བགྱི་བ་ཁྱིམ་ན་གནས་པ་ལོ་བཅུ་ལོན་པའམ། གཞོན་ནུ་མ་ལོ་བཅོ་བརྒྱད་མ་སྟེ། མཁན་མོ་མིང་འདི་ཞེས་བགྱི་བས། དགེ་སློང་མའི་དགེ་འདུན་ལས་ལོ་གཉིས་སུ་ཆོས་དྲུག་
དང༑ རྗེས་སུ་འབྲང་བའི་ཆོས་དྲུག་གི་བསླབ་པ་གསོལ་ན། གང་མིང་འདི་ཞེས་བགྱི་བ་ཁྱིམ་ན་གནས་པ་ལོ་བཅུ་ལོན་པའམ། གཞོན་ནུ་མ་ལོ་བཅོ་བརྒྱད་མ་སྟེ། མཁན་མོ་མིང་འདི་ཞེས་བགྱི་
བས་དགེ་སློང་མའི་དགེ་འདུན་ལས། ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་བསླབ་པ་སྩལ་བར་འཕགས་མའི་དགེ་འདུན་རྣམས་གང་བཟོད་པ་ནི་ཅང་མ་གསུངས་ཤིག་མི་བཟོད་
པ་རྣམས་ནི་གསུངས་ཤིག་མིང་འདི་ཞེས་བགྱི་བ་ཁྱིམ་ན་གནས་པ་ལོ་བཅུ་ལོན་པའམ། གཞོན་ནུ་མ་ལོ་བཅོ་བརྒྱད་མ་སྟེ། མཁན་མོ་མིང་འདི་ཞེས་བྱ་བས། དགེ་སློང་མའི་དགེ་འདུན་
ལས་ཆོས་དྲུག་དང། རྗེས་སུ་འབྲང་བའི་ཆོས་དྲུག་འཕགས་མའི་དགེ་འདུན་རྣམས་ཀྱིས་སྩལ་ཏེ། འཕགས་མའི་དགེ་འདུན་མ་རྣམས་བཟོད་ཅིང་གནང་སྟེ། ཅང་མི་གསུང་བས་ན་དེ་

[163B] །དེ་ནས་ད་ལ་ཆོས་དྲུག་དང། རྗེས་སུ་འབྲང་བའི་ཆོས་དྲུག་ཞིབ་ཏུ་སྟོན་ཅིག་ཆོས་དྲུག་གང་ཞེ་ན་གཅིག་པུ་གྲོང་དུ་མི་འགྲོ་དང། ཆུ་བོ་ཕ་རོལ་མི་རྒལ་ལོ། །སྐྱེས་པ་དག་
དང་རེག་མི་བྱ། །སྐྱེས་པ་དང་ཡང་གནས་མི་གཅིག་སྨྱན་དུ་འགྱུར་བ་མི་བྱ་སྟེ། །ཁ་ན་མ་ཐོ་མི་བཅབ་བོ། །འདི་ནི་དེ་བཞིན་གཤེགས་པ་ཡི། །གསུང་རབ་ཀྱིས་ནི་ཆོས་དྲུག་གསུངས། །རྗེས་སུ་
འབྲང་བའི་ཆོས་དྲུག་གང་ཞེ་ན། གསེར་ལ་སོགས་པ་མི་གཟུང་སྟེ་།གསང་བའི་སྤུ་ནི་བྲེག་མི་བྱ། །ས་ཡང་རྐོ་བར་མི་བྱ་སྟེ། །སེན་མོས་རྩྭ་སྔོན་མི་གཅོད་དོ། །བྱིན་ལེན་མ་བྱས་ཟས་མི་བཟའ། །
བཞག་པ་རྣམས་ནི་བཟའ་མི་བྱ། །རྗེས་སུ་འབྲང་བའི་ཆོས་དྲུག་འདི། །བདེ་བར་གཤེགས་པས་མ་གནང་ངོ། །ནམ་ལོ་གཉིས་སུ་ཆོས་དྲུག་དང། །རྗེས་སུ་འབྲང་བའི་ཆོས་དྲུག་ནི་བསླབ་པར་
གྱུར་ན། དེ་ནས་ཚངས་པར་སྤྱོད་པ་ལ་རིམ་གྲོར་བྱ་བའི་སྡོམ་པ་སྦྱིན་པར་བྱའོ། །ཐོག་མར་མཁན་མོས་ཆོས་གོས་ལྔ་དང། ལྷུང་བཟེད་ཤོམ་ལ། གསང་བ་སྟོན་པ་དང། ལས་བྱེད་པའི་དགེ་
སློང་མ་གསོལ་ཅིག་དེའི་འོག་ཏུ་དགེ་སློང་མའི་དགེ་འདུན་མ་རྣམས་འདུས་ཤིང་འཁོད་པ་དང། ཉུང་ན་ཡང་དགེ་སློང་མ་བཅུ་གཉིས་འདུས་པའི་འཁོར་ལ་ལན་གསུམ་དུ་ཕྱག་བྱས་ནས་མཁན་མོར་
གསོལ་པ་བྱས་ཏེ། དེ་སྟེ་མཁན་མོ་ཡིན་ན་ནི་འདི་བཞིན་གསོལ་ལོ་།དགོངས་ཤིག་མཁན་མོ། བདག་མིང་འདི་ཞེས་བགྱི་བ་མཁན་མོ་ལ་མཁན་མོར་གསོལ་ན། མཁན་མོས་བདག་གི་

[164A]༄༅། །མཁན་མོར་གྱུར་ཅིག་མཁན་མོ་ལས་བསྙེན་པར་རྫོགས་པར་གསོལ་ལོ། །དེ་སྟེ་སློབ་དཔོན་མ་ལ་ཡང་འདི་སྐད་དུ་གསོལ་བར་བྱའོ་།སློབ་དཔོན་མ་དགོངས་ཤིག་
བདག་མིང་འདི་ཞེས་བགྱི་བ་སློབ་དཔོན་མ་ལ་མཁན་མོར་གསོལ་ཏེ་སློབ་དཔོན་མ་བདག་གི་མཁན་མོར་གྱུར་ཅིག། སློབ་དཔོན་མ་མཁན་མོ་ལས་བསྙེན་པར་རྫོགས་པར་གསོལ་ལོ། །
དེ་བཞིན་ལན་གཉིས་ལན་གསུམ་མོ། །དེ་ནས་ཆོས་གོས་རྣམས་བྱིན་གྱིས་བརླབ་པར་བྱའོ། །མཁན་མོ་དགོངས་ཤིག་བདག་མིང་འདི་ཞེས་བགྱི་བའི་ཆོས་གོས་འདི་སྦྱར་མར་བྱིན་
གྱིས་བརླབ་སྟེ། བྱས་པ་རྫོགས་པའི་ཆོས་གོས་ཀུན་ཏུ་སྤྱད་པའོ་།དེ་བཞིན་ལན་གཉིས་ལན་གསུམ་དུ་བྱའོ། །དེ་བཞིན་དུ་སྟོད་གཡོགས་དང། བར་དུ་བགོ་བ་དང། ཤིང་ང་དཔུང་
ཆད་དང། རྡུལ་ཟན་རྣམས་བྱིན་གྱིས་བརླབ་བོ། །དེ་ནས་ལྷུང་བཟེད་དགེ་སློང་མའི་དགེ་འདུན་མ་ལ་བསྟན་ཏོ། །དགེ་སློང་མ་དག་གིས་ལྷུང་བཟེད་བཟང་ངོ་ཞེས་སྨྲོས་ཤིག་དེ་ནས་
ལྷུང་བཟེད་བྱིན་གྱིས་བརླབ་སྟེ། མཁན་མོ་དགོངས་ཤིག་བདག་མིང་འདི་ཞེས་བགྱི་བའི་ལྷུང་བཟེད་འདི་ནི་དྲང་སྲོང་གི་སྣོད་དེ་བསླང་བའི་སྣོད་དུ་བྱིན་གྱིས་བརླབ་བོ། །བཟའ་
བར་ཀུན་ཏུ་སྤྱད་པའོ། །དེ་བཞིན་ལན་གཉིས་ལན་གསུམ་དུའོ། །དེའི་འོག་ཏུ་ཐོས་པའི་གནས་ནས་སྤངས་ནས་མཐོང་བའི་གནས་སུ་ཐལ་མོ་སྦྱར་ལ། མང་པོ་འདུས་པའི་ལོགས་སུ་

[164B]དེ་ནས་ལས་བྱེད་པའི་དགེ་སློང་མས་མིང་འདི་ཞེས་བྱ་བའི་གསང་བ་སྟོན་པར་སུ་ལ་གསོལ་ཞེས་སྨྲོས་ཤིག་།གང་བསྐོས་པ་དེས་ཀྱང་བདག་མིང་འདི་ཞེས་བགྱི་བའོ། །
ཞེས་སྨྲོས་ཤིག་དེ་ནས་ལས་བྱེད་པའི་དགེ་སློང་མས་ཐོག་མར་དད་པར་བྱོས་ཤིག། མིང་འདི་ཞེས་བྱ་བ་ཁྱོད་མཁན་མོ་མིང་འདི་ཞེས་བྱ་བ་སྟེ། མིང་འདི་ཞེས་བྱ་བའི་གསང་བ་སྟོན་པར་
དད་དམ། དེ་དད་ན་དེས། དད་དོ་ཞེས་སྨྲོས་ཤིག། དེ་ནས་ལས་བྱེད་པའི་དགེ་སློང་མས་གསོལ་བ་ཉི་ཚེ་བྱོས་ཤིག་གསོན་ཅིག་འཕགས་མའི་དགེ་འདུན་མ་རྣམས། མཁན་མོ་མིང་
འདི་ཞེས་བགྱི་སྟེ་མིང་འདི་ཞེས་བྱ་བའི་གསང་སྟེ་སྟོན་པ་མིང་འདི་ཞེས་ཞེས་བགྱི་བར་དད་ན། དེ་སྟེ་འཕགས་མའི་དགེ་འདུན་མ་རྣམས་ཀྱིས་དུས་ལ་བབ་ཅིང་གཟོད་ན། འཕགས་མའི་
དགེ་འདུན་མ་རྣམས་ཀྱིས་གནོང་ཞིག་དང། འཕགས་མའི་དགེ་འདུན་མ་རྣམས་མཁན་མོ་མིང་འདི་ཞེས་བགྱི་སྟེ། དགེ་སློང་མ་མིང་འདི་ཞེས་བགྱི་བ་འདི་མིང་འདི་ཞེས་བགྱི་བ་ལ་
གསང་བ་སྟོན་ཏོ། །འདི་ནི་གསོལ་བའོ། །དེ་ནས་གསང་བ་སྟོན་པའི་དགེ་སློང་མས་མདུན་དུ་ཙོག་པུར་ཞོག་སྟེ། ཐལ་མོ་སྦྱོར་དུ་ཆུག་ལ་སྨྲོས་ཤིག་མིང་འདི་ཞེས་བྱ་བ་ཁྱོད་ཉོན་
ཅིག་འདི་ནི་ཁྱོད་ཀྱི་བདེན་པའི་དུས། འདི་ནི་ཡང་དག་པའི་དུས་ཏེ་ངས་ཁྱོད་ལ་ཅུང་ཟད་ཅིག་དྲིས་པ་དེ་ཐམས་ཅད་ཁྱོད་ཀྱིས་མ་འཛེམ་པར་བྱུང་བ་ལ་ནི་བྱུང་ཞེས་བྱ། མ་བྱུང་བ་

[165A]༄༅། །ལ་ནི་མ་བྱུང་ཞེས་མ་ནོར་བར་སྨྲོས་ཤིག་ཁྱོད་བུད་མེད་དམ། བུད་མེད་དོ། །བུད་མེད་ཀྱི་དབང་པོ་དང་ལྡན་ནམ། ལྡན་ནོ། །ཁྱིམ་ན་གནས་པ་ལོ་བཅུ་གཉིས་པའམ། གཞོན་
ནུ་མ་ལོ་ཉི་ཤུ་ཚང་ངམ། ཚང་ངོ། །ཆོས་གོས་ལྔ་དང་ལྷུང་བཟེད་རྣམས་དང་ལྡན་ནམ། ལྡན་ནོ། །ཁྱོད་ཀྱི་ཕ་མ་དང་ཁྱིམ་ཐབ་རྣམས་གསོན་ནམ། གསོན་ནོ། །ཕ་དང་མ་དང་ཁྱོ་རྣམས་ཀྱིས་གནང་ངམ་
གནང་ངོ། །བྲན་མོ་མ་ཡིན་ནམ། ཕྲོག་པ་མ་ཡིན་ནམ། བརྐུས་པ་མ་ཡིན་ནམ། བཙོང་པ་མ་ཡིན་ནམ། རྙེད་བཙོན་མ་ཡིན་ནམ། རྩོད་པ་མེད་དམ། གཞན་གྱིས་ཆགས་པ་མེད་དམ། སྤྲུལ་པ་མ་ཡིན་ནམ་
དུད་འགྲོ་མ་ཡིན་ནམ། རྒྱལ་པོ་ལ་གཙེས་པ་མ་ཡིན་ནམ། རྒྱལ་པོ་དང་འཁོན་པ་མ་ཡིན་ནམ། རྒྱལ་པོ་ལ་གནོད་པའི་ལས་བྱེད་པ་མ་ཡིན་ནམ། ཁྱོད་ཀྱིས་རྒྱལ་པོ་ལ་གནོད་པའི་ལས་བྱས་སམ། བྱེད་དུ་
བཅུག་པ་མ་ཡིན་ནམ། མི་སྲུན་པ་མ་ཡིན་ནམ། མྱ་ངན་གྱིས་གདུངས་པ་མ་ཡིན་ནམ། སྦྲུམ་མ་མ་ཡིན་ནམ། མཚན་མེད་པ་མ་ཡིན་ནམ་མཚན་གཉིས་པ་མ་ཡིན་ནམ། སླེ་འདམས་པ་མ་ཡིན་ནམ་
རྟག་ཏུ་ཁྲག་འཛག་པ་མ་ཡིན་ནམ། ཁྲག་མེད་པ་མ་ཡིན་ནམ། མཚན་མ་ཙམ་ཡོད་པ་མ་ཡིན་ནམ། དགེ་སློང་བསླུས་པ་མ་ཡིན་ནམ། ཕ་བསད་པ་མ་ཡིན་ནམ། མ་བསད་པ་མ་ཡིན་ནམ། དགྲ་བཅོམ་
པ་བསད་པ་མ་ཡིན་ནམ། དེ་བཞིན་གཤེགས་པའི་སྐུ་ལ་ངན་སེམས་ཀྱིས་ཁྲག་ཕྱུང་བ་མ་ཡིན་ནམ། མུ་སྟེགས་ཅན་མ་ཡིན་ནམ། མུ་སྟེགས་ཅན་དུ་འགྲོ་བ་མ་ཡིན་ནམ། རྐུན་པོའི་རྒྱལ་མཚན་ཅན་

[165B] རྐུ་ཐབས་སུ་གནས་པ་མ་ཡིན་ནམ། སོ་སོར་གནས་པ་མ་ཡིན་ནམ། མི་གནས་པ་མ་ཡིན་ནམ། ཅི་ཁྱོད་སྔོན་རབ་ཏུ་བྱུང་བ་མ་ཡིན་ནམ། དེ་སྟེ་རབ་ཏུ་བྱུང་བའོ་ཞེས་སྨྲ་ན། འོ་ན་སླར་སོང་ཞིག་ཅེས་སྨྲོས་
ཤིག་དེ་སྟེ་རབ་ཏུ་མ་བྱུང་ངོ་ཞེས་སྨྲ་ན། ཅི་ཁྱོད་ཀྱིས་ད་ལྟར་རབ་ཏུ་བྱུང་ངམ། བྱུང་ངོ། །ཅི་ཁྱོད་ཀྱིས་ཚངས་པར་སྤྱོད་པ་ཡང་དག་པར་སྤྱད་དམ། སྤྱད་དོ། །ཁྱོད་ཀྱིས་དགེ་སློང་མའི་དགེ་འདུན་ལས་ལོ་གཉིས་སུ་ཆོས་དྲུག་
དང། རྗེས་སུ་འབྲང་བའི་ཆོས་དྲུག་གི་བསླབ་པ་གསོལ་ཏམ། གསོལ་ཏོ། །ཁྱོད་ཀྱིས་ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་བསླབ་པ་བསླབས་སམ། བསླབས་སོ། །ཁྱོད་ལ་དགེ་སློང་མའི་དགེ་
འདུན་གྱིས་ཚངས་པར་སྤྱད་པ་སྐྱེད་པའི་སྡོམ་པ་ཕོག་གམ། ཕོག་གོ། ཁྱོད་ལ་དགེ་སློང་མའི་དགེ་འདུན་གྱིས་སྔར་བྱ་བའི་ལས་རྣམས་བྱས་སམ། བགྱིས་སོ། །ཁྱོད་ཀྱིས་དགེ་སློང་མའི་དགེ་འདུན་རྣམས་ཀྱི་
སེམས་གུས་པར་བྱས་སམ། གུས་པར་བགྱིས་སོ། །བར་ཆད་ཀྱི་ཆོས་རྣམས་ཡོངས་སུ་དག་གམ། ཡོངས་སུ་དག་གོ་ཁྱོད་ལ་གཞན་གྱི་བུ་ལོན་མང་ཡང་རུང། ཉུང་ཡང་རུང་ཆགས་པ་མེད་དམ། མེད་དོ།།
ཁྱོད་ཀྱི་མིང་ཅི། ཁྱོད་ཀྱི་མཁན་མོའི་མིང་ཅི། བདག་གི་མིང་འདི་ཞེས་བགྱི། དོན་གྱི་སླད་དུ་མཚན་ནས་སྨོས་ཏེ། མཁན་མོའི་མིང་འདི་ཞེས་བགྱིའོ། །ཁྱོད་མིང་འདི་ཞེས་བགྱི་བ་ཉོན་ཅིག་བུད་མེད་ཀྱི་ལུས་ལ་གནོད་
པར་འགྱུར་བ་ལུས་ཀྱི་ནད་འདི་འདྲ་བ་ཡོད་དེ། དེ་འདི་ལྟ་སྟེ། མཛེ་དང། འབྲས་དང། ཤུ་བ་དང། ཚད་པ་དང། ཤ་བཀྲ་དང། རྐོང་བ་དང། ཕོལ་མིག་དང། གློག་པ་དང། རབ་ཏུ་གཡའ་བ་དང་སྐྱིགས་བུ་དང་

[166A]༄༅། །སྐྱུགས་པ་དང། གཞང་འབྲུམ་དང། རིམས་དང། ཟ་ངད་དང། མྱོས་པ་དང། ཆུ་བགགས་པ་དང། ངལ་བ་དང། རྨོང་བུ་དང། དབུགས་མི་བདེ་བ་དང་
ལུད་པ་དང། སྐེམ་པ་དང། རྗེད་བྱེད་དང། འཇས་པ་དང། དཀར་པོའི་ནད་དང། རྐང་འབམ་དང། མཚན་པར་རྡོལ་བ་དང། སྐྲན་དང། ཁྲག་ནད་དང། མཁྲིས་པ་དང། རྐུབ་
འབྲུམ་དང། ལྷོག་པ་དང། ཡན་ལག་ཚ་བ་དང། རྩིབ་ལོག་ཚ་བ་དང། རུས་པ་ཞིག་པ་དང། རིམས་དྲག་པོ་དང། རིམས་ཞག་གཅིག་པ་དང། ཞག་གཉིས་པ་དང། ཞག་
གསུམ་པ་དང། ཞག་བཞི་པ་དང། རིམས་ཉིན་རེ་དང། འདུས་པའི་རིམས་དང། རྟག་པའི་རིམས་དང། རིམས་ལྡང་དུབ་བ་དང། ཁྱོད་ཀྱི་ལུས་ལ་འདི་ལྟ་བུའི་ལུས་ཀྱི་ནད་དང་
གཞན་དག་མེད་དམ། དེ་སྟེ་ཡོངས་སུ་གཙང་བར་གྱུར་ན། གསང་སྟེ་སྟོན་པས་ཇི་ལྟར་བདག་གིས་ཁྱོད་ལ་དྲིས་པ་དེ་བཞིན་དུ། དགེ་འདུན་གྱི་ནང་དུ་ཡང་སྨྲོས་ཤིག་ཅེས་བསྒོ་
ལ༑ འདིར་འདུག་སྟེ། མ་བོས་ཀྱི་བར་དུ་མ་འོངས་ཤིག་དེ་ནས་གསང་སྟེ་སྟོན་པ་ལམ་གྱི་བར་དུ་འདུག་ལ། འདི་སྐད་སྨྲོས་ཤིག་དགོངས་ཤིག་འཕགས་མ་དག་
བདག་གིས་མིང་འདི་ཞེས་བགྱི་བ་ལ་བར་ཆད་ཀྱི་ཆོས་རྣམས་བསྟན་ཅིང་དྲིས་ན། ཡོངས་སུ་དག་གོ་ཞེས་ཉིད་མཆི་ན། ཅི་མཆི་ཞིག་གམ། དགེ་སློང་མ་ཐམས་ཅད་ཀྱིས་ཀྱང་

[166B]།དེ་ལྟར་སྨྲས་ན་ནི་ལེགས། མ་སྨྲས་ན་ནི་འདས་པ་དང་བཅས་པར་འགྱུར་རོ། །དེ་ནས་ལས་བྱེད་པའི་དགེ་སློང་མས་མདུན་དུ་ཞོག་ལ་
ཚངས་པ་སྤྱད་པ་སྐྱེད་པའི་སྡོམ་པ་གསོལ་ཅིག་གསོན་ཅིག་འཕགས་མའི་དགེ་འདུན་མ་རྣམས། བདག་མིང་འདི་ཞེས་བགྱི་བ་མིང་འདི་ཞེས་བགྱི་བ་ལས་དགེ་འདུན་ལས་བསྙེན་པར་རྫོགས་
པར་འཚལ་ཏེ། དེ་ཡང་བདག་མིང་འདི་ཞེས་བགྱི་བ་འཕགས་མའི་དགེ་འདུན་མ་རྣམས་ལ་ཚངས་པར་སྤྱོད་པ་སྐྱེད་པའི་སྡོམ་པ་གསོལ་གྱི་དོན་གྱི་སླད་དུ་མཚན་ནས་སྨོས་ཏེ། མཁན་མོ་མིང་
འདི་ཞེས་བགྱི་སྟེ། འཕགས་མའི་དགེ་འདུན་གྱིས་བདག་མིང་འདི་ཞེས་བགྱི་བ་ལ། ཚངས་པར་སྤྱད་པ་སྐྱེད་པའི་སྡོམ་པ་གསོལ་ཅིག་།བརྩེ་བ་ཅན་བརྩེ་བར་བགྱི་བའི་ཕྱིར་རོ། །དེ་བཞིན་
ལན་གཉིས་ལན་གསུམ་དུའོ། །དེ་ནས་ལས་བྱེད་པའི་དགེ་སློང་མས་གསོལ་བ་ཐོབ་ལ། ལས་བྱོས་ཤིག་གསོན་ཅིག་འཕགས་མའི་དགེ་འདུན་མ་རྣམས་མིང་འདི་ཞེས་བགྱི་བ་མིང་
འདི་ཞེས་བགྱི་བ་ལས་བསྙེན་པར་རྫོགས་པར་འཚལ་ཏེ། མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་སྟེ། འཕགས་པའི་དགེ་འདུན་མ་རྣམས་ལས་ཚངས་པར་སྤྱོད་པ་སྐྱེད་པའི་སྡོམ་པ་
གསོལ་ན། དེ་སྟེ་འཕགས་མའི་དགེ་འདུན་མ་རྣམས་ཀྱིས་དུས་ལ་བབ་ཅིང་བཟོད་ན། འཕགས་མའི་དགེ་འདུན་རྣམས་ཀྱིས་གནོང་ཞིག་དང་བདག་མིང་འདི་ཞེས་བགྱི་བས་དགེ་འདུན་

[167A]༄༅། །མའི་ནང་དུ་བར་ཆད་ཀྱི་ཆོས་འདི་འདྲི་སྟེ། འདི་ནི་གསོལ་བའོ། །མིང་འདི་ཞེས་བྱ་བ་ཁྱོད་ཉོན་ཅིག་འདི་ནི་ཁྱོད་ཀྱི་བདེན་པའི་དུས། འདི་ནི་ཡང་དག་པའི་དུས་ཏེ་
ངས་ཁྱོད་ལ་ཅུང་ཟད་ཅིག་དྲིས་པ་དེ་ཐམས་ཅད་ཁྱོད་ཀྱིས་མ་འཛེམ་པར་བྱུང་བ་ལ་ནི་བྱུང་ཞེས་སྨྲོས། མ་བྱུང་བ་ལ་ནི་མ་བྱུང་ཞེས་བྱ་བ་མ་ནོར་བར་སྨྲོས་ཤིག་བུད་མེད་དམ། བུད་མེད་དོ་
ཞེས་བྱ་བ་ནས། ཁྱོད་ཀྱི་ལུས་ལ་འདི་འདྲ་བའི་ནད་ཀྱི་གནོད་པ་དང། གཞན་ཡང་མེད་དམ། མེད་དོ་ཞེས་སྨྲོས་ཤིག་པའི་བར་དུ་སྦྱར་རོ། །དེ་ནས་གསོལ་བ་བྱོས་ཤིག་གསོན་
ཅིག་འཕགས་མའི་དགེ་འདུན་མ་རྣམས་མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་བས་དགེ་འདུན་ལས་བསྙེན་པར་རྫོགས་པར་འཚལ་ཏེ། ཁྱིམ་ན་གནས་པ་ལོ་
བཅུ་གཉིས་ལོན་པའམ། གཞོན་ནུ་མ་ལོ་ཉི་ཤུ་ཚང་ལ། ཆོས་གོས་ལྔ་དང། ལྷུང་བཟེད་དུ་ཡང་ལྡན། བར་ཆད་ཀྱི་ཆོས་རྣམས་ཀྱང་ཡོངས་སུ་གཙང་ངོ་ཞེས་བདག་ཉིད་མཆི་སྟེ་
མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་སྟེ། འཕགས་མའི་དགེ་འདུན་མ་རྣམས་ལ་ཚངས་པར་སྤྱད་པ་སྐྱེད་པའི་སྡོམ་པ་གསོལ་ན། དེ་སྟེ་འཕགས་མའི་དགེ་འདུན་
མ་རྣམས་ཀྱིས་དུས་ལ་བབ་ཅིང་བཟོད་ན། འཕགས་མའི་དགེ་འདུན་མ་རྣམས་ཀྱིས་གནོང་ལ། འཕགས་མའི་དགེ་འདུན་མ་རྣམས་ཀྱིས་མིང་འདི་ཞེས་བགྱི་བ་ལ་མཁན་མོ་མིང་འདི་ཞེས་

[167B] དེ་ལ་ཚངས་པར་སྤྱད་པ་སྐྱེད་པའི་སྡོམ་པ་སྩོལ་ཅིག་འདི་ནི་གསོལ་བའོ། །ལས་ཀྱང་འདི་བཞིན་བྱའོ། །གསོན་ཅིག་འཕགས་མའི་དགེ་འདུན་མ་རྣམས། མིང་འདི་ཞེས་བགྱི་བ་
འདི་མཁན་མོ་འདི་ཞེས་བགྱི་བས་དགེ་འདུན་ལས་བསྙེན་པར་རྫོགས་པར་འཚལ་ཏེ། ཁྱིམ་ན་གནས་པ་ལོ་བཅུ་གཉིས་པའམ། གཞོན་ནུ་མ་ལོ་ཉི་ཤུར་ཚང་ལ། ཆོས་གོས་ལྔ་དང། ལྷུང་
བཟེད་དུ་ཡང་ལྡན། བར་ཆད་ཀྱི་ཆོས་རྣམས་ཀྱང་གཙང་ངོ་ཞེས་བདག་ཉིད་མཆི་སྟེ། མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་སྟེ། འཕགས་མའི་དགེ་འདུན་མ་རྣམས་ལ་
ཚངས་པར་སྤྱད་པ་སྐྱེད་པའི་སྡོམ་པ་གསོལ་ན། འཕགས་མའི་དགེ་འདུན་མ་རྣམས་ཀྱིས་མིང་འདི་ཞེས་བགྱི་བ་འདི། མཁན་མོ་མིང་འདི་ཞེས་བགྱི་སྟེ། དེ་ལ་ཚངས་པར་སྤྱད་པ་སྐྱེད་པའི་
སྡོམ་པ་གསོལ་ན། འཕགས་མ་རྣམས་ལས་མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་སྟེ། དེ་ལ་ཚངས་པར་སྤྱད་པ་སྐྱེད་པའི་སྡོམ་པ་སྩལ་བར་གང་བཟོད་པ་དེ་དག་ནི་ཅང་མ་
གསུངས་ཤིག། གང་མི་བཟོད་པ་དེ་དག་ནི་གསུངས་ཤིག་འཕགས་མའི་དགེ་འདུན་མ་རྣམས་ཀྱིས་མིང་འདི་ཞེས་བགྱི་བ་ལ། མཁན་མོ་མིང་འདི་ཞེས་བགྱི་སྟེ། དེ་ལ་ཚངས་པར་
སྤྱད་པ་སྐྱེད་པའི་སྡོམ་པ་སྩལ་ཏེ། འཕགས་མའི་དགེ་འདུན་མ་རྣམས་ཀྱིས་བཟོད་ཅིང་གནང་བས་ན་ཅང་མི་གསུང་སྟེ། དེ་དེ་བཞིན་དུ་འཛིན་ཏོ། །དེའི་འོག་ཏུ་དགེ་སློང་ཕའི་དགེ་འདུན་

[168A]༄༅། །ཐམས་ཅད་འདུས་ཤིང་འཁོད་དེ། ཉུང་ན་ཡང་དགེ་སློང་གི་གྲངས་བཅུའི་འཁོར་དང། དགེ་སློང་མ་ཐམས་ཅད་འདུས་ཤིང་འཁོད་ལ་ཉུང་ན་ཡང་དགེ་སློང་
མ་བཅུ་གཉིས་ཀྱི་འཁོར་དུ་ལས་བྱེད་པའི་དགེ་སློང་ཕའི་མདུན་དུ་རྩྭ་ཆུན་པོའམ། སྟན་ཁོང་ཚངས་ཅན་གྱི་སྟེང་དུ་ཞོག་ལ་ཐལ་མོ་སྦྱར་ཏེ། དགེ་འདུན་གཉིས་ཀ་ལས་བསྙེན་པར་
རྫོགས་པར་གསོལ་བར་བྱའོ། །གསོན་ཅིག་བཙུན་པའི་དགེ་འདུན་སྡེ་གཉིས་རྣམས། བདག་མིང་འདི་ཞེས་བགྱི་བ་དོན་གྱི་སླད་དུ་མཚན་ནས་སྨོས་ཏེ་མཁན་མོ་མིང་འདི་ཞེས་བགྱི་བ་
ལས༑ དགེ་འདུན་སྡེ་གཉིས་ཀ་ལས་བསྙེན་པར་རྫོགས་པར་འཚལ་ཏེ་བདག་མིང་འདི་ཞེས་བགྱི་བ་དོན་གྱི་སླད་དུ་མཚན་ནས་སྨྲོས་ཏེ་མཁན་མོ་མིང་འདི་ཞེས་བགྱི་བས་དགེ་
འདུན་སྡེ་གཉིས་ཀ་ལས་བསྙེན་པར་རྫོགས་པར་གསོལ་ན། བཙུན་པའི་དགེ་འདུན་གཉིས་ཀས་བདག་བསྙེན་པར་རྫོགས་པར་བགྱི་བར་གསོལ་བཙུན་པའི་དགེ་འདུན་གཉིས་
ཀས་བདག་དབྱུང་བར་གསོལ། བཙུན་པའི་དགེ་འདུན་གཉིས་ཀས་བདག་རྗེས་སུ་གཟུང་བར་གསོལ། བཙུན་པའི་དགེ་འདུན་གཉིས་ཀས་བདག་ལ་ཐུགས་བརྩེ་བར་གསོལ་
ཐུགས་བརྩེ་བ་ཅན་ཐུགས་བརྩེ་བའི་ཕྱིར་རོ། །འདི་བཞིན་ལན་གསུམ་དུ་བྱའོ། །དེའི་འོག་ཏུ་ལས་བྱེད་པའི་དགེ་སློང་ཕས་གསོལ་བར་གྱིས་ཤིག་གསོན་ཅིག་བཙུན་པའི་

[168B] མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་བས་དགེ་འདུན་སྡེ་གཉིས་ཀ་ལས་བསྙེན་པར་རྫོགས་པར་འཚལ་ཏེ། མིང་འདི་ཞེས་བགྱི་བ་འདི། མཁན་
མོ་མིང་འདི་ཞེས་བགྱི་སྟེ། དགེ་འདུན་སྡེ་གཉིས་ཀ་ལས་བསྙེན་པར་རྫོགས་པར་གསོལ་ན། དེ་སྟེ་དགེ་འདུན་གཉིས་ཀས་དུས་ལ་བབ་ཅིང་བཟོད་ན། དགེ་འདུན་གཉིས་ཀས་གནོང་ཞིག་དང་
བདག་གིས་འདི་ལ་དགེ་འདུན་གཉིས་ཀའི་ནང་དུ་མཁན་མོ་མིང་འདི་ཞེས་བགྱི་བས་མིང་འདི་ཞེས་བགྱི་བ་ལ་བར་ཆད་ཀྱི་ཆོས་རྣམས་དྲི་སྟེ། འདི་ནི་གསོལ་བའོ། །མིང་འདི་ཞེས་བྱ་བ་
ཁྱོད་ཉོན་ཅིག་འདི་ནི་ཁྱོད་ཀྱི་བདེན་པའི་དུས། འདི་ནི་ཡང་དག་པའི་དུས་ཏེ། ངས་ཁྱོད་ལ་ཅུང་ཟད་ཅིག་དྲིས་པ་དེ་དག་ཐམས་ཅད་ཁྱོད་ཀྱིས་མ་འཛེམ་པར་བྱུང་བ་ལ་བྱུང་ཞེས། མ་བྱུང་བ་ལ་ནི་
མ་བྱུང་ཞེས་མ་ནོར་བར་སྨྲོས་ཤིག་ཁྱོད་བུད་མེད་དམ། བུད་མེད་དོ། །བུད་མེད་ཀྱི་དབང་པོ་དང་ལྡན་ནམ། ལྡན་ནོ། །ཁྱིམ་ན་གནས་པ་ལོ་བཅུ་གཉིས་སམ། གཞོན་ནུ་མ་ལོ་ཉི་ཤུ་ཚང་
ངམ། ཚང་ངོ། །ཁྱོད་ཀྱི་ཆོས་གོས་ལྔ་དང། ལྷུང་བཟེད་དུ་ལྡན་ནམ། ལྡན་ནོ། །ཁྱོད་ཀྱི་ཕ་དང་མ་དང་ཁྱིམ་ཐབ་གསོན་ནམ། གསོན་ནོ། །ཕ་དང། མ་དང། ཁྱིམ་ཐབ་ཀྱིས་གནང་ངམ་
གནང་ངོ། །བྲན་མོ་མ་ཡིན་ནམ། ཕྲོག་པ་མ་ཡིན་ནམ། བརྐུས་པ་མ་ཡིན་ནམ། རྙེད་བཙོན་པ་མ་ཡིན་ནམ། བཙོང་པ་མ་ཡིན་ནམ། རྩོད་པ་མེད་དམ། གཞན་གྱིས་ཆགས་པ་མེད་དམ། སྤྲུལ་

[169A]༄༅། །པ་མ་ཡིན་ན། དུད་འགྲོ་མ་ཡིན་ནམ། རྒྱལ་པོ་ལ་གཙེས་པ་མ་ཡིན་ནམ། རྒྱལ་པོ་དང་འཁོན་པ་མ་ཡིན་ནམ། རྒྱལ་པོ་ལ་གནོད་པའི་ལས་བྱེད་པ་མ་ཡིན་
ནམ། ཁྱོད་ཀྱིས་རྒྱལ་པོ་ལ་གནོད་པ་བྱས་པའམ། གནོད་པ་བྱེད་དུ་བཅུག་པ་མ་ཡིན་ནམ། མི་སྲུན་པ་མ་ཡིན་ནམ། མྱ་ངན་གྱིས་གདུངས་པ་མ་ཡིན་ནམ། སྦྲུམ་མ་མ་ཡིན་ནམ་
མཚན་མེད་པ་མ་ཡིན་ནམ། མཚན་གཉིས་པ་མ་ཡིན་ནམ། གླེ་འདམས་པ་མ་ཡིན་ནམ། རྟག་ཏུ་ཁྲག་འཛག་པ་མ་ཡིན་ནམ། ཁྲག་མེད་པ་མ་ཡིན་ནམ། མཚན་མ་ཙམ་ཡོད་
པ་མ་ཡིན་ནམ། དགེ་སློང་བསླུས་པ་མ་ཡིན་ནམ། ཕ་བསད་པ་མ་ཡིན་ནམ། མ་བསད་པ་མ་ཡིན་ནམ། དགྲ་བཅོམ་པ་བསད་པ་མ་ཡིན་ནམ། དེ་བཞིན་གཤེགས་པའི་སྐུ་
ཡང་ན་སེམས་ཀྱིས་ཁྲག་ཕྱུང་བ་མ་ཡིན་ནམ། མུ་སྟེགས་ཅན་མ་ཡིན་ནམ། མུ་སྟེགས་ཅན་དུ་འགྲོ་བ་མ་ཡིན་ནམ། རྐུན་བོའི་རྒྱལ་མཚན་ཅན་མ་ཡིན་ནམ། རྐུ་ཐབས་སུ་གནས་
བ་མ་ཡིན་ནམ། སོ་སོར་གནས་པ་མ་ཡིན་ནམ། མི་གནས་པ་མ་ཡིན་ནམ་ཅི་ཁྱོད་སྔོན་རབ་ཏུ་བྱུང་ངམ། དེ་སྟེ་རབ་ཏུ་བྱུང་ངོ་ཞེས་སྨྲ་ན། འོན་སོང་ཞིག་ཅེས་སྨྲོས་ཤིག་
དེ་སྟེ་རབ་ཏུ་མ་བྱུང་ངོ་ཞེས་ཟེར་ན། ཅི་ཁྱོད་ད་ལྟར་རབ་ཏུ་བྱུང་ངམ། བྱུང་ངོ། །ཅི་ཁྱོད་ཀྱིས་ཚངས་པར་སྤྱོད་པ་ཡང་དག་པར་སྤྱད་དམ། སྤྱད་དོ། །ཅི་ཁྱོད་ཀྱིས་དགེ་སློང་

[169B] རྗེས་སུ་འབྲང་བའི་ཆོས་དྲུག་གི་བསླབ་པ་བྱིན་ནམ། བྱིན་ནོ། །ཁྱོད་ཀྱིས་ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་
དྲུག་གི་བསླབ་པ་ལ་བསླབས་སམ། བསླབས་སོ། །ཁྱོད་ལ་དགེ་སློང་མའི་དགེ་འདུན་གྱིས་ཚངས་པར་སྤྱད་པ་སྤྱོད་པའི་སྡོམ་པ་ཕོག་གམ། ཕོག་གོ། ཁྱོད་ལ་དགེ་སློང་མའི་དགེ་
འདུན་གྱིས་སྔར་བྱ་བའི་ལས་རྣམས་བྱས་སམ། བགྱིས་སོ། །ཁྱོད་ཀྱིས་དགེ་སློང་མའི་དགེ་འདུན་རྣམས་ཀྱི་སེམས་མགུ་བར་བྱས་སམ། མགུ་བར་བྱས་སོ། །བར་ཆད་ཀྱི་ཆོས་
རྣམས་ལས་ཡོངས་སུ་དག་གམ། ཡོངས་སུ་དག་གོ་ཁྱོད་ལ་གཞན་གྱི་བུ་ལོན་མང་ཡང་རུང། ཉུང་ཡང་རུང་ཆགས་པ་མེད་དམ། མེད་དོ་།ཁྱོད་ཀྱི་མིང་ཅི། ཁྱོད་ཀྱི་
མཁན་མོའི་མིང་ཅི། བདག་གི་མིང་འདི་ཞེས་བགྱི། དོན་གྱི་སླད་དུ་མཚན་ནས་སྨོས་ཏེ། མཁན་མོའི་མིང་ནི་འདི་ཞེས་བགྱིའོ། །མིང་འདི་ཞེས་བྱ་བ་ཁྱོད་ཉོན་ཅིག་བུད་མེད་ཀྱི་
ལུས་ལ་གནོད་པར་འགྱུར་བ་ལུས་ཀྱི་ནད་འདི་འདྲ་བ་ཡོད་དེ། དེ་འདི་ལྟ་སྟེ། མཛེ་དང། འབྲས་དང། ཤུ་བ་དང། ཕོལ་མིག་དང། ཚད་པ་དང། ཤ་བཀྲ་ཅན་དང། རྐོང་པ་དང་
གྲོག་པ་དང། རབ་ཏུ་གཡའ་བ་དང། སྐྱུགས་པ་དང། གཞང་འབྲུམ་དང། སྐྱིགས་བུ་དང། རིམས་དང། ཟ་ངད་དང། མྱོས་པ་དང། ངལ་བ་དང། མགོ་གཡུང་དང། ཚད་པ་དང་

[170A]༄༅། །ལུད་པ་དང། དབུགས་མི་བདེ་བ་དང། སྐེམ་པ་དང། བརྗེད་བྱེད་དང། འཇས་པ་དང། ནད་དཀར་པོ་དང། རྐང་འབམ་དང། མཚན་པར་རྡོལ་པ་དང་
སྐྲན་དང། ཁྲག་ནད་དང། མཁྲིས་པ་དང། རྐུབ་འབྲུམ་དང། ལྟོག་པ་དང། ཡན་ལག་ཚ་བ་དང། རྩིབ་ལོགས་ཚ་བ་དང། རུས་པ་ཞིག་པ་དང། རིམས་དྲག་པོ་དང། རིམས་ཞག་
གཅིག་པ་དང། གཉིས་པ་དང། གསུམ་པ་དང། བཞི་པ་དང། རིམས་ཉིན་རེ་བ་དང། འདུས་པའི་རིམས་དང། རིམས་ལྡང་དུབ་པ་དང་རྟག་པའི་རིམས་དང། ཁྱོད་ཀྱི་ལུས་ལ་འདི་
ལྟ་བུའི་ལུས་ཀྱི་ནད་ལུས་ལ་གནོད་པར་འགྱུར་བ་དང། དེ་ལས་གཞན་ཡང་མེད་དམ། དེ་ལ་ཁྱོད་ཀྱིས་ཡང་དག་པར་ཇི་བཞིན་པར་སྨྲོས་ཤིག། །།འདུལ་བ་ཕྲན་ཚེགས་
ཀྱི་གཞི། བམ་བོ་སོ་བདུན་པ། དེ་ནས་གསོལ་བ་བྱེད་པའི་དགེ་སློང་གིས་གསོལ་བ་ཐོབ་སྟེ་ལས་བྱོས་ཤིག་གསོན་ཅིག་བཙུན་པའི་དགེ་འདུན་གཉིས་ཀ་རྣམས་མིང་འདི་ཞེས་
བགྱི་བ་འདི་མཁན་མོ་མིང་འདི་ཞེས་བགྱི་བས་དགེ་འདུན་གཉིས་ཀ་ལས་བསྙེན་པར་རྫོགས་པར་འཚལ་ཏེ། མིང་འདི་ཞེས་བགྱི་བ་མཁན་མོ་མིང་འདི་ཞེས་བགྱི་བས་དགེ་འདུན་གཉིས་
ཀ་ལས་བསྙེན་པར་རྫོགས་པར་གསོལ་ཏེ། བུད་མེད་ཀྱང་ལགས། བུད་མེད་ཀྱི་དབང་པོ་དང་ལྡན། བུད་མེད་ཁྱིམ་ན་གནས་པ་ལོ་བཅུ་གཉིས་སམ། གཞོན་ནུ་མ་ལོ་ཉི་ཤུ་ཚང་བ་སྟེ་

[170B] ལྷུང་བཟེད་དུ་ཡང་ལྡན། ཕ་མ་དང་ཁྱིམ་ཐབ་ཀྱིས་ཀྱང་གནང། བར་ཆད་ཀྱི་ཆོས་རྣམས་ཀྱང་ཡོངས་སུ་དག་འདིས་ཚངས་པར་སྤྱོད་པ་ཡང་ལེགས་པར་སྤྱད་
དགེ་སློང་མའི་དགེ་འདུན་གྱིས་འདི་ལ་ལོ་གཉིས་སུ་ཆོས་དྲུག་དང་རྗེས་སུ་འབྲང་བའི་ཆོས་དྲུག་གི་བསླབ་པ་ཡང་ཕོག་སྟེ། འདིས་ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་
ཆོས་དྲུག་གི་བསླབ་པ་ཡང་བསླབས། དགེ་སློང་མའི་དགེ་འདུན་མ་རྣམས་ཀྱིས་འདི་ལ་ཆོས་གསུམ་གྱིས་ཚངས་པར་སྤྱད་པ་སྐྱེད་པའི་སྡོམ་པ་ཡང་བྱིན། དགེ་སློང་མའི་དགེ་འདུན་
རྣམས་ཀྱིས། འདི་ལ་བྱ་བ་རྣམས་ཀྱང་སྔོན་དུ་བྱས་ཟིན། དགེ་སློང་མའི་དགེ་འདུན་རྣམས་ཀྱི་སེམས་མཉེས་པར་བྱས་ཟིན། བར་ཆད་ཀྱི་ཆོས་རྣམས་ཀྱང་གཙང་ངོ་ཞེས་བདག་ཉིད་མཆི་ན། མིང་
འདི་ཞེས་བྱ་བ་འདི་མཁན་མོ་མིང་འདི་ཞེས་བགྱི་སྟེ། དགེ་འདུན་གཉིས་ཀ་ལས་བསྙེན་པར་རྫོགས་པར་གསོལ་ན། དེ་སྟེ་དགེ་འདུན་གཉིས་ཀས་དུས་ལས་བབ་ཅིང་བཟོད་ན། དགེ་
འདུན་སྡེ་གཉིས་ཀས་གནོང་ལ། དགེ་འདུན་གཉིས་ཀས་མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་སྟེ་བསྙེན་པར་རྫོགས་པར་གསོལ་ཅིག་འདི་ནི་གསོལ་བའོ། །ལས་
ནི་འདི་ལྟར་བྱོས་ཤིག་གསོན་ཅིག་བཙུན་པའི་དགེ་འདུན་གཉིས་ཀ་རྣམས་མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་བས་གཉིས་ཀའི་དགེ་འདུན་ལས་བསྙེན་པར་

[171A]༄༅། །རྫོགས་པར་འཚལ་ཏེ། མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་བས་གཉིས་ཀའི་དགེ་འདུན་ལས་བསྙེན་པར་རྫོགས་པར་གསོལ་ཏེ། །བུད་མེད་ཀྱང་ལགས། །
བུད་མེད་ཀྱི་དབང་པོ་དང་ཡང་ལྡན། བུད་མེད་ཁྱིམ་ན་གནས་པ་ལོ་བཅུ་གཉིས་སམ། གཞོན་ནུ་མ་ལོ་ཉི་ཤུར་ཚང་སྟེ། འདི་ལ་ཆོས་གོས་ལྔ་དང། ལྷུང་བཟེད་དུ་ཡང་ལྡན། ཕ་མ་
དང་ཁྱིམ་ཐབ་ཀྱིས་ཀྱང་གནང། བར་ཆད་ཀྱི་ཆོས་རྣམས་ཀྱང་ཡོངས་སུ་དག་འདིས་ཚངས་པར་སྤྱོད་པ་ཡང་ལེགས་པར་སྤྱད། དགེ་སློང་མའི་དགེ་འདུན་གྱིས་འདི་ལ་ལོ་གཉིས་སུ་
ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་བསླབ་པ་ཡང་ཕོག་སྟེ། འདི་ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་བསླབ་པ་ལ་ཡང་བསླབས། དགེ་སློང་མའི་
དགེ་འདུན་མ་རྣམས་ཀྱིས། འདི་ཚངས་པར་སྤྱད་པ་སྐྱེད་པའི་སྡོམ་པ་ཡང་བྱིན། དགེ་སློང་མའི་དགེ་འདུན་གྱིས་འདི་ལ་བྱ་བ་རྣམས་ཀྱང་སྔོན་དུ་བྱས་ཟིན། འདིས་དགེ་སློང་མའི་
དགེ་འདུན་གྱི་སེམས་མཉེས་པར་ཡང་བྱས། བར་ཆད་ཀྱི་ཆོས་རྣམས་གཙང་ངོ་ཞེས་བདག་ཉིད་མཆི་སྟེ། མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་སྟེ། དགེ་
འདུན་གཉིས་ཀ་ལས་བསྙེན་པར་རྫོགས་ཤིང། དགེ་སློང་མའི་དངོས་པོར་གསོལ་ན། དེའི་སླད་དུ་མིང་འདི་ཞེས་བགྱི་བ་འདི་མཁན་མོ་མིང་འདི་ཞེས་བགྱི་སྟེ། དགེ་འདུན་

[171B] ཚེ་དང་ལྡན་པ་རྣམས་ལས་མིང་འདི་ཞེས་བགྱི་བ་འདི། མཁན་མོ་མིང་འདི་ཞེས་བགྱི་སྟེ། དགེ་འདུན་གཉིས་ཀས་བསྙེན་པར་རྫོགས་
པར་མཛད་པར་གང་དག་བཟོད་པ་དེ་དག་ནི་ཅང་མ་གསུངས་ཤིག་།གང་དག་མི་བཟོད་པ་དེ་དག་ནི་གསུངས་ཤིག་འདི་ནི་ལས་དང་པོའི་ཚིག་སྟེ། དེ་བཞིན་དུ་ལས་ཀྱི་ཚིག་རྣམས་
ལན་གཉིས་ལན་གསུམ་དུ་སྨྲ་བར་བྱའོ། །མིང་འདི་ཞེས་བགྱི་བ་མཁན་མོ་མིང་འདི་ཞེས་བགྱི་སྟེ། དགེ་འདུན་གཉིས་ཀས་བསྙེན་པར་རྫོགས་པར་མཛད་དེ། དགེ་འདུན་གཉིས་ཀས་
བཟོད་ཅིང་གནང་བས་ན། ཅང་མི་གསུང་བས་ངེ་དེ་བཞིན་དུ་འཛིན་ཏོ། །དེ་ནས་གྲིབ་མ་གཅལ་བར་བྱའོ། །དགེ་སློང་མ་དག་གིས་རིང་པོ་རིང་པོས་གྲིབ་མ་གཅལ་བ་དང། བཅོམ་
ལྡན་འདས་ཀྱིས་ཤིང་ལྕུག་མ་རིང་ཞིང་རིང་པོས་གྲིབ་མ་གཅལ་བར་མ་བྱེད་ཅིག་ཅེས་བཀའ་སྩལ་ཏོ། །རྐང་པས་གཅལ་ནས། བཅོམ་ལྡན་འདས་ཀྱིས་རྐང་པས་གཅལ་བར་མི་
བྱའོ། །ཤིང་བུ་སོར་བཞི་པས་གཅོལ་ཅིག་ཤིང་བུ་ཇི་སྲིད་པ་དེ་ཙམ་ལ་སྐྱེས་བུ་ཞེས་བྱའོ། །དེའི་འོག་ཏུ་དུས་ཚོད་རིག་པར་བྱོས་ཤིག་དགུན་གྱི་དུས་དང། དཔྱིད་ཀྱི་དུས་དང། དབྱར་གྱི་དུས་དང་དབྱར་
ཟད་པ་དང། དུས་རིང་བོའོ། །དེ་ལ་དགུན་གྱི་དུས་ནི་ཟླ་བ་བཞིའོ་།དཔྱིད་ཀྱི་དུས་ནི་ཟླ་བ་བཞིའོ། །དབྱར་གྱི་དུས་ནི་ཟླ་བ་གཅིག་གོ་།དབྱར་ཟད་པ་ནི་ཞག་གཅིག་གོ་དུས་རིང་པོ་ནི་ནུབ་གཅིག་གིས་

[172A]༄༅། །ཉུང་བའི་ཟླ་བ་གསུམ་མོ། །དུས་ཀྱང་རིག་པར་བྱ་སྟེ་སྐྱ་རེངས་དང་པོ་དང། སྐྱ་རེངས་པར་མ་དང། སྐྱ་རེངས་ཐ་མ་དང། ཉི་མ་མ་ཤར་བ་དང། ཉི་མ་ཤར་
བ་དང། ཉི་མ་ཤར་བའི་བརྒྱད་ཆ་དང། ཉི་མ་ཤར་བའི་བཞི་ཆ་དང། ཉི་མ་མ་ཕྱེད་པ་དང། ཉི་མ་ཕྱེད་པ་དང། ཉི་མ་ཕྱེད་ཡོལ་བ་དང། ཕྱི་དྲོའི་བཞི་ཆ་དང། ཕྱི་དྲོའི་བརྒྱད་ཆ་
དང༑ ཉི་མ་མ་ནུབ་པ་དང། ཉི་མ་ནུབ་པ་དང། སྐར་མ་མ་ཤར་བ་དང། སྐར་མ་ཤར་བའོ། །དེ་ནས་གནས་གསུམ་སྨྲ་བར་བྱའོ་།མིང་འདི་ཞེས་བྱ་བ་ཁྱོད་ཉོན་ཅིག་བཅོམ་
ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དེས་མཁྱེན་ཅིང་གཟིགས་ཏེ། འདི་ལྟར་རབ་ཏུ་བྱུང་ཞིང་བསྙེན་པར་རྫོགས་པའི་དགེ་སློང་
མ་ལ་གནས་འདི་གསུམ་གསུངས་ཏེ། དགེ་སློང་མས་དེ་ལ་གནས་ན་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་ཞིང་བསྙེན་པར་རྫོགས་ཏེ། དགེ་སློང་མའི་
དངོས་པོར་འགྱུར་བ་སྟེ། གསུམ་གང་ཞེ་ན། ཆོས་གོས་ཀྱི་ནང་ན་རྡུལ་ཁྲོད་པ་ནི། རུང་བ་དང་མོད་པ་སྟེ། གང་ལ་གནས་ན་དགེ་སློང་མ་ལེགས་པར་བཤད་པའི་ཆོས་འདུལ་བ་
ལ་རབ་ཏུ་བྱུང་ཞིང་བསྙེན་པར་རྫོགས་ནས་དགེ་སློང་མའི་དངོས་པོར་འགྱུར་བ། རྡུལ་ཁྲོད་པའི་ཆོས་གོས་ཀྱིས། ཚེ་དང་ལྡན་པ་མིང་འདི་ཞེས་བྱ་བ་ཁྱོད་དུས་འདི་ནས་

[172B] དེས་དད་དོ་ཞེས་སྨྲོས་ཤིག་ལྷག་པར་རྙེད་ན་དར་རམ། རས་སམ། གྲོ་པའམ། སེང་རས་སམ། ལྡུམ་བུ་ཤ་ནའི་གོས་སམ། སྲིན་
བུའམ། རས་ཨ་མི་ལའམ། སོ་མི་ལའམ། ལ་པའི་ཁ་དོག་སྲིན་བུ་སྨུག་པོ་འདྲ་བའམ། ཀ་ཤི་ཀའི་ཕྲ་མོའམ། ཟར་མའི་ཕྲ་མོའམ། རྩྭ་དུ་ཀུ་ལ་ཕྲ་མོའམ། རས་ཀོ་ཏམ་པས་
ཀ་ཕྲ་མོ་རྣམས་ཏེ། གང་གཞན་ཡང་རུང་བའི་གོས་དགེ་འདུན་ལས་རྙེད་དམ། གང་ཟག་ལས་ཀྱང་རུང་སྟེ། དེ་དག་ལས་ཁྱོད་ཀྱིས་ལོང་ལ། ཚོད་ཟིན་པར་གྱིས་ཤིག་ཅི་
དེ་འདྲ་བའི་གནས་ལ་མངོན་དུ་ཡིད་དམ་འཆའ་འམ། དེས་ཀྱང་མངོན་དུ་ཡིད་དམ་འཆའོ་ཞེས་སྨྲོས་ཤིག་མིང་འདི་ཞེས་བྱ་བ་ཁྱོད་ཉོན་ཅིག་ཟས་ཀྱི་ནང་ན་བསོད་སྙོམས་པ་ནི། རུང་བ་མོད་
པ་སྟེ། དེ་ལ་གནས་ན་དགེ་སློང་མ་ལེགས་པར་བཤད་པའི་ཆོས་འདུལ་བ་ལ་རབ་ཏུ་བྱུང་ཞིང་བསྙེན་པར་རྫོགས་ཏེ། དགེ་སློང་མའི་དངོས་པོར་འགྱུར་རོ། །བསོད་སྙོམས་པའི་ཟས་ཀྱིས་མིང་
འདི་ཞེས་བྱ་བ་ཁྱོད་དེང་ནས་ནམ་འཚོའི་བར་དུ་ཆོག་པར་དད་དམ། དེས་དད་དོ་ཞེས་སྨྲོས་ཤིག་ལྷག་པར་རྙེད་ན་འབྲས་ཆན་ནམ། སྐྱོ་མའམ། ཐུག་པའམ། རྟག་པའི་འམ། མགྲོན་
དུ་བོས་པའི་འམ། འཕྲལ་ལ་བོས་པའི་འམ། སྤགས་པའི་འམ། ལྔ་སྟོན་འམ། བརྒྱད་པའི་འམ། བཅུ་བཞི་པའི་འམ། ཉ་སྟོན་རྣམས་ཀྱི་སྟེ། གང་གཞན་ཡང་རུང་བའི་བསོད་སྙོམས་

[173A]༄༅། །དགེ་འདུན་ལས་སམ། གང་ཟག་ལས་ཀྱང་རུང་སྟེ། དེ་དག་ལས་ཀྱང་ཁྱོད་ཀྱིས་ལོང་ལ་ཚོད་ཟིན་པར་གྱིས་ཤིག་ཅི་འདི་འདྲ་བའི་གནས་ལ་ཡི་དམ་འཆའ་འམ་
དེས་ཀྱང་ཡི་དམ་འཆའ་འོ། །ཞེས་གྱིས་ཤིག་མིང་འདི་ཞེས་བྱ་བ་ཁྱོད་ཉོན་ཅིག་བཀུས་པའི་སྨན་ནི། རུང་བ་དང་མོད་པ་སྟེ། དེ་ལ་གནས་ན་དགེ་སློང་མས་ལེགས་པར་བཤད་པའི་ཆོས་
འདུལ་བ་ལ་རབ་ཏུ་བྱུང་ཞིང་བསྙེན་པར་རྫོགས་ནས་དགེ་སློང་མའི་དངོས་པོར་འགྱུར་རོ། །མིང་འདི་ཞེས་བྱ་བ་ཁྱོད་དེང་ནས་བཟུང་ནས་ནམ་འཚོའི་བར་དུ་བཀུས་ཏེ་བོར་བའི་སྨན་གྱིས་ཆོག་
པར་དད་དམ། དེས་དད་དོ་ཞེས་སྨྲོས་ཤིག་ལྷག་པར་རྙེད་ན་མར་དང། འབྲུ་མར་དང། སྦྲང་རྩི་དང། བུ་རམ་དང། རྩ་བའི་སྨན་དང། སྡོང་པོའི་སྨན་དང། ལོ་མའི་སྨན་དང། མེ་ཏོག་གི་སྨན་
དང༑ འབྲས་བུའི་སྨན་དང། སྔ་དྲོ་བ་དང། ཕྱི་དྲོ་བ་དང་བདུན་པའི་དང། ནམ་འཚོའི་བར་དུའོ། །དེ་ལྟ་བུ་ལ་སོགས་ཏེ། གཞན་ཡང་རུང་བའི་སྨན་དག་དགེ་འདུན་ལས་སམ། གང་ཟག་ལས་
རྙེད་ཀྱང་རུང་སྟེ། དེ་དག་ལས་ཀྱང་ཁྱོད་ཀྱིས་ལོང་ལ་ཚོད་རིག་པར་གྱིས་ཤིག་ཅི་འདི་འདྲ་བའི་གནས་ལ་མངོན་དུ་ཡི་དམ་འཆའ་འམ། དེས་ཀྱང་ཡི་དམ་འཆའ་འོ་ཞེས་སྨྲོས་ཤིག་མིང་
འདི་ཞེས་བྱ་བ་ཁྱོད་ཉོན་ཅིག་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དེས་མཁྱེན་ཅིང་གཟིགས་ནས། འདི་ལྟར་རབ་ཏུ་བྱུང་ཞིང་

[173B]བརྒྱད་གསུངས་ཏེ། དགེ་སློང་མས་གནས་དེ་ལ་གང་ཡང་རུང་སྟེ་བརྟུན་ཅིང་བྱས་མ་ཐག་ཏུ་དགེ་སློང་མ་མ་ཡིན། དགེ་སྦྱོང་མ་མ་ཡིན། ཤཱཀྱའི་
སྲས་མོ་མ་ཡིན་ནོ། །དགེ་སློང་མའི་དངོས་པོ་མེད་པར་འགྱུར། དགེ་སྦྱོང་མའི་ཡང་མེད་པར་འགྱུར་རོ། །མེད་པའོ། །བསྲུངས་པའོ་།ལྟུང་བའོ། །ཕས་ཕམ་པ་སྟེ། དེ་ལ་དགེ་སྦྱོང་མར་སླར་དབྱུང་
དུ་མེད་དོ། །འདི་ལྟ་སྟེ། ཤིང་ཏ་ལའི་མགོ་བཅད་པ་བཞིན་ཏེ་སྔོན་པོར་མི་འགྱུར། མི་སྐྱེ། མི་རྒྱས། མི་འཕེལ་ལོ། །ཆེར་སྐྱེ་བའི་སྐལ་པ་མེད་པ་དེ་ལྟར་དེ་བཞིན་དུ་དགེ་སློང་མས། གནས་
དེ་བརྒྱད་ལས་གང་ཡང་རུང། གནས་དེ་བརྒྱད་ལ་བརྟུན་ཅིང་བྱས་ན། དེ་ལ་བརྟུན་ཅིང་བྱས་མ་ཐག་ཏུ་དགེ་སློང་མ་མ་ཡིན། དགེ་སྦྱོང་མ་མ་ཡིན། ཤཱཀྱའི་སྲས་མོ་མ་ཡིན། དགེ་སློང་མའི་དངོས་
པོ་མེད་པར་འགྱུར། དགེ་སྦྱོང་མའི་ཡང་མེད་པར་འགྱུར་ཏེ། མེད་པའོ། །བསྲུབས་པའོ། །ལྟུང་བའོ། །ཕས་ཕམ་པ་སྟེ། དེ་ལ་དགེ་སྦྱོང་མར་སླར་དབྱུང་དུ་མེད་དོ། །མིང་འདི་ཞེས་བྱ་བ་
ཁྱོད་ཉོན་ཅིག་བརྒྱད་གང་ཞེ་ན། བཅོམ་ལྡན་འདས་ཀྱིས་རྣམ་གྲངས་དུ་མ་ལས་ཀྱང་འདོད་པ་སྨད་པ་ནི་འཛིན་པའོ། །འདོད་པ་ནི་ཆགས་པའོ། །འདོད་པ་ནི་སེམས་པའོ། །འདོད་པ་ནི་སྡུག་
པའོ། །འདོད་པ་ནི་གནས་སོ། །འདོད་པ་ནི་གདོན་མི་ཟ་བའོ། །འདོད་པ་ནི་ཤིན་ཏུ་ཆགས་པ་སྟེ། འདོད་པ་སྤངས་པ་ནི། སོ་སོར་བསྔགས་པའོ། །སླར་སྐྱུགས་པའོ། །བསམས་པའོ། །ཟད་

[174A]༄༅། །པའོ། འདོད་ཆགས་དང་བྲལ་བའོ། །འཕགས་པའོ། །རྣམ་པར་ཞི་བའོ། །ནུབ་པའོ་ཞེས་བསྟོད་བསྟོད་དུ་འཇུག་གོ་བསྔགས་སོ་།བསྒྲགས་པ་ཡིན་
གྱི༑ མིང་འདི་ཞེས་བྱ་བ་ཁྱོད་ཀྱིས་དེང་ཕན་ཆད་ཆགས་པའི་སེམས་ཀྱིས་སྐྱེས་པ་ལ་མིག་གིས་མིག་ཚུགས་སུ་ཡང་ཆགས་ཤིང་མི་ལྟ་ན། གཉིས་ཀྱིས་གཉིས་སྤྲད་ཅིང་མི་ཚངས་པར་
སྤྱོད་པ་འཁྲིག་པའི་ཆོས་སུ་སྤྱོད་པ་ལྟ་ཅི་སྨོས། བཅོམ་ལྡན་འདས་ཀྱིས་གསུངས་པ། ཡང་དགེ་སློང་མ་དགེ་སློང་མ་དང་ལྷན་ཅིག་ཏུ་བསླབ་པ་མཚུངས་པ་མཉམ་པར་གྱུར་པ་ལས། བསླབ་པ་
མ་ཕུལ་ལམ། བསླབ་པ་སྟོབས་ཆུང་ངམ། མ་བཤམས་པར་མི་ཚངས་པར་སྤྱོད་པ་འཁྲིག་པའི་ཆོས་བྱས་ན། ཆུང་དུ་ན་བྱོལ་སོང་གི་སྐྱེ་གནས་སུ་གཏོགས་པ་དང་ལྷན་ཅིག་པ་ཡང་རུང་
སྟེ༑ དེ་ལྟ་བུའི་གནས་གང་དུ་ཡང་རུང། དགེ་སློང་མས་བརྟུན་ཅིང་བྱས་མ་ཐག་ཏུ། དགེ་སློང་མ་མ་ཡིན། དགེ་སྦྱོང་མ་མ་ཡིན་ཤཱཀྱའི་སྲས་མོ་མ་ཡིན། དགེ་སློང་མའི་དངོས་པོ་མེད་
པར་འགྱུར། དགེ་སྦྱོང་མའི་དངོས་པོ་ཡང་མེད་པར་འགྱུར་ཏེ། དེ་མེད་པའོ། །བསྲུབས་པའོ། །ལྟུང་བའོ། །ཕས་ཕམ་པ་སྟེ། དགེ་སྦྱོང་མར་སླར་དབྱུང་དུ་མེད་དོ། །འདི་ལྟ་སྟེ་
ཤིང་ཏ་ལའི་མགོ་བཅད་པ་བཞིན་དུ་སྔོན་པོར་མི་རུང། སྐྱེར་མི་རུང། འཕེལ་ཞིང་རྒྱས་པར་མི་འགྱུར་ཏེ། དེ་བཞིན་དུ་དགེ་སློང་ལས་འདི་འདྲ་བའི་གནས་ལ་བརྟུན་ཅིང་

[174B] དེ་བརྟུན་ཅིང་བྱས་ཏེ་བྱས་མ་ཐག་ཏུ་དགེ་སློང་མ་མ་ཡིན། དགེ་སྦྱོང་མ་མ་ཡིན། ཤཱཀྱའི་སྲས་མོ་མ་ཡིན། དགེ་སློང་མའི་དངོས་པོ་མེད་པར་འགྱུར། དགེ་སྦྱོང་མའི་དངོས་པོ་མེད་
པར་འགྱུར་ཏེ། མེད་པའོ། །བསྲུབས་པའོ། །ལྟུང་བའོ། །ཕས་ཕམ་པ་སྟེ། དགེ་སྦྱོང་མར་སླར་དབྱུང་དུ་མེད་དོ། །དེ་ལ་ཁྱེད་ཀྱིས་དེང་ཕན་ཆད་མི་སྤྱོད་པ་དང། བརྟུན་ཅིང་མི་འཇུག་པ་དང་
མི་སྤྱོད་པར་སྤྱོད་པ་ལ་མྱུར་ཏེ་སེམས་སྲུངས་ལ་དྲན་པ་དང། བག་ཡོད་པ་དང། བརྩོན་པར་གྱིས་ཤིག་ཅི་ནས་འདི་ལྟ་བུ་ལ་མི་སྤྱོད་དམ། དེས་མི་སྤྱོད་དོ་ཞེས་སྨྲོས་ཤིག་མིང་འདི་ཞེས་
བྱ་བ་ཁྱོད་ཉོན་ཅིག་བཅོམ་ལྡན་འདས་ཀྱིས་རྣམ་གྲངས་དུ་མ་ལས་མ་བྱིན་པར་ལེན་པ་ནི། རྣམ་པར་སྨད་དེ། མ་བྱིན་པར་ལེན་པ་སྤངས་པ་ནི་བསྟོད་དོ། །བསྟོད་དུ་འཇུག་གོ་བསྔགས་
སོ༑ ༑བསྒྲགས་པ་ཡིན་གྱི། དེང་ཕན་ཆད་མིང་འདི་ཞེས་བྱ་བ་ཁྱོད་རྐུ་བའི་སེམས་ཀྱིས་ཕ་རོལ་པོས་མ་བྱིན་པར་ཏིལ་གྱི་ཕུབ་མ་ཙམ་ཡང་མི་བླང་ན་མ་ཤ་ཀ་ལྔའམ། ལྔ་ལས་ལྷག་པ་
ལྟ་ཅི་སྨོས། བཅོམ་ལྡན་འདས་ཀྱིས་ཀྱང་གསུངས་པ། དགེ་སློང་མ་གྲོང་ན་འདུག་པའམ། དབེན་པར་འདུག་པའང་རུང། གཞན་གྱིས་མ་བྱིན་པར་རྐུ་བར་གྲགས་པ་བླངས་ན་ཅི་ཙམ་
མ་བྱིན་པར་བླངས་པས། དེ་རྒྱལ་པོའམ། བློན་པོས་ཀྱང་རུང་བཟུང་ནས་བསད་པ་དང། བཅིང་བ་དང། སྤྱུག་ཀྱང་རུང། དེ་ལ་འདི་སྐད་ཅེས་ཟེར་རོ། །ཀྱེ་ཁྱོད་ནི་རྐུ་བ། མི་ཤེས་

[175A]༄༅། །པ། བླུན་པའོ། །ཞེས་འདི་ལྟ་བུའི་གནས་སུ་བརྟུན་ཅིང་བྱས་ན། དེ་བརྟུན་ཅིང་བྱས་མ་ཐག་ཏུ་དགེ་སློང་མ་མ་ཡིན། དགེ་སྦྱོང་མ་མ་ཡིན། ཤཱཀྱའི་སྲས་མོ་
མ་ཡིན་ནོ། །ཞེས་བྱ་བ་ནས། སྔ་མ་བཞིན་ཏེ། དྲན་པས་བག་ཡོད་པ་དང། བརྩོན་པར་གྱིས་ཤིག་པའི་བར་དུ་སྦྱར་རོ། །ཅི་ནས་འདི་ལྟ་བུ་ལ་མི་སྤྱོད་དམ། དེས་མི་སྤྱོད་དོ་ཞེས་བྱོས་
ཤིག་མིང་འདི་ཞེས་བྱ་བ་ཁྱོད་ཉོན་ཅིག་བཅོམ་ལྡན་འདས་ཀྱིས་སྲོག་གཅོད་པ་ནི། རྣམ་གྲངས་དུ་མ་ལས་ཀྱང་རྣམ་པར་སྨད་དེ་སྲོག་གཅོད་པ་སྤངས་པ་ལ་བསྟོད་དོ། །བསྟོད་དུ་
འཇུག་གོ་བསྔགས་སོ། །བསྒྲགས་པ་ཡིན་གྱི། མིང་འདི་ཞེས་བྱ་བ་ཁྱོད་ཀྱིས་དེང་ཕན་ཆད་སྲོག་ཆགས་གྲོག་སྦུར་ཡང་བསམ་བཞིན་དུ་སྲོག་མི་གཅད་ན། མིའམ་མིའི་ལུས་སུ་
གྱུར་པ་ལྟ་ཅི་སྨོས། བཅོམ་ལྡན་འདས་ཀྱིས་གསུངས་པ། གང་ཡང་དགེ་སློང་མས་མིའམ་མིའི་རིགས་སུ་གྱུར་པ་ཡང་རུང། བསམས་ནས་རང་གི་ལག་གིས་སྲོག་གཅོད་དམ། དེ་
ལ་མཚོན་བྱིན་ནམ། དེ་ལ་མཚོན་ཐོགས་པ་གཉེར་ཏམ། དེ་ལ་འཆི་བ་ལ་སྐུལ་ཏམ། དེ་ལ་འཆི་བའི་ཡོན་ཏན་བསྔགས་ཀྱང་རུང། དེས་འདི་སྐད་ཅེས་ཟེར་ཏེ། ཀྱེ་མི་ཁྱོད་འདི་ལྟར་
སྡིག་པ་མི་གཙང་བར་སྡུག་ཅིང་འཚོ་བ་ཅི་རུང་གི་ཀྱེ་སྐྱེས་བུ་འཚོ་བ་བས་ཆེས་ཤིན་ལེགས་སོ། །ཞེས་སེམས་ལ་བསམ། སེམས་ལ་བརྟུན་ཞིང་རྣམ་གྲངས་དུ་མར་འཆི་བར་དེ་ལ་

[175B] དེས་འཆི་བའི་ཡོན་ཏན་བསྔགས་ཀྱང་རུང་སྟེ། དེ་ཡང་དེ་ལྟ་བུའི་ཐབས་ཤིག་གིས་དུས་བྱས་ཏེ། དེ་ལྟ་བུའི་གནས་སུ་དགེ་སློང་མས་བརྟུན་ཅིང་བྱས་ན། དེ་བརྟུན་ཅིང་བྱས་མ་
ཐག་ཏུ་དགེ་སློང་མ་མ་ཡིན། དགེ་སྦྱོང་མ་མ་ཡིན། ཤཱཀྱའི་སྲས་མོ་མ་ཡིན། དགེ་སློང་མའི་དངོས་པོ་མེད་པར་འགྱུར་བ་ནས་སྔ་མ་བཞིན་ཏེ། དྲན་པར་བགྱིས་ལ་བག་ཡོད་པ་དང། བརྩོན་པའི་
བར་དུ་སྦྱོར་རོ། །གནས་འདི་ལྟ་བུ་ལ་མི་སྤྱོད་དམ། དེས་མི་སྤྱོད་དོ། །ཞེས་སྨྲོས་ཤིག་མིང་འདི་ཞེས་བྱ་བ་ཁྱོད་ཉོན་ཅིག་བརྫུན་དུ་སྨྲ་བ་ནི། བཅོམ་ལྡན་འདས་ཀྱིས་རྣམ་གྲངས་དུ་མ་ལས་ཀྱང་
རྣམ་པར་སྨད་དེ། བརྫུན་དུ་སྨྲ་བ་སྤངས་པ་ནི་བསྟོད་དོ། །བསྟོད་དུ་འཇུག་གོ་བསྔགས་སོ། །བསྒྲགས་པ་ཡིན་གྱི། མིང་འདི་ཞེས་བྱ་བ་ཁྱོད་ཉོན་ཅིག་ཆུང་དུ་ན་རྩེད་མོའི་ཕྱིར་ཡང་ཤེས་བཞིན་
པའི་རྫུན་མི་སྨྲ་བར་བྱ་ན། མེད་ལ་ཀུན་མེད་བཞིན་དུ་མིའི་ཆོས་བླ་མ་བརྫུན་དུ་སྨྲ་བ་ལྟ་ཅི་སྨོས། བཅོམ་ལྡན་འདས་ཀྱིས་གསུངས་པ། གང་ཡང་དགེ་སློང་མ་མངོན་དུ་མི་ཤེས། ཀུན་ཏུ་མི་
ཤེས་ཤིང། མེད་ལ་ཀུན་མེད་བཞིན་དུ་མིའི་བླ་མའི་ཆོས་ཀྱི་སྒྲུབ་པ་འཕགས་པའི་ཁྱད་པར་ཆུད་པ་ཤེས་པའམ། མཐོང་བའམ། རེག་པར་གནས་པ་ཡང་རུང་སོ་སོར་ཤེས་ཏེ། འདི་
ཤེས་སོ། །འདི་མཐོང་ངོ། །ཞེས་ཟེར་བ་ལས་ཅི་ཤེས་ཤེ་ན། སྡུག་བསྔལ་ཤེས་སོ། །ཀུན་འབྱུང་བ་དང། འགོག་པ་དང། ལམ་ཤེས་སོ་ཅི་མཐོང་ཞེ་ན། ལྷ་མཐོང་ངོ། །ཀླུ་དང། གནོད་སྦྱིན་

[176A]༄༅། །དང། ནམ་མཁའ་ལྡིང་དང། དྲི་ཟ་དང། མིའམ་ཅི་དང་ལྟོ་འཕྱེ་ཆེན་པོ་དང། ཤ་ཟ་དང། ཡི་དྭགས་དང། གྲུལ་བུམ་དང། ལུས་སྲུལ་པོ་མཐོང་ངོ། །ལྷ་རྣམས་
ཀྱིས་ཀྱང་བདག་མཐོང་ངོ། །ཀླུ་དང། གནོད་སྦྱིན་དང། ནམ་མཁའ་ལྡིང་དང། དྲི་ཟ་དང། མིའམ་ཅི་དང། ལྟོ་འཕྱེ་ཆེན་པོ་དང་ཤ་ཟ་དང། ཡི་དྭགས་དང། གྲུལ་བུམ་དང། ལུས་
སྲུལ་པོ་རྣམས་ཀྱིས་ཀྱང་བདག་མཐོང་ངོ། །ལྷ་རྣམས་ཀྱི་སྒྲ་ཐོས་སོ། །ཀླུ་དང། གནོད་སྦྱིན་དང། ནམ་མཁའ་ལྡིང་དང། དྲི་ཟ་དང། མིའམ་ཅི་དང། ལྟོ་འཕྱེ་ཆེན་པོ་དང། ཤ་ཟ་དང། ཡི་
དྭགས་དང། གྲུལ་བུམ་དང། ལུས་སྲུལ་པོ་རྣམས་ཀྱི་སྒྲ་ཐོས་སོ་།ལྷ་རྣམས་ཀྱིས་ཀྱང་བདག་གི་སྒྲ་ཐོས་སོ། །ཀླུ་དང། གནོད་སྦྱིན་དང། ནམ་མཁའ་ལྡིང་དང། དྲི་ཟ་དང། མིའམ་ཅི་དང། ལྟོ་
འཕྱེ་ཆེན་པོ་དང། ཤ་ཟ་དང། ཡི་དྭགས་དང། གྲུལ་བུམ་དང་ལུས་སྲུལ་པོ་རྣམས་ཀྱིས་ཀྱང་བདག་གི་སྒྲ་ཐོས་སོ། །ལྷ་རྣམས་ལ་བལྟར་འགྲོའོ། །ཀླུ་དང། གནོད་སྦྱིན་དང། ནམ་
མཁའ་ལྡིང་དང། དྲི་ཟ་དང། མིའམ་ཅི་དང། ལྟོ་འཕྱེ་ཆེན་པོ་དང། ཤ་ཟ་དང། ཡི་དྭགས་དང། གྲུལ་བུམ་དང། ལུས་སྲུལ་པོ་རྣམས་ལ་བལྟར་འགྲོའོ། །ལྷ་རྣམས་ཀྱང་བདག་ལ་ལྟར་
འོང་ངོ། །ཀླུ་དང། གནོད་སྦྱིན་དང། དྲི་ཟ་དང། ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོ་དང། ཤ་ཟ་དང་ཡི་དྭགས་དང། གྲུལ་བུམ་དང། ལུས་སྲུལ་པོ་རྣམས་ཀྱང་

[176B] །ལྷ་རྣམས་དང་ལྷན་ཅིག་སྨྲའོ། །ཀུན་ཏུ་སྨྲའོ། །སོ་སོར་དགའ་བར་བྱེད། རྟག་ཏུ་ལྷན་ཅིག་ཏུ་འདུག་གོ། །ཀླུ་དང། གནོད་སྦྱིན་དང། ནམ་མཁའ་ལྡིང་དང། དྲི་
ཟ་དང། མིའམ་ཅི་དང། ལྟོ་འཕྱེ་ཆེན་པོ་དང། ཤ་ཟ་དང། ཡི་དྭགས་དང། གྲུལ་བུམ་དང། ལུས་སྲུལ་པོ་རྣམས་དང་ལྷན་ཅིག་ཏུ་སྨྲའོ། །ཀུན་ཏུ་སྨྲའོ། །སོ་སོར་དགའ་བར་བྱེད། རྟག་ཏུ་
ལྷན་ཅིག་ཏུ་འདུག་གོ་ལྷ་རྣམས་ཀྱང་བདག་དང་ལྷན་ཅིག་ཏུ་སྨྲའོ། །ཀུན་ཏུ་སྨྲའོ། །སོ་སོར་དགའ་བར་བྱེད། རྟག་པར་ལྷན་ཅིག་ཏུ་འདུག་གོ་ཀླུ་དང། གནོད་སྦྱིན་དང། དྲི་ཟ་དང། ནམ་
མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོ་དང། ཤ་ཟ་དང། ཡི་དྭགས་དང། གྲུལ་བུམ་དང། ལུས་སྲུལ་པོ་རྣམས་ཀྱང་བདག་དང་ལྷན་ཅིག་ཏུ་རྟག་ཏུ་སྨྲའོ། །ཀུན་ཏུ་སྨྲའོ། །སོ་
སོར་དགའ་བར་བྱེད། རྟག་ཏུ་ལྷན་ཅིག་ཏུ་འདུག་གོ། །འདི་ལྟར་མ་ཐོབ་བཞིན་དུ་ངས་མི་རྟག་པའི་འདུ་ཤེས་ཐོབ་བོ་ཞེས་ཟེར་བ་དང། མི་རྟག་པ་ལ་སྡུག་བསྔལ་བར་འདུ་ཤེས། སྡུག་བསྔལ་
བ་ལ་བདག་མེད་པར་འདུ་ཤེས། ཟས་ལ་མི་མཐུན་པར་འདུ་ཤེས། འཇིག་རྟེན་ཐམས་ཅད་ལ་མི་མོས་པར་འདུ་ཤེས། ཉེས་པའི་དམིགས་སུ་འགྱུར་བར་འདུ་ཤེས། སྤངས་པར་འདུ་
ཤེས། འདོད་ཆགས་དང་བྲལ་བར་འདུ་ཤེས། འགོག་པར་འདུ་ཤེས། འཆི་བར་འདུ་ཤེས། མི་གཙང་བར་འདུ་ཤེས། རྣམ་པར་སྔོས་པར་འདུ་ཤེས། རྣམ་པར་རྣགས་པར་འདུ་ཤེས་

[177A]༄༅། །རྣམ་པར་བམ་པར་འདུ་ཤེས། རྣམ་པར་འབུས་གཞིག་པར་འདུ་ཤེས། རྣམ་པར་ཟོས་པར་འདུ་ཤེས། རྣམ་པར་དམར་བར་འདུ་ཤེས། རྣམ་པར་འཐོར་བར་
འདུ་ཤེས། རུས་གོང་དུ་འདུ་ཤེས། སྟོང་པ་ཉིད་དུ་སོ་སོར་རྟོགས་པའི་འདུ་ཤེས། མ་ཐོབ་བཞིན་དུ་ངས་ཐོབ་བོ་ཞེས་ཟེར་བ་བསམ་གཏན་དང་པོ་དང། གཉིས་པ་དང། གསུམ་
པ་དང། བཞི་པ་དང། བྱམས་པ་དང། སྙིང་རྗེ་དང། དགའ་བ་དང། བཏང་སྙོམས་དང། ནམ་མཁའ་མཐའ་ཡས་སྐྱེ་མཆེད་དང་རྣམ་ཤེས་མཐའ་ཡས་སྐྱེ་མཆེད་དང། ཅུང་
ཟད་མེད་པའི་སྐྱེ་མཆེད་དང། འདུ་ཤེས་མེད་འདུ་ཤེས་མེད་མིན་སྐྱེ་མཆེད་རྣམས་སོ། །མ་ཐོབ་བཞིན་དུ་ངས་ཐོབ་བོ་ཞེས་ཟེར་བ་རྒྱུན་དུ་ཞུགས་པའི་འབྲས་བུ་དང། ལན་ཅིག་
ཕྱིར་འོང་བའི་འབྲས་བུ་དང། ཕྱིར་མི་འོང་བའི་འབྲས་བུ་དང་དགྲ་བཅོམ་པ་ཉིད་ཀྱི་འབྲས་བུ་དང། རྫུ་འཕྲུལ་གྱི་ཡུལ་དང་ལྷའི་རྣ་བ་དང། གཞན་གྱི་སེམས་ཤེས་པ་དང་
སྔོན་གྱི་གནས་དང། འཆི་འཕོ་བ་དང། སྐྱེ་བ་དང། ཟག་པ་ཟད་པ་དང། དགྲ་བཅོམ་པ་རྣམ་པར་ཐར་པ་བརྒྱད་ལ་སྒོམ་པ་དང་ཆ་གཉིས་ལས་རྣམ་པར་གྲོལ་བ་དེ་འདྲ་བའི་
གནས་ལ་དགེ་སློང་མས་བརྟུན་ཅིང་བྱས་ན། དེས་བརྟུན་ཅིང་བྱས་མ་ཐག་ཏུ་དགེ་སློང་མ་མ་ཡིན། དགེ་སྦྱོང་མ་མ་ཡིན། ཤཱཀྱའི་སྲས་མོ་མ་ཡིན། དགེ་སློང་མའི་དངོས་པོ་མེད་པར་

[177B] དགེ་སྦྱོང་མའི་དངོས་པོ་ཡང་མེད་པར་འགྱུར་ཏེ། མེད་པའོ། །བསྲུབས་པའོ། །ལྟུང་བའོ། །ཕས་ཕམ་པ་སྟེ། དགེ་སྦྱོང་མར་སླར་དབྱུང་དུ་མེད་དོ། །དེ་འདི་ལྟ་སྟེ། ཤིང་ཏ་ལའི་མགོ་བཅད་
པ་བཞིན་ཏེ། སྔོན་པོར་མི་རུང། སྐྱེར་མི་རུང། འཕེལ་ཞིང་རྒྱས་པར་མི་རུང་ངོ། །དེ་ལྟར་དེ་འདྲ་བ་ལ་དགེ་སློང་མས་བརྟུན་ཅིང་བྱས་ན། དེས་བརྟུན་ཅིང་བྱས་མ་ཐག་ཏུ་དགེ་སློང་མ་མ་ཡིན་
དགེ་སྦྱོང་མ་མ་ཡིན། ཤཱཀྱའི་སྲས་མོ་མ་ཡིན། དགེ་སློང་མའི་དངོས་པོ་མེད་པར་འགྱུར། དགེ་སྦྱོང་མའི་དངོས་པོ་ཡང་མེད་པར་འགྱུར་ཏེ། མེད་པའོ། །བསྲུབས་པའོ། །ལྟུང་བའོ། །ཕས་
ཕམ་པ་སྟེ། དགེ་སྦྱོང་མར་སླར་དབྱུང་དུ་མེད་དོ། །དེ་ལ་ཁྱོད་ཀྱིས་དེང་ཕྱིན་ཆད་མི་སྤྱོད་པ་དང། བརྟུན་ཅིང་མི་འཇུག་པ་དང། མི་སྤྱོད་པར་སྤོང་བ་ལ་མྱུར་ཏེ་སེམས་སྲུངས་ལ། དྲན་པ་དང། བག་
ཡོད་པ་དང། བརྩོན་པར་གྱིས་ཤིག་གང་སུ་ཞིག་གནས་འདི་ལྟ་བུ་ལ་མ་སྤྱོད་དམ། དེས་མི་སྤྱོད་དོ་ཞེས་སྨྲོས་ཤིག་མིང་འདི་ཞེས་བྱ་བ་ཁྱོད་ཉོན་ཅིག་བཅོམ་ལྡན་འདས་ཀྱིས་གསུངས་པ་གང་ཡང་
དགེ་སློང་མ་ཆགས་བཞིན་དུ་ཆགས་ནས་སྐྱེས་པ་དང་ལྷན་ཅིག་མིག་མན་ཆད་པུས་མོ་ཡན་ཆད་རེག་ཅིང། ཀུན་རེག་པ་ལ་དགའ་བར་ཚོར་རམ། དགེ་སློང་མས་འདི་འདྲ་བའི་གནས་ལ་བརྟུན་
ཅིང་བྱས་ན་དེ་བརྟུན་དེ་བྱས་མ་ཐག་ཏུ་དགེ་སློང་མ་མ་ཡིན། དགེ་སྦྱོང་མ་མ་ཡིན། ཤཱཀྱའི་སྲས་མོ་མ་ཡིན་ནོ་ཞེས་བྱ་བ་ནས་བརྟུན་ཅིང་མི་འཇུག་པ་དང། མི་སྤྱོད་པར་སྤོང་བ་ལ་མྱུར་ཏེ་སེམས་སྲུངས་ལ། དྲན་

[178A]༄༅། །པ་དང། བག་ཡོད་པ་དང། བརྩོན་པའི་བར་དུ་སྦྱར་རོ་།གང་སུ་ཞིག་གནས་འདི་ལྟ་བུ་ལ་མི་སྤྱོད་དམ། དེས་མི་སྤྱོད་དོ་ཞེས་སྨྲོས་ཤིག་མིང་འདི་ཞེས་བྱ་
ཁྱོད་ཉོན་ཅིག་བཅོམ་ལྡན་འདས་ཀྱིས་གསུངས་པ་གང་ཡང། དགེ་སློང་མ་ཆགས་ཤིང་ཆགས་ནས་སྐྱེས་པ་དང་ལྷན་ཅིག་ཏུ་རྩེ་བའི་ཚིག་རྩེ་བ་དང། དགོད་པ་དང། དྲེགས་པ་དང། རྒྱུགས་
པ་དང། ལུས་ལ་འཚོགས་པར་བྱེད་པ་དང། བསྟན་ཏམ། ལུས་འདོར་རམ་མཚན་མ་འཛུགས་པ་དང། སྐྱེས་པ་འོངས་སམ། སོང་ཡང་རུང་དགའ་བར་ཚོར་ན་དེ་དང་འདྲ་བས། ཕྱོགས་
དེར་ལུས་ཕབ་ཅིང་སྐྱེས་པའི་དབང་དུ་བུད་མེད་གྱུར་ཏེ། དངོས་པོ་དེ་ལྟ་བུ་བརྒྱད་དང་ལྡན་ཞིང། དགེ་སློང་མས་འདི་འདྲ་བའི་གནས་ལ་བརྟུན་ཅིང་བྱས་ན། དེས་བརྟུན་ཏེ་བྱས་མ་ཐག་ཏུ་
དགེ་སློང་མ་མ་ཡིན། དགེ་སྦྱོང་མ་མ་ཡིན། ཤཱཀྱའི་སྲས་མོ་མ་ཡིན་པ་ནས་གང་བརྟུན་ཅིང་མི་འཇུག་པ་དང། མི་སྤྱོད་པར་སྤོང་བ་ལ་མྱུར་ཏེ་སེམས་སྲུངས་ལ། དྲན་པ་དང། བག་ཡོད་
པ་དང། བརྩོན་པའི་བར་དུ་བྱའོ། །གང་སུ་ཞིག་གནས་འདི་ལྟ་བུ་ལ་མི་སྤྱོད་དམ། དེས་མི་སྤྱོད་དོ་ཞེས་སྨྲོས་ཤིག་མིང་འདི་ཞེས་བྱ་བ་ཁྱོད་ཉོན་ཅིག་བཅོམ་ལྡན་འདས་ཀྱིས་
གསུངས་པ། གང་ཡང་དགེ་སློང་མ་དགེ་སློང་མ་ཞིག་གིས་སྔོན་ཕས་ཕམ་པ་བྱུང་ཞིང་མི་གནས་པར་གྱུར་པ་དགེ་སློང་མ་ཞིག་གིས་ཤེས་ཀྱང། དེ་གང་གི་ཚེ་ཤི་བར་གྱུར་པའམ་

[178B] ཡུལ་གཞན་དུ་བྲོས་པ་དེའི་འོག་ཏུ་འདི་སྐད་དུ། འཕགས་མ་དག་སྔོན་བདག་གིས་དགེ་སློང་མ་དེ་ཇི་ལྟར་ཕས་ཕམ་སྟེ། གནས་སུ་མི་རུང་བར་ཤེས་སོ་ཞེས་
སྨྲས་ཏེ། དགེ་སློང་མའི་ཁ་ན་མ་ཐོ་བ་བཅབས་པ་དེ་འདྲ་བའི་གནས་ལ་བརྟུན་ཅིང་བྱས་ན། དེས་བརྟུན་ཅིང་བྱས་མ་ཐག་ཏུ་དགེ་སློང་མ་མ་ཡིན། དགེ་སྦྱོང་མ་མ་ཡིན། ཤཱཀྱའི་སྲས་མོ་མ་
ཡིན་པ་ནས། སྔ་མ་བཞིན་ཏེ། མི་སྤྱོད་དམ། དེས་མི་སྤྱོད་དོ་།སྐྱོ་བ་དང་རབ་ཏུ་བསམས་པས་ཀུན་ཏུ་སྲུངས་ཏེ། དྲན་པ་དང་བག་ཡོད་པ་དང། བརྩོན་པའི་བར་དུ་བྱའོ། །གང་སུ་
ཞིག་གནས་འདི་ལྟ་བུ་ལ་མི་སྤྱོད་དམ། དེས་མི་སྤྱོད་དོ་ཞེས་སྨྲོས་ཤིག་མིང་འདི་ཞེས་བྱ་བ་ཁྱོད་ཉོན་ཅིག་བཅོམ་ལྡན་འདས་ཀྱིས་གསུངས་པ། གང་ཡང་དགེ་སློང་མས་འདི་ལྟར་དགེ་སློང་
ཕ། དགེ་སློང་གི་དགེ་འདུན་འདུས་པས་སྤངས་པར་གྱུར་པའི་ལས་བྱས། དགེ་སློང་མའི་དགེ་འདུན་འདུས་པར་གྱུར་པས་ཀྱང་དེ་ལ་ཕྱག་མི་སྟེར་བའི་སྡོམ་པ་བཅས་པར་གྱུར་ནས་
དེ་སྐྲ་ལངས་པ་དང། ཉལ་བཞིན་དུ་དགེ་འདུན་རྣམས་ལ་སྤུ་ཉལ་བར་བྱེད། འབྱུང་བར་འཇུག་ཕྱག་བྱེད་པར་སྟོན། མཚམས་ཀྱི་ནང་དུ་འཇུག་ཅིང་བཟོད་པར་གསོལ་བར་ཤེས་བཞིན་
དུ་དེ་ལ་འདི་སྐད་ཟེར་རོ། །འཕགས་པ་ཁྱོད་སྐྲ་ཉལ་བ་དང་ལངས་བཞིན་དུ་དགེ་འདུན་རྣམས་ལ་སྤུ་ཉལ་བ་དང། འབྱུང་བར་འཇུག་པར་ཡང་མ་བྱེད་ཅིག་ཕྱག་བྱེད་པར་སྟོན་པ་དང་

[179A]༄༅། །མཚམས་ཀྱི་ནང་ན་འདུག་ཅིང་བཟོད་པར་གསོལ་བར་ཡང་མ་བྱེད་ཅིག་བདག་གིས་འཕགས་པ་ཁྱོད་ཀྱི་ལྷུང་བཟེད་དང། ཆོས་གོས་དང། དྲ་བ་དང་
ཕོར་བུ་དང། སྐ་རགས་དང། ཀློག་པ་དང། ཁ་ཏོན་དང། རྣལ་འབྱོར་ཡིད་ལ་བྱ་བ་དང། འཕགས་པ་ལ་ཅི་དང་ཅིས་བྲེལ་བར་གྱུར་པ་དེ་དང། དེ་དག་ཐམས་ཅད་ཀྱིས་མི་བྲེལ་བར་བྱེད་
པའི་དགེ་སློང་མ་དེ་ལ། དགེ་སློང་མ་རྣམས་ཀྱིས་འདི་སྐད་བསྒོ་ཞིག་འཕགས་མ་ཁྱོད་དགེ་སློང་ཕ་དེ་ནི་འདུས་པའི་དགེ་འདུན་གྱིས་སྤངས་པའི་ལས་བྱས་པ་ཡིན། དགེ་སློང་མའི་དགེ་
འདུན་གྱིས་ཀྱང་དེ་ལ་ཕྱག་མི་བྱ་བའི་སྡོམ་པ་བཅས་པ་ཡིན་ཏེ་དགེ་སློང་ཕ་དེ་སྐྲ་ལངས་པ་དང། ཉལ་བཞིན་དུ་དགེ་འདུན་ལ་སྤུ་ཉལ་བར་བྱེད། འབྱུང་བར་འཇུག་ཕྱག་བྱེད་པར་
སྟོན། མཚམས་ཀྱི་ནང་ན་འདུག་ཅིང་བཟོད་པར་གསོལ་བར་ཤེས་བཞིན་དུ། དེ་ལ་འཕགས་མ་ཁྱོད་ཀྱིས་འདི་སྐད་ཅེས་མ་སྨྲ་ཞིག་འཕགས་པ་ཁྱོད་སྐྲ་ཉལ་བ་དང་ལངས་བཞིན་དུ་
དགེ་འདུན་ལ་སྤུ་ཉལ་བ་དང། འབྱུང་བར་འཇུག་པར་མ་བྱེད་ཅིག་།ཕྱག་བྱེད་པར་སྟོན་པ་དང། མཚམས་ཀྱི་ནང་ན་འདུག་ཅིང་བཟོད་པ་གསོལ་བར་ཡང་མ་བྱེད་ཅིག་དང། བདག་
གི་ཁྱོད་ལ་ཀུན་སྦྱར་ཏེ། ལྷུང་བཟེད་དང། ཆོས་གོས་དང། དྲ་བ་དང། ཕོར་བུ་དང། སྐ་རགས་དང། ཀློག་པ་དང། ཁ་ཏོན་དང་རྣལ་འབྱོར་ཡིད་ལ་བྱ་བ་དང། ཅི་དང་ཅིས་

[179B]ཅད་བདག་གིས་མི་བྲེལ་བར་སྦྱར་རོ། །འཕགས་མ་ཁྱོད་སྤངས་པའི་རྗེས་སུ་འཇུག་པའི་ཚིག་གི་ལམ་འདི་ལྟ་བུ་ཐོང་ཞིག་ཅེས་དགེ་
སློང་མ་དེ་ལ་དེ་ལྟ་བུར་དགེ་སློང་མ་རྣམས་ཀྱིས་བསྒོ་སྟེ། དོན་དེ་སླར་བཏང་ན་ནི་ལེགས། དེ་སྟེ་མ་བཏང་ན་ལན་གཉིས་ལན་གསུམ་གྱི་བར་དུ་བསྒོ་ཞིང་སྟོན་ཅིག་དོན་དེ་སླར་སྤངས་
བའི་ཕྱིར་ལན་གཉིས་ལན་གསུམ་དུ་བསྒོ་ཞིང་བསྟན་པ་ལས། དོན་དེ་སླར་བཏང་ན་ནི་ལེགས། དེ་སྟེ་མ་བཏང་ཞིང་དགེ་སློང་སྤངས་པའི་རྗེས་སུ་འཇུག་ཅིང། དེ་ལྟ་བུའི་གནས་སུ་
བརྟུན་ཅིང་བྱས་ན། དེ་བརྟུན་ཅིང་བྱས་མ་ཐག་ཏུ་དགེ་སློང་མ་མ་ཡིན། དགེ་སྦྱོང་མ་མ་ཡིན། ཤཱཀྱའི་སྲས་མོ་མ་ཡིན་པ་ནས་སྔ་མ་བཞིན་ཏེ། སྐྱོ་བ་དང། རབ་ཏུ་བསམས་པས་ཀུན་ཏུ་
སྲུངས་ཏེ། དྲན་པ་དང། བག་ཡོད་པ་དང། བརྩོན་པའི་བར་དུ་བྱའོ། །གང་སུ་ཞིག་གནས་འདི་ལྟ་བུ་ལ་མི་སྤྱོད་དམ། དེས་མི་སྤྱོད་དོ། །ཞེས་སྨྲོས་ཤིག་མིང་འདི་ཞེས་བྱ་བ་ཁྱོད་
ཉོན་ཅིག་བརྒྱད་པོ་འདི་དག་ནི། བཅོམ་ལྡན་འདས་དེས་མཁྱེན་ཅིང་གཟིགས་ཏེ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཀྱིས་འདི་ནི་རབ་ཏུ་
བྱུང་ཞིང་བསྙེན་པར་རྫོགས་པའི་དགེ་སློང་མ་རྣམས་ལ་དགག་ཅིང། མི་འདའ་བར་བྱ་བའི་ཕྱིར་བླ་མའི་ཆོས་སུ་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་

[180A]༄༅། །བྱའོ། །བརྒྱད་གང་ཞེ་ན། མིང་འདི་ཞེས་བྱ་བ་བུད་མེད་ཀྱི་དགེ་སློང་རྣམས་ལས་རབ་ཏུ་བྱུང་ཞིང་བསྙེན་པར་རྫོགས་ནས། དགེ་སློང་མའི་དངོས་པོར་འགྱུར་བར་རབ་
ཏུ་རྟོགས་པར་བྱའོ། །མིང་འདི་ཞེས་བྱ་བ་བཅོམ་ལྡན་འདས་ཀྱིས་འདི་ནི། བུད་མེད་རྣམས་ལ་དགག་ཅིང། མི་འདའ་བར་བྱ་བའི་ཕྱིར། བླ་མའི་ཆོས་དང་པོར་བཅས་ཏེ། དེ་ལ་བུད་མེད་རྣམས་
ཀྱིས་ནམ་འཚོའི་བར་དུ་བསླབ་པར་བྱའོ། །དགེ་སློང་མ་རྣམས་ཀྱིས་ཟླ་བ་ཕྱེད་ཕྱེད་ཅིང་དགེ་སློང་ཕ་རྣམས་ལས་སྟོན་པའི་ལུང་རྗེས་སུ་བསྟན་པ་བཙལ་བར་བྱའོ། །མིང་འདི་ཞེས་བྱ་བ་
བཅོམ་ལྡན་འདས་ཀྱིས་འདི་ནི། བུད་མེད་རྣམས་ལ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་གཉིས་པར་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་
པར་བྱའོ། །དགེ་སློང་མེད་པའི་གནས་སུ་དགེ་སློང་མས་དབྱར་ཚུལ་དུ་མ་འཇུག་ཅིག། མིང་འདི་ཞེས་བྱ་བ་བཅོམ་ལྡན་འདས་ཀྱིས་འདི་ནི་བུད་མེད་རྣམས་ལ་དགག་ཅིང་མི་འདའ་བར་
བྱ་བའི་ཕྱིར་བླ་མའི་ཆོས་གསུམ་དུ་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །དགེ་སློང་མས་དབྱར་ཚུལ་ནས་བྱུང་བའི་ཚེ། དགེ་འདུན་སྡེ་གཉིས་
ཀ་ལ་མཐོང་བ་དང། ཐོས་པ་དང། དོགས་པའི་གནས་གསུམ་དུ་སྐབས་དབྱེ་བར་བྱའོ། །མིང་འདི་ཞེས་བྱ་བ་བཅོམ་ལྡན་འདས་ཀྱིས་འདི་ནི་བུད་མེད་རྣམས་ལ་དགག་ཅིང་མི་འདའ་

[180B] དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །དགེ་སློང་མས་དགེ་སློང་ལ་ཚུལ་ཁྲིམས་ཉམས་མ། ལྟ་བ་ཉམས་སམ་
སྤྱོད་པ་ཉམས་སམ། འཚོ་བ་ཉམས་ཀྱང་རུང། མི་གླེང་ཞིང་དྲན་པར་མ་བྱེད་ཅིག་དགེ་སློང་མས་དགེ་སློང་ཕ་ཚུལ་ཁྲིམས་ལས་ཉམས་སམ། ལྟ་བ་ཉམས་སམ། སྤྱོད་པ་ཉམས་སམ་
འཚོ་བ་ཉམས་ཀྱང་རུང། གླེང་ཞིང་དྲན་པར་བྱེད་པ་མི་གནང་ངོ། །དགེ་སློང་ཕས་ནི། དགེ་སློང་མ་ཚུལ་ཁྲིམས་ཉམས་སམ། ལྟ་བ་ཉམས་སམ། སྤྱོད་པ་ཉམས་སམ། འཚོ་བ་ཉམས་པ་ལ་
གླིང་བ་དང་དྲན་པར་བྱེད་པ་ལ་མི་གནང་བ་མེད་དོ། །མིང་འདི་ཞེས་བྱ་བ་བཅོམ་ལྡན་འདས་ཀྱིས་འདི་ནི། བུད་མེད་རྣམས་ལ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་ལྔར་བཅས་ཏེ་
དེ་ལ་བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །དགེ་སློང་མས་དགེ་སློང་ལ་ཁ་ངན་མི་བྱ། ཁྲོ་བར་མི་བྱ། བསྡིགས་པར་མི་བྱ། དགེ་སློང་མས་དགེ་སློང་ལ་ཁ་ངན་དང་ཁྲོ་བ་
དང་བསྡིགས་པ་ནི་མ་གནང་སྟེ། མིང་འདི་ཞེས་བྱ་བ་བཅོམ་ལྡན་འདས་ཀྱིས་འདི་ནི། བུད་མེད་རྣམས་ལ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་དྲུག་ཏུ་བཅས་ཏེ། དེ་ལ་བུད་མེད་རྣམས་
ཀྱིས་ནམ་འཚོའི་བར་དུ་བསླབ་པར་བྱའོ། །དགེ་སློང་མ་ལ་བླ་མའི་ཆོས་ཞིག་བྱུང་ན་དེས་དགེ་འདུན་གཉིས་ཀ་ལ་ཟླ་བ་ཕྱེད་ཀྱི་བར་དུ་ཡིད་མགུ་བར་བྱ་བ་སྤྱོད་ཅིག་མིང་འདི་ཞེས་བྱ་བ་བཅོམ་

[181A]༄༅། །ལྡན་འདས་ཀྱིས་འདི་ནི། བུད་མེད་རྣམས་ལ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་བདུན་དུ་བཅས་ཏེ། དེ་ལ་བུད་མེད་རྣམས་ཀྱིས་ནམ་འཚོའི་
བར་དུ་བསླབ་པར་བྱའོ། །བསྙེན་པར་རྫོགས་ནས་ལོ་བརྒྱ་ལོན་པའི་དགེ་སློང་མས། ད་གཟོད་བསྙེན་པར་རྫོགས་པའི་དགེ་སློང་ཕ་ལ་ཚིག་སྙན་པ་དང། བསྟོད་པ་དང། ལྡང་བ་དང། ཐལ་མོ་སྦྱར་
བ་དང། ཕྱག་བྱ་བ་བྱ་སྟེ། མིང་འདི་ཞེས་བྱ་བ་བཅོམ་ལྡན་འདས་ཀྱིས་འདི་ནི། བུད་མེད་རྣམས་ལ་ཉེས་པ་དགག་ཅིང་མི་འདའ་བར་བྱ་བའི་ཕྱིར་བླ་མའི་ཆོས་བརྒྱད་དུ་བཅས་ཏེ། དེ་ལ་
བུད་མེད་རྣམས་ཀྱིས་ནམ་འཚོའི་བར་དུ་བསླབ་པར་བྱའོ། །ཅི་བླ་མའི་ཆོས་འདི་བརྒྱད་ཡང་དག་པར་བཟུང་སྟེ་སྤྱོད་དམ། སྤྱོད་དོ་།མིང་འདི་ཞེས་བྱ་བ་ཁྱོད་ཉོན་ཅིག་བཅོམ་ལྡན་
འདས་ཀྱིས་བཞི་པོ་འདི་དག་ནི། སྔ་མ་བཞིན་ཏེ། ཡང་དག་པར་རྫོགས་པའི་སངས་རྒྱས་ཀྱིས་ཞེས་བྱ་བའི་བར་དུ་སྦྱར་རོ། །བཞི་གང་ཞེ་ན། དེང་ཕན་ཆད་མིང་འདི་ཞེས་བྱ་བ་ཁྱོད་ངན་
པར་སྨྲ་བ་ལ་སླར་མི་སྨྲ། ཁྲོས་པ་ལ་སླར་མ་ཁྲོ་ཞིག་བརྡེག་པ་ལ་སླར་མི་བརྡེག་འཕྱ་བ་ལ་སླར་མི་འཕྱ། མིང་འདི་ཞེས་བྱ་བ་ཁྱོད་ཉོན་ཅིག་ཁྱོད་སྔོན་འདི་ལྟར་བདག་ལེགས་པར་
བཤད་པའི་ཆོས་འདུལ་བ་ལ་རབ་ཏུ་བྱུང་ཞིང་བསྙེན་པར་རྫོགས་ནས། དགེ་སློང་མའི་དངོས་པོར་ཤོག་ཅིག་ཅེས་སྨོན་པ་དེ་ནི་ཁྱོད་རབ་ཏུ་བྱུང་ཞིང་བསྙེན་པར་རྫོགས་ཏེ། མཁན་མོ་ཚུལ་

[181B] སློབ་དཔོན་ཚུལ་ཁྲིམས་དང་ལྡན་པ་དང། དགེ་འདུན་གཉིས་ཀ་ཚོགས་ཤིང་འདུས་པས་གསོལ་བ་དང་བཞིའི་ལས་ཀྱིས་ཕྱིར་བྱ་བ་མེད་པ་དང། གཞན་པར་བྱ་བ་
མེད་པས་རབ་ཏུ་བྱུང་ཞིང་བསྙེན་པར་རྫོགས་སོ། །མིང་འདི་ཞེས་བྱ་བ་ཁྱོད་ཉོན་ཅིག་གང་བསྙེན་པར་རྫོགས་ནས་ལོ་བརྒྱ་ལོན་པའི་དགེ་སློང་མས་བསླབ་པ་དེ་ནི་དེང་བསྙེན་པར་རྫོགས་པས་
ཀྱང་དེ་ལ་བསླབ་པར་བྱའོ། །གང་དེང་བསྙེན་པར་རྫོགས་པས་བསླབ་པ་དེ་ལ་བསྙེན་པར་རྫོགས་ནས་ལོ་བརྒྱ་ལོན་པས་ཀྱང་དེ་བསླབ་པར་བྱའོ། །གང་ཚུལ་ཁྲིམས་མཚུངས་པར་བསླབ་པ་
མཐུན་པ་དང། སོ་སོར་ཐར་པའི་མདོ་ཁ་ཏོན་ཀློག་པར་མཚུངས་པ་ལ་དེང་ཕན་ཆད་ཁྱོད་ཀྱིས་མཉེས་པར་བྱའོ། །མི་མཉེས་པར་མི་བྱའོ། །དེང་ཕན་ཆད་མིང་འདི་ཞེས་བྱ་བའི་མཁན་མོ་ལ་མར་འདུ་
ཤེས་གཞག་པར་བྱའོ། །མཁན་མོས་ཀྱང་དེ་ལ་བུ་མོའི་འདུ་ཤེས་གཞག་པར་བྱའོ། །དེང་ཕན་ཆད་ཁྱོད་ཀྱིས་མཁན་མོ་ལ་ནམ་འཚོའི་བར་དུ་བསྙེན་བཀུར་བྱོས་ཤིག་མཁན་མོས་ཀྱང་ཁྱོད་
ལ་ནམ་འཚོའི་བར་དུ་བསྙེན་བཀུར་བྱོས་ཤིག་དེང་ཕན་ཆད་མིང་འདི་ཞེས་བྱ་བ་ཁྱོད་ཀྱིས་འཇིགས་པའི་དབང་དུ་བྱས་ཤིང། བླ་མ་དང། ཚངས་པར་མཚུངས་པ་སྤྱོད་པ་དང། གནས་
བརྟན་མ་དང། བར་མ་དང། གསར་བུ་རྣམས་ལ་རི་མོར་བྱོས་ཤིག་།མིང་འདི་ཞེས་བྱ་བ་ཁྱོད་དེང་ཕན་ཆད་ལུང་ནོས་ཤིག་ལྷོགས་ཤིག་ཁ་ཏོན་གྱིས་ཤིག་ཕུང་པོ་ལ་མཁས། ཁམས་ལ་

[182A]༄༅། །མཁས། སྐྱེ་མཆེད་ལ་མཁས། རྟེན་ཅིང་འབྲེལ་བར་འབྱུང་བ་ལ་མཁས། གནས་དང་གནས་མ་ཡིན་པ་ལ་མཁས་པར་བྱའོ། །ཁྱོད་ཀྱིས་མ་ཐོབ་པ་ཐོབ་
པའི་ཕྱིར། ཁོང་དུ་མ་ཆུད་པ་ཁོང་དུ་ཆུད་པའི་ཕྱིར། མངོན་དུ་མ་བྱས་པ་མངོན་དུ་བྱ་བའི་ཕྱིར་བརྩོན་འགྲུས་མ་གཏང་ཞིག་།འདི་དག་ནི་ངས་ཁྱོད་ལ་ཆེན་པོའི་ཆེ་བ་རྣམས་བསླབ་པའི་
གཞིར་བཤད་དོ། །གཞན་ནི་ཁྱོད་ཀྱི་སློབ་དཔོན་དང། མཁན་མོ་དང། སློབ་དཔོན་གཅིག་པ་དང། མཁན་མོ་གཅིག་པ་དང། སྨྲ་བ་དང། ཀུན་སྨྲ་བ་དང། བསྟོད་པ་དང། མཛའ་བ་
དག་གིས་ཀྱང་དེ་བཞིན་དུ་སྟོན་ཏོ། ཟླ་བ་ཕྱེད་ཕྱེད་ཅིང་སོ་སོར་ཐར་པའི་མདོ་ཀློག་པ་ཉོན་ཅིག་འདི་ལྟར་བསྙེན་པར་རྫོགས་པ་ནི་།ཤེས་རབ་མཆོག་གི་བསྟན་པ་ལ། །ད་ནི་བསྙེན་
པར་ཁྱོད་རྫོགས་ཏེ། །ཁོམ་པ་ཕུན་སུམ་ཚོགས་རྙེད་དཀའ། །འདི་ལ་སྐྱོ་བར་མ་བྱེད་ཅིག་བཟང་མོ་ལས་ནི་རབ་ཏུ་བྱུང། །ཡོངས་སུ་དག་པ་བསྙེན་པར་རྫོགས། །བདེན་ཞེས་བྱ་བའི་
སངས་རྒྱས་ཀྱིས། །རབ་ཏུ་མཁྱེན་ནས་གསུངས་པའོ། །མིང་འདི་ཞེས་བྱ་བ་ཁྱོད་བསྙེན་པར་རྫོགས་ཀྱི། བག་ཡོད་པར་སྤྱོད་ཅིག་གླེང་གཞི་ནི་མཉན་དུ་ཡོད་པ་ན་སྟེ། ནམ་
སངས་རྒྱས་བཅོམ་ལྡན་འདས་ཀྱིས་གོའུ་ཏ་མི་སྐྱེ་དགུའི་བདག་མོ་ཆེན་པོ་འཁོར་ཤཱཀྱ་མོ་ལྔ་བརྒྱ་རྣམས་ཀྱིས་བླ་མའི་ཆོས་ཀྱི་ཡི་དམ་འཆའ་སྟེ། རབ་ཏུ་བྱུང་ནས་བསྙེན་པར་རྫོགས་

[182B] དགེ་སློང་མའི་དངོས་པོ་ལ་རྗེས་སུ་ཡི་རང་བ་དེའི་ཚེ་དེ་དག་གིས་གཞན་དག་དགེ་སློང་མ་རབ་ཏུ་བྱུང་ཞིང་བསྙེན་པར་རྫོགས་པར་བྱས་སོ། །དེ་དག་གིས་ཀྱང་གཞན་དག་རབ་ཏུ་བྱུང་སྟེ་དེ་
ན་དགེ་སློང་མའི་དགེ་འདུན་མ་མང་ཞིང་འཕེལ་བར་གྱུར་ཏོ། །དེ་ནས་དགེ་སློང་མ་གནས་བརྟན་དང། གནས་བརྟན་མ་དེ་དག་གོའུ་ཏ་མི་སྐྱེ་དགུའི་བདག་མོ་ཆེན་མོ་གང་ན་བ་དེར་དོང་སྟེ་
ཕྱིན་པ་དང། གོའུ་ཏ་མི་སྐྱེ་དགུའི་བདག་མོ་ཆེན་མོ་ལ་འདི་སྐད་ཅེས་སྨྲས་སོ། །ཨེ་མའོ་འཕགས་མ་དགེ་སློང་མ་གནས་བརྟན་མ་འདི་དག་ལ་གང་དགེ་སློང་ཕ་གསར་བུ་དང། བར་
མ་དང། གཞོན་ནུ་རབ་ཏུ་བྱུང་ནས་རིང་པོ་མ་ལོན་པ་དེ་དག་གཅིག་ལ་གཅིག་རྒན་རིམས་སུ་ཕྱག་འཚལ་འདུད་ཅེས་འདི་སྐད་སྨྲས་པ་དང་གོའུ་ཏ་མི་སྐྱེ་དགུའི་བདག་མོ་ཆེན་མོས་
དགེ་སློང་མ་དེ་དག་ལ་འདི་སྐད་ཅེས་སྨྲས་སོ། །དེ་བས་ན་ནུ་མོ་དག་སྡོད་ཅིག་དང། བདག་གིས་འཕགས་པ་ཀུན་དགའ་བོ་ལ་ཞུས་ཏེ་བྱའོ། །དེ་ལྟར་གྱུར་པ་གོའུ་ཏ་མི་སྐྱེ་དགུའི་བདག་
མོ་ཆེན་མོས་ཚེ་དང་ལྡན་པ་ཀུན་དགའ་བོ་ལ་སྨྲས་སོ། །དེ་སྐད་ཅེས་སྨྲས་པ་དང། ཚེ་དང་ལྡན་པ་ཀུན་དགའ་བོས་གོའུ་ཏ་མི་སྐྱེ་དགུའི་བདག་མོ་ཆེན་མོ་ལ་དེ་བས་ན་གོའུ་ཏ་མི་
སྡོད་ཅིག་དང། བདག་གིས་བཅོམ་ལྡན་འདས་ལ་གསོལ་ལོ་ཞེས་སྨྲས་ནས་བཅོམ་ལྡན་འདས་ག་ལ་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་

[183A]༄༅། །ཏེ་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལ་ཨེ་མའོ། །བཅོམ་ལྡན་འདས། དགེ་སློང་
མའི་གནས་བརྟན་དང། གནས་བརྟན་མ་དེ་དག་ལ། གང་དགེ་སློང་ཕ་གསར་བུ་དང། བར་མ་དང། གཞོན་ནུ་རབ་ཏུ་བྱུང་ནས་རིང་པོ་མ་ལོན་པ་འདི་དག་གཅིག་ལ་གཅིག་ཇི་ལྟར་
རྒན་རིམས་སུ་ཕྱག་འཚལ་ཡང་མི་བསྔོའོ་ཞེས་གསོལ་པ་དང། བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་ཁྱོད་ཀྱིས་འདི་ལྟ་བུའི་ཚིག་
ཕྱིན་ཆད་མ་སྨྲ་ཞིག་དེ་ཅིའི་ཕྱིར་ཞེ་ན། གལ་ཏེ་ཀུན་དགའ་བོ། བུད་མེད་དག་ལེགས་པར་བཤད་པའི་ཆོས་འདུལ་བ་ལ་རབ་ཏུ་མ་བྱུང་བར་གྱུར་ན་ནི། ད་དུང་ཡང་དད་པའི་བྲམ་
ཟེ་དང། ཁྱིམ་བདག་དག་གིས་དགེ་སློང་ལ་བསོད་སྙོམས་དྲ་བ་བཀང་སྟེ། ཐེག་དྲོད་ཀྱིས་སྟེར་རོ། །ཀུན་དགའ་བོ། བུད་མེད་ལེགས་པར་བཤད་པའི་ཆོས་འདུལ་བ་ལ་རབ་ཏུ་མ་བྱུང་
ན་ནི། ད་དུང་ཡང་བྲམ་ཟེ་དང། ཁྱིམ་བདག་དད་པ་དག་གིས་མ་བགོས་པའི་གོས་གསར་པ་ཁ་ཚར་རིང་པོ་དག་སྲང་གི་ནང་དུ་བཏིང་སྟེ། འདི་སྐད་ཅེས་སྨྲ་བར་འགྱུར་རོ། །དགེ་སྦྱོང་
དག༑ རས་གསར་པ་ཁ་ཚར་རིང་པོ་བཏིང་པ་འདིའི་སྟེང་དུ་གཤེགས་ཤིག་དང། བདག་ཅག་ལ་ཡུན་རིང་པོའི་དོན་དང་ཕན་པ་དང་བདེ་བར་འགྱུར་རོ། །གལ་ཏེ་ཀུན་དགའ་བོ་བུད་མེད་

[183B]བར་གྱུར་ན་ནི། ད་དུང་ཡང་བྲམ་ཟེ་དང་ཁྱིམ་བདག་དད་པ་དག་གིས་ཡན་ལག་གི་མཆོག་ལས་སྐྱེས་པའི་སྐྲ་ས་ལ་བཏིང་
སྟེ༑ དགེ་སྦྱོང་དག་སྐྲ་འདིའི་སྟེང་དུ་གཤེགས་ཤིག་དང། དེ་ནི་བདག་ཅག་ལ་ཡུན་རིང་པོའི་དོན་དང་ཕན་པ་དང། བདེ་བར་འགྱུར་རོ་ཞེས་སྨྲའོ། །གལ་ཏེ་ཀུན་དགའ་བོ། བུད་མེད་
རྣམས་ལེགས་པར་བཤད་པའི་ཆོས་འདུལ་བ་ལ་རབ་ཏུ་མ་བྱུང་བར་གྱུར་ན་ནི། ད་དུང་ཡང་ངའི་ཉན་ཐོས་དག་གི་འོད་ཀྱིས་ཟླ་བ་དང་ཉི་མ་འདི་གཉིས་འདི་ལྟ་བུར་མཐུ་ཆེ་བ་དང། རྫུ་འཕྲུལ་
ཆེ་བ་ཡང་ཟིལ་གྱིས་གནོན་ན། རོ་དང་འདྲ་བའི་མུ་སྟེགས་ཅན་རྣམས་ལྟ་ཅི་སྨོས། ཀུན་དགའ་བོ། བུད་མེད་རྣམས་ལེགས་པར་བཤད་པའི་ཆོས་འདུལ་བ་ལ་རབ་ཏུ་མ་བྱུང་ན་ནི། ད་དུང་ངའི་
བསྟན་པ་ལོ་སྟོང་ཚང་བར་ཉེས་པ་མེད་ཅིང། ཉམས་པ་མེད་པར་གནས་པར་འགྱུར་རོ། །དེ་ལྟ་བས་ན་ཀུན་དགའ་བོ། བསྙེན་པར་རྫོགས་ནས་ལོ་བརྒྱ་ལོན་པའི་དགེ་སློང་མས་ཀྱང་ད་གཟོད་
བསྙེན་པར་རྫོགས་པའི་དགེ་སློང་ཕ་ལ་ཚིག་སྙན་པ་དང། བསྟོད་པ་དང་ལྡང་བ་དང། ཐལ་མོ་སྦྱར་བ་དང། ཕྱག་བྱ་བ་ལ་སོགས་པའི་ལས་བྱོས་ཤིག་གླེང་གཞི་ནི་མཉན་དུ་ཡོད་པ་ན་སྟེ་དགེ་
སློང་མ་རྣམས་ལས་སྡེ་བཞི་འདུས་པས་བྱ་བ་དང། སྡེ་ལྔ་འདུས་པས་བྱ་བ་དང། སྡེ་བཅུ་གཉིས་འདུས་པས་ལས་བྱ་བ་ཡང་ཡོད་དེ་དེ་དག་གིས་དགེ་འདུན་གཉིས་ཀ་བསྡུས་པ་དང། བྱ་

[184A]༄༅། །བ་མང་པོར་གྱུར་ཏོ། །བྱ་བ་མང་པོས་བཤད་པ་དང་བཀླག་པ་དང། བཟླས་པ་དང། རྣལ་འབྱོར་དང། ཡིད་ལ་བྱ་བ་རྣམས་ཀྱི་བར་ཆད་དུ་གྱུར་ཏོ། །དེ་
ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་དབྱུང་བ་དང། བསྙེན་པར་རྫོགས་པ་དང་སྤྱིས་བྱ་བའི་ལས་མ་གཏོགས་པ་དགེ་
སློང་ཕའི་ལས་ཀྱང་ལོགས་ཤིག་ཏུ་བྱོས་ཤིག་དགེ་སློང་མ་རྣམས་ཀྱང་ལོགས་ཤིག་ཏུ་བྱོས་ཤིག་ཅེས་བཀའ་སྩལ་ཏོ། །གླེང་གཞི་ནི་མཉན་དུ་ཡོད་པ་ན་སྟེ། དེའི་དུས་ན་མཉན་
དུ་ཡོད་པ་ན། ཁྱིམ་བདག་གཞན་ཞིག་འདུག་སྟེ། རིགས་མཉམ་པ་ལས་ཆུང་མ་ཞིག་བླངས་ཏེ། དེ་དེ་དང་ལྷན་ཅིག་རྩེ་དགའ་ཡོངས་སུ་སྤྱོད་དོ། །དེ་ལ་རྩེ་དགའ་ཡོངས་སུ་སྤྱོད་
པ་ལས་དུས་ཕྱི་ཞིག་ན། དེའི་ཆུང་མ་སེམས་ཅན་དང་ལྡན་པར་གྱུར་ཏོ། །དེ་ཟླ་བ་དགུ་འདས་པ་དང། བུ་མོ་ཞིག་བཙས་ནས། དེ་བཙས་མ་ཐག་ཏུ་ཕ་དུས་ལས་འདས་སོ། །དེ་མས་
གསོས་ཤིང་བསྐྱེད་དེ་ཆེན་མོར་གྱུར་པ་དང། དེའི་མ་ཡང་དུས་ལས་འདས་སོ། །དེ་ནས་དུས་ཕྱི་ཞིག་ན་སྦོམ་དགའ་མོ་བསོད་སྙོམས་ཀྱི་ཕྱིར་ཞུགས་པ་དང། དེས་དེ་སྲང་ཞིག་ཏུ་
མཐོང་སྟེ། བུ་མོ་ཁྱོད་སུའི་ཞེས་སྨྲས་པ་དང། དེས་འཕགས་མ་སུའི་ཡང་མ་ལགས་ཏེ། མགོན་མེད་པའོ་ཞེས་སྨྲས་པ་དང། དེས་བུ་མོ། དེ་སྟེ་དེ་བཞིན་ན་ཅིའི་ཕྱིར་རབ་ཏུ་མི་འབྱུང་

[184B] དེས་སུ་ཞིག་གིས་བདག་རབ་ཏུ་འབྱིན་ཅེས་སྨྲས་པ་དང། དེས་བུ་མོ་ངས་རབ་ཏུ་དབྱུང་གི་ཚུར་ཤོག་འདོང་ཞེས་སྨྲས་པ་དང། ལེགས་སོ་ཞེས་ཟེར་ཏེ། དེ་དང་ལྷན་
ཅིག་ཏུ་དབྱར་མོ་ཁང་དུ་དོང་ནས། སྦོམ་དགའ་མོས་རབ་ཏུ་ཕྱུང་བ་དང། དེ་ཉོན་མོངས་པས་གཟིར་ནས་སླར་བབས་སོ། །སྦོམ་དགའ་མོ་བསོད་སྙོམས་ལ་ཞུགས་པ་དང་མཐོང་ནས། དེས་བུ་
མོ་ཇི་ལྟར་འཚོ་ཞིང་འདུག་ཅེས་སྨྲས་པ་དང། དེས་རྐང་པ་ལ་ཕྱག་བྱས་ཏེ། སྨྲས་པ། འཕགས་མ། སྡུག་བསྔལ་ཞིང་འཚོའོ། །བུ་མོ་དེ་སྟེ་དེ་བཞིན་ན་ཅིའི་ཕྱིར་ཡང་རབ་ཏུ་མི་འབྱུང་
དེས་སྨྲས་པ། འཕགས་མ་སུ་ཞིག་དག་སླར་བབས་པ་ལས་རབ་ཏུ་འབྱིན། བུ་མོ་བདག་གིས་རབ་ཏུ་དབྱུང་ངམ། ལེགས་སོ་ཞེས་སྨྲས་པ་དང། དེས་རབ་ཏུ་ཕྱུང་སྟེ། བསོད་སྙོམས་
ལ་ཞུགས་པ་དང། བྲམ་ཟེ་དང། ཁྱིམ་བདག་དག་གིས་མཐོང་ནས་མ་ལེགས་སོ། །དགེ་སྦྱོང་ཤཱཀྱའི་བུ་མོ་དག་ནི་ཆོས་ལ་ངལ་བསོས་ཤིང་ངལ་བསོས་ཤིང་ཆོས་ལ་སྤྱོད་དོ་ཞེས་འཕྱའོ་
དེ་ལྟར་གྱུར་པ་དགེ་སློང་མ་དག་གིས་དགེ་སློང་ལ་སྨྲས་པ་དང་དགེ་སློང་དག་གིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་དགོངས་པ། གང་ཉེས་པའི་དམིགས་སུ་
གྱུར་པ་ནི། དགེ་སློང་མ་དག་བབས་ཤིང་སླར་རབ་ཏུ་བྱུང་བའི་ཕྱིར་ཏེ། དེ་ལྟ་བས་ན་དགེ་སློང་མ་དག་གིས་བབས་པ་ལ་སླར་རབ་ཏུ་མི་དབྱུང་བར་དགོངས་ནས། དགེ་སློང་རྣམས་ལ་

[185A]༄༅། །བཀའ་སྩལ་པ། དགེ་སློང་དག་བྲམ་ཟེ་དང། ཁྱིམ་བདག་རྣམས་ནི་རིགས་པར་འཕྱ་སྟེ། དེ་ལྟ་བས་ན་དགེ་སློང་མ་དག་གིས་ལན་ཅིག་བབས་པ་མཐུ་མེད་
པ་དགེ་སློང་མས་རབ་ཏུ་མ་དབྱུང་ཞིག་རབ་ཏུ་འབྱིན་ན་འདས་པ་དང་བཅས་པར་འགྱུར་རོ།། །།འདུལ་བ་ཕྲན་ཚེགས་ཀྱི་གཞི། བམ་པོ་སོ་བརྒྱད་པ། སྡོམ་ནི། འཕྱན་
པ་དག་དང་འདོད་ཆེན་དང། །གཤེ་བ་དང་ཡང་འཕྱ་བ་སྟེ། །དགེ་སློང་ལ་ནི་དགེ་སློང་མ། །འཕྱ་བ་དགེ་སློང་དགེ་ཚུལ་མའོ་།སངས་རྒྱས་བཅོམ་ལྡན་འདས་མཉན་དུ་ཡོད་པ་ཛེ་ཏའི་
ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ། དེའི་ཚེ་ན་ཡུལ་འཁོར་མོ་འཇིག་ན་ཁྱིམ་བདག་གོའུ་ཏ་མ་ཞེས་བྱ་བ་ཞིག་འདུག་པ། ཕྱུག་པ་ནོར་མང་བ། ལོངས་
སྤྱོད་ཆེན་པོ་ཞིག་སྟེ། དེས་རིགས་མཉམ་པ་ལས་ཆུང་མ་ཞིག་བླངས་ནས། དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ། །དེ་དུས་ཕྱི་ཞིག་ན་གྲོང་ཁྱེར་ནས་ཡུལ་རྡོ་འཇོག་
ཏུ་སོང་སྟེ། ཁྱིམ་བདག་གཞན་ཞིག་གི་ཁྱིམ་དུ་ཕྱིན་པ་དང། དེས་དེ་ལ་བདེ་བར་འོངས་སམ། ཞེས་བྱ་བའི་ཚིག་སྙན་པ་བརྗོད་ནས་ངལ་བསོས་ཏེ་གཅིག་ལ་གཅིག་བྱམས་པ་
ལས། ཁྱིམ་བདག་གོའུ་ཏ་མ་དེ་དང་ལྷན་ཅིག་མཛའ་བར་གྱུར་ཏོ་།ཁྱིམ་བདག་གོའུ་ཏ་མས་ཟོང་རྣམས་བཙོངས་ཏེ། སླར་ཟོང་རྣམས་ཁྱེར་ནས་གྲོང་ཁྱེར་འཁོར་མོ་འཇིག་

[185B] །ཡུལ་རྡོ་འཇོག་གི་ཁྱིམ་བདག་ཀྱང་ཕྱི་ཞིག་ན་ཟོང་ཁྱེར་ནས་འཁོར་མོ་འཇིག་ཏུ་འོངས་ཏེ། དེ་ཡང་ཁྱིམ་བདག་གོའུ་ཏ་མའི་ཁྱིམ་དུ་ཕྱིན་པ་དང། དེས་ཀྱང་དེ་ལ་རི་མོ་དང། མཛའ་
བའི་ཚིག་གིས་བདེ་བར་འོངས་སམ། ཞེས་སྨྲས་ནས། ངལ་བསོས་སོ་།དེ་གཉིས་གཅིག་ལ་གཅིག་མཛའ་བ་ལས་མཛའ་བ་རབ་ཏུ་སྐྱེས་པར་གྱུར་ཏོ། །ཡུལ་རྡོ་འཇོག་ན་གནས་པའི་ཁྱིམ་བདག་གིས་
ཁྱིམ་བདག་གོའུ་ཏ་མ་ལ། གྲོགས་པོ་བདག་ཅག་གཉིས་དུས་ལས་འདས་པའི་འོག་ཏུ་བུ་དང། ཚ་བོ་དང། ཡང་ཚ་དང། སུམ་ཚ་དག་མཛའ་བའི་རྒྱུན་མི་གཅད་པར་བྱ་བའི་ཐབས་ཅི་ཡོད། ཅེས་
སྨྲས་པ་དང། གོའུ་ཏ་མས་སྨྲས་པ། གྲོགས་པོ་ལེགས་ཏེ། བདག་གིས་ཀྱང་དེ་སྙམ་བསམས་སོ། །དེ་བས་ན་ཚུར་ཤོག་བུ་མ་བྱུང་བ་ནས་གཉེན་དུ་བྱས་ཏེ། དེ་སྟེ་བདག་ལ་བུ་ཕོ་ཞིག་
བྱུང་བ་ཁྱོད་ལ་བུ་མོ་ཞིག་བྱུང་ན་ཁྱོད་ཀྱིས་བདག་གི་བུ་ལ་བྱིན་ཅིག་འོན་ཏེ་ཁྱོད་ལ་བུ་ཕོ་ཞིག་སྟེ། བདག་ལ་བུ་མོ་ཞིག་ན་བདག་གིས་ཁྱོད་ཀྱི་བུ་ལ་སྦྱིན་ནོ། །དེས་སྨྲས་པ། གྲོགས་པོ་ལེགས་
ཀྱི་དེ་བཞིན་བྱའོ་ཞེས་ཟེར་ནས། ཡུལ་རྡོ་འཇོག་ན་གནས་པའི་ཁྱིམ་བདག་དང། ཁྱིམ་བདག་གོའུ་ཏ་མ་གཉིས་ལྷན་ཅིག་ཏུ་བུ་མ་བྱུང་བ་ནས་གཉེན་དུ་འཐམས་ནས། དེས་ཟོང་བཙོངས་ཏེ་
སླར་གྱིས་ཟོང་ཁྱེར་ནས་ཡུལ་རྡོ་འཇོག་ཏུ་སོང་ངོ། །དེས་དེ་ན་ཆུང་མ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་པ་ལས། ཕྱི་ཞིག་ན་ཆུང་མ་སེམས་ཅན་དང་ལྡན་པར་གྱུར་ནས། དེས་ཟླ་བ་

[186A]༄༅། །བརྒྱད་དམ་དགུ་འདས་པ་དང་བཙས་ནས་བུ་ཕོ་ཞིག་བྱུང་ངོ། །དེ་ཞག་བདུན་གསུམ་ཉི་ཤུ་རྩ་གཅིག་གི་བར་དུ་བཙས་པའི་བཙས་སྟོན་ཆེན་པོ་རྒྱས་པར་བྱས་ཏེ་
དེར་རིགས་དང་མཐུན་པའི་མིང་ཞིག་བཏགས་སོ། །འཁོར་མོ་འཇིག་གི་ཁྱིམ་བདག་གིས་ཡུལ་རྡོ་འཇོག་གི་ཁྱིམ་བདག་ལས་བུ་ཕོ་ཞིག་བཙས་པ་ཐོས་ནས། དེས་བདག་གི་གྲོགས་པོ་ལ་
བུ་ཕོ་ཞིག་བཙས་ཏེ། ཁྱེའུ་དེ་ནི་བདག་གི་མག་པར་འགྱུར་ཡང་སྲིད་ཀྱི། དེའི་གོས་དང་རྒྱན་རྣམས་བསྐུར་རོ་སྙམ་བསམས་ནས། དེས་དེ་ལ་གོས་དང་རྒྱན་རྣམས་བསྐུར་ཏེ། ཡུལ་རྡོ་
འཇོག་ན་གནས་པའི་ཁྱིམ་བདག་དེ་ལ་གྲོགས་པོ་ཁྱོད་ལ་བུ་ཕོ་ཞིག་བཙས་སོ། །ཞེས་ཐོས་ནས། གྲོགས་པོ་ལ་བུ་བཙས་པས་བདག་ལ་ཤིན་ཏུ་དགའ་བ་སྐྱེས་ཏེ། ཁྱེའུ་ཕྱིར་གོས་དང་
རྒྱན་ཞིག་བསྐུར་གྱི། ལོང་ཞིག་ཅེས་ཡི་གེ་སྤྲིང་ངོ། །དེས་སྤྲིང་ཡིག་བཀླགས་ཏེ། སླར་གྱིས་ལན་སྤྲིང་པ་དང། ཁྱིམ་བདག་གོའུ་ཏ་མས་དེ་བཀླགས་ནས་བུ་མོ་ཞིག་འབྱུང་དུ་སྨོན་ཏེ། ཆུང་མ་
དང་ལྷན་ཅིག་རྩེ་དགའ་ཡོངས་སུ་སྤྱོད་དོ། །དེ་རྩེ་དགའ་ཡོངས་སུ་སྤྱོད་པ་ལས། ཆུང་མ་སེམས་ཅན་དང་ལྡན་པར་གྱུར་ནས། དེ་ཟླ་བ་དགུ་འདས་པ་དང་བཙས་ནས་བུ་མོ་ཞིག་བྱུང་སྟེ། གཟུགས་
ལེགས་ཤིང་བལྟ་ན་སྡུག་པ་བཟང་མོ་ཞིག་ན། ཅུང་ཟད་དུ་རིད་ཅིང་ཉམ་ཆུང་བ་ཞིག་ནས། དེ་ཞག་བདུན་གསུམ་ཉི་ཤུ་རྩ་གཅིག་ཏུ་བཙས་པའི་བཙས་སྟོན་ཆེན་པོ་རྒྱས་པར་བྱས་ནས་

[186B] བུ་མོ་འདིའི་མིང་ཅིར་གདགས་ཞེས་བགྲོས་པ་དང། གཉེན་དང་གིས་སྨྲས་པ། བུ་མོ་འདི་ནི་རིད་ཅིང་ཉམ་ཆུང་ལ་ཁྱིམ་བདག་གོའུ་ཏ་མའི་བུ་མོ་སྟེ། །དེ་
བས་ན་བུ་མོ་འདིའི་མིང་ནི་སྐེམ་མོ་གོའུ་ཏ་མི་ཞེས་མིང་དུ་གཏགས་སོ། །ཡུལ་རྡོ་འཇོག་ན་གནས་པའི་ཁྱིམ་བདག་གིས་འདི་ལྟར་འཁོར་མོ་འཇིག་གི་ཁྱིམ་བདག་གོའུ་ཏ་མ་ལ་བུ་མོ་ཞིག་བཙས་
སོ༑ ༑ཞེས་ཐོས་ནས། དེས་བདག་གི་གྲོགས་པོ་ལས་བུ་མོ་ཞིག་བཙས་ཏེ་བུ་མོ་དེ་ནི་བདག་གི་མནའ་མར་འགྱུར་བར་ངེས་ཀྱི། དེ་ལ་གོས་དང་རྒྱན་རྣམས་བསྐུར་བའི་རིགས་སོ་སྙམ་བསམས་
ཏེ༑ ཁྱིམ་བདག་གོའུ་ཏ་མ་ལ་གྲོགས་པོ་བདག་གིས་ནི་ཁྱོད་ལ་བུ་མོ་ཞིག་བཙས་སོ། །ཞེས་ཐོས་ནས་བདག་ཤིན་ཏུ་དགའ་སྟེ། གྲོགས་པོའི་བུ་མོ་ལ་གོས་དང་རྒྱན་རྣམས་བསྐུར་གྱི། ལོང་
ཞིག་ཅེས་དེས་ཡི་གེ་སྤྲིང་ངོ། །དེས་ཡི་གེ་བཀླགས་ཏེ། སླར་གྲོགས་པོ་མཛའ་བོས་བྱས་པ་དེ་ནི་ལེགས་ཏེ། བདག་དང་གཉེན་བྱས་ཏེ། བུ་མོ་སྐྱེས་ནས་བླང་བར་བྱའོ། །ཞེས་ལན་སྤྲིང་
ངོ༑ ༑ཁྱིམ་བདག་གོའུ་ཏ་མས་ཡི་གེ་བཀླགས་ནས། བུ་མོ་དེ་བུད་མེད་ཀྱི་བསླབ་པ་རྣམས་སློབ་ཏུ་བཅུག་གོ་ཡུལ་རྡོ་འཇོག་ན་གནས་པའི་ཁྱིམ་བདག་གིས་ཀྱང་བུ་དེ་བསླབ་པ་སློབ་ཏུ་
བཅུག་སྟེ། དེས་སྨད་འཚོང་མ་དག་དང་སྔོན་ལྷན་ཅིག་ཏུ་འདུག་འདུག་པ་དེ་ལ་བུ་མོ་འདི་ལ་བསླབ་པ་རྣམས་སློབས་ཤིག་པར་གཏད་དོ། །དེས་དེ་ལ་བསླབ་པར་བརྩམས་སོ། །དེས་ཇི་སྲིད་ཅིག་

[187A]༄༅། །ཏུ་བསླབས་པ་དང། དེ་ན་རེ། བདག་གིས་བསླབ་པ་རྣམས་ལོབས་ཀྱི། ད་ནི་འགྲོའོ་ཞེས་སྨྲས་པ་དང། བུད་མེད་དེས་བུ་ལེགས་ཀྱི། ལོབས་པར་བྱས་ད་དུང་
མ་འགྲོ་ཞིག་ཅེས་སྨྲས་པ་དང། དེས་མ་མ། བདག་གིས་ལེགས་པར་ལོབས་ཟིན་གྱི། ད་འགྲོའོ་ཞེས་ཟེར་རོ། །དེས་རྒྱ་སྐྱེགས་ཀྱི་ཐུམ་པོ་ཞིག་ཐོགས་ཏེ། བུ་དེ་སྟེ་ཁྱོད་བཤོལ་བཞིན་
དུ་འགྲོ་བར་འདོད་ན། བདག་གི་མགོ་བོ་བརྡུང་ངོ་ཞེས་སྨྲས་པ་དང། དེས་མ་མ་དེ་ལྟར་མ་བྱེད་ཅིག་དང་བདག་མི་འགྲོ་བར་བྱའོ་།དེ་འདུག་པ་དང། མོས་སྨྲས་པ། བཀྲེན་པ་ཁྱོད་ན་རེ་
ངས་བསླབ་པ་རྣམས་ལོབས་སོ་ཞེས་ཟེར་ན། ཁྱོད་ཀྱིས་འདི་ཙམ་ཡང་མ་ཤེས་སོ། །གཞན་གྱི་བུའི་ཕྱིར་བདག་གི་མགོ་བོ་བརྡུང། ཁྱོད་ནི་ཤེས་རབ་ཅན་མ་ཡིན་ནོ། །དེ་ཡང་ཇི་སྲིད་
ཅིག་ཏུ་འདུག་ནས། མ་མ་འགྲོའོ་ཞེས་ཟེར་བ་དང། མོས་བུ་འདུག་ཅིག་ཅེས་སྨྲས་ཀྱང། དེ་འདུག་ཏུ་མ་བཏུབ་པ་དང། མོས་བུ་དེ་སྟེ་ཁྱོད་བཤོལ་བཞིན་དུ་ཡང་འགྲོ་བར་འདོད་ན་
བདག་གི་ལུས་ཁྲོན་པར་མཆོང་ངོ་ཞེས་སྨྲས་པ་དང། དེས་མ་མ་དེ་ལྟར་ན་བདག་མི་འགྲོས་མ་བྱེད་ཅིག་འདུག་གོ་ཞེས་སྨྲས་པ་དང་མོས་སྨྲས་པ་དང། བཀྲེན་པ་ཁྱོད་ན་རེ་ངས་བསླབ་པ་རྣམས་
ལོབས་ཟིན་ཏོ་ཞེས་ཟེར་ན། འདི་ཙམ་ཡང་ཁྱོད་ཀྱིས་མི་ཤེས་ཏེ་འདི་ལྟར་གཞན་གྱི་བུའི་ཕྱིར་བདག་ཉིད་ཁྲོན་པར་ཅིའི་ཕྱིར་མཆོང་སྟེ། ཁྱོད་འདུག་ཏུ་མ་བཏུབ་ན་བདག་གིས་ཁྲོན་

[187B] ཁྱོད་ཤེས་རབ་ཅན་མ་ཡིན་གྱི་འདུག་ཅིག་དེས་ཇི་སྲིད་ཅིག་ཏུ་འདུག་ནས། མ་མ་མཆིའོ་ཞེས་སྨྲས་པ་དང། མོས་སྨྲས་པ། བུ་དེ་སྟེ་
འདི་ལྟར་དུས་ཀྱིས་ཐེན་ན་སྡོད་ལ། འོ་ཐུག་བཙོས་ཏེ་འཐུང་ལ་སོང་ཞིག་དེ་འདུག་པ་དང། དེས་འོ་ཐུག་བཙོས་ཏེ་དེ་ཉིད་ཀྱི་མདུན་དུ་སྣོད་དུ་མར་དང་སྦྲང་རྩིས་བཏབ་སྟེ་འཐུངས་ནས། སྣོད་
དེ་ཉིད་དུ་སླར་སྐྱུགས་སོ། །སྐྱུགས་ནས་ཡང་རྗེའུ་དེ་ཉིད་དུ་བླུགས་ནས། མོས་བུ་ཚུར་ཤོག་འདི་འཐུང་ཞིག་ཅེས་སྨྲས་པ་དང་དེས་སྨྲས་པ། མ་མ་འདི་ནི་སྐྱུགས་པ་ཡིན་ན་ཇི་ལྟར་
བཏུང་ཞེས་སྨྲས་པ་དང། མོས་ངུ་བ་ལྟར་བྱས་པ་དང། ཁྱིམ་མཚེས་དེ་དག་གིས་ཐོས་ནས། དེ་དག་ཐམས་ཅད་འདུས་ཏེ། ཀྱེ་ཅིའི་ཕྱིར་དུ་ཞེས་དྲིས་པ་དང། དེས་ཇི་ལྟར་གྱུར་པ་ཐམས་ཅད་
ཞིབ་ཏུ་སྨྲས་ནས། དེ་དག་གིས་བུ་ཁྱོད་ཀྱི་ཕྱིར་ཐུག་པ་འདི་སྦྱར་ན་ཅིའི་ཕྱིར་མི་འཐུང་ཞེས་སྨྲས་པ་དང། དེས་ཀྱེ་འདི་ནི་སྐྱུགས་པ་ཡིན་ན་སྐྱུགས་པ་ཇི་ལྟར་བཏུང་ཞེས་སྨྲས་སོ། །དེའི་
ཕྱི་ཕྱིར་བྲང་བརྡུངས་ཏེ་ངུ་ཞིང་འདུག་ནས། ཀྱེ་ཅིའི་ཕྱིར་ཁོ་མོས་འདི་ལ་སྐྱུགས་པ་བླུད་ཅེས་སྨྲས་པ་དང། དེ་འཁོར་གྱི་ཁྱིམ་མཚེས་དེ་དག་གིས་ནན་གྱིས་བླུད་ནས། དེས་འཐུང་
བར་བརྩམས་པ་དང། མོས་དེའི་ལག་པ་ནས་བཟུང་སྟེ། གདོང་དུ་ཐལ་མོ་གཅིག་བརྒྱབ་ནས་སྨྲས་པ། བཀྲེན་པ་ཁྱོད་ན་རེ། ངས་བསླབ་པ་རྣམས་ལོབས་སོ། །ཞེས་ཟེར་ན། ཇི་ལྟར་ན་

[188A]༄༅། །ཁྱོད་ཀྱིས་བསླབ་པ་རྣམས་ལོབས། འདི་ལྟར་ཁྱོད་ཀྱིས་མངོན་སུམ་དུ་སྐྱུགས་པ་མཐོང་ཡང་འཐུང་བར་ཤོམ་ན། ཁྱོད་ནི་ཤེས་རབ་ཅན་མ་ཡིན་ནོ་ཞེས་
སྨྲས་ནས། དེས་དེ་བསྐྲད་དེ་བཏང་ངོ། །དེ་དུས་ཕྱི་ཞིག་ན་ཚོང་པ་ལྔ་བརྒྱ་དང་ལྷན་ཅིག་ཏུ་ཟོང་ཁྱེར་ཏེ་ཡུལ་གྱི་དབུས་སུ་དོང་ངོ། །དེས་ཚོང་པ་དེ་དག་གི་མདུན་དུ་ཕྱི་ཕྱིར་ཞིང་བུད་
མེད་ལ་སྨོད་དོ། །དེ་དག་རིམ་བཞིན་དུ་འཁོར་མོ་འཇིག་ཏུ་ཕྱིན་ཏོ་།ཚོང་པ་དེ་དག་སྔོན་གྱི་སྨད་འཚོང་མ་དེ་དག་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ། །དེ་དག་ཀྱང་དེ་
དང་བསྟེན་པས་ཀྱང་བུད་མེད་ལ་སྨོད་དེ། སྨད་འཚོང་མ་གང་གི་ཁྱིམ་དུ་ཡང་མི་དོང་པ་དང། སྨད་འཚོང་མ་དེ་དག་གཅིག་ལ་གཅིག་གྲོས་བྱེད་དེ། དེ་དག་ལས་གཅིག་གིས་
ཆེ་ཞེ་སྔོན་ནི་ཡུལ་རྡོ་འཇོག་གི་ཚོང་པ་དག་ལྷགས་ནས་དེ་དག་ཡུ་བུ་ཅག་དང་ལྷན་ཅིག་ཏུ་ཡོངས་སུ་སྤྱོད་པར་འོང་ན། ད་ནི་ཐམས་ཅད་ཀྱང་འདོད་ཆགས་དང་བྲལ་བར་གྱུར་
ཏེ། སུ་ཡང་བདག་ཅག་དང་ལྷན་ཅིག་ཡོངས་སུ་མི་སྤྱོད་དོ། །ཞེས་སྨྲས་པ་དང། གཞན་གྱིས་ཆེ་ཞེ་བདག་གིས་ནི་དེ་དག་གི་དེད་དཔོན་དེ་ནི་གཡེམ་པའི་ཆོ་ག་ལ་མཁས་པས་
བུད་མེད་ལ་ཤིན་ཏུ་སྨོད་དོ། །ཞེས་ཐོས་སོ། །དེ་དང་བསྟེན་པས་ན་དེ་དག་ཀུན་བདག་ཅག་དང་ལྷན་ཅིག་ཏུ་མ་སྤྱོད་དོ་ཞེས་སྨྲས་པ་དང། དེ་དག་གི་ནང་ནས་སྨད་འཚོང་མ་

[188B] བུ་མོ་དེ་སྐྱེས་པ་ཡིན་ནམ། འོན་ཏེ་མ་ཡིན། དེ་དག་གི་ཆེ་ཞེ་དེ་ནི་སྐྱེས་པ་སྟེ་སྐྱེས་པའི་དབང་པོ་དང་ལྡན་ནོ། །ཞེས་སྨྲས་པ་དང། དེ་སྟེ་བདག་གི་བུ་མོས་དེ་བསྒྱུར་ནས། དེ་
སྟེ་ཁྱེད་ཀྱིས་དཔོན་མོར་གཞུག་གམ་ཞེས་སྨྲས་པ་དང། དེ་དག་གིས་གཞུག་ཏུ་ནི་རུང་ན། དེ་སྟེ་མ་གྱུར་ན་ཁྱོད་ཀྱིས་ཅི་སྦྱིན། ཞེས་སྨྲས་པ་དང། མོས་སྨྲས་པ། ཀརཤ་པ་ཎ་ལྔ་བརྒྱ་ཁྱེད་ལ་སྦྱིན་
ནོ༑ ༑དེ་དག་གིས་སྨྲས་པ། ལེགས་ཀྱི་དེ་བཞིན་བྱའོ། །དེ་ནས་བུད་མེད་རྒན་མོ་དེས་དེ་དག་དང་ཉེ་བའི་ཁྱིམ་ཞིག་གླས་ན་སྣོད་སྤྱད་མང་དུ་བསགས་པ་དང། དེ་དེད་དཔོན་དེའི་ཁྱེའུ་དག་དེར་
འོངས་ཤིང་ལྷགས་ཏེ། སྣོད་སྤྱད་དག་རྙེན་ནོ། །དེས་དེ་དག་ལ་བུ་ཁྱེད་སུ་ཞེས་དྲིས་པ་དང། དེ་དག་གིས་སྨྲས་པ། མ་མ་བདག་ཅག་ནི་ཡུལ་རྡོ་འཇོག་གི་དེད་དཔོན་གྱིའོ། །དེས་སྨྲས་པ། བུ་
བདག་གི་བུ་ཡང་དེད་དཔོན་ཡིན་ཏེ། ཟོང་ཁྱེར་ནས་ཡུལ་གཞན་དུ་སོང་ན། དེའི་ཁྱེའུ་དག་ཀྱང་ཇི་ལྟར་ཁྱེད་བཞིན་དུ་དེ་དག་ཀྱང་གཞན་ལས་སྣོད་རྙེན་པ་སྙམ་བགྱིད། དེ་བས་ན་ཁྱིམ་འདི་
ན་སྣོད་ཡོད་པ་དེ་དག་ཀུན་ཁྱེད་ཅག་ཉིད་ཀྱི་དང་འདྲ་བས་ཅི་བདེ་བར་སྤྱོད་ཅིག་དེ་དག་གིས་དེ་ནས་སྣོད་སྤྱད་ཉིན་གཅིག་བཞིན་དུ་བླངས་ཤིང་འོངས་པ་དང། དེ་དག་ལ་དེད་དཔོན་གྱིས། ཀྱེ་
ཁྱེད་ལ་ཉིན་གཅིག་བཞིན་སྣོད་སྤྱད་དང་ཡོ་བྱད་སུས་བྱིན་ཞེས་དྲིས་པ་དང། དེ་དག་གིས་དེད་དཔོན་གནས་འདི་ན་དེད་དཔོན་གྱི་མ་ཞིག་འདུག་སྟེ། དེ་ན་རེ། བདག་གི་བུ་ཡང་ཡུལ་གཞན་དུ་

[189A]༄༅། །ཟོང་ཁྱེར་དེ་སོང་ན། དེའི་ཁྱེའུ་དག་ཀྱང་འདི་ལྟར་ཁྱེད་བཞིན་དུ་གཞན་ལས་སྣོད་སྤྱད་རྙེད་གདོན་མི་ཟས། དེ་ལྟ་བས་ན་ཁྱིམ་འདི་ན་སྣོད་སྤྱད་ཡོད་པ་དག་
ཀུན་ཁྱེད་ཅག་ཉིད་ཀྱི་དང་འདྲ་བར་ཅི་བདེར་སྤྱོད་ཅིག་ཅེས་མཆི་སྟེ། དེ་ནས་སྣོད་སྤྱད་འཚལ་ཞིང་མཆིའོ་ཞེས་སྨྲས་པ་དང། དེས་དེ་ལ་བྱམས་པ་སྐྱེས་ནས། ཀྱེ་ཁྱེད་ལ་དེ་ལྟར་བྱམས་པ་བྱེད་ན་དེ་
བདག་གི་ཡང་མ་ཡིན་ནོ། །ཞེས་སྨྲས་སོ། །དེ་དག་གིས་དེ་ལ་སྨྲས་པ། མ་མ་དེད་དཔོན་ནི། ཁྱེད་ལ་ཡོན་ཏན་ཤིན་ཏུ་བརྗོད་དེ། འདི་ལྟར་ཁྱེད་ལ་ཀུན་སྦྱོར་བ་དེ་བདག་གི་ཡང་མ་ཡིན་ནོ།།
ཞེས་ཟེར་རོ། །མོས་དེ་ལྟར་ན་བུ་མཐོང་ཡང་ཅི་མ་རུང་ཞེས་སྨྲས་པ་དང། དེ་དག་གིས་ཀྱང་མ་མ་ལེགས་ཀྱི། དེད་དཔོན་ལ་བགྱིའོ་ཞེས་སྨྲས་ནས། དེ་དག་གིས་དེ་ལ་དེད་དཔོན་མ་མ་
ནི་ཁྱོད་ལ་བལྟ་བར་འཚལ་ལོ་ཞེས་སྨྲས་པ་དང། དེས་ཀྱང་ཀྱེ་ལེགས་ཀྱི། འདོང་ངོ་ཞེས་སྨྲས་ནས། དེ་དེའི་ཁྱིམ་དུ་སོང་ངོ་།མོས་དེ་བསྟི་སྟང་དུ་བཅས་པས་བདེ་བར་འོངས་སམ་
ཞེས་བྱ་བའི་ཚིག་སྙན་པ་བརྗོད་དེ། བུ་བདག་གི་བུ་ཡང་ཁྱོད་ཅི་འདྲ་བ་བཞིན་ནོ། །ཞེས་སྨྲས་པ་དང། དེས་ཀྱང་མིང་སྨོས་སོ་།མོས་སྨྲས་པ། དེའི་མིང་ཡང་དེ་བཞིན་ཏེ། མདོར་ན་
ཁྱོད་དང་དེ་གཉིས་བདག་གི་བུར་ཁྱད་པར་མེད་ཀྱི། ཁྱོད་གཞན་དུ་མ་སེམས་ཤིག་ཅེས་སྨྲས་སོ། །དེས་སྨྲས་པ། མ་མ་དེ་ལྟར་ན་དེ་བཞིན་ཏེ། དེ་ཉིད་བདག་སྟེ་ཁྱོད་ཀྱི་བུ་དང་

[189B] །དེ་ནས་ཁྱིམ་བདག་གི་ཆུང་མ་དེས་བུ་མོ་བོས་ཏེ། བུ་མོ་ཚུར་ཤོག་མིང་པོའི་ཞབས་ལ་ཕྱག་འཚོལ་ཅིག་ཅེས་བོས་སོ། །དེ་ཕྱིར་བྱུང་ན་ན་ཚོད་དང་དེས་དེའི་གཟུགས་བཟང་
མོ་དར་ལ་བབ་ཅིང་མཛེས་མ་མཐོང་ནས། རླུང་གི་ཤུགས་བཞིན་དུ་འདོད་ཆགས་ཀྱི་མཐུས་ཡོག་པས་ན། བདག་ཉིད་མ་ཚོར་བར་གྱུར་ཏེ་དེས་དེ་ལ་ཀུན་ཏུ་བརྟགས་ནས། མ་མ་བུ་མོ་འདི་
སུའི་ཞེས་དྲིས་པ་དང། མོས་སྨྲས་པ། བུ། ཁྱོད་ཉིད་ཀྱི་སྲིང་མོ་ཡིན་ནོ། །ཞེས་སྨྲས་པ་དང། མ་མ་གཞན་ལ་བྱིན་ནམ། མ་བྱིན་མོས་སྨྲས་པ། བུ། འདི་སུ་ལ་ཡང་མ་བྱིན་ནོ། །དེས་དེ་སྟེ་
དེ་ལྟར་ན་ཁོ་བོ་ལ་ཅིའི་ཕྱིར་མི་སྦྱིན། ཞེས་སྨྲས་པ་དང། མོས་སྨྲས་པ། བུ། གཞན་ལྟ་སུ་ཞིག་ལ་སྦྱིན། ཅུང་ཟད་དུ་གང་ཁྱོད་ལ་ཉེས་པ་ཞིག་ཡོད་དེ། ཁྱོད་ནི་བཤེས་མི་བརྟན་པས་ཆུང་མར་
བླངས་ཤིང་བླངས་ནས་བོར་ཞིང་དོང་ངོ། །དེས་སྨྲས་པ། མ་མ་སྩོལ་ཅིག་དང། མ་འདོར་བར་བགྱིའོ། །མཐོན་དམན་དུ་ཁྲིད་དེ་མཆིའོ། །མོས་སྨྲས་པ། བུ་ཁྱོད་ཀྱིས་བདག་གི་རྫས་
ཐམས་ཅད་འདིར་བསྐྱས་ཏེ་བཞག་ན། གདོད་མཐོན་དམན་དུ་ཁྲིད་ཅིང་འགྲོ་བར་ཁོ་མོ་ཡིད་ཆེས་སོ། །དེས་སྨྲས་པ། མ་མ་དེ་ལྟར་ན་གཞག་པར་བྱའོ། །དེས་དེའི་ཁྱིམ་དུ་རྫས་རྣམས་
བསྐྱས་ན། དེའི་ཁྱིམ་གཉིས་ཡོད་དེ། དེས་ནི་སྒོ་གཅིག་ནས་ནང་དུ་བསྐྱས་ན། མོས་ཀྱང་སྒོ་གཉིས་པ་ནས་གུད་དུ་བསྐྱེས་སོ། །ནམ་དེས་ནོར་རྫས་ཐམས་ཅད་བསྐྱས་པ་དང། མོས་ཀྱང་གུད་

[190A]༄༅། །དུ་བསྐྱས་ནས། གདོད་དེ་ལ་བུ་མོ་བྱིན་ནོ། །དེས་ཞག་དང་ཚེས་གྲངས་མཐུན་པར་སྦྱོར་ཏེ། བག་མ་ལེན་པའི་ཚེ་མོས་སྨད་འཚོང་མ་རྒྱན་སྣ་ཚོགས་ཀྱིས་
བརྒྱན་པ་ཀུན་མགྲོན་དུ་བོས་ཏེ། དེས་བག་མ་བླང་བའི་ཚེ་ན་ཕན་ཚུན་དུ་རྒྱུ་ཞིང་འཁོད་པ་དང། དེད་དཔོན་དེས་སྨྲས་པ། མ་འདི་ན་ཐམས་ཅད་ཀྱང་བུད་མེད་དེ། སྐྱེས་པ་གཅིག་
ཀྱང་མེད་དམ། དེས་བསྒྱངས་སོ། །གཞན་ཞིག་གིས་དེའི་སྣ་དྲུང་དུ་གསང་སྟེ། དེད་དཔོན་འདི་ལྟར་གྱུར་པ་ཁྱོད་ཀྱིས་མི་ཤེས་སམ། བདག་ཅག་ཀུན་ཀྱང་སྨད་འཚོང་མ་ཡིན་ན། སྐྱེས་
པ་ག་ལ་ཡོད་ཅེས་སྨྲས་པ་དང། དེས་བདག་གིས་ནི་སྨད་འཚོང་མ་ཞིག་བླངས་པ་ལྟ་སྟེ། མདོར་ན་འདིས་ནི་བདག་བསླུས་སོ་སྙམ་དུ་བསམས་སོ། །བུ་མོ་དེ་ཡང་དེ་དང་ལྷན་ཅིག་ཇི་སྲིད་
ཅིག་ཏུ་ལོངས་སྤྱོད་དེ། ཇོ་བོ་ཀརཤ་པ་ཎ་སྩོལ་ཅིག་ཅེས་སྨྲས་པ་དང། དེས་སྨྲས་པ། བཟང་མོ་བདག་གི་ནོར་རྫས་ཅི་ཡོད་དོ་ཅོག་ཐམས་ཅད་འདིར་བསྐྱས་ཏེ་འོངས་ན། བདག་ལ་ཀརཤ་པ་ཎ་
གཞན་ག་ལ་ཡོད་ཅེས་སྨྲས་པ་དང། དེ་གཉིད་ཀྱིས་ཤིན་ཏུ་ལོག་པ་དང། མོས་རེ་ལྡེའི་ནང་ན་དཀྲིས་ཏེ་ཚོང་འདུས་ཀྱི་དབུས་སུ་བོར་རོ། །ནང་པར་ནམ་ལངས་པ་དང། གྲོང་ཁྱེར་ན་
གནས་པའི་སྐྱེ་བོ་མང་པོ་དག་འོང་ཞིང་འདོང་བས་སད་པར་བྱས་ནས། བདག་གིས་བལྟས་པ་དང། དེས་བདག་ཉིད་མི་རིགས་པར་མཐོང་ནས། སེམས་དང་སེམས་ལས་བྱུང་བའི་

[190B] འཁོར་མོ་འཇིག་གིས་ཚོང་འདུས་དང། སྲང་དང་ལམ་གྱི་བཞི་མདོ་དང། སུམ་མདོ་དག་ན་འཁྱམ་པ་ལས། བཀྲེས་པས་གཟིར་ཏེ་ཟས་ཚོལ་
པའི་ཕྱིར་གླ་མི་དག་གནས་པར་སོང་ནས་འདུག་གོ་དེའི་ཚེ་ན་ཁྱིམ་བདག་གོའུ་ཏ་མའི་ཁྱིམ་བརྩིག་སྟེ། དེ་གླ་མི་རྣམས་ཚོལ་བ་ལས། དེར་མི་གཞན་ཞིག་གིས་ཁྱིམ་བདག་གོའུ་ཏ་མིའི་
དྲུང་དུ་ཁྲིད་པ་དང། དེས་དེ་མཐོང་ནས་ཀྱེ་འདི་ནི་རབ་ཏུ་གཞོན་ཞིང་ཤིན་ཏུ་གཞོན་པ་ཞིག་སྟེ། སྔོན་སུའི་ལས་ཀྱང་མ་བྱས་པ་ཞིག་གི་གཞན་ཞིག་ཚོལ་ཅིག་ཅེས་སྨྲས་པ་དང། དེའི་
མིག་མཆི་མས་གང་བཞིན་དུ་ཁྱིམ་བདག་གོའུ་ཏ་མའི་གདོང་དུ་ལྟའོ། །དེ་ལ་ཁྱིམ་བདག་གོའུ་ཏ་མས། བུ་ཁྱོད་སུ་ཡིན། གང་ནས་འདིར་འོངས་པ་སྨྲོས་ཤིག། ཅེས་དྲིས་པ་དང་
དེས་སྙིང་རྗེ་ཞིང་དམན་ལ་སྡུག་བསྔལ་བས་མིག་མཆི་མས་གང་སྟེ། ཚིག་ཀྱང་བརྣངས་བཞིན་དུ་ངལ་ནས་སྨྲས་པ། ཕ་བདག་ནི་བྱང་ཕྱོགས་ན་རྡོ་འཇོག་གི་གྲོང་ཁྱེར་དེ་ནས་སྔོན་གྱི་ལས་
ཀྱིས་འདིར་བདེ་བར་ཕྱིན་ན། ད་ནི་གར་མཆི་ཡང་མ་འཚལ་ཏེ། བར་མ་དོར་དུས་ལས་འདའ་བ་ཞིག་ཏུ་འགྱུར་ཡང་མ་འཚལ་ཏོ། །ཞེས་སྨྲས་པ་དང། དེས་དེའི་ཉམས་དང་ཚིག་གི་རྒྱུད་
ཐོས་ཏེ། ཁྱིམ་བདག་གོའུ་ཏ་མས་དེ་ལ་ཡིད་ཀྱིས་སྡུག་པར་གྱུར་ཏེ་བུ་རྡོ་འཇོག་ན་གནས་པའི་སྐྱེ་བོ་མང་པོ་དག་ཁྱོད་ཀྱིས་ཤེས་སམ་ཞེས་དྲིས་སོ། །ཕ་འཚལ་ལོ། །བུ་ཁྱིམ་བདག་

[191A]༄༅། །འདི་ཞེས་བྱ་བ་ཁྱོད་ཀྱིས་ཤེས་སམ། ཕ་དེ་ནི་བདག་སྐལ་པ་ཉམས་པའི་ཕ་ལགས་ཏེ། འཚལ་ཏོ། །ཁྱིམ་བདག་གོའུ་ཏ་མའི་ཡིད་ལ་ཡང་ཤིན་ཏུ་
སྡུག་པར་གྱུར་ནས། བུ་མི་དགའ་བར་བྱ་མི་དགོས་ཀྱི། མ་ངུ་ཞིག་ཁྱོད་ནི་ངའི་མག་པར་འགྱུར་ཏེ། ཁྱིམ་འདི་དག་ཁྱོད་ཉིད་ཀྱི་ཡིན་ནོ་ཞེས་སྨྲས་ཏེ། དེ་ཡང་སྤྲོ་བསྲིངས་ཏེ། དེ་ཡང་མི་
དགའ་བ་དང་བྲལ་ལོ། །ཁྱིམ་བདག་གོའུ་ཏ་མས་བྱུག་པ་དང། བཟའ་བ་དང། བཏུང་བ་དང། གོས་དང། རྒྱན་དང། ཁྱིམ་དང། མལ་སྟན་དང། གཡོག་དང། དགའ་བའི་ཚིག་གིས་
ངལ་བསོས་ཏེ། ཆུང་མ་ལ་སྨྲས་པ། བཟང་མོ་ཁྱོད་ཀྱི་མག་པ་འོངས་ཏེ། བུ་མོ་བག་མར་བཏང་གི་སྟ་གོན་བྱོས་ཤིག་དེས་དེའི་ཉི་མ་དང། ཚེས་གྲངས་དང། སྐད་ཅིག་མ་དང། སྐར་
མ་དག་བརྟགས་ཏེ། རིམ་བཞིན་དུ་བཤམས་ནས། ཕུ་ནུ་དང། མཛའ་བོ་དང། གཉེན་བཤེས་སུ་བཅས་པས་བུ་མོ་ལོང་ཞིག་ཅེས་སྨྲས་པ་དང་དེས་པ་སྐད་ཅིག་མི་བླང་གི། ནོར་རྣམས་
ཇེ་བཙལ་བར་བྱའོ་ཞེས་སྨྲས་པ་དང། དེས་བུ་ཁྱིམ་ན་ནོར་ཡོད་པ་འདི་དག་ཐམས་ཅད་ཁྱོད་ཀྱི་ཡིན་ན། ནོར་གྱིས་ཅི་ཞིག་བྱ། ཞེས་སྨྲས་པ་དང། དེ་ཡང་སྨད་འཚོང་མ་དེ་ལ་ཁོན་ལན་
གློན་པར་འདོད་ནས་སྨྲས་པ། ཕ་དེ་ནི་དེ་ལྟར་ལགས་མོད་ཀྱི། བདག་མི་མ་རབས་བཞིན་དུ་བག་མ་མི་ལེན་ནོ་ཞེས་སྨྲས་པ་དང། དེ་ཅང་མི་ཟེར་བར་འདུག་གོ། །དེ་འཁོར་མོ་འཇིག་ནས་

[191B] ཡན་མན་དུ་འཁྱམ་ཞིང་འདུག་པ་ལས་ཆུ་འགྲམ་དུ་སོང་བ་དང། ཆུ་དེའི་ནང་ནས་མི་རོ་ཞིག་ཁྱེར་འོངས་ནས། བྱ་རོག་གཅིག་ཆུའི་འགྲམ་དེ་ན་འདུག་ནས་མི་རོ་ཟ་བར་འདོད་ན་མཆུས་མ་
སླེབས་སོ། །དེ་ནས་མཆུ་དེ་ཤིང་བུ་ཞིག་ལ་བརྡོར་བ་དང། རིང་པོ་ཞིག་ཏུ་གྱུར་ཏེ་དེས་རོ་དེ་ཟོས་སོ། །དེ་ནས་ཡང་དེས་ཤིང་གཞན་ཞིག་ལ་མཆུ་བརྡར་བ་དང། ཇི་ལྟར་སྔ་མ་བཞིན་དུ་གྱུར་
ཏོ༑ ༑དེད་དཔོན་དེས་ཀྱང་ལག་པས་ཤིང་བུ་དེ་གཉིས་བླངས་ཏེ་ཁྱིམ་དུ་སོང་ངོ། །དེ་ནས་ཀརཤ་པ་ཎ་ལྔ་བརྒྱ་ཁྱེར་ནས་སྨད་ཚོང་མ་དེའི་ཁྱིམ་དུ་སོང་སྟེ། བཟང་མོ་ཁྱོད་ཀྱིས་བདག་ལ་
ཀརཤ་པ་ཎ་མེད་པའོ་ཞེས་བསྐྲད་ན། དེ་ནི་ཀརཤ་པ་ཎ་འདི་རེ་ཡོངས་སུ་སྤྱད་ཀྱི། ཚུར་ཤོག་ཅེས་སྨྲས་པ་དང། དེ་ཡང་ཀརཤ་པ་ཎ་ལ་ཆགས་ནས་དེ་དང་ལྷན་ཅིག་ཏུ་ཡོངས་སུ་སྤྱད་དོ། །དེ་ནས་
དེད་དཔོན་དེས་དེ་ལ་ཡོངས་སུ་སྤྱད་དེ། དེའི་སྣ་ཤིང་བུ་དེས་བརྡར་བ་དང། ཤིན་ཏུ་རིང་བར་གྱུར་ནས། དེས་སྨན་པ་ཐམས་ཅད་བཀུག་སྟེ་བསྟན་ན་ཡང། དེ་དག་གིས་སྨན་དཔྱད་བྱ་བར་མ་
ནུས་ཏེ། དེ་ལྟར་དེ་སྨན་པ་ཐམས་ཅད་ཀྱིས་སྤངས་པ་དང། དེས་དེད་དཔོན་ལ་ཇོ་བོ་བཟོད་པར་གསོལ། འདིའི་སྨན་དཔྱད་མཛོད་ཅིག། ཅེས་སྨྲས་པ་དང། དེས་སྨྲས་པ། དེ་སྟེ་ཁྱེར་བ་དེ་ཀུན་
སླར་སྦྱིན་པར་དམ་འཆའ་ན་གདོད་བྱའོ། །མོས་ཇོ་བོ་ཉི་རིམ་དུ་ཡང་སླར་དབུལ་གྱི་མཛོད་ཅིག་ཅེས་སྨྲས་པ་དང། དེས་ཤིང་བུ་གཉིས་པས་བརྡར་ན་ཇི་ལྟར་སྔ་མ་བཞིན་དུ་གྱུར་ཏེ། དེས་ཟོང་

[192A]༄༅། །ཅི་ཁྱེར་བ་ཐམས་ཅད་དེ་ལ་སླར་བྱིན་ནོ། །དེ་ནས་དེད་དཔོན་དེས་བུ་མོ་སྐེམ་མོ་གོའུ་ཏ་མི་དཔལ་ཆེན་པོ་དང་སྦྱར་ཏེ་བག་མར་བླངས་སོ། །ཁྱིམ་བདག་གོའུ་
ཏ་མ་རི་བྲགས་ཀྱི་གྲོང་གཞན་ཞིག་ན་ཞིང་རྨེད་དེ། དེས་མག་པ་དེ་ལ་སྨྲས་པ། བུ་ཁྱོད་ཀྱི་ཆུང་མ་འདི་ཁྲིད་ལ་རི་བྲགས་ཀྱི་གྲོང་འདི་ཞེས་བྱ་བར་འདུག་ཅིག། དེས་དེ་ལ་རི་བྲགས་ཀྱི་གྲོང་གི་
ཞིང་ཐམས་ཅད་བྱིན་ནས། དེ་སྐེམ་མོ་གོའུ་ཏ་མི་ཤིང་རྟ་ལ་བསྐྱོན་ཏེ། དེར་སོང་ནས་འདུག་གོ། དེ་དང་ལྷན་ཅིག་རྩེ་དགའ་ཡོངས་སུ་སྤྱད་དོ། །དེ་དེ་ལ་རྩེ་དགའ་ཡོངས་སུ་སྤྱོད་པ་ལས་
དུས་ཕྱི་ཞིག་ན་སྐེམ་མོ་གོའུ་ཏ་མི་སེམས་ཅན་དང་ལྡན་པར་གྱུར་ནས། དེ་བུ་འབྱུང་བའི་དུས་ལ་བབ་པ་དང། ཇོ་བོ་བདག་གི་བུ་བཙར་ཉེས། བདག་གཉེན་གྱི་ཁྱིམ་དུ་མཆིའོ། །དེར་
བདག་ལ་བདག་གི་མས་བདག་གི་གཡོག་བགྱིད་དོ་ཞེས་སྨྲས་པ་དང་དེས་ཀྱང་ལེགས་སོ། །ཞེས་སྨྲས་ནས། དེས་བུ་མོ་གཉེན་གྱི་ཁྱིམ་དུ་བསྐྱལ་བ་དང། དེ་ལ་དེར་བཙས་ན་
བུ་ཁྱེའུ་ཞིག་བྱུང་ནས་ཞག་བདུན་གསུམ་ཉི་ཤུ་རྩ་གཅིག་ཏུ་བཙས་པའི་བཅས་སྟོན་རྒྱས་པར་བྱས་ཏེ། རིགས་དང་མཐུན་པའི་མིང་བཏགས་ནས། དེས་ཁྱེའུ་དེ་ཁྱེར་ཏེ་སླར་རི་
བྲགས་དེ་ཉིད་དུ་འོངས་སོ། །དེ་ཕྱིས་ཡང་སེམས་ཅན་དང་ལྡན་པར་གྱུར་ནས། བུ་འབྱུང་བའི་དུས་སུ་བབ་པ་དང། ཇོ་བོ་བུ་འབྱུང་བའི་དུས་ལ་བབ་ཀྱི། གཉེན་གྱི་ཁྱིམ་དུ་མཆིའོ། །དེར་

[192B] དེས་ཀྱང་བཟང་མོ་ལེགས་ཀྱི་དོང་བར་བྱའོ། །ཞེས་སྨྲས་པ་དང། དེས་མ་དང་བུར་བཅས་ཏེ་ཤིང་རྟ་ལ་བསྐྱོན་ནས་དོང་བ་དང། དེ་
ལམ་གྱི་ཕྱེད་དུ་བུ་བཙས་པར་གྱུར་ཏོ། །དེས་བུ་བཙས་པ་མཐོང་ནས། ཤིང་རྟ་ལས་བབས་ཏེ་ཤིང་གཞན་ཞིག་གི་དྲུང་དུ་འདུག་པ་དང། དེ་ཉིད་དུ་གཉིད་ཀྱིས་ལོག་གོ། །དེ་གཉིད་ཀྱིས་ཆེར་
ལོག་པ་དང། སྦྲུལ་གདུག་པས་ཟིན་ནས་དུས་ལས་འདས་སོ། །མོ་ཡང་ཤིང་རྟའི་སྟེང་དེ་ཉིད་དུ་ཁྱེའུ་ཞིག་བཙས་ཏེ། དེ་ཤིང་རྟ་ལས་བབས་ནས་ཤིང་དྲུང་དུ་སོང་སྟེ། ཇོ་བོ་ཁྱོད་ཀྱི་བུ་ཁྱེའུ་
ཞིག་བཙས་ཀྱི་དགྱེས་པ་སྐྱེད་ཅིག། ཅེས་སྨྲས་པ་དང། དེ་སེམས་མེད་པས་ལན་མ་གླན་ནོ། །དེས་ལག་པས་བསྐུལ་ཏེ་བརྟགས་ན་དུས་ལས་འདས་པར་མཐོང་ངོ། །མོ་དེ་ངུ་བར་གྱུར་པ་དང་
བ་ལང་ཡང་མ་བྱིན་པར་ལེན་པས་ཕྲོགས་སོ། །དེ་ནས་རིང་ཞིག་ཏུ་དུས་ནས་མི་དགའ་བ་སྐྱེས་ཏེ། ཕྱོགས་བཞིར་བལྟས་ནས། དེ་བུ་ད་གཟོད་བཙས་པ་འདི་པང་དུ་ཐོགས། སྔ་མ་ནི་ལག་པ་
ནས་བཟུང་སྟེ་སོང་བ་དང། དེ་ན་དུས་མ་ཡིན་པའི་སྤྲིན་ཆེན་པོ་ལངས་ཏེ། དེས་མཚོ་དང། ལྟེང་ཀ་དང། ཁྲོན་པ་དག་ཆུས་གང་ནས། དེའི་ལམ་ཀ་ན་ཆུ་བོ་རྒལ་དགོས་པར་གྱུར་ནས། དེས་
བསམས་པ། དེ་སྟེ་ཁྱེའུ་དང་ལྷན་ཅིག་ཏུ་རྒལ་ན་ནི་བདག་ཀྱང་མེད། ཁྱེའུ་ཡང་མེད་པར་འགྱུར་ན། རེ་ཞིག་ཁྱེའུ་ཇེ་བསྒྲལ་ལོ་།ཕུ་བོ་དེ་ཆུའི་འགྲམ་དུ་བཞག་སྟེ། ཆུང་དུ་ཁྱེར་ཏེ་རྒལ་ལོ། །

[193A]༄༅། །དེ་ནས་དེ་ཡང་འགྲམ་དུ་བཞག་སྟེ། བུ་ཕུ་བོའི་ཕྱིར་ཡང་ཆུ་རྒལ་ཏེ། ཆུ་བོའི་ཕྱེད་དུ་ཕྱིན་པ་དང། ཁྱེའུ་ཆུང་དུ་དེ་ཝས་ཁྱེར་རོ། །དེ་ནས་མོས་ཆུ་བོའི་དབུས་
སུ་འདུག་སྟེ། ལག་པ་གཡབས་ནས་ཀུ་ཀུ་ཞེས་བོས་པ་དང། ཁྱེའུ་ཕུ་བོ་དེ་མ་བདག་ལ་འབོད་དོ་སྙམ་བསམས་ནས། དེ་ཆུའི་ནང་དུ་མཆོངས་པ་དང། ཆུ་འགྲམ་ཡང་གད་པ་ཆད་
པ་ཞིག་སྟེ། ལྷུང་མ་ཐག་ཏུ་དུས་ལས་འདས་ནས། དེ་ནས་མོ་རིངས་ཤིང་མྱུར་བར་བྱུང་སྟེ། ཝ་དེའི་རྗེས་བཞིན་དུ་བསྙེགས་པ་དང་དེས་དེ་བོར་ཏེ་སོང་ནས། དེ་ལ་བལྟས་ན་དུས་
ལས་འདས་པ་མཐོང་བ་དང། མོས་དུས་ནས་དེ་ཆུར་བོར་ཏེ། དེ་ནས་བུ་ཆེན་པོ་དེ་ཡང་ཆུས་ཁྱེར་བ་མཐོང་ནས། དེ་མི་དགའ་བ་ཆེན་པོར་གྱུར་ཏེ། ངུ་ཞིང་བརྒྱུགས་པ་དང། དེ་ཡང་
དུས་ལས་འདས་པར་མཐོང་ངོ། །དེ་ཁྱོ་དང་བུ་ལས་བྲལ་བས་ཡི་ཆད་པར་གྱུར་ནས། གཅིག་པུ་གོས་གཅིག་གིས་སྨད་གཡོགས་ཏེ། ཆུ་བོའི་འགྲམ་ན་རླུང་དང། ནགས་ཆེན་པོ་དང། ཆུ་
བོ་རྣམས་ཀྱི་སྒྲ་དང། བྱའི་སྒྲ་དུ་མ་རྣམས་མཉན་ཅིང་ཐོས་ནས། ཀྱི་ཧུད་ཁྱོ། ཀྱི་ཧུད་བུ་ཆེན་པོ། ཀྱི་ཧུད་བུ་ཆུང་ངུ་མ་ཞེས་ཟེར་ཞིང་སྙིང་རྗེ་ཞིང་བརྩེ་བས། མཆི་མས་བརྣངས་བཞིན་
དུ་ངུ་སྟེ། ས་ལ་ཕན་ཚུན་འགྲེ་ཞིང་འདུག་པ་དང། ལས་ཀུན་རྒྱས་ཤིང་རྫོགས་པས་ངེས་པར་གདོན་མི་ཟ་བར་རྣམ་པར་སྨིན་པར་འགྱུར་ཏེ། དེ་མ་ཐག་ཏུ་འདིའི་ཕ་དང་མ་དང་ཁྱིམ་གྱི་སྐྱེ་

[193B] །དེའི་ནང་ནས་སྐྱེས་པ་གཅིག་ཅིག་ཐར་ཏེ། སྙིང་རྗེ་ཞིང་བརྩེ་བས་མཆི་མས་བརྣངས་བཞིན་དུ་མྱུར་བར་འགྲོ་ཞིང་དེའི་མདུན་ལོགས་སུ་འོངས་
པ་དང། མོས་དེ་སྐྲག་པ་ལྟ་བུར་མཐོང་ནས། ཀྱེ་སྐྱེས་བུ་ཅིའི་ཕྱིར་རིངས་པར་རྒྱུག། ཅེས་དྲིས་པ་དང། དེས་དེའི་མདུན་དུ་རང་གིས་ལུས་བརྡབས་ནས་ངུ་ཞིང་མཆི་མས་བརྣངས་བཞིན་དུ་
སྨྲས་པ། ཁྱོད་ཀྱི་ཕ་དང་མ་དང་ཁྱིམ་གྱི་སྐྱེ་བོ་མང་པོ་ཀུན་གནམ་ལྕགས་བབས་པས་ཕོག་སྟེ། བདག་གཅིག་བུ་ནི་ལས་ཀྱིས་ཐར་རོ། །དེ་ཐོས་ནས་ཕྱི་ཕྱིར་མྱ་ངན་སློང་ཤིང་དུ་བར་གྱུར་
པ་དང། བདག་གིས་སྔོན་གྱི་ཚེ་རབས་སུ་སྡིག་ཅི་ཞིག་བྱས་ན། དུས་གཅིག་ཏུ་ཁྱོ་དང་བུ་ལ་སོགས་པ་གཉེན་བཤེས་དང་བྲལ། དེ་བས་ཁྱིམ་ན་གནས་པས་ཅི་ཞིག་བྱས། །སྐལ་པ་ཆད་པས་
གང་དུ་ཅི་སྙེད་པ། །ཁྱོ་དང་གཉེན་བཤེས་དང་ཡང་བ་དག་བྲལ་བ། །བདག་འགྲོ་ཁྱིམ་ན་གནས་པར་མི་རིགས་ཏེ། །དགོན་པ་རྣམ་པར་དབེན་པ་དེ་དག་དང། །ཁྱིམ་སྟོང་དེ་དག་ཏུ་ནི་གནས་པ་
བླ༑ ༑ཁྱིམ་ན་གནས་པ་སྡིག་སྟེ་ཅིར་མི་རུང། །མྱ་ངན་སྡུག་བསྔལ་རྣམ་པར་འཕེལ་བར་འགྱུར། །དེར་ཕྱོགས་གཅིག་ཏུ་ཞུགས་ཏེ་སོང་ནས། ཕན་ཚུན་དུ་འཁྱམ་འཁྱམ་པ་ལས་རིམ་གྱིས་
གྲོང་གཞན་ཞིག་ཏུ་ཕྱིན་ནས། དེ་ན་བུད་མེད་རྒན་མོ་གཞན་ཞིག་རས་འཁལ་བ་ཞིག་འདུག་སྟེ། དེ་དེའི་དྲུང་དུ་སོང་བ་དང། དེས་དེ་ལ་ངལ་བསོས་ནས་དེ་དང་ལྷན་ཅིག་ཏུ་རས་འཁལ་བ་

[194A]༄༅། །ལ་ཞུགས་སོ། །དེ་ན་ཐག་པ་ཁྱེའུ་གཞོན་ནུ་གཞན་ཞིག་རང་གི་བཟོས་འཚོ་བ་ལ་ཞུགས་ཏེ། དེ་ལ་བུད་མེད་རྒན་མོ་དེ་དུས་དུས་སུ་རས་ཀྱི་སྐུད་པ་དེ་ལ་འཚོང་ངོ།།
དེ་ནས་གཞན་ཞིག་ཏུ་དེས་སྐུད་པ་ཕྲ་མོ་ཞིག་ཁྱེར་ཏེ། དེའི་དྲུང་དུ་སོང་བ་དང། དེས་མ་མ་ཁྱོད་ཀྱིས་སྔོན་ནི་སྦོམ་པོར་འཁལ་ན། ད་འདི་ལྟ་བུ་ག་ལས་འོངས། ཞེས་དྲིས་པ་དང། དེས་
འདི་ནི་བདག་གིས་མ་བཀལ་ཏོ། །མ་མ་འོ་ན་སུས་བཀལ། བུ་བདག་གི་ཁྱིམ་ན་བུད་མེད་གཅིག་ཅིག་འདུག་སྟེ། དེས་བཀལ་བ་འདི་ཡིན་ནོ་ཞེས་སྨྲས་པ་དང། དེས་མ་མ་ཁྱོད་ཀྱིས་ཅིའི་
ཕྱིར་ན་བདག་ལ་དེ་མི་སྦྱིན། བདག་ལ་ཡང་ཆུང་མ་མེད་དེ། བདག་གིས་དེའི་བཟའ་བ་དང། བགོ་པ་དང། འཚོ་བའི་ཡོ་བྱད་དག་སྦྱར་རོ། །ཞེས་སྨྲས་པ་དང། མོས་བུ་རེ་ཞིག་དེ་ལ་གསོལ་བར་བྱ་
སྟེ༑ ཅི་ཟེར་བ་ལས་ལན་ཕྱིར་སྦྱིན་ནོ་ཞེས་སྨྲས་པ་དང། དེས་དེའི་སྐུད་པའི་རིན་རྒྱལ་པར་བྱིན། ཟན་ཡང་བྱིན་ནས། དེ་ནས་དྲི་དང་མེ་ཏོག་གིས་བརྒྱན་ཏེ་བཏང་བ་དང། སྐེམ་མོ་གོའུ་
ཏ་མིས་སྨྲས་པ། མ་མ་སྐུད་པ་སུ་ལ་བཙོངས་ན་རིན་རྒྱལ་ཞིང་ལེགས་ཏེ། ཁྱོད་ཀྱང་དྲི་དང་མེ་ཏོག་གིས་སུས་བརྒྱན། དེས་བུ་མོ་།དྲི་དང་མེ་ཏོག་གིས་བརྒྱན་པ་འབའ་ཞིག་མ་ཡིན་གྱི་
ཟས་ཀྱང་སྦྱིན་ནོ་ཞེས་སྨྲས་པ་དང། དེའི་ཕྱིར་འདི་ལྟ་བུ་ག་ལས་བྱུང་ཞེས་འདྲིའོ། །དེས་ཀྱང་ཇི་ལྟར་གྱུར་པ་ཞིབ་ཏུ་སྨྲས་ནས། ཁྱེའུ་ཐ་ག་པའི་ཡོན་ཏན་གྱི་ཁྱད་པར་སྙན་པ་བརྗོད་དེ་སྨྲས་

[194B] བུ་མོ་ཁྱེའུ་ཐ་ག་པ་དེ་ཁྱོད་སློང་སྟེ། དེའི་ཆུང་མ་མེད་ཀྱི་ཁས་ལོང་ཞིག་དང། བདེ་བར་འགྱུར་རོ། །དེས་མ་མ་ཆོག་གི་ཕྱིན་ཆད་སྐད་མ་སྨྲ་ཞིག། བདག་ནི་ཁྱིམ་ན་གནས་པས་
སྐྱོས༑ ཇི་ལྟར་ཡང་རུང་སྟེ་དེ་ལྟ་བུའི་འཚོ་བ་མི་བྱའོ་ཞེས་སྨྲས་པ་དང། དེས་སྨྲས་པ། བུ་མོ་བུད་མེད་རྟེན་མེད་པ་ནི། སྡུག་བསྔལ་བའི་གནས་ན་འདུག་སྟེ། ཕྱི་རོལ་གྱི་སྐྱེས་པ་དག་
གླགས་ལྟ་བར་ཡང་འགྱུར་གྱི་གནས་སུ་སོམས་ལ་ཁས་ལོང་སྟེ་འདུག་ཅིག། དེས་ཁས་མ་བླངས་ནས། དེས་དེ་ལ་ཉེས་པའི་དམིགས་སུ་འགྱུར་བར་སྨྲས་པ་དང། གདོད་དེས་ཁས་བླངས་
སོ༑ ༑དེ་ནས་ཁྱེའུ་ཐ་ག་པས། དེ་ཉི་མ་དང། ཚེས་གྲངས་དང་སྐར་མའི་རིམ་དང་སྦྱར་ཏེ་ཁྱིམ་དུ་བླངས་སོ། །དེ་ཡང་མི་སྲུན་ཅིང་སྨྱོ་ལ་ཁྲོ་བས་རྟག་ཏུ་དེ་ལ་དབྱིག་པ་དང་ཐལ་མོས་རྡེག་སྟེ། དེས་
བུད་མེད་རྒན་མོ་དེ་ལ་སྨྲས་པ། མ་མ་ཁྱོད་ཀྱིས་བདག་སྲིན་པོ་ལ་ཕུལ་ཏེ། དེས་བདག་ལ་ཉིན་གཅིག་བཞིན་དུ་དབྱུག་པ་དང། ཐལ་མོས་བརྡེག་ན་ཇི་ལྟར་བྱ་མ་ཤེས་སོ། །བུ་མོ་ནམ་ཁྱོད་ལ་བུ་མ་བྱུང་
གི་བར་དུ་ཁྱོད་ལ་ཁོ་རྡེག་གོ་ཁྱོད་ཀྱང་བུ་ཐུར་གྱུར་པ་དང་ཁྱིམ་དེ་ཡང་ཁྱོད་ཉིད་དབང་བྱེད་ཀྱི་མི་དགའ་བར་མ་བྱེད་ཅིག་དེ་ནས་དུས་ཕྱི་ཞིག་ན་དེ་སེམས་ཅན་དང་ལྡན་པར་གྱུར་ནས་ཁྱེའུ་ཐ་ག་པ་དེ་མོ་
ལ་བྱམས་པར་གྱུར་ཏོ། །མོ་ཡང་དེ་ལ་བརྙས་པ་བྱེད་དོ། །དེས་ཀྱང་སྡོད་ཅིག་ཅེས་བྱས་ནས་མནགས་སོ། །དེ་ནས་དུས་ཕྱི་ཞིག་ན་ཁྱེའུ་དེ་ཐ་ག་བའི་གྲོགས་པོ་རྣམས་ཀྱིས་ཆང་མང་དུ་བླུད་པས་ར་རོ་ནས་

[195A]༄༅། །སྨྱོ་ཞིང་ཁྱིམ་དུ་འོངས་སོ། །དེ་ཡང་སྒོ་བཅད་དེ་བུ་འབྱུང་ཞིང་འདུག་པའི་ཚེ་དེས་སྒོ་ཕྱེ་ཞེས་བྱས་ན། དེ་བུ་འབྱུང་བའི་སྡུག་བསྔལ་གྱིས་ཀུན་ཏུ་གཟིར་ནས་སྒོ་མ་
ཕྱེ་བ་དང། དེ་རབ་ཏུ་ཁྲོ་བ་སྐྱེས་ནས་ཕྱོགས་གཅིག་ཏུ་སོང་སྟེ་འདུག་གོ། །དེས་བུ་བྱུང་ནས་སྒོ་ཕྱེ་བ་དང། དེ་ནང་དུ་འོངས་པ་ལ་གུས་པར་བྱས་ཏེ་སྨྲས་པ། ཇོ་བོ་དགྱེས་པར་མཛོད་ཅིག་
ཁྱོད་ཀྱི་བུ་ཕོ་ཞིག་བཙས་སོ། །དེས་དེ་ལ་ཁྲོ་བས་ཀུན་ཏུ་ཁེབས་པ་དང་ནི་མ་བྲལ་གྱི་གནོད་སེམས་ཀྱིས་ཀུན་ཏུ་ཁེབས་པར་གྱུར་ཏེ་དེས་བུ་མ་བྱུང་བར་ཡང་བདག་ལ་བརྙས་པར་
བྱེད་ན། གང་གི་ཚེ་འདི་བུ་སྐྱེས་པར་གྱུར་ན། འདི་དང་བུ་གཉིས་བསྡོམས་ནས་བདག་ལ་གདོན་མི་ཟ་བར་གསོད་པར་བྱེད་དོ་སྙམ་བསམས་ནས། དེས་སྨྲས་པ། བཟང་མོ་ཐབ་ཏུ་མེ་
བུས་ལ་ཟངས་ཚུགས་ཤིག་དེས་ཐབ་ཏུ་མེ་བུས་ཏེ་ཟངས་བཙུགས་པ་དང། སྨྲས་པ། ཡུངས་མར་ལུགས་ལ་སྐོལ་ཅིག་དེས་ཡུངས་མར་བླུགས་ཏེ་བསྐོལ་བ་དང། དེས་བུ་ཆུང་
འདིར་ཆུག་ལ་སྐོལ་ཅིག། ཅེས་སྨྲས་པ་དང། མོས་ཇོ་བོ་འདི་ཁྱོད་ཉིད་ཀྱི་བུ་ཡིན་ན་འདིས་ཅི་ཞིག་ཉེས། གཞོན་ནུ་མ་བསད་ཅེས་སྨྲས་པ་དང། དེས་དེ་ལ་དབྱིག་པས་བརྡེགས་
སོ༑ ༑བདག་ལས་སྡུག་པ་མེད་པས་དེས་སྐྲག་སྟེ། དེ་ཡུངས་མར་ཁོལ་བའི་ནང་དུ་བཅུག་པ་དང། དུས་ལས་འདས་སོ། །ནམ་དེ་ཚོས་པར་གྱུར་བ་ན་དེས་སྨྲས་པ། ད་ཕྱུང་ཞེས་བསྒོ་

[195B] དེས་དེ་ཕྱུང་པ་དང། སྨྲས་པ། ཟོ་ཞིག་ཅེས་སྒོའོ། །དེས་སྨྲས་པ། ཇོ་བོ། བུའི་ཤ་ཇི་ལྟར་བཟའ་ཞེས་སྨྲས་པ་དང། དེས་དེ་ཉིད་ཀྱི་ལུས་ཐམས་ཅད་དུ་བརྡེགས། །རབ་ཏུ་
བརྡེགས་པ་དང། དེ་དེས་བརྡེགས་པས་བུའི་ཤ་ཡང་ཟོས་སོ། །བཅོམ་ལྡན་འདས་ཀྱིས་གསུངས་པ། འདོད་ཆགས་ཀྱི་ཁ་ན་མ་ཐོ་བ་ཆུང་མོད་ཀྱི་འབྲལ་བར་ནི་དཀའོ། །ཞེ་སྡང་གི་ཁ་ན་
མ་ཐོ་བ་ཆེ་ལ་འཕྲལ་བར་སླ་བས་ཐ་ག་པའི་ཁྱེའུ་དེ་ཕྱིས་འགྱོད་པའི་མེས་གདུངས་ཏེ། རིང་ཞིག་ཏུ་མ་ལོག་པས་ན། གཉིད་ཀྱིས་མྱོས་ཏེ། དེ་ཤིན་ཏུ་ལོག་པར་གོའུ་ཏ་མིས་རིག་ནས་
བསམས་པ། འདི་བུ་བསད་ནས་བདག་ལ་ཡང་བུའི་ཤ་ཟར་བཅུག་སྟེ། མི་འདི་ནི་སྲིན་པོ་ཡིན་གྱི་འབྲོས་སོ། །སྙམ་ནས་རྒྱགས་ཅི་ཐེག་ཅིག་ཁྱེར་ཏེ་བྲོས་པ་དང། བྱང་ཕྱོགས་ཀྱི་
ལམ་གྲོགས་དག་ཅིག་ཡུལ་འཁོར་མོ་འཇིག་ཏུ་ཟོང་རྣམས་བཙོངས་ཏེ་སླར་གྱིས་ཟོང་རྣམས་ཁྱེར་ནས་བྱང་ཕྱོགས་ཀྱི་ལམ་དུ་ཞུགས་ཏེ་དོང་བ་དང་ལྷན་ཅིག་ཏུ་སོང་ངོ། །ཇི་ཙམ་
ན་དེད་དཔོན་གྱིས་དེའི་གཟུགས་མཛེས་པ་མཐོང་ངོ། །མཐོང་ནས་དེ་ལ་ཆགས་ཏེ། དེས་ཁྱོད་སུའི། ད་གང་དུ་འགྲོ་ཞེས་དྲིས་པ་དང་མོས་སྨྲས་པ། དེད་དཔོན། བདག་གི་
ཁྱོ་ནི་སྦྲུལ་གདུག་པས་ཟོས་སོ། །བུ་གཉིས་ལས་གཅིག་ནི་ཝས་ཟོས་སོ་།གཅིག་ནི་ཆུའི་ནང་དུ་དུས་ལས་འདས་སོ། །ཕ་དང་མ་ནི་གནམ་ལྕགས་ཀྱིས་བསད་དོ། །བདག་ནི་མགོན་

[196A]༄༅། །མེད་པས་གར་དགའ་བར་འགྲོ་སྟེ། མགྲོན་པ་མང་པོ་དེ་དག་གར་དོང་བ་དེར་མཆིའོ། །དེས་བསམས་པ། རིང་དུ་གར་སོང་ཡང་འདི་འདྲ་བའི་
བུད་མེད་དང་ལྷན་ཅིག་ཡོངས་སུ་སྤྱོད་དོ་སྙམ་ནས་དེས་དེ་ཆུང་མར་བྱས་ཏེ། ཇི་ཙམ་ཞིག་ན་མགྲོན་པ་མང་པོ་དེ་དག་མི་རྒོད་ཀྱིས་བཅོམ་སྟེ། དེད་དཔོན་དེ་ཡང་འཐབ་པ་
ལས་བསད་དོ། །སྐེམ་མོ་གོའུ་ཏ་མི་ནི་མི་རྒོད་ཀྱི་དེད་དཔོན་གྱིས་ཆུང་མར་བྱས་པ་དང། མི་རྒོད་ཀྱི་དེད་དཔོན་དེ་ཡང་བྱང་ཕྱོགས་ཀྱི་རྒྱལ་པོས་བསད་དོ། །སྐེམ་མོ་གོའུ་ཏ་མི་
ནི་རྒྱལ་པོའི་བཙུན་མོར་གྱུར་ཏོ། །ཇི་ཙམ་ན་རྒྱལ་པོ་དེ་ཡང་དུས་ལས་འདས་ནས། བཙུན་མོ་དང། གཞོན་ནུ་དང། བློན་པོ་དང། སྐྱེ་བོ་མང་པོ་དག་གིས་དེ་སྐེམ་མོ་གོའུ་ཏ་
མི་དང་ལྷན་ཅིག་ཏུ་བཀུར་སྟི་ཆེར་བྱས་ཏེ། མཆད་པའི་ནང་དུ་བཅུག་གོ་བྱང་ཕྱོགས་ཀྱི་མི་རྣམས་དུར་རྐུ་སྟེ། དེ་དག་གིས་མཆད་པ་བྲུས་པ་དང། སྐེམ་མོ་གོའུ་ཏ་མི་
སྣར་རྡུལ་སོང་ནས་དེས་སྦྲིད་པ་བྱུང་བ་དང། དུར་རྐུ་བའི་མི་རྣམས་སྐྲག་སྟེ། རོ་ལངས་སོ་སྙམ་ནས་དེ་དག་བྲོས་པ་དང། སྐེམ་མོ་གོའུ་ཏ་མི་ཁུང་བུ་བྲུས་ནས་བྱུང་ངོ། །དེས་
སྡུག་བསྔལ་རྣམ་པ་དུ་མར་བརྟགས་པས་རླུང་རབ་ཏུ་ལངས་ཤིང་ཁ་ཟས་མེད་པའི་རྐྱེན་གྱིས་སྨྱོན་མར་གྱུར་ནས་དེས་སྨད་གཡོགས་བོར་ཏེ། ལག་པ་དང་རྐང་པ་གས་ཤིང་

[196B] སྐྲ་རིང་ཞིང་སྐྱ་མོ་སེང་སེང་མོར་གྱུར་ཏེ། ཕན་ཚུན་འཁྱམས་འཁྱམས་པ་ལས་མཉན་ཡོད་དུ་ཕྱིན་ཏོ། །བཅོམ་ལྡན་འདས་ཀྱིས་གསུངས་པ། སེམས་ཅན་རྣམས་ཀྱི་ལས་ཀྱི་རྣམ་པར་སྨིན་
པ་ནི་བསམ་གྱིས་མི་ཁྱབ་བོ། །དེས་སྔོན་ལས་བྱས་པ་རྣམས་ཀྱི་འབྲས་བུ་རྣམ་པར་སྨིན་པ་མྱོང་བར་གྱུར་ནས། སྔོན་གྱི་ལས་ཀྱིས་ཛེ་ཏའི་ཚལ་དུ་ཕྱིན་ཏོ། །དེའི་ཚེ་བཅོམ་ལྡན་འདས་དགེ་སློང་བརྒྱ་
སྟོང་དུ་མའི་མདུན་ན་ཆོས་འཆད་ཅིང་བཞུགས་པ་སྐེམ་མོ་གོའུ་ཏ་མིས་རྒྱང་མ་ནས། སངས་རྒྱས་བཅོམ་ལྡན་འདས་སྐྱེས་བུ་ཆེན་པོའི་མཚན་སུམ་ཅུ་རྩ་གཉིས་ཀྱིས་ནི་ཡང་དག་པར་བརྒྱན་
དཔེ་བྱེད་བཟང་པོ་བརྒྱད་ཅུས་ནི་སྐུ་ལ་རྣམ་པར་སྤྲས། འོད་ཀྱི་དཀྱིལ་འཁོར་ཉི་མ་སྟོང་ལས་འདས་པའི་འོད་འདོམ་གང་བ་རིན་པོ་ཆེའི་རི་འགྲོ་བ་བཞིན་ཁོ་ར་ཁོར་ཡུག་ནས་བཟང་བ་མཐོང་ངོ། །
མཐོང་ནས་ཀྱང་བདག་གི་སེམས་དྲན་པ་སླར་ཐོབ་སྟེ། དེ་ངོ་ཚ་བའི་ཚུལ་དུ་གྱུར་ནས་ཕྱོགས་གཅིག་ཏུ་ཙོག་པུར་འདུག་གོ་དེའི་བར་དུ་ཡང་སངས་རྒྱས་བཅོམ་ལྡན་འདས་ཀྱིས་མི་མཁྱེན་
པའམ། མི་གཟིགས་པའམ། མི་རིག་པའམ། རྣམ་པར་མི་རིག་པ་ཅུང་ཟད་ཀྱང་མེད་དེ། སངས་རྒྱས་བཅོམ་ལྡན་འདས་རྣམས་ནི། ཆོས་ཉིད་ཀྱི་ཐུགས་རྗེ་ཆེན་པོས་འཇིག་རྟེན་ལ་ཕན་འདོགས་
པར་གྱུར་པ། སྲུང་བ་གཅིག་པུ་དཔའ་བོ་གཅིག་པུ་གཉིས་སུ་མད་པ་གཉིས་སུ་མི་སྨྲ་བ། ཞི་གནས་དང་ལྷག་མཐོང་ལ་གནས་པ། གདུལ་བའི་དངོས་པོ་གསུམ་ལ་མཁས་པ། ཆུ་བོ་བཞི་ལས་

[197A]༄༅། །རྒལ་བ། རྫུ་འཕྲུལ་གྱིས་རྐང་པ་བཞིའི་མཐིལ་རབ་ཏུ་བརྟན་པ། མི་འཇིགས་པ་བཞིས་བསྙེངས་པ་མེད་པ། ཡན་ལག་ལྔ་རྣམ་པར་སྤངས་པ། འགྲོ་བ་
ལྔ་ལས་ཡང་དག་པར་འདས་པ། ཡན་ལག་དྲུག་དང་ལྡན་པ། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པ། གནས་དྲུག་ལ་རྟག་ཏུ་གནས་པ། བྱང་ཆུབ་ཀྱི་ཡན་ལག་བདུན་གྱི་མེ་ཏོག་
གིས་བརྒྱན་པ། ལམ་གྱི་ཡན་ལག་བརྒྱད་འཆང་བ། མཐར་གྱིས་སྙོམས་པར་འཇུག་པ་དགུ་ལ་མཁས་པ། སྟོབས་བཅུའི་སྟོབས་དང་ལྡན་པ། ཕྱོགས་བཅུར་སྙན་པར་གྲགས་པ་
རྣམས་བརྒྱ་ཕྲག་བཅུའི་དབང་དུ་གྱུར་པ་ལས་རབ་ཏུ་ངེས་པ་རྣམས་མཚན་ལན་གསུམ་ཉིན་ལན་གསུམ་གྱི་བར་དུ་སངས་རྒྱས་ཀྱི་སྤྱན་གྱིས་འཇིག་རྟེན་ལ་གཟིགས་ནས། ཡེ་ཤེས་ཀྱི་གཟིགས་
པ་འབྱུང་སྟེ། གང་ལ་ཉམས། གང་ལ་འཕེལ་བར་འགྱུར། གང་ལ་སྡུག་བསྔལ་བར་འགྱུར་ཏེ། གང་དོག་པར་འགྱུར། གང་གནོད་པར་འགྱུར། གང་སྡུག་བསྔལ་བ་དང། དོག་པ་
དང། གནོད་པར་འགྱུར། གང་ངན་སོང་ལ་གཞོལ། གང་ངན་སོང་ལ་འབབ། གང་ངན་སོང་ལ་རབ་ཏུ་བབ། ངས་གང་ངན་སོང་ནས་ཕྱུང་སྟེ། མཐོ་རིས་དང་ཐར་པ་ལ་གཞག་པར་
བྱ༑ གང་དགེ་བའི་རྩ་བ་མ་སྐྱེད་པ་རྣམས་དགེ་བའི་རྩ་བ་བསྐྱེད་པར་བྱ། གང་བསྐྱེད་པ་རྣམས་ཡོངས་སུ་སྨིན་པར་བྱ། གང་སྨིན་པ་རྣམས་རྣམ་པར་གྲོལ་བར་བྱ། ཡང་གསུངས་པ་

[197B] །གལ་ཏེ་དུས་ལས་ཡོལ་ཡང་སྲིད། །གདུལ་བར་འགྱུར་བའི་སྲས་རྣམས་ལ། །སངས་རྒྱས་དུས་ལས་འདའ་མི་འགྱུར། །དེ་ནས་བཅོམ་ལྡན་འདས་ཀྱིས་ཚེ་
དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ། དེད་དཔོན་གྱི་ཆུང་མ་སྐེམ་མོ་གོའུ་ཏ་མི་ལ་བླ་གོས་བྱིན་ཅིག་དང། འདི་ལ་ཆོས་བཤད་པར་བྱའོ། །ཚེ་དང་ལྡན་པ་ཀུན་དགའ་བོས་
དེད་དཔོན་གྱི་ཆུང་མ་སྐེམ་མོ་གོའུ་ཏ་མི་ལ་བླ་གོས་བྱིན་ནོ། །དེ་ནས་དེད་དཔོན་གྱི་ཆུང་མ་སྐེམ་མོ་གོའུ་ཏ་མིས་བླ་གོས་གྱོན་ནས་བཅོམ་ལྡན་འདས་གང་ན་བདེར་སོང་སྟེ། བཅོམ་ལྡན་འདས་
ཀྱི་ཞབས་ལ་མགོ་བོས་ཕྱག་འཚལ་ཏེ་ཕྱོགས་གཅིག་ཏུ་འདུག་གོ་།ཕྱོགས་གཅིག་ཏུ་འདུག་པ་དང། དེ་ནས་བཅོམ་ལྡན་འདས་ཀྱིས་དེའི་བསམ་པ་དང། བག་ལ་ཉལ་བ་དང། ཁམས་དང། རང་
བཞིན་རྣམས་མཁྱེན་ནས། འཕགས་པའི་བདེན་པ་བཞི་ཡང་དག་པར་རྟོགས་པར་འགྱུར་བ་དེ་ལྟ་བུའི་ཆོས་བཤད་དེ། གང་ཐོས་པས་དེད་དཔོན་གྱི་ཆུང་མ་སྐེམ་མོ་གོའུ་ཏ་མིས། འཇིག་
ཚོགས་ལ་ལྟ་བའི་རིའི་རྩེ་མོ་ཉི་ཤུ་གྱེན་དུ་བྱུང་བ་ཡེ་ཤེས་ཀྱི་རྡོ་རྗེ་བཅོམ་ནས། རྒྱུན་དུ་ཞུགས་པའི་འབྲས་བུ་མངོན་དུ་བྱས་སོ། །དེ་བདེན་པ་མཐོང་ནས་སྟན་ལས་ལངས་ཏེ། བཅོམ་ལྡན་
འདས་ག་ལ་བ་དེར་ལོགས་སུ་ཐལ་མོ་སྦྱར་ཏེ་ཕྱག་འཚལ་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་ལེགས་པར་བཤད་པའི་ཆོས་འདུལ་བ་ལ་རབ་ཏུ་བྱུང་ཞིང། བསྙེན་

[198A]༄༅། །པར་རྫོགས་ཏེ། དགེ་སློང་མའི་དངོས་པོར་འགྱུར་ཞིང་བཅོམ་ལྡན་འདས་ཀྱི་དྲུང་དུ་བདག་ཚངས་པར་སྤྱད་པ་སྤྱོད་དུ་གནང་ངམ། བཅོམ་ལྡན་འདས་ཀྱིས་སྐྱེ་དགུའི་
བདག་མོ་ཆེན་མོ་ལ་གཏད་ནས་དེས་རབ་ཏུ་ཕྱུང་སྟེ། བསྙེན་པར་རྫོགས་པར་བྱས་ནས། འདུལ་བ་ལ་བསླབས་ཏེ་ལུང་བསྒོ་བ་བྱིན་ནས་དེ་བརྩོན་པར་བྱས། ནན་ཏན་ཏུ་བྱས། བསྒྲུབ་པར་
བྱས་པས་ན་འཁོར་བའི་འཁོར་ལོ་འདི་གཡོ་བ་དང། མི་གཡོ་བར་ཤེས་ཏེ། འདུས་བྱས་ཀྱི་རྒྱུད་ཐམས་ཅད་ཞིག་པ་དང། ལྟུང་པ་དང། རྣམ་པར་གྱེས་པ། རྣམ་པར་འཇིག་པའི་ཆོས་ཉིད་
ཀྱིས་རབ་ཏུ་བཅོམ་སྟེ། ཉོན་མོངས་པ་ཐམས་ཅད་སྤངས་ནས་དགྲ་བཅོམ་པ་མངོན་དུ་བྱས་ཏེ། དགྲ་བཅོམ་པར་གྱུར་ཏོ། །ཁམས་གསུམ་གྱི་འདོད་ཆགས་དང་བྲལ་བ། བོང་བ་དང་
གསེར་དུ་འདྲ་བ། ནམ་མཁའ་དང་ལག་མཐིལ་ལྟར་ཆགས་པ་མེད་པ་བཞིན་དུ་སེམས་མཉམ་པ་སྟེ། སྟེའུ་དང་ཙན་དན་དུ་འདྲ་བར་རིག་པས་སྒོ་ངའི་སྦུབས་བཅོམ་པ། རིག་པ་དང་
མངོན་པར་ཤེས་པ་ཡང་དག་པར་སོ་སོར་རིག་པ་ནི་ཐོབ། སྲིད་པའི་རྙེད་པ་དང། ཆགས་པ་དང། བཀུར་སྟི་ལ་རྒྱབ་ཀྱིས་ཕྱོགས་ཏེ་དབང་པོ་དང། ཉེ་དབང་པོ་དང། ལྷར་བཅས་
པ་རྣམས་ཀྱིས་མཆོད་ཅིང་ཕྱག་བྱ་བ་དང། ཚིག་སྙན་པར་བརྗོད་པར་གྱུར་ཏོ། །དེ་བཅོམ་ལྡན་འདས་ཀྱི་ཞབས་ལ་ཕྱག་འཚལ་དུ་སོང་བ་དང། དེ་ནས་བཅོམ་ལྡན་འདས་ཀྱིས་དགེ་

[198B] དགེ་སློང་དག་ངའི་ཉན་ཐོས་མའི་དགེ་སློང་མ་འདུལ་བ་འཛིན་པའི་ནང་ན་འདི་ལྟ་སྟེ། མཆོག་ནི་དགེ་སློང་མ་སྐེམ་མོ་གོའུ་ཏ་མིའོ། །ནམ་བཅོམ་ལྡན་
འདས་ཀྱིས་དགེ་སློང་མ་སྐེམ་མོ་གོའུ་ཏ་མི་འདུལ་བ་འཛིན་པོའི་ནང་ན་མཆོག་གོ་ཞེས་གསུངས་པ་དང། དེའི་ཚེ་དེའི་དྲུང་དུ་དགེ་སློང་མ་རྣམས་དོང་ངོ། །དེས་འོངས་པ་དེ་དག་སྐྱོ་བ་བསྐྱེད་
པའི་ཕྱིར་ལས་ཀྱི་རྒྱུད་རྣམས་བརྗོད་དོ། །དགེ་སློང་མ་རྣམས་ཀྱིས་ཀྱང་དགེ་སློང་དག་ལ་དེ་ལྟར་གྱུར་པ་ཞིབ་ཏུ་སྨྲས་སོ། །དེ་ནས་དུས་ཕྱི་ཞིག་ན་སྐེམ་མོ་གོའུ་ཏ་མི། བཅོམ་ལྡན་འདས་ཀྱི་
ཞབས་ལ་ཕྱག་འཚལ་བའི་ཕྱིར་སོང་བ་དང། དགེ་སློང་དག་གིས་མཐོང་ནས་གཅིག་ལ་གཅིག་དེའི་ལས་ཀྱི་རྒྱུད་རྣམས་བརྗོད་དོ། །དེ་ནས་སྐེམ་མོ་གོའུ་ཏ་མིས། བཅོམ་ལྡན་འདས་ཀྱི་ཞབས་
ལ་སྤྱི་བོས་ཕྱག་འཚལ་ཏེ། བཅོམ་ལྡན་འདས་ཀྱི་དྲུང་ནས་སོང་ངོ། །མཁྱེན་བཞིན་དུ་འདྲི་བ་ནི། བཅོམ་ལྡན་འདས་ཏེ། སངས་རྒྱས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་
བོ་ལ་ཅིའི་ཕྱིར་ན། ཀུན་དགའ་བོ། དགེ་སློང་རྣམས་ཕན་ཚུན་རྣ་བར་བཤུབ་ཅེས་སྨྲས་པ་དང། དེས་ཞིབ་ཏུ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། ཀུན་དགའ་བོ་
སེམས་ཅན་རྣམས་ཀྱི་རྒྱུད་དང། ལས་ཀྱི་རྣམ་པར་སྨིན་པ་ནི་བསམ་གྱིས་མི་ཁྱབ་བོ། །འཇིག་རྟེན་པའི་རྣམས་ནི་རང་གི་ལས་སོ། །ལས་ནི་སྐྱེ་གནས་སོ། །ལས་ནི་ཉེ་མཚམས་སོ། །

[199A]༄༅། །ལས་ནི་རྗེས་སུ་འཇུག་པ་སྟེ། གང་གིས་ཇི་ལྟར་ལས་བྱས་པ་དེ་ལ་དེ་རྣམ་པར་སྨིན་པ་སོ་སོར་མྱོང་བར་འགྱུར་རོ། །དགེ་སློང་དག་ཐེ་ཚོམ་སྐྱེས་པ་དང་
ཐེ་ཚོམ་ཐམས་ཅད་གཅོད་པ། སངས་རྒྱས་བཅོམ་ལྡན་འདས་ལ་ཞུས་པ། བཙུན་པ་དགེ་སློང་མ་སྐེམ་མོ་གོའུ་ཏ་མིས་ལས་ཅི་ཞིག་བགྱིས་ན། དེའི་ཕྱིར་འདིའི་ཁྱོ་སྦྲུལ་གྱིས་ཟོས་ཏེ་དུས་
ལས་འདས། བུ་གཅིག་ཝས་བཀུམ། གཉིས་པ་ནི་ཆུ་བོས་འཚལ་ཏེ་དུས་ལས་འདས། ཕ་མ་གཉིས་ནི་གནམ་ལྕགས་ལྷུང་བས་བཀུམ་པར་གྱུར། བུའི་ཤ་ཡང་འཚལ་ནས་
སྨྱོས་ཤིང་གཡེངས་པའི་སེམས་ཀྱིས་དེ་དང། དེ་དག་ཏུ་འཁྱམས་འཁྱམས་པ་ལས། བཅོམ་ལྡན་འདས་ཀྱི་བསྟན་པ་ལ་རབ་ཏུ་བྱུང་ནས་ཉོན་མོངས་པ་ཐམས་ཅད་སྤངས་ཏེ། དགྲ་
བཅོམ་པ་མངོན་དུ་བགྱིས། བཅོམ་ལྡན་འདས་ཀྱིས་ཀྱང་འདུལ་བ་འཛིན་པའི་ནང་ན་མཆོག་གོ་ཞེས་ཅིའི་སླད་དུ་བཀའ་སྩལ་ཅེས་ཞུས་པ་དང། བཅོམ་ལྡན་འདས་ཀྱིས་གསུངས་
པ༑ དགེ་སློང་དག་དགེ་སློང་མ་སྐེམ་མོ་གོའུ་ཏ་མི་ཉིད་ཀྱི་ལས་དག་བྱས་ཤིང་ཚོགས་པ་རྙེད་ཅིང་རྐྱེན་སྨིན་པ་ནི། ཆུ་བོ་བཞིན་མངོན་དུ་འབྱུང་སྟེ་ངེས་པར་འགྱུར་རོ། །སྐེམ་མོ་གོའུ་ཏ་མིས་
ལས་བྱས་ལ་བསགས་པ་ནི། གཞན་གྱིས་མྱོང་བར་མི་འགྱུར་རོ། །དགེ་སློང་རྣམས་ལས་བྱས་ཤིང་བསགས་པ་ནི། ཕྱི་རོལ་གྱི་སའི་ཁམས་ལ་རྣམས་པར་མི་སྨིན། ཆུའི་ཁམས་

[199B] མེའི་ཁམས་ལ་མ་ཡིན། རླུང་གི་ཁམས་ལ་མ་ཡིན་གྱི། ཟིན་པའི་ཕུང་པོ་དང། ཁམས་དང། སྐྱེ་མཆེད་འདི་ཉིད་ལ་དགེ་བ་དང་མི་དགེ་བའི་ལས་བྱས་པ་རྣམ་པར་སྨིན་ཏེ། ལས་
རྣམས་སྟོར་བར་མི་འགྱུར་བ། །བསྐལ་པ་དག་ནི་བརྒྱ་ལོན་ཀྱང་།དུས་དང་འཕྲོད་ནས་ཐོབ་པ་ནི། །ལུས་ཅན་རྣམས་ལ་འབྲས་བུར་སྨིན། །དགེ་སློང་དག་སྔོན་བྱུང་བ་རི་བྲགས་ཀྱི་གྲོང་གཞན་
ཞིག་ན་ཁྱིམ་བདག་གཅིག་འདུག་སྟེ། ཕྱུག་ལ་ནོར་མང་ཞིང་ལོངས་སྤྱོད་ཆེ། གནས་ཡངས་ཤིང་རྒྱ་ཆེ་བ་ནི། ངལ་བསོས་པོའི་ནོར་དང་འདྲ་སྟེ། ངལ་བསོས་པོའི་ནོར་ལ་སྡོ་བ་ཞིག་ནས་
རིགས་དང་མཉམ་པ་ཞིག་ལས་ཆུང་མ་ཞིག་བླངས་ཏེ། དེ་དེ་དང་ལྷན་ཅིག་རྩེ་དགའ་ཡོངས་སུ་སྤྱད་པ་སྤྱོད་དོ། །དེས་རྩེ་དགའ་ཡོངས་སུ་སྤྱོད་ཀྱང་བུ་ཕོ་ཡང་མེད། བུ་མོ་ཡང་མེད་དེ། བདག་
གི་ཁྱིམ་དུ་ནོར་དུ་མ་ཞིག་འདུག་ན། ང་ལ་བུ་ཕོ་ཡང་མེད། བུ་མོ་ཡང་མེད་དེ། བདག་འདས་པ་དང། བདག་གི་དབང་བ་ཐམས་ཅད་བུ་མེད་པའོ་ཞེས་ཟེར་ཏེ། རྒྱལ་པོའི་དཀོར་དུ་འགྱུར་རོ། །ཞེས་
དེ་འགྲམ་པ་ལག་པས་བརྟེན་ཏེ། རབ་ཏུ་སེམས་ཤིང། འདུག་པ་དེའི་ཆུང་མས་མཐོང་ནས། ཇོ་བོ་ཁྱོད་ཅིའི་ཕྱིར་ལག་པ་འགྲམ་པ་ལ་བརྟེན་ཏེ་རབ་ཏུ་སེམས་ཤིང་འདུག་ཅེས་སྨྲས་པ་དང། དེས་
སྨྲས་པ། བཟང་མོ་བདག་གི་ཁྱིམ་ན་ནོར་དུ་མ་ཞིག་འདུག་ཀྱང་བུ་ཕོ་ཡང་མེད། བུ་མོ་ཡང་མེད་ན། བདག་འདས་པ་དང། བདག་གི་དབང་བ་ཐམས་ཅད་བུ་མེད་པའོ་ཞེས་ཟེར་ཏེ། རྒྱལ་པོའི་

[200A]༄༅། །དཀོར་དུ་འགྱུར་ན། ཅིའི་ཕྱིར་རབ་ཏུ་སེམས་ཤིང་མི་འདུག་།དེས་བསམས་པ། འདིའི་སྐལ་པ་ཆུང་ངམ། བུ་ཕོ་ཡང་མེད། བུ་མོ་ཡང་མེད་ན་ཅི་བདག་གི་སྐལ་པ་
ཆུང་ངམ་འདི་ནི་གཞན་མ་ཡིན་གྱི། བདག་ལ་ཉེས་པའི་སྐྱོན་བཏགས་ཏེ། ཆུང་མ་གཞན་ལེན་པར་འདོད་དོ། །དེའི་ཕྱིར་བདག་གི་མདུན་དུ་འགྲམ་པར་ལག་པ་གཏད་དེ། རབ་ཏུ་སེམས་
ཤིང་འདུག་ལ། འདི་སྐད་དུ་བདག་གི་ཁྱིམ་ན་ནོར་དུ་མ་འདུག་ཀྱང་བུ་ཕོ་དང། བུ་མོ་མེད་པས། བདག་འདས་པ་དང། བདག་གི་དབང་བ་ཐམས་ཅད་བུ་མེད་པའོ་ཞེས་ཟེར་ཏེ། རྒྱལ་པོའི་དཀོར་
དུ་འགྱུར་རོ་ཞེས་ཟེར་ཀྱི། དེས་བས་ན་བདག་ཉིད་ཐར་པར་བྱའོ་ཞེས་བསམས་ནས་སྨྲས་པ། ཇོ་བོ་འདི་ལྟར་བདག་སྐལ་པ་ཆུང་བས་ཁྱོད་ཀྱི་བུ་ཕོ་དང། བུ་མོ་མེད་ཀྱི། ཆུང་མ་གཞན་ཞིག་ལོང་
ཞིག་དང། དེ་ལས་བུ་ཕོ་དང། བུ་མོ་ཡང་འབྱུང་བར་འགྱུར་རོ་།དེས་སྨྲས་པ། བཟང་མོ་ཁྱོད་ཀྱིས་སྐྱེས་བུ་གང་ལ་ཆུང་མ་གཉིས་ཡོད་ན། དེ་ནི་ནམ་ཡང་ཆུ་གྲང་མོའི་སྐྱོ་མ་མི་འཐུང་
སྟེ། རྟག་ཏུ་དེའི་ཁྱིམ་ན་འཐབ་པ་དང། འཁྲུག་པ་དང། མི་འདུམ་པ་དང། རྩོད་པས་ནང་གི་སྐྱེ་བོ་རྣམས་དཀྲུག་པར་བྱས་ཏེ། རང་གི་ལས་ལ་བརྩོན་པར་མི་འགྱུར་རོ། །ཞེས་མ་
ཐོས་སམ། མོས་སྨྲས་པ། ཇོ་བོ། རེ་ཞིག་ལོན་ཞིག་དང། དེ་སྟེ་ཕུ་ནུ་མོ་ཙམ་དུ་གྱུར་ན་ནི་ཕུ་ནུ་མོའི་འདུ་ཤེས་ཀྱིས་བསྐྱང་བར་བྱའོ། །འོན་ཏེ་བུ་མོ་ཙམ་ཞིག་ན་ནི་བུ་མོའི་འདུ་ཤེས་

[200B] །དེས་དེ་ལ་གཡོ་བྱས་ཏེ་སྨྲས་པས་དེ་ཡང་བུ་མོ་འཚོལ་བ་ལ་ཞུགས་སོ། །དེ་ནས་རི་བྲགས་ཀྱི་གྲོང་གཞན་ཞིག་ན། ཁྱིམ་བདག་ཅིག་གི་བུ་མོ་ཞིག་བཙས་ནས། སྐྱེས་པ་དང་
ཕ་མ་གཉིས་དུས་ལས་འདས་པ་ཞིག་སྟེ། དེ་ནས་དེའི་མིང་པོ་ལས་དེ་བསླངས་ནས། དཔལ་ཆེན་པོ་དང་སྦྱར་ཏེ་བག་མར་བླངས་སོ། །ཐམས་ཅད་ཀྱང་ཆོས་ཉིད་ཀྱིས་སར་པས་རྙིང་པ་ཟིལ་གྱིས་
གནོན་པས་དེ་དེ་ལ་ཤིན་ཏུ་བྱམས་ཤིང་སེམས་ཞུགས་པར་གྱུར་ཏོ། །དེ་ནས་དེའི་ཆུང་མ་རྙིང་པ་དེ་རང་བཞིན་གྱིས་ཕྲག་དོག་གིས་མངལ་གྱི་གནས་དག་པར་གྱུར་ཏེ། སེམས་ཅན་དང་ལྡན་པར་
གྱུར་ནས། དེ་དགའ་བ་སྐྱེས་ཏེ། དེ་ལ་སྨྲས་པ། ཇོ་བོ་དགའ་བ་སྐྱེད་ཅིག་བདག་ནི་སེམས་ཅན་དང་ལྡན་པར་གྱུར་ཏེ། །དེས་སྨྲས་པ་བཟང་མོ་ལེགས་སོ། །དེ་སྟེ་བུ་ཕོ་ཞིག་བཙས་ན་ནི་
བདག་འདས་པ་དང། ཁྱིམ་གྱི་བདག་པོར་འགྱུར་རོ། །མོས་སྨྲས་པ། ཇོ་བོ་ཁྱོད་ཀྱི་ཆུང་མས་མངལ་ནས་ལྷུང་བའི་ཆོ་ག་ཞིག་སྦྱར་ཏེ་ལྷུང་བར་མ་བྱས་ན་ནི་ཁྱིམ་གྱི་བདག་པོར་འགྱུར་རོ། །དེས་
སྨྲས་པ། བཟང་མོ་སྔོན་ཡང་བདག་གིས་འདི་ལྟ་བུའི་ཕྱིར་སྨྲས་ན། ད་དུང་བུ་ཅུང་ཟད་ཀྱང་མེད་པར་ཁྱོད་ཀྱིས་བརྩམ་མམ། དེ་ལན་མེད་དེ་ཅང་མི་ཟེར་བར་འདུག་གོ་དེ་ཟླ་བ་བརྒྱད་དམ་
དགུ་འདས་པ་དང། ཁྱེའུ་ཞིག་བཙས་སོ། །དེ་བཙས་པའི་བཙས་སྟོན་རྒྱ་ཆེར་བྱས་ཏེ། རིགས་དང་མཐུན་པ་ལས་མིང་བཏགས་སོ། །དེ་སྔོན་གྱི་ལས་ཀྱིས་འདི་བཙས་ན་སེམས་ཅན་འདི་

[201A]༄༅། །མ་ཡར་མོ་འདིས་མི་གསོད་པ་ལ་པན་གྱི། དེ་བས་ན་འདི་ཉིད་ལ་གཞར་རོ་ཞེས་བསམས་ནས། དེས་དེ་ལ་སྨྲས་པ། ཆེ་ཞེ་ཁྱེའུ་འདི་ཁྱོད་དང་བདག་གི་ཡིན་གྱི་
འདི་བདག་ཅག་གཉིས་ཀས་བསྐྱེད་དོ། །དེས་ལེགས་ཀྱི་འདི་བཞིན་བགྱིའོ་ཞེས་སྨྲས་ནས། དེ་སྐྱེད་པ་ལ་ཞུགས་སོ། །དེས་དེ་བསྐྱེད་ན་ལོག་པར་རྟོག་པ་སྐྱེས་ཏེ། གང་གི་བུ་ཡིན་པ་དེའི་
ཁྱིམ་སྟེ། དེ་བས་ན་འདི་བསྐྱེད་ཀྱང་འདི་ལྟར་ཁྱིམ་གྱི་བདག་པོར་གྱུར་པ་དང། བདག་ནི་བྲན་མོར་འགྱུར་གྱི། འདི་ནི་གསད་དོ་སྙམ་ནས། དེ་ལོག་པར་རྟོག་པས་བསྐྱོད་པས་ཁྱེའུ་
དེའི་ཁར་སྨྱུག་མའི་ཐུར་མ་ཞིག་བཙུགས་པ་དང། དེས་སྡུག་བསྔལ་གྱིས་གཟིར་བས་ངུ་བར་གྱུར་ནས། དེས་སྨྲས་པ། ཆེ་ཞེ་ཁྱེའུ་འདི་ཅིའི་ཕྱིར་དུ། ཞེས་དྲིས་པ་དང། དེས་སྨྲས་པ་
ཆེ་ཞེ་ཅིའི་ཕྱིར་དུ་བ་མ་འཚལ་ཏོ། དེས་དེ་བླངས་ཏེ་དགའ་བ་བྱ་བར་བརྩམས་ཏེ། ལག་པས་འཁྱུད་དེ་འོ་བྱས་ནས་པང་པར་བླངས་ཀྱང་མི་བཏུབ་ནས། དེས་དེ་ལ་ནུ་མ་བླུང་ནས་ཇི་ཙམ་
བལྟས་པ་དང། སྨྱུག་མའི་ཐུར་མ་ཞིག་ཁར་བཙུགས་པར་མཐོང་ནས། དེས་མྱུར་དུ་ཁ་ཕྱེ་སྟེ་ལག་པས་དྲངས་པ་དང། ཁྱེའུ་དེ་དབུགས་མེད་དེ་དུས་ལས་འདས་ནས། བྲང་བརྡུངས་
ཏེ་ངུ་ཞིང་ས་ལ་འགྱེལ་བ་དང། ཁྱིམ་གྱི་སྐྱེ་པོ་རྣམས་བརྒྱུགས་ནས། འདི་ཅི་ཉེས་ཞེས་དྲིས་པ་དང། དེས་སྙིང་རྗེ་ཞིང་བརྩེ་བས་མཆི་མས་བརྣངས་བཞིན་དུ་སྨྲས་པ། ཀྱེ་མ་མ་

[201B]བདག་གི་བུའི་ཁར་སྨྱུག་མའི་ཐུར་མ་བཙུགས་ཏེ་བསད་དོ། །དེ་དག་ངུ་བར་གྱུར་ནས། འཁོར་གྱི་ཁྱིམ་མཚེས་དག་གིས་ཐོས་ནས་
དེ་དག་གིས་ཀྱང་བརྒྱུགས་ཏེ་སྨྲས་པ། ཨེ་མའོ་འདི་ནི་གློ་བུར་ཞིག་བྱས་ཏེ། བྱིས་པ་འདི་ཉེས་པ་མེད་ཅིང་གནོད་པ་མེད་པར་བསད་དོ་།ཞེས་ཟེར་པ་ནས། དེས་དེ་ལ་སྐྱེ་བོ་མང་པོ་དག་གིས་ཨེ་
མའོ་ཞེས་ཟེར་ཞིང་ཀུན་ཏུ་བསྐོར་ཏོ། །དེ་ནི་བྲང་བརྡུང་ཞིང་ངུ་སྟེ། མནའ་འདོར་བ་དེ་སྟེ། བདག་གིས་ཁྱོད་ཀྱི་བུ་གསད་པར་གྱུར་ན། བདག་གི་ཁྱོ་ཡང་སྤྲུལ་གྱིས་ཟོས་ཏེ། དུས་བྱེད་པར་ཤོག་
ཅིག་བུ་གཅིག་ནི་ཝས་ཟོས་པར་ཤོག་ཅིག་གཉིས་པ་ཆུ་བོར་ལྷུངས་ཏེ་དུས་བྱེད་པར་ཤོག་ཅིག་ཕ་མ་གནམ་ལྕགས་ཀྱིས་གསོད་པར་ཤོག་ཅིག་།བུའི་ཤ་ཡང་ཟོས་ལ་སྨྱོ་ཞིང་ཕྱར་བའི་
སེམས་ཀྱིས་ཕན་ཚུན་འཁྱམ་པར་ཤོག་ཅིག་ཅེས་མནའ་དོར་རོ། །དགེ་སློང་དག་ཇི་སྙམ་དུ་སེམས། ཁྱིམ་བདག་དེའི་ཆུང་མ་གཉིས་པ་ནི་འདི་ལྟར་འདི་བཞིན་དགེ་སློང་མ་སྐེམ་མོ་
གོའུ་ཏ་མི་འདིའོ། །འདི་ཤིན་ཏུ་ཉོན་མོངས་པས་ཀུན་ཏུ་ཁེབས་པས་ན། ཁྱེའུ་བསད་ན་ཡང་རྫུན་དུ་སྨྲ་ཞིང་མནའ་བོར་བ་དེའི་ལས་ཀྱི་རྣམ་པར་སྨིན་པས། འདིའི་ཁྱོ་སྤྲུལ་གྱིས་ཟོས་ཏེ་
དུས་ལས་འདས་སོ། །བུ་གཅིག་ནི་ཝས་བསད་དོ། །གཅིག་ནི་ཆུ་བོར་ལྷུང་སྟེ་དུས་ལས་འདས་སོ། །ཕ་མ་ནི་གནམ་ལྕགས་ལྷུང་བས་ཤིའོ། །བུ་ཤ་ཟོས་ཏེ། སྒྲེན་མོར་སྨྱོས་ཤིང་ཡན་

[202A]༄༅། །མན་དུ་གཡེང་པའི་སེམས་ཀྱིས་ཕན་ཚུན་དུ་འཁྱམས་སོ་།གཞན་ཡང་བཅོམ་ལྡན་འདས་འོད་སྲུང་ལས་རབ་ཏུ་བྱུང་བར་གྱུར་ཏེ། དེར་འདིས་ཚེ་གཅིག་ཏུ་ཚངས་
པར་སྤྱད་པ་སྤྱོད་ཀྱང་ཡོན་ཏན་གྱི་ཆོས་མང་པོ་གང་ཡང་མ་ཆུད་དོ། །གང་ལ་རབ་ཏུ་བྱུང་བའི་མཁན་མོ་དེ། བཅོམ་ལྡན་འདས་འོད་སྲུང་ཡང་དག་པར་རྫོགས་པའི་སངས་རྒྱས་ཀྱིས་འདུལ་
བ་འཛིན་པ་རྣམས་ཀྱི་ནང་ན་མཆོག་ཏུ་གསུངས་སོ། །དེ་ན་འདི་འཆི་བའི་ཚེ་སྨོན་ལམ་བཏབ་པ། གང་བདག་གིས་བཅོམ་ལྡན་འདས་འོད་སྲུང་བླ་ན་མེད་པ་ཡོན་གནས་ཀྱི་དྲུང་དུ་ཚེ་གཅིག་ཏུ་
ཚངས་པར་སྤྱོད་པ་སྤྱད་ཀྱང་ཡོན་ཏན་མང་པོ་གཅིག་ཀྱང་མ་ཆུད་དེ། བདག་དགེ་བའི་རྩ་བ་འདིས་གང་བཅོམ་ལྡན་འདས་འོད་སྲུང་ཡང་དག་པར་རྫོགས་པའི་སངས་རྒྱས་ཀྱིས་བྲམ་ཟེའི་ཁྱེའུ་བླ་
མ་ལ་བྲམ་ཟེའི་ཁྱེའུ་ཁྱོད་སྐྱེ་དགུའི་ཚེ་ལོ་བརྒྱ་ཐུབ་པ་ན་ཤཱཀྱ་ཐུབ་པ་དེ་བཞིན་གཤེགས་པ་ཡང་དག་པར་རྫོགས་པའི་སངས་རྒྱས་སུ་འགྱུར་རོ་ཞེས་ལུང་བསྟན་པ་དེའི་བསྟན་པ་ལ་བདག་རབ་
ཏུ་འབྱུང་ནས། ཉོན་མོངས་པ་ཐམས་ཅད་སྤངས་ཏེ། དགྲ་བཅོམ་པ་མངོན་དུ་བྱས་ནས། ཇི་ལྟར་བདག་གིས་མཁན་མོ་འདི་ལ། བཅོམ་ལྡན་འདས་འོད་སྲུང་ཡང་དག་པར་རྫོགས་
པའི་སངས་རྒྱས་ཀྱིས་འདུལ་བ་འཛིན་པའི་ནང་ན་མཆོག་ཏུ་གསུངས་པ་དེ་བཞིན་དུ་བདག་ཀྱང་བཅོམ་ལྡན་འདས་ཤཱཀྱའི་རྒྱལ་པོ་དེས་འདུལ་བ་འཛིན་པ་ནང་ན་མཆོག་ཏུ་

[202B]འདིས་དེ་ན་ཚེ་གཅིག་ཏུ་ཚངས་པར་སྤྱོད་པ་སྤྱད་པས་ན། དེ་ངའི་བསྟན་པ་ལ་རབ་ཏུ་བྱུང་ཞིང་ཉོན་མོངས་པ་ཐམས་ཅད་སྤངས་ནས་དགྲ་བཅོམ་པ་མངོན་དུ་བྱས་སོ་།གང་
འདུལ་བ་འཛིན་པའི་ནང་ནས་མཆོག་ཏུ་ཤོག་ཅིག་ཅེས་སྨོན་ལམ་བཏབ་སྟེ། སྨོན་ལམ་དེའི་མཐུས་ད་ལྟར་དེ་བཞིན་གཤེགས་པས་འདུལ་བ་འཛིན་པའི་ནང་ན་མཆོག་ཏུ་གསུངས་སོ། །གཞན་
ཡང་དགེ་སློང་དག་གིས་བཅོམ་ལྡན་འདས་ལ་ཞུས་པ། བཙུན་པ་སྐེམ་མོ་གོའུ་ཏ་མིའི་ཕ་མ་གཉིས་ཀྱིས་ལས་ཅི་ཞིག་བགྱིས་ན་ལས་གང་གིས་རྣམ་པར་སྨིན་པས། གནམ་ལྕགས་ལྷུང་སྟེ་གུམ་པར་
གྱུར། ཁྱོས་ལས་ཅི་ཞིག་བགྱིས་ན་སྤྲུལ་གྱིས་འཚལ་ནས་དུས་ལས་འདས། བུ་གཉིས་ཀྱིས་ལས་ཅི་ཞིག་བགྱིས་ན་གཅིག་ནི་ཝས་འཚལ། གཅིག་ནི་ཆུ་བོར་ལྷུང་སྟེ་དུས་ལས་འདས་པར་གྱུར་
བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དེ་དག་ཉིད་ཀྱིས་ལས་བྱས་ཤིང་བསགས་པས་ཚོགས་རྙེད་ཅིང་རྐྱེན་སྨིན་པ་ན། ཆུ་བོ་བཞིན་དུ་ཉེ་བར་གནས་པ་ནི་གདོན་མི་ཟ་བར་འགྱུར་
རོ༑ ༑དེ་དག་གིས་ལས་བྱས་ཤིང་བསགས་པ་ནི། གཞན་སུས་ཀྱང་མྱོང་བར་མི་འགྱུར་རོ། །དགེ་སློང་རྣམས་ལས་བྱས་ཤིང་བསགས་པ་ནི་ཕྱི་རོལ་གྱི་སའི་ཁམས་ལ་རྣམ་པར་མི་སྨིན། ཆུའི་
ཁམས་ལ་མ་ཡིན། མེའི་ཁམས་ལ་མ་ཡིན། རླུང་གི་ཁམས་ལ་མ་ཡིན་གྱི། ཟིན་པའི་ཕུང་པོ་དང། ཁམས་དང། སྐྱེ་མཆེད་འདི་ཉིད་ལ་དགེ་བ་དང། མི་དགེ་བའི་ལས་བྱས་པ་རྣམ་པར་

[203A]༄༅། །སྨིན་ཏོ། །ལས་རྣམས་སྟོར་བར་མི་འགྱུར་པ། །བསྐལ་པ་དག་ནི་བརྒྱ་ལོན་ཀྱང། །དུས་དང་འཕྲོད་ན་འཐོབ་པ་ནི། ལུས་ཅན་རྣམས་ལ་འབྲས་བུར་སྨིན་
དགེ་སློང་དག་སྔོན་བྱུང་བ་ན་བསྐལ་པ་བཟང་པོ་འདིར་སྐྱེ་བོ་ཚེ་ལོ་ཉི་ཁྲི་ཐུབ་པ་ན་འོད་སྲུང་ཞེས་བྱ་བའི་སྟོན་པ་འཇིག་རྟེན་དུ་བྱུང་སྟེ། དེ་བཞིན་གཤེགས་པ་དགྲ་བཅོམ་པ་ཡང་དག་པར་
རྫོགས་པའི་སངས་རྒྱས་རིག་པ་དང། རྐང་པར་ལྡན་པ། བདེ་བར་གཤེགས་པ། འཇིག་རྟེན་མཁྱེན་པ། བླ་ན་མེད་པ། སྐྱེས་བུ་འདུལ་བའི་ཁ་ལོ་སྒྱུར་བ་ལྷ་དང་མི་རྣམས་ཀྱི་སྟོན་པ་སངས་
རྒྱས་བཅོམ་ལྡན་འདས་ཡུལ་འཁོར་མོ་འཇིག་གི་གྲོང་ཁྱེར་གྱི་དྲང་སྲོང་བཞིན་གྱི་རི་དྭགས་གནས་ན་བཞུགས་སོ། །དེའི་དུས་ན་ཡུལ་འཁོར་མོ་འཇིག་ན་ཁྱིམ་བདག་གཞན་ཞིག་གནས་ཏེ་
ཕྱུག་པ། ནོར་མང་བ། ལོངས་སྤྱོད་ཆེ་བ། གནས་ཡངས་ཤིང་རྒྱས་པ། ངལ་བསོས་བུ་བཞིན་ནོར་འདུ་བ། ངལ་བསོས་པོའི་ནོར་ལ་སྔོ་བ་དེས། ཆུ་བོ་བར་ཀ་ཡའི་ཕ་རོལ་ཏུ་གཙུག་ལག་ཁང་
ཞིག་བརྩིགས་ཏེ། དེར་ཡུལ་སོ་སོ་ན་གནས་པའི་དགེ་སློང་དག་གནས་ཏེ། ཁྱིམ་བདག་དེ་ལས་སྐྱེ་བོའི་གྲོང་མི་དག་གིས་ཟོང་བླངས་ཤིང་འདོང་ངོ། །དེ་ལ་གཅིག་གིས་ལན་གསུམ་གྱི་
བར་དུ་ཟོང་ཆུས་གསན་པ་དང། དེས་དེ་ལ་སྨྲས་པ། འདི་ལྟར་དྲིན་མེད་པ་ཁྱོད་ཀྱིས་བརྣོགས་ཏེ། བདག་གི་ཟོང་ལན་གསུམ་དུ་ཆུད་གསན་གྱི། ནོར་མ་བྱིན་གྱི་བར་དུ་མ་འགྲོ་ཞིག་

[203B] ཁྱིམ་བདག་ལན་ཅིག་སྩོལ་ལ་དེ་ཆུད་གསན་ན་བདག་གི་བུ་གསུམ་དང། བདག་ཆུང་མར་བཅས་པ་ཁྱོད་ཀྱི་བྲན་དུ་སྣོམས་ཤིག། དེས་ཡང་ཚིག་རྒྱ་བྲིས་ནས་དེ་ལ་ཟོང་བྱིན་ནོ། །དེ་
ཡང་ཅུང་ཟད་ཀྱང་མི་ནུས་པ་ཞིག་སྟེ། དེ་ཡང་ཆུད་གསན་ནས་ཁྱིམ་བདག་དེས་དེ་ཆུང་མ་དང་བཅས་ཏེ། གཙུག་ལག་ཁང་དེའི་ལས་བྱེད་པར་ཕུལ་ལོ། །དེ་ཡུལ་འཁོར་མོ་འཇིག་ན་གནས་པས་
ཉི་མ་རེ་རེ་ཞིང་ཆུ་བོ་རྒལ་ནས། གཙུག་ལག་ཁང་དེར་དགེ་སློང་གི་དགེ་འདུན་གྱི་འབྲས་ཆན་འཚེད་དེ། ཆུང་མ་དང་བུ་དག་ནི་ཕྱག་ཚང་བྱེད་དོ། །གཙུག་ལག་ཁང་དེ་ན་དགེ་སློང་དགྲ་བཅོམ་པ་
ཞིག་དགེ་འདུན་གྱི་ཞལ་ཏ་བྱེད་དེ། དེ་ནས་དུས་ཕྱི་ཞིག་ན་ཆར་པ་བབས་པས། ཆུ་བོ་བར་ཀ་ཆུས་གང་སྟེ། ལས་བྱེད་པ་བུ་དང་ཆུང་མར་བཅས་ཏེ། རིང་དུ་ཐོགས་པ་དང། དགེ་སློང་དགྲ་
བཅོམ་པ་དེ་འོངས་ནས་སྨྲས་པ། ཀྱེ་སྐྱེས་བུ་གདུགས་ཚོད་འདི་ཙམ་འདས་ཀྱི་བར་ད་དུང་ཡང་ཁྱོད་མི་འོང་ན། ཅི་དགེ་སློང་གི་དགེ་འདུན་བཤོས་རྣམས་གཅད་པར་བྱའམ། དེ་སྐད་སྨྲས་པ་
དང། ཆུང་མ་དང་བཅས་ནས་ཁྲོས་ཏེ་སྨྲས་པ། འདི་འོང་བ་ན་ཀླད་པར་ཅིའི་ཕྱིར་ན་གནམ་ལྕགས་མི་བབ། བུ་ཆེན་པོས་སྨྲས་པ་འདི་སྤྲུལ་གདུག་པས་ཅིའི་ཕྱིར་མ་ཟོས། བུ་འབྲིང་པོས་སྨྲས་
པ༑ འདི་ཅིའི་ཕྱིར་ཆུ་བོར་ལྷུང་སྟེ། དུས་ལས་མ་འདས། བུ་ཆུང་ངུས་སྨྲས་པ། འདི་ཝས་ཅིའི་ཕྱིར་མ་ཟོས། དགེ་སློང་དག་ཇི་སྙམ་དུ་སེམས། གང་ཁྱིམ་བདག་ཆུང་མར་བཅས་པ་དེ་ཉིད་ནི་

[204A]༄༅། །སྐེམ་མོ་གོའུ་ཏ་མིའི་ཕ་མའོ། །གང་བུ་ཆེན་པོ་དེ་ནི་འདིའི་ཁྱོའོ། །གང་བུ་འབྲིང་པོ་དེ་ནི་འདིའི་བུ་ཆེན་པོའོ། །གང་བུ་ཐ་ཆུང་དེ་ནི་འདིའི་བུ་ཆུང་ངུ་སྟེ། དེ་ལྟར་དགྲ་
བཅོམ་པ་ལ་ངན་སེམས་ཀྱིས་ཚིག་རྩུབ་པོ་ཕྱུང་སྟེ། དེའི་ལས་ཀྱི་རྣམ་པར་སྨིན་པས་གནམ་ལྕགས་དང། སྦྲུལ་གདུག་པ་དང། ཝ་ལ་སོགས་པས་བསད། ཆུ་བོར་ལྷུང་བ་དང་བཞི་ཆར་
དུས་ལས་འདས་སོ། །དེ་ལྟ་བས་ན་དགེ་སློང་དག་ཤིན་ཏུ་གནག་པའི་ལས་ཀྱི་རྣམ་པར་སྨིན་པའང་ཤིན་ཏུ་གནག་གོ། ཤིན་ཏུ་དཀར་བའི་ལས་ནི་ཤིན་ཏུ་དཀར་བའོ། །འདྲེས་པའི་ལས་
ནི་འདྲེས་པའོ། །དེ་ལྟ་བས་ན་དགེ་སློང་དག་ཤིན་ཏུ་གནག་པ་དང་འདྲེས་མའི་ལས་སྤངས་ཏེ། ཤིན་ཏུ་དཀར་བའི་ལས་ལ་ནན་ཏན་དུ་བྱའོ། །དེ་བཞིན་དུ་དགེ་སློང་དག་ཁྱེད་ཀྱིས་
བསླབ་པར་བྱོས་ཤིག། བཅོམ་ལྡན་འདས་ཀྱི་དེ་སྐད་ཅེས་གསུངས་པ་དང། དགེ་སློང་དེ་དག་ཡི་རངས་ཏེ། བཅོམ་ལྡན་འདས་ཀྱིས་གསུངས་པ་ལ་མངོན་པར་དགའོ།། །།
འདུལ་བ་ཕྲན་ཚེགས་ཀྱི་གཞི། བམ་པོ་སོ་དགུ་པ། གླེང་གཞི་ནི་མཉན་དུ་ཡོད་པ་ན་སྟེ། ནམ་སྐྱེས་བུ་གླེན་པ་འཕགས་སྐྱེས་པོས་ཤཱཀྱ་རྣམས་ལ་ཉེས་པ་མེད་ཅིང་གནོད་པ་མེད་པར་
བསད་པ་དང། ཤཱཀྱའི་ཆུང་མ་རྣམས་ཀྱིས་མིང་པོ་དང་ཁྱོ་དང། ཕ་རྣམས་ལས་བྲལ་བར་གྱུར་ནས། སྡུག་བསྔལ་གྱིས་ཉོན་མོངས་ཏེ། ལེགས་པར་བཤད་པའི་ཆོས་འདུལ་བ་ལ་

[204B] །སྡུག་བསྔལ་ནི་དྲིལ་བུའི་སྒྲ་དང་འདྲ་སྟེ། ནམ་དེ་དག་མྱ་ངན་དང་བྲལ་བ་དང། དེའི་ཚེ་འདོད་ཆགས་རབ་ཏུ་ཆེ་བའི་ཉོན་མོངས་པས་གཟིར་ཏེ་བཟོད་པར་བྱ་བ་མ་ནུས་སོ་།བཅོམ་
ལྡན་འདས་ཀྱིས་གསུངས་པ། སྦྲུལ་ནག་པོ་ལ་ཉེས་པའི་དམིགས་ལྔ་སྟེ། ལྔ་གང་ཞེ་ན། ཁྲོ་བ་ཅན་དང། ཁོན་དུ་འཛིན་པ་ཅན་དང། སྙིང་རིང་བ་དང། བྱས་པ་མི་གཟོ་བ་དང། དུག་རྣོ་
བའོ། །དེ་ལྟར་དེ་བཞིན་དུ་བུད་མེད་ཁ་ཅིག་ལ་ཡང་ཉེས་པའི་དམིགས་ལྔ་སྟེ། ལྔ་གང་ཞེ་ན། ཁྲོ་བ་ཅན་དང། ཁོན་དུ་འཛིན་པ་ཅན་དང། སྙིང་རིང་བ་དང། བྱས་པ་མི་གཟོ་བ་དང། དུག་
རྣོ་བའོ། །དེ་ལ་བུད་མེད་ཀྱི་དུག་རྣོ་བ་གང་ཞེ་ན། བུད་མེད་ནི་ཕལ་ཆེར་འདོད་ཆགས་ཆེའོ། །དེ་དག་གཅིག་ལ་གཅིག་གྲོས་བྱས་ནས་དགེ་སློང་མ་སྦོམ་དགའ་མོ་གང་ན་བ་དེར་སོང་སྟེ་
ཕྱིན་པ་དང། སྦོམ་དགའ་མོའི་རྐང་པ་ལ་ཕྱག་བྱས་ཏེ། མདུན་དུ་འཁོད་ནས་འཕགས་མ་ཉོན་མོངས་པ་རྣམས་ནི་གཟུང་བར་དཀའ་སྟེ་།བུད་མེད་རྣམས་ལ་སླུ་བར་བགྱིད་ན། ཇི་ལྟར་བདག་
གིས་བཟློག་པར་བགྱི་བར་བཤད་དུ་གསོལ། དེས་སྨྲས་པ། ནུ་མོ་དག། དེ་ལ་ཤེས་པར་བྱ་བ་ཅི་ཞིག་ཡོད། ཁྱེད་ཅག་ནི་ན་ཆུང་དར་ལ་བབ་པ་ཡིན་གྱི། དེང་ལ་ཁྲིམས་ཕུལ་ཏེ་ནོར་ཅན་
དང། ཚོང་དཔོན་དང། དེད་དཔོན་དང། གཞན་ཡང་ནལ་གྱི་བུ་དང་སུའི་བུ་རྟོལ་མེད་པ་རྣམས་དང་ལྷན་གཅིག་ཏུ་ཡོངས་སུ་སྤྱོད་ཅིག་།དེ་སྟེ་ང་ཡང་གཞོན་ནི་ཁྱེད་ཅག་དང་ལྷན་ཅིག་ཏུ་

[205A]༄༅། །འགྲོའོ། །དེས་དེ་དག་བསླུས་པ་དང། རྐང་པ་ལ་ཕྱག་འཚལ་ཏེ། དོང་ནས་ཡང་སྨྲས་པ། ཆེ་ཞེ་འཕགས་མ་སྦོམ་དགའ་མོ་ན་རེ། འདི་ལ་ཤེས་པར་བྱ་བ་
ཅི་ཞིག་ཡོད་ཅེས་ཟེར་རོ། །དེ་དག་ལས་ཁ་ཅིག་གིས་ཆེ་ཞེ་དེས་སྨྲས་པ་ལེགས་ཀྱི། འདོང་ལ་ཡོངས་སུ་སྤྱོད་དོ་ཞེས་སྨྲས་པ་དང། ཁ་ཅིག་གིས་སྨྲས་པ། བུ་མོ། བུད་མེད་རྣམས་ཀྱིས་
ལེགས་པར་བཤད་པའི་ཆོས་འདུལ་བ་ལ་རབ་ཏུ་བྱུང་བ་ནི་རྙེད་པར་དཀའ་ན་སྐད་ཅིག་འཕགས་མ་སྐེམ་མོ་གོའུ་ཏ་མི་ལ་ཡང་དྲིའོ། །དེ་དག་གིས་ཆེ་ཞེ་ལེགས་ཀྱི། དེ་བཞིན་དུ་བགྱིའོ།།
ཞེས་སྨྲས་ཏེ། དེ་དག་སྐེམ་མོ་གོའུ་ཏ་མིའི་དྲུང་དུ་དོང་སྟེ་རྐང་པ་ལ་ཕྱག་བྱས་ནས། འཕགས་མ་ཉོན་མོངས་པ་ནི་གཟུང་བར་དཀའ་སྟེ། བུད་མེད་རྣམས་ལ་སླུ་བར་བྱེད་ན་བདག་
ཅག་གིས་ཇི་ལྟར་བཟློག་པར་བགྱི་བར་བཤད་དུ་གསོལ། དེས་སྨྲས་པས་ཆེ་ཞེ་དག་འདོད་པ་རྣམས་ཀྱི་མིང་ཡང་མ་འཛིན་ཅིག་དེ་ཅིའི་ཕྱིར་ཞེ་ན། འདོད་པ་ནི་བདེ་བ་ཆུང་ལ་སྡུག་བསྔལ་
ཆེའོ། །ཉེས་པའི་དམིགས་མང་ངོ། །བཅོམ་ལྡན་འདས་ཀྱིས་གསུངས་པ་ཉེས་པའི་དམིགས་ལྔ་ཡང་དག་པར་མཐོང་ཞིང་མཁས་པས་ནི་འདོད་པ་ལ་བསྟེན་པ་ནི་མི་རིགས་སོ། །ལྔ་
གང་ཞེ་ན། འདོད་པ་ནི་དགའ་བ་ཆུང་ལ་སྡུག་བསྔལ་ཆེ་བ་ཉེས་པའི་དམིགས་མང་པོར་ཡང་དག་པར་མཐོང་བའི་མཁས་པས་འདོད་པ་ལ་བསྟེན་པར་མི་རིགས་སོ། །འདོད་པ་ལ་བསྟེན་

[205B]མཁས་པས་འདོད་པ་ལ་བསྟེན་པར་མི་རིགས་སོ། །འདོད་པ་ལ་བསྟེན་པ་གཏོང་བ་དང། ངོམས་པ་དང། ཆོག་པ་མེད་པར་མཐོང་བའི་
མཁས་པས་འདོད་པ་ལ་བསྟེན་པར་མི་རིགས་སོ། །འདོད་པ་ལ་བསྟེན་པ་ནི། སྡིག་པའི་ལས་མི་བྱེད་པ་ནི་ཅུང་ཟད་ཀྱང་མེད་པར་མཐོང་བའི་མཁས་པས་འདོད་པ་ལ་བསྟེན་པར་མི་རིགས་སོ། །
འདོད་པ་ནི་རྣམ་གྲངས་དུ་མ་ལས་ཀྱང། སངས་རྒྱས་དང། སངས་རྒྱས་ཀྱི་ཉན་ཐོས་དང། མཁས་པ་དང། ཡང་དག་པར་སོང་བའི་སྐྱེས་བུ་དམ་པ་དག་གིས་སྨད་པར་མཐོང་བའི་མཁས་པས་
འདོད་པ་ལ་བསྟེན་པར་མི་རིགས་སོ། །ཡོན་ཏན་ལྔ་མཐོང་བའི་མཁས་པ་ནི། རབ་ཏུ་འབྱུང་བ་ལ་མོས་པར་བྱ་བའི་རིགས་སོ། །ལྔ་གང་ཞེ་ན། རང་གི་དོན་མ་འདྲེས་པ་མཐོང་བར་འགྱུར་བའི་
མཁས་པས་རབ་ཏུ་འབྱུང་བ་ལ་མོས་པར་བྱ་བར་རིགས་སོ། །བདག་གང་བྲན་མོ་དང། མངག་གཞུག་མ་དང། སྐྱོ་བ་དང། དབང་མེད་པ་དང། གང་དགར་འགྲོར་མེད་པ་ལས་དེ་དག་གིས་
མཆོད་པ་དང། བསྔགས་པར་མཐོང་བའི་མཁས་པས་རབ་ཏུ་འབྱུང་བ་ལ་མོས་པར་བྱ་བའི་རིགས་སོ། །བླ་ན་མེད་པའི་རྣལ་འབྱོར་བདེ་བ་དང། མྱ་ངན་ལས་འདས་པ་ཐོབ་པར་འགྱུར་བ་མཐོང་
བའི་མཁས་པས་རབ་ཏུ་འབྱུང་བ་ལ་མོས་པར་བྱ་བའི་རིགས་སོ་།བདག་བླ་ན་མེད་པའི་རྣལ་འབྱོར་བདེ་བ་དང། མྱ་ངན་ལས་འདས་པ་འཐོབ་པ་དག་མ་ཐོབ་ན་ཡང་ལྷར་སྐྱེ་བར་འགྱུར་རོ་ཞེས་མཐོང་

[206A]༄༅། །བའི་མཁས་པས་རབ་ཏུ་འབྱུང་བ་ལ་མོས་པར་བྱ་བའི་རིགས་སོ། །རྣམ་གྲངས་དུ་མ་ལས་ཀྱང་རབ་ཏུ་འབྱུང་བ་ནི། སངས་རྒྱས་དང། སངས་རྒྱས་ཀྱི་ཉན་ཐོས་དང། མཁས་
པ་དང་ཡང་དག་པར་སོང་བ་དང། སྐྱེས་བུ་དམ་པ་དག་གིས་བསྟོད་པར་མཐོང་བའི་མཁས་པས་རབ་ཏུ་འབྱུང་བ་ལ་མོས་པར་བྱ་བའི་རིགས་སོ། །ཅི་བདག་གིས་ཚེ་གཞན་དུ་འདོད་པའི་ཕྱིར་
སྡུག་བསྔལ་མྱོང་བ་དེ་མཉན་པར་འདོད་དམ། འོན་ཏེ་ཚེ་འདི་ལ་མྱོང་བ་རྣམས་མཉན་པར་འདོད། དེ་དག་གིས་འཕགས་མ་ཁྱོད་ཀྱིས་ཚེ་གཞན་དུ་འདོད་པའི་ཕྱིར་སྡུག་བསྔལ་མྱོང་བ་
ནི་རེ་ཞིག་ཞོག་ལ། གང་ཚེ་འདི་ཉིད་ལ་མྱོང་བ་རྣམས་གསུངས་ཤིག་ཅེས་སྨྲས་པ་དང། དེས་དེ་དག་ལ་ཕ་དང། མ་དང། ཁྱོ་དང། བུ་རྣམས་ལས་བྲལ་བའི་སྡུག་བསྔལ་དང། བུ་ཤ་
ཟོས་པའི་སྡུག་བསྔལ་ཇི་ལྟར་གྱུར་པ་ཞིབ་ཏུ་སྨྲས་པ་དང། དེ་དག་སྐྱོ་ནས་པ་སྤུ་ཀུན་གྱི་ཁུང་བུ་ཡང་གཡོས་ཏེ། རྣ་བ་བྱོ་ནས་སྐེམ་མོ་གོའུ་ཏ་མིའི་གདོང་དུ་བལྟས་པ་དང། དེས་དེ་དག་གི་
བསམ་པ་དང། བག་ལ་ཉལ་བ་དང། ཁམས་དང། རང་བཞིན་རྣམས་ཤེས་ནས། འཕགས་པའི་བདེན་པ་བཞི་ཡང་དག་པར་རྟོགས་པར་འགྱུར་བ་དེ་ལྟ་བུའི་ཆོས་བཤད་དོ། །དེ་ཐོས་ནས་
དེ་དག་གིས་འཇིག་ཚོགས་སུ་ལྟ་བའི་རིའི་རྩེ་མོ་ཉི་ཤུ་གྱེན་དུ་བྱུང་བ། ཡེ་ཤེས་ཀྱི་རྡོ་རྗེས་བཅོམ་སྟེ། རྒྱུན་དུ་ཞུགས་པའི་འབྲས་བུ་མངོན་དུ་བྱས་སོ། །དེ་དག་བདེན་པ་མཐོང་སྟེ། འཕགས་

[206B]བདག་ཅག་རབ་ཏུ་དོ་ཞིག་གོ་འཕགས་མ་སྤོམ་དགའ་མེས་བདག་ཅག་འདོད་པའི་འདམ་དུ་དོ་བཅུག་གོ་ཞེས་སྨྲས་པ་དང། སྐེམ་མོ་གོའུ་ཏ་མིས། ནུ་མོ་དག་ཅི་བྱས་ཞེས་
དྲིས་པ་དང། དེ་དག་གིས་ཀྱང་ཞིབ་ཏུ་སྨྲས་སོ། །དེས་ནུ་མོ་དག་།འདི་ལ་ཅི་ཞིག་བྱ། དེ་ནི་ཉེས་པ་སྦོམ་པོ་སྤྱོད་པ་སྟེ། དེས་བཅོམ་ལྡན་འདས་ཀྱི་བསྟན་པ་ཆུ་འགྲམ་གྱི་གད་པ་བཞིན་འདོར་རོ། །ཞེས་
སྨྲས་པ་དང། དོན་ཉུང་བའི་དགེ་སློང་མ་དག་འཕྱ་སྤོང་སྟེ་ཁ་ངན་དུ་ཟེར་བ་ན་དགེ་སློང་མས། དགེ་སློང་མ་དག་སླར་ཁྱིམ་དུ་བསྐྲད་པ་ག་ལ་སྲིད་ཅེས་ཟེར་རོ། །དེ་ལྟར་གྱུར་པ་དགེ་སློང་མ་དག་གིས་
དགེ་སློང་དག་ལ་སྨྲས་སོ། །དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་མས་དགེ་སློང་མ་ཁྱིམ་དུ་འཇུག་པར་མ་བྱེད་
ཅིག་འཇུག་པར་བྱེད་ན་ཉེས་པ་སྦོམ་པོར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། དགེ་སློང་མ་གཞན་ཞིག་གིས་དགེ་སློང་ལ་སྤྱོད་པ་དང། དགེ་སློང་དེ་སྐྲག་པར་གྱུར་ཏེ། དེ་ལྟར་
གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་མས་དགེ་སློང་ལ་སྤྱོ་བར་མ་བྱེད་ཅིག་སྤྱོ་བར་བྱེད་ན་འདས་པ་
དང་བཅས་པར་འགྱུར་རོ། །ཇི་ལྟར་དགེ་སློང་མས་དགེ་སློང་ཕ་ལ་མི་བྱ་བ་བཞིན་དུ་དགེ་སློང་མ་དང། དགེ་སློང་མ་དང། དགེ་ཚུལ་ཕ་དང། དགེ་ཚུལ་མ་ལ་མི་བྱའོ། །དགེ་སློང་མས། དགེ་

[207A]༄༅། །སློང་དང། དགེ་སློང་མ་དང། དགེ་སློབ་མ་དང། དགེ་ཚུལ་ཕ་དང། དགེ་ཚུལ་མ་ལ་མི་བྱའོ། །དགེ་ཚུལ་མས་དགེ་སློང་དང། དགེ་སློང་མ་དང། དགེ་སློང་མ་དང་
དགེ་ཚུལ་ཕ་དང། དགེ་ཚུལ་མ་ལ་ཡང་མི་བྱའོ། །སྡོམ་ནི། མདུན་དུ་འགྲོ་བར་མི་བྱ་སྟེ། །ལྡང་པར་བྱའོ་དགེ་སློང་མ། ཞུས་ནས་འདུག་པར་བྱ་བ་དང། །སྐྱིལ་མོ་ཀྲུང་དང་རྣམ་གྲངས་མེད། །
སངས་རྒྱས་བཅོམ་ལྡན་འདས་མཉན་དུ་ཡོད་པ་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དེའི་ཚེ་ཚེ་དང་ལྡན་པ་འོད་སྲུང་ཆེན་པོ་མཉན་དུ་ཡོད་པའི་སྔོན་གྱི་སྐྱེད་
མོས་ཚལ་རི་དྭགས་སྒྲའི་ཁང་པ་ན་འདུག་གོ་དེ་ནས་ཚེ་དང་ལྡན་པ་འོད་སྲུང་ཆེན་པོ་སྔ་དྲོ་ཤམ་ཐབས་དང་ཆོས་གོས་གྱོན་ལྷུང་བཟེད་ཁྱེར་ཏེ། མཉན་དུ་ཡོད་པར་བསོད་སྙོམས་ཀྱི་ཕྱིར་
ཞུགས་སོ། །དགེ་སློང་མ་སྦོམ་དགའ་མོ་ཡང་སྔ་དྲོ་ཤམ་ཐབས་དང། ཆོས་གོས་གྱོན་ལྷུང་བཟེད་ཁྱེར་ནས་མཉན་དུ་ཡོད་པར་བསོད་སྙོམས་ལ་ཞུགས་པ་དང། དེས་ཚེ་དང་ལྡན་པ་འོད་
སྲུང་མཐོང་ནས། གླེན་པ་འདི་ལ་མི་དགའ་བར་བྱའོ་སྙམ་བསམས་ནས། ཁྱིམ་གང་དུ་ཚེ་དང་ལྡན་པ་འོད་སྲུང་ཆེན་པོ་འགྲོ་བ་དེར་མོ་ཐོག་མར་སོང་སྟེ། སྒོའི་ནང་ལོགས་སུ་འདུག་ནས་
འཕགས་པ་ད་ལྟར་ནི་སྦྱར་བ་ཅུང་ཟད་ཀྱང་མེད་ཀྱི། སོང་ཞིག་ཅེས་སྨྲས་པ་དང། དེ་ཁྱིམ་གཞན་དུ་སོང་ངོ། །དེར་ཡང་མོ་སྔར་སོང་སྟེ་སྔ་མ་བཞིན་དུ་གཙེས་སོ། །འདི་བཞིན་དུ་ཡང་

[207B] མ་དགོངས་པར་ནི་དགྲ་བཅོམ་པའི་ཡེ་ཤེས་ཀྱི་གཟིགས་པ་མི་འཇུག་སྟེ། སུ་ཞིག་བདག་ལ་འཚེ་སྙམ་དགོངས་ན་སྤོམ་དགའ་མོ་ཡིན་པར་གཟིགས་ནས། དེས་
སྨྲས་པ། སྲིང་མོ་ཁྱོད་ཀྱིས་མ་ཉེས་ཀྱི། ཚེ་དང་ལྡན་པ་ཀུན་དགའ་བོས་ཉེས་ཏེ། ཉེས་པ་སྦོམ་པོ་སྤྱོད་པའི་བུད་མེད་དག་ལེགས་པར་བཤད་པའི་ཆོས་འདུལ་བ་ལ་རབ་ཏུ་བྱུང་ཞིང་བསྙེན་པར་རྫོགས་
ནས༑ དགེ་སློང་མའི་དངོས་པོར་གནང་བར་བྱས་པས་ཉེས་སོ། །དེ་ལྟར་གྱུར་པ་དགེ་སློང་དག་གིས་ཐོས་ནས། བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་དགོངས་པ། གང་ཅུང་
ཟད་དགེ་སློང་མས། དགེ་སློང་ཕ་སྤྱོད་ཡུལ་དུ་འགྲོ་བའི་མདུན་དུ་སོང་ན་ཉེས་པའི་དམིགས་སུ་འགྱུར་ཏེ། དེ་ལྟ་བས་ན་དགེ་སློང་མས་དགེ་སློང་གི་སྤྱོད་ཡུལ་དུ་བསོད་སྙོམས་མི་བསླང་བར་
དགོངས་ནས། བཀའ་སྩལ་པ། དགེ་སློང་དག་དགེ་སློང་འོད་སྲུང་གིས་དགེ་སློང་མ་ལ་རིགས་པར་སྤྱོས་སོ། །དེ་ལྟ་བས་ན་དགེ་སློང་མས་དགེ་སློང་གི་སྤྱོད་ཡུལ་དུ་བསོད་སྙོམས་མ་བསླང་
ཞིག་དགེ་སློང་མས་དགེ་སློང་གི་སྤྱོད་ཡུལ་དུ་བསོད་སྙོམས་བསླངས་ན་འདས་པ་དང་བཅས་པར་འགྱུར་རོ། །བཅོམ་ལྡན་འདས་ཀྱིས་དགེ་སློང་མས་དགེ་སློང་གི་སྤྱོད་ཡུལ་དུ་བསོད་སྙོམས་
མ་བསླང་ཞིག་ཅེས་གསུངས་པ་དང། དགེ་སློང་མས་དགེ་སློང་གི་སྤྱོད་ཡུལ་སྤངས་པ་དང། དེ་དག་བསོད་སྙོམས་ཀྱིས་ཕོངས་པར་གྱུར་ནས། དེ་ལྟར་གྱུར་པ་དགེ་སློང་མ་རྣམས་ཀྱིས་དགེ་

[208A]༄༅། །སློང་རྣམས་ལ་སྨྲས་པ་དང། དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་དེ་ལྟ་བས་ན། དགེ་སློང་མས་དགེ་སློང་སྤྱོད་
ཡུལ་དུ་འདོད་བའི་མདུན་དུ་འགྲོ་བར་མི་བྱའོ། །གང་སྤྱོད་ཡུལ་དགེ་སློང་དག་གིས་སྤངས་པར་དགེ་སློང་མ་དེ་དག་དོང་བར་བྱོས་ཤིག་།ཅེས་བཀའ་སྩལ་ཏོ། །གླེང་གཞི་ནི་མཉན་དུ་ཡོད་པ་ན་
སྟེ༑ སྦོམ་དགའ་མོ་འཁོར་བརྒྱ་སྟོང་དུ་མའི་མདུན་ན་འདུག་ཅིང་ཆོས་འཆད་དོ། །ཚེ་དང་ལྡན་པ་འོད་སྲུང་ཆེན་པོ་ལམ་དེར་སོང་བ་དང། འཁོར་དེ་དག་གིས་ཚེ་དང་ལྡན་པ་འོད་སྲུང་ཆེན་པོ་
མཐོང་ནས་ལངས་སོ། །སྦོམ་དགའ་མོ་ནི་རྐུབ་མ་བསྐྱོད་པ་དང། དེ་དག་གིས། འཕགས་པ་འོད་སྲུང་ཆེན་པོ་ལྷ་དང་མིའི་མཆོད་གནས་དེ་མཐོང་བ་དང། བདག་ཅག་ནི་ལངས་ན་ཁྱོད་
སྟན་ལས་ཀྱང་མ་འཕགས་པ་ནི་མ་ལེགས་སོ། །ཞེས་སྨྲས་པ་དང་དེས་འདི་ནི་མུ་སྟེགས་ཅན་ལས་རབ་ཏུ་བྱུང་བ་སྟེ། བླུན་པ། རབ་ཏུ་བླུན་པ། གླེན་པ། རབ་ཏུ་གླེན་པས་ན་བདག་ཤཱཀྱ་མོ་
ལས་རབ་ཏུ་བྱུང་བ། སྡེ་སྣོད་གསུམ་པ་ཆོས་ཀྱི་གཏམ་ཅན། རིག་པ་དང་གྲོལ་བ་ལ་སྤོབས་པས་ཅིའི་ཕྱིར་འདི་མཐོང་བ་དང་སྟན་ལས་ལྡང། ཞེས་སྨྲས་པ་དང། དགེ་སློང་དག་གིས་དེ་ཐོས་ཏེ་
བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ་དགེ་སློང་དག་དད་པའི་བྲམ་ཟེ་དང། ཁྱིམ་བདག་རྣམས་ནི་རིགས་པར་འཕྱའོ། །དེ་ལྟ་བས་ན་དགེ་སློང་མས་

[208B]མ་ལངས་ན་འདས་པ་དང་བཅས་པར་འགྱུར་རོ། །བཅོམ་ལྡན་འདས་ཀྱིས་གསུངས་པ། དགེ་སློང་མས་དགེ་སློང་མཐོང་མ་ཐག་ཏུ་སྟན་ལས་
ལོངས་ཤིག་ཅེས་གསུངས་པ་དང། དུས་ཕྱི་ཞིག་ན་དགེ་སློང་མ་ཨུཏྤ་ལའི་ཁ་དོག་མ་དབྱར་མོ་ཁང་གི་ཕྱི་རོལ་ན་འཁོར་བརྒྱ་སྟོང་དུ་མའི་མདུན་ན་འདུག་སྟེ། ཆོས་འཆད་དོ། །ཆེ་དང་
ལྡན་པ་ཀུན་དགའ་བོ་སྔ་དྲོ་ཤམ་ཐབས་དང། ཆོས་གོས་གྱོན་ལྷུང་བཟེད་ཁྱེར་ཏེ། མཉན་དུ་ཡོད་པར་བསོད་སྙོམས་ཀྱི་ཕྱིར་ཞུགས་པ་ལས། མཉན་དུ་ཡོད་པ་ནས་བསོད་སྙོམས་ལས་
སླར་བསྐོར་ཏེ། གང་ན་དགེ་སློང་མའི་དབྱར་མོ་ཁང་ཡོད་པ་དེར་སོང་བ་དང། དགེ་སློང་མ་ཨུཏྤ་ལའི་ཁ་དོག་མས་ཚེ་དང་ལྡན་པ་ཀུན་དགའ་བོ་མཐོང་སྟེ། མཐོང་མ་ཐག་ཏུ་སྟན་ལས་ལངས་
པ་དང། ཚེ་དང་ལྡན་པ་ཀུན་དགའ་བོས་སྟན་ལ་འདུག་གོ་འདུག་ནས་སྲིང་མོ་ཁྱོད་ཀྱིས་མདོ་སྡེ་གང་ཞིག་བརྩམས་ཞེས་དྲིས་པ་དང་དེས་སྨྲས་པ། འཕགས་པ་འདི་ཞེས་བགྱིའོ། །ཚེ་
དང་ལྡན་པ་ཀུན་དགའ་བོས་མདོ་སྡེ་རྒྱས་པར་བཤད་པ་བརྩམས་པ་དང། ཨུཏྤ་ལའི་ཁ་དོག་མ་འགྲེང་བཞིན་དུ་རྣ་བ་བྱོ་སྟེ་ཉན་ཏོ། །ཚེ་དང་ལྡན་པ་ཀུན་དགའ་བོ་ཆོས་འཆད་པ་ལ་ཆགས་པས་
དེ་ལ་འདུག་ཅེས་མ་སྨྲས་པ་དང། དེ་རིང་ཞིག་འགྲེང་བས་ཉི་མའི་འོད་ཟེར་ཚ་བས་རྨྱ་སྟེ་བརྒྱལ་བར་གྱུར་ནས་ས་ལ་འགྱེལ་བ་དང། མ་དད་པ་དག་གིས་སྨྲས་པ། ཀྱེ་དགེ་སློང་མ་

[209A]༄༅། །ཨུཏྤ་ལའི་ཁ་དོག་མ་འདོད་ཆགས་དང་བྲལ་ལོ། །ཞེས་ཐོས་ན་ཤཱཀྱ་གཞོན་ནུ་གཟུགས་སྡུག་པ་མཐོང་བ་དང། འདོད་ཆགས་ཀྱིས་བསྐྱོད་བའི་རྟོག་པས་ས་
ལ་འགྱེལ་ཏོ། །ཞེས་ཟེར་བ་དགེ་སློང་དག་གིས་ཐོས་ཏེ། བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་བྲམ་ཟེ་དང། ཁྱིམ་བདག་འཕྱ་བ་རིགས་
པར་འཕྱ་སྟེ། དེ་ལྟ་བས་ན། དགེ་སློང་དག་ཆོས་འཆད་ན། འཕགས་མ་འདུག་ཅིག་ཅེས་སྨྲོས་ཤིག་དེ་སྟེ་དགེ་སློང་བྲེལ་ཏེ་མ་དྲན་ན་དགེ་སློང་མས་ཞུས་ལ་འདུག་ཅིག་འཕགས་
པ་མཁྱེན་པར་མཛོད་ཅིག་བདག་མཆིས་སོ། །ཞེས་བརྗོད་ཅིག་སངས་རྒྱས་བཅོམ་ལྡན་འདས་མཉན་དུ་ཡོད་པ་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་
སོ༑ ༑དེར་བཅོམ་ལྡན་འདས་ཀྱིས་དགེ་སློང་དག་ལ་བཀའ་སྩལ་པ། དགེ་སློང་དག་ཉི་མ་ནི་ཤར། བྱ་རོག་ནི་སྐད་འབྱིན། ཞིང་པ་ནི་ཞིང་རྨེད། མི་རྒོད་ནི་དུའོ། །དེ་ལྟ་བས་ན་དགེ་
སློང་དག་དོན་འདི་ནི་དཔེ་ཡིན་པར་ཤེས་པར་བྱའོ། །དེའི་དོན་ཡང་འདི་ལྟར་བལྟའོ། །དགེ་སློང་ངག་ཉི་མ་ཤར་ཏོ། །ཞེས་བྱ་བ་ནི་དེ་བཞིན་གཤེགས་པ་དགྲ་བཅོམ་པ་ཡང་དག་པར་
རྫོགས་པའི་སངས་རྒྱས་ཀྱི་ཚིག་བླ་དྭགས་སོ། །བྱ་རོག་སྒྲ་འབྱིན་ཏོ། །ཞེས་བྱ་བ་ནི། ཆོས་འཆད་པའི་གང་ཟག་གི་ཚིག་བླ་དྭགས་སོ། །ཞིང་པ་ནི་ཞིང་རྨོད་དོ། །ཞེས་བྱ་བ་ནི། གཏོང་བ་སྦྱིན་

[209B] །མི་རྒོད་དུའོ། །ཞེས་བྱ་བ་ནི་བདུད་ཀྱི་འཁོར་གྱི་ཚིག་བླ་དྭགས་སོ། །དེ་ལྟ་བས་ན་དགེ་སློང་དག་འདི་ལྟར་སྟོན་པ་རྗེས་སུ་བརྩེ་བ་ཅན། ཐུགས་རྗེ་ཅན། དོན་དུ་
བཞེད་པ། ཕན་པར་བཞེད་པ། ཐུགས་བརྩེ་བར་གྱུར་པ་ངས། ཉན་ཐོས་ཁྱེད་རྣམས་ལ་བྱ་བ་ནི་བྱས་ཟིན་གྱི། ད་ནི་ཁྱེད་ཅག་གིས་དགོན་པ་དང། ཤིང་དྲུང་དང། ཁྱིམ་སྟོང་པ་དང། ལུང་པ་དང་
བྲག་ཕུག་དང། སོག་མ་སྤུངས་པ་བླ་གབ་མེད་པ་དང། དུར་ཁྲོད་དང། ནགས་དང། རི་དང། བས་མཐའ་འདི་དག་ཏུ་གནས་ཤིང་སྒོམས་ཤིག་དགེ་སློང་དག་བག་མེད་པར་མ་བྱེད་ཅིག་ཕྱིས་
འགྱོད་པ་ཅན་དུ་གྱུར་ཏ་རེ། འདི་ནི་ངའི་བསྟན་པའོ། །དགེ་སློང་དག་མཚོ་དང། ལྟེང་ཀ་དང། བྲག་ཕུག་དང། སྐྱེད་མོས་ཚལ་དང། ཆུ་མིག་དང། མེ་ཏོག་དང། འབྲས་བུས་བརྒྱན་པའི་ཤིང་
དེ་ལྟ་བུའི་སྟེང་ན་ཁྱད་པར་ཅན་དུ་དགའ་བའི་གནས་སུ་དོང་ནས་ཡིད་ལ་བྱེད་པ་བསྒྲུབ་པ་ལ་རྩོམ་མོ། །དགེ་སློང་མ་ཡང་རྒྱལ་པོའི་ཀུན་དགའ་ར་བ་དང། ཉེ་བའི་ཚལ་སྟུག་པོར་གཞན་ཡང་བུད་མེད་
དང་མཐུན་པའི་གནས་དག་ཏུ་དོང་སྟེ། ཡིད་ལ་བྱེད་པ་བསྒྲུབ་པ་ལ་རྩོམ་མོ། །དེ་སྔོན་གྱི་ལས་ཀྱི་རྣམ་པར་སྨིན་པ་ལས་གྱུར་པས་བུད་མེད་ཅེས་བྱ་བའི་རྨའི་སྒོར་སྲོག་ཆགས་དག་ཞུགས་པར་
བཅོམ་ལྡན་འདས་ཀྱིས་གསན་ནས། བཀའ་སྩལ་པ། དེ་ལྟ་བས་ན། དགེ་སློང་དག་དགེ་སློང་མ་ཡིད་ལ་བྱེད་པ་བསྒོམ་པ་ན། སྐྱིལ་མོ་ཀྲུང་བཅས་ཏེ་མ་འདུག་པར་སྐྱིལ་མོ་ཀྲུང་ཕྱེད་དུ་ཆོས་ལ་

[210A]༄༅། །འདུག་པས་ཡིད་ལ་བྱེད་པ་སྒོམས་ཤིག་བཅོམ་ལྡན་འདས་ཀྱིས་དགེ་སློང་མ་སྐྱིལ་མོ་ཀྲུང་ཕྱེད་དུ་ཆོས་ཏེ་འདུག་ལ་ཡིད་ལ་བྱེད་པ་སྒོམས་ཤིག་ཅེས་གསུངས་
ནས། དགེ་སློང་མ་དག་གིས་སྐྱིལ་མོ་ཀྲུང་ཕྱེད་དུ་བཅས་ཏེ་འདུག་ནས་ཡིད་ལ་བྱ་བ་བསྒོམ་པ་ལ་རྩོམ་པ་དང། འོན་ཀྱང་དེའི་མོ་མཚན་དུ་སྲོག་ཆགས་ཕྲ་མོ་དག་ཞུགས་པ་གསན་ནས། བཅོམ་
ལྡན་འདས་ཀྱིས་བཀའ་སྩལ་པ། གནས་དེར་འདབ་མའམ། ལོ་མ་སྲབ་མོ་ལྷུང་བས་གློན་ལ། སྐྱིལ་མོ་ཀྲུང་ཕྱེད་དུ་ཆོས་ལ་འདུག་ཅིང་།གླེང་གཞི་ནི་མཉན་དུ་ཡོད་པ་ན་སྟེ། ཚེ་དང་ལྡན་པ་
ཨུ་པ་ལིས་བཅོམ་ལྡན་འདས་ལ་ཞུས་པ། བཙུན་པ་ནམ་དགེ་སློང་མས་ཁྲིམས་ཕུལ་ནས་བབས་པར་གྱུར་པས་ལེགས་པར་བཤད་པའི་ཆོས་འདུལ་བ་ལ་སླར་རབ་ཏུ་བྱུང་སྟེ། བསྙེན་པར་རྫོགས་
ནས་དགེ་སློང་མའི་དངོས་པོར་འཚལ་ན་རབ་ཏུ་འབྱུང་ངམ། རབ་ཏུ་མི་འབྱུང། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི། རབ་ཏུ་མི་འབྱུང་ངོ། །ཨུ་པ་ལི་ལན་གཅིག་བབས་པའི་
དགེ་སློང་མས་ཕྱིས་ལེགས་པར་བཤད་པའི་ཆོས་འདུལ་བ་ལ་རབ་ཏུ་བྱུང། བསྙེན་པར་རྫོགས་ནས་དགེ་སློང་མའི་དངོས་པོར་འབྱུང་དུ་མེད་དོ། །གླེང་གཞི་ནི་གཉན་དུ་ཡོད་པ་ན་སྟེ། ཚེ་
དང་ལྡན་པ་ཨུ་པ་ལིས་སངས་རྒྱས་བཅོམ་ལྡན་འདས་ལ་ཞུས་པ་བཙུན་པ། གང་བཅོམ་ལྡན་འདས་ཀྱིས་ནི་འདི་ལྟར་དགེ་སློང་མས་དགེ་སློང་ལ་ཚུལ་ཁྲིམས་ཉམས་པ་དང། ལྟ་བ་ཉམས་

[210B] སྤྱོད་པ་ཉམས་པ་དང། འཚོ་བ་ཉམས་པའོ་ཞེས་གླེང་བར་མི་བྱ། དྲན་པར་མི་བྱའོ། །ཞེས་གསུངས་ན། བཙུན་པ་ཅི། དགེ་སློང་མས་དགེ་སློང་ཕ་ལ་ཚུལ་ཁྲིམས་ཉམས་པ་དང། ལྟ་བ་
ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པའོ། །ཞེས་གླེང་བར་བགྱི་བ་དང། དྲན་པར་བགྱི་བའི་རྣམ་གྲངས་འགའ་ཙམ་མཆིས་སམ། བཅོམ་ལྡན་འདས་ཀྱིས་བཀའ་སྩལ་བ། ཨུ་པ་
ལི་དགེ་སློང་མས་དགེ་སློང་ལ་ཚུལ་ཁྲིམས་ཉམས་པ་དང། ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པའོ་ཞེས་གླེང་བར་བྱ་བ་དང། དྲན་པར་བྱ་བའི་རྣམ་གྲངས་གང་ཡང་
མེད་དོ། །སྡོམ་ནི། ཚོང་དཔོན་གྱིས་ཀྱང་ཟས་ལྷག་མ། །བཞག་པ་དག་ནི་མི་སྤངས་ཏེ། །བར་ཆད་ཆོས་ནི་མི་འདྲི་བའི། །གཞན་ཕྱིར་དག་དང་ཁྲག་འཛག་པའོ། །གླེང་གཞི་ནི་མཉན་དུ་ཡོད་
པ་ན་སྟེ། མཉན་དུ་ཡོད་པ་ན་ཚོང་དཔོན་གཞན་ཞིག་གནས་པ་ཕྱུག་ལ་ནོར་མང་ཞིང་ལོངས་སྤྱོད་ཆེ་བ་སྟེ། རིགས་མཉམ་པ་ལས་ཆུང་མ་ཞིག་བླངས་ཏེ། དེ་དེ་དང་ལྷན་ཅིག་རྩེ་དགའ་ཡོངས་
སུ་སྤྱོད་དོ། །དེ་དེ་ལ་རྩེ་དགའ་ཡོངས་སུ་སྤྱོད་ཀྱང་བུ་ཕོ་ཡང་མེད། བུ་མོ་ཡང་མ་བྱུང་ངོ། །དེ་དུས་ཕྱི་ཞིག་ན་ནོར་ཟད་པར་གྱུར། ལོངས་སྤྱོད་ཀྱང་ཟད་པར་གྱུར་ནས། དེས་ཆུང་མ་ལ། བཟང་མོ་ད་ནི་
བདག་རྒས་པས་ནོར་བཙལ་བར་མི་ནུས་ཀྱི། ཛེ་ཏའི་ཚལ་དུ་སོང་སྟེ། རབ་ཏུ་འབྱུང་ངོ། །ཞེས་སྨྲས་པ་དང། དེ་ཇོ་བོ་དེ་སྟེ་ཁྱོད་རབ་ཏུ་བྱུང་ན་བདག་སུའི་དྲུང་ན་འདུག་གི་བདག་ཀྱང་རབ་ཏུ་འབྱུང་

[211A]༄༅། །ཞེས་སྨྲས་པ་དང། དེས་བཟང་མོ་ལེགས་ཀྱི་འདོང་ཞེས་སྨྲས་ནས། དེ་ཁྲིད་དེ་གོའུ་ཏ་མི་སྐྱེ་དགུའི་བདག་མོ་ཆེན་མོའི་དྲུང་དུ་འོངས་ནས། རྐང་པ་ལ་ཕྱག་བྱས་ཏེ་
འཕགས་མ་རང་གི་ལས་ཀྱིས་འདི་ལེགས་པར་བཤད་པའི་ཆོས་འདུལ་བ་ལ་རབ་ཏུ་འབྱུང་བར་འཚལ་ལགས་ཀྱི། རབ་ཏུ་ཕྱུང་ཞིག་བདག་ཀྱང་ཛེ་ཏའི་ཚལ་དུ་མཆིས་ལ་རབ་ཏུ་བྱུང་ངོ། །
ཞེས་སྨྲས་ནས། དེས་སྨྲས་པ། བུ་ཁྱོད་ཆུང་མ་དང་བཅས་ཏེ་སེམས་བསྐྱེད་པ་ནི་ལེགས་ཏེ། རབ་ཏུ་བྱུང་བ་ནི་བཅོམ་ལྡན་འདས་ཀྱིས་གསུངས་པ། ཡོན་ཏན་ལྔ་མཐོང་བའི་མཁས་པས་
རབ་ཏུ་འབྱུང་བ་ལ་མོས་པར་བྱ་བའི་རིགས་སོ། །ཞེས་བྱ་བ་ནས་སྔ་མ་བཞིན་དུ་སངས་རྒྱས་དང། སངས་རྒྱས་ཀྱི་ཉན་ཐོས་དང། མཁས་པ་དང། ཡང་དག་པར་སོང་བ་དང། སྐྱེས་བུ་
དམ་པ་རྣམས་ཀྱིས་རྣམ་གྲངས་དུ་མས་ཀྱང་རབ་ཏུ་བྱུང་བ་ནི་བསྟོད་ཀྱི། ལེགས་ཏེ་རབ་ཏུ་དབྱུང་གི། སོང་ཞིག་ཅེས་སྨྲས་ནས་དེ་རབ་ཏུ་ཕྱུང་ངོ། །དེ་ཡང་ཛེ་ཏའི་ཚལ་དུ་སོང་ནས། དགེ་སློང་
དག་ལས་རབ་ཏུ་བྱུང་སྟེ། དེ་མཉན་དུ་ཡོད་པའི་ཚོང་དཔོན་ཞིག་རབ་ཏུ་བྱུང་ངོ། །ཞེས་གྲགས་པར་གྱུར་ཏེ། བསོད་ནམས་ཆེན་པོ་ཐོབ་པ་ནི་ཆོས་གོས་དང། བསོད་སྙོམས་དང། མལ་
ཆ་དང། ནད་ཀྱི་རྐྱེན་སྨན་སྤྱད་དང། ཡོ་བྱད་རྣམས་སོ། །དེ་དུས་ཕྱི་ཞིག་ན་བསོད་སྙོམས་ཀྱི་ཕྱིར་ཞུགས་སོ། །དེའི་ཆུང་མ་དེ་ཡང་བསོད་སྙོམས་ལ་ཞུགས་པ་དང། དེའི་དུས་ན་མུ་གེ་

[211B] །དེས་དེ་མཐོང་ནས་སྨྲས་པ། སྲིང་མོ་ཇི་ལྟར་འཚོ་ཞིང་འདུག་དེས་འཕགས་པ་མུ་གེའི་དུས་ལ་བབ་པས་བསོད་སྙོམས་ཀྱི་ཟས་སུ་ཡང་མི་སྟེར་ཏེ་
སྡུག་བསྔལ་ཞིང་འཚོ་མོད། ཅེས་སྨྲས་པ་དང། དེས་སྲིང་མོ་ང་ལ་བསོད་སྙོམས་འབྱོར་པ་ཡོད་མོད་ཀྱི། བཅོམ་ལྡན་འདས་ཀྱིས་གནང་ན་བསོད་སྙོམས་ཀྱིས་ཕྱེད་སྦྱིན་ནོ། །ཞེས་སྨྲས་པ་དང། དེ་
ཅང་མི་ཟེར་བར་དབྱར་མོ་ཁང་དུ་སོང་ནས། ཇི་ལྟར་གྱུར་པ་དགེ་སློང་མ་དག་ལ་སྨྲས་པ་དང། དེ་དག་གིས་དགེ་སློང་དག་ལ་སྨྲས་པ། དགེ་སློང་དག་གིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་འདི་འདྲ་བའི་དགེ་སློང་མ་ལ་གང་དགེ་སློང་གིས་བསོད་སྙོམས་ཤིག་འབྱོར་ན། དགེ་སློང་དེས་མུ་གེའི་དུས་ན། དེ་ལ་བསོད་སྙོམས་ཀྱི་ཕྱེད་སྦྱིན་པར་བྱ་སྟེ། དེ་དེ་ལ་
ཐེ་ཚོམ་མ་བྱེད་ཅིག་ཅེས་བཀའ་སྩལ་ཏོ། །བཅོམ་ལྡན་འདས་ཀྱིས་འདི་འདྲ་བའི་དགེ་སློང་མ་ལ་གང་དགེ་སློང་གིས་བསོད་སྙོམས་ཤིག་འབྱོར་ན་དགེ་སློང་དེས་མུ་གེའི་དུས་ལ་བབ་པ་དང་
དེ་ལ་བསོད་སྙོམས་ཀྱི་ཕྱེད་བྱིན་ཅིག་ཅེས་བཀའ་སྩལ་ནས། དེས་དེ་ལ་བསོད་སྙོམས་ཀྱི་ཕྱེད་བཞག་པ་དང། དེས་དེ་ཟ་ཞིང་སོང་ངོ་།དེ་ལ་དུས་ཕྱི་ཞིག་ན་འཕྲལ་ལ་བྱིན་པའི་བསོད་སྙོམས་
ཞིག་རྙེད་དེ། དགེ་སློང་དེའི་དྲུང་དུ་མ་སོང་བ་དང། དགེ་སློང་དེས་བསམས་པ། དེ་ནི་གུད་ནས་ཟས་རྙེད་དུ་ངེས་ཏེ། དེའི་ཕྱིར་འདིར་མ་འོངས་ན། འདི་སུའི་ཕྱིར་བཞག་སྙམ་དུ་བསམས་

[212A]༄༅། །ནས༑ དེས་དེ་མ་བཞག་པ་དང། ཇི་ཙམ་ཞིག་ན་དགེ་སློང་མ་དེ་ཡང་འོངས་ཏེ། དེས་སྲིང་མོ་ཁྱོད་མི་འོངས་སྙམ་ནས། བདག་གི་བསོད་སྙོམས་མ་བཞག་སྟེ། ཟས་
འདི་ནི་བཞག་པ་ཞིག་ན་དེ་སྟེ་བཅོམ་ལྡན་འདས་ཀྱིས་གནང་ན་ནི་འདི་བདག་གིས་སྦྱིན་ནོ་ཞེས་སྨྲས་པ་དང། དེས་དེའི་རྐང་པ་ལ་ཕྱག་བྱས་ནས། དབྱར་མོ་ཁང་དུ་སོང་སྟེ། དེས་ཇི་ལྟར་གྱུར་
པ་དགེ་སློང་མ་དག་ལ་སྨྲས་ནས། དེ་དག་གིས་དགེ་སློང་དག་ལ་སྨྲས་ཏེ། དགེ་སློང་དག་གིས་ཀྱང་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་
བས་ན། དགེ་སློང་དག་གིས་བཞག་པ་དགེ་སློང་མས་བྱིན་ལེན་བྱོས་ལ་བཟའ་བར་གནང་ངོ། །གང་ཡང་དགེ་སློང་མས་བཞག་པ་དེ་ནི་དགེ་སློང་གིས་བྱིན་ལེན་བྱོས་ཤིག་འདི་ལ་ཐེ་ཚོམ་
མ་བྱེད་པར་དགེ་སློང་མས་ནི་དགེ་སློང་ལ་བྱིན་ལེན་བྱའོ། །དགེ་སློང་དག་གིས་ཀྱང་དགེ་སློང་མ་ལ་བྱིན་ལེན་བྱའོ། །གླེང་གཞི་ནི་མཉན་དུ་ཡོད་པ་ན་སྟེ། དགེ་སློང་དག་གིས་དགེ་སློང་
མའི་དགེ་འདུན་གྱི་དབུས་སུ་ཐུན་མོང་མ་ཡིན་པའི་བར་ཆད་ཀྱི་ཆོས་དྲིས་པ་དང། དེ་ངོ་ཚ་ནས་གདོང་སྨད་དེ་འདུག་གོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་
གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་དགེ་སློང་མ་ལ་ཐུན་མོང་མ་ཡིན་པའི་བར་ཆད་ཀྱི་ཆོས་དྲི་བར་མི་བྱའོ། །དགེ་སློང་མ་ཉིད་ཀྱིས་དྲིས་ཤིག་

[212B]མ་ཡིན་པའི་བར་ཆད་ཀྱི་ཆོས་འདྲི་ན་འདས་པ་དང་བཅས་པར་འགྱུར་རོ། །དགེ་སློང་དག་གིས་ཐུན་མོང་གི་བར་ཆད་ཀྱི་ཆོས་དྲི་བར་
བརྩམས་ན། འོན་ཀྱང་ངོ་ཚ་ནས་མ་སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་མ་དྲུང་དུ་ཞོག་ལ་དྲིས་ཤིག་།དེས་ནི་དགེ་སློང་མལ་སྨྲོས་ཤིག་དགེ་སློང་མ་དེས་ཀྱང་
དགེ་སློང་ལ་སྨྲོས་ཤིག་གླེང་གཞི་ནི་མཉན་དུ་ཡོད་པ་ན་སྟེ་ཚེ་དང་ལྡན་པ་ཤཱ་རིའི་བུ་ལ་དགེ་སློང་མ་ཞིག་བསྙེན་པར་རྫོགས་ཏེ། འདི་ལྟར་ཁྱོད་ཤེས་རབ་མཆོག་གི་བསྟན་པ་ལ་བསྙེན་པར་
རྫོགས་ནས། ཇི་ལྟར་ཁོམ་པ་ཕུན་སུམ་ཚོགས་པ་རྙེད་པར་དཀའ་བ་འདི་ལ་སྐྱོ་བར་མ་བྱེད་ཅིག་ཅེས་བསྒོ་བ་དེའི་བར་དུ་དེར་ཁྲག་ཟགས་ནས། དེ་ལ་ཚེ་དང་ལྡན་པ་ཤཱ་རིའི་བུས་སྲིང་མོ་ལོངས་
ཏེ་སོང་ཞིག་ཅེས་སྨྲས་པ་དང། དེ་ཁྲག་ཟགས་ཏེ་ངོ་ཚ་ནས་ཡིད་ལ་གནོང་བས་མ་ལངས་པ་དང། ཚེ་དང་ལྡན་པ་ཤཱ་རིའི་བུས་དེ་ཤེས་ནས་སོང་ངོ། །དེ་ལ་དགེ་སློང་མ་དག་གིས་ནུ་མོ་
དཀྱིལ་འཁོར་ཉིད་དུ་ཁྱོད་ཀྱིས་སློབ་དཔོན་ལ་མ་དད་པར་བྱའམ་ལོངས་ཞེས་བསྒོན་[* BSGO NA ?]ཧྱོད་ཅིའི་ཕྱིར་མི་ལྡང་ཞེས་སྨྲས་པ་དང་དེས་ཕུ་ནུ་མོ་དག་འདི་ནི་ཡོན་ཏན་ཆེན་པོའོ། །བདག་ལ་
འདི་ལྟ་བུ་ལས་མེད་ན་ཁྱེད་ཀྱང་འདི་སྐད་སྨྲའམ། བདག་ཙོག་བུར་འདུག་པས་ཁྲག་ཟགས་ན། ཇི་ལྟར་ལྡང་ཞེས་སྨྲས་པ་དང། དེ་དག་ཅང་མི་ཟེར་བར་འདུག་གོ། དེ་ལྟར་གྱུར་པ་དེ་དག་

[213A]༄༅། །གིས་དགེ་སློང་དག་ལ་བྱས་ནས། དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་
མ་བསྙེན་པར་རྫོགས་པར་བྱེད་པ་ཙོག་ཕུར་མ་འདུག་པར་ཕ་གུའམ་རྩའམ། སྟན་ནང་ཚངས་ཅན་གྱི་སྟེང་དུ་གཞག་པར་བྱ་སྟེ་བུད་མེད་ལྟོ་སྙི་བའི་ཕྱིར་རོ། །སྔོ་མ་[* SDOM ?]ཨི། དགེ་སློང་
ལྷག་མ་མི་རུང་སྟེ། མི་གཙང་བ་ནི་རྐེད་ཆིངས་དང། ནུ་ཆིངས་དང་ཡང་ནུ་རྟེན་གྱིས། །བར་ཆད་དེ་དག་བཅང་མི་བྱ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ཛེ་ཏའི་ཚལ་
མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ། དེ་ནས་གོའུ་ཏ་མི་སྐྱེ་དགུའི་བདག་མོ་ཆེན་མོ། །འཁོར་ལྔ་བརྒྱ་དང་ལྗོངས་རྒྱུ་ཞིང་དོང་བ་ལས། ཉི་མ་ནུབ་ཀར་ཛེ་ཏའི་ཚལ་
དུ་ཕྱིན་ནས་དེས་མཉན་དུ་ཡོད་པར་འདོང་དུ་ནི་དུས་ལས་ཡོལ་ན་འདི་ཉིད་དུ་འདི་ཇི་ལྟ་བུ་དེ་ལྟ་བུར་ནུབ་མོ་གནས་ཏེ། ནང་བར་ནམ་ནངས་ནས་དོང་ངོ་སྙམ་བསམས་ཏེ། དེ་ས་ལ་ཉལ་
བས་དེའི་ཆོས་གོས་རྣམས་རྡུལ་གྱིས་གོས་པར་གྱུར་ཏོ། །དེ་ནང་བར་ནམ་ནངས་ནས་ཕྱིར་ཡང་འོང་དགོས་ཀྱི་ཅིག་ཅར་སྟོན་པ་ལ་ཕྱག་བྱས་ཏེ་འདོང་ངོ་སྙམ་བསམས་ནས། དེ་དག་བཅོམ་
ལྡན་འདས་གང་ན་བ་དེར་སོང་སྟེ་ཕྱིན་ནས། བཅོམ་ལྡན་འདས་ཀྱི་ཞབས་ལ་ཕྱག་བྱས་ཏེ། སྤྱན་སྔར་འཁོད་པ་དང། བཅོམ་ལྡན་འདས་ཀྱིས་དེའི་ཆོས་གོས་རྡུལ་གྱིས་གོས་པར་

[213B] གོའུ་ཏ་མི་ཁྱོད་ཀྱི་ཆོས་གོས་ལ་རྡུལ་སུས་བསྒོས་ཞེས་རྨས་པ་དང། དེས་ཇི་ལྟར་གྱུར་པ་ཞིབ་ཏུ་གསོལ་ཏེ། དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་
ལ་བཀའ་སྩལ་པ། ཀུན་དགའ་བོ། དགེ་སློང་དག་གི་དགེ་སློང་མ་ལ་དགེ་སློང་གི་མལ་སྟན་གྱི་ལྷག་མ་མ་བྱིན་ནམ། མ་སྩལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། ཀུན་དགའ་
བོ་དེ་ལྟ་བས་ན་གནང་བ་ནི་དགེ་སློང་གི་མལ་སྟན་གྱི་ལྷག་མ་དགེ་སློང་མ་ལ་བྱིན་ཅིག་དེ་ལ་ཐེ་ཚོམ་མ་བྱེད་ཅིག་བཅོམ་ལྡན་འདས་ཀྱིས་དགེ་སློང་དག་གིས་དགེ་སློང་གི་མལ་སྟན་གྱི་ལྷག་མ་
དགེ་སློང་མ་ལ་བྱིན་ཅིག་ཅེས་བཀའ་སྩལ་པ། དགེ་སློང་གཞན་གྱིས་མལ་སྟན་ཤིན་ཏུ་བཟང་པོ་བླངས་ཏེ། དེའི་ལྷག་མ་དགེ་སློང་དག་གིས་དགེ་སློང་མ་དེ་དག་ལ་སྦྱིན་ནས། བཅོམ་ལྡན་
འདས་ཀྱིས་བཀའ་སྩལ་པ། བཟང་པོ་ལས་མ་སྦྱིན་པར་གོས་རྙིང་པའམ། སྣམ་བུའམ། རས་ལྟ་བུ་ལས་བྱིན་ཅིག་གླེང་གཞི་ནི་མཉན་དུ་ཡོད་པ་ན་སྟེ། ཚེ་དང་ལྡན་པ་འོད་སྲུང་ཆེན་པོ་
སྔ་དྲོ་ཤམ་ཐབས་དང་ཆོས་གོས་གྱོན། ལྷུང་བཟེད་ཐོགས་ཏེ་མཉན་དུ་ཡོད་པར་བསོད་སྙོམས་ཀྱི་ཕྱིར་ཞུགས་སོ། །དགེ་སློང་མ་སྦོམ་དགའ་མོ་ཡང་གཙུག་ལག་ཁང་དུ་ཞུགས་ཏེ། སྟོན་
གྱི་དུས་སུ་གྱུར་པས་ཆུ་བོ་རྣམས་ཆུས་གང་བས་ན། ཚེ་དང་ལྡན་པ་འོད་སྲུང་ཆེན་པོ་ཟམ་པ་ལ་རྒལ་བ་དང། སྦོམ་དགའ་མོས་མཐོང་ནས། དེ་བསམས་པ། བླུན་པོ་འདི་མི་དགའ་བར་

[214A]༄༅། །འགྱུར་བ་ཞིག་བྱའོ། །སྙམ་ནས། དེ་འགྲོས་མགྱོགས་ཤིང་མྱུར་དུ་སོང་སྟེ། དེ་ཟམ་པ་རྒྱལ་བ་དེས་ཟམ་པ་དེ་བསྒུལ་བ་དང་ཚེ་དང་ལྡན་པ་འོད་སྲུང་ཆེན་པོ་
ལྷུང་ནས། དེའི་སྦྱར་མ་དང། ཤམ་ཐབས་དག་ཆུས་གཤེར། ལྷུང་བཟེད་ཤོར་བ་ཆུར་ནུབ་བོ། །འཁར་གསིལ་ནི་ཁྱེར་རོ། །དེས་སྨྲས་པ་སྲིང་མོ་ཁྱོད་ཀྱིས་ནི་མ་ཉེས་ཀྱི། ཚེ་དང་ལྡན་པ་
ཀུན་དགའ་བོས་ཉེས་ཏེ། འདི་ལྟར་ཉེས་པ་སྦོམ་པོ་སྤྱོད་པའི་བུད་མེད་རྣམས་ལེགས་པར་བཤད་པའི་ཆོས་འདུལ་བ་ལས་རབ་ཏུ་ཕྱུང་བསྙེན་པར་རྫོགས་ནས། དགེ་སློང་མའི་དངོས་པོར་རྗེས་
སུ་ཡི་རང་བས་ལན་ནོ། །དེ་ལྟར་གྱུར་པ་དགེ་སློང་དག་གིས་ཐོས་ཏེ། བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་དགོངས་པ་གང་སུ་ཞིག་དགེ་སློང་མ་དང། དགེ་
སློང་ལྷན་ཅིག་ཏུ་ཟམ་པ་གཅིག་ལ་རྒལ་ན་ཉེས་པའི་དམིགས་ཡིན་ཏེ་དེ་ལྟ་བས་ན། དགེ་སློང་མས་དགེ་སློང་ཕ་དང་ལྷན་ཅིག་ཏུ་ཟམ་པ་གཅིག་ལམ་རྒལ་ཅིག་རྒལ་ན་འདས་པ་དང་
བཅས་པར་འགྱུར་རོ། །བཅོམ་ལྡན་འདས་ཀྱིས་དགེ་སློང་མ་དགེ་སློང་དང་ལྷན་ཅིག་ཏུ་ཟམ་པ་གཅིག་ཏུ་མ་རྒལ་ཅིག་ཅེས་བཀའ་སྩལ་པ་དང། ཟམ་པ་བརྟན་པ་ཞེང་ཆེན་པོ་གཞན་ལ་
ཡང་དེ་དག་མ་རྒལ་ནས། བཅོམ་ལྡན་འདས་ཀྱིས་བཀའ་སྩལ་པ། ཟམ་པ་གང་བརྟན་ཞིང་ཞེང་ཆེ་བ་ལ་ནི་དེ་དག་རྒལ་བར་བྱ་སྟེ་དེ་ལ་ཐེ་ཚོམ་དུ་མ་བྱེད་ཅིག་གླེང་གཞི་ནི་མཉན་དུ་

[214B] དེ་ན་དགེ་སློང་མ་སྦོམ་དགའ་མོ་སྔ་དྲོ་ཤམ་ཐབས་དང་ཆོས་གོས་བགོས། ལྷུང་བཟེད་ཐོགས་ཏེ་མཉན་དུ་ཡོད་པར་བསོད་སྙོམས་ཀྱི་ཕྱིར་ཞུགས་ནས། རིམ་བཞིན་དུ་བཙུན་མོ་ཕྲེང་
ལྡན་མའི་དྲུང་དུ་སོང་བ་དང། དེས་བདེ་བར་འོངས་པའི་ཚིག་སྙན་པར་སྨྲས་ནས་སྟན་བ་ཏིང་ངོ། །དེ་གཏམ་ཟེར་ཞིང་སྐད་ཅིག་འདུག་ནས། ཕྲེང་ལྡན་མ་ཁྱོད་ཀྱིས་རྐེད་པ་ཕྲ་ཞིང་ཕྲའོ་།ཞེས་སྨྲས་
པ་དང། དེས་འཕགས་མ་ཁྱོད་ཀྱིས་འདི་དྲིས་ཏེ། ཅི་དགོས། བདག་ནི་ཅི་ནས་ཀྱང་རྣམ་པ་གང་གིས་ལྷའི་སེམས་མཉེས་པར་བྱེད་དོ། །ཞེས་སྨྲས་པ་དང། ཕྲེང་ལྡན་མ་དོ་བཞིན་མོད་ཀྱི་འོན་
ཀྱང་ཐེ་ཚོམ་དགྲོལ་བ་ཙམ་དུ་དྲིས། སྨྲོས་ཤིག་ཅེས་བྱས་པ་དང། དེས་འཕགས་མ་བདག་གིས་རྐེད་ཆིངས་བཅངས་སོ། །ཞེས་སྨྲས་པ་དང། དེས་ལེགས་ཏེ། དེའི་ཕྱིར་ཁྱོད་ལ་སྐྱེ་བོ་མང་པོ་
དག་གིས་ཡིད་མགུ་བ་དང། དགའ་བར་བྱེད་དོ། །ཞེས་སྨྲས་པ་དང་དེ་ཅང་མི་ཟེར་བར་འདུག་གོ། སྦོམ་དགའ་མོ་དབྱར་མོ་ཁང་དུ་སོང་ནས། རྐེད་ཆིངས་བཅངས་སོ། །དུས་ཕྱི་ཞིག་ན། སྦོམ་
དགའ་མོ་ཆུ་བོ་ཨ་ཛི་ར་བ་ཏིའི་དྲུང་ན། དགེ་སློང་མ་དག་དང་ལྷན་ཅིག་ཁྲུས་བྱེད་པ་ན། དེ་དག་གིས་མཐོང་ནས། འཕགས་མ་བདག་ཅག་གི་རྐེད་པ་ནི། སྦོམ་ཞིང་སྦོམ་ལ། ཁྱོད་ཀྱི་ཕྲ་ཞིང་
ཕྲ་བ་འདི་ཅི་ཞིག་གི་ཕྱིར་ཞེས་དྲིས་པ་དང། དེས་ནུ་མོ་དག་།བདག་གིས་ནི་རྐེད་ཆིངས་བཅངས་སོ། །དེ་བས་ན་བདག་གི་རྐེད་པ་འདི་འདྲའོ། །ཞེས་སྨྲས་སོ། །དེ་དག་གིས་འཕགས་མ་ཁྱོད་

[215A]༄༅། །རྐེད་ཆིངས་བཅང་དུ་རུང་ངམ། ཞེས་དྲིས་པ་དང། དེས་ནུ་མོ་དག་རུང་ཡང་བླ། མི་རུང་ཡང་བླ་སྟེ། བདག་གིས་ནི་བཅངས་སོ། །ཞེས་སྨྲས་པ་དང། དགེ་སློང་
མ་དག་འཕྱ་ཞིང་སྨོད་དོ། །ངན་དུ་ཟེར་བ་ནི་དགེ་སློང་མས་རྐེད་ཆིངས་འཆང་བ་ལྟ་ག་ལ་སྲིད། དེ་ལྟར་གྱུར་པ་དེ་དག་གིས་དགེ་སློང་རྣམས་ལ་སྨྲས་པ། དགེ་སློང་དག་གིས་བཅོམ་ལྡན་
འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་མས་རྐེད་ཆིངས་མ་འཆང་ཞིག་དགེ་སློང་མས་རྐེད་ཆིངས་བཅངས་ན་འདས་པ་དང་བཅས་པར་
འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། དེ་ནས་དགེ་སློང་མ་སྦོམ་དགའ་མོས་སྔ་དྲོ་ཤམ་ཐབས་དང་ཆོས་གོས་བགོས། ལྷུང་བཟེད་ཐོགས་ཏེ། སྔ་མ་བཞིན་དུ་སྐད་ཅིག་འདུག་
པའི་བར་དུ་གཏམ་བྱས་པ་དང། ཕྲེང་ལྡན་མ་ཁྱོད་ཀྱི་ནུ་མ་ཅིའི་ཕྱིར་མཐོ་ཞིང་འགྲེང། ཞེས་དྲིས་པ་དང། འཕགས་མ་འདི་དྲིས་ཏེ། ཁྱོད་ལ་ཅི་དགོས། བདག་ནི་རྣམ་པ་ཅི་དང་
ཅིས་ཀྱང་ལྷའི་སེམས་མཉེས་པར་བྱེད་དོ། །ཞེས་སྨྲས་པ་དང། དེས་ཕྲེང་ལྡན་མ་དེ་བཞིན་མོད་ཀྱི། ཐེ་ཚོམ་འགྲོལ་བའི་ཕྱིར་སྨྲོས་ཤིག་ཅེས་སྨྲས་པ་དང། དེས་འཕགས་མ་བདག་
ནི་ནུ་རྟེན་འཆང་ངོ་ཞེས་སྨྲས་སོ། །དེས་ལེགས་སོ། །དེ་ལྟ་བས་ན། ལྷ་མོ་ཁྱོད་ནི་བུད་མེད་རིན་པོ་ཆེའོ། །ཞེས་སྨྲས་པ་དང། དེ་ཅང་མི་ཟེར་བར་འདུག་གོ། སྦོམ་དགའ་མོ་དབྱར་མོ་

[215B] །དེས་དབྱར་མོ་ཁང་དུ་སོང་ནས་ནུ་རྟེན་བཅངས་པ་ནས། སྔ་མ་དང་འདྲ་བའི་བར་དུ་སྟེ། དེ་ལྟ་བས་ན་དགེ་སློང་དག་དགེ་སློང་མས་ནུ་རྟེན་མ་འཆང་ཞིག་དགེ་སློང་མས་ནུ་རྟེན་
བཅངས་ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། དེ་ནས་དགེ་སློང་མ་སྦོམ་དགའ་མོས་སྔ་དྲོ་ཤམ་ཐབས་དང་ཆོས་གོས་བགོས། ལྷུང་བཟེད་ཐོགས་ཏེ། སྔ་མ་
དང་འདྲ་བ་ནས་སྐད་ཅིག་གཏམ་ཟེར་ཞིང་འདུག་པའི་བར་དུ་ཕྲེང་ལྡན་མ་ལ་ཅིའི་ཕྱིར་ཁྱོད་ཀྱི་ནུ་མ་འཕྱར། ཞེས་དྲིས་པ་དང་དེས་འཕགས་མ་འདི་དྲིས་ཏེ་ཁྱོད་ལ་ཅི་དགོས། བདག་ནི་
རྣམ་པ་ཅི་དང་ཅིས་ལྷའི་སེམས་མཉེས་པར་བྱེད་དོ། །ཞེས་སྨྲས་པ་དང། ཕྲེང་ལྡན་མ་དེ་བཞིན་མོད་ཀྱི། ཐེ་ཚོམ་དགྲོལ་བའི་ཕྱིར་དྲིས་པ་སྨྲོས་ཤིག་དེས་འཕགས་མ། བདག་ནི་ནུ་མའི་
བར་ཆད་འཆང་ངོ། །ཞེས་སྨྲས་པ་དང། དེས་ལེགས་སོ། །ཞེས་བྱས་ནས། ཁྱོད་ལ་གང་གི་བཙུན་མོ་དག་དགའ་ཞིང་ཡིད་མགུའོ། །ཞེས་སྨྲས་པ་དང། ངེ་ཅང་མི་ཟེར་བར་འདུག་གོ་
སྦོམ་དགའ་མོ་དབྱར་མོ་ཁང་དུ་སོང་ངོ། །དེ་དབྱར་མོ་ཁང་དུ་སོང་ནས། ནུ་མའི་བར་ཆད་བཅངས་པ་ནས་སྔ་མ་དང་འདྲ་བའི་བར་དུ་སྟེ། དེ་ལྟ་བས་ན་དགེ་སློང་མས་ནུ་མའི་བར་ཆད་མ་
འཆང་ཞིག་དགེ་སློང་མས་ནུ་མའི་བར་ཆད་བཅངས་ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ་བཅོམ་ལྡན་འདས་ཀྱིས་དགེ་སློང་མ་རྐེད་ཆིངས་མ་འཆད་

[216A]༄༅། །ཞིག་ཅེས་གསུངས་པ་དང། སྦོམ་དགའ་མོ་རས་ཅི་དང་ཅི་ཡང་རུང། དེས་རྐེད་པ་བཅིངས་པ་དང། དེ་ནས་དུས་ཕྱི་ཞིག་ན་སྦོམ་དགའ་མོ་ཆུ་བོ་ཨ་ཇི་
ར་བ་ཏིར་དགེ་སློང་མ་དང་ལྷན་ཅིག་ཏུ་ཁྲུས་བྱེད་པ་དེ་དག་གིས་དེ་མཐོང་ནས། འཕགས་མ་དགེ་སློང་མའི་རྐེད་པ་རྐེད་ཆིངས་ཀྱིས་བཅིང་དུ། བཅོམ་ལྡན་འདས་ཀྱིས་མ་གནང་ན་ཁྱོད་
ཀྱི་རྐེད་པ་ཕྲ་བ་ཕྲ་བ། ཞེས་དྲིས་པ་དང། དེས་ནུ་མོ་བདག་ནི་རས་ཅི་དང་ཅི་ཡང་རུང་བས་དཀྲིས་སོ། །ཞེས་སྨྲས་པ་དང། དེ་དག་གིས་ཁྱེད་རས་ཅི་དང་ཅིས་ཀྱང་དཀྲིར་རུང་ངམ་
ཞེས་དྲིས་པ་དང། དེས་ནུ་མོ་དག་རུང་ཡང་བླ། མི་རུང་ཡང་བླ་སྟེ། བདག་གིས་ནི་བཅིངས་སོ་ཞེས་ཟེར་བ་དང། དགེ་སློང་མ་དག་འཕྱ་སྨོད་ངན་དུ་ཟེར་བ་ནི་དགེ་སློང་མས་རས་ཅི་
དང་ཅིས་ཀྱང་རྐེད་པ་དཀྲི་བ་ག་ལ་རིགས། དེ་ལྟར་གྱུར་པ་དེ་དག་གིས་སྔ་མ་དང་འདྲ་བའི་བར་དུ་སྟེ། དགེ་སློང་མས་རས་ཅི་དང་ཅིས་ཀྱང་རུང། རྐེད་པ་མ་དཀྲི་ཞིག་དགེ་སློང་
མས་རས་ཅི་དང་ཅིས་ཀྱང་རུང་རྐེད་པ་དཀྲིས་ན་འདས་པ་དང་བཅས་པར་འགྱུར་རོ། །སྡོམ་ནི། བཙོག་པའི་གནས་སུ་མི་དོར་ཏེ། །མངལ་དང་མི་གཙང་མི་བཏུང་ངོ། །བདག་གི་
བུ་ལ་རེག་པར་བྱ། །གཞན་གྱི་བུ་ལ་རེག་མི་བྱ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ། ཚེ་དང་

[216B]བགོས། ལྷུང་བཟེད་ཐོགས་ཏེ། མཉན་དུ་ཡོད་པར་བསོད་སྙོམས་ཀྱི་ཕྱིར་ཞུགས་སོ། །དགེ་སློང་མ་སྦོམ་དགའ་མོ་ཡང་
བསོད་སྙོམས་ཀྱི་ཕྱིར་ཞུགས་པ་དང། ཚེ་དང་ལྡན་པ་འོད་སྲུང་ཆེན་པོ་བཤང་སའི་ཆུ་ཁུང་དང་ཉེ་བ་ཞིག་ནས་མར་སོང་བ་དང། སྦོམ་དགའ་མོས་མཐོང་སྟེ། དེས་བསམས་པ། བླུན་པོ་
འདི་ལ་མི་དགའ་བར་གྱུར་པ་ཞིག་བྱའོ། །སྙམ་ནས། མྱུར་ཞིང་རིངས་པར་སོང་སྟེ། བཤང་སའི་ཆུ་ཁུང་གི་ནང་དུ་ཕ་གུ་འཕངས་པ་དང། ཚེ་དང་ལྡན་པ་འོད་སྲུང་ཆེན་པོའི་ཆོས་གོས་
དང་བསོད་སྙོམས་ཀྱི་སྣོད་ཐམས་ཅད་མ་རུང་པར་བྱས་ནས། དེས་སྨྲས་པ་དང། སྲིང་མོ་ཁྱོད་ཀྱིས་ནི་མ་ཉེས་པ་ནས། སྔ་མ་བཞིན་ཏེ། དེ་ལྟར་གྱུར་པ་དགེ་སློང་དག་གིས་ཐོས་ནས། བཅོམ་ལྡན་
འདས་ལ་གསོལ་པའི་བར་དུ་སྟེ། བཅོམ་ལྡན་འདས་ཀྱིས་བཀའ་སྩལ་པ་དེ་ལྟ་བས་ན་དགེ་སློང་དག་དགེ་སློང་མས་དགེ་སློང་ཕ་ལ་མི་གཙང་བས་མ་རུང་པར་མ་བྱེད་ཅིག་དགེ་སློང་ཕ་
ལ་མི་གཙང་བས་མ་རུང་བར་བྱེད་ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། མཉན་དུ་ཡོད་པ་ན་ཁྱིམ་བདག་གཞན་ཞིག་ཕྱུག་ཅིང་ནོར་མང་བ་ལོངས་སྤྱོད་
ཆེ་བ་ཞིག་འདུག་སྟེ། དེས་རིགས་མཉམ་པ་ལས་ཆུང་མ་ཞིག་བླངས་ཏེ། དེ་དང་ལྷན་ཅིག་རྩེ་དགའ་ཡོངས་སུ་སྤྱོད་དོ། །དེ་དུས་ཕྱི་ཞིག་ན་ཟོང་ཁྱེར་ནས་ཡུལ་གཞན་དུ་སོང་བ་དང། དེས་

[217A]༄༅། །ཆུང་མ་ལ་སྨྲས་པ། བཟང་མོ་ཟོང་ཁྱེར་ཏེ་ཡུལ་གཞན་དུ་འགྲོ་ཡི། ཁྱོད་མ་གཡེང་ཞིང་བག་ཡོད་པར་ཁྱིམ་སྲུངས་ཤིག་།དེས་ཇོ་བོ་ལེགས་ཏེ། དེ་བཞིན་དུ་
བགྱི་ཡི། དུས་དུས་སུ་གཏམ་སྤྲིངས་ཤིག་ཅེས་སྨྲས་སོ། །དེ་ཟོང་ཁྱེར་ཏེ་ཡུལ་གཞན་དུ་སོང་བ་དང། དེའི་ཆུང་མ་གོས་དང། ཟས་བཟང་བའི་ཕྱིར་ཉོན་མོངས་པས་གཟིར་བར་གྱུར་
ཏེ། དེས་སྐྱེས་པ་གཞན་ཞིག་དང་ལྷན་ཅིག་ཏུ་ཡོངས་སུ་སྤྱད་པས་སེམས་ཅན་དང་ལྡན་པར་གྱུར་ནས། བསམས་པ། མངལ་ན་གནས་པ་གསད་དོ། །བདག་གི་ཁྱོ་འོངས་པ་དང་མ་
རུང་བར་བྱེད་དོ། །སྙམ་ནས། དེས་མངལ་ན་གནས་པ་བསད་ནས་ལྷུང་བར་བྱས་ཏེ། འདི་ཇི་ལྟར་དོར། གང་དུ་དོར་མི་ཤེས་ཏེ། རབ་ཏུ་སེམས་ཁོང་དུ་ཆུད་ཅིང་འདུག་པ་དང། སྦོམ་
དགའ་མོ་ཁྱིམ་དེར་བསོད་སྙོམས་ལ་ཞུགས་ཏེ། དེས་མཚན་བཟང་མ་བསོད་སྙོམས་བྱིན་ཅིག་ཅེས་སྨྲས་པ་དང། དེས་བདག་ནི་མི་དགའ་བས་གཟིར་བས་བསོད་སྙོམས་སྦྱིན་དུ་
སུ་ཡང་མེད་ཀྱི་བཞུད། ཅེས་སྨྲས་པ་དང། དེས་སྨྲས་པ། མཚན་བཟང་མ་མི་ཤིའམ། གཅིག་མེད་དམ། དེས་འཕགས་མ་སུ་ཡང་མ་ཤི་མོད་ཀྱི། བདག་ལས་བུ་ཞིག་བྱུང་སྟེ། ཇི་ལྟར་དོར། གང་
དུ་དོར་བ་བདག་གིས་མི་ཤེས་སོ། །ཞེས་སྨྲས་པ་དང། དེས་སྨྲས་པ་མཚན་བཟང་མ་དེས་བདག་གིས་དོར་ན་བདག་ལ་བསོད་སྙོམས་སྦྱིན་ནམ་འཕགས་མ་གསོལ་ལོ། །ཕྱི་བཞིན་

[217B] གསོལ་ལོ། །དགེ་སྐོས་ལ་ཡང་སྦྱིན་ནམ། གསོལ་ལོ། །ལེགས་ཀྱི་དོར་རོ། །དེས་དེ་ལྷུང་བཟེད་ཆེན་པོར་བཅུག་གོ། ཁང་པ་སྟོང་པར་ཁྱེར་ནས་
དེར་དོར་བ་ལ་ཞུགས་པ་དང། ཁྱིམ་སྟོང་པ་དེར་སྔར་སྐྱེས་པ་ཞིག་ཞུགས་པ་དེས་མཐོང་ནས། དེས་མགོ་རེག་དགེ་སྦྱོང་མ་ཅི་བྱེད་ཅེས་དྲིས་པ་དང། དེས་ཁྱེད་ཅག་ལྟ་བུ་ནལ་གྱི་བུ་དང་
སུའི་བུ་རྟོལ་མེད་པས་རིགས་དང་ལྡན་པའི་བུད་མེད་འདི་འདྲ་བའི་ལས་པ་བྱས་ཏེ་དོར་རོ། །ཞེས་སྨྲས་པ་དང། དེས་དེ་ལ་བརྒྱད་བཀག་སྟེ་སོང་ངོ། །དེས་དགེ་སློང་མ་ཞིག་མཐོང་ནས་དགེ་
སློང་མ་མི་སྲུན་མ་ཁྱེད་ཀྱི་སྦོམ་དགའ་མོས་འདི་དང་འདི་ལྟ་བུ་བྱས་སོ། །ཞེས་སྨྲས་པ་དང། དེ་ལན་མེད་ནས་ཅང་མི་ཟེར་བར་འདུག་གོ་དེ་ལྟར་གྱུར་པ་དགེ་སློང་མ་དག་གིས་དགེ་སློང་
ཕ་དག་ལ་སྨྲས་ཏེ། དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་དགོངས་པ། འདི་ལྟར་དགེ་སློང་མས་ལྷུང་བཟེད་ཆེན་པོ་འཆང་ན་ཉེས་པའི་
དམིགས་ཡིན་ཏེ། དེ་ལྟ་བས་ན་དགེ་སློང་མ་དག་གིས་ལྷུང་བཟེད་ཆེན་པོ་མི་བཅང་བར་མཁྱེན་ནས། དགེ་སློང་དག་ལ་བཀའ་སྩལ་པ། དགེ་སློང་དག་དགེ་སྦྱོང་མ་ཡིན་པའི་སྦོམ་
དགའ་མོས་དགེ་སློང་མ་མ་ཡིན་པ་བྱས་ཏེ། དེ་ལྟ་བས་ན་དགེ་སློང་མས་འདི་འདྲ་བའི་ལས་མི་བྱ་སྟེ། ལྷུང་བཟེད་ཆེན་པོ་ཡང་མ་འཆང་ཞིག་དགེ་སློང་མས་དེ་འདྲ་བའི་ལས་བྱེད་

[218A]༄༅། །དམ། ལྷུང་བཟེད་ཆེན་པོ་འཆང་ན་འདས་པ་དང་བཅས་པར་འགྱུར་རོ། །བཅོམ་ལྡན་འདས་ཀྱིས་བཀའ་སྩལ་པ། དགེ་སློང་མས་ལྷུང་བཟེད་ཆེན་པོ་མ་འཆང་
ཞིག་བཅོམ་ལྡན་འདས་ཀྱིས་བཀའ་སྩལ་པ་གང། དགེ་སློང་གིས་ལྷུང་བཟེད་ཆུང་ངུ་ནི་དགེ་སློང་མའི་ཆེན་པོའོ། །གླེང་གཞི་ནི་མཉན་དུ་ཡོད་པ་ན་སྟེ། ནམ་དགེ་སློང་མ་གུབ་ཏས་
གཅིན་གྱི་ཐིགས་པ་གཅིག་ནི་ཁར་བླུགས། གཅིག་ནི་མངལ་གྱི་སྒོར་བཅུག་པ་དང། སེམས་ཅན་གྱི་ལས་ཀྱི་རྣམ་པ་བསམ་གྱིས་མི་ཁྱབ་པས་གཞོན་ནུ་འོད་སྲུང་བྱུང་སྟེ། དེ་ལ་གུབ་
ཏས་མ་རེག་པ་དང། དེ་དུ་ནས་དེའི་གཉེན་བཤེས་དག་གིས། གུབ་ཏ་ཁྱེའུ་ཅིའི་ཕྱིར་དུ་ཞེས་དྲིས་པ་དང། དེ་ཅང་མི་ཟེར་ནས། དགེ་སློང་མ་དག་གིས་ཚེ་དང་ལྡན་པ་བཅོམ་ལྡན་འདས་
ཀྱིས་བསླབ་པའི་གཞི་བཅས་ཏེ། དགེ་སློང་མས་སྐྱེས་པ་ལ་མ་རེག་ཅིག་འདིས་དེ་ལ་མ་རེག་སྟེ། དེ་བས་ན་དུའོ་ཞེས་སྨྲས་པ་དང། དེ་དག་གིས་བཅོམ་ལྡན་འདས་ནི་ཐུགས་རྗེ་
ཅན་ན་ཅིའི་ཕྱིར་ན་རང་གི་བུ་ལ་རེག་པ་འགོག་པར་འགྱུར། བྱིས་པ་ཁྱེའུ་འདི་ལ་དེ་སྟེ་མས་མ་རེག་ན་འདི་དུས་བྱེད་པར་ངེས་སོ་།ཞེས་སྨྲས་པ་དང། དེ་དག་གིས་ལེགས་ཀྱི། དེ་
ལྟ་བས་ན། བཅོམ་ལྡན་འདས་མཁྱེན་པར་བྱའོ་ཞེས་སྨྲས་སོ། །དེ་ལྟར་གྱུར་པ་དགེ་སློང་མ་དག་གིས་དགེ་སློང་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་

[218B] །བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་གནང་གི་རེག་པར་བྱའོ། །བསྙོད་པར་བྱའོ། །གསོ་བར་བྱའོ་།བསྐྱེད་པར་བྱའོ། །གླེང་གཞི་ནི་མཉན་དུ་ཡོད་པ་ན་སྟེ་
བཅོམ་ལྡན་འདས་ཀྱིས་བསྙོད་པར་བྱའོ། །གསོ་བར་བྱའོ། །བསྐྱེད་པར་བྱའོ། །ཞེས་གསུངས་པ་དང། བུད་མེད་ནི་སྲེད་པ་ཅན་ཏེ། དགེ་སློང་མ་དག་གིས་པང་པ་ནས་པང་པར་ཁྱེར་ཏེ་དེ་
པང་པ་ནས་པང་པར་སྤོས་པས་རིད་ཅིང་ཉམ་ཆུང་སྟེ། རྐེ་ནས་ལུས་རྨྱ་ཞིང་མ་རྟས་པར་གྱུར་པ་དང། དེའི་གཉེན་བཤེས་དག་གིས་མཐོང་ནས། དེ་དག་གིས་ཅིའི་ཕྱིར་ཁྱེའུ་འདི་རིད་ཅིང་
ཉམ་ཆུང་ལ་རྨྱ་སྟེ། ལུས་མ་རྟས་པར་གྱུར། ཅེས་དྲིས་པ་དང་དེས་དེ་དག་ལ་ཞིབ་ཏུ་སྨྲས་ན། གཉེན་དེ་དག་བྱམས་པས་འཕྱ་བ་ལ་ཞུགས་པ་དང། དེ་ལྟར་གྱུར་པ་དགེ་སློང་དག་
གིས་ཐོས་ནས། བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་མ་དག་དགེ་སློང་མས་གཞན་གྱི་བུ་ལ་མ་རེག་ཅིག་གཞན་
གྱི་བུ་ལ་རེག་ན་འདས་པ་དང་བཅས་པར་འགྱུར་རོ། །ཕྲ་མོའི་སྒོ་དྲུག་རྫོགས་སོ།། །།འདུལ་བ་ཕྲན་ཚེགས་ཀྱི་གཞི། བམ་པོ་བཞི་བཅུ་པ། བསྡུས་པའི་སྡོམ་ནི། ཐེ་
ཚོམ་དང་ཡང་དགོན་པ་ལ། །སང་ཀ་ཀྵི་དང་གཉིས་ཀྱི་ཕྱིར་།དགེ་སློང་ཆང་འཚོང་དག་ལའམ། །དགེ་སློང་མ་དང་ཕྱི་རོལ་གྱི། །སྡོམ་ནི། ཐེ་ཚོམ་ལྷན་ཅིག་ཉལ་བ་ཡང། །གཞན་དུ་

[219A]༄༅། །གཅིག་པུ་མ་གནས་ཤིག་ཁྱེའུ་དང་བུ་མོ་དེ་བཞིན་ཏེ་།ཉེ་གནས་དང་ཡང་རང་དུའོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་
མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །བཅོམ་ལྡན་འདས་ཀྱིས། དགེ་སློང་མ་སྐྱེས་པ་དང་ལྷན་ཅིག་ཏུ་ཁང་པ་གཅིག་ཏུ་མ་ཉལ་ཅིག། ཅེས་བཀའ་སྩལ་པ་
དང། དགེ་སློང་མ་གུབ་ཏའི་བུ་འོད་སྲུང་གཞོན་ནུ་ཕྱི་རོལ་ཏུ་བསྙལ་བ་དང། དེ་གཅིག་པུ་ངུ་ནས་དེའི་གཉེན་བཤེས་དག་གིས་ཐོས་ཏེ། དེ་དག་གིས་གུབ་ཏ་ལ་ཁྱེའུ་འོད་སྲུང་
གཞོན་ནུ་ཅིའི་ཕྱིར་དུ། ཞེས་དྲིས་པ་དང། དེ་ཅང་མི་ཟེར་བར་འདུག་ནས། དགེ་སློང་མ་དག་གིས་ཚེ་དང་ལྡན་པ་རྣམས། བཅོམ་ལྡན་འདས་ཀྱིས་ནི་དགེ་སློང་མ་སྐྱེས་པ་དང་ལྷན་
ཅིག་ཁྱིམ་གཅིག་གི་ནང་དུ་ཉལ་དུ་མི་རུང་བར་བསླབ་པའི་གཞི་བཅས་པས་གུབ་ཏ་འདི་དང་ལྷན་ཅིག་ཁྱིམ་གཅིག་གི་ནང་དུ་ཉལ་དུ་མི་རུང་ངོ། །དེ་དག་གིས་འཕགས་མ། བཅོམ་ལྡན་
འདས་ནི་ཐུགས་རྗེ་ཅན་ཏེ། དེ་སྟེ་གཞོན་ནུ་འོད་སྲུང་གུབ་ཏ་དང་ལྷན་ཅིག་ཏུ་ཁང་པ་གཅིག་ཏུ་ཉལ་དུ་མ་གནང་ན་ནི་གཅིག་པུ་གདོན་མི་ཟ་བར་དོན་མེད་པར་འགྱུར་རོ། །ཞེས་སྨྲས་པ་དང་
དེ་དག་གིས་དེ་ལྟར་ན་བཅོམ་ལྡན་འདས་མཁྱེན་པར་གསོལ་ཞེས་སྨྲས་ནས། དེ་ལྟར་གྱུར་པ་དེ་དག་གིས་དགེ་སློང་ལ་སྨྲས། དགེ་སློང་དག་གིས་བཅོམ་ལྡན་འདས་ལ་

[219B] བཅོམ་ལྡན་འདས་ཀྱིས་བཀའ་སྩལ་པ། དེ་བས་ན་གནང་གི། དགེ་སློང་མ་གུབ་ཏ་བུ་དང་ལྷན་ཅིག་ཏུ་ཁང་པ་གཅིག་ཏུ་ཉལ་བར་དགེ་སློང་མའི་དགེ་འདུན་ལས་སྡོམ་པ་གསོལ་
ཅིག་གསོལ་བ་ཡང་འདི་ལྟར་བྱའོ། །སྟན་བཏིང་ལ་གཎྜའི་བརྡུངས་ཏེ། དགེ་སློང་མའི་དགེ་འདུན་མ་ཐམས་ཅད་འདུས་ཤིང་འཁོད་པ་དང། དགེ་སློང་མ་གུབ་ཏས་ཇི་ལྟར་རྒན་རིམས་ནས་ཕྱག་བྱས་
ཏེ་རྒན་མོའི་དྲུང་དུ་ཕ་གུའམ། རྩའམ། སྟན་ནང་ཚངས་ཅན་གྱི་སྟེན་དུ་འདུག་སྟེ། ཐལ་མོ་སྦྱར་ལ་འདི་སྐད་བརྗོད་ཅིག། གསོན་ཅིག་འཕགས་མའི་དགེ་འདུན་མ་རྣམས། བདག་གུབ་ཏ་
ལས་བུ་ཁྱེའུ་ཞིག་བཙས་ཏེ་བདག་བུ་དང་ལྷན་ཅིག་ཁང་པ་གཅིག་ཏུ་ཉལ་བའི་སྡོམ་པ་འཕགས་མའི་དགེ་འདུན་མ་རྣམས་ལ་གསོལ་ན་འཕགས་མའི་དགེ་འདུན་གྱིས་གུབ་ཏ་བུ་དང་ལྷན་
ཅིག་ཁང་པ་གཅིག་ཏུ་ཉལ་བའི་སྡོམ་པ་བརྩེ་བ་ཅན་བརྩེ་བའི་ཕྱིར་སྩོལ་ཅིག་འདི་བཞིན་ལན་གཉིས་ལན་གསུམ་དུ་བྱའོ། །དེའི་འོག་ཏུ་དགེ་སློང་མ་གཅིག་གིས་གུབ་ཏ་ཐོས་པའི་ཉེ་འཁོར་
ནས་སྤངས་ཏེ། མཐོང་བའི་གནས་སུ་ཞོག་ལ། འདི་སྐད་སྨྲོས་ཤིག་།གསོན་ཅིག་འཕགས་མའི་དགེ་འདུན་མ་རྣམས། གུབ་ཏ་འདི་ལས་ཁྱེའུ་ཞིག་བཙས་ཏེ། དེ་ཡང་བུ་དང་ལྷན་ཅིག་
ཁྱིམ་གཅིག་ན་ཉལ་བའི་སྡོམ་པ་འཕགས་མའི་དགེ་འདུན་མ་རྣམས་ལས་སྡོམ་པ་གསོལ་ན། དེ་སྟེ་འཕགས་མའི་དགེ་འདུན་མ་རྣམས་ཀྱིས་དུས་ལ་བབ་ཅིང་བཟོད་ན་གནོང་ཞིག་འཕགས་

[220A]༄༅། །མའི་དགེ་འདུན་མ་རྣམས་ཀྱིས་གུབ་ཏ་བུ་དང་ལྷན་ཅིག་ཏུ་ཁང་པ་གཅིག་ཏུ་ཉལ་བའི་སྡོམ་པ་སྩལ་ཏེ། འདི་ནི་གསོལ་བའོ་།ལས་ནི་འདི་བཞིན་བྱའོ། །གསོན་
ཅིག་འཕགས་མའི་དགེ་འདུན་མ་རྣམས། གུབ་ཏ་འདི་ལས་ཁྱེའུ་ཞིག་བཙས་ཏེ། འདི་བུ་དང་ལྷན་ཅིག་ཁང་པ་གཅིག་ཏུ་ཉལ་བའི་སྡོམ་པ་འཕགས་མའི་དགེ་འདུན་མ་རྣམས་ལ་གསོལ་ཏེ་
དེའི་སླད་དུ་འཕགས་མའི་དགེ་འདུན་མ་རྣམས་ཀྱིས་གུབ་ཏ་འདི་བུ་དང་ལྷན་ཅིག་ཁང་པ་གཅིག་ཏུ་ཉལ་བའི་སྡོམ་པ་གསོལ་ན། འཕགས་མ་རྣམས་ལས་གུབ་ཏ་བུ་དང་ལྷན་ཅིག་ཁང་པ་གཅིག་
ཏུ་ཉལ་བའི་སྡོམ་པ་སྩལ་བར་བཟོད་པ་རྣམས་ནི་ཅང་མ་གསུངས་ཤིག་མི་བཟོད་པ་རྣམས་ནི་གསུངས་ཤིག། འཕགས་མའི་དགེ་འདུན་མ་རྣམས་ཀྱིས་གུབ་ཏ་བུ་དང་ལྷན་ཅིག་ཁང་
པ་གཅིག་ཏུ་ཉལ་བའི་སྡོམ་པ་སྩལ་ཏེ། དགེ་འདུན་གྱི་བཟོད་ཅིང་གནང་བས་ན་ཅང་མི་གསུང་སྟེ། དེ་དེ་བཞིན་དུ་འཛིན་ཏོ། །དགེ་སློང་མ་གང་ལ་འཕགས་མའི་དགེ་འདུན་མ་རྣམས་
ཀྱིས་བུ་དང་ལྷན་ཅིག་ཁང་པ་གཅིག་ཏུ་ཉལ་བའི་སྡོམ་པ་བྱིན་པར་གྱུར་པ་དེ་ནི་བུ་དང་ལྷན་ཅིག་ཏུ་ཁང་པ་གཅིག་ཏུ་ཉལ་བར་རུང་སྟེ། འདི་ལ་ཐེ་ཚོམ་མ་བྱེད་ཅིག་གུབ་ཏས་དགེ་
སློང་མ་གཞན་ཞིག་ཀྱང་དེ་ཉིད་དུ་བསྙལ་པ་དང། དེ་ལྟར་གྱུར་པ་དགེ་སློང་མ་དག་གིས་དགེ་སློང་ལ་སྨྲས། དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས། བཅོམ་ལྡན་

[220B] དགེ་སློང་མ་གང་གིས་བུ་དེ་ཉིད་དུ་ལྷན་ཅིག་ཏུ་ཁང་པ་གཅིག་ཏུ་ཉལ་བར་རུང་སྟེ། གཅིག་པུའོ་།དེར་དགེ་སློང་མ་གཞན་ནི་མ་གནས་ཤིག་གནས་ན་འདས་པ་
དང་བཅས་པར་འགྱུར་རོ། །གུབ་ཏས་ནམ་གཞོན་ནུ་འོད་སྲུང་ཆེན་པོར་གྱུར་པ་དེའི་ཚེ་ཡང་དེ་དང་ལྷན་ཅིག་ཏུ་ཁང་པ་གཅིག་ཏུ་ཉལ་བར་བྱེད་དོ། །དེ་ལྟར་གྱུར་པ་དགེ་སློང་མ་དག་གིས་དགེ་
སློང་དག་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་དགེ་སློང་མས་ནམ་བུ་ཆེན་པོར་གྱུར་པ་དེའི་ཚེ་དེ་དང་ལྷན་ཅིག་ཏུ་ཁང་པ་གཅིག་
ཏུ་ཉལ་བར་མི་བྱའོ། །ཇི་ལྟར་བསླབ་པ་བཅས་པ་བཞིན་སློབས་ཤིག་།ཅེས་བཀའ་སྩལ་ཏོ། །སངས་རྒྱས་བཅོམ་ལྡན་འདས་རྒྱལ་པོའི་ཁབ་ཀྱི་འོད་མའི་ཚལ་བྱ་ཀ་ལན་ད་ཀ་གནས་པ་
ན་བཞུགས་སོ། །དེའི་ཚེ་རྒྱལ་པོའི་ཁབ་ཀྱི་གྲོང་ཁྱེར་ན་ས་ཏ་ཞེས་བྱ་བའི་གནོད་སྦྱིན་ཞིག་གནས་ཏེ། དེ་ཡུལ་ཉམས་དགའི་རྒྱལ་པོ་མཁས་པ་ཅན་གཟུགས་ཅན་སྙིང་པོ། བཙུན་མོ་དང་
བཞོན་ནུ་དང། བློན་པོ་དང། གྲོང་ཁྱེར་དང། ཡུལ་གྱི་མི་རྣམས་ལ་བསྲུང་བ་དང། བསྐྱང་བ་དང། སྐྱོབ་པར་བྱེད་དོ། །དེའི་མཐུས་ཡུལ་ཉམས་དགའི་རྒྱལ་པོ་མཁས་པ་ཅན་གཟུགས་ཅན་
སྙིང་པོ། བཙུན་མོ་དང། གཞོན་ནུ་དང། བློན་པོ་དང། གྲོང་ཁྱེར་དང། ཡུལ་གྱི་མི་རྣམས་ལ་ལོངས་སྤྱོད་འཕེལ་བར་གྱུར་ཅིང་དེ་དག་ལ་རྟག་ཏུ་ཤིང་གི་མེ་ཏོག་དང། འབྲས་བུར་

[221A]༄༅། །ལྡན། ཆར་པ་ནི་དུས་དུས་སུ་འབབ། ས་ནི་འབྲུ་དང་ལྡན་པར་འགྱུར་ཏེ། ཟས་བསླང་པ་རྣམས་ནི་མོད་པས། གྲོང་དང། གྲོང་ཁྱེར་དང། ཡུལ་
དང། ཕོ་བྲང་འཁོར་དེ་དང་དེ་དག་གི་དང། ཡུལ་སོ་སོ་ན་གནས་པའི་དགེ་སྦྱོང་དང། བྲམ་ཟེ་དང། བཀྲེན་པ་དང། ཕོངས་པ་ཐམས་ཅད་ཡུལ་ཉམས་དགར་ལྷགས་ཏེ། དེ་དག་
ལ་ཡང་གནོད་སྦྱིན་ས་ཏས་བསྲུང་བ་དང། བསྐྱང་པ་དང། སྐྱོབ་པར་བྱེད་དོ། །དེས་རིགས་མཉམ་པ་ལས་ཆུང་མ་བླངས་ཏེ། དེ་དེ་དང་ལྷན་ཅིག་རྩེ་དགའ་ཡོངས་སུ་སྤྱོད་དོ། །ཡུལ་
ག་དྷ་ར་ན་ཡང་པཉྩ་ལ་ཞེས་བྱ་བའི་གནོད་སྦྱིན་ཞིག་གནས་ཏེ། དེས་ཀྱང་ཡུལ་ག་དྷ་རའི་རྒྱལ་པོ་དང། བཙུན་མོ་དང། གཞོན་ནུ་དང། བློན་པོ་དང། གྲོང་ཁྱེར་དང། ཡུལ་
གྱི་མི་རྣམས་ལ་བསྲུང་བ་དང། བསྐྱང་བ་དང། སྐྱོབ་པར་བྱེད་དོ། །དེའི་མཐུས་ཡུལ་ག་དྷ་རའི་རྒྱལ་པོ་དང། བཙུན་མོ་དང་གཞོན་ནུ་དང། བློན་པོ་དང། གྲོང་ཁྱེར་དང། ཡུལ་
གྱི་མི་རྣམས་ལ་ལོངས་སྤྱོད་འཕེལ་བར་གྱུར་ཅིང། དེ་དག་ལ་རྟག་ཏུ་ཤིང་གི་མེ་ཏོག་དང་འབྲས་བུར་ལྡན། ཆར་པ་ནི་དུས་སུ་འབབ་ས་ནི་འབྲུ་དང་ལྡན་པར་གྱུར་ཏེ། ཟས་བསླང་
པ་རྣམས་ནི་མོད་པས་ན། དེར་ཡང་གྲོང་དང། གྲོང་ཁྱེར་དང་ཡུལ་དང། ཕོ་བྲང་འཁོར་དེ་དང་དེ་དག་གི་དང། ཡུལ་སོ་སོ་ན་གནས་པའི་དགེ་སྦྱོང་དང། བྲམ་ཟེ་དང། བཀྲེན་

[221B] ཕོངས་པ་ཐམས་ཅད་ཡུལ་ག་དྷ་རར་ལྷགས་ཏེ། དེ་དག་ལ་གནོད་སྦྱིན་པཉྩ་ལས་བསྲུང་བ་དང། བསྐྱང་པ་དང་སྐྱོབ་པར་བྱེད་དོ། །དེས་ཀྱང་རིགས་མཉམ་པ་ལས་ཆུང་མ་ཞིག་
བླངས་ཏེ། དེ་ཡང་དེ་དང་ལྷན་ཅིག་རྩེ་དགའ་ཡོངས་སུ་སྤྱོད་དོ་།དེ་ནས་དུས་ཕྱི་ཞིག་ན་གནོད་སྦྱིན་ས་ཏ་དང། གནོད་སྦྱིན་པཉྩ་ལ་གཉིས་གནོད་སྦྱིན་རྣམས་ཀྱི་གནོད་སྦྱིན་འདུས་པར་འདོང་
ནས༑ དེ་གཉིས་ཕན་ཚུན་མཛའ་བོར་གྱུར་ཏེ། གནོད་སྦྱིན་ས་ཏས་དེ་ལ་དུས་དུས་སུ་ཡུལ་ཉམས་དགའི་མེ་ཏོག་དང། འབྲས་བུ་ལ་སོགས་པ་སྐྱེས་སུ་བསྐུར་རོ། །གནོད་སྦྱིན་པཉྩ་ལས་ཀྱང་
གནོད་སྦྱིན་ས་ཏ་ལ་ཡུལ་ག་དྷ་རའི་མེ་ཏོག་དང། འབྲས་བུ་སྐྱེས་སུ་བསྐུར་རོ། །དེ་གཉིས་འདི་བཞིན་ཕན་ཚུན་དུ་རབ་ཏུ་མཛའ་བར་གྱུར་ནས། དེ་གཉིས་ཕྱིར་ཡང་གནོད་སྦྱིན་འདུས་པར་
འདོང་སྟེ། གནོད་སྦྱིན་ས་ཏས་གྲོགས་པོའི་བུ་གཉིས་དུས་ལ་འདས་ཀྱང། བུ་དང། ཚ་བོ་དང། ཡང་ཚ་དང། སུམ་ཚ་རྣམས་རྒྱུན་མི་འཆད་པར་བྱ་བའི་ཐབས་ཅི་ཡོད། ཅེས་སྨྲས་པ་དང་
གནོད་སྦྱིན་པཉྩ་ལས་སྨྲས་པ། གྲོགས་པོ་ལེགས་སོ། །བདག་ཀྱང་འདི་སྙམ་སེམས་ཏེ། དེ་ལྟ་བས་ན་མ་སྐྱེས་པ་ལས་གཉེན་དུ་བྱ་སྟེ། དེ་སྟེ་བདག་ལ་བུ་ཕོ་ཞིག་བཙས་པ་ལ་ཁྱོད་ལ་
བུ་མོ་ཞིག་ཡོད་པ་དང། ཁྱོད་ཀྱིས་བདག་གི་བུ་ལ་བྱིན་ཅིག་འོན་ཏེ་ཁྱོད་ལ་བུ་ཕོ་ཞིག་སྟེ། བདག་ལ་བུ་མོ་ཞིག་ན་བདག་གིས་ཁྱོད་ཀྱི་བུ་ལ་སྦྱིན་ནོ། །དེས་སྨྲས་པ། གྲོགས་པོ་

[222A]༄༅། །ལེགས་ཀྱི་དེ་བཞིན་བྱའོ། །དེ་གཉིས་ཕན་ཚུན་དུ་མ་བཙས་པར་གཉེན་བྱས་ཏེ་དོང་ངོ། །དེ་ནས་དུས་ཕྱི་ཞིག་ན་གནོད་སྦྱིན་ས་ཏའི་ཆུང་མ་སེམས་ཅན་དང་
ལྡན་པར་གྱུར་ཏེ། དེ་ཟླ་བ་དགུ་འདས་པ་དང། བུ་མོ་ཞིག་བཙས་ཏེ། དབྱིབས་ལེགས་ཤིང་བལྟ་ན་སྡུག་པ་བཟང་མོ་ཞིག་སྟེ། དེ་བཙས་པ་དང། གནོད་སྦྱིན་གྱི་རིགས་ཐམས་
ཅད་དགའ་བར་གྱུར་ཏོ། །དེ་དག་གི་རིགས་དང། འདྲ་བ་དང། རྒྱུད་གཅིག་པ་རྣམས་ཀྱིས་བཙས་པའི་བཙས་སྟོན་ཆེན་པོ་བྱས་ཏེ། མིང་འདོགས་པ་ལ་བཞུགས་སོ། །བུ་མོ་འདིའི་མིང་ཅིར་
གདགས་ཞེས་གྲོས་བྱས་ན། གཉེན་བཤེས་དག་གིས་འདི་བཙས་པའི་ཚེ་གནོད་སྦྱིན་གྱི་རིགས་ཐམས་ཅད་དགའ་བར་གྱུར་ཀྱི། དེ་བས་ན་བུ་མོ་འདིའི་མིང་དགའ་བྱེད་མར་
གདགས་སོ། །ཞེས་སྨྲས་ཏེ། དེའི་མིང་དགའ་བྱེད་མར་བཏགས་སོ། །ཡུལ་ག་དྷ་རའི་གནོད་སྦྱིན་པཉྩ་ལས་འདི་ལྟར་རྒྱལ་པོའི་ཁབ་ཏུ་གནོད་སྦྱིན་ས་ཏ་ལས་བུ་མོ་ཞིག་
བཙས་སོ། །ཞེས་ཐོས་ནས། དེས་བསམས་པ། བདག་གི་གྲོགས་པོ་ལ་བུ་མོ་ཞིག་བཙས་ཏེ། བུ་མོ་དེ་བདག་གི་མནའ་མར་འགྱུར་ཡང་དག་གི། རྒྱན་རྣམས་བསྐུར་བའི་
རིགས་སོ་སྙམ་ནས། དེས་གནོད་སྦྱིན་ས་ཏ་ལ། གྲོགས་པོ་མཛའ་བོ་བདག་གིས་ཁྱོད་ཀྱི་བུ་མོ་བཙས་པར་ཐོས་ནས་ཤིན་ཏུ་དགའ་སྟེ་བདག་གིས་གྲོགས་པོའི་བུ་མོ་

[222B] རྒྱན་རྣམས་བསྐུར་བ་འདི་བླང་བའི་རིགས་སོ་།ཞེས་ཡི་གེ་སྤྲིང་ངོ། །དེས་ཡི་གེ་བཀླགས་ཏེ། སླར་ཡང་གྲོགས་པོ་བདག་ཅག་གཉེན་ཡིན་གྱི། དེ་སྟེ་ཁྱོད་ལ་བུ་ཕོ་ཞིག་
བཙས་ན་འདི་ནི་དེ་ཉིད་ཀྱི་ཡིན་ནོ། །ཞེས་སྤྲིང་ངོ། །གནོད་སྦྱིན་པཉྩ་ལས་དེ་བཀླགས་ནས། བུ་ནམ་རྙེད་ཅེས་རྟག་ཏུ་སེམས་ཤིང་ཆུང་མ་དང་ལྷན་ཅིག་ཏུ་རྩེ་དགའ་སྟེ། ཡོངས་སུ་
སྤྱོད་དོ། །དེ་ལ་རྩེ་དགའ་ཡོངས་སུ་སྤྱད་པས་བུ་ཕོ་ཞིག་བཙས་ཏེ། དེ་ཡང་བདག་གི་རིགས་དང་མཐུན་པ་རྒྱུད་གཅིག་པ་དག་གིས་བཙས་པའི་བཙས་སྟོན་རྒྱ་ཆེར་བྱས་ཏེ། མིང་འདོགས་
པ་ལ་ཞུགས་སོ། །ཁྱེའུ་འདིའི་མིང་ཅིར་གདགས་ཞེས་པ་གྲོས་པ་ལས་གཉེན་བཤེས་དག་གིས་ཁྱེའུ་འདི་གནོད་སྦྱིན་པཉྩ་ལའི་བུ་སྟེ། དེ་བས་ན་ཁྱེའུ་འདིའི་མིང་པཉྩི་ཀར་གདགས་
སོ་ཞེས་སྨྲས་ནས། དེའི་མིང་པཉྩི་ཀར་བཏགས་སོ། །རྒྱལ་པོའི་ཁབ་ཀྱི་གནོད་སྦྱིན་ས་ཏས། འདི་ལྟར་ཡུལ་ག་དྷ་རའི་གནོད་སྦྱིན་པཉྩ་ལའི་བུ་ཕོ་ཞིག་བཙས་པ་ཐོས་ཏེ། དེས་བདག་
གིས་གྲོགས་པོ་ལས་བུ་ཕོ་ཞིག་བཙས་ཏེ། གདོན་མི་ཟ་བར་བདག་གི་མག་པར་འགྱུར་སྙམ་བསམས་ནས། དེས་དེ་ལ་གོས་དང་རྒྱན་རྣམས་བསྐུར་ཏེ། གྲོགས་པོ་བདག་གིས་ཁྱེད་ཀྱི་
བུ་ཕོ་ཞིག་བཙས་སོ་ཞེས་ཐོས་ནས་ཤིན་ཏུ་དགའ་སྟེ། བདག་གིས་གྲོགས་པོའི་བུ་ལ་གོས་དང་རྒྱན་ཞིག་བསྐུར་གྱི། ད་བླང་བའི་རིགས་སོ། །ཞེས་སྤྲིང་ངོ། །དེས་ཡི་གེ་བཀླགས་ཏེ་

[223A]༄༅། །སླར་གྱིས་ལན་བག་མ་བླང་བའི་སྟོན་མོ་སྟ་གོན་གྱིས་ཤིག་ཅེས་སྤྲིང་པ་དང། གནོད་སྦྱིན་ས་ཏས་ཡི་གེ་བཀླགས་ཏེ། ལེགས་ཀྱི། བུ་མོ་དགའ་བྱེད་མ་
ནི་བདག་གིས་སྔར་བྱིན་ནོ། །སྙམ་བསམས་ནས། དེས་དེ་སྐྱེད་ཅིང་ཆུང་མ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ། །དེ་ལ་རྩེ་དགའ་ཡོངས་སུ་སྤྱད་པས་ཆུང་མ་སེམས་ཅན་དང་
ལྡན་པར་གྱུར་ཏེ། ནམ་གྱི་ཚེ་སེམས་ཅན་དང་ལྡན་པར་གྱུར་པ་དེའི་ཉིན་མོ་ཉིད་དུ་རི་ལས་ཁྲུང་ཁྲུང་གི་སྐད་ཕྱུང་ངོ། །དེ་ཟླ་བ་དགུ་འདས་པ་དང་བུ་ཁྱེའུ་ཞིག་བཙས་ཏེ། གཟུགས་
ལེགས་ཤིང་བལྟ་ན་སྡུག་པ་བཟང་བ་ཞིག་སྟེ། བཙས་མ་ཐག་ཏུ་ཡང་རི་ལས་ཁྲུང་ཁྲུང་གི་སྐད་ཕྱུང་ངོ། །དེ་དག་གི་རིགས་དང་མཐུན་པའི་རྒྱུད་གཅིག་པ་ཐམས་ཅད་ཀྱིས་བཙས་
པའི་བཙས་སྟོན་ཆེར་བྱས་ཏེ། མིང་འདོགས་པ་ལ་ཞུགས་སོ། །ཁྱེའུ་འདིའི་མིང་ཅིར་གདགས་ཞེས་བགྲོས་ན། གཉེན་བཤེས་དག་གིས་འདི་མངལ་དུ་ཞུགས་པ་ན་ཡང་རི་ལས་
ཁྲུང་ཁྲུང་གི་སྐད་ཕྱུང། བཙས་པ་ན་ཡང་ཁྲུང་ཁྲུང་གི་སྐད་ཕྱུང་ལ། ཕ་ཡང་ས་ཏ་ཞེས་བྱ་སྟེ། དེ་བས་ན་ཁྱེའུ་འདིའི་མིང་ཡང་ས་ཏ་གི་རིར་གདགས་སོ་ཞེས་སྨྲས་ནས། དེའི་མིང་
ས་ཏ་གི་རིར་བཏགས་སོ། །ཁྱེའུ་ས་ཏ་གི་རི་དེ་གསོས་བསྐྱེད་དེ་ཆེར་གྱུར་པ་དང། ཇི་ཙམ་དུས་ཕྱི་ཞིག་ན་གནོད་སྦྱིན་ས་ཏ་ཆུང་མ་དང་བཅས་པ་དུས་ལས་འདས་ནས། ས་ཏ་གི་རི་

[223B] གནོད་སྦྱིན་གྱི་བུ་མོ་དགའ་བྱེད་མས་ས་ཏ་གི་རི་ལ་མིང་པོ་རྒྱལ་པོའི་ཁབ་ན་གནས་པའི་སྐྱེ་བོ་མང་པོ་དག་གི་བུ་བཙས་ཤིང་བཙས་པ་དག་ཕྲོགས་ཏེ། ཕྲོགས་
ནས་ཟ་བར་འདོད་དོ། །ཞེས་སྨྲས་པ་དང། དེས་སྨྲས་པ། སྲིང་མོ་ཡུ་བུ་ཅག་གི་ཕས་ཡུལ་ཉམས་དགའི་རྒྱལ་པོ་མཁས་པ་ཅན་གཟུགས་ཅན་སྙིང་པོ་དང། བཙུན་མོ་དང། གཞོན་ནུ་དང་
བློན་པོ་དང། གྲོང་དང། གྲོང་ཁྱེར་པ་དང། ཡུལ་མི་རྣམས་ལ་རྟག་ཏུ་སྲུང་བ་དང། སྐྱོབ་པ་དང། སྐྱོབ་པར་བྱེད་དོ། །ཞེས་ཐོས་ནས། ཡུ་བུ་ཅག་གིས་རབ་ཏུ་བསྲུང་བར་བྱ་བར་རིགས་ཏེ་
འདི་ནི་ཡུ་བུ་ཅག་གི་སྤྱོད་ཡུལ་ཡིན་གྱི། འདི་ལ་གཞན་དག་གཅིག་གིས་ཀྱལ་ཀ་བྱེད་ན་ཡང་དེ་ལ་ཡུ་བུ་ཅག་གིས་དགག་པའི་རིགས་ན་ཅིའི་ཕྱིར་ཁྱོད་ཀྱིས་དེ་བཞིན་བྱ་མི་རིགས་པར་ཁྱོད་ཀྱི་
སེམས་བསྐྱེད་པ་དེ་སླར་ཟློག་ཅིག། ཅེས་བསྒོའོ། །དེ་ལོག་པའི་སྨོན་ལམ་གྱི་བག་ཆགས་ཀྱིས་བསྒོས་པས་བཅོས་སུ་མ་བཏུབ་སྟེ། ཡང་ས་ཏ་གི་རི་ལ་མིང་པོ་རྒྱལ་པོའི་ཁབ་ན་གནས་པའི་
སྐྱེ་བོ་མང་པོ་དག་གི་བུ་བཙས་ཤིང་བཙས་པ་དག་ཕྲོགས་ཤིང་ཕྲོགས་ནས་བཟའ་བར་འཚལ་ལོ། །ཞེས་སྨྲས་པ་དང། ས་ཏ་གི་རིས་དེའི་དུས་ཀྱིས་བརྟེན་པ་ལས་ན་བཅོས་སུ་མི་བཏུབ་
པར་ཤེས་ཏེ། འདི་ཕྱི་ཕྱིར་ཞིང་རྟག་ཏུ་དགག་མི་ནུས་ཀྱི། འདི་ཕས་ཀྱང་སྔར་བྱིན་ཏེ། བག་མར་བཏང་ངོ། །སྙམ་བསམས་ནས་དེས་གནོད་སྦྱིན་པཉྩ་ལ་བུ་མོ་དགའ་བྱེད་མ་ནི་ན་ཆུང་དུ་གྱུར་

[224A]༄༅། །ཀྱི། ཚུར་གཤེགས་ལ་བག་མ་ལོང་ཞིག་ཅེས་ཡི་གེ་སྤྲིང་པ་དང། གནོད་སྦྱིན་པཉྩ་ལ་དེས་གནོད་སྦྱིན་གཞོན་ནུ་པཉྩི་ཀ་ལ་དགའ་བྱེད་མ་དཔལ་ཆེན་པོ་དང་སྦྱར་ཏེ་
བག་མར་བླངས་ནས་ཡུལ་ག་དྷ་རར་ཁྲིད་དོ། །གནོད་སྦྱིན་གཞོན་ནུ་པཉྩི་ཀ་དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ། །མོ་ནམ་མཛའ་ཞིང་སྦོབས་པ་དང། དགའ་ཞིང་ཡིད་བདེ་བ་
མང་པོར་གྱུར་པ་དེའི་ཚེ། མོས་ཇོ་བོ། རྒྱལ་པོའི་ཁབ་ན་གནས་པའི་སྐྱེ་བོ་མང་པོ་དག་གི་བུ་བཙས་ཤིང་བཙས་པ་དག་ཕྲོགས་ཤིང་ཕྲོགས་ཏེ། བཟའ་བར་འཚལ་ལོ། །ཞེས་
སྨྲས་པ་དང། དེས་སྨྲས་པ། བཟང་མོ་དེ་ནི་ཁྱོད་ཀྱི་གཉེན་གྱི་གནས་ཡིན་ཏེ། དེར་གཞན་དག་ཅིག་ཀྱལ་ཀ་བྱེད་ན་ཡང་དེ་བདག་ཅག་གིས་དགག་པའི་རིགས་ན་ཁྱོད་ཀྱིས་ཅིའི་ཕྱིར་
དེ་ལྟ་ཁྱོད་ཀྱིས་མི་རིགས་པ་སེམས་བསྐྱེད་པ་སླར་ཟློག་ཅིག་ཅེས་བསྒོ་ན། དེ་སྔོན་གྱིས་ལོག་པའི་སྨོན་ལམ་གྱི་བག་ཆགས་བསྒོས་པས་སྡོད་ཅིག་ཅེས་སྨྲས་ཏེ། ཅང་མི་ཟེར་
བར་འདུག་གོ་དེ་གནོད་སྦྱིན་གཞོན་ནུ་པཉྩི་ཀ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱད་པས་བུ་ཕོ་ཞིག་བཙས་ཏེ། དེའི་བཙས་སྟོན་ཆེན་པོ་རྒྱ་ཆེར་བྱས་ཏེ། རིགས་དང་
མཐུན་པའི་མིང་བཏགས་སོ། །དེ་བཞིན་ལན་གཉིས་ལན་གསུམ་ནས། བུ་ལྔ་བརྒྱའི་བར་དུ་བཙས་ཏེ་དེ་དག་ཐམས་ཅད་ཀྱི་ཐ་ཆུང་གི་མིང་དགའ་བྱེད་དུ་བཏགས་སོ། །དེ་

[224B] དེ་ན་པཉྩི་ཀས་བཟློག་ཀྱང་མ་བཟློག་ནས་དེ་མི་དགའ་བར་གྱུར་ཏེ། མི་སྨྲ་བར་འདུག་གོ། །དེ་ནས་གནོད་སྦྱིན་མོ་དགའ་བྱེད་མ་གར་དགའ་བར་
རང་ཉམ་དུ་འགྲོ་ཞིང། རྒྱུ་བ་དང། གནས་པར་གྱུར་ཏོ། །དེས་རྒྱལ་པོའི་ཁབ་ན་སྐྱེ་བོ་མང་པོ་དག་གི་བུ་བཙས་ཤིང་བཙས་པ་དག་ཕྲོགས་ཤིང་ཕྲོགས་ནས་བཟའ་བར་བརྩམས་པ་དང་
རྒྱལ་པོའི་ཁབ་ན་གནས་པའི་སྐྱེ་བོ་མང་པོ་དག་གིས། རྒྱལ་པོ་གཟུགས་ཅན་སྙིང་པོ་ལ། ལྷ་བདག་ཅག་གི་བུ་བཙས་ཤིང་བཙས་པ་དག་གཅིག་གིས་ཕྲོགས་ན་སུ་ཞིག་བདག་ཅག་ལ་
གནོད་པ་བགྱིད་པ་རྨ་བའི་རིགས་སོ། །ཞེས་གསོལ་པ་དང། རྒྱལ་པོས་གནས་ཐམས་ཅད་ལ་དབང་བ་རྣམས་ལ། ཀྱེ་རྒྱལ་པོའི་ཁབ་ན་གནས་པའི་སྐྱེ་བོ་མང་པོ་དག་གི་བུ་བཙས་
ཤིང་བཙས་པ་དག་སུས་ཕྲོགས་པ་སྨྲོས་ཤིག་ཅེས་བསྒོ་ནས། དེ་དག་གིས་ནན་ཏན་དུ་བག་ཡོད་པར་རྨེད་པ་ལ་ཞུགས་པ་དང། ཇི་ཙམ་ན་ཡང་དེ་དག་གི་ཡང་ཕྲོགས་པར་
གྱུར་ནས་གནོད་པ་ཆེར་གྱུར་ཏེ། སུ་གང་གི་བུད་མེད་སེམས་ཅན་དང་ལྡན་པར་གྱུར་པ་དེས་ཡུལ་གཞན་དུ་ཕྱུང་སྟེ་བཞག་པ་དང། བློན་པོ་དག་གིས་རྒྱལ་པོ་གཟུགས་ཅན་སྙིང་པོ་
ལ༑ ལྷ་གནོད་པ་ཆེར་གྱུར་ཏེ། སུ་གང་གི་བུད་མེད་དག་སེམས་ཅན་དང་ལྡན་པར་གྱུར་ན། དེས་ཡུལ་གཞན་དུ་ཕྱུང་སྟེ། བཞག་གོ་ཞེས་གསོལ་པ་དང། རྒྱལ་པོས་ལྟས་

[225A]༄༅། །མཁན་བཀུག་སྟེ་རྨས་ན། དེ་དག་གིས་ལྷ་གནོད་སྦྱིན་ཁྲོས་ཀྱི། གནོད་སྦྱིན་གྱི་གནས་སུ་གཏོར་མ་སྩལ་ལ། མཆོད་པ་དང། བཀུར་སྟི་མཛོད་ཅིག་
ཅེས་གསོལ་ཏོ། །རྒྱལ་པོས་བློན་པོ་རྣམས་ལ། ཀྱེ་སོང་ལ་རྒྱལ་པོའི་ཁབ་ཀྱི་གྲོང་ཁྱེར་དུ་དྲིལ་བསྒྲགས་པར་བྱོས་ཤིག་རྒྱལ་པོའི་ཁབ་ན་སྐྱེ་བོ་མང་པོ་ཐམས་ཅད་དང། ཡུལ་
སོ་སོ་ན་གནས་པ་ཐམས་ཅད་ཀྱིས་གནོད་སྦྱིན་གྱི་གནས་སུ་གཏོར་མ་བྱིན་ལ་མཆོད་པ་དང། བཀུར་སྟི་བྱོས་ཤིག་ཅེས་བསྒོ་བ་དང། དེ་དག་གིས་ཀྱང་དེ་བཞིན་དུ་དྲིལ་བསྒྲགས་
ཏེ༑ ཀྱེ་རྒྱལ་པོའི་ཁབ་དང་གྲོང་ཁྱེར་དང་ཡུལ་སོ་སོ་ནས་ལྷགས་པའི་སྐྱེ་བོ་དག་ཉོན་ཅིག་ལྷས་འདི་སྐད་བཀའ་སྩལ་ཏེ། བདག་གི་ཡུལ་དང་གྲོང་ཁྱེར་དང་ཡུལ་སོ་སོ་ནས་ལྷགས་
པའི་སྐྱེ་བོ་མང་པོ་གནས་པ་རྣམས་ཀྱིས། གནོད་སྦྱིན་གྱི་གནས་ཐམས་ཅད་དུ། གཏོར་མ་བྱིན་ལ་མཆོད་པ་དང། བཀུར་སྟི་བྱོས་ཤིག་།ཅེས་བསྒོ་བ་དང། རྒྱལ་པོའི་
ཁབ་ན་གནས་པའི་སྐྱེ་བོ་མང་པོ་དག་གིས་གྲོང་ཁྱེར་དེ་དག་རྡོ་བ་དང། གྱོ་མོ་དང། ས་རྡོ་དག་ཕྱགས་ཏེ། ཙནྡན་གྱི་ཆུས་ཆག་ཆག་བཏབ་ནས། དྲི་ཞིམ་པོའི་པོག་ཕོར་
དག་སོ་སོར་དཔྱངས། རྒྱལ་མཚན་དང། ལྷའི་འཕན་བསྒྲེང། དར་གྱི་ལྡ་ལྡི་མང་པོས་ནི་དཔྱངས་ཏེ། མེ་ཏོག་སྣ་ཚོགས་ཀྱིས་གཏོར་ནས་ལྷ་རྣམས་ཀྱི་སྐྱེད་མོས་ཚལ་

[225B] །དེ་ནས་གནོད་སྦྱིན་གྱི་གནས་ཐམས་ཅད་དུ་གཏོར་མ་བྱིན་ཞིང་མཆོད་པ་དང། བཀུར་སྟི་བྱས་ཏེ། འོན་ཀྱང་དགའ་བྱེད་མ་ཞི་བར་མ་
གྱུར་ཏོ། །དེ་ནས་རྒྱལ་པོའི་ཁབ་ན་གནས་པའི་ལྷ་དག་གིས་རྒྱལ་པོའི་ཁབ་ན་གནས་པའི་སྐྱེ་བོ་མང་པོ་དག་ཀྱེ་ཁྱེད་ལ་གནོད་སྦྱིན་མོ་དགའ་བྱེད་མས་ཁྱེད་ཀྱི་བུ་རྣམས་ཕྲོགས་ཀྱི་ཁྱེད་ཐམས་
ཅད་བཅོམ་ལྡན་འདས་ཀྱི་དྲུང་དུ་དོང་བ་དང། བཅོམ་ལྡན་འདས་ཀྱིས་དེ་འདུལ་བར་མཛད་དོ། །ཞེས་བསྟན་ཏོ། །དེ་དག་གིས་ཀྱེ་འདི་ནི་དགའ་བྱེད་མ་མ་ཡིན་གྱི་དེ་ནི་འཕྲོག་མ་སྟེ། དེས་བདག་
ཅག་གི་བུ་བཙས་ཤིང་བཙས་པ་རྣམས་ཕྲོགས་སོ། །ཞེས་སྨྲས་པ་དང། དེའི་མིང་དགའ་བྱེད་མ་ཞེས་བྱ་བ་ལྡོག་སྟེ། གནོད་སྦྱིན་མ་འཕྲོག་མར་མིང་དུ་འགྱུར་ཏོ། །དེ་ནས་རྒྱལ་པོའི་ཁབ་
ན་གནས་པའི་སྐྱེ་བོ་མང་པོ་དག། བཅོམ་ལྡན་འདས་གང་ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། བཅོམ་ལྡན་འདས་གནོད་སྦྱིན་མོ་
འཕྲོག་མ་འདི་རྒྱལ་པོའི་ཁབ་ན་གནས་པའི་སྐྱེ་བོ་མང་པོ་ལ་ཡུན་རིང་པོ་ནས་མ་འཁོན་པ་དང་ནི་འཁོན། དགྲར་མ་གྱུར་པ་དང་ནི་དགྲར་གྱུར། སྙིང་མི་རིང་བ་ལ་ནི་སྙིང་རིང་བར་གྱུར་
དེས་བུ་བཙས་ཤིང་བཙས་པ་རྣམས་ནི་ཕྲོགས་ན། བཅོམ་ལྡན་འདས་ཐུགས་རྗེ་ཅན་ཐུགས་བརྩེ་བའི་ཕྱིར་གནོད་སྦྱིན་མ་འཕྲོག་མ་འདུལ་བར་ཅི་གནང། ཞེས་གསོལ་པ་དང། བཅོམ་

[226A]༄༅། །ལྡན་འདས་ཀྱིས་ཅང་མི་གསུང་བ་བཞིན། རྒྱལ་པོའི་ཁབ་ན་གནས་པའི་སྐྱེ་བོ་མང་པོ་ལ་གནང་ངོ། །དེ་ནས་རྒྱལ་པོའི་ཁབ་ན་གནས་པའི་སྐྱེ་བོ་མང་པོ་དག་གིས་
བཅོམ་ལྡན་འདས་ཅང་མི་གསུང་བ་བཞིན་གནང་བར་ཤེས་ནས། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། བཅོམ་ལྡན་འདས་ཀྱི་དྲུང་ནས་སོང་ངོ། །དེ་ནས་སྔ་
དྲོ་བཅོམ་ལྡན་འདས་ཀྱིས་ཤམ་ཐབས་དང་ཆོས་གོས་མནབས། ལྷུང་བཟེད་བསྣམས་ནས། རྒྱལ་པོའི་ཁབ་ཏུ་བསོད་སྙོམས་ཀྱི་ཕྱིར་གཤེགས་སོ། །རྒྱལ་པོའི་ཁབ་ན་བསོད་
སྙོམས་ལས་སླར་བསྐོར་ནས། ཟས་ཀྱི་བྱ་བ་བྱས་ཏེ། བསོད་སྙོམས་ཕྱིས་ལེན་པ་སྤངས་ཏེ་གཤེགས་ནས། གནོད་སྦྱིན་མ་འཕྲོག་མའི་གནས་གང་ན་བ་དེར་གཤེགས་སོ། །དེའི་
ཚེ་ན་གནོད་སྦྱིན་མ་འཕྲོག་མས་བུ་དགའ་བྱེད་ཁྱིམ་དུ་བཞག་སྟེ་སྤྱོད་ཡུལ་དུ་སོང་བ་དང། བཅོམ་ལྡན་འདས་ཀྱིས་དེ་ལྷུང་བཟེད་ཀྱིས་བཀབ་སྟེ་བཞག་ནས། ཇི་ལྟར་བུ་ཕུ་བོ་དག་
གིས་དེ་མི་མཐོང་གི། དེས་དེ་དག་ཐམས་ཅད་མཐོང་བར་འགྱུར་བ་དེ་ལྟར་བྱིན་གྱིས་བརླབས་སོ། །དེ་མ་ཐག་ཏུ་གནོད་སྦྱིན་མོ་འཕྲོག་མ་སྤྱོད་ཡུལ་ནས་འོངས་པ་དང། བུ་དགའ་བྱེད་མི་
སྣང་ནས། དེ་སྡངས་ཏེ་ཕན་ཚུན་ཁྱིམ་ཁོར་ཁོར་ཡུག་ཏུ་བལྟས་ན་འོན་ཀྱང་མི་སྣང་ནས། བུ་ཐམས་ཅད་ལ་བུ་དག་བུ་དགའ་བྱེད་མི་སྣང་ན་ག་རེ། དེ་དག་གིས། མ་བདག་ཅག་

[226B] །ཞེས་སྨྲས་པ་དང། དེས་བྲང་བརྡུངས་ནས་མདོག་ཉམས་ཤིང་མི་དགའ་སྟེ། མིག་མཆི་མས་གང་འགྲོས་མྱུར་བར་བརྒྱུགས་ཏེ། རྒྱལ་པོའི་ཁབ་ཀྱི་གྲོང་དང་
ཚོང་འདུས་དང། སྲང་དང། ལམ་གྱི་བཞི་མདོ་དང། ལམ་གྱི་སུམ་མདོ་དང། ཀུན་དགའ་ར་བ་དང། སྐྱེད་མོས་ཚལ་དང། མཚོ་དང་ལྟེང་ཀ་དང། རྫིང་དང། ལྷ་ཁང་དང། མདུན་
ཁང་དང། གཞན་ཡང་ཁྱིམ་དོག་པའི་གནས་དག་ཏུ་བཙལ་ན་འོན་ཀྱང་མ་རྙེད་དོ། །དེས་བླ་གོས་མེད་པར་མྱོས་ནས་ངུ་ཞིང་སྨྲེ་བ། ཀྱི་ཧུད་བུ། ཀྱི་ཧུད་ཕ། ཀྱི་ཧུད་དགའ་བྱེད། ཅེས་
ཡང་དང་ཡང་སྒྲ་འབྱིན་ཅིང། གྲོང་དང། གྲོང་ཁྱེར་དང་གྲོང་འདབ་དང། ཕོ་བྲང་དང། ཕོ་བྲང་འཁོར་རྣམས་སུ་བལྟས་ཏེ་འོན་ཀྱང་མ་རྙེད་དོ། །དེ་ནས་ཤར་ཕྱོགས་ཀྱི་རྒྱ་མཚོ་
ཆེན་པོར་སོང་ངོ། །ལྷོ་ཕྱོགས་དང། ནུབ་ཕྱོགས་དང། བྱང་ཕྱོགས་ཀྱི་རྒྱ་མཚོར་སོང་ངོ། །ཤར་ཕྱོགས་དང། ལྷོ་ཕྱོགས་དང། ནུབ་ཕྱོགས་དང། བྱང་ཕྱོགས་དེ་དག་ན་ཡང་མི་
སྣང་ངོ། །དེ་ནས་སྐྲག་ཅིང་སྒྲེན་མོར་གྱུར། འགྲོས་ཀྱང་འཁྱོར་ཡར་མཆོང། མར་ལྷུང། ས་ལ་འགྲེའོ། །པུས་མོས་འགྲོ། ཙོག་པུར་འདུག་པ་དེ་ལྟ་བུའི་ཐབས་ཀྱིས་འཛམ་
བུའི་གླིང་གི་རི་ནག་པོ་བདུན་རྒལ། གསེར་ལྟ་བུའི་རི་བདུན་དང་གངས་ཀྱི་རི་དང། མ་དྲོས་པའི་མཚོ་ཆེན་པོ་དང། རི་དྲི་རྒྱས་དག་ཏུ་ཡང་བཙལ་ཏེ། དེ་ནས་དེ་སྐད་ཆེར་དུ་

[227A]༄༅། །ཞིང་ཤར་ཕྱོགས་ཀྱི་ལུས་འཕགས་གླིང་དང། ནུབ་ཕྱོགས་ཀྱི་བ་གླང་སྤྱོད་དང། བྱང་གི་སྒྲ་མི་སྙན་རྣམས་ཀུན་བཙལ་ཡང་མ་རྙེད་དོ། །དེ་ནས་ཡང་
སོས་དང། ཐིག་ནག་པོ་དང། འདུས་གཏུབ་དང། འོ་དོད་འབོད་པ་དང་འོ་དོད་ཆེར་འབོད་པ་དང། སྲེག་པ་དང། རབ་ཏུ་སྲེག་པ་དང། མནར་མེད་པ་དང། ཆུ་བུར་དང། ཤིན་
ཏུ་ཆུ་བུར་དང། ཨ་ཧ་ཧ་ཞེས་ཟེར་བ་དང། ཧ་ཧ་པ་དང། ཧུ་ཧུ་པ་དང། ཨུཏྤ་ལ་ལྟ་བུ་དང། པདྨ་ཆེན་པོ་ལྟ་བུ་ལ་སོགས་པ་དང། སེམས་ཅན་དམྱལ་བ་དག་ཏུ་བཙལ་ན་
ཡང་མ་རྙེད་དོ། །དེ་ནས་རི་རབ་ཀྱི་བང་རིམ་དང་པོར་འཛེགས་ནས། གཉིས་པ་དང། གསུམ་པར་འཛེགས། གནོད་སྦྱིན་གྱི་བདག་པོ་ངལ་བསོ་པོ་ལ་མ་དྲིས་པར་སུམ་ཅུ་རྩ་
གསུམ་ལྷའི་གནས་སུ་བཙལ་ཏེ། སྐྱེད་མོས་ཚལ་ཤིང་རྟ་སྣ་ཚོགས་ཞེས་བྱ་བ་དང། རྩུབ་པོར་འགྱུར་བ་དང། འདྲེས་པ་དང། དགའ་བ་ཞེས་བྱ་བའི་སྐྱེད་མོས་ཚལ་དུ་ཡང་
བཙལ་ཏེ། པ་རི་ཡ་ཏྲ་ཀོ་དཱ་བི་དྷ་རའི་དྲུང་དུ་ཡང་སོང་ངོ་།དེ་ནས་ལྷའི་འདུན་ས་ཆོས་བཟང་ཞེས་བྱ་བ་གྲོང་ཁྱེར་བཟང་པོའི་ནང་དུ་ཞུགས་ཏེ། དེ་ནས་བརྒྱ་བྱིན་ལྷའི་དབང་པོའི་
ཁང་པ་རྣམ་པར་རྒྱལ་དུ་འགྲོ་བར་བརྩམས་པ་དང། དེར་གནོད་སྦྱིན་ལག་ན་རྡོ་རྗེ་ལ་སོགས་པ་གནོད་སྦྱིན་དུ་མ་དང། ལྷ་སྟོང་གིས་བཟུང་བ་དང། དེ་མྱུར་དུ་མགྱོགས་པར་

[227B] ཕྱོགས་གཞན་ཞིག་ཏུ་རིང་ཞིག་ཏུ་གནས་ནས་མདོར་ན་ཡི་ཆད་པར་གྱུར་ཏེ། གནོད་སྦྱིན་རྣམས་ཀྱི་བདག་པོ་ངལ་བསོ་བའི་དྲུང་དུ་སོང་ནས་
རྡོ་ལེབ་ལ་བདག་གི་ལུས་བརྡབས་ནས། ཀྱི་ཧུད་བུ། ཀྱི་ཧུད་ཕ། ཀྱི་ཧུད་དགའ་བྱེད། ཅེས་སྨྲེ་ཞིང་སྨྲ་སྟེ། སྡེ་དཔོན་ཆེན་པོ། སུས་ཕྲོགས། མི་དགའ་ན། བུ་སློང་ན་སྩལ་དུ་
གསོལ། ཞེས་སྨྲས་པ་དང། གནོད་སྦྱིན་གྱི་རྒྱལ་པོ་ཆེན་པོ་ངལ་བསོ་པོས་སྨྲས་པ། ཆེ་ཞེས་མྱ་ངན་ཐོང་ལ་མཆི་མ་ཕྱིས་ཤིག་།ཁྱོད་ཀྱི་གནས་སུ་ཉིན་པར་གནས་ཤིང་སུ་འོངས་
སོམས་ཤིག་ཅེས་སྨྲས་པ་དང། དེས་སྨྲས་པ། སྡེ་དཔོན་དགེ་སྦྱོང་གོའུ་ཏ་མ་ལགས་སོ། །དེས་དེ་སྟེ་དེ་བཞིན་སོང་ལ། བཅོམ་ལྡན་འདས་ལ་སྐྱབས་སུ་སོང་ཞིག་དང། ཁྱོད་
ལ་དགའ་བྱེད་དེ་བཅོམ་ལྡན་འདས་ཀྱིས་སྟོན་ཏོ། །ཞེས་སྨྲས་པ་དང་དེ་སྲོག་སྟོར་བ་ལས་སླར་རྙེད་པ་བཞིན་དུ་རིངས་ཤིང་མྱུར་དུ་རང་གི་གནས་སུ་སོང་བ་དང། གནོད་སྦྱིན་མོ་
འཕྲོག་མས། སངས་རྒྱས་བཅོམ་ལྡན་འདས་སྐྱེས་བུ་ཆེན་པོའི་མཚན་སུམ་ཅུ་རྩ་གཉིས་ཀྱིས་བརྒྱན། དཔེ་བྱད་བཟང་པོས་སྐུ་སྤྲས། ཉི་ཟེར་སྟོང་ལས་འདས་པའི་འོད་འདོམ་
གང་གིས་བརྒྱན་པ། རིན་པོ་ཆེའི་རི་འགྲོ་བ་བཞིན་ཁོ་ར་ཁོར་ཡུག་ནས་བཟང་བ་མཐོང་མ་ཐག་ཏུ་དགའ་བ་སྐྱེས་སོ། །བུ་དགའ་བྱེད་རྙེད་དོ། །སྙམ་ནས་བཅོམ་ལྡན་འདས་གང་ན་

[228A]༄༅། །བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་
ནས༑ གནོད་སྦྱིན་མ་འཕྲོག་མས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །ཀྱེ་གོའུ་ཏ་མ་ཁྱོད་ཀྱིས་བདག་གི་བུ་དགའ་བྱེད་བསྟན་དུ་གསོལ། བདག་གི་བུ་དགའ་
བྱེད་མ་མཐོང་ནས། རིང་ཞིག་ལོན་ནོ། །ཞེས་སྨྲས་པ་དང། བཅོམ་ལྡན་འདས་ཀྱིས་གནོད་སྦྱིན་མོ་འཕྲོག་མ་ལ། འཕྲོག་མ་ཁྱོད་ལ་བུ་མང་ཞེ་ན། ཇི་སྙེད་ཡོད་ཅེས་རྨས་པ་
དང༑ དེས་སྨྲས་པ། བཅོམ་ལྡན་འདས་བུ་ལྔ་བརྒྱ་མཆིས་སོ། །བཅོམ་ལྡན་འདས་ཀྱིས་འཕྲོག་མ་དེ་སྟེ། ཁྱོད་ཀྱི་བུ་ལྔ་བརྒྱ་ལས་གཅིག་ཅིག་མེད་པ་ལྟ་ཅི་ཉེས་ཞེས་གསུངས་པ་དང་
བཅོམ་ལྡན་འདས་བདག་གི་དགའ་བྱེད་མ་མཐོང་ན། ཁྲག་དྲོན་མོ་སྐྱུགས་ཏེ་གདོན་མི་ཟ་བར་དུས་བགྱིད་དོ། །ཞེས་གསོལ་པ་དང། འཕྲོག་མ་ཁྱོད་ཀྱི་བུ་ལྔ་བརྒྱ་ལས་གཅིག་མ་མཐོང་
ན་ཡང་འདི་འདྲ་བར་སྡུག་བསྔལ་ན་གང་ལ་བུ་གཅིག་པུ་ཡོད་པ་ཡང་ཁྱོད་ཀྱིས་བསད་དེ་ཟོས་ན། དེའི་སྡུག་བསྔལ་ཅི་འདྲ་བར་འགྱུར། དེས་བཅོམ་ལྡན་འདས་དེ་བས་སྡུག་བསྔལ་
བ་རབ་ཏུ་ཆེའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། འཕྲོག་མ་ཁྱོད་བུ་དང་བྲལ་བའི་སྡུག་བསྔལ་འདི་འདྲ་བར་ཤེས་བཞིན་དུ་གཞན་གྱི་བུ་ཅིའི་ཕྱིར་ཟ་

[228B]།ཅེས་གསོལ་པ་དང། བཅོམ་ལྡན་འདས་ཀྱིས་ཚུར་ཤོག་ང་ལ་སྐྱབས་སུ་སོང་སྟེ། བསླབ་པའི་གཞི་གཟུང་ལ་
རྒྱལ་པོའི་ཁབ་ན་གནས་པའི་སྐྱེ་བོ་མང་པོ་ལ་མི་འཇིགས་པ་བྱིན་ཅིག་དང། གལ་ཏེ་འདི་ཉིད་ན་འདུག་བཞིན་དུ་དགའ་བྱེད་མཐོང་བར་གདོན་མི་ཟའོ། །ཞེས་བཀའ་སྩལ་པ་དང། དེས་
བཙུན་པ། འདི་ལྟར་དེང་ཕན་ཆད་བཅོམ་ལྡན་འདས་ལ་སྐྱབས་སུ་མཆི་བ་དང། བསླབ་པའི་གཞི་བཟུང་སྟེ། རྒྱལ་པོའི་ཁབ་ན་གནས་པའི་སྐྱེ་བོ་མང་པོ་ལ་ཡང་མི་འཇིགས་པ་སྩལ་
ཏོ༑ ༑དེ་ནས་བཅོམ་ལྡན་འདས་ཀྱིས་དེའི་བུ་དགའ་བྱེད་བསྟན་ནས། དེས་ཀྱང་བཅོམ་ལྡན་འདས་ལ་སྐྱབས་སུ་སོང་ནས་བསླབ་པའི་གཞི་བཟུང་སྟེ། རྒྱལ་པོའི་ཁབ་ན་གནས་པའི་
སྐྱེ་བོ་མང་པོ་ལ་མི་འཇིགས་པ་བྱིན་ནོ། །ནམ་གྱི་ཚེ་འཕྲོག་མ་བཅོམ་ལྡན་འདས་ལ་སྐྱབས་སུ་སོང་སྟེ། བསླབ་པའི་གཞི་བཟུང་ནས་རྒྱལ་པོའི་ཁབ་ན་གནས་པའི་སྐྱེ་བོ་མང་པོ་རྣམས་ལ་
མི་འཇིགས་པ་སྦྱིན་པ་དེའི་ཚེ། དགེ་སློང་དག་ཐེ་ཚོམ་སྐྱེས་ཏེ་ཐེ་ཚོམ་ཐམས་ཅད་གཅོད་པ་སངས་རྒྱས་བཅོམ་ལྡན་འདས་ལ་ཞུས་པ་བཙུན་པ་གནོད་སྦྱིན་མོ་འཕྲོག་མས། ལས་ཅི་
བགྱིས༑ ལས་གང་གི་རྣམ་པར་སྨིན་པས་ན། མདངས་འཕྲོག་མའི་གནོད་སྦྱིན་མོར་སྐྱེས་ལ་འདི་ལས་བུ་ལྔ་བརྒྱ་བཙས། ཞེས་ཞུས་པ་དང། བཅོམ་ལྡན་འདས་ཀྱིས་བཀའ་

[229A]༄༅། །སྩལ་པ། དགེ་སློང་དག་གནོད་སྦྱིན་མོ་འཕྲོག་མས་ལས་བྱས་ཤིང་བསགས་པས་ཚོགས་རྙེད་པ་དང། རྐྱེན་སྨིན་པ་ནི་ཆུ་བོ་བཞིན་ཉེ་བར་གནས་ཏེ། གདོན་མི་
ཟ་བར་འགྱུར་རོ། །འཕྲོག་མས་ལས་བྱས་ཤིང་བསགས་པ་ནི་གཞན་གྱིས་མྱོང་བར་མི་འགྱུར་རོ། །དགེ་སློང་རྣམས་ལས་བྱས་ཤིང་བསགས་པ་ནི་ཕྱི་རོལ་གྱི་སའི་ཁམས་ལ་རྣམ་པར་མི་
སྨིན༑ ཆུའི་ཁམས་ལ་མ་ཡིན། མེའི་ཁམས་ལ་མ་ཡིན། རླུང་གི་ཁམས་ལ་མ་ཡིན་གྱི། ཟིན་པའི་ཕུང་པོ་དང། ཁམས་དང་སྐྱེ་མཆེད་འདི་ཉིད་ལ་དགེ་བ་དང། མི་དགེ་བའི་ལས་
བྱས་པ་ནི་རྣམ་པར་སྨིན་ཏོ། །ལས་རྣམས་སྟོར་བར་མི་འགྱུར་བ་།བསྐལ་པ་དག་ནི་བརྒྱ་ལོན་ཀྱང། །དུས་དང་འཕྲོད་ནས་ཐོབ་པ་ནི། །ལུས་ཅན་རྣམས་ལ་འབྲས་བུར་སྨིན། །དགེ་
སློང་དག་སྔོན་འདས་པའི་དུས་ན་བྱུང་བ་ནི། རྒྱལ་པོའི་ཁབ་འདི་ཉིད་ན་གྲོང་ཁྱེར་གཞན་ཞིག་ཏུ་བ་ལང་རྫི་བོ་ཞིག་གནས་པ་དེས། རིགས་དང་མཉམ་པ་ལས་ཆུང་མ་ཞིག་བླངས་
ཏེ༑ དེས་དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ། །དེ་ལ་རྩེ་དགའ་ཡོངས་སུ་སྤྱད་པས། དུས་ཕྱི་ཞིག་ན་ཆུང་མ་སེམས་ཅན་དང་ལྡན་པར་གྱུར་ཏོ། །སངས་རྒྱས་མི་འབྱུང་བ་
ན་རང་སངས་རྒྱས་འཇིག་རྟེན་དུ་འབྱུང་སྟེ། ཉམས་ཤིང་དམན་པ་ལ་ཐུགས་བརྩེ་བ། གནས་པས་མཐར་ཚ་བ་འཇིག་རྟེན་པའི་ཡོན་གནས་གཅིག་པའོ། །ཇི་ཙམ་ན་རང་སངས་རྒྱས་

[229B]དེའི་ཚེ་ན་རྒྱལ་པོའི་ཁབ་ཀྱི་གྲོང་ཁྱེར་དུ་དུས་སྟོན་ཉེ་བར་གྱུར་ཏོ། །དེར་སྡུན་[* SNGUN ?]ཨན་པ་ལྔ་བརྒྱ་ཙམ་ཞིག་གཙང་ཞིང་བསོད་པའི་བཟའ་
བ་དང། བཅའ་བ་ཁྱེར་ཏེ། གོས་སྣ་ཚོགས་ཀྱིས་ཀླུབས། མེ་ཏོག་ཀུ་སུ་མ་དྲི་ཞིམ་པོས་བརྒྱན་ཏེ། གར་བྱེད། གླུ་ལེན། རྔ་རྡུང་ཞིང་སྐྱེད་མོས་ཚལ་གྱི་སར་དོང་བའི་བར་དུ་བ་ལང་རྫི་མོ་
ཞིག་དར་བ་བུམ་པ་གང་ཐོགས་ཏེ། ལམ་དེ་ནས་མར་སོང་བ་དང་སྡུན་[* SNGUN ?]ཨན་པ་དེ་དག་གིས་དེ་མཐོང་ནས། གྲོགས་མོ་ཚུར་ཤོག་གླུ་བླང་ངོ། །ཞེས་སྨྲས་པ་དང། དེས་ཀྱང་དེ་
དག་གར་ཇི་ལྟར་བྱེད་པ་དེ་ལྟ་དེ་ལྟར་བྱས་པས། དེའི་མངལ་ཞིག་པར་གྱུར་ཏོ། །དེ་ཁྲོས་ནས་རང་སངས་རྒྱས་ལ་ཨ་མྲའི་འབྲས་བུ་སྨིན་པ་ལྔ་བརྒྱ་ཕུལ་ནས་སྨོན་ལམ་བཏབ་པ། དགེ་བའི་རྩ་
བ་འདིས་བདག་གང་དང་གང་དུ་སྐྱེས་པ་དེ་དང་དེར་མདངས་འཕྲོག་པའི་གནོད་སྦྱིན་མོ་ཞིག་ཏུ་སྐྱེས་ལ་རྒྱལ་པོའི་ཁབ་ཀྱི་མི་རྣམས་ཀྱི་བུ་དང་བུ་མོ་བདག་གིས་ཕྲོགས་ཏེ། ཟ་བར་གྱུར་ཅིག་བདག་
ལ་བུ་ལྔ་བརྒྱ་བཙའ་བར་གྱུར་ཅིག་ཅེས་སྨྲས་སོ། །དགེ་སློང་དག་དེའི་ཚེ་བ་ལང་རྫིའི་ཆུང་མར་གྱུར་བ་ནི་ད་ལྟར་འཕྲོག་མ་འདི་ཡིན་ཏེ། སྨོན་ལམ་བཏབ་པའི་དབང་གིས་འདི་ལྟ་བུར་
སྐྱེས་པ་ཡིན་ནོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ཞེ་གཅིག་པ། གླེང་གཞི་ནི་མཉན་དུ་ཡོད་པ་ན་སྟེ། བཅོམ་ལྡན་འདས་ཀྱིས་དགེ་སློང་མ་དགོན་པ་ལ་གནས་

[230A]༄༅། །པར་མི་བྱའོ། །ཞེས་གསུངས་པ་དང། དེ་དག་ཚོང་འདུས་དང། སྲང་དང། ལམ་གྱི་སུམ་མདོ་དག་ཏུ་བསམ་གཏན་ལ་ཞུགས་པ་དང། དེ་ཡང་ཉེས་པའི་
དམིགས་སུ་གྱུར་ཏེ། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་དེ་ལྟ་བས་ན། དགེ་སློང་མ་དག་དབྱར་མོ་ཁང་དུ་གནས་པར་བྱའོ། །
ཞེས་བཀའ་སྩལ་པ་དང། དད་པའི་བྲམ་ཟེ་དང་ཁྱིམ་བདག་དག་གིས་བཅོམ་ལྡན་འདས་ཀྱིས་དགེ་སློང་མ་རྣམས་ལ་དབྱར་མོ་ཁང་གནང་ངོ། །ཞེས་ཐོས་ནས། དེ་དག་གིས་གྲོང་
ཁྱེར་གྱི་ཕྱི་རོལ་ཏུ་དགེ་སློང་མའི་དབྱར་མོ་ཁང་བརྩིགས་པ་དང། དགེ་སློང་མ་དག་ལ་དེ་བཞིན་དུ་མི་རྒོད་དང། ནལ་གྱི་བུ་དང། སུའི་བུ་གཏོལ་མེད་པ་དག་གླགས་ལྟ་བར་གྱུར་ནས་
ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་དེ་ལྟ་བས་ན་དགེ་སློང་མའི་དབྱར་མོ་ཁང་གྲོང་ཁྱེར་གྱི་ཕྱི་རོལ་ཏུ་མ་བརྩིགས་པར་གྲོང་
ཁྱེར་གྱི་ནང་དུ་བརྩིག་པར་བྱའོ། །ཞེས་བཀའ་སྩལ་ཏོ། །གླེང་གཞི་ནི་མཉན་དུ་ཡོད་པ་ན་སྟེ། དགེ་སློང་མ་སྦོམ་དགའ་མོ་དབྱར་མོ་ཁང་གི་སྒོ་ན་འདུག་སྟེ། བྲམ་ཟེ་དང། ཁྱིམ་
བདག་དག་ལ་འཕྱས་པ་དང། དེ་དག་འཕྱ་ཞིང་སྨོད། ངན་དུ་ཟེར་ཏེ། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་དགོངས་པ་

[230B] དགེ་སློང་མ་དབྱར་མོ་ཁང་གི་སྒོ་ན་འདུག་པའི་ཕྱིར་ཏེ། དེ་ལྟ་བས་ན་དགེ་སློང་མ་དབྱར་མོ་ཁང་གི་སྒོ་ན་འདུག་པར་མི་བྱ་བར་དགོངས་ནས། །དགེ་སློང་
རྣམས་ལ་བཀའ་སྩལ་པ། དགེ་སློང་རྣམས་བྲམ་ཟེ་དང་ཁྱིམ་བདག་དག་འཕྱ་བ་ནི་གནས་ཡིན་ཏེ། དེ་ལྟ་བས་ན་དགེ་སློང་མ་དབྱར་མོ་ཁང་གི་སྒོ་ན་འདུག་པར་མི་བྱའོ། །དགེ་སློང་མ་
དབྱར་མོ་ཁང་གི་སྒོ་ན་འདུག་ན་འདས་པ་དང་བཅས་པར་འགྱུར་རོ་།གླེང་གཞི་ནི་མཉན་དུ་ཡོད་པ་ན་སྟེ། བཅོམ་ལྡན་འདས་ཀྱིས་དགེ་སློང་མ་དབྱར་མོ་ཁང་གི་སྒོ་ན་འདུག་པར་མི་བྱའོ། །
ཞེས་བཀའ་སྩལ་པ་དང། སྦོམ་དགའ་མོ་སྐར་ཁུང་དུ་འདུག་སྟེ་བྲམ་ཟེ་དང་ཁྱིམ་བདག་དག་ལ་འཕྱ་བ་དང། དེ་དག་ཀྱང་ངོར་འཕྱ་ནས་སྔ་མ་བཞིན་ཏེ། དགེ་སློང་མ་སྐར་ཁུང་དུ་
འདུག་པར་མི་བྱའོ། །ཞེས་བྱ་བའི་བར་དུ་སྟེ། དགེ་སློང་མ་སྐར་ཁུང་དུ་འདུག་ན་འདས་པ་དང་བཅས་པར་འགྱུར་རོ། །སྡོམ་ནི། སང་ཀ་ཀྵི་ནི་གནང་བའོ། །སྐྱེས་པ་འཁྲུ་བར་ཁྲུས་མི་
བྱ༑ ༑སྲང་དག་ཏུ་ནི་མི་འགྲོ་སྟེ། །དེ་དག་བསྙེན་པར་དེས་རྫོགས་སོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་
ཏེ༑ དགེ་སློང་མ་དག་གི་དབྱར་མོ་ཁང་ན་ཆོས་གོས་ལྔ་གྱོན་ཏེ་ལས་ཀུན་བྱེད་པ་དང། དེ་དག་ཉོན་མོངས་པར་གྱུར་ཏོ། །དེ་ལྟར་གྱུར་པ་ཐོས་ནས་དགེ་སློང་མ་དག་གིས་དགེ་སློང་ལ་སྨྲས་

[231A]༄༅། །པ་དང། དགེ་སློང་ཕ་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་དེ་ལྟ་བས་ན་དགེ་སློང་མ་སང་ཀ་ཀྵི་གནང་གི་གྱོན་ཏེ། དབྱར་
མོ་ཁང་གི་ལས་ཀུན་བྱོས་ཤིག། ཅེས་བཀའ་སྩལ་ཏོ། བྲམ་ཟེ་དང་ཁྱིམ་བདག་དག་དབྱར་མོ་ཁང་དུ་འོངས་ན་ཡང་དེ་དག་དེ་བཞིན་དུ་སང་ཀ་ཀྵི་གྱོན་པས་ལས་བྱེད་དེ། དེ་དག་ཆགས་
པར་གྱུར་ཏོ། །གཞན་དད་པ་དག་ནི་འཕྱའོ། །དེ་ལྟར་གྱུར་པ་དགེ་སློང་དག་གིས་ཐོས་ཏེ། བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་
བྲམ་ཟེ་དང། ཁྱིམ་བདག་འཕྱ་བ་ནི་གནས་ཡིན་ཏེ། དེ་ལྟ་བས་ན་དགེ་སློང་མ་བྲམ་ཟེ་དང། ཁྱིམ་བདག་གི་མདུན་ན་སང་ཀ་ཀྵི་གྱོན་ཏེ་ལས་མ་བྱེད་ཅིག་དགེ་སློང་མས་བྲམ་ཟེ་དང་
ཁྱིམ་བདག་གི་མདུན་དུ་སང་ཀ་ཀྵི་གྱོན་པས་ལས་བྱེད་ན་འདས་པ་དང་བཅས་པར་འགྱུར་རོ། །འདི་ལྟར་ནམ་བྲམ་ཟེ་དང། ཁྱིམ་བདག་གི་མདུན་དུ་ལས་བྱེད་པ་དེའི་ཚེ། སང་ཀ་ཀྵི་ས་
དཔུང་པ་གཡོགས་ལ་སང་ཀ་ཀྵི་གྱོན་ཏེ་ལས་ཀུན་བྱོས་ཤིག་གླེང་གཞི་ནི་མཉན་དུ་ཡོད་པ་ན་སྟེ། སྦོམ་དགའ་མོ་སྐྱེས་པ་འཁྲུ་བའི་སར་དེས་ཁྲུས་བྱས་པ་དང། ཁྱེའུ་དང་གཞོན་
ནུ་དག་གིས་དེ་མཐོང་ནས་གཅིག་ལ་གཅིག་གཏམ་དུ་ཟེར་བ་ནི། ཀྱེ་ལྟོས་ཤིག་དགེ་སྦྱོང་མ་མགོ་བྱི་མོ་དེའི་ལུས་ནི་ནགས་ཀྱི་མ་ཧེ་བཞིན་ནོ། །དེ་ལྟར་གྱུར་པ་དགེ་སློང་མ་དག་

[231B] དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། གང་སུ་ཞིག་དགེ་སློང་མ་སྐྱེས་པ་འཁྲུ་བའི་སར་འཁྲུ་ན་ཉེས་
པའི་དམིགས་ཡིན་ཏེ། དེ་ལྟ་བས་ན་དགེ་སློང་མས་སྐྱེས་པ་འཁྲུ་བའི་སར་ཁྲུས་མི་བྱ་བར་དགོངས་ནས། དགེ་སློང་དག་ལ་བཀའ་སྩལ་པ། དགེ་སློང་རྣམས་བྲམ་ཟེ་དང་ཁྱིམ་བདག་འཕྱ་བ་ནི་
གནས་ཡིན་ཏེ། དེ་ལྟ་བས་ན་དགེ་སློང་མས་སྐྱེས་པ་འཁྲུ་བའི་གནས་སུ་མ་འཁྲུ་ཞིག་དགེ་སློང་མས་སྐྱེས་པ་འཁྲུ་བའི་སར་འཁྲུ་ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་
དུ་ཡོད་པ་ན་སྟེ། དགེ་སློང་མ་སྦོམ་དགའ་མོ་ལམ་གྱི་བཞི་མདོ་ན་འདུག་ནས། བྲམ་ཟེ་དང་ཁྱིམ་བདག་རྣམས་ལ་འཕྱས་པ་དང། དེ་དག་གིས་ཀྱང་དགེ་སྦྱོང་མགོ་རེག་མོ་ལམ་གྱི་བཞི་
མདོར་འདུག་སྟེ། ཡུ་བུ་ཅག་ལ་འཕྱ་ཡི་ལྟོས་ཤིག་ཅེས་འཕྱའོ། །དེ་ལྟར་གྱུར་པ་དགེ་སློང་མ་དག་གིས་ཐོས་ནས་དགེ་སློང་དག་ལ་སྨྲས་པ་དང། དགེ་སློང་དག་གིས་བཅོམ་ལྡན་
འདས་ལ་གསོལ་ནས། བཅོམ་ལྡན་འདས་ཀྱིས་སྩལ་པ། དགེ་སློང་དག་བྲམ་ཟེ་དང་ཁྱིམ་བདག་དག་ནི་འཕྱ་བ་གནས་ཡིན་ཏེ། དེ་ལྟ་བས་ན་དགེ་སློང་མས་སྲང་དུ་མ་འགྲོ་ཞིག་འགྲོ་
ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། ཚེ་དང་ལྡན་པ་ཨུ་པ་ལིས་སངས་རྒྱས་བཅོམ་ལྡན་འདས་ལ་ཞུས་པ། བཙུན་པ་བཅོམ་ལྡན་འདས་

[232A]༄༅། །ཀྱིས་ནི་གོའུ་ཏ་མི་སྐྱེ་དགུའི་བདག་མོ་ཆེན་མོ་བླ་མའི་ཆོས་ཁས་བླངས་པས་རབ་ཏུ་བྱུང་ཞིང་བསྙེན་པར་རྫོགས་ནས་དགེ་སློང་མའི་དངོས་པོར་འགྱུར་རོ། །
ཞེས་གསུངས་ན། ཅི་བཙུན་པ་དགེ་སློང་མ་ལྔ་བརྒྱ་དེ་དག་གིས་ཀྱང་བླ་མའི་ཆོས་ཁས་བླངས་པས་རབ་ཏུ་བྱུང་ཞིང་བསྙེན་པར་རྫོགས་ནས་དགེ་སློང་མའི་དངོས་པོར་འགྱུར་ལགས་
སམ། ཨུ་པ་ལི། དགེ་སློང་མ་ལྔ་བརྒྱ་དེ་དག་ཀྱང་བླ་མའི་ཆོས་ཁས་བླངས་པས་རབ་ཏུ་བྱུང་ཞིང་བསྙེན་པར་རྫོགས་ནས་དགེ་སློང་མའི་དངོས་པོར་གྱུར་ཏོ། །སྡོམ་ནི། ཇི་ལྟར་མཚན་
གཉིས་པ་དང་ཡང། །དེ་བཞིན་གླེ་ཡང་འདམས་གྱུར་པ། །རྟག་ཏུ་ཁྲག་རབ་འཛག་པ་དང། ཐ་མ་ཡི་ནི་ཁྲག་མེད་པའོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་
ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ། མཉན་དུ་ཡོད་པ་ན་དགེ་སློང་མ་གཞན་ཞིག་གིས་མཚན་གཉིས་པ་ཞིག་རབ་ཏུ་ཕྱུང་པ་དང། དེས་དགེ་སློང་མ་དག་
ལ་མཚན་མ་བསྟན་ནས། དགེ་སློང་མ་དག་གིས་དེ་ལ་ཕུ་ནུ་མོ་ཁྱོད་ཇི་ལྟ་བུ། ཞེས་དྲིས་པ་དང། དེས་སྨྲས་པ། ཆེ་ཞེ། མཚན་གཉིས་མའོ། །དེ་ལྟར་གྱུར་པ་དགེ་སློང་མ་དག་
གིས་དགེ་སློང་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་མཚན་གཉིས་པ་ནི་མ་ནིང་ཡིན་གྱི་

[232B]དགེ་སློང་མཚན་གཉིས་པ་ནི་ཆོས་འདུལ་པ་འདི་ལ་རབ་ཏུ་སྐྱེ་བའི་ཆོས་ཅན་དུ་མི་འགྱུར་རོ། །དེ་ལྟ་བས་ན་གང་སུ་ཞིག་རབ་ཏུ་འབྱུང་བར་
འདོད་དེ། དེ་འོངས་ན་དེ་ལ་དེ་དག་གིས་ཁྱོད་མཚན་གཉིས་པ་མ་ཡིན་ནམ། ཞེས་དྲིས་ཤིག་མ་དྲིས་པར་རབ་ཏུ་ཕྱུང་ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་
པ་ན་སྟེ། མཉན་དུ་ཡོད་པ་ན་དགེ་སློང་མ་གཞན་ཞིག་གིས་གླེ་འདམས་པ་ཞིག་རབ་ཏུ་ཕྱུང་ནས་དེ་ཆབ་ཁུང་སར་སོང་སྟེ། གཅིས་པ་དང། དེ་ཡང་བཤང་གཅི་གཉིས་ཀ་བྱུང་སྟེ་
དེ་སླར་བྱུང་བ་དང། དགེ་སློང་མ་གཞན་ཞིག་དེར་ཞུགས་པ་དང་ཆབ་ཁུང་ས་བཤང་བས་མ་རུང་པར་གྱུར་པ་དེས་མཐོང་ནས། དེས་ནུ་མོ་ཆབ་ཁུངས་འདི་བཤང་བ་ས་མ་རུང་བར་
སུས་བྱས། ཞེས་དྲིས་པ་དང། དེས་ཆེ་ཞེ། བདག་གིས་བག་མ་མཆིས་པས་མ་རུང་པར་བགྱིས་སོ། །ཞེས་སྨྲས་པ་དང། དེས་ནུ་མོ་ཁྱོད་ཀྱིས་བག་མེད་པ་ཅི་ཞིག་བྱས། ཞེས་དྲིས་པ་
དང། དེས་སྨྲས་པ། ཆེ་ཞེ། བདག་ནི་གླེ་འདམས་མ་སྟེ། གཅི་བར་བསམ་པ་དང། དེ་ན་བཤང་བ་ཡང་བྱུང་ན། བདག་གིས་ཇི་ལྟར་བགྱི། དེ་ལྟར་གྱུར་པ་དགེ་སློང་མ་དག་གིས་དགེ་
སློང་ལ། དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཁྱོད་ཀྱིས་གླེ་འདམས་མ་དེ་སྐྲོད་ཅིག་དགེ་སློང་གི་ཆོས་

[233A]༄༅། །འདུལ་བ་ལ་གླེ་འདམས་མ་ལ་ནི་རབ་ཏུ་སྐྱེ་བའི་ཆོས་ཅན་དུ་མི་འགྱུར་རོ། །དེ་ལྟ་བས་ན་གང་སུ་ཞིག་རབ་ཏུ་འབྱུང་བར་དོད་པ་དེའི་དྲུང་དུ་འོངས་ན་དེས་གླེ་
འདམས་མ་མ་ཡིན་ནམ། ཞེས་དྲིས་ཤིག་མ་དྲིས་པར་རབ་ཏུ་ཕྱུང་ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། མཉན་དུ་ཡོད་པ་ན་དགེ་སློང་མ་
གཞན་ཞིག་གིས་རྟག་ཏུ་ཁྲག་འཛག་པ་ཞིག་རབ་ཏུ་ཕྱུང་སྟེ་དེའི་སྨད་གཡོགས་ཀྱི་གནས་སུ་ཁྲག་གིས་མ་རུང་བར་གྱུར་ཏེ་སྦྲང་བུ་དག་གིས་གང་བར་མཐོང་བ་དང། དེ་ལ་དགེ་སློང་
མ་གཞན་ཞིག་གིས་ནུ་མོ་ཁྱོད་ཁྲག་རྟག་ཏུ་འཛག་གམ། ཞེས་དྲིས་པ་དང། དེས་སྨྲས་པ། ཕུ་ནུ་མོ་ཇི་ལྟར་བྱ། བདག་ནི་རྟག་ཏུ་ཁྲག་འཛག་པའོ། །དེ་ལྟར་གྱུར་པ་དགེ་སློང་མ་དག་གིས་
དགེ་སློང་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་རྟག་ཏུ་ཁྲག་འཛག་པ་ནི་མ་ནིང་མོ་ཡིན་ཏེ་
དགེ་སློང་ཁྱེད་ཀྱིས་སྐྲོད་ཅིག་ཆོས་འདུལ་བ་ལ་འདི་རྟག་ཏུ་ཁྲག་འཛག་པ་ལ་རབ་ཏུ་སྐྱེ་བའི་ཆོས་ཅན་དུ་མི་འགྱུར་རོ། །དེ་བས་ན་གང་སུ་ཞིག་རབ་ཏུ་འབྱུང་བར་འདོད་དེ་དྲུང་དུ་འོངས་ན་
དེས་ཁྱོད་རྟག་ཏུ་ཁྲག་འཛག་པ་མ་ཡིན་ནམ། ཞེས་དྲིས་ཤིག་མ་དྲིས་པར་རབ་ཏུ་ཕྱུང་ན་འདས་པ་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། མཉན་དུ་ཡོད་པ་ན་

[233B]བས། འདོད་ཆགས་དང་བྲལ་བ་མ་ཡིན་པས་ན། དགེ་སློང་མ་དག་ནི་དུས་དུས་སུ་ཁྲག་འཛག་པ་དང། དེས་དེ་མཐོང་ནས་དཔྱས་
པ། ཕུ་ནུ་མོ་དག་ཁྱེད་ཅག་ལོག་པར་རྟོག་པ་ལ་རྟོག་གམ། ཅིའི་ཕྱིར་ཁྱེད་ཅག་ཁྲག་འཛག་ནུ་མོ་ཅི་ཞིག་འཕྱར་ཡོད། བུད་མེད་ནི་ཆོས་ཉིད་ཀྱིས་འདི་བཞིན་ན་ཁྱོད་ཅི་མི་འཛག་གམ། དེས་
བདག་ནི་ཁྲག་མེད་ན་བདག་ལ་ཁྲག་འཛག་ཏུ་ཅི་ཞིག་ཡོད། ཅེས་སྨྲས་སོ། །དེ་ལྟར་གྱུར་པ་དགེ་སློང་མ་དག་གིས་དགེ་སློང་ལ་སྨྲས་ནས། དགེ་སློང་དག་གིས་བཅོམ་ལྡན་འདས་ལ་
གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཁྲག་མེད་པ་ནི་མ་ནིང་ཡིན་ཏེ། ཁྱོད་ཀྱིས་སྐྲོད་ཅིག་དགེ་སློང་དག་ཁྲག་མེད་པ་ལ་ཆོས་འདུལ་བ་འདི་ལ་རབ་ཏུ་སྐྱེ་བའི་
ཆོས་ཅན་དུ་མི་འགྱུར་རོ། །དེ་ལྟ་བས་ན་གང་སུ་ཞིག་རབ་ཏུ་འབྱུང་བར་འདོད་དེ་དེའི་དྲུང་དུ་འོངས་ན་དེས་ཁྱོད་ཁྲག་མེད་པ་མ་ཡིན་ནམ། ཞེས་དྲིས་ཤིག་མ་དྲིས་པར་རབ་ཏུ་ཕྱུང་ན་
འདས་པ་དང་བཅས་པར་འགྱུར་རོ། །སྡོམ་ནི། མཚན་མ་ཙམ་དང་སྨེ་གབ་ཀྱི། །སྲད་བུས་དེ་ལ་བཅིང་བར་བྱ། །ཐུ་མི་བྱ་དང་དགེ་སློང་ཆགས། །དགེ་སློང་མས་ཀྱང་བཤགས་མི་བྱ། །
སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ། མཉན་དུ་ཡོད་པ་ན་དགེ་སློང་མ་གཞན་ཞིག་གིས་མཚན་མ་

[234A]༄༅། །ཙམ་ཡོད་པ་ཞིག་རབ་ཏུ་ཕྱུང་སྟེ། དེ་ཆབ་ཁུང་སར་ཞུགས་ནས། རིང་ཞིག་ལོན་ཏེ་སླར་བྱུང་བ་དང། དེ་ལ་དགེ་སློང་མ་དག་གིས་ནུ་མོ་རིང་ཞིག་ཐོགས་
ཏེ་བྱུང་ན་ཅི་བྱེད། དེས་ཕུ་ནུ་མོ། །བདག་ནི་མཚན་མ་ཙམ་མཆིས་ལགས་ཏེ། མོ་མཚན་ཚང་བ་མ་ལགས་ན་ཇི་ལྟར་བགྱི། ཞེས་སྨྲས་སོ། །དེས་ནུ་མོ་ཁྱོད་མཚན་མ་ཙམ་པ་ཞིག་མ་ཡིན་
ནམ། ཞེས་དྲིས་པ་དང། དེས་ཕུ་ནུ་མོ་བདག་ནི་མཚན་མ་ཙམ་མོ་།དེ་ལྟར་གྱུར་པ་དགེ་སློང་མ་དག་གིས་དགེ་སློང་དག་མ་ལ་སྨྲས་ཏེ། དགེ་སློང་དག་གིས་བཅོམ་ལྡན་འདས་ལ་གསོལ་
ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་མཚན་མ་ཙམ་པ་མ་ནིང་ཡིན་ཏེ། ཁྱོད་ཀྱིས་སྐྲོད་ཅིག་དགེ་སློང་དག་ཆོས་འདུལ་བ་འདི་ལ་མཚན་མ་ཙམ་ལ་
རབ་ཏུ་སྐྱེ་བའི་ཆོས་ཅན་དུ་མི་འགྱུར་རོ། །དེ་ལྟ་བས་ན་གང་སུ་ཞིག་རབ་ཏུ་འབྱུང་བར་འདོད་དེ་དེའི་དྲུང་དུ་འོངས་ན་དེ་དག་ལ་ཁྱོད་མཚན་མ་ཙམ་ཡོད་པ་མ་ཡིན་ནམ། ཞེས་དྲིས་
ཤིག་མ་དྲིས་པར་རབ་ཏུ་ཕྱུང་ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། འདོད་ཆགས་དང་བྲལ་བ་མ་ཡིན་པས་ན། དགེ་སློང་མ་སྔོན་གྱི་
ལས་ཀྱི་ཉེས་པས་སྐབས་སྐབས་སུ་མོ་མཚན་ནས་ཁྲག་ཟགས་པས། དེའི་སྨད་གཡོགས་ཀྱི་གནས་གནས་སུ་མ་རུང་བར་གྱུར་ཏེ། སྦྲང་བུ་དག་གིས་གང་བ་དང་མི་མཛེས་ཏེ་

[234B]ཏེ། དེ་ལྟར་གྱུར་པ་དགེ་སློང་དག་ལ་སྨྲས་ནས། དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་
འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་དག་དགེ་སློང་མས་སྨེ་གབ་ཆོངས་ཤིག་བཅོམ་ལྡན་འདས་ཀྱིས་དགེ་སློང་མས་སྨེ་གབ་ཆོངས་ཤིག། ཅེས་གསུངས་པ་དང་
དགེ་སློང་མ་དག་སྨེ་གབ་འཆང་བར་གྱུར་ནས། དེ་ནས་དུས་ཕྱི་ཞིག་ན། སྦོམ་དགའ་མོ་བསོད་སྙོམས་ལ་ཞུགས་པ་དང། སྲང་དུ་སྨེ་གབ་ལྷུང་ནས། སྲང་ན་ཁྱེའུ་དང། བུ་མོ་དག་
ཅིག་རྩེ་བ་དག་གིས་མཐོང་སྟེ། དེ་དག་གིས་འཕགས་མ་འདི་ཅི་ཞིག་ལྷུང། ཞེས་དྲིས་པ་དང། དེ་སྐད་སྨྲས་པས་ཁྲོས་ཏེ་བུ་ཟན་མོའི་བུ་མོ་དང། སྲིང་མོའི་དྲུང་དུ་དེང་ལ་དྲིས་ཤིག་
དང། དེ་དག་གིས་སྟོན་ཏོ། །ཞེས་སྨྲས་སོ། །དེ་ལྟར་གྱུར་པ་དགེ་སློང་མ་དག་གིས་ཐོས་ཏེ། དགེ་སློང་དག་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་གསོལ་ནས་
བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་དག་དེ་ལྟ་བུ་ཁོ་ནར་མོ་མཚན་གྱི་སྨེ་གབ་བཅང་བར་མི་བྱའོ། །སྲད་བུས་ཐོགས་ལ་རྐེད་པ་ལ་ཆོངས་ཞིག་དེ་ལྟར་ན་
ཉེས་པའི་དམིགས་སུ་མི་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། དེ་ནས་ཚེ་དང་ལྡན་པ་འོད་སྲུང་ཆེན་པོ་སྔ་དྲོ་ཤམ་ཐབས་དང། ཆོས་གོས་བགོས། ལྷུང་བཟེད་ཐོགས་ཏེ་

[235A]༄༅། །མཉན་དུ་ཡོད་པར་བསོད་སྙོམས་ཀྱི་ཕྱིར་ཞུགས་པ་དང་དེ་སྦོམ་དགའ་མོས་མཐོང་ནས་མྱུར་ཞིང་རིངས་པར་དེའི་དྲུང་དུ་སོང་སྟེ། གླེན་པ། རབ་ཏུ་
གླེན་པ། ཞེས་སྨྲས་ནས། མཆིལ་མས་བཏབ་པ་དང། དེས་སྨྲས་པ་སྲིང་མོ་ཁྱོད་ཀྱིས་ནི་ཉེས་པ་མེད་ཀྱི། ཚེ་དང་ལྡན་པ་ཀུན་དགའ་བོས། གལ་ཏེ་ཉེས་པ་སྦོམ་པོ་སྤྱོད་པའི་
བུད་མེད་རྣམས་ལེགས་པར་བཤད་པའི་ཆོས་འདུལ་བ་ལ་རབ་ཏུ་ཕྱུང་སྟེ། བསྙེན་པར་རྫོགས་ནས་དགེ་སློང་མའི་དངོས་པོར་གནང་བས་ལན་ནོ། །དེ་ལྟར་གྱུར་པ་དགེ་
སློང་དག་གིས་ཐོས་ཏེ། བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས། དགེ་སློང་དག་སྦོམ་དགའ་མོ་ནི་དགེ་སྦྱོང་མ་ཡིན། དགེ་སློང་མ་མ་ཡིན་ཏེ། སྨད་
འཚོང་མ་ཡང་ཇི་ལྟར་སྦོམ་དགའ་མོས་བྱས་པ་བཞིན་དགེ་སློང་ལ་མི་བྱེད་དོ། །དེ་ལྟ་བས་ན་དགེ་སློང་མས་དགེ་སློང་ལ་ཐུ་ཞེས་བྱ་བར་མ་བྱེད་ཅིག་ཅེས་བཀའ་སྩལ་ཏོ། །དགེ་
སློང་མས་དགེ་སློང་ལ་ཐུ་ཞེས་བྱས་ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། དེའི་ཚེ་ན་དགེ་སློང་གཞན་ཞིག་ལ་ཉེས་པ་བྱུང་སྟེ། དེས་དགེ་སློང་མ་ཞིག་
མཐོང་ནས། འཕགས་མ་ཅུང་ཞིག་འདུག་ཅེས་སྨྲས་པ་དང། དེས་འཕགས་པ་ཅི་འཚལ། དེས་འཕགས་མ་བདག་ལ་ཉེས་པ་ཞིག་བྱུང་སྟེ་འཆགས་སོ་ཞེས་སྨྲས་སོ། །དེ་འདུག་ནས་དེས་དེའི་མདུན་དུ་

[235B] དགོངས་ཤིག་འཕགས་མ། བདག་མིང་འདི་ཞེས་བྱ་བའི་དགེ་སློང་ལ་འདི་ལྟ་བུ་འདི་འདྲ་བའི་ཉེས་པ་ཞིག་བྱུང་སྟེ། བདག་གིས་འཕགས་མའི་མདུན་དུ་མཐོལ་ལོ། །འཆགས་
སོ༑ ༑མི་འཆབ་བོ། །མཐོང་ཞིང་བཤགས་བས་བདེ་བར་འགྱུར་གྱི་མ་མཐོལ་མ་བཤགས་ན་ནི་མི་འགྱུར་རོ། །མོས་འཕགས་པ་ཅི། འདི་འདྲ་བའི་ཉེས་པ་ཡང་ཁྱོད་ལ་བྱུང་ངམ། དེ་ནི་མ་
ལེགས་པ་བྱས་སོ། །ཞེས་སྨྲས་པ་དང། དགེ་སློང་དེ་སྐྱེངས་པར་གྱུར་ཏེ། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་
པ། དེ་ལྟ་བས་ན་དགེ་སློང་དག་དགེ་སློང་གིས་དགེ་སློང་མའི་མདུན་དུ་ཉེས་པ་བཤགས་པར་མི་བྱ་སྟེ། ཡོངས་སུ་དག་པ། ལྟ་བ་མཐུན་པའི་དགེ་སློང་གི་མདུན་དུ་བཤགས་པར་བགྱིའོ། །
དགེ་སློང་གིས་དགེ་སློང་མའི་མདུན་དུ་ཉེས་པ་བཤགས་ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ་དེའི་དུས་ན་དགེ་སློང་མ་གཞན་ཞིག་ལ་ཉེས་པ་བྱུང་
ནས། དེས་དགེ་སློང་ཞིག་མཐོང་སྟེ། དེས་བསྟི་སྟང་དུ་བྱ་བ་དང་བཅས་ཏེ་རྐང་པ་ལ་ཕྱག་འཚལ་ནས། འཕགས་པ་ཐུགས་རྗེས་དགོངས་ཏེ་ཅུང་ཞིག་བཞུགས་ཤིག་ཅེས་སྨྲས་པ་དང་
དེས་འཕགས་མ་ཅི་དགོས་ཞེས་དྲིས་ན། དེས་འཕགས་པ་བདག་ལ་ཉེས་པ་ཞིག་བྱུང་སྟེ། དེ་འཕགས་པའི་སྤྱན་སྔར་བཤགས་སོ། །ཞེས་སྨྲས་པ་དང། དེ་འདུག་གོ་དེས་ཀྱང་དེའི་

[236A]༄༅། །རྐང་པ་ལ་ཕྱག་བྱས་ཏེ། མདུན་དུ་འདུག་ནས་ཐལ་མོ་སྦྱར་ཏེ། འཕགས་པ་དགོངས་ཤིག་བདག་མིང་འདི་ཞེས་བྱ་བའི་དགེ་སློང་མ་ལ་འདི་ལྟ་བུ་འདི་
འདྲ་བའི་ཉེས་པ་ཞིག་བྱུང་སྟེ། དེ་བདག་གིས་འཕགས་པའི་སྤྱན་སྔར་ཉེས་པ་བྱུང་བ་བཤགས་སོ། །མཐོལ་ལོ། །མི་འཆབ་བོ། །མཐོལ་ཞིང་བཤགས་ན་བདེ་བར་འགྱུར་རོ། །
མ་བཤགས་མ་མཐོལ་ན་ནི་མ་ཡིན་ནོ། །དེས་འདི་ལྟ་བུའི་གཟུགས་ཀྱི་ཉེས་པ་བྱུང་བ་ནི་འཕགས་མས་མ་ལེགས་པ་བྱས་སོ། །ཞེས་སྨྲས་པ་དང། དགེ་སློང་མ་དེ་སྐྱེངས་པར་
གྱུར་ཏོ། །དེ་ལྟར་གྱུར་པ་དགེ་སློང་དག་གིས་ཐོས་ནས། བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་དག་དགེ་
སློང་མས་དགེ་སློང་ཕའི་མདུན་དུ་ཉེས་པ་མཐོལ་བར་མི་བྱ་སྟེ་དགེ་སློང་མ་ཡོངས་སུ་དག་པ་ལྟ་བ་མཐུན་པའི་མདུན་དུ་ཉེས་པ་མཐོལ་བར་བྱའོ། །དགེ་སློང་མས་དགེ་
སློང་གི་མདུན་དུ་ཉེས་པ་མཐོལ་ན་འདས་པ་དང་བཅས་པར་འགྱུར་རོ་།སྡོམ་ནི། དགེ་སློང་ཕས་ནི་ལས་བརྗོད་ཅིག་དགེ་སློང་མས་ནི་བརྟག་པར་བྱའོ། །ཁྲི་དང་ཁྲིའུ་ཡང་
སྦྱིན་པར་བྱ། གཡོགས་པ་དག་ལ་མི་གཞག་གོ་སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་

[236B] ༑བཅོམ་ལྡན་འདས་ཀྱིས་དགེ་སློང་ཕའི་ལས་ཀྱང་སོ་སོ་།དགེ་སློང་མའི་ཡང་སོ་སོ། །སྤྱིའི་ལས་ནི་མ་གཏོགས་སོ། །ཞེས་གསུངས་པ་དང། དགེ་སློང་མ་དག་དགེ་སློང་ཕའི་
མདུན་དུ་ལས་བྱས་པ་དང་འཇིགས་པར་གྱུར་ཏེ། ལས་བྱེད་པར་མ་སྦོབས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་
བཀའ་སྩལ་པ། དགེ་སློང་དག་གིས་ལས་བྱོས་ཤིག་དགེ་སློང་མས་ནི་བརྟག་པར་བྱའོ། །བཅོམ་ལྡན་འདས་ཀྱིས་དེ་ལྟ་བས་ན། དགེ་སློང་དག་དགེ་སློང་གིས་ནི་ལས་བྱོས་
ཤིག་དགེ་སློང་མས་ནི་བརྟག་པར་བྱའོ། །ཞེས་གསུངས་པ་དང། དགེ་སློང་མ་དག་གིས་ཇི་ལྟར་བརྟག་པ་མི་ཤེས་ཏེ། དེ་དག་གིས་དེ་ལྟར་གྱུར་པ་དགེ་སློང་དག་ལ་སྨྲས་ནས་
དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་མ་དག་གིས་བག་ཡོད་པར་ཡིད་ལ་བྱ་སྟེ། འདི་ནི་གསོལ་བའོ། །
འདི་ནི་ལས་དང་པོའོ། །འདི་ནི་གཉིས་པའོ། །འདི་ནི་གསུམ་པའོ་།ཞེས་ཤེས་པར་བྱའོ། །གླེང་གཞི་ནི་མཉན་དུ་ཡོད་པ་ན་སྟེ། བཅོམ་ལྡན་འདས་ཀྱིས་ཆོས་ཉན་པ་བསྒྲགས་
པར་བྱོས་ཤིག་ཅེས་གསུངས་པ་དང། དགེ་སློང་དག་གིས་སྟན་མ་བཏིང་ནས། བཅོམ་ལྡན་འདས་ཀྱིས་སྟན་ཐིང་ཞིག་ཅེས་བཀའ་སྩལ་ཏོ། དེ་ནས་དུས་ཕྱི་ཞིག་ན་

[237A]༄༅། །ཆོས་བཤད་པ་བསྒྲགས་པར་གྱུར་པ་ན། དགེ་སློང་མ་དག་འོངས་ནས་གཡོགས་པའི་ཁྲིའུ་ལ་འདུག་སྟེ། ཆོས་ཉན་པར་བརྩམས་པ་དང། དེར་
དགེ་སློང་མ་གཞན་ཞིག་གིས་དྲན་པ་ཉེ་བར་མ་བཞག་སྟེ། ཁྲག་ཟགས་ནས་གཡོགས་པའི་ཁྲིའུ་མ་རུང་བར་གྱུར་ཏོ། །དེ་ནས་ཆོས་བསྒྲགས་པ་ཟིན་པ་དང། དགེ་སྐོས་ཀྱིས་
སྟན་བསྡུ་བར་བརྩམས་པ་ན། ཇི་ཙམ་ན་གཡོགས་པའི་ཁྲིའུ་མ་རུང་བར་གྱུར་ཏེ། སྦྲང་བུས་གང་བ་མཐོང་ནས། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་
གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དེ་ལྟ་བས་ན། དགེ་སློང་མ་དག་ཆོས་ཉན་པའི་ཕྱིར་འོངས་པ་ལ་གཡོགས་པའི་ཁྲིའུ་མི་སྦྱིན་ནོ། །དེས་
ཀྱང་ཁྲིའུ་གཡོགས་པ་ལ་འདུག་པར་མི་བྱའོ། །བཅོམ་ལྡན་འདས་ཀྱིས་དགེ་སློང་མ་ཆོས་ཉན་དུ་འོངས་པ་ལ་ཁྲིའུ་གཡོགས་པ་མ་སྦྱིན་ཅིག་ཅེས་བཀའ་སྩལ་པ་དང། དགེ་
སློང་དག་གིས་དེ་དག་ཆོས་ཉན་པའི་ཕྱིར་ལྷགས་པ་རྣམས་ལ་ཁྲིའུ་མ་གཡོགས་པ་བྱིན་པ་དང། ཇི་ཙམ་ན་སྐྱེ་དགུའི་བདག་མོ་ཆེན་མོ་ཆོས་ཉན་པའི་ཕྱིར་འོངས་པ་དང། དེ་ལ་
ཡང་ཁྲིའུ་མ་གཡོགས་པ་ཞིག་བྱིན་པ་དང། དེས་འཕགས་པ། བདག་སྔོན་ཁྱིམ་ན་གནས་པ་ན་ཡང་ཁྲིའུ་གཡོགས་པ་ལ་ཅུང་ཟད་ཀྱང་མ་མཆིས་སོ། །ཞེས་སྨྲས་པ་

[237B] དགེ་སློང་དག་གིས་སྨྲས་པ། གོའུ་ཏ་མི་བཅོམ་ལྡན་འདས་ཀྱིས་མ་གནང་སྟེ། དགེ་སློང་མ་ཆོས་ཉན་པའི་ཕྱིར་ལྷགས་པ་ལ་ཁྲིའུ་གཡོགས་པ་མ་སྦྱིན་ཅིག་ཅེས་བཀའ་སྩལ་
ཏོ༑ ༑དེས་འཕགས་པ། དགེ་སློང་མ་གང་དག་དྲན་པ་ཉེ་བར་མི་འཇོག་པ་དེ་བཞིན་དུ་བདག་ཀྱང་ཉེས་པའི་དམིགས་ཅི་བགྱིད་དམ། ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་
གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས། དགེ་སློང་དག་དེ་ལྟ་བས་ན་གནང་བ་ནི། དྲན་པ་ཉེ་བར་འཇོག་པའི་དགེ་སློང་མ་དེ་དག་ཆོས་ཉན་པའི་ཕྱིར་འོངས་
ན་དེ་དག་ལ་ཁྲིའུ་གཡོགས་པ་སྦྱིན་པར་བྱོས་ཤིག་འདི་ལ་ཐེ་ཚོམ་མ་བྱེད་ཅིག་ཅེས་བཀའ་སྩལ་ཏོ། །སྡོམ་ནི། ཆང་འཚོང་མ་དང་སྨད་འཚོང་མ། །བྲན་མོ་དང་ཡང་རེག་མི་བྱ་
གནོད་པའི་གོས་དང་བྲང་མི་རྡུང། །དགེ་སློང་དག་གི་ནང་དུ་གཞག་སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་
བཞུགས་ཏེ། དེ་ནས་དགེ་སློང་མ་སྦོམ་དགའ་མོ་སྔ་དྲོའི་དུས་ན་ཤམ་ཐབས་དང་ཆོས་གོས་བགོས། ལྷུང་བཟེད་ཐོགས་ཏེ་མཉན་དུ་ཡོད་པར་བསོད་སྙོམས་ཀྱི་ཕྱིར་ཞུགས་སོ། །
དེ་བསོད་སྙོམས་ལ་ཞུགས་ནས། ཁྱིམ་མི་མོ་ཞིག་མཐོང་སྟེ། བགོ་བ་བཟང་ཞིང། སྨད་གཡོགས་དང། རྒྱན་བཟང་པོ་ཞིག་སྟེ། དེས་དེ་མཐོང་ནས་ནུ་མོ་ཁྱོད་ཀྱི་གོས་དང། རྒྱན་དག་ག་ལས་

[238A]༄༅། །རྙེད། ཅེས་དྲིས་པ་དང། དེས་འཕགས་མ། བདག་ནི་ཆང་འཚོང་པ་སྟེ། དེ་ལས་འདི་དག་ཐམས་ཅད་རྙེད་དོ། །ཞེས་སྨྲས་པ་དང། སྦོམ་དགའ་མོས་
ཐབས་འདི་ནི་ལེགས་པ་ཞིག་སྟེ། དེ་ལྟར་འགྲུབ་བམ། མི་འགྲུབ་པ་ལྟའོ། །སྙམ་བསམས་ནས་དེས་དེ་ལ་དམིགས་ཤིང་དྲན་པ་བཞིན་དུ་སོང་ནས། ཇི་ཙམ་ན་མཐོང་བ། གནས་གཞན་
ཞིག་ན་བུད་མེད་ཅིག་གོས་དྲི་མ་ཅན་གྱོན་ལ། ཟས་མེད་ཅིང། དེ་རིད་ལ་གོམ་པ་དལ་གྱིས་འགྲོ་བ་ཞིག་མཐོང་ནས། བུ་མོ་ཁྱོད་སུའི་ཡིན་ཞེས་དྲིས་པ་དང། དེ་སྨྲས་པ། སུའི་
ཡང་མ་ཡིན་ཏེ། གང་བདག་ལ་བཟའ་བ་དང། བགོ་བ་སྟེར་བ་དེའི་ལས་བདག་གིས་བགྱིའོ། །དེས་བུ་མོ། དེ་སྟེ་དེ་བཞིན་ན་ཆང་འཚོང་བ་ཅིའི་ཕྱིར་མི་སྤྱོད། ཅེས་སྨྲས་པ་དང་
དེས་འཕགས་མ་ཅི་འདི་བཞིན་ཉིད་དུ་ཆང་འཚོང་བ་སྤྱོད་དུ་རུང་ངམ། དེར་ཐོག་མར་ནོར་མང་དུ་དགོས་སོ། །ཟོང་ཡོད་ཀྱང་སྣོད་དང་ཆང་འཐུང་བ་དག་བདེ་བར་འདུག་པའི་ཁང་པ་རྒྱ་
ཆེན་པོ་རྣམས་ཀྱང་མེད་དོ། །ཞེས་སྨྲས་པ་དང། སྦོམ་དགའ་མོས་བུ་མོ་དེ་སྟེ། བདག་གིས་དེ་དག་ཐམས་ཅད་སྦྱར་ལ་ཁྱོད་ཀྱི་བཟའ་བ་དང་བགོ་བ་ཡང་སྦྱིན་གྱི། རྙེད་པ་ཐམས་
ཅད་བདག་ལ་བྱིན་ཅིག་ཅེས་སོ། །དེས་འཕགས་མ་ལེགས་ཀྱི། དེ་བཞིན་དུ་བྱིན་ཅིག་དེ་བཞིན་བགྱིའོ། །སྦོམ་དགའ་མོས། དེ་དབྱར་མོ་ཁང་དང་ཉེ་བར་དེའི་ཁང་པ་ཞིག་བརྩིགས་

[238B] ཟོང་དང། སྣོད་དང། ཡོ་བྱད་རྣམས་བྱིན་པ་དང། དེས་དེར་ཆང་འཚོང་བ་ལ་ཞུགས་ཏེ། ཆང་ཡང་ཞིམ་པོར་གྱུར་ནས་ཆང་འཐུང་བ་དག་དེར་མང་དུ་འདུས་ཤིང་འཚོགས་པ་
དང༑ དེ་དག་མཐོང་ནས་ཆང་འཚོང་བ་གཞན་དག་ཕྲག་དོག་སྐྱེས་པར་གྱུར་ཏོ། །སྦོམ་དགའ་མོའི་ཡང་རྙེད་པ་དག་འཕེལ་ལོ། །དེ་ནས་དུས་ཕྱི་ཞིག་ན། རྒྱལ་པོ་ཕོ་བྲང་དུ་ཆང་ཞིག་
དགོས་པར་གྱུར་ནས། རྒྱལ་པོའི་སྐྱེས་བུ་དག་གིས་ཆང་འཚོང་བ་ཐམས་ཅད་བསྡུས་པ་དང། དེ་དག་ཕྲག་དོག་ལངས་ཏེ། དེ་རྣམས་ཀྱིས་རྒྱལ་པོའི་སྐྱེས་བུ་དག་ལ། འདི་ནི་སྦོམ་
དགའ་མོའི་ཆང་འཚོང་མ་ཞིག་དབྱར་མོ་ཁང་དང་ཉེ་བ་ན་ཆང་འཚོང་ཞིང་འདུག་གི་ཆང་མ་དེ་ཡང་ཁྲིད་ཅིག་ཅེས་སྨྲས་པ་དང། དེ་དག་གིས་དེ་བཟུང་སྟེ་ཁྲིད་དོ། །དེ་ངུ་བར་གྱུར་ཏེ་འཕགས་
མ་སྦོམ་དགའ་མོ། རྒྱལ་པོའི་སྐྱེས་བུ་འདི་དག་གིས་བདག་ཁྲིད་དོ་།ཞེས་སྨྲས་པ་དང། དེ་མྱུར་དུ་གོམ་པ་མགྱོགས་པར་སོང་ནས། བུ་ཟན་མོའི་བུ་དག་བདག་གི་བུ་མོ་འདི་
གར་བཀྲི། ཞེས་སྨྲས་སོ། །དེ་དག་གིས། ཅི་འཕགས་མ་ཆང་འཚོང་ངམ། མི་མཛའ་བ་རྣམས་ཀྱི་གཉའ་བར་རྡོག་པས་མནན་ལ་ཆང་ཡང་འཚོང་ངོ། །ཅི་འཕགས་མ་ལ་ཡང་
དགྲ་ཡོད་དམ། ཞེས་སྨྲས་པ་དང། ཁྱེད་ཅག་ཉིད་ངའི་དགྲ་ཆེན་པོ་ཡིན་ཏེ། དེའི་ཕྱིར་བདག་གི་བུ་མོ་ཁྲིད་དོ། །ཞེས་སྨྲ་ཞིང་དེ་དག་འཐབ་པ་བྲམ་ཟེ་དང་ཁྱིམ་བདག་གིས་

[239A]༄༅། །མཐོང་སྟེ། དེ་དག་གིས་ཀྱེ་འདི་དག་ཅི། ཞེས་དྲིས་པ་དང། དེ་དག་གིས་ཞིབ་ཏུ་སྨྲས་པ་དང། དེ་དག་འཕྱ་ཞིང་སྨོད་ངན་དུ་ཟེར་བ་ནི། དགེ་སྦྱོང་ཤཱཀྱའི་
བུ་དགེ་སྦྱོང་དག་ནི་ཚིག་པའོ། །དེ་འདི་ལྟར་དགེ་སློང་མགོ་རེག་མ་ཡང་ཆང་འཚོང་བ་ལ་ཞུགས་པས་ན། དགེ་སྦྱོང་དང་ཚངས་པ་ཡང་རབ་ཏུ་ཚིག་པའོ། །དེ་ལྟར་གྱུར་པ་དགེ་སློང་དག་
གིས་ཐོས་ཏེ། བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། སྦོམ་དགའ་མོས་དགེ་སྦྱོང་མ་ཡིན་པ་ཆེར་བྱས་ཏེ། དེ་ལྟ་བས་ན་དགེ་སློང་མས་ཆང་
འཚོང་བ་མ་བྱེད་ཅིག་འཚོང་ན་འདས་པ་དང་བཅས་པར་འགྱུར་རོ་།གླེང་གཞི་ནི་མཉན་དུ་ཡོད་པ་ན་སྟེ། དེ་ནས་དགེ་སློང་མ་སྦོམ་དགའ་མོ་སྔ་དྲོའི་དུས་ན་ཤམ་ཐབས་དང། ཆོས་
གོས་བགོས། ལྷུང་བཟེད་ཐོགས་ཏེ་མཉན་དུ་ཡོད་པར་བསོད་སྙོམས་ལ་ཞུགས་སོ། །དེ་བསོད་སྙོམས་ལ་ཞུགས་པའི་ཚེ། སྨད་འཚོང་མ་ཞིག་གིས། གོས་དང་ཤམ་ཐབས་
རབ་ཏུ་བཟང་བ་ཞིག་གྱོན། རྒྱན་རབ་ཏུ་བཟང་བས་བརྒྱན་པ་ཞིག་མཐོང་ནས། དེས་མཐོང་བ་དང། ཕུ་ནུ་མོ། འདི་ལྟ་བུ་གོས་དང་རྒྱན་ག་ལས་འབྱོར། ཅེས་དྲིས་པ་དང་
དེས་འཕགས་མ་བདག་གིས་སྨད་འཚོང་བྱས་པས་ན། དེ་ལས་འདི་ལྟ་བུ་དག་རྙེད་དོ། །ཞེས་སྨྲས་པ་དང། སྦོམ་དགའ་མོས་ཐབས་དེ་ནི་ལེགས་པ་ཞིག་ན། འགྲུབ་བམ་

[239B] །སྙམ་བསམས་ནས། དེ་ལ་དམིགས་ཤིང་དྲན་བཞིན་དུ་སོང་ངོ། །ཇི་ཙམ་ན་གནས་གཞན་ཞིག་ན་བུ་མོ་ཞིག་གོས་དྲི་མ་ཅན། ཟས་ཀྱིས་ཀྱང་མི་འབྱོར་པར་གྱུར་
འགྲོས་ཀྱང་དལ་བུས་འགྲོ་བ་ཞིག་བྱད་བཞིན་ནི་བཟང་མོ་ཞིག་མཐོང་ནས། བུ་མོ་ཁྱོད་སུའི་ཡིན། ཞེས་དྲིས་པ་དང། དེས་འཕགས་མ་གང་སུས་བདག་ལ་ཟས་དང་གོས་སྦྱིན་པ་དེའི་
ལས་ཀྱང་བདག་གིས་བགྱིའོ། །ཞེས་སྨྲས་སོ། །དེས་བུ་མོ། དེ་ལྟར་ན་སྨད་འཚོང་མ་ཅིའི་ཕྱིར་མི་བྱེད། ཅེས་དྲིས་པ་དང། དེ་རྣ་བ་བཀབ་ནས། འཕགས་མ། དེ་སྐད་མ་གསུངས་ཤིག་མི་མཛེས་
པ་དེ་ལྟ་བུ་དག་ནི་བདག་ཅག་གི་རིགས་ལ་སྔོན་ཆད་སུས་ཀྱང་མ་བགྱིས་སོ། །ཞེས་སྨྲས་པ་དང། སྦོམ་དགའ་མོས། བུ་མོ། བུད་མེད་ཀྱི་སྤྱོད་པ་ནི་དེ་ལྟ་བུ་ཡིན་ན། རྒྱལ་པོ་འདི་
ཞེས་བྱ་བའི་བུ་མོ་ཡང་དེ་བཞིན་དུ་སྨད་འཚོང་བས་ན། དེ་ལྟ་བུར་གྱུར། བྲམ་ཟེ་འདི་ཞེས་བྱ་བའི་བུ་མོ་ཡང་དེ་བཞིན་དུའོ་།རིགས་མཆོག་ལས་ཀྱང་དེ་ལྟ་བུ་མང་དུ་བྱུང་
ན༑ བུད་མེད་ནི་སྐྱེས་པ་ལ་སེམས་པ་ཡིན་མོད་ཀྱི། བདག་རབ་ཏུ་མ་བྱུང་ན་དེ་ལྟ་བུ་བྱ་བ་ཞིག་ན། རབ་ཏུ་བྱུང་བས་མི་བདེའོ་།ཞེས་སྨྲས་ནས། དེས་དེ་བསླུས་ནས་སྨྲས་པ་
འཕགས་མ། སྨད་འཚོང་མ་འདི་འདྲ་བ་སྤྱོད་དམ། འཕགས་མ། སྨད་འཚོང་མ་འདི་ལྟ་བུ་སྤྱད་ན། དེ་ལ་ཡང་ཡོ་བྱད་མང་པོར་དགོས་ཏེ། སྐྱེས་པ་མང་པོ་འདུ་བའི་

[240A]༄༅། །ཁང་པ་རྒྱ་ཆེན་པོ་དང། གོས་དང། རྒྱན་དང། བྱུག་པ་དང། བཟའ་བ་དང། བཏུང་བ་དག་ཀྱང་མང་དུ་དགོས་སོ། །སྦོམ་དགའ་མོས། བུ་མོ། དེ་
ལྟར་ན་བདག་གིས་ཐམས་ཅད་སྦྱར་ལ། ཁྱོད་ཀྱིས་རྙེད་པ་ཐམས་ཅད་བདག་ལ་བྱིན་ན་ནི་ཁྱོད་ཀྱི་ཟས་དང། གོས་ལ་སོགས་པ་བདག་གིས་སྦྱར་རོ། །ཞེས་བྱས་ནས། དེས་འཕགས་
མ་ལེགས་ཀྱི། དེ་བཞིན་དུ་རྙེད་པ་སྦྱིན་ནོ། །ཞེས་སྨྲས་སོ། །སྦོམ་དགའ་མོས་དབྱར་མོ་ཁང་དང་ཉེ་བ་ཞིག་ཏུ་དེའི་ཁང་པ་ཞིག་བརྩིགས་ནས། དེས་ཅི་སྨྲས་པ་བཞིན་དུ་བྱིན་ཏེ། དེ་
ཕྱིས་བཀྲུས་ཏེ། གོས་དང་རྒྱན་བཟང་པོ་དག་ཀྱང་བྱིན་ནས། ཞག་དུ་མ་ཞིག་གི་བར་དུ་ཆས་ཏེ། དེ་གཟུགས་གཞོན་ཞིང་མཛེས་ནས་སྨད་འཚོང་མའི་གཟུགས་སུ་བྱས་ཏེ་འདུག་
གོ༑ ཉོན་མོངས་པའི་དབང་གིས་གཟིར་ནས་ཐམས་ཅད་ཀྱང་དེར་འདུས་སོ། །དེ་སྨད་འཚོང་མ་གཞན་ཞིག་གིས་མཐོང་ནས་ཕྲག་དོག་ལངས་ཏེ། མ་བཟོད་པར་གྱུར་ཏོ། །སྦོམ་
དགའ་མོའི་རྙེད་པ་དག་ཆེར་གྱུར་ཏོ། །དེ་ནས་དུས་ཕྱི་ཞིག་ན་རྒྱལ་པོའི་ཕོ་བྲང་དུ་དུས་སྟོན་ཆེན་པོ་ཞིག་བྱུང་སྟེ། དེ་དྲི་མང་པོ་ཞིག་དགོས་ནས། རྒྱལ་པོའི་སྐྱེས་བུ་དག་གིས་
དྲི་བཏབ་པའི་ཕྱིར་སྨད་འཚོང་མ་ཐམས་ཅད་བསྡུས་པ་དང། དེ་དག་གིས་ཕྲག་དོག་གིས། དེ་ཡང་རྒྱལ་པོའི་སྐྱེས་བུ་དག་ལ། དབྱར་མོ་ཁང་གི་དྲུང་ན་སྦོམ་དགའ་མོའི་སྨད་འཚོང་

[240B] དེ་ཡང་ཁྲིད་ཅེས་སྨྲས་སོ། །དེ་དག་གིས་དེ་བཟུང་སྟེ་ཁྲིད་པ་དང། དེ་ཡང་དུ་ནས། འཕགས་མ་སྦོམ་དགའ་མོ་བདག་ནི་རྒྱལ་པོའི་སྐྱེས་བུས་ཁྲིད་དོ། །ཞེས་སྨྲས་པ་དང་
དེ་མྱུར་བར་བརྒྱུགས་ནས། བུ་ཟན་མོའི་བུ་འདི་དག་བདག་གི་བུ་མོ་འདི་གར་བཀྲི། དེ་དག་གིས་སྨྲས་པ། འཕགས་མ་ཡང་སྨད་འཚོང་མ་སྤྱད་དམ། དགྲ་རྣམས་ཀྱི་གཉའ་བར་རྡོག་པས་
མནན་ལ་སྤྱོད་དོ། །ཅི་འཕགས་མ་ལ་ཡང་དགྲ་ཡོད་དམ། ངའི་བུ་མོ་ཁྲིད་པས་ན་ཁྱོད་ཉིད་དགྲའི་ནང་ན་ཆེན་པོ་ཡིན་ནོ། །དེ་དག་འཐབ་པ་བྲམ་ཟེ་དང། ཁྱིམ་བདག་གིས་མཐོང་ནས། དེ་དག་
གིས་ཀྱེ་ཅི་ཞིག་ཅེས་དྲིས་པ་དང། དེས་ཇི་ལྟར་གྱུར་པ་ཞིབ་ཏུ་སྨྲས་པ་དང། དེ་དག་འཕྱ་ཞིང། ངན་དུ་ཟེར་སྨོད་དེ། ཤཱཀྱའི་བུའི་དགེ་སྦྱོང་མ་ནི་རབ་ཏུ་ཚིག་གོ་དགེ་སྦྱོང་དང། ཚངས་པ་ཡང་རབ་ཏུ་ཚིག་གོ་
ད་ནི་དགེ་སྦྱོང་མགོ་རེག་མས་ཀྱང་སྨད་འཚོང་མ་ཡང་བྱེད་དོ་།ཞེས་འཕྱའོ། །དེ་ལྟར་གྱུར་པ་དགེ་སློང་དག་གིས་ཐོས་ནས། བཅོམ་ལྡན་འདས་ལ་ཞུས་པ་དང། བཅོམ་ལྡན་འདས་
ཀྱིས་དགོངས་པ། སྦོམ་དགའ་མོས་ནི། དགེ་སྦྱོང་གི་ཚུལ་མ་ཡིན་པ་ཞིག་བྱས་སོ། །དེ་ལྟ་བས་ན་དགེ་སློང་མས་སྨད་འཚོང་མ་བྱེད་དུ་མི་གཞུག་པར་དགོངས་ནས། དགེ་སློང་དག་
སྦོམ་དགའ་མོས་ནི། དགེ་སྦྱོང་གི་ཚུལ་མ་ཡིན་པ་ཆེར་བྱས་པ་ལས་བྲམ་ཟེ་དང། ཁྱིམ་བདག་རྣམས་འཕྱ་བ་དང། སྨོད་པ་དང། ངན་དུ་སྨྲ་བ་ནི་གནས་ཡིན་ཏེ། དེ་ལྟ་བས་ན་དགེ་

[241A]༄༅། །སློང་མས་སྨད་འཚོང་མ་བྱེད་དུ་མི་གཞུག་གོ་དགེ་སློང་མས་སྨད་འཚོང་མ་བྱེད་དུ་བཅུག་ན་ཉེས་པ་སྦོམ་པོར་འགྱུར་རོ་།གླེང་གཞི་ནི་མཉན་དུ་ཡོད་པ་ན་སྟེ། དེ་
ནས་སྦོམ་དགའ་མོས་སྔ་དྲོའི་དུས་ན་ཤམ་ཐབས་དང། ཆོས་གོས་བགོས། །ལྷུང་བཟེད་ཐོགས་ཏེ། མཉན་དུ་ཡོད་པར་བསོད་སྙོམས་ལ་ཞུགས་སོ། །བསོད་སྙོམས་ཀྱི་ཕྱིར་ཞུགས་
པ་དང། བྲན་མོ་ཞིག་མཐོང་ནས། དེ་གོས་བཟང། སྨད་གཡོགས་བཟང། རྒྱན་བཟང་པོས་བརྒྱན་པ་དེས་མཐོང་ནས། ནུ་མོ་ཁྱོད་གོས་དང་རྒྱན་བཟང་པོ་གང་ནས་རྙེད། ཅེས་དྲིས་པ་
དང། དེས་འཕགས་མ། བདག་ནི་ལོགས་ཤིག་ན་སྨད་འཚོང་བས་ན། དེ་ནས་འདི་དག་རྙེད་དོ། །ཞེས་སྨྲས་པ་དང། སྦོམ་དགའ་མོས་ཐབས་དེ་ནི་ལེགས་སོ། །དེ་ལྟར་འགྱུར་རམ་
མི་འགྱུར་བ་བལྟའོ། །སྙམ་བསམས་ནས། དེ་ལ་དམིགས་ཤིང་དྲན་བཞིན་དུ་སོང་ནས། ཇི་ཙམ་ཞིག་ན་བུ་མོ་གོས་དྲི་མ་ཅན་ཁ་ཟས་མེད་པ་འགྲོས་ཀྱང་དལ་བུས་འགྲོ་ལ། བྱད་
བཞིན་ནི་བཟང་བ་ཞིག་མཐོང་ནས། དེས་བུ་མོ་ཁྱོད་སུའི་ཡིན། ཞེས་དྲིས་པ་དང། དེས་སྨྲས་པ། བདག་ནི་སུའི་ཡང་མ་ཡིན་གྱི། གང་གིས་གོས་དང་ཟས་དག་སྦྱིན་པ་དེའི་ལས་དག་བྱེད་
དོ། །དེས་སྨྲས་པ། བུ་མོ་དེ་ལྟར་ན་ལོགས་ཤིག་ན་སྨད་འཚོང་མ་ཅིའི་ཕྱིར་མི་བྱེད། དེས་རྣ་བ་བཀག་སྟེ། འཕགས་མ། དེ་སྐད་མ་གསུངས་ཤིག། མི་རིགས་པ་འདི་ལྟ་བུ་བདག་ཅག་

[241B] །ཞེས་སྨྲས་པ་དང། སྦོམ་དགའ་མོས་བུ་མོ་བུད་མེད་ཀྱི་ཆོས་ནི། དེ་ཡིན་ཏེ། རྒྱལ་པོའི་བུ་མོ་ཡང་དེ་བཞིན་འདི་ཞེས་བྱ་བའི། བྲམ་
ཟེའི་བུ་མོ་ཡང་དེ་བཞིན་ཏེ། དེ་བཞིན་དུ་རིགས་ཆེན་པོ་མང་པོ་དག་ལས་ཀྱང་དེ་ལྟ་བུ་བྱུང་ན། བུད་མེད་ནི་སྐྱེས་པ་ལ་སེམས་ཏེ་བདག་གིས་ཀྱང་བྱ་བ་ཞིག་ན། རབ་ཏུ་བྱུང་བས་མི་
རུང་ངོ། །ཞེས་ཟེར་ཞིང་དེས་དེ་བསླུས་པ་དང། འཕགས་མ། དེ་ལྟར་ན་ལོགས་ཤིག་ན་སྨད་འཚོང་ཇི་ལྟར་བྱ། དེ་ལ་ཡོ་བྱད་མང་པོ་དག་དགོས་སོ། །དང་པོར་ནི་གོས་དང། རྒྱན་
དགོས། དེའི་འོག་ཏུ་སྦྲ་དང། དྲ་བ་ཆེན་པོ་དང། ཞལ་ཏ་བྱེད་པའི་སྐྱེས་པ་ཡང་གཞན་ལ་ཀྱལ་ཀ་བྱེད་པ་འོངས་ན་ཡང་གྲོགས་བྱ་དགོས། བདག་ཀྱང་སྐྱེས་པ་མང་པོ་བསྡུ་ཞིང་མགུ་
བར་བྱ་བའི་ཕྱིར་ཆང་དང། དྲི་དང། བྱུག་པ་དག་དགོས་སོ་།ཞེས་སྨྲས་པ་དང། སྦོམ་དགའ་མོས་དེ་ལྟར་ན་བདག་གིས་གོས་དང་ཟས་ལ་སོགས་ཏེ། ཐམས་ཅད་སྦྱར་གྱི། ཁྱོད་ཀྱིས་
རྙེད་པ་དེ་ཐམས་ཅད་བདག་ལ་བྱིན་ཅིག་ཅེས་སྨྲས་པ་དང། ལེགས་ཀྱི། དེ་བཞིན་དུ་སྦྱིན་ནོ། །ཞེས་སྨྲས་པ་དང། སྦོམ་དགའ་མོས་དེ་ཕྱིས་ནས་ཁྲུས་བྱས་ཏེ། གོས་དང། རྒྱན་དང་
དགོན་པ་ལ་གནས་པའི་ཡོ་བྱད་ལ་སོགས་པ་བྱིན་ནས་ཞག་ཉུང་ཟད་ཅིག་གི་བར་དུ་གསོས་ནས། སྦྲ་ཡང་བྱིན། ཞལ་ཏ་བྱེད་པའི་སྐྱེས་པ་ཡང་བྱིན་ནས། ཞལ་ཏ་བྱེད་པའི་མི་དང་

[242A]༄༅། །འགྲོགས་ཏེ་དགོན་པ་ལ་སོང་ནས་ལོགས་ཤིག་ན། སྨད་འཚོང་མ་ལ་ཞུགས་པ་དང། ཇི་ཙམ་ཞིག་ན་བསེལ་བས་བཟུང་སྟེ་ཁྲིད་པ་དང། སྦོམ་དགའ་མོ་
ལ་སྦྲན་ཏོ། །དེ་ནས་སྦོམ་དགའ་མོས་རིངས་བར་མྱུར་བར་སོང་ནས་བརྒྱུགས་ཏེ། བུ་ཟན་མོའི་བུ་དག་བདག་གི་བུ་མོ་གར་བཀྲི། ཞེས་སྨྲས་པ་དང། དེ་དག་གིས་འཕགས་
མ། ཅི་ཁྱོད་ཀྱང་ལོགས་ཤིག་ན་སྨད་འཚོང་མ་བྱེད་དམ། ཞེས་སྨྲས་པ་དང། དགྲའི་གཉའ་བར་རྡོག་བས་མནན་ལ་བྱེད་དུ་གཞུག་གོ། འཕགས་མ་ཅི་ཁྱོད་ལ་ཡང་དགྲ་ཡོད་དམ་
བདག་གི་བུ་མོ་ཁྱོད་ཀྱིས་ཁྲིད་པས་ན་བདག་གི་དགྲ་ཆེན་པོ་ཁྱོད་ཉིད་ཡིན་ནོ། །དེ་དག་འཐབ་མོ་བྱེད་པ་བྲམ་ཟེ་དང། ཁྱིམ་བདག་གིས་མཐོང་ནས། ཀྱེ་ཅི་ཞིག། ཅེས་དྲིས་པ་དང་
དེ་དག་གིས་ཇི་ལྟར་གྱུར་པ་ཞིབ་ཏུ་སྨྲས་པ་དང། དེ་དག་འཕྱ་ཞིང་སྨོད་ངན་དུ་ཟེར་ཏོ། །དགེ་སྦྱོང་ཤཱཀྱའི་བུ་རྣམས་ཀྱི་དགེ་སྦྱོང་ནི་རབ་ཏུ་ཚིག་གོ། དགེ་སྦྱོང་དང་ཚངས་པ་ཡང་
རབ་ཏུ་ཚིག་པའོ། །དེ་ལྟར་དགེ་སྦྱོང་མ་མགོ་རེག་མ་འདི་ནི་ལོགས་ཤིག་ན་སྨད་འཚོང་མ་བྱེད་དོ། །ཞེས་འཕྱའོ། །དེ་ལྟར་གྱུར་པ་དགེ་སློང་རྣམས་ཀྱིས་ཐོས་ནས། སངས་རྒྱས་
བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་དགེ་སློང་མ་སྦོམ་དགའ་མོས་དགེ་སྦྱོང་གི་བྱ་བ་མ་ཡིན་པ་ཆེར་བྱས་ཏེ། དེ་བས་ན་དགེ་སློང་མས་ལོགས་ཤིག་ན་སྨད་

[242B] བཀའ་སྩལ་པ། དགེ་སློང་དག་བམ་ཟེ་དང་ཁྱིམ་བདག་འཕྱ་ལ་སྨོད་ཅིང་ངན་དུ་ཟེར་བ་ནི་གནས་ཡིན་ཏེ། སྦོམ་དགའ་མོས་དགེ་སྦྱོང་མ་མ་ཡིན་
པའི་ལས་བྱས་སོ། །དེ་ལྟ་བས་ན་དགེ་སློང་མས་ལོགས་ཤིག་ན་སྨད་འཚོང་མ་བྱེད་དུ་མ་གཞུག་ཅིག་དགེ་སློང་མས་ལོགས་ཤིག་ན་སྨད་འཚོང་མ་བྱེད་དུ་བཅུག་ན་ལྟུང་བ་སྦོམ་པོར་
འགྱུར་རོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ཞེ་གཉིས་པ་གླིང་གཞི་ནི་རྒྱལ་པོའི་ཁབ་ན་སྟེ། ནམ་གར་མཁན་དག་གིས་མི་མང་པོའི་དབུས་སུ་དྲུག་སྡེ་དག་
ལ་དཔྱས་པའི་ཚེ། དེའི་དུས་ན་དེ་དག་གཅིག་ལ་གཅིག་གྲོས་སུ་བྱེད་དེ། དེ་དག་གི་ནང་ནས། གཅིག་གིས་ཀྱེ་གར་མཁན་དག་གིས་མི་མང་པོའི་དབུས་སུ་བདག་ཅག་ལ་དཔྱས་བ་དེ་
ཐམས་ཅད་བཅུ་གཉིས་སྡེས་ལན་ན། བུ་ཟན་མོའི་བུ་དེ་ལ་དེ་དག་གིས་ལྷུང་བཟེད་དང། ཆོས་གོས་དག་མ་བྱིན་དང། དེས་བདག་ཅག་ལ་དཔྱ་བར་མི་འགྱུར་བ་ཞིག་ན། ད་ནི་དེའི་དུས་ལ་བབ་
སྟེ། དེ་དག་ཐབས་ཇི་ལྟར་བྱ་བ་སྨྲོས་ཤིག་ཅེས་སྨྲས་པ་དང་ཉེ་དགའ་བོས་སྨྲས་པ། དེ་ལ་གཞན་ཅི་ཞིག་བྱར་ཡོད། དེ་བདག་ཅག་གིས་རབ་ཏུ་བརྡེག་པར་བྱས། འདོང་ངོ། །
གཅིག་གིས་ཡང་ལེགས་ཀྱི། དེ་ལྟར་བྱའོ། །ཞེས་སྨྲས་ནས། དེ་དག་གྲོས་བྱས་ཏེ། དེའི་དྲུང་དུ་དོང་བ་དང། སྦོམ་དགའ་མོ་མཐོང་ངོ། །དེ་རྣམས་ཀྱིས་ཀྱེ་དེ་དག་གི་ནང་ན་གཙོ་མོ་ནི་

[243A]༄༅། །འདི་ཡིན་གྱི། འདི་བརྡེག་པར་བྱའོ། །ཞེས་སྨྲས་ནས། དེ་དག་གིས་དེ་ཐལ་མོ་དང། དབྱུག་པ་དང། རྡོ་བ་དང། དབྱུག་གུ་དང། ཁུ་ཚུར་དག་
གིས་བརྡེགས་སོ། །དེ་བརྡེགས་ཟིན་པ་དང། དེས་ལུས་ཡུངས་མར་གྱིས་བྱུགས་ནས་ཁྲིའུ་དྲ་བ་ཅན་གྱི་སྟེང་དུ་ཉལ་ཞིང་འདུག་གོ་དེ་ནས་དགེ་སློང་མ་དག་གིས་མཐོང་ནས། འཕགས་
མ་འདི་ལྟར་ཅི་ཞིག་ཉེས། དྲིས་པ་དང། དེས་བདག་ནི་བརྡེགས་སོ་།དེས་སུ་ཞིག་གིས། ཞེས་དྲིས་པ་དང། འཕགས་པ་དྲུག་སྡེ་དག་གོ་ཁྱོད་ཀྱིས་ཅི་ཞིག་བྱས། ཕུ་ནུ་མོ་
ཆོས་ཀྱི་མིང་པོ་དེ་དག་ལ་ངན་དུ་བརྗོད་པར་མི་རིགས་ཏེ། སྲིང་མོ་ལ་བསླབ་ཅིང་བསྟན་པ་ལྟ་ག་ལ་ཡོད་མོད། ཅེས་སྨྲས་པ་དང། དགེ་སློང་མ་དག་འཕྱ་བར་གྱུར་ཏེ། དགེ་སློང་ཕས་
དགེ་སློང་མ་དག་ལ་རྡེག་པ་ལྟ་ག་ལ་ཡོད། དེ་ལྟར་གྱུར་པ་དགེ་སློང་མ་དག་གིས་དགེ་སློང་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་
འདས་ཀྱིས་དགོངས་པ། གང་ཉེས་པའི་དམིགས་སུ་གྱུར་པ་ནི། དགེ་སློང་དག་གིས་དགེ་སློང་མ་ལ་རྡེག་པའོ། །དེ་ལྟ་བས་ན་དགེ་སློང་ཕས་དགེ་སློང་མ་ལ་རྡེག་ཏུ་མི་སྣང་བར་དགོངས་
ནས། བཀའ་སྩལ་པ། དགེ་སློང་དག་དགེ་སློང་དྲུག་སྡེ་དག་གིས་བྱས་པ་ལ་དགེ་སློང་མ་དག་འཕྱ་བ་ནི་གནས་ཡིན་ཏེ། དེ་ལྟ་བས་ན། དགེ་སློང་དག། དགེ་སློང་ཕས་དགེ་

[243B] །དགེ་སློང་ཕས་དགེ་སློང་མ་ལ་རྡེག་ན་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། བཅོམ་ལྡན་འདས་ཀྱིས། དགེ་སློང་མ་དག་།རྩ་
བའི་སྨེ་གབ་ཆོངས་ཤིག་ཅེས་བཀའ་སྩལ་པ་དང། དེས་རྩ་བའི་སྨེ་གབ་བཅངས་པ་དང། དེ་ལས་ཀྱང་ཐལ་ཏེ་ཤམ་ཐབས་ལ་ཟགས་ནས། ཐིག་ལེར་གྱུར་པ་ལས་དེའི་གནས་གནས་སུ་སྦྲང་
བུ་དག་གིས་གང་ཞིང་འཁོད་པ་དང། དེ་དག་ངོ་ཚ་བར་གྱུར་ནས་འཇིགས་བཞིན་དུ་འཁོད་དོ། །དེ་ལྟར་གྱུར་པ་དགེ་སློང་མས་དགེ་སློང་ལ་སྨྲས། དགེ་སློང་ཕས་བཅོམ་ལྡན་འདས་ལ་གསོལ་ནས། བཅོམ་
ལྡན་འདས་ཀྱིས་བཀའ་སྩལ་པ། དེ་ལྟ་བས་ན། དགེ་སློང་དག་དགེ་སློང་མས་གནོད་པའི་གོས་ཆོངས་ཤིག་བཅོམ་ལྡན་འདས་ཀྱིས། གནོད་པའི་གོས་ཆོངས་ཤིག་ཅེས་བཀའ་སྩལ་པ་
དང། དེ་དག་གིས། གནོད་པའི་གོས་ཅི་ལྟ་བུར་བྱ་མི་ཤེས་ནས། བཅོམ་ལྡན་འདས་ཀྱིས་ནང་གི་སྨད་གཡོགས་ཆོངས་ཤིག་ཅེས་བཀའ་སྩལ་བ་དང། དེ་དག་གིས་ནང་གི་སྨད་གཡོགས་
འཆང་བར་བརྩམས་པ་དང། དེ་ལ་ཡང་ཁྲག་གིས་ཏིག་ཏིག་པོར་སོང་ངོ། །དེ་ཡང་དེ་ལྟར་གྱུར་པ་དགེ་སློང་མས་དགེ་སློང་ཕ་ལ་སྨྲས་པ་དང། དགེ་སློང་ཕས་བཅོམ་ལྡན་འདས་ལ་གསོལ་
ནས། བཅོམ་ལྡན་འདས་ཀྱིས་བཀའ་སྩལ་པ། དུས་དུས་སུ་ཁྲུས་ལ་ཚོས་ཏེ་ཆོངས་ཤིག་དགེ་སློང་མ་དག་རྟག་ཏུ་དྲན་པ་ཉེ་བར་ཞོག་ལ་ཉོལ་ཅིག། དགེ་སློང་མས་དྲན་པ་ཉེ་བར་མ་

[244A]༄༅། །བཞག་པར་ཉལ་ན་འདས་པ་དང་བཅས་པར་འགྱུར་རོ་།གླེང་གཞི་ནི་མཉན་དུ་ཡོད་པ་ན་སྟེ། དེའི་ཚེ་དགེ་སློང་ཕ་མུ་ལ་པ་ལ་བྱ་བ་ཞིག་དུས་ལས་འདས་
ནས། དེ་ན་བཅུ་གཉིས་སྡེ་དག་གིས་དེ་ལ་མཆོད་པ་བྱས་ཏེ་བསྲེགས་ནས། དེ་དག་གིས་བྲང་བརྡུངས་པ་དང། དགེ་སློང་མ་དག། བྲང་རྡུང་བ་ག་ལ་རིགས། ཞེས་འཕྱ་སྟེ། དེ་ལྟར་
གྱུར་པ་དགེ་སློང་མ་དག་གིས་དགེ་སློང་ལ་སྨྲས་སོ། །དགེ་སློང་ཕ་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་དགོངས་པ། དགེ་སློང་མ་བཅུ་གཉིས་སྡེས་
མི་རིགས་པ་ཞིག་བྱས་ཏེ། དེ་བས་ན་དགེ་སློང་མས་བྲང་མི་རྡུང་བར་དགོངས་ཏེ། བཀའ་སྩལ་པ། དགེ་སློང་ཕ་དག། དགེ་སློང་མ་བཅུ་གཉིས་སྡེས་མི་རིགས་པ་དག་བྱས་པ་
དགེ་སློང་མ་དག་འཕྱ་བ་ནི་གནས་ཡིན་ཏེ། དེ་ལྟ་བས་ན། དགེ་སློང་མ་དག་བྲང་རྡུང་བར་མི་བྱའོ། །དེ་སྟེ་དགེ་སློང་མ་དག་གིས་བྲང་རྡུང་ན་འདས་པ་དང་བཅས་པར་འགྱུར་
རོ། །གླེང་གཞི་ནི་མཉན་དུ་ཡོད་པ་ན་སྟེ། ཚེ་དང་ལྡན་པ་ཨུ་པ་ལིས། སངས་རྒྱས་བཅོམ་ལྡན་འདས་ལ། བཙུན་པ་དགེ་སློང་མ་ལས་མཚན་གྱུར་ན། དེ་ལ་ཇི་ལྟ་བུར་བགྱི་
ཞེས་ཞུས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི་དེ་ནི་ལོ་དུ་ལོན་པ་དེ་བཞིན་དུ་དགེ་སློང་གི་ནང་དུ་ཞོག་ཅིག་དེ་ཡང་བསྙེན་པར་རྫོགས་ཤིང་

[244B] །སྡོམ་ནི། དགེ་སློང་མ་ལས་དགེ་སློང་ནང་དུ་གཞག། རྣམ་པ་ཐམས་ཅད་དུ་ཡང་གཞག་མི་བྱ། །ཕོ་ཉས་ཡང་ནི་དེ་བཞིན་བསྙེན་རྫོགས་
པར། །དྲང་སྲོང་ཆེན་པོ་ཡིས་ནི་གནང་བ་ཡིན། །སངས་རྒྱས་བཅོམ་ལྡན་འདས་མཉན་དུ་ཡོད་པ་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དེ་ནས་
ཨུ་པ་ལིས། སངས་རྒྱས་བཅོམ་ལྡན་འདས་ལ། བཙུན་པ་བཅོམ་ལྡན་འདས་ཀྱིས་ནི་དགེ་སློང་མ་མཚན་གྱུར་ན། དང་པོ་ནས་ལོ་གྲངས་དུ་ལོན་པ་དེ་བཞིན་དགེ་སློང་ཕའི་
ནང་དུ་ཆུག་ཅིག་ཅེས་གསུངས་ན། ཅི་དགེ་སློང་ཕ་མཚན་གྱུར་ན་ཡང་དང་པོ་ནས་ལོ་གྲངས་དུ་ལོན་པ་དེ་བཞིན་དུ་དགེ་སློང་མའི་ནང་དུ་གཞུག་པར་བྒྱིའམ། ཞེས་ཞུས་པ་དང་
ཨུ་པ་ལི། དགེ་སློང་ཕ་ལས་མཚན་གྱུར་ན། དེ་ལོ་གྲངས་དུ་ལོན་པ་དེ་བཞིན་དགེ་སློང་མའི་ནང་དུ་གཞག་པར་བྱའོ། །དེ་སྟེ་བཙུན་པ་དགེ་སློང་ཕའམ། དགེ་སློང་མ་ཡང་རུང། དེར་
གཞག་པ་ལས་དེ་ནས་ཀྱང་མཚན་གྱུར་ན་དེ་ལ་ཐབས་ཇི་ལྟར་བགྱི་བཅོམ་ལྡན་འདས་ཀྱིས། ཨུ་པ་ལི། དེ་ནས་ཡང་ཇི་རིགས་པ་བཞིན་དུ་ཞོག་ཅིག་ཅེས་བཀའ་སྩལ་ཏོ། །
གླེང་གཞི་ནི་མཉན་དུ་ཡོད་པ་ན་སྟེ། དེ་ནས་ཚེ་དང་ལྡན་པ་ཨུ་པ་ལིས། སངས་རྒྱས་བཅོམ་ལྡན་འདས་ལ། བཙུན་པ་བཅོམ་ལྡན་འདས་ཀྱིས་ནི་དགེ་སློང་ཕའམ། དགེ་སློང་མ་

[245A]༄༅། །ཡང་རུང། ལན་གཉིས་སུ་མཚན་གྱུར་ན། དེ་ཡང་གར་རིགས་པར་ཞོག་ཅིག་ཅེས་བཀའ་སྩལ་ན། བཙུན་པ། དེ་སྟེ་དེར་བཞག་པ་ལས་མཚན་
ལན་གསུམ་དུ་གྱུར་ན། དེ་ལ་ཐབས་ཇི་ལྟ་བུར་བགྱི། ཨུ་པ་ལི། དེ་རྣམ་པ་ཐམས་ཅད་དུ་མི་གཞག་པ་ཡིན་ཏེ། ཨུ་པ་ལི་མཚན་ལན་གསུམ་དུ་གྱུར་ན་དགེ་སློང་ཕའི་དངོས་པོ་
དང། དགེ་སློང་མའི་དངོས་པོ་དེ་མ་ཐག་ཏུ་རྣམ་པ་ཐམས་ཅད་དུ་མི་གཞག་པར་བྱས། དེ་ལ་ཐེ་ཚོམ་དུ་མ་བྱེད་ཅིག། སངས་རྒྱས་བཅོམ་ལྡན་འདས་མཉན་དུ་ཡོད་པ་ཛེ་ཏའི་ཚལ་
མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །མཉན་དུ་ཡོད་པའི་ཕྱོགས་གཅིག་ན་ཁྱིམ་བདག་བྱིན་པ་ཞེས་བྱ་བ་ཞིག་གནས་པ་དེ་རབ་ཏུ་ཕྱུག་ཅིང་ནོར་མང་ལ་
ལོངས་སྤྱོད་ཆེ་བ། ཡངས་ཤིང་རྒྱ་ཆེ་བ་ནི། ངལ་བསོ་བོའི་ནོར་དང་འདྲ་བ་ངལ་བསོ་པོའི་ནོར་ལ་སྡོ་བ་ཞིག་འདུག་སྟེ། དེ་རིགས་མཉམ་པ་ལས་ཆུང་མ་ཞིག་བླངས་ནས། དེ་དང་
ལྷན་ཅིག་ཙེ་དགའ་ཡོངས་སུ་སྤྱོད་དོ། །ཡང་ཕྱོགས་གཞན་ཞིག་ན་རི་དྭགས་སྒྲ་ཞེས་བྱ་བའི་ཁྱིམ་བདག་ཅིག་གནས་པ་དེ་ཡང་ཕྱུག་ཅིང་ནོར་མང་ལ། ལོངས་སྤྱོད་ཆེ་ལ་ཡངས་ཤིང་
རྒྱ་ཆེ་བ་ནི། ངལ་བསོ་པོའི་ནོར་དང་འདྲ་བ། ངལ་བསོ་པོའི་ནོར་ལ་སྔོ་པ་ཞིག་འདུག་སྟེ། དེས་ཀྱང་རིགས་མཉམ་པ་ལས་ཆུང་མ་བླངས་ནས། དེ་དང་ལྷན་ཅིག་རྩེ་དགའ་ཡོངས་སུ་

[245B] །དེ་དག་གཅིག་ལ་གཅིག་ཕྱུག་པས་འགྲན་ཏེ། གཅིག་ན་རེ། ཁྱོད་པས་ནི་ལོངས་སྤྱོད་ཀྱི་རྒྱུ་བདག་གི་ཁྱད་ཞུགས་སོ་།གཅིག་ན་རེ། ཁྱོད་བས་ལོངས་སྤྱོད་ཀྱི་རྒྱུ་བདག་གི་ཁྱད་
ཞུགས་སོ། །ཞེས་སྨྲའོ། །དེ་གཉིས་ཕན་ཚུན་མཛའ་བར་གྱུར་ཏེ་གཅིག་གིས་ཀྱང་དུས་དུས་སུ་སྐྱེས་བསྐུར། གཅིག་གིས་ཀྱང་དེ་བཞིན་སླར་བསྐུར་ནས། དེ་གཉིས་ཕན་ཚུན་མཛའ་
བར་གྱུར་ཏོ། །ཅི་ནས་དུས་ཕྱི་ཞིག་ན་མཉན་དུ་ཡོད་པ་ན་གནས་པའི་སྐྱེ་བོ་མང་པོ་དག་ཅུང་ཟད་བྱ་བ་ཞིག་ཡོད་དོ། དེ་དག་ཐམས་ཅད་སྐྱེད་མོས་ཚལ་དུ་དོང་སྟེ་འདུས་ནས། དེར་གྲོང་
ཁྱེར་གྱི་དོན་རྣམས་བསྒྲུབས་ནས་དོང་ངོ། །ཁྱིམ་བདག་བྱིན་པ་དང། རི་དྭགས་སྒྲ་གཉིས་དེ་ན་གཅིག་ལ་གཅིག་མཛའ་བའི་གཏམ་ཟེར་ཅིང་འཁོད་དོ། །ཁྱིམ་བདག་བྱིན་པས་མཛའ་
བོ་གྲོགས་པོ་བདག་ཅག་གཉིས་དུས་ལས་འདས་ཀྱང་ཕྱི་ནས་བུ་དང་ཚ་བོ་དང། ཡང་ཚ་དང། སུམ་ཏ་དག་གི་བར་དུ་ཡང་མཛའ་བའི་རྒྱུན་མི་གཅད་པར་བྱ་ན། དེ་ལ་ཐབས་ཇི་ལྟ་བུ་
ཞིག་བྱ། ཞེས་དྲིས་པ་དང། རི་དྭགས་སྒྲས་སྨྲས་པ། གྲོགས་པོ་ལེགས་ཏེ། བདག་ཀྱང་ལྟ་བུར་སེམས་ན། ཚུར་ཤོག། མ་བཙས་པར་གཉེན་སྔར་བྱ་སྟེ། དེ་སྟེ་བདག་ལ་
བུ་ཕོ་ཞིག་སྐྱེས་ན། ཁྱོད་ལ་བུ་མོ་ཞིག་བྱུང་ན་ཁྱོད་ཀྱིས་བདག་གི་བུ་ལ་བྱིན་ཅིག་དེ་སྟེ་ཁྱོད་ལ་བུ་ཕོ་ཞིག་བྱུང་ལ་བདག་ལ་བུ་མོ་ཞིག་བྱུང་ན་བདག་གིས་ཁྱོད་ཀྱི་བུ་ལ་སྦྱིན་ནོ་།དེས་གྲོགས་

[246A]༄༅། །པོ་ལེགས་ཀྱི། དེ་ལྟ་བུར་བྱའོ། །ཞེས་སྨྲས་སོ། །དེ་དག་གཅིག་ལ་གཅིག་མ་བཙས་པར་གཉེན་བྱས་ཏེ་དོང་ངོ། །དེ་ནས་དུས་ཕྱི་ཞིག་ན་ཁྱིམ་བདག་བྱིན་པའི་
ཆུང་མ་སེམས་ཅན་དང་ལྡན་པར་གྱུར་ཏེ། ཟླ་བ་བརྒྱད་དམ། དགུ་འདས་པ་དང་བུ་མོ་ཞིག་བཙས་ཏེ། དབྱིབས་ལེགས་ཤིང་བལྟ་ན་སྡུག་པ། བཟང་མོ་ཡན་ལག་དང་ཉིང་ལག་
ཏུ་ལྡན་པ་ཞིག་སྟེ། དེ་རྟག་ཏུ་ངུའོ། །དེ་ནས་ཁྱིམ་བདག་བྱིན་པའི་ཁྱིམ་དུ་དགེ་སློང་དག་འོངས་ཏེ། ཆོས་བཤད་པ་དང། དེའི་རྣ་བ་བྱོས་ཏེ་ཉན་ནོ། །དེ་ཉི་མ་བདུན་གསུམ་ཉི་ཤུ་རྩ་
གཅིག་ཏུ་རྒྱ་ཆེར་བཙས་པའི་བཙས་སྟོན་ཆེན་པོ་བྱས་ནས། དེའི་མིང་འདོགས་པ་ལ་ཞུགས་ཏེ། བུ་མོ་འདིའི་མིང་ཅིར་གདགས་ཞེས་བགྲོས་པ་དང། གཉེན་རྣམས་ཀྱིས་
བུ་མོ་འདི་རྟག་ཏུ་ཆོས་འདོད་པ་ལ་ཆོས་ལ་རྣ་བ་བྱོས་ཏེ་ཉན་ལ་ཁྱིམ་བདག་བྱིན་པའི་བུ་མོ་ཡིན་པས། དེའི་ཕྱིར་བུ་མོ་འདིའི་མིང་ཆོས་སྦྱིན་ཞེས་བཏགས་སོ། །བུ་མོ་ཆོས་སྦྱིན་
མ་མ་མ་བརྒྱད་ལ་གཏད་དེ། གཉིས་ནི་ནུ་མ་སྣུན་པའོ། །གཉིས་ནི་འཚོ་བའི་མ་མའོ། །གཉིས་ནི་དྲི་མ་འཕྱི་བའི་མ་མའོ། །གཉིས་ནི་རྩེ་བའི་མ་མའོ། །མ་མ་དེ་བརྒྱད་ཀྱིས་
གསོས་བསྐྱེད་དེ། འོ་མ་དང། ཞོ་དང། མར་སར་དང། མར་དང་གཞན་ཡང་དེས་ཤིང་དེས་པའི་ཡོ་བྱད་ཀྱི་ཁྱད་པར་གྱིས་མྱུར་དུ་བསྐྱེད་པ་ནི་རྫིང་ན་གནས་པའི་འདམ་

[246B] །དེ་ནས་ཁྱིམ་བདག་རི་དྭགས་སྒྲ་ཞེས་བྱ་བས་ཁྱིམ་བདག་བྱིན་པའི་བུ་མོ་བཙས་པར་དེས་ཐོས་པ་དང། དེས་གྲོགས་པོའི་བུ་མོ་བཙས་ན། དེ་ལ་གོས་དང་རྒྱན་
རྣམས་བདག་གིས་བསྐུར་རོ། །སྙམ་བསམས་ཏེ། བདག་གི་མནའ་མ་ཡིན་པར་ཡིད་ལ་ཡོད་པས། དེས་དེ་ལ་གོས་དང་རྒྱན་རྣམས་བསྐུར་ནས། མཛའ་བོ་གྲོགས་པོ་ཁྱོད་ལ་བུ་མོ་ཞིག་
བྱུང་བར་ཐོས་ནས། བདག་རབ་ཏུ་དགའ་སྟེ། མཛའ་བོའི་བུ་མོའི་གོས་དང་རྒྱན་དང་བསྐུར་བ་འདི་ཡིན་གྱི། བླང་བའི་རིགས་སོ། །ཞེས་སྤྲིང་པ་དང། དེས་དེ་བླངས་ནས། སླར་
ལན་སྤྲིང་པ། མཛའ་བོ། དེ་ལྟར་བྱས་པ་ལེགས་ཀྱི། གཉེན་ཡང་བྱས། ཁྱོད་ལ་བུ་ཕོ་ཞིག་བྱུང་ན་དེ་ལ་སྦྱིན་ནོ། །ཁྱིམ་བདག་རི་དྭགས་སྒྲས་དེའི་ལན་ཐོས་པ་དང། དེ་བུ་འདོད་
པར་སེམས་བཞིན་དུ་དེ་ཆུང་མ་ལ་རྩེ་དགའ་ཡོངས་སུ་སྤྱོད་དོ་།རྩེ་དགའ་ཡོངས་སུ་སྤྱོད་པ་ལས་ཕྱི་ཞིག་ན་དེའི་ཆུང་མ་མངལ་སེམས་ཅན་དང་ལྡན་པར་གྱུར་ནས། དེ་ཟླ་བ་བརྒྱད་དམ་
དགུ་འདས་པ་དང་བུ་ཕོ་ཞིག་བཙས་སོ། །དེ་བཙས་ནས་དེ་ལ་ཡང་ཞག་བདུན་གསུམ་ཉི་ཤུ་རྩ་གཅིག་གི་བར་དུ་རྒྱ་ཆེར་བཙས་པའི་བཙས་སྟོན་ཆེན་པོ་བྱས་ཏེ། ཞེས་བྱ་བ་ལ་སོགས་
པ་སྦྱར་ཏེ། ཁྱེའུ་འདིའི་མིང་ཅིར་གདགས། ཞེས་དཔྱད་པ་དང་དེའི་གཉེན་དག་གིས། ཁྱེའུ་འདི་སྐར་མ་ས་གའི་ཚེ་བཙས་པས་ན་དེ་བས་ན་ཁྱེའུ་འདིའི་མིང་ས་གར་གདགས་

[247A]༄༅། །སོ། །ཞེས་ཟེར་ནས། དེའི་མིང་ས་གར་བཏགས་སོ། །ཁྱེའུ་ས་ག་དེ་ཡང་མ་མ་བརྒྱད་ལ་གཏད་དེ། གཉིས་ནི་སྣུན་པའི་མ་མའོ། །གྱིས་ནི་འཚོ་
བའི་མ་མའོ། །གཉིས་ནི་དྲི་མ་འཕྱི་བའི་མ་མའོ། །གཉིས་ནི་རྩེ་བའི་མ་མའོ། །མ་མ་དེ་བརྒྱད་ཀྱིས་གསོས་བསྐྱེད་དེ། འོ་མ་དང་ཞོ་དང། མར་སར་དང། མར་དང། གཞན་
ཡང་དེས་ཤིང་དེས་པའི་ཡོ་བྱད་ཀྱི་ཁྱད་པར་གྱིས་མྱུར་དུ་བསྐྱེད་པ་ནི་རྫིང་ན་གནས་པའི་འདམ་ལས་སྐྱེས་པ་བཞིན་ནོ། །ཁྱིམ་བདག་རི་དྭགས་སྒྲ་ལས་བུ་ཕོ་ཞིག་བྱུང་བར་
ཁྱིམ་བདག་བྱིན་པས་ཐོས་ནས། དེས་བསམས་པ། མཛའ་བོ་ལས་བུ་ཕོ་ཞིག་བྱུང་བ་དེ་གོར་མ་ཆག་པར་བདག་གི་མག་པར་འགྱུར་གྱི། དེ་ལ་གོས་དང་རྒྱན་དག་ཅིག་
བསྐུར་རོ་སྙམ་ནས། དེས་དེ་ལ་གོས་དང་རྒྱན་དག་བསྐུར་ནས་ཕྲིན་དག་སྤྲིང་པ། མཛའ་བོ་ཁྱོད་ལ་བུ་ཕོ་ཞིག་བཙས་པར་བདག་གིས་ཐོས་ནས་རབ་ཏུ་དགའ་སྟེ་
མཛའ་བའི་བུ་ལ་བདག་གིས་གོས་དང། རྒྱན་བསྐུར་བ་འདི་ཡིན་གྱི་འདི་བླང་བར་རིགས་སོ། །དེས་དེ་བླངས་ནས་ཕྲིན་ལན་མཛའ་བོ་ཁྱོད་ཀྱི་བུ་མོ་སྐྱེད་ཅིག་དང་
སྐྱེས་ནས་བླང་ངོ། །ཞེས་སྤྲིང་ངོ། །དེས་སྨྲས་པ། བུ་མོ་སྦྱིན་གྱི། ལེགས་ཏེ་དེ་ལྟར་བྱའོ། །ནམ་བུ་མོ་ཆོས་སྦྱིན་བསྐྱེད་པ་དང་དེ་རབ་ཏུ་བྱུང་བར་འདོད་ནས། དེས་ཕའི་

[247B] ཕ་བདག་ལེགས་པར་བཤད་པའི་ཆོས་འདུལ་བ་ལ་རབ་ཏུ་འབྱུང་བར་གསོལ། ཞེས་སྨྲས་པ་དང། དེས་སྨྲས་པ། བུ་མོ་ཁྱོད་རི་དྭགས་སྒྲའི་བུ་ས་ག་ལ་
ཁྱོད་སྔོན་བཏང་ཟིན་ཏེ། ཁྱོད་ཀྱི་ཁྱིམ་ཐབ་དེ་ཡིན་ཏེ། ངས་ནི་གནང་དུ་མི་རུང་ངོ། །ཞེས་ཟེར་ནས། མ་གནང་ངོ། །ཁྱིམ་དེར་དགེ་སློང་མ་ཨུཏྤ་ལའི་ཁ་དོག་ཅེས་བྱ་བ་རིགས་པ་དག་སྟོན་པར་
བྱེད་དེ་དུས་དུས་སུ་འོང་ངོ། །ཆོས་སྦྱིན་གྱིས། འཕགས་མ། བདག་ལེགས་པར་བཤད་པའི་ཆོས་འདུལ་བ་ལ་རབ་ཏུ་འབྱུང། བསྙེན་པར་རྫོགས་ཤིང་དགེ་སློང་མའི་དངོས་པོ་ཐོབ་
པར་འཚལ་ན། བདག་ནི་ཕས་མི་གནང་ཞིང་བསྲུངས་ཏེ། ཕྱིར་འབྱུང་དུ་ཡང་མི་སྟེར་ན། ཁྱོད་ཀྱིས་འདི་ཉིད་དུ་རབ་ཏུ་མི་འབྱུང་ངམ། ཞེས་སྨྲས་པ་དང། དེས་བུ་མོ་སེམས་དེ་ལྟར་བསྐྱེད་
པ་ནི་ལེགས་སོ། །འདོད་པ་ནི་བདེ་བ་ཆུང་ལ། སྡུག་བསྔལ་ཆེ་ཞིང་ཉེས་པ་མང་སྟེ། རབ་ཏུ་བྱུང་ན་ནི་དགེ་བའོ། །བཅོམ་ལྡན་འདས་ནི། མཁས་པས་ཉེས་པ་རྣམ་པ་ལྔ་མཐོང་ནས་
དེས་འདོད་པ་ལྔ་ལ་བསྟེན་པར་མི་རིགས། ཞེས་གསུངས་ཏེ། ལྔ་གང་ཞེ་ན། བདེ་བ་ཆུང་ལ་སྡུག་བསྔལ་ཆེ་ཞིང། ཉེས་པ་མང་བར་མཁས་པས་ཡང་དག་པར་མཐོང་ནས། དེས་
འདོད་པ་ལ་བསྟེན་པར་མི་རིགས་སོ། །འདོད་པ་ལ་བསྟེན་པས་ཀུན་ཏུ་སྦྱོར་བ་འཕེལ་བར་འགྱུར་བར་མཁས་པས་ཡང་དག་པར་མཐོང་ནས་དེས་འདོད་པ་ལ་བསྟེན་པར་མི་རིགས་

[248A]༄༅། །སོ། །འདོད་པ་ལ་བསྟེན་ན་ཅུང་ཟད་ཀྱང་མི་རིགས་པའམ་ངོམས་པའམ། ཆོག་པ་མེད་པར་མཁས་པས་ཡང་དག་པར་མཐོང་ནས་དེས་འདོད་པ་ལ་
བསྟེན་པར་མི་རིགས་སོ། །འདོད་པ་ལ་བསྟེན་ན་སྡིག་པ་ཅུང་ཟད་ཀྱང་མི་བྱ་བ་མེད་པར་མཁས་པས་ཡང་དག་པར་མཐོང་ནས། དེས་འདོད་པ་ལ་བསྟེན་པར་མི་རིགས་སོ། །འདོད་པ་ནི་
རྣམ་གྲངས་དེ་ལྟ་བུར་སངས་རྒྱས་དང། སངས་རྒྱས་ཀྱི་ཉན་ཐོས་རྣམས་དང། མཁས་པ་དང། ཡང་དག་པར་སོང་བ་སྐྱེས་བུ་དམ་པ་རྣམས་ཀྱིས་སྤངས་པར་མཁས་པས་མཐོང་ནས་
འདོད་པ་ལ་བསྟེན་པར་མི་རིགས་སོ། །མཁས་པས་ཡོན་ཏན་ལྔ་མཐོང་ནས་རབ་ཏུ་འབྱུང་བ་ལ་དད་པར་བྱ་བའི་རིགས་སོ། །ལྔ་གང་ཞེ་ན། བདག་གིས་མ་འདྲེས་པའི་དོན་རྗེས་སུ་ཐོབ་པར་
འགྱུར་བ་མཐོང་ནས། མཁས་པས་རབ་ཏུ་འབྱུང་བ་ལ་དད་པར་བྱ་བའི་རིགས་སོ། །བདག་གང་དག་གི་བྲན་དང། མངག་གཞུག་པ་དང་བསྒོ་བ་དང། བཀོལ་བ་དང། ཅི་དགའ་
མགུར་བྱེད་པ་དེ་དག་གིས་སླར་མཆོད་པ་དང། བསྟོད་པར་འགྱུར་བ་མཐོང་ནས། མཁས་པས་རབ་ཏུ་འབྱུང་བ་ལ་དད་པར་བྱ་བའི་རིགས་སོ། །བླ་ན་མེད་པའི་རྣལ་འབྱོར་བདེ་བ་མྱ་
ངན་ལས་འདས་པ་རྗེས་སུ་འཐོབ་པར་མཐོང་ནས། མཁས་པས་བདག་ཉིད་རབ་ཏུ་འབྱུང་བ་ལ་དད་པར་བྱ་བའི་རིགས་སོ། །བླ་ན་མེད་པ་རྣལ་འབྱོར་བདེ་བ་མྱ་ངན་ལས་འདས་པ་རྗེས་

[248B] བདག་ལྷར་སྐྱེ་བར་འགྱུར་བར་མཐོང་ནས། མཁས་པས་རབ་ཏུ་འབྱུང་བ་ལ་དད་པར་བྱ་བའི་རིགས་སོ། །རབ་ཏུ་འབྱུང་བའི་ཡོན་ཏན་ནི། སངས་རྒྱས་དང། སངས་
རྒྱས་ཀྱི་ཉན་ཐོས་རྣམས་དང། མཁས་པ་དང། ཡང་དག་པར་སོང་བའི་སྐྱེས་བུ་དམ་པ་རྣམས་ཀྱིས་བསྔགས་པར་མཐོང་ནས། མཁས་པས་རབ་ཏུ་འབྱུང་བ་ལ་དད་པར་བྱ་བའི་རིགས་ཏེ་
ཁྱོད་ཀྱིས་སེམས་དེ་ལྟར་བསྐྱེད་པ་ནི་ལེགས་ཀྱི། སོང་ནས། བཅོམ་ལྡན་འདས་ལ་གསོལ་ཏེ་བྱའོ། །ཞེས་སྨྲས་ནས། དགེ་སློང་མ་ཨུཏྤ་ལའི་ཁ་དོག་མ། བཅོམ་ལྡན་འདས་གང་ན་བ་
དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས། ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་དགེ་སློང་མ་ཨུཏྤ་ལའི་ཁ་དོག་མས་
བཅོམ་ལྡན་འདས་ལ། བཙུན་པ། ཁྱིམ་བདག་བྱིན་པ་ཞེས་བྱ་བའི་བུ་མོ་ཆོས་སྦྱིན་མ་ཞེས་བགྱི་བ་ལེགས་པར་བཤད་པའི་ཆོས་འདུལ་བ་ལ་རབ་ཏུ་འབྱུང། བསྙེན་པར་རྫོགས་ཤིང་དགེ་
སློང་མའི་དངོས་པོར་འཚལ་ན། དེ་ཁྱིམ་བདག་རི་དྭགས་སྒྲའི་བུ་ས་ག་ཞེས་བགྱི་བ་ལ་སྩལ་ནས། ཁྱིམ་བདག་བྱིན་པ་དེས་མ་གནང་བའི་སྟེང་དུ་རྟག་ཏུ་བསྲུངས་ཤིང། སླད་རོལ་དུ་འབྱུང་
དུ་ཡང་མི་སྟེར་ཏོ། །ཞེས་གསོལ་པ་དང། དེ་ནས་བཅོམ་ལྡན་འདས་ཀྱིས། ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་སོང་ལ་དགེ་སློང་མ་དག་ལ་འདི་སྐད་ཅེས་

[249A]༄༅། །སྨྲོས་ཤིག་ཁྱིམ་བདག་བྱིན་པའི་བུ་མོ་ཆོས་སྦྱིན་མ་ཞེས་བྱ་བ་ཁྱིམ་དེ་ཉིད་དུ། ཨུཏྤ་ལའི་ཁ་དོག་མ་ཕྲིན་པར་གཏང་གི་སྐྱབས་སུ་འགྲོ་བ་གསུམ་དང་
བསླབ་པའི་གཞི་ལྔ་བྱིན་ལ། གནས་དེ་ཉིད་དུ་རབ་ཏུ་འབྱུང་བར་ངས་གནང་ངོ། །བཙུན་པ་དེ་ལྟར་བགྱིའོ། །ཞེས་གསོལ་ནས། དེ་ནས་ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་
ལས་མཉན་ཏེ། དགེ་སློང་མ་རྣམས་ལ་བསྒོའོ། །དགེ་སློང་མའི་དགེ་འདུན་མས། དགེ་སློང་མ་ཨུཏྤ་ལའི་ཁ་དོག་མ་ལ་བསྒོ་སྟེ། ཕྲིན་པར་བཏང་ངོ། །དེ་དེར་སོང་ནས། བུ་མོ། བཅོམ་
ལྡན་འདས་ཀྱིས་ཀྱང་གནང་བར་བཀའ་སྩལ་ཏོ། །དགེ་སློང་མའི་དགེ་འདུན་གྱིས་ཀྱང་སྐྱབས་སུ་འགྲོ་བ་གསུམ་དང། དགེ་བསྙེན་མའི་བསླབ་པའི་གཞི་ལྔ་ཡང་བྱིན་ནོ། །ཁྱོད་རབ་
ཏུ་བྱུང་སྟེ། བསླབ་པའི་གཞི་བཅུ་ཡང་བྱིན་གྱི། འདི་དང་འདི་དག་ནི་འདི་ལྟར་བསླབ་པའི་གནས་ནས་འབྱུང་བ་བཞིན་དུ་བཟུང་ལ་བསྡམ་པར་གྱིས་ཤིག་ཅེས་སྨྲས་པ་དང། དེ་
རབ་ཏུ་དགའ་བ་སྐྱེས་སོ། །དེ་ནས་རབ་ཏུ་དགའ་བ་སྐྱེས་པ་དང་དགེ་སློང་མ་ཨུཏྤ་ལའི་ཁ་དོག་མས་འཕགས་པའི་བདེན་པ་བཞི་ཡང་དག་པར་རྟོགས་པར་འགྱུར་བ་དེ་ལྟ་བུའི་
ཆོས་བཤད་ནས། ཆོས་སྦྱིན་མས་ཐོས་མ་ཐག་ཏུ་འཇིག་ཚོགས་སུ་ལྟ་བའི་རིའི་རྩེ་མོ་ཉི་ཤུ་གྱེན་དུ་བྱུང་བ་ཡེ་ཤེས་ཀྱི་རྡོ་རྗེས་བཅོམ་ནས། རྒྱུན་དུ་ཞུགས་པའི་འབྲས་བུ་མངོན་དུ་བྱས་

[249B] ༑དེ་ནས་དགེ་སློང་མ་ཨུཏྤ་ལའི་ཁ་དོག་མས། བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་སོང་སྟེ། དགེ་སློང་མ་དག་ལ་འདི་སྐད་དུ་
བསྒོ་ཞིག་ཆོས་སྦྱིན་མ་གནས་དེ་ཉིད་དུ་ཨུཏྤ་ལའི་ཁ་དོག་མ་ཕྲིན་པར་ཐོང་ལ། ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་བསླབ་པ་བྱིན་ཅིག་ཅེས་བཀའ་སྩལ་
པ་དང། བཙུན་པ་དེ་ལྟར་བགྱིའོ། །ཞེས་གསོལ་ནས། ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལས་མཉན་ཏེ། དགེ་སློང་མ་རྣམས་ལ་བསྒོའོ། །དགེ་སློང་མའི་དགེ་འདུན་གྱིས་
ཨུཏྤ་ལའི་ཁ་དོག་མ་ལ་བསྒོ་སྟེ། ཕྲིན་པར་བཏང་ངོ། །དེ་དེར་སོང་ནས། བུ་མོ། དགེ་སློང་མའི་དགེ་འདུན་རྣམས་ཀྱིས་ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་
བསླབ་པའི་སྡོམ་པ་བྱིན་ཏེ། ཁྱོད་ནི་ད་དགེ་སློབ་མར་གྱུར་ཀྱི་འདི་དང་འདི་ནི་ཁྱོད་ཀྱིས་བྱོས་ཤིག་ཇི་ལྟར་བསླབ་པའི་གཞི་བཅས་པ་བཞིན་དུ་བསྡམ་པར་གྱིས་ཤིག་དེ་ནས་དེ་
ལྟ་བུའི་ཆོས་བཤད་དེ། དེས་ཐོས་པ་དང་ཆོས་སྦྱིན་མས་ལན་ཅིག་ཕྱིར་འོང་བའི་འབྲས་བུ་མངོན་དུ་བྱས་སོ། །དེ་ལྟར་ཆོས་སྦྱིན་མས་ལོ་གཉིས་སུ་ཆོས་དྲུག་དང། རྗེས་སུ་འབྲང་བའི་ཆོས་
དྲུག་གི་བསླབ་པ་ལ་བསླབ་པ་དེ་ན་དེ་བཞིན་ནུ་མར་གྱུར་ཏོ། །དེ་གཟུགས་གཞོན་ཞིང་བཟང་མོ་ལ་ནང་གི་སྐྱེ་བོ་ཐམས་ཅད་ཀྱིས་ཡིད་དགའ་ཞིང་ཕྱི་ཕྱིར་ཞིང་བལྟའོ། །དེ་ནས་ཁྱིམ་

[250A]༄༅། །བདག་རི་དྭགས་སྒྲས། བུ་མོ་ཆོས་སྦྱིན་དེ་གཞོན་ནུར་གྱུར་པ་ཐོས་པ་དང། དེས་ཁྱིམ་བདག་བྱིན་པ་ལ་མཛའ་བོ་ཁྱེའུ་ཡང་གཞོན་ནུར་གྱུར། བུ་མོ་
ཡང་གཞོན་ནུར་གྱུར་ན་ཉི་མ་ནམ་བཟང་བ་བརྟགས་ནས། ཁྱེའུ་ཆུང་མར་བླང་ངོ། །ཞེས་སྤྲིང་པ་དང། དེས་མཛའ་བོ་ལེགས་ཀྱི་དེ་ལྟར་བྱའོ། །ཞེས་ལན་སྤྲིང་ངོ། །ཁྱིམ་བདག་
བྱིན་པས་ལྟས་མཁན་དག་བསགས་ཏེ། ཀྱེ། བུ་མོ་འདི་ནམ་བག་མར་བཏང་ན་རུང་བ་རྟོགས་ཤིག་ཅེས་བྱས་པ་དང། དེ་དག་གིས་ཡིད་མཐུན་པར་བརྩིས་ཏེ། བག་མར་བཏང་
བའི་ཉི་མ་བསྟན་ཏོ། །དེ་བཞིན་དུ་ཁྱིམ་བདག་རི་དྭགས་སྒྲས་ཀྱང་བག་མ་བླང་བའི་ཞག་བསྟན་ཏོ། །དེ་ནས་ཁྱིམ་བདག་བྱིན་པས་མཛའ་བོ་དང། ཕུ་ནུ་དང། གཉེན་དག་གིས་གནས་
སུ་དུས་འདི་ཙམ་ན་བུ་མོ་ཆོས་སྦྱིན་མ་བག་མར་གཏང་བར་བྱ་སྟེ་ཕུ་ནུ་དང། གཉེན་འཁོར་དང་ཆས་ཏེ་གྲོགས་བྱེད་པའི་ཕྱིར་ཤོག་ཅིག་ཅེས་ཡི་གེ་སྤྲིང་ངོ། །དེ་ནས་ཁྱིམ་བདག་
རི་དྭགས་སྒྲས་ཀྱང་མཛའ་བོ་དང། ཕུ་ནུ་དང། གཉེན་རྣམས་ལ་དེ་བཞིན་དུ་ཡི་གེ་སྤྲིང་ངོ། །ཁྱིམ་བདག་དེ་གཉིས་ཀྱི་སྐྱེ་བོ་དང། འཁོར་དང་རྒྱ་ཆེར་གནས་ནས་མཛའ་བོ་དང། ཕུ་ནུ་
དང༑ གཉེན་རྣམས་ལྷགས་པས་མཉན་དུ་ཡོད་པའི་ནང་ཐམས་ཅད་གང་ངོ། །ཡུལ་ཀོ་ས་ལའི་རྒྱལ་པོ་གསལ་རྒྱལ་གྱི་ནང་གི་བཙུན་མོ་དང། གཞོན་ནུ་དང། བློན་པོ་དང། སྐྱེ་བོ་མང་

[250B] ལྗོངས་དག་གི་མིས། ཁྱིམ་བདག་བྱིན་པའི་བུ་མོ་རི་དྭགས་སྒྲ་ལ་བྱིན་ཏེ། དེ་བག་མར་ལེན་པར་བྱེད་ཅིང། དེ་དག་གི་གནས་ནས་མཛའ་བོ་དང། ཕུ་ནུ་དང། གཉེན་རྣམས་
དང༑ སྐྱེ་པོ་མང་པོ་དག་ལྷགས་སོ། །ཞེས་ཐོས་སོ། །དེས་བློན་པོ་ལ། ཀྱེ་ཁྱེད་ཀྱིས་ཀྱང་དེ་གཉིས་ཀྱི་གྲོགས་ཀྱིས་ཤིག་པར་བསྒོའོ་།དེ་དག་གིས་ཀྱང་གནས་གནས་ཀྱི་དབང་པོ་རྣམས་དང་
རྒྱལ་པོའི་རིགས་སུ་གཏོགས་པ་རྣམས་ལ་སོ་སོར་གང་གི་ཡུལ་ན་ཡོ་བྱད་ཅི་ཡོད་པ་རྣམས་དེང་བདག་གིས་ཁྱེར་ཏེ། འདི་ན་ཀུན་ཕྱིན་པར་འདུས་ཤིག་ཅེས་ཡི་གེ་སྤྲིང་ངོ། །དེ་དག་གིས་ཀྱང་
དེ་ལྟར་ཐོས་མ་ཐག་ཏུ་བདག་གི་ཅི་འབྱོར་པ་རྣམས་སྦྱར་ཏེ། མཉན་དུ་ཡོད་པར་ལྷགས་སོ། །དེ་ནས་སེམས་ཅན་མང་པོ་བརྒྱ་སྟོང་ཡང་འདུས་ཏེ། དེ་ནས་བློན་པོ་རྣམས་ཀྱིས་མཉན་དུ་ཡོད་
པའི་སྐྱེད་མོས་ཚལ་དང། ཉེ་བའི་ཚལ་དང། དེའི་འཁོར་དུ་བཅས་པ་ཐམས་ཅད་བྱི་དོར་བྱས། རྡོ་དང། གྱོ་མོ་དང། བོང་བདག་ཀྱང་ཕྱགས་ནས་མེད་པར་བྱས་སོ། །ཙནྡན་གྱི་ཆུས་ནི་ཆག་
ཆག་བཏབ། བདུག་སྤོས་ཞིམ་པོའི་པོག་ཕོར་སྦྱངས་ཏེ། གཡས་གཡོན་དུ་བཞག་པ་དང། འཕན་དང། རྒྱལ་མཚན་བསྒྲེངས་ནས་དར་གྱི་ལྔ་ལྡི་དབྱངས། མེ་ཏོག་རྣམ་པ་སྣ་ཚོགས་
ཀྱིས་བཀྲམ། ཡིད་དུ་འོང་བའི་ལྷ་རྣམས་ཀྱི་དགའ་བའི་ཚལ་དང་སྐྱེད་མོས་ཚལ་བཞིན་ནོ། །དེ་ནས་ཆོས་སྦྱིན་མས་ཡོ་བྱད་སྦྱར་བ་རྣམས་མཐོང་ནས། ནང་གི་སྐྱེ་བོ་དག་ལ། ཀྱེ་དུས་

[251A]༄༅། །མ་ཡིན་པའི་དུས་སྟོན་འདི་ཅི་ཞིག་ཡིན། ཞེས་སྨྲས་པ་དང། དེ་དག་གིས་ཁྱོད་ཀྱིས་སྔོན་གྱི་ལེགས་པའི་ཚོགས་རྣམ་པར་བསགས་པ་དེའི་མཐུས་ནི་དུས་ལ་མ་བབ་
པའི་དུས་སྟོན་ཆེན་པོ་བྱས་ཏེ། ཁྱོད་བག་མར་གཏང་བའི་ཕྱིར་དུས་ལ་མ་བབ་པའི་དུས་སྟོན་ཆེན་པོ་བྱས་ཏེ། དེ་དག་ཉེ་བར་འོངས་སོ་།ཞེས་སྨྲས་པ་དང། དེས་ཐོས་ནས་སྐྲག་སྟེ། ཕའི་རྐང་
པ་ལ་ཕྱག་འཚལ་ནས། ཡབ་བདག་འདོད་པ་འཚལ་བ་ནི་མ་ལགས་ན་རྒྱལ་པོའི་ཀུན་དགའ་ར་བ་ཞེས་བགྱི་བ་དགེ་སློང་མའི་དབྱར་མོ་ཁང་དུ་མཆིར་ཅི་གནང། ཞེས་སྨྲས་པ་དང་
དེས་སྨྲས་པ། བུ་མོ་ཁྱོད་མ་སྐྱེས་པར་ཁྱིམ་བདག་རི་དྭགས་སྒྲའི་བུ་ས་ག་ལ་བྱིན་པས། ད་ནི་ང་ལ་དབང་མེད་དོ། །ཁྱོད་ཀྱི་ཁྱིམ་ཐབ་དེ་ཡིན་ཏེ། དེ་ལྟ་བུར་ནི་ཡུལ་ཀོ་ས་ལའི་རྒྱལ་པོ་
གསལ་རྒྱལ་དང། ནང་གི་བཙུན་མོ་དང། གཞོན་ནུ་དང། བྲན་ཕོ་དང། བྲན་མོ་དང། སྐྱེ་བོ་མང་པོ་དང། ཡུལ་སོ་སོ་ནས་ལྷགས་པའི་སྐྱེ་བོ་མང་པོ་དག་གིས་ཀྱང་ཤེས་ན། ངས་
ཁྱོད་ལ་ཇི་ལྟར་གནང་བར་བྱ། ཅི་བདག་མཛའ་བོ་དང། ཕུ་ནུ་དང། གཉེན་རྣམས་བཙོན་རར་བཅུག་སྟེ་འཆི་བར་འདོད་དམ། ཁྱོད་ནི་སང་བག་མར་འགྲོ་བ་ལྟར་གྱིས་ཤིག་མཛའ་
བོ་དང། བདག་གི་མི་དང། གཉེན་དང། སྐྱེ་བོ་མང་པོ་དག་ཀྱང་འདིར་འདུས་ན། དེ་སྐད་མ་ཟེར་ཅིག་ཁྱོད་རབ་ཏུ་གཞོན་བས་མ་རྟོགས་པ་ཡིན་ཏེ། ཚངས་པར་སྤྱད་པ་སྤྱོད་པ་ཐོང་

[251B]ཅེས་བསྒོ་བ་དང། དེ་བརྩོན་པས་ལམ་ཡིད་ལ་བྱེད་པ་སྒོམ་པ་ལ་ཞུགས་ན། འདོད་ཆགས་དང་བྲལ་བར་བྱ་བའི་ཐབས་མ་རྙེད་དོ། །དེའི་བར་དུ་ཡང་སངས་རྒྱས་བཅོམ་ལྡན་འདས་
ལ་མི་མཁྱེན་པའམ། མི་གཟིགས་པའམ། མི་རིག་པའམ། རྣམ་པར་མི་རིག་པ་ཅུང་ཟད་ཀྱང་མེད་དེ། སངས་རྒྱས་བཅོམ་ལྡན་འདས་རྣམས་ནི་ཐུགས་རྗེ་ཆེན་པོ་ཅན། འཇིག་རྟེན་ལ་
ཕན་འདོགས་པར་ཞུགས་པ། སྲུང་བ་གཅིག་པུ། དཔའ་བ་གཅིག་པུ། གཉིས་སུ་མེད་པ། གཉིས་སུ་མ་ཡིན་པར་གསུངས་པ། ཞི་གནས་དང་ལྷག་མཐོང་གིས་གནས་པ། འདུལ་བའི་
དངོས་པོ་གསུམ་ལ་མཁས་པ། ཆུ་བོ་བཞི་ལས་རྒལ་བ། རྫུ་འཕྲུལ་གྱི་རྐང་པ་བཞིའི་ཞབས་ཀྱི་མཐིལ་ལ་རབ་ཏུ་རྟག་པར་གནས་པ་མི་འཇིགས་པ་བཞིས་བསྙེངས་པ་མེད་པ། ཡན་ལག་
ལྔ་རྣམ་པར་སྤངས་པ། སྐྱེ་བ་ལྔ་ལས་ཡང་དག་པར་འདས་པ་ཡན་ལག་དྲུག་དང་ལྡན་པ། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པ། སྤྱོད་པ་དྲུག་ལ་རྟག་ཏུ་སྤྱོད་པ། བྱང་ཆུབ་
ཀྱི་ཡན་ལག་བདུན་གྱི་མེ་ཏོག་གིས་བརྒྱན་པ། ལམ་ཡན་ལག་བརྒྱད་པ་འཆང་བ། དགུ་མཐར་གྱིས་སྙོམས་པར་འཇུག་པ་ལ་མཁས་པ། སྟོབས་བཅུའི་སྟོབས་དང་ལྡན་པ། ཕྱོགས་
བཅུར་སྙན་པ་རྒྱས་པར་གྲགས་པ། བརྒྱ་ཕྲག་བཅུ་ལས་དབང་སྒྱུར་བ་ཁྱད་ཞུགས་པ། མཚན་ལན་གསུམ། ཉིན་ལན་གསུམ་དུ་སངས་རྒྱས་ཀྱི་སྤྱན་གྱིས་འཇིག་རྟེན་ལ་རྣམ་པར་གཟིགས་

[252A]༄༅། །ནས་ཡེ་ཤེས་ཀྱི་མཐོང་བ་ལ་འཇུག་སྟེ། གང་འགྲིབ། གང་འཕེལ། གང་སྡུག་བསྔལ་བར་འགྱུར། གང་དོག་པར་འགྱུར། གང་གནོད་པར་འགྱུར། གང་དགའ་བ་
དང༑ དོག་པ་དང། གནོད་པར་འགྱུར། གང་ངན་སོང་ལ་གཞོལ། གང་ངན་སོང་ལ་འབབ། གང་ངན་སོང་ལ་རབ་ཏུ་བབ། གང་ངན་སོང་ལས་བྱུང་སྟེ། མཐོ་རིས་དང་ཐར་པ་ལ་རབ་
ཏུ་གཞག་པར་བྱ། དགེ་བའི་རྩ་བ་མ་བསྐྱེད་པ་རྣམས་ལ་དགེ་བའི་རྩ་བ་བསྐྱེད་པར་བྱ། གང་བསྐྱེད་པ་རྣམས་ཡོངས་སུ་སྨིན་པར་བྱ། གང་ཡོངས་སུ་སྨིན་པ་རྣམས་ནི་གྲོལ་བར་བྱའོ།།
སྙམ་དུ་གཟིགས་སོ། །ཡང་སྨྲས་པ། རྒྱ་མཚོ་ཆུ་སྲིན་གནས་དེ་ནི་།དུས་ལས་གལ་ཏེ་ཡོལ་ཡང་སྲིད། །གདུལ་བར་བྱ་བའི་བུ་རྣམས་ལ་།སངས་རྒྱས་དུས་ལས་འདའ་མི་མཛད། །དེ་
ནས་བཅོམ་ལྡན་འདས་ཀྱིས་འཛུམ་པ་མཛད་པ་དང། ཆོས་ཉིད་ཀྱིས་ནམ་གྱི་ཚེ་སངས་རྒྱས་བཅོམ་ལྡན་འདས་དེར་འཛུམ་པ་མཛད་པ་དེའི་ཚེ། ཞལ་ནས་འོད་ཟེར་སྔོན་པོ་དང་
སེར་པོ་དང། དམར་པོ་དང། དཀར་པོ་རྣམས་འབྱུང་སྟེ། ཁ་ཅིག་ནི་འོག་ཏུ་དོང། ཁ་ཅིག་ནི་སྟེང་དུ་དོང་ངོ། །གང་འོག་ཏུ་དོང་བ་དེ་དག་གིས་ནི། ཡང་སོས་དང། ཐིག་ནག་པོ་དང་
འཇོམས་པ་དང། འོ་དོད་འབོད་པ་དང། འོ་དོད་ཆེར་འབོད་པ་དང། ཚ་བ་དང། རབ་ཏུ་ཚ་བ་དང། མནར་མེད་པ་དང། ཆུ་བུར་ཅན་དང་ཤིན་ཏུ་ཆུ་བུར་ཅན་དང། ཨ་ཧ་ཧ་དང། ཧ་ཧ་བ་དང། ཧུ་ཧུ་

[252B] ཨུཏྤལ་ལྟ་བུ་དང། པདྨོ་ལྟ་བུ་དང། པདྨོ་ཆེན་པོ་ལྟ་བུ་དག་གི་སེམས་ཅན་དམྱལ་བར་སོང་ནས། གང་ཚ་བའི་སེམས་ཅན་དམྱལ་བ་དེར་བབ་ན་ནི་བསིལ་བར་གྱུར། གང་གྲང་བའི་
སེམས་ཅན་དམྱལ་བ་དེར་བབ་ན་ནི་དྲོ་བར་གྱུར་ཏེ། དེས་སེམས་ཅན་དེ་དག་གི་སྡུག་བསྔལ་གྱི་ཁྱད་པར་སླར་བདེ་བར་གྱུར་པ། དེ་དག་འདི་སྙམ་དུ་སེམས་སོ། །ཀྱེ་མའོ། །བདག་ཅག་འདི་
ནས་ཤི་འཕོས་སམ། འོན་ཏེ་གཞན་ཞིག་ཏུ་སྐྱེས་སྙམ་མོ། །དེ་དག་དང་བ་བསྐྱེད་པའི་ཕྱིར། བཅོམ་ལྡན་འདས་ཀྱིས་སྤྲུལ་པ་དེར་བཏང་ངོ། །དེ་དག་སྤྲུལ་པ་དེ་མཐོང་ནས། དེ་དག་འདི་
སྙམ་དུ་སེམས་སོ། །ཀྱེ་བདག་ཅག་ནི་ཚེ་འདི་ནས་ཤི་འཕོས་པའམ་གཞན་དུ་སྐྱེས་པ་ནི་མ་ཡིན་མོད་ཀྱི། སྔོན་ཆད་མ་མཐོང་བའི་སེམས་ཅན་འདིའི་མཐུས་ན། བདག་ཅག་གི་སྡུག་བསྔལ་
གྱི་ཁྱད་པར་བདེ་བར་གྱུར་ཏོ། །སྙམ་ནས། དེ་དག་སྤྲུལ་པ་ལ་མངོན་པར་སེམས་དད་པ་ལས་དེ་དག་སེམས་ཅན་དམྱལ་བའི་སྡུག་བསྔལ་གྱི་ལས་ཟད་ནས། གང་དུ་བདེན་པ་རྣམས་ཀྱི་
སྣོད་འགྱུར་བ་དེར་ལྷ་དང། མིའི་ཕྱིར་ཉིད་མཚམས་ལེན་ཏོ། །གང་སྟེང་གི་ཕྱོགས་སུ་དོང་པ་དེས་ནི། རྒྱལ་ཆེན་བཞིའི་རིས་དང་སུམ་ཅུ་རྩ་གསུམ་དང། མཚེ་མའི་དང། དགའ་ལྡན་དང་
འཕྲུལ་དགའ་དང། གཞན་འཕྲུལ་དབང་བྱེད་དང། ཚངས་རིས་དང་ཚངས་ལྷ་ཉེ་ཕན་དང། ཚངས་ཆེན་དང། འོད་ཆུང་དང། ཚད་མེད་འོད་དང། འོད་སྣང་དང། དགེ་ཆུང་གནས་དང་

[253A]༄༅། །ཚད་མེད་དགེ་གནས་དང། དགེ་རྒྱས་དང། སྤྲིན་མེད་དང་བསོད་ནམས་འཕེལ་དང། འབྲས་བུ་ཆེ་བ་དང། མི་ཆེ་བ་དང། མི་གདུང་བ་དང། ཤིན་ཏུ་སྣང་དང། གྱ་ནོམ་
མཐོང་དང། འོག་མིན་གནས་ཀྱི་ལྷ་དག་གི་དྲུང་དུ་སོང་ནས། མི་རྟག་པ་དང། སྡུག་བསྔལ་བ་དང། སྟོང་པ་དང། བདག་མེད་པའོ་།ཞེས་སྒྲ་འབྱིན་ཅིང། ཚིགས་སུ་བཅད་པ་གཉིས་
ཀྱང་བརྗོད་དོ། །འབྱུང་བ་ལ་ནི་བརྩམ་པར་བྱོས། །སངས་རྒྱས་བསྟན་ལ་ནན་ཏན་གྱིས། །འཆི་བདག་སྡེ་རྣམས་གཞོམ་པ་ནི། །བ་གླང་གིས་ནི་རྩྭ་ཁྱིམ་བཞིན། །ཆོས་ཀྱི་འདུལ་བ་འདི་
ལ་གང། །བག་ཡོད་པ་རུ་སུ་སྤྱོད་པ། །སྐྱེ་བའི་འཁོར་བ་སྤོང་བ་སྟེ། །སྡུག་བསྔལ་བ་ཡི་མཐར་བྱེད་འགྱུར། །དེ་ནས་འོད་ཟེར་དེ་དག་སྟོང་གསུམ་གྱི་སྟོང་ཆེན་པོའི་འཇིག་རྟེན་ཀྱི་
ཁམས་བསྐོར་ནས། བཅོམ་ལྡན་འདས་ཀྱི་སྣམ་གྱི་ཕྱི་བཞིན་འབྲང་ཞིང་འོང་ངོ། །དེ་སྟེ་བཅོམ་ལྡན་འདས་ཀྱིས་འདས་པ་ལུང་བསྟན་པར་བཞེད་ན་ནི། བཅོམ་ལྡན་འདས་ཀྱི་སྣམ་ལོགས་
སུ་མི་སྣང་བར་འགྱུར་རོ། །མ་འོངས་པ་ལུང་བསྟན་པར་བཞེད་ན་ནི། མདུན་དུ་མི་སྣང་བར་འགྱུར་རོ། །སེམས་ཅན་དམྱལ་བར་ལུང་བསྟན་པར་བཞེད་ན་ནི། ཞབས་ཀྱི་མཐིལ་དུ་མི་
སྣང་བར་འགྱུར་རོ། །བྱོལ་སོང་དུ་སྐྱེ་བར་ལུང་བསྟན་པར་བཞེད་ན་ནི། ཞབས་ཀྱི་རྟིང་པར་མི་སྣང་བར་འགྱུར་རོ། །ཡི་དྭགས་སུ་སྐྱེ་བར་ལུང་བསྟན་པར་བཞེད་ན་ནི། ཞབས་ཀྱི་མཐེ་བོར་

[253B] །མིར་སྐྱེ་བར་ལུང་བསྟན་པར་བཞེད་ན་ནི། པུས་མོ་གཉིས་སུ་མི་སྣང་བར་འགྱུར་རོ། །སྟོབས་ཀྱི་འཁོར་ལོས་སྒྱུར་བའི་རྒྱལ་པོར་ལུང་བསྟན་པར་བཞེད་ན་ནི། ཕྱག་གཡོན་
པའི་མཐིལ་དུ་མི་སྣང་བར་འགྱུར་རོ། །འཁོར་ལོས་སྒྱུར་བའི་རྒྱལ་པོར་ལུང་སྟོན་པར་བཞེད་ན་ནི། ཕྱག་གཡས་པའི་མཐིལ་དུ་མི་སྣང་བར་འགྱུར་རོ། །ལྷར་སྐྱེ་བར་ལུང་སྟོན་པར་བཞེད་ན་ནི། ལྟེ་
བར་མི་སྣང་བར་འགྱུར་རོ། །ཉན་ཐོས་ཀྱི་བྱང་ཆུབ་ཏུ་ལུང་སྟོན་པར་བཞེད་ན་ནི། ཞལ་གྱི་ནང་དུ་མི་སྣང་བར་འགྱུར་རོ། །རང་སངས་རྒྱས་ཀྱི་བྱང་ཆུབ་ཏུ་ལུང་སྟོན་པར་བཞེད་ན་ནི། མཛོད་སྤུར་མི་སྣང་
པར་འགྱུར་རོ། །བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ལུང་སྟོན་པར་བཞེད་ན་ནི། གཙུག་ཏོར་གྱི་ནང་དུ་མི་སྣང་བར་འགྱུར་རོ། །དེ་ནས་འོད་ཟེར་དེ་དག་བཅོམ་ལྡན་འདས་ལ་ལན་
གསུམ་དུ་བསྐོར་བ་བྱས་ཏེ། བཅོམ་ལྡན་འདས་ཀྱི་ཞལ་དུ་མི་སྣང་བར་གྱུར་ཏོ། །དེ་ནས་ཚེ་དང་ལྡན་པ་ཀུན་དགའ་བོས་ཐལ་མོ་སྦྱར་ཏེ་བཅོམ་ལྡན་འདས་ལ་ཞུས་པ། རྣམ་པ་སྣ་ཚོགས་ཁ་
དོག་སྟོང་གིས་བརྒྱན། །ཞལ་གྱི་ནང་ནས་མང་པོ་འབྱུང་བ་དག་།ཐམས་ཅད་ཕྱོགས་སུ་གང་གིས་སྣང་མཛད་པ། །སྣང་བྱེད་ཤར་བས་ཇི་ལྟར་དེ་བཞིན་ནོ། །ཡང་ཚིགས་སུ་བཅད་དེ་སྨྲས་པ་
འཕྱར་བ་མེད་ཅིང་མི་དགའ་དྲེགས་སྤངས་པ། སངས་རྒྱས་སྐྱེ་བོ་མཆོག་གི་རྒྱུར་གྱུར་ཏེ། །རྒྱུ་མ་མཆིས་པར་དུང་དཀར་པདྨོའི་རྩ། །འཛུམ་པ་མི་སྟོན་རྒྱལ་བ་དགྲ་ཕམ་མཛད། །དེ་ཚེ་ཉིད་

[254A]༄༅། །ཀྱི་རྟོགས་པ་བསྟན་པའི་བློ། །ཉན་པ་རྒྱལ་དབང་ལ་ནི་ཐོས་པར་འཚལ། །ཐུབ་པ་ཁྱུ་མཆོག་གཏན་ཚིགས་དམ་པས་ནི། །ཐེ་ཚོམ་སྐྱེས་པ་མཆོག་གིས་
བསལ་བར་མཛོད། །མགོན་པོ་བརྟན་པ་རྒྱ་མཚོའི་རི་བོ་བཞིན། །རྒྱུ་མེད་པར་ནི་སངས་རྒྱས་བཞད་མི་མཛད། །བརྟན་པས་གང་གི་ཕྱིར་ནི་འཛུམ་བསྟན་པ། །སྐྱེ་བོ་མང་པོ་འདི་དག་ཐོས་
པར་འཚལ། །བཅོམ་ལྡན་འདས་ཀྱིས་བཀའ་སྩལ་པ། དེ་བཞིན་ནོ། །ཀུན་དགའ་བོ། དེ་བཞིན་ཏེ། ཀུན་དགའ་བོ། རྒྱུ་མེད་རྐྱེན་མེད་པར་དེ་བཞིན་གཤེགས་པ་དགྲ་བཅོམ་པ་ཡང་
དག་པར་རྫོགས་པའི་སངས་རྒྱས་དག་ནི་འཛུམ་པ་མི་མཛད་དོ། །ཀུན་དགའ་བོ་ཁྱོད་ཀྱིས་བུ་མོ་ཆོས་སྦྱིན་མ་ལ་དགེ་སློང་མའི་དགེ་འདུན་དང། ངའི་བཀས་དགེ་སློང་མ་ཨུཏྤ་ལའི་ཁ་
དོག་མ་ཕྲིན་པར་བཏང་སྟེ། སྐྱབས་སུ་འགྲོ་བ་གསུམ་ནས་རིམ་བཞིན་དུ་རབ་ཏུ་ཕྱུང་བ་ལ་ལོ་གཉིས་ཀྱི་བར་དུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་བསླབ་པའི་སྡོམ་པ་
ཡང་བྱིན་ནོ། །དེ་ནི་སང་བག་མར་གཏོང་སྟེ། དེའི་ཕྱིར་སྐྱེ་བོ་མང་པོ་འདུས་པ་རྣམས་མཐོང་ངམ། བཙུན་པ། མཐོང་ངོ། །ཀུན་དགའ་བོ། བུ་མོ་དེ་སླར་ཁྱིམ་དུ་མི་མོར་གནས་པའི་
སྐབས་མ་ཡིན། གནས་མ་ཡིན་ཏེ། དགའ་བར་བྱ་བའི་ཕྱིར་འདོད་པའི་ལོངས་སྤྱོད་ལ་ལོངས་སྤྱད་པའི་གནས་སུ་འདི་མི་འགྱུར་གྱི། འདི་ནི་ད་ཕྱིར་མི་ལྡོག་པའི་འབྲས་བུ་ཐོབ་སྟེ་

[254B] །ཀུན་དགའ་བོ་སོང་སྟེ། དགེ་སློང་མ་རྣམས་ལ་འདི་ལྟར་ཆོས་སྦྱིན་མས་ནི། ལོ་གཉིས་ཀྱི་བར་དུ་ཆོས་དྲུག་དང། རྗེས་སུ་འབྲང་བའི་ཆོས་དྲུག་གི་
བསླབ་པ་ལ་བསླབས་ཟིན་གྱི། དེ་ལ་ཨུཏྤ་ལའི་ཁ་དོག་མ་ཕྲིན་པར་ཐོང་ལ། དེ་ཚངས་པར་སྤྱད་པ་བསྐྱེད་པའི་སྡོམ་པ་བྱིན་པར་བསྒོ་ཞིག་བཙུན་པ། དེ་བཞིན་དུ་འཚལ་ལོ། །ཚེ་དང་
ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ཏེ། དགེ་སློང་མ་ལ་བསྒོ་བ་དང། དགེ་སློང་མའི་དགེ་འདུན་གྱིས་ཀྱང་ཨུཏྤ་ལའི་ཁ་དོག་མ་ཕྲིན་པར་བསྒོས་ཏེ་བཏང་ངོ། །དེ་
སོང་ནས་བུ་མོ་ཁྱོད་ནི་དགེ་སློང་མའི་དགེ་འདུན་གྱིས་ཚངས་པ་སྤྱད་པ་བསྐྱེད་པའི་སྡོམ་པ་གནང་གི་ད་ནི་ཁྱོད་བསྙེན་པར་རྫོགས་པར་བྱའོ། །ཅི་ནས་འདི་ལྟ་བུའི་ཆོས་བཤད་དེ། དེས་ཐོས་
མ་ཐག་ཏུ་སླར་ཕྱིར་མི་ལྡོག་པའི་འབྲས་བུ་མངོན་དུ་བྱས་ནས་རྫུ་འཕྲུལ་ཡང་བསྒྲུབས་སོ། །ཨུཏྤ་ལའི་ཁ་དོག་མ་སོང་ནས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་
ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་སོང་སྟེ། དགེ་སློང་མ་དག་ལ། འདི་ལྟར་ངས་གནང་གི་དགེ་འདུན་སྡེ་གཉིས་ཀྱིས། ཨུཏྤ་ལའི་ཁ་དོག་མ་ཕྲིན་པར་ཐོང་སྟེ་
བུ་མོ་ཆོས་སྦྱིན་མ་བསྙེན་པར་རྫོགས་པར་གྱིས་ཤིག་ཅེས་བསྒོ་ཞིག་བཙུན་པ། དེ་ལྟར་འཚལ་ལོ། །ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལས་མཉན་ཏེ། དགེ་སློང་མ་

[255A]༄༅། །དག་ལ་བསྒོའོ། །དགེ་སློང་མའི་དགེ་འདུན་གྱིས་ཀྱང་དགེ་འདུན་སྡེ་གཉིས་ཀ་བསྡུས་ཏེ། ཆོས་སྦྱིན་མ་ཁྱིམ་དེ་ན་འདུག་བཞིན་དུ། ཨུཏྤ་ལའི་ཁ་དོག་མ་ལས་
ཕྲིན་གྱིས་བསྙེན་པར་རྫོགས་པར་བྱས་ཏེ། ཨུཏྤ་ལའི་ཁ་དོག་མ་སོང་སྟེ། དེ་ལ་ཁྱོད་ནི། བཅོམ་ལྡན་འདས་ཀྱིས་གནང་སྟེ། དགེ་འདུན་སྡེ་གཉིས་ཀྱིས་བསྙེན་པར་རྫོགས་པར་བྱས་
སོ༑ ༑ཞེས་བསྒོའོ། །འདི་ལྟ་བུའི་ཆོས་ཀྱང་བཤད་དེ། དེ་ཐོས་པ་ན། དགེ་སློང་མ་ཆོས་སྦྱིན་མས་འཁོར་བའི་འཁོར་ལོ་དུམ་བུ་ལྔ་པོ་འདི་གཡོ་པ་དང། མི་གཡོ་བ་ཤེས་ཏེ། འདུས་བྱས་ཀྱི་
དངོས་པོ་ཐམས་ཅད་འཇིག་པ། ལྟུང་བ། རྣམ་པར་འགྱེས་པ། རྣམ་པར་ཞིག་པའི་ཆོས་ཉིད་ཀྱིས་རབ་ཏུ་བཅོམ་སྟེ། ཉོན་མོངས་པ་ཐམས་ཅད་སྤངས་ཏེ། དགྲ་བཅོམ་པ་མངོན་དུ་བྱས་
ནས༑ དགྲ་བཅོམ་པར་གྱུར་ཏེ། ཁམས་གསུམ་གྱི་འདོད་ཆགས་དང་བྲལ་བ། གསེར་དང་བོང་བར་འདྲ་བ། ནམ་མཁའ་དང་ལག་མཐིལ་ལྟར་ཆགས་པ་མེད་པ་བཞིན་དུ་མཉམ་
པའི་སེམས་སྟེའུ་དང་ཙན་དན་དུ་འདྲ་བ། མ་རིག་པའི་སྒོ་ངའི་སྦུབས་བཅོམ་པ། རིག་པ་དང། མངོན་པར་ཤེས་པ་དང། སོ་སོར་རིག་པ་རྣམས་ཐོབ་པ། སྲིད་པའི་འདོད་ཆགས་ལ་
ཆགས་པ་དང། བཀུར་སྟི་ལ་རྒྱབ་ཀྱིས་ཕྱོགས་པ། དབང་པོ་དང་ཉེ་དབང་པོ་དང། ལྷར་བཅས་པ་རྣམས་ཀྱིས་མཆོད་པ་དང། ཕྱག་བྱས་པ་དང། ཚིག་གིས་སྙན་པར་

[255B] །དགྲ་བཅོམ་པའི་དགེ་སློང་མ། ཟག་པ་ཟད་པ། ཁྱིམ་པ་ཁྱིམ་ན་གནས་པའི་སྐབས་མ་ཡིན། གནས་མ་ཡིན་ཏེ་དགའ་བ་བྱ་བའི་ཕྱིར་འདོད་པའི་ལོངས་སྤྱོད་ལ་ཡོངས་སུ་སྤྱོད་
པའི་གནས་མ་ཡིན་ནོ། །ནམ་ཆོས་སྦྱིན་མ་དགྲ་བཅོམ་པ་མངོན་དུ་བྱས་པ་དང། དེའི་ཚེ་ཕ་མ་ལ། ཡབ་དང། ཡུམ་བདག་གིས་ནི་དགྲ་བཅོམ་པ་མངོན་དུ་བགྱིས་ཀྱི། རྒྱལ་པོའི་ཀུན་དགའ་ར་
བར་དགེ་སློང་མའི་དབྱར་མོ་ཁང་དུ་མཆི་ན་གནང་བར་མཛོད་ཅིག་།ཅེས་སྨྲས་པ་དང། ཁྱིམ་བདག་བྱིན་པ་དང། ཆུང་མ་དང་གཉིས་གྲོས་བྱས་ནས་བུ་མོ་དེ་ལྟར་ན་བདག་ཅག་ལ་རྒྱལ་པོས་གྱོད་
རྨས་པར་མི་འགྱུར་རམ། དེ་ལ་རིམ་བཞིན་དུ་བྱས་ཏེ། བཅོམ་ལྡན་འདས་དང་ལྷན་ཅིག་ཏུ་སོང་ཞིག་ཅེས་སྨྲས་པ་དང། དེས་སྨྲས་པ། ལེགས་ཀྱི། དེ་ལྟར་བགྱིའོ། །དེ་ནས་ཁྱིམ་བདག་
བྱིན་པས་སངས་རྒྱས་བཅོམ་ལྡན་འདས་ལ་སོགས་པ་དགེ་སློང་གི་དགེ་འདུན་དག་ཁྱིམ་དུ་སྤྱན་དྲངས་ཏེ། ཁྱིམ་བདག་རི་དྭགས་སྒྲ་ལ་མཛའ་བོ། བུ་མོ་ཆོས་སྦྱིན་ནི་ཁྱིམ་དུ་གནས་སུ་མི་
བཏུབ་སྟེ། རབ་ཏུ་འབྱུང་བར་གདོན་མི་ཟས། ཚུར་ཤོག་ལ། དེ་ནན་གྱིས་བླང་བར་གྱིས་ཤིག་ཅེས་སྤྲིང་ངོ། །ཁྱིམ་བདག་རི་དྭགས་སྒྲས་ཡུལ་ཀོ་ས་ལའི་རྒྱལ་པོ་གསལ་རྒྱལ་ལ་གསོལ་ནས་
མཛའ་བོ་དང། ཕུ་ནུ་དང། གཉེན་དང། སྐྱེ་བོ་མང་པོ་དག་སྡུད་པ་ལ་ཞུགས་སོ། །ཁྱིམ་བདག་བྱིན་པས་དེའི་ནུབ་མོ་གཙང་ཞིང་བསོད་པའི་བཟའ་བ་དང། བཅའ་བ་དག་སྦྱར་ནས། ནང་

[256A]༄༅། །པར་སྔར་ལངས་ཏེ། གདན་བཏིང། ཆུ་བུམ་པ་བཀང་སྟེ་བཞག་བཅོམ་ལྡན་འདས་ལ་སྤྱན་འདྲེན་པས་བཙུན་པ་བཤོས་ཀྱང་ལགས། གདུགས་ཚོད་ལ་
ཡང་བབ་ན། བཅོམ་ལྡན་འདས་དུས་ལ་བབ་པར་དགོངས་ཤིག་ཅེས་གསོལ་པ་དང། དེ་ནས་བཅོམ་ལྡན་འདས་སྔ་དྲོའི་དུས་ན་ཤམ་ཐབས་གསོལ་ལྷུང་བཟེད་དང། ཆོས་གོས་
བསྣམས་ཏེ། དགེ་སློང་མང་པོ་དག་གིས་བསྐོར། དགེ་སློང་གི་དགེ་འདུན་གྱི་མདུན་དུ་བྱས་ཏེ། ཁྱིམ་བདག་བྱིན་པའི་ཁྱིམ་གང་ན་བ་དེར་གཤེགས་སོ། །དེར་ཕྱིན་པ་དང། དགེ་སློང་
གི་དགེ་འདུན་གྱི་མདུན་དུ་སྟན་བཏིང་བ་ལ་བཞུགས་སོ། །དེ་ནས་ཁྱིམ་བདག་བྱིན་པས་མཛའ་བོ་དང། ཕུ་ནུ་དང། གཉེན་དག་གིས་བསྐོར་ཏེ་སངས་རྒྱས་དང། དགེ་སློང་གི་དགེ་འདུན་
དག་བདེ་བར་བཞུགས་པར་ཤེས་ནས། གཙང་ཞིང་བསོད་པའི་བཟའ་བ་དང། བཅའ་བ་དག་ཉིད་ཀྱིས་ལག་དར་ཏེ་ཚིམ་པ་དང། ཡང་དག་པར་བསྟབས་སོ། །དེའི་སྐབས་སུ་ཁྱིམ་
བདག་རི་དྭགས་སྒྲས་མཛའ་བོ་དང། ཕུ་ནུ་དང། གཉེན་དང། གཞོན་ནུ་དང། བློན་པོ་དང། གྲོང་ཁྱེར་བ་དང། ལྗོངས་ཀྱི་སྐྱེ་བོ་མང་པོ་དང་ལྷན་ཅིག་ཏུ་ས་ག་སྲུང་བ་དང། བཀྲ་ཤིས་
དང༑ ཞི་བ་དག་བྱས་ཏེ། བག་མ་ལེན་པར་ཆས་ཏེ། ཁྱིམ་བདག་བྱིན་པའི་སྒོ་དྲུང་ན་གནས་ཤིང་འཁོད་དོ། །ཁྱིམ་བདག་བྱིན་པས་སངས་རྒྱས་དང། དགེ་སློང་གི་དགེ་འདུན་ལ་

[256B] ཚིམ་པར་བྱས། ཡང་དག་པར་བསྟབས་ནས། བཅོམ་ལྡན་འདས་བཤོས་གསོལ་ཟིན་ནས། ཕྱག་བཅབས། ལྷུང་བཟེད་བླངས་པར་ཤེས་ནས། སྟན་
དམའ་བ་ཞིག་བཏིང་ནས། བཅོམ་ལྡན་འདས་ཀྱི་སྤྱན་སྔར་ཆོས་མཉན་པའི་ཕྱིར་མཛའ་བོ་དང། ཕུ་ནུ་དང། གཉེན་དུ་བཅས་ཏེ་འཁོད་དོ་།དེ་ནས་བཅོམ་ལྡན་འདས་ཀྱིས་ཁྱིམ་བདག་བྱིན་པ་
མཛའ་བོ་དང། ཕུ་ནུ་དང། གཉེན་དག་ལ་ཆོས་ཀྱི་གཏམ་གྱིས་ཡང་དག་པར་བསྟན། ཡང་དག་པར་བསྐུལ། ཡང་དག་པར་གཟེངས་བསྟོད་ཡང་དག་པར་མགུ་བར་བྱས་སོ། །ཆོས་
ཀྱི་གཏམ་གྱིས་རྣམ་གྲངས་དུ་མར་ཡང་དག་པར་བསྟན། ཡང་དག་པར་བསྐུལ། ཡང་དག་པར་གཟེངས་བསྟོད། མགུ་བར་བྱས་ཏེ། གདན་ལས་བཞེངས་ནས་བཞུད་དོ། །དགེ་སློང་མ་
ཆོས་སྦྱིན་མ་ཡིས་ཁམས་གསུམ་གྱི་ནི་གཉེན་པོ་ཐོབ། མི་འཇིགས་པ་ཐོབ་བོ། །དེ་བག་མར་བླངས་པའི་དུས་ལ་བབ་ནས། ཁྱིམ་བདག་རི་དྭགས་སྒྲའི་བུ་ས་གས་ཀྱང་མཛའ་བོ་དང། ཕུ་
ནུ་དང། གཉེན་དང། གཞོན་ནུ་དང། བློན་པོ་དང། གྲོང་ཁྱེར་བ་དང། ལྗོངས་ཀྱི་སྐྱེ་བོ་མང་པོ་དང་ལྷན་ཅིག་ཏུ་དེར་སིལ་སྙན་རྣམ་པ་སྣ་ཚོགས་འབྱིན་ཏེ། ཆོས་སྦྱིན་མ། བཅོམ་ལྡན་
འདས་ཀྱི་ཕྱི་བཞིན་ཕྱིར་འབྱུང་བར་འདོད་པ་དང། དེ་ནས་ཁྱིམ་བདག་རི་དྭགས་སྒྲའི་བུ་ས་གས་འཕྲལ་ལ་དཔུང་པ་བརྐྱང་ནས་ཆོས་སྦྱིན་གྱི་ལག་པ་ནས་བཟུང་བར་བརྩམ་པ་དང། ཆོས་

[257A]༄༅། །སྦྱིན་མ། སེམས་ཅན་གྲངས་མེད་པ་བརྒྱ་སྟོང་གིས་མཐོང་བཞིན་དུ་ངང་པའི་རྒྱལ་པོ་འདབ་མ་བརྐྱང་པ་བཞིན་དུ་ནམ་མཁའ་ལ་འཕུར་ཏེ། རྣམ་པ་སྣ་
ཚོགས་ཀྱི་ཆོ་འཕྲུལ་བསྟན་པ་དང། དེ་ན་ཁྱིམ་བདག་རི་དྭགས་སྒྲའི་མཛའ་བོ་དང། ཕུ་ནུ་དང། གཉེན་དང། གཞོན་ནུ་དང་བློན་པོ་དང། གྲོང་ཁྱེར་བ་དང། ལྗོངས་ཀྱི་སྐྱེ་བོ་མང་པོ་
དང༑ ཁྱིམ་བདག་རི་དྭགས་སྒྲའི་བུ་ས་ག་དང། གཞན་ཡང་ལྟད་མོ་ལ་ལྷགས་པའི་སེམས་ཅན་དག་ངོ་མཚར་ཆེར་གྱུར་ནས། ཤིང་རྩ་བ་ནས་བཅད་པ་བཞིན་དུ་རྐང་པ་ལ་ཕྱག་འཚལ་
ནས༑ སྲིང་མོ། འདི་འདྲ་བའི་ཡོན་ཏན་མང་པོ་ཐོབ་ན། ཁྱོད་འདོད་ཆགས་ལ་སྤྱོད་པའི་སྐབས་མ་ཡིན་ཏེ། བཟོད་པ་གསོལ་ལོ། །ཞེས་སྨྲས་པ་དང། དེ་ནས་ཆོས་སྦྱིན་མ་ནམ་མཁའ་
ལས་བབས་ཏེ། སྐྱེ་བོ་མང་པོ་དག་གི་མདུན་དུ་འདུག་ནས་འདི་ལྟ་བུའི་ཆོས་བཤད་དེ། སེམས་ཅན་མང་པོ་བརྒྱ་སྟོང་གིས་ཐོས་ནས། ཁྱད་པར་ཆེར་རྟོགས་ཏེ། ཁ་ཅིག་གིས་ནི། རྒྱུན་
དུ་ཞུགས་པའི་འབྲས་བུ་མངོན་དུ་བྱས། ཁ་ཅིག་གིས་ནི། ལན་ཅིག་ཕྱིར་འོང་བའི་འབྲས་བུ། ཁ་ཅིག་གིས་ནི། ཕྱིར་མི་ལྡོག་པའི་འབྲས་བུ། ཁ་ཅིག་གིས་ནི། བཅོམ་ལྡན་འདས་ཀྱི་
བསྟན་པ་ལ་རབ་ཏུ་བྱུང་ནས་ཉོན་མོངས་པ་ཐམས་ཅད་སྤངས་ཏེ་དགྲ་བཅོམ་པ་མངོན་དུ་བྱས་སོ། །ཁ་ཅིག་གིས་ནི། ཉན་ཐོས་པའི་བྱང་ཆུབ་ཏུ་སེམས་བསྐྱེད་དོ། །ཁ་ཅིག་གིས་ནི་

[257B] ཁ་ཅིག་གིས་ནི། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུའོ། །འཁོར་དེ་དག་ལས་ཕལ་ཆེར་སངས་རྒྱས་ལ་གཞོལ། ཆོས་ལ་འབབ། དགེ་འདུན་
ལ་རབ་ཏུ་བབ་པར་བཀོད་དོ། །དེ་ནས་དགེ་སྦྱོང་མ་ཆོས་སྦྱིན་གྱིས་ཐོབ་པ་དང། ཕུན་སུམ་ཚོགས་པ་རྙེད། སེམས་ཅན་རྣམས་ཀྱི་དོན་ཆེན་པོ་བྱས་ཏེ། བཅོམ་ལྡན་འདས་ག་ལ་བ་དེར་སོང་སྟེ་
ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས། བཅོམ་ལྡན་འདས་ཀྱི་དྲུང་ནས་སོང་ངོ། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་
སྩལ་པ། འདི་ལྟར་ངའི་བཀའ་ཐོབ་སྟེ། བསྙེན་པར་རྫོགས་པས་ངའི་དགེ་སློང་མ་ཉན་ཐོས་ཆོས་ཀྱི་གཏམ་སྨྲས་བའི་ནང་ན་དགེ་སློང་མ་ཆོས་སྦྱིན་མ་འདི་ནི་མཆོག་ཡིན་ནོ། །དགེ་སློང་
དག་ཐེ་ཚོམ་སྐྱེས་ནས། ཐེ་ཚོམ་ཐམས་ཅད་གཅོད་པ་སངས་རྒྱས་བཅོམ་ལྡན་འདས་ལ། བཙུན་པ། དགེ་སློང་མ་ཆོས་སྦྱིན་མས་ལས་ཅི་ཞིག་བགྱིས་ན་དེ་ཁྱིམ་ན་མཆིས་བཞིན་དུ། ཕྲིན་
ལས་རབ་ཏུ་བྱུང་ཞིང་བསྙེན་པར་རྫོགས་ནས། དགེ་སློང་མའི་དངོས་པོ་ཐོབ་ནས། འདི་ཉིད་དུ་དགྲ་བཅོམ་པ་མངོན་སུམ་དུ་བགྱིས་ནས། བཅོམ་ལྡན་འདས་ཀྱིས་ཆོས་ཀྱི་གཏམ་སྨྲ་བའི་ནང་ན་
མཆོག་ཏུ་གསུངས། ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དགེ་སློང་མ་ཆོས་སྦྱིན་མས་ལས་བྱས་ཤིང་བསགས་པས་ཚོགས་པ་རྙེད་པ་དང་

[258A]༄༅། །རྐྱེན་སྨིན་པ་ནི་ཆུ་བོ་བཞིན་དུ་ཉེ་བར་གནས་ཏེ། གདོན་མི་ཟའོ། །ཆོས་སྦྱིན་གྱིས་ལས་བྱས་ཤིང་བསགས་པ་ནི་གཞན་གྱིས་མྱོང་བར་མི་འགྱུར་ཏེ་
དགེ་སློང་དག་ལས་བྱས་ཤིང་བསགས་པ་ནི་ཕྱི་རོལ་གྱི་སའི་ཁམས་ལ་རྣམ་པར་མི་སྨིན། ཆུའི་ཁམས་ལ་མ་ཡིན། མེའི་ཁམས་ལ་མ་ཡིན་རླུང་གི་ཁམས་ལ་མ་ཡིན་གྱི། ཟིན་
པའི་ཕུང་པོ་དང། ཁམས་དང། སྐྱེ་མཆེད་འདི་ཉིད་ལ་དགེ་བ་དང་མི་དགེ་བའི་ལས་བྱས་པ་རྣམ་པར་སྨིན་པར་འགྱུར་རོ། །ལས་རྣམས་སྟོར་བར་མི་འགྱུར་བ། །བསྐལ་པ་དག་ནི་བརྒྱ་ལོན་ཀྱང། དུས་
དང་འཕྲོད་ནས་ཐོབ་པ་ནི། །ལུས་ཅན་ཉིད་ལ་འབྲས་བུར་སྨིན། །དགེ་སློང་དག་སྔོན་བྱུང་བ་ནི་བསྐལ་པ་བཟང་པོ་འདིའི་སྐྱེ་དགུའི་ཚེ་ལོ་སྟོང་ཕྲག་ཉི་ཤུ་ཐུབ་པ་ན། སྟོན་པ་འོད་སྲུང་
ཞེས་བྱ་བ་འཇིག་རྟེན་དུ་བྱུང་སྟེ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་ཞབས་སུ་ལྡན་པ། བདེ་བར་གཤེགས་པ། འཇིག་རྟེན་
མཁྱེན་པ། བླ་ན་མེད་པ། སྐྱེས་བུ་འདུལ་བའི་ཁ་ལོ་སྒྱུར་བ་ལྷ་དང་མི་རྣམས་ཀྱི་སྟོན་པ། སངས་རྒྱས་བཅོམ་ལྡན་འདས་ཡུལ་འཁོར་མོ་འཇིག་གི་གྲོང་ཁྱེར་ན་བཞུགས་ཤིང་
དྲང་སྲོང་གནས་ཀྱི་རི་དྭགས་ཀྱི་ཚལ་ན་བཞུགས་སོ། །དེའི་དུས་ན་ཡུལ་འཁོར་མོ་འཇིག་ན་ཁྱིམ་བདག་གཞན་ཞིག་གནས་པ་དེས་རིགས་མཉམ་པ་ལས་ཆུང་མ་བླངས་ཏེ། དེ་དེ་

[258B] །དེ་ལ་རྩེ་དགའ་ཡོངས་སུ་སྤྱད་པ་དང། དེ་དུས་ཕྱི་ཞིག་ན་ཆུང་མ་སེམས་ཅན་དང་ལྡན་པར་གྱུར་ཏེ། དེ་ཟླ་བ་བརྒྱད་དམ། དགུ་འདས་པ་དང་དེ་ལས་
བུ་མོ་ཞིག་བྱུང་སྟེ། དེ་ཞག་བདུན་གསུམ་ཉི་ཤུ་རྩ་གཅིག་གི་བར་དུ་བཙས་པའི་བཙས་སྟོན་ཆེན་པོ་རྒྱ་ཆེར་བྱས་ཏེ། རིགས་དང་མཐུན་པའི་མིང་བཏགས་ནས། དེ་ནས་ལུས་ཆེར་གྱུར་
པ་དེ་ན་རབ་ཏུ་འབྱུང་བར་འདོད་པས་དེའི་ཕ་མ་དག་གིས་རབ་ཏུ་འབྱུང་དུ་མི་སྟེར་རོ། །ཁྱིམ་དེ་ན་དགེ་སློང་མ་རྒན་མོ་གཞན་ཞིག་རིགས་པ་སྟོན་པར་བྱེད་ཅིང། དེའི་ཁྱིམ་དུ་དུས་སུ་འོང་
ངོ༑ ༑བུ་མོ་དེས་དགེ་སློང་མ་རྒན་མོ་དེ་ལ་འཕགས་མ་བདག་ནི་ལེགས་པར་བཤད་པའི་འདུལ་བ་ལ་རབ་ཏུ་འབྱུང་ཞིང་བསྙེན་པར་རྫོགས་ནས་དགེ་སློང་མའི་དངོས་པོར་འཚལ་ན་
བདག་གིས་ཕ་མས་མི་གནང་ཞིང་ཁྱིམ་ལས་ཕྱིར་འབྱུང་དུ་ཡང་མི་སྟེར་ན། གནས་འདི་ཉིད་དུ་རབ་ཏུ་དབྱུང་བར་ནུས་སམ། ཞེས་སྨྲས་པ་དང། དེས་བུ་མོ་བཅོམ་ལྡན་འདས་ལ་
ཞུས་ཏེ་བྱའོ། །ཞེས་སྨྲས་ནས། བཅོམ་ལྡན་འདས་ཡང་དག་པར་རྫོགས་པའི་སངས་རྒྱས་འོད་སྲུང་ལ་ཞུས་པ་དང། དེ་ཉིད་ཕྲིན་པར་བཏང་སྟེ། དེ་ཁྱིམ་དེ་ན་འདུག་བཞིན་དུ་རབ་ཏུ་
བྱུང་ནས། དགེ་སློང་མའི་སྡོམ་པ་ཡང་གནང་ནས། དགེ་འདུན་སྡེ་གཉིས་ཀྱིས་བསྙེན་པར་རྫོགས་པར་བྱས་ཏེ། དགེ་སློང་མ་རྒན་མོ་དེས་དེ་ལ་ཆོས་བཤད་པ་དང། དེ་ཁྱིམ་ན་འདུག་

[259A]༄༅། །བཞིན་དུ་དགྲ་བཅོམ་པ་མངོན་དུ་བྱས་སོ། །དེ་ནས་དགེ་སློང་མ་རྒན་མོས་བསམས་པ། བུ་མོ་འདིས་ཁྱིམ་ན་འདུག་བཞིན་དུ་ཕྲིན་གྱིས་རབ་ཏུ་བྱུང་
སློབ་པའི་སྡོམ་པ་དང་བསྙེན་པར་རྫོགས་པ་ཐོབ། ཁྱིམ་ན་འདུག་བཞིན་དུ་དགྲ་བཅོམ་པ་མངོན་དུ་བྱས་པ་དེ་ཐམས་ཅད་ཀྱང་བདག་ལས་གྱུར་ཏེ། བདག་གིས་བཅོམ་ལྡན་འདས་
ཡང་དག་པར་རྫོགས་པའི་སངས་རྒྱས་འོད་སྲུང་གི་བསྟན་པ་ལ་ཚེ་གཅིག་ཏུ་ཚངས་པར་སྤྱོད་པ་དང། དགེ་བ་ཅི་སྤྱད་པའི་རྩ་བས་བཅོམ་ལྡན་འདས་ཡང་དག་པར་རྫོགས་པའི་
སངས་རྒྱས་འོད་སྲུང་གིས། བྲམ་ཟེའི་བུ་བླ་མ་ལ། བྲམ་ཟེའི་ཁྱེའུ་ཁྱོད་སྐྱེ་དགུ་ལོ་བརྒྱ་ཐུབ་པའི་ཚེ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་
རྒྱས་ཤཱཀྱ་ཐུབ་པ་ཞེས་བྱ་བར་འགྱུར་རོ། །ཞེས་ལུང་བསྟན་པ་དེའི་བསྟན་པ་ལ་འདི་ལྟར་ཁྱིམ་ན་འདུག་བཞིན་དུ་ཕྲིན་གྱིས་རབ་ཏུ་བྱུང། བསླབ་པའི་སྡོམ་པ་དང། དགེ་སློང་
མའི་དངོས་པོ་ཐོབ་ཅིང་ཁྱིམ་ན་འདུག་བཞིན་དུ་དགྲ་བཅོམ་པ་མངོན་དུ་བྱེད་པ་དང། ཇི་ལྟར་བདག་གི་མཁན་མོ། བཅོམ་ལྡན་འདས་ཡང་དག་པར་རྫོགས་པའི་སངས་རྒྱས་
འོད་སྲུང་གིས་ཆོས་ཀྱི་གཏམ་སྨྲ་བའི་ནང་ན་མཆོག་ཏུ་བསྔགས་པ་དེ་བཞིན་དུ་བདག་ཀྱང་ཤཱཀྱ་ཐུབ་པ། བཅོམ་ལྡན་འདས་ཤཱཀྱའི་རྒྱལ་པོས་ཆོས་ཀྱི་གཏམ་སྨྲ་བའི་ནང་ན་མཆོག་

[259B]ཅེས་སྨྲས་སོ། །དགེ་སློང་དག་ཇི་སྙམ་དུ་སེམས། དགེ་སློང་མ་རྒན་མོ་དེ་ནི་ད་ལྟར་གྱི་དགེ་སློང་མ་ཆོས་སྦྱིན་མ་འདི་ཉིད་ཡིན་ནོ། །བཅོམ་ལྡན་འདས་ཡང་དག་
པར་རྫོགས་པའི་སངས་རྒྱས་འོད་སྲུང་གི་དྲུང་ན། འདིས་ཚེ་གཅིག་ཏུ་ཚངས་པར་སྤྱོད་པ་སྤྱོད་དེ། །སྨོན་ལམ་གྱི་མཐུས་ན། ཁྱིམ་ན་འདུག་བཞིན་དུ་ཕྲིན་པས་རབ་ཏུ་ཕྱུང། བསླབ་
པའི་སྡོམ་པ་དང། བསྙེན་པར་རྫོགས་ཤིང་དགེ་སློང་མའི་དངོས་པོ་ཡང་ཐོབ། ཁྱིམ་ན་འདུག་བཞིན་དུ་དེས་ཉོན་མོངས་པ་ཐམས་ཅད་སྤངས་ཏེ། དགྲ་བཅོམ་པ་མངོན་དུ་བྱས། དེ་
བཞིན་གཤེགས་པས་ཀྱང་ཆོས་ཀྱི་གཏམ་སྨྲ་བའི་ནང་ན་མཆོག་ཏུ་བསྔགས་སོ། །དེ་ལྟ་བས་ན་དགེ་སློང་དག་ལས་གཅིག་ཏུ་གནག་པ་ནི་རྣམ་པར་སྨིན་པ་ཡང་གཅིག་ཏུ་གནག་གོ། །དཀར་
བ་ནི་གཅིག་ཏུ་དཀར་རོ། །འདྲེས་པ་ནི་གཅིག་ཏུ་འདྲེས་པའོ། །དེ་ལྟ་བས་ན་དགེ་སློང་དག་གཅིག་ཏུ་གནག་པ་དང། འདྲེས་པའི་ལས་སྤོངས་ལ། གཅིག་ཏུ་དཀར་བའི་ལས་ཉིད་ལ་
བསྒྲུབ་པར་བྱ་སྟེ། དགེ་སློང་དག་དེ་ལྟ་བུར་བསླབ་པར་བྱོས་ཤིག་།བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་པ་དང། དགེ་སློང་དེ་དག་བཅོམ་ལྡན་འདས་ཀྱིས་བཤད་པ་
ལ་ཡི་རངས་ཏེ། མངོན་པར་དགའོ།། །།འདུལ་བ་ཕྲན་ཚེགས་ཀྱི་གཞི་བམ་པོ་ཞེ་གསུམ་པ། སྡོམ་ནི། ཕྱི་རོལ་དགེ་སློང་བཟོད་མི་གསོལ་།གཅིག་པུ་འབྲེག་

[260A]༄༅། །མཁན་གྱིས་མི་བྲེག་དབྱར་མོ་ཁང་ནི་གླར་མི་གཏང་།ཕ་གུས་ཡང་ནི་ལུས་མི་ཕྱི། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་
མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ། དགེ་སློང་མ་གཅིག་ཅིག་དགེ་སློང་ལ་ཀློག་སློབ་པ་དང། དེ་ནས་དུས་ཕྱི་ཞིག་ན་དེ་ཉེས་པ་ཞིག་བྱས་ནས། དེས་སྤྱོས་པ་
དང༑ དེ་དབྱར་མོ་ཁང་དུ་སོང་སྟེ། འཕྲེས་ཏེ་འདུག་གོ་དེ་མཁན་མོས་མཐོང་ནས། གཞོན་ནུ་མ་ཁྱོད་ཅི་ཞིག་ཉེས་ན་འཕྲེས་ཏེ་འདུག་ཅེས་སྨྲས་པ་དང། དེས་མཁན་མོ་སློབ་
དཔོན་གྱིས་སྤྱོས་ན་ད་ཇི་ལྟར་བྱ་མི་ཤེས་སོ། །ཞེས་སྨྲས་སོ། །བུ་མོ། དེ་ལ་གཞན་ཅི་ཞིག་བྱར་ཡོད། སློབ་དཔོན་དང་མཁན་མོ་ནི་བསྟན་པ་གནས་པར་བྱ་བའི་ཕྱིར་སྦྱོར་བར་
ཟད་ཀྱི། སོང་ལ་བཟོད་པར་གསོལ་ཅིག་ཅེས་སྨྲས་པ་དང། དེས་ལེགས་ཀྱི། དེ་ལྟར་བྱས་བཟོད་པ་གསོལ་དུ་འགྲོའོ། །ཞེས་ཟེར་ཏེ། ཛེ་ཏའི་ཚལ་དུ་སོང་སྟེ་མི་སྣང་བ་དང་
དེས་དེ་བཙལ་ནས་ཇི་ཙམ་ཞིག་ན། དེ་གཙུག་ལག་ཁང་གི་ཕྱི་རོལ་གྱི་འཆགས་ན་འཆག་ཅིང་འདུག་པ་དང། དེས་དེའི་རྐང་པ་ལ་ཕྱག་འཚལ་བ་དང། དགེ་སློང་དེས་མ་གུས་
པར་བྱས་ཏེ་སོང་ངོ། །བྱིས་པ་དག་གིས་མཐོང་ནས་དེ་དག་ཉོན་མོངས་པའི་དབང་གིས་གཟིར་ཏེ། འཕགས་མ་ཁྱོད་ཀྱིས་དོན་ཅིའི་ཕྱིར་ཁྱོད་ཀྱིས་བཟོད་པ་བྱས་པ་བདག་ཅག་

[260B] ཞེས་ཏེ། དེས་ནི་མི་བཟོད་ན་ཚུར་ཤོག་བདག་ཅག་གིས་ཁྱོད་ཀྱི་དོན་བསྒྲུབ་བོ། །ཞེས་སྨྲས་པ་དང། དེ་ངོ་ཚ་ནས་ཅང་མི་སྨྲ་བར་སོང་ངོ། །དེ་ལྟར་གྱུར་པ་དགེ་སློང་དག་
གིས་མཐོང་ནས། བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་དགོངས་པ། གང་ཉེས་པའི་དམིགས་སུ་གྱུར་པ་ནི་དགེ་སློང་མ་ལ་སྤྱོས་ནས་བཟོད་པ་གསོལ་ན་ཡང་
རིམ་གྲོ་མི་བྱེད་པར་འགྲོ་སྟེ། བྱིས་པ་དག་གིས་ཀྱང་ཕྱི་ཕྱིར་མི་དགེ་བ་གཞན་དུ་རྟོག་གི། དེ་ལྟ་བས་ན་དགེ་སློང་མས་དགེ་སློང་ལ་གཙུག་ལག་ཁང་གི་ཕྱི་རོལ་ཏུ་བཟོད་པ་མི་གསོལ་ཞིང་
དགེ་སློང་ཕས་དགེ་སློང་མ་ལ་མ་གུས་པ་བཞིན་དུ་འགྲོ་བར་མི་བྱ་བར་དགོངས་ཤིང་མཁྱེན་ནས་བཀའ་སྩལ་པ། དགེ་སློང་དག་བྱིས་པ་རྣམས་ཕྱི་ཕྱིར་མི་དགེ་བ་ལ་རྟོག་པར་འགྱུར་གྱི། དེ་
ལྟ་བས་ན་དགེ་སློང་མས་དགེ་སློང་ཁྲོས་པ་ལ་གཙུག་ལག་ཁང་གི་ཕྱི་རོལ་ཏུ་བཟོད་པ་མ་གསོལ་ཅིག་དེ་སྟེ་ཡང་དགེ་སློང་མས་དགེ་སློང་ཕ་ལ་བཟོད་པ་གསོལ་ན། མ་གུས་པར་བྱས་
ཏེ་མ་འགྲོ་ཞིག་དགེ་སློང་མས་དགེ་སློང་ཕ་ལ་གཙུག་ལག་ཁང་གི་ཕྱི་རོལ་ཏུ་བཟོད་པ་གསོལ་ལམ། དགེ་སློང་ཕས་དགེ་སློང་མ་བཟོད་པ་གསོལ་བ་ལ་མ་གུས་པ་བྱས་ཏེ་སོང་ན་
གཉིས་ཀ་ལ་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་དུ་ཡོད་པ་ན་སྟེ། དགེ་སློང་མ་དག་འབྲེག་མཁན་གྱིས་སྐྲ་བྲེག་པ་དང། དེ་ན་འབྲེག་མཁན་གཞོན་ནུར་གྱུར་

[261A]༄༅། །པས་དྲན་པ་ཉེ་བར་མི་འཇོག་གོ་དེས་དེ་དག་མཐོང་བ་དང། ཆགས་པར་གྱུར་ཏོ། །རྣམ་པ་དེ་ལྟ་བུར་གྱུར་པ་དགེ་སློང་དག་གིས་ཐོས་ནས། བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་སེམས་ནི་རྒོད་པ་སྟེ། དྲན་པ་ཉེ་བར་མ་བཞག་པས་བསླུས་པར་འགྱུར། བུད་མེད་ནི་ཕལ་ཆེར་
འདོད་ཆགས་རབ་ཏུ་ཆེ་སྟེ། དེ་ལྟ་བས་ན་དགེ་སློང་མ་དག་གཅིག་པུ་འབྲེག་མཁན་གྱི་དྲུང་དུ་སྐྲ་འབྲེག་པར་མ་བྱེད་པར། དེའི་དྲུང་དུ་དགེ་སློང་མ་གཞན་ཞིག་ཞོག་ལ། དེ་སྟེ་འབྲེག་
མཁན་དེ་ཆགས་པར་གྱུར་ན་དེའི་དྲུང་ན་དགེ་སློང་མ་འདུག་པས་འདི་སྐད་སྨྲོས་ཤིག། བཞིན་བཟང། དགེ་སློང་མ་འདིའི་ལུས་ནི་རུས་པའི་འཁྲུལ་འཁོར། འདི་ནི་རྒྱན་མེད་ལ་ལུས་
དྲི་མ་ཅན། འདི་ནི་རབ་ཏུ་བྱུང་བ་ཡིན་གྱི། དེ་ལྟ་བུའི་སེམས་ཟློག་ཅིག། སེམས་ཅན་དམྱལ་བར་ལྟུང་བར་གྱུར་ཏ་རེ། དེ་སྟེ་དགེ་སློང་མ་ཆགས་པར་གྱུར་ན་ཡང། འདི་སྐད་དུ་སྨྲོས་
ཤིག། ཕུ་ནུ་མོ། ཁྱིམ་བའི་ལས་ནི་ཁྱོད་ཀྱིས་སྤངས་ན། ཅི་ཁྱོད་ཀྱིས་བསྙེན་པར་རྫོགས་པའི་ཚེ། དགེ་འདུན་སྡེ་གཉིས་ལ་ཁྱོད་ཀྱིས་ཁས་བླངས་པ་དེ་སོམས་ཤིག། འདོད་པ་ནི་
བདེ་བ་ཆུང་ཞིང་སྡུག་བསྔལ་མང་ལ། ཉེས་པའི་དམིགས་མང་བར་ནི། བཅོམ་ལྡན་འདས་ཀྱིས་བཀའ་སྩལ་གྱི། ཚུལ་བཞིན་མ་ཡིན་པའི་ཡིད་ལ་བྱེད་པ་སྤོངས་ལ། རབ་ཏུ་བྱུང་

[261B]དེས་དེ་ལ་འདི་སྐད་དུ་སྨྲ་ན་ནི་ལེགས། དེ་སྟེ་མ་སྨྲས་ན་དྲུང་ན་འདུག་པའི་དགེ་སློང་མ་ལ་འདས་པ་དང་བཅས་པར་འགྱུར་རོ། །གླེང་གཞི་ནི་མཉན་
དུ་ཡོད་པ་ན་སྟེ། དགེ་སློང་མ་སྦོམ་དགའ་མོས་ཁྱིམ་བདག་གཞན་ཞིག་དད་པར་བྱས་ཏེ། དབྱར་མོ་ཁང་བརྩིག་ཏུ་བཅུག་ནས། དེ་ན་དགེ་སློང་མ་མང་ཞིག་གནས་པར་གྱུར་ཏོ། །ཇི་ཙམ་
ཞིག་ན་ལྷོ་ཕྱོགས་ནས་ཚོང་བ་ལྔ་བརྒྱ་ཙམ་ཞིག་ཟོར་ཁྱེར་ཏེ། མཉན་དུ་ཡོད་པར་ལྷགས་སོ། །ཚོང་པ་དེ་དག་ནོར་གཞག་པའི་ཁང་པ་གླས་བཙལ་བ་དང། མ་རྙེད་དེ། དེ་ནས་དེ་དག་གིས་
མཉན་དུ་ཡོད་པར་ཀུན་ཏུ་བཙལ་ཀྱང་མ་རྙེད་དོ། །ཚོང་འདུས་དང། སྲང་དང། ལམ་གྱི་བཞི་མདོར་ནོར་རྣམས་སྤུངས་ཏེ་འཁོད་ན་འབྲུག་ཀྱང་ཟེར། ཉི་མ་ཡང་ནུབ་ཏུ་ཉེ་ནས། དེའི་ཚེ་
ཆར་པ་ཅུང་ཟད་ཅིག་བབ་པ་དང། དེ་དག་ལག་པས་འགྲམ་པ་ལ་བརྟེན་ནས་རབ་ཏུ་སེམས་ཤིང་འཁོད་པ་དག་སྦོམ་དགའ་མོས་མཐོང་སྟེ། སྨྲས་པ། བཞིན་བཟང་ཆར་པ་ཡང་འབབ་
ན༑ སྲང་དུ་འཁོད་དེ་ཅི་བྱེད། ནོར་རྣམས་གནས་ཤིག་ཏུ་གཟུད་ན་ཅི་ཉེས། དེ་དག་གིས་འཕགས་མ། བདག་ཅག་གིས་མཉན་དུ་ཡོད་པར་ཁྱབ་པར་བཙལ་ཏེ། འཇིག་རྟེན་པ་མི་སྲུན་པས་
ཁང་པ་གླར་ཡང་མ་རྙེད་ན། ཇི་ལྟར་བགྱི། ཞེས་སྨྲས་པ་དང་དེས་བུ་རྣམས་མཚན་མོའི་ཚེ་ཅི་འདྲ་བར་ཤེས་པར་བྱོས་ལ། གླ་ཡང་ལྷག་པར་བྱིན་ཏེ་ཁྱི་མ་ཚོལ་ཅིག་འདི་ནི་ཟོང་མ་

[262A]༄༅། །རུང་བར་གྱུར་པ་དང། ཆར་བས་གཤེར་ནས་སུ་ཞིག་ཉོ་བ་ཡོད། ཅེས་སྨྲས་པ་དང། དེས་འཕགས་མ། འཇིག་རྟེན་འདི་དག་མི་སྲུན་ཏེ། དེ་དག་ལ་
བདག་ཅག་གིས་ཁྱིམ་གྱི་གླ་ཉིས་རིམ་དུ་བྱིན་ཡང་མ་སྟེར་ཏོ་།བདག་གི་ལས་འབྱུང་བ་ལྟ་སྟེ། ཇི་ལྟ་བུར་ཡང་རུང་སྟེ་ཞག་གཅིག་ལོན་ནས་གཞན་དུ་འདོང་ངོ། །ཞེས་བྱས་པ་དང་
དེས་སྨྲས་པ། བུ་དེ་ལྟར་ཁང་པའི་གླ་ལྷག་པར་བྱིན་ན་བདག་གི་དབྱར་མོ་ཁང་གི་ནང་དུ་སྐྱོས་ཤིག། དེ་དག་གིས་འཕགས་མ་ལེགས་ཀྱི། དེར་མཆིའོ། །ཞེས་སྨྲས་པ་དང། དེ་
ནས་སྦོམ་དགའ་མོས། དགེ་སློང་མ་དག་ནུབ་མོ་དབྱར་མོ་ཁང་ནས་བསྐྲད་དེ། དབྱར་མོ་ཁང་དེ་ཚོང་བ་དེ་དག་ལ་གླར་བཏང་ངོ་།དགེ་སློང་མ་དེ་དག་ཆར་པ་བབས། ཆོས་གོས་གཤེར་
བཞིན་དུ་དབྱར་མོ་ཁང་གཞན་དུ་སོང་ངོ། །དེའི་དགེ་སློང་མ་དག་གིས་ཆེ་ཞེ། ཁྱེད་ཅག་ནུབ་མོ་ཆོས་གོས་གཤེར་བཞིན་དུ་འདིར་ཅི་ལ་འོངས། ཞེས་དྲིས་པ་དང། དེ་དག་
གིས་ཞིབ་ཏུ་སྨྲས་སོ། །དོན་ཉུང་དུ་མའི་དགེ་སློང་མ་དག་གིས་འཕྱ་ཞིང་སྨོད་ལ་ངན་དུ་འཛེར་བ་ནི། སྦྱིན་བདག་གིས་དགེ་སློང་མའི་དབྱར་མོ་ཁང་དུ་བྱས་པའི་ཁང་པ་གླར་
གཏང་བར་ག་ལ་རིགས། དེ་ལྟར་གྱུར་པ་དགེ་སློང་དག་གིས་ཐོས་ནས་བཅོམ་ལྡན་འདས་ལ་གསོལ་ཏོ། །དེ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་

[262B] དེ་བས་ན་དགེ་སློང་མ་དག་དབྱར་མོ་ཁང་གླང་མ་གཏང་ཞིག། དགེ་སློང་མས་དབྱར་མོ་ཁང་གླར་བཏང་ན། འདས་པ་དང་བཅས་པར་འགྱུར་རོ་
གླེང་གཞི་ནི་གཉན་དུ་ཡོད་པ་ན་སྟེ། དགེ་སློང་མ་སྦོམ་དགའ་མོས་བྱིས་པ་གཞོན་ནུ་དག་ལུས་འཁྲུ་བའི་ནང་དུ་ཞུགས་ཏེ། སོ་ཕག་གིས་ལུས་དྲུད་ཅིང་ཁྲུས་བྱས་པ་དང། དེ་དག་ཆགས་
པར་གྱུར་ཏེ། ཀུན་ཏུ་བལྟ་ཞིང་གཏམ་འཛེར་བ་ནི། ཀྱེ་ལྟོས་ཤིག་།དགེ་སྦྱོང་མ་མགོ་རེག་མ་ཕ་བི་གྱད་ཆེན་པོ་གོ་ཆར་བགོས་པ་དང་འདྲ་བ་ཞིག་ལུས་ཕ་གུས་ཕྱི་ཞིང་ཕྱིས་ནས་ཕྱི་ཞིང་འདུག་གོ་
དེ་དག་དེ་ལ་འཕྱ་བར་གྱུར་ཏོ། །དེ་ལ་འཕྱ་བ་དང། དེ་ལ་དེ་དག་རབ་ཏུ་དགོད་དེ། དེ་ལྟར་གྱུར་པ་དགེ་སློང་དག་གིས་ཐོས་ནས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་
དགོངས་པ། བྱིས་པ་གཞོན་ནུ་དེ་དག་འཕྱ་བ་ནི་གནས་ཡིན་ཏེ། མི་རིགས་པའི་ལས་བྱས་པར་མཁྱེན་ནས་བཀའ་སྩལ་པ། དགེ་སློང་དག་།དགེ་སློང་མ་སྦོམ་དགའ་མོས་མི་མཛེས་ཤིང་
ལས་ངན་པ་བྱས་པ་དེ། བྱིས་པ་གཞོན་ནུ་དེ་དག་འཕྱ་བ་ནི་གནས་ཡིན་ཏེ། དེ་ལྟ་བས་ན་དགེ་སློང་མ་དག་ལུས་ཕ་གུས་མ་ཕྱི་ཞིག་།དགེ་སློང་མ་དག་ལུས་ཕ་གུས་ཕྱིས་ན་འདས་པ་དང་
བཅས་པར་འགྱུར་རོ། །སྡོམ་ནི། ལུས་ལ་ཕ་གུས་ཕྱི་མི་བྱ། །རྡོ་ལེབ་དག་ཀྱང་དེ་བཞིན་ཏེ། །གོས་དཀྲིས་དང་ནི་ཁུ་ཚུར་གྱིས། །ཅི་དང་ཅིས་ཀྱང་མི་ཕྱིའོ། །སངས་རྒྱས་བཅོམ་ལྡན་

[263A]༄༅། །འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །བཅོམ་ལྡན་འདས་ཀྱིས། དགེ་སློང་མ་དག། ལུས་ཕ་
གུས་མ་ཕྱི་ཞིག་ཅེས་བཀའ་སྩལ་པ་དང། རྡོ་ལེབ་ཀྱིས་ཕྱིས་ཏེ་དེ་ཡང་ཉེས་པའི་དམིགས་སུ་གྱུར་ནས། བཅོམ་ལྡན་འདས་ཀྱིས། རྡོ་ལེབ་ཀྱིས་མ་ཕྱི་ཞིག་ཅེས་བཀའ་སྩལ་པ་
དང། དེ་དག་གིས་གོས་དཀྲིས་པས་ཕྱིས་སོ། །དེ་ཡང་ཉེས་པའི་དམིགས་སུ་གྱུར་ནས། བཅོམ་ལྡན་འདས་ཀྱིས། གོས་དཀྲིས་པས་མ་ཕྱི་ཞིག། ཅེས་བཀའ་སྩལ་པ་དང། དེ་དག་
གིས་ཁུ་ཚུར་གྱིས་ཕྱིས་ནས། དེ་ཡང་ཉེས་པའི་དམིགས་སུ་གྱུར་ཏེ་བཅོམ་ལྡན་འདས་ཀྱིས། ཁུ་ཚུར་གྱིས་མ་ཕྱི་ཞིག་ཅེས་བཀའ་སྩལ་པ་དང། དེ་དག་གིས་ཅི་དང་ཅིས་ཀྱང་
ཕྱིས་པ་དང། དེ་ཡང་ཉེས་པའི་དམིགས་སུ་གྱུར་ནས། བཅོམ་ལྡན་འདས་ཀྱིས་བཀའ་སྩལ་པ། ལག་པ་གཅིག་པུ་མ་གཏོགས་པར་གཞན་ཅི་དང་ཅིས་ཀྱང་རུང་སྟེ། མ་ཕྱི་
ཞིག། ཕྱིས་ན་འདས་པ་དང་བཅས་པར་འགྱུར་རོ། །འདུལ་བ་ཕྲ་མོའི་དངོས་པོ་སྒོ་བདུན་པ་རྫོགས་སོ།། །།སྤྱི་སྡོམ་ལ། དགེ་སློང་མ་ཡི་བཀུར་སྟི་བྲི། །སྒོ་བ་དང་ནི་
ལྕགས་ཀྱི་སྣོད། །བུད་མེད་གཉིས་ཀྱིས་བལྟ་བ་དང། །དེ་བཞིན་ནག་མོ་ཨུ་དི་ཀ། སྡོམ་ནི། བསྟི་སྟང་མེད་དང་རྐུན་མ་ཡིན། །ལུས་བསྟན་པ་ནི་མ་གཏོགས་སོ། །བཀྱིགས་པ་

[263B] །གསོ་སྦྱོང་དང་ནི་ཚུལ་ནས་གྱུར་།སངས་རྒྱས་བཅོམ་ལྡན་འདས་མཉན་ཡོད་ན། རྒྱལ་བྱེད་ཀྱི་ཚལ་ཀུན་དགའ་ར་བ་ན་བཞུགས་སོ། །གང་གི་ཚེ། ཚེ་དང་ལྡན་པ་གྲེ་
ལས་སྐྱེས་དུས་ལས་འདས་པ་དེའི་ཚེ། དགེ་སློང་མ་བཅུ་གཉིས་སྡེས་དེའི་རུས་པ་རྣམས་བསྡུས་ནས། བཀུར་སྟི་ཆེན་པོས་ས་ཕྱོགས་ཡངས་པར་མཆོད་རྟེན་བརྩིགས་ཏེ། དེ་ལ་
གདུགས་དང། རྒྱལ་མཚན་དང། བ་དན་དག་ཀྱང་བཏགས། དྲི་དང་མེ་ཏོག་གིས་བརྒྱན་ཏེ། སྙམ་པར་སྨྲ་བའི་དགེ་སློང་མ་གཉིས་ཀྱང་བསྐོས་ནས། དེར་ཉིན་གཅིག་བཞིན་དུ་ས་
དང༑ ཆུ་དང། བདུག་པ་དང། མེ་ཏོག་དག་འཇོག་པར་བྱེད་དོ། །དེ་ནས་དགེ་སློང་གང་དག་ཡུལ་གཞན་ནས་འོངས་པ་དེ་དག་ལ། ལག་པ་བཀྲུ་བ་བྱིན་ཏེ། མེ་ཏོག་དང། བདུག་པ་དང་
ཚིགས་སུ་བཅད་པའི་དབྱངས་ཀྱིས་མཆོད་རྟེན་ལ་ཕྱག་འཚལ་བར་བྱེད་དོ། །ཇི་ཙམ་དུས་གཞན་ཞིག་ན། ཚེ་དང་ལྡན་པ་ཆུ་འཐུང་འཁོར་ལྔ་བརྒྱ་དང་ལྗོངས་རྒྱུ་ཞིང་མཉན་ཡོད་དུ་ཕྱིན་
ཏོ༑ ༑དགྲ་བཅོམ་པ་རྣམས་ནི་མ་དགོངས་པར་ཡེ་ཤེས་མཐོང་བ་མི་འཇུག་པས། དེས་མཆོད་རྟེན་དེ་རྒྱང་རིང་པོ་ནས་མཐོང་བ་དང་འདི་ནི་བཅོམ་ལྡན་འདས་ཀྱི་སྐྲ་དང། སེན་མོའི་
མཆོད་རྟེན་སར་པ་ཡིན་པས་སོང་ལ་ཕྱག་བྱའོ། །སྙམ་དུ་བསམས་ཏེ། དེ་དག་དེར་སོང་བ་དང། དགེ་སློང་མ་དེ་གཉིས་ཀྱིས། དེ་དག་ལ་ལག་པ་དང། རྐང་པ་བཀྲུ་བའི་ས་དང། ཆུ་

[264A]༄༅། །དག་བྱིན་ནོ། །དེ་ནས་མེ་ཏོག་དང། བདུག་པ་བྱིན་པ་དང་ཚིགས་སུ་བཅད་པའི་དབྱངས་ཀྱིས་མཆོད་རྟེན་ལ་ཕྱག་བྱས་སོ། །དེ་འཁོར་ལྔ་བརྒྱ་དང་
ཕྱག་བྱས་ནས་སོང་ངོ། །མཆོད་རྟེན་དེ་དང་ཧ་ཅང་མི་རིང་བ་ཞིག་ན། ཚེ་དང་ལྡན་མ་ཨུཏྤ་ལའི་མདོག་ཤིང་དྲུང་ཞིག་ན་ཉིན་པར་གནས་པའི་ཕྱིར་འདུག་པ་དེས་དེ་དག་མཐོང་ནས་
སྨྲས་པ། ཚེ་དང་ལྡན་བ་ཆུ་འཐུང་ཁྱོད་ཀྱིས་སུའི་མཆོད་རྟེན་ལ་ཕྱག་བགྱིས་པ་དགོངས་ཤིག་དེས་བསམས་པ། ཅིའི་ཕྱིར་ཚེ་དང་ལྡན་མ་ཨུཏྤ་ལའི་མདོག་ཅན་འདི་སྐད་ཅེས་
ཚེ་དང་ལྡན་པ་ཆུ་འཐུང་ཁྱོད་ཀྱིས་སུའི་མཆོད་རྟེན་ལ་ཕྱག་བགྱིས་པ་དགོངས་ཤིག་ཅེས་སྨྲས་སྙམ་ནས། དེས་སྨྲས་པ་རེ་ཞིག་བསམ་པར་བྱའོ། །རེ་ཞིག་སེམས་པ་ལ་ཞུགས་པ་ན་
དགེ་སློང་གྲེ་ལས་སྐྱེས་ཀྱི་རུས་པའི་མཆོད་རྟེན་ཡིན་པར་མཐོང་ནས། དེ་རྒྱུད་ཞེ་སྡང་གིས་ཀུན་ནས་དཀྲིས་པའི་བག་ཆགས་ཀྱིས་བསྒོས་པས་སླར་ལོག་སྟེ། ཚེ་དང་ལྡན་པ་ཨུཏྤ་
ལའི་མདོག་ཅན་ལ་སྨྲས་པ། བསྟན་པ་ལ་ཆུ་བུར་བྱུང་ན་ཁྱོད་འདི་ན་འདུག་བཞིན་དུ་ཡལ་བར་བོར་རོ། །ཞེས་བྱས་པ་དང། དེ་ཅང་མི་ཟེར་བར་འདུག་གོ། དེས་སློབ་མ་དང། ཉེ་གནས་
དེ་དག་ལ་སྨྲས་པ། ཚེ་དང་ལྡན་པ་དག་སྟོན་པ་ལ་སྡུག་པ་དང་ཕངས་པར་བྱེད་པ་གང་ཡིན་པ་དེ་དག་གིས། དེའི་ཕྱིར་རུས་པ་དང། རུས་གོང་གི་ཕུང་པོ་འདི་ལས་སོ་

[264B]དེའི་འཁོར་མང་པོ་ཡིན་པས་དེ་དག་གིས་རུས་པ་དང། རུས་གོང་གི་ཕུང་པོ་ལས་སོ་ཕག་རེ་རེ་ཕྱུང་སྟེ་བོར་ནས་སྐད་ཅིག་ཉིད་ལ་བཤིག་གོ། དགེ་སློང་མ་དེ་
གཉིས་དུས་ནས། རིངས་པ་རིངས་པར་དབྱར་མོ་ཁང་དུ་སོང་སྟེ། དགེ་སློང་མ་རྣམས་ལ་སྨྲས་པ་དང། དགེ་སློང་མ་བཅུ་གཉིས་སྡེ་དང་དེ་ལ་ཡིད་གཞོལ་ཞིང་མཛའ་བ་འདོད་ཆགས་
དང་མ་བྲལ་བ་གཞན་དག་གིས་ཐོས་ནས། བདག་ཅག་གི་མིང་པོ་དེང་གདོད་ཤི་བ་ལྟ་ཞེས་དུ་[* NGU ?]ཧིང་འཁོད་པ་ལས། སྦོམ་དགའ་མོས་སྨྲས་པ། ཕུ་ནུ་མོ་དག་དེ་ལ་སུ་ཞིག་གིས་བསྟན་
དེ་དག་གིས་སྨྲས་བ། དེ་ནི་གློ་བུར་དུ་འོངས་པས་སྙིང་ནས་མི་ཤེས་ཀྱི། འཕགས་མ་ཨུཏྤ་ལའི་མདོག་ཅན་ཕྱོགས་དེ་ན་འདུག་པ་དེས་དེ་དག་ལ་སྨྲས་པ་ཡང་དག་གོ་སྦོམ་དགའ་མོས་
སྨྲས་པ། ཕུ་ནུ་མོ་དག་དེ་ནི་འབྲེག་མཁན་ལས་རབ་ཏུ་བྱུང་བ་ཡིན་ལ། དེ་ཡང་དེ་རང་བཞིན་ཉམས་པ་ཡིན་པས། དེའི་ལས་ཡིན་པར་བདག་གིས་ནི་སྨྲས་པ་ཙམ་ཁོ་ནས་ཤེས་
སོ༑ ༑བཅོམ་ལྡན་འདས་ཀྱིས། འཁོར་སུན་འབྱིན་པར་བྱེད་པ། འཁོར་གྱི་ནང་དུ་གཞག་པར་མི་བྱའོ། །ཞེས་ལེགས་པར་གསུངས་པ་ཡིན་པས་དེའི་ཕྱིར་དེ་ལ་བསམ་དུ་ཅི་ཡོད་ཀྱི་
ཚུར་ཤོག་འདོང་བར་བྱའོ། །དེ་དག་ཁྲོ་བས་ཀུན་ནས་དཀྲིས་པས་དེ་དག་དེ་བསད་པའི་ཕྱིར་མཚོན་ཆ་དང། ཁབ་དང། སེང་ལྡེང་གི་ཕུར་བུ་དག་བླངས་ནས་དོང། དེས་དེ་དག་རྒྱང་

[265A]༄༅། །རིང་བོ་ནས་རིངས་པ་རིངས་པར་འོང་བ་མཐོང་ནས་བསམས་པ། དེ་དག་ཤུགས་དེ་ལྟ་བུས་འོང་བ་ལས་ན། གདོན་མི་ཟ་བར་དེ་དག་བདག་ལ་གནོད་
པ་བྱེད་པར་འགྱུར་རོ། །འོན་ཀྱང་དེ་དག་བསམ་པ་ཇི་ལྟ་བུ་ཞིག་གིས་འོང་བ་བསམ་པར་བྱའོ། །སྙམ་ནས། རེ་ཞིག་བསམ་པ་ལ་ཞུགས་པ་ན། གསད་པའི་བསམ་པ་ཅན་དུ་མཐོང་
ནས༑ དེས་སྣམ་སྦྱར་བྱིན་གྱིས་བརླབས་ཏེ། འགོག་པའི་སྙོམས་པར་འཇུག་པ་ལ་སྙོམས་པར་ཞུགས་སོ། །དེ་དག་གིས་དེའི་སྣམ་སྦྱར་ལ་མཚོན་ཆ་དང། ཁབ་དང། སེང་ལྡེང་གི་ཕུར་བུ་
དག་གིས་བསྣུན་པ་ན། ཏིང་ངེ་འཛིན་གྱི་སྟོབས་ཀྱིས་ཤི་བ་བཞིན་དུ་དབུགས་ཕྱི་ནང་དུ་མི་རྒྱུ་བར་འདུག་གོ། དེ་དག་གིས་སྨྲས་པ་ཕུ་ནུ་མོ། སྤྱོད་པ་ངན་པས་འཚོ་བ་འདི་བསད་པས་
ཤ་ལོན་ཟིན་གྱི། ཚུར་ཤོག་འདོང་ངོ། །ཞེས་སྨྲས་ནས་དོང་ངོ་།དེ་དག་དོང་པ་དང། ཚེ་དང་ལྡན་པ་ཨུཏྤ་ལའི་མདོག་ཅན་ཏིང་ངེ་འཛིན་དེ་ལས་ལངས་པ་དང། རེ་ཞིག་ན་དེ་
དག་གིས་བདག་ལ་གནོད་པར་བྱས་པ་མཐོང་ངོ། །དེ་གནས་སྐབས་དེ་བཞིན་དུ་གཙུག་ལག་ཁང་དུ་སོང་བ་དང། དགེ་སློང་རྣམས་ཀྱིས་མཐོང་ནས། དེ་དག་གིས་སྨྲས་པ། ཚེ་དང་
ལྡན་པ་ཨུཏྤ་ལའི་མདོག་ཅན། ཅིའི་ཕྱིར་འདི་ལྟར་གྱུར། དེས་སྨྲས་པ། ཚེ་དང་ལྡན་པ་དག་དགེ་སློང་མ་རྣམས་ཀྱིས་བདག་དེའུ་བསད་པ་ལ་གཟིགས་སུ་གསོལ། དེ་དག་གིས་སྨྲས་

[265B] ཅིའི་ཕྱིར། དེས་ཇི་ལྟར་གྱུར་པ་རྣམས་རྒྱས་པར་སྨྲས་པ་དང། དོན་ཉུང་བའི་དགེ་སློང་རྣམས་ཁྲོས་ནས། གནས་དང་གནས་དག་ན། བཙུན་པ་དག་དགེ་སློང་མ་ནི་ཤིན་ཏུ་ཁྲོས་པར་
གྱུར་ཀྱང་དེ་ལ་ཕྱག་མི་བྱ་བ་ཙམ་དུ་བྱའི། འདི་ལྟར་ཚེ་དང་ལྡན་པ་ཨུཏྤ་ལའི་མདོག་ཅན་གསད་པར་བྱས་པ་ནི་མཚར་གྱིས་གཟུ་ལུམས་བྱེད་དོ། །ཞེས་འཕྱ་བར་བྱེད་དོ། །དེ་ལས་གཅིག་གིས་
སྨྲས་པ། ཀྱེ་ཤེས་ལྡན་དག་དེ་ལྟར་དེར་ཟད་ན། འདི་ལ་ཇི་ལྟར་བསྒྲུབ་པ་དཔྱད་པར་བྱའོ། །གཅིག་གིས་སྨྲས་པ། བསྒྲུབ་ཏུ་ཅི་ཡོད་བཅོམ་ལྡན་འདས་ལ་གསོལ་དུ་ཟད་མོད། གཅིག་
གིས་སྨྲས་པ། བཅོམ་ལྡན་འདས་ལ་གསོལ་ཅི་དགོས། བདག་ཅག་འདུས་ལས་ཇི་ལྟར་དགེ་སློང་མ་འགའ་ཡང་རྒྱལ་བྱེད་ཀྱི་ཚལ་དུ་འོང་དུ་མི་གཞུག་པར་ཁྲིམས་སུ་བྱའོ། །དེ་དག་
འདུས་ནས་དགེ་སློང་མ་རྣམས་གཙུག་ལག་ཁང་དུ་འོང་དུ་མི་གཞུག་པར་དེ་ལྟ་བུ་ཁྲིམས་སུ་བྱས་སོ། །དགེ་སློང་མ་རྣམས་གཙུག་ལག་ཁང་དུ་འོང་དུ་མི་གཞུག་པར་བརྩམས་པ་དང་
བཀུར་སྟི་བྲི་བར་གྱུར་ཏོ། །སྐྱེ་དགུའི་བདག་མོ་ཆེན་མོ་གོའུ་ཏ་མིའི་ཀུན་ཏུ་སྤྱོད་པ་ནི། ཉིན་གཅིག་བཞིན་དུ་བཅོམ་ལྡན་འདས་ཀྱི་ཞབས་ལ་མངོན་པར་ཕྱག་འཚལ་དུ་འོང་བ་ཡིན་པ་
ལས། དེ་ལ་དགེ་སློང་རྣམས་ཀྱིས་སྨྲས་པ། གོའུ་ཏ་མི། དགེ་སློང་གི་དགེ་འདུན་གྱིས་དགེ་སློང་མ་རྣམས་གཙུག་ལག་ཁང་དུ་འོང་དུ་མི་གཞུག་པར་ཁྲིམས་སུ་བྱས་ཀྱི་མ་འགྲོ་བར་

[266A]༄༅། །སྡོད་ཅིག་དེས་སྨྲས་པ། འཕགས་པ་དག་དེ་དག་གིས་ནོངས་པ་བགྱིས་པ་བཞིན་དུ་བདག་གིས་ཀྱང་བགྱིས་སམ་ཅི། དགེ་སློང་རྣམས་ཀྱིས་སྨྲས་པ་
དགེ་འདུན་རྣམས་དེ་ལྟར་བཞེད་པ་ལ་ཁོ་བོ་ཅག་གིས་ཅི་བྱར་ཡོད། དེ་སླར་ལོག་ནས་དབྱར་མོ་ཁང་དུ་སོང་ངོ། །སངས་རྒྱས་བཅོམ་ལྡན་འདས་རྣམས་ནི་མཁྱེན་བཞིན་དུ་འདྲི་བར་
མཛད་པ་ཡིན་པས། སངས་རྒྱས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ། ཀུན་དགའ་བོ། སྐྱེ་དགུའི་བདག་མོ་ཆེན་མོ་ནད་ཀྱིས་ཐེབས་སམ་ཅི། བཙུན་པ། མ་
ལགས་སོ། །འོ་ན་ཅིའི་ཕྱིར་མི་འོང། དེས་བཅོམ་ལྡན་འདས་ལ་སྐབས་དེ་དག་རྒྱས་པར་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། ཀུན་དགའ་བོ། དགེ་སློང་གིས་
ཁྲིམས་སུ་བྱས་པ་ཐོག་ཏུ་བབ་པོ། །འོན་ཀྱང་དགེ་སློང་མ་རྣམས་ནི། དགེ་སློང་རྣམས་ལ་རག་ལུས་པ་མང་བ་ཡིན་ཞིང། གལ་ཏེ་དེ་དག་འོང་དུ་མ་བཅུག་ན་བཀུར་སྟི་མེད་པར་འགྱུར་
རོ༑ ༑དེའི་ཕྱིར་དགེ་སློང་མས། དགེ་སློང་སྒོ་བ་ལ་དྲིས་ཏེ་འོང་དུ་བཅུག་ལ། གདམས་ངག་མི་སྦྱིན་ནོ། །བཅོམ་ལྡན་འདས་ཀྱིས་དགེ་སློང་མས་དགེ་སློང་སྒོ་བ་ལ་དྲིས་ནས། གཙུག་
ལག་ཁང་དུ་འོང་དུ་བཅུག་ལ། གདམས་ངག་ནི་བཀྱིག་པར་བྱའོ་།ཞེས་བཀའ་སྩལ་པ་དང། དགེ་སློང་མ་རྣམས་ཀྱིས་ཇི་སྐད་དུ་དྲིས་ནས་ནང་དུ་འཇུག་པ་མི་ཤེས་པ་དང། བཅོམ་

[266B] དགེ་སློང་མས་གཙུག་ལག་ཁང་དུ་མི་འཇུག་པར་འདི་སྐད་ཅེས། འཕགས་པ་དག་བདག་ཅག་གཙུག་ལག་ཁང་དུ་འཇུག་གི། མཁྱེན་པར་མཛོད་
ཅིག་ཅེས་སྨྲོས་ཤིག་དགེ་སློང་གིས་ཀྱང། སྲིང་མོ་དག་ཁོན་ཅན་མཚོན་ཆ་དང། ཁབ་དག་འཆང་བ་མ་ཡིན་ནམ། ཞེས་དྲིས་ཤིག་།དགེ་སློང་མས་མ་དྲིས་པར་ཞུགས་ན་
འགལ་ཚབས་ཅན་དུ་འགྱུར་རོ། །དགེ་སློང་གིས་མ་སྨྲས་ན་ཡང་འགལ་ཚབས་ཅན་དུ་འགྱུར་རོ། །བཅོམ་ལྡན་འདས་ཀྱིས་གདམས་ངག་བཀྱིག་པར་བྱའོ། །ཞེས་བཀའ་སྩལ་པ་དང་
དྲུག་སྡེ་རྣམས་ཀྱིས་མ་བཀྱིགས་སོ། །བཅོམ་ལྡན་འདས་ཀྱིས་བཀའ་སྩལ་པ། དགེ་སློང་མ་ཉེས་པ་དང་བཅས་པ་ལ་དགེ་སློང་གི་དགེ་འདུན་མི་བཟོད་བཞིན་དུ། དགེ་སློང་གིས་གདམས་
ངག་བརྗོད་པར་མི་བྱའོ། །དགེ་སློང་མ་ཉེས་པ་དང་བཅས་པ་ལ་དགེ་སློང་གི་དགེ་འདུན་མི་བཟོད་བཞིན་དུ། དགེ་སློང་གིས་གདམས་ངག་བརྗོད་པར་བྱེད་ན་འགལ་ཚབས་ཅན་དུ་འགྱུར་
རོ༑ ༑གདམས་ངག་ལ་ཇི་ལྟ་བ་བཞིན་དུ་གསོ་སྦྱོང་དང་དགག་དབྱེ་ལ་ཡང་དེ་བཞིན་ནོ། །སྡོམ་ལ། དགེ་སློང་མས་ནི་བཟོད་གསོལ་དང་།དགག་དབྱེ་ལས་ནི་གསོ་སྦྱོང་མིན། །གཅིག་
ལ་གཅིག་ཀྱང་བཟོད་པ་གསོལ། །གཉིས་ནི་རྒན་རིམས་ཇི་བཞིན་ནོ་།སངས་རྒྱས་བཅོམ་ལྡན་འདས་མཉན་ཡོད་ན། རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་

[267A]༄༅། །བཞུགས་སོ། །དགེ་སློང་མ་གཞན་ཞིག་དགེ་སློང་ཞིག་ལས་ཀློག་པར་བྱེད་དོ། །ཇི་ཙམ་དུས་གཞན་ཞིག་ན་དེ་ལ་ཉེས་པ་ཞིག་བྱུང་ནས། དེས་དེ་སྤྱོས་པ་དང་
དེ་དབྱར་ཁང་དུ་སོང་ནས། གློས་ཕབ་སྟེ་འདུག་གོ་དེ་ནས་མཁན་མོས་མཐོང་ནས་སྨྲས་པ། གཞོན་ནུ་མ་ཁྱོད་ཅིའི་ཕྱིར་གློས་ཕབ་སྟེ་འདུག་དེས་སྨྲས་པ། མཁན་མོ། སློབ་
དཔོན་གྱིས་བདག་ལ་སྤྱོས་ན། ཇི་ལྟར་བགྱི་བ་མ་འཚལ་ཏོ། །བུ་མོ་མཁན་མོ་དང། སློབ་དཔོན་ནི་བསྟན་པ་གནས་པར་བྱ་བའི་ཕྱིར་གཤེ་བ་ཡིན་པས། བཟོད་པ་གསོལ་དུ་ཟད་
མོད༑ དེ་ལ་ཅི་ཞིག་ཤེས་པར་བྱར་ཡོད། ལེགས་ཀྱི། བཟོད་པ་གསོལ་དུ་མཆིའོ། །དེ་རྒྱལ་བྱེད་ཀྱི་ཚལ་དུ་སོང་ནས། དགེ་སློང་དེའི་རྐང་པ་གཉིས་ལ་གཏུགས་པ་དང། དགེ་སློང་
དེ་དེ་ལ་འགོམས་ཏེ་སོང་ངོ། །དགེ་སློང་མ་དེ་སྤོབས་པ་མེད་པར་གྱུར་ནས། དགེ་སློང་མའི་དབྱར་ཁང་དུ་འོངས་པ་དང། དགེ་སློང་མ་རྣམས་ཀྱིས་སྨྲས་པ། ཕུ་ནུ་མོ་ཁྱོད་ཀྱིས་སློབ་
དཔོན་ལ་བཟོད་པ་གསོལ་ན་དེ་བཟོད་པར་གྱུར་ཏམ། དེས་སྨྲས་པ། དེ་ལྟ་བུ་ནི་ནམ་ཡང་སློབ་དཔོན་དུ་མ་གྱུར་ཅིག་སྨྲས་པ། ཅི་ཉེས་དེས་ཇི་ལྟར་གྱུར་པ་རྣམས་བསྙད་པ་དང་
དགེ་སློང་མ་རྣམས། ཕུ་ནུ་མོ་དག། བུད་མེད་ལ་བརྙས་པའི་ཕྱིར་རེ་ཞིག་བཟོད་པ་གསོལ་ཡང་ཇི་ལྟར་བཟོད་པར་མི་བྱེད་པ་དང། གཉིས་སུ་ན་རྐང་པ་ལ་ཕྱག་བྱས་ཀྱང་འགོམས་

[267B] ཞེས་འཕྱ་བའི་སྐབས་དེ། དགེ་སློང་མ་རྣམས་ཀྱིས་དགེ་སློང་ཕ་ལ་སྨྲས་སོ། །དགེ་སློང་ཕས་ཀྱང་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་
བཀའ་སྩལ་པ། དགེ་སློང་དག་དགེ་སློང་མ་རྣམས་འཕྱ་བ་ནི་ཐོག་ཏུ་བབ་བོ། །དེའི་ཕྱིར་དགེ་སློང་གི་རྐང་པ་ལ་ཕྱག་འཚལ་ནས་བཟོད་པ་གསོལ་ན་འགོམས་ཏེ་འགྲོ་བར་མི་བྱའོ། །
དགེ་སློང་གི་རྐང་པ་ལ་དགེ་སློང་མས་ཕྱག་འཚལ་ནས་བཟོད་པ་གསོལ་བ་ན། འགོམས་ཏེ་འགྲོ་བར་བྱེད་ན། འགལ་ཚབས་ཅན་དུ་འགྱུར་རོ། །དགེ་སློང་མས་མོད་ཁོ་ན་ལ་བཟོད་
བ་མི་གསོལ་ལོ། །འོན་ཀྱང་བགས་ཀྱིས་བྱའོ། །བཅོམ་ལྡན་འདས་ཀྱིས་བགས་ཀྱིས་བྱའོ། །ཞེས་བཀའ་སྩལ་པ་དང། ཇི་ལྟར་བགས་ཀྱིས་བྱ་བ་མི་ཤེས་ནས། བཅོམ་ལྡན་འདས་
ཀྱིས་བཀའ་སྩལ་པ། དང་པོར་དགེ་སློང་ངམ། དགེ་སློང་མའམ། དགེ་བསྙེན་ནམ། དགེ་བསྙེན་མ་གཞན་གྱིས་རབ་ཏུ་སྦྱར་བ་བྱས་ལ། དེ་མཐུན་པར་བྱེད་ན། དེའི་འོག་ཏུ་བཟོད་པ་
གསོལ་བར་བྱའོ། །གླེང་གཞི་ནི་མཉན་ཡོད་ནའོ། །བཅོམ་ལྡན་འདས་ཀྱིས། དབྱར་གནས་པའི་དགེ་སློང་གིས་དགེ་འདུན་ལ་མཐོང་བ་དང་ཐོས་པ་དང། དོགས་པའི་གནས་གསུམ་
གྱིས་དགག་དབྱེ་བྱའོ། །ཞེས་བཀའ་སྩལ་པ་དང། དབྱར་གནས་པའི་དགེ་སློང་གིས་དགེ་འདུན་ལ་གནས་གསུམ་གྱིས་དགག་དབྱེ་བྱས་ནས། ཡང་གསོ་སྦྱོང་བྱེད་དོ། །དེ་ལ་ཁ་

[268A]༄༅། །ཅིག་གིས་སྨྲས་པ། ཚེ་དང་ལྡན་པ་དག་རྣམ་པར་དག་པར་བྱ་བའི་ཕྱིར་གསོ་སྦྱོང་བྱ་བ་ཇི་ལྟ་བར་དགག་དབྱེ་ཡང་དེ་ལྟ་བུ་ཡིན་པར་བདག་གིས་མཐོང་
ངོ༑ ༑དེའི་ཕྱིར་གསོ་སྦྱོང་གང་ཡིན་པ་དེ་ནི་དགག་དབྱེ་ཡང་ཡིན་ནོ། །གཞན་དག་གིས་སྨྲས་པ། གསོ་སྦྱོང་ཡང་གཞན་ལ། དགག་དབྱེ་ཡང་གཞན་ཡིན་ནོ། །ཞེས་བྱ་བའི་སྐབས་དེ་
བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ་དགེ་སློང་དག་གསོ་སྦྱོང་ཡང་གཞན་ལ། དགག་དབྱེ་ཡང་གཞན་པ་བདེན་མོད་ཀྱི། དགག་དབྱེ་ལས་
གསོ་སྦྱོང་གཞན་དུ་བྱར་མེད་པས། དེའི་ཕྱིར་དགེ་སློང་དག་དགག་དབྱེ་བྱས་ནས་གསོ་སྦྱོང་བྱ་མི་དགོས་སོ། །འདི་ལྟར་རྣམ་པར་དག་པའི་ཕྱིར་གསོ་སྦྱོང་བྱ་བ་ཡིན་ལ། དགག་དབྱེ་
ཡང་ཐམས་ཅད་དུ་རྣམ་པར་དག་པ་ཉིད་ཡིན་པའི་ཕྱིར་རོ། །གླེང་གཞི་ནི་མཉན་ཡོད་ནའོ། །དགེ་སློང་དག་ཁོན་ཡོད་པས་སེམས་མཉམ་པར་འཇོག་པར་བཏང་སྟེ། གཅིག་ལ་
གཅིག་གླགས་ཚོལ་ཞིང་དགག་དབྱེ་བྱེད་པའི་ཚེ། དགེ་འདུན་གྱི་ནང་དུ་ཞུགས་ནས། དེ་དག་དགེ་འདུན་གྱི་ནང་དེར་གཅིག་ལ་གཅིག་འགྲན་བྱེད་ཅིང་ཚུལ་ཁྲིམས་ཉམས་པ་དང། ལྟ་
བ་ཉམས་པ་དང། ཆོ་ག་ཉམས་པ་དང། འཚོ་བ་ཉམས་པ་དག་གླེང་བར་བྱེད་ཅིང། དེ་དག་གཞན་དུ་གཏམ་འདྲེས་པ་དང། ཕེབས་པར་སྨྲ་བ་དང། སྨོས་འདྲིན་དང། འགྲོགས་བཤེས་དང། སློབ་

[268B] མཁན་པོ་དང། སློབ་དཔོན་གཅིག་པ་དང། མཁན་པོ་གཅིག་པ་རྣམས་ཕྱོགས་ཕྱོགས་སུ་ཆད་ནས་འདུག་གོ། །དེའི་ཚེ་དགེ་འདུན་གྱི་དབྱེན་ཆེན་པོར་གྱུར་ནས། དགེ་འདུན་
ཅ་ཅོ་འདོན། དགེ་འདུན་གཉིས་སུ་གྱུར། དགེ་འདུན་མི་མཐུན་པར་གྱུར་པ་ན། དེ་དག་ལ་གཟུ་བོ་བྱེད་པ་རྣམས་ཀྱིས། ཚེ་དང་ལྡན་པ་དག་།རྩོད་མི་དགོས་ཀྱི། རབ་ཏུ་བྱུང་བའི་སེམས་སོ་
སོར་ཐོབ་པར་གྱིས་ཤིག་ཅེས་འཆུགས་པར་བྱེད་དོ། །བཅོམ་ལྡན་འདས་ཀྱིས་ཀྱང་དགེ་སློང་དག་ཕྱོགས་གང་ན། དགེ་སློང་རྣམས་འཁོད་པ་ན། འཐབ་པར་བྱེད། མཚང་འདྲུ་བར་
བྱེད༑ འགྱེད་པར་བྱེད། རྩོད་པར་བྱེད། འཐབ་ཀྲོལ་བྱེད་པའི་ཕྱོགས་དེར་ནི། མང་དུ་ཉན་པར་ཡང་ང་མི་འདོད་ན། འགྲོ་ཞིང་གནས་པ་ལྟ་ཅི་སྨོས་ཏེ། དེར་ནི་ང་མི་འགྲོའོ། །དགེ་སློང་
དག༑ གང་ན་ཆོས་གསུམ་པོ་རྣམ་པར་སྤངས་ཤིང། ཆོས་གསུམ་པོ་མང་དུ་བྱེད་པ་སྟེ། ཆོས་གསུམ་པོ་རྣམ་པར་སྤངས་པ་གང་ཞེ་ན་མ་ཆགས་པའི་དགེ་བའི་རྩ་བ་རྣམ་པར་སྤངས་
པ་དང། ཞེས་སྡང་མེད་པའི་དགེ་བའི་རྩ་བ་རྣམ་པར་སྤངས་པ་དང། གཏི་མུག་མེད་པའི་དགེ་བའི་རྩ་བ་རྣམ་པར་སྤངས་པ་སྟེ་ཆོས་གསུམ་པོ་འདི་དག་རྣམ་པར་སྤངས་པ་དང། ཆོས་གསུམ་
པོ་མང་དུ་བྱེད་པ་གང་ཞེ་ན། ཆགས་པ་མི་དགེ་བའི་རྩ་བ་མང་དུ་བྱེད་པ་དང། ཞེ་སྡང་མི་དགེ་བའི་རྩ་བ་མང་དུ་བྱེད་པ་དང། གཏི་མུག་མི་དགེ་བའི་རྩ་བ་མང་དུ་བྱེད་པ་སྟེ། ཆོས་གསུམ་

[269A]༄༅། །པོ་འདི་དག་མང་དུ་བྱེད་པ་དང། ཕྱོགས་གང་ན་དགེ་སློང་རྣམས་གནས་ཤིང་འཐབ་པར་བྱེད། མཚང་འདྲུ་བར་བྱེད་འགྱེད་པར་བྱེད། རྩོད་པར་བྱེད། འཐབ་ཀྲོ་ལ་བྱེད་པ་དང་
དགེ་སློང་དག་དེ་ན་ཆོས་གསུམ་པོ་འདི་དག་རྣམ་པར་སྤངས་ཤིང་ཆོས་གསུམ་པོ་འདི་དག་མང་དུ་བྱེད་པ་དང། དགེ་སློང་དག། ཕྱོགས་གང་ན་དགེ་སློང་རྣམས་གནས་ཤིང་
འཐབ་པར་བྱེད། མཚང་འདྲུ་བར་བྱེད། འགྱེད་པར་བྱེད། རྩོད་པར་བྱེད། འཐབ་ཀྲོལ་བྱེད་པ་དང། དགེ་སློང་དག་དེ་ན་ཆོས་གསུམ་པོ་རྣམ་པར་སྤངས་ཤིང། ཆོས་གསུམ་པོ་མང་
དུ་བྱེད་པ་སྟེ། ཆོས་གསུམ་པོ་རྣམ་པར་སྤངས་པ་གང་ཞེ་ན། མ་ཆགས་པའི་དགེ་བའི་རྩ་བ་རྣམ་པར་སྤངས་པ་དང། ཞེ་སྡང་མེད་པའི་དགེ་བའི་རྩ་བ་རྣམ་པར་སྤངས་པ་དང། གཏི་མུག་
མེད་པའི་དགེ་བའི་རྩ་བ་རྣམ་པར་སྤངས་པ་སྟེ། ཆོས་གསུམ་པོ་འདི་དག་སྤངས་པ་དང། དགེ་སློང་དག་ཕྱོགས་གང་ན་དགེ་སློང་དག་རྣམ་པར་གནས་ཤིང་འཐབ་པར་བྱེད། མཚང་
འདྲུ་བར་བྱེད། འགྱེད་པར་བྱེད། རྩོད་པར་བྱེད། འཐབ་ཀྲོལ་བྱེད་ཅིང། དགེ་སློང་དག་དེ་ན་ཆོས་གསུམ་པོ་རྣམ་པར་སྤངས་ནས། ཆོས་གསུམ་པོ་མང་དུ་བྱེད་པ་སྟེ། གསུམ་
གང་ཞེ་ན། ཆགས་པ་མི་དགེ་བའི་རྩ་བ་མང་དུ་བྱེད་པ་དང་ཞེ་སྡང་མི་དགེ་བའི་རྩ་བ་མང་དུ་བྱེད་པ་དང། གཏི་མུག་མི་དགེ་བའི་རྩ་བ་མང་དུ་བྱེད་པ་སྟེ། ཆོས་གསུམ་པོ་འདི་

[269B] དགེ་སློང་དག་ཕྱོགས་གང་ན་དགེ་སློང་རྣམས་གནས་ཤིང་འཐབ་པར་བྱེད། མཚང་འདྲུ་བར་བྱེད་འགྱེད་པར་བྱེད། རྩོད་པར་བྱེད། འཐབ་ཀྲོལ་བྱེད་པ་དང་
དགེ་སློང་དག་དེ་ན་ཆོས་གསུམ་པོ་རྣམ་པར་སྤངས་ཤིང། ཆོས་གསུམ་པོ་མང་དུ་བྱེད་པ་དེར་ནི། ང་ཐོས་པར་ཡང་མི་འདོད་ན་འགྲོ་ཞིང་གནས་པ་ལྟ་ཅི་སྨོས་ཏེ། ང་དེར་མི་འགྲོ་
ཞེས་གསུངས་པས། ཚེ་དང་ལྡན་པ་དག་རྩོད་མི་དགོས་ཀྱི། རབ་ཏུ་བྱུང་བའི་སེམས་སོ་སོར་ཐོབ་པར་གྱིས་ཤིག་ཅེས་གསུངས་པ་ན། དེ་དག་ཀུན་ནས་དཀྲིས་པ་ཕྱིར་འཕེལ་བར་
གྱུར་ནས་ལྡོག་ཏུ་མ་བཏུབ་པ་བྲམ་ཟེ་དང། ཁྱིམ་བདག་དག་གིས་མཐོང་ནས། ཤེས་ལྡན་དག་དགེ་སྦྱོང་མགོ་རེག་འདི་དག་ནི་དགག་དབྱེ་བྱས་ཀྱང། རབ་ཏུ་བྱུང་བའི་སེམས་སོ་སོར་
མ་ཐོབ་སྟེ། རྒྱུན་ཁོ་ནར་འཐབ་མོ་བྱེད་དོ། །ཞེས་འཕྱ་བར་བྱེད། སྨོད་པར་བྱེད། ཕྱར་ཀ་གཏོང་བར་བྱེད་པའི་སྐབས་དེ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ཏོ། །བཅོམ་
ལྡན་འདས་ཀྱིས་བཀའ་སྩལ་པ། དགེ་སློང་དག། བྲམ་ཟེ་དང། ཁྱིམ་བདག་དག་འཕྱ་བར་བྱེད་པ་ནི་ཐོག་ཏུ་བབ་བོ། །དེའི་ཕྱིར་དགེ་སློང་དག་དགེ་སློང་འཁོན་ཅན་རྣམས་ཀྱིས་དགག་
དབྱེ་མི་བྱའོ། །འོན་ཀྱང་བཟོད་པ་གསོལ་ནས་དགག་དབྱེ་བྱའོ། །དེ་དག་གིས་གང་གི་ཉིན་བར་དགག་དབྱེ་བྱེད་པའི་ཉིན་པར་གཟོད་པ་གསོལ་ཀྱང། ཀུན་ནས་དཀྲིས་པ་ཕྱིར་འཕེལ་ཞིང་

[270A]༄༅། །དེའི་ཚེ། རབ་བྱུང་གི་སེམས་སོ་སོར་ཐོབ་པར་མ་ནུས་སོ་།བཅོམ་ལྡན་འདས་ཀྱིས་བཀའ་སྩལ་པ། དེ་ཉིད་ཀྱི་ཉིན་བར་བཟོད་པ་གསོལ་བར་མི་བྱའོ། །འོན་
ཀྱང་ཞག་བདུན་ནམ། བརྒྱད་ན་དགག་དབྱེ་བྱེད་པར་འགྱུར་བ་ན་བཟོད་པ་གསོལ་བར་བྱའོ། །བཅོམ་ལྡན་འདས་ཀྱིས་ཞག་བདུན་ནམ་བརྒྱད་ན་དགག་དབྱེ་བྱེད་པར་འགྱུར་བའི་ཚེ་
གཟོད་པ་གསོལ་བར་བྱའོ། །ཞེས་བཀའ་སྩལ་པ་དང། འདི་ལྟར་དེ་དག་ཐམས་ཅད་ཀྱིས་བཟོད་པ་གསོལ་ལོ། །བཅོམ་ལྡན་འདས་ཀྱིས་བཀའ་སྩལ་པ། ཐམས་ཅད་ཀྱིས་བཟོད་པ་
གསོལ་བར་མི་བྱའོ། །འོན་ཀྱང་གང་མི་མཐུན་པ་རྣམས་ཀྱིས་བཟོད་པ་གསོལ་ལ། གཞན་དག་གིས་ནི་གཅིག་ལ་གཅིག་ཡང་དག་པར་དགའ་བར་བྱོས་ལ། དགག་དབྱེ་གྱིས་ཤིག་
གླེང་གཞི་ནི་མཉན་ཡོད་ནའོ། །བཅོམ་ལྡན་འདས་ཀྱིས་ལོ་ལྔ་པ་དང། གཙུག་ཕུད་ཀྱི་དུས་སྟོན་ཆེན་པོ་བྱའོ། །ཞེས་བཀའ་སྩལ་པ་དང། བྲམ་ཟེ་དང་ཁྱིམ་བདག་དད་པ་ཅན་རྣམས་
ཕན་ཚུན་འགྲན་ཅིང་བྱེད་དོ། །དེའི་ཚེ་དགེ་སློང་དང། དགེ་སློང་མ་རྣམས་ཀྱི་འདུས་པ་ཆེན་པོར་གྱུར་པ་དང། བཅོམ་ལྡན་འདས་ཀྱིས་རྒན་རིམས་ཇི་ལྟ་བ་བཞིན་དུ་འདུག་ཅིག་ཅེས་
བཀའ་སྩལ་ཏོ། །དགེ་སློང་མ་རྣམས་རྒན་རིམས་ཇི་ལྟ་བ་བཞིན་དུ་འདུག་པ་ན། ཅ་ཅོ་འདོན་པའི་སྐབས་དེ། དགེ་སློང་མ་རྣམས་ཀྱིས་དགེ་སློང་རྣམས་ལ་སྨྲས་སོ། །དགེ་སློང་རྣམས་

[270B] །བཅོམ་ལྡན་འདས་ཀྱིས་བཀའ་སྩལ་པ། གཉིས་གསུམ་ཙམ་ཞིག་རྒན་རིམས་ཇི་ལྟ་བ་བཞིན་དུ་འཁོད་པར་བྱའོ། །ལྷག་མ་རྣམས་ནི་འཁོར་ཇི་ལྟ་
བ་དང། སྨོས་འདྲིན་ཇི་ལྟ་བ་བཞིན་དུ་འཁོད་ཅིག་སྡོམ་ལ། སྒོ་ཡི་དྲུང་ན་འཁོད་པ་དང། གཉིས་ཀྱིས་གསོ་སྦྱོང་ལུང་མནོད་དང་།དགེ་སློང་མ་ནི་མཁས་གྱུར་ཀྱང། །གཅིག་པུས་གསོ་
སྦྱོང་མི་མནོད་པའོ། །སངས་རྒྱས་བཅོམ་ལྡན་འདས་མཉན་ཡོད་ན་རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །བཅོམ་ལྡན་འདས་ཀྱིས་མཐུན་
མོང་གི་ལས་མ་གཏོགས་པར་དགེ་སློང་དང། དགེ་སློང་མ་རྣམས་ཀྱིས་ལས་སོ་སོར་གྱིས་ཤིག་ཅེས་བཀའ་སྩལ་པ་དང། དགེ་སློང་མ་ཐམས་ཅད་འདུས་ནས་གསོ་སྦྱོང་ལ། རྒྱལ་
བུ་རྒྱལ་བྱེད་ཀྱི་ཚལ་དུ་འོངས་ནས་གསོ་སྦྱོང་བྱེད་དེ། དགེ་སློང་རྣམས་དང། དེ་དག་རྣམས་ལྷན་ཅིག་ཏུ་སྒོ་ཁང་ན་གསོ་སྦྱོང་བྱེད་པ་དང། བྲམ་ཟེ་དང་ཁྱིམ་བདག་རྣམས་དེ་ལ་ལྟད་མོ་
ལྟ་ཞིང་འདུག་པའི་སྐབས་དེ་གསན་ནས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དང། དགེ་སློང་མ་རྣམས་ལྷན་ཅིག་ཏུ་སྒོ་ཁང་དུ་གསོ་སྦྱོང་མི་བྱའོ། །བཅོམ་ལྡན་
འདས་ཀྱིས་དགེ་སློང་དང། དགེ་སློང་མ་རྣམས་ལྷན་ཅིག་ཏུ་སྒོ་ཁང་དུ་གསོ་སྦྱོང་མི་བྱའོ། །ཞེས་བཀའ་སྩལ་པ་དང། དགེ་སློང་རྣམས་ནང་དུ་ཞུགས་ཏེ། དེ་དག་དང་ལྷན་ཅིག་ཏུ་གསོ་སྦྱོང་

[271A]༄༅། །བྱེད་པ་དང། དེ་དང་དེ་དག་ལྷན་ཅིག་ཏུ་འདུ་འཛིའི་གཏམ་ཟེར་ཞིང། ཡུན་རིང་དུ་འདུག་པར་གྱུར་པའི་སྐབས་དེ། དགེ་སློང་རྣམས་ཀྱིས་བཅོམ་ལྡན་
འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། དེའི་ཕྱིར་དགེ་སློང་དང། དགེ་སློང་མ་རྣམས་ལྷན་ཅིག་གཙུག་ལག་ཁང་དུ་གསོ་སྦྱོང་མ་བྱེད་ཅིག་དགེ་སློང་དང་དགེ་
སློང་མ་རྣམས་ལྷན་ཅིག་ཏུ་གཙུག་ལག་ཁང་དུ་གསོ་སྦྱོང་མ་བྱེད་ཅིག་ཅེས་བཀའ་སྩལ་པ་དང། དགེ་སློང་མ་རྣམས་གསོ་སྦྱོང་ལ་གཙུག་ལག་ཁང་དུ་ཕྱིས་མི་འོང་བར་གྱུར་ཏོ། །
བཅོམ་ལྡན་འདས་ཀྱིས་བཀའ་སྩལ་པ། དེའི་ཕྱིར་དགེ་སློང་ཡང་ལམ་གྱི་ཕྱེད་དུ་སོང་ལ། དགེ་སློང་མ་ཡང་ལམ་གྱི་ཕྱེད་དུ་སོང་སྟེ། དེར་དེ་དག་དང་ལྷན་ཅིག་ཏུ་གསོ་སྦྱོང་བྱོས་ཤིག་
བཅོམ་ལྡན་འདས་ཀྱིས། དགེ་སློང་ཡང་ལམ་གྱི་ཕྱེད་དུ་སོང་ལ། དགེ་སློང་མ་ཡང་ལམ་གྱི་ཕྱེད་དུ་སོང་སྟེ། དེར་དེ་དག་དང་ལྷན་ཅིག་གསོ་སྦྱོང་བྱོས་ཤིག་ཅེས་བཀའ་སྩལ་པ་
དང། དེ་དག་དེ་བཞིན་དུ་གཏམ་བྱེད་པ་ལ་ཞུགས་པ་དང། རེ་ཞིག་ན་བྲམ་ཟེ་དང། ཁྱིམ་བདག་རྣམས་ལམ་དེར་སོང་བ་དང། དེ་དག་གིས་དགེ་སློང་མ་རྣམས་དང་ལྷན་ཅིག་དེ་
དག་གསོ་སྦྱོང་བྱེད་པ་མཐོང་ངོ། །དེ་ནས་དེ་དག་ཡང་དག་པ་མ་ཡིན་པའི་རྣམ་པར་རྟོག་པས་རྟོག་ཅིང། གཅིག་ལ་གཅིག་གིས་སྨྲས་པ་ཤེས་ལྡན་དག། དགེ་སྦྱོང་མ་མགོ་རེག་འདི་

[271B] དགེ་སྦྱོང་མགོ་རེག་འདི་དག་ཅི་དག་སྨྲ། གཅིག་གིས་སྨྲས་པ། ཤེས་ལྡན་དག་དེ་དག་གིས་ཁྱིམ་དུ་གསང་སྟེ། གསང་གཏམ་ཅི་བྱས་པ་དེ་དག་བདག་ཅག་གིས་ཐོས་པ་འདི་
དག་དགོན་པར་སོང་སྟེ་འོངས་ནས། གསང་བ་ཅི་ཡོད་པ་སྨྲར་ཟད་མོད། གཞན་ཅི་སྨྲར་ཡོད། འདི་དག་གིས་ཀྱང་རྒྱལ་པོ་ལ་སྨྲས་པས་བདག་ཅག་རྒྱལ་པོས་ཆད་པས་ཅུང་ཟད་ཅི་བཅད་
པ་དེ་ཐམས་ཅད་ནི་དགེ་སྦྱོང་མགོ་རེག་འདི་དག་གིས་མ་ལན་གྲང་ཞེས་པའི་སྐབས་དེ། དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་
སྩལ་པ། དེ་བས་ན་དགེ་སློང་རྣམས་དང། དགེ་སློང་རྣམས་ཀྱིས་ལམ་གྱི་ཕྱེད་དུ་གསོ་སྦྱོང་མི་བྱའོ། །དེ་ལྟ་མོད་ཀྱི་གསོ་སྦྱོང་ལེན་པའི་དགེ་སློང་མ་གཉིས་གཏང་བར་བྱའོ། །དེ་དག་
གིས་ཟླ་བ་ཕྱེད་ཅིང་སོང་ལ་ཡོངས་སུ་དག་པ་བརྗོད་པར་བྱའོ་།བཅོམ་ལྡན་འདས་ཀྱིས་གསོ་སྦྱོང་ལེན་པའི་དགེ་སློང་མ་གཉིས་གཏང་བར་བྱའོ། །ཞེས་བཀའ་སྩལ་པ་དང། དགེ་སློང་
མ་སྤོབས་པ་མེད་པ་དག་བཏང་སྟེ། དེ་དག་བག་ཁུམས་ནས་ཡོངས་སུ་དག་པ་བརྗོད་མི་ནུས་པའི་སྐབས་དེ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་
འདས་ཀྱིས་བཀའ་སྩལ་པ། སྤོབས་པ་ཅན་ལ་གསོལ་བ་གདབ་པར་བྱའོ་།སྤོབས་པ་ཅན་གཉིས་མེད་ནས། བཅོམ་ལྡན་འདས་ཀྱིས་བཀའ་སྩལ་པ་སྤོབས་པ་ཅན་གཅིག་ལ་

[272A]༄༅། །གསོལ་བ་གདབ་པར་བྱའོ། །དེ་དག་གཙུག་ལག་ཁང་དུ་འོངས་པར་གྱུར་པ་དང། དགེ་སློང་གི་དགེ་འདུན་མང་པོ་གང་ལ་བརྗོད་པ་དེ་དག་གིས་མ་ཤེས་
ནས། དེ་དག་ཉིད་ནས་ལྡོག་སྟེ། དགེ་སློང་མའི་དགེ་འདུན་གྱི་གསོ་སྦྱོང་མ་བྱས་པའི་སྐབས་དེ་དགེ་སློང་རྣམས་ལ་སྨྲས་སོ། །དགེ་སློང་རྣམས་ཀྱིས་བཅོམ་ལྡན་འདས་ལའོ། །
བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གཅིག་ལ་གསོལ་བ་གདབ་པར་བྱ་སྟེ། གན་དུ་འོངས་ནས་དེ་ལ་བརྗོད་པར་བྱའོ། །དགེ་སློང་དག་གིས་དགེ་སློང་གཅིག་ལ་གསོལ་
བ་བཏབ་པ་དེ་དག་གིས་དེ་མ་ཤེས་ཏེ། དེ་བཞིན་དུ་ཉེས་དམིགས་སུ་གྱུར་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གང་ལ་གསོལ་བ་བཏབ་པར་གྱུར་པ་དེས་ནན་
ཏན་གྱིས་སྒོ་ཁང་དུ་འདུག་པར་བྱའོ། །དེ་དག་གིས་སོང་སྟེ། དེ་ལ་བརྗོད་པར་བྱའོ། །དེས་ཀྱང་དགེ་སློང་གི་དགེ་འདུན་ལ་བརྗོད་པར་བྱའོ། །དགེ་སློང་གི་དགེ་འདུན་གྱིས་ཀྱང། སྟོན་པའི་
དགེ་སློང་གསོལ་བ་དང་གཉིས་ཀྱི་ལས་ཀྱིས་བསྐོ་བར་བྱའོ། །དེས་ཀྱང་དགེ་སློང་མ་རྣམས་ལ་གདམས་ངག་སྦྱིན་པར་བྱའོ། །སྡོམ་ནི་མི་འབྲོས་པར་ནི་བསྐོ་བ་དང། །མིང་རུས་དག་
ནི་དྲི་བ་དང། ཞྭ་དང་ལྷུང་བཟེད་ཁ་གཡོགས་དང། །ཕྲེང་བ་རྒྱུད་པ་དགེ་སློང་མའོ། །སངས་རྒྱས་བཅོམ་ལྡན་འདས་མཉན་ཡོད་ན། རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་

[272B] །བཅོམ་ལྡན་འདས་ཀྱིས་གསོལ་བ་བཏབ་པའི་དགེ་སློང་གང་གི་མདུན་དུ་དགེ་སློང་མ་དེ་དག་ཡོངས་སུ་དག་པ་རྗོད་ཅིག་ཅེས་བཀའ་སྩལ་ནས། གསོལ་
བ་བཏབ་པའི་དགེ་སློང་དེ་སྒོ་ཁང་ན་སྡོད་དོ། །ཇི་ཙམ་ན་དགེ་སློང་མ་དེ་དག་དེའི་དྲུང་དུ་ཉེ་བར་འོང་བར་བརྩམས་པ་དང་དེས་མ་རེག་མ་རེག་ཅིག་ཅེས་སྨྲས་ནས། འབྲོས་པར་
བརྩམས་སོ། །དེ་དག་གིས་དེའི་རྗེས་སུ་སྐད་ཅིག་ཙམ་ཞིག་འབྲངས་ཏེ། སླར་ལོག་ནས་དགེ་སློང་མའི་དབྱར་ཁང་དུ་འོངས་ཏེ། དགེ་སློང་མ་རྣམས་ཀྱིས་དེ་བཞིན་དུ་གསོ་སྦྱོང་མ་
བྱས་པའི་སྐབས་དེ། དགེ་སློང་མ་རྣམས་ཀྱིས་དགེ་སློང་རྣམས་ལ་སྨྲས་སོ། །དགེ་སློང་རྣམས་ཀྱིས་བཅོམ་ལྡན་འདས་ལའོ། །བཅོམ་ལྡན་འདས་ཀྱིས་བཀའ་སྩལ་པ། གསོལ་བ་བཏབ་པའི་
དགེ་སློང་གིས་དེ་ཁོ་ན་བཞིན་དུ་མ་འབྲོས་པར་སྲིང་མོ་མ་རེག་པ་འདུག་ཅིག་ཅེས་བསྒོ་བར་བྱའོ། །དགེ་སློང་གིས་དགེ་སློང་མ་དེ་དག་ལ་མ་བསྒོ་བར་དེ་ཁོ་ན་བཞིན་དུ་རིང་དུ་བྲོས་ན་
འགལ་ཚབས་ཅན་དུ་འགྱུར་རོ། །བཅོམ་ལྡན་འདས་ཀྱིས་དགེ་སློང་མ་ལ་གདམས་ངག་འབོགས་པའི་དགེ་སློང་ལ་གསོལ་བ་གདབ་པར་བྱའོ། །དེས་ཀྱང་ནན་ཏན་གྱིས་བསྡད་པར་
བྱའོ། །ཞེས་གསུངས་སོ། །ཇི་ཙམ་ན་གཞན་ཞིག་ལ་གསོལ་བ་བཏབ་པ་དེ་མྱུར་བར་སྒོ་ཁང་དུ་མ་སོང་བ་དང། དེར་འཚོ་བ་པ་ཞིག་དགོས་པ་ཞིག་གི་ཕྱིར་འོངས་ཏེ། སྒོ་ཁང་ན་

[273A]༄༅། །འཁོར་བའི་འཁོར་ལོ་ཆ་ལྔ་པ་ལ་རྟོག་ཅིང་འདུག་གོ་།དགེ་སློང་མ་དེ་དག་གིས་བསམས་པ། འདི་ནི་བདག་ཅག་གི་གདམས་ངག་འབོགས་པ་ཡིན་ནོ། །སྙམ་
སྟེ། དེ་དག་དེའི་རྐང་པ་ལ་གཏུགས་ཏེ་འདུག་ནས་སྨྲས་པ། འཕགས་པ་དགོངས་སུ་གསོལ། དེས་བསམས་པ། རེ་ཞིག་དགེ་སྦྱོང་མགོ་རེག་མ་འདི་དག་ཅི་སྨྲ་བ་ལྟའོ། །སྙམ་སྟེ་ཅང་
མ་སྨྲས་པ་དང། དེ་དག་གིས་ཡང་སྨྲས་པ། འཕགས་པ་དགོངས་སུ་གསོལ། རྒྱལ་པོའི་ཀུན་དགའ་ར་བའི་དགེ་སློང་མའི་དགེ་འདུན་མ་རྒྱལ་བུ་རྒྱལ་བྱེད་ཀྱི་ཚལ་གྱི་དགེ་སློང་གི་
དགེ་འདུན་གང་གི་ཞབས་ལ་མགོ་བོས་ཕྱག་འཚལ་ཏེ། གནོད་པ་ཆུང་ངམ། ཉམ་ང་ཆུང་ངམ། བསྐྱོད་པ་ཡང་ངམ། འྪོའམ། སྟོབས་དང། བདེ་བ་དང། ཁ་ན་མ་ཐོ་བ་མ་
མཆིས་པ་ལ་རེག་པར་གནས་སམ། ཞེས་ཞུ་ཞིང། གསོ་སྦྱོང་གི་ཡོངས་སུ་དག་པ་ཡང་བརྗོད་པར་བྱའོ། །དེས་ཇི་སྐད་བརྗོད་པར་བྱ་བ་མ་ཤེས་ནས་ཅང་མ་སྨྲས་སོ། །དེ་དག་གིས་
སྨྲས་པ། ཀྱེ་མ་འཕགས་པ་ཐབས་ཡིན་ནོ། །ཞེས་ཀྱང་མི་གསུང་ངམ། ཕྱིན་མཇལ་ཏོ། །ཞེས་སྨྲས་ནས་སོང་ངོ། །དགེ་སློང་མ་དེ་དག་ཀྱང་དབྱར་ཁང་དུ་འོངས་སོ། །གདམས་
ངག་འབོགས་པའི་དགེ་སློང་དེ་ཡང་ཕྱི་ཞིག་ན་སྒོ་ཁང་དུ་འོངས་ཏེ་ཡུད་ཙམ་ཞིག་དུས་སུ་བསྡད་ནས་སོང་ངོ། །ཇི་ཙམ་ན་དགེ་འདུན་གྱི་གནས་བརྟན་གྱིས་གསོལ་བ་འབའ་ཞིག་བྱས་

[273B] དགེ་སློང་དག་སྐོས་བྱེད་པས། དགེ་སློང་རྣམས་ལ་སྨྲས་པ། དགེ་སློང་མ་རྣམས་ཀྱི་ཡོངས་སུ་དག་པ་སུས་བླངས། དགེ་སློང་འགས་ཀྱང་བདག་གིས། ཞེས་མ་སྨྲས་སོ། །དགེ་
སློང་རྣམས་ཀྱིས་བསམས་པ། གདོན་མི་ཟ་བར་དགེ་སློང་མ་དག་སུ་ཡང་མ་འོངས་ལ། གང་གིས་ཀྱང་ཡོངས་སུ་དག་པ་མ་བླངས་སོ་།དེ་དག་གིས་དགེ་སློང་གཞན་ལ་ཡང་གསོལ་བ་
མ་བཏབ་པར། དགེ་འདུན་གྱི་གནས་བརྟན་གྱིས་སོ་སོར་ཐར་པའི་མདོ་གདོན་པ་བཏོན་ཏེ། དགེ་འདུན་གྱིས་གསོ་སྦྱོང་མཛད་དོ། །ཇི་ཙམ་ན་གསོ་སྦྱོང་ཕྱི་མའི་ཚེ་ཡོངས་སུ་དག་པ་
ལེན་པའི་དགེ་སློང་མ་དག་འོངས། ལུང་འབོགས་པ་མི་སྣང་ནས། དེ་དག་གིས་རིང་ཞིག་བསྡད་དེ། དབྱར་ཁང་དུ་འོངས་སོ། །དགེ་སློང་མའི་དགེ་འདུན་གྱིས་ཀྱང་གསོ་སྦྱོང་མ་
བྱས་སོ། །ཇི་ཙམ་ན་ཕྱི་དེ་ཉིན་པར་དགེ་སློང་མ་ཐམས་ཅད་འདུས་ཏེ་ལྷགས་ནས་སྨྲས་པ། ཅིའི་སླད་དུ་འཕགས་པའི་དགེ་འདུན་གྱིས་བདག་ཅག་གི་ལུང་འབོགས་པའི་དགེ་སློང་
གསོལ་བ་མི་གདབ། དགེ་སློང་དག་གིས་སྨྲས་པ། སྲིང་མོ་དག་འདས་པའི་གསོ་སྦྱོང་དེའི་ཚེ། སྟོན་པའི་དགེ་སློང་གང་ལ་ཁྱེད་རྣམས་གང་གིས་ཡོངས་སུ་དག་པ་བརྗོད་
ཡོངས་སུ་དག་པ་ལེན་པའི་དགེ་སློང་མ་དེ་དག་གིས་སྨྲས་པ། ཁ་དོག་ནི་འདི་ལྟ་བུ། བོང་ཚོད་ནི་འདི་ཙམ་པའི་འཕགས་པ་ཞིག་སྒོ་ཁང་ན་འཁོར་བའི་འཁོར་ལོ་རྟོག་ཅིང་འདུག་པར་

[274A]༄༅། །གྱུར་པ་དེ་ལ་བདག་ཅག་གིས་ཡོངས་སུ་དག་པ་བརྗོད་དོ་།དགེ་སློང་དེ་དག་གིས་འཚོ་བ་པ་ཡོད་པ་ཡིན་པར་མཚན་མ་ལས་ཤེས་ཏེ་སྨྲས་པ། དེ་ནི་དགེ་སློང་མ་
ཡིན་མོད་ཀྱི། འཚོ་བ་པ་གང་འདུག་པ་དེ་ཁོ་ན་ལ་ཁྱེད་ཀྱིས་བརྗོད་དོ། །ཞེས་པའི་སྐབས་དེ། དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་
དགོངས་པ། ཉེས་དམིགས་གང་ཡིན་པ་ནི་དགེ་སློང་མའི་གདམས་ངག་འབོགས་པའི་དགེ་སློང་དེའི་མིང་མ་དྲིས་པས་ཡིན་ནོ། །དེ་ལྟ་བས་ན་དགེ་སློང་མའི་གདམས་ངག་འབོགས་པ་
དེའི་མིང་དྲི་བར་བྱའོ། །སྙམ་དུ་བསམས་ནས་དགེ་སློང་དག་ལ་དགེ་སློང་མ་དེ་དག་གིས་སྨྲས་པ་ལ་ལྟུང་བ་མེད་དོ། །དེ་ལྟ་བས་ན་ཡོངས་སུ་དག་པ་ལེན་པའི་དགེ་སློང་མ་དག་གིས་
གདམས་ངག་འབོགས་པའི་དགེ་སློང་དེའི་མིང་དྲི་བར་བྱའོ། །བདག་ཅག་གི་ལུང་འབོགས་པའི་སློབ་དཔོན་གྱི་མིང་ཅི། ཞེས་མ་དྲིས་པར་སྨྲས་ན། འགལ་ཚབས་ཅན་དུ་འགྱུར་རོ། །
བཅོམ་ལྡན་འདས་ཀྱིས་ཡོངས་སུ་དག་པ་ལེན་པའི་དགེ་སློང་མ་དག་གིས། ལུང་འབོགས་པའི་དགེ་སློང་དེའི་མིང་དྲི་བར་བྱའོ། །ཞེས་གསུངས་པ་དང། དེ་དག་གིས་ཡང་ལུང་འབོགས་
པའི་དགེ་སློང་དེའི་མིང་ཤེས་བཞིན་དུ་ཡང་དྲིས་པ་དེའི་སྐབས་དེ། དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། དེ་དག་གིས་

[274B] དེ་དག་གིས་དྲི་བར་མི་བྱའོ། །དེ་དག་གིས་མིང་མི་ཤེས་ན་དྲི་བར་བྱའོ། །གླེང་གཞི་ནི་མཉན་ཡོད་ནའོ་།སྐྱེ་དགུའི་བདག་མོ་གོའུ་ཏ་མི་ན་ཞིང་འདུག་པ་དེའི་དྲུང་དུ་
དགེ་སློང་མ་རྣམས་འོངས་ནས་དྲིས་པ། འཕགས་མ་ཇི་ལྟ་ཞིང་བཞུགས། དེས་སྨྲས་པ། བུ་མོ། བདག་བྲོ་འཚལ་ལོ། །དེ་རྣམས་ཀྱིས་སྨྲས་པ། འཕགས་མ་ཁྱོད་ཀྱིས་ཅི་ཞིག་
བཅངས། དེས་སྨྲས་པ། བུ་མོ། བདག་སྔོན་ཁྱིམ་པ་མོའི་ཚེ། ཁྱིམ་གྱི་ནང་ན་གནས་ཤིང་ཞྭ་བཅངས་སོ། །འཕགས་མ། ད་ལྟར་ཅིའི་སླད་དུ་མི་བཅང། བུ་མོ། ད་ལྟར་བདག་རབ་
ཏུ་བྱུང་སྟེ། བཅོམ་ལྡན་འདས་ཀྱིས་རྗེས་སུ་མ་གནང་ན། ཇི་ལྟར་བཅང་བར་བྱ། ཞེས་པའི་སྐབས་དེ། དགེ་སློང་མ་རྣམས་ཀྱིས་དགེ་སློང་ལ་བཟླས་སོ། །དགེ་སློང་དག་གིས་བཅོམ་ལྡན་
འདས་ལའོ། །བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་རྗེས་སུ་གནང་སྟེ། དགེ་སློང་མ་དག་གིས་དབྱར་ཁང་དུ་ཞྭ་བཅང་བར་བྱའོ། །གླེང་གཞི་ནི་རྒྱལ་པོའི་ཁབ་ནའོ། །
རྒྱལ་པོའི་ཁབ་ཀྱི་བྲམ་ཟེ་སློང་མོ་བ་གཞན་ཞིག་འཁྱམ་ཞིང་ཁྱིམ་གཞན་ཞིག་ཏུ་ཞུགས་ནས་སྨྲས་པ། བདེ་ལེགས་སུ་གྱུར་ཅིག་།སློང་མོ་བྱིན་ཅིག་ཅེས་སྨྲས་པ་དང། ཁྱིམ་
བདག་མོས་སྨྲས་པ། བྲམ་ཟེ་ཅུང་ཟད་ཀྱང་མེད་ཀྱི། སོང་ཞིག་ཅེས་བྱས་པ་དང། དེ་ཕྱིར་བྱུང་སྟེ་སོང་ངོ། །སྐྱེ་དགུའི་བདག་མོ་ཆེན་མོ་གོའུ་ཏ་མི་ཡང་ཁྱིམ་དེར་བསོད་སྙོམས་ཀྱི་

[275A]༄༅། །ཕྱིར་ཞུགས་སོ། །བྲམ་ཟེ་དེས་བསམས་པ། དགེ་སྦྱོང་མགོ་རེག་མ་འདི་ཡང་ཞུགས་ན་རེ་ཞིག་འདི་ལ་ཡང་མི་སྟེར་རམ། བདག་གཅིག་པུ་ལ་ཡིན་བལྟ་
བར་བྱའོ། །སྙམ་སྟེ། དེ་དེ་ལ་སྐབས་ཚོལ་ཞིང་ཡུད་ཙམ་ཞིག་དེ་ན་སྡོད་དོ། དེས་སངས་རྒྱས་ཀྱི་ཡུམ་གཤེགས་སོ། །ཞེས་རིངས་པ་རིངས་པར་ལངས་ནས་སྟན་བཏིང་སྟེ། རབ་ཏུ་
དགའ་ནས་སོང་སྟེ། གཙང་ཞིང་བསོད་པའི་བཟའ་བ་དང་བཅའ་བས་ལྷུང་བཟེད་བཀང་སྟེ་ཕུལ་ལོ། །བྲམ་ཟེ་དེ་སེར་སྣ་དང་མི་བཟོད་པ་སྐྱེས་ནས་སོང་སྟེ། སྨྲས་པ། འཕགས་མ་དེས་
རེ་ཞིག་ལྷུང་བཟེད་དུ་ཕུན་སུམ་ཚོགས་པ་ཅི་མཆིས་བལྟའོ། །དེ་ཡང་དྲང་བས་དེས་ཉེ་བར་བསྟན་ཏོ། །བྲམ་ཟེས་ལྷུང་བཟེད་དེར་མཆིལ་མ་བླུགས་སོ། །སྐྱེ་དགུའི་བདག་མོ་ཆེན་མོ་
གོའུ་ཏ་མིས་སྨྲས་པ། བུ་ཅིའི་ཕྱིར། ཁྱོད་ཀྱིས་བསོད་སྙོམས་མ་རུང་བར་བྱས། གལ་ཏེ་ཁྱོད་ཀྱིས་གསོལ་བ་བཏབ་པར་གྱུར་ན། ངས་དེ་བཞིན་དུ་བྱིན་པར་གྱུར་པ་ཞིག་ན། བྲམ་
ཟེ་དེ་སྤོབས་པ་མེད་དེ། ཅང་མི་སྨྲ་བར་འདུག་པ་དེའི་སྐབས་དགེ་སློང་མ་རྣམས་ཀྱིས། དགེ་སློང་དག་ལ་བཟླས་སོ། །དགེ་སློང་དག་གིས་བཅོམ་ལྡན་འདས་ལའོ། །བཅོམ་ལྡན་
འདས་ཀྱིས་དགོངས་པ། བུད་མེད་ཀྱི་རང་བཞིན་ལ་ནི་སྐྱེས་པ་ཕལ་པ་གཞན་ཡང་འཚེ་སྟེ། ཇི་ལྟར་སྐྱེས་བུ་བྲམ་ཟེ་གཏི་མུག་དེས་ཀྱང་འདི་བཞིན་དུ་བསོད་ནམས་མ་ཡིན་པ་མང་

[275B] །དེ་ལྟ་བས་ན་དགེ་སློང་མ་དག་གིས་ལྷུང་བཟེད་ཁ་གཡོགས་བཅང་བར་བྱ་བར་མཁྱེན་ནས་གསུངས་པ། དགེ་སློང་དག་བུད་མེད་ཀྱི་རང་བཞིན་ལ་ནི་སྐྱེས་པ་ཕལ་པ་གཞན་ཡང་
འཚེ་སྟེ། སྐྱེས་བུ་བྲམ་ཟེ་གཏི་མུག་དེས་ཀྱང་འདི་བཞིན་དུ་བསོད་ནམས་མ་ཡིན་པ་མང་དུ་བསྐྱེད་དོ། །དེ་ལྟ་བས་ན་རྗེས་སུ་གནང་སྟེ། དགེ་སློང་མ་དག་གིས་ལྷུང་བཟེད་ཀྱི་ཁ་གཡོགས་
བཅང་བར་བྱའོ། །བཅོམ་ལྡན་འདས་ཀྱིས་དགེ་སློང་མ་དག་གིས་ལྷུང་བཟེད་ཀྱི་ཁ་གཡོགས་བཅང་བར་བགྱིའོ། །ཞེས་གསུངས་པ་དང། དགེ་སློང་མ་དག་གིས་ལྷུང་བཟེད་ཀྱི་ཁ་གཡོགས་
ཅི་འདྲ་བ་དེ་མ་ཤེས་ཏེ། དེའི་སྐབས་དགེ་སློང་དག་ལ་བཟླས་སོ་།དགེ་སློང་དག་གིས་བཅོམ་ལྡན་འདས་ལའོ། །བཅོམ་ལྡན་འདས་ཀྱིས་བཀའ་སྩལ་པ། ལྷུང་བཟེད་ཀྱི་ཁ་གཡོགས་
ནི་ལྷུང་བཟེད་ཀྱི་སྣོད་དེ། དེར་ལྷུང་བཟེད་བཅུག་ནས། དགེ་སློང་མ་དག་བསོད་སྙོམས་ལ་འགྲོ་བར་བྱའོ། །གླེང་གཞི་ནི་མཉན་ཡོད་ནའོ་།ཤར་ཕྱོགས་ཀྱི་མི་མང་པོ་རྣམས་སྐྱེད་མོས་
ཚལ་ན་དགའོ། །ཇི་ཙམ་དུས་གཞན་ཞིག་ན་མཉན་ཡོད་དུ་དུས་སྟོན་ལ་བབ་སྟེ། དེ་རྣམས་གཙང་ཞིང་བསོད་པའི་བཟའ་བ་དང། བཅའ་བ་དག་ཁྱེར་ཏེ་སྐྱེད་མོས་ཚལ་དུ་སོང་ངོ། །དེ་རྣམས་
ཀྱིས་ཆུང་མ་དག་ལ་མེ་ཏོག་གི་ཕྲེང་བ་རྒྱུས་ལ་སྐུར་ཅིག་ཅེས་སྤྲིང་པ་དང། དེ་རྣམས་ཀྱི་ར་བ་ན་མེ་ཏོག་བཟང་པོ་སྣ་ཚོགས་པ་དག་སྐྱེས་ཏེ། དེ་དག་ཀྱང་དེ་རྣམས་ཀྱིས་སྤྲིང་ངོ། །སྙམ་

[276A]༄༅། །ནས། རིངས་པ་རིངས་པར་མེ་ཏོག་གི་ར་བ་དག་ནས་མེ་ཏོག་བཏུས་ན་བརྒྱུད་མ་ཤེས་སོ། །དེ་དག་གིས་མེ་ཏོག་ཕྲེང་རྒྱུད་མ་ལ་མེ་ཏོག་བརྒྱུས་ཚུར་ཤོག་
ཅེས་སྤྲིང་ན། དེ་དག་དེའི་ཉིན་པར་མེ་ཏོག་ཉོ་བ་ཡོད་དེ། དེ་དག་མ་འོངས་པ་དང། དེ་རྣམས་སེམས་ཁོང་དུ་ཆུད་ཅིང་འདུག་སྟེ། དེ་དག་གིས་བདག་ཅག་ལ་མེ་ཏོག་གི་ཕྲེང་བ་
བརྒྱུས་ལ་སྐུར་ཅིག་ཅེས་སྤྲིང་ན། དེ་བདག་ཅག་གིས་ནི་བརྒྱུད་མི་ཤེས། ཕྲེང་རྒྱུད་མ་བོས་ན་ཡང་འོང་དུ་མ་བཏུབ་སྟེ་ཇི་ལྟར་བསྒྲུབ། སྙམ་མོ། །སྦོམ་དགའ་མོ་ཡང་བསོད་སྙོམས་
ཀྱི་ཕྱིར་རྒྱུ་ཞིང་ཁྱིམ་གཞན་ཞིག་ཏུ་ཞུགས་ཏེ། མཚན་བཟང་མ། བསོད་སྙོམས་བསླང་ངོ། །ཞེས་སྨྲས་པ་དང། དེས་སྨྲས་པ་འཕགས་མ་ཇི་བཞུད་ཅིག་བདག་ཅག་ནི་སེམས་ཁོང་
དུ་ཆུད་ཅིང་མཆིས་ཏེ། བསོད་སྙོམས་དང་ཚིག་ག་ལ་ཞིག་སྟེར་ཏེ་སུ་ཡང་མ་མཆིས་སོ། །དེས་སྨྲས་པ། ཅི་འདི་སྐད་དུ་སྨྲའམ། ངས་ཅུང་ཟད་ཅི་ཉེས། དེས་ཇི་ལྟར་གྱུར་པ་རྒྱས་
པར་བརྗོད་དོ། །སྦོམ་དགའ་མོས་སྨྲས་པ། ཁྱེད་ཉིད་ཅིའི་ཕྱིར་མི་བརྒྱུད། དེས་སྨྲས་པ། འཕགས་མ། བདག་ཅག་ནི་མ་འཚལ་ན། མཁྱེན་པ་ལྟ་མཆིས་སམ། སྦོམ་དགའ་མོས་
སྨྲས་པ། མཚན་བཟང་མ། དེ་ཤེས་ཏེ། དེའི་དུས་ལས་འདས་པས་བཟོའི་གནས་དང། ལས་ཀྱི་གནས་ངེས་པར་ངས་མི་ཤེས་པ་མེད་དོ། །དེ་དག་གིས། འཕགས་མ། དེ་

[276B] དེས་སྨྲས་པ། མཚན་བཟང་མ། གལ་ཏེ་བཟའ་བའི་རིན་སྦྱིན་ནམ། དེས་སྨྲ་པ། འཕགས་པ་ལེགས་པར་དབུལ་ལོ། །ཤིན་ཏུ་དབུལ་གྱི་བརྒྱུས་ཤིག་དེས་
ལྷུང་བཟེད་བཞག་སྟེ། རྐང་པ་བརྐྱང་ནས་འདུག་སྟེ། མྱུར་བར་དེ་བཞིན་དུ་བརྒྱུས་པ་ཁྱིམ་བདག་གི་ཆུང་མ་དེ་དག་གིས་དེ་མཐོང་སྟེ། ངོ་མཚར་སྐྱེས་ནས་དེ་དག་ཡོངས་སུ་མགུ་སྟེ། སྦོམ་
དགའ་མོ་ལ་བཟའ་བའི་རིན་མང་དུ་བྱིན་ནོ། །སྦོམ་དགའ་མོ་དེས་འགྲན་པས། ཁྱིམ་གཞན་དུ་ཡང་ཕྲེང་བ་བརྒྱུས་ཏེ། དེར་ཡང་བཟའ་བའི་རིན་བྱིན་པ་དང། སྦོམ་དགའ་མོ་རྙེད་པ་མང་
དུ་རྙེད་དེ་ཐོབ་ནས་བྱུང་སྟེ། དབྱར་ཁང་དུ་སོང་ངོ། །ཇི་ཙམ་ན་ཕྲེང་རྒྱུད་མ་འོངས་ཏེ། སྨྲས་པ། མེ་ཏོག་དེ་དག་འོན་ཅིག་།བརྒྱུའོ། །དེས་སྨྲས་པ། ཁྱེད་ཅག་ད་གཟོད་ག་ཤེད་ནས་
འོངས་ཀྱི། ཕྲེང་བ་དེ་དག་བརྒྱུས་ཏེ་སྐྱེད་མོས་ཚལ་དུ་བསྐུར་ཟིན་ཏོ། །དེ་དག་གིས་སྨྲས་པ། སུས་བརྒྱུས། འཕགས་མ་སྦོམ་དགའ་མོས་སོ་དེ་དག་དགེ་སྦྱོང་ཤཱཀྱའི་སྲས་ཀྱི་དགེ་སྦྱོང་
རྣམས་ནི་ཚིག་པ། ཚངས་པར་སྤྱོད་པ་ནི་ཚིག་པ་ཡིན་ཏེ། གང་གི་ཕྱིར་ད་ལྟར་གཞན་དག་གི་འཚོ་བ་འཕྲོག་གོ་ཞེས་འཕྱ་བར་བྱེད། སྨོད་པར་བྱེད། ཁ་ཟེར་བར་བྱེད་དོ། །ཞེས་དགེ་
སློང་རྣམས་ཀྱིས་ཐོས་ནས་སྐབས་དེ་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་དགོངས་པ། ཕྲེང་རྒྱུད་མ་རྣམས་ཁ་ཟེར་བའི་ཉེས་དམིགས་གང་ཅི་བྱུང་བ་ནི། དགེ་

[277A]༄༅། །སློང་མ་ཕྲེང་བ་བརྒྱུས་པའི་གཞི་ལས་གྱུར་པ་ཡིན་གྱི། དེ་ལྟ་བས་ན་དགེ་སློང་མ་རྣམས་ཀྱིས་ཕྲེང་བ་བརྒྱུ་བར་མི་བྱའོ། །སྙམ་དུ་དགོངས་ནས་བཀའ་སྩལ་
པ། དགེ་སློང་དག་ཕྲེང་རྒྱུད་མ་རྣམས་འཕྱ་བའི་གཞིར་གྱུར་ཀྱི། དེ་ལྟ་བས་ན་དགེ་སློང་མ་རྣམས་ཀྱིས་ཕྲེང་བ་བརྒྱུ་བར་མི་བྱའོ། །དགེ་སློང་མ་དག་ཕྲེང་བརྒྱུད་ན་འགལ་ཚབས་ཅན་དུ་
འགྱུར་རོ། །བཅོམ་ལྡན་འདས་ཀྱིས་དགེ་སློང་མ་རྣམས་ཀྱིས་ཕྲེང་བ་བརྒྱུ་བར་མི་བྱའོ། །ཞེས་གསུངས་པ་དང། གཙུག་ཕུད་ཀྱི་དུས་སྟོན་དང། དུས་སྟོན་ཆེན་པོ་དང་
ལོ་ལྔའི་དུས་སྟོན་དག་བྱུང་བར་གྱུར་ཏེ། ཀོ་ས་ལའི་རྒྱལ་པོ་གསལ་རྒྱལ་དང། བཙུན་མོ་ཕྲེང་ལྡན་མ་དང། རྒྱལ་རིགས་དབྱར་བྱེད་མ་དང། ཁྱིམ་བདག་མགོན་མེད་ཟས་
སྦྱིན་དང། རི་དྭགས་འཛིན་གྱི་མ་ས་ག་དང། ཞལ་ཏ་པ་རྒན་རབས་དང། དགེ་བསྙེན་མ་རྫུ་འཕྲུལ་ཅན་གྱི་མ་དང། ཁྱིམ་བདག་གཏུམ་པོ་དང། ཤཱཀྱ་མིང་ཆེན་དང། གཞན་ཡང་
དད་པ་ཅན་མང་པོ་དག་གོང་ནས་གོང་དུ་མཆོག་ཁྱད་པར་ཅན་གཙུག་ཕུད་ལ་སོགས་པ་དུས་སྟོན་ཆེན་པོ་དང། དགའ་སྟོན་དག་བྱེད་དོ། །ཡུལ་ཐ་དད་པ་ན་གནས་པའི་སྐྱེ་བོ་
དང། དགེ་སློང་དང། དགེ་སློང་མ་དང། དགེ་བསྙེན་དང། དགེ་བསྙེན་མ་དག་འདུས་པར་གྱུར་ཏེ། མེ་ཏོག་མང་དུ་བརྔས་པ་དང་ཕྲེང་རྒྱུད་མ་རྣམས་ཀྱིས་ཕྲེང་བ་ལེགས་པར་

[277B] བྲམ་ཟེ་དང། ཁྱིམ་བདག་དད་པ་ཅན་གཞན་དག་ཏུ་ཕན་ཚུན་བསྐོར་ཀྱང་མེ་ཏོག་དག་ལེགས་པར་རྒྱུད་མ་ནུས་སོ་།དེ་དག་གིས་དགེ་སློང་མ་རྣམས་ལ་སྨྲས་པ། ཀྱེ་མ་བདག་
ཅག་ནི་མེ་ཏོག་རྒྱུད་མ་འཚལ་ན། ཨེ་མའོ་འཕགས་མ་དག་ནི་མཁྱེན་ཏེ། ཁྱེད་ཅག་སྟོན་པ་མཆོད་ཅིང་ཕྲེང་བ་བརྒྱུ་བའི་དུས་ལ་བབ་བོ། །དེ་དག་གིས་སྨྲས་པ། ཤེས་ལྡན་དག་ཁྱེད་ཅག་
མི་ཤེས་སམ། འདི་ལྟར་བཅོམ་ལྡན་འདས་ཀྱིས། དགེ་སློང་མ་རྣམས་ཕྲེང་བ་མི་བརྒྱུའོ། །ཞེས་བསླབ་པའི་གཞི་བཅས་ན། དེ་ཇི་ལྟར་བརྒྱུ། ཞེས་པ་དེའི་སྐབས་དགེ་སློང་རྣམས་ཀྱིས་
བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་རྗེས་སུ་གནང་སྟེ། སངས་རྒྱས་དང། ཆོས་དང། དགེ་འདུན་གྱི་ཆེད་དུ་དགེ་སློང་མ་རྣམས་ཀྱིས་
ཕྲེང་བ་བརྒྱུ་བར་བྱའོ། །བཅོམ་ལྡན་འདས་ཀྱིས་སངས་རྒྱས་དང་ཆོས་དང། དགེ་འདུན་གྱི་ཆེད་དུ་དགེ་སློང་མ་རྣམས་ཀྱིས་ཕྲེང་བ་བརྒྱུ་བར་བྱའོ། །ཞེས་གསུངས་པ་དང། དེ་རྣམས་
སྒོ་ཁང་དང། ཁྱམས་དག་ཏུ་རྐང་པ་བརྐྱང་ནས་འདུག་སྟེ་མེ་ཏོག་བརྒྱུ་བར་བརྩམས་པ་མ་དད་པ་དག་གིས་མཐོང་སྟེ། ཀྱེ་མ་འཕགས་མ་དག་ཁྱེད་ཅག་ཀུན་ཕྲེང་རྒྱུད་མ་ཁོ་ན་ལས་
རབ་ཏུ་བྱུང་ངམ། ཞེས་དཔྱས་པ་དང། དེ་དག་སྤ་གོང་སྟེ་ཅང་མི་སྨྲ་བར་འདུག་པ་དེའི་སྐབས་དེ། དགེ་སློང་དག་གིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་

[278A]༄༅། །སྩལ་པ། དགེ་སློང་དག་མ་དད་པ་རྣམས་འཕྱ་བའི་གཞི་ནི་ཚུལ་མ་ཡིན་པ་དེ་དག་སྟེ། དེ་ལྟ་བས་ན་དགེ་སློང་མ་རྣམས་ཀྱིས་སྒོ་ཁང་དང། ཁྱམས་སུ་
འདུག་སྟེ། མེ་ཏོག་བརྒྱུ་བར་མི་བྱའོ། །དགེ་སློང་མ་དག་སྒོ་ཁང་དང་ཁྱམས་སུ་འདུག་སྟེ། ཕྲེང་བ་རྒྱུད་ན་འགལ་ཚབས་ཅན་དུ་འགྱུར་རོ། །གཞན་ཡང་ཤེས་པ་ཡོད་ན། དབེན་
པའི་ཕྱོགས་སུ་བརྒྱུ་བར་བྱའོ། །དགེ་སློང་མ་དག་སྒོ་ཁང་དང། ཁྱམས་སུ་འདུག་སྟེ། མེ་ཏོག་རྒྱུད་ན་འགལ་ཚབས་ཅན་དུ་འགྱུར་རོ། །སྡོམ་ནི། འཁར་བའི་སྣོད་དང་ཆང་གི་
ལས། །ཁྱིམ་གྱི་གཞི་རྣམས་འཚོ་བ་དང། །དེ་བཞིན་ཚོང་ཁང་གཞི་དག་དང། །ལྷ་འདྲའི་གཟུགས་ནི་མི་བཅང་བའོ། །སངས་རྒྱས་བཅོམ་ལྡན་འདས་མཉན་ཡོད་ན་རྒྱལ་
བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སྦོམ་དགའ་མོ། འཁར་བ་མཁན་གྱི་དྲུང་དུ་སོང་སྟེ་སྨྲས་པ། བཞིན་བཟང་འཁར་བའི་ལྷུང་
བཟེད་བྱེད་ནུས་སམ། དེས་སྨྲས་པ། འཕགས་མ་དེ་བཞིན་ཤེས་ན་ཚད་ཇི་ཙམ་དུ་བགྱི། ཆེན་པོ་ཞིག་བྱའོ། །འཕགས་མ་ལ་འཁར་བའི་ལྷུང་བཟེད་ཆེན་པོ་ཅིར་དགོས། བཀྲེན་
པ་ཁྱོད་ལ་རིན་མེད་པར་ནི་བྱེད་དུ་མི་འཇུག་ན། རིན་ཚང་བར་སྦྱིན་གྱི། བྱོས་ཤིག་དེས་བསམས་པ། བདག་ལས་འགོད་པ་ནི་ཅི་ཡང་མེད་ན་བྱའོ། །སྙམ་ནས། དེས་འཁར་

[278B] །དེས་སྨྲས་པ། འདིར་གཞུག་ཏུ་རུང་བ་གཞན་ཞིག་ཀྱང་བྱོས་ཤིག་དེས་གཞན་ཞིག་ཀྱང་བྱས་ཏེ། དེ་བཞིན་དུ་གཞན་བདུན་གྱི་བར་དུ་བྱས་སོ། །
སྦོམ་དགའ་མོས་དེ་དག་དགེ་སློང་མ་རྣམས་ལ་བྱི་དོར་བྱེད་དུ་བཅུག་ནས། ཚོན་སྣ་ལྔའི་སྐུད་པའི་དྲ་བར་དེས་དེ་རིམས་བཞིན་བཅུག་སྟེ། དགེ་སློང་མའི་མགོ་ལ་བསྐུར་ནས། གང་དུ་མགྲོན་
དུ་བོས་པ་དེར་སོང་སྟེ་ཕྱིན་ནས། དེ་དག་བཀྲམ་སྟེ་འདུག་པ་དང་བྲམ་ཟེ་དང། ཁྱིམ་བདག་དག་གིས་སྨྲས་པ། འཕགས་མ་ཁྱོད་འཁར་བ་མཁན་གྱི་ཚོང་ཁང་འགྲིམས་སམ་ཅི། དེས་
སྨྲས་པ། བཀྲེན་པ་ཁྱེད་ཅག་ཅི་ཤེས། རེ་ཞིག་འདིར་ནི་ཟན་བླང་ངོ། །འདིར་ནི་འཁུར་བའོ། །འདིར་ནི་འབྲས་ཆན་ནོ། །འདིར་ནི་ཚོད་མ་བླང་ངོ། །འཕགས་མ་དེ་བཞིན་དུ་
གཞན་དག་ཀྱང་ཞོག་དང། གལ་ཏེ་ན་ཚོང་མ་མང་དུ་རྙེད་ཀྱང་སྲིད་དོ། །ཞེས་སྨྲས་པ་དང། དེ་ཅང་མི་སྨྲ་བར་འདུག་གོ་དེའི་སྐབས་དེ་དགེ་སློང་རྣམས་ཀྱིས་ཐོས་ཏེ། བཅོམ་ལྡན་
འདས་ལ་གསོལ་ཏོ། །བཅོམ་ལྡན་འདས་ཀྱིས་དགོངས་པ། ཉེས་དམིགས་གང་དག་ཡིན་པ་ནི་དགེ་སློང་མས་འཁར་བའི་སྣོད་བཅངས་པ་ཡིན་ཏེ། དེ་ལྟ་བས་ན་དགེ་སློང་མ་རྣམས་
ཀྱིས་འཁར་བའི་སྣོད་བཅང་བར་མི་བྱའོ། །སྙམ་དུ་མཁྱེན་ནས་བཀའ་སྩལ་པ། དགེ་སློང་དག་དེ་ལྟ་བས་ན་དགེ་སློང་མ་རྣམས་ཀྱིས་འཁར་བའི་སྣོད་བཅང་བར་མི་བྱའོ། །དགེ་

[279A]༄༅། །སློང་མ་དག་འཁར་བའི་སྣོད་འཆང་ན་འགལ་ཚབས་ཅན་དུ་འགྱུར་རོ། །ཡང་གཞན་ཁ་གཟར་དང། ཚ་སྣོད་དང། ཕུལ་བའི་བཏུང་ཕོར་དག་ནི་བཅང་བར་
བྱའོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ཞེ་བཞི་པ། གླེང་གཞི་ནི་མཉན་ཡོད་ནའོ། །མཉན་ཡོད་ན་ཁྱིམ་བདག་གཞན་ཞིག་གནས་པ་འདིས། རིགས་
མཉམ་པ་ལས་ཆུང་མ་བླངས་ཏེ། དེ་དེ་དང་ལྷན་ཅིག་རྩེ་བར་བྱེད། དགའ་བར་བྱེད། དགའ་མགུར་སྤྱོད་པར་བྱེད་དོ། །དེ་རྩེ་བར་བྱེད། དགའ་བར་བྱེད་ཅིང། དགའ་མགུར་
སྤྱོད་པར་བྱེད་པ་ལས། བུ་མོ་གཡས་ཞར་མ་ཞིག་བཙས་ཏེ། གཡས་ཞར་མ་དེ་བཀྲ་མི་ཤིས་པས་སུས་ཀྱང་མ་བསླངས་སོ། །མཉན་ཡོད་ན་ཁྱིམ་བདག་གཞན་ཞིག་གིས་ཆུང་མ་
གཅིག་བླངས་པ་དང། དེ་རང་གི་ལས་ཀྱིས་དུས་ལས་འདས་སོ། །དེ་བཞིན་དུ་གཉིས་པ་ནས་གསུམ་པ་དང། བདུན་པའི་བར་དུ་བླངས་ན་དེ་དག་ཀྱང་རང་གི་ལས་ཀྱིས་དུས་ལས་
འདས་ཏེ། དེའི་མིང་ཆུང་མ་གསོད་པ། ཆུང་མ་གསོད་པ་ཞེས་ཀུན་ཏུ་གྲགས་སོ། །དེས་གཞན་ཞིག་གི་བུ་མོ་ཞིག་བླངས་པ་དང། དེས་སྨྲས་པ། ཅི་བདག་གི་བུ་མོ་ཡང་ཡོངས་
སུ་གཏང་ངམ། ཡུགས་ས་མོ་ཞིག་བླངས་པ་དང། ཅི་བདག་ཉིད་ཀྱིས་བདག་ཉིད་ཡོངས་སུ་གཏང་ངམ། ཞེས་སྨྲས་སོ། །དེས་རང་ཉིད་ཁྱིམ་གྱི་འཚོ་ཚིས་དག་བྱ་བར་བརྩམས་པ་

[279B] དེའི་སྟེན་གྲོགས་ཤིག་ཁྱིམ་དུ་འོངས་ཏེ། དེའི་མིང་ཉིད་ནས་ག་རེ། ཞེས་དྲིས་པ་དང། དེ་དག་གིས་སྨྲས་པ། དེ་ནང་དུ་ཞུགས་ཏེ་ཁྱིམ་གྱི་འཚོ་ཚིས་དག་བྱེད་དོ། །སྟེན་གྲོགས་ཀྱིས་
སྨྲས་པ། ཁྱོད་ཀྱིས་ཆུང་མ་དག་བཟའ་བ་དང། བགོ་བ་སྦྱར་ཞིང་ལས་བྱེད་དུ་གཞུག་མི་ནུས་སམ། གང་གི་ཕྱིར་རང་ཉིད་ཁྱིམ་གྱི་འཚོ་ཚིས་དག་བྱེད། དེས་སྨྲས་པ། སྟེན་གྲོགས་
བདག་གིས་ནུས་མོད་ཀྱི། འོན་ཀྱང་བདག་གིས་ཆུང་མ་གཅིག་བླངས་ན་དེ་རང་གི་ལས་ཀྱིས་དུས་ལས་འདས་སོ། །དེ་བཞིན་དུ་གཉིས་པ་དང་གསུམ་པ་དང། བདུན་གྱི་བར་ཆུང་མ་
བླངས་ན། དེ་དག་ཀྱང་རང་གི་ལས་ཀྱིས་དུས་ལས་འདས་ཏེ། གང་དག་བདག་གི་མིང་ཆུང་མ་གསོད་པ། ཆུང་མ་གསོད་པ། ཞེས་ཀུན་ཏུ་གྲགས་སོ། །དེས་ཅི་གཞན་ཡང་མི་བསླང་
ངམ། བདག་གིས་བསླངས་ན། དེ་དག་བདག་ཅག་གི་བུ་མོ་ཡང་ཡོངས་སུ་གཏང་ངམ་ཅི། ཞེས་ཟེར་རོ། །ཅི་ཡུགས་ས་མོ་མི་བསླང་ངམ། དེ་ཡང་བདག་གིས་བྱས་མོད་ཀྱི། ཅི་བདག་
ཉིད་ཡོངས་སུ་གཏང་ངམ། ཞེས་ཟེར་རོ། །སྟེན་གྲོགས། དེ་ལྟ་ན་གཡས་ཞར་མ་ཅི་སྟེ་མི་བསླང། དེ་དག་གི་བུ་མོ་དེ་ཡང་མི་སྟེར་རོ། །སྟེན་གྲོགས་སོང་དང། ཁྱིམ་བདག་དེ་ཀུན་ཏུ་སྐྱོ་
བས་སྟེར་རོ། །དེས་དེ་བསྐུལ་ནས་ཁྱིམ་བདག་དེའི་ཁྱིམ་དུ་སོང་སྟེ་དེས་བདེ་ལེགས། ཞེས་སྨྲས་པ་དང། ནང་མི་དག་གིས་སྨྲས་པ། ཅི་སློང། བུ་མོ་སློང་ངོ། །བུ་མོ་གང་ཡིན་

[280A]༄༅། །གཡས་ཞར་མའོ། །དེ་བཞིན་དུ་སྦྱིན་པར་བྱའོ། །བླང་བའི་དུས་བྱའོ། །དེ་བཞིན་དུ་དུས་བྱས་སོ། །གང་གི་ཉིན་པར་བཟང་བ་དེ་ལའོ། །ཞེས་སྨྲས་ནས་སོང་
ངོ། །དེ་ནས་ཁྱིམ་བདག་གི་ཆུང་མ་དེ། བུ་མོ་བག་མར་གཏང་ངོ་།སྙམ་སྟེ། ཆང་བཙོས་སོ། །ཚ་བའི་དུས་ལ་བབ་སྟེ། དེ་དྲོས་ནས་མ་རུང་བར་གྱུར་ཏོ། །དེ་ནས་ཁྱིམ་བདག་
གི་ཆུང་མ་དེས་ཆང་འཚོང་མ་ལ། བདག་གི་བུ་མོ་བག་མར་གཏོང་སྟེ། ཆང་འདི་ཙམ་ཞིག་དགོས་ཀྱི་སྦྱོར་ཅིག་ཅེས་སྨྲས་པ་དང་དེ་དག་གིས་ལེགས་ཀྱི་དབུལ་ལོ། །ཞེས་
སྨྲས་སོ། །དེས་རེ་ཞིག་ཆང་དག་སྟ་གོན་བྱས་པ་དང། ཇི་ཙམ་ན་སྦོམ་དགའ་མོ་བསོད་སྙོམས་ཀྱི་ཕྱིར་རྒྱུ་ཞིང་དེའི་ཁྱིམ་ཞིག་ཏུ་ཞུགས་ཏེ། མཚན་བཟང་མ། བསོད་སྙོམས་
བྱིན་ཅིག་ཁྱིམ་བདག་གི་ཆུང་མ་དེ་ཡང་ཡང་དང་ཡང་དུ་ཆང་དག་ལྟ་སྟེ། བྲེལ་ནས་སྨྲས་པ། འཕགས་མ་ཇེ་བཞུད་ཅིག་བདག་ནི་སེམས་ཁོང་དུ་ཆུད་ཅིང་མཆིས་ཏེ། བསོད་སྙོམས་
ལྟ་ག་ལ་ཞིག་སུ་ཡང་མི་འབུལ་ལོ། །དེས་སྨྲས་པ། ཅི་འདི་སྐད་ཟེར་བ་ལས་ངས་ཅུང་ཟད་ཉེས་སམ། དེས་འདི་ལྟར་རྒྱས་པར་བཤད་པ་དང། སྦོམ་དགའ་མོས་སྨྲས་པ་
མཚན་བཟང་མ། དེ་ལྟ་ན་ཅིའི་ཕྱིར་སླར་མི་བཅོས། དེས་སྨྲས་པ་འཕགས་མ། བདག་ནི་མ་འཚལ་ན། མཁྱེན་པ་ལྟ་མཆིས་སམ། སྦོམ་དགའ་མོས་སྨྲས་པ། མཚན་བཟང་

[280B] ཤེས་ཏེ། དེའི་དུས་ལས་འདས་པས། བཟོའི་གནས་དང། ལས་ཀྱི་གནས་གང་ཡིན་པ་ངེས་པར་ངས་མི་ཤེས་པ་མེད་དོ། །འཕགས་མ་སླར་བཅོས་ཏེ་སྩལ་བར་ཅི་གནང། དེས་
སྨྲས་པ། མཚན་བཟང་མ་ངས་སླར་བཅོས་ན། གལ་ཏེ་བཟའ་བའི་རིན་སྦྱིན་ནམ། དེས་སྨྲས་པ། འཕགས་མ་ལེགས་པར་འབུལ་ལོ། །ཤིན་ཏུ་དབུལ་གྱི་སླར་ཆོས་ཤིག་སྦོམ་དགའ་
མོས་སྨྲས་པ། ཁྱེར་ཏེ་ཤོག་བལྟའོ། །དེས་ཆང་གི་རྫ་མ་དག་བསྟན་པ་དང། སྦོམ་དགའ་མོས་འདི་ཇི་ལྟར་མ་རུང། ཆང་རྫ་དག་ལ་ཕན་ཚུན་བརྟགས་ན་དྲོ་བ་ལས་མ་རུང་བར་མཐོང་
ནས། དེས་སྐར་ཁུང་དག་ཕྱེ་ནས་ཆང་རྫའི་འོག་ཏུ་བྱེ་མ་མང་དུ་བཏིང་སྟེ། ངོས་ལ་ཆུ་བཏབ་ནས་ཉ་ལྕིབས་ཀྱིས་ཀུན་ཏུ་དཀྲིས་ཏེ། དེས་བསིལ་ཡབ་དག་བླངས་ནས་གཡབ་པར་བརྩམས་
པ་དང། བསིལ་བའི་ཁྱད་པར་གྱི་སྦྱོར་བས་ཆང་སླར་རུང་བར་གྱུར་ཏོ། །བག་མ་ལེན་པར་ཡང་ཉེ་ནས་གྲོགས་པོ་དང། འཛའ་བཤེས་དང། ཉེ་དུ་དང། སྐྱེ་བོ་དག་འདུས་པ་དང་
ཆང་འཚོང་བ་དེ་ཡང་ཆང་དག་སྟ་གོན་བྱས་ཏེ་འདུག་ནས། གང་གི་ཚེ་སྦྲོན་པ་གང་དག་འོངས་ན་སྦྱིན་ནོ། །སྙམ་པ་དང། ཁྱིམ་བདག་དེས་ཀྱང་ཆང་དེ་ཉིད་ཀྱིས་བག་མ་གཏང་བ་
གྲུབ་པར་བྱས་སོ། །དེ་ནས་ཆང་འཚོང་བ་དེ་འོངས་ནས་སྨྲས་པ་ཁྱིམ་བདག་ཆང་ལོང་ཞིག་དེས་སྨྲས་པ། ཤེས་ལྡན་ཆོག་སྟེ་ཆང་དེ་ཉིད་སླར་བཅོས་ནས། ཆང་དེ་ཉིད་ཀྱིས་

[281A]༄༅། །བག་མ་བཏང་བ་གྲུབ་པར་བྱས་སོ། །སྨྲས་པ། ཁྱིམ་བདག་དེ་ནི་དེར་ཟད་ན། དེ་སླར་སུས་བཅོས། ཞེས་དྲིས་སོ། །དེས་དེ་འཕགས་མ་སྦོམ་དགའ་
མོས་སླར་བཅོས་ཏེ། དེ་ངེད་ལ་ཕན་འདོགས་པའོ། །ཞེས་བཤད་པ་དང། དགེ་སྦྱོང་ཤཱཀྱའི་བུའི་དགེ་སྦྱོང་མ་རྣམས་ནི་ཚིག་པའོ་།ཚངས་པར་སྤྱོད་པ་ཚིག་པ་སྟེ། གང་གི་ཕྱིར་
ད་ལྟར་གཞན་གྱི་འཚོ་བ་འཕྲོག་པའོ། །ཞེས་འཕྱ་བར་བྱེད། སྨོད་པར་བྱེད། ཁ་ཟེར་བར་བྱེད་པའི་སྐབས་དེ། དགེ་སློང་རྣམས་ཀྱིས་ཐོས་ཏེ། བཅོམ་ལྡན་འདས་ལ་གསོལ་བ་
དང༑ བཅོམ་ལྡན་འདས་ཀྱིས་དགོངས་པ། དགེ་སློང་མ་སྦོམ་དགའ་མོའི་སྤྱོད་པ་ནི་དགེ་སྦྱོང་གི་ཚུལ་མ་ཡིན་པ་བྱེད་དོ། །དེ་ལྟ་བས་ན་དགེ་སློང་མས་ཆང་གི་ལས་མི་བྱའོ། །
སྙམ་དུ་མཁྱེན་ནས་བཀའ་སྩལ་པ། དགེ་སློང་དག་དགེ་སློང་མ་སྦོམ་དགའ་མོའི་སྤྱོད་པ་ནི་དགེ་སྦྱོང་གི་ཚུལ་མ་ཡིན་ཏེ། དེ་ལྟ་བས་ན་དགེ་སློང་མ་དག་གིས་ཆང་གི་ལས་མི་
བྱའོ། །དགེ་སློང་མས་ཆང་གི་ལས་བྱེད་ན་ལྟུང་བ་སྦོམ་པོར་འགྱུར་རོ། །གླེང་གཞི་ནི་མཉན་ཡོད་ནའོ། །མཉན་ཡོད་ན་ཁྱིམ་བདག་སྦྱིན་པ་ལ་དགའ་བ་ཞིག་གནས་པ་དེ། དུས་
གཞན་ཞིག་ན་ནད་ཀྱིས་ཐེབས་པར་གྱུར་ཏེ། དེའི་ལུས་ཀྱི་ཚེ་ཡོངས་སུ་འཆད་ཅིང་ཇི་ལྟར་བདག་ནི་འཆིའོ། །སྙམ་སྟེ། དེས་གང་ཅུང་ཟད་བདག་དབང་ཞིང། ཁྱིམ་ན་ཡོད་པ་དེ་

[281B] བྲམ་ཟེ་དང། གཞན་ཡང་གྲོགས་པོ་དང། མཛའ་བཤེས་དང། ཉེ་དུ་དག་ལ་བྱིན་ཏེ། ཁྱིམ་གཅིག་པུ་ལུས་པ་སྦོམ་དགའ་མོས་ཐོས་ནས། དེ་རིངས་པར་སོང་
སྟེ་བརྒྱུས་ནས་དེར་འོངས་ཏེ་ཕྱིན་པ་དང། དེས་ཁྱིམ་བདག་དེ་ལ་ཁྱིམ་བདག་བུད་མེད་ནི་རྙེད་པ་ཉུང་བའོ། །ཞེས་མཚན་མ་ཞིག་ཉེ་བར་བསྟན་པ་དང། ཁྱིམ་བདག་དེས་ཀྱང་རིག་ནས་
སྨྲས་པ། འཕགས་མ་ཁྱོད་འཕྱི་སྟེ་འོངས་པས། གང་ཅུང་ཟད་ཅི་ཡོད་པ་དེ་ཐམས་ཅད་ངས་བྱིན་ཏེ་ཁྱིམ་གཅིག་པུ་ལས་མ་ལུས་པར་ཅུང་ཟད་སྦྱིན་དུ་ཡང་མེད་དོ། །དེས་སྨྲས་པ། ཁྱིམ་
བདག་གླང་པོ་ཆེའི་སྣ་ལྟར་འཕང་བསྟོད་དོ། །ཁྱོད་ཀྱི་དྲུང་དུ་འོང་ན། ཇི་ལྟར་རེ་ཐག་ཆད་དེ་འགྲོ། །དེས་སྨྲས་པ། འཕགས་མ་ཁྱིམ་གཅིག་པུ་ལས་མ་ལུས། ཞེས་མ་སྨྲས་སམ། གལ་
ཏེ་དེ་བཞེད་ན་ཁྱིམ་དེ་སྣོམས་ཤིག་དེས་སྨྲས་པ། ཁྱིམ་བདག་དེ་བཞིན་དུ་བླང་བར་བྱའོ། །ནད་མེད་པར་གྱུར་ཅིག་ཅེས་སྨྲས་ནས་བྱུང་སྟེ་སོང་ངོ། །ཇི་ཙམ་དུས་གཞན་
ཞིག་ན། ཁྱིམ་བདག་དེ་དུས་ལས་འདས་ཏེ། དེའི་ཉེ་དུ་དག་གིས་རས་སྔོན་པོ་དང། སེར་པོ་དང། དམར་པོ་དང། དཀར་པོ་དག་གིས་ཁྱོགས་བརྒྱན་ནས་དུར་ཁྲོད་དུ་ཁྱེར་ཏེ་སོང་
ངོ༑ ༑ཇི་ལྟར་ཁྱིམ་བདག་དེ་དུས་ལས་འདས་པ་སྦོམ་དགའ་མོས་ཐོས་ནས། དེ་རིངས་པ་རིངས་པར་འོངས་ཏེ། དེས་དེའི་ཁྱིམ་དུ་སྒོ་བཅད་ནས་རྒྱས་བཏབ་སྟེ། དེ་ནས་ཕྱོགས་གཅིག་ཏུ་

[282A]༄༅། །གནས་ཏེ་འདུག་གོ། །ཇི་ཙམ་ན་དེ་དག་གིས་བསྲེགས་ཏེ་འོངས་ནས། དེ་དག་གིས་སྨྲས་པ། ཁྱིམ་འདི་སུས་རྒྱས་བཏབ། སྦོམ་དགའ་མོས་སྨྲས་པ། གང་
དབང་བ་དེས་རྒྱས་བཏབ་བོ། །དེ་དག་གིས་སྨྲས་པ། སུ་ལ་བྱིན། དེས་སྨྲས་པ། སྦོམ་དགའ་མོ་བདག་ལའོ། །དེ་དག་གིས་སྨྲས་པ། འཕགས་མ། གལ་ཏེ་དེ་ལྟ་ན་འོན་ཀྱང་གླ་དབུལ་
གྱི་འཇུག་གོ། དེས་སྨྲས་པ། སྦྱིན་ནམ། སྦྱིན་ནོ། །ཞེས་དེས་རྒྱ་བཅག་སྟེ་དེ་དག་ཞུགས་སོ། །ཞུགས་ཏེ་འཁོད་པ་དང། དེར་བྲམ་ཟེ་དང། ཁྱིམ་བདག་དག་འོངས་ཏེ། དེ་དག་
ཏུ་འདུས་ནས་དགེ་སྦྱོང་ཤཱཀྱའི་བུའི་དགེ་སྦྱོང་རྣམས་ནི་ཚིག་པའོ། །ཚངས་པར་སྤྱོད་པ་ཚིག་པ་སྟེ། གང་གི་ཕྱིར་ད་ལྟར་ཁྱིམ་གླར་གཏོང་ཞིང་ལེན་པའོ། །ཞེས་འཕྱ་བར་བྱེད་
སྨོད་པར་བྱེད། ཁ་ཟེར་བར་བྱེད་པའི་སྐབས་དེ། དགེ་སློང་དག་གིས་ཐོས་ཏེ། བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་
བྲམ་ཟེ་དང་ཁྱིམ་བདག་རྣམས་འཕྱ་བའི་གཞིར་གྱུར་གྱི། དེ་ལྟ་བས་ན་དགེ་སློང་མ་རྣམས་ཀྱིས་ཁྱིམ་གླར་གཏང་ཞིང་གླང་བར་མི་བྱའོ། །དགེ་སློང་མས་ཁྱིམ་གླར་གཏོང་ཞིང་ལེན་
ན་འགལ་ཚབས་ཅན་འགྱུར་རོ། །མཉན་ཡོད་ན་ཚོང་པ་སྦྱིན་པ་ལ་དགའ་བ་གཞན་ཞིག་གནས་པ་དེ། དུས་གཞན་ཞིག་ན་ནད་ཀྱིས་ཐེབས་པ་གྱུར་ཏེ། དེའི་ལུས་ཀྱི་ཚེ་ཡོངས་སུ་

[282B] །སྙམ་སྟེ། དེས་གང་ཅུང་ཟད་བདག་དབང་ཞིང། ཁྱིམ་ན་ཡོད་པ་དེ་ཐམས་ཅད་དགེ་སྦྱོང་དང། བྲམ་ཟེ་དང། གཞན་ཡང་གྲོགས་པོ་དང། མཛའ་
བཤེས་དང། ཉེ་དུ་དག་ལ་བྱིན་ཏེ། ཚོང་ཁང་གཅིག་པུ་ལུས་པ་སྦོམ་དགའ་མོས་ཐོས་ནས། དེ་རིངས་པ་རིངས་པར་སོང་སྟེ་རྒྱུ་ཞིང་དེར་འོངས་ཏེ་སོན་ནས། ཚོང་པ་དེ་ལ་སྦྱིན་བདག་བུད་
མེད་ནི་རྙེད་པ་ཉུང་བའོ། །ཞེས་མཚན་མ་ཞིག་ཉེ་བར་བསྟན་པ་དང། ཁྱིམ་བདག་དེས་ཀྱང་རིག་ནས་སྨྲས་པ། འཕགས་མ་ཁྱོད་འཕྱིས་ཏེ་འོངས་པས། གང་ཅུང་ཟད་ཅི་ཡོད་པ་དེ་ཐམས་
ཅད་ངས་བྱིན་ཏེ། ཚོང་ཁང་གཅིག་པུ་ལས་མ་ལུས་པས་ཅུང་ཟད་ཀྱང་སྦྱིན་དུ་མེད་དོ། །དེས་སྨྲས་པ། སྦྱིན་བདག་གླང་པོ་ཆེའི་སྣ་ལྟར་འཕང་བསྟོད་དེ་ཁྱོད་ཀྱི་དྲུང་དུ་འོངས་ན། ཇི་ལྟར་
རེ་ཐག་ཆད་དེ་འགྲོ། དེས་སྨྲས་པ། འཕགས་མ་ཚོང་ཁང་གཅིག་པུ་ལས་མ་ལུས་སོ། །ཞེས་མ་སྨྲས་སམ། གལ་ཏེ་དེ་བཞིན་ན་ཁྱིམ་དེ་སྣོམས་ཤིག་དེས་སྨྲས་པ། ཁྱིམ་བདག་
དེ་བཞིན་དུ་བླང་བར་བྱའོ། །ནད་མེད་པར་གྱུར་ཅིག་ཅེས་སྨྲས་ནས་བྱུང་སྟེ་སོང་ངོ། །ཇི་ཙམ་དུས་གཞན་ཞིག་ན་ཁྱིམ་བདག་དེ་དུས་ལས་འདས་ཏེ། དེའི་ཉེ་དུ་རྣམས་ཀྱིས་རས་སྔོན་པོ་
དང༑ སེར་པོ་དང། དམར་པོ་དང། དཀར་པོ་དག་གིས་ཀྱང་ཁྱོགས་བརྒྱན་ཏེ་དུར་ཁྲོད་དུ་ཁྱེར་རོ། །སྦོམ་དགའ་མོས་ཁྱིམ་བདག་དེ་ཇི་ལྟར་དུས་ལས་འདས་པ་ཐོས་ནས། དེ་རིངས་པ་རིངས་

[283A]༄༅། །པར་སོང་སྟེ། དེས་དེའི་ཚོང་ཁང་གི་སྒོ་བཅད་དེ་རྒྱས་བཏབ་ནས། དེ་ནས་ཕྱོགས་གཅིག་ཏུ་སོང་སྟེ་འདུག་གོ། ཇི་ཙམ་ན་བསྲེགས་ཏེ་སླར་ལོག་ནས། གྲོགས་
པོ་དང། མཛའ་བཤེས་དང། ཉེ་དུ་དག་ལྷན་ཅིག་མྱ་ངན་སངས་ནས་ཅུང་ཟད་ཅིག་འདུག་པ་དང། སྐྱེས་བུ་གཞན་ཞིག་ཚོང་འདུས་སུ་འགྲོ་བར་བྱས་ཏེ། དེ་ཁྱིམ་དུ་ཕྱིན་ནས། དེས་
དེ་དག་ལ་ཚོང་ཁང་ནི་སྦོམ་དགའ་མོས་རྒྱས་བཏབ་བོ། །ཞེས་སྨྲས་པ་དེ་དག་གིས་ཐོས་ནས་རིངས་པ་རིངས་པར་སོང་སྟེ། སྨྲས་པ་ཚོང་ཁང་འདི་སུས་རྒྱས་བཏབ། སྦོམ་དགའ་མོས་སྨྲས་
པ༑ གང་ལ་བྱིན་པ་དེས་རྒྱས་བཏབ་བོ། །དེ་དག་གིས་སྨྲས་པ། སུ་ལ་བྱིན། དེས་སྨྲས་པ། སྦོམ་དགའ་མོ་བདག་ལའོ། །དེ་དག་གིས་སྨྲས་པ། འཕགས་མ། གལ་ཏེ་དེ་ལྟ་ན་འོན་ཀྱང་
གླ་དབུལ་གྱི། བདག་ཅག་གི་ཟོང་དགྲམ་མོ། །དེས་སྨྲས་པ། སྦྱིན་ནམ། སྦྱིན་ནོ། །ཞེས་དེ་དག་གིས་རྒྱ་བཅག་སྟེ་དེར་དེ་བཀྲམ་མོ་།དེ་དག་ཏུ་བྲམ་ཟེ་དང་ཁྱིམ་བདག་དག་ཉེ་བར་
ལྷགས་ཏེ་འདུས་ནས། དགེ་སྦྱོང་ཤཱཀྱའི་དགེ་སློང་རྣམས་ནི་ཚིག་པའོ། །ཚངས་པར་སྤྱོད་པ་ནི་ཚིག་པ་སྟེ། གང་གི་ཕྱིར་ད་ལྟར་ཚོང་ཁང་གླར་གཏོང་ཞིང་ལེན་ཏོ། །ཞེས་དེ་དག་
འཕྱ་བར་བྱེད། སྨོད་པར་བྱེད། ཁ་ཟེར་བར་བྱེད་པའི་སྐབས་དེ་དགེ་སློང་དག་གིས་ཐོས་ཏེ། བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་

[283B]བྲམ་ཟེ་དང་ཁྱིམ་བདག་རྣམས་འཕྱ་བའི་གཞིར་གྱུར་གྱི། དེ་ལྟ་བས་ན་དགེ་སློང་མ་རྣམས་ཀྱིས་ཚོང་ཁང་གླར་གཏང་ཞིང་བླང་བར་མི་བྱའོ། །དགེ་སློང་མས་ཚོང་ཁང་གླར་གཏོང་
ཞིང་ལེན་ན་འགལ་ཚབས་ཅན་དུ་འགྱུར་རོ། །གླེང་གཞི་ནི་མཉན་ཡོད་ནའོ། །སྦོམ་དགའ་མོ་སྔ་དྲོ་ཤམ་ཐབས་བགོས། ཆོས་གོས་དང་ལྷུང་བཟེད་ཐོགས་ཏེ། མཉན་ཡོད་དུ་བསོད་སྙོམས་
ཀྱི་ཕྱིར་ཞུགས་པ་དང། ལྟས་མ་མོ་ཞིག་དྲིལ་བུ་ཐོགས་ཏེ་འགྲོ་བ་དེས་མཐོང་སྟེ། དེས་བསམས་པ། ཐབས་དེ་ནི་བཟང་པོ་ཞིག་སྟེ། བདག་གིས་ཀྱང་བྱའོ། །སྙམ་ནས། དེས་དྲིལ་བུ་ཉེ་བར་
བསྒྲུབས་ཏེ། དེ་ནས་ཕྱི་དེ་ཉིན་པར་དྲིལ་བུ་ཁྱེར་ཏེ་མཉན་ཡོད་དུ་ཞུགས་ནས། ཁྱེའུ་དང་བུ་མོ་ཁྲུས་བྱ་བར་བརྩམས་ནས། བདུག་སྤོས་ལ་བསྣམས་ཤིང། དྲིལ་བུ་དཀྲོལ་ནས་ལུང་བསྟན་ཏོ། །
དེས་གང་དང་གང་གི་ཁྱེའུ་དང་བུ་མོ་ཁྲུས་བྱས་པ་དེ་གནམ་བབས་སུ་བདེ་ལེགས་སུ་གྱུར་ཅིང། དེས་ལུང་བསྟན་པ་ཡང་དེ་བཞིན་དུ་གྱུར་ཏོ། །སྦོམ་དགའ་མོ་ལ་མཉན་ཡོད་ན་རྒྱས་པར་དངོས་གྲུབ་
ཐོབ་པར་གྱུར་ཏོ། །ཞེས་གང་དང་གང་དུ་ལྟས་མ་མོ་དགོས་པར་གྱུར་བ་དང། སྦོམ་དགའ་མོ་དེའི་དྲུང་དུ་འོངས་ཏེ་དྲི་ཞིང། ལྟས་མ་མོ་ལ་ནི་སུ་ཡང་མི་འདྲི་ནས། དེ་ཆེད་དུ་བྲམ་ཟེ་དང། ཁྱིམ་
བདག་གི་དྲུང་དུ་ཉེ་བར་སོང་སྟེ། སྨྲས་པ། གཏོར་མ་དང་ལུང་བསྟན་པར་བྱའོ། ཞེས་གང་དང་གང་གི་ཁྱིམ་དུ་ཉེ་བར་སོང་བ་དང། དེ་དང་དེ་དག་གིས་སྨྲས་པ། བདག་ཅག་གི་གཏོར་མ་

[284A]༄༅། །དང་ལུང་བསྟན་པ་བྱས་ཟིན་ཏོ། །སུས་ལུང་བསྟན། དེ་དག་གིས། འཕགས་མ་སྦོམ་དགའ་མོས་སོ། །ཞེས་སྨྲས་པ་དང། དགེ་སྦྱོང་ཤཱཀྱའི་བུའི་དགེ་སྦྱོང་རྣམས་
ནི་ཚིག་པའོ། །ཚངས་པར་སྤྱོད་པ་ནི་ཚིག་པ་སྟེ། གང་གི་ཕྱིར་ད་ལྟར་གཞན་དག་གི་འཚོ་བ་འཕྲོགས་པའོ། །ཞེས་དེ་དག་འཕྱ་བར་བྱེད། སྨོད་པར་བྱེད། ཁ་ཟེར་བར་བྱེད་པའི་སྐབས་དེ་དགེ་
སློང་དག་གིས་ཐོས་ཏེ། བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་དགོངས་པ། ཉེས་དམིགས་གང་ཡིན་པ་དེ་ནི། དགེ་སློང་མས་ལྷའི་གཟུགས་བཅངས་པ་ལས་
གྱུར་ཏེ། དེ་ལྟ་བས་ན། དགེ་སློང་མས་ལྷའི་གཟུགས་བཅང་བར་མི་བྱ་བར་མཁྱེན་ནས་བཀའ་སྩལ་པ། དགེ་སློང་དག་ལྟས་མ་མོ་དེ་དག་འཕྱ་བའི་གཞི་ནི། སྦོམ་དགའ་མོའི་ཚུལ་
བཞིན་མ་ཡིན་པའི་སྤྱོད་པ་སྟེ། ཉེས་དམིགས་གང་ཡིན་པ་ནི་དགེ་སློང་མས་ལྷའི་གཟུགས་འཆང་བ་ཡིན་པས་ན། དགེ་སློང་མ་རྣམས་ཀྱིས་ལྷའི་གཟུགས་བཅང་བར་མི་བྱའོ། །དགེ་
སློང་མས་ལྷའི་གཟུགས་བཅངས་ན་འགལ་ཚབས་ཅན་དུ་འགྱུར་རོ། །སྡོམ་ནི། བུད་མེད་ཆུ་འགྲམ་ཕྱེ་མས་མིན། རྒྱུན་ལ་བཙལ་བར་མི་བྱ་དང། །ལྷུང་བཟེད་ལྷན་པ་གཉིས་པ་
དང༑ ༑མཆིང་བུའི་སྣོད་ནི་མི་བཅང་ངོ། །སངས་རྒྱས་བཅོམ་ལྡན་འདས་མཉན་ཡོད་ན་རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །མཉན་ཡོད་

[284B]སའི་འགྲམ་ན་སྐྲ་འཆད་ཅིང་འདུག་པ་དང། ཇི་ཙམ་ན་སྦོམ་དགའ་མོ་ཁྲུས་བྱེད་པར་འདོད་དེ། ཁྲུས་ཀྱི་ཕྱེ་མ་ཁྱེར་ནས། ཆུ་བོ་ཨ་ཛ་རི་
བ་ཏིར་སོང་ངོ། །དེས་བུད་མེད་དེ་སྐྲ་འཆད་བརྒྱང་མ་ནས་མཐོང་སྟེ། མཐོང་ནས་ཀྱང་ཕྲག་དོག་གི་ཀུན་ནས་དཀྲིས་པས་དཀྲིས་ཏེ་བསམས་པ། འདི་ལྟར་བུ་ཟན་མོའི་བུ་མོས་བདག་ལ་
འགྲན་ཏེ། སྐྲ་འཆད་ཅིང་འདུག་པ་ཇི་ལྟར་སེམས། ཅི་སྦོམ་དགའ་མོ་སྔོན་སྐྲ་ཡོད་མ་མྱོང་ངམ། དེ་མི་དགའ་བར་འགྱུར་བ་དང། དེ་བཞིན་དུ་ཕྱིས་ཀྱང་བདག་མཐོང་ནས་སྐྲས་འགྲན་པར་
མི་འགྱུར་བར་བྱའོ། སྙམ་སྟེ། དེས་དེའི་ཕྱི་བཞིན་དུ་སོང་སྟེ་སྐྱུ་རུ་རའི་ཕྱེ་མས་སྐྲ་ལ་གཏོར་ཏོ། །དེས་སྨྲས་པ། འཕགས་མ་བདག་གིས་ཁྱོད་ལ་ཉེས་པ་ཅི་ཞིག་བྱས་ན། ཁྲུས་
བྱས་ཟིན་པ་ལ་སྐྱུ་རུ་རུའི་ཕྱེ་མས་མགོ་ལ་གཏོར། །བུ་ཟན་མོ་ཅི་མི་ཤེས་སམ། སྦོམ་དགའ་མོ་ལ་ཅི་དེ་འདྲ་བའི་སྐྲ་ཡོད་སྔོན་མ་མྱོང་ངམ། དེ་བས་ན་ཁྱོད་ལ་གཙེའོ། །ཁྱོད་སོང་ལ་ཁྲུས་
བྱས༑ ཅི་ངས་ཁྱོད་ཀྱི་སྐྲ་ལ་མི་གཙང་བ་སྣ་ཚོགས་ཀྱིས་མ་རུངས་པར་བྱས་སམ། དེ་འཕྱ་བར་བརྩམས་པའི་སྐབས་དེ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་བ་དང། བཅོམ་
ལྡན་འདས་ཀྱིས་བཀའ་སྩལ་པ། དགེ་སློང་དག་བུད་མེད་འཕྱ་བའི་གཞིར་གྱུར་གྱི། དེ་བས་ན་དགེ་སློང་མ་རྣམས་ཀྱིས་བུད་མེད་ཁྲུས་བྱས་ཟིན་པ་ལ་ཡང་ཁྲུས་ཀྱི་ཕྱེ་མ་མགོ་ལ་

[285A]༄༅། །གཏོར་བར་མི་བྱའོ། །དགེ་སློང་མས་བུད་མེད་ཁྲུས་བྱས་པ་ལ་ཁྲུས་ཀྱི་ཕྱེ་མ་མགོ་ལ་གཏོར་ན་འགལ་ཚབས་ཅན་དུ་འགྱུར་རོ་།གླེང་གཞི་ནི་མཉན་ཡོད་
ནའོ། །སྦོམ་དགའ་མོ་ཁྲུས་བྱ་བར་འདོད་དེ། དགེ་སློང་མ་དག་དང་ལྷན་ཅིག་ཨ་ཛི་ར་བ་ཏིར་སོང་ནས། དེ་དག་དེར་ཆུའི་བཟློག་ཕྱོགས་སུ་འདུག་སྟེ་རེག་པས་དགའ་བར་བྱེད་དོ། །
དེ་དག་ལ་དགེ་སློང་མ་རྣམས་ཀྱིས་སྨྲས་པ། འཕགས་མ་དག་ཅི་བྱེད། དེ་དག་གིས་སྨྲས་པ། ཆེ་ཞེ། རེག་པས་དགའ་བར་བྱེད་དོ། །དེ་དག་གིས་སྨྲས་པ། འཕགས་མ་དག་
ཆུའི་བཟློག་ཕྱོགས་སུ་འདུག་སྟེ། རེག་པས་དགའ་བར་བྱར་རུང་ངམ་དེ་དག་གིས་སྨྲས་པ། ལེགས་པར་རུང་ངོ། །ཤིན་ཏུ་རུང་ངོ། །སུས་མ་གནང། གང་དུ་མ་གནང། ཞེས་
པ་དེའི་སྐབས་དེ་དགེ་སློང་མ་རྣམས་ཀྱིས་དགེ་སློང་དག་ལ་སྨྲས་སོ། །དགེ་སློང་རྣམས་ཀྱིས་བཅོམ་ལྡན་འདས་ལའོ། །བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དགེ་
སློང་མ་རྣམས་འཕྱ་བའི་གཞིར་གྱུར་གྱི། དེ་ལྟ་བས་ན། དགེ་སློང་མ་རྣམས་ཀྱིས་ཆུའི་བཟློག་ཕྱོགས་སུ་འདུག་སྟེ། རེག་པས་དགའ་བར་མི་བྱའོ། །དགེ་སློང་མས་ཆུའི་བཟློག་ཕྱོགས་
སུ་འདུག་སྟེ་རེག་པས་དགའ་བར་བྱེད་ན། ལྟུང་བ་སྦོམ་པོར་འགྱུར་རོ་།གླེང་གཞི་ནི་མཉན་ཡོད་ནའོ། །དགེ་སློང་མ་རྣམས་ཀྱིས་ལྷུང་བཟེད་གར་བབ་བབ་ཏུ་བཞག་པ་དང། དེ་སྲིལ་གྱིས་

[285B] བོང་བ་དང། དབྱུག་པ་དག་ལྟུང་བས་ཀྱང་ཕོག་གོ། ཞེས་པ་དེའི་སྐབས་དགེ་སློང་མ་རྣམས་ཀྱིས་དགེ་སློང་རྣམས་ལ་སྨྲས་སོ། །དགེ་སློང་རྣམས་ཀྱིས་བཅོམ་ལྡན་འདས་ལའོ། །
བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དགེ་སློང་མ་རྣམས་འཕྱ་བའི་གཞིར་གྱུར་གྱི། དེ་ལྟ་བས་ན་དགེ་སློང་མ་རྣམས་ཀྱིས་ལྷུང་བཞེད་གར་བབ་བབ་ཏུ་གཞག་
པར་མི་བྱའོ། །འོན་ཀྱང་ལྷུང་བཟེད་ཞ་ཉེའི་དབྱར་འདབ་ཀྱིས་གླན་པར་བྱའོ། །བཅོམ་ལྡན་འདས་ཀྱིས་ལྷུང་བཟེད་ཞ་ཉེའི་དབྱར་འདབ་ཀྱིས་གླན་པར་བྱའོ། །ཞེས་གསུངས་པ་དང། དེ་
དག་གིས་ལྷུང་བཟེད་ཐམས་ཅད་ཞ་ཉེས་དཀྲིས་པ་བྲམ་ཟེ་དང་ཁྱིམ་བདག་དག་གིས་མཐོང་སྟེ། ཨེ་མའོ། །འཕགས་མ་དག་ཅི་ཡིན་ཞེས་དྲིས་པ་དང། དེ་དག་གིས་སྨྲས་པ་
ཤེས་ལྡན་དག་བཅོམ་ལྡན་འདས་ཀྱིས་རྗེས་སུ་གནང་ངོ། །དེ་དག་གིས་སྨྲས་པ། འཕགས་མ། ཨེ་མའོ། །བཅོམ་ལྡན་འདས་ཀྱིས་ལྷུང་བཟེད་ཐམས་ཅད་ཞ་ཉེས་གཡོགས་ཤིག་
ཅེས་དེ་སྐད་གསུང་ངམ། བྱུང་རྒྱལ་དུ་མ་ཟེར། དགེ་སྦྱོང་ཁྱེད་ཅག་འདོད་པའི་ཡོན་ཏན་ལ་ཆགས་སམ་ཅི་ཞེས་བྱ་བ་དང། དེ་དག་སྦོབས་པ་མེད་དེ་ཅང་མི་སྨྲ་བར་འདུག་པ་དེའི་སྐབས་
དགེ་སློང་རྣམས་ཀྱིས་ཐོས་ཏེ། བཅོམ་ལྡན་འདས་ལ་གསོལ་བ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་བྲམ་ཟེ་དང་ཁྱིམ་བདག་འཕྱ་བའི་གཞིར་གྱུར་གྱི་

[286A]༄༅། །དེ་ལྟ་བས་ན་དེ་བཞིན་དུ་ལྷུང་བཟེད་ཐམས་ཅད་ཞ་ཉེས་དཀྲི་བར་མི་བྱའོ། །འོན་ཀྱང་ཞབས་ཉི་ཚེ་ཞ་ཉེས་དེ་བཞིན་དུ་དཀྲི་བར་བྱའོ། །ཞེས་པ་དང། དེ་དག་གིས་
རིའི་རྩེ་མོ་འདྲ་བ་དང། ར་བའི་ཅོག་འདྲ་བར་དཀྲིས་པ་དང་བཅོམ་ལྡན་འདས་ཀྱིས་བཀའ་སྩལ་པ། ལྷུང་བཟེད་ཀྱི་ཞབས་ཀྱི་ལྷན་པ་གཉིས་ཏེ། བྱང་ཆུབ་ཀྱི་ཤིང་གི་ལོ་མ་འདྲ་བར་
བྱ་བ་དང། ལག་མཐིལ་འདྲ་བའི་ལོ་མས་དཀྲི་བར་བྱའོ། །གླེང་གཞི་ནི་མཉན་ཡོད་ནའོ། །སྦོམ་དགའ་མོ་ལ་མཆིང་བུའི་བུམ་བུ་ཞིག་ཡོད་དོ། །ཇི་ཙམ་ན་བུད་མེད་གཞན་ཞིག་གི་མག་
པ་ཞིག་འོངས་པ་དང། དེ་སྦོམ་དགའ་མོའི་དྲུང་དུ་ཉེ་བར་སོང་སྟེ། སྨྲས་པ། འཕགས་མ་མཆིང་བུའི་བུ་མ་བུ་རེ་ཞིག་ཅུང་ཟད་ཅིག་གཡར་རོ། །དེས་སྨྲས་པ། དེས་ཅི་བྱ། དེས་འཕགས་
མ་བདག་གི་མག་པ་ཞིག་མཆིས་ཏེ། དེའི་བཏུང་བའི་སྣོད་མ་མཆིས་སོ། །ཞེས་སྨྲས་ནས། དེས་དེ་ལ་བྱིན་པ་དང། བག་མེད་པས་ཆག་གོ་།ཅི་ཙམ་དུས་གཞན་ཞིག་ན། སྦོམ་དགའ་
མོས་བླང་བར་བརྩམས་པ་དང། དེས་སྨྲས་པ། འཕགས་མ། དེ་བག་དང་མ་ལྡན་ཏེ་ཆག་པར་གྱུར་གྱི། རིན་དབུལ་ལོ། །སྦོམ་དགའ་མོས་སྨྲས་པ། ཕུ་ནུ་མོ། ང་ལ་རིན་མི་དགོས་
ཀྱི་དེ་ཉིད་བྱིན་ཅིག་དེས་སྨྲས་པ། འཕགས་མ་གཞན་ཞིག་བགྱིས་ལ་དབུལ་ལོ། །དེས་སྨྲས་པ། དེ་ཉིད་བྱིན་ཅིག་ཅེས་བྱས་པ་དང། དེ་དག་ཕན་ཚུན་རྩོད་པར་གྱུར་ཏེ་

[286B] བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་དགོངས་པ། ཉེས་དམིགས་གང་ཡིན་པ་ནི། དགེ་སློང་མས་མཆིང་བུའི་
བུམ་བུ་བཅངས་པ་ཡིན་ཏེ། དེ་ལྟ་བས་ན་དགེ་སློང་མ་དག་གིས་མཆིང་བུའི་བུམ་བུ་བཅང་བར་མི་བྱ་བར་མཁྱེན་ནས་བཀའ་སྩལ་པ་དགེ་སློང་དག། མཆིང་བུའི་བུམ་བུའི་རྒྱུས་སྦོམ་
དགའ་མོ་འཐབ་མོ་བྱེད་པར་གྱུར་གྱི། དེ་ལྟ་བས་ན་དགེ་སློང་མ་རྣམས་ཀྱིས་མཆིང་བུའི་བུམ་བུ་བཅང་བར་མི་བྱའོ། །དགེ་སློང་མས་མཆིང་བུའི་བུམ་བུ་བཅངས་ན་འགལ་ཚབས་ཅན་དུ་
འགྱུར་རོ། །སྡོམ་ནི། བུད་མེད་གར་དང་འབྲེལ་བ་དང། །གནས་བརྟན་གྱིས་ཀྱང་ཆོས་བཤད་དང། ཡང་ན་གཞན་ལ་གསོལ་བ་གདབ། །བཞི་པོ་དག་གིས་བསྐོར་བར་བྱའོ། །སངས་རྒྱས་
བཅོམ་ལྡན་འདས་མཉན་ཡོད་ན་རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །མཉན་ཡོད་ན་ཁྱིམ་བདག་ཕྱུག་པ། ནོར་མང་བ། ལོངས་སྤྱོད་
ཆེ་བ་ཞིག་གནས་པ་དེའི་མནའ་མ་ལ། ཁྱེའུ་ཞིག་བཙས་པར་གྱུར་ཏོ། །དེ་བཙས་པ་ལ་ལྟ་བར་ཡིད་དགའ་ནས། ཉེ་དུ་དང། གཉེན་འདབ་དང། སྐྱེ་བོ་དག་འོངས་ཏེ་མཚན་ཐོག་
ཐག་གར་བྱས་ནས། དེ་ནས་ཁྱིམ་བདག་དེ་འཁོར་གྱི་སྐྱེ་བོ་དང་རིང་ཞིག་རྩེས་ནས། ནམ་ནངས་པ་དང་གཉིད་ལོག་པར་གྱུར་ཏོ་།དེའི་ཆུང་མ་ཡང་གཉིད་ཀྱིས་མྱོས་པར་གྱུར་ན། དེའི་

[287A]༄༅། །རྨི་ལམ་ན་བདག་དང་ཁྱོར་ལྷན་ཅིག་ཉལ་བར་རྨིས་ཤིང། དེའི་མི་གཙང་བ་ཡང་བྱུང། དེའི་གོས་དང། དེའི་སྨད་གཡོགས་ཀྱང་སྙིལ་ནས་ས་ལ་ལྷུང་ཞིང་
འདུག་པ་དག་དང། བསོད་སྙོམས་པ་ཞིག་གནམ་བབས་སུ་ནང་པར་སྔར་ལངས་ཏེ། བསོད་སྙོམས་ལ་རྒྱུ་ཞིང་ཁྱིམ་དེར་སོང་བ་དང། དེའི་ཁྱིམ་སྒོ་མང་པོ་ཞིག་སྟེ། དེ་སྒོ་ཁང་
དང་པོར་སོང་སྟེ་བལྟས་ན་སྟོང་ངོ། །དེ་བཞིན་དུ་གཉིས་པ་དང་གསུམ་པ་སོང་ན་དེ་ཡང་སྟོང་སྟེ། ཇི་ཙམ་བཞི་པར་སོང་སྟེ་བལྟས་པ་དང། ཁྱིམ་བདག་དེའི་ཆུང་མ་དེ་བཞིན་
དུ་ཚུལ་མི་སྡུག་པར་འདུག་སྟེ། དེ་སྐྲག་ནས་མོད་ལ་འབྲོས་པར་བརྩམས་པ་དང། དེའི་དྲན་པ་ཉམས་པར་གྱུར་པས་དེ་གར་འགྲོ་ཆ་མེད་དེ། ཇི་ཙམ་ཕན་ཚུན་སོང་བ་དང། །
ཁྱིམ་བདག་དེའི་མལ་ཁང་དུ་སོང་ངོ། །དེ་མལ་ན་རྡེག་འཆོས་པ་དང། ཁྱིམ་བདག་དེ་སད་དེ། བསོད་སྙོམས་པ་ཞིག་མཐོང་ནས། དེས་དགེ་སློང་ཁྱོད་གང་ནས་འདིར་འོངས། ཞེས་
དྲིས་པ་དང། བསོད་སྙོམས་པ་དེ་འདར་ཞིང་སྤ་གོང་ནས་ལན་སྦྱིན་ཡང་མ་ནུས་སོ། །ཇི་ཙམ་ན་ཁྱིམ་བདག་མལ་ཁང་ནས་བྱུང་ནས་ཆུང་མ་ཚུལ་མི་སྡུག་པ་མཐོང་སྟེ། དེས་
བསམས་པ། མ་ལ་དགེ་སློང་མི་སྲུན་པ་འདིས་བདག་གི་ཆུང་མ་ལ་ཡོངས་སུ་སྤྱད་དོ། །སྙམ་སྟེ། དེས་ལུས་ལ་བྱེ་བྲག་མེད་པར་ལྟག་དབྱུག་དང། ཐལ་ལྕག་དང། རྡོག་པ་དང། ཁུ་

[287B]དེའི་ཆུང་མ་སད་དེ། དེས་སྨྲས་པ། རྗེའི་སྲས་ཅིའི་སླད་དུ་དགེ་སློང་འདི་དེ་བཞིན་དུ་བརྡེག་དེས་སྨྲས་པ། ཁྱོད་གཉིད་ཀྱིས་ལོག་
སྟེ་མྱོས་པ་ལ། མགོ་རེག་མི་སྲུན་པ་འདིས་ཡོངས་སུ་སྤྱད་དོ། །དེས་སྨྲས་པ། རྗེའི་སྲས། སྡིག་པ་ཞི་བར་གྱུར་ཅིག་རབ་ཏུ་བྱུང་བ་འདིས་འདི་ལྟ་བུའི་ལས་མ་བགྱིས་མོད་ཀྱི། བདག་གཉིད་
ཀྱིས་ལོག་སྟེ། མྱོས་པའི་རྨི་ལམ་འདི་ལྟ་བུ་ཞིག་རྨིས་ཏེ། ཁྱོད་དང་བདག་གཉིས་ཡོངས་སུ་སྤྱོད་ཅིང། སྨད་གཡོགས་ཀྱང་ཀུན་ཏུ་སྙིལ་ནས་ས་ལ་ལྷུང་སྟེ། རབ་ཏུ་བྱུང་བ་འདིས་མ་ནོངས་
ཀྱི་ཐོང་ཞིག་དེས་དེའི་མགོ་དང། ལྷུང་བཟེད་ཀྱང་བཅག་ཆོས་གོས་ཀྱང་དྲལ་ནས། དེ་དེ་བཞིན་དུ་ཚུལ་མི་སྡུག་པར་མིག་མཆི་མས་གང་ཞིང། རང་གི་ལས་ལ་དམིགས་ནས་རྒྱལ་
བྱེད་ཀྱི་ཚལ་དུ་སོང་བ་དང། དེ་དགེ་སློང་དག་གིས་མཐོང་སྟེ་ཚེ་དང་ལྡན་པ་ཅི་འདི་འདྲ་བའི་གནས་སུ་སུས་བཞག་ཅེས་དྲིས་པ་དང། དེས་ཇི་ལྟར་གྱུར་པ་རྒྱས་པར་སྨྲས་པ་དང། དེའི་
སྐབས་དགེ་སློང་དག་གིས། བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་དགོངས་པ། ཉེས་དམིགས་གང་ཡིན་པ་ནི། དགེ་སློང་དག་།ཁྱིམ་གྱི་སྒོ་མང་པོར་བབ་བབ་
ཏུ་འགྲོ་བ་ཡིན་ཏེ། དེ་ལྟ་བས་ན་དགེ་སློང་དག་གིས་ཁྱིམ་གྱི་སྒོ་མང་པོར་བབ་བབ་ཏུ་འགྲོ་བར་མི་བྱ་བར་མཁྱེན་ནས་བཀའ་སྩལ་པ་དགེ་སློང་དག་དེ་ལྟ་བས་ན། དེའི་ཕྱིར་དགེ་སློང་

[288A]༄༅། །དག་གིས་ཁྱིམ་གྱི་སྒོ་མང་པོར་བབ་བབ་ཏུ་འགྲོ་བར་མི་བྱའོ། །འོན་ཀྱང་སྔར་ཁྱིམ་གཞན་དུ་སོང་སྟེ། ཕྱིས་ཁྱིམ་གྱི་སྒོ་མང་པོར་ཕྱེ་དང་ཚོད་མ་དག་སྔར་
མཚན་མར་སྒོ་དྲུང་དུ་བཞག་སྟེ་འཇུག་པར་བྱའོ། །བཅོམ་ལྡན་འདས་ཀྱིས་ཕྱེ་དང་ཚོད་མ་སྒོ་དྲུང་དུ་མཚན་མ་བཞག་སྟེ་ཁྱིམ་གྱི་སྒོ་མང་པོར་འགྲོ་བར་བྱའོ། །ཞེས་གསུངས་པ་དང་
དགེ་སློང་དག་གིས་སྒོ་དྲུང་དུ་མཚན་མ་བཞག་སྟེ་མ་སྦྲན་པར་སོང་བ་དང། སྐྱེས་པ་བུད་མེད་ཡིད་གཅུགས་པ་དག་སྨད་གཡོགས་དང། སྟོད་གཡོགས་དག་ལ་ཤིག་དང། མང་ཀུན་
དག་ཐུ། ལུས་དག་འཕྱ་ཞིང་འདུག་པའི་བུད་མེད་ཀྱིས་དེ་མཐོང་སྟེ་བརྟབས་ནས། ཤིན་ཏུ་སྒྲེན་མོ་དང། སྒྲེན་ཅེར་དུ་གྱུར་ཏེ། དེ་དག་འཕྱ་བའི་སྐབས་ད་དག་སློང་དག་གིས་ཐོས་
ནས། བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་བུད་མེད་རྣམས་འཕྱ་བའི་གཞིར་གྱུར་གྱི་དེ་ལྟ་བས་ན་དགེ་སློང་
རྣམས་ཀྱིས་དེ་བཞིན་དུ་གློ་བུར་དུ་འགྲོ་བར་མི་བྱའོ། །འོན་ཀྱང་སྒྲ་བྱས་ཏེ་ནང་དུ་འགྲོ་བར་བྱའོ། །བཅོམ་ལྡན་འདས་ཀྱིས་སྒྲ་བྱས་ཏེ་འགྲོ་བར་བྱའོ། །ཞེས་གསུངས་པ་དང་
དེ་དག་གི་ཨ་ལ་ལ་ཞེས་བྱས་ནས་སོང་བ་དང། ནང་མི་དག་གིས་སྨྲས་པ། འཕགས་པ་ཁྱེད་ཅག་ཅི། ཁྱེའུ་བྱིས་པ་བཞིན་དུ་ཨ་ལ་ལ་ཞེས་ཟེར་ཞིང་འོང་ངམ། དེ་དག་

[288B] སྲིང་མོ། བཅོམ་ལྡན་འདས་ཀྱིས་སྒྲ་བྱོས་ལ་སོང་ཞིག་ཅེས་བཀའ་སྩལ་ཏེ། ངེད་ཚིག་སྨྲས་ནས་འོང་ངོ། །དེ་དག་གིས་སྨྲས་པ། འཕགས་པ་ཁྱེད་སྒྲའི་ཐབས་གཞན་མེད་
དམ་ཅི་ན། ཁྱེད་ཅག་དེ་བཞིན་དུ་འོང། དེ་དག་སྤོབས་པ་མེད་དེ་ཅང་མི་སྨྲ་བར་འདུག་པ་དང། དེའི་སྐབས་དགེ་སློང་དག་གིས་ཐོས་ཏེ། བཅོམ་ལྡན་འདས་ལ་གསོལ་པ་དང། བཅོམ་
ལྡན་འདས་ཀྱིས་བཀའ་སྩལ་པ། དགེ་སློང་དག་གིས་ཨ་ལ་ལ་ཞེས་ཟེར་ཞིང་ཁྱིམ་དུ་འགྲོ་བར་མི་བྱའོ། །འོན་ཀྱང་སྒྲ་གཞན་བྱའོ་།བཅོམ་ལྡན་འདས་ཀྱིས་སྒྲ་གཞན་བྱའོ། །ཞེས་
གསུངས་པ་དང། དེ་དག་འགྲོ་བའི་ཚེ་སྒོ་འཕར་ལ་བརྡུངས་པ་དང། ནང་མི་དག་གིས་སྨྲས་པ། འཕགས་པ་ཅི་སྟེ་སྒོ་འཕར་ལ་བརྡེག་དེ་དག་གིས་སྨྲས་པ། སྒྲ་བྱེད་དོ། །ཅི་ཁྱོད་
ཅག་གིས་སྒོ་འཕར་གཅག་གམ། །ཞེས་པ་དང། དེ་དག་སྤོབས་པ་མེད་དེ། ཅང་མི་སྨྲ་བར་འདུག་པ་དང། དེའི་སྐབས་དགེ་སློང་དག་གིས་ཐོས་ཏེ། བཅོམ་ལྡན་འདས་ལ་གསོལ་
པ་དང། བཅོམ་ལྡན་འདས་ཀྱིས་བཀའ་སྩལ་པ། སྒོ་འཕར་ལ་བརྡེག་པར་མི་བྱའོ། །འོན་ཀྱང་དབྱུག་པས་སྒྲ་དབྱུང་བར་བྱའོ། །དགེ་སློང་དག་གིས་སྒྲ་དབྱུང་བའི་དབྱུག་པ་དེ་ཅི་
འདྲ་མ་ཤེས་ནས། བཅོམ་ལྡན་འདས་ཀྱིས་བཀའ་སྩལ་པ། འཁར་གསིལ་བཅང་བར་བྱ་སྟེ། དེས་སྒྲ་བྱས་ནས་འཇུག་པར་བྱའོ། །བཅོམ་ལྡན་འདས་ཀྱིས་འཁར་གསིལ་གྱིས་

[289A]༄༅། །སྒྲ་བྱས་ཏེ་འཇུག་པར་བྱའོ། །ཞེས་གསུངས་ནས། དགེ་སློང་དག་གིས་འཁར་གསིལ་གྱིས་སྒྲ་བྱས་ནས་སོང་བ་དང། དེ་དག་ལ་ཁྱི་དག་གིས་གནོད་
པར་བྱས་པ་དང། ཁ་ཅིག་གིས་མ་བརྟགས་པར་འཁར་གསིལ་གྱིས་མང་དུ་བརྡེག་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལ་འཁར་གསིལ་གྱིས་བརྡེག་པར་ནི་མི་བྱ་
མོད་ཀྱི། བསྡིགས་པར་ནི་བྱའོ། །ཁྱི་ཁ་ཅིག་ལ་བསྡིགས་པ་དང་སླར་ཤིན་ཏུ་ཟ་བར་གྱུར་ཏེ། བཅོམ་ལྡན་འདས་ཀྱིས་བཀའ་སྩལ་པ་དེ་ལ་བསོད་སྙོམས་ལས་ཁམ་གཅིག་
ཙམ་སྦྱིན་པར་བྱའོ། །མ་དད་པ་གཞན་ཞིག་གི་ཁྱིམ་དུ་དེ་དག་སོང་ནས། དགེ་སློང་དག་གིས་འཁར་གསིལ་དཀྲོལ་བ་དང། མི་དགའ་བར་གྱུར་ཏེ། སུས་ཀྱང་མ་དྲིས་སོ། །བཅོམ་
ལྡན་འདས་ཀྱིས་བཀའ་སྩལ་པ། ཡང་དང་ཡང་དུ་དཀྲོལ་བར་མི་བྱ་སྟེ། འོན་ཀྱང་ལན་གཉིས། ལན་གསུམ་དུ་དཀྲོལ་བར་བྱའོ། །གླེང་གཞི་ནི་མཉན་ཡོད་ནའོ། །མཉན་ཡོད་ན་
ཁྱིམ་བདག་གཞན་ཞིག་འདུག་པ་དེའི་ཁྱིམ་དུ་སངས་རྒྱས་ལ་སོགས་པ། དགེ་སློང་གི་དགེ་འདུན་གདུགས་ཚོད་ལ་སྤྱན་དྲངས་པ་དང། དགེ་སློང་གི་དགེ་འདུན་ནི་དོང་ངོ། །བཅོམ་
ལྡན་འདས་ནི་རྫས་ཀྱིས་བསྒྲུབས་པ་ན་བཞུགས་ཤིང། བསོད་སྙོམས་ཀྱང་ལེན་ཏོ། །རྒྱུ་རྣམ་པ་ལྔས་སངས་རྒྱས་བཅོམ་ལྡན་འདས་རྣམས་རྫས་ཀྱིས་བསྒྲུབས་པ་ན་བཞུགས་

[289B] བསོད་སྙོམས་ཀྱང་ལེན་ཏེ། རྣམ་པ་ལྔ་གང་ཞེ་ན་ནང་དུ་ཡང་དག་འཇོག་པར་བཞེད་པ་དང། ལྷ་རྣམས་ལ་ཆོས་འཆད་པར་བཞེད་པ་དང། ནད་པ་རྣམས་ལ་གཟིགས་པར་
བཞེད་པ་དང། མལ་སྟན་རྣམས་ལ་བརྟག་པར་བཞེད་པ་དང། ཉན་ཐོས་རྣམས་འདུལ་བ་ལ་བསླབ་པའི་གཞི་བཅའ་བར་བཞེད་པ་ཡིན་ཏེ་འདིའི་སྐབས་སུ་བཅོམ་ལྡན་འདས་
ཀྱིས་ཉན་ཐོས་རྣམས་འདུལ་བ་ལ་བསླབ་པའི་གཞི་བཅའ་བར་བཞེད་དེ། རྫས་ཀྱིས་བསྒྲུབས་པ་ན་བཞུགས་ཤིང། བསོད་སྙོམས་ཀྱང་ལེན་ཏོ། །ཁྱིམ་བདག་དེས་ལོ་མའི་བཀད་
ས་གཞི་བྱས་ཏེ། དེའི་འོག་ཏུ་དགེ་སློང་གི་དགེ་འདུན་བཞུགས་པ་དང། ལྷས་ཆར་དབབ་པར་བརྩམས་སོ། །དགུན་གྱི་དུས་ཤིག་ཏུ་བབ་སྟེ། ཁྱིམ་བདག་དེས་དགེ་སློང་གི་དགེ་
འདུན་ལ་ཐུག་པ་དང། འཁུར་བ་དང། འབྲས་འཁུར་དང། ལ་ཕུག་དག་བྲི་མས་པ་དང། དེ་ལ་དགེ་སློང་ཁ་ཅིག་ནི་ཐུག་པ་འཐུང་བ་ན་ཧུབ་ཧུབ་ཅེས་སྒྲ་བྱེད་དོ། །ཁ་ཅིག་འབྲས་
འཁུར་ཟ་བ་ན། ཁྲུམ་ཁྲུམ་ཞེས་སྒྲ་བྱེད་དོ། །ཁ་ཅིག་ནི་ལ་ཕུག་ཟ་བ་ན། སོལ་སོལ་ཞེས་སྒྲ་བྱེད་དོ། །ཐིགས་པ་བཀད་སར་ཟགས་ཏེ། སྒྲ་ཐིགས་ཐིགས། ཞེས་ཟེར་རོ། །དགེ་སློང་
བུམ་པར་ཆུ་འཐུང་ན་སྒྲ་བླུག་བླུག། ཅེས་ཟེར་བ་དང། དེ་ལ་རོལ་མོ་མཁན་ལས་རབ་ཏུ་བྱུང་བ་ཞིག་དྲན་པ་ཉེ་བར་མི་འཇོག་སྟེ་སྔོན་བྱས་པ་རྗེས་སུ་དྲན་ནས། རྣམ་པར་རྟོག་པའི་

[290A]༄༅། །དབང་རྒྱས་ཏེ། ཀུན་ཏུ་རྟོག་པའི་ཤུགས་ཀྱིས་ལངས་ཏེ་སྒྲ་གྲགས་པ་དེ་དང་མཐུན་པར་སྦྱར་ནས་གར་བྱས་ཏེ། བཙུན་པ་སོལ་སོལ། བཙུན་པ་ཁྲུམ་ཁྲུམ། བཙུན་པ་
ཆོམ་ཆོམ། བཙུན་པ། བལྕག་བལྕག་བཙུན་པ། བླུག་བླུག་ཅེས་ཟེར་ཏེ། དེ་ལ་དགེ་སློང་གང་དྲན་པ་ཉེ་བར་མ་བཞག་པ་དེ་ལ་ཡིད་དགའ་བར་གྱུར་ཏེ་དགོད་དོ། །གང་དྲན་པ་ཉེ་བར་
བཞག་པ་དེ་དག་ནི་སྤྱོད་ལམ་ལས་མ་འཁྲུགས་ཏེ། དེ་ཉིད་ན་འདུག་གོ་ཞལ་ཏ་པ་ཁ་ཅིག་ནི་གད་མོ་དགོད་བར་རྩོམ་མོ། །ཁ་ཅིག་ནི་འཕྱ་བར་གྱུར་ཏོ། །ཁྱིམ་བདག་ཀྱང་མ་དད་པར་
གྱུར་ཏོ། །དེ་ནས་བསོད་སྙོམས་ལེན་པའི་དགེ་སློང་ཡང་མ་དད་པ་སྐྱེས་པར་གྱུར་ཏེ། བསོད་སྙོམས་བླངས་ནས། །བཅོམ་ལྡན་འདས་གང་ན་བ་དེར་སོང་སྟེ་ཕྱིན་ནས། བསོད་སྙོམས་ཕྱོགས་
གཅིག་ཏུ་བཞག་སྟེ། བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ་ཆོས་ཉིད་ཀྱིས་སངས་རྒྱས་བཅོམ་ལྡན་འདས་རྣམས་ནི་བསོད་སྙོམས་
ལེན་པའི་དགེ་སློང་ལ་ཡིད་རབ་ཏུ་དགའ་བས་དགའ་བར་བྱ་བའི་གཏམ་མཛད་དེ། ཅི་དགེ་སློང་གི་དགེ་འདུན་དག་ཁ་ཟས་བསོད་པས་ཚིམ་པར་བྱས་སམ། ཞེས་རབ་ཏུ་དགའ་བའི་
གཏམ་མཛད་དེ། བཅོམ་ལྡན་འདས་ཀྱིས་བསོད་སྙོམས་ལེན་པའི་དགེ་སློང་ལ། དགེ་སློང་དག། ཀྱེ་མའོ། །དགེ་སློང་གི་དགེ་འདུན་རྣམས་ཁ་ཟས་བསོད་པས་ཚིམ་པར་གྱུར་ཏམ་

[290B] བཙུན་པ། དེ་བཞིན་ཏེ། དགེ་སློང་གི་དགེ་འདུན་རྣམས་ལ་ཁ་ཟས་གསོད་པས་ཚིམ་མོད་ཀྱི། ཁྱིམ་བདག་ནི་མ་དད་པར་གྱུར་ཏོ། །ཅི་བྱས། དེ་དག་གིས་ཇི་ལྟར་
གྱུར་པ་རྒྱས་པར་གསོལ་པ་དང། དེ་ནས་བཅོམ་ལྡན་འདས་ཀྱིས་ཟས་ཀྱི་བྱ་བ་མཛད་ནས་གཙུག་ལག་ཁང་གི་ཕྱི་རོལ་ཏུ་ཞབས་བཀྲུས་ཏེ། གཙུག་ལག་ཁང་དུ་གཤེགས་ནས། ནང་དུ་
ཡང་དག་འཇོག་ལ་ཞུགས་སོ། །དེ་ནས་བཅོམ་ལྡན་འདས་ཕྱི་དྲོ་ནང་དུ་ཡང་དག་འཇོག་ལས་བཞེངས་ནས། དགེ་སློང་གི་དགེ་འདུན་གྱི་མདུན་དུ་གདན་བཤམས་པ་ལ་བཞུགས་སོ། །བཞུགས་
ནས་དགེ་སློང་དེ་དག་ལ་འདི་སྐད་ཅེས་བཀའ་སྩལ་ཏོ། །དགེ་སློང་ཁྱོད་རྣམས་ཀྱིས་ཅི་ལ་བསམས་ཏེ་འདི་ལྟ་བུ་བྱས། དེ་དག་གིས་གསོལ་པ། བཙུན་པ་ཅུང་ཟད་འཕྱ་བའི་བསམ་པ་དང་
ཅུང་ཟད་དགོད་པའི་བསམ་པར་གྱུར་ཏོ། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་འདི་སྐད་ཅེས་བཀའ་སྩལ་ཏོ། །དགེ་སློང་གང་འདི་དགོད་པའི་བསམ་པས་དེ་བཞིན་དུ་བྱས་
པ་ནི་དེ་ལ་འགལ་ཚབས་ཅན་དུ་འགྱུར་རོ། །གལ་ཏེ་འཕྱ་བར་བསམས་པ་ནི་ལྟུང་བ་མེད་དོ། །འོན་ཀྱང་དགེ་སློང་དག། ཉེས་དམིགས་གང་ཡིན་པ་ནི། དགེ་སློང་དག་གིས་སྒྲ་དང་བཅས་ཏེ་
ཁ་ཟས་ཟོས་པ་ཡིན་ནོ། དེ་ལྟ་བས་ན་དགེ་སློང་དག་གིས་སྒྲ་དང་བཅས་ཏེ་ཁ་ཟས་བཟའ་བར་མི་བྱའོ། །དགེ་སློང་གིས་སྒྲ་དང་བཅས་ཏེ་ཁ་ཟས་ཟོས་ན་འགལ་ཚབས་ཅན་དུ་འགྱུར་རོ། །

[291A]༄༅། །བཅོམ་ལྡན་འདས་ཀྱིས་དགེ་སློང་རྣམས་སྒྲ་དང་བཅས་ཏེ་ཁ་ཟས་བཟའ་བར་མི་བྱའོ། །ཞེས་གསུངས་པ་དང། བྲམ་ཟེ་དང་ཁྱིམ་བདག་དད་པ་ཅན་དག་གིས་དགེ་
སློང་དག་ལ་རྒྱལ་མོ་ག་གོན་དང། འབྲས་འཁུར་དང། མར་འཁུར་དང། ལ་ཕུག་དང། བུ་རམ་ཤིང་དག་ཕུལ་བ་དང། དགེ་སློང་རྣམས་ཐེ་ཚོམ་སྐྱེས་ནས་མ་བླངས་སོ། །དེ་དག་
གིས་སྨྲས་པ། འཕགས་པ། གལ་ཏེ་སངས་རྒྱས་བཅོམ་ལྡན་འདས་འཇིག་རྟེན་དུ་མ་བྱུང་བའི་ཚེ་ནི། བདག་ཅག་གི་སྦྱིན་གནས་མུ་སྟེགས་ཅན་ལགས་ལ། ད་ལྟར་བཅོམ་ལྡན་
འདས་འཇིག་རྟེན་དུ་བྱུང་སྟེ། ད་ནི་ཁྱེད་རྣམས་སྦྱིན་གནས་ལགས་ན། གལ་ཏེ་ཁྱེད་རྣམས་ཀྱིས་མ་བླངས་པར་གྱུར་ན། བདག་ཅག་འཇིག་རྟེན་ཕ་རོལ་གྱི་ལམ་རྒྱགས་དང་བྲལ་
བར་འགྱུར་ལ། བཅོམ་ལྡན་འདས་ཀྱིས་ཀྱང་དུས་སུ་སྦྱིན་པའི་མདོ་ལས། གང་ལོ་ཏོག་སར་པ་དང། འབྲས་བུ་སར་པ་གང་ཡིན་པ་དེ་དག་དུས་སུ་དང་པོར་ཚུལ་ཁྲིམས་དང་ལྡན་
པ་ལ་བྱིན་ལ། དེ་ནས་ཕྱིས་བདག་གིར་ཡོངས་སུ་སྤྱོད་ཅིག་ཅེས་གསུངས་ཏེ། འདི་ནི་དུས་སུ་སྦྱིན་པ་ཡིན་པས། དེ་ལྟ་བས་ན་རྗེས་སུ་ཐུགས་བརྩེ་བར་དགོངས་ཏེ་བཞེས་ཤིག་ཅེས་
སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་རྗེས་སུ་གནང་སྟེ། བྱིན་པ་ལོང་ལ། འབྲས་འཁུར་ནི། འབྲས་ཆན་དང། ཕྱེ་དང་ལྷན་ཅིག་གྱིས་ལ་བཟའ་

[291B] །ལ་ཕུག་དང། རྒྱལ་མོ་ག་གོན་དང། མར་ཁུར་དག་ནི་དུམ་བུར་བྱས་ཏེ། བཟའ་བར་བྱའོ། །གླེང་གཞི་ནི་མཉན་ཡོད་ནའོ། །མཉན་ཡོད་ན་ཁྱིམ་བདག་གཞན་ཞིག་གིས་སངས་
རྒྱས་ལ་སོགས་པ། དགེ་སློང་གི་དགེ་འདུན་ཁྱིམ་དུ་གདུགས་ཚོད་ལ་སྤྱན་དྲངས་སོ། །དེར་དགེ་སློང་དག་གཞན་ལམ་བསྡད་པར་སྡེ་སྡེར་ཆད་དེ་འོངས་ནས། དེ་དག་གིས་སྨྲས་པ་
ཁྱིམ་བདག་བདག་ཅག་ལ་བྲིམས་ཤིག་བདག་ཅག་གིས་བཟའ་བར་བགྱིའོ་།དེ་དག་གིས་ཟོས་ནས་སོང་བ་དང། གཞན་དང་གཞན་དག་ཀྱང་དེ་བཞིན་དུ་གྱུར་ནས། ཁྱིམ་བདག་
དེ་འབྲིམ་བས་བྲེལ་བར་གྱུར་ཏེ། མི་དགའ་བ་སྐྱེས་ནས། ཀྱེ་མའོ་།ཁྱེད་ཅག་ཐམས་ཅད་ལྷན་ཅིག་ཚོགས་ཏེ་བྲིམ་བར་བྱའོ། །ཞེས་སྨྲས་པ་དེའི་སྐབས། དགེ་སློང་དག་གིས་ཐོས་ཏེ་
བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་དགེ་སློང་དག་ཁྱིམ་བྲེལ་བར་བཟའ་བར་མི་བྱ་སྟེ། སྔར་སོང་བ་དེ་དག་སྒོ་དྲུང་དུ་བསྡད་པར་
བྱ་ཞིང། ཇི་ཙམ་ཐམས་ཅད་ཚོགས་ཏེ་ཞུགས་ནས་བཟའ་བར་བྱའོ་།བྲེལ་བའི་དེར་ཟོས་ན་འགལ་ཚབས་ཅན་དུ་འགྱུར་རོ། །བཅོམ་ལྡན་འདས་ཀྱིས་དགེ་སློང་དག་བྲེལ་བའི་དེར་བཟའ་བར་མི་
བྱའོ༑ ༑ཞེས་གསུངས་པ་དང། དགེ་སློང་གཞན་ཞིག་ན་བར་གྱུར་ཏེ་དེའི་གཡོག་པོ་ཟན་ནོད་དུ་སོང་བ་དང། རིང་ཞིག་ཏུ་མ་འོངས་ཏེ་དེ་འགྱོད་པར་གྱུར་པ་དེའི་སྐབས་དགེ་སློང་དག་

[292A]༄༅། །གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་འདུག་ཅིང་བསོད་སྙོམས་ཟ་བར་རྗེས་སུ་གནང་བ་རྣམ་བ་ལྔ་
སྟེ། གློ་བུར་དུ་འོངས་པ་དང། འགྲོ་བ་དང། ནད་པ་དང། ནད་གཡོག་དང། ལས་བྱེད་པ་དག་སྟེ་དེ་དག་ལ་སྦྱིན་ནོ། །གླེང་གཞི་ནི་མཉན་ཡོད་ནའོ། །མཉན་ཡོད་ན་ཁྱིམ་བདག་ཕྱུག་པ་
ནོར་མང་བ། ལོངས་སྤྱོད་ཆེ་བ་ཞིག་གནས་པ་དེ་དུས་གཞན་ཞིག་ན་སངས་རྒྱས་ལ་མངོན་པར་དད། ཆོས་དང། དགེ་འདུན་ལ་མངོན་པར་དད་དེ། དེས་སངས་རྒྱས་ལ་སོགས་པ་དགེ་
སློང་གི་དགེ་འདུན་ཁྱིམ་དུ་གདུགས་ཚོང་ལ་སྤྱན་དྲངས་པ་དང་དགེ་སློང་གི་དགེ་འདུན་ནི་དོང་ངོ། །སངས་རྒྱས་བཅོམ་ལྡན་འདས་ནི་རྫས་ཀྱིས་བསྒྲུབས་པ་ན་བཞུགས་ཏེ། བསོད་
སྙོམས་ཀྱང་ལེན་ཏོ། །རྒྱུ་རྣམ་པ་ལྔས། སངས་རྒྱས་བཅོམ་ལྡན་འདས་རྣམས་རྫས་ཀྱིས་བསྒྲུབས་པ་ན་བཞུགས་ཤིང། བསོད་སྙོམས་ཀྱང་ལེན་ཏོ། །ཞེས་བྱ་བ་ནས། འདིའི་སྐབས་
སུ། བཅོམ་ལྡན་འདས་ཀྱིས་ཉན་ཐོས་རྣམས་འདུལ་བ་ལ་བསླབ་པའི་གཞི་བཅའ་བར་བཞེད་དེ། རྫས་ཀྱིས་བསྒྲུབས་པ་ན་བཞུགས་ཤིང་བསོད་སྙོམས་ཀྱང་ལེན་ཏོ། །ཞེས་བྱ་བ་
གོང་མ་བཞིན་ནོ། །དགེ་སློང་དེ་དག་ཟན་ཟོས་ནས་དེ་བཞིན་དུ་དོང་བ་དང། ཁྱིམ་བདག་དེ་ཆོས་ཉན་པར་འདོད་དེ་བལྟས་པ་དང། དགེ་སློང་དག་གཅིག་ཀྱང་མེད་དེ། དེ་འཕྱ་བར་

[292B] བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཁྱིམ་བདག་དེ་འཕྱ་བའི་གཞིར་གྱུར་གྱི། དེ་ལྟ་
བས་ན་དགེ་སློང་ངག་གིས་ཟན་ཟོས་ནས་དེ་བཞིན་དུ་འགྲོ་བར་མི་བྱ་སྟེ། སྦྱིན་བདག་ཆོས་འདོད་པ་ལ་བཤད་པར་བྱའོ། །མ་བཤད་པར་སོང་ན་འགལ་ཚབས་ཅན་དུ་འགྱུར་རོ། །བཅོམ་ལྡན་
འདས་ཀྱིས་སྦྱིན་བདག་ཆོས་འདོད་པ་ལ་ཆོས་བཤད་པར་བྱའོ། །ཞེས་གསུངས་པ་དང། དགེ་སློང་དག་གིས་གང་གིས་བཤད་པ་མ་ཤེས་ནས་བཅོམ་ལྡན་འདས་ཀྱིས་བཀའ་སྩལ་
པ༑ དགེ་འདུན་གྱི་གནས་བརྟན་གྱིས་བཤད་པར་བྱའོ། །གལ་ཏེ་དེས་མི་ནུས་པར་གྱུར་ན་གནས་བརྟན་གཉིས་པས་སོ། །དེས་ཀྱང་མ་ནུས་ན་དགེ་སློང་དག་གིས་རིམས་བཞིན་བསྐོར་བར་
བྱའོ༑ ༑ཡང་ན་གཞན་ནུས་པ་ཡོད་ན་དེ་ལ་གསོལ་བ་གདབ་པར་བྱའོ་།གླེང་གཞི་ནི་མཉན་ཡོད་ནའོ། །མཉན་ཡོད་ན་ཁྱིམ་བདག་ཕྱུག་པ་ནོར་མང་བ། ལོངས་སྤྱོད་ཆེ་བ་ཞིག་གནས་པ་
དེ་ཡང་དད་པ་ཅན། བསམ་པ་བཟང་ཞིང་དགེ་བ་ཞིག་སྟེ། དུས་དུས་སུ་རྒྱལ་བྱེད་ཚལ་དུ་སོང་སྟེ། སངས་རྒྱས་ཀྱི་གསུང་ཉན་ཏོ་།དེས་དུས་གཞན་ཞིག་ན་སངས་རྒྱས་ལ་སོགས་པ་དགེ་
སློང་གི་དགེ་འདུན་ཁྱིམ་དུ་གདུགས་ཚོད་ལ་སྤྱན་དྲངས་པ་དང་དགེ་སློང་གི་དགེ་འདུན་ནི་དོང་ངོ། །བཅོམ་ལྡན་འདས་ནི་རྫས་ཀྱིས་བསྒྲུབས་པ་ན་བཞུགས་ཤིང། བསོད་སྙོམས་ཀྱང་

[293A]༄༅། །ལེན་ཏོ། །རྒྱུ་རྣམ་པ་ལྔ་ཞེས་བྱ་བ་ནས། འདིའི་སྐབས་སུ་སངས་རྒྱས་བཅོམ་ལྡན་འདས་རྫས་ཀྱིས་བསྒྲུབས་པ་ན་བཞུགས་ཤིང། བསོད་སྙོམས་ཀྱང་
ལེན་ཏོ། །ཞེས་བྱ་བ་གོང་མ་བཞིན་ནོ། །བཅོམ་ལྡན་འདས་ཀྱིས་གལ་ཏེ་སྦྱིན་བདག་ཆོས་ཉན་པར་འདོད་ན། དེ་ལ་བསྐོས་པའི་དགེ་སློང་གིས་ཆོས་བཤད་པར་བྱའོ། །ཞེས་
གསུངས་པ་དང། དགེ་སློང་དག་གིས་དགེ་སློང་བསྐོས་པ་གཅིག་པུ་བ་བཞག་སྟེ། དོང་བ་དང། ཁྱིམ་བདག་དེའི་མཛའ་བོ་དང། ཉེ་དུ་དང། གཉེན་འདབ་དབང་ཆེ་དབང་ཆེ་བ་
དག་ཀྱང་ཟན་ལ་བོས་ཏེ། དེ་དག་ཀྱང་ཆུང་མ་དག་དང་ལྷན་ཅིག་དགེ་སློང་དེ་བསྐོར་ཏེ་འདུག་ནས། འཕགས་པ་ཆོས་བཤད་དུ་གསོལ་ཞེས་སྨྲས་པ་དང་དེས་དབང་ཆེ་བའི་
འཁོར་དེ་དག་འདུག་པ་མཐོང་སྟེ། སྦ་གོང་བར་གྱུར་ནས། ཅང་མི་སྨྲ་བར་འདུག་པ་དང། ཁྱིམ་བདག་དེས་བསམས་པ། བདག་དང་འཁོར་དབང་ཆེ་བ་དག་གིས་འཕགས་པ་
དེ་སྦ་གོང་བར་གྱུར་པ་ལྟ་ཞིག་སྟེ། བདག་གིས་ཆོས་བཤད་པར་བྱའོ། །སྙམ་ནས། འཕགས་པ། བཅོམ་ལྡན་འདས་ཀྱིས་སྦྱིན་པས་ནི་ལོངས་སྤྱོད་ཆེ་བར་འགྱུར། ཚུལ་ཁྲིམས་
ཀྱིས་ནི་མཐོ་རིས་སུ་སྐྱེ་བར་འགྱུར་རོ། །བསྒོམ་པས་ནི་འབྲེལ་བར་འགྱུར་རོ། །ཞེས་གསུངས་ཏེ། ཆོས་འདི་ལགས་ཀྱི། བཞུད་ཅིག་ཅེས་སྨྲས་པ་དང། དེ་སྤོབས་པ་མེད་པར་

[293B] ཅང་མི་སྨྲ་བར་སོང་ནས། དེ་གཙུག་ལག་ཁང་དུ་ཕྱིན་པ་དང། དགེ་སློང་རྣམས་ཀྱིས་དྲིས་པ། ཚེ་དང་ལྡན་པ་ཁྱོད་ཀྱིས་སྦྱིན་བདག་དེ་ལ་ཆོས་བཤད་དམ། དེས་སྨྲས་པ། ཚེ་དང་
ལྡན་པ་དག་ཇི་ལྟར་བཤད། ཁྱེད་རྣམས་ཀྱིས་བདག་གཅིག་པུ་བཞག་སྟེ། ཁྱིམ་བདག་དེའི་འཁོར་དེ་དག་མཐོང་ནས་བདག་གཅིག་པུ་སྤ་གོང་པར་གྱུར་ཏེ། དོན་དུ་ན་དེ་ཉིད་ཀྱིས་བདག་
ལ་ཆོས་བཤད་དོ། །ཞེས་དེའི་སྐབས་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དེས་ནི། བཟང་པོ་ཞིག་སྨྲས་སོ། །དགེ་
སློང་བསྐོས་པར་གྱུར་པ་དེའི་གྲོགས་དགེ་སློང་བཞི་བསྐོ་བར་བྱའོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ཞེ་ལྔ་པ། སྡོམ་ནི། བརྟགས་ནས་འགྲོ་བར་བྱ་བ་དང། བྲམ་
ཟེའི་རིགས་ཀྱི་དགེ་སློང་དང། །བཞི་ཡིས་དྲི་བར་བྱ་བ་དང། །སོ་ཤིང་དག་ཀྱང་བཀྲུ་བར་བྱ། །སངས་རྒྱས་བཅོམ་ལྡན་འདས་རྒྱལ་པོའི་ཁབ་བྱ་ཀ་ལ་ནད་ཀག་ནས་པ་ན་བཞུགས་སོ། །
བཅོམ་ལྡན་འདས་ཀྱིས་ཆོས་སྟོན་པའི་དགེ་སློང་གི་གྲོགས་དགེ་སློང་བཞི་བསྐོ་བར་བྱའོ། །ཞེས་གསུངས་པ་དང། དགེ་སློང་དག་གང་དུ་མགྲོན་དུ་པོས་ཤིང་འགྲོ་བ་དེར་ཆོས་སྟོན་པའི་
དགེ་སློང་གསོལ་བ་བཏབ་སྟེ། གྲོགས་དགེ་སློང་བཞི་བསྐོས་པ་དང་དེ་དག་གིས་མ་བརྟགས་པར་བཤང་བ་དང། གཅི་བ་དང། རིགས་ཀྱི་ཁྱིམ་དག་ཏུ་སོང་སྟེ། དེ་ཉིད་ཉེས་དམིགས་སུ་

[294A]༄༅། །གྱུར་ནས། དེའི་སྐབས་དགེ་སློང་དག་གིས། བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། གང་ཆོས་སྟོན་པའི་དགེ་སློང་གི་
གྲོགས་སུ་བསྐོས་པ་དེ་དག་གིས་དེ་ལ་མ་བརྟགས་པར་གཞན་དུ་འདོད་པར་མི་བྱའོ། །སོང་ན་འགལ་ཚབས་ཅན་དུ་འགྱུར་རོ། །གླེང་གཞི་ནི་མཉན་ཡོད་ནའོ། །མཉན་ཡོད་ན་བྲམ་ཟེ་ཞིག་
གིས། དེས་རིགས་མཉམ་པ་ལས་ཆུང་མ་བླངས་ཏེ། དེ་དེ་དང་ལྷན་ཅིག་རྩེ་བར་བྱེད། དགའ་བར་བྱེད། དགའ་མགུར་སྤྱོད་པར་བྱེད་དོ་།དེ་རྩེ་བར་བྱེད། དགའ་བར་བྱེད། དགའ་
མགུར་སྤྱོད་པར་བྱེད་པ་ལས། ཆུང་མ་སེམས་ཅན་དང་ལྡན་པར་གྱུར་ཏེ། དེ་ཟླ་བ་དགུ་ནས་བུ་ཁྱེའུ་ཞིག་བཙས་སོ། །དེ་བཙས་ནས་བཙས་སྟོན་རྒྱ་ཆེར་བྱས་ཏེ། རིགས་དང་མཐུན་
པར་མིང་བཏགས་སོ། །དེ་དུས་གཞན་ཞིག་ན་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་བ་དང། དེའི་ཁམས་མ་སྙོམས་པས་ན་བར་གྱུར་ཏེ། དེ་སྨན་པའི་དྲུང་དུ་སོང་ནས་
སྨྲས་པ། བཞིན་བཟང། བདག་གི་ལུས་ཀྱི་གནས་སྐབས་འདི་འདྲ་བར་གྱུར་ན། སྨན་དཔྱད་སྟོན་ཅིག་དེས་སྨྲས་པ། འཕགས་པ། འདི་དང་འདི་ལྟ་བུའི་བསྐ་བ་བྱོས་དང་སོས་
པར་འགྱུར་རོ། །དེས་བསྐ་བ་བྱས་པ་དང། ཇི་ཙམ་ན་ལན་གཅིག་འཁྲུས་ནས་དེས་ཆུ་གྲང་མོས་ཁྲུས་བྱས་པ་དང་ཆད་དོ། །སྨན་པས་སྨྲས་པ། འཕགས་པ། བསྐ་བས་ལེགས་པར་

[294B] དེས་སྨྲས་པ། བཞིན་བཟང་མ་ལེགས་ཏེ། ལན་ཅིག་ཁོ་ན་ལས་མ་འཁྲུས་སོ། །དེས་སྨྲས་པ། འཕགས་པ། ཁྱོད་ཀྱིས་ཆུ་གྲང་མོས་ཁྲུས་མ་བྱས་སམ། དེས་སྨྲས་པ། བཞིན་
བཟང་ཇི་ལྟར་ཁྱོད་ཀྱིས་སྨྲས་པ་དེ་བཞིན་ནོ། །དེས་སྨྲས་པ་འཕགས་པ། མ་ལེགས་པ་ཞིག་བྱས་ཏེ། ཆུ་གྲང་མོས་ཆད་ན་ཇི་ལྟར་འཁྲུ་བར་འགྱུར། དེ་ན་དེར་ཟད་ཀྱི་ཡང་འདི་ལྟར་བསྐ་བ་
དེ་ཉིད་བྱོས་ལ་སྔར་ཁྲུས་མ་བྱེད་པར་འཁྲུ་བ་མཐར་ཕྱིན་ནས་ཁྲུས་བྱོས་ཤིག་དེས་སྨྲས་པ། བཞིན་བཟང། བཅོམ་ལྡན་འདས་ཀྱིས་མ་གནང་ངོ། །དེས་སྨྲས་པ། འཕགས་པ། དེ་ལྟ་ན་བསྐ་
བའི་ཆོ་ག་ངས་ཇི་ལྟར་བྱ། ཞེས་པ་དེའི་སྐབས་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་རྗེས་སུ་གནང་སྟེ་ཕྱི་
བདག་གཞག་པར་བྱ་ཞིང། འཁྲུ་བ་མཐར་ཕྱིན་ནས་ཁྲུས་བྱའོ་།བཅོམ་ལྡན་འདས་ཀྱིས་འཕྱི་བ་དག་གཞག་པར་བྱའོ། །ཞེས་གསུངས་པ་དང། དགེ་སློང་དག་གིས་ཇི་ལྟ་བུ་དག་གིས་
ཕྱི་བ་མ་ཤེས་ནས། བཅོམ་ལྡན་འདས་ཀྱིས་བཀའ་སྩལ་པ། བོང་བའམ། ལོ་མའམ། རས་མ་དག་གིས་ཕྱི་བར་བྱ་ཞིང་འཁྲུ་བ་མཐར་ཕྱིན་ནས། ཆུ་དྲོན་མོས་བཀྲུ་བར་བྱའོ། །གླེང་
གཞི་ནི་མཉན་ཡོད་ནའོ། །དེ་ནས་ཡང་དེའི་ཚེ་ནགས་ན་སྦྲུལ་གདུག་པ་ཞིག་གནས་ཏེ། ཇི་ཙམ་ན་ནགས་དེར་བ་ལང་རྫིས་མེ་བཏང་བ་དང། སྦྲུལ་གདུག་པ་དེ་མེས་བསྲེགས་ནས་ཕན་

[295A]༄༅། །ཚུན་དུ་སོང་ན་ཡང་མེའི་འོད་ཀྱིས་བསྐོར་བས་མ་ཤི་ཙམ་དུ་འདུག་སྟེ། མེས་བསྲེགས་པ་ལས་མཆོངས་ཏེ་ཤིང་ཞིག་གི་དྲུང་དུ་བསྐྱིལ་ནས་དཀྲིས་ཏེ་འདུག་གོ། །
ཇི་ཙམ་ན་ཚེ་དང་ལྡན་པ་ཤཱ་རིའི་བུ་ལྗོངས་རྒྱུ་ཞིང་ཕྱོགས་དེར་ཉེ་བར་འོངས་ཏེ། དེས་ཤིང་དྲུང་དུ་སོང་སྟེ་བལྟས་ན། སྦྲུལ་གདུག་པ་ཞིག་མེས་ཚིག་སྟེ། རབ་ཏུ་ཚིག་ནས་སྡུག་བསྔལ་
གྱི་ཚོར་བས་ཉམ་ཐག་པར་མཐོང་སྟེ། མཐོང་ནས་ཀྱང་དེའི་རྒྱུད་ལ། ཅི་དགེ་བའི་རྩ་བ་ཅུང་ཟད་ཡོད་དམ་མེད་བརྟགས་ན་ཡོད་པར་གྱུར་ཏེ། གང་གི་དབང་དུ་འགྱུར་བ་བརྟགས་པ་
ན། ཡང་བདག་ཉིད་ཀྱིས་ཏེ། དེས་དེ་ལ་ཆུས་གཏོར་ནས་ཆོས་ཚིག་གསུམ་ཞིག་བཤད་པ། བཞིན་བཟང་འདུས་བྱས་ཐམས་ཅད་ནི་མི་རྟག་པའོ། །ཆོས་ཐམས་ཅད་ནི་བདག་
མེད་པའོ། །མྱ་ངན་ལས་འདས་པ་ནི་ཞི་བ་སྟེ། ང་ལ་སེམས་རབ་ཏུ་དང་བར་གྱིས་ཤིག་དང། འདི་ལྟར་དུད་འགྲོའི་འདོད་ཆགས་དང་བྲལ་ནས། བདེ་འགྲོར་སྐྱེ་བར་འགྱུར་རོ། །
ཞེས་སྨྲས་ནས་སོང་བ་དང། དེ་མ་ཐག་ཏུ་བྱ་ཁྲ་ཞིག་གིས་ཁྱེར་རོ། །དེ་ཚེ་དང་ལྡན་པ་ཤཱ་རིའི་བུ་ལ་སེམས་མངོན་པར་དད་ནས་དུས་ལས་འདས་ཏེ། མཉན་ཡོད་ན་བྲམ་ཟེ་ལས་དྲུག་
དང་ལྡན་པ་ཞིག་གི་རིགས་སུ་སྐྱེས་སོ། །ཚེ་དང་ལྡན་པ་ཤཱ་རིའི་བུས་བསམས་པ། སྦྲུལ་གདུག་པ་དེ་གོར་མ་ཆག་པར་དུས་ལས་འདས་ན་གང་དུ་སྐྱེས་པར་གྱུར། ཅེས་ཐག་གི་

[295B] མཉན་ཡོད་ན་བྲམ་ཟེ་ལས་དྲུག་དང་ལྡན་པ་ཞིག་གི་རིགས་སུ་སྐྱེས་པར་མཐོང་ངོ། །མཐོང་ནས་ཀྱང་དེ་གདུལ་བར་བྱ་བའི་ཕྱིར། དེའི་ཁྱིམ་དུ་འགྲོ་བར་བརྩམས་ཏེ་
དེར་སོང་ནས་བྲམ་ཟེ་དང། ཆུང་མར་བཅས་པ་སྐྱབས་སུ་འགྲོ་བ་དང། བསླབ་པའི་གཞི་ལ་རབ་ཏུ་བཀོད་དེ། དེ་དུས་གཞན་ཞིག་ན་གཅིག་པུ་དེའི་ཁྱིམ་དུ་སོང་བ་དང། དེ་ལ་བྲམ་ཟེས་
སྨྲས་པ། འཕགས་པ་ཅི། ཕྱི་བཞིན་འབྲང་བའི་དགེ་སྦྱོང་འགའ་ཡང་མ་མཆིས་སམ། ཚེ་དང་ལྡན་པ་ཤཱ་རིའི་བུས་སྨྲས་པ། ཚེ་དང་ལྡན་པ། ཅི་བདག་གི་ཕྱི་བཞིན་འབྲང་བའི་དགེ་སྦྱོང་
རྩྭ་ཀུ་ཤའམ། ཀ་ཤ་ལྟ་བུར་གཞན་ནས་སྐྱེ་བར་མི་འགྱུར་གྱི་གང་ཁྱེད་ལྟ་བུ་ལས་ཐོབ་པ་དེ་བདག་གི་ཕྱི་བཞིན་འབྲང་བའི་དགེ་སྦྱོང་དུ་འགྱུར་རོ། །དེས་སྨྲས་པ། འཕགས་པ་བདག་
ལ་འཕགས་པའི་ཕྱི་བཞིན་འབྲང་བའི་དགེ་སྦྱོང་དུ་འོས་པའི་ཁྱེའུ་སུ་ཡང་མ་མཆིས་ཏེ། བདག་གི་མཆིས་བྲང་སེམས་ཅན་དང་ལྡན་པ་ལ། གལ་ཏེ་ཁྱེའུ་ཞིག་བཙས་པར་གྱུར་ན། དེ་
བདག་གིས་འཕགས་པའི་ཕྱི་བཞིན་འབྲང་བའི་དགེ་སྦྱོང་དུ་དབུལ་ལོ། །དེས་སྨྲས་པ། ནང་མེད་པར་གྱུར་ཅིག་བླང་བར་བྱའོ། །ཞེས་སྨྲས་ནས་སོང་ངོ། །ཇི་ཙམ་ན་བྲམ་ཟེ་མོ་དེ་ཟླ་
བ་དགུ་འདས་ནས་ཁྱེའུ་ཞིག་བཙས་སོ། །བཙས་ནས་ཉི་མ་བདུན་གསུམ་ཉི་ཤུ་གཅིག་གི་བར་དུ་བཙས་པའི་བཙས་སྟོན་རྒྱ་ཆེར་བྱས་ཏེ་རིགས་དང་མཐུན་པའི་མིང་བརྟགས་སོ།།

[296A]༄༅། །དེ་འོ་མ་དང། ཞོ་དང། མར་སར་དང། ཞུན་མར་དང་མར་གྱི་སྙིང་ཁུ་དང། གཞན་ཡང་ཡོ་བྱད་ཀྱི་བྱེ་བྲག་གཙོ་བོ་གཙོ་བོ་དག་གིས་སྲིང་བར་བྱེད་
སྐྱེད་པར་བྱེད་དེ། རྫིང་ན་གནས་པའི་པདྨ་བཞིན་དུ་མྱུར་དུ་སྐྱེད་པར་བྱེད་དོ། །དེ་མའི་ནུ་མ་འཐུང་བ་ན། གལ་ཏེ་བག་མེད་པས་སོའམ། སེན་མོས་ནུ་མ་ལ་རེག་ན་སྐྲང་བར་འགྱུར་
རོ༑ ༑དེ་ཆེན་པོར་གྱུར་ནས་གང་གི་ཚེ་ཁྱེའུ་དང། བུ་མོ་དག་དང་ལྷན་ཅིག་རྩེ་བ་དེའི་ཚེ། དེ་རྣམས་གལ་ཏེ་ཁྲོ་བའི་ཀུན་ནས་དཀྲིས་པ་ལ་གནས་པ་ནི། སོ་འམ་སེན་མོས་བཏབ་
ན་ཕྱོགས་དེ་རིང་པོ་མི་ཐོགས་པར་སྐྲང་བར་འགྱུར་རོ། །ཇི་ཙམ་ན་ཚེ་དང་ལྡན་པ་ཤཱ་རིའི་བུས། དེ་རབ་ཏུ་དབྱུང་བའི་དུས་ཤེས་ནས། ཁྱིམ་དེར་སོང་སྟེ། དེས་བྲམ་ཟེ་དེའི་
ཆུང་མ་ལ་ཆོས་བཤད་དེ། ཁྱེའུ་འདི་ནི་བདག་གི་ཕྱི་བཞིན་འབྲང་བའི་དགེ་སྦྱོང་ཡིན་ནོ། །ཞེས་མཚན་མ་ཞིག་བསྟན་པ་དང་བྲམ་ཟེ་དེས་སྨྲས་པ། བུ་ཁྱོད་ནི་མ་སྐྱེས་པ་ཉིད་
ནས་ངས་ཚེ་དང་ལྡན་པ་ཤཱ་རིའི་བུའི་ཕྱི་བཞིན་འབྲང་བའི་དགེ་སྦྱོང་དུ་ཕུལ་གྱི། སོང་ཞིག་སྲིད་པ་ཐ་མ་པའི་སེམས་ཅན་དེ། ཚེ་དང་ལྡན་པ་ཤཱ་རིའི་བུའི་གདོང་དུ་རིང་ཞིག་བརྟགས་
ནས། དེའི་རྗེས་བཞིན་རྗེས་བཞིན་དུ་འབྲངས་པ་དང། དེ་ཚེ་དང་ལྡན་པ་ཤཱ་རིའི་བུས། རབ་ཏུ་བྱུང་སྟེ་བསྙེན་པར་རྫོགས་པར་བྱས་སོ། །དེས་སོ་ཤིང་ཞིག་ཟོས་ཏེ། ལྕེ་བཞར་

[296B] དེ་ལ་སྦྲང་མ་ཞིག་གིས་ཟོས་ཏེ། དེ་དུས་ལས་འདས་སོ། །དེ་ནས་སྲོག་ཆགས་ཁྱིམ་སྦྱོང་གིས་ཅུང་ཟད་ཟོས་པ་དང། དེ་ཡང་དུས་ལས་འདས་སོ། །
དེ་ནས་ཡང་བྱ་སྣ་ཚོགས་ཀྱིས་ཟོས་པ་དང། དེ་ཡང་དུས་ལས་འདས་སོ། །དེ་ལ་བྱི་ལས་ཟོས་པ་དང། དེ་ཡང་དུས་ལས་འདས་སོ། །གང་སྦྲང་མས་ཟོས་པ་དང། དེ་ཡང་དུས་ལས་
འདས་སོ། །གྲོག་མ་མང་པོ་དག་གིས་ཟོས་ནས། དེ་དག་ཐམས་ཅད་ཀྱང་དུས་ལས་འདས་སོ། །དེ་བཞིན་དུ་ཇི་ལྟར་སྲོག་ཆགས་མང་པོ་དག་དུས་ལས་འདས་པ་དངར་ཞིང་འདུག་པ་དང། ཅི་
ཙམ་ན་ཕྱི་དེ་ཉིན་པར་དགེ་སློང་དག་ཕྱོགས་དེར་སོ་ཤིང་བཟའ་བར་བརྩམས་པ་དང། དེ་དག་གིས་སྲོག་ཆགས་དུས་ལས་འདས་པ་དག་མཐོང་ནས། དེ་ལ་གཅིག་གིས་སྨྲས་པ། ཚེ་དང་
ལྡན་པ་དག་སྲོག་ཆགས་མང་པོ་འདི་དག་ཅིའི་ཕྱིར་དུས་ལས་འདས་གཞན་དག་གིས་སྨྲས་པ། མི་ཤེས་སོ། །ཞེས་དེ་དག་དེ་བཞིན་དུ་དཔྱོད་པ་དང། དགེ་སློང་གཞོན་ནུ་གཞན་ཞིག་
འོངས་ཏེ། དེས་སྨྲས་པ། ཚེ་དང་ལྡན་པ་དག་ཕྱོགས་འདིར་བྲམ་ཟེ་ལས་རབ་ཏུ་བྱུང་བ། ཚེ་དང་ལྡན་པ་ཤཱ་རིའི་བུ་དང་ལྷན་ཅིག་གནས་པ་དེས་སོ་ཤིང་ཟོས་ཏེ། ལྕེ་བཞར་ནས་མ་བཀྲུས་
པར་བཞག་པ་དེ་ལ། སྲོག་ཆགས་མང་པོས་ཟོས་ཏེ། འདི་ལྟར་ལྕེའི་དྲི་མ་ཟོས་པས་དུས་ལས་འདས་སོ། །ཞེས་པའི་སྐབས་དེ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་

[297A]༄༅། །དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་སྐྱེས་བུ་གདུག་པ་འདི་ལྟ་བུ་ཁ་ཅིག་ཡོད་དེ། དེ་ལྟ་བས་ན་དགེ་སློང་དག་གིས་སོ་ཤིང་
མ་བཀྲུས་པར་དེ་བཞིན་དུ་དོར་བར་མི་བྱའོ། །བོར་ན་འགལ་ཚབས་ཅན་དུ་འགྱུར་རོ། །བཅོམ་ལྡན་འདས་ཀྱིས་སོ་ཤིང་ཟོས་ནས་བཀྲུ་བར་བྱའོ། །ཞེས་གསུངས་པ་དང། དགེ་
སློང་གཞན་དག་གིས་ཆུ་ཉུང་བར་གྱུར་ཏེ། དེ་དག་གིས་ཇི་ལྟར་བསྒྲུབ་པར་བྱ་བ་མ་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ་གང་ལ་ཆུ་ཉུང་བར་གྱུར་ན་དེས་རེ་ཞིག་
ས་ལ་བྲུད་ནས་ལྕེའི་དྲི་མ་མེད་པར་བྱའོ། །དེས་དུས་གཞན་ཞིག་ན་བཙོ་བླག་བྱ་བར་བརྩམས་ཏེ། དེས་གོས་དག་ཚོན་དུ་བཙོས་ཏེ་བཟློག་ཅིང་སྐེམས་པ་དང། ཇི་ཙམ་ན་ཕྱོགས་
དེར་ཚེ་དང་ལྡན་པ་ཉེ་དགའ་ཉེ་བར་འོངས་ཏེ། དེས་དེ་མཐོང་ནས། དེས་སྨྲས་པ། ཚེ་དང་ལྡན་པ་བདག་གིས་གྲོགས་བགྱིའོ། །དེས་སྨྲས་པ། གནས་བརྟན་ལེགས་ཀྱི་མཛོད་ཅིག་
ཉེ་དགའ་རང་བཞིན་གྱིས་གནས་ངན་ལེན་ཀུན་ཏུ་སྤྱོད་པས། དེས་གོས་སར་པ་རྣམས་ནི་གྲིབ་མ་ལ་བསྐམས། གང་རྙིང་པ་རྣམས་ནི་ཉི་མ་ལ་བསྐམས། གང་བཤེར་བ་རྣམས་ནི་
གྲིབ་མ་ལ་བཞག་པ་དང། དེས་གནས་བརྟན་དེ་ལྟར་མ་མཛད་ཅིག་།དེས་ཡང་དང་ཡང་དུ་བྱས་ཏེ་ལྡོག་ཏུ་མ་བཏུབ་བོ། །དེ་ཀུན་ནས་དཀྲིས་པས་ཉེ་དགའི་སྟེང་དུ་རྒྱུགས་པ་དང། དེས་

[297B] །ཇི་ཙམ་ན་ཚེ་དང་ལྡན་པ་ཤཱ་རིའི་བུ་ཕྱོགས་དེར་འོངས་ཏེ། དེས་ཚེ་དང་ལྡན་པ་ཅི་བྱེད། ཅི་བྱེད་ཅེས་སྨྲས་ན་ཡང། དེ་ཀུན་ནས་དཀྲིས་པ་ཁྲོ་བ་འཕེལ་བར་གྱུར་
ནས་སྡོད་དུ་མ་བཏུབ་སྟེ། ཉེ་དགའི་ཕྱི་བཞིན་དུ་འབྲང་ངོ། །ཉེ་དགས་ནྱ་གྲོ་དཧའི་ཤིང་གིས་བརྡེགས་པར་བརྩམས་ན་ཡང་སྡོང་དུ་མ་བཏུབ་སྟེ། དེ་ལ་ཡང་ཚེ་དང་ལྡན་པ་ཤཱ་རིའི་བུས་
བཞམས་ཏེ་བཟུང་ནས། ཉེ་དགའ་འབྲོས་སུ་བཏང་བ་དང། དེས་འོན་ཀྱང་ནྱ་གྲོ་དཧའི་ཤིང་ལ་སོས་བཏབ་ནས། དེས་ནྱ་གྲོ་དཧའི་ཤིང་གི་འདབ་མ་ཐམས་ཅད་ལྷགས་སོ། །དེའི་སྐབས་
དགེ་སློང་དག་གིས་ཐོས་ཏེ། བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བུར་ཁྲོ་བར་མི་བྱའོ། །བཅོམ་ལྡན་འདས་ཀྱིས་དེ་བཞིན་དུ་ཁྲོ་བར་མི་
བྱའོ། །ཞེས་གསུངས་པ་དང། ཇི་ཙམ་དུས་གཞན་ཞིག་ན། ཉེ་དགའ་ལ་དགེ་སྐོས་བབ་སྟེ། དེ་དེའི་དྲུང་དུ་སོང་ནས། དེས་སྨྲས་པ། ཚེ་དང་ལྡན་པ་ལས་འདི་ལྟ་བུ་ཞིག་བབ་ཀྱི་
བྱོས་ཤིག་ཅེས་བསྒོ་བ་དང། དེས་དེ་མཐོང་མ་ཐག་ཏུ་དེ་བཞིན་དུ་ཀུན་ཏུ་དཀྲིས་པ་དེའི་སྐབས་དགེ་སློང་རྣམས་ཀྱིས། བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་
བཀའ་སྩལ་པ། གང་འདི་འདྲ་བའི་ཁྲོ་བ་ཁོ་ན་ཡོད་པ་ལ། རང་གིས་མངོན་སུམ་དུ་ལས་བསྒོ་བར་མི་བྱའོ། །འོན་ཀྱང་དེའི་དྲུང་ན་འདུག་པའི་དགེ་སློང་གིས་བསྒོ་བར་བྱ་སྟེ། དེས་དེ་

[298A]༄༅། །ལ་ཁྱོད་ཀྱིས་ལས་འདི་ལྟ་བུ་བྱོས་ཤིག་ཅེས་སྨྲ་བར་བྱའོ། །དེས་ཀྱང་དེ་ལ་བཞམས་ཏེ་ལས་འདི་ལྟ་བུ་བྱོས་ཤིག་ཅེས་བརྗོད་པར་བྱའོ། །དེས་ཀྱང་ནན་ཏན་
དང། བརྩོན་འགྲུས་དྲག་པོས་འབད་པ་དེ་བཞིན་དུ་འཁོར་བའི་འཁོར་ལོ་ཆ་ལྔ་པ་གཡོ་བ་དང་མི་གཡོ་བ་འདི་ཉིད་རིག་སྟེ། འདུས་བྱས་སུ་གྱུར་པ་ཐམས་ཅད་འཇིགས་པ་དང། ལྟུང་བ་
དང། གྱེས་པ་དང། འཇིག་པའི་ཆོས་ཅན་དུ་ཁོང་དུ་ཆུད་ཅིང་ཉོན་མོངས་པ་ཐམས་ཅད་སྤངས་ནས། དགྲ་བཅོམ་པ་མངོན་སུམ་དུ་གྱུར་ཏེ། ཁམས་གསུམ་པ་ལས་འདོད་ཆགས་
དང་བྲལ་བ། བོང་བ་དང་གསེར་དུ་མཉམ་པ། ནམ་མཁའ་དང་ལག་མཐིལ་དུ་མཚུངས་པའི་སེམས་དང་ལྡན་པ། ཙན་དན་དང་སྟེའུ་མི་རྟོག་ཅིང། རིག་པས་སྒོ་ངའི་སྦུབས་
དྲལ་ཅིང། རིག་པ་དང་མངོན་པར་ཤེས་པ་དང། སོ་སོ་ཡང་དག་པར་རིག་པ་ཐོབ་པ། སྲིད་པ་དང། འདོད་པའི་རྙེད་པ་དང། བཀུར་སྟི་ལ་རྒྱབ་ཀྱིས་ཕྱོགས་པ་དང། དབང་པོ་དང། ཉེ་
དབང་དང་བཅས་པའི་ལྷ་རྣམས་ཀྱིས་མཆོད་པར་བྱ་བ་དང། རྗེད་པར་བྱ་བ་དང། མངོན་དུ་སྨྲ་བར་བྱ་བར་གྱུར་ཏོ། །དགེ་སློང་རྣམས་ཀྱིས། ཚེ་དང་ལྡན་པ་ཤཱ་རིའི་བུ་ལ་སྨྲས་པ་
ཚེ་དང་ལྡན་པ་ཤཱ་རིའི་བུ། ཁྱོད་དང་ལྷན་ཅིག་གནས་པ་ལྷག་པར་ཁྲོ་བ་འདི་འདྲ་བས་ཀྱང། དགྲ་བཅོམ་པ་ཉིད་ཐོབ་པ་ནི། ངོ་མཚར་ཆེའོ། །དེས་དེའི་སྔོན་བྱུང་བ་རྣམས་དགེ་སློང་

[298B] དགེ་སློང་དག་ཐེ་ཚོམ་སྐྱེས་ཏེ། ཐེ་ཚོམ་ཐམས་ཅད་གཅོད་པ། སངས་རྒྱས་བཅོམ་ལྡན་འདས་ལ་ཞུས་པ། བཙུན་པ་དགེ་སློང་འདིས་ལས་གང་ཅི་ཞིག་བགྱིས་
ན། དེ་སྦྲུལ་གདུག་པར་སྐྱེས་པར་གྱུར། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དགེ་སློང་འདིས་ལས་ཚོགས་རྙེད་པ་རྐྱེན་ཡོངས་སུ་སྒྱུར་བ། འོད་པ་བཞིན་དུ་ཉེ་བར་གནས་
པ། གདོན་མི་ཟ་བར་འབྱུང་བར་འགྱུར་བའི་ལས་དག་བྱས་ཤིང་བསགས་པས། དགེ་སློང་འདི་ཉིད་ཀྱིས་ལས་བྱས་ཤིང་བསགས་པ་གཞན་སུ་ཞིག་གིས་སོ་སོར་མྱོང་བར་འགྱུར་ཏེ། དགེ་
སློང་དག། ལས་བྱས་ཤིང་བསགས་པ་དག་ནི། ཕྱི་རོལ་ཀྱི་སའི་ཁམས་ལ་རྣམ་པར་སྨིན་པར་མི་འགྱུར། ཆུའི་ཁམས་ལ་མི་འགྱུར་མེའི་ཁམས་ལ་མི་འགྱུར། རླུང་གི་ཁམས་ལ་མི་འགྱུར་
གྱི། འདི་ལྟར་ཟིན་པའི་ཕུང་པོ་དང། ཁམས་དང། སྐྱེ་མཆེད་རྣམས་ལ་རྣམ་པར་སྨིན་པར་འགྱུར་ཏེ། ལས་རྣམས་བསྐལ་པ་བརྒྱར་ཡང་ནི། །ཆུད་མི་ཟ་བའང་ཚོགས་དང་དུས། །རྙེད་ན་
ལུས་ཅན་རྣམས་ལ་ནི། །འབྲས་བུ་དག་ཏུ་འགྱུར་བ་ཉིད། །དགེ་སློང་དག། སྔོན་བྱུང་བ་བསྐལ་པ་བཟང་པོ་འདི་ཉིད་ལ། སྐྱེ་དགུ་རྣམས་ཀྱི་ཚེ་ལོ་ཉི་ཁྲི་ཐུབ་པ་ན། སྟོན་པ་འོད་སྲུང་ཞེས་བྱ་བ་
རིག་པ་དང་ཞབས་སུ་ལྡན་པ། བདེ་བར་གཤེགས་པ། འཇིག་རྟེན་མཁྱེན་པ། བླ་ན་མེད་པ། སྐྱེས་བུ་འདུལ་བའི་ཁ་ལོ་སྒྱུར་བ། ལྷ་དང་མི་རྣམས་ཀྱི་སྟོན་པ། སངས་རྒྱས་བཅོམ་ལྡན་

[299A]༄༅། །འདས་འཇིག་རྟེན་དུ་བྱུང་སྟེ། གྲོང་ཁྱེར་ཝཱར་ཎཱ་སིའི་དྲང་སྲོང་སྨྲ་བ་རི་དྭགས་ཀྱི་ནགས་ན་ཉེ་བར་རྟེན་ཅིང་བཞུགས་སོ། །དེ་དེའི་བསྟན་པ་ལ་རབ་ཏུ་བྱུང་སྟེ། དགེ་སློང་
བྱམས་པ་ལ་གནས་པ་ཞེས་བྱ་བར་གྱུར་ཏོ། །དེ་ལ་དགེ་སློང་རྣམས་ཀྱིས་བྱམས་པ་ལ་གནས་པ། བྱམས་པ་ལ་གནས་པ་ཞེས་རབ་ཏུ་དགོད་དེ་སྨྲས་པ་དང། དེས་དེ་དག་ལ་བཀག་ན་
ཡང་འདུག་ཏུ་མ་བཏུབ་པ་དང། དེ་ཁྲོ་བ་དྲག་པོས་ཀུན་ཏུ་དཀྲིས་པས། དེ་དག་ལ་ངན་སེམས་ཀྱིས་ང་ནི་བྱམས་པ་ལ་གནས་པ་ཡིན་གྱི་ཁྱེད་ཅག་ནི་སྐྱེས་བུ་གདུག་པའོ། །ཞེས་ངག་
གི་ལས་དྲག་པོ་བརྗོད་དོ། །བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག། འདི་ཇི་སྙམ་དུ་སེམས། ཡང་དག་པར་རྫོགས་པའི་སངས་རྒྱས་འོད་སྲུང་གི་བསྟན་པ་ལ། བྱམས་
པ་ལ་གནས་པ་ཞེས་བྱ་བ་གང་ཡིན་པ་དེ་ནི། དགེ་སློང་འདི་ཉིད་ཡིན་ཏེ། དེའི་ཚེ་དེའི་དུས་ན་འདི་ལྟར་ཡང་དག་པར་རྫོགས་པའི་སངས་རྒྱས་འོད་སྲུང་གི་ཉན་ཐོས་རྣམས་ལ་སྐྱེས་བུ་གདུག་
པའོ། །ཞེས་སྨྲས་ཤིང། ཀུན་ཏུ་སྤྱད་པ་དེའི་ལས་ཀྱི་རྣམ་པར་སྨིན་པས། ཚེ་རབས་ལྔ་བརྒྱའི་བར་དུ་སྦྲུལ་གདུག་པར་སྐྱེས་ཏེ་དེ་ད་ལྟར་ཡང་ལས་དེ་ཉིད་ཀྱི་ལྷག་མས་སྤྲུལ་གདུག་
པ་འདིར་སྐྱེས་སོ། །གང་དེ་ཉིད་དུ་ལུང་འབོག་པ་དང། བཀླག་པ་དང། ཁ་ཏོན་བཏོན་པ་དང། ཕུང་པོ་ལ་མཁས་པ་དང། ཁམས་ལ་མཁས་པ་དང། སྐྱེ་མཆེད་ལ་མཁས་པ་དང་

[299B] གནས་དང་གནས་པ་མ་ཡིན་པ་ལ་མཁས་པ་དག་བྱས་ཏེ། དེས་ན་ངའི་བསྟན་པ་ལ་རབ་ཏུ་བྱུང་ནས། ཉོན་མོངས་པ་ཐམས་ཅད་སྤངས་ཏེ་
དགྲ་བཅོམ་པ་མངོན་སུམ་དུ་བྱས་སོ། །དེ་ལྟ་བས་ན་དགེ་སློང་དག་ལས་གཅིག་ཏུ་གནག་པ་རྣམས་ཀྱི་རྣམ་པར་སྨིན་པ་ནི་གཅིག་ཏུ་གནག་པ་ཡིན། གཅིག་ཏུ་དཀར་བ་རྣམས་ཀྱི་
རྣམ་པར་སྨིན་པ་ནི་གཅིག་ཏུ་དཀར་བ་ཡིན། འདྲེན་མ་རྣམས་ཀྱི་ནི་འདྲེན་མ་ཡིན་ཏེ། དགེ་སློང་དག། དེ་ལྟ་བས་ན་ལས་གཅིག་ཏུ་གནག་པ་རྣམས་དང། འདྲེན་མ་རྣམས་ནི་སྤངས་ལ་
ལས་གཅིག་ཏུ་དཀར་བ་རྣམས་ལ་ནི་བརྩལ་བར་བྱ་སྟེ། དགེ་སློང་དག་དེ་ལྟ་བུ་ལ་བསླབ་བར་བྱའོ། །བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་ནས། དགེ་སློང་དེ་དག་ཡི་རངས་ཏེ་
བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ། །སྡོམ་ནི་སྣམ་སྦྱར་དག་ནི་ཅི་རིགས་བགོ་དགོན་པ་པ་དང་འཚོ་བ་ཅན་།འཁུར་བ་སྒྲ་དང་བཅས་མི་བཟའ། །ཝཱ་ར་
ཎཱ་སིར་སྤྱོད་ཡུལ་མིན། །སངས་རྒྱས་བཅོམ་ལྡན་འདས་མཉན་ཡོད་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ་།དགེ་སློང་རྣམས་སྣམ་སྦྱར་བགོས་
ནས། ཆག་ཆག་དག་འདེབས་ཤིང། བའི་ལྕིབ་འཇམ་པོ་དག་གིས་ཉུག་པར་བྱེད། བཤང་ས་དག་ཏུ་བཤང་བ་དང། གཅི་བར་བྱེད་ཅིང་གཞན་ཡང་བཙོ་བླག་གི་ལས་དག་བྱེད་ཅིང་

[300A]༄༅། །དེར་དེ་བཞིན་དུ་སྟོད་གཡོགས་དང། སྨད་གཡོགས་དག་ཀྱང་གྱོན་ནོ། །དགེ་སློང་རྣམས་ཀྱིས་སྨྲས་པ། ཚེ་དང་ལྡན་པ། དགེ་སློང་འདི་དག་ཆོས་གོས་
དག་ལ་བྱེ་བྲག་མེད་པར་ཡོངས་སུ་སྤྱོད། བཅོམ་ལྡན་འདས་ཀྱིས་ནི་སྣམ་སྦྱར་ཆོས་གོས་ཀྱི་མཆོག་གོ། ཞེས་གསུངས་ན། དེ་ཇི་ལྟར་སྣམ་སྦྱར་ཆོས་གོས་ཀྱི་མཆོག་ཏུ་ཁྱད་མེད་པར་
ཡོངས་སུ་སྤྱོད། གཞན་ཞིག་གིས་སྨྲས་པ། ཚེ་དང་ལྡན་པས་སྨྲས་པ་བདེན་ཏེ། འདི་ལ་གོར་མ་ཆག་པར་རྒྱུ་ཞིག་ཡོད་དོ། །བརྟག་པར་བྱའོ། །ཞེས་དེའི་སྐབས། དགེ་སློང་རྣམས་
ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག། དགེ་སློང་རྣམས་འདི་སྐད་སྨྲ་བའི་གཞིར་གྱུར་ཀྱི། དགེ་སློང་དག་སྣམ་སྦྱར་
ནི་རྒྱལ་པོ་ལྟ་བུ་ཡིན་ཏེ། དེ་ལྟ་བས་ན་སྣམ་སྦྱར་གྱོན་ཏེ། ལས་ཐམས་ཅད་མི་བྱའོ། །བཅོམ་ལྡན་འདས་ཀྱིས་སྣམ་སྦྱར་གྱོན་ཏེ་ལས་ཐམས་ཅད་མི་བྱའོ། །ཞེས་གསུངས་པ་དང་
དགེ་སློང་རྣམས་ཀྱིས་སྣམ་སྦྱར་བགོས་ཏེ་ཇི་ལྟར་བྱ་བ་དང། ཇི་ལྟར་མི་བྱ་བ་མ་ཤེས་ཏེ། དེའི་སྐབས་དགེ་སློང་རྣམས་ཀྱིས། བཅོམ་ལྡན་འདས་ལ་གསོལ་པ་དང། བཅོམ་
ལྡན་འདས་ཀྱིས་བཀའ་སྩལ་པ། དགེ་སློང་དག་སྤྱོད་ཡུལ་དུ་འགྲོ་བ་དང། ཟས་ཀྱི་ཐོག་མ་ལ་འདུག་པ་དང། མཆོད་རྟེན་དག་ལ་ཕྱག་བྱེད་པ་དང། སྟོན་པའི་ལུང་ནོད་ཅིང་སོ་

[300B] ཉིན་པར་ཆོས་ཉན་པ་དང། མཚན་མོ་ཆོས་ཉན་པ་དང། གྲལ་དུ་འདུག་སྟེ་ཟ་བ་དང། མཁན་པོ་དང་སློབ་དཔོན་ལ་ཕྱག་བྱེད་པ་དང། གཞན་ཡང་ཚངས་
པར་སྤྱོད་པ་དང་ལྷན་ཅིག་འདུག་པའི་ཚེ་སྣམ་སྦྱར་བགོ་བར་བྱའོ། །སྟོད་གཡོགས་ནི་ཕྱོགས་གཙང་མར་བགོ་ཞིང་ལས་ཐམས་ཅད་བྱའོ། །སྨད་གཡོགས་ནི་ཅི་བདེར་ཡོངས་སུ་སྤྱོད་
ཅིག་གླེང་གཞི་ནི་མཉན་ཡོད་ནའོ། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་ཉི་མ་ནི་ཤར་ཏོ། །བྱ་རོག་ནི་ཟེར་རོ། །ཞིང་དག་ནི་རྨེད་དོ། །
ཆོམ་རྐུན་པ་དག་ནི་ངུའོ། །དགེ་སློང་དག། ཉི་མ་ནི་ཤར་ཏོ་།ཞེས་བྱ་བ་ནི། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས། ཞེས་བྱ་བའི་ཚིག་བླ་དྭགས་
སོ། །བྱ་རོག་ཟེར་རོ། །ཞེས་བྱ་བ་ནི་ཆོས་སྨྲ་བ་རྣམས་ཀྱི་གང་ཟག་གི་ཚིག་བླ་དྭགས་སོ། །ཞིང་པ་དག་ནི་ཞིང་རྨེད་དོ། །ཞེས་བྱ་བ་ནི། སྦྱིན་བདག་དང་སྦྱིན་པ་པོ་ཞེས་བྱའི་ཚིག་བླ་
དྭགས་སོ། །ཆོམ་རྐུན་པ་དག་དུ། ཞེས་བྱ་བ་ནི་བདུད་ཀྱི་འཁོར་ཞེས་བྱ་བའི་ཚིག་བླ་དྭགས་སོ། །དགེ་སློང་དག་སྟོན་པ་གང་ཡིན་པ་དེ་ནི་ཉན་ཐོས་རྣམས་ལ་ཐུགས་བརྩེ་བ་ཅན་
ཐུགས་རྗེའི་དོན་དུ་ཕན་པར་མཛད་པར་དགྱེས་པས་ཁྱེད་རྣམས་ལ་ངས་ཐུགས་རྗེ་གཟིགས་ཏེ། ཁྱེད་རྣམས་ཀྱིས་བྱ་བ་ནི་དགོན་པ་དང་ཤིང་དྲུང་དང། ཁང་སྟོང་དང། རི་དང་

[301A]༄༅། །རི་ཁྲོད་དང། རིའི་ཕུག་དང། འདམ་བུའི་སྟན་དང། བླ་གབ་མེད་པ་དང། དུར་ཁྲོད་དང། ནགས་ཁྲོད་དང། བས་མཐའི་གནས་མལ་དུ་བསམ་གཏན་གྱིས་
ལ༑ དགེ་སློང་དག་བག་མེད་པ་དང། ཕྱིས་འགྱོད་པར་མ་བྱེད་ཅིག་།འདི་ནི་ངའི་བསྟན་པ་ཡིན་ནོ། །བཅོམ་ལྡན་འདས་ཀྱིས། དགེ་སློང་རྣམས་བག་ཡོད་པར་གནས་མལ་དེ་ལྟ་
བུར་བསམ་གཏན་བྱོས་ཤིག་ཅེས་གསུངས་པ་དང། དགེ་སློང་རྣམས་ཀྱིས་ཇི་སྐད་བསྟན་པའི་གནས་མལ་དུ་བསམ་གཏན་བྱ་བར་བརྩམས་པ་དང་ཇི་ཙམ་ན་དགེ་སློང་ཐོས་པ་ཉུང་
ངུ་ཞིག་དེ་བཞིན་དུ་དགོན་པར་སོང་སྟེ་འདུག་ནས། ནུབ་མོ་ཡང་གྲོང་དུ་མི་འགྲོ། །ཉིན་པར་ཡང་བསོད་སྙོམས་དུས་མ་གཏོགས་པར་ཕྱོགས་དེར་གནས་བཅས་པ་དང། བ་ལང་རྫི་
དང༑ ཕྱུགས་རྫི་དང། རྩྭ་ཐུན་དང། ཤིང་ཐུན་དང། ལམ་གྱིས་འཚོ་བ་དང། ལམ་གོལ་བས་འཚོ་བའི་མི་རྣམས་ཀྱིས་འདུག་པར་ཤེས་སོ། །ཇི་ཙམ་དུས་གཞན་ཞིག་ན་ཆོམ་རྐུན་
པ་དག་རི་བྲགས་ཀྱི་གྲོང་གཞན་ཞིག་ཏུ་འཇོམས་སུ་སོང་སྟེ། དེ་དག་དེར་བརྡེགས་ཤིང་རྣམ་པར་བརྡེགས་ཏེ། བཅོམ་ནས་དེ་རྣམས་བྲོས་ཏེ་ཕྱོགས་གཞན་ཞིག་ཏུ་ཕྱིན་ནས་
དེ་རྣམས་ཤེས་ལྡན་དག་གང་དུ་འདོང། ཕྱོགས་གར་འདོང། སྨྲོས་ཤིག་ཅེས་བགྲོས་པ་དང། དེ་ནས་གཅིག་གིས་ཁོ་བོ་ནི་རབ་ཏུ་སྣད་དེ་འགྲོ་མི་ནུས་སོ། །ཞེས་སྨྲས་སོ། །ལ་

[301B] །ཞེས་སྨྲས་སོ། །ལ་ལས་ནི་ཁོ་བོ་ནི་བཀྲེས་སོ། །ཞེས་སྨྲས་སོ། །གཞན་ཞིག་གིས་ཤེས་ལྡན་དག་།ཕྱོགས་འདི་ན་དགེ་སྦྱོང་ཤཱཀྱའི་སྲས་ཤིག་གནས་གནས་ཏེ་
དགེ་སྦྱོང་ཤཱཀྱའི་སྲས་ཤིག་ནི་མཁས་པ་སྙིང་རྗེ་ཅན་དགོན་པ་དེ་ན་འཇིགས་པ་མེད་དེ། གལ་ཏེ་ཤེས་ལྡན་དག་ད་ནི་དེར་འདོང་ངོ་།དེར་སོང་ན་དེར་ནི་བདག་ཅག་གིས་ངེས་པར་ཅུང་
ཟད་རྙེད་དོ། །ཞེས་སྨྲས་སོ། །དེ་དག་གིས་ཤེས་ལྡན་དེ་ལྟར་ལེགས་ཏེ། ཤེས་ལྡན་དག་ཚུར་གཤེགས་དེར་འདོང་ངོ། །ཞེས་སྨྲས་ནས། དེ་དག་གླང་པོ་ཆེའི་སྣ་བཞིན་འཕང་
བསྟོད་དེ་རེ་བ་དང་བཅས་ནས་མཐར་གྱིས་དེའི་དྲུང་དུ་འོངས་ནས་དེས་དེ་དག་ལེགས་པར་འོངས་སམ། ཞེས་ཡང་དག་པར་རབ་ཏུ་དགའ་བའི་གཏམ་ཀུན་ཏུ་སྨྲས་པ་དང། དེ་དག་རབ་
ཏུ་དགའ་སྟེ། ཡིད་རབ་ཏུ་བརྟན་ནས་ཅུང་ཟད་ཅིག་བསྡད་དེ། སྨྲས་པ། འཕགས་པ། བདག་ཅག་ནི་གྲང་བས་སྦྲེབས་ན། མེ་ཅུང་ཟད་མཆིས་སམ། དེས་སྨྲས་པ། ཁོ་བོ་
ནི་དགོན་པ་པའོ། །གཞན་ཞིག་གིས་སྨྲས་པ། བདག་ཅག་ནི་སྐོམ་པར་གྱུར་ན། ཆུ་ཅུང་ཟད་མཆིས་སམ། དེས་སྨྲས་པ། ཁོ་བོ་ནི་དགོན་པ་པའོ། །དེ་དག་གིས་སྨྲས་པ། འཕགས་
པ༑ རྨ་ཁར་གླན་པའི་ཕྱེ་ཅུང་ཟད་མཆིས་སམ། དེས་སྨྲས་པ། ཁོ་བོ་ནི་དགོན་པ་པའོ། །དེ་དག་གིས་སྨྲས་པ། འཕགས་པ། རྨ་ཁར་དཀྲིར་རུང་བའི་རས་མ་ཅུང་ཟད་མཆིས་སམ་

[302A]༄༅། །དེས་སྨྲས་པ། ཁོ་བོ་ནི་དགོན་པ་པའོ། །དེ་དག་གིས་སྨྲས་པ། རྨ་ཁར་གླན་པའི་མར་ཅུང་ཟད་མཆིས་སམ། དེས་སྨྲས་པ། ཁོ་བོ་ནི་དགོན་པ་པའོ། །དེ་དག་
གིས་སྨྲས་པ། བདག་ཅག་ནི་བཀྲེས་ན་འབྲས་ཆན་དང། ཟན་དྲོན་ཅུང་ཟད་མཆིས་སམ། དེས་སྨྲས་པ། ཁོ་བོ་ནི་དགོན་པ་པའོ། །དེ་དག་གིས་སྨྲས་པ། དེ་རིང་ཚེ་གྲངས་ནི་ཅི་
རྒྱུ་སྐར་ནི་གང། ཉི་མ་ནི་གང་ལ་བབ། དེས་སྨྲས་པ། ཁོ་བོ་ནི་དགོན་པ་པའོ། །དེ་དག་གི་ནང་ན་གཅིག་ཅིག་དགེ་སློང་གི་སྤྱོད་པ་ཤེས་ཏེ། ཀུན་ནས་དཀྲིས་པས་སྨྲས་པ། འཕགས་
པ་དེ་ནི་དེར་བས་ན་འདི་ལྟ་བུ་ཞིག་དྲིའོ། །རེ་ཞིག་ཅི། ཁྱོད་དགྲ་བཅོམ་པའམ། ཕྱིར་མི་འོང་བའམ། ལན་ཅིག་ཕྱིར་འོང་བའམ་རྒྱུན་དུ་ཞུགས་པ་ཡིན་ནམ། དེས་སྨྲས་པ། ཁོ་བོ་
ནི་དགོན་པ་པའོ། །དེ་དག་གིས་སྨྲས་པ། འཕགས་པ་དེ་ནི་དེར་བས་ན། གཞན་འདི་ལྟ་བུ་ཞིག་དྲིའོ། །ཅི་ཁྱོད་འདུ་ཤེས་མེད། འདུ་ཤེས་མེད་མིན་སྐྱེ་མཆེད་ཐོབ་བམ། འོན་ཏེ་ཅུང་
ཟད་མེད་པའི་སྐྱེ་མཆེད་དམ། རྣམ་ཤེས་མཐའ་ཡས་སྐྱེ་མཆེད་དམ་ནམ་མཁའ་མཐའ་ཡས་སྐྱེ་མཆེད་དམ། བསམ་གཏན་བཞི་པའམ། བསམ་གཏན་གསུམ་པའམ། བསམ་
གཏན་གཉིས་པའམ། བསམ་གཏན་དང་པོ་ཐོབ་པ་ཡིན། དེས་སྨྲས་པ་ཁོ་བོ་ནི་དགོན་པ་པའོ། །དེ་དག་གིས་སྨྲས་པ། འཕགས་པ་དེ་ནི་དེར་བས་ན། ཅི་ཁྱོད་སྡེ་སྣོད་གསུམ་པའམ་

[302B] འདུལ་བ་འཛིན་པའམ། མ་མོ་འཛིན་པ་ཡིན། དེས་སྨྲས་པ། ཁོ་བོ་ནི་དགོན་པ་པའོ། །དེ་དག་གིས་སྨྲས་པ། དེ་དག་ནི་དེར་བས་ན། གཞན་འདི་ལྟ་བུ་ཞིག་དྲིའོ།།
ཁྱོད་ཀྱི་མིང་ཅི། དེས་སྨྲས་པ། ཁོ་བོ་ནི་དགོན་པ་པའོ། །དེ་དག་གིས་སྨྲས་པ། འཕགས་པ། ཕྱོགས་འདི་གང། དེས་སྨྲས་པ། ཁོ་བོ་ནི་དགོན་པ་པའོ། །ཞེས་དེས་དེ་བཞིན་དུ་རྣམ་པ་ཐམས་
ཅད་དུ་དགོན་པ་པའོ། །ཞེས་སྨྲས་པ་དང། དེ་དག་ཤིན་ཏུ་ཁྲོས་པར་གྱུར་ནས་སྨྲས་པ། ཤེས་ལྡན་དག་བདག་ཅག་ནི་ཆོམ་རྐུན་པ་ཡིན་ན། འདི་ནི་ཆོམ་རྐུན་པ་ཆེན་པོ་ཞིག་སྟེ། གང་
རང་གི་མིང་ཙམ་ཡང་མི་ཤེས་ལ། མཚན་མ་ཙམ་འཛིན་པ། འཇིག་རྟེན་རྣམས་ལ་སླུ་བར་བྱེད་པའོ། །ཞེས་དེ་དག་དེ་ལ་མི་བཟོད་པ་སྐྱེས་ནས། ཤིན་ཏུ་བརྡེགས་ཏེ། མགོ་དང་
ལྷུང་བཟེད་དང། འཁར་གསིལ་ཡང་བཅོམ། ཆོས་གོས་ཀྱང་དྲལ་ཏེ་མ་ཤི་ཙམ་དུ་བྱས་ནས། དེ་དག་མཚན་མོ་ཉིད་ཕྱོགས་དེ་ནས་དོང་ངོ། དེ་ཡང་མཚན་མོ་ནམ་ནངས་ནས། དེ་
བཞིན་དུ་ཚུལ་མི་སྡུག་པར་རྒྱལ་བྱེད་ཀྱི་ཚལ་དུ་སོང་བ་དང་དགེ་སློང་དག་གིས་མཐོང་སྟེ། དེ་དག་གིས་སྨྲས་པ། ཚེ་དང་ལྡན་པ་གང་གིས་འདི་འདྲ་བའི་གནས་སུ་བཞག་དེས་ཇི་ལྟར་
གྱུར་པ་ཞིག་ཏུ་སྨྲས་པ་དང། དེའི་སྐབས་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ཏོ། བཅོམ་ལྡན་འདས་ཀྱིས་བཀའ་སྩལ་པ་དགོན་པ་པ་རྣམས་ཀྱི་དགེ་སློང་གི་ཀུན་

[303A]༄༅། །ཏུ་སྤྱོད་པའི་ཆོས་བཅའ་བར་བྱ་སྟེ། དགོན་པ་པའི་དགེ་སློང་གིས་རྟག་ཏུ་མེ་དག་གཞག་པར་བྱ། ཕྱེ་ཉུང་ཟད་ཙམ་བཅང་བར་བྱ། རས་མ་དག་གཞག་པར་
བྱ༑ གང་འབྲས་ཆན་དང། ཟན་དག་ཟོས་པའི་ལྷག་མ་ཡང་གཞག་པར་བྱ། རྒྱུ་སྐར་དང། ཚེས་གྲངས་དང། ཉི་མ་དག་ལ་མཁས་པ་བྱ་སྟེ། ཕྱོགས་ལ་མཁས་པར་བྱ། སྤྱོད་
ཡུལ་ལ་མཁས་པར་བྱ། ཆུ་དག་གཞག་པར་བྱ། མར་དང་འབྲུ་མར་ཅུང་ཟད་བཅང་བར་བྱ། མདོ་སྡེ་འཛིན་པ་དང། འདུལ་བ་འཛིན་པ་དང། མ་མོ་འཛིན་པ་དང། ཐ་ན་སྙན་པར་
སྨྲ་བ་ཙམ་ལ་ཡང་མཁས་པར་བྱ་སྟེ། དགོན་པ་པའི་དགེ་སློང་གིས་ཇི་ལྟར་ཀུན་ཏུ་སྤྱད་པའི་ཆོས་བཅས་པ་ལ་ཡང་དག་པར་མི་འཛིན་ཅིང་མ་བསྒྲུབས་ན་འགལ་ཚབས་ཅན་དུ་
འགྱུར་རོ། །གླེང་གཞི་ནི་མཉན་ཡོད་ནའོ། །མཉན་ཡོད་ན་འཚོ་བ་པ་ཞིག་གནས་པ་དེ། དུས་གཞན་ཞིག་ན་ནད་ཀྱིས་ཐེབས་པར་གྱུར་ཏེ། དེ་སྨན་པའི་དྲུང་དུ་སོང་ནས། བཞིན་
བཟང། སྨན་གྱི་ལུང་སྟོན་ཅིག་དེས་སྨྲས་པ། འཕགས་པ། བསྲོ་ཁང་གི་ཁྲུས་གྱིས་ཤིག་དང། སོས་པར་འགྱུར་རོ། །དེས་སྨྲས་པ་བཞིན་བཟང། བདག་ནི་སློང་མོ་ལ་
རྒྱུ་ཞིང། འཚོ་བར་བྱེད་པ་ཡིན་ན། ཇི་ལྟར་བདག་གིས་བསྲོ་ཁང་དུ་ཁྲུས་འབྱོར་པར་གྱུར། དེས་སྨྲས་པ། འཕགས་པ། དགེ་སྦྱོང་ཤཱཀྱའི་བུ་དག་ཟླ་བ་ཕྱེད་ཕྱེད་ཅིང་ཁྲུས་བྱེད་

[303B] དེར་སོང་ལ་ཁྲུས་བྱོས་ཤིག་དེས་ཁྲུས་བྱ་བར་བརྩམས་ཏེ། དགེ་སློང་དག་གི་ནང་དུ་ཞུགས་པ་དང། དེའི་གོས་ས་དམར་དུ་ཁ་བསྒྱུར་བ་གྱོན་ནས། དགེ་སློང་ཐམས་ཅད་ཀྱིས་དེ་ཡང་
དགེ་སློང་ཞིག་གོ་སྙམ་སྟེ། སུས་ཀྱང་མ་བགགས་སོ། །དེ་ཡང་མྱུར་བ་མྱུར་བར་ཁྲུས་བྱས་ཏེ། མེ་འདེ་ཞིང་འདུག་པ་དང། ཇི་ཙམ་ན་དགེ་སྦྱོང་དག་ཅིག་ཕྱོགས་དེར་འོངས་ཏེ། དེ་དག་
གིས་དེ་མཐོང་ནས། དེ་དག་ལ་གཅིག་ལ་གཅིག་སེམས་དེས་པ་ཞིག་སྟེ་དེས་སྨྲས་པ། ཚེ་དང་ལྡན་པ་དག་འདི་ན་དགེ་སྦྱོང་རྒན་ཞུགས་ཤིག་འདུག་གི་ཁྲུས་བྱའོ། །དེ་དག་གིས་སྨྲས་
པ༑ ལེགས་ཀྱི་དེ་བཞིན་དུ་བྱའོ། །དེ་དག་དྲུང་དུ་སོང་སྟེ། རྒན་ཞུགས་ཚུར་ཤོག་ཁྲུས་བྱའོ། །ཞེས་སྨྲས་སོ། །དེས་མགོ་དྲིལ་བ་དང། དེ་དག་གིས་དེའི་དཔུང་པ་ནས་བཟུང་སྟེ་བསླང་
ངོ༑ ༑དེས་སྨྲས་པ། དགེ་སྦྱོང་ཤཱཀྱའི་བུ་མི་གཙང་བ་ཁྲུས་མ་བྱས་པ་དག་གིས་ཁྲུས་བྱས་པ་ལ་རེག་གོ་དེ་དག་གིས་སྨྲས་པ་ངེད་ནི་དགེ་སྦྱོང་ཤཱཀྱའི་བུ་དག་ཡིན་ན། རྒན་ཞུགས་ཁྱོད་ལྟ་
བུ་སུ་ཞིག་དེས་སྨྲས་པ། བདག་ནི་འཚོ་བ་པའོ། །དེ་དག་གིས་སྨྲས་པ། ཀྱེ་འཚོ་བ་པོ་ཁྱོད་སུས་ཁྲུས་བྱས། ཞེས་དེའི་སྐབས་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་
དང༑ བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དེ་ལྟ་བས་ན། དེའི་ཕྱིར་དགེ་སློང་རྣམས་ཀྱིས་བསྲོ་ཁང་དུ་ཁྲུས་བྱེད་པའི་ཚེ། སྒོ་སྲུང་དག་གཞག་པར་བྱ་ཞིང་ནང་དུ་

[304A]༄༅། །འོང་བའི་དགེ་སློང་དག་གི་མིང་དྲི་བར་བྱའོ། །དེ་དག་གིས་དགེ་སློང་མིང་ཤེས་པ་ཡང་དྲི་བར་བརྩམས་པ་དང། བཅོམ་ལྡན་འདས་ཀྱིས་བཀའ་སྩལ་པ། ངོ་
ཤེས་པའི་དགེ་སློང་དག་གི་མིང་མ་འདྲི་ཞིག་སངས་རྒྱས་བཅོམ་ལྡན་འདས་ཀོ་ས་ལ་ནས་ལྗོངས་རྒྱུ་ཞིང་གཤེགས་པ་ན། འདོད་པ་མཐུན་པར་བྱོན་ནས། འདོད་པ་མཐུན་པ་ན་འདོད་པ་མཐུན་
པའི་ནགས་ཁྲོད་ན་བཞུགས་སོ། །དེ་ནས་ཡང་དེའི་ཚེ་བྲམ་ཟེ་པདྨའི་སྙིང་པོ་ཞེས་བྱ་བ་ལ། ཀོ་ས་ལའི་རྒྱལ་པོ་གསལ་རྒྱལ་གྱིས་དཔྱ་རྒྱུ་རྩྭ་དང། ཤིང་དང། ཆུར་བཅས་པར་བྲམ་ཟེའི་སྦྱིན་མཐོང་
སུ་བྱིན་ནས། ཤས་ཆེན་པོ་རྒྱས་པ་ལ་ལོངས་སྤྱོད་དོ། །བྲམ་ཟེ་པདྨའི་སྙིང་པོའི་སློབ་མ་བྲམ་ཟེའི་ཁྱེའུ་མ་སྡུག་ཅེས་བྱ་བ་མང་དུ་ཐོས་པ། ཚིག་གསལ་བ། ཐགས་ཐོགས་མེད་པ་
ཞིག་ཡོད་དེ། བྲམ་ཟེ་པདྨའི་སྙིང་པོའི་བྲམ་ཟེའི་ཁྱེའུ་ལྔ་བརྒྱ་ཙམ་ལ། བྲམ་ཟེ་རྣམས་ཀྱི་གསང་ཚིག་འདོན་དུ་འཇུག་གོ་བྲམ་ཟེ་པདྨའི་སྙིང་པོས། དགེ་སློང་གོའུ་ཏ་མ་ཤཱཀྱའི་རིགས་
ལས་སྐྲ་དང་ཁ་སྤུ་བྲེགས་ནས་གོས་ངུར་སྨྲིག་བགོས་ཏེ། དད་པ་ཡང་དག་པ་ཁོ་ནས་ཁྱིམ་ནས་ཁྱིམ་མེད་པར་རབ་ཏུ་བྱུང་བ་དེ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་
མངོན་པར་རྫོགས་པར་སངས་རྒྱས་ནས། ཤེས་ལྡན་གོའུ་ཏ་མ་དེའི་དགེ་བ་དང། གྲགས་པ་དང། སྒྲ་དང། ཚིགས་སུ་བཅད་པ་རྒྱ་ཆེན་པོ་འདི་ལྟ་བུ་འདི་ཕྱོགས་དང་ཕྱོགས་མཚམས་

[304B] འདི་ལྟར་བཅོམ་ལྡན་འདས་གོའུ་ཏ་མ་དེ་ནི། དེ་བཞིན་གཤེགས་པ་དགྲ་བཅོམ་པ། ཡང་དག་པར་རྫོགས་པའི་སངས་རྒྱས། རིག་པ་དང་ཞབས་སུ་ལྡན་པ། བདེ་བར་
གཤེགས་པ། འཇིག་རྟེན་མཁྱེན་པ་བླ་ན་མེད་པ། སྐྱེས་བུ་འདུལ་བའི་ཁ་ལོ་སྒྱུར་བ། ལྷ་དང་མི་རྣམས་ཀྱི་སྟོན་པ། སངས་རྒྱས་བཅོམ་ལྡན་འདས་དེ་ནི་འཇིག་རྟེན་ལྷ་དང་བཅས། བདུད་དང་
བཅས༑ ཚངས་པ་དང་བཅས། དགེ་སྦྱོང་དང་བྲམ་ཟེའི་སྐྱེ་དགུ་དང་བཅས། ལྷ་དང་མིའི་སྐྱེ་དགུ་དང་བཅས་པ་འདི་ལ་མཐོང་བའི་ཆོས་འདི་ཁོན་རང་ཉིད་ཀྱིས་མངོན་པར་ཤེས་པས་མངོན་སུམ་དུ་བྱས་ཏེ་
བསྒྲུབས་ནས། ངའི་ཟག་པ་ཟད་དོ། །ཚངས་པར་སྤྱོད་པ་ལ་བསྟེན་ཏོ། །བྱ་བ་བྱས་སོ། །འདི་ལས་སྲིད་པ་གཞན་མི་ཤེས་སོ། །དེའི་ཆོས་ཀྱང་ཐོག་མར་དགེ་བ། བར་དུ་དགེ་བ། ཐ་མར་དགེ་བ། དོན་བཟང་པོ་
ཚིག་འབྲུ་བཟང་པོ། མ་འདྲེས་པ། ཡོངས་སུ་རྫོགས་པ། ཡོངས་སུ་དག་པ། ཡོངས་སུ་བྱང་བ། ཚངས་པར་སྤྱོད་པ། ཡང་དག་པར་རབ་ཏུ་སྟོན་པའོ། །ཞེས་གོ་བར་བྱེད་པ་དེ་གསང་ཚིག་
ལས་ཀྱང་འབྱུང་སྟེ། སྐྱེས་བུ་ཆེན་པོའི་མཚན་སུམ་ཅུ་རྩ་གཉིས་པོ་དེ་དག་དང་ལྡན་པའི་སྐྱེས་བུ་ཆེན་པོའི་འགྲོ་བ་ནི། གཉིས་ལས་གཞན་དུ་མི་འགྱུར་ཏེ། གལ་ཏེ་ཁྱིམ་ན་གནས་ན་ནི་
འཁོར་ལོས་སྒྱུར་བའི་རྒྱལ་པོ་མཐའ་བཞིར་རྣམ་པར་རྒྱལ་བ། ཆོས་དང་ལྡན་པ། ཆོས་ཀྱི་རྒྱལ་པོ་རིན་པོ་ཆེ་སྣ་བདུན་དང་ལྡན་པར་འགྱུར་ཏེ། དེའི་རིན་པོ་ཆེ་སྣ་བདུན་ནི། འདི་ལྟ་བུ་དག་

[305A]༄༅། །ཡིན་ཏེ། འདི་ལྟ་སྟེ། འཁོར་ལོ་རིན་པོ་ཆེ་དང། གླང་པོ་ཆེན་པོ་ཆེ་དང། རྟ་རིན་པོ་ཆེ་དང། ནོར་བུ་རིན་པོ་ཆེ་དང་བུད་མེད་རིན་པོ་ཆེ་དང། ཁྱིམ་བདག་རིན་པོ་ཆེ་དང་
བདུན་པ་ནི་བློན་པོ་རིན་པོ་ཆེ་ཉིད་ཡིན་ནོ། །དེ་ལ་ཡང་བུ་དཔའ་བ། རྟུལ་ཕོད་པ། ཡན་ལག་མཆོག་གི་གཟུགས་དང་ལྡན་པ། ཕ་རོལ་གྱི་སྡེ་རབ་ཏུ་འཇོམས་པ་སྟོང་ཡང་ཚང་བར་འགྱུར་
ཞིང༑ དེ་རྒྱ་མཚོ་ལ་ཐུག་པའི་ས་ཆེན་པོ་མ་ལུས་པར་གནོད་པར་སྡོ་བ་མེད་ཅིང་འཚེ་བ་མེད་པ་འདི་ཉིད། ཆད་པ་མེད་ཅིང་མཚོན་གྱིས་བདའ་བ་མེད་ལ། ཆོས་དང་མཐུན་ཞིང་སྙོམས་པས་
ལེགས་པར་ཕབ་སྟེ་གནས་པར་འགྱུར་རོ། །གལ་ཏེ་སྐྲ་དང་ཁ་སྤུ་བྲེགས་ནས་གོས་ངུར་སྨྲིག་བགོས་ཏེ། དད་པ་ཡང་དག་པ་ཁོ་ནས་ཁྱིམ་ནས་ཁྱིམ་མེད་པར་རབ་ཏུ་བྱུང་ན་ནི། དེ་
བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས། ཞེས་བྱ་བར་འཇིག་རྟེན་དུ་སྒྲ་རྣམ་པར་གྲགས་པར་འགྱུར་བ་དེ། ཀོ་ས་ལ་ནས་ལྗོངས་རྒྱུ་ཞིང་གཤེགས་
ནས༑ འདོད་པ་མཐུན་དུ་བྱོན་ནས་འདོད་པ་མཐུན་པ་ན། འདོད་པ་མཐུན་པའི་ནགས་ཁྲོད་ན་བཞུགས་སོ། །ཞེས་ཐོས་སོ། །ཐོས་ནས་ཀྱང་བྲམ་ཟེའི་ཁྱེའུ་མ་སྡུག་ལ་སྨྲས་པ། མ་སྡུག་
གང་ཡིན་པ་ཤེས་སམ། ཁོ་བོས་དགེ་སྦྱོང་གོའུ་ཏ་མ་ཤཱཀྱའི་སྲས། ཤཱཀྱའི་རིགས་ལས་སྐྲ་དང་ཁ་སྤུ་བྲེགས་ནས། གོས་ངུར་སྨྲིག་བགོས་ཏེ། དད་པ་ཡང་དག་པ་ཁོ་ནས་ཁྱིམ་

[305B] ཞེས་བྱ་བ་ནས། འཇིག་རྟེན་ཏུ་སྒྲ་རྣམ་པར་གྲགས་པར་འགྱུར་རོ། །ཞེས་བྱ་བའི་བར་དུ་སྟེ། ཁོ་བོ་དེ་གསང་ཚིག་ལས་བཏོན་པས། སྐྱེས་བུ་ཆེན་
པོའི་མཚན་སུམ་ཅུ་རྩ་གཉིས་པོ་དེ་དག་དང་ལྡན་པའི་སྐྱེས་བུ་ཆེན་པོའི་འགྲོ་བ་ནི། གཉིས་ལས་གཞན་དུ་མི་འགྱུར་ཏེ། གལ་ཏེ་ཁྱིམ་ན་གནས་ན་ནི། འཁོར་ལོས་སྒྱུར་བའི་རྒྱལ་པོ་མཐའ་
བཞིར་རྣམ་པར་རྒྱལ་བ། ཞེས་བྱ་བ་ནས། འཇིག་རྟེན་དུ་སྒྲ་རྣམ་པར་གྲགས་པར་འགྱུར་རོ། །ཞེས་བྱ་བའི་བར་དུ་སྟེ། དེ་ཀོ་ས་ལ་ནས་ལྗོངས་རྒྱུ་ཞིང་གཤེགས་པ་ལ། འདོད་པ་མཐུན་
པར་བྱོན་ནས། འདོད་པ་མཐུན་པ་ན། འདོད་པ་མཐུན་པའི་ནགས་ཁྲོད་ན་བཞུགས་སོ། །ཞེས་ཐོས་ཀྱི། བྲམ་ཟེའི་ཁྱེའུ་ཚུར་ཁྱོད་ཤེས་ལྡན་གོའུ་ཏ་མ་གང་ན་བ་དེར་སོང་ཞིག་དང། ཕྱིན་
ནས༑ ཇི་ག་ཤེས་ལྡན་གོའུ་ཏ་མ་དེའི་དགེ་བ་དང། གྲགས་པ་དང་སྒྲ་དང་ཚིགས་སུ་བཅད་པ་རྒྱ་ཆེན་པོ་ཕྱོགས་མཚམས་སུ་ཇི་ལྟར་གྲགས་པ་དེ་ཁོ་ན་བཞིན་ཡིན་ནམ། མ་ཡིན་
པ་དང། དེའི་མཚན་རྣམས་གྲགས་པ་ཡང་དག་པ་ཡིན་ནམ། མ་ཡིན་ཤེས་པར་འགྱུར་གྲང། བྲམ་ཟེའི་ཁྱེའུ་མ་སྡུག་གིས། བྲམ་ཟེ་པདྨའི་སྙིང་པོའི་ལྟར་མཉན་ནས། ཤས་ཆེ་
བའི་བྲམ་ཟེ་རྒན་རབས་མང་པོ་དག་དང་ལྷན་ཅིག་ཏུ་ཤས་ཆེ་བ་ནས་བྱུང་ནས། བཅོམ་ལྡན་འདས་ག་ལ་བ་དེར་སོང་སྟེ་ལྷགས་ནས་ཕྱོགས་གཅིག་ཏུ་འདུག་གོ་དེ་ནས་ཤས་ཆེ་བའི་

[306A]༄༅། །བྲམ་ཟེ་རྣམས། བཅོམ་ལྡན་འདས་དང་ལྷན་ཅིག་ཏུ་ཡང་དག་པར་དགའ་བར་འགྱུར་བ་དང། ཡང་དག་པར་མགུ་བར་འགྱུར་བའི་གཏམ་རྣམ་པ་སྣ་ཚོགས་བྱས་
ཏེ༑ ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། བཅོམ་ལྡན་འདས་ཀྱིས་ཤས་ཆེ་བའི་བྲམ་ཟེ་རྣམས་ལ་ཆོས་དང་ལྡན་པའི་གཏམ་ཡང་དག་པར་སྟོན་པར་མཛད་
ཡང་དག་པར་འཛིན་དུ་འཇུག་པར་མཛད། ཡང་དག་པར་གཟེངས་བསྟོད་པར་མཛད། ཡང་དག་པར་རབ་ཏུ་དགའ་བར་མཛད་དེ། བཅོམ་ལྡན་འདས་ཤས་ཆེ་བའི་བྲམ་ཟེ་རྣམས་
ལ་ཆོས་དང་ལྡན་པའི་གཏམ་གསུང་བ་ན། བྲམ་ཟེའི་ཁྱེའུ་མ་སྡུག་མཆིལ་ལྷམ་དང་བཅས་པས་འཆག་ཅིང། གློ་བུར་དུ་གཏམ་དག་གླེང་བར་བྱེད་ལ། གཏམ་མཐར་ཕྱིན་པར་མི་སྡོད་
པར་མ་གུས་པས་སྙེམས་ཤིང་བཟློག་པར་སེམས་སོ། །དེ་ནས་བཅོམ་ལྡན་འདས་ཀྱིས་བྲམ་ཟེའི་ཁྱེའུ་མ་སྡུག་ལ་འདི་སྐད་ཅེས་བཀའ་སྩལ་ཏོ་།བྲམ་ཟེའི་ཁྱེའུ་ཁྱོད་བྲམ་ཟེ་
གསུམ་རིག་པ་རྣམས་དང་ལྷན་ཅིག་གློ་བུར་དུ་གཏམ་དེ་ལྟ་སྨྲའམ་ཀྱེ་གོའུ་ཏ་མ། གཏམ་ཇི་ལྟ་བུ་ཞིག་དེ་བཞིན་གཤེགས་པ་ཤས་ཆེ་བའི་བྲམ་ཟེ་རྣམས་ཆོས་དང་ལྡན་པའི་
གཏམ་གསུང་བ་ན་ཁྱོད་མཆིལ་ལྷམ་དང་བཅས་པས་འཆག་ཅིང། གློ་བུར་དུ་གཏམ་གླེང་བར་བྱེད་ལ། གཏམ་མཐར་ཕྱིན་པར་མི་སྡོད་པར་མ་གུས་པས་སྙེམས་ཤིང་སླར་བཟློག་པར་

[306B] །ཀྱེ་གོའུ་ཏ་མ། བྲམ་ཟེ་འགྲོ་བ་རྣམས་ནི་འགྲོ་བ་རྣམས་དང་ལྷན་ཅིག་འགྲེང་བ་རྣམས་ནི་འགྲེང་བ་རྣམས་དང། འདུག་པ་རྣམས་ནི་འདུག་པ་རྣམས་དང། ཉལ་བ་
རྣམས་ནི་ཉལ་བ་རྣམས་དང་ཕན་ཚུན་ལེགས་པར་སྨྲའོ། དགེ་སྦྱོང་མགོ་རེག་ནག་པོའི་རྩ་ལག་ཕོ་རེང་གང་དག་ཡིན་པ་དེ་དག་དང་ནི་ཁོ་བོ་ལྷན་ཅིག་ཏུ་འདི་ལྟ་བུའི་གློ་བུར་གྱི་གཏམ་
གླེང་དུ་རུང་སྟེ། དཔེར་ན། ད་ལྟར་ཤེས་ལྡན་གོའུ་ཏ་མ་དང་གླེང་བ་བཞིན་ནོ། །བྲམ་ཟེའི་ཁྱེའུ་ཁྱོད་དོན་དུ་གཉེར་བ་ལ་ཞུགས་ནས་འདིར་འོངས་ན། དེ་ལྟ་བུ་ནི་བསྙེན་བཀུར་མ་བྱས་པ་
ལས་གཞན་ལ་མེད་པས། བྲམ་ཟེའི་ཁྱེའུ་མ་སྡུག་ནི་བླ་མའི་ཚོགས་ལས་བསྙེན་བཀུར་མ་བྱས་པ་ཞིག་ཡིན་པ་ལྟ། དེ་ནས་བཅོམ་ལྡན་འདས་ཀྱིས། བྲམ་ཟེའི་ཁྱེའུ་མ་སྡུག་ལ་བཀུར་
སྟི་མེད་པའི་ཚིག་གིས་སྤྱོས་པ་ན། ཁྲོས་འཁྲུགས་རྔམ་ཞིང་ཡི་མ་རངས་ནས། བཅོམ་ལྡན་འདས་ལ་ཁ་བྱ་བར་འདོད། སྤོབས་པར་འདོད་བརྩད་པར་འདོད། དྲན་པར་བྱ་བར་འདོད་
འདི་ཙམ་གྱིས་དགེ་སྦྱོང་གོའུ་ཏ་མ་ལ་ཁ་བྱ་བ་དང། སྤོབས་པ་དང། བརྩད་པ་དང། དྲན་པར་བྱ་བ་བྱས་པར་འགྱུར་རོ། །སྙམ་དུ་རིག་ནས། བཅོམ་ལྡན་འདས་ལ་འདི་སྐད་ཅེས་གསོལ་
ཏོ༑ ༑འདི་ལྟར་ཀྱེ། གོའུ་ཏ་མ། ཤཱཀྱ་འདི་དག་ནི་ད་བྱུང་ཁོ་ན་ཡིན་ཏེ། ད་བྱུང་གི་རིགས་ཡིན་པས། བྲམ་ཟེ་རྣམས་ལ་བླ་མ་དང་རི་མོ་དང། ཞེ་ས་དང། མཆོད་པ་མི་བྱེད་དོ། །ཅི་བྲམ་

[307A]༄༅། །ཟེའི་བུ་ཁྱོད་ལ་ཤཱཀྱ་རྣམས་ཀྱིས་གནོད་པ་ཅུང་ཟད་བྱས་སམ། ཀྱེ་གོའུ་ཏ་མ། དུས་གཅིག་ཅིག་ན། བདག་ཉིད་དང་མཁན་པོའི་བྱ་བ་ཞིག་ལ་གྲོང་ཁྱེར་སེར་
སྐྱའི་གཞིར་ཕྱིན་པ་ན། བདག་ལ་ཤཱཀྱ་རྣམས་དང། ཤཱཀྱའི་བུ་མོ་རྣམས་ཁང་བཟང་གི་སྟེང་དུ་སོང་ནས། མཛུབ་ཀེར་གྱིས་སྟོན་པར་བྱེད་དེ། བྲམ་ཟེ་པདྨའི་སྙིང་པོའི་སློབ་མ་
བྲམ་ཟེའི་ཁྱེའུ་མ་སྡུག་ཡིན་ནོ། །བྲམ་ཟེ་པདྨའི་སྙིང་པོའི་སློབ་མ་བྲམ་ཟེའི་ཁྱེའུ་མ་སྡུག་ཡིན་ནོ། །ཞེས་དེ་དག་བདག་ལ་མཛུབ་ཀེར་ཁོ་ནས་སྟོན་པར་བྱེད་ཀྱི། བདག་ལ་བཀུར་
སྟི་དང། བླ་མ་དང། ཞེས་དང། མཆོད་པ་ནི་མི་བྱེད་དོ། །བྲམ་ཟེའི་ཁྱེའུ། རེ་ཞིག་བྱེའུ་ཁུག་སྟ་ཡང་རང་གི་ཚང་ན་འདུག་ན། ཅི་དགར་སྐད་འབྱིན་ན། ཤཱཀྱ་རྣམས་ལྟ་སྨོས་ཀྱང་
ཅི་དགོས་ཏེ། བྲམ་ཟེ་ཁྱེའུ་འདི་ལྟ་སྟེ། གྲོང་ཁྱེར་སེར་སྐྱའི་གཞི་འདི་ནི་ཤཱཀྱ་རྣམས་རང་གི་ཡིན་ནོ། །ཀྱེ་གོའུ་ཏ་མ། རིགས་ནི་འདི་བཞི་སྟེ། བྲམ་ཟེ་དང། རྒྱལ་རིགས་དང་
རྗེའུ་རིགས་དང། དམངས་རིགས་སོ། །འདི་ལྟར་ཀྱེ་གོའུ་ཏ་མ། རིགས་བཞི་པོ་འདི་དག་ནི། བྲམ་ཟེ་རྣམས་ལ་བཀུར་སྟི་བྱེད། བླ་མར་བྱེད་ཞེས་བྱེད། མཆོད་པར་བྱེད་དོ། །
འོན་ཀྱང་ཤཱཀྱ་འདི་དག་ནི། ད་བྱུང་ཁོ་ན་ཡིན་ཏེ། ད་བྱུང་གི་རིགས་ཡིན་པས། བྲམ་ཟེ་རྣམས་ལ་བཀུར་སྟི་མི་བྱེད། བླ་མར་མི་བྱེད་ཞེ་ས་མི་བྱེད། མཆོད་པར་མི་བྱེད་དོ། །དེ་

[307B] ཀྱེ་མ་བྲམ་ཟེའི་ཁྱེའུ་མ་སྡུག་ཤཱཀྱ་རྣམས་ལ། ཨེ་མའོ། །ཤཱཀྱ་རྣམས་ནི་ད་བྱུང་ཡིན་ནོ། །ཨེ་མའོ། །ཤཱཀྱ་རྣམས་ད་བྱུང་གི་རིགས་ཡིན་ནོ།།
ཞེས་ཧ་ཅང་ཁ་ཟེར་བས། མ་ལངས་འདིའི་སྔོན་གྱི་རིགས་བརྒྱུད་པ་བཙལ་ལོ། །སྙམ་ནས། བཅོམ་ལྡན་འདས་ཀྱིས། བྲམ་ཟེའི་ཁྱེའུ་མ་སྡུག་གི་སྔོན་གྱི་རིགས་བརྒྱུད་པ་བཙལ་བ་དང། བྲམ་
ཟེའི་ཁྱེའུ་མ་སྡུག་ནི་ཤཱཀྱ་རྣམས་ཀྱི་བྲན་མོའི་བུར་གྱུར་ལ་ཤཱཀྱ་རྣམས་ནི་དེའི་ཇོ་བོའི་བུར་གྱུར་པ་གཟིགས་སོ། །དེ་ནས་བཅོམ་ལྡན་འདས་ཀྱིས། བྲམ་ཟེའི་ཁྱེའུ་མ་སྡུག་ལ་འདི་སྐད་ཅེས་
བཀའ་སྩལ་ཏོ། །ཀྱེ་བྲམ་ཟེའི་ཁྱེའུ་ཁྱོད་ཀྱི་རིགས་ཅི་ཡིན། ཀྱེ་གོའུ་ཏ་མ། མིག་མི་འཛུམ་གྱི་བུའོ། །བྲམ་ཟེའི་ཁྱེའུ་འདི་ནས་ཁྱོད་ཀྱི་སྔོན་གྱི་རིགས་བརྒྱུད་པ་བཙལ་ན། ཁྱོད་ནི་ཤཱཀྱ་རྣམས་
ཀྱི་བྲན་མོའི་བུར་གྱུར་ལ། ཤཱཀྱ་དག་ནི་ཇོ་བོའི་བུར་གྱུར་པ་ཡིན་པར་མཐོང་ངོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ཞེ་དྲུག་པ། དེ་ནས་ཤས་ཆེ་བའི་བྲམ་ཟེ་རྣམས་ཀྱིས། བཅོམ་
ལྡན་འདས་ལ་འདི་སྐད་ཅེས་གསོལ་ཏོ། །ཀྱེ་གོའུ་ཏ་མ་ཁྱོད་བྲམ་ཟེའི་ཁྱེའུ་མ་སྡུག་ལ་འདི་ནི་བྲན་མོའི་བུ། ཞེས་ཚིག་ཏུ་མ་གསུངས་ཤིག་དེ་ཅིའི་སླད་དུ་ཞེ་ན། བྲམ་ཟེའི་ཁྱེའུ་མ་སྡུག་ནི་མང་
དུ་ཐོས་པ། ཚིག་གསལ་བ། ཐགས་ཐོགས་མེད་པར་སྨྲ་བ་སྟེ། གཞན་ཡང་བྲམ་ཟེའི་ཁྱེའུ་མ་སྡུག་གིས་གཞི་འདི་ལ། ཤེས་ལྡན་གོའུ་ཏ་མ་ལ་ཆོས་དང་མཐུན་པས་ལན་གདབ་པར་རྡོ་ཐོག་

[308A]༄༅། །གོ༑ བྲམ་ཟེ་དག་གལ་ཏེ་ཁྱེད་ཅག་འདི་སྙམ་དུ་བྲམ་ཟེའི་ཁྱེའུ་མ་སྡུག་ང་ལ་ཆོས་དང་མཐུན་པས་ལན་ལྡོན་ནུས་སོ་།སྙམ་དུ་སེམས་ན། ཁྱེད་ཅག་ཅང་མ་སྨྲ་བར། བྲམ་
ཟེའི་ཁྱེའུ་མ་སྡུག་གཞི་འདི་ལ་ཆོས་དང་མཐུན་པས། ང་ལ་ལན་འདེབས་སུ་ཆུག་ཅིག་བྲམ་ཟེ་དག། ཁྱེད་ཅག་གལ་ཏེ་འདི་སྙམ་དུ་བྲམ་ཟེའི་ཁྱེའུ་མ་སྡུག་གཞི་འདི་ལ་ང་ལ་ཆོས་དང་མཐུན་པས་
ལན་འདེབས་མི་ནུས་སོ། །སྙམ་སེམས་ན། བྲམ་ཟེའི་ཁྱེའུ་མ་སྡུག་ཅང་མི་སྨྲ་བར། ཤེས་ལྡན་ཁྱེད་ཀྱིས་གཞི་འདི་ལ་ང་ལ་ཆོས་དང་མཐུན་པས་ལན་ཐོབ་ཅིག་ཀྱེ་གོའུ་ཏ་མ། བྲམ་ཟེའི་ཁྱེའུ་མ་
སྡུག་ཉིད་མང་དུ་ཐོས་པ། ཚིག་གསལ་བ། ཐགས་ཐོགས་མེད་པ་སྨྲ་བ་ལགས་ཏེ། བྲམ་ཟེའི་ཁྱེའུ་མ་སྡུག་གིས་གཞི་འདི་ལ་ཤེས་ལྡན་གོའུ་ཏ་མ་ལ་ཆོས་དང་མཐུན་པས་ལན་གདབ་པར་རྔོ་
ཐོག་གི་གཞན་གྱིས་ནི་མ་ལགས་སོ། །དེ་ནས་བཅོམ་ལྡན་འདས་ཀྱིས་བྲམ་ཟེའི་ཁྱེའུ་མ་སྡུག་ལ་འདི་སྐད་ཅེས་བཀའ་སྩལ་ཏོ། །བྲམ་ཟེའི་ཁྱེའུ་སྔོན་བྱུང་བ་རྒྱལ་པོ་བུ་རམ་ཤིང་སྐྱེས་
ཞེས་བྱ་བ་ཞིག་བྱུང་སྟེ། རྒྱལ་པོ་བུ་རམ་ཤིང་སྐྱེས་ལ་བུ་བཞི་ཡོད་པ། སྐར་མདའི་གདོང་དང། ལག་རྣ་དང། གླང་པོ་ཆེས་འདུལ་བ་དང། རྐང་རྒྱན་ལྡན་ནོ། །རྒྱལ་པོ་བུ་རམ་ཤིང་སྐྱེས་ཀྱིས་
དེ་དག་ཉེས་པ་འགའ་ཞིག་ཕྱིར་སྤྱུགས་ནས། དེ་དག་རང་རང་གི་སྲིང་མོ་ཁྲིད་དེ། ཡུལ་འཁོར་གཞན་དང་ཡུལ་གཞན་དུ་དོང་ནས་རིམ་གྱིས་གངས་ཅན་གྱི་ཕྱོགས་ཆུ་བོ་སྐལ་ལྡན་ཤིང་རྟའི་

[308B]ཤིང་གི་ཡལ་ག་དང། ལོ་མ་དག་ལས་སྤྱིལ་བོ་བྱས་ཏེ། གནས་ཤིང་འཁོད་དོ། །དེ་དག་གིས་དེར་རང་རང་གི་སྲིང་མོ་བཏང་སྟེ། མས་དབེན་
གྱི་སྲིང་མོ་རྣམས་དང་ལྷན་ཅིག་འཚོགས་ནས་འཁོད་དོ། །དེ་དག་དེ་ན་འཚོགས་ཤིང་འཁོད་པ་ལས། བུ་ཁྱེའུ་དང། བུ་མོ་དག་བཙས་སོ་།དེ་ནས་དུས་གཞན་ཞིག་ན། རྒྱལ་པོ་བུ་རམ་ཤིང་སྐྱེས་
བུ་སྡུག་པ་རྣམས་དྲན་ནས། བློན་པོ་རྣམས་ལ་སྨྲས་པ། ཀྱེ་གྲོང་པ་དག་གཞོན་ནུ་རྣམས་གར་དོང། ལྷས་གཞོན་ནུ་དེ་དག་ནོངས་པ་འགའ་ཞིག་གི་སླད་དུ་སྤྱུགས་ནས། དེ་དག་རང་རང་གི་སྲིང་
མོ་ཁྲིད་དེ་ཡུལ་འཁོར་གཞན་དང། ཡུལ་གཞན་དུ་དོང་སྟེ། རིམ་གྱིས་གངས་ཅན་གྱི་ཕྱོགས་ཆུ་བོ་སྐལ་ལྡན་ཤིང་རྟའི་འགྲམ་ན་ཁྱེའུ་དང། བུ་མོ་དག་བཙས་ཤིང་འཁོད་དོ། །དེ་ནས་རྒྱལ་
པོ་བུ་རམ་ཤིང་སྐྱེས་ཀྱིས། བློན་པོ་རྣམས་ལ་སྨྲས་པ། ཀྱེ་གྲོང་པ་དག་གཞོན་ནུ་དག་གིས་དེ་ལྟར་ནུས་སམ། ལྷ་རྔོ་ཐོག་ལགས་སོ་།དེ་ནས་རྒྱལ་པོ་བུ་རམ་ཤིང་སྐྱེས་རོ་སྟོད་བསྟོད་ནས་
ལག་པ་གཡས་པ་བརྐྱང་སྟེ། ཆེད་དུ་བརྗོད་པས་ཆེད་དུ་བརྗོད་པ་ཀྱེ་མའོ། །གཞོན་ནུ་རྣམས་ཀྱིས་རབ་ཏུ་ནུས་སོ། །ཞེས་སེམས་ཅན་དབང་ཆེ་བར་གྲགས་པས། ཀྱེ་མ་གཞོན་ནུ་རྣམས་ཀྱིས་
ནུས་སོ། །ཞེས་ཚིག་ཏུ་སྨྲ་སྟེ། ཤཱཀྱ་ཤཱཀྱ་ཞེས་བྱ་བར་གྲགས་སོ། །བྲམ་ཟེའི་ཁྱེའུ་ཁྱོད་ཀྱིས་ཤཱཀྱ་རྣམས་དེ་ལས་སྐྱེས་པས། མགོ་འཛུགས་པ་དེ་ཡིན་པ་དང། དེ་དག་གི་རིགས་རྒྱུད་དེ་

[309A]༄༅། །ཡིན་པར་ཅུང་ཟད་ཐོས་སམ། ཀྱེ་གོའུ་ཏ་མ། བདག་གིས་ཤཱཀྱ་རྣམས་དེ་ལས་སྐྱེས་པས་མགོ་འཛུགས་པ་དེ་ཡིན་པ་དང། དེ་དག་གི་རིགས་རྒྱུད་དེ་ཡིན་པར་ཐོས་
སོ༑ ༑བྲམ་ཟེའི་ཁྱེའུ་རྒྱལ་པོ་བུ་རམ་ཤིང་སྐྱེས་ཀྱི་བྲན་མོ་སྔོ་ཕོད་མ་ཞེས་བྱ་བ་གཟུགས་བཟང་བ། བལྟ་ན་སྡུག་པ། མཛེས་པ་ཞིག་ཡོད་པ་དང། དྲང་སྲོང་གདོལ་པའི་རིགས་ཤིག་དང་ལྷན་
ཅིག་འདུས་ནས། དེ་གཉིས་ལྷན་ཅིག་འདུས་པ་ལས་ཁྱེའུ་ཞིག་བཙས་སོ་།གཞོན་ནུ་བཙས་མ་ཐག་ཏུ་ཡུམ་རེ་ཞིག་བདག་དྲིལ་ཕྱི་བ་དང་བཀྲུ་བ་གྱིས་ལ། མི་གཙང་བ་ལས་ཐར་པར་
གྱིས་ཤིག་ཅེས་སྨྲས་པ་དང། དེ་ནས་དུས་གཞན་ཞིག་ན། ཤ་ཟ་རྣམས་ཀྱི་མིང་མིག་མི་འཛུམ་གྱི་བུ་ཞེས་བྱ་བ་ལ། གཞོན་ནུ་བཙས་མ་ཐག་ཏུ་བདག་རེ་ཞིག་དྲིལ་ཕྱི་དང། མི་གཙང་
བ་ལས་ཐར་པ་གྱིས་ཤིག་དང། ཨེ་མའོ། །མིག་མི་འཛུམ་གྱི་བུ་ཞིག་སྐྱེས་སོ། །ཞེས་མིག་མི་འཛུམ་གྱི་བུ་མིག་མི་འཛུམ་གྱི་བུ་ཞེས་བྱ་བར་གྲགས་སོ། །བྲམ་ཟེའི་ཁྱེའུ་ཁྱོད་ཀྱིས་མིག་
མི་འཛུམ་གྱི་བུ་རྣམས་དེ་ལས་སྐྱེས་པས་མགོ་འཛུགས་པ་དེ་ཡིན་པ་དང། དེ་དག་གི་རིགས་རྒྱུད་དེ་ཡིན་པར་ཅུང་ཟད་ཐོས་སམ། དེ་སྐད་ཅེས་བཀའ་སྩལ་པ་དང། བྲམ་ཟེའི་ཁྱེའུ་མ་སྡུག་
ཅང་མི་སྨྲའོ། །ལན་གཉིས་ལན་གསུམ་དུ་ཡང། བཅོམ་ལྡན་འདས་ཀྱིས་བྲམ་ཟེའི་ཁྱེའུ་མ་སྡུག་ལ་འདི་སྐད་ཅེས་བཀའ་སྩལ་ཏོ། །བྲམ་ཟེའི་ཁྱེའུ་ཁྱོད་ཀྱིས་མིག་མི་འཛུམ་གྱི་བུ་རྣམས་

[309B] དེ་དག་གི་རིགས་རྒྱུད་དེ་ཡིན་པར་ཅུང་ཟད་ཐོས་སམ། ལན་གཉིས་ལན་གསུམ་དུ་ཡང་བྲམ་ཟེའི་ཁྱེའུ་མ་སྡུག་ཅང་མི་སྨྲའོ། །དེ་ནས་གནོད་སྦྱིན་
ལག་ན་རྡོ་རྗེས། རྡོ་རྗེ་འབར་བ། རབ་ཏུ་འབར་བ། ཀུན་ཏུ་རབ་ཏུ་འབར་བ། མེ་ལྕེ་གཅིག་ཏུ་གྱུར་ཅིང་འབར་བ། བྲམ་ཟེའི་ཁྱེའུ་མ་སྡུག་གི་མགོ་བོའི་སྟེང་ན་འཛིན་ཅིང་གལ་ཏེ་བྲམ་ཟེའི་
ཁྱེའུ་མ་སྡུག་ལ། བཅོམ་ལྡན་འདས་ཀྱིས་ལན་གསུམ་གྱི་བར་དུ་རྨ་བ་སྨྲས་པ་ལས། རྣ་བ་ལ་གཟོན་ཅིང་ལན་མ་གསོལ་པར་གྱུར་ན། རྡོ་རྗེ་འབར་བ། རབ་ཏུ་འབར་བ། ཀུན་ཏུ་རབ་ཏུ་འབར་
བ༑ མེ་ལྕེ་གཅིག་ཏུ་གྱུར་ཅིང་འབར་བ་འདིས་སྤྱི་བོ་ཚལ་པ་བདུན་དུ་དགས་པར་བྱའོ། །སྙམ་པ་དང། གནོད་སྦྱིན་ལག་ན་རྡོ་རྗེ་དེ་བཅོམ་ལྡན་འདས་ཀྱིས་གཟིགས་ནས། སངས་རྒྱས་ཀྱི་མཐུས་
བྲམ་ཟེའི་ཁྱེའུ་མ་སྡུག་གིས་ཀྱང་མཐོང་ངོ། །དེ་ནས་བྲམ་ཟེ་ཁྱེའུ་མ་སྡུག་སྔགས་སྐྲག་བྲེད་ཅིང་སྤུ་ཟིང་ཞེས་བྱེད་ནས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །ཀྱེ་གོའུ་ཏ་མ་
མིག་མི་འཛུམ་གྱི་བུ་རྣམས་དེ་ལས་སྐྱེས་པ་མགོ་འཛུགས་པ་དེ་ལགས་པ་དང། དེ་དག་གི་རིགས་རྒྱུད་དེ་ལགས་པར་བདག་གི་ཐོས་ལགས་སོ་།དེ་ནས་ཤས་ཆེ་བའི་བྲམ་ཟེ་རྒན་
རབས་རྒན་རབས་རྣམས་དང། ཁྱིམ་བདག་རྣམས་འདི་སྙམ་དུ་བསམས་ཏེ། བཙུན་པ་གོའུ་ཏ་མས་འདི་སྐད་ཅེས་བྲམ་ཟེའི་ཁྱེའུ་མ་སྡུག་ནི་ཤཱཀྱ་རྣམས་ཀྱི་བྲན་མོའི་བུ་ཉིད་ཡིན་ལ་

[310A]༄༅། །ཤཱཀྱ་རྣམས་ནི་དེའི་ཇོ་བོའི་བུ་ཡིན་ནོ། །ཞེས་གསུངས་པ་གང་ཡིན་པ་བདེན་ན། བདག་ཅག་ཤེས་ལྡན་གོའུ་ཏ་མས་གསུངས་པ་ལ་ཡིད་མ་ཆེས་པར་ཟད་དོ།།
སྙམ་མོ། །དེ་ནས་བཅོམ་ལྡན་འདས་ཀྱིས་ཤས་ཆེ་བའི་བྲམ་ཟེ་རྣམས་དང། ཁྱིམ་བདག་རྣམས་ལ་འདི་སྐད་ཅེས་བཀའ་སྩལ་ཏོ། །ཁྱེད་ཅག་བྲམ་ཟེའི་ཁྱེའུ་མ་སྡུག་ལ། བྲན་
མོའི་བུ་ཞེས་ཧ་ཅང་ཚིག་ཏུ་མ་སྨྲ་ཞིག་དེ་ཅིའི་ཕྱིར་ཞེ་ན་འདི་དེའི་ཚེ་དྲང་སྲོང་རྫུ་འཕྲུལ་ཆེ་བ། མཐུ་ཆེ་བ་ཞིག་ཏུ་གྱུར་པ་ལས། རྒྱལ་པོ་བུ་རམ་ཤིང་སྐྱེས་ཀྱིས་ཉེས་པ་འགའ་
ཁོ་ནའི་ཕྱིར་བྲམ་ཟེའི་ཆད་པས་བཅད་དོ། །བྲམ་ཟེའི་ཆད་པས་བཅད་པ་དང། དེ་ཕྱིས་རྒྱལ་པོ་བུ་རམ་ཤིང་སྐྱེས་འཇིགས་སྐྲག་བྲེད་སྤུ་ཟིང་ཞེས་བྱེད་ནས། ལག་པ་གཡོན་པས་བུ་
མོ་ཆེན་པོ་རྒྱན་ཐམས་ཅད་ཀྱིས་བརྒྱན་པ་བཟུང། ལག་པ་གཡས་པས་གསེར་གྱི་བྱ་མ་བུམ་ཐོགས་ཏེ། དྲང་སྲོང་དེ་ལ་ཆུང་མར་བྱིན་ན། དྲང་སྲོང་གིས་དེ་མ་བླངས་སོ། །དེ་ནས་
བཅོམ་ལྡན་འདས་ཀྱིས། བྲམ་ཟེའི་ཁྱེའུ་མ་སྡུག་ལ་བྲན་མོའི་བུ་ཡིན་ནོ། །ཞེས་བཀའ་སྩལ་པས། ཞུམ་ཞུམ་པོར་གྱུར་ན། ཕྲག་པ་བཅུམ་མགོ་སྨད་དེ། སྤོབས་པ་མེད་
ཅིང་གཏད་ཁོང་དུ་ཆུད་ནས། ཅང་མི་སྨྲ་བར་འདུག་གོ་དེ་ནས་བཅོམ་ལྡན་འདས་འདི་སྙམ་དུ་དགོངས་ཏེ། བྲམ་ཟེ་ཁྱེའུ་མ་སྡུག་འདི་བྲན་མོའི་བུ་ཡིན་ནོ། །ཞེས་ངས་ཚིག་ཏུ་སྨྲས་

[310B] ཕྲག་པ་བཅུམ་ནས་མགོ་སྨད་དེ་སྤོབས་པ་མེད་ཅིང། གཏད་ཁོང་དུ་ཆུད་ནས་མི་སྨྲ་བར་གྱུར་གྱི་མ་ལ་ངས་འདི་ལ་ཕྱིས་གཏམ་འདྲི་བར་བྱའོ། །སྙམ་དུ་
དགོངས་ནས། བྲམ་ཟེའི་ཁྱེའུ་མ་སྡུག་ལ་འདི་སྐད་ཅེས་བཀའ་སྩལ་ཏོ། །བྲམ་ཟེའི་ཁྱེའུ། དཔེར་ན། རྒྱལ་རིགས་གཞོན་ནུ་དང། བྲམ་ཟེའི་བུ་མོར་ལྷན་ཅིག་འདུས་པར་གྱུར་ཏོ། །དེ་
གཉིས་ལྷན་ཅིག་འདུས་པ་ལས་ཁྱེའུ་ཞིག་བཙས་ནས། དེ་བྲམ་ཟེ་རྣམས་ལས་སྟན་ནམ། ཆུའམ། གསང་ཚིག་གམ། གདོན་པ་འཐོབ་བམ་ཀྱེ་གོའུ་ཏ་མ། འཐོབ་ལགས་སོ། །དེ་ལ་
རྒྱལ་རིགས་རྣམས་ཀྱིས་རིགས་ཀྱི་དབང་བསྐུར་བས། དབང་བསྐུར་རམ་ཀྱེ་གོའུ་ཏ་མ། དབང་བསྐུར་ལགས་ཏེ། དེ་ཅིའི་སླད་དུ་ཞེ་ན། སྤུན་གྱི་བུ་ལགས་པས། རྒྱལ་རིགས་རྣམས་
ཀྱིས་ཚ་བོ་དབང་བསྐུར་ལགས་སོ། །བྲམ་ཟེའི་ཁྱེའུ། དཔེར་ན། བྲམ་ཟེ་གཞོན་ནུ་དང། རྒྱལ་རིགས་ཀྱི་བུ་མོར་ལྷན་ཅིག་འདུས་པར་གྱུར་ནས། དེ་གཉིས་ལྷན་ཅིག་འདུས་པ་ལས་ཁྱེའུ་
ཞིག་བཙས་ནས། དེ་བྲམ་ཟེ་རྣམས་ལས། སྟན་ནམ། ཆུའམ། གསང་ཚིག་གམ། གདོན་པ་འཐོབ་བམ། ཀྱེ་གོའུ་ཏ་མ། འཐོབ་ལགས་སོ། །དེ་ལ་རྒྱལ་རིགས་ཀྱི་དབང་བསྐུར་
བས་དབང་བསྐུར་རམ། ཀྱེ་གོའུ་ཏ་མ། དབང་བསྐུར་ལགས་ཏེ། དེ་ཅིའི་སླད་དུ་ཞེ་ན། ཚ་བོ་ལགས་པའི་སླད་དུ་རྒྱལ་རིགས་རྣམས་ཀྱིས་ཚ་བོ་དབང་བསྐུར་ལགས་སོ། །བྲམ་ཟེའི་

[311A]༄༅། །ཁྱེའུ། དཔེར་ན། རྒྱལ་རིགས་གཞོན་ནུ་རྒྱལ་རིགས་དག་གིས་ཉེས་པ་འགའ་ཁོ་ནའི་ཕྱིར་སྤྱུགས་པར་གྱུར་ན། དེ་བྲམ་ཟེ་རྣམས་ལས་སྟན་ཏམ། ཆུའམ་
གསང་ཚིག་གམ། གདོན་པ་འཐོབ་བམ། ཀྱེ་གོའུ་ཏ་མ། འཐོབ་ལགས་སོ་།དེ་ལ་རྒྱལ་རིགས་ཀྱི་དབང་བསྐུར་བས་དབང་བསྐུར་རམ། ཀྱེ་གོའུ་ཏ་མ་དབང་བསྐུར་ཏེ། དེ་ཅིའི་སླད་དུ་ཞེ་
ན༑ ཕུ་ནུ་བོ་ལགས་པའི་སླད་དུ་རྒྱལ་རིགས་རྣམས་ཀྱིས་ཕུ་ནུ་བོ་དབང་བསྐུར་ལགས་སོ། །བྲམ་ཟེའི་ཁྱེའུ། དཔེར་ན། བྲམ་ཟེ་གཞོན་ནུ་བྲམ་ཟེ་རྣམས་ཀྱིས་ཉེས་པ་འགའ་ཁོ་ནའི་
ཕྱིར་སྤྱུགས་པར་གྱུར་ན། དེས་བྲམ་ཟེ་རྣམས་ལས་སྟན་ནམ། ཆུའམ་གསང་ཚིག་གམ། གདོན་པ་འཐོབ་བམ། ཀྱེ་གོའུ་ཏ་མ་མི་འཐོབ་ལགས་སོ། །ཀྱེ་རྒྱལ་རིགས་རྣམས་ཀྱིས་
རྒྱལ་རིགས་ཀྱི་དབང་བསྐུར་བས་དབང་བསྐུར་རམ། ཀྱེ་གོའུ་ཏ་མ་དབང་མི་བསྐུར་ཏེ། དེ་ཅིའི་སླད་དུ་ཞེ་ན། བྲམ་ཟེ་གདོལ་པ་ལགས་པའི་སླད་དུ། རྒྱལ་རིགས་རྣམས་བྲམ་ཟེ་དབང་
མི་བསྐུར་ལགས་སོ། །བྲམ་ཟེའི་ཁྱེའུ་དེ་ལྟར་ན་རུས་དང། རིགས་དང། མནད་ཀྱིས་རྒྱལ་རིགས་ཀྱི་རིགས་མཆོག་ཡིན་གྱི། བྲམ་ཟེ་ནི་མ་ཡིན་ནོ། །བྲམ་ཟེའི་ཁྱེའུ་མི་མཇེད་ཀྱི་བདག་
པོ་ཚངས་པས་ཚིགས་སུ་བཅད་དེ་སྨྲས་པ་ནི། རུས་དང་འབྲེལ་པ་གང་ཡིན་པའི། །རྒྱལ་རིགས་རྐང་གཉིས་ནང་ན་བཙུན། །ལྷ་དང་མི་རྣམས་ནང་ན་ཡང། །རིག་དང་ཞབས་

[311B] །བྲམ་ཟེའི་ཁྱེའུ། མི་མཇེད་ཀྱི་བདག་པོ་ཚངས་པ་དེས། ཚིགས་སུ་བཅད་དེ་སྨྲས་པ་ནི། ལེགས་པར་སྨྲས་པ་སྟེ། ཉེས་པར་སྨྲས་པ་མ་ཡིན། ལེགས་པར་བརྗོད་
པ་ཡིན་གྱི། ཉེས་པར་བརྗོད་པ་མ་ཡིན་ཏེ། འདི་ལྟར་རུས་དང་འབྲེལ་པ་གང་ཡིན་པའི། །རྒྱལ་རིགས་རྐང་གཉིས་ནང་ན་བཙུན། །ལྷ་དང་མི་རྣམས་ནང་ན་ཡང། །རིགས་དང་ཞབས་སུ་
ལྡན་པ་བཙུན། །དེ་ཅིའི་ཕྱིར་ཞེ་ན། བྲམ་ཟེའི་ཁྱེའུ་ང་ཡང་འདི་སྐད་ཅེས་སྨྲ་སྟེ། རུས་དང་འབྲེལ་པ་གང་ཡིན་པའི། །རྒྱལ་རིགས་རྐང་གཉིས་ནང་ན་བཙུན། །ལྷ་དང་མི་རྣམས་ནང་
ན་ཡང༑ །རིགས་དང་ཞབས་སུ་ལྡན་པ་བཙུན། །བྲམ་ཟེའི་ཁྱེའུ་ཇི་སྙམ་དུ་སེམས། གང་ན་བག་མ་ལེན་པ་དང། བག་མ་གཏོང་བ་ཡོད་པ་དེ་ནས། བྲམ་ཟེ་རྣམས་ཀྱིས་སྟན་ནམ་
ཆུའམ༑ གསང་ཚིག་གམ། གདོན་པ་འཐོབ་བམ། ཀྱེ་གོའུ་ཏ་མ། གང་ན་བག་མ་ལེན་པ་དང། བག་མ་གཏོང་བ་མཆིས་པ་དེ་ནས་བྲམ་ཟེ་རྣམས་ཀྱིས་སྟན་ནམ། ཆབ་བམ་
གསང་ཚིག་གམ། གདོན་པ་འཐོབ་ལགས་སོ། །བྲམ་ཟེའི་ཁྱེའུ། གང་ན་བག་མ་ལེན་པ་དང། བག་མ་གཏོང་པ་ཡོད་པ་དེ་ན། རིགས་ཀྱིས་སྙེམས་པ་ཡང་ཡོད། རུས་ཀྱིས་སྙེམས་
པ་ཡང་ཡོད། བྲམ་ཟེའི་བུའི་སྙེམས་པ་ཡང་ཡོད་དོ། །བྲམ་ཟེའི་ཁྱེའུ། སེམས་ཅན་རིགས་ཀྱིས་སྙེམས་པས་རྣམ་པར་བཅིངས་པ་དང་རུས་ཀྱིས་སྙེམས་པས་རྣམ་པར་བཅིངས་པ་

[312A]༄༅། །དང། བྲམ་ཟེའི་བུའི་སྙེམས་པས་རྣམ་པར་བཅིངས་པ་ཇི་སྙེད་པ་དེ་དག་རིག་པ་དང་ཞབས་སུ་ལྡན་པ། བླ་ན་མེད་པ། འདི་ཉིད་མངོན་སུམ་དུ་མ་བྱས་པ། མངོན་
སུམ་དུ་བྱ་བའི་སྐལ་བ་མེད་ཀྱི། བྲམ་ཟེའི་བུ། རིགས་ཀྱི་སྙེམས་པ་སྤངས་པ། རུས་ཀྱི་སྙེམས་པ་སྤངས་པ། བྲམ་ཟེའི་བུའི་སྙེམས་པ་སྤངས་ན། དེ་ལྟ་ན་རིག་པ་དང་ཞབས་སུ་
ལྡན་པ། བླ་ན་མེད་པ་འདི་མངོན་སུམ་དུ་མ་བྱས་པ་མངོན་དུ་བྱེད་པར་འགྱུར་རོ། །ཤེས་ལྡན་གོའུ་ཏ་མ་ལ། བདག་གང་སྔོན་ཡང་མ་བྱུང། ཕྱིས་ཀྱང་མི་འབྱུང། ད་ལྟ་ན་ཡང་མ་མཆིས་
པ་དེ་ལྟ་བུའི་མངོན་པར་དད་ལགས་ཀྱི། ཤེས་ལྡན་གོའུ་ཏ་མ་བདག་ལ་ཇི་ལྟར་རིག་པ་དང་ཞབས་སུ་འཚལ་བར་འགྱུར་བ་དེ་ལྟར་ཆོས་བཤད་དུ་གསོལ། བྲམ་ཟེའི་ཁྱེའུ་དེའི་ཕྱིར་
ལེགས་པར་རབ་ཏུ་ཉོན་ལ་ཡིད་ལ་ཟུང་ཞིག་དང། བཤད་དོ། །བྲམ་ཟེའི་ཁྱེའུ། སྟོན་པ་དེ་བཞིན་གཤེགས་པ་དགྲ་བཅོམ་པ། ཡང་དག་པར་རྫོགས་པའི་སངས་རྒྱས། རིག་པ་དང་
ཞབས་སུ་ལྡན་པ། བདེ་བར་གཤེགས་པ། འཇིག་རྟེན་མཁྱེན་པ། སྐྱེས་བུ་འདུལ་བའི་ཁ་ལོ་སྒྱུར་བ། ལྷ་དང་མི་རྣམས་ཀྱི་སྟོན་པ་སངས་རྒྱས་བཅོམ་ལྡན་འདས་འཇིག་རྟེན་
འདིར་བྱུང་སྟེ། དེས་ཆོས་བཤད་པ་ནི་ཐོག་མར་དགེ་བ། བར་དུ་དགེ་བ། ཐ་མར་དགེ་བ། དོན་བཟང་པོ། ཚིག་འབྲུ་བཟང་པོ། མ་འདྲེས་པ། ཡོངས་སུ་རྫོགས་པ། ཡོངས་སུ་དག་

[312B] རྣམ་པར་བྱང་བ། ཚངས་པར་སྤྱོད་པར་རབ་ཏུ་སྟོན་ཏེ་ཆོས་དེ་ཁྱིམ་བདག་གམ། ཁྱིམ་བདག་གྱི་བུས་མཉན་ནས་དེས་ཆོས་དེ་ཐོས་ནས་དད་པར་རབ་ཏུ་ཐོབ་བོ། །དེ་དག་དད་པ་
རབ་ཏུ་ཐོབ་པ་དང་ལྡན་པས། འདི་ལ་སོ་སོ་ཡང་དག་པར་སློབ་པར་བྱེད་དེ། ཁྱིམ་གྱི་གནས་ནི་ཉམ་ང་བ། རྡུལ་དག་གི་གནས་ཡིན་ནོ་།རབ་ཏུ་བྱུང་བ་ནི་དྲི་མ་མེད་པ་ཡིན་
ན༑ ཁྱིམ་པ་ཁྱིམ་ན་གནས་པ་རྣམས་ཀྱིས་ཇི་སྲིད་འཚོའི་བར་དུ་ཚངས་པར་སྤྱོད་པ་གཅིག་ཏུ་གསལ་གྱིས་དག་པ། ཡོངས་སུ་རྫོགས་པ་ཡོངས་སུ་དག་པ། རྣམ་པར་བྱང་བ་ནི་
སྤྱད་པ་དཀའ་བས། མ་ལ་བདག་གིས་སྐྲ་དང་ཁ་སྤུ་བྲེགས་ལ། གོས་ངུར་སྨྲིག་བགོས་ཏེ། དད་པ་ཡང་དག་པ་ཁོ་ནས་ཁྱིམ་ནས་ཁྱིམ་མེད་པར་རབ་ཏུ་འབྱུང་ངོ། །སྙམ་ནས། དེས་
དེ་ལྟར་སོ་སོར་བརྟགས་ཏེ། ལོངས་སྤྱོད་གྱི་ཚོགས་མང་ཉུང་དང་ཉེ་དུའི་འཁོར་མང་པོ་རྣམས་སྤངས་ཏེ། སྐྲ་དང་ཁ་སྤུ་དག་བྲེགས་ནས་གོས་ངུར་སྨྲིག་བགོས་ཏེ། དད་པ་ཡང་དག་པ་
ཁོ་ནས་ཁྱིམ་ནས་ཁྱིམ་མེད་པར་རབ་ཏུ་བྱུང་ནས། ཚུལ་ཁྲིམས་ལ་གནས་པ་ཡིན། སོ་སོ་ཐར་པའི་སྡོམ་པས་བསྡམས་པ་ཡིན། ཆོ་ག་དང་སྤྱོད་ཡུལ་ཕུན་སུམ་ཚོགས་པ་ཡིན། ཁ་
ན་མ་ཐོ་བ་ཕྲ་མོ་ཙམ་ལ་ཡང་འཇིགས་པར་ལྟ་བ་ཡིན། བསླབ་པའི་གཞི་ཡང་དག་པར་མནོས་ཏེ་སློབ་པ་ཡིན། དེས་སྲོག་གཅོད་པ་སྤངས་ནས་སྲོག་གཅོད་པ་ལས་སླར་ལོག་པ་ཡིན་

[313A]༄༅། །ཏེ༑ ཆད་པ་སྤངས་པ་ཡིན། མཚོན་ཆ་སྤངས་པ་ཡིན། ངོ་ཚ་དང་ལྡན་པ་ཡིན་ཏེ། སེམས་ཅན་སྲོག་ཆགས་སུ་གྱུར་པ་ཐམས་ཅད་ཆུང་ངུ་ན་སྲོག་ཆགས་
གྲོག་སྦུར་ཡན་ཆད་ལ། སྲོག་གཅོད་པ་ལས་སླར་ལོག་པ་ཡིན་ནོ། །དེས་མ་བྱིན་པར་ལེན་པ་སྤངས་ནས། མ་བྱིན་པར་ལེན་པ་ལས་སླར་ལོག་པ་ཡིན་ཏེ། བྱིན་པ་ལེན་པ་ཡིན་
བྱིན་པ་ལ་དགའ་བ་ཡིན། སྦྱིན་པ་ལ་ལྷུག་པར་གཏོང་བ་ལ་དགའ་བ་ཡིན་ཏེ། རྐུན་མ་མ་ཡིན། འདོད་ཆེན་ཅན་མ་ཡིན། གཙང་བ་ཡིན་བཏང་བ་ཡིན། ཁ་ན་མ་ཐོ་བ་མེད་པ་ཡིན། བདག་
ཉིད་བསྲུངས་པས་མ་བྱིན་པར་ལེན་པ་ལས་སླར་ལོག་པ་ཡིན་ནོ། །དེ་མི་ཚངས་པར་སྤྱོད་པར་སྤངས་ནས། མི་ཚངས་པར་སྤྱོད་པ་ལས་སླར་ལོག་པ་ཡིན་ཏེ། ཚངས་པར་སྤྱོད་པ་ཡིན། སྤྱོད་
པ་ངན་པ་སྤངས་པས་དག་པ་ཡིན། གཙང་བ་ཡིན། དྲི་ང་བ་མེད་པ་ཡིན། འཁྲིག་པ་དང་བྲལ་བ་ཡིན། སྨད་རིམ་གྱི་ཆོས་དང་བྲལ་བ་ཡིན། མི་ཚངས་པར་སྤྱོད་པ་ལས་སླར་ལོག་པ་
ཡིན་ནོ། །དེ་བརྫུན་དུ་སྨྲ་བ་སྤངས་ནས། བརྫུན་དུ་སྨྲ་བ་ལས་སླར་ལོག་པ་ཡིན་ཏེ། བདེན་པར་སྨྲ་བ་ཡིན། བདེན་པ་ལ་དགའ་བ་ཡིན་དད་པ་ཡིན། ཡིད་ཆེས་པ་ཡིན། བརྟན་པ་
ཡིན༑ འཇིག་རྟེན་ལ་མི་སླུ་བ་ཡིན་ཏེ། བརྫུན་དུ་སྨྲ་བ་ལས་སླར་ལོག་པ་ཡིན་ནོ། །དེ་ཕྲ་མ་སྤངས་ནས། ཕྲ་མ་ལས་སླར་ལོག་པ་ཡིན་ཏེ། དེ་ཚུ་རོལ་པོ་དག་ལས་མཉན་ཏེ། དེ་དག་དབྱེ་

[313B] དེ་དབྱེ་བའི་ཕྱིར་ཚུ་རོལ་པོ་དག་ལ་སྨྲ་བ་མ་ཡིན། བྱེ་བ་རྣམས་སྡུམས་བྱེད་པ་ཡིན་མཐུན་པ་རྣམས་གཟེངས་བསྟོད་པ་ཡིན། མཐུན་པ་ལ་དགའ་
བ་ཡིན། མཐུན་པ་ལ་མགུ་བ་ཡིན། མཐུན་པར་བྱེད་པའི་ཚིག་སྨྲ་བ་ཡིན་ཏེ། ཕྲ་མ་ལས་ཕྱིར་ལོག་པ་ཡིན་ནོ། །དེ་ཚིག་རྩུབ་པོ་སྤངས་ནས། ཚིག་རྩུབ་པ་ལས་སླར་ལོག་པ་ཡིན་ཏེ། དེ་
གང་ལ་ཡང་ཚིག་གདུག་པ་དང། རྩུབ་པ་དང། ཕ་རོལ་ལ་མི་སྙན་པ་དང། ཕ་རོལ་སྤ་འགོང་བར་བྱེད་པ་དང། སྐྱེ་བོ་མང་པོའི་ཡིད་ལ་མི་འཐད་པ་དང། སྐྱེ་བོ་མང་པོའི་སྙིང་དུ་མི་
སྡུག་པ་དང། སྐྱེ་བོ་མང་པོ་མི་དགའ་བ་དང། སྐྱེ་བོ་མང་པོའི་ཡིད་དུ་མི་འོང་བ་དང། མཉམ་པར་བཞག་པ་མ་ཡིན་པ་དང། མཉམ་པར་འཇོག་པར་འགྱུར་བ་མ་ཡིན་པ་དེ་ལྟ་བུའི་
ཚིག་སྤངས་པ་ཡིན། མི་ཚུགས་པ་དང། རྣ་བ་སྙན་པ་དང་སྙིང་ཚིམ་པར་བྱེད་པ་དང། དགའ་བར་བྱེད་པ་དང། ཕོ་བྲང་འཁོར་གྱི་སྐད་དང། སྙན་ཅིང་འཇེབས་པ་དང། རྣམ་
པར་གསལ་བ་རྣམ་པར་རིག་པར་བྱེད་པ་དང། མཉན་པར་འོས་པ་དང་མི་རྟོན་པ་དང། འགལ་བ་མ་ཡིན་པ་དང། ཐུག་པ་མེད་པ་དང་སྐྱེ་བོ་མང་པོ་ལ་སྡུག་པ་དང། སྐྱེ་
བོ་མང་པོ་མགུ་པ་དང། སྐྱེ་བོ་མང་པོ་དགའ་བ་དང། སྐྱེ་བོ་མང་པོའི་ཡིད་དུ་འོང་བ་དང། མཉམ་པར་བཞག་པ་དང། མཉམ་པར་འཇོག་པར་འགྱུར་བ་དེ་ལྟ་བུའི་ཚིག་སྨྲ་

[314A]༄༅། །བས༑ དེའི་ཚིག་རྩུབ་པོ་ལས་སླར་ལོག་པ་ཡིན་ནོ། །དེ་ཚིག་ཀྱལ་པ་སྨྲ་བ་སྤངས་ནས། ཚིག་ཀྱལ་པ་ལས་སླར་ལོག་པ་ཡིན་ཏེ། དེས་དུས་སུ་སྨྲ་བ་ཡིན་
ཡང་དག་པར་སྨྲ་བ་ཡིན། དེ་ཁོ་ན་ཉིད་སྨྲ་བ་ཡིན། དོན་སྨྲ་བ་ཡིན། ཆོས་སྨྲ་བ་ཡིན། ངེས་པར་སྨྲ་བ་ཡིན། རྟོགས་པར་སྨྲ་བ་ཡིན། ཁོང་དུ་ཆུད་པར་བྱེད་པའི་ཚིག་སྨྲ་བ་
ཡིན་ནོ། །དུས་དང་མ་འདྲེས་པ་དང། གླེང་གཞི་དང་བཅས་པ་དང་དན་རྟགས་དང་བཅས་པ་དང། ཆོས་དང་དོན་དང་ལྡན་པ་ཡིན་ཏེ་དེ་ཚིག་ཀྱལ་པ་སྤངས་ནས། ཚིག་
ཀྱལ་པ་ལས་སླར་ལོག་པ་ཡིན་ནོ། །དེ་ཉོ་ཚོང་སྤངས་ནས། ཉོ་ཚོང་ལས་སླར་ལོག་པ་ཡིན་ཏེ། དེ་གཞལ་བླུགས་ལ་གཡོ་བྱེད་པ་དང། སྲང་ལ་གཡོ་བྱེད་པ་དང། ཚད་
ལ་གཡོ་བྱེད་པ་སྤངས་ནས། དེ་གཞལ་བླུགས་ལ་གཡོ་བྱེད་པ་དང་སྲང་ལ་གཡོ་བྱེད་པ་དང། ཚད་ལ་གཡོ་བྱེད་པ་ལས་སླར་ལོག་པ་ཡིན་ནོ། །དེ་གསུག་ལེན་པ་དང། འདྲིད་པ་དང་
བསྡིགས་ནས་རང་གིར་བྱེད་པ་སྤངས་ནས། གསུག་ལེན་པ་དང། འདྲིད་པ་དང། བསྡིགས་ནས་རང་གིར་བྱེད་པ་ལས་སླར་ལོག་པ་ཡིན་ནོ། །དེ་བསད་པ་དང། བཅིང་བ་དང་
བཅད་པ་དང། དབུག་པ་དང། བརྡེག་པའི་བསམ་པ་སྤངས་ནས། གསོད་པ་དང། འཆིང་བ་དང། གཅོད་པ་དང། འབིགས་པ་དང། བརྡེག་པའི་བསམ་པ་ལས་སླར་

[314B] །དེ་འོད་དང། བུད་མེད་ཅན་དང་ལྷན་ཅིག་ཏུ་ཉལ་བ་སྤངས་ནས་འོད་དང། བུད་མེད་ཅན་དང་ལྷན་ཅིག་ཏུ་ཉལ་བ་ལས་སླར་ལོག་པ་ཡིན་ནོ། །དེ་ཞིང་གི་གཞི་དང། ཁྱིམ་
གྱི་གཞི་དང། ཚོང་ཁང་གི་གཞི་ལེན་པར་སྤངས་ནས། ཞིང་གི་གཞི་དང། ཁྱིམ་གྱི་གཞི་དང། ཚོང་ཁང་གི་གཞི་ལེན་པ་ལས་སླར་ལོག་པ་ཡིན་ནོ། །དེ་གླང་པོ་ཆེ་དང། རྟ་དང། བ་ལང་
དང༑ ལུག་དང། བྱ་གག་དང། ཕག་ལེན་པ་སྤངས་ནས། གླང་པོ་ཆེ་དང། རྟ་དང། བ་ལང་དང། ལུག་དང། བྱ་གག་དང། ཕག་ལེན་པ་དག་ལས་སླར་ལོག་པ་ཡིན་ནོ། །དེ་བྲན་ཕོ་དང། བྲན་
མོ་དང། ལས་བྱེད་པ་དང། ཞོ་ཤས་འཚོ་བ་ལེན་པ་དག་སྤངས་ནས། བྲན་ཕོ་དང། བྲན་མོ་དང། ལས་བྱ་བ་དང། ཞོ་ཤས་འཚོ་བ་ལེན་པ་དག་ལས་སླར་ལོག་པ་ཡིན་ནོ། །དེ་བུད་མེད་
དང༑ སྐྱེས་པ་དང། ཁྱེའུ་དང། བུ་མོ་ལེན་པ་སྤངས་ནས། བུད་མེད་དང། སྐྱེས་པ་དང། ཁྱེའུ་དང། བུ་མོ་ལེན་པ་ལས་སླར་ལོག་པ་ཡིན་ནོ། །དེ་གསེར་དང། དངུལ་ལེན་པ་སྤངས་ནས། གསེར་
དང། དངུལ་ལེན་པ་ལས་སླར་ལོག་པ་ཡིན་ནོ། །དེ་འབྲུ་མ་ཉམས་པ་ལེན་པ་དག་སྤངས་ནས། འབྲུ་མ་ཉམས་པ་ལེན་པ་ལས་སླར་ལོག་པ་ཡིན་ནོ། །དེ་ཟན་གཅིག་པ་ཡིན་ཏེ། ནུབ་མོའི་སྤངས་
ཤིང༑ དུས་མ་ཡིན་པའི་ཁ་ཟས་སྤངས་པ་ཡིན། དུས་སུ་རྒྱུ་ཞིང་དུས་སུ་སྤྱོད་པ་ལ་སྦྱོར་བ་ལ་བརྩོན་པ་ཡིན། དེ་ལུས་ཀྱི་བགོ་བ་རན་པས་ཆོག་ཤེས་ཤིང་ཚོད་ཟིན་པ་ཡིན། བསོད་སྙོམས་

[315A]༄༅། །ལྟོ་འགྲངས་ཀྱིས་ཆོག་ཤེས་ཤིང་ཚོད་ཟིན་པ་ཡིན། དེ་ལུས་ཀྱི་བགོ་བ་རན་བས་ཆོག་ཤེས་ཤིང་ཚོད་ཟིན་པ་ཡིན་ཞིང་བསོད་སྙོམས་ལྟོ་འགྲངས་ཀྱིས་ཆོག་ཤེས་ཤིང་
ཚོད་ཟིན་པ་ཡིན་པས། གང་དང་གང་དུ་འགྲོ་བ་ན་ལྷུང་བཟེད་དང་བཅས། ཆོས་གོས་དང་བཅས་པས་འགྲོའོ། །དཔེར་ན། འདབ་ཆགས་བྱ་གང་དང་གང་དུ་ལྡིང་བ་དེར་འདབ་མ་དང་ཆས་
གཤོག་པ་དང་ཆས་ཏེ། ལྡིང་བ་དེ་བཞིན་དུ། དེ་ལུས་ཀྱི་བགོ་བ་རན་པ་ཆོས་གོས་ཀྱིས་ཆོག་ཤེས་ཤིང་ཚོད་ཟིན་པ་ཡིན། བསོད་སྙོམས་ལྟོ་འགྲངས་ཀྱིས་ཆོག་ཤེས་ཤིང་ཚོད་ཟིན་པ་ཡིན་ཏེ་
གང་དང་གང་དུ་འགྲོ་བ་དེར་ལྷུང་བཟེད་དང་བཅས། ཆོས་གོས་དང་བཅས་ཤིང་འགྲོ་བ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང་བྲམ་ཟེ་ཁ་ཅིག་དད་པས་བྱིན་པ་དག་སྤྱད་ནས། ས་བོན་གྱི་ཚོགས་
དང། འབྱུང་པོའི་ཚོགས་སྣ་ཚོགས་རྩོམ་པ་ལ་སྦྱོར་བར་བརྩོན་བསེ་གནས་པ་འདི་ལྟ་སྟེ། རྩ་བའི་ས་བོན་དང། སྡོང་བུའི་ས་བོན་དང། ཐོར་ཏོའི་ས་བོན་དང། འགས་པའི་ས་བོན་དང། ལྔ་པ་
ནི་ས་བོན་གྱི་ས་བོན་ཉིད་དེ། དགེ་སྦྱོང་དང་བྲམ་ཟེ་རྣམས་ཀྱི་ས་བོན་གྱི་ཚོགས་དང། འབྱུང་པོའི་ཚོགས་སྣ་ཚོགས་རྩོམ་པ་ལ་སྦྱོར་བར་བརྩོན་པ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་
འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་དག་སྤྱད་ནས། གསོག་འཇོག་སྣ་ཚོགས་རྩོམ་པ་ལ་སྦྱོར་བར་བརྩོན་པས་གནས་པ་འདི་ལྟ་སྟེ། ཟས་ཀྱི་གསོག་འཇོག་དང་

[315B] གོས་ཀྱི་གསོག་འཇོག་དང། དྲིའི་གསོག་འཇོག་དང། རོའི་གསོག་འཇོག་དང། ལོ་མའི་གསོག་འཇོག་དང། མེ་ཏོག་གི་གསོག་འཇོག་དང། འབྲས་བུའི་གསོག་
འཇོག་སྟེ། དགེ་སྦྱོང་དང། བྲམ་ཟེ་རྣམས་ཀྱི་གསོག་འཇོག་རྣམ་པ་སྣ་ཚོགས་རྩོམ་པ་ལ་སྦྱོར་བར་བརྩོན་པ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་
ཟེ་ཁ་ཅིག་དད་པས་བྱིན་བདག་སྤྱད་ནས། གནས་མལ་མཐོན་པོ་དང་གནས་མལ་ཆེན་པོ་རྩོམ་པ་ལ་སྦྱོར་བར་བརྩོན་པས་གནས་པར་བྱེད་པ་འདི་ལྟ་སྟེ། སྟན་དང། ཁྲི་དང། ཁྲི་སྣམ་བུ་ཅན་དང་
རས་ཀྱི་སྣམ་བུ་ཅན་དང། སྟན་ནང་ཚངས་ཅན་དང། རས་ཡུག་ཆེན་དང། རས་ཁྲ་བོ་དང། པ་ལེ་ལའི་རས་ཀྱིས་གཡོགས་པ་དང། གླང་པོ་ཆེའི་འཐབ་སྟན་དང། རྟའི་འཐབ་སྟན་དང། ངོས་
གཅིག་བལ་ལས་བྱས་པ་དང། ངོས་གཉིས་བལ་ལས་བྱས་པ་དང། སྟོད་བལ་ལས་བྱས་པ་དང། རྒྱབ་བལ་ལས་བྱས་པ་དང། ཀ་ལིང་གི་གོས་ཀྱི་སྟོད་གཡོགས་དང། སྟེང་གཡོགས་དང་
བཅས་པའི་གོས་དང། ཕྱོགས་གཉིས་སུ་སྔས་དམར་པོ་ལས་བྱས་པ་སྟེ། དགེ་སྦྱོང་དང། བྲམ་ཟེ་རྣམས་ཀྱི་གནས་མལ་མཐོན་པོ་དང་གནས་མལ་ཆེན་པོ་རྩོམ་པ་ལ་སྦྱོར་བ་དེ་ལྟ་བུ་ལས་
སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་དག་ཡོངས་སུ་སྤྱད་ནས་ཆ་བ་དང་བཞག་པ་རྣམ་པ་སྣ་ཚོགས་རྩོམ་པ་ལ་སྦྱོར་བས་བརྩོན་པ་

[316A]༄༅། །གནས་པ་འདི་ལྟ་སྟེ། མཉེ་བ་དང། བཀྲུ་བ་དང། དྲིལ་ཕྱི་དང། ཕྲེང་བ་དང། དྲི་དང། བྱུག་པ་དང། ཁ་དོག་འཆང་བ་དང། སེན་མོའི་ཁ་དོག་དང། སོའི་ཁ་
དོག་དང། ཁའི་ཕྱེ་མ་དང། གདོང་གི་བྱི་དོར་དང། མེ་ལོང་ལ་ལྟ་བ་དང། ལག་ངར་བརྒྱན་པ་དང། གཙུག་ཏོར་འཆིང་བ་དང་གདུགས་ཀྱི་རྩ་བ་སྦུ་གུ་ཅན་དང། རལ་གྲི་དང། རྔ་ཡབ་ནོར་
བུའི་ཡུ་བ་ཅན་དང། མཆིལ་ལྷམ་ཁྲ་བོ་དང། གོས་སར་པ་དང་རས་སར་པ་ཁ་ཚར་རིང་པོ་ཅན་འཆང་བའི་རང་བཞིན་ཅན་དག་སྟེ། དགེ་སྦྱོང་དང། བྲམ་ཟེ་རྣམས་ཀྱི་བཞག་པ་དང། ཆ་བ་
རྣམ་པ་སྣ་ཚོགས་རྩོམ་པ་ལ་སྦྱོར་བར་བརྩོན་པ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང། དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་དག་ཡོངས་སུ་སྤྱད་ནས། ལྟད་མོ་
སྣ་ཚོགས་རྩོམ་པ་ལ་སྦྱོར་བར་བརྩོན་པ་ལ་གནས་པ་འདི་ལྟ་སྟེ་གླང་པོ་ཆེས་འགྱེད་པ་དང། རྟས་འགྱེས་པ་དང། ཤིང་རྟས་འགྱེད་པ་དང། དཔུང་བུ་ཆུང་གིས་འགྱེད་པ་དང། དབྱུག་
བས་འགྱེད་པ་དང། ཁུ་ཚུར་གྱིས་འགྱེད་པ་དང། ཁྱུ་མཆོག་གིས་འགྱེད་པ་དང། མ་ཧེས་འགྱེད་པ་དང། རས་འགྱེད་པ་དང། བྱ་གག་འཐབ་པ་དང། མཆིལ་པ་འཐབ་པ་དང། འུར་
པ་འཐབ་པ་དང། བྱ་གག་དང་འུར་པ་འཐབ་པ་དང། བུད་མེད་འཐབ་པ་དང། སྐྱེས་པ་འཐབ་པ་དང། གཞོན་ནུ་འཐབ་པ་དང་གཞོན་ནུ་མ་འཐབ་པ་དང། ཤིང་ལ་འཛེག་པ་དང་

[316B] ཕྲག་པ་ནས་མཆོང་བ་དང། རྒྱལ་མཚན་གྱི་རྩེ་མོ་དང། སྟོབས་ཀྱི་མཆོག་དང། དམག་གི་ཚོགས་མང་པོ་ལ་ལྟ་བ་དང། མང་པོ་འདུས་པ་ལ་ལྟ་བར་འདོད་པ་སྟེ། དགེ་
སྦྱོང་གི་ལྟད་མོ་རྣམ་པ་སྣ་ཚོགས་རྩོམ་པ་ལ་སྦྱོར་བར་བརྩོན་པ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་དག་ཡོངས་སུ་
སྤྱད་ནས། དེ་སྒྲ་རྣམ་པ་སྣ་ཚོགས་ཉན་པར་རྩོམ་པ་ལ་སྦྱོར་བར་བརྩོན་པར་གནས་པ་འདི་ལྟ་སྟེ། གླང་པོ་ཆེའི་སྒྲ་དང་རྟའི་སྒྲ་དང། ཤིང་རྟའི་སྒྲ་དང། དཔུང་བུ་ཆུང་གི་སྒྲ་དང། དུང་གི་སྒྲ་དང། རྔ་པ་
ཊ་ཧའི་སྒྲ་དང། རྔ་བོ་ཆེའི་སྒྲ་དང། རོལ་མོ་སྣ་ཚོགས་པའི་སྒྲ་དང། གར་མཁན་གྱི་གླུ་སྒྲ་དང། རོལ་མོའི་སྒྲ་དང། འཁར་གསིལ་གྱི་སྒྲ་དང། སེ་གོལ་གྱི་སྒྲ་དང། ཐལ་མོའི་སྒྲ་དང་བུམ་པའི་
སྒྲ་དང། རང་བཟོའི་སྒྲ་དང། སྙན་དངགས་དང། ཡི་གེ་སྣ་ཚོགས་དང། ཚིག་སྣ་ཚོགས་དང། འཇིག་རྟེན་རྒྱང་ཕན་པ་དང་ལྡན་པའི་གྲགས་པའི་གཏམ་ཉན་འདོད་པ་དག་སྟེ། དགེ་སྦྱོང་རྣམས་ཀྱི་སྒྲ་
རྣམ་པ་སྣ་ཚོགས་ཉན་པར་བརྩོན་པ་ལ་སྦྱོར་བ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང། དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་དག་ཡོངས་སུ་སྤྱད་ནས། ཨུག་ཤུད་དང་
ཁྲས་དང། ཆོ་ལོ་རྩོམ་པ་ལ་སྦྱོར་བར་བརྩོན་པས་གནས་པ་འདི་ལྟ་སྟེ། མིག་བརྒྱད་པ་དང། མིག་བཅུ་པ་དང། ན་ཡའི་མིག་དང་ཕྱོགས་ཕྱོགས་ནས་འགེད་པ་དང། བུམ་པ་དང། སྟོབས་དང་

[317A]༄༅། །སྐྱོད་པ་དང། ཕེག་དང། ཆོ་ལོ་དང། ཨུག་ཤུད་དང་གུལ་ཚབ་དང། ཐུར་མ་དང། ལག་རྒྱན་ནམ་ཇི་ལྟར་སྐུགས་བཙུགས་ནས་འགྱེད་པ་སྟེ། དགེ་སྦྱོང་རྣམས་ཀྱི་ཨུག་
ཤུད་དང། ཁྲས་དང། ཆོ་ལོ་རྩོམ་པ་ལ་སྦྱོར་བར་བརྩོན་པ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང། དགེ་སྦྱོང་དང་བྲམ་ཟེ་ཁ་ཅིག་དད་པས་བྱིན་པ་དག་ཡོངས་སུ་སྤྱད་ནས། གཏམ་རྣམ་
པ་སྣ་ཚོགས་རྩོམ་པ་ལ་སྦྱོར་བར་བརྩོན་པར་གནས་པ་འདི་ལྟ་སྟེ། རྒྱལ་པོའི་གཏམ་དང། ཆོམ་རྐུན་པའི་གཏམ་དང། དམག་གི་གཏམ་དང། ཟས་ཀྱི་གཏམ་དང། སྐོམ་གྱི་གཏམ་དང། གོས་ཀྱི་གཏམ་
དང། ཚོང་འདུས་ཀྱི་གཏམ་དང། སྨད་འཚོང་མའི་གཏམ་དང། ལམ་ངན་པར་བརྗོད་པའི་གཏམ་དང། རྒྱ་མཚོ་བརྗོད་པའི་གཏམ་དང་ལྗོངས་དང། སྣ་ཆེན་པོ་ལ་གཏོགས་པ་བརྗོད་པའི་
གཏམ་སྟེ། དགེ་སྦྱོང་རྣམས་ཀྱི་གཏམ་རྣམ་པ་སྣ་ཚོགས་རྩོམ་པ་ལ་སྦྱོར་བར་བརྩོན་པ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་
དག་ཡོངས་སུ་སྤྱད་ནས། རྩོད་པ་རྣམ་པ་སྣ་ཚོགས་རྩོམ་པ་ལ་སྦྱོར་བར་བརྩོན་པ་ལ་གནས་པ་འདི་ལྟ་སྟེ། ཁོ་བོས་ནི་ཆོས་འདུལ་བ་འདི་རབ་ཏུ་ཤེས་སོ། །ཁྱོད་ཀྱིས་ནི་ཆོས་འདུལ་བ་འདི་མི་ཤེས་སོ། །
ཇི་ལྟར་ཁོ་བོས་ཆོས་འདུལ་བ་འདི་ཀུན་ཤེས་པ་ལྟར། ཁྱོད་ཀྱིས་ཀྱང་ཆོས་འདུལ་བ་འདི་ཀུན་མི་ཤེས་སོ། །ཁོ་བོས་ནི་རིགས་པ་དང་ལྡན་པར་ཡིན་གྱི། ཁྱོད་ཀྱིས་ནི་རིགས་པ་དང་ལྡན་པར་མ་ཡིན་ནོ་།ཁོ་

[317B] ཁྱོད་ཀྱིས་ནི་འབྲེལ་པར་མ་ཡིན་ཏེ། སྔར་སྨྲ་བར་བྱ་བ་ནི་ཕྱིས་སྨྲས། ཕྱིས་སྨྲ་བར་བྱ་བ་ནི་སྔར་སྨྲས་ལ། ཁྱོད་ཀྱིས་ཧ་ཅང་མྱུར་བར་སྨྲ་བས་མི་གསལ་ལོ། །བརྩད་པས་
མཇུག་བརྟུལ་གྱི་ཁྱོད་ཀྱིས་བརྩད་པའི་དོན་དུ་སྨྲ་བའི་ཚིག་དེ་ཐོང་ཞིག་ཚར་བཅད་པར་ཤེས་སམ། གལ་ཏེ་ལན་ཐེབས་པ་ལྟ་ན་དྲིས་པ་དང་སྨྲོས་ཤིག་ཅེས་བྱ་བ་དགེ་སྦྱོང་རྣམས་ཀྱི་རྩོད་པ་རྣམ་པ་སྣ་
ཚོགས་རྩོམ་པ་ལ་སྦྱོར་བར་བརྩོན་པ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་དག་ཡོངས་སུ་སྤྱད་ནས། ཕོ་ཉར་འགྲོ་བ་དང་གཏོང་བ་
ལོག་པའི་འཚོ་བས་འཚོ་བར་བྱེད་པ་འདི་ལྟ་སྟེ། དེ་དག་རྒྱལ་པོའི་འམ། བློན་པོ་ཆེན་པོ་རྣམས་ཀྱིའམ། བྲམ་ཟེ་རྣམས་ཀྱིའམ། ཁྱིམ་བདག་རྣམས་ཀྱིའམ། གྲོང་མི་རྣམས་ཀྱིའམ། ཡུལ་མི་རྣམས་
ཀྱིའམ། ནོར་ཅན་རྣམས་ཀྱིའམ། ཚོང་དཔོན་རྣམས་ཀྱིའམ། དེད་དཔོན་རྣམས་ཀྱི་ཕོ་ཉ་ཚུ་བི་ནས་ཁྲིད་དེ། ཕ་བིར་སྣ་འདྲེན་པར་བྱེད་པ་དང། ཕ་བི་ནས་ཕོ་ཉ་ཁྲིད་དེ། ཚུ་བིར་སྣ་འདྲེན་པར་བྱེད་པ་སྟེ་
དགེ་སྦྱོང་རྣམས་ཀྱི་ཕོ་ཉར་འགྲོ་བ་དང། གཏོང་བ་ལོག་པའི་འཚོ་བ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་དག་ཡོངས་སུ་སྤྱད་ནས་
ཚུལ་འཆོས་པ་དང། ཁ་གསག་དང། གཞོག་སློང་དང། འཐོབ་ཀྱིས་འཇལ་བ་དང། རྙེད་པ་ལས་རྙེད་པ་སྒྲུབ་པར་བྱེད་དེ། དགེ་སྦྱོང་རྣམས་ཀྱི་ཚུལ་འཆོས་པ་དང། ཁ་གསག་དང། གཞོག་སློང་

[318A]༄༅། །དང། འཐོབ་ཀྱིས་འཇལ་བ་དང། རྙེད་པ་ལས་རྙེད་པ་སྒྲུབ་པར་བྱེད་པ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་
པས་བྱིན་པ་དག་ཡོངས་སུ་སྤྱད་ནས། ཡོན་པོའི་དཔྱད་ཀྱི་ལོག་པའི་འཚོ་བས་འཚོ་བར་བྱེད་པ་འདི་ལྟ་སྟེ། གནམ་གྲུམ་པ་དང། རྨ་མཚན་དང། རྨི་ལམ་གྱི་མཚན་མ་དང། མེས་ཚིག་པ་དང་
ཆུས་རེག་པ་དང། བྱི་བས་ཟོས་པ་དང། འབེབས་པ་དང། ཚིག་སྙན་པ་དང། འབྱུང་པོ་ཐམས་ཅད་ཀྱི་སྐད་དང། ལུས་ཀྱི་དཔྱད་དང་ཁྱིམ་སའི་དཔྱད་དང། ནེ་ཙོའི་དཔྱད་དང། བྱའི་དཔྱད་དང་
སོར་མོའི་དཔྱད་དང། སྦྱོར་བ་དག་བྱེད་དེ། དགེ་སྦྱོང་རྣམས་ཀྱི་ཡོན་པོའི་དཔྱད་ཀྱི་ལོག་པའི་འཚོ་བ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་
ཅིག་དད་པས་བྱིན་པ་དག་ཡོངས་སུ་སྤྱད་ནས། ཡོན་པོའི་དཔྱད་ཀྱི་ལོག་པའི་འཚོ་བས་འཚོ་བར་བྱེད་པ་འདི་ལྟ་སྟེ། ཡུད་ཙམ་རྣམས་ཀྱི་སྦྱོར་བ་དང། རྒྱུ་སྐར་རྣམས་ཤར་བ་དང། རོ་ཡོངས་
སུ་བརྟག་པ་དང། ཞི་བའི་ལས་དང། རྒྱས་པའི་ལས་དང། དྲག་པོའི་ལས་དང། བསང་གཏོར་གྱི་ལས་དང། ཡིག་འབྲུ་དང། རྩིས་དང། གྲངས་དང། ལག་རྩིས་དང། མེ་ལོང་གི་
དཔྱད་ལ་སྦྱོར་བར་བྱེད་དེ། དགེ་སྦྱོང་རྣམས་ཀྱི་ཡོན་པོའི་དཔྱད་ཀྱི་ལོག་པའི་འཚོ་བ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་

[318B] ཡོན་པོའི་དཔྱད་ཀྱི་ལོག་པའི་འཚོ་བས་འཚོ་བར་བྱེད་པ་འདི་ལྟ་སྟེ། གསོ་བའི་དཔྱད་དང། རྩ་བའི་སྨན་དང། མིག་སྨན་སྦྱིན་པ་དང། རོ་སྦྱིན་པ་དང། སྨན་སྦྱིན་པ་
དང། བུད་མེད་ཀྱི་དཔྱད་དང། སྐྱེས་པའི་དཔྱད་དང། ཁྱེའུ་དཔྱད་དང། གཞོན་ནུ་མའི་དཔྱད་དང། སྨན་ལ་སྦྱོར་བར་བྱེད་པ་སྟེ། དགེ་སྦྱོང་རྣམས་ཀྱི་ཡོན་པོའི་དཔྱད་ཀྱི་ལོག་པའི་འཚོ་བ་དེ་ལྟ་
བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་དག་ཡོངས་སུ་སྤྱད་ནས། ཡོན་པོའི་དཔྱད་ཀྱི་ལོག་པའི་འཚོ་བར་བྱེད་པ་འདི་ལྟ་སྟེ་
ནོར་བུའི་མཚན་ཉིད་དང། དབྱུག་པའི་མཚན་ཉིད་དང། རལ་གྲིའི་མཚན་ཉིད་དང། མདའི་མཚན་ཉིད་དང། མཚོན་ཆའི་མཚན་ཉིད་དང། གླང་པོ་ཆེའི་མཚན་ཉིད་དང། རྟའི་མཚན་ཉིད་དང་
ཁྱུ་མཆོག་གི་མཚན་ཉིད་དང། མ་ཧེའི་མཚན་ཉིད་དང། རའི་མཚན་ཉིད་དང། ལུག་གི་མཚན་ཉིད་དང། བྱ་གག་གི་མཚན་ཉིད་དང། འུར་པའི་མཚན་ཉིད་དང། མཆིལ་པའི་མཚན་ཉིད་དང་
བུད་མེད་ཀྱི་མཚན་ཉིད་དང། སྐྱེས་པའི་མཚན་ཉིད་དང། གཞོན་ནུའི་མཚན་ཉིད་དང། གཞོན་ནུ་མའི་མཚན་ཉིད་དང། ཚེ་ཐུང་བའི་རྟགས་དང། ཚེ་རིང་པོའི་རྟགས་དང། སྐལ་པ་ཆུང་བའི་
རྟགས་དང། སྐལ་པ་ཆེ་བའི་རྟགས་དང། བསོད་ནམས་ཆུང་བའི་རྟགས་དང། བསོད་ནམས་ཆེ་བའི་རྟགས་དང། དབང་ཆུང་བའི་རྟགས་དང། དབང་ཆེ་བའི་རྟགས་དང། ཇོ་བོའི་མཚན་ཉིད་པ་

[319A]༄༅། །བྲན་གྱི་མཚན་ཉིད་དེ། དགེ་སྦྱོང་རྣམས་ཀྱི་ཡོན་པོའི་དཔྱད་ཀྱི་ལོག་པའི་འཚོ་བ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་
ཟེ་ཁ་ཅིག་དད་པས་བྱིན་པ་དག་ཡོངས་སུ་སྤྱད་ནས། ཡོན་པོའི་དཔྱད་ཀྱི་ལོག་པའི་འཚོ་བས་འཚོ་བར་བྱེད་པ་འདི་ལྟ་སྟེ། སྨན་ཟས་གཅིག་ཅར་གཏོང་བ་དང། སྦྲེངས་ཏེ་གཏོང་བ་དང། འཁྲུར་
འཇུག་པ་དང། ཡར་སྐྱུག་པ་དང། མར་འཁྲུ་བ་དང། སྣར་བླུགས་པ་དང། དུ་བ་རྔུབ་པ་དང། དུགས་ཀྱི་ལས་དང། བད་ཀན་གྱི་དཔྱད་དང། ཕོ་བའི་དཔྱད་དང། སྨེ་བ་དང། ཕོལ་མིག་གི་
དཔྱད་དང། རི་དྭགས་འཁྱིལ་པ་དང། བྱ་རོག་འཁྱིལ་པ་དང་མཁུར་བ་འགུལ་བ་དང། ལྕེ་སོས་ཆོད་པ་དང། རོ་ལངས་དང། རོ་ལངས་ཕྱེད་ལ་སྦྱོར་བར་བྱེད་དེ། དགེ་སྦྱོང་རྣམས་ཀྱི་ཡོན་པོའི་
དཔྱད་ཀྱི་ལོག་པའི་འཚོ་བ་དེ་ལྟ་བུ་ལས་སླར་ལོག་པ་ཡིན་ནོ། །མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་དག་ཡོངས་སུ་སྤྱད་ནས། ཡོན་པོའི་དཔྱད་ཀྱི་ལོག་པའི་འཚོ་བས་
འཚོ་བར་བྱེད་པ་འདི་ལྟ་སྟེ། དགུག་པ་དང། ཀུན་ཏུ་དགུག་པ་དང་རྣམ་པར་དགུག་པ་དང། རྨོངས་པ་དང། ཀུན་ཏུ་རྨོངས་པ་དང་རྣམ་པར་རྨོངས་པ་དང། རྣམ་པར་འཐོར་བ་དང། རྣམ་པར་
འཇོམས་པའི་ཆོས་ཅན་དང། བདེ་བར་བྱེད་པ་དང། སྡུག་བསྔལ་བར་བྱེད་པ་དང། མངལ་དུ་ཆགས་པར་བྱེད་པ་དང། ཏིལ་གྱི་སྦྱིན་སྲེག་དང། འབྲས་ཀྱི་སྦྱིན་སྲེག་དང། གཟེགས་མའི་སྦྱིན་སྲེག་དང་

[319B] སྦྱིན་སྲེག་གི་སྦྱིན་སྲེག་དང། ཉི་མ་ལ་བཀུར་སྟི་བྱ་བ་དང། སྐར་མ་ལ་བཀུར་སྟི་བྱ་བ་དང། ལྷ་ལ་བཀུར་སྟི་བྱ་བ་དང། བཀུར་སྟིའི་གནས་ཆེན་པོ་ལ་བཀུར་སྟི་བྱེད་པ་སྟེ། དགེ་སྦྱོང་
རྣམས་ཀྱི་ཡོན་པོའི་དཔྱད་ཀྱི་ལོག་པའི་འཚོ་བ་དེ་ལྟ་བུ་ལས་སླར་ལོག་པ་ཡིན་ནོ། མ་སྡུག་འདི་ལྟར་ཡང་དགེ་སྦྱོང་དང། བྲམ་ཟེ་ཁ་ཅིག་དད་པས་བྱིན་པ་དག་ཡོངས་སུ་སྤྱད་ནས། ཡོན་པོའི་དཔྱད་
ཀྱི་ལོག་པའི་འཚོ་བས་འཚོ་བར་བྱེད་པ་འདི་ལྟ་སྟེ། འཇིགས་པར་འགྱུར་བ་དང། བདེ་བར་འགྱུར་བ་དང། ལོ་ཉེས་པར་འགྱུར་བ་དང་ལོ་ལེགས་པར་འགྱུར་བ་དང། ཆར་འབབ་མི་མཁས་པར་
འགྱུར་བ་དང། ཆར་འབབ་མཁས་པར་འགྱུར་བ་དང། ཡམས་ཀྱི་ནད་འབྱུང་བར་འགྱུར་བ་དང། ཡམས་ཀྱི་ནད་འབྱུང་བར་མི་འགྱུར་བ་སྟེ། དགེ་སྦྱོང་རྣམས་ཀྱི་ཡོན་པོའི་དཔྱད་ཀྱི་ལོག་པའི་
འཚོ་བ་དེ་ལྟ་བུ་ལས་སླར་ལོག་པ་ཡིན་ནོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ཞེ་བདུན་པ། འདི་ལྟར་ཡང་མ་སྡུག་དགེ་སྦྱོང་ངམ། བྲམ་ཟེ་ཁ་ཅིག་དད་པས་བྱིན་པ་ཡོངས་
སུ་སྤྱད་དེ། ཡོན་པོའི་རིག་པས་ལོག་པར་འཚོ་བས་འཚོ་བར་བྱེད་པ་འདི་ལྟ་སྟེ། ནང་གི་རྒྱལ་པོ་ནི་རྒྱལ་བར་འགྱུར་བ་དང། ཕྱིའི་རྒྱལ་པོ་ནི་ཕམ་པར་འགྱུར་བ་དང། ཕྱིའི་རྒྱལ་པོ་ནི་རྒྱལ་བར་
འགྱུར་བ་དང། ནང་གི་རྒྱལ་པོ་ནི་ཕམ་པར་འགྱུར་བ་དང། ནང་གི་རྒྱལ་པོ་བྲོས་པར་འགྱུར་བ་དང། ཕྱིའི་རྒྱལ་པོས་སྙེགས་པར་འགྱུར་བ་དང། ཕྱིའི་རྒྱལ་པོ་བྲོས་པར་འགྱུར་བ་དང། ནང་གི་རྒྱལ་

[320A]༄༅། །པོས་སྙེགས་པར་འགྱུར་བ་དང། དགེ་སྦྱོང་ནི། ཡོན་པོའི་རིག་པས་ལོག་པར་འཚོ་བར་བྱེད་པ་དེ་ལྟ་བུ་ལས་སླར་ལོག་པ་ཡིན་ནོ། །འདི་ལྟར་ཡང་མ་སྡུག་དགེ་སྦྱོང་
ངམ། བྲམ་ཟེ་ཁ་ཅིག་དད་པས་བྱིན་པ་ཡོངས་སུ་སྤྱད་དེ། ཡོན་པོའི་རིག་པས་འཚོ་བས་འཚོ་བར་བྱེད་པ་འདི་ལྟ་སྟེ། ལས་སུ་ནི་ཉི་མ་དང། ཟླ་བ་ལམ་ལས་གོལ་བར་འགྲོ་བ་དང། ཉི་
མ་གཟའི་ལམ་དང། ཟླ་བ་གཟའི་ལམ་དང། སྐར་མདའ་ལྟུང་བ་དང། ཕྱོགས་སུ་ཤར་བ་དང། ཕྱོགས་སུ་ཚིག་པ་དང། བར་སྣང་ལ་ལྷ་རྣམས་རྔ་རྡུང་བ་དང། ཉི་མའི་ལམ་གཟའ་
མ་ཡིན་པ་དང། ཟླ་བའི་ལམ་གཟའ་མ་ཡིན་པ་དང། སྐར་མདའ་ལྟུང་བ་དང། ཕྱོགས་སུ་ཤར་བ་དང། ཕྱོགས་སུ་ཚིག་པ་དང། བར་སྣང་ལ་ལྷ་རྣམས་རྔ་རྡུང་བ་དང། ཉི་མ་དང་ཟླ་བ་
གཉིས་དེ་ལྟ་བུར་རྫུ་འཕྲུལ་ཆེ་ཞིང་མཐུ་ཆེ་བདེ་འདི་ལྟར་ལམ་དུ་ཤར། ལམ་མ་ཡིན་པར་ཤར། འདི་ལྟར་ལམ་དུ་ནུབ། འདི་ལྟར་ལམ་མ་ཡིན་པར་ནུབ། ལམ་འདི་ལྟ་བུར་གྱུར་ན་ཉོན་མོངས་པ་
དང། རྣམ་པར་བྱང་བར་སྦྱོར་རོ། །དགེ་སྦྱོང་ནི་ཡོན་པོའི་རིག་པས་ལོག་པར་འཚོ་བས་འཚོ་བ་དེ་ལྟ་བུ་ལས་སླར་ལོག་པ་ཡིན་ནོ་།འདི་ལྟར་ཡང་མ་སྡུག་དགེ་སྦྱོང་ངམ། བྲམ་ཟེ་ཁ་ཅིག་དད་པས་
བྱིན་པ་ཡོངས་སུ་སྤྱད་དེ། ཡོན་པོའི་རིག་པས་ལོག་པར་འཚོ་བས་འཚོ་བར་བྱེད་པ་འདི་ལྟ་སྟེ། ཉི་མ་དང། ཟླ་བ་གཉིས་ལམ་འདི་ལྟ་བུར་སོང་ན་རྣམ་པར་སྨིན་པ་འདི་ལྟ་བུར་འགྱུར་རོ། །

[320B] ཟླ་བ་གཉིས་ལམ་གོལ་བ་འདི་ལྟ་བུར་སོང་ན་ཉོན་མོངས་པ་དང། རྣམ་པར་བདེ་བ་རྣམ་པར་སྨིན་པ་འདི་ལྟ་བུར་འགྱུར་རོ། །རྣམ་པ་འདི་ལྟ་བུའི་རྣམ་པར་སྨིན་པ་ནི། ཉི་མའི་གཟའ་དང་
ཟླ་བའི་གཟའ་ལས་འདི་ལྟ་བུར་ཞུགས་ཤིང། སྐར་མདའ་ལྟུང་བ་དང། ཕྱོགས་སུ་ཤར་བ་དང། ཕྱོགས་སུ་ཚིག་པ་དང། བར་སྣང་ལ་ལྷ་རྣམས་རྔ་རྡུང་བ་ན་རྣམ་པ་འདི་ལྟ་བུར་སྨིན། ཉི་མ་
དང་ཟླ་བ་འདི་ལྟ་བུར་རྫུ་འཕྲུལ་ཆེ་བ། མཐུ་ཆེ་བ་ལམ་འདི་ལྟ་བུར་ནི་ཤར། ལམ་འདི་ལྟ་བུར་ནི་ནུབ། ལམ་འདི་ལྟ་བུར་གྱུར་ན་ཉོན་མོངས་པ་དང། རྣམ་པར་བདེ་བ་རྣམ་པར་སྨིན་པ་འདི་ལྟ་
བུར་འགྱུར་རོ་ཞེས་སྟོན་གྱི། དགེ་སྦྱོང་ནི་ཡོན་པོའི་རིག་པས་ལོག་པར་འཚོ་བ་དེ་ལྟ་བུ་ལས་སླར་ལོག་པ་ཡིན་ཏེ། དེ་ནི་འཕགས་པའི་ཚུལ་ཁྲིམས་ཀྱི་ཕུང་པོ་དེ་ལྟ་བུ་དང་ལྡན་པས་ན། ནང་གི་
ཁ་ན་མཐོ་བ་མེད་པས་བདེ་བ་སོ་སོར་མྱོང་ངོ། །དེས་དབང་པོ་ཡུལ་ལས་བཟློག་སྟེ་གནས་པས་ན། དྲན་པ་ཀུན་ཏུ་བསྲུངས་པའོ། །དྲན་པ་གསལ་བ། དྲན་པས་ངེས་པར་བསྲུངས་པའི་ཡིད་
ཀྱིས་སྙོམས་པའི་ལས་སུ་སྤྱོད་དོ། །དེ་མིག་གིས་གཟུགས་མཐོང་ཡང་མཚན་མར་མི་འཛིན་པ་དང། འབྲུར་མི་འཛིན་པར་འགྱུར་བ་ནི་གང་གི་ཕྱིར། མིག་གི་དབང་པོའི་སྡོམ་བས་མ་བསྡམས་པར་
གནས་བས་ན་ཆགས་པ་དང། ཡིད་སློང་བ་དང། འཇིག་རྟེན་གྱི་སྡིག་པ་མི་དགེ་བའི་ཆོས་ཀྱི་སེམས་རྗེས་སུ་འཇུག་པ་དེ་དག་ལ་སྡོམ་པའི་ཕྱིར་ནན་ཏན་བྱེད་དེ། མིག་གི་དབང་པོ་བསྲུངས་པས་

[321A]༄༅། །མིག་གི་དབང་པོ་སྡོམ་པར་བྱེད་དོ། །དེ་བཞིན་དུ་རྣ་བས་ནི་སྒྲ་ལ། སྣས་ནི་དྲི་ལ། ལྕེས་ནི་རོལ། ལུས་ཀྱིས་ནི་རེག་བྱ་ལ་ཡིད་ཀྱིས་ནི་ཆོས་ལ་ཤེས་ཀྱང་
མཚན་མར་འཛིན་པར་མི་བྱེད། འབྲུར་འཛིན་པར་མི་བྱེད་དེ། གང་གི་ཕྱིར་ཡིད་ཀྱི་དབང་པོའི་སྡོམ་པས་མ་བསྡམས་པར་སྤྱོད་དེ། ཆགས་པ་དང། ཡིད་མི་བདེ་བ་དང། འཇིག་རྟེན་གྱི་སྡིག་
པ་མི་དགེ་བའི་ཆོས་ཀྱི་རྗེས་སུ་འཇུག་པ་དེ་དག་གིས་སྡིག་པ་འཐོབ་པའོ། །ཡིད་ཀྱི་དབང་པོ་བསྡམས་པས་ཡིད་ཀྱི་དབང་པོ་སྡོམ་པར་བྱེད་དོ། །དེ་ལ་འཕགས་པའི་ཚུལ་ཁྲིམས་འདི་དང་ལྡན་
པས་ན། དབང་པོ་ཡུལ་ལས་བཟློག་པ་འདིས་ན་ནང་གི་ཁ་ན་མ་ཐོ་བ་མེད་དེ། བདེ་བ་སོ་སོར་མྱོང་ངོ། །དེ་འོངས་པ་དང། འགྲོ་བ་རབ་ཏུ་ཤེས་ཏེ། གནས་པར་གྱུར་པས་ན། སྣང་བ་དང་
ཀུན་ཏུ་སྣང་བ་དང། བསྐུམ་པ་དང། བརྐྱང་བ་དང། སྦྱར་མ་དང། ཆོས་གོས་དག་དང། ལྷུང་བཟེད་དག་བཟུང་བ་དང། འགྲོ་བ་དང། འགྲེང་བ་དང། འདུག་པ་དང། ཉལ་བ་དང། མི་
ཉལ་བ་དང། སྨྲ་བ་དང། ཅང་མི་ཟེར་བ་དང། གཉིད་ཀྱིས་རྨྱ་བ་དང། རྨྱ་བ་བསལ་བར་བྱེད་པ་དག་ཤེས་ཤིང་གནས་པར་འགྱུར་རོ། །དེས་འཕགས་པའི་ཚུལ་ཁྲིམས་ཀྱི་ཕུང་པོ་དང་ལྡན་པ་དང་
དབང་པོ་དབེན་པ་དང། དེས་རབ་ཏུ་དྲན་པ་དང། ཡང་དག་པར་རབ་ཏུ་ཤེས་པ་དང་ལྡན་པས་ནང་གི་ཁ་ན་མ་ཐོ་བ་མེད་པ། བདེ་བ་ཡང་དག་པར་ཚོར་ཏེ། དེ་ནས་དབེན་པར་མལ་སྟན་ལ་གནས་ཏེ་

[321B] ཤིང་དྲུང་དང། ཁྱིམ་སྟོང་པ་དང། དབེན་པར་གྱུར་པའམ། ཤིང་དྲུང་དུ་གྱུར་པའམ། ཁྱིམ་སྟོང་པར་གྱུར་པ་དག་ཏུ་འདུག་སྟེ། སྐྱིལ་མོ་ཀྲུང་བཅས་ནས་ལུས་དྲང་པོར་བསྲང་སྟེ། དྲན་
པ་མངོན་དུ་བཞག་ནས། དེས་འཇིག་རྟེན་པའི་ཆགས་པ་སྤངས་ཏེ་ཆགས་པ་དང་བྲལ་བའི་སེམས་མང་པོར་སྤྱོད་ཅིང། ཆགས་པའི་སེམས་ཡོངས་སུ་སྤྱོད་ངོ། །གནོད་སེམས་དང། རྨུག་པ་དང་
གཉིད་དང། དྲེགས་པ་དང། འགྱོད་པ་དང། ཐེ་ཚོམ་འཇིག་རྟེན་དུ་སྤངས་པས་རེ་བ་དང་བྲལ། ཐེ་ཚོམ་ལས་བྲལ་བ་ཡིན་ནོ། །དེ་དགེ་བའི་ཆོས་ལ་འདི་ལྟ་བུའམ། ཇི་ལྟ་བུ་ཞེས་བྱ་བའི་ཐེ་ཚོམ་གྱི་སེམས་
ཡོངས་སུ་སྦྱོང་ངོ། །འདི་ལྟ་སྟེ། མ་སྡུག་སྐྱེས་བུ་ཞིག་གིས་སྦྱིན་པ་བླངས་ཏེ། དེས་དེ་ལས་སུ་བྱ་བ་ལ་སྦྱར་ན་དེ་ལས་དེ་ཡང་འབྱོར་ནས། དེས་དེ་ལ་སྐྱིན་པ་དེ་བསབས་ལ། བུད་མེད་དག་གསོ་བ་ཙམ་
གྱི་རང་གི་ནོར་ཀྱང་ཡོད་ནས། དེ་འདི་སྙམ་དུ་སེམས་པར་གྱུར་ཏོ་།བདག་གིས་སྐྱིན་པོ་བླངས་ཏེ་ལས་ལ་སྦྱར་བས་ན། བདག་གིས་ལས་དེ་འབྱོར་ཏེ། དེས་ན་བདག་གིས་སྐྱིན་པོ་དེ་ཡང་བསབས་ལ། བུད་
མེད་དག་གསོ་བ་ཙམ་གྱིས་ནོར་ཀྱང་ཡོད་དོ་སྙམ་དུ་གྱུར་ནས་དེ་དེའི་རྒྱུས་བདེ་བ་དང། ཡིད་དགའ་བར་གྱུར་ཏོ། །འདི་ལྟ་སྟེ། མ་སྡུག་སྐྱེས་བུ་ཞིག་ནད་བུ་ཅན་ཏེ། སྡུག་བསྔལ་ཞིང་ནད་ཚབས་ཆེ་བས་དེ་ཁ་
ཟས་ཟོས་པ་ནི་ལུས་ལ་གནོད། སྐོམ་འཐུངས་ན་ནི་ལྟོ་མི་བདེ་བར་འགྱུར་རོ། །དེ་དུས་ཕྱི་ཞིག་ན་བདེ་བ་དང། ནད་མེད་པ་དང་སྟོབས་དང་ལྡན་པར་གྱུར་པས་ཁ་ཟས་ཟོས་ན་ནི་ལུས་ལ་ཕན་ལ་སྐོམ་འཐུངས་

[322A]༄༅། །ན་ནི་ལྟོ་ལ་མི་གནོད་ནས་དེ་འདི་སྙམ་དུ་སེམས་པར་གྱུར་ཏོ། །བདག་སྔོན་ནི་ནད་བུ་ཅན་སྡུག་བསྔལ་བ་ནད་ཚབས་ཆེན་པོར་གྱུར་ཏེ། བདག་དེ་བས་ན་ཁ་ཟས་ཟོས་ན་ནི་ལུས་
ལ་གནོད། སྐོམ་འཐུངས་ན་ནི་ལྟོ་མི་བདེའོ། །བདག་ད་ལྟར་ནི་བདེ་ཞིང་ནད་མེད་དེ་སྟོབས་དང་ལྡན་པས་ཁ་ཟས་ཟོས་ན་ནི་ལུས་ལ་ཕན། སྐོམ་འཐུངས་ན་ནི་ལྟོ་ལ་མི་གནོད་དོ་སྙམ་ནས་དེ་དེའི་རྒྱུས་བདེ་
བར་གྱུར་ཏོ། །ཡིད་དགའ་བར་ཀྱུར་ཏོ། །འདི་ལྟ་སྟེ། མ་སྡུག་སྐྱེས་བུ་ཞིག་བྲན་དང་མངག་གཞུག་པ་དང། བསྒོ་བ་དང། སྤྱད་པ་དང། འདི་ལྟར་རང་ཉམས་སུ་འགྲོར་མེད་པར་གྱུར་པ་དེ་དུས་ཕྱི་ཞིག་ན་
བྲན་མ་ཡིན། མངག་གཞུག་པ་མ་ཡིན། བསྒོ་བ་མ་ཡིན། བཀོལ་བ་མ་ཡིན། འདི་ལྟར་རང་ཉམས་སུ་འགྲོར་ཡོད་དེ། དེ་འདི་སྙམ་དུ་གྱུར་ཏོ། །བདག་སྔོན་བྲན་དང། མངག་གཞུག་པ་དང། བསྒོ་བ་
དང། བཀོལ་བ་དང། འདི་ལྟར་རང་ཉམས་སུ་འགྲོར་མེད་པར་གྱུར་ཏོ་།བདག་ད་ལྟར་ནི་བྲན་མ་ཡིན། མངག་གཞུག་པ་མ་ཡིན། བསྒོ་བ་མ་ཡིན། བཀོལ་བ་མ་ཡིན། འདི་ལྟར་རང་ཉམས་སུ་འགྲོར་
ཡོད་དེ། དེ་དེའི་རྒྱུས་བདེ་བར་གྱུར། ཡིད་དགའ་བར་གྱུར་ཏོ། །འདི་ལྟ་སྟེ། མ་སྡུག་སྐྱེས་བུ་ཞིག་ལག་པ་ཕྱིང་ཀ་ལོག་ཏུ་དམ་དུ་བཅིང་བས་བཅིངས་པར་གྱུར་ནས། དེ་དེ་ལས་ཐར་ནས་བཀྲ་ཤིས་པ་བདེ་
བ་དང། མི་གོད་པ་སྟེ། དེ་འདི་སྙམ་དུ་གྱུར་ཏོ། །བདག་སྔོན་ནི་ལག་པ་ཕྱིང་ཀ་ལོག་ཏུ་བཅིང་བས་བཅིངས་པར་གྱུར། བདག་ད་ལྟར་ནི་དེ་ལས་ཐར་པར་བཀྲ་ཤིས་པ་དང། བདེ་བ་དང། མ་གོད་པ་སྟེ་དེ་

[322B] །འདི་ལྟ་སྟེ། མ་སྡུག་སྐྱེས་བུ་ཞིག་འཇིགས་པ་ལས་ནི་བདེ་བར་གྱུར། ལོ་ཉེས་པ་ལས་ནི་ལོ་ལེགས་པར་གྱུར་ནས་དེ་འདི་སྙམ་དུ་གྱུར་ཏོ། །བདག་ནི་འཇིགས་པ་ལས་ནི་བདེ་
བར་གྱུར། ལོ་ཉེས་པ་ལས་ནི་ལོ་ལེགས་པར་གྱུར། དེ་དེའི་རྒྱུས་བདེ་བར་གྱུར། ཡིད་དགའ་བར་གྱུར་ཏོ། །དེ་ལྟར་དེ་བཞིན་དུ་བགྱིས་པ་དང། ཇི་ལྟར་ནད་དང། ཇི་ལྟར་བྲན་དང། ཇི་ལྟར་བཅིངས་པ་
དང། ཇི་ལྟར་འཇིགས་པ་བཞིན་དུ་དེས་ངེས་པར་སྒྲིབ་པ་འདི་ལྔ་ལས། བདག་ཉིད་བྲལ་བར་མཐོང་ངོ། །དེས་སེམས་ཅན་ལ་ཉེ་བར་ཉོན་མོངས་པར་བྱེད་པ། ཤེས་རབ་ཉམས་ཆུང་བར་བྱེད་པ། གནོད་
པའི་ཕྱོགས་མྱ་ངན་ལས་འདའ་བ་དང་མི་མཐུན་པའི་སྒྲིབ་པ་ལྔ་སྤངས་ཏེ། འདོད་པ་དག་ལས་དབེན་པ། སྡིག་པ་མི་དགེ་བའི་ཆོས་ལས་དབེན་པ། རྟོག་པ་དང་བཅས་དཔྱོད་པ་དང་བཅས་པ། དབེན་
པ་ལས་སྐྱེས་པའི་དགའ་བ་དང། བདེ་བའི་བསམ་གཏན་དང་པོ་མངོན་དུ་བསྒྲུབས་ནས་གནས་སོ། །དེས་ལུས་འདི་ཉིད་ལས་དབེན་པ་ལས་སྐྱེས་པ་དང། དགའ་བ་དང་བདེ་བས་མངོན་པར་བརླན་
ཏོ། །རབ་ཏུ་བརླན་ཏོ། །ཀུན་ཏུ་ཚིམ་མོ། །ཀུན་ཏུ་ཁྱབ་སྟེ། འདི་ལྟ་སྟེ། དབེན་པ་ལས་སྐྱེས་པའི་དགའ་བ་དང། བདེ་བས་ལུས་ཐམས་ཅད་དུ་ཁྱབ་པར་མ་གྱུར་པའམ། མ་ཁྱབ་པ་ཅུང་ཟད་ཀྱང་མེད་དོ། །
འདི་ལྟ་སྟེ། བྱི་དོར་བའམ། བྱི་དོར་བའི་སློབ་མ་མཁས་པ་ཡང་རུང་སྟེ། དེས་ཁམ་ཕོར་རམ། གཞོང་བུའམ། ཉ་ཕྱིས་ཀྱི་ནང་དུ་ཡང་རུང། བཀྲུ་བའི་ཕྱེ་མ་ཞིབ་མོ་བླུགས་ཏེ། ཆུས་བཏབ་ཅིང་བཏབ་

[323A]༄༅། །ནས་གཤེར་བར་བྱས་ཏེ། བཀྲུ་བའི་གོང་བུ་དེ་ཡང་སྣུམ་པ་དང། སྣུམ་པར་གྱུར་པ་དང། སྣུམ་པས་ཁྱབ་པ་དང། གསལ་བར་ནང་དང་ཕྱིའི་སྣུམ་པས་སོ་སོར་མི་འགྱེས་
མི་ཟག་གོ་དེ་ལྟར་དེ་བཞིན་དུ་ལུས་འདི་ལ་དབེན་པ་ལས་སྐྱེས་པའི་དགའ་བ་དང། བདེ་བས་མངོན་དུ་བརླན། རབ་ཏུ་བརླན། ཀུན་ཏུ་ཚིམ་ཀུན་ཏུ་ཁྱབ་སྟེ། དེའི་ལུས་ཐམས་ཅད་དུ་དབེན་པ་ལས་
སྐྱེས་པའི་དགའ་བ་དང། བདེ་བས་ཅུང་ཟད་ཀྱང་མ་ཁྱབ་པར་གྱུར་པ་མེད་དོ། །དེ་རྣམ་པར་རྟོག་པ་དང། རྣམ་པར་དཔྱོད་པ་ཞི་བར་བྱ་བའི་ཕྱིར། ནང་གི་སེམས་ལ་རབ་ཏུ་དགའ་བ་གཅིག་ཏུ་དམིགས་
པས་རྣམ་པར་མི་རྟོག་རྣམ་པར་མི་དཔྱོད་པའི་ཏིང་ངེ་འཛིན་ལས་སྐྱེས་པའི་དགའ་བ་དང། བདེ་བའི་བསམ་གཏན་གཉིས་པ་མངོན་དུ་བསྒྲུབས་ཏེ་གནས་སོ། །དེའི་ལུས་འདི་ཉིད་ལ་ཏིང་ངེ་འཛིན་ལས་
སྐྱེས་པའི་དགའ་བ་དང། བདེ་བས་མངོན་པར་བརླན། རབ་ཏུ་བརླན་ཀུན་ཏུ་ཚིམ། ཀུན་ཏུ་ཁྱབ་བོ། །འདི་ལྟ་སྟེ། དེའི་ལུས་ཐམས་ཅད་ཏིང་ངེ་འཛིན་ལས་སྐྱེས་པའི་དགའ་བ་དང། བདེ་བས་
མ་ཁྱབ་པའམ། ཁྱབ་པར་མ་གྱུར་བ་ཅུང་ཟད་ཀྱང་མེད་དོ། །དེ་འདི་ལྟ་སྟེ། མ་སྡུག་རིའི་སྤྱི་བོར་བཀོད་མའི་མྪོའམ། མཚེའུ་དེ་ལ་ཤར་ཕྱོགས་ནས་ཆུ་མ་བབ། ལྷོ་ཕྱོགས་ནས་མ་ཡིན། ནུབ་ཕྱོགས་
ནས་མ་ཡིན། བྱང་ཕྱོགས་ནས་ཆུ་འབབ་པར་མི་འགྱུར། དེར་དུས་དུས་སུ་ཡང་དག་པར་ཆར་པ་ཡང་མི་འབབ་སྟེ། བཀོད་མའི་ཆུ་དེ་ལས་གཞན་ནི་མ་གཏོགས་ཏེ། ཆུའི་རྫིང་གི་ཆུའི་བུ་གུ་ཆེན་པོ་ནས་

[323B]ཆུ་གྲང་མོས་མངོན་པར་བརླན། རབ་ཏུ་བརླན། ཀུན་ཏུ་ཚིམ། ཀུན་ཏུ་ཁྱབ་སྟེ། འདི་ལྟ་སྟེ། ཆུ་གྲང་མོས་ཆུའི་རྫིང་བུ་ཐམས་ཅད་དུ་ཁྱབ་པར་མ་
གྱུར་པ་ནི་ཅུང་ཟད་ཀྱང་མེད་དེ། དེ་ལྟར་དེ་བཞིན་དུ་དེའི་ལུས་འདི་ཉིད་ལ་ཏིང་ངེ་འཛིན་ལས་སྐྱེས་པའི་དགའ་བ་དང། བདེ་བས་མངོན་པར་བརླན། རབ་ཏུ་བརླན། ཀུན་ཏུ་ཚིམ། ཀུན་ཏུ་ཁྱབ་སྟེ། འདི་
ལྟ་སྟེ། ཏིང་ངེ་འཛིན་ལས་སྐྱེས་པའི་དགའ་བ་དང། བདེ་བས་ལུས་ཐམས་ཅད་དུ་མ་ཁྱབ་པ་དང། ཁྱབ་པར་མ་གྱུར་པ་ཅུང་ཟད་ཀྱང་མེད་དོ། །དེས་དགའ་བ་སྤངས་ནས་བཏང་སྙོམས་དང། དྲན་པ་
དང། རབ་ཏུ་ཤེས་པ་དང། བདེ་བས་ལུས་ལ་སོ་སོར་མྱོང་བར་གནས་ཏེ། གང་འཕགས་པ་དག་གིས་གསུངས་པའི་དྲན་པ་དང་ལྡན་པའི་བཏང་སྙོམས་པར་བྱས་ཏེ། བདེ་བར་གནས་སོ་ཞེས་བྱ་
བའི་བསམ་གཏན་གསུམ་པ་མངོན་དུ་བསྒྲུབས་ཏེ་གནས་སོ། །དེའི་ལུས་འདི་ཉིད་ལ་དགའ་བ་མེད་པའི་བདེ་བས་མངོན་པར་བརླན། རབ་ཏུ་བརླན་ཀུན་ཏུ་ཚིམ། ཀུན་ཏུ་ཁྱབ་བོ། །འདི་ལྟ་སྟེ། དགའ་
བ་མེད་པའི་བདེ་བས་ལུས་ཐམས་ཅད་དུ་མ་ཁྱབ་པའམ། ཁྱབ་པར་མ་གྱུར་པ་ཅུང་ཟད་ཀྱང་མེད་དོ། །དེ་འདི་ལྟ་སྟེ། མེ་ཏོག་ཨུཏྤ་ལའམ། པདྨོའམ། ཀུ་མུ་ཏའམ། པུཎྜ་རི་ཀ་དག་ཆུ་ལས་སྐྱེས་ཏེ་
ཆུར་འཕེལ་ཞིང། རྩ་བ་ཆུར་ནུབ་ནས་གནས་སོ། །དེ་དག་གི་ཇི་ཙམ་རྩ་བ་ནས་རྩེ་མོའི་བར་དུ་འདི་ལྟ་སྟེ། བསིལ་བའི་ཆུས་མ་ཁྱབ་པའམ། ཁྱབ་པར་མ་གྱུར་པ་ཅུང་ཟད་ཀྱང་མེད་དོ། །དེ་ལྟར་དེ་བཞིན་དུ་

[324A]༄༅། །ལུས་འདི་ཉིད་ལ་དགའ་བ་མེད་པའི་བདེ་བས་མངོན་པར་བརླན། རབ་ཏུ་བརླན། ཀུན་ཏུ་ཚིམ། ཀུན་ཏུ་ཁྱབ་བོ། །འདི་ལྟ་སྟེ་དགའ་བ་མེད་པའི་བདེ་བས་ལུས་ཐམས་
ཅད་དུ་མ་ཁྱབ་པ་དང། ཁྱབ་པར་མ་གྱུར་པ་ཅུང་ཟད་ཀྱང་མེད་དོ། །དེས་བདེ་བ་ཡང་སྤངས། སྡུག་བསྔལ་བ་ཡང་སྤངས་ཏེ། ཡིད་བདེ་བ་དང། ཡིད་མི་བདེ་བ་ནི་སྔར་སྤངས་པས་ན་སྡུག་
བསྔལ་ཡང་མ་ཡིན། བདེ་བ་ཡང་མ་ཡིན་པ་བཏང་སྙོམས་དང། དྲན་པ་ཡོངས་སུ་དག་པ་བསམ་གཏན་བཞི་བ་མངོན་པར་བསྒྲུབས་ནས་གནས་སོ། །དེའི་ལུས་འདི་ཉིད་ལ་ཀུན་ཏུ་དག་པ་
ཡོངས་སུ་དག་པ་ལ་ཞུགས་ནས། མོས་པར་བྱས་ནས་ཁྱབ་པར་མངོན་དུ་བསྒྲུབས་ཏེ་གནས་སོ། །འདི་ལྟ་སྟེ། ཁྱིམ་བདག་གམ། ཁྱིམ་བདག་གི་བུ་ཡང་རུང། བརྒྱད་ཀྱིས་བཏགས་སམ་
དགུས་བཏགས་པའི་གོས་ཀྱིས་དེའི་མགོ་ནས་ལག་པ་དང་རྐང་པ་ཡན་ཆད་དུ་དཀྲིས་ཏེ། དེའི་མགོ་བོ་ནས་རྐང་པའི་བར་དུའོ། །འདི་ལྟ་སྟེ། ཀུན་ཏུ་དག་པའི་རས་ཡོངས་སུ་དཀར་བས་ལུས་ཐམས་
ཅད་དུ་མ་ཁྱབ་ཅིང། མ་ཁྱབ་པར་གྱུར་པ་ནི་ཅུང་ཟད་ཀྱང་མེད་དེ། དེ་ལྟར་དེ་བཞིན་དུ་ལུས་འདི་ཉིད་ལ་ཀུན་ཏུ་དག་པའི་སེམས་ཡོང་སུ་བྱང་བ་ལ་མོས་པར་ཁྱབ་པས་མངོན་དུ་བསྒྲུབས་ནས་
གནས་སོ། །འདི་ལྟ་སྟེ། ཀུན་ཏུ་དག་པའི་སེམས་ཡོངས་སུ་བྱང་བས་ལུས་ཐམས་ཅད་དུ་མ་ཁྱབ་པ་དང། མ་ཁྱབ་པར་གྱུར་པ་ནི་ཅུང་ཟད་ཀྱང་མེད་དོ། །མ་སྡུག་ནམ་འཕགས་པ་ཉན་ཐོས་དག་

[324B] སྡུག་བསྔལ་བ་ཡང་སྤངས་ཏེ། ཡིད་བདེ་བ་དང། ཡིད་མི་བདེ་བ་དང་གཉིས་སྔར་ནུབ་ནས་བདེ་བ་ཡང་མ་ཡིན། སྡུག་བསྔལ་བ་ཡང་མ་ཡིན་པ་བཏང་སྙོམས་དང། དྲན་པ་
ཀུན་ཏུ་དག་སྟེ། བསམ་གཏན་བཞི་པ་མངོན་དུ་བསྒྲུབས་ཏེ་གནས་སོ་།དེའི་སེམས་དེ་ནི་དེའི་ཚེ་ན་མི་མཐོ་མི་དམའ་བར་གྱུར་ཏེ། མི་མཐོ་མི་དམའ་བར་གནས་པས་མི་གཡོ་བ་འཐོབ་བོ། །འདི་ལྟ་སྟེ་
ཁང་པ་བརྩེགས་པའམ། ཁང་ཆེན་བརྩེགས་པར་ཉུངས་མར་གྱི་མེ་མར་བུས་ཏེ། མེ་ལྕེ་དེ་ལ་རླུང་དང། བྱ་དང། མི་དང། མི་མ་ཡིན་པ་རྣམས་ཀྱིས་མ་བསྒུལ་མ་བསྐྱོད་པ་དེའི་དུས་ན་མི་མཐོ་
མི་དམའ་བར་གྱུར་ཏེ། མི་མཐོ་མི་དམའ་བར་གནས་པས་མི་གཡོ་བར་འབར་རོ། །དེ་ལྟར་དེ་བཞིན་དུ་མ་སྡུག་གང་གི་ཚེ་འཕགས་པ་ཉན་ཐོས་དག་གིས། བདེ་བ་ཡང་སྤངས། སྡུག་བསྔལ་བ་ཡང་
སྤངས་ཏེ། ཡིད་བདེ་བ་དང། ཡིད་མི་བདེ་བ་གཉི་ག་ནི་སྔར་ནུབ་པས། སྡུག་བསྔལ་ཡང་མ་ཡིན། བདེ་བ་ཡང་མ་ཡིན་པ་བཏང་སྙོམས་དང། དྲན་པ་ཀུན་ཏུ་དག་སྟེ་བསམ་གཏན་བཞི་པ་མངོན་
དུ་བསྒྲུབས་ཏེ་གནས་སོ། །དེའི་སེམས་དེ་ནི་དེའི་དུས་ན་མི་མཐོ་མི་དམའ་བར་གྱུར་ཏོ། །མི་མཐོ་མི་དམའ་བར་གནས་པས། མི་གཡོ་བ་ཐོབ་སྟེ། དེ་འདི་སྙམ་དུ་གྱུར་ཏོ། །བདག་གིས་ལུས་འདི་
ནི་གཟུགས་ཅན་ཆེ་བ་འབྱུང་བ་ཆེན་པོ་བཞི་སྟེ། འདི་ལ་རྣམ་པར་ཤེས་པ་གནས་སོ། །འདི་ལ་རྟེན་ཏོ། །འདིའི་ནང་དུ་ཞུགས་སོ། །ཅི་ནས་བདག་གིས་ལུས་འདི་ལས་ཡིད་བསྐྱོད་དེ། ལུས་

[325A]༄༅། །གཞན་གཟུགས་ཅན་ཡིད་ལས་བྱུང་བ་མ་གོད་པ། དབང་པོ་རྣམས་མ་ཉམས་པ་ཞིག་བསྒྲུབ་བོ་སྙམ་དུ་བསམས་ནས། དེས་ལུས་དེ་ལས་ཡིད་བསྐྱོད་དེ་
ལུས་གཞན་གཟུགས་ཅན་ཡིད་ལས་བྱུང་བ་མ་གོད་པ། དབང་པོ་རྣམས་མ་ཉམས་པ་མངོན་དུ་སྒྲུབ་པར་བྱེད་དོ། །དེ་འདི་ལྟ་སྟེ། མ་སྡུག་བཻ་ཌཱུརྱའི་ནོར་བུ་ཟུར་བརྒྱད་པ་རང་བཞིན་གྱིས་
བཟང་བ། གསལ་ཞིང་རྣམ་པར་དང་བ་སྟེ། དྲི་མ་མེད་པ་ལ་ཚོན་སྣ་བཞི་པའི་སྐུད་པས་བཏགས་ཏེ། འདི་ལྟ་སྟེ། སྔོན་པོ་དང། སེར་པོ་དང། དམར་པོ་དང། རྨའོ། །དེ་ལ་མིག་དང་
ལྡན་པའི་སྐྱེས་བུས་མཐོང་ན། འདི་ནི་སྐུད་པའོ། །འདི་ནི་ནོར་བུ་སྟེ། ནོར་བུ་སྐུད་པ་ལ་བརྒྱུས་པར་ཤེས་སོ། །དེ་ལྟར་དེ་བཞིན་དུ་དེས་ལུས་དེ་ལས་ཡིད་བསྐྱོད་དེ། དེ་ལུས་གཞན་གཟུགས་
ཅན་ཡིད་ལས་བྱུང་བ་མ་གོད་པ། དབང་པོ་རྣམས་མ་ཉམས་པ་མངོན་དུ་སྒྲུབ་པར་བྱེད་དོ། །དེ་འདི་ལྟ་སྟེ། མ་སྡུག་སྐྱེས་བུ་ཞིག་གྲེས་མའི་བམ་པོ་ལས་ཉག་མ་གཅིག་དྲངས་པ་དེ་མིག་དང་
ལྡན་པའི་སྐྱེས་བུས་མཐོང་ན་འདི་ནི་གྲེས་མའོ། །འདི་ནི་ཉག་མ་དྲངས་པ་ཡིན་པར་ཤེས་སོ། །དེ་ལྟར་དེ་བཞིན་དུ་དེས་ལུས་དེ་ལས་ཡིད་བསྐྱོད་དེ། ལུས་གཞན་གཟུགས་ཅན་ཡིད་ལས་བྱུང་
བ་མ་གོད་པ། དབང་པོ་རྣམས་མ་ཉམས་པ་མངོན་དུ་སྒྲུབ་པར་བྱེད་དོ། །དེ་འདི་ལྟ་སྟེ། མ་སྡུག་སྐྱེས་བུ་ཞིག་གཟེབ་ཀྱི་ནང་ནས་སྦྲུལ་གཅིག་ཕྱིར་བྱུང་བ་དེ་མིག་དང་ལྡན་པའི་སྐྱེས་བུ་དེས་

[325B] འདི་ནི་གཟེབ་བོ། འདི་ནི་སྦྲུལ་ཏེ་གཟེབ་ནས་སྦྲུལ་བྱུང་བར་ཤེས་སོ། །དེ་ལྟར་དེ་བཞིན་དུ་དེས་ལུས་དེ་ལས་ཡིད་བསྐྱོད་དེ། ལུས་གཞན་གཟུགས་ཅན་ཡིད་ལས་བྱུང་བ་མ་གོད་པ་
དབང་པོ་རྣམས་མ་ཉམས་པ་མངོན་དུ་སྒྲུབ་པར་བྱེད་དོ། །དེ་འདི་ལྟ་སྟེ། མ་སྡུག་སྐྱེས་བུ་ཞིག་རལ་གྲིའི་ཤུབས་ནས་རལ་གྲི་འབྱིན་པ་དེ་ལ་མིག་དང་ལྡན་པའི་སྐྱེས་བུས་མཐོང་ན། འདི་ནི་རལ་
གྲིའི་ཤུབས་སོ། །འདི་ནི་རལ་གྲིའོ། །འདི་ནི་རལ་གྲི་ཤུབས་ནས་ཕྱུང་བར་ཤེས་སོ། །དེ་ལྟར་དེ་བཞིན་དུ་ལུས་དེ་ལས་ཡིད་བསྐྱོད་དེ། ལུས་གཞན་གཟུགས་ཅན་ཡིད་ལ་བྱུང་བ་མ་གོད་པ། དབང་པོ་
རྣམས་མ་ཉམས་པ་མངོན་དུ་སྒྲུབ་པར་བྱེད་དོ། །དེ་འདི་བཞིན་མ་གཡེངས་པའི་སེམས་ཀུན་ཏུ་དག་པ། ཡོངས་སུ་བྱང་བ་ཉེས་པ་མེད་པའི་ཉེ་བའི་ཉོན་མོངས་པ་ལས་བྲལ་བ་དྲང་པོར་གྱུར་ཏེ། ལས་སུ་རུང་བ་
གནས་པས་མི་གཡོ་བ་ཐོབ་སྟེ། རྫུ་འཕྲུལ་གྱི་ཡུལ་ལ་ཡེ་ཤེས་མངོན་པར་བྱང་བ་དང། མངོན་པར་ཤེས་པ་ལ་སེམས་མངོན་པར་འཇུག་གོ་དེས་རྣམ་པ་དུ་མའི་རྫུ་འཕྲུལ་གྱི་ཡུལ་སོ་སོར་མྱོང་བ་ནི་འདི་ལྟ་སྟེ་
གཅིག་ལས་མང་པོར་འགྱུར་རོ། །མང་པོ་ལས་གཅིག་ཏུ་འགྱུར་རོ། །མངོན་པར་སྣང་བ་ལས་མི་སྣང་བར་འགྱུར་རོ། །ཡེ་ཤེས་ཀྱི་སྣང་བ་སོ་སོར་མྱོང་བར་འགྱུར་ཏེ། རྩིག་པ་ལས་ཐལ་བ་དང། རི་ལས་
ཐལ་བ་དང། ར་བ་ལས་ཐལ་ཞིང་མི་ཆགས་པར་ལུས་ཀྱིས་འགྲོ་བ་ནི། འདི་ལྟ་སྟེ། ནམ་མཁའ་དང་འདྲ་བའོ། །ས་ལ་ནུབ་ཅིང་འབྱུང་བ་ནི། འདི་ལྟ་སྟེ། ཆུ་བཞིན་ནོ། །ཆུ་རྒྱུན་གྱི་སྟེང་ནས་འགྲོ་བ་ནི་

[326A]༄༅། །འདི་ལྟ་སྟེ། ས་བཞིན་ནོ། །ནམ་མཁའ་ལས་སྐྱིལ་མོ་ཀྲུང་བཅས་ཏེ་འགྲོ་བ་ནི། འདི་ལྟ་སྟེ། བྱ་གཤོག་པ་ཅན་བཞིན་ནོ། །ཉི་མ་དང། ཟླ་བ་འདི་གཉིས་འདི་ལྟ་བུར་
མཐུ་ཆེ་བ་རྫུ་འཕྲུལ་ཆེ་བ་ལ་ཡང་ལག་པས་རེག་ཀུན་ཏུ་རེག་པར་བྱེད་པ། ཚངས་པའི་འཇིག་རྟེན་གྱི་བར་དུ་ལུས་ཀྱིས་དབང་དུ་བྱེད་དོ། །དེ་འདི་ལྟ་སྟེ། གསེར་མགར་མཁས་པའམ། གསེར་
མགར་གྱི་སློབ་མ་མཁས་པ་ཡང་རུང་གསེར་ཤིན་ཏུ་སྦྱངས་པར་ཤེས་ནས། ཅི་དང་ཅི་འདོད་པ་དེ་དང་དེའི་རྐྱེན་གྱིས་ཁྱད་པར་དུ་བྱེད་པ་ནི། དེ་སྟེ་གླེགས་མའམ། དེ་སྟེ་རྣ་ཆའམ། དེ་སྟེ་མགྲིན་
རྒྱན་ནམ། དེ་སྟེ་ལག་གདུབ་བམ། དེ་སྟེ་རྐང་གདུབ་བམ། སོར་གདུབ་བམ། དངུལ་དང་གསེར་གྱི་ཕྲེང་བ་ཡང་རུང་མྱུར་ཞིང་རིངས་པར་བྱེད་དོ། །དེ་ལྟར་དེ་བཞིན་དུ་འདིས་ཀྱང་མཉམ་པར་
བཞག་པའི་སེམས་ཀུན་ཏུ་དག་པ། ཡོངས་སུ་བྱང་བ་ཉེས་པ་མེད་པ་ཉེ་བའི་ཉོན་མོངས་པ་ལས་བྲལ་བ་དྲང་པོར་གྱུར་པ་ལས་སུ་རུང་བར་གནས་པས་མི་གཡོ་བ་ཐོབ་སྟེ། རྫུ་འཕྲུལ་གྱི་ཡུལ་
ལ་ཡེ་ཤེས་མངོན་པར་བྱ་བའི་ཕྱིར། མངོན་པར་ཤེས་པ་དག་ལ་སེམས་མངོན་པར་ཞུགས་སོ། །དེ་འདི་ལྟ་སྟེ། གཅིག་ལས་མང་པོར་གྱུར་པ་ནས། སྔ་མ་བཞིན་ཚངས་པའི་འཇིག་རྟེན་གྱི་བར་
དུ་ལུས་ཀྱིས་དབང་དུ་བྱེད་དོ། །དེ་འདི་ལྟ་སྟེ། རྫ་མཁན་ནམ་རྫ་མཁན་གྱི་སློབ་མ་མཁས་པ་ཡང་རུང། འཇིམ་པའི་གོང་བུ་ཤིན་ཏུ་སྦྱངས་པར་ཤེས་ནས། ཅི་དང་ཇི་ལྟ་བུར་འདོད་པའི་སྣོད་

[326B]དེ། དེ་ལྟར་དེ་བཞིན་དུ། དེས་འདི་བཞིན་མཉམ་པར་བཞག་པའི་སེམས་ཀུན་ཏུ་དག་པ། ཡོངས་སུ་བྱང་བ་ཉེས་པ་མེད་པ། ཉེ་བའི་ཉོན་མོངས་པ་
ལས་བྲལ་བ་ནས། སྔ་མ་བཞིན་ཏེ་ཚངས་པའི་འཇིག་རྟེན་གྱི་བར་དུ་ལུས་ཀྱིས་དབང་དུ་བྱེད་དོ། །དེ་འདི་ལྟ་སྟེ། སོ་མཁན་མཁས་པའམ། སོ་མཁན་གྱི་སློབ་མ་མཁས་པ་ཡང་རུང། སོ་ཤིན་
ཏུ་སྦྱངས་པར་ཤེས་ནས། ཅི་དང་ཇི་ལྟ་བུར་འདོད་པའི་གཟུགས་ཀྱི་ཁྱད་པར་དེ་དང་དེར་བྱེད་དེ་མྱུར་ཞིང་རིངས་པར་མངོན་པར་བྱེད་དོ། །དེ་ལྟར་དེ་བཞིན་དུ་དེས་འདི་བཞིན་དུ་མཉམ་པར་བཞག་པའི་
སེམས་ཀུན་ཏུ་དག་པ། ཡོངས་སུ་བྱང་བ་ནས་སྔ་མ་བཞིན་ཏེ་ཚངས་པའི་འཇིག་རྟེན་གྱི་བར་དུ་ལུས་ཀྱིས་དབང་དུ་བྱེད་དོ། །དེས་འདི་བཞིན་དུ་མཉམ་པར་བཞག་པའི་སེམས་ཀུན་ཏུ་དག་པ། ཡོངས་
སུ་བྱང་བ། ཉེས་པ་མེད་པ། ཉོན་མོངས་པ་ལས་བྲལ་བ་དྲང་པོར་གྱུར་ཅིང། ལས་སུ་རུང་བར་གནས་པས་མི་གཡོ་བ་ཐོབ་སྟེ། འཕྲུལ་གྱི་རྣ་བ་ལ་ཡེ་ཤེས་མངོན་པར་བྱ་བའི་ཕྱིར། མངོན་པར་
ཤེས་པ་དག་ལ་སེམས་མངོན་པར་འཇུག་གོ་དེས་འཕྲུལ་གྱི་རྣ་བ་རྣམ་པར་དག་པ་མི་ལས་འདས་པ། སྒྲ་གཉིས་ཐོས་པ་ནི། མི་དང་མི་མ་ཡིན་པའི་དང། རིང་བ་དང་ཉེ་བའོ། །དེ་འདི་ལྟ་སྟེ། དུང་
འབུད་པའི་སྐྱེས་བུས་རི་མཐོ་བའི་རྩེ་ལ་འཛེགས་ཏེ། མཚན་མོ་ནམ་ཕྱེད་ཀྱི་དུས་སུ་དུང་བུས་པས་དེའི་སྒྲས་ཕྱོགས་སུ་ཁྱབ་པར་གྲགས་སོ། །དེ་ལྟར་དེ་བཞིན་དུ་དེས་འདི་བཞིན་དུ་མཉམ་པར་བཞག་པའི་

[327A]༄༅། །སེམས་ཀུན་ཏུ་དག་པ། ཡོངས་སུ་བྱང་བ། ཉེས་པ་མེད་པ་ཉེ་བའི་ཉོན་མོངས་པ་ལས་བྲལ་བ་དྲང་པོར་གྱུར་ཅིང་ལས་སུ་རུང་བར་གནས་པས། མི་གཡོ་བ་ཐོབ་
སྟེ། འཕྲུལ་གྱི་རྣ་བ་ལ་ཡེ་ཤེས་མངོན་པར་བྱ་བའི་ཕྱིར། མངོན་པར་ཤེས་པ་དེ་དག་ལ་སེམས་མངོན་པར་འཇུག་གོ་དེས་འཕྲུལ་གྱི་རྣ་བ་རྣམ་པར་དག་པ་མི་ལས་འདས་པས་སྒྲ་གཉིས་ཐོས་
ཏེ། མི་དང་མི་མ་ཡིན་པའི་དང། རིང་བ་དང་ཉེ་བའོ། །དེས་འདི་བཞིན་མཉམ་པར་བཞག་པའི་སེམས་ཀུན་ཏུ་དག་པ། ཡོངས་སུ་བྱང་བ་ཉེས་པ་མེད་པ། ཉེ་བའི་ཉོན་མོངས་པ་ལས་བྲལ་བ་
དྲང་པོར་གྱུར་ཅིང། ལས་སུ་རུང་བར་གནས་པས་མི་གཡོ་བ་ཐོབ་སྟེ། སེམས་ཀྱི་རྣམ་གྲངས་ལས་ཡེ་ཤེས་མངོན་པར་བྱ་བའི་ཕྱིར་མངོན་པར་ཤེས་པ་དག་ལ་སེམས་མངོན་པར་འཇུག་གོ་
སེམས་ཅན་ཕ་རོལ་དང། གང་ཟག་ཕ་རོལ་དག་གིས་རྣམ་པར་བརྟགས་པ་དང། རྣམ་པར་དཔྱད་པའི་ཡིད་ཇི་ལྟར་གྱུར་པ་ཡང་དག་པ་ཇི་ལྟ་བ་བཞིན་དུ་རབ་ཏུ་ཤེས་ཏེ། འདོད་ཆགས་དང་
བཅས་པའི་སེམས་ལ་འདོད་ཆགས་དང་བཅས་པའི་སེམས་ཞེས་ཇི་ལྟ་བུ་ཉིད་རབ་ཏུ་ཤེས་སོ། །འདོད་ཆགས་དང་བྲལ་བའི་སེམས་ལ་འདོད་ཆགས་དང་བྲལ་བའི་སེམས་ཞེས་ཇི་ལྟ་བུ་ཉིད་
རབ་ཏུ་ཤེས་སོ། །ཞེ་སྡང་དང་བཅས་པ་དང། ཞེ་སྡང་དང་བྲལ་བ་དང། གཏི་མུག་དང་བཅས་པ་དང། གཏི་མུག་དང་བྲལ་བ་དང་གཡེང་བ་དང་མི་གཡེང་བ་དང། ཞུམ་པ་དང་རབ་ཏུ་འཛིན་པ་

[327B] འཕྱར་བ་དང་མི་འཕྱར་བ་དང། རྒོད་པ་དང་མ་རྒོད་པ་དང། ཉེ་བར་ཞི་བ་དང་ཉེ་བར་མ་ཞི་བ་དང། མཉམ་པར་མ་བཞག་པ་དང། མཉམ་པར་བཞག་པ་དང། མ་བསྒོམས་པ་དང་
བསྒོམས་པ་དང། མ་གྲོལ་བའི་སེམས་ལ་མ་གྲོལ་བའི་སེམས་སོ། །ཞེས་ཇི་ལྟ་བུ་ཉིད་རབ་ཏུ་ཤེས་སོ། །ཤིན་ཏུ་རྣམ་པར་གྲོལ་བའི་སེམས་ལ་ཤིན་ཏུ་རྣམ་པར་གྲོལ་བའི་སེམས་ཞེས་ཇི་ལྟ་བུ་ཉིད་
རབ་ཏུ་ཤེས་སོ། །དེ་འདི་ལྟ་སྟེ། མིག་དང་ལྡན་པའི་སྐྱེས་བུས་ཡོངས་སུ་དག་པའི་མེ་ལོང་གི་དཀྱིལ་འཁོར་བཟུང་སྟེ། བདག་གི་བཞིན་གྱི་མཚན་མ་རྟོག་གོ་དེ་ལྟར་འདི་བཞིན་དུ་དེས་མཉམ་པར་བཞག་
པའི་སེམས་ཀུན་ཏུ་དག་པ། ཡོངས་སུ་བྱང་བ། ཉེས་པ་མེད་པ། ཉེ་བའི་ཉོན་མོངས་པ་ལས་བྲལ་བ་དྲང་པོར་གྱུར་ཅིང། ལས་སུ་རུང་བར་གནས་པས་མི་གཡོ་བ་ཐོབ་སྟེ། སེམས་ཀྱི་རྣམ་གྲངས་ཡེ་
ཤེས་མངོན་པར་ཤེས་པར་བྱ་བའི་ཕྱིར་མངོན་པར་ཤེས་པ་དག་ལ་སེམས་མངོན་པར་འཇུག་པ་ནས་སྔ་མ་བཞིན་ཏེ། ཤིན་ཏུ་རྣམ་པར་གྲོལ་བའི་སེམས་ལ་ཤིན་ཏུ་རྣམ་པར་གྲོལ་བའི་སེམས་
ཞེས་ཇི་ལྟ་བུ་ཉིད་རབ་ཏུ་ཤེས་པའི་བར་དུ་སྟེ། འདི་ནི་རྐང་པ་ཞེས་བྱའོ། །རིག་པ་གང་ཞེ་ན། དེས་འདི་བཞིན་མཉམ་པར་བཞག་པའི་སེམས་ཀུན་ཏུ་དག་པ། ཡོངས་སུ་བྱང་བ། ཉེས་པ་མེད་པ་
ཉེ་བའི་ཉོན་མོངས་པ་ལས་ཀྱང་བྲལ་བ་དྲང་པོར་གྱུར་ཅིང། ལས་སུ་རུང་བར་གནས་པས་མི་གཡོ་བ་ཐོབ་སྟེ། སྔོན་གྱི་གནས་ལ་རྗེས་སུ་དྲན་པའི་ཡེ་ཤེས་མངོན་པར་བྱ་བའི་ཕྱིར་མངོན་པར་ཤེས་པ་

[328A]༄༅། །དག་ལ་སེམས་མངོན་པར་འཇུག་སྟེ། དེས་རྣམ་པ་དུ་མའི་སྔོན་གྱི་གནས་ལ་རྗེས་སུ་དྲན་པ་ནི་འདི་ལྟ་སྟེ། སྐྱེ་བ་གཅིག་དང། གཉིས་དང། གསུམ་དང། བཞི་དང་
ལྔ་དང། དྲུག་དང། བདུན་དང། བརྒྱད་དང། དགུ་དང། བཅུ་དང་ཉི་ཤུ་དང། སུམ་ཅུ་དང། བཞི་བཅུ་དང། ལྔ་བཅུ་དང། སྐྱེ་བ་བརྒྱ་དང། སྐྱེ་བ་སྟོང་དང། སྐྱེ་བ་བརྒྱ་སྟོང་དང། སྐྱེ་
བ་བརྒྱ་དུ་མ་དང། སྐྱེ་བ་སྟོང་དུ་མ་དང། སྐྱེ་བ་བརྒྱ་སྟོང་དུ་མ་དང། འཇིག་པའི་བསྐལ་པ་དང། འབྱུང་བའི་བསྐལ་པ་དང། འཇིག་པ་དང་འབྱུང་བའི་བསྐལ་པ་དང། འཇིག་པའི་བསྐལ་
པ་དུ་མ་དང། འབྱུང་བའི་བསྐལ་པ་དུ་མ་དང། འཇིག་པ་དང་འབྱུང་བའི་བསྐལ་པ་དུ་མ་ཡང་རྗེས་སུ་དྲན་ནོ། །ཀྱེ་སེམས་ཅན་དེ་དག་ནི་འདི་ཞེས་བྱ་སྟེ། བདག་ཀྱང་དེ་ན་མིང་འདི་ཞེས་བྱ་
རིགས་ནི་འདིའོ། །རུས་ནི་འདིའོ། །ཁ་ཟས་ནི་འདི་ལྟ་བུའོ། །བདེ་བ་དང། སྡུག་བསྔལ་འདི་ལྟ་བུ་ཡང་སོ་སོར་མྱོང་སྟེ། ཚེ་འདི་ལྟ་བུར་རིང་ཞིང་འདི་ལྟ་བུར་རིང་དུ་གནས་ཏེ། ཚེའི་མཐའ་ནི་འདི་
ཙམ་དུ་གྱུར་ནས། དེ་ནས་བདག་ཤི་འཕོས་ཏེ། ཆེ་གེ་མོ་ཞིག་ཏུ་སྐྱེས་སོ། །དེ་ནས་ཀྱང་ཤི་འཕོས་ཏེ་ཆེ་གེ་མོ་ཞིག་ཏུ་སྐྱེས་སོ་།དེ་ནས་ཀྱང་ཤི་འཕོས་ཏེ་འདིར་སྐྱེས་སོ་ཞེས་དབྱིབས་དང། གནས་ཀྱི་
གཏན་ཚིགས་སུ་བཅས་པ་རྣམ་པ་དུ་མའི་སྔོན་གྱི་གནས་རྗེས་སུ་དྲན་ནོ། །འདི་ལྟ་སྟེ། སྐྱེས་བུ་ཞིག་གྲོང་ནས་གྲོང་དུ་འགྲོའོ། །གྲོང་དེ་ནས་ཡང་གཞན་དུ་སོང་བ་དང། དེ་འདི་སྙམ་དུ་གྱུར་ཏོ། །

[328B]དུ་འགྲོ་སྟེ། དེ་ནས་ཡང་ཆེ་གེ་མོ་ཞིག་ཏུ་འགྲོའོ། །དེ་ནས་གྲོང་དེར་ཕྱིན་ཏོ། །དེ་ལྟར་དེ་བཞིན་དུ་དེས། འདི་བཞིན་དུ་མཉམ་པར་བཞག་པའི་
སེམས་ཀུན་ཏུ་དག་པ། ཡོངས་སུ་བྱང་བ། ཉེས་པ་མེད་པ། ཉེ་བའི་ཉོན་མོངས་པ་དང་བྲལ་བ་དྲང་པོར་གྱུར་ཅིང། ལས་སུ་རུང་བར་གནས་པས་མི་གཡོ་བ་ཐོབ་སྟེ། སྔོན་གྱི་གནས་ལ་རྗེས་སུ་དྲན་
པའི་ཡེ་ཤེས་མངོན་པར་བྱ་བའི་ཕྱིར། མངོན་པར་ཤེས་པ་དག་ལ་སེམས་མངོན་པར་འཇུག་གོ་དེས་རྣམ་པ་དུ་མའི་སྔོན་གྱི་གནས་ལ་རྗེས་སུ་དྲན་ཏེ། འདི་ལྟ་སྟེ། གཅིག་ཅེས་བྱ་བ་ནས་སྔ་མ་བཞིན་
ཏེ། དབྱིབས་དང་གནས་ཀྱི་གཏན་ཚིགས་སུ་བཅས་ཏེ། རྣམ་པ་དུ་མའི་སྔོན་གྱི་གནས་རྗེས་སུ་དྲན་པའི་བར་དུའོ། །དེས་དེ་བཞིན་དུ་མཉམ་པར་བཞག་པའི་སེམས་ཀུན་ཏུ་དག་པ། ཡོངས་སུ་བྱང་
བ། ཉེས་པ་མེད་པ། ཉེ་བའི་ཉོན་མོངས་པ་དང་བྲལ་བ་དྲང་པོར་གྱུར་ཏེ་ལས་སུ་རུང་བར་གནས་པས་མི་གཡོ་བ་ཐོབ་སྟེ། འཆི་འཕོ་དང། སྐྱེ་བ་ཤེས་པ་མངོན་པར་བྱ་བའི་ཕྱིར། མངོན་པར་
ཤེས་པ་དག་ལ་སེམས་མངོན་པར་འཇུག་གོ་དེས་འཕྲུལ་གྱི་མིག་རྣམ་པར་དག་པ་མི་ལས་འདས་པས། སེམས་ཅན་རྣམས་འཆི་བ་དང། སྐྱེ་བ་དང། ཁ་དོག་སྡུག་པ་དང། ཁ་དོག་མི་སྡུག་པ་
དང། ངན་པ་དང། བཟང་པོ་དང། བདེ་བར་འགྲོ་བར་སོང་བ་དང་ངན་པར་འགྲོ་བ་རྣམས་མཐོང་ངོ། །སེམས་ཅན་རྣམས་ཇི་ལྟར་ལས་ཀྱིས་ཉེ་བར་འགྲོ་བ་དེ་ལྟ་བུ་ཉིད་རབ་ཏུ་ཤེས་ཏེ། ཀྱེ་

[329A]༄༅། །སེམས་ཅན་འདི་དག་ནི་ལུས་ཀྱིས་ཉེས་པ་སྤྱད་པ་དང་ལྡན། ངག་དང་ཡིད་ཀྱིས་ཉེས་པ་སྤྱད་པ་དང་ལྡན་ཞིང་འཕགས་པ་དག་ལ་སྐུར་ཏེ། ངན་པར་ལྟ་ཞིང། ངན་
པར་ལྟ་བའི་ལས་དང་ཆོས་ལ་ཡི་དམ་བཅས་པ་དེའི་རྒྱུ། དེའི་རྐྱེན་གྱིས་ལུས་དང་བྲལ་ནས། ཤི་བའི་འོག་ཏུ་ངན་སོང་ངན་འགྲོར་ལོག་པར་ལྟུང་སྟེ། སེམས་ཅན་དམྱལ་བར་སྐྱེའོ། །
ཀྱེ་གཞན་ཡང་སེམས་ཅན་འདི་དག་ནི། ལུས་ཀྱིས་དགེ་བར་སྤྱད་པ་དང་ལྡན། ངག་དང་ཡིད་ཀྱིས་དགེ་བར་སྤྱད་པ་དང་ལྡན་པ་འཕགས་པ་རྣམས་ལ་མ་སྐུར་ཏེ། ཡང་དག་པར་ལྟ་
ཞིང། ཡང་དག་པར་ལྟ་བའི་ལས་དང་ཆོས་ལ་ཡི་དམ་བཅས་པ་དེའི་རྒྱུ། དེའི་རྐྱེན་གྱིས་ནམ་ལུས་དང་བྲལ་བའི་འོག་ཏུ་བ་དེ་འགྲོ་མཐོ་རིས་ཀྱི་འཇིག་རྟེན་གྱི་ལྷར་སྐྱེའོ། །དེ་འདི་ལྟ་སྟེ། མིག་
དང་ལྡན་པའི་སྐྱེས་བུ་ཞིག་གིས་ལམ་གྱི་བཞི་མདོ་ཆེན་པོར་འདུག་སྟེ། སྐྱེ་བོ་མང་པོ་འོང་བ་དང། འགྲོ་བ་དང། འགྲེང་བ་དང་འདུག་པ་དང། ཉལ་བ་དག་རྣམ་པ་སྣ་ཚོགས་སུ་གནས་པ་
དེ་དག་ཀྱང་མཐོང་ངོ། །དེ་ལྟར་འདི་བཞིན་དུ་དེའི་འཕྲུལ་གྱི་མིག་རྣམ་པར་དག་པ་མི་ལས་འདས་པ་ཞེས་བྱ་བ་ནས་སྔ་མ་བཞིན་ལྷར་སྐྱེའོ། །ཞེས་བྱ་བའི་བར་དུ་སྟེ། དེས་འདི་བཞིན་དུ་མཉམ་
པར་བཞག་པའི་སེམས་ཀུན་ཏུ་དག་པ། ཡོངས་སུ་བྱང་བ། ཉེས་པ་མེད་པ། ཉེ་བའི་ཉོན་མོངས་པ་ལས་བྲལ་བ་དྲང་པོར་གྱུར་ཅིང། ལས་སུ་རུང་བས་གནས་པར་གནས་པས་མི་གཡོ་བ་ཐོབ་སྟེ། ཟག་པ་ཟད་

[329B]དག་ལ་སེམས་མངོན་པར་འཇུག་སྟེ། དེས་སྡུག་བསྔལ་འདི་ནི་འཕགས་པའི་བདེན་པའོ། །ཞེས་ཇི་ལྟ་བུ་ཉིད་རབ་ཏུ་ཤེས་སོ། །འདི་ནི་
སྡུག་བསྔལ་བའོ། །ཀུན་འབྱུང་བའོ། །འདི་ནི་སྡུག་བསྔལ་འགོག་པའོ། །འདི་ནི་སྡུག་བསྔལ་འགོག་པར་འཇུག་པའི་ལམ་འཕགས་པའི་བདེན་པའོ། །ཞེས་ཇི་ལྟ་བུ་ཉིད་རབ་ཏུ་ཤེས་སོ། །དེས་
འདི་བཞིན་ཤེས། འདི་བཞིན་མཐོང་བས་ན་འདོད་པའི་ཟག་པ་ལས་སེམས་རྣམ་པར་གྲོལ། སྲིད་པའི་ཟག་པ་དང། མ་རིག་པའི་ཟག་པ་ལས་སེམས་རྣམ་པར་གྲོལ་ལོ། །རྣམ་པར་གྲོལ་ནས་
རྣམ་པར་གྲོལ་ལོ། །ཞེས་བྱ་བའི་ཡེ་ཤེས་མཐོང་བར་འགྱུར་ཏེ་བདག་གི་སྐྱེ་བ་ཟད་དོ། །ཚངས་པར་སྤྱོད་པ་སྤྱད་དོ། །བྱ་བ་བྱས་ཏེ་སྲིད་པ་འདི་ལས་གཞན་མེད་པར་ཤེས་སོ། །དཔེར་ན། འདི་
ལྟ་སྟེ། གྲོང་ངམ་གྲོང་འདབ་གཅིག་ནས་ཤིན་ཏུ་མི་རིང་བ་ཞིག་ཏུ་ཆུའི་རྫིང་གཏིང་ཟབ་པ། མ་རྙོགས་པ། གསལ་བ། རྣམ་པར་དང་བ་དེ་ལ་མིག་དང་ལྡན་པའི་སྐྱེས་བུ་ཞིག་འགྲམ་དུ་
འདུག་པས། གསེག་མའམ། གྱོ་མོའམ། ཉའམ། རུས་སྦལ་ལམ། ཆུ་སྲིན་ཡང་རུང་མཐོང་ངོ། །དེ་ལྟར་དེས་འདི་བཞིན་དུ་མཉམ་པར་བཞག་པའི་སེམས་ཀུན་ཏུ་དག་པ་ཡོངས་སུ་བྱང་བ་
ཉེས་པ་མེད་པ། ཉེ་བའི་ཉོན་མོངས་པ་དང་བྲལ་བ་དྲང་པོར་གྱུར་ཅིང། ལས་སུ་རུང་བར་གནས་པས་མི་གཡོ་བ་ཐོབ་པ་ནས་སྔ་མ་བཞིན་ཏེ། སྲིད་པ་འདི་ལས་གཞན་མེད་པར་ཤེས་པའི་བར་དུའོ། །

[330A]༄༅། །འདི་ནི་རིག་པ་ཞེས་བྱ་སྟེ། སྔ་མའི་རིག་པ་དང། དེ་གཉིས་གཅིག་ཏུ་བསྡུས་ནས་རིག་པ་དང་རྐང་པ་ཞེས་བྱའོ། །བྲམ་ཟེའི་ཁྱེའུ། །བླ་ན་མེད་པའི་རིག་པ་དང་རྐང་
པར་ལྡན་པ་འདི་མངོན་པར་མ་བྱས་པ་མངོན་པར་བྱ་བའི་ཕྱིར་ཐབས་བཞིར་རིག་པར་བྱ་སྟེ། བཞི་གང་ཞེ་ན། འདི་ན་བྲམ་ཟེའི་ཁྱེའུ། དགེ་སྦྱོང་ངམ། བྲམ་ཟེ་ཁ་ཅིག་གིས་བླ་ན་མེད་པའི་
རིག་པ་དང་རྐང་པར་ལྡན་པ་འདི་ཉིད་མངོན་པར་མ་ཆུད་པས་གྲོང་ནས་དགོན་པར་སོང་སྟེ། ཡལ་ག་དང་ལོ་མའི་སྤྱིལ་བུ་བྱས་ནས་གནས་པར་བྱེད་དོ། །བདག་ཅག་འདིར་རྩ་བ་དང། འབྲས་
བུས་འཚོའོ་ཞེས་ཟེར་ཏེ། དེ་དག་རྩ་བ་དང་འབྲས་བུས་འཚོ་བར་བྱེད་དོ། །བྲམ་ཟེའི་ཁྱེའུ་དེ་ནི་བླ་ན་མེད་པའི་རིག་པ་དང་རྐང་པར་ལྡན་པ་མངོན་པར་མ་བྱས་པ་མངོན་པར་བྱ་བའི་ཕྱིར་འདི་ནི་ཐབས་
དང་པོར་རིག་པར་བྱའོ། །བྲམ་ཟེའི་ཁྱེའུ་ཇི་སྙམ་དུ་སེམས། གང་ངས་བླ་ན་མེད་པའི་རིག་པ་དང་རྐང་པར་ལྡན་པ་དེའི་ཐབས་དང་པོར་བསྟན་པ་དེར་ཁྱོད་སློབ་དཔོན་དང་བཅས་པར་འདུག་མྱོང་ངམ་
ཀྱེ་གོའུ་ཏ་མ་མ་མྱོང་ངོ། །གཞན་ཡང་བྲམ་ཟེའི་ཁྱེའུ། དགེ་སྦྱོང་ངམ། བྲམ་ཟེ་ཁ་ཅིག་བླ་ན་མེད་པའི་རིག་པ་དང་རྐང་པར་ལྡན་པ་འདི་ཉིད་མངོན་པར་མ་ཆུད་པས་རྩ་བ་དང་འབྲས་བུའི་ཁ་ཟས་
དེ་བཏང་སྟེ་ཕྱོགས་གཅིག་ཏུ་སོང་ནས། ལོ་མ་དང་ཡལ་གའི་སྤྱིལ་པོ་བྱས་ཏེ་གནས་པར་བྱེད་དོ། །བདག་ཅག་འདི་ན་ལོ་མའི་ཁ་ཟས་ཀྱིས་འཚོའོ་ཞེས་སྨྲས་ཏེ། དེ་དག་དེར་ལོ་མ་འབའ་ཞིག་གི་

[330B] བྲམ་ཟེའི་ཁྱེའུ། བླ་ན་མེད་པའི་རིག་པ་དང། རྐང་པར་ལྡན་པ་འདི་མངོན་པར་མ་བྱས་པ་མངོན་པར་བྱ་བའི་ཕྱིར། འདི་ནི་ཐབས་གཉིས་པ་རིག་པར་བྱའོ་།གཞན་ཡང་
བྲམ་ཟེའི་ཁྱེའུ། དགེ་སྦྱོང་ངམ། བྲམ་ཟེ་ཁ་ཅིག་བླ་ན་མེད་པའི་རིག་པ་དང། རྐང་པར་ལྡན་པ་འདི་ཉིད་མངོན་པར་མ་ཆུད་པར་རྩ་བ་དང། འབྲས་བུའི་ཁ་ཟས་དེ་ཡང་པོར་ཏེ། ཕྱོགས་གཅིག་ཏུ་
སོང་ནས་ཡལ་ག་དང་ལོ་མའི་སྤྱིལ་པོར་བྱས་ཏེ་འཚོ་བར་བྱེད་ཅིང། འདི་ནི་བདག་ཅག་གིས་སྔགས་རྣམས་ནི་བཅང། སྨྲང་རྣམས་ནི་སྦྱར་རོ་ཞེས་སྨྲས་ཏེ། དེ་དག་སྔར་སྔགས་དག་འཆང་ཞིང། །
སྨྲང་སྦྱོར་བ་བྲམ་ཟེའི་ཁྱེའུ་བླ་ན་མེད་པའི་རིག་པ་དང་རྐང་པར་ལྡན་པ་འདི་མངོན་པར་མ་བྱས་པ་མངོན་པར་བྱ་བའི་ཕྱིར། ཐབས་གསུམ་པ་སྟེ། ཤེས་པར་བྱའོ། །གཞན་ཡང་བྲམ་ཟེའི་ཁྱེའུ། དགེ་
སྦྱོང་ངམ། བྲམ་ཟེ་ཁ་ཅིག་བླ་ན་མེད་པའི་རིག་པ་དང་རྐང་པར་ལྡན་པ་འདི་ཉིད་མངོན་པར་མ་ཆུད་པར་རྩ་བ་དང་འབྲས་བུའི་ཁ་ཟས་དེ་དང། ལོ་མའི་ཁ་ཟས་དེ་དང། སྔགས་འཆང་བ་དང་སྨྲང་སྦྱོར་
བ་དེ་དག་བོར་ཏེ། མངོན་པར་མ་ཆུད་པར་བྱེད་ནས་གྲོང་དུ་ལྷགས་ཏེ། ཁང་པ་སྒོ་བཞི་པ་བརྩིགས་ནས་གནས་པར་བྱེད་ཅིང། འདིར་བདག་ཅག་གིས་སྦྱིན་པ་བྱིན་ཞིང་བསོད་ནམས་བྱས་ཏེ། འོང་
ཞིང་འགྲོ་བའི་དགེ་སྦྱོང་དང་བྲམ་ཟེ་དག་ལ་ཇི་ལྟར་ནུས་པ་དང། ཇི་ལྟ་བུའི་སྟོབས་ཀྱིས་བསོད་སྙོམས་སྦྱིན་ནོ་ཞེས་ཟེར་ནས་དེ་དག་གིས་དེར་སྦྱིན་པ་བྱིན་ཞིང་བསོད་ནམས་བྱེད་དེ། འགྲོ་བ་དང་འོང་

[331A]༄༅། །བའི་དགེ་སྦྱོང་དང། བྲམ་ཟེ་དག་ལ་ཇི་ལྟར་ནུས་པ་དང། ཇི་ལྟར་འབྱོར་པས་བསོད་སྙོམས་བྱིན་ནོ། །བྲམ་ཟེའི་ཁྱེའུ་བླ་ན་མེད་པའི་རིག་པ་དང་རྐང་པར་ལྡན་
པ་དེ་མངོན་པར་མ་བྱས་པ་མངོན་པར་བྱ་བའི་ཕྱིར། འདི་ནི་ཐབས་བཞི་པ་ཡིན་ཏེ། ཤེས་པར་བྱའོ། །བྲམ་ཟེའི་ཁྱེའུ་ཇི་སྙམ་དུ་སེམས། གང་ངས་བླ་ན་མེད་པའི་རིག་པ་དང་རྐང་པར་ལྡན་
པ་འདི་མངོན་པར་བྱ་བའི་ཕྱིར། ཐབས་རྣམ་པ་བཞིར་བསྟན་པ་ཁྱོད་སློབ་དཔོན་དང་བཅས་པས་གནས་མྱོང་ངམ། ཀྱེ་གོའུ་ཏ་མ་མ་མྱོང་ངོ། །བྲམ་ཟེའི་ཁྱེའུ་དེ་ལྟ་པས་ན་ཐབས་དེ་དག་ཀུན་ཁྱོད་
ཀྱིས་མ་རྫོགས་བཞིན་དུ་ཅིའི་ཕྱིར་ཁྱོད་ཀྱིས་ཤཱཀྱ་དག་ལ། ཨེ་མའོ་ཤཱཀྱ་དག་ནི། ད་གདོད་ཀྱིའོ། །ཨེ་མའོ་ཤཱཀྱ་དག་ནི་གདོད་བྱུང་བའོ། །ཞེས་ཚིག་གིས་སྨྲ་བར་བྱེད། བྲམ་ཟེའི་ཁྱེའུ་ཇི་སྙམ་དུ་
སེམས། སྔོན་གྱི་བྲམ་ཟེ་བྱུང་བ་རྣམས་ནི་བྲམ་ཟེའི་དྲང་སྲོང་དེ་དག་ལ། འདི་ལྟ་སྟེ། ཨ་སྟ་ཀ་དང། བ་མ་དེ་བོ་དང། བི་ཤྭ་མི་ཏྲ་དང། ཛ་མ་དག་ནི་དང། ཨང་གི་ར་དང། བྷ་ར་དྭ་ཛ་དང་
བ་ས་ཤྭ་དང། ཀ་ཤེ་བ་དང། བཧྲི་གུ་དེ་དག་གིས་སྔགས་རྣམས་བྱས། སྨྲང་རྣམས་ཕྱུང་བ་དེ་དག་ད་ལྟར་གྱི་བྲམ་ཟེ་རྣམས་ཀྱང་སྔོན་གྱི་སྔགས་ཀྱི་ཚིག་དང་བསྟོད་པ་དང་དབྱངས་སུ་བྱས་པ་དང་
སྦྱར་བ་དེ་དག་ལ་དབྱངས་སུ་སྦྱར། དེ་དག་ལ་རྗེས་སུ་རྗོད་པར་བྱེད་དོ། །ཇི་ལྟར་ཁྱོད་སློབ་དཔོན་དང་བཅས་པ་ད་ལྟར་འོབས་ཀྱིས་བསྐོར་བ། གཙང་བཙུགས་པ། ལྕགས་ཀྱི་གཟེ་མ་བྲེས་ཤིང་

[331B]ཀྱང་དེ་བཞིན་ནམ། ཀྱེ་གོའུ་ཏ་མ་དེ་ལྟར་མ་ལགས་སོ། །ཇི་ལྟར་ཁྱོད་སློབ་དཔོན་དང་བཅས་བཞིན་དུ་ཕྲག་པ་གཟར་ཅིང་རྒྱལ་མཚན་གྱི་མཆོག་
དང། སྟོབས་ཀྱི་མཆོག་དང། གཡུལ་བཤམས་པ་དུ་མ་ལ་རབ་ཏུ་ལྟ་བ་མྱོང་བར་འགྱུར་བ་བཞིན་དུ་ཅི་དེ་དག་ཀྱང་དེ་ལྟར་རམ། ཀྱེ་གོའུ་ཏ་མ་མ་ལགས་སོ། །ཇི་ལྟར་ཁྱོད་སློབ་དཔོན་དང་བཅས་པ་
རྒོད་མ་ལྔ་བརྒྱ་པོ་ཐམས་ཅད་དང་སྦྱར་བའི་ཤིང་རྟ་ལ་ཞོན་ཏེ། གསེར་གྱི་འཁར་བ་དང། རིལ་བ་བཟུང་སྟེ། བྲམ་ཟེའི་ཁྱེའུ་མང་པོས་བསྐོར། བྲམ་ཟེའི་ཁྱེའུ་མང་པོའི་མདུན་དུ་བྱས་ཏེ་ལྗོངས་རྒྱུ་
ཞིང་སོང་བ་ལྟར་ཅི་དེ་དག་ཀྱང་དེ་བཞིན་ནམ། ཀྱེ་གོའུ་ཏ་མ་མ་ལགས་སོ། །ཇི་ལྟར་ཁྱོད་སློབ་དཔོན་དང་བཅས་པས་འདི་བཞིན་དུ་སྐྲ་སྤྱི་བོར་བཅིངས་པའི་ཀུན་ཏུ་རྒྱུ་བ་ལག་པ་གདུ་བུ་ཅན་ནུ་མ་ཕོ་ལོང་
བཞིན་པའི་བུད་མེད་ཀྱིས་བསྐུ་བ་དང། བཀྲུ་བ་དང། མཉེ་བ་ལ་སོགས་པ་ཉམས་སུ་ལེན་པ་ལྟར་ཅི་དེ་དག་ཀྱང་དེ་བཞིན་ནམ། ཀྱེ་གོའུ་ཏ་མ་མ་ལགས་སོ། །ཇི་ལྟར་ཁྱོད་སློབ་དཔོན་དང་བཅས་
པས་གསེར་གྱི་དཔུང་རྒྱན་འཆང་བ། གསེར་གྱི་ཐོད་ཐོགས་པས་བརྒྱན་པའི་བུད་མེད་དང་ལྷན་ཅིག་ཏུ་རྐང་པ་བརྐྱང་སྟེ། ཉི་མ་ཤར་བའི་བར་དུ་ཉལ་བར་བྱེད་པ་དེ་བཞིན་ཅི་དེ་དག་ཀྱང་དེ་ལྟར་རམ་
གོའུ་ཏ་མ་མ་ལགས་སོ། །བྲམ་ཟེ་ཁྱེའུ་ཁྱོད་ཀྱི་མཁན་པོའི་ཉེས་པ་རྣམས་ལ་ཉོན་ཅིག་བྲམ་ཟེའི་ཁྱེའུ། བྲམ་ཟེ་པདྨའི་སྙིང་པོ་ནི། ཡུལ་ཀོས་ལའི་རྒྱལ་པོ་ལ་ལྟར་སོང་བ་ནི་རྩིག་པས་བསྒྲིབས་

[332A]༄༅། །པའམ། ཡོལ་བས་བསྒྲིབས་པའམ། གཞན་དུ་མ་ཡིན་ཏེ། ཅིའི་ཕྱིར་ན་དེ་འདྲ་བར་ཤེས་པའི་སྐྱེས་བུ་དེ་གང་གིས་བཙོས་པའི་ཁ་ཟས་ཟ་བ་དེ་ཉིད་ལ་བཞིན་
མངོན་སུམ་དུ་མི་བསྟན་པར་རིགས་སམ། བྲམ་ཟེའི་ཁྱེའུ་ཁྱོད་ཉིད་ཀྱི་ཉེས་པ་ལ་ཡང་ཉོན་ཅིག་སྔོན་བྱུང་བ་ནི་བྲམ་ཟེའི་ཁྱེའུ་ཡུལ་ཀོ་ས་ལའི་རྒྱལ་པོ་གསལ་རྒྱལ་རང་གི་སྟན་ལ་འདུག་སྟེ་
སྐྱེས་བུ་གཞན་ཞིག་ལ། ཀྱེ་སྐྱེས་བུ་དོན་ནི་འདི་ལྟ་བུ་སྟེ། འདི་དང་འདི་ལྟ་བུར་བྱོས་ཤིག་འདི་དང་འདི་ལྟ་བུར་སྤྱོད་ཅིག་ཅེས་བསྒོའོ། །དེ་སྐད་བསྒོ་ནས་རྒྱལ་པོ་སྟན་ལས་ལངས་ཏེ་སོང་ངོ། །
དེ་ནས་སྐྱེས་བུ་དེས་ལྐོག་ཏུ་རྒྱལ་པོའི་སྟན་ལ་འདུག་སྟེ། སྐྱེས་བུ་གཞན་ཞིག་ལའང། ཀྱེ་སྐྱེས་བུ་དོན་འདི་ལྟ་བུ་སྟེ། འདི་དང་འདི་ལྟ་བུར་བྱོས་ཤིག་འདི་དང་འདི་ལྟ་བུར་སྤྱོད་ཅིག་ཅེས་བསྒོ་ན་
བྲམ་ཟེའི་ཁྱེའུ་ཇི་སྙམ་དུ་སེམས། དེ་ལྟར་སྐྱེས་བུ་ལྐོག་ཏུ་རྒྱལ་པོའི་སྟན་ལ་འདུག་ནས་རྒྱལ་པོས་སྨྲས་པ་ནི་སྨྲ། རྒྱལ་པོས་གསུངས་པ་ནི་ཟེར་ན། ཅི་དེ་རྒྱལ་པོ་ཡིན་ནམ། ཅི་རྒྱལ་པོར་འགྱུར་རམ་
ཀྱེ་གོའུ་ཏ་མ་མ་ལགས་སོ། །དེ་ལྟར་འདི་བཞིན་དུ་བྲམ་ཟེའི་ཁྱེའུ་ཁྱོད་ཀྱང་དྲང་སྲོང་གིས་བཤད་པ་ནི་འཆད། སྨྲས་པ་ནི་སྨྲ་ན་དྲང་སྲོང་ཡིན་ནམ། དྲང་སྲོང་དུ་འགྱུར་རམ། ཀྱེ་གོའུ་ཏ་མ་མ་ལགས་
སོ༑ ༑བྲམ་ཟེའི་ཁྱེའུ་འོན་ཀྱང་ཁྱོད་དོན་གང་གི་ཕྱིར་འོངས་པའི་དོན་དེ་ཤིན་ཏུ་ལེགས་པར་ཡིད་ལ་ཟུང་ཞིག་དང། ཁྱོད་ལ་ཡུན་རིང་པོར་ཕན་པའི་དོན་དང་བདེ་བར་འགྱུར་རོ། །དེ་ནས་བྲམ་ཟེའི་ཁྱེའུ་མ་

[332B]བཅོམ་ལྡན་འདས་ཀྱི་སྐུ་ལ་སྐྱེས་བུ་ཆེན་པོའི་མཚན་སུམ་ཅུ་རྩ་གཉིས་བརྟགས་པ་དང། སུམ་ཅུ་ནི་མཐོང་གི་གཉིས་ལ་ཡིད་གཉིས་དང། ཐེ་ཚོམ་ཟོས་པ་ཕོ་མཚན་གསང་བ་སྨད་ཀར་ནུབ་པ་
དང། ལྕེ་སྲབ་ལ་ཆེ་བའོ། །དེས་ཚིགས་སུ་བཅད་དེ་སྨྲས་པ། སུམ་ཅུ་རྩ་གཉིས་མཚན་ཞེས་ཐོས། །མཐུ་ཆེན་ཁྱོད་ལ་སྐྱེས་བུའི་མཚན། །སུམ་ཅུ་རྩ་གཉིས་ཡོད་ཅེས་ཐོས། །གོའུ་ཏ་མ་ཁྱོད་ཀྱི་སྐུ་ལ་ནི། །
རྣམ་པ་དེ་གཉིས་མི་གདའ་ན། །མི་མཆོག་ཁྱོད་ཀྱི་ཕོ་མཚན་གསང་།དེ་ནི་སྨད་ཀར་ནུབ་བམ་ཅི་བུད་མེད་ལྟ་བུའི་སྒྲ་ཡི་ཚིག་ལྕེ་ནི་ཐུང་བམ་ལགས་གྲང། །སྲས་མོ་མྱུར་དུ་ཕྱུང་བ་མཛོད། །བདག་གི་ཐེ་
ཚོམ་བསལ་བར་གསོལ། །སྙན་པར་གྲགས་པའི་སངས་རྒྱས་རྣམས་།མཐོང་བར་རྙེད་པ་ཤིན་ཏུ་དཀའོ། །དེ་ནས་བཅོམ་ལྡན་འདས་ཀྱིས་བྲམ་ཟེའི་ཁྱེའུ་མ་སྡུག་འདི། ངའི་ལུས་ལ་སྐྱེས་བུ་ཆེན་པོའི་མཚན་སུམ་
ཅུ་རྩ་གཉིས་བརྟགས་ན། སུམ་ཅུ་ནི་མཐོང་གི་ཕོ་མཚན་གསང་བར་ནུབ་པ་དང། སྲབ་ལ་ཆེ་བའི་ལྕེ་གཉིས་ལ་ཡིད་གཉིས་དང། ཐེ་ཚོམ་ཟོས་ཀྱི། གང་བདག་གིས་ཇི་ལྟར་བྲམ་ཟེའི་ཁྱེའུ་མ་སྡུག་ངའི་ཕོ་མཚན་
གསང་བར་ནུབ་པ་དང། ཆེ་ལ་སྲབ་པའི་ལྕེ་མཐོང་བར་འགྱུར་བ་དེ་ལྟ་བུའི་མཚན་མ་བསྟན་ཏོ་སྙམ་དུ་དགོངས་ནས། བཅོམ་ལྡན་འདས་ཀྱིས་ཇི་ལྟར་བྲམ་ཟེའི་ཁྱེའུ་མ་སྡུག་བཅོམ་ལྡན་འདས་ཀྱི་ཕོ་མཚན་གསང་
བར་ནུབ་པ་མཐོང་བར་མཚན་མ་བསྟན་ཏོ། །ཞལ་གྱི་སྐྲ་མཚམས་ཀྱི་བར་དུ་ཞལ་ནས་ལྕེ་ཕྱུང་སྟེ་གཡོགས་པ་མཐོང་ནས། དེ་ཡང་འདི་སྙམ་དུ་གྱུར་ཏོ། །ཀྱེ་དགེ་སྦྱོང་གོའུ་ཏ་མ་ནི་སྐྱེས་བུ་ཆེན་པོའི་མཚན་སུམ་ཅུ་རྩ་

[333A]༄༅། །གཉིས་དང་ལྡན་ནོ། །གང་སྐྱེས་བུ་ཆེན་པོའི་མཚན་དང་ལྡན་པ་ལ་ལམ་གཉིས་སུ་འགྱུར་ཏེ། གཞན་དུ་མ་ཡིན་ནོ། །དེ་སྟེ་ཁྱིམ་པ་ཁྱིམ་ན་གནས་ན་ནི་འཁོར་ལོས་སྒྱུར་བའི་
རྒྱལ་པོར་འགྱུར་བ་ནས་སྔ་མ་བཞིན་ཏེ། འཇིག་རྟེན་དུ་སྒྲས་ཁྱབ་པར་བསྒྲགས་པའི་བར་དུའོ། །དེ་ནས་བྲམ་ཟེའི་ཁྱེའུ་མ་སྡུག་བཅོམ་ལྡན་འདས་ཀྱིས་གསུངས་པ་ལ་མངོན་པར་དགའ་ནས་རྗེས་སུ་
ཡི་རང་སྟེ། བཅོམ་ལྡན་འདས་ཀྱི་དྲུང་ནས་སོང་ངོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ཞེ་བརྒྱད་པ། དེ་ནས་དེའི་ཚེ་བྲམ་ཟེ་པདྨའི་སྙིང་པོ་ཁྱིམ་མཆོག་གིས་མཐོན་པོ་
ཞིག་ན་ཤས་ཆེ་བའི་བྲམ་ཟེ་རྒན་རབས་རྒན་རབས་རྣམས་དང་ལྷན་ཅིག་ཏུ་འདུས་ཤིང་འཁོད་པར་གྱུར་ཏོ། །བྲམ་ཟེའི་ཁྱེའུ་མ་སྡུག་ཀྱང་སྡོད་ཅིང་འདུག་པ་ལས། བྲམ་ཟེའི་ཁྱེའུ་མ་སྡུག་གིས། བྲམ་ཟེ་པདྨའི་
སྙིང་པོ་རྒྱང་རིང་པོ་ནས་མཐོང་ངོ། །མཐོང་ནས་ཀྱང་བྲམ་ཟེ་པདྨའི་སྙིང་པོ་གང་ན་བ་དེར་སོང་སྟེ་ཕྱིན་ནས། བྲམ་ཟེ་པདྨའི་སྙིང་པོའི་རྐང་པ་གཉིས་ལ་མགོ་བོས་ཕྱག་བྱས་ཏེ། ཤས་ཆེ་བའི་བྲམ་
ཟེ་གཞན་རྣམས་ལ་ཡང་ཕྱག་བྱས་ནས་ཕྱོགས་གཅིག་ཏུ་འདུག་གོ་།ཕྱོགས་གཅིག་ཏུ་འདུག་པ་དང། བྲམ་ཟེའི་ཁྱེའུ་མ་སྡུག་ལ་བྲམ་ཟེ་པདྨའི་སྙིང་པོས་འདི་སྐད་ཅེས་སྨྲས་སོ། །བྲམ་ཟེའི་ཁྱེའུ་ཇི་
ག་ཤེས་ལྡན་གོའུ་ཏ་མ་དེའི་དགེ་བ་དང། གྲགས་པ་དང། སྒྲ་དང། ཚིགས་སུ་བཅད་པ་ཕྱོགས་དང་ཕྱོགས་མཚམས་སུ་རྒྱ་ཆེར་གྲགས་པ་ཇི་ལྟ་བ་དེ་ཁོ་ན་བཞིན་དུ་ཡིན་ནམ། དེའི་མཚན་

[333B] མཁན་པོ་མད་ལགས་ཏེ་ཤེས་ལྡན་གོའུ་ཏ་མ་དེའི་དགེ་བ་དང། གྲགས་པ་དང། སྒྲ་དང་ཚིགས་སུ་བཅད་པ་ཕྱོགས་དང་ཕྱོགས་མཚམས་སུ་རྒྱ་ཆེར་
གྲགས་པ་ཡང་ཇི་ལྟ་བ་དེ་ཁོ་ན་བཞིན་ལགས་ལ། དེའི་མཚན་རྣམས་གྲགས་པ་ཡང་ཡང་དག་པ་ལགས་སོ། །བྲམ་ཟེའི་ཁྱེའུ། ཤེས་ལྡན་གོའུ་ཏ་མ་དེ་དང་བར་སྐབས་ཀྱི་གཏམ་དག་བྱས་
སམ། མཁན་པོ་བགྱིས་ལགས་སོ། །བྲམ་ཟེའི་ཁྱེའུ། ཤེས་ལྡན་གོའུ་ཏ་མ་དེ་དང་ལྷན་ཅིག་བར་སྐབས་ཀྱི་གཏམ་ཅི་སྨྲས་པ་དེ་ཐམས་ཅད་ངེད་ཅག་ལ་རྒྱས་པར་སྨྲོས་ཤིག་དེ་ནས་བྲམ་ཟེའི་ཁྱེའུ་
མ་སྡུག་གིས། བཅོམ་ལྡན་འདས་དང་ལྷན་ཅིག་བར་སྐབས་ཀྱི་གཏམ་ཅི་སྨྲས་པ་དེ་ཐམས་ཅད་དེ་བཞིན་དུ་བྲམ་ཟེ་པདྨའི་སྙིང་པོ་ལ་རྒྱས་པར་སྨྲས་སོ། །དེ་སྐད་ཅེས་སྨྲས་པ་དང། བྲམ་ཟེ་པདྨའི་སྙིང་པོ་ཁྲོས་
འཁྲུགས་རྔམ་སྟེ། ཡིད་ལ་མ་བབ་པར་གྱུར་ནས། མཆིལ་ལྷམ་དང་བཅས་པའི་རྡོག་པས་བྲམ་ཟེའི་ཁྱེའུ་མ་སྡུག་གི་མགོར་བརྒྱབ་ནས་འདི་སྐད་ཅེས་ཀྱང་སྨྲས་སོ། །ཨེ་མའོ་ཕོ་ཉ་བྱེད་པ། ཨེ་
མའོ་ཕྲིན་པར་བྱེད་པ། ཚུལ་འདི་འདྲ་བ་དང། ཕོ་ཉ་བྱེད་པ་འདི་འདྲ་བ་དང། ཕྲིན་པ་བྱེད་པས་ནི་བདག་ངན་སོང་དུ་ཡང་ལྟུང་བར་འགྱུར་ཏེ། བྲམ་ཟེའི་ཁྱེའུ་ཁྱོད་ཀྱིས་ཤེས་ལྡན་གོའུ་ཏ་མ་ལ་ཇི་ལྟ་ཇི་
ལྟར་ཁྱད་དུ་བསད་ཅིང་བཟློག་པས་སེམས་པ་དེ་ལྟ་དེ་ལྟར་ཤེས་ལྡན་གོའུ་ཏ་མ་དེས་ཁོ་བོ་ཡང་དེ་དང་དེའི་ཁོངས་སུ་བརྩི་བར་དགོངས་སོ། །ཤེས་ལྡན་དག་དེང་ཁོ་ན་ཁོ་བོ་ཤེས་ལྡན་གོའུ་ཏ་མ་དེ་ལ་

[334A]༄༅། །བལྟ་བ་དང། བསྙེན་བཀུར་བྱ་ཞིང་འགྲོར་དགོངས་ཐག་པས་མ་ནུས་པར་ཟད་དེ། འོན་ཀྱང་སང་ཤེས་ལྡན་གོའུ་ཏ་མ་ལ་བལྟ་བ་དང། བསྙེན་བཀུར་བྱ་བའི་ཕྱིར་འགྲོའོ། །དེ་
ནས་བྲམ་ཟེ་པདྨའི་སྙིང་པོས་དེ་ཉིད་ཀྱི་ནུབ་མོ་ནས་གཙང་ཞིང་བསོད་པའི་བཟའ་བ་དང། བཅའ་བ་དག་བསྡོགས་ནས་ནང་པར་སྔར་ལངས་ཏེ། གཙང་ཞིང་བསོད་པའི་བཟའ་བ་དང། བཅའ་བ་དག་གིས་
ཤིང་རྟ་བཀང་སྟེ་ཁྱེར་ནས། བཅོམ་ལྡན་འདས་ག་ལ་བ་དེར་སོང་སྟེ་ཕྱིན་པ་དང། བཅོམ་ལྡན་འདས་དང་ལྷན་ཅིག་མངོན་དུ་ཡང་དག་པར་དགའ་བར་འགྱུར་བ་དང། ཡང་དག་པར་མགུ་བར་
འགྱུར་བའི་གཏམ་རྣམ་པ་སྣ་ཚོགས་བྱས་ཏེ་ཕྱོགས་གཅིག་ཏུ་འདུག་གོ་།ཕྱོགས་གཅིག་ཏུ་འདུག་ནས་བྲམ་ཟེ་པདྨའི་སྙིང་པོས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །ཤེས་ལྡན་གོའུ་
ཏ་མ། བདག་གིས་གཙང་ཞིང་བསོད་པའི་བཟའ་བ་དང། བཅའ་བས་ཤིང་རྟ་བཀང་སྟེ་འཚལ་ཏེ་མཆིས་པ་འདི། ཤེས་ལྡན་གོའུ་ཏ་མས་ཐུགས་བརྩེ་བས་ཉེ་བར་བཟུང་སྟེ་བཞེས་སུ་གསོལ། དེ་
ནས་དེའི་ཚེ་ཚེ་དང་ལྡན་པ་ཀུན་དགའ་བོ་བཅོམ་ལྡན་འདས་ཀྱི་སྣམ་ལོགས་ན་བསིལ་ཡབ་ཐོགས་ཏེ། བཅོམ་ལྡན་འདས་ལ་བསིལ་ཡབ་ཀྱིས་གཡོབ་ཅིང་འདུག་གོ་དེ་ནས་བཅོམ་ལྡན་འདས་
ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་སོང་ལ་འདོད་པ་མཐུན་པ་ན་དགེ་སློང་ཇི་སྙེད་ཉེ་བར་རྟེན་ཅིང་གནས་པ་དེ་ཐམས་ཅད་རིམ་གྲོའི་གནས་སུ་སྡུས་ཤིག་བཙུན་

[334B]བཅོམ་ལྡན་འདས་ཀྱི་ལྟར་མཉན་ནས། འདོད་པ་མཐུན་པ་ན་དགེ་སློང་ཇི་སྙེད་ཉེ་བར་རྟེན་ཅིང་གནས་པ་དེ་ཐམས་ཅད་རིམ་གྲོའི་གནས་སུ་
བསྡུས་ནས། བཅོམ་ལྡན་འདས་གང་ན་བ་དེར་སོང་སྟེ་ཕྱིན་པ་དང་བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། ཚེ་དང་
ལྡན་པ་ཀུན་དགའ་བོས་བཅོམ་ལྡན་འདས་ལ་འདི་སྐད་ཅེས་གསོལ་ཏོ་།བཙུན་པ་འདོད་པ་མཐུན་པ་ན་དགེ་སློང་ཇི་སྙེད་ཉེ་བར་རྟེན་ཅིང་གནས་པ་དེ་ཐམས་ཅད་རིམ་གྲོའི་གནས་སུ་འདུས་ཤིང་མཆིས་ལགས་
ཏེ། བཅོམ་ལྡན་འདས་ད་དེའི་དུས་ལ་བབ་པར་དགོངས་སུ་གསོལ། དེ་ནས་བཅོམ་ལྡན་འདས་རིམ་གྲོའི་གནས་གང་ན་བ་དེར་གཤེགས་ཏེ་བྱོན་ནས་དགེ་སློང་གི་དགེ་འདུན་གྱི་གུང་ལ་གདན་བཤམས་
པ་ཉིད་ལ་བཞུགས་སོ། །དེ་ནས་བྲམ་ཟེ་པདྨའི་སྙིང་པོ་སངས་རྒྱས་ལ་སོགས་པ་དགེ་སློང་གི་དགེ་འདུན་བདེ་བར་བཞུགས་པར་རིག་ནས། གཙང་ཞིང་བསོད་པའི་བཟའ་བ་དང། བཅའ་བ་དག་རང་གི་
ལག་ནས་སྟོབས་ཤིང་ཚིམ་པར་བྱེད་དེ། རྣམ་པ་དུ་མར་གཙང་ཞིང་བསོད་པའི་བཟའ་བ་དང་བཅའ་བ་དག་རང་གི་ལག་ནས་བསྟབས་ཤིང་ཚིམ་པར་བྱས་སོ། །བཅོམ་ལྡན་འདས་ཀྱིས་གསོལ་ཟིན་ནས་
ཕྱག་བཅབས་ཏེ་ལྷུང་བཟེད་གྱུར་བར་རིག་ནས། སྟན་ཆེས་དམའ་བ་ཞིག་བླངས་ཏེ། བཅོམ་ལྡན་འདས་ཀྱི་སྤྱན་སྔར་ཆོས་ཉན་པའི་ཕྱིར་འདུག་གོ་དེ་ནས་བཅོམ་ལྡན་འདས་ཀྱིས་བྲམ་ཟེ་པདྨའི་སྙིང་པོའི་

[335A]༄༅། །སྦྱིན་པ་དེ་ལ་རྗེས་སུ་ཡི་རང་བ་འདིས་རྗེས་སུ་ཡི་རང་བར་མཛད་དེ། སྦྱིན་སྲེག་མཆོག་སྦྱིན་རྣམས་ཀྱི་མཆོག་སྡེ་བ་སྦྱོར་མཆོག་ནི་ཉི་མའི་ལྷ། །མི་ཡི་མཆོག་ནི་རྒྱལ་པོ་
སྟེ༑ ༑རྒྱ་མཚོ་ཆུ་བོ་རྣམས་ཀྱི་མཆོག་ཟླ་བ་རྒྱུ་སྐར་རྣམས་ཀྱི་གཙོ། །ཉི་མ་སྣང་བྱེད་རྣམས་ཀྱི་གཙོ། །སྟེང་དང་འོག་དང་ཐད་ཀར་ཡང། །འགྲོ་བའི་འགྲོ་བ་ཇི་སྙེད་པ། །ལྷ་དང་བཅས་པའི་འཇིག་རྟེན་
ན༑ ༑སྨྲ་བའི་མཆོག་ནི་རྫོགས་སངས་རྒྱས། །དེའི་ཚེ་བྲམ་ཟེ་པདྨའི་སྙིང་པོ་ཡོན་བསྔོ་བ་མཛད་པ་ན། རྒན་ཞུགས་ཤིག་ཏིལ་གྱི་མར་ཁུ་ཟ་བ་མཐོང་སྟེ། མཐོང་ནས་བཅོམ་ལྡན་འདས་ལ་འདི་སྐད་
ཅེས་གསོལ་ཏོ། །ཅི་ལགས། ཉན་ཐོས་ཐམས་ཅད་ཤེས་ལྡན་གོའུ་ཏ་མའི་ཐུགས་མཉེས་པར་བགྱིད་པ་ལགས་སམ། བྲམ་ཟེ། འདི་ལ་ངེས་པ་མེད་དེ། ཁ་ཅིག་ནི་མཉེས་པར་བྱེད། ཁ་ཅིག་
ནི་མཉེས་པར་མི་བྱེད་དོ། །ཀྱེ་གོའུ་ཏ་མ། ཁ་ཅིག་ནི་ཆོས་འཚལ་ཁ་ཅིག་ནི་ཏིལ་གྱི་མར་ཁུར་འཚལ་བ་དག་གདའ་ལགས་སོ། །ཀྱེ་གོའུ་ཏ་མ། བདག་གི་སློབ་མ་བྲམ་ཟེའི་ཁྱེའུ་མ་སྡུག་མཆིས་
ལགས་སམ། བྲམ་ཟེ། འོངས་སོ། །ཤེས་ལྡན་གོའུ་ཏ་མ་དེ་དང་ལྷན་ཅིག་བར་སྐབས་ཀྱི་བཀའ་མཆིད་དག་བགྱིས་ལགས་སམ། བྲམ་ཟེ། བྱས་སོ། །ཀྱེ་གོའུ་ཏ་མ་དེའི་སླད་དུ་དེ་དང་
ལྷན་ཅིག་བར་སྐབས་ཀྱི་བཀའ་མཆིད་ཇི་ག་གླེངས་པ་དེ་དག་ཐམས་ཅད་བདག་ལ་རྒྱས་པར་བཀའ་སྩལ་དུ་གསོལ། དེ་ནས་བཅོམ་ལྡན་འདས་ཀྱིས་བྲམ་ཟེའི་ཁྱེའུ་མ་སྡུག་དང་ལྷན་ཅིག་པར་སྐབས་

[335B]པདྨའི་སྙིང་པོ་ལ་བཀའ་སྩལ་ཏོ། །དེ་ནས་བྲམ་ཟེ་པདྨའི་སྙིང་པོས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །ཀྱེ་གོའུ་ཏ་མ། བྲམ་ཟེའི་
ཁྱེའུ་མ་སྡུག་ནི་བྱིས་པའི་རང་བཞིན་མ་འཚལ་བ་ལགས་སོ། །ཀྱེ་གོའུ་ཏ་མ། བྲམ་ཟེའི་ཁྱེའུ་མ་སྡུག་ལ་ཁྱོད་ཀྱིས་བཟོད་པ་མཛོད་ཅིག་བྲམ་ཟེ། བཟོད་དོ། །ཤེས་ལྡན་གོའུ་ཏ་མ། གང་གི་ཚེ་
བདག་ཤིང་རྟའི་ནང་དུ་ཞུགས་པའམ། སྲབ་སྐྱོགས་འཛིན་པའམ་ལྕག་སྒྲེང་བའམ། སྐད་ཆེན་པོར་མཆི་བ་གཟིགས་པ་དེའི་ཚེ་བྲམ་ཟེ་པདྨའི་སྙིང་པོ་ངའི་ཞབས་གཉིས་ལ་མགོ་བོས་
ཕྱག་འཚལ་ཏེ། གནོད་པ་ཆུང་ངམ། ཉམ་ང་བ་ཉུང་ངམ་འྪོའམ། བསྐྱོད་པ་ཡང་ངམ། སྟོབས་དང་བདེ་བ་ལ་རེག་པར་སྤྱོད་དམ་ཞེས་སྙུན་གསོལ་བར་དེ་ལྟར་ཐུགས་སུ་ཆུད་པར་མཛད་
དུ་གསོལ། ཀྱེ་ཤེས་ལྡན་གོའུ་ཏ་མ། གང་གི་ཚེ་བདག་སྲང་གི་དབུས་ནས་མཆི་བའམ། མཆིལ་ལྷམ་ཕུད་བའམ། ཤུལ་བཟུར་བའམ། སུག་པ་བརྐྱང་པ་གཟིགས་པ་དེའི་ཚེ། བདག་
ཤེས་ལྡན་གོའུ་ཏ་མ་ལ་ཕྱག་འཚལ་བར་གཟུང་དུ་གསོལ་ཞེས་བྱ་བ་ནས། རེག་པར་སྤྱོད་དམ་ཞེས་བྱ་བའི་བར་གོང་མ་བཞིན་དུའོ། །ཀྱེ་ཤེས་ལྡན་གོའུ་ཏ་མ། གང་གི་ཚེ་བདག་འཁོར་གྱི་ནང་ན་
མཆིས་པའམ། རད་པའམ། སྟན་ནམ། གཙུག་ཏོར་ལ་ནོམ་པ་གཟིགས་པ་དེའི་ཚེ། ཤེས་ལྡན་གོའུ་ཏ་མ་ལ་བདག་ཕྱག་འཚལ་བར་གཟུང་དུ་གསོལ་ཞེས་བྱ་བ་ནས། རེག་པར་སྤྱོད་དམ་

[336A]༄༅། །ཞེས་བྱ་བའི་བར་གོང་མ་བཞིན་དུའོ། །དེ་ཅིའི་སླད་དུ་ཞེ་ན། ཀྱེ་ཤེས་ལྡན་གོའུ་ཏ་མ། བྲམ་ཟེ་རྣམས་ནི་གྲགས་པས་ལོངས་སྤྱོད་འཐོབ་ལགས་ཏེ། དེ་དག་ནི་
གྲགས་པ་ཁོ་ན་ལས་ལོངས་སྤྱོད་འཚལ་ལགས་སོ། །དེ་ནས་བཅོམ་ལྡན་འདས་འདི་སྙམ་དུ་དགོངས་ཏེ། ཀྱེ་མའོ་བྲམ་ཟེ་པདྨའི་སྙིང་པོ་འདི་ནི་ང་རྒྱལ་ཤིན་ཏུ་ཆེ་བ་ཞིག་པས། མ་ལ་ངས་འདི་
ང་རྒྱལ་སྤང་བའི་ཕྱིར་ཆོས་བཤད་དོ་སྙམ་དུ་དགོངས་ནས། དེ་ནས་བཅོམ་ལྡན་འདས་ཀྱིས་བྲམ་ཟེ་པདྨའི་སྙིང་པོ་ལ་ཆོས་དང་ལྡན་པའི་གཏམ་གྱིས་ཡང་དག་པར་སྟོན་པར་མཛད། ཡང་དག་
པར་གཟེངས་བསྟོད་པར་མཛད། ཡང་དག་པར་འཛིན་དུ་འཇུག་པར་མཛད་ཡང་དག་པར་རབ་ཏུ་དགའ་བར་མཛད་དེ། སངས་རྒྱས་བཅོམ་ལྡན་འདས་རྣམས་ཀྱི་ཆོས་དང་ལྡན་པའི་གཏམ་
དུས་དང་པོར་བྱ་བ་གང་ཡིན་པ་ནི་འདི་ལྟ་སྟེ། སྦྱིན་པའི་གཏམ་དང། ཚུལ་ཁྲིམས་ཀྱི་གཏམ་དང། མཐོ་རིས་ཀྱི་གཏམ་དང། འདོད་པ་རྣམས་ཀྱི་མནོག་དང་ཉེས་དམིགས་དང། ཀུན་ནས་ཉོན་མོངས་པ་དང་རྣམ་
པར་བྱང་བ་དང། ངེས་པར་འབྱུང་བ་དང། རབ་ཏུ་དབེན་པའི་ཕན་ཡོན་དང། རྣམ་པར་བྱང་བའི་ཕྱོགས་ཀྱི་ཆོས་རྣམས་རྒྱ་ཆེར་ཡང་དག་པར་རབ་ཏུ་སྟོན་པར་མཛད་དོ། །བཅོམ་ལྡན་འདས་
ཀྱིས་གང་གི་ཚེ་དེ་སྙིང་དགའ་བ་དང། དགེ་བའི་སེམས་དང། མགུ་པའི་སེམས་དང། སྒྲིབ་པ་དང་རྣམ་པར་བྲལ་བའི་སེམས་དང། སྐལ་པ་དང་ལྡན་པ་དང། མཐུ་དང་ལྡན་པ་དང་

[336B]དེའི་ཚེ། སངས་རྒྱས་བཅོམ་ལྡན་འདས་ཀྱིས་ཡང་དག་ཕུལ་གྱི་ཆོས་བཤད་པ། འདི་ལྟ་སྟེ། སྡུག་བསྔལ་བ་དང། ཀུན་འབྱུང་བ་
དང། འགོག་པ་དང། ལམ་སྟེ། འཕགས་པའི་བདེན་པ་བཞི་པོ་རྒྱ་ཆེར་ཡང་དག་པར་རབ་ཏུ་བསྟན་ཏེ། དཔེར་ན། གོས་གཙང་མ་ནག་ནོག་མེད་ཅིང་ཁ་བསྒྱུར་བར་འོས་པ་ཚོན་རྩིའི་ནང་དུ་བཅུག་
ན་ཚོན་འཇེན་དུ་བཏུབ་པ་དེ་བཞིན་དུ། བྲམ་ཟེ་པདྨའི་སྙིང་པོ་སྟན་དེ་ཉིད་ལ་འདུག་བཞིན་དུ་འཕགས་པའི་བདེན་པ་བཞི་པོ། འདི་ལྟ་སྟེ། སྡུག་བསྔལ་བ་དང། ཀུན་འབྱུང་བ་དང། འགོག་པ་དང་
ལམ་མངོན་པར་རྟོགས་སོ། །དེ་ནས་བྲམ་ཟེ་པདྨའི་སྙིང་པོ་ཆོས་མཐོང་བ་དང། ཆོས་ཐོས་པ་དང། ཆོས་རྟོགས་པ་དང། ཆོས་ཀྱི་རྣམ་གྲངས་ཤེས་པ་དང། ཆོས་ཀྱི་གཏིང་སླེབས་པ་དང། ཐེ་
ཚོམ་ལས་རྒལ་བ་དང། སོམ་ཉི་ལས་རྒལ་བ་དང། གཞན་གྱི་དྲིང་མི་འཇོག་པ་དང། གཞན་གྱིས་མི་བཀྲི་བ་དང། སྟོན་པའི་བསྟན་པ་ལ་ཆོས་རྣམས་ལ་མི་འཇིགས་པ་ཐོབ་ནས། སྟན་ལས་
ལངས་ཏེ་བླ་གོས་ཕྲག་བ་གཅིག་ཏུ་གཟར་ནས། བཅོམ་ལྡན་འདས་གང་ན་བ་དེར་ལོགས་སུ་ཐལ་མོ་སྦྱར་བ་བཏུད་དེ། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་བདག་ནི་འཕགས་
སོ༑ ༑མངོན་པར་འཕགས་སོ། །བཅོམ་ལྡན་འདས་ལ་སྐྱབས་སུ་མཆིའོ་།ཆོས་དང་དགེ་འདུན་ལ་སྐྱབས་སུ་མཆི་ལགས་ཀྱི། བདག་དགེ་བསྙེན་དུ་གཟུང་དུ་གསོལ། དེང་སླན་ཆད་ཇི་སྲིད་

[337A]༄༅། །འཚོའི་བར་དུ་སྲོག་དང་ཡང་བསྡོས་ཏེ། སྐྱབས་སུ་མཆི་བར་མངོན་པར་དད་ལགས་སོ། །དེ་ནས་བྲམ་ཟེ་པདྨའི་སྙིང་པོ་བཅོམ་ལྡན་འདས་ཀྱིས་གསུངས་པ་ལ་མངོན་
པར་དགའ་ནས་རྗེས་སུ་ཡི་རང་སྟེ། བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ནས་སྟན་ལས་ལངས་ཏེ་སོང་ངོ། །བཅོམ་ལྡན་འདས་ཀྱིས་དགོངས་པ། བྲམ་ཟེ་པདྨའི་སྙིང་པོ་
འཕྱ་བའི་ཉེས་དམིགས་གང་ཡིན་པ་ནི། དགེ་སློང་དག་ཡོན་སྔོ་བ་བྱེད་པ་ན་ཁ་ཟས་ཟ་བ་ལས་གྱུར་ཏེ། དེ་ལྟ་བས་ན་དགེ་སློང་རྣམས་ཡོན་སྔོ་བ་བྱེད་པ་ན་ཁ་ཟས་བཟའ་བར་མི་བྱ་བ་མཁྱེན་
ནས། དགེ་སློང་རྣམས་ལ་བཀའ་སྩལ་པ། དགེ་སློང་དག་བྲམ་ཟེ་པདྨའི་སྙིང་པོ་འཕྱ་བའི་གཞིར་གྱུར་གྱི། དེ་ལྟ་བས་ན་དགེ་སློང་རྣམས་ཀྱིས་ཡོན་སྔོ་བ་བྱེད་པ་ན་ཁ་ཟས་བཟའ་བར་མི་བྱའོ།།
དགེ་སློང་རྣམས་ཀྱིས་ཡོན་སྔོ་བ་བྱེད་པ་ན་ཁ་ཟས་ཟན་འགལ་ཚབས་ཅན་དུ་འགྱུར་རོ། །བཅོམ་ལྡན་འདས་ཀྱིས་དགེ་སློང་དག་ཡོན་སྔོ་བ་བྱེད་པའི་ཚེ་ཁ་ཟས་བཟའ་བར་མི་བྱའོ་ཞེས་བཀའ་སྩལ་
པ་དང། གསར་བུ་ཞིག་དུས་ཚོད་ལས་འདས་པར་གྱུར་ཏེ། དེའི་སྐབས་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་
རེ་ཞིག་དགེ་སློང་ཟན་ཟ་བའི་ཚེ། དེ་དོན་ཡང་མ་གོ་སྒྲ་ཡང་མ་ཐོས་ན་དེས་བཟའ་བར་བྱ་སྟེ། དེ་ལ་ཉེས་པ་མེད་དོ། །གང་གིས་སྒྲ་ནི་ཐོས་ལ། དོན་མགོ་ན་དེས་ཀྱང་བཟའ་བར་བྱ་སྟེ། དེ་ལ་ཡང་

[337B] །གང་གིས་སྒྲ་ཡང་ཐོས་ལ། དོན་ཀྱང་གོ་བ་དེས་བཟའ་བར་མི་བྱའོ། །ཟ་ན་འགལ་ཚབས་ཅན་དུ་འགྱུར་རོ་།བཅོམ་ལྡན་འདས་ཀྱིས་གང་གིས་སྒྲ་ཡང་ཐོས། དོན་ཀྱང་གོ་བ་དེ་དག་
ཐོས་བཞིན་དུ་བཟའ་ན་འགལ་ཚབས་ཅན་དུ་འགྱུར་རོ། །ཞེས་གསུངས་པ་དང། གཙུག་ལག་ཁང་གཞན་ཞིག་ཏུ་དགེ་སློང་མང་པོ་འདུས་པར་གྱུར་ཏེ། དེར་དགེ་སློང་རྣམས་གྲལ་ཚར་གཉིས་སུ་བཅས་
ཏེ་འདུག་པ་གསར་བུ་རྣམས་དང་རྒན་པོ་དག་ཏུ་ཉེ་ནས། དེར་དགེ་སློང་གསར་བུ་དེ་དག་ཟ་བ་དང། དེ་དག་གིས་གྲ་ཡང་ཐོས། དོན་ཀྱང་གོ་བར་གྱུར་ཏོ། །དེ་དག་འགྱོད་པ་སྐྱེས་ཏེ་མ་ཟོས་པ་དང་
དེ་དག་སྨྱུང་བར་འདུག་པ་དེའི་སྐབས་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་ཚིགས་བཅད་གཉིས་གསུམ་བརྗོད་ཀྱི་བར་དུ་
བསྡད་ནས་བཟའ་བར་བྱ་སྟེ། དེ་ལ་འགྱོད་པར་མི་བྱའོ། །སངས་རྒྱས་བཅོམ་ལྡན་འདས་ཡུལ་ཝཱ་ར་ཎཱ་སི་དྲང་སྲོང་གི་གནས་རི་དྭགས་ཀྱི་ནགས་ན་བཞུགས་སོ། །དེ་ནས་བཅོམ་ལྡན་འདས་སྔ་དྲོའི་དུས་
ཀྱི་ཚེ་ཤམ་ཐབས་དང་ཆོས་གོས་མནབས། ལྷུང་བཟེད་ཐོགས་ཏེ། ཝཱ་ར་ཎཱ་སིར་བསོད་སྙོམས་ལ་གཤེགས་པ་དང། དེ་ན་དགེ་སློང་གཞན་ཞིག་ཀྱང་སྔ་དྲོའི་དུས་ཀྱི་ཚེ་ཤམ་ཐབས་དང་ཆོས་
གོས་བགོས། ལྷུང་བཟེད་ཐོགས་ཏེ། ཝཱ་ར་ཎཱ་སིར་བསོད་སྙོམས་ཀྱི་ཕྱིར་ཞུགས་སོ། །དེ་ནས་དགེ་སློང་དེ་ཤིང་ཐགས་ཤིག་གི་དྲུང་དུ་འདུག་སྟེ། མི་དགེ་བའི་རྣམ་པར་རྟོག་པས་རྣམ་པར་

[338A]༄༅། །རྟོག་ཅིང་སྡིག་པ་ལ་ཆགས་ཤིང་གནས་པ་དང། བཅོམ་ལྡན་འདས་ཀྱིས་དགེ་སློང་དེ་ཤིང་ཐགས་ཀྱི་དྲུང་ན་མི་དགེ་བའི་རྣམ་པར་རྟོག་པས་རྣམ་པར་རྟོག་
ཅིང་སྡིག་པ་ལ་ཆགས་ཤིང་གནས་པ་དེ་གཟིགས་སོ། །གཟིགས་ནས་ཀྱང་བཅོམ་ལྡན་འདས་ཀྱིས་དགེ་སློང་དེ་ལ་འདི་སྐད་ཅེས་བཀའ་སྩལ་ཏོ་།དགེ་སློང། དགེ་སློང་བདག་ཉིད་ས་བོན་ཚ་བ་
ལྟ་བུར་མ་བྱེད་ཅིག་དྲི་ང་བ་དང། ཟག་པར་མ་བྱེད་ཅིག་དགེ་སློང་ཁྱོད་ཀྱིས་འདིར་བདག་ཉིད་ས་བོན་ཚ་བ་ལྟ་བུ་དང། དྲི་ང་བ་དང། ཟག་པར་བྱས་ན་སྦྲང་བུ་དག་གིས་མི་མྱངས་ཤིང་
མི་ལྡགས་པའི་གནས་དེ་ལྟ་བུར་འགྱུར་བར་མཁྱེན་ཏོ། །དེ་ནས་དགེ་སློང་དེ་འདི་སྙམ་དུ་སེམས་ཏེ། བཅོམ་ལྡན་འདས་ཀྱིས་བདག་གི་སེམས་ཀྱི་རྣམ་པར་རྟོག་པ་མཁྱེན་ཏོ། །སྙམ་ནས་
འཇིགས་སྐྲག་སྡངས་བྲེད་དེ་བ་སྤུ་ལོང་ཞེས་བྱེད་ནས། ཤིང་ཐགས་ཀྱི་དྲུང་དེ་ནས་སོང་ངོ། །བཅོམ་ལྡན་འདས་ཀྱིས་དགོངས་པ། ཉེས་དམིགས་གང་ཡིན་པ་ནི་དགེ་སློང་སྤྱོད་ཡུལ་མ་ཡིན་
པ་ན་འདུག་པ་ལས་གྱུར་ཏེ། དེ་ལྟ་བས་ན་དགེ་སློང་སྤྱོད་ཡུལ་མ་ཡིན་པ་ན་འདུག་པར་མི་བྱ་བར་མཁྱེན་ནས། ཝཱ་ར་ཎཱ་སིར་བསོད་སྙོམས་བརྒྱུས་ཏེ་ཟས་ཀྱི་བྱ་བ་མཛད་ནས། བསོད་སྙོམས་ཀྱི་ཟས་
ཕྱི་མ་སྤངས་ཏེ། ལྷུང་བཟེད་དང་ཆོས་གོས་བཞག་ནས་ཞབས་གཉིས་བཀྲུས་ཏེ། གཙུག་ལག་ཁང་གི་ནང་དུ་ཡང་དག་འཇོག་ལ་ཞུགས་སོ་།དེ་ནས་བཅོམ་ལྡན་འདས་དགོངས་ཀ་ནང་དུ་ཡང་དག་

[338B] དགེ་སློང་གི་དགེ་འདུན་གྱི་མདུན་དུ་གདན་བཤམས་པ་ཉིད་ལ་བཞུགས་སོ། །བཞུགས་ནས་བཅོམ་ལྡན་འདས་ཀྱིས་དགེ་སློང་རྣམས་ལ་འདི་སྐད་ཅེས་བཀའ་སྩལ་ཏོ། །དགེ་
སློང་དག་དེང་འདིར་སྔ་དྲོའི་དུས་ཀྱི་ཚེ་ཆོས་གོས་བགོས། ལྷུང་བཟེད་ཐོགས་ཏེ། ཝཱ་ར་ནཱ་སིར་བསོད་སྙོམས་ཀྱི་ཕྱིར་གཤེགས་པ་དང། དགེ་སློང་གཞན་ཞིག་ཀྱང་སྔ་དྲོའི་དུས་ཀྱི་ཚེ་ཤམ་ཐབས་དང་
ཆོས་གོས་བགོས་ཏེ། ལྷུང་བཟེད་ཐོགས་ནས་ཝཱ་ར་ཎཱ་སིར་བསོད་སྙོམས་ཀྱི་ཕྱིར་ཞུགས་སོ། །དེ་ནས་དགེ་སློང་དེ་ཤིང་ཐགས་གཞན་ཞིག་གི་དྲུང་དུ་འདུག་སྟེ། མི་དགེ་བའི་རྣམ་པར་རྟོག་པས་
རྣམ་པར་རྟོག་ཅིང། སྡིག་པ་ལ་ཆགས་ཤིང་གནས་སོ། །དགེ་སློང་དེ་ཤིང་ཐགས་གཞན་ཞིག་གི་དྲུང་དུ་འདུག་སྟེ། མི་དགེ་བའི་རྣམ་པར་རྟོག་པས་རྣམ་པར་རྟོག་ཅིང། སྡིག་པ་ལ་ཆགས་ཤིང་
གནས་པ་དེ་མཐོང་ངོ། །མཐོང་ནས་ཀྱང་དགེ་སློང་དེ་ལ་ངས་འདི་སྐད་ཅེས་བཀའ་སྩལ་ཏོ། །དགེ་སློང། དགེ་སློང་བདག་ཉིད་ས་བོན་ཚ་བ་ལྟ་བུར་མ་བྱེད་ཅིག་དྲི་ང་བ་དང། ཟག་པར་མ་བྱེད་
ཅིག་དགེ་སློང་ཁྱོད་ཀྱིས་འདིར་ས་བོན་ཚ་བ་ལྟ་བུ་དང། དྲི་ང་བ་དང། ཟག་པར་བྱས་ན་སྦྲང་བུ་དག་གིས་མི་མྱངས་ཤིང། མི་ལྡགས་པའི་གནས་དེ་ལྟ་བུར་འགྱུར་བར་མཁྱེན་ཏོ། །དེ་ནས་དགེ་
སློང་དེ་འདི་སྙམ་དུ་སེམས་ཏེ། བཅོམ་ལྡན་འདས་ཀྱིས་བདག་གི་སེམས་ཀྱིས་རྟོག་པ་མཁྱེན་ཏོ་སྙམ་ནས་འཇིགས། སྐྲག། སྡངས། བྲེད་དེ་བ་སྤུ་ལོང་ཞེས་བྱེད་ནས། རིངས་པར་རིངས་

[339A]༄༅། །པར་ཤིང་ཐགས་དེ་ཉིད་ཀྱི་དྲུང་ནས་སོང་ངོ། །དགེ་སློང་དག་དེ་ལྟ་བས་ན་དེའི་ཕྱིར་ཉེས་དམིགས་གང་ཡིན་པ་ནི་དགེ་སློང་སྤྱོད་ཡུལ་མ་ཡིན་པ་ན་འདུག་པ་ཡིན་ཏེ། དེ་ལྟ་བས་
ན་དགེ་སློང་དག་སྤྱོད་ཡུལ་མ་ཡིན་པ་ན་འདུག་པར་མི་བྱའོ། །སྤྱོད་ཡུལ་མ་ཡིན་པ་ན་འདུག་ན་འགལ་ཚབས་ཅན་དུ་འགྱུར་རོ། །དེ་ནས་དགེ་སློང་ཞན་ཞིག་སྟན་ལས་ལངས་ཏེ། བླ་གོས་ཕྲག་པ་
གཅིག་ཏུ་གཟར་ནས། བཅོམ་ལྡན་འདས་གང་ན་བ་དེ་ལོགས་སུ་ཐལ་མོ་སྦྱར་བ་བཏུད་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ། འཕགས་པའི་ཆོས་འདུལ་བ་ལ་ས་
བོན་ཚ་བ་ཞེས་བགྱི་བ་ཅི་ལགས། དྲི་ང་བ་ཞེས་བགྱི་བ་ཅི་ལགས་ཟག་པ་ཞེས་བགྱི་བ་ཅི་ལགས། ཟག་པ་དེའི་སྦྲང་བུ་ཞེས་བགྱི་བ་ཅི་ལགས། དགེ་སློང། ས་བོན་ཚ་བ་ཞེས་བྱ་བ་ནི། སྡིག་
པ་མི་དགེ་བ་རྣམ་པར་རྟོག་པའི་ཚིག་བླ་དྭགས་ཡིན་ཏེ། འདི་ལྟ་སྟེ། འདོད་པ་ལ་རྣམ་པར་རྟོག་པ་དང། གནོད་སེམས་ལ་རྣམ་པར་རྟོག་པ་དང། འཚེ་བ་ལ་རྣམ་པར་རྟོག་པའོ། །དྲི་ང་བ་
ཞེས་བྱ་བ་ནི། འདོད་པའི་ཡོན་ཏན་ལྔ་པོ་དག་གི་ཚིག་བླ་དྭགས་ཡིན་ཏེ། གཟུགས་དང། སྒྲ་དང། དྲི་དང། རོ་དང། རེག་བྱ་ཞེས་བྱ་མོད་ཀྱི། དགེ་སློང་འདི་ནི་འདོད་པའི་ཡོན་ཏན་མ་ཡིན་གྱི། གང་
འདུན་པ་དང། ཆགས་པ་དེ་ནི་འདོད་པ་ཞེས་བྱའོ། །ཟག་པ་ཞེས་བྱ་བ་ནི། ཁ་ཅིག་ཇི་ལྟར་སྐྱེ་མཆེད་དྲུག་ལ་རག་ཅིང་ཟག་པར་གནས་པ་སྟེ། མིག་གི་འདུས་ཏེ་རེག་པའི་སྐྱེ་མཆེད་དང། རྣ་བ་དང། སྣ་

[339B] ལྕེ་དང། ལུས་ཀྱི་འདུས་ཏེ་རེག་པའི་སྐྱེ་མཆེད་རྣམས་སོ། །ཟག་པའི་སྦྲང་བུ་ཞེས་བྱ་བ་ནི། ཁ་ཅིག་ཇི་ལྟར་སྐྱེ་མཆེད་དྲུག་ལ་སྡོམ་པས་མི་སྡོམ་པར་གནས་པ་སྟེ། ཆགས་པ་དང་ཡིད་མི་
བདེ་བས་འཇིག་རྟེན་གྱི་སྡིག་པ་མི་དགེ་བའི་ཆོས་ལ་སེམས་རྗེས་སུ་ཟག་པ་ཡིན་ནོ། །བཅོམ་ལྡན་འདས་ཀྱིས་དེ་སྐད་ཅེས་གསུངས་ནས། སྟོན་པ་བདེ་བར་གཤེགས་པས་གཞན་ཡང་འདི་སྐད་ཅེས་
བཀའ་སྩལ་ཏོ། །གང་གིས་འདོད་པའི་འདོད་ཆགས་བསྐྱོད། །མིག་དང་རྣ་བ་མ་བསྲུངས་ཤིང། །རྣམ་པར་རྟོག་པས་མྱངས་པས་ན། །དགེ་སློང་ས་བོན་ཚ་བར་བྱེད། །དྲི་ང་བ་དང་ཟག་པ་དང། །
སྡིག་ལ་ཆགས་ཤིང་གནས་པ་ཡིན། །གྲོང་ངམ་གལ་ཏེ་དགོན་པའམ་།མཚན་མོའམ་འོན་ཏེ་ཉིན་མོའང་རུང། །བདེ་བ་དག་ལས་རིང་དུ་གནས། །ཉམ་ཐག་པ་ཉིད་ཉེ་བར་གྱུར། །གང་གིས་
ནང་གི་ཞི་གནས་དང། །རང་གིས་མངོན་རིག་བརྩོན་བྱས་ན་།སྦྲང་བུ་དེ་དག་མེད་བྱས་ཤིང། །དེ་ནི་འཇིག་རྟེན་འདིར་བདེར་གནས། །དགེ་བའི་སྐྱེས་བུར་བསྟེན་པ་ནི། །འཕགས་པས་ཚིག་
བཟང་བཤད་པ་སྟེ། །དེ་ཚིག་ཡང་དག་ཤེས་གྱུར་ན། །ཡང་སྲིང་པར་ནི་མི་འགྲོའོ། །བཅོམ་ལྡན་འདས་ཀྱིས། དགེ་སློང་དག་སྤྱོད་ཡུལ་མ་ཡིན་པར་གནས་པར་མི་བྱའོ། །ཞེས་གསུངས་པ་དང་
དགེ་སློང་དག་གིས་སྤྱོད་ཡུལ་མ་ཡིན་པ་རྣམ་པ་དུ་ཡོད་མ་ཤེས་ནས་དེའི་སྐབས་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། སྤྱོད་ཡུལ་

[340A]༄༅། །མ་ཡིན་པ་རྣམ་པ་ལྔ་སྟེ། རོལ་མོའི་གནས་དང། སྨད་འཚོང་མའི་གནས་དང། ཆང་འཚོང་མའི་གནས་དང། རྒྱལ་པོའི་ཕོ་བྲང་འཁོར་གྱི་སྒོ་དང། རིགས་
ངན་གྱི་གནས་སོ། །སྡོམ་ནི། མལ་ན་སྦྲུལ་ནག་ཉལ་བ་དང། །ཆོས་གོས་གཅིག་པུས་ཕྱག་མི་བྱ། །རྒན་པ་བཞི་ལ་ཕྱག་བྱ་སྟེ། །དེ་བཞིན་ཚོགས་ལའང་ཕྱག་བྱའོ། །སངས་རྒྱས་བཅོམ་
ལྡན་འདས་མཉན་ཡོད་ན་རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །མཉན་ཡོད་ན་དགེ་སློང་ཞིག་འདུག་པ་དེས། དགེ་སློང་གྲོགས་པོ་ཞིག་ལ་
མལ་སྟན་བཤམས་ཏེ། ལྗོངས་རྒྱུ་ཞིང་སོང་ངོ། །དགེ་སློང་དེས་མལ་སྟན་དེ་ཇི་ལྟར་བཏིང་བ་བཞིན་དུ་བཞག་ནས། དེར་སུ་ཡང་ཉལ་ཞིང་ལྟ་བར་མི་བྱེད་དེ། མལ་སྟན་ཏེ་སྟོང་པར་འདུག་
པ་དང། གནམ་བབས་སུ་སྦྲུལ་གདུག་པ་ཞིག་ཕན་ཚུན་དུ་འཕྱན་ཅིང་རང་དགར་རྒྱུ་ཞིང་གནས་པ་ལས། མལ་སྟན་འདུག་པ་དེར་ཕྱིན་ཏེ་དེ་དེའི་འོག་ཏུ་འཁྱིལ་ཏེ་འདུག་གོ་ཇི་ཙམ་
ན་དགེ་སློང་ཞིག་གློ་བུར་དུ་སློང་དེའི་དྲུང་དུ་འོངས་པ་དང་དགེ་སློང་དེས་དེ་ངལ་བསོས་ཏེ། དེ་ནས་ལམ་གྱི་ངལ་སོས་པ་དང་དེས་མཆོག་རྟེན་དང། ཚངས་པ་མཚུངས་པར་
སྤྱོད་པ་ལ་ཕྱག་འཚལ་དུ་བཅུག་ནས། དེས་མཆོད་རྟེན་དག་ལ་ཕྱག་བྱས་ནས་ཉི་མ་ནུབ་སྟེ། དགེ་སློང་དེས་དེ་ལ་འདི་སྐད་ཅེས། ཚེ་དང་ལྡན་པ་ཆུ་དང། ས་དང། ཡུངས་མར་འདི་རེ་

[340B] ཇི་ལྟར་བཏིང་ཞིང་འདུག་པ་ལ་ཁྱོད་ལམ་གྱི་དུབ་པས་རྐང་པ་ཁྲུས་ལ་ཉོལ་ཅིག་ཅེས་སྨྲས་པ་དང། དེ་སྔོན་གྱི་ལས་ཀྱི་དབང་གིས་བསྐུལ་བས་མལ་སྟན་ལ་མ་བརྟགས་
པར་ཉལ་ཏེ་གཉིད་ཀྱིས་ལོག་གོ་དེ་གཉིས་ཀྱིས་ལོག་པས་སྦྲུལ་གདུག་པ་དེ་ནོན་པ་དང། དེ་ཕན་ཚུན་འགྲོ་བའི་སྐབས་མེད་དེ་བཙིར་བའི་སྡུག་བསྔལ་གྱི་ཚོར་བས་གཟིར་ནས་དགེ་སློང་དེའི་ལུས་
ལ་བཟུང་ངོ། །དེ་མཆེ་བས་ཟིན་པའི་སྡུག་བསྔལ་སྐྱེས་པར་གྱུར་པས་ཕན་ཚུན་བསྒྱུར་བ་དང། དེ་ཡང་ཤི་བ་གྱུར་ཏེ། དེ་གཉིས་ཀ་དུས་ལས་འདས་སོ། །ཇི་ཙམ་ན་མཚན་མོའི་ནམ་ནངས་ཏེ་
དགེ་སློང་དེ་དེའི་དྲུང་དུ་སོང་ནས། དལ་ནས་དལ་ནས་སྒོ་འཕར་ལ་བརྡུངས་པ་དང། དེ་དུས་ལས་འདས་བས་ག་ལ་ཞིག་ལན་འདེབས་ཏེ། དེས་རེ་ཞིག་འདི་ངལ་བས་ཉལ་ཏེ། རང་ལྡང་གྲང་སྙམ་
དུ་བསམས་པ་དང། ཇི་ཙམ་ན་དྲོ་ལ་བབ་པར་གྱུར་ཏེ། དགེ་སློང་དེ་ཡང་དེའི་དྲུང་དུ་སོང་ནས་སྒོ་འཕར་ལ་དྲག་ཏུ་བརྡུངས་ཏེ། ཚེ་དང་ལྡན་པ། དྲོ་ལ་བབ་ཀྱི། ལོངས་ཤིག་ཅེས་སྨྲས་པ་དང། གནས་
ཁང་སྟོང་པར་འདུག་པས་ག་ལ་ཞིག་ལན་ཡོད་དེ། དེ་ལ་དགེ་སློང་དག་གིས་ཅིའི་ཕྱིར་སྒོ་འཕར་བརྡུངས་ཞེས་སྨྲས་པ་དང། དེས་ཇི་ལྟར་གྱུར་པ་རྒྱས་པར་བརྗོད་དོ། །དགེ་སློང་དག་གིས་ལྡེ་མིག་ཀྱོག་
པོ་བླངས་ཏེ་སྒོ་ཕྱེ་བ་དང། ཇི་ཙམ་ན་དུས་ལས་འདས་པར་མཐོང་ངོ། །དེ་དག་གིས་ཕན་ཚུན་དུ་བརྟགས་ན་སྦྲུལ་གདུག་པ་ཞིག་མལ་གྱི་འོག་ཏུ་ནོན་ནས་དུས་ལས་འདས་པར་མཐོང་སྟེ། དེ་ན་ཁ་ཅིག་

[341A]༄༅། །གིས་ཚེ་དང་ལྡན་པ་འདི་ནི་སྦྲུལ་གདུག་པ་འདིས་ཟོས་པས་དུས་ལས་འདས་སོ། །དེ་ན་ཁ་ཅིག་ནི་འདི་ཡང་ཚེ་དང་ལྡན་པ་འདིས་ལུས་བསྒྱུར་བས་དུས་ལས་
འདས་སོ། །ཞེས་དེའི་སྐབས་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་དགོངས་པ། ཉེས་དམིགས་གང་ཡིན་པ་ནི། དགེ་སློང་མལ་སྟན་གཏམས་
པས་མལ་སྟན་གྱི་ཞལ་ཏ་པ་ལ་མ་གཏད་ཅིང་དུས་དུས་སུ་མ་བརྟགས་པ་ལས་གྱུར་ཏེ། དེ་ལྟ་བས་ན་མལ་སྟན་གཏམས་པར་གྱུར་པ་དེས་མལ་སྟན་གྱི་ཞལ་ཏ་པ་ལ་གཏད་པར་བྱ་ཞིང། བལྟབ་སྟེ་
ཆོས་གོས་ཀྱི་གདང་བུ་ལ་དགལ་བར་བྱ་བར་མཁྱེན་ནས་བཀའ་སྩལ་པ། དགེ་སློང་དག་དགེ་སློང་དེས་ནི་བག་མེད་པ་བྱས་པས་ཉེས་དམིགས་སུ་གྱུར་ཏེ། དེ་ལྟ་བས་ན་དགེ་སློང་གང་ལ་མལ་སྟན་
གཏམས་པར་གྱུར་པ་དེས་ཅི་ནུས་ཀྱིས་སྐོམས་ལ་ལྟོ་བ་སྟེ་མལ་སྟན་གྱི་ཞལ་ཏ་པ་ལ་གཏོད་ཅིག་ཡང་ན་ལྟོ་བ་ལ་ཆོས་གོས་ཀྱི་གདང་བུ་ལ་བཀལ་ཏེ་གཞག་པར་བྱའོ། །གང་ཞིག་ཉལ་བར་བྱེད་ན་ཡང་
མལ་སྟན་ལ་བརྟགས་ཏེ་ཉལ་བར་བྱའོ། །བཅོམ་ལྡན་འདས་ཀྱིས་མལ་སྟན་ལ་ཉལ་བར་འདོད་པ་དེས་མལ་སྟན་ལ་རྟོག་ལ་ཉལ་བར་བྱའོ་།ཞེས་གསུངས་པ་དང། དེ་དག་གིས་མེ་མར་ལ་མལ་སྟན་
རྟོག་པ་དང། བཅོམ་ལྡན་འདས་ཀྱིས་བཀའ་སྩལ་པ། མལ་སྟན་མེ་མར་ལ་བརྟགས་པར་མི་བྱའོ། །འོན་ཀྱང་ཉིན་པར་མལ་སྟན་བརྟག་པར་བྱའོ། །དགེ་སློང་དག་གིས་མལ་སྟན་ཐམས་ཅད་གློངས་

[341B] བཅོམ་ལྡན་འདས་ཀྱིས་བཀའ་སྩལ་པ། གང་ཡུན་རིང་དུ་བཞག་པ་དེ་དག་ནི་གཞི་ནས་གློངས་ལ་བརྟག་པར་བྱའོ། །བཏིང་བ་གཞན་ནི་སྤྲུགས་ལ་ཉལ་བར་བྱའོ། །གླེང་གཞི་ནི་མཉན་ཡོད་
ནའོ། །དགེ་སློང་གཉིས་ཤིག་གནས་ཁང་གཅིག་ན་གནས་ཏེ། དེ་གཉིས་ལས་གཅིག་གིས་གཞོན་ནུ་གཞན་ཞིག་རབ་ཏུ་ཕྱུང་བ་དང། དེ་རབ་ཏུ་གཉིད་ཆེ་བ་ཞིག་སྟེ། རིང་ཞིག་ན་ལྡང་བ་དང། དེ་ལ་
མཁན་པོ་རྟག་ཏུ་གཤེའོ། །ཇི་ཙམ་དུས་གཞན་ཞིག་ན་རིང་ཞིག་གཉིད་ཀྱིས་ལོག་པ་དང། སྡངས་ཏེ་ལངས་ནས་རྡུལ་ཟན་ཤམ་ཐབས་སུ་གྱོན་ཏེ། དེ་བཞིན་དུ་མཁན་པོའི་དྲུང་དུ་སོང་བ་དང། དེ་
ཡང་མལ་ནས་ལངས་ནས་ཤམ་ཐབས་གྱོན་ཅིང་འདུག་པ་དེའི་རྐང་པ་ལ་མགོ་བོས་ཕྱག་འཚལ་བ་དང། དེ་ཡང་སྐྲ་དང་ཁ་སྤུ་བྲེགས་ནས་རིང་པོ་མ་ལོན་པས། དེ་ལངས་པའི་མགོ་ལ་མཁན་པོའི་
ཤམ་ཐབས་ཐོགས་ནས་ལྷུང་སྟེ་སྒྲེན་མོར་གྱུར། དེའི་རྡུལ་ཟན་ཡང་ལྷུང་བར་གྱུར་ཏེ། གཉིས་ཀ་སྒྲེན་མོར་གྱུར་ཅིང། ཇི་ལྟར་ཚུལ་མི་སྡུག་པར་འདུག་པ་གནས་ཁང་གཅིག་ན་གནས་པས་མཐོང་སྟེ། དེས་
ཚེ་དང་ལྡན་པ་དག་བཟང་ངོ། །ཇི་ལྟར་སྐྱེས་བུ་ཁྱེད་སྐྱེས་བུའི་མཚན་དང་ལྡན་པར་ངས་གདོད་ཤེས་སོ། །ཞེས་སྨྲས་པ་དང་གཉིས་ཀ་སྐྱེངས་ཏེ་སྤོབས་པ་མེད་པར་སོང་ནས། དེས་སློབ་མ་དེ་ལ་སྤྱོས་པ་
དང། དེ་ལ་དགེ་སློང་དག་གིས་སྨྲས་པ། ཚེ་དང་ལྡན་པ་ཁྱོད་ལ་དེ་བཞིན་དུ་རྟག་ཏུ་གཤེ་བར་གྱུར་ན་ཁྱོད་ཀྱིས་ཅི་ཞིག་བྱས། དེས་སྨྲས་པ། ཚེ་དང་ལྡན་པ་དག་འདི་དང་སྔོན་ནི་ལྷན་ཅིག་འདུམ་པར་

[342A]༄༅། །རུང་ན། ད་ནི་འདུམ་པར་མི་འགྱུར་བས། གཤེད་གཅིག་ཏུ་འགྲོ་བར་བྱའོ། །དེ་དག་གིས་ཅི་ལས་གྱུར་ཅེས་སྨྲས་པ་དང། དེས་ཇི་ལྟར་གྱུར་པ་དེ་དག་ལ་རྒྱས་
པར་སྨྲས་སོ། །དེ་དག་གིས་ཚེ་དང་ལྡན་པ་ཁྱོད་ཉིད་ཀྱིས་ཉེས་པས། གཤེ་བ་ནི་གནས་ཡིན་ནོ། །ཞེས་སྨྲས་པ་དང། དེ་ཅང་མི་སྨྲ་བར་གྱུར་བ་དེའི་སྐབས་དེ་དགེ་སློང་རྣམས་ཀྱིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་དགོངས་པ། དགེ་སློང་དེས་དེ་ལ་སྤྱོས་པ་ནི་གནས་ཡིན་ཏེ། དགེ་སློང་དག་དེ་ལྟ་བས་ན་ཉེས་དམིགས་གང་ཡིན་པ་ནི་ཆོས་གོས་གཅིག་གྱོན་
པས་ཕྱག་བྱེད་ཅིང། ཆོས་གོས་གཅིག་གྱོན་པས་ཕྱག་བྱེད་པ་བདག་གིར་བྱེད་པ་སྟེ། དེ་ལྟ་བས་ན་དགེ་སློང་དག་ཆོས་གོས་གཅིག་གྱོན་པས་ཕྱག་མི་བྱ་ཞིང། ཆོས་གོས་གཅིག་གྱོན་པས་ཀྱང་
ཕྱག་བྱེད་པ་བདག་གིར་བྱ་བ་མ་ཡིན་པར་མཁྱེན་ནས་བཀའ་སྩལ་པ། དགེ་སློང་དེས་དེ་ལ་སྤྱོས་པ་ནི་གནས་ཡིན་ཏེ། དགེ་སློང་དག་།དེ་ལྟ་བས་ན་དགེ་སློང་ཆོས་གོས་གཅིག་གྱོན་པ་དེས་ཀྱང་
ཕྱག་མི་བྱ། ཆོས་གོས་གཅིག་གྱོན་པ་ལ་ཡང་ཕྱག་མི་བྱ། ཆོས་གོས་གཅིག་གྱོན་པས་ཕྱག་བྱེད་པ་ཡང་བདག་གིར་མི་བྱའོ། །དགེ་སློང་དག་ཆོས་གོས་གཅིག་གྱོན་པས་ཕྱག་བྱེད་དམ། ཆོས་
གོས་གཅིག་གྱོན་པ་ལ་ཕྱག་བྱེད་དམ། ཆོས་གོས་གཅིག་གྱོན་པས་ཕྱག་བྱེད་པ་བདག་གིར་བྱེད་ན་འགལ་ཚབས་ཅན་དུ་འགྱུར་རོ། །གླེང་གཞི་ནི་རྒྱལ་པོའི་ཁབ་ནའོ། །བཅོམ་ལྡན་འདས་ཀྱིས་

[342B]བསོ་བར་མི་བྱའོ། །ཞེས་གསུངས་པ་དང། ཡུལ་སོ་སོ་ན་གནས་པའི་དགེ་སློང་དག་གྲོང་དང། གྲོང་ཁྱེར་དང། ཡུལ་འཁོར་དང་
རྒྱལ་པོའི་ཕོ་བྲང་འཁོར་དེ་དང་དེ་དག་ནས། མཆོད་རྟེན་ལ་ཕྱག་བྱེད་དུ་ལྷགས་པ་དེ་དག་ལ། གང་གིས་ཀྱང་ངལ་མ་བསོས་ཏེ་བསྐྲད་ནས་ཁྱམས་དང། སྒོ་ཁང་དང། ཐེམ་སྐས་དང། སྒོ་
ཁང་གི་ཁྱམས་དང། ཤིང་དྲུང་དག་ཏུ་དེ་དག་གནས་པ་དང་བྲམ་ཟེ་དང། ཁྱིམ་བདག་མ་དད་པ་ཁ་ཅིག་གིས་མཐོང་ནས། འཕགས་པ་ཁྱེད་ཅག་གཙུག་ལག་ཁང་ནས་བསྐྲད་དམ་ཅི་ན་འདི་
བཞིན་དུ་འདུག་དེ་དག་གིས་སྨྲས་པ། བཞིན་བཟང་ངེད་ནི་གཙུག་ལག་ཁང་ནས་བསྐྲད་པ་མ་ཡིན་ཏེ། འོན་ཀྱང་གློ་བུར་དུ་ལྷགས་པ་ཡིན་ནོ། །དེ་དག་གིས་སྨྲས་པ། འཕགས་པ་ཁྱོད་ཀྱི་ཚངས་
པ་མཚུངས་པར་སྤྱོད་པ་དག་གིས་གནས་ཁང་དག་མ་བྱིན་ནམ། དེ་དག་གིས་བཞིན་བཟང་ངེད་ཀྱི་ཚུལ་ཁྲིམས་མི་ཤེས་པས། སུ་ཞིག་ངེད་ལ་གནས་ཁང་གི་སྐབས་འབྱེད་པར་བྱེད། གང་ཅི་ལྟར་
ཡང་རུང། འདིར་གནས་ཏེ་མཆོད་རྟེན་ལ་ཕྱག་བྱས་ནས་རང་གི་གནས་སུ་འགྲོའོ། །ཞེས་སྨྲས་པ་དང། ཤཱཀྱའི་བུའི་དགེ་སྦྱོང་རྣམས་ཀྱི་ཚུལ་ཁྲིམས་ནི་སྙོམས་པའོ་ཞེས་ཐོས་ན། དེ་ཇི་ལྟར་སྙོམས་པའི་
ཚུལ་ཁྲིམས་དེ། ཚངས་པ་མཚུངས་པའི་སྤྱོད་པ་བློ་བུར་དུ་འོངས་པ་ལ་ཡང་གནས་ཁང་སྦྱིན་པར་མི་བྱེད་དོ། །ཞེས་དེ་དག་རྨོད་པར་བྱེད། འཕྱ་བར་བྱེད། ཕྱར་ཀ་གཏོང་བར་བྱེད་པ་དེའི་སྐབས་དགེ་

[343A]༄༅། །སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གློ་བུར་དུ་འོངས་པའི་ཀུན་ཏུ་སྤྱོད་པའི་ཆོས་ངས་བཅའ་
བར་བྱ་སྟེ། དགེ་སློང་གློ་བུར་དུ་འོངས་པས་རྒན་པ་བཞི་ལ་ཕྱག་བྱོས་ལ། དེའི་མདུན་དུ་འདུག་པར་བྱའོ། །དེ་དག་གིས་ཀྱང་དེ་ལ་གུས་པར་གྱིས་ལ། ངལ་སོར་གཞུག་པར་བྱ་ཞིང། གནས་
ཁང་དང། མལ་སྟན་གྱི་ཞལ་ཏ་བས་ཀྱང་མལ་སྟན་སྦྱིན་པར་བྱའོ། །བཅོམ་ལྡན་འདས་ཀྱིས་གློ་བུར་དུ་འོངས་པའི་དགེ་སློང་གིས་རྒན་པ་བཞི་ལ་ཕྱག་བྱས་ཏེ་མདུན་དུ་འདུག་པར་བྱའོ། །ཞེས་
གསུངས་པ་དང། ཇི་ཙམ་ན་དགེ་སློང་གཞན་ཞིག་ལྗོངས་རྒྱུ་ཞིང་འགྲོ་བ་ལས་རྒྱལ་པོའི་ཁབ་ཏུ་ཕྱིན་ཏེ། དེས་དགེ་སློང་དག་ལ་ཚེ་དང་ལྡན་པ་གནས་བརྟན་ཀུན་ཤེས་ཀོའུ་དི་ནྱ་གང་ན་ཞེས་དྲིས་པ་
དང། དེ་དག་གིས་སྨྲས་པ། འོད་མའི་ཚལ་ནའོ། །དེ་འོད་མའི་ཚལ་དུ་སོང་སྟེ། དེའི་གནས་ཁང་གི་སྒོ་དལ་ནས་དལ་ནས་བརྡུངས་པ་དང། ཚེ་དང་ལྡན་པ་ཀུན་ཤེས་ཀོའུ་དི་ནྱས་སྒོ་རྡུང་བ་འདི་སུ་
ཞིག་ཡིན། ཞེས་སྨྲས་སོ། །དེས་སྨྲས་པ། གནས་བརྟན་བདག་ནི་གློ་བུར་དུ་མཆིས་པ་མིང་འདི་ཞེས་བགྱི་བ་ལགས་སོ། །དེས་ཚེ་དང་ལྡན་པ་ནང་དུ་ཞུགས་ལ་ངལ་སོས་ཤིག་ཅེས་སྨྲས་པ་དང་
དེས་སྨྲས་པ། གནས་བརྟན་འོད་སྲུང་ཆེན་པོ་ལ་ཕྱག་འཚལ་ན་དེ་གང་ན་བཞུགས་པ་གསུངས་ཤིག་དེས་ཚེ་དང་ལྡན་པ། དེ་ཤིང་པིབ་པ་ལའི་ཕུག་ན་འདུག་གི་སོང་ཞིག་ཅེས་སྨྲས་པ་དང་

[343B] བགས་[* BAGS ]ཡིས་དལ་ནས་དལ་ནས་སྒོ་བརྡུངས་པ་དང། ཚེ་དང་ལྡན་པ་འོད་སྲུང་ཆེན་པོས་སྒོ་བརྡུང་པ་འདི་སུ་ཡིན། །ཞེས་སྨྲས་སོ། །དེས་སྨྲས་པ། འཕགས་པ་བདག་
ནི་གློ་བུར་དུ་མཆིས་པ་མིང་འདི་ཞེས་བགྱི་བ་ལགས་སོ། དེས་ཚེ་དང་ལྡན་པ་ནང་དུ་ཞུགས་ལ་ངལ་སོས་ཤིག་ཅེས་སྨྲས་པ་དང་དེས་སྨྲས་པ། གནས་བརྟན་ཆེན་པོ་སྐུལ་བྱེད་ལ་ཡང་ཕྱག་
འཚལ་ན་དེ་གང་ན་བཞུགས་གསུངས་ཤིག་དེས་སྨྲས་པ། ཚེ་དང་ལྡན་པ་བྱ་རྒོད་ཕུང་པོའི་རི་ལ་འདུག་གི་དེར་སོང་ཞིག་དེ་བྱ་རྒོད་ཕུང་པོའི་རི་ལ་སོང་སྟེ། དེའི་གནས་ཁང་ལ་བགས་ཀྱི་དལ་
ནས་དལ་ནས་སྒོ་བརྡུངས་པ་དང། ཚེ་དང་ལྡན་པ་སྐུལ་བྱེད་ཆེན་པོས་སྒོ་རྡུང་པ་དེ་སུ་ཡིན། ཞེས་སྨྲས་པ་དང། དེས་སྨྲས་པ་གནས་བརྟན་བདག་ནི་གློ་བུར་དུ་མཆིས་པ་མིང་འདི་ཞེས་
བགྱི་བ་ལགས་སོ། །དེས་ཀྱང་ཚེ་དང་ལྡན་པ་ནང་དུ་ཞུགས་ལ་ངལ་སོས་ཤིག་ཅེས་སྨྲས་པ་དང། དེས་སྨྲས་པ། གནས་བརྟན་སྟོབས་བཅུ་འོད་སྲུང་ལ་ཕྱག་འཚལ་ན་དེ་གང་ན་བཞུགས་གསུངས་
ཤིག་དེས་སྨྲས་པ། ཚེ་དང་ལྡན་པ་སྡེ་ཅན་གྱི་ཕུག་ན་འདུག་གི་སོང་ཞིག་དེ་སྡེ་ཅན་གྱི་ཕུག་ཏུ་སོང་སྟེ། བགས་ཀྱིས་དལ་ནས་དལ་ནས་སྒོ་བརྡུངས་པ་དང། ཚེ་དང་ལྡན་པ་སྟོབས་བཅུ་འོད་
སྲུང་གི་སྒོ་རྡུང་བ་སུ་ཡིན་ཞེས་སྨྲས་སོ། །དེས་སྨྲས་པ། བདག་ནི་གློ་བུར་དུ་མཆིས་པ་མིང་འདི་ཞེས་བགྱི་བ་ལགས་སོ། །དེས་ཀྱང་ཚེ་དང་ལྡན་པ་ནང་དུ་ཞུགས་ལ་ངལ་སོས་ཤིག་ཅེས་སྨྲས་པ་

[344A]༄༅། །དང། དེས་སྨྲས་པ། གནས་བརྟན་ད་ནི་ནམ་ཡང་ནངས་ཏེ་བསོད་སྙོམས་ལ་ཡང་འཇུག་དགོས་ན། ཇི་ལྟར་ངལ་བསོ་མཆིའོ། །བཅོམ་ལྡན་འདས་ཀྱིས་ནི་
བདག་ཅག་གློ་བུར་དུ་ལྷགས་པ་ལམ་གྱིས་དུབ་པ་རྣམས་ཆད་པས་དགུམ་པའི་ལས་ཀྱི་དོན་དུ་རྒན་པ་བཞི་ལ་གློ་བུར་དུ་འོངས་པས་ཕྱག་བྱོས་ཤིག་ཅེས་གསུངས་ངོ། །ཞེས་དེའི་སྐབས་དགེ་
སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ངས་ས་ལ་འདུག་གོ་ཅོག་གི་གནས་བརྟན་ལ་མ་གསུངས་མོད་ཀྱི། འོན་ཀྱང་
གཙུག་ལག་ཁང་ན་གནས་པ་དེ་ཉིད་ཀྱི་གནས་བརྟན་ལ་ཕྱག་བྱའོ་།སྡོམ་ནི། སྟོན་ལ་ངག་ལྡན་གྱིས་ཞུས་ནས། མཁན་པོའི་རྗེས་སུ་སྤྱད་པ་དང། རི་དྭགས་ལ་ནི་ལྔ་བརྒྱ་དང། ཐ་མར་
གྱུར་པ་བདུན་བརྒྱའོ། །སངས་རྒྱས་བཅོམ་ལྡན་འདས་རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ་།དེ་ནས་ཚེ་དང་ལྡན་པ་ངག་ལྡན་དགོངས་ཀ་ནང་དུ་ཡང་
དག་འཇོག་ལས་ལངས་ནས། བཅོམ་ལྡན་འདས་གང་ན་བ་དེར་སོང་སྟེ་ཕྱིན་ནས། བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ་ཕྱོགས་གཅིག་
ཏུ་འདུག་ནས། བཅོམ་ལྡན་འདས་ལ་ཚེ་དང་ལྡན་པ་དག་ལྡན་གྱིས་འདི་སྐད་གསོལ་ཏོ། །བཙུན་པ་དགེ་སློང་ལྷན་ཅིག་གནས་པ་དང། ཉེ་གནས་རྣམས་ཀྱིས་མཁན་པོ་དང། སློབ་དཔོན་ལ་ཇི་

[344B] ངག་ལྡན། དགེ་སློང་ལྷན་ཅིག་གནས་པ་དང། ཉེ་གནས་རྣམས་ཀྱིས་ཀུན་ཏུ་སྤྱད་པའི་ཆོས་ངས་ཡང་དག་པར་བཅའ་བར་བྱའོ། །དགེ་སློང་ལྷན་ཅིག་གནས་པ་དང། ཉེ་གནས་
རྣམས་ཀྱིས་ནང་པར་སྔར་ལངས་ཏེ། མཁན་པོ་དང་སློབ་དཔོན་ལ་ཁམས་མཉམ་མམ། ཞེས་དྲི་བར་བྱའོ། །གལ་ཏེ་མཁན་པོ་ཁམས་མི་མཉམ་མོ། །ཞེས་ཟེར་ན། དེའི་ནད་དྲིས་ཏེ་སྨན་པ་ལ་བཞིན་
བཟང་བདག་གི་མཁན་པོ་འདི་འདྲ་བར་ན་བར་གྱུར་ན། སྨན་སྟོན་ཅིག་ཅེས་དྲིས་ལ། ཇི་ལྟར་བསྒོ་བ་དེ་ལྟར་བྱའོ། །དེ་ལྟར་འབྱོར་ན་ལེགས། གལ་ཏེ་མ་འབྱོར་ན་དེའི་ཉེ་དུ་དག་ལ་བསླང་བར་བྱའོ།།
གལ་ཏེ་ཉེ་དུ་མང་པོར་གྱུར་ན། དེས་མཁན་པོའི་ཉེ་དུ་གང་ལས་སྨན་བསླང་བར་བགྱི་ཞེས་དྲི་ཞིང། གང་ལ་བསྟན་པ་དེའི་དྲུང་ནས་བསླང་བར་བྱའོ། །ཉེ་དུ་མེད་ན་བྲམ་ཟེ་དང། ཁྱིམ་བདག་གང་ལ་
བསྟན་པ་དེ་ལས་བསླང་བར་བྱའོ། །གལ་ཏེ་དེ་ལྟ་བུ་ཡང་མེད་ན་སྨན་ཁང་ནས་བསླང་བར་བྱའོ། །གལ་ཏེ་དེ་ནས་ཀྱང་མ་རྙེད་ན་རང་གིས་ལས་ལ་བལྟ་ཞིང་བཟའ་བ་དང། བཏུང་བ་དང། མྱང་
བ་ཙམ་ལ་གནས་པར་བྱའོ། །ཇི་སྟེ་མིན་བར་གྱུར་པ་ཞིག་ན་སོ་ཤིང་བཟའ་བར་བྱ་ཞིང། ཕྱོགས་གང་དུ་མཁན་པོས་སོ་ཤིང་བོར་བའི་ཕྱོགས་སུ་ཕྱག་དར་དང། དཀྱིལ་འཁོར་བྱས་ནས་སྟ་ན་གདིང་
ཞིང། ཆུ་སྣོད་དང། ཆོལ་ཟངས་དང། འདག་ཆལ་དང། སོ་ཤིང་གཞག་པར་བྱའོ། །སོ་ཤིང་བོར་ནས་ཆོལ་ཟངས་བསླང་བར་བྱའོ་།གལ་ཏེ་མིག་ནད་ཅན་ཞིག་ན། སྨན་པས་བསྒོ་བའི་མིག་སྨན་སྦྱར་

[345A]༄༅། །བར་བྱ་སྟེ། མིག་སྨན་སྦྱར་ནས་སྦྱིན་པར་བྱ་ཞིང། དེ་སླར་ཡང་བླང་བར་བྱའོ། །ཆོས་གོས་དག་ཀྱང་སྦྱིན་པར་བྱ་ཞིང། ནམ་ཆོས་གོས་བགོས་ནས་མཆོད་རྟེན་
དག་ལ་ཕྱག་བྱེད་ན། དེ་ནས་གནས་ཁང་ཆག་ཆག་གིས་གདབ་ཅིང་ཕྱག་དར་བྱའོ། །གལ་ཏེ་རྡུལ་ཡོད་པར་གྱུར་ན་བ་ལང་གི་ལྕི་བའམ། ལོ་མ་སྔོན་པོས་ཇི་ཙམ་པ་དེ་བྱུག་པར་བྱའོ། །དེ་ནས་
མཆོད་རྟེན་ལ་ཕྱག་བྱ་ཞིང། ཚངས་པ་མཚུངས་པར་སྤྱོད་པ་ལ་ཡང་ཅི་ནུས་ཀྱིས་ཕྱག་བྱའོ། །དེ་ནས་བསམ་གཏན་དང། ཀློག་པའི་སྦྱོར་བས་གནས་པར་བྱའོ། །དུས་ཚོད་ཤེས་ནས་ལྷུང་
བཟེད་གཉིས་བཀྲུས་ཏེ། གལ་ཏེ་བསོད་སྙོམས་པ་ཞིག་ན་ལྷུང་བཟེད་ལྕི་བ་དེ་དག་གིས་བཀུར་བར་བྱ་ཞིང། གང་ཡང་བ་དེ་མཁན་པོ་ལ་སྦྱིན་པར་བྱའོ། །གལ་ཏེ་གང་གྲང་བའི་དུས་སུ་གྱུར་
ན་སྣམ་སྦྱར་གང་ལྕི་བ་དེ་མཁན་པོ་ལ་སྦྱིན་པར་བྱ་ཞིང་གང་ཡང་བ་དེ་བདག་གིས་བགོ་བར་བྱའོ། །ཇི་སྟེ་དྲོ་བ་ཞིག་ཏུ་གྱུར་ན་གང་ཡང་བ་དེ་མཁན་པོ་ལ་སྦྱིན་པར་བྱ་ཞིང། གང་ལྕི་བ་དེ་
བདག་གིས་བཀུར་བར་བྱའོ། །གལ་ཏེ་ལམ་མི་བདེ་བར་གྱུར་ན་སྔོན་དུ་འགྲོ་བར་བྱ་ཞིང། ཅི་སྟེ་བདེ་བ་ཞིག་ན་ཕྱི་བཞིན་འགྲོ་བར་བྱའོ། །གལ་ཏེ་ཆུ་རྒལ་བར་གྱུར་ན་མཁན་པོའི་ལག་པ་ནས་
བཟུང་བར་བྱའོ། །སྤྱོད་ཡུལ་དུ་འགྲོ་བ་ན་མཁན་པོ་ལ། མཁན་པོ་བསོད་སྙོམས་ལ་ལྷན་ཅིག་གཤེགས་སམ། འོན་ཏེ་སོ་སོར་གཤེགས། ཞེས་དྲིས་ཤིག་གལ་ཏེ་ལྷན་ཅིག་གོ་ཞེས་

[345B] དེ་བཞིན་དུ་ལྷན་ཅིག་ཏུ་འགྲོ་བར་བྱ་ཞིང་སོང་བ་ལས་གལ་ཏེ་ཕྱེ་ཞིག་རྙེད་ན་བདག་གི་ལྷུང་བཟེད་དུ་བླང་བར་བྱའོ། །ཅི་སྟེ་འབྲས་ཆན་ཞིག་ན་ནི་མཁན་པོའི་ལྷུང་བཟེད་དུ་ལྷུགས་ཤིག་
ཅེས་སྨྲ་བར་བྱའོ། །མོན་སྲན་གྲེའུ་ལས་བྱས་པའམ། འབྲས་ཕྱེ་ལས་བྱས་པའི་བཟའ་བ་རྙེད་ན་བདག་གི་ལྷུང་བཟེད་དུ་བླང་བར་བྱའོ། །ཅི་སྟེ་བཟའ་བ་ཁ་ན་ད་ཞིག་རྙེད་ན་མཁན་པོའི་ལྷུང་བཟེད་
དུ་ལྷུགས་ཤིག་ཅེས་སྨྲ་བར་བྱའོ། །ཅི་སྟེ་དར་བ་བསྐོལ་བའམ་རྩབ་མོའི་ཁུ་བ་བསྐོལ་པ་ཞིག་རྙེད་ན་བདག་གི་ལྷུང་བཟེད་དུ་བླང་བར་བྱའོ། །ཅི་སྟེ་འོ་མའམ། ཞོའམ། ཁུ་བ་སྦྱར་བ་ཞིག་
ན་མཁན་པོའི་ལྷུང་བཟེད་དུ་ལྷུགས་ཤིག་ཅེས་སྨྲ་བར་བྱའོ། །དེ་ནས་གནས་ཁང་དུ་ཕྱིན་ནས་དཀྱིལ་འཁོར་གཉིས་བྱ་ཞིང། ལོ་མ་ལྷགས་པ་དག་བླངས་ནས། སྟན་གཉིས་གཞག་པར་
བྱའོ། །དེ་ནས་འདུག་སྟེ་ཟས་ཀྱི་བྱ་བ་བྱའོ། །ཅི་སྟེ་བསོད་སྙོམས་ལ་སོ་སོར་སོང་ན། བསོད་སྙོམས་བླངས་པ་དག་མཁན་པོ་ལ། མཁན་པོ་བསོད་སྙོམས་འདི་ནི་བདག་གིས་རྙེད་དོ། །དེ་ལས་
གང་བཞེད་པ་དེ་བླང་དུ་གསོལ་ཞེས་སྨྲ་བར་བྱའོ། །དེས་ཀྱང་དེ་ལ་ཚོད་རིག་པར་བྱོས་ཤིག་ཅི་སྟེ་དགེ་འདུན་ལས་འཐོབ་པར་འགྱུར་བ་ཞིག་ན། སྣོད་དག་བཀྲུས་ལ་ཚང་མང་དུ་སོང་སྟེ། གཙང་
སྦྱོར་ལ་དྲི་བར་བྱ་སྟེ། ཚེ་དང་ལྡན་པ་དེང་དགེ་འདུན་གྱི་སྐྱུ་རུམ་ཅི་ཞིག་བྱས། དེས་ཀྱང་གུས་པར་གྱིས་ལ། དེ་ལ་སྨྲ་བར་བྱའོ། །དེ་ནས་དེས་མཁན་པོ་ལ། མཁན་པོ་དགེ་འདུན་གྱི་སྐྱུ་རུམ་

[346A]༄༅། །འདི་དང་འདི་ལྟ་བུ་ཞིག་བགྱིས་ན། དེ་ལས་གང་བཞེད་པ་དེ་བླང་དུ་གསོལ། ཞེས་སྨྲོས་ཤིག་དེས་ཀྱང་དྲོད་རིག་པར་བྱོས་ཤིག་དེ་ནས་ཕྱོགས་གང་དུ་
མཁན་པོས་ལག་པ་བཀྲུས་པའི་ས་ཕྱོགས་དེར་དཀྱིལ་འཁོར་བྱོས་ལ་སྟན་དང། རིལ་བ་སྤྱི་བླུགས་དང། འདག་ཆལ་དང། སོ་ཤིང་དག་ཉེ་བར་གཞག་པར་བྱ་ཞིང། མཁན་
པོའི་རྐང་པ་ཡང་བཀྲུ་བར་བྱའོ། །རྐང་པ་བཀྲུས་ནས་ལྷ་མ་གཉིས་བྱི་དོར་བྱས་ཏེ་སྦྱིན་པར་བྱའོ། །ཁྲུས་མི་བྱེད་ན་ཆུ་དང། ས་དང། འབྲུ་མར་གྱི་སྣོད་དག་སྦྱིན་པར་བྱའོ། །དེ་ནས་
ཟས་ཀྱི་སྙོམས་པ་བསྡུས་ནས། མཁན་པོ་ལ་ཅི་འདི་ཉིད་དུ་དགེ་བའི་ཕྱོགས་མཛད་དམ། འོན་ཏེ་ཉིན་པར་གནས་པར་གཤེགས། ཞེས་དྲི་བར་བྱའོ། །གལ་ཏེ་ཉིན་པར་གནས་པར་འགྲོ་
ཞེས་ཟེར་ན། དེས་སྟན་བླངས་ནས་འགྲོ་ཞིང། ཉིན་པར་གནས་པར་ཕྱག་དར་དང། ཆག་ཆག་བྱོས་ལ། སྟན་གདིང་བར་བྱ་ཞིང། དུས་དུས་སུ་བ་ལང་གཞོན་ནུའི་ལྕི་བས་བསྐུ་བར་བྱའོ། །
གལ་ཏེ་བཀླག་པ་རྒྱས་པར་བྱེད་ན་དེ་ལ་བསྟན་པར་བྱའོ། །ཅི་སྟེ་བསམ་གཏན་རྒྱས་པར་བྱེད་ན་ཡིད་ལ་བྱ་བ་བསྟན་པར་བྱའོ། །ཉིན་པར་གནས་པ་ནས་འོངས་ནས། མལ་སྟན་བརྟགས་ནས་
ལག་པ་དང་རྐང་པ་བཀྲུས་ཏེ་མཆོད་རྟེན་ལ་ཕྱག་བྱའོ། །ཚངས་པ་མཚུངས་པར་སྤྱོད་པ་ལ་ཡང་ཕྱག་བྱོས་ལ། མཁན་པོའི་ཁྲིའུ་དང། ཆུ་དང། ལྷམ་དང། འབྲུ་མར་གྱི་སྣོད་དག་ཉེ་བར་

[346B] །གལ་ཏེ་རྐང་པ་འཁྲུ་ན་བཀྲུས་ལ་བསྐུ་བར་བྱའོ། །དེ་ལྟ་མ་ཡིན་ན་ཆུ་དང་ས་སྦྱིན་པར་བྱའོ། །གལ་ཏེ་གྲང་བའི་དུས་སུ་གྱུར་ན་དུས་བྱིན་གྱིས་རློབས་ལ་མེ་བུད་པར་བྱའོ། །དྲོ་བར་གྱུར་ན་
གློར་བསིལ་ཡབ་གཞག་པར་བྱའོ། །དེས་ཀྱང་དུས་ཤེས་པར་བྱ་སྟེ་བཟླས་པ་དང། ཁ་ཏོན་བྱེད་དུ་གཞུག་གོ། །ལྷུང་བཟེད་ལ་སོགས་པ་ལས་གང་ཅུང་ཟད་ཅི་བྱ་བ་དེ་ཐམས་ཅད་སྔར་མཁན་པོ་དང་སློབ་
དཔོན་གྱི་བྱས་ལ་ཕྱིས་བདག་གི་བྱའོ། །ངག་ལྡན། ལྷན་ཅིག་སྤྱོད་པ་དང། ཉེ་གནས་དག་གིས་མཁན་པོ་དང། སློབ་དཔོན་ལ་དེ་ལྟར་ཉེ་བར་བསྒྲུབ་པར་བྱ་སྟེ། རྣམ་པ་དེ་ལྟ་བུས་མཁན་པོ་དང་སློབ་
དཔོན་ལ་ལྷན་ཅིག་སྤྱོད་པ་དང། ཉེ་གནས་རྣམས་ཀྱིས་བསྒྲུབས་ན་ཆུའི་ནང་གི་མེ་ཏོག་ཨུཏྤ་ལ་བཞིན་དུ་དགེ་བའི་ཆོས་མངོན་པར་འཕེལ་བར་འགྱུར་རོ།། །།འདུལ་བ་ཕྲན་ཚེགས་ཀྱི་
གཞི། བམ་པོ་ཞེ་དགུ་པ། གླེང་གཞི་ནི་རྒྱལ་པོའི་ཁབ་ནའོ། །དེ་ནས་ཡང་དེའི་ཚེ་རི་ནག་པོ་ལ་དགེ་སློང་འགྲོ་མགྱོགས་དང། ནབ་སོ་དང། དགེ་སློང་དམར་སེར་དག་ཁྱིམ་སུན་འབྱིན་པ། སྡིག་
པའི་ཆོས་ཀུན་ཏུ་སྤྱོད་པ་དག་གནས་སོ། །དེ་དག་བུད་མེད་དག་དང་ལྷན་ཅིག་ཏུ་འདུག་ལྷན་ཅིག་ཁ་དཔྱ་ཟེར། ལྷན་ཅིག་རྩེ་བར་བྱེད་ལྷན་ཅིག་ཅ་ཅོ་འདོན། །འཕྱར་གཡེང་དང། ལུས་ཀྱིས་
སྙོགས་པར་བྱེད། སྟན་གཅིག་ལ་འདུག་པར་བྱེད། སྣོད་གཅིག་ཏུ་ལོངས་སྤྱོད་པར་བྱེད། ཕོར་བུ་གཅིག་ཏུ་ཆང་རྣམ་པ་མང་པོ་འཐུང་བར་བྱེད། མེ་ཏོག་འཐོག་པར་བྱེད། འཐོག་ཏུ་འཇུག་

[347A]༄༅། །ཕྲེང་བ་བརྒྱུད་པར་བྱེད། བརྒྱུད་དུ་འཇུག་མེ་ཏོག་རྒྱན་དག་འཆིང་ཞིང་འཆིང་དུ་འཇུག་གར་བྱེད། བྱེད་དུ་འཇུག་གླུ་ལེན་པར་བྱེད། རོལ་མོའི་ཆ་བྱད་
འབུད་པར་བྱེད། འབུད་དུ་འཇུག་གར་མཁས་པ་དང། གླུ་སྙན་པ་དང། རོལ་མོའི་ཆ་བྱད་འབུད་མཁས་པ་ལ་གླ་སྦྱིན་པར་བྱེད། གོས་རྣམས་བརྫེས་ནས་རྒྱུག་པར་བྱེད། མཆོང་བར་
བྱེད། རྒལ་བར་བྱེད། རྐང་པ་གཅིག་བསྐུམ་སྟེ་སྐོར་བར་བྱེད། ལག་འགྲོས་ཀྱིས་ཀྱང་སྐོར་བར་བྱེད། ཉ་ཚར་གྱིས་ཀྱང་སྐོར་བར་བྱེད། ཆུ་བགགས་ཤིང་གཏོང་བར་བྱེད། ཆུ་ལ་སྦལ་པའི་
སྐད་འབྱིན། ཆུ་ལ་རྔའི་སྒྲ་ཡང་འབྱིན། གླང་པོ་ཆེའི་སྐད་ཀྱང་འབྱིན། ཁྲུང་ཁྲུང་གི་སྐད་ཀྱང་འབྱིན། རྟའི་སྐད་ཀྱང་འབྱིན། ཁྱུ་མཆོག་འགྱིང་པའི་སྐད་ཀྱང་འབྱིན། ཁས་རྫ་རྔའི་སྒྲ་ཡང་འབྱིན་
ཁས་དུང་དང། ཁས་རྔ་དང། རྨ་བྱའི་སྐད་ཀྱང་འབྱིན། ཁུ་བྱུག་གི་སྐད་ཀྱང་འབྱིན། གླང་པོ་ཆེའི་འཐབ་མོ་ཡང་བྱེད་རྟའི་འཐབ་མོ་དང། ཁྱུ་མཆོག་གི་འཐབ་མོ་དང། མ་ཧེའི་འཐབ་མོ་
དང། རའི་འཐབ་མོ་དང། ལུག་ཐུག་གི་འཐབ་མོ་དང། བུད་མེད་ཀྱི་འཐབ་མོ་དང། སྐྱེས་པའི་འཐབ་མོ་དང། གཞོན་ནུ་མའི་འཐབ་མོ་དང། བྱ་གག་གི་འཐབ་མོ་དང། སྲེག་པའི་འཐབ་མོ་དང་
འུར་པའི་འཐབ་མོ་དང། བྱ་གག་དང། སྲེག་པ་དང། འུར་པ་དག་གི་འཐབ་མོ་ཡང་བྱེད། བྱེད་དུ་འཇུག་ཅིང། གཞན་ཡང་དགེ་སྦྱོང་གི་ལས་མ་ཡིན་པ་བྱེད་དེ། དེ་དག་གི་ཚུལ་དང། སྤྱོད་

[347B] ལོག་པར་སྒྲུབ་པ་དེས་རི་ནག་པོར་དགེ་སློང་མ་འོངས་པ་རྣམས་ནི་མི་འོང་ཞིང། འོངས་པ་རྣམས་ཀྱང་མི་འདོད་པས་རི་ནག་པོའི་གནས་འདོར་བར་བྱེད་དོ། །རི་ནག་པོ་ན་གནས་པའི་བྲམ་ཟེ་
དང། ཁྱིམ་བདག་རྣམས་འདི་ལྟར་དགེ་སློང་འདི་དག་ནི་དགེ་སྦྱོང་གི་ལས་མ་ཡིན་པ་བྱེད་དོ་ཞེས་ཁ་ཟེར་བར་བྱེད། འཕྱ་བར་བྱེད་ཕྱར་ཀ་གཏོང་བར་བྱེད་དོ། །ཞེས་སྐབས་དེ་དགེ་སློང་རྣམས་
ཀྱིས་ཐོས་ནས། བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་བྲམ་ཟེ་དང། ཁྱིམ་བདག་ཁ་ཟེར་ཞིང་འཕྱ་བ་དང། ཕྱར་ཀ་གཏོང་བ་ནི་གནས་
ཡིན་ཏེ། དེ་ལྟ་བས་ན་དགེ་སློང་དག་གིས་དགེ་སྦྱོང་གི་ཚུལ་མ་ཡིན་པའི་ལས་དེ་ལྟ་བུ་མི་བྱ་ཞིང་བྱེད་དུ་ཡང་མི་གཞུག་གོ། །དགེ་སློང་དག་གིས་དེ་ལྟ་བུའི་དགེ་སྦྱོང་གི་ཚུལ་མ་ཡིན་པའི་ལས་བྱས་སམ་
བྱེད་དུ་བཅུག་ན་འགལ་ཚབས་ཅན་དུ་འགྱུར་རོ། །སངས་རྒྱས་བཅོམ་ལྡན་འདས་རྒྱལ་པོའི་ཁབ་བྱ་རྒོད་ཕུང་པོའི་རི་ལ་བཞུགས་སོ་།དེ་ནས་ཡང་དེའི་ཚེ་ལུས་འཕགས་མའི་བུ་ཡུལ་མ་ག་དཧའི་རྒྱལ་
པོ་མ་སྐྱེས་དགྲ་དང། ཡུལ་སྤོང་བྱེད་པ་རྣམས་ཕན་ཚུན་མི་མཐུན་པར་གྱུར་ནས། དེས་འཁོར་དེ་རྣམས་ལ་ཚིག་འདི་སྐད་ཅེས་སྨྲས་སོ་།ངས་ཡུལ་སྤོང་བྱེད་བ་རྣམས་འབྱོར་བ་དང། རྒྱས་པ་དང་
བདེ་བ་དང། ལོ་ལེགས་པ་དང། སྐྱེ་བོ་དང། མི་མང་པོས་གང་བ་འདི་གཞོམ་པར་བྱ། ཐལ་བར་བྱ། ཚུལ་མ་ཡིན་པས་རྨེག་མེད་པར་བྱའོ་ཞེས་སྨྲས་སོ། །དེ་ནས་ལུས་འཕགས་མའི་བུ་ཡུལ་

[348A]༄༅། །མ་ག་དཧའི་རྒྱལ་པོ་མ་སྐྱེས་དགྲས་ཡུལ་མ་ག་དཧའི་སྣ་ཆེན་པོ་ལ་གཏོགས་པའི་བྲམ་ཟེ་དབྱར་བྱེད་ལ་འདི་སྐད་ཅེས་སྨྲས་སོ། །དབྱར་བྱེད་ཚུར་ཤོག་བཅོམ་
ལྡན་འདས་གང་ན་བ་དེར་སོང་ལ། སོང་ནས་ངའི་ཚིག་གིས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་བྱོས་ལ། གནོད་པ་ཆུང་ངམ་ཉམ་ང་བ་མི་མ་ངའམ། བསྐྱོད་པ་ཡང་ངམ་
འྪོའམ། སྟོབས་དང། བདེ་བ་ལ་རེག་པར་གནས་སམ། ཁ་ན་མ་ཐོ་བ་མི་མྔའམ། ཞེས་སྙུན་གསོལ་ལ། འདི་སྐད་ཅེས་བཙུན་པ་ལུས་འཕགས་མའི་བུ་ཡུལ་ག་དཧའི་རྒྱལ་པོ་མ་སྐྱེས་
དགྲ་དང། ཡུལ་སྤོང་བྱེད་པ་རྣམས་ཕན་ཚུན་མི་མཐུན་པར་གྱུར་ཏེ། དེས་འཁོར་རྣམས་ལ་ཚིག་འདི་སྐད་ཅེས་མཆིའོ། །ངས་ཡུལ་སྤོང་བྱེད་པ་རྣམས་འབྱོར་བ་དང། རྒྱས་པ་དང། བདེ་བ་
དང། ལོ་ལེགས་པ་དང། སྐྱེ་བོ་དང། མི་མང་པོས་གང་བ་འདི་གཞོམ་པར་བྱ། །ཐལ་བར་བྱ། ཚུལ་མ་ཡིན་པས་རྨེག་མེད་པར་བྱའོ་ཞེས་མཆི་ན། དེ་ལ་བཅོམ་ལྡན་འདས་ཀྱིས་བཀའ་ཅི་
སྩལ། ཅེས་ཞུས་ལ། བཅོམ་ལྡན་འདས་ཀྱིས་ཇི་ལྟར་ལུང་བསྟན་བ་དེ་བཞིན་དུ་ཟུང་ཞིག་དབྱར་བྱེད། དེ་ཅིའི་ཕྱིར་ཞེ་ན། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་
སངས་རྒྱས་རྣམས་ནི་ལོག་པར་གསུངས་པ་མ་ཡིན་ནོ། །ཞེས་སྨྲས་ནས། ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ཀྱིས། ལྷ། བཀའ་བཞིན་འཚལ་ཞེས་ལུས་འཕགས་

[348B]མཉན་ནས། རྟ་རྒོད་མ་དང་ལྡན་པའི་ཤིང་རྟ་ཐམས་ཅད་ནས་དཀར་བའི་ནང་དུ་ཞུགས་ཏེ། གསེར་གྱི་འཁར་བ་དང། རིལ་བ་སྤྱི་བླུགས་ཐོགས་
བཞིན་དུ་རྒྱལ་པོའི་ཁབ་ནས་བྱུང་སྟེ། བཅོམ་ལྡན་འདས་ལ་བལྟ་བ་དང། བསྙེན་བཀུར་བྱ་བའི་ཕྱིར། བཅོམ་ལྡན་འདས་ཀྱི་སྤྱན་སྔར་སོང་སྟེ། དེ་ཇི་ཙམ་བཞོན་པའི་ས་དེའི་བར་དུ་བཞོན་
པས་སོང་ནས། བཞོན་པ་ལས་བབས་ཏེ། རྐང་པས་བྱ་རྒོད་ཕུང་པོའི་རི་ལ་འཛེགས་ནས། བཅོམ་ལྡན་འདས་གང་ན་བ་དེར་སོང་སྟེ་ཕྱིན་ནས། བཅོམ་ལྡན་འདས་དང་ལྷན་ཅིག་མངོན་དུ་ཡང་
དག་པར་དགའ་བ་དང། ཡང་དག་པར་མགུ་བར་འགྱུར་བའི་གཏམ་རྣམ་པ་སྣ་ཚོགས་བྱས་ཏེ། ཕྱོགས་གཅིག་ཏུ་འདུག་གོ། །ཕྱོགས་གཅིག་ཏུ་འདུག་ནས། བཅོམ་ལྡན་འདས་ལ། ཡུལ་མ་
ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ཀྱིས་འདི་སྐད་ཅེས་གསོལ་ཏོ། །ཀྱེ་གོའུ་ཏ་མ་བཅོམ་ལྡན་འདས་གོའུ་ཏ་མ་ཁྱོད་ཀྱི་ཞབས་ལ་ལུས་འཕགས་མའི་བུ་ཡུལ་མ་ག་དཧའི་རྒྱལ་པོ་མ་
སྐྱེས་དགྲ་མགོ་བོས་ཕྱག་འཚལ་ནས་གནོད་པ་ཆུང་ངམ། ཉམ་ང་བ་མི་མྔའམ། བསྐྱོད་པ་ཡང་ངམ། སྟོབས་དང། བདེ་བ་ལ་རེག་པར་གནས་སམ། ཁ་ན་མ་ཐོ་བ་མི་མྔའམ་ཞེས་སྙུན་
གསོལ་ལགས་སོ། །ལུས་འཕགས་མའི་བུ་ཡུལ་མ་ག་དཧའི་རྒྱལ་པོ་མ་སྐྱེས་དགྲ་དང། དབྱར་བྱེད་ཁྱོད་ཀྱང་བདེ་ལེགས་སུ་གྱུར་ཅིག་ཀྱེ་གོའུ་ཏ་མ་ལུས་འཕགས་མའི་བུ་ཡུལ་མ་ག་དཧའི་

[349A]༄༅། །རྒྱལ་པོ་མ་སྐྱེས་དགྲ་དང། ཡུལ་སྤོང་བྱེད་པ་རྣམས་ལྷན་ཅིག་ཏུ་མི་མཐུན་པར་གྱུར་ནས། དེས་འཁོར་རྣམས་ལ་འདི་སྐད་ཅེས་མཆིའོ། །ངས་ཡུལ་སྤོང་བྱེད་
པ་རྣམས་འབྱོར་པ་དང། རྒྱས་པ་དང། བདེ་བ་དང། ལོ་ལེགས་པ་དང། སྐྱེ་བོ་དང། མི་མང་པོས་གང་བ་འདི་གཞོམ་པར་བྱ། ཐལ་བར་བྱ། ཚུལ་མ་ཡིན་པས་རྨེག་མེད་པར་བྱའོ་ཞེས་
མཆི་ན། ཀྱེ་བཅོམ་ལྡན་འདས་གོའུ་ཏ་མ་བཀའ་ཅི་སྩལ། དབྱར་བྱེད་འདི་ནི་གཅིག་ཏུ་ངེས་པ་མ་ཡིན་ཏེ། དབྱར་བྱེད་ང་དུས་གཅིག་ཅིག་ན་ཡུལ་སྤོང་བྱེད་ཙ་པ་ལའི་མཆོད་རྟེན་གྱི་དྲུང་
ན་བཞུགས་པ་ན། ངས་ཡུལ་སྤོང་བྱེད་ཀྱི་གནས་དེར་ཡོངས་སུ་ཉམས་པར་མི་འགྱུར་བའི་ཆོས་བདུན་བཤད་དོ། །དབྱར་བྱེད་ཇི་སྲིད་དུ་ཡུལ་སྤོང་བྱེད་པ་དག་ཡོངས་སུ་ཉམས་པར་མི་
འགྱུར་བའི་ཆོས་བདུན་ཡང་དག་པར་བླངས་ནས་སྤྱོད་ཅིང། ཡུལ་སྤོང་བྱེད་པ་རྣམས་ལ་ཡོངས་སུ་ཉམ་པར་མི་འགྱུར་བའི་ཆོས་བདུན་ཀུན་ཏུ་སྣང་ན། ཡུལ་སྤོང་བྱེད་པ་རྣམས་འདོད་པའི་
དགེ་བའི་ཆོས་འཕེལ་བར་འགྱུར་གྱི། ཉམས་པར་མི་འགྱུར་རོ། །གོའུ་ཏ་མ་འདི་ལྟར་མདོར་བཀའ་སྩལ་གྱི། དེ་རྣམ་པར་མ་ཕྱེ་བས་བདག་གིས་དོན་རྒྱས་པར་མ་འཚལ་ན། གོའུ་ཏ་མས་
མདོར་གསུངས་པའི་དོན་དེ་རྣམ་པར་ཕྱེ་སྟེ་རྒྱས་པར་བཤད་ན། འདི་ལྟར་བཅོམ་ལྡན་འདས་གོའུ་ཏ་མས་རྣམ་པར་ཕྱེ་སྟེ་རྒྱས་པར་གསུངས་པའི་དོན་དེ་བདག་གིས་ལེགས་པར་འཚལ་

[349B] །དེ་ནས་ཡང་དེའི་ཚེ་བཅོམ་ལྡན་འདས་ཀྱི་སྣམ་ལོགས་ན་ཚེ་དང་ལྡན་པ་ཀུན་དགའ་བོ་བསིལ་ཡབ་ཐོགས་ཏེ། བཅོམ་ལྡན་འདས་ལ་གཡོབ་ཅིང་འདུག་གོ་དེ་ནས་བཅོམ་
ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཅི་ཀུན་དགའ་བོ་ཡུལ་སྤོང་བྱེད་པ་རྣམས་ཡང་དང་ཡང་དུ་འདུ་ཞིང་ཡང་དང་ཡང་དུ་འདུ་བ་ལས་རིང་དུ་གནས་པར་ཐོས་སམ་
བཙུན་པ་བདག་གིས་ནི་ཐོས་ལགས་ཏེ། ཡུལ་སྤོང་བྱེད་པ་རྣམས་ཡང་དང་ཡང་དུ་འདུ་ཞིང། ཡང་དང་ཡང་དུ་འདུ་བ་ལས་རིང་དུ་གནས་ལགས་སོ། །དབྱར་བྱེད་ཇི་སྲིད་དུ་ཡུལ་སྤོང་བྱེད་པ་རྣམས་
ཡང་དང་ཡང་དུ་འདུ་ཞིང་རིང་དུ་གནས་པ་ལས། ཡུལ་སྤོང་བྱེད་པ་རྣམས་ཀྱི་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་པར་ཤེས་པར་བྱའོ། །ཅི་ཀུན་དགའ་བོ་ཡུལ་སྤོང་
བྱེད་པ་རྣམས་མཐུན་པར་འདུག་ཅིང་མཐུན་པར་འྒྲོའམ། ཡུལ་སྤོང་བྱེད་པ་རྣམས་ཀྱི་དགོས་པ་དང། བྱ་བ་མཐུན་པར་བྱེད་པར་ཐོས་སམ། བཙུན་པ་བདག་གིས་ཐོས་ལགས་ཏེ་
ཡུལ་སྤོང་བྱེད་པ་རྣམས་མཐུན་ལགས་སོ། །ཞེས་བྱ་བའི་བར་གོང་མ་བཞིན་དུའོ། །དབྱར་བྱེད་ཇི་སྲིད་དུ་ཡུལ་སྤོང་བྱེད་པ་རྣམས་མཐུན་པར་འདུག་ཅིང་མཐུན་པར་འགྲོ་བ་དང། ཡུལ་སྤོང་
བྱེད་པ་རྣམས་ཀྱི་དགོས་པ་དང། བྱ་བ་མཐུན་པར་བྱས་པ་ལས། ཡུལ་སྤོང་བྱེད་པ་རྣམས་ཀྱི་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །ཅི་ཀུན་

[350A]༄༅། །དགའ་བོ་ཡུལ་སྤོང་བྱེད་པ་རྣམས་སྨོན་པ་མ་ཡིན་པ་ལ་ནི་སྨོན་པར་མི་བྱེད། སྨོན་པ་ནི་ཀུན་ཏུ་འདོར་བར་མི་བྱེད་ཅིང། ཇི་ལྟར་ཡུལ་སྤོང་བྱེད་པ་རྣམས་ཀྱིས་
ཁྲིམས་བཅས་པ་བཞིན་ཡང་དག་པར་བླངས་ནས་སྤྱོད་དོ། །ཞེས་ཐོས་སམ། བཙུན་པ་བདག་གིས་ཐོས་ལགས་ཏེ། ཡུལ་སྤོང་བྱེད་པ་རྣམས་སྨོན་པ་མ་ཡིན་པ་ལ་ནི་སྨོན་པར་མི་བགྱིད་
སྨོན་པ་ནི་ཀུན་ཏུ་འདོར་བར་མི་བགྱིད་ཅིང། ཇི་ལྟར་ཡུལ་སྤོང་བྱེད་པ་རྣམས་ཀྱིས་ཁྲིམས་བཅས་པ་བཞིན་ཡང་དག་པར་བླངས་ནས་སྤྱོད་ལགས་སོ། །དབྱར་བྱེད་ཇི་སྲིད་དུ་ཡུལ་སྤོང་བྱེད་
པ་རྣམས་སྨོན་པ་མ་ཡིན་པ་ལ་ནི་སྨོན་པར་མི་བྱེད། སྨོན་པ་ནི་ཀུན་ཏུ་འདོར་བར་མི་བྱེད་ཅིང། ཇི་ལྟར་ཡུལ་སྤོང་བྱེད་པ་རྣམས་ཀྱིས་ཁྲིམས་སུ་བཅས་པ་བཞིན་དུ་ཡང་དག་པར་བླངས་
ནས་ཀུན་ཏུ་སྤྱོད་པ་ལས། ཡུལ་སྤོང་བྱེད་པ་རྣམས་ཀྱི་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །ཅི་ཀུན་དགའ་བོ་ཁྱོད་ཀྱིས་ཡུལ་སྤོང་
བྱེད་པ་རྣམས་ཀྱིས། སྤོང་བྱེད་ཀྱི་བུད་མེད་རྣམས་དང། སྤོང་བྱེད་ཀྱི་གཞོན་ནུ་མ་གང་དག་ཡིན་པ། འདི་ལྟ་སྟེ། ཕས་བསྲུངས་པ་མས་བསྲུངས་པ། མིང་པོས་བསྲུངས་པ། ཕུ་
ནུ་མོས་བསྲུངས་པ། སྒྱུག་མོས་བསྲུངས་པ། གྱོས་པོས་བསྲུངས་པ། ཉེ་དུས་བསྲུངས་པ། རུས་ཀྱིས་བསྲུངས་པ། ཆད་པ་དང་བཅས་པ། སྒྲིབ་པ་དང་བཅས་པ། གཞན་གྱི་

[350B]མེ་ཏོག་གི་ཕྲེང་བ་བོར་བ་དེ་ལྟ་བུ་དག་ལ་ཡང་ཡུལ་སྤོང་བྱེད་པ་རྣམས་འཕྲལ་ལ་ཁྱད་དུ་བསད་ནས། མཐུས་འདོད་པ་ཀུན་ཏུ་མི་སྤྱོད་
པ་ཐོས་སམ། བཙུན་པ་བདག་གིས་ཐོས་ལགས་ཏེ། ཡུལ་སྤོང་བྱེད་པ་རྣམས་སྤོང་བྱེད་ཀྱི་བུད་མེད་རྣམས་དང། སྤོང་བྱེད་ཀྱི་གཞོན་ནུ་མ་གང་དག་ཡིན་པ། འདི་ལྟ་སྟེ། ཕས་བསྲུངས་
པ་དང། མས་བསྲུངས་པ་ཞེས་བྱ་བ་ནས། ཆུང་ངུ་ན་མེ་ཏོག་གི་ཕྲང་བ་བོར་བ་དེ་ལྟ་བུ་དག་ལ་ཡང། ཡུལ་སྤོང་བྱེད་རྣམས་འཕྲལ་ལ་ཁྱད་དུ་བསད་ནས། མཐུས་འདོད་པ་ཀུན་ཏུ་མི་སྤྱོད་
ལགས་སོ། །ཞེས་བྱ་བ་གོང་མ་བཞིན་ནོ། །དབྱར་བྱེད་ཇི་སྲིད་དུ་ཡུལ་སྤོང་བྱེད་པ་རྣམས་ཀྱི་སྤོང་བྱེད་ཀྱི་བུད་མེད་རྣམས་དང་སྤོང་བྱེད་ཀྱི་གཞོན་ནུ་མ་གང་དག་ཅེས་བྱ་བ་ནས། ཆུང་དུ་ན་མེ་ཏོག་
གི་ཕྲེང་བ་བོར་བ་དེ་ལྟ་བུ་དག་ལ་ཡང། ཡུལ་སྤོང་བྱེད་པ་རྣམས་སུ་འཕྲལ་ལ་ཁྱད་དུ་བསད་ནས། མཐུས་འདོད་པ་ཀུན་ཏུ་མི་སྤྱོད་པ་ལས། ཡུལ་སྤོང་བྱེད་པ་རྣམས་ཀྱིས་དགེ་བའི་ཆོས་ཉམས་
པར་མི་འགྱུར་ཞིང། རྒྱས་པར་འགྱུར་བར་ཤེས་པར་བྱའོ། །ཅི་ཀུན་དགའ་བོ་ཁྱོད་ཀྱིས་ཡུལ་སྤོང་བྱེད་པ་རྣམས་སྤོང་བྱེད་ཀྱི་མི་རྒན་རབས་རྣམས་དང། ཡ་རབས་རྣམས་དང། ཕ་མའི་རྒྱུད་གང་
དག་ལ་ཡུལ་སྤོང་བྱེད་པ་རྣམས་ཀྱིས་བཀུར་སྟི་བྱེད། བླ་མར་བྱེད་རི་མོར་བྱེད། མཆོད་པར་བྱེད་ཅིང། དེ་དག་གི་ཚིག་ལ་དད་པས་ཉན་པར་བྱེད། སེམས་པར་བྱེད་པར་ཐོས་སམ། བཙུན་པ་

[351A]༄༅། །བདག་གིས་ཐོས་ལགས་ཏེ། ཡུལ་སྤོང་བྱེད་པ་རྣམས་སྤོང་བྱེད་ཀྱི་རྒན་རབས་རྣམས་དང། ཡ་རབས་རྣམས་དང། ཕ་མའི་རྒྱུད་གང་དག་ལ་ཡུལ་སྤོང་བྱེད་
པ་དེ་དག་བཀུར་སྟི་བགྱིད། བླ་མར་བགྱིད། རི་མོར་བགྱིད། མཆོད་པར་བགྱིད་ཅིང། དེ་དག་གི་ཚིག་ལ་དད་པས་ཉན་པར་བགྱིད། སེམས་པར་བགྱིད་ལགས་སོ། །དབྱར་བྱེད་ཇི་སྲིད་དུ་
ཡུལ་སྤོང་བྱེད་པ་རྣམས་ཡུལ་སྤོང་བྱེད་ཀྱི་རྒན་རབས་རྣམས་དང་ཡ་རབས་རྣམས་དང། ཕ་མའི་རྒྱུད་གང་དག་ལ་ཡུལ་སྤོང་བྱེད་པ་དེ་དག་བཀུར་སྟི་བྱེད། བླ་མར་བྱེད། རི་མོར་བྱེད། མཆོད་
པར་བྱེད་ཅིང། དེ་དག་གི་ཚིག་ལ་དད་པས་ཉན་པར་བྱེད། སེམས་པར་བྱེད་པ་ལས། ཡུལ་སྤོང་བྱེད་པ་རྣམས་ཀྱི་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་
བྱའོ། །ཅི་ཀུན་དགའ་བོ་ཁྱོད་ཀྱིས་ཡུལ་སྤོང་བྱེད་ཀྱི་ཕྱོགས་བཞི་པོ་གང་དག་ན། ཡུལ་སྤོང་བྱེད་ཀྱི་མཆོད་རྟེན་དེ་དག་ལ་ཡུལ་སྤོང་བྱེད་པ་རྣམས་བཀུར་སྟི་བྱེད། བླ་མར་བྱེད། རི་མོར་བྱེད་
མཆོད་པར་བྱེད་ཅིང། དེ་དག་གིས་སྔོན་གྱི་མཚན་མར་བཟུང་བ་མི་འདོར་བར་ཐོས་སམ། བཙུན་པ་བདག་གིས་ཐོས་ལགས་ཏེ། ཡུལ་སྤོང་བྱེད་ཀྱི་ཕྱོགས་བཞི་པོ་གང་དག་ན། ཡུལ་སྤོང་བྱེད་ཀྱི་
མཆོད་རྟེན་དེ་དག་ལ། ཡུལ་སྤོང་བྱེད་པ་རྣམས་བཀུར་སྟི་བགྱིད། བླ་མར་བགྱིད། རི་མོར་བགྱིད། མཆོད་པར་བགྱིད་ཅིང། དེ་དག་གིས་སྔོན་གྱི་མཚན་མར་བཟུང་བ་མི་འདོར་ལགས་སོ། །

[351B]གང་དག་ན། ཡུལ་སྤོང་བྱེད་ཀྱི་མཆོད་རྟེན་དེ་དག་ལ། ཡུལ་སྤོང་བྱེད་པ་རྣམས་བཀུར་སྟི་བྱེད། བླ་མར་བྱེད། རི་མོར་བྱེད། མཆོད་པར་བྱེད་
ཅིང། དེ་དག་གིས་སྔོན་གྱི་མཚན་མར་བཟུང་བ་མི་འདོར་བ་ལས། ཡུལ་སྤོང་བྱེད་པ་རྣམས་ཀྱི་དགེ་བའི་ཆོས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །ཅི་ཀུན་དགའ་བོ་ཁྱོད་
ཀྱི་ཡུལ་སྤོང་བྱེད་པ་རྣམས་དགྲ་བཅོམ་པ་རྣམས་ལ་དད་པའི་སེམས་དྲག་པོས་ཀུན་ཏུ་བསྲུངས་པ་དྲན་པ་ཉེ་བར་གནས་ཏེ། དགྲ་བཅོམ་པ་མ་བྱོན་པ་རྣམས་ནི་སྤྱན་འདྲེན་པར་བྱེད། བྱོན་པ་
དག་ལ་མངོན་པར་དགའ་བར་བྱེད་ཅིང། དེ་དག་ལ་ཆོས་གོས་དང་བསོད་སྙོམས་དང། མལ་སྟན་དང། ནད་གསོས་ཀྱི་རྐྱེན་སྨན་དང། ཡོ་བྱད་རྣམས་ཀྱིས་མི་བྲེལ་བར་བྱེད་པ་ཐོས་
སམ། བཙུན་པ་བདག་གིས་ཐོས་ལགས་ཏེ། ཡུལ་སྤོང་བྱེད་པ་རྣམས་དགྲ་བཅོམ་པ་རྣམས་ལ་དད་པའི་སེམས་དྲག་པོས་ཀུན་ཏུ་བསྲུངས་པ་དྲན་པ་ཉེ་བར་གནས་ཏེ། དགྲ་བཅོམ་པ་མ་བྱོན་
པ་དག་ནི་སྤྱན་འདྲེན་པར་བགྱིད། བྱོན་པ་དག་ལ་ནི་མངོན་པར་དགའ་བར་བགྱིད་དེ། དེ་དག་ལ་ཆོས་གོས་དང། བསོད་སྙོམས་དང། མལ་སྟན་དང། ནད་གསོས་ཀྱི་རྐྱེན་སྨན་དང། ཡོ་བྱད་
རྣམས་ཀྱིས་མི་བྲེལ་བར་བགྱིད་ལགས་སོ། །དབྱར་བྱེད་ཇི་སྲིད་དུ་ཡུལ་སྤོང་བྱེད་པ་རྣམས་དགྲ་བཅོམ་པ་རྣམས་ལ་དད་པའི་སེམས་དྲག་པོས་ཀུན་ཏུ་བསྲུངས་པ་དྲན་པ་ཉེ་བར་གནས་པར་

[352A]༄༅། །གྱུར་ཅིང། གང་དགྲ་བཅོམ་པ་མ་འོངས་པ་དག་ནི་སྤྱན་འདྲེན་པར་བྱེད། འོངས་པ་དག་ལ་ནི་མངོན་པར་དགའ་བར་བྱེད་ཅིང་དེ་དག་ལ་ཆོས་གོས་དང་
བསོད་སྙོམས་དང། མལ་སྟན་དང། ནད་གསོས་ཀྱི་རྐྱེན་སྨན་དང། ཡོ་བྱད་རྣམས་ཀྱིས་མི་བྲེལ་བར་བྱེད་པ་ལས། ཡུལ་སྤོང་བྱེད་པ་རྣམས་ཀྱི་དགེ་བའི་ཆོས་རྣམས་ཉམས་པར་མི་འགྱུར་
ཞིང་རྒྱས་པར་འགྱུར་བར་ཤེས་པར་བྱའོ། །དབྱར་བྱེད་ཇི་སྲིད་དུ་ཡུལ་སྤོང་བྱེད་པ་རྣམས་ཉམས་པར་མི་འགྱུར་བའི་ཆོས་འདི་བདུན་ཡང་དག་པར་བླངས་ནས། ཀུན་ཏུ་སྤྱོད་ཅིང། ཡུལ་
སྤོང་བྱེད་པ་རྣམས་ལ་ཉམས་པར་མི་འགྱུར་བའི་ཆོས་འདི་བདུན་ཀུན་ཏུ་སྣང་བ་ལས། ཡུལ་སྤོང་བྱེད་པ་རྣམས་ཀྱི་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་
ཤེས་པར་བྱའོ། །ཀྱེ་གོའུ་ཏ་མ་རེ་ཞིག་ཡུལ་སྤོང་བྱེད་པ་རྣམས་ཡན་ལག་འདི་གཅིག་དང་ལྡན་ན་ཡང། ལུས་འཕགས་མའི་བུ་ཡུལ་མ་ག་དཧའི་རྒྱལ་པོ་མ་སྐྱེས་དགྲས་ཐུབ་པར་མི་
འགྱུར་ན། ཐམས་ཅད་དང་ལྡན་པ་ལྟ་སྨོས་ཀྱང་ཅི་འཚལ་བས། ཀྱེ་གོའུ་ཏ་མ་བདག་ལ་བགྱི་བ་མང་པ་དང། བགྱི་བར་འགྱུར་བ་མང་བས་ད་མཆི་བར་འཚལ་ལོ། །དབྱར་བྱེད་དེའི་དུས་
ལ་བབ་པར་ཤེས་ན་སོང་ཞིག་དེ་ནས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད། བཅོམ་ལྡན་འདས་ཀྱིས་གསུངས་པ་ལ་རྗེས་སུ་ཡི་རང་ནས་མངོན་པར་དགའ་སྟེ་

[352B] །དེ་ནས་བཅོམ་ལྡན་འདས་ཀྱིས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་སོང་ནས། རིང་པོ་མ་ལོན་པར་མཁྱེན་ཏེ་
ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་བཀའ་སྩལ་ཏོ། །ཀུན་དགའ་བོ་སོང་ལ་བྱ་རྒོད་ཕུང་པོའི་རི་ལ་དགེ་སློང་ཇི་སྙེད་ཉེ་བར་རྟེན་ཅིང་གནས་པ་དེ་དག་ཐམས་ཅད་རིམ་གྲོའི་གནས་འདིར་
སྡུས་ཤིག་བཙུན་པ་བཀའ་བཞིན་འཚལ་ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ནས། བྱ་རྒོད་ཕུང་པོའི་རི་ལ་དགེ་སློང་ཇི་སྙེད་ཉེ་བར་རྟེན་ཅིང་གནས་པ་དེ་
དག་ཐམས་ཅད་རིམ་གྲོའི་གནས་སུ་བསྡུས་ནས། བཅོམ་ལྡན་འདས་གང་ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ནས་ཕྱོགས་གཅིག་
ཏུ་འདུག་སྟེ། བཅོམ་ལྡན་འདས་ལ་ཚེ་དང་ལྡན་པ་ཀུན་དགའ་བོས་འདི་སྐད་ཅེས་གསོལ་ཏོ། །བཙུན་པ་བྱ་རྒོད་ཕུང་པོའི་རིལ་དགེ་སློང་ཇི་སྙེད་ཉེ་བར་རྟེན་ཅིང་གནས་པ་དེ་དག་ཐམས་ཅད་རིམ་
གྲོའི་གནས་སུ་འདུས་ཤིང་མཐུན་པར་འགྱུར་ལགས་ན། བཅོམ་ལྡན་འདས་ཀྱིས་ད་དེའི་དུས་ལ་བབ་པར་དགོངས་སུ་གསོལ། དེ་ནས་བཅོམ་ལྡན་འདས་རིམ་གྲོའི་གནས་གང་ན་བ་དེར་གཤེགས་
ཏེ་བྱོན་ནས། དགེ་སློང་གི་དགེ་འདུན་གྱི་གུང་ལ་གདན་བཤམས་པ་དེ་ཉིད་ལ་བཞུགས་སོ། །བཞུགས་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་ཁྱེད་ལ་

[353A]༄༅། །ངས་ཉམས་པར་མི་འགྱུར་བའི་ཆོས་བདུན་བཤད་ཀྱི་ལེགས་པར་རབ་ཏུ་ཉོན་ལ་ཡིད་ལ་ཟུངས་ཤིག་དང་བཤད་པར་བྱའོ། །ཉམས་པར་མི་འགྱུར་བའི་ཆོས་
བདུན་གང་ཞེ་ན། དགེ་སློང་དག་ཇི་སྲིད་དུ་ཡང་དང་ཡང་དུ་འདུ་ཤིང། ཡང་དང་ཡང་དུ་འདུ་བ་ལས་རིང་དུ་གནས་ན། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་
འགྱུར་བར་ཤེས་པར་བྱའོ། །དགེ་སློང་དག་ཇི་སྲིད་དུ་མཐུན་པར་འདུ་ཞིང་མཐུན་པར་འགྲོ་བ་དང། དེ་དགེ་འདུན་གྱི་དོན་དང་དགེ་འདུན་གྱི་བྱ་བ་མཐུན་པར་བྱེད་ན། དགེ་སློང་དག་དགེ་བའི་
ཆོས་རྣམས་ཉམས་པར་མི་འགྱུར་ཞིང། རྒྱས་པར་གྱུར་པར་ཤེས་པར་བྱའོ། །དགེ་སློང་དག་ཇི་སྲིད་དུ་སྨོན་པ་མ་ཡིན་པ་ལ་ནི་སྨོན་པར་མི་བྱེད། སྨོན་པ་ནི་ཀུན་ཏུ་འདོར་བར་མི་བྱེད་ཅིང། ཇི་
ལྟར་བསླབ་པ་བཅས་པ་བཞིན་ཡང་དག་པར་བླངས་ཏེ་སྤྱོད་ན། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་ཇི་སྲིད་དུ་ཡང་
འབྱུང་བའི་སྲིད་པ་དགའ་བའི་འདོད་ཆགས་སྐྱེས་ཤིང་འབྱུང་བར་འགྱུར་བ་དེ་དང་དེ་དག་ལ་མངོན་པར་རྗེས་སུ་དགའ་བའི་དབང་དུ་མ་གྱུར་ན། དགེ་སློང་དག་དགེ་བའི་ཆོས་རྣམས་ཉམས་པར་
མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་གནས་བརྟན་རྒྱལ་པོ་ལྟ་བུ་རབ་ཏུ་བྱུང་ནས་ཡུན་རིང་དུ་ལོན་པ་ཚངས་པར་སྤྱད་པ་གོམས་པར་བྱས་པ། སྟོན་པས་

[353B] ཀུན་ཏུ་བསྒོམས་པ། རྣམ་པར་རིག་པའི་ཚངས་པར་མཚུངས་པར་སྤྱོད་པ་དེ་ལྟ་བུ་དེ་དག་ལ་བཀུར་སྟི་བྱེད། བླ་མར་བྱེད། རི་མོར་བྱེད། མཆོད་པར་བྱེད། དེ་དག་གི་ཚིག་ལ་དད་
པས་ཉན་པར་བྱེད། སེམས་པར་བྱེད་ན། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་ཇི་སྲིད་དུ་དགོན་པ་དང། ནགས་
ཁྲོད་དང། བས་མཐར་གནས་མལ་འཆའ་བར་བྱེད་ན། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་ཇི་སྲིད་དུ་ཚངས་པ་
མཚུངས་པར་སྤྱོད་པ་རྣམས་ལ་དད་པའི་སེམས་དྲག་པོས་ཀུན་ཏུ་བསྲུངས་པ་དྲན་པ་ཉེ་བར་གནས་པར་གྱུར་ཅིང། གང་ཚངས་པ་མཚུངས་པར་སྤྱོད་པ་མ་འོངས་པ་དེ་དག་ནི་འབོད་པར་བྱེད་ཅིང་
འོངས་པ་དག་ལ་ནི་མངོན་པར་དགའ་བར་བྱེད་དེ། དེ་དག་ལ་འདི་ལྟར་ཆོས་གོས་དང། བསོད་སྙོམས་དང། མལ་སྟན་དང། ནད་གསོས་ཀྱི་རྐྱེན་སྨན་དང། ཡོ་བྱད་དག་གིས་མི་བྲེལ་བར་
བྱེད་ན། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་ཇི་སྲིད་དུ་ཉམས་པར་མི་འགྱུར་བའི་ཆོས་འདི་བདུན་ཡང་དག་པར་
བླངས་ནས་སྤྱོད་ཅིང། དགེ་སློང་དག་ཉམས་པར་མི་འགྱུར་བའི་ཆོས་འདི་བདུན་ཀུན་ཏུ་སྣང་ན། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་

[354A]༄༅། །པར་བྱའོ། །དགེ་སློང་དག་གཞན་ཡང་ངས་ཁྱེད་ཅག་ལ་ཡོངས་སུ་ཉམས་པར་མི་འགྱུར་བའི་ཆོས་བདུན་བཤད་པར་བྱས། དེ་རབ་ཏུ་ཉོན་ལ་ཡིད་ལ་ཟུངས་ཤིག་དང་
བཤད་པར་བྱའོ། །ཡོངས་སུ་ཉམས་པར་མི་འགྱུར་བའི་ཆོས་བདུན་གང་ཞེ་ན། དགེ་སློང་དག་ཇི་སྲིད་དུ་སྟོན་པ་ལ་བཀུར་སྟི་བྱེད། བླ་མར་བྱེད། རི་མོར་བྱེད། མཆོད་པར་བྱེད་ཅིང། སྟོན་པ་ལ་
བཀུར་སྟི་བྱས། བླ་མར་བྱས། རི་མོར་བྱས། མཆོད་པར་བྱས་ནས། ཉེ་བར་རྟེན་ཅིང་གནས་པ་ལས། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་
ཤེས་པར་བྱའོ། །བསླབ་པའི་ཆོས་ཀྱིས་རྗེས་སུ་བག་ཡོད་པས་སྟོན་ཅིང། རབ་ཏུ་རྣམ་པར་འབྱེད་པ་ལ་ཏིང་འཛིན་དུ་བྱེད། བཀུར་སྟི་བྱེད། བླ་མར་བྱེད། རི་མོར་བྱེད། མཆོད་པར་བྱེད་ཅིང་
ཏིང་འཛིན་དུ་བྱས། བཀུར་སྟི་བྱས། བླ་མར་བྱས། རི་མོར་བྱས་མཆོད་པར་བྱས་ནས། ཉེ་བར་རྟེན་ཅིང་གནས་པ་ལས། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་
པར་འགྱུར་བར་ཤེས་པར་བྱའོ། །དགེ་སློང་དག་ཇི་སྲིད་དུ་ཡོངས་སུ་ཉམས་པར་མི་འགྱུར་བའི་ཆོས་འདི་བདུན་ཡང་དག་པར་བླངས་ནས་ཀུན་ཏུ་སྤྱོད་ལ། དགེ་སློང་དག་ཡོངས་སུ་ཉམས་
པར་མི་འགྱུར་བའི་ཆོས་འདི་བདུན་ཀུན་ཏུ་སྣང་ན། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་གཞན་ཡང་

[354B]བདུན་བསྟན་པར་བྱས། དེ་རབ་ཏུ་ཉོན་ལ་ཡིད་ལ་ཟུངས་ཤིག་དང་བཤད་པར་བྱའོ། །ཡོངས་སུ་ཉམས་པར་མི་འགྱུར་བའི་ཆོས་བདུན་
གང་ཞེ་ན། དགེ་སློང་དག་ཇི་སྲིད་དུ་ལས་ལ་མི་དགའ་བ་དང་སྨྲ་བ་ལ་མི་དགའ་བ་དང། གཉིད་ལ་མི་དགའ་བ་དང། བྲེ་མོའི་གཏམ་ལ་མི་དགའ་བ་དང། འདུ་བ་ལ་མི་དགའ་བ་དང། འདུ་འཛི་ལ་མི་དགའ་བར་གྱུར་
ཏེ་གནས་པ་དང། རྙེད་པ་དང། བཀུར་སྟི་དང། ཚིགས་སུ་བཅད་པ་དང། འདུ་ཤེས་གཞན་རབ་ཏུ་སྤངས་ནས། སྦྱོར་བར་རྗེས་སུ་བརྩོན་པར་གནས་ཤིང། ཅུང་ཟད་ཙམ་དང། ངན་ངོན་
ཙམ་གྱིས་ཆོག་པར་འཛིན་ཅིང། དེས་གོང་ནས་གོང་དུ་བྱ་བ་སྒྲུབ་པ་ལས་དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་ཇི་
སྲིད་དུ་ཡོངས་སུ་ཉམས་པར་མི་འགྱུར་བའི་ཆོས་འདི་བདུན་ཡང་དག་པར་བླངས་ནས་ཀུན་ཏུ་སྤྱོད་ལ། དགེ་སློང་དག་ཡོངས་སུ་ཉམས་པར་མི་འགྱུར་བའི་ཆོས་འདི་བདུན་ཀུན་ཏུ་སྣང་ན། དགེ་
སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་གཞན་ཡང་ངས་ཁྱེད་ལ་ཡོངས་སུ་ཉམས་པར་མི་འགྱུར་བའི་ཆོས་བདུན་བསྟན་
པར་བྱས། དེ་རབ་ཏུ་ཉོན་ལ་ཡིད་ལ་ཟུངས་ཤིག་དང་ངས་བཤད་པར་བྱའོ། །ཡོངས་སུ་ཉམས་པར་མི་འགྱུར་བའི་ཆོས་བདུན་གང་ཞེ་ན་དགེ་སློང་དག་ཇི་སྲིད་དུ་དད་པ་དང། ངོ་ཚ་ཤེས་པ་

[355A]༄༅། །དང། ཁྲེལ་ཡོད་པ་དང། བརྩོན་འགྲུས་བརྩམས་པ་དང་དྲན་པ་ཉེ་བར་འཇོག་པ་དང། མཉམ་པར་འཇོག་པ་དང། ཤེས་རབ་དང་ལྡན་པར་གྱུར་པ་ལས་
དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་ཇི་སྲིད་དུ་ཡོངས་སུ་ཉམས་པར་མི་འགྱུར་བའི་ཆོས་འདི་བདུན་ཡང་དག་
པར་བླངས་ནས་ཀུན་ཏུ་སྤྱོད་ལ། དགེ་སློང་དག་ཡོངས་སུ་ཉམས་པར་མི་འགྱུར་བའི་ཆོས་འདི་བདུན་ཀུན་ཏུ་སྣང་ན། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་
འགྱུར་བར་ཤེས་པར་བྱའོ། །དགེ་སློང་དག་གཞན་ཡང་ངས་ཁྱེད་ཅག་ལ་ཡོངས་སུ་ཉམས་པར་མི་འགྱུར་བའི་ཆོས་བདུན་བསྟན་པར་བྱས་དེ་ལེགས་པར་རབ་ཏུ་ཉོན་ལ་ཡིད་ལ་ཟུང་ཞིག་དང་
བཤད་པར་བྱའོ། །ཡོངས་སུ་ཉམས་པར་མི་འགྱུར་བའི་ཆོས་བདུན་གང་ཞེ་ན། དགེ་སློང་དག་ཇི་སྲིད་དུ་ཆོས་ཤེས་པ་དང། དོན་ཤེས་པ་དང། དུས་ཤེས་པ་དང། ཚོད་ཤེས་པ་དང་
བདག་ཉིད་ཤེས་པ་དང། འཁོར་ཤེས་པ་དང། གང་ཟག་མཆོག་དང་མཆོག་མ་ཡིན་པ་ཤེས་པར་གྱུར་པ་ལས། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་
འགྱུར་བར་ཤེས་པར་བྱའོ། །དགེ་སློང་དག་ཇི་སྲིད་དུ་ཡོངས་སུ་ཉམས་པར་མི་འགྱུར་བའི་ཆོས་འདི་བདུན་ཡང་དག་པར་བླངས་ནས་ཀུན་ཏུ་སྤྱོད་ལ། དགེ་སློང་དག་ཡོངས་སུ་ཉམས་པར་

[355B] དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་གཞན་ཡང་ངས་ཁྱེད་ཅག་ལ་ཡོངས་
སུ་ཉམས་པར་མི་འགྱུར་བའི་ཆོས་བདུན་བཤད་པར་བྱ་ཡི། དེ་རབ་ཏུ་ཉོན་ལ་ཡིད་ལ་ཟུང་ཞིག་དང་བཤད་པར་བྱའོ། །ཡོངས་སུ་ཉམས་པར་མི་འགྱུར་བའི་ཆོས་བདུན་གང་ཞེ་ན། དགེ་སློང་དག་
ཇི་སྲིད་དུ་དྲན་པ་ཡང་དག་བྱང་ཆུབ་ཀྱི་ཡན་ལག་དབེན་པ་ལ་གནས་པ། འདོད་ཆགས་དང་བྲལ་བ་ལ་གནས་པ། འགོག་པ་ལ་གནས་པ་རྣམ་པར་སྤོང་བས་རྣམ་པར་སྒྱུར་བ་སྒོམ་ཞིང་ཆོས་
རྣམ་པར་འབྱེད་པ་དང། བརྩོན་འགྲུས་དང། དགའ་བ་དང། ཤིན་ཏུ་སྦྱངས་པ་དང། ཏིང་ངེ་འཛིན་དང། བཏང་སྙོམས་ཡང་དག་བྱང་ཆུབ་ཀྱི་ཡན་ལག་དབེན་པ་ལ་གནས་པ། འདོད་ཆགས་
དང་བྲལ་བ་ལ་གནས་པ། འགོག་པ་ལ་གནས་པ། རྣམ་པར་སྤོང་བས་རྣམ་པར་སྒྱུར་བསྒོམ་ན། དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་
པར་བྱའོ། །དགེ་སློང་དག་ཇི་སྲིད་དུ་ཡོངས་སུ་ཉམས་པར་མི་འགྱུར་བའི་ཆོས་འདི་བདུན་ཡང་དག་པར་བླངས་ཏེ་སྤྱོད་ལ། ཡོངས་སུ་ཉམས་པར་མི་འགྱུར་བའི་ཆོས་འདི་བདུན་ཀུན་ཏུ་སྣང་
ན༑ དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །དགེ་སློང་དག་ངས་ཁྱེད་ཅག་ཀུན་ཏུ་དགའ་བར་འགྱུར་བའི་ཆོས་དྲུག་བཤད་པར་

[356A]༄༅། །བྱ་ཡི༑ དེ་རབ་ཏུ་ཉོན་ལ་ཡིད་ལ་ཟུང་ཞིག་དང་བཤད་པར་བྱའོ། །ཀུན་ཏུ་དགའ་བར་འགྱུར་བའི་ཆོས་དྲུག་གང་ཞེ་ན་རང་གི་བྱམས་པའི་ལུས་ཀྱི་ལས་ཉེ་
བར་གནས་པར་གྱུར་ཅིང་སྒོམ་ལ། སྟོན་པ་དང། ཚངས་པ་མཚུངས་པར་སྤྱོད་པ་མཁས་པ་རྣམས་ལ་དགའ་བར་བྱེད། བླ་མར་བྱེད། ཡིད་དགའ་བར་བྱེད་ཅིང། དགའ་བར་བྱས་
བླ་མར་བྱས། ཞེ་སར་བྱས་ཏེ། བསྒོམས་ནས་ཀུན་ཏུ་བསྡུ་བ་དང་ཡང་དག་པར་བསྡུས་ནས་འཐབ་རྩོད་མེད་ཅིང། གཅིག་ཏུ་བྱེད་ལ་ཀུན་ཏུ་སྤྱོད་པ་འདི་ནི། ཀུན་ཏུ་དགའ་བར་བྱེད་པའི་ཆོས་
ཡིན་ནོ། །བྱམས་པའི་ངག་གི་ལས་དང། བྱམས་པའི་ཡིད་ཀྱི་ལས་ཀྱང་ཡིན་ནོ། །གང་ཆོས་དང་ལྡན་ཞིང་ཆོས་ཀྱིས་ཐོབ་པ་ཆུང་དུ་ན་ལྷུང་བཟེད་ཀྱི་ནང་དུ་འོངས་པ་དང། ལྷུང་བཟེད་ཀྱི་ནང་
དུ་ཐོབ་པ་དེ་ལྟ་བུའི་རྙེད་པ་དེ། རང་དབེན་པར་ཟ་བར་མི་བྱེད་ཅིང། ཚངས་པ་མཚུངས་པར་སྤྱོད་པ་རྣམས་དང་ལྷན་ཅིག་དགའ་བས་ཐུན་མོང་དུ་ཟ་བར་བྱེད་ལ། དགའ་བར་བྱེད། བླ་མར་
བྱེད། ཡིད་དགའ་བར་བྱས་ཏེ། དགའ་བར་བྱས། བླ་མར་བྱས། ཞེ་སར་བྱས་ནས་བསྒོམས་ཏེ། ཀུན་ཏུ་བསྡུ་བ་དང། ཡང་དག་པར་བསྡུས་ནས་འཐབ་རྩོད་མེད་ཅིང་གཅིག་ཏུ་བྱེད་ལ་
ཀུན་ཏུ་སྤྱོད་པ་འདི་ནི། ཀུན་ཏུ་དགའ་བར་བྱེད་པའི་ཆོས་ཡིན་ནོ་།གང་ཚུལ་ཁྲིམས་མ་ཉམས་པ། སྐྱོན་མེད་པ། འདྲེན་མར་མ་གྱུར་བ། ཐུན་ཚགས་མ་ཡིན་པ། རང་དབང་ཅན། ནག་

[356B] རབ་ཏུ་བརྩམས་པ། ཤིན་ཏུ་མཐར་ཕྱིན་པ་མཁས་པ་རྣམས་ཀྱིས་བསྟོད་པ། ཚངས་པ་མཚུངས་པར་སྤྱོད་པ་མཁས་པ་རྣམས་ཀྱིས་མ་སྨད་པའི་ཚུལ་ཁྲིམས་དེ་ལྟ་བུ་དེ་ལ་
ཚངས་པ་མཚུངས་པར་སྤྱོད་པ་མཁས་པ་རྣམས་དང་ལྷན་ཅིག་ཐུན་མོང་དུ་བྱས་ཏེ། ཚུལ་ཁྲིམས་སྤྱོད་པར་གྱུར་ཅིང་གཅིག་ཏུ་བྱེད་ལ་ཀུན་ཏུ་སྤྱོད་དོ་ཞེས་བྱ་བའི་བར་སྔ་མ་བཞིན་ཏེ། འདི་ནི་
ཀུན་ཏུ་དགའ་བར་བྱེད་པའི་ཆོས་ཡིན་ནོ། །གང་འཕགས་པའི་ལྟ་བ་འདི་ནི་ངེས་པར་འབྱིན་པ་དང། ངེས་པར་འབྱེད་པ་དང། ཡང་དག་པར་འབྱིན་པ་སྟེ། རྒྱུ་དེས་སྡུག་བསྔལ་ཡང་དག་པར་ཟད་
པར་བྱེད་ཅིང། སྡུག་བསྔལ་མཐར་འབྱིན་པར་བྱེད་པའི་ལྟ་བ་དེ་ལ། ཚངས་པ་མཚུངས་པར་སྤྱོད་པ་མཁས་པ་རྣམས་དང་ལྷན་ཅིག་ཐུན་མོང་དུ་བྱས་ཏེ་ལྟ་ཞིང་གཅིག་ཏུ་བྱེད་ལ། ཀུན་ཏུ་སྤྱོད་
དོ་ཞེས་བྱ་བའི་བར་སྔ་མ་བཞིན་ཏེ། འདི་ནི་ཀུན་ཏུ་དགའ་བར་བྱེད་པའི་ཆོས་ཡིན་ནོ། །དགེ་སློང་དག་ཇི་སྲིད་དུ་ཀུན་ཏུ་དགའ་བར་བྱེད་པའི་ཆོས་འདི་དྲུག་ཡང་དག་པར་བླངས་ནས་ཀུན་ཏུ་སྤྱོད་ལ་
དགེ་སློང་དག་ཀུན་ཏུ་དགའ་བར་བྱེད་པའི་ཆོས་འདི་ཀུན་ཏུ་སྣང་ན་དགེ་སློང་དག་དགེ་བའི་ཆོས་རྣམས་ཉམས་པར་མི་འགྱུར་ཞིང་རྒྱས་པར་འགྱུར་བར་ཤེས་པར་བྱའོ། །བར་སྡོམ་ནི། སྟོན་
པ་དང་ནི་དུལ་བ་དང། །ལས་དང་དད་དང་ཆོས་ཉིད་དང། །བྱང་ཆུབ་ཡན་ལག་ཀུན་ཏུ་དགའ། །དབྱར་བྱེད་ས་པ་ཡང་དག་བཤད། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་

[357A]༄༅། །བོ་ལ་བཀའ་སྩལ་པ། ཀུན་དགའ་བོ་དམར་བུ་ཅན་གྱི་གྲོང་གང་ན་བདེར་འདོང་ངོ། །བཙུན་པ་བཀའ་བཞིན་འཚལ་ཞེས་ཚེ་དང་ལྡན་པ་ཀུན་དགའ་བོས་
བཅོམ་ལྡན་འདས་ཀྱི་ལྟར་མཉན་ཏོ། །དེ་ནས་བཅོམ་ལྡན་འདས་དགེ་སློང་གི་དགེ་འདུན་དང་ཐབས་ཅིག་ཏུ་ཡུལ་མ་ག་དྷ་ནས་ལྗོངས་རྒྱུ་ཞིང་གཤེགས་པ་ན། དམར་བུ་ཅན་གྱི་གྲོང་དང། རྒྱལ་
པོའི་ཁབ་ཀྱི་བར་གྱི་དབུས་ན། རྒྱལ་པོའི་གནས་འོད་མའི་དབྱུག་པ་ཅན་ན་མཚན་མོ་ཉེ་བར་རྟེན་ཅིང་བཞུགས་སོ། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་
སློང་དག། ང་དང་ཁྱེད་ཅག་ཁོ་ནས་འཕགས་པའི་བདེན་པ་བཞི་པོ་དག་མི་ཤེས་ཤིང་མ་མཐོང་ལ། ཁོང་དུ་མ་ཆུད་ཅིང། སོ་སོར་མ་རྟོགས་པས་ལམ་རིང་པོ་འདིར་རྒྱུག་ཅིང་ཀུན་ཏུ་འཁོར་
བར་གྱུར་ཏོ། །བདེན་པ་བཞི་པོ་དེ་དག་གང་ཞེ་ན། ང་དང་ཁྱེད་ཅག་ཁོ་ནས་སྡུག་བསྔལ་དང། ཀུན་འབྱུང་བ་དང། སྡུག་བསྔལ་འགོག་པ་དང། སྡུག་བསྔལ་འགོག་པར་འགྲོ་བའི་
ལམ་མི་ཤེས་ཤིང་མ་མཐོང་ལ། ཁོང་དུ་མ་ཆུད་ཅིང་སོ་སོར་མ་རྟོགས་པས་ལམ་རིང་པོ་འདིར་རྒྱུག་ཅིང་ཀུན་ཏུ་འཁོར་བར་གྱུར་ཏོ་།སྡུག་བསྔལ་འཕགས་པའི་བདེན་པ་དེ་རྗེས་སུ་རྟོགས་
ཤིང། སོ་སོར་རྟོགས་པས་སྲིད་པའི་སྲེད་པ་བཅད་པས་འཁོར་བའི་སྐྱེ་བ་ཟད་དེ། ད་ནི་སྲིད་པ་གཞན་མེད་དོ། །སྡུག་བསྔལ་ཀུན་འབྱུང་བ་དང། སྡུག་བསྔལ་འགོག་པ་དང། སྡུག་བསྔལ་

[357B]ཤིང། སོ་སོར་རྟོགས་པས་སྲིད་པའི་སྲེད་པ་བཅད་པས་འཁོར་བའི་སྐྱེ་བ་ཟད་དེ། ད་ནི་སྲིད་པ་གཞན་མེད་དོ། །བཅོམ་
ལྡན་འདས་ཀྱིས་དེ་སྐད་ཅེས་བཀའ་སྩལ་ནས། བདེ་བར་གཤེགས་པས་དེ་སྐད་གསུངས་ཏེ། སྟོན་པས་གཞན་ཡང་འདི་སྐད་ཅེས་བཀའ་སྩལ་ཏོ་།ང་དང་ཁྱེད་ཅག་ཁོ་ན་ཡིས། །འཕགས་
པའི་བདེན་པ་བཞི་པོ་དག་ཇི་ལྟ་བ་བཞིན་མ་མཐོང་བས། །ལམ་རིང་དུ་ནི་འཁོར་བར་གྱུར། །བདེན་པ་དེ་དག་མཐོང་ནས་ནི། །སྲིད་པའི་སྲེད་པ་བཅད་ནས་སུ། །འཁོར་བའི་སྐྱེ་བ་ཟད་པ་ཡིས་
ད་ནི་སྲིད་པ་གཞན་མེད་དོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ད་ཀུན་དགའ་བོ་དམར་བུ་ཅན་གྱི་གྲོང་གང་ན་བ་དེར་འདོང་ངོ། །བཙུན་པ་བཀའ་
བཞིན་འཚལ། །ཞེས་ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་ཀྱི་ལྟར་མཉན་ཏོ། །དེ་ནས་བཅོམ་ལྡན་འདས་ཡུལ་མ་ག་དྷ་ནས་ལྗོངས་རྒྱུ་ཞིང་གཤེགས་པ་ན། དམར་བུ་ཅན་གྱི་གྲོང་
དུ་བྱོན་ཏེ། དམར་བུ་ཅན་གྱི་གྲོང་གི་དམར་བུ་ཅན་གྱི་མཆོད་རྟེན་ན་བཞུགས་སོ། །དམར་བུ་ཅན་གྱི་གྲོང་གི་བྲམ་ཟེ་དང། ཁྱིམ་བདག་རྣམས་ཀྱིས་བཅོམ་ལྡན་འདས་ཡུལ་མ་ག་དྷ་ནས་ལྗོངས་རྒྱུ་
ཞིང་གཤེགས་ཏེ། དམར་བུ་ཅན་གྱི་གྲོང་དུ་བྱོན་ནས། དམར་བུ་ཅན་གྱི་མཆོད་རྟེན་གྱི་དྲུང་ན་བཞུགས་སོ། །ཞེས་ཐོས་སོ། །ཐོས་ནས་ཀྱང་ཚོགས་ནས་ཚོགས་དང། ཁྱུ་ནས་ཁྱུར་ཕྲད་ཅིང་

[358A]༄༅། །འདུས་ནས། དམར་བུ་ཅན་གྱི་གྲོང་ནས་བྱུང་སྟེ། བཅོམ་ལྡན་འདས་གང་ན་བ་དེར་དོང་སྟེ་ལྷགས་ནས། བཅོམ་ལྡན་འདས་ཀྱི་ཞབས་གཉིས་ལ་མགོ་
བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། དམར་བུ་ཅན་གྱི་གྲོང་གི་བྲམ་ཟེ་དང་ཁྱིམ་བདག་རྣམས་ལ་བཅོམ་ལྡན་འདས་ཀྱིས་འདི་སྐད་ཅེས་
བཀའ་སྩལ་ཏོ། །བྲམ་ཟེ་དང་ཁྱིམ་བདག་དང། །ལྔ་པོ་འདི་དག་ནི། བག་མེད་པའི་ཉེས་དམིགས་དག་ཡིན་ཏེ། ལྔ་གང་ཞེ་ན། བྲམ་ཟེ་དང་ཁྱིམ་བདག་དག་འདི་ལ་བག་མེད་པ་དང་ལྡན་
ཞིང། བག་མེད་པ་ལ་གནས་པའི་རྒྱུས་ལོངས་སྤྱོད་ཆེན་པོ་ལས་ཉམས་པར་འགྱུར་ཏེ། བྲམ་ཟེ་དང་ཁྱིམ་བདག་རྣམས་བག་མེད་པ་དང་ལྡན་ཞིང། བག་མེད་པ་ལ་གནས་པའི་རྒྱུས་
ལོངས་སྤྱོད་ཆེན་པོ་ལས་ཉམས་པར་འགྱུར་བ་གང་ཡིན་པ་འདི་ནི་བག་མེད་པའི་ཉེས་དམིགས་དང་པོ་ཡིན་ནོ། །གཞན་ཡང་བྲམ་ཟེ་དང་ཁྱིམ་བདག་དག་བག་མེད་པ་དང་ལྡན་ཞིང་
བག་མེད་པ་ལ་གནས་པའི་རྒྱུས་རྒྱལ་རིགས་ཀྱི་འཁོར་དུ་ཡང་རུང་བྲམ་ཟེའི་འཁོར་དུ་ཡང་རུང། ཁྱིམ་བདག་གི་འཁོར་དུ་ཡང་རུང་དགེ་སྦྱོང་གི་འཁོར་དུ་ཡང་རུང། འཁོར་གང་
དང་གང་དུ་འགྲོ་བ་དེ་དང་དེ་དག་ཏུ་ཞུམ་ཞུམ་པོར་གྱུར་ནས་དགའ་བ་མེད་པ་དང། བག་ཚ་བས་འགྲོ་བར་འགྱུར་ཏེ། བྲམ་ཟེ་དང་ཁྱིམ་བདག་དག་བག་མེད་པ་དང་ལྡན་ཞིང། བག་

[358B]ནས། བག་ཚ་བ་ཞེས་བྱ་བའི་བར་གོང་མ་བཞིན་དུའོ། །འདི་ནི་བག་མེད་པའི་ཉེས་དམིགས་གཉིས་པ་ཡིན་ནོ། །གཞན་ཡང་བྲམ་ཟེ་
དང་ཁྱིམ་བདག་དག་བག་མེད་པ་དང་ལྡན་ཞིང། བག་མེད་པ་ལ་གནས་པའི་རྒྱུས་ཕྱོགས་དང་ཕྱོགས་མཚམས་རྣམས་སུ་སྡིག་པ་དང་བསྔགས་པ་མ་ཡིན་པ་དང། གྲགས་པ་མ་ཡིན་
པའི་སྒྲ་དང། ཚིགས་སུ་བཅད་པ་གྲགས་པར་འགྱུར་ཏེ། བྲམ་ཟེ་དང་ཁྱིམ་བདག་རྣམས་བག་མེད་པ་དང་ལྡན་ཞིང། བག་མེད་པ་ལ་གནས་པའི་རྒྱུས་ཕྱོགས་དང་ཕྱོགས་མཚམས་
རྣམས་སུ་སྡིག་པ་དང། བསྔགས་པ་མ་ཡིན་པ་དང། གྲགས་པ་མ་ཡིན་པའི་སྒྲ་དང། ཚིགས་སུ་བཅད་པ་གྲགས་པར་འགྱུར་ཏེ། འདི་ནི་བག་མེད་པའི་ཉེས་དམིགས་གསུམ་པ་
ཡིན་ནོ། །གཞན་ཡང་བྲམ་ཟེ་དང་ཁྱིམ་བདག་དག་བག་མེད་པ་དང་ལྡན་ཞིང། བག་མེད་པ་ལ་གནས་པའི་རྒྱུས། ཡིད་ལ་གཅགས་བཞིན་དུ་དུས་བྱེད་པར་འགྱུར་ཏེ། བྲམ་ཟེ་དང་ཁྱིམ་
བདག་རྣམས་བག་མེད་པ་དང་ལྡན་ཞིང། བག་མེད་པ་ལ་གནས་པའི་རྒྱུས་ཡིད་ལ་གཅགས་བཞིན་དུ་དུས་བྱེད་པར་འགྱུར་བ་གང་ཡིན་པ་འདི་ནི། བག་མེད་པའི་ཉེས་དམིགས་བཞི་པ་ཡིན་ནོ། །
གཞན་ཡང་བྲམ་ཟེ་དང་ཁྱིམ་བདག་རྣམས་བག་མེད་པ་དང་ལྡན་ཞིང། བག་མེད་པ་ལ་གནས་པའི་རྒྱུས། ལུས་ཞིག་ནས་ཤི་བའི་འོག་ཏུ་ངན་སོང་ངན་འགྲོ་ལོག་པར་ལྟུང་བ་སེམས་ཅན་

[359A]༄༅། །དམྱལ་བ་རྣམས་སུ་སྐྱེ་བར་འགྱུར་ཏེ། བྲམ་ཟེ་དང་ཁྱིམ་བདག་རྣམས་བག་མེད་པ་དང་ལྡན་ཞིང། བག་མེད་པ་ལ་གནས་པའི་རྒྱུས་ལུས་ཞིག་ནས་ཤི་བའི་
འོག་ཏུ་ངན་སོང་ངན་འགྲོ་ལོག་པར་ལྟུང་བ་སེམས་ཅན་དམྱལ་བ་རྣམས་སུ་སྐྱེ་བར་འགྱུར་བ་གང་ཡིན་པ་འདི་ནི། བག་མེད་པའི་ཉེས་དམིགས་ལྔ་པ་ཡིན་ནོ། །བྲམ་ཟེ་དང་ཁྱིམ་བདག་
དག་ལྔ་པོ་འདི་དག་ནི། བག་ཡོད་པའི་ཕན་ཡོན་ཡིན་ཏེ། ལྔ་གང་ཞེ་ན། བྲམ་ཟེ་དང་ཁྱིམ་བདག་དག་བག་ཡོད་པ་དང་ལྡན་ཞིང་བག་ཡོད་པ་ལ་གནས་པའི་རྒྱུས། ལོངས་སྤྱོད་ཆེན་
པོ་ལས་ཉམས་པར་མི་འགྱུར་ཏེ། བྲམ་ཟེ་དང་ཁྱིམ་བདག་དག་བག་ཡོད་པ་དང་ལྡན་ཞིང། བག་ཡོད་པ་ལ་གནས་པའི་རྒྱུས་ལོངས་སྤྱོད་ཆེན་པོ་ལས་ཉམས་པར་མི་འགྱུར་བ་གང་ཡིན་
པ་འདི་ནི། བག་ཡོད་པའི་ཕན་ཡོན་དང་པོ་ཡིན་ནོ། །གཞན་ཡང་བྲམ་ཟེ་དང་ཁྱིམ་བདག་དག་བག་ཡོད་པ་དང་ལྡན་ཞིང། བག་ཡོད་པ་ལ་གནས་པའི་རྒྱུས། རྒྱལ་རིགས་ཀྱི་འཁོར་དུ་ཡང་
རུང། བྲམ་ཟེའི་འཁོར་དུ་ཡང་རུང། ཁྱིམ་བདག་གི་འཁོར་དུ་ཡང་རུང། དགེ་སྦྱོང་གི་འཁོར་དུ་ཡང་རུང། འཁོར་གང་དང་གང་དུ་འགྲོ་བའི་འཁོར་དེ་དང་དེར་ཞུམ་ཞུམ་པོ་མ་ཡིན་པ་དང་
དགའ་བ་དང། བག་ཚ་བ་མེད་པས་འགྲོ་བར་འགྱུར་ཏེ། བྲམ་ཟེ་དང་ཁྱིམ་བདག་དག་བག་ཡོད་པ་དང་ལྡན་ཞིང། བག་ཡོད་པ་ལ་གནས་པའི་རྒྱུས་ཞེས་བྱ་བ་ནས། བག་ཚ་བ་མེད་པ་

[359B]ཡོད་པའི་ཕན་ཡོན་གཉིས་པ་ཡིན་ནོ། །གཞན་ཡང་བྲམ་ཟེ་དང་ཁྱིམ་བདག་དག་བག་ཡོད་པ་དང་ལྡན་ཞིང། བག་ཡོད་པ་ལ་གནས་
པའི་རྒྱུས་ཕྱོགས་དང་ཕྱོགས་མཚམས་རྣམས་སུ་དགེ་བ་དང། གྲགས་པ་དང། སྒྲ་དང། ཚིགས་སུ་བཅད་པ་རྒྱ་ཆེན་པོར་གྲགས་པར་འགྱུར་ཏེ། བྲམ་ཟེ་དང་ཁྱིམ་བདག་དག་བག་ཡོད་
པ་དང་ལྡན་ཞིང། བག་ཡོད་པ་ལ་གནས་པའི་རྒྱུས་ཕྱོགས་དང་ཕྱོགས་མཚམས་སུ་དགེ་བ་དང། གྲགས་པ་དང། སྒྲ་དང། ཚིགས་སུ་བཅད་པ་རྒྱ་ཆེན་པོར་གྲགས་པར་འགྱུར་བ་གང་
ཡིན་པ་འདི་ནི་བག་ཡོད་པའི་ཕན་ཡོན་གསུམ་པ་ཡིན་ནོ། །གཞན་ཡང་བྲམ་ཟེ་དང་ཁྱིམ་བདག་རྣམས་བག་ཡོད་པ་དང་ལྡན་ཞིང། བག་ཡོད་པ་ལ་གནས་པའི་རྒྱུས། ཡིད་ལ་གཅགས་པ་
མེད་པར་དུས་བྱེད་པར་འགྱུར་ཏེ། བྲམ་ཟེ་དང་ཁྱིམ་བདག་རྣམས་བག་ཡོད་པ་དང་ལྡན་ཞིང་བག་ཡོད་པ་ལ་གནས་པའི་རྒྱུས། ཡིད་ལ་གཅགས་པ་མེད་པར་དུས་བྱེད་པར་འགྱུར་བ་གང་
ཡིན་པ་འདི་ནི་བག་ཡོད་པའི་ཕན་ཡོན་བཞི་པ་ཡིན་ནོ། །གཞན་ཡང་བྲམ་ཟེ་དང་ཁྱིམ་བདག་རྣམ་བག་ཡོད་པ་དང་ལྡན་ཞིང། བག་ཡོད་པ་དང་ལྡན་པའི་རྒྱུས་ལུས་ཞིག་ནས་བདེ་འགྲོ་
མཐོ་རིས་ཀྱི་འཇིག་རྟེན་གྱི་ལྷ་རྣམས་སུ་སྐྱེ་བར་འགྱུར་ཏེ། བྲམ་ཟེ་དང་ཁྱིམ་བདག་རྣམས་བག་ཡོད་པ་དང་ལྡན་ཞིང། བག་ཡོད་པ་ལ་གནས་པའི་རྒྱུས། ལུས་ཞིག་ནས་བདེ་འགྲོ་མཐོ་རིས་ཀྱི་

[360A]༄༅། །འཇིག་རྟེན་གྱི་ལྷ་རྣམས་སུ་སྐྱེ་བར་འགྱུར་བ་གང་ཡིན་པ་འདི་ནི། བག་ཡོད་པའི་ཕན་ཡོན་ལྔ་པ་ཡིན་ནོ། །དེ་ནས་བཅོམ་ལྡན་འདས་ཀྱིས་དམར་བུ་ཅན་གྱི་
བྲམ་ཟེ་དང་ཁྱིམ་བདག་རྣམས་ལ་ཆོས་དང་ལྡན་པའི་གཏམ་གྱིས་ཡང་དག་པར་སྟོན་པར་མཛད། ཡང་དག་པར་འཛིན་དུ་འཇུག་པར་མཛད། ཡང་དག་པར་གཟེངས་བསྟོད་པར་མཛད། ཡང་དག་
པར་རབ་ཏུ་དགའ་བར་མཛད་དེ། རྣམ་གྲངས་དུ་མར་ཆོས་དང་ལྡན་པའི་གཏམ་གྱིས་ཡང་དག་པར་བསྟན། ཡང་དག་པར་འཛིན་དུ་བཅུག་།ཡང་དག་པར་གཟེངས་བསྟོད། ཡང་དག་པར་རབ་ཏུ་དགའ་
བར་མཛད་དེ་ཅང་མི་གསུང་ངོ། །དེ་ནས་དམར་བུ་ཅན་གྱི་བྲམ་ཟེ་དང་ཁྱིམ་བདག་རྣམས་སྟན་ལས་ལངས་ཏེ། བླ་གོས་ཕྲག་པ་གཅིག་ཏུ་གཟར་ནས་པུས་མོ་གཡས་པའི་ལྷང་ས་ལ་བཙུགས་ཏེ་
བཅོམ་ལྡན་འདས་གང་ན་བ་དེར་ལོངས་སུ་ཐལ་མོ་སྦྱར་བ་བཏུད་ནས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་བདག་གི་གནས་འདིར་དོ་མོད་བཞུགས་སུ་
གསོལ། བཅོམ་ལྡན་འདས་ཀྱིས་དམར་བུ་ཅན་གྱི་གྲོང་གི་བྲམ་ཟེ་དང་ཁྱིམ་བདག་རྣམས་ལ་ཅང་མི་གསུང་བས་གནང་བ་མཛད་དོ། །དེ་ནས་དམར་བུ་ཅན་གྱི་བྲམ་ཟེ་དང་ཁྱིམ་བདག་རྣམས་བཅོམ་
ལྡན་འདས་ཀྱིས་ཅང་མི་གསུང་བས་གནང་བར་རིག་སྟེ། བཅོམ་ལྡན་འདས་ཀྱིས་གསུངས་པ་ལ་རྗེས་སུ་ཡི་རང་སྟེ་མངོན་པར་བསྟོད་ནས་བཅོམ་ལྡན་འདས་ཀྱི་ཞབས་གཉིས་ལ་མགོ་བོས་

[360B] བཅོམ་ལྡན་འདས་ཀྱི་སྤྱན་སྔ་ནས་སོང་ངོ་།དེ་ནས་བཅོམ་ལྡན་འདས་ཀྱིས་དམར་བུ་ཅན་གྱི་བྲམ་ཟེ་དང་ཁྱིམ་བདག་རྣམས་དོང་ནས་རིང་པོ་མ་ལོན་པར་མཁྱེན་ཏེ། འདུག་
གནས་གང་ན་བ་དེར་གཤེགས་ཏེ་བྱོན་པ་དང། འདུག་གནས་ཀྱི་ཕྱི་རོལ་ཏུ་ཞབས་གཉིས་བཀྲུས་ཏེ། ནང་དུ་ཡང་དག་འཇོག་གི་ཕྱིར། འདུག་གནས་ཀྱི་ནང་དུ་གཤེགས་སོ། །དེ་ནས་ཡང་དེའི་ཚེ་
ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ཡུལ་སྤོང་བྱེད་པ་རྣམས་གཞོམ་པའི་ཕྱིར། དམར་བུ་ཅན་གྱི་གྲོང་གི་གྲོང་ཁྱེར་རྩིག་པར་བརྩོན་པར་གྱུར་པ་དང། དེའི་ཚེ་དམར་བུ་ཅན་
གྱི་གྲོང་ན་མཐུ་ཆེ་བ་མཐུ་ཆེ་བའི་ལྷ་རྣམས། འདི་ལྟ་སྟེ་གནས་ཀྱི་ས་འདྲེ་བར་གྱུར་ཏོ། །བཅོམ་ལྡན་འདས་འདུག་གནས་ན་ཉིན་མོ་སྤྱོད་པར་བཞུགས་པ་ན། ལྷའི་སྤྱན་རྣམ་པར་དག་པ་མིའི་ལས་
འདས་པས་དམར་བུ་ཅན་གྱི་གྲོང་ན་མཐུ་ཆེ་བ་མཐུ་ཆེ་བའི་ལྷ་རྣམས་ཀྱི་གནས་ཀྱི་ས་འདྲེ་བར་གཟིགས་སོ། །གཟིགས་ནས་ཀྱང་དགོངས་ཀ་ནང་དུ་ཡང་དག་འཇོག་ལས་བཞེངས་ཏེ་འདུག་གནས་
ནས་བྱུང་ནས། འདུག་གནས་ཀྱི་གྲིབ་མ་ལ། དགེ་སློང་གི་དགེ་འདུན་གྱི་གུང་ལ་གདན་བཤམས་པ་ཉིད་ལ་བཞུགས་སོ། །བཞུགས་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་
བོ་ལ་བཀའ་སྩལ་པ། ཀུན་དགའ་བོ། །དམར་བུ་ཅན་གྱི་གྲོང་གི་གྲོང་ཁྱེར་རྩིག་པར་བརྩོན་པ་དེ་སུ་ཡིན། ཅི་ཐོས། བཙུན་པ་བདག་གིས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་

[361A]༄༅། །དབྱར་བྱེད་ཡུལ་སྤོང་བྱེད་པ་རྣམས་གཞོམ་པའི་ཕྱིར་དམར་བུ་ཅན་གྱི་གྲོང་གི་གྲོང་ཁྱེར་རྩིག་པར་རྩོམ་པར་ཐོས་ལགས་སོ། །ཀུན་དགའ་བོ་ལེགས་སོ།།
ལེགས་སོ། །ཀུན་དགའ་བོ་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་མཁས་པ་ཡིན་ཏེ། འདི་ལྟར་སུམ་ཅུ་རྩ་གསུམ་པའི་ལྷ་རྣམས་དང་ལྷན་ཅིག་བགྲོས་པ་ལྟ་ཞིག་
ཀུན་དགའ་བོ་ང་འདི་ན་ཉིན་མོ་སྤྱོད་པས་བཞུགས་པ་ན། ལྷའི་སྤྱན་རྣམ་པར་དག་པ་མི་ལས་འདས་པས། དམར་བུ་ཅན་གྱི་གྲོང་ན་མཐུ་ཆེ་བ་མཐུ་ཆེ་བའི་ལྷ་རྣམས་གནས་ཀྱི་ས་འདྲེ་
བར་གཟིགས་སོ། །ཀུན་དགའ་བོ་ཕྱོགས་གང་དུ་མཐུ་ཆེ་བ་མཐུ་ཆེ་བའི་ལྷ་རྣམས་ཀྱིས་གནས་ཀྱི་ས་དྲེས་པའི་ཕྱོགས་དེར། འདི་ལྟ་སྟེ། གནས་ཀྱི་ཕྱིར་མཐུ་ཆེ་བ་མཐུ་ཆེ་བའི་མི་རྣམས་ཀྱི་སེམས་
གཞོལ་བར་འགྱུར་རོ། །ཕྱོགས་གང་དུ་ལྷ་བར་མ་དང། ཕལ་པས་གནས་ཀྱི་ས་དྲེས་པའི་ཕྱོགས་དེར་ནི། འདི་ལྟ་སྟེ། གནས་ཀྱི་ཕྱིར་མི་བར་མ་དང། ཕལ་པ་རྣམས་ཀྱི་སེམས་གཞོལ་
བར་འགྱུར་རོ། །ཀུན་དགའ་བོ། དམར་བུ་ཅན་གྱི་གྲོང་འདིར་མཐུ་ཆེ་བ་མཐུ་ཆེ་བའི་ལྷ་རྣམས་ཀྱིས་གནས་ཀྱི་ས་དྲེས་པས་ཕྱོགས་འདིར་འདི་ལྟ་སྟེ། གནས་ཀྱི་ཕྱིར་མཐུ་ཆེ་བ་མཐུ་ཆེ་བའི་མི་རྣམས་
ཀྱི་སེམས་གཞོལ་བར་འགྱུར་རོ། །ཀུན་དགའ་བོ་ཡ་རབས་ཀྱི་གནས་དང་ཡ་རབས་ཀྱི་ཐ་སྙད་ཇི་སྙེད་པ་དང། ཚོང་པ་ཡ་རབས་རྣམས་ཀྱི་ལམ་དང། ཟོང་དགྲམ་སར་ཡང་འགྱུར་

[361B] འདི་ལྟ་སྟེ། དམར་བུ་ཅན་གྱི་གྲོང་ཁྱེར་འདི་མཆོག་ཏུ་འགྱུར་རོ། །འདི་ལ་བར་ཆད་གསུམ་འབྱུང་བར་རིག་པར་བྱ་སྟེ། མེ་དང། ཆུ་དང། ནང་འཁྲུག་གིས་སོ། །དེ་ནས་ཡུལ་མ་ག་དཧའི་སྣ་ཆེན་པོ་ལ་
གཏོགས་པ་བྲམ་ཟེ་དབྱར་བྱེད་ཀྱིས། དགེ་སྦྱོང་གོའུ་ཏ་མ་ཡུལ་མ་ག་དྷ་ནས་ལྗོངས་རྒྱུ་ཞིང་གཤེགས་ནས་དམར་བུ་ཅན་གྱི་གྲོང་དུ་བྱོན་ཏེ། དམར་བུ་ཅན་གྱི་གྲོང་གི་དམར་བུ་ཅན་གྱི་མཆོད་རྟེན་གྱི་དྲུང་ན་བཞུགས་ཏེ་
དེ་ལ་དམར་བུ་ཅན་གྱི་བྲམ་ཟེ་དང་ཁྱིམ་བདག་རྣམས་ཀྱིས་བསྙེན་བཀུར་བྱས་སོ། །ཞེས་ཐོས་སོ། །ཐོས་ནས་ཀྱང་དམར་བུ་ཅན་གྱི་གྲོང་ནས་བྱུང་སྟེ། བཅོམ་ལྡན་འདས་གང་ན་བ་དེར་སོང་སྟེ་ཕྱིན་
ནས༑ བཅོམ་ལྡན་འདས་དང་ལྷན་ཅིག་མངོན་དུ་ཡང་དག་པར་དགའ་བ་དང། ཡང་དག་པར་མགུ་བའི་གཏམ་རྣམ་པ་སྣ་ཚོགས་བྱས་ནས་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་
འདུག་པ་དང། བཅོམ་ལྡན་འདས་ཀྱིས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ལ་ཆོས་དང་ལྡན་པའི་གཏམ་གྱིས་ཡང་དག་པར་སྟོན་པར་མཛད། ཡང་དག་པར་འཛིན་དུ་
འཇུག་པར་མཛད། ཡང་དག་པར་གཟེངས་བསྟོད་པར་མཛད། ཡང་དག་པར་རབ་ཏུ་དགའ་བར་མཛད་དེ། རྣམ་གྲངས་དུ་མར་ཆོས་དང་ལྡན་པའི་གཏམ་གྱིས་ཡང་དག་པར་བསྟན། ཡང་
དག་པར་འཛིན་དུ་བཅུག་ཡང་དག་པར་གཟེངས་བསྟོད། ཡང་དག་པར་རབ་ཏུ་དགའ་བར་མཛད་ནས་ཅང་མི་གསུང་ངོ། །དེ་ནས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་

[362A]༄༅། །བྱེད་སྟན་ལས་ལངས་ཏེ། བླ་གོས་ཕྲག་པ་གཅིག་ཏུ་གཟར་ནས་ཐལ་མོ་སྦྱར་བ་བཏུད་དེ། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །ཤེས་ལྡན་གོའུ་ཏ་མ་
དགེ་སློང་གི་དགེ་འདུན་རྣམས་དང་ཐབས་ཅིག་ཏུ་སང་བདག་གི་སྡུམ་པར་གདུགས་ཚོད་སྦྱོར་ཞིང་མཆིས་ན་གནང་བར་མཛད་དུ་གསོལ། བཅོམ་ལྡན་འདས་ཀྱིས་ཡུལ་མ་ག་དཧའི་སྣ་ཆེན་པོ་
ལ་གཏོགས་པ་བྲམ་ཟེ་དབྱར་བྱེད་ལ་ཅང་མི་གསུང་བས་གནང་ངོ།།།།འདུལ་བ་ཕྲན་ཚེགས་ཀྱི་གཞི། བམ་པོ་ལྔ་བཅུ་པ། དེ་ནས་ཡུལ་མ་ག་དཧའི་སྣ་ཆེན་པོ་ལ་
གཏོགས་པ་བྲམ་ཟེ་དབྱར་བྱེད་ཀྱིས། བཅོམ་ལྡན་འདས་ཀྱིས་ཅང་མི་གསུང་བས་གནང་བར་རིག་སྟེ། བཅོམ་ལྡན་འདས་ཀྱིས་གསུངས་པ་ལ་རྗེས་སུ་ཡི་རང་ནས་མངོན་པར་བསྟོད་
དེ༑ སྟན་ལས་ལངས་ཏེ་སོང་ངོ། །དེ་ནས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ཀྱིས་དེ་ཉིད་ཀྱི་མཚན་མོ་གཙང་ཞིང་བསོད་པའི་བཟའ་བ་དང། བཅའ་བ་སྟ་
གོན་བྱས་ནས། ནང་པར་སྔར་ལངས་ཏེ་གདན་བཤམས་ནས་ཆུ་སྣོད་ནོར་བུ་ཅན་བཞག་སྟེ། བཅོམ་ལྡན་འདས་ལ་སྤྱན་འདྲེན་གྱིས་གདུགས་ཚོད་གསོལ་པ། ཀྱེ་གོའུ་ཏ་མ་གདུགས་
ཚོད་ལགས་ཏེ། ད་དེའི་དུས་ལ་བབ་ན་ཤེས་ལྡན་གོའུ་ཏ་མས་དུས་ལ་བབ་པར་དགོངས་སུ་གསོལ། དེ་ནས་བཅོམ་ལྡན་འདས་སྔ་དྲོའི་དུས་ཀྱི་ཚེ། ན་བཟའ་ཤམ་ཐབས་མནབས་

[362B] དགེ་སློང་གི་དགེ་འདུན་གྱིས་མདུན་དུ་བྱས་ཏེ། ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ཀྱི་བཀད་ས་གང་ན་བ་དེར་གཤེགས་ཏེ་
བྱོན་ནས། དགེ་སློང་གི་དགེ་འདུན་གྱི་གུང་ལ་གདན་བཤམས་པ་ཉིད་ལ་བཞུགས་སོ། །དེ་ནས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ཀྱིས། བཅོམ་ལྡན་འདས་ལ་
སོགས་པ་དགེ་སློང་གི་དགེ་འདུན་བདེ་བར་བཞུགས་པར་རིག་ནས། གཙང་ཞིང་བསོད་པའི་བཟའ་བ་དང། བཅའ་བ་རང་གི་ལག་ནས་སྟོབས་ཤིང་ཚིམ་པར་བྱེད་དེ། རྣམ་གྲངས་དུ་མར་
གཙང་ཞིང་བསོད་པའི་བཟའ་བ་དང། བཅའ་བས་རང་གི་ལག་ནས་བསྟབས་ཤིང་ཚིམ་པར་བྱས་སོ། །བཅོམ་ལྡན་འདས་ཀྱིས་གདུགས་ཚོད་གསོལ་ནས། ཕྱག་གཉིས་བཅབས་ཏེ་ལྷུང་
བཟེད་གྱུ་བར་རིག་ནས་གསེར་གྱི་བྱ་མ་བུམ་ཐོགས་ཏེ། བཅོམ་ལྡན་འདས་ཀྱི་སྤྱན་སྔར་འདུག་ནས་འདི་སྐད་ཅེས་གསོལ་ཏོ། །ཀྱེ་གོའུ་ཏ་མ་སྦྱིན་པ་འདི་ལས་བསོད་ནམས་ཀྱི་རྒྱུ་མཐུན་པ་
དང༑ དགེ་བའི་རྒྱུ་མཐུན་པ་དང། བདེ་བའི་གཞི་གང་ལགས་པ་དེ་དམར་བུ་ཅན་གྱི་གྲོང་ན་གནས་པའི་ལྷ་རྣམས་ཀྱི་ཡུན་རིང་པོའི་དོན་དང། ཕན་པ་དང་བདེ་བར་གྱུར་ཅིག་ཅེས་དེ་ཉིད་ལ་
ཡོན་བསྔོ་བ་མཛད་དུ་གསོལ། དེ་ནས་བཅོམ་ལྡན་འདས་ཀྱིས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ཀྱི་སྦྱིན་པ་དེ་ལ་རྗེས་སུ་ཡི་རང་བས་རྗེས་སུ་ཡི་རང་ངོ། །སྐྱེས་བུ་གང་

[363A]༄༅། །ཟག་དད་པ་ཅན། །གང་ཞིག་ལྷ་རྣམས་མཆོད་བྱེད་པ་།སངས་རྒྱས་བཀའ་བཞིན་བྱེད་གྱུར་པས། །དེ་ནི་སངས་རྒྱས་རྣམས་ཀྱིས་བསྔགས། །མཁས་ཤིང་
ཡིད་ནི་གཞུངས་པ་ཡིས། །གང་གི་ཕྱོགས་སུ་གནས་འཆའ་བ། །ཚུལ་ཁྲིམས་ལྡན་ལ་བཤོས་གསོལ་ནས། །དེ་ཡི་འོག་ཏུ་ཡོན་བསྔོ་བྱས། །དེ་རྣམས་རྗེད་པས་རྗེད་འགྱུར་ཞིང། །མཆོད་
པས་ཡང་ནི་མཆོད་པར་འགྱུར། །དེ་ནས་ལྟོ་ནས་བྱུང་བ་ཡི། །བུ་ལ་མ་བཞིན་འདི་ལ་བརྩེ། །ལྷ་རྣམས་བརྩེ་བའི་སྐྱེས་བུ་དེ། །བདེ་བ་བཟང་པོ་མཐོང་བར་འགྱུར། །དེ་ནས་བཅོམ་ལྡན་
འདས་ཀྱིས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ལ་ཆོས་དང་ལྡན་པའི་གཏམ་གྱིས་ཡང་དག་པར་བསྟན། ཡང་དག་པར་འཛིན་དུ་བཅུག་ཡང་དག་པར་གཟེངས་
བསྟོད། ཡང་དག་པར་རབ་ཏུ་དགའ་བར་མཛད་ནས། སྟན་ལས་བཞེངས་ཏེ་གཤེགས་སོ། །དེ་ནས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ཀྱིས་དེར་རྒྱུ་ལྷག་པ་གང་
ཡིན་པ་དེ་ཐམས་ཅད་སྦྱིན་པར་བཏང་ནས། བཅོམ་ལྡན་འདས་ཀྱི་རྗེས་བཞིན་དུ་འབྲང་ཞིང་འདི་སྙམ་དུ་སེམས་ལ་མངོན་པར་འདུ་བྱེད་དོ་།དགེ་སྦྱོང་གོའུ་ཏ་མ་དམར་བུ་ཅན་གྱི་གྲོང་གི་
སྒོ་གང་ནས་ཕྱིར་གཤེགས་པ་དེ་ནི། བདག་གིས་གོའུ་ཏ་མའི་སྒོ་ཞེས་གདགས་སོ། །ཆུ་བོ་གངྒཱའི་འཇུག་ངོགས་གང་ནས་རྒལ་བ་དེ་ཡང་གོའུ་ཏ་མའི་འཇུག་ངོགས། ཞེས་གདགས་

[363B] །དེ་ནས་བཅོམ་ལྡན་འདས་ཀྱི་ཐུགས་ཀྱིས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ཀྱིས་བསམ་པ་མཁྱེན་ནས། དམར་བུ་ཅན་གྱི་གྲོང་གི་དབུས་ཐོག་ཐག་ཏུ་
གཤེགས་ནས་ནུབ་ཕྱོགས་ཀྱི་སྒོར་བྱུང་སྟེ། བྱང་ཕྱོགས་སུ་རྒྱུས་ནས་ཆུ་བོ་གངྒཱ་གང་ན་བ་དེར་གཤེགས་སོ། །དེ་ནས་དེའི་ཚེ་ཡུལ་མ་ག་དཧའི་མི་རྣམས་ཆུ་བོ་གངྒཱ་ལ་ཕན་ཚུན་རྒལ་བར་བྱེད་དེ། ཁ་
ཅིག་ནི་ཤིང་ཤལ་མ་ལའི་སྤང་ལེབ། ཁ་ཅིག་ནི་སྐུ་བའི་གྲུ་ཟམ་ཁ་ཅིག་ནི་སྔས་ནང་ཚངས་ཅན། ཁ་ཅིག་ནི་ར་རྐྱལ་གྱིས་སོ་།དེ་ནས་བཅོམ་ལྡན་འདས་འདི་སྙམ་དུ་དགོངས་ཏེ། ཅི་ཆུ་བོ་
གངྒཱའི་རྒྱུན་ནས་བཟློག་སྟེ་འྒྲོའམ། འོན་ཏེ་ཚུ་རོལ་གྱི་འགྲམ་ནས་མི་སྣང་ཞིང་ཕ་རོལ་གྱི་འགྲམ་དུ་བཞུགས་པར་བྱ་སྙམ་མོ་།དེ་ནས་བཅོམ་ལྡན་འདས་དགེ་སློང་གི་དགེ་འདུན་དང་ཐབས་ཅིག་ཏུ་
ཚུ་རོལ་གྱི་འགྲམ་ནས་མི་སྣང་ཞིང་ཕ་རོལ་གྱི་འགྲམ་ན་བཞུགས་པར་བྱ་བ་དེ་ལྟ་བུའི་ཏིང་ངེ་འཛིན་ལ་སྙོམས་པར་ཞུགས་ཏེ། ཇི་ལྟར་སེམས་མཉམ་པར་བཞག་པ་དང། དེ་ནས་དགེ་སློང་གཞན་
ཞིག་གིས་དེའི་ཚེ་ཚིགས་སུ་བཅད་དེ་སྨྲས་པ། ཁ་ཅིག་ཟམ་པ་བཙུགས་ནས་ཆུ་བྲན་བོར་ཏེ་རྒྱ་མཚོ་རྒལ། །སྐྱེ་བོ་རྣམས་ནི་གཟིངས་འཆའ་མཁས་པའི་སྐྱེ་བོ་རྣམས་སུ་རྒལ། །སངས་རྒྱས་
བཅོམ་ལྡན་བྲམ་ཟེ་རྒལ་བར་གྱུར་ནས་སྐམ་ལ་བཞུགས། །དགེ་སློང་དག་འདིར་ཁྲུས་བྱེད་ཉན་ཐོས་རྣམས་ནི་གཟིངས་འཆའོ། །གལ་ཏེ་ཀུན་ན་ཆུ་ཡོད་ན། །ཁྲོན་པའི་ཆུས་ནི་ཅི་ཞིག་བྱ། །སྲེད་

[364A]༄༅། །པའི་རྩ་བ་བཅད་ནས་ནི། །སུ་ཞིག་སྦྱོང་བ་ཚོལ་བར་བྱེད། །དེ་ནས་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ཀྱིས། བཅོམ་ལྡན་འདས་
དམར་བུ་ཅན་གྱི་གྲོང་གི་སྒོ་གང་ནས་བྱུང་བ་དེ་ལ་གོའུ་ཏ་མའི་སྒོ་ཞེས་བཏགས་སོ། །ཆུ་བོ་གངྒཱའི་འཇུག་ངོགས་གང་ནས་རྒལ་བ་དེ་ཡང་གོའུ་ཏ་མའི་འཇུག་ངོགས། ཞེས་བཏགས་སོ།།
དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་གྲོང་ཁྱེར་སྤྱིལ་པོ་ཅན་དུ་འདོང་ངོ་།བཙུན་པ་བཀའ་བཞིན་འཚལ། ཞེས་ཚེ་དང་ལྡན་
པ་ཀུན་དགའ་བོས། བཅོམ་ལྡན་འདས་ཀྱི་ལྟར་མཉན་ཏེ། བཅོམ་ལྡན་འདས་ཡུལ་སྤོང་བྱེད་ནས་ལྗོངས་རྒྱུ་ཞིང་གཤེགས་ནས། གྲོང་ཁྱེར་སྤྱིལ་པོ་ཅན་དུ་བྱོན་ཏེ། གྲོང་ཁྱེར་སྤྱིལ་པོ་
ཅན་གྱི་གྲོང་གི་བྱང་ཕྱོགས་ཤིང་ཤ་པའི་ཚལ་ན་བཞུགས་སོ་།དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་ཚུལ་ཁྲིམས་ནི་འདི་ལྟ་བུའོ། །
ཏིང་ངེ་འཛིན་ནི་འདི་ལྟ་བུའོ། །ཤེས་རབ་ནི་འདི་ལྟ་བུ་སྟེ། ཚུལ་ཁྲིམས་གོམས་པར་བྱས་པས། ཏིང་ངེ་འཛིན་རིང་དུ་གནས་པར་འགྱུར་རོ། །ཏིང་ངེ་འཛིན་རིང་དུ་གནས་པས་
ཤེས་རབ་གོམས་པར་བྱས་པར་འགྱུར་རོ། །ཤེས་རབ་གོམས་པར་བྱས་པས་འདི་ལྟ་སྟེ། འདོད་ཆགས་དང། ཞེ་སྡང་དང། གཏི་མུག་ལས་ཡང་དག་པ་ཇི་ལྟ་བ་བཞིན་

[364B] །དགེ་སློང་དག་འཕགས་པའི་ཉན་ཐོས་རྣམས་འདི་ལྟར་སེམས་ཡང་དག་པར་རྣམ་པར་གྲོལ་ཏེ། བདག་གི་སྐྱེ་བ་ཟད་དོ། །ཚངས་པར་སྤྱད་པ་
ལ་བསྟེན་ཏོ། །བྱ་བ་བྱས་སོ། །འདི་ལས་སྲིད་པ་གཞན་མི་ཤེས་སོ་།ཞེས་ཡང་དག་པ་ཇི་ལྟ་བ་བཞིན་རབ་ཏུ་ཤེས་སོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་
བཀའ་སྩལ་པ། ཀུན་དགའ་བོ་གྲོང་ཁྱེར་སྒྲ་ཅན་གང་ན་བ་དེར་འདོང་ངོ། །བཙུན་པ་བཀའ་བཞིན་འཚལ་ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ཏེ། བཅོམ་
ལྡན་འདས་དང་ཡུལ་སྤོང་བྱེད་ནས་ལྗོངས་རྒྱུ་ཞིང་གཤེགས་པ་ན་སྒྲ་ཅན་དུ་བྱོན་ཏེ། སྒྲ་གཅན་གྱི་ཀུན་ཛི་ཀའི་གནས་ན་བཞུགས་སོ། །དེ་ནས་དེའི་ཚེ་སྒྲ་གཅན་གྱི་སྐྱེ་བོ་ཕལ་པོ་ཆེ་ལ་མི་
ངས་བྱུང་བར་གྱུར་ཏེ། འདི་ལྟར་དགེ་བསྙེན་ཨུད་ཀ་ཏ་ཡང་དུས་ལས་འདས་པར་གྱུར། དགེ་བསྙེན་ཉེ་བ་དང། རབ་བརྩོན་དང། ཀ་ཏྱའི་ཁྱུ་མཆོག་དང། མཛེས་པ་དང། ཉེ་མཛེས་དང་
འཆི་ལྟས་དང། ཉེ་བའི་འཆི་ལྟས་དང། བཟང་པོ་དང། ཤིན་ཏུ་བཟང་པོ་དང། གྲགས་པ་དང། གྲགས་བྱིན་དང། གྲགས་མཆོག་དག་ཀྱང་དུས་ལས་འདས་པར་གྱུར་ཏོ།།
དེ་ནས་དགེ་སློང་རབ་ཏུ་མང་པོ་དག་སྔ་དྲོའི་དུས་ཀྱི་ཚེ་ཤམ་ཐབས་བགོས། ཆོས་གོས་དང་ལྷུང་བཟེད་བླངས་ནས། སྒྲ་ཅན་དུ་བསོད་སྙོམས་ཀྱི་ཕྱིར་ཞུགས་སོ། །དགེ་སློང་རབ་ཏུ་མང་

[365A]༄༅། །པོ་སྒྲ་ཅན་དུ་བསོད་སྙོམས་ལ་རྒྱུ་བ་དང། སྒྲ་ཅན་འདིར་སྐྱེ་བོ་ཕལ་པོ་ཆེ་ཤི་བར་གྱུར་ཏེ། འདི་ལྟར་དགེ་བསྙེན་ཨུད་ཀ་ཏ་ཡང་དུས་ལས་འདས། དགེ་
བསྙེན་ཉེ་བ་དང། རབ་བརྩོན་དང། ཀ་ཏྱའི་ཁྱུ་མཆོག་དང་མཛེས་པ་དང། ཉེ་མཛེས་དང། འཆི་ལྟས་དང། ཉེ་བའི་འཆི་ལྟས་དང། བཟང་པོ་དང། ཤིན་ཏུ་བཟང་པོ་དང་
གྲགས་པ་དང། གྲགས་སྦྱིན་དང། གྲགས་མཆོག་དག་ཀྱང་དུས་ལས་འདས་སོ། །ཞེས་ཐོས་སོ། །ཐོས་ནས་ཀྱང་སྒྲ་ཅན་དུ་བསོད་སྙོམས་བརྒྱུས་ཏེ་ཟས་ཀྱི་བྱ་བ་བྱས་ནས་
ཟས་ཕྱི་མའི་བསོད་སྙོམས་སྤངས་ཏེ། ལྷུང་བཟེད་དང། ཆོས་གོས་འཁོས་སུ་ཕབ་ནས་རྐང་པ་གཉིས་བཀྲུས་ཏེ། བཅོམ་ལྡན་འདས་གང་ན་བ་དེར་སོང་སྟེ་ལྷགས་ནས། བཅོམ་
ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་དགེ་སློང་རབ་ཏུ་མང་པོས་བཅོམ་ལྡན་འདས་ལ་འདི་
སྐད་ཅེས་གསོལ་ཏོ། །བཙུན་པ། བདག་ཅག་དགེ་སློང་རབ་ཏུ་མང་པོ་སྔ་དྲོའི་དུས་ཀྱི་ཚེ་ཤམ་ཐབས་བགོས། ལྷུང་བཟེད་དང་ཆོས་གོས་བླངས་ཏེ། སྒྲ་ཅན་འདིར་བསོད་སྙོམས་
ཀྱི་ཕྱིར་ཞུགས་ཏེ། བཙུན་པ་བདག་ཅག་དགེ་སློང་རབ་ཏུ་མང་པོ་སྒྲ་ཅན་དུ་བསོད་སྙོམས་ལ་རྒྱུ་བ་ན། སྒྲ་ཅན་འདིར་སྐྱེ་བོ་ཕལ་པོ་ཆེ་གུམ་པར་གྱུར་ཏེ། འདི་ལྟར་དགེ་བསྙེན་ཨུད་ཀ་ཏ་

[365B] དགེ་བསྙེན་ཉེ་བ་དང། རབ་བརྩོན་དང་ཀ་ཏྱའི་ཁྱུ་མཆོག་དང། མཛེས་པ་དང། ཉེ་མཛེས་དང། འཆི་ལྟས་དང། ཉེ་བའི་འཆི་ལྟས་དང། བཟང་པོ་དང། ཤིན་ཏུ་
བཟང་པོ་དང། གྲགས་པ་དང། གྲགས་སྦྱིན་དང། གྲགས་མཆོག་དག་ཀྱང་དུས་ལས་འདས་པར་ཐོས་ལགས་ན། བཙུན་པ་དེ་དག་གར་མཆིས་ལགས། འཇིག་རྟེན་ཕ་རོལ་ཀྱི་གནས་གང་
དུ་སྐྱེས་ལགས། དགེ་སློང་དག་དགེ་བསྙེན་ཨུད་ཀ་ཏ་ནི་གོང་མའི་ཆ་དང་མཐུན་པ་མ་ཡིན་པའི་ཀུན་ཏུ་སྦྱོར་བ་ལྔ་སྤངས་ཏེ། དེ་ཉིད་དུ་བརྫུས་ཏེ་སྐྱེས་ནས་ཡོངས་སུ་མྱ་ངན་ལས་འདས་ཏེ། འཇིག་
རྟེན་འདིར་སླར་མི་འོང་ཞིང་མི་འབྱུང་བའི་ཆོས་ཉིད་དུ་འགྱུར་རོ། །དགེ་བསྙེན་ཉེ་བ་དང། རབ་བརྩོན་དང། ཀ་ཏྱའི་ཁྱུ་མཆོག་དང། མཛེས་པ་དང། ཉེ་མཛེས་དང། འཆི་ལྟས་དང། ཉེ་བའི་འཆི་ལྟས་
དང། བཟང་པོ་དང། ཤིན་ཏུ་བཟང་པོ་དང། གྲགས་པ་དང། གྲགས་སྦྱིན་དང། གྲགས་མཆོག་རྣམས་ཀྱིས་ཀྱང་གོང་མའི་ཆ་དང་མཐུན་པ་མ་ཡིན་པའི་ཀུན་ཏུ་སྦྱོར་བ་ལྔ་སྤངས་ཏེ་དེ་ཉིད་
དུ་རྫུས་ཏེ་སྐྱེས་ནས་ཡོངས་སུ་མྱ་ངན་ལས་འདས་ཏེ། འཇིག་རྟེན་འདིར་སླར་མི་འོང་ཞིང་མི་འབྱུང་བའི་ཆོས་ཉིད་དུ་འགྱུར་རོ་།དགེ་སློང་དག་སྒྲ་ཅན་འདིར་དགེ་བསྙེན་ཉིས་བརྒྱ་ལྔ་བཅུ་ལྔ་བཅུ་
ལྷག་ཅིག་དུས་ལས་འདས་པ་གང་ཡིན་པ་དག་ཀྱང། གོང་མའི་ཆ་དང་མཐུན་པ་མ་ཡིན་པའི་ཀུན་ཏུ་སྦྱོར་བ་ལྔ་སྤངས་ཏེ། དེ་ཉིད་དུ་བརྫུས་ཏེ་སྐྱེས་ནས། ཡོངས་སུ་མྱ་ངན་ལས་འདས་ནས་འཇིག་

[366A]༄༅། །རྟེན་འདིར་སླར་མི་འོང་ཞིང་མི་འབྱུང་བའི་ཆོས་ཉིད་དུ་འགྱུར་རོ། །དགེ་སློང་དག་དགྲ་ཅན་འདིར་དགེ་བསྙེན་སུམ་བརྒྱ་ལྷག་ཅིག་གིས་ནི། ཀུན་ཏུ་སྦྱོར་བ་གང་ཡིན་པ་
སྤངས་ཏེ། འདོད་ཆགས་དང། ཞེ་སྡང་དང། གཏི་མུག་བསྲབས་ནས་ལན་ཅིག་ཕྱིར་འོང་སྟེ། འཇིག་རྟེན་འདིར་ལན་ཅིག་ཕྱིར་འོངས་ནས་སྡུག་བསྔལ་གྱི་མཐར་བྱེད་པར་འགྱུར་རོ། །དགེ་
སློང་དག་སྒྲ་ཅན་འདིར་དགེ་བསྙེན་ལྔ་བརྒྱ་ལྷག་ཅིག་དུས་ལས་འདས་པས་ཀྱང། ཀུན་ཏུ་སྦྱོར་བ་གསུམ་པོ་གང་ཡིན་པ་སྤངས་ཏེ་རྒྱུན་དུ་ཞུགས་པ་ལས་ཕྱིར་མི་ལྟུང་བའི་ཆོས་ཉིད་དུ་གྱུར་
ཅིང༑ ངེས་པར་ཡང་དག་པའི་བྱང་ཆུབ་ཏུ་འགྱུར་ཏེ། རེ་ལྟར་ཐོགས་ན་སྲིད་པ་ལན་བདུན་ལས་མི་འདའ་སྟེ། ལྷའམ་མི་རྣམས་ཀྱི་ནང་དུ་སྲིད་པ་ལན་བདུན་དུ་ཉིང་མཚམས་སྦྱར་ནས་སྡུག་
བསྔལ་གྱི་མཐར་བྱེད་པར་འགྱུར་རོ། །དགེ་སློང་དག་ཁྱེད་དེ་བཞིན་གཤེགས་པ་ལ་དུས་ལས་འདས། དུས་ལས་འདས་ཞེས་ཞུ་བ་ནི། དེ་བཞིན་གཤེགས་པ་ལ་མཐོ་འཚམ་པ་ཡིན་ཏེ། དེས་
དེ་བཞིན་གཤེགས་པ་ལ་བདེ་བར་མི་འགྱུར་མོད་ཀྱི། སྐྱེ་བ་ཡོད་ན་ངེས་པར་འཆི་བའི་དུས་བྱེད་པར་འགྱུར་བ་ནི། དེ་ལ་ངོ་མཚར་མི་ཆེ་སྟེ། འོན་ཀྱང་དེ་བཞིན་གཤེགས་པ་རྣམས་བྱུང་ཡང་
རུང༑ མ་བྱུང་ཡང་རུང་ཆོས་ཀྱི་ཚུལ་ནི་གནས། ཆོས་ཀྱི་དབྱིངས་འདི་དག་ནི་ཆོས་ཉིད་ཀྱིས་གནས་པ་སྟེ། དེ་བཞིན་གཤེགས་པ་ཉིད་ཀྱིས་མཁྱེན་ཅིང་ཡང་དག་པར་ཐུགས་སུ་ཆུད་དེ་

[366B] རབ་ཏུ་འཇོག་པར་མཛད་རྣམ་པར་འབྱེད་པར་མཛད། རྣམ་པར་གསལ་བར་མཛད། སྟོན་པར་མཛད། རབ་ཏུ་སྟོན་པར་མཛད་པ་ནི། འདི་ལྟ་སྟེ། འདི་ཡོད་
པས་ནི་འདི་འབྱུང་ལ། འདི་སྐྱེས་པས་འདི་སྐྱེ་སྟེ། འདི་ལྟར་མ་རིག་པའི་རྐྱེན་གྱིས་འདུ་བྱེད་རྣམས། འདུ་བྱེད་རྣམས་ཀྱི་རྐྱེན་གྱིས་རྣམ་པར་ཤེས་པ། རྣམ་པར་ཤེས་པའི་རྐྱེན་གྱིས་མིང་དང་
གཟུགས། མིང་དང་གཟུགས་ཀྱི་རྐྱེན་གྱིས་སྐྱེ་མཆེད་དྲུག་སྐྱེ་མཆེད་དྲུག་གྱི་རྐྱེན་གྱིས་རེག་པ། རེག་པའི་རྐྱེན་གྱིས་ཚོར་བ། ཚོར་བའི་རྐྱེན་གྱིས་སྲེད་པ། སྲེད་པའི་རྐྱེན་གྱིས་ལེན་པ། ལེན་
པའི་རྐྱེན་གྱིས་སྲིད་པ། སྲིད་པའི་རྐྱེན་གྱིས་སྐྱེ་བ། སྐྱེ་བའི་རྐྱེན་གྱིས་རྒ་ཤི་དང། མྱ་ངན་དང། སྨྲེ་སྔགས་འདོན་པ་དང་སྡུག་བསྔལ་བ་དང། ཡིད་མི་བདེ་བ་དང། འཁྲུག་པ་རྣམས་འབྱུང་
སྟེ༑ སྡུག་བསྔལ་གྱི་ཕུང་པོ་ཆེན་པོ་འབའ་ཞིག་པོ་འདི་འབྱུང་བར་འགྱུར་རོ། །འདི་ལྟ་སྟེ། འདི་མེད་པས་འདི་མི་འབྱུང། འདི་འགགས་པས་འདི་འགགས་པར་འགྱུར་ཏེ། འདི་ལྟར་མ་རིག་པ་
འགགས་པས་འདུ་བྱེད་རྣམས་འགག་འདུ་བྱེད་རྣམས་འགགས་པས་རྣམ་པར་ཤེས་པ་འགག་རྣམ་པར་ཤེས་པ་འགགས་པས་མིང་དང་གཟུགས་འགག་།མིང་དང་གཟུགས་འགགས་
པས་སྐྱེ་མཆེད་དྲུག་འགག་སྐྱེ་མཆེད་དྲུག་འགགས་པས་རེག་པ་འགག་།རེག་པ་འགགས་པས་ཚོར་བ་འགག་ཚོར་བ་འགགས་པས་སྲེད་པ་འགག་།སྲེད་པ་འགགས་པས་ལེན་པ་

[367A]༄༅། །འགག་ལེན་པ་འགགས་པས་སྲིད་པ་འགག་སྲིད་པ་འགགས་པས་སྐྱེ་བ་འགག་སྐྱེ་བ་འགགས་པས་རྒ་ཤི་དང། མྱ་ངན་དང། སྨྲེ་སྔགས་འདོན་
པ་དང། སྡུག་བསྔལ་བ་དང། ཡིད་མི་བདེ་བ་དང། འཁྲུགས་པ་རྣམས་འགག་པར་འགྱུར་ཏེ། སྡུག་བསྔལ་གྱི་ཕུང་པོ་ཆེན་པོ་འབའ་ཞིག་པོ་འདི་འགག་པར་འགྱུར་རོ། །དགེ་
སློང་དག་དེ་ལྟ་མོད་ཀྱི། ཆོས་ཀྱི་མེ་ལོང་གི་ཆོས་ཀྱི་རྣམ་གྲངས་ངས་བཤད་པར་བྱས། དེ་རབ་ཏུ་ཉོན་ལ་ཡིད་ལ་ཟུངས་ཤིག་དང་བཤད་དོ། །ཆོས་ཀྱི་མེ་ལོང་གི་ཆོས་ཀྱི་རྣམ་གྲངས་གང་
ཞེ་ན། སངས་རྒྱས་ལ་ཤེས་ནས་དད་པ་ནི། ཆོས་ཀྱི་མེ་ལོང་གི་ཆོས་ཀྱི་རྣམ་གྲངས་སོ། །ཆོས་དང། དགེ་འདུན་དང། འཕགས་པ་དགྱེས་པའི་ཚུལ་ཁྲིམས་ལ་ཤེས་ནས་དད་པ་
ནི༑ ཆོས་ཀྱི་མེ་ལོང་གི་ཆོས་ཀྱི་རྣམ་གྲངས་ཡིན་ནོ། །དགེ་སློང་དག་ངས་ཁྱེད་ལ་ཆོས་ཀྱི་མེ་ལོང་གི་ཆོས་ཀྱི་རྣམ་གྲངས་བཤད་དོ། །ཞེས་གསུངས་པ་དེ་ནི་བཤད་པ་དེ་ཡིན་ནོ། །
དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་བ། ཀུན་དགའ་བོ། ཡངས་པ་ཅན་དུ་འདོང་ངོ། །བཙུན་པ་བཀའ་བཞིན་འཚལ་ཞེས་ཚེ་དང་ལྡན་པ་ཀུན་དགའ་
བོས༑ བཅོམ་ལྡན་འདས་ཀྱི་ལྟར་མཉན་ནས། དེ་ནས་བཅོམ་ལྡན་འདས་ཡུལ་སྤོང་བྱེད་ནས་ལྗོངས་རྒྱུ་ཞིང་གཤེགས་ནས་ཡངས་པ་ཅན་དུ་བྱོན་ཏེ། ཡངས་པ་ཅན་གྱི་ཨ་མྲ་སྐྱོང་མའི་

[367B] །ཨ་མྲ་སྐྱོང་མས་བཅོམ་ལྡན་འདས་ཡུལ་སྤོང་བྱེད་ནས་ལྗོངས་རྒྱུ་ཞིང་གཤེགས་ཏེ། ཡངས་པ་ཅན་དུ་བྱོན་ནས་ཡངས་པ་ཅན་གྱི་བདག་ཉིད་ཀྱི་ཚལ་ན་བཞུགས་
པར་ཐོས་སོ། །ཐོས་ནས་ཀྱང་རྒྱན་ཐམས་ཅད་ཀྱིས་བརྒྱན་ཏེ། བུད་མེད་ཀྱི་ཚོགས་ཀྱིས་བསྐོར་ནས། བཞོན་པ་བཟང་པོ་ལ་ཞོན་ཏེ། ཡངས་པ་ཅན་ནས་བྱུང་ནས། བཅོམ་ལྡན་འདས་ལ་
བལྟ་བ་དང། བསྙེན་བཀུར་བྱ་བའི་ཕྱིར་བཅོམ་ལྡན་འདས་ཀྱི་སྤྱན་སྔར་སོང་སྟེ། དེས་ཇི་ཙམ་བཞོན་པའི་སའི་བར་དུ་ཞོན་ཏེ་སོང་ནས། བཞོན་པ་ལས་བབས་ཏེ་རྐང་པ་ཁོ་ནས་ཀུན་དགའ་ར་
བར་སོང་ངོ། །དེ་ནས་དེའི་ཚེ་བཅོམ་ལྡན་འདས་དགེ་སློང་བརྒྱ་ཕྲག་དུ་མའི་འཁོར་གྱི་གུང་ལ་ཆོས་སྟོན་ཅིང་བཞུགས་ཏེ། བཅོམ་ལྡན་འདས་ཀྱིས་ཨ་མྲ་སྐྱོང་མ་རྒྱང་རིང་པོ་ནས་འོང་བ་གཟིགས་སོ། །
གཟིགས་ནས་ཀྱང་དགེ་སློང་རྣམས་ལ་བཀའ་སྩལ་པ། དགེ་སློང་དག་ཨ་མྲ་སྐྱོང་མ་འདིར་འོང་གི་བརྩོན་པ་དང། ཤེས་བཞིན་དང་དྲན་པས་གནས་པར་གྱིས་ཤིག་དགེ་སློང་དག་ངས་དེ་
སྐད་དུ་རྗེས་སུ་བསྟན་པའི་བརྩོན་པ་ལ་གནས་པ་གང་ཞེ་ན། དགེ་སློང་དག་འདི་ལ་སྡིག་པ་མི་དགེ་པའི་ཆོས་སྐྱེས་པ་རྣམས་སྤང་བའི་ཕྱིར་འདུན་པ་བསྐྱེད་དོ། །འབད་དོ། །བརྩོན་འགྲུས་རྩོམ་མོ། །
སེམས་རབ་ཏུ་འཛིན་ཏོ། །རབ་ཏུ་འཇོག་གོ་སྡིག་པ་མི་དགེ་བའི་ཆོས་མ་སྐྱེས་པ་རྣམས་མི་བསྐྱེད་པའི་ཕྱིར་འདུན་པ་བསྐྱེད་དོ། །འབད་དོ། །བརྩོན་འགྲུས་རྩོམ་མོ། །སེམས་རབ་ཏུ་འཛིན་ཏོ། །རབ་ཏུ་

[368A]༄༅། །འཇུག་གོ་དགེ་བའི་ཆོས་མ་སྐྱེས་པ་རྣམས་བསྐྱེད་པའི་ཕྱིར་འདུན་པ་བསྐྱེད་དོ། །འབད་དོ། །བརྩོན་འགྲུས་རྩོམ་མོ། །སེམས་རབ་ཏུ་འཛིན་ཏོ། །རབ་ཏུ་
འཇོག་གོ་དགེ་བའི་ཆོས་སྐྱེས་པ་རྣམས་གནས་པ་དང། ཕྱིར་ཞིང་འབྱུང་བ་དང། ཉམས་པར་མི་འགྱུར་བ་དང། ཡོངས་སུ་རྫོགས་པ་དང་འཕེལ་ཞིང་རྒྱས་པར་བྱ་བའི་ཕྱིར་འདུན་པ་
བསྐྱེད་དོ། །འབད་དོ། །བརྩོན་འགྲུས་རྩོམ་མོ། །སེམས་རབ་ཏུ་འཛིན་ཏོ། །རབ་ཏུ་འཇོག་གོ་དགེ་སློང་དག་འདི་ནི་བརྩོན་པ་ལ་གནས་པ་ཡིན་ནོ། །དགེ་སློང་དག་ཤེས་བཞིན་དུ་གྱུར་ཅིང་
འགྲོ་བ་དང་འོང་བའི་ཚེ་ཤེས་བཞིན་དུ་གནས་པ་གང་ཞེ་ན། ལྟ་བ་དང། རྣམ་པར་ལྟ་བ་དང། བསྐུམ་པ་དང། བརྐྱང་བ་དང་ཆོས་གོས་སྣམ་སྦྱར་གོན་པ་དང། ལྟུང་བཟེད་ཐོགས་
པ་དང། འགྲོ་བ་དང། འགྲེང་པ་དང། འདུག་པ་དང། ཉལ་བ་དང། ལངས་པ་དང། སྨྲ་བ་དང། མི་སྨྲ་བ་དང། གཉིད་དང་ངལ་བ་དང། ངལ་བསོ་བའི་ཚེ་ཤེས་བཞིན་དུ་གྱུར་པ་
སྟེ༑ དགེ་སློང་དག་འདི་ནི་ཤེས་བཞིན་དུ་གནས་པར་གྱུར་པ་ཡིན་ནོ་།དགེ་སློང་དག་ཇི་ལྟར་དྲན་པར་གྱུར་པ་ཡིན་ཞེ་ན། དགེ་སློང་དག་འདི་ལ་ནང་གི་ལུས་ལ་ལུས་ཀྱི་རྗེས་སུ་ལྟ་ཞིང་
བརྩོན་འགྲུས་དང། ཤེས་བཞིན་དང། དྲན་པ་དང་ལྡན་པས་འཇིག་རྟེན་ལ་གནོད་སེམས་དང། ཡིད་མི་བདེ་པ་སྤངས་ནས་གནས་སོ། །ཕྱིའི་ལུས་དང། ནང་གི་ལུས་དང། ཕྱི་ནང་གི་

[368B] ཕྱིའི་ཚོར་བ་དང། ནང་གི་ཚོར་བ་དང། ཕྱི་དང་ནང་གི་ཚོར་བ་དང། ཕྱིའི་སེམས་དང། ནང་གི་སེམས་དང་ཕྱི་དང་ནང་གི་སེམས་དང། ཕྱིའི་ཆོས་དང། ནང་གི་ཆོས་དང་
ཕྱི་དང་ནང་གི་ཆོས་ལ་ཆོས་ཀྱི་རྗེས་སུ་ལྟ་ཞིང། བརྩོན་འགྲུས་དང། ཤེས་བཞིན་དང། དྲན་པ་དང་ལྡན་པས་འཇིག་རྟེན་ལ་གནོད་སེམས་དང། ཡིད་མི་བདེ་པ་སྤངས་ནས་གནས་སོ། །
དགེ་སློང་དག་འདི་ནི་དྲན་པ་ལ་གནས་པ་ཡིན་ནོ། །དགེ་སློང་དག་ཨ་མྲ་སྐྱོང་མ་འདིར་འོང་གི་བརྩོན་འགྲུས་དང། ཤེས་བཞིན་དང་དྲན་པས་གནས་པར་གྱིས་ཤིག་ཅེས་ངས་གང་
གསུངས་པ་ནི་དེ་ཡིན་ནོ། །དེ་ནས་ཨ་མྲ་སྐྱོང་མ་བཅོམ་ལྡན་འདས་གང་ན་བ་དེར་སོང་སྟེ་ཕྱིན་ནས། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་
གོ་ཕྱོགས་གཅིག་ཏུ་འདུག་པ་དང། བཅོམ་ལྡན་འདས་ཀྱིས་ཨ་མྲ་སྐྱོང་མ་ལ་ཆོས་དང་ལྡན་པའི་གཏམ་གྱིས་ཡང་དག་པར་སྟོན་པར་མཛད། ཡང་དག་པར་འཛིན་དུ་འཇུག་པར་མཛད་
ཡང་དག་པར་གཟེངས་བསྟོད་པར་མཛད། ཡང་དག་པར་རབ་ཏུ་དགའ་བར་མཛད་དེ། རྣམ་གྲངས་དུ་མར་ཆོས་དང་ལྡན་པའི་གཏམ་གྱིས་ཡང་དག་པར་བསྟན། ཡང་དག་པར་འཛིན་དུ་
བཅུག་ཡང་དག་པར་གཟེངས་བསྟོད། ཡང་དག་པར་རབ་ཏུ་དགའ་བར་མཛད་ནས་ཅང་མི་གསུང་ངོ། །དེ་ནས་ཨ་མྲ་སྐྱོང་མ་སྟན་ལས་ལངས་ཏེ། བཅོམ་ལྡན་འདས་གང་ན་བ་དེར་

[369A]༄༅། །ལོགས་སུ་ཐལ་མོ་སྦྱར་བ་བཏུད་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་དགེ་སློང་གི་དགེ་འདུན་དང་ཐབས་ཅིག་
ཏུ་སང་བདག་གི་སྡུམ་པར་གདུགས་ཚོད་སྦྱོར་ཞིང་མཆིས་ན་གནང་བར་མཛད་དུ་གསོལ། བཅོམ་ལྡན་འདས་ཅང་མི་གསུང་བའི་གནང་བས་ཨ་མྲ་སྐྱོང་མ་ལ་གནང་བར་མཛད་
དོ༑ ༑དེ་ནས་ཨ་མྲ་སྐྱོང་མ་བཅོམ་ལྡན་འདས་ཅང་མི་གསུང་བས་གནང་བར་རིག་སྟེ། བཅོམ་ལྡན་འདས་ཀྱིས་གསུངས་པ་ལ་རྗེས་སུ་ཡི་རང་སྟེ་མངོན་པར་བསྟོད་ནས། བཅོམ་
ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ནས། བཅོམ་ལྡན་འདས་ཀྱི་སྤྱན་སྔ་ནས་སོང་ངོ། །ཡངས་པ་ཅན་གྱི་ལི་ཙ་བྱི་རྣམས་ཀྱིས་བཅོམ་ལྡན་འདས་སྤོང་བྱེད་ནས་
ལྗོངས་རྒྱུ་ཞིང་གཤེགས་ཏེ། ཡངས་པ་ཅན་དུ་བྱོན་ནས་ཡངས་པ་ཅན་གྱི་ཨ་མྲ་སྐྱོང་མའི་ཚལ་ན་བཞུགས་སོ། །ཞེས་ཐོས་སོ་།ཐོས་ནས་ཀྱང་རང་རང་གི་ཤིང་རྟ་ལ་ཞོན་ཏེ། ཁ་ཅིག་
ནི་རྟ་སྔོན་པོ། ཤིང་རྟ་སྔོན་པོ། སྲབ་སྐྱོགས་དང་ལྕག་སྔོན་པོ། ཐོར་ཚུགས་དང། གདུགས་དང། རལ་གྲིའི་ཤུབས་སྔོན་པོ། རྔ་ཡབ་ནོར་བུའི་ཡུ་བ་ཅན་དང། གོས་དང་
རྒྱན་དང། བྱུག་པ་སྔོན་པོ་དང། འཁོར་སྔོན་པོར། ཁ་ཅིག་ནི་རྟ་སེར་པོ། ཤིང་རྟ་སེར་པོ། སྲབ་སྐྱོགས་དང། ལྕག་སེར་པོ། ཐོར་ཚུགས་དང། གདུགས་སེར་པོ། རལ་གྲིའི་

[369B] རྔ་ཡབ་ནོར་བུའི་ཡུ་བ་ཅན་དང། གོས་དང་རྒྱན་དང། བྱུག་པ་སེར་པོ། འཁོར་སེར་པོར། ཁ་ཅིག་ནི་རྟ་དམར་པོ། ཤིང་རྟ་དམར་པོ། སྲབ་སྐྱོགས་དང། ལྕག་དམར་
པོ༑ ཐོར་ཚུགས་དང། གདུགས་དམར་པོ། རལ་གྲིའི་ཤུབས་དང། རྔ་ཡབ་ནོར་བུའི་ཡུ་བ་ཅན་དང། གོས་དང། རྒྱན་དང། བྱུག་པ་དམར་པོ། འཁོར་དམར་པོ། ཁ་ཅིག་ནི་རྟ་དཀར་པོ་དང་
ཤིང་རྟ་དཀར་པོ་དང། སྲབ་སྐྱོགས་དང། ལྕག་དཀར་པོ་དང། ཐོར་ཚུགས་དང། གདུགས་དཀར་པོ་དང། རལ་གྲིའི་ཤུབས་དཀར་པོ། རྔ་ཡབ་ནོར་བུའི་ཡུ་བ་ཅན་དང། གོས་དང། རྒྱན་
དང། བྱུག་པ་དཀར་པོ། འཁོར་དཀར་པོར་ཆས་ཏེ། སྐད་མཐོན་པོ་དང། སྐད་ཆེན་པོས་སླར་ཁྱེད། སླར་ཁྱེད། ཅེས་ཟེར་ཞིང་ཡངས་པ་ཅན་ནས་བྱུང་སྟེ། བཅོམ་ལྡན་འདས་ལ་བལྟ་བ་དང་
བསྙེན་བཀུར་བྱ་བའི་ཕྱིར་བཅོམ་ལྡན་འདས་ཀྱི་སྤྱན་སྔར་དོང་ངོ། །བཅོམ་ལྡན་འདས་ཀྱིས་ཡངས་བ་ཅན་གྱི་ལི་ཙ་བྱི་རྣམས་རྒྱང་རིང་པོ་ནས་འོང་བ་གཟིགས་སོ། །གཟིགས་ནས་ཀྱང་དགེ་སློང་རྣམས་
ལ་བཀའ་སྩལ་པ། དགེ་སློང་དག་ཁྱེད་ཅག་ལས་གང་གིས་སུམ་ཅུ་རྩ་གསུམ་པའི་ལྷ་རྣམས་སྐྱེད་མོས་ཚལ་དུ་འགྲོ་བའམ་མཐོང་བ་དེ། ཡངས་པ་ཅན་གྱི་ལི་ཙ་བྱི་རྣམས་ལ་ལྟོས་ཤིག་དེ་ཅིའི་
ཕྱིར་ཞེ་ན། དགེ་སློང་དག་སུམ་ཅུ་རྩ་གསུམ་པའི་ལྷ་རྣམས་ཀྱང། འདི་ལྟར་ད་ལྟར་གྱི་ཡངས་པ་ཅན་གྱི་ལི་ཙ་བྱི་དག་བཞིན་དུ་རྫུ་འཕྲུལ་འདི་དང། འབྱོར་པ་འདི་དང། ཆ་ལུགས་འདིས་སྐྱེད་

[370A]༄༅། །མོས་ཚལ་གྱི་གནས་སུ་འགྲོའོ། །ཇི་ཙམ་ན་བཞོན་པའི་སའི་བར་དུ་བཞོན་པས་སོང་ནས། བཞོན་པ་ལས་བབས་ཏེ། རྐང་པ་ཁོ་ནས་ཀུན་དགའ་ར་བར་ཞུགས་
ནས༑ བཅོམ་ལྡན་འདས་གང་ན་བ་དེར་སོང་སྟེ་ལྷགས་ནས། བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ནས། ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་
བཅོམ་ལྡན་འདས་ཀྱིས་ཡངས་པ་ཅན་གྱི་ལི་ཙ་བྱི་རྣམས་ལ་ཆོས་དང་ལྡན་པའི་གཏམ་གྱིས་ཡང་དག་པར་སྟོན་པར་མཛད། ཡང་དག་པར་འཛིན་དུ་འཇུག་པར་མཛད། ཡང་དག་པར་གཟེངས་
བསྟོད་པར་མཛད། ཡང་དག་པར་རབ་ཏུ་དགའ་བར་མཛད་དེ། རྣམ་གྲངས་དུ་མར་ཆོས་དང་ལྡན་པའི་གཏམ་གྱིས་ཡང་དག་པར་བསྟན་ཡང་དག་པར་འཛིན་དུ་བཅུག་ཡང་དག་པར་
གཟེངས་བསྟོད། ཡང་དག་པར་རབ་ཏུ་དགའ་བར་མཛད་དོ། །དེ་ནས་ཡང་དེའི་ཚེ་བྲམ་ཟེའི་ཁྱེའུ་སེར་སྐྱ་འཁོར་འདུས་པ་དེ་ཉིད་དུ་འདུག་པར་གྱུར་ཏོ། །དེ་ནས་བྲམ་ཟེའི་ཁྱེའུ་སེར་སྐྱ་སྟན་
ལས་ལངས་ཏེ། བླ་གོས་ཕྲག་པ་གཅིག་ཏུ་གཟར་ནས། བཅོམ་ལྡན་འདས་གང་ན་བ་དེ་ལོགས་སུ་ཐལ་མོ་སྦྱར་བ་བཏུད་ནས་འདི་སྐད་ཅེས་གསོལ་ཏོ། །བཅོམ་ལྡན་འདས་བདག་ནི་སྤོབས་
ལགས་སོ། །བདེ་བར་གཤེགས་པ་བདག་ནི་སྤོབས་ལགས་སོ། །བཅོམ་ལྡན་འདས་ཀྱིས་སེར་སྐྱའི་བུ་སྤོབས་པར་གྱིས་ཤིག་ཅེས་བཀའ་སྩལ་པ་དང། དེ་ནས་བྲམ་ཟེའི་ཁྱེའུ་སེར་

[370B] ཨང་གི་རྒྱལ་པོ་ནོར་བུའི་གོ་འཆང་བ། །མ་གའི་དབང་པོས་རྙེད་པ་ལེགས་རྙེད་དེ། །དེ་ཡི་ཡུལ་དུ་བྱུང་བའི་སངས་རྒྱས་ནི། །གྲགས་པའི་སྒྲ་དག་གངས་ཀྱི་རི་བོ་
བཞིན། །ཇི་ལྟར་པདྨ་བཟང་པོ་ལེགས་འཁྲུངས་པ། །དགོངས་ཀ་ཁ་འབྱེད་དྲི་ཞིམ་ལྡན་པ་བཞིན། །བར་སྣང་ལ་ནི་ཉི་མ་ལྷག་གེ་པར། །སྣང་བ་ལྟ་བུའི་ཉི་མའི་རྒྱུད་ལ་ལྟོས། །དེ་བཞིན་གཤེགས་
པ་རྣམས་ཀྱི་ཤེས་རབ་སྟོབས། །ཇི་ལྟར་མཚན་མོ་མེ་འབར་ལྟ་བུ་ལྟོས། །དེ་ནི་མིག་འབྱེད་སྣང་བར་བྱེད་པ་སྟེ། །ལྷགས་པ་རྣམས་ཀྱི་ཐེ་ཚོམ་རྣམ་པར་འདུལ། །ལི་ཙ་བྱི་ལྔ་བརྒྱས་བྲམ་ཟེའི་
ཁྱེའུ་སེར་སྐྱས་ལེགས་པར་སྨྲས་སོ། །བྲམ་ཟེའི་ཁྱེའུ་སེར་སྐྱས་ལེགས་པར་སྨྲས་སོ། །ཞེས་བླ་གོས་ལྔ་བརྒྱ་ལེགས་པར་སྨྲས་པའི་ཕྱིར་བྱིན་ནོ། །དེ་ནས་བཅོམ་ལྡན་འདས་ཀྱིས་ཡངས་པ་ཅན་
གྱི་ལི་ཙ་བྱི་རྣམས་ལ་ཆོས་དང་ལྡན་པའི་གཏམ་གྱིས་ཡང་དག་པར་སྟོན་པར་མཛད། ཡང་དག་པར་འཛིན་དུ་འཇུག་པར་མཛད། ཡང་དག་པར་གཟེངས་བསྟོད་པར་མཛད། ཡང་དག་པར་
རབ་ཏུ་དགའ་བར་མཛད་ནས་ཅང་མི་གསུང་ངོ། །དེ་ནས་ཡངས་པ་ཅན་གྱི་ལི་ཙ་བྱི་རྣམས་སྟན་ལས་ལངས་ཏེ། བླ་གོས་ཕྲག་པ་གཅིག་ཏུ་གཟར་ནས། བཅོམ་ལྡན་འདས་གང་ན་བ་དེ་ལོགས་
སུ་ཐལ་མོ་སྦྱར་བ་བཏུད་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་དགེ་སློང་གི་དགེ་འདུན་དང་ཐབས་ཅིག་ཏུ་སང་བདག་ཅག་གི་སྡུམ་པར་གདུགས་ཚོད་

[371A]༄༅། །སྦྱོར་ཞིང་མཆིས་ན་གནང་བར་མཛད་དུ་གསོལ། གནས་འཇོག་དག་ང་སྔར་ཨ་མྲ་སྐྱོང་མས་སྤྱན་དྲངས་སོ། །བཙུན་པ་ཨ་མྲ་སྐྱོང་མ་དམན་པ། ཤེས་རབ་
དམན་པ་དེས་བདག་ཅག་བ་སླུ་ས་ལགས་ཏེ། ཐོག་མར་བཅོམ་ལྡན་འདས་ལ་བལྟ་བ་དང། བསྙེན་བཀུར་བགྱི་ཞིང་མཆིས་པའི་རྔོ་མ་ཐོག་མོད་ཀྱི། ད་དུང་དུ་ཡང་བདག་ཅག་བཅོམ་ལྡན་
འདས་དང། དགེ་སློང་གི་དགེ་འདུན་ལ་བསྙེན་བཀུར་འཚལ་ལོ། །བཅོམ་ལྡན་འདས་ཀྱིས་དེ་དག་ལ་གནས་འཇོག་དག་ལེགས་པར་སྨྲས་སོ། །ཞེས་བཀའ་སྩལ་ཏོ། །དེ་ནས་ཡངས་
པ་ཅན་གྱི་ལི་ཙ་བྱི་རྣམས་ཀྱིས་བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དེ་རྗེས་སུ་ཡི་རང་ནས། བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ནས་
བཅོམ་ལྡན་འདས་ཀྱི་སྤྱན་སྔ་ནས་སོང་ངོ། །བྲམ་ཟེའི་ཁྱེའུ་སེར་སྐྱ་ནི་དེ་ཉིད་དུ་འདུག་གོ། །དེ་ནས་བྲམ་ཟེའི་ཁྱེའུ་སེར་སྐྱས་ཡངས་པ་ཅན་གྱི་ལི་ཙ་བྱི་རྣམས་དོང་ནས་རིང་པོ་མ་ལོན་པར་
ཤེས་ནས་སྟན་ལས་ལངས་ཏེ། བླ་གོས་ཕྲག་པ་གཅིག་ཏུ་གཟར་ཏེ་བཅོམ་ལྡན་འདས་གང་ན་བ་དེ་ལོགས་སུ་ཐལ་མོ་སྦྱར་བ་བཏུད་ནས་བཅོམ་ལྡན་འདས་ལ་འདི་སྐད་ཅེས་གསོལ་
ཏོ༑ ༑བཙུན་པ་འདིར་བདག་ལ་ལི་ཙ་བྱི་ལྔ་བརྒྱས་བླ་གོས་ལྔ་བརྒྱ་ལེགས་པར་སྨྲས་པའི་ཕྱིར་སྩལ་བ་འདི་དག་བཅོམ་ལྡན་འདས་ཀྱིས་ཐུགས་བརྩེ་བ་ཉེ་བ་བཟུང་སྟེ་བཞེས་སུ་

[371B] བཅོམ་ལྡན་འདས་ཀྱིས་བྲམ་ཟེའི་ཁྱེའུ་སེར་སྐྱ་ལ་ཐུགས་བརྩེ་བ་ཉེ་བར་བཟུང་སྟེ། བླ་གོས་ལྔ་བརྒྱ་བཞེས་སོ་།དེ་ནས་བཅོམ་ལྡན་འདས་ཀྱིས་བྲམ་ཟེའི་ཁྱེའུ་སེར་སྐྱ་ལ་བཀའ་
སྩལ་པ། སེར་སྐྱའི་བུ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འཇིག་རྟེན་དུ་བྱུང་ན། ངོ་མཚར་རྨད་དུ་བྱུང་བའི་ཆོས་རྣམ་པ་ལྔ་འཇིག་རྟེན་དུ་འབྱུང་བར་
འགྱུར་ཏེ། ལྔ་གང་ཞེ་ན། སེར་སྐྱའི་བུ། འདི་ལ་སྟོན་པ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་ཞབས་སུ་ལྡན་པ། བདེ་བར་གཤེགས་
པ༑ འཇིག་རྟེན་མཁྱེན་པ། བླ་ན་མེད་པ། སྐྱེས་བུ་འདུལ་བའི་ཁ་ལོ་སྒྱུར་བ། ལྷ་དང་མི་རྣམས་ཀྱི་སྟོན་པ། སངས་རྒྱས་བཅོམ་ལྡན་འདས་འཇིག་རྟེན་དུ་འབྱུང་བར་གྱུར་ཏེ། དེའི་ཆོས་
བསྟན་པ་ཐོག་མར་དགེ་བ། བར་དུ་དགེ་བ། ཐ་མར་དགེ་བ། དོན་བཟང་པོ། ཚིག་འབྲུ་བཟང་པོ། མ་འདྲེས་པ། ཡོངས་སུ་རྫོགས་པ་ཡོངས་སུ་དག་པ། ཡོངས་སུ་བྱང་བ། ཚངས་
པར་སྤྱོད་པ་རབ་ཏུ་སྟོན་ཏེ། སེར་སྐྱའི་བུ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འཇིག་རྟེན་དུ་བྱུང་ན། ངོ་མཚར་རྨད་དུ་བྱུང་བའི་ཆོས་འཇིག་རྟེན་དུ་
བྱུང་བ་དང་པོ་ཡིན་ནོ། །སེར་སྐྱའི་བུ། གཞན་ཡང་གང་ཆོས་དེ་གུས་པ་དང་བཅས་པས་ཉན་ཅིང་བླ་མར་བྱེད། དམ་པར་བྱེད། ཡིད་ལ་བྱེད་ཅིང། སེམས་རྩེ་གཅིག་ཏུ་བྱས་ཏེ། རྣ་བླགས་ནས་

[372A]༄༅། །སེམས་ཐམས་ཅད་བསྡུས་ཏེ་ཉན་པར་བྱེད་པ་འདི་ནི། སེར་སྐྱའི་བུ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འཇིག་རྟེན་དུ་
བྱུང་ན། ངོ་མཚར་རྨད་དུ་བྱུང་བའི་ཆོས་འཇིག་རྟེན་དུ་བྱུང་བ་གཉིས་པ་ཡིན་ནོ། །སེར་སྐྱའི་བུ། གཞན་ཡང་ཆོས་དེ་གང་དག་གིས་ཐོས་ནས་དགའ་བ་དང། མགུ་བ་དང། ངེས་པར་འབྱུང་བ་དང་
ལྡན་པའི་དགེ་བའི་ཆོས་རྒྱ་ཆེན་པོ་ཐོབ་པ་འདི་ནི། སེར་སྐྱའི་བུ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འཇིག་རྟེན་དུ་བྱུང་ན། ངོ་མཚར་རྨད་དུ་བྱུང་བའི་ཆོས་
འཇིག་རྟེན་དུ་བྱུང་བ་གསུམ་པ་ཡིན་ནོ། །སེར་སྐྱའི་བུ། གཞན་ཡང་གང་དག་གིས་ཆོས་དེ་ཐོས་ནས་དེ་ལྟ་དེ་ལྟར་སྒྲུབ་པར་བྱེད་པ་ནི། སེར་སྐྱའི་བུ། དེ་བཞིན་གཤེགས་པ་དགྲ་བཅོམ་པ་ཡང་
དག་པར་རྫོགས་པའི་སངས་རྒྱས་འཇིག་རྟེན་དུ་བྱུང་བ་ན། ངོ་མཚར་རྨད་དུ་བྱུང་བའི་ཆོས་འཇིག་རྟེན་དུ་བྱུང་བ་བཞི་པ་ཡིན་ནོ། །སེར་སྐྱའི་བུ། གཞན་ཡང་གང་དག་གིས་ཆོས་དེ་ཐོས་ནས་དོན་ཟབ་
མོའི་གཞི་སོ་སོར་རྟོགས་པར་བྱེད་པ་ནི། སེར་སྐྱའི་བུ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འཇིག་རྟེན་དུ་བྱུང་བ་ན། ངོ་མཚར་རྨད་དུ་བྱུང་བའི་ཆོས་འཇིག་རྟེན་
དུ་བྱུང་བ་ལྔ་པ་ཡིན་ནོ། །སེར་སྐྱའི་བུ། སྐྱེས་བུ་དམ་པ་དག་ནི་བྱས་པ་གཟོ་བ་དང། བྱས་པ་ཚོར་བ་ཅན་ཡིན་ཏེ། གང་གིས་ཅུང་ཟད་ཙམ་བྱས་པ་ཡང་ཆུད་གཟོན་པར་མི་བྱེད་ན། མང་པོ་ལྟ་སྨོས་

[372B] སེར་སྐྱའི་བུ་དེ་ལྟ་བས་ན་འདི་ལྟར་བྱས་པ་གཟོ་བ་དང། བྱས་པ་ཚོར་བ་ཅན་དུ་བསླབ་པར་བྱ་སྟེ། ཅུང་ཟད་ཙམ་བྱས་པ་ཡང་ཆུད་གཟོན་པར་མི་བྱེད་ན། མང་པོ་ལྟ་སྨོས་ཀྱང་ཅི་དགོས་
ཏེ༑ སེར་སྐྱའི་བུ་ཁྱོད་ཀྱིས་དེ་ལྟར་བསླབ་པར་བྱའོ། །དེ་ནས་བྲམ་ཟེའི་ཁྱེའུ་སེར་སྐྱ་བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དེ་རྗེས་སུ་ཡི་རང་ནས། བཅོམ་ལྡན་འདས་ཀྱི་ཞབས་
གཉིས་ལ་མགོ་བོས་ཕྱག་འཚལ་ཏེ། བཅོམ་ལྡན་འདས་ཀྱི་སྤྱན་སྔ་ནས་སོང་ངོ། །དེ་ནས་ཨ་མྲ་སྐྱོང་མས་དེ་ཉིད་ཀྱི་མཚན་མོ་ནས་གཙང་ཞིང་བསོད་པའི་བཟའ་བ་དང། བཅའ་བ་དག་སྟ་གོན་བྱས་
ཏེ༑ ནང་པར་སྔར་ལངས་ནས་གདན་བཤམས་ཏེ། ནོར་བུའི་ཆུ་སྣོད་དག་བཞག་ནས། བཅོམ་ལྡན་འདས་ལ་སྤྱན་འདྲེན་གྱིས་གདུགས་ཚོད་གསོལ་པ། བཙུན་པ་གདུགས་ཚོད་བཤམས་ལགས་
ན༑ ད་དེའི་དུས་ལ་བབ་པར་དགོངས་སུ་གསོལ། དེ་ནས་བཅོམ་ལྡན་འདས་སྔ་དྲོའི་དུས་ཀྱི་ཚེ་ཤམ་ཐབས་མནབས། ན་བཟའ་ཆོས་གོས་དང་ལྷུང་བཟེད་བསྣམས་ཏེ་དགེ་སློང་གི་ཚོགས་ཀྱིས་བསྐོར་
ཅིང། དགེ་སློང་གི་དགེ་འདུན་གྱི་མདུན་གྱིས་བལྟས་ཏེ། ཨ་མྲ་སྐྱོང་མའི་བཀད་ས་གང་ན་བ་དེར་གཤེགས་ཏེ་བྱོན་ནས། དགེ་སློང་གི་དགེ་འདུན་གྱི་གུང་ལ་གདན་བཤམས་པ་ཉིད་ལ་བཞུགས་སོ། །དེ་ནས་
ཨ་མྲ་སྐྱོང་མས་སངས་རྒྱས་ལ་སོགས་པ་དགེ་སློང་གི་དགེ་འདུན་བདེ་བར་བཞུགས་པར་རིག་ནས། གཙང་ཞིང་བསོད་པའི་བཟའ་བ་དང་བཅའ་བ་དག་རང་གི་ལག་ནས་སྟོབས་ཤིང་ཚིམ་པར་

[373A]༄༅། །བྱེད་དེ། རྣམ་གྲངས་དུ་མར་གཙང་ཞིང་བསོད་པའི་བཟའ་བ་དང། བཅའ་བས་རང་གི་ལག་ནས་བསྟབས་ཤིང་ཚིམ་པར་བྱས་སོ་།བཅོམ་ལྡན་འདས་ཀྱིས་གསོལ་
ཟིན་ནས། ཕྱག་བཅབས་ཏེ་ལྷུང་བཟེད་གྱུར་བར་རིག་ནས། སྟན་དམའ་བ་ཞིག་བླངས་ཏེ། བཅོམ་ལྡན་འདས་ཀྱི་སྤྱན་སྔར་ཆོས་མཉན་པའི་ཕྱིར་འདུག་གོ་དེ་ནས་བཅོམ་ལྡན་འདས་ཀྱིས་ཨ་མྲ་
སྐྱོང་མའི་སྦྱིན་པ་དེ་ལ་རྗེས་སུ་ཡི་རང་བས་རྗེས་སུ་ཡི་རང་བར་མཛད་དེ། སྦྱིན་ལ་དགའ་འགྱུར་དེ་ལ་སྐྱེ་བོ་སྟེན། །སྙན་པ་འཐོབ་ཅིང་དེ་ཡི་གྲགས་པ་འཕེལ། །སེར་སྣ་མེད་ཅིང་ཚོགས་པར་
འགྲོ་བ་ན། །ཞུམ་པར་མི་འགྱུར་འཇིགས་པ་མེད་པར་འགྱུར། །དེ་ལྟ་བས་ན་མཁས་པ་བདེ་འདོད་པས། །སེར་སྣའི་དྲི་མ་སྤངས་ཏེ་སྦྱིན་པ་གཏོང། །དེ་དག་ཡུན་རིང་སུམ་ཅུ་རྩ་གསུམ་གནས། །
ལྷ་དག་དང་ཡང་སྐལ་བ་མཉམ་པར་དགའ། །སྦྱིན་གཏོང་དགེ་བྱེད་དེ་ནི་ཤི་འཕོས་ནས། །རང་གི་འོད་ཀྱིས་དགའ་བའི་ཚལ་ན་རྒྱུ་།དེ་ན་དེ་དག་རྩེན་ཅིང་དགའ་བྱེད་པ། །འདོད་པའི་ཡོན་ཏན་
མང་པོ་དག་དང་ལྡན། །མ་བཅིངས་སྐྱོབ་པ་དེ་ཡི་གསུང་ཐོས་ནས་།བདེ་བར་གཤེགས་པའི་ཉན་ཐོས་མཐོ་རིས་དགའ། །དེ་ནས་བཅོམ་ལྡན་འདས་ཀྱིས་ཨ་མྲ་སྐྱོང་མ་ལ་ཆོས་དང་ལྡན་པའི་
གཏམ་གྱིས་ཡང་དག་པར་བསྟན། ཡང་དག་པར་འཛིན་དུ་བཅུག་ཡང་དག་པར་གཟེངས་བསྟོད། ཡང་དག་པར་རབ་ཏུ་དགའ་བར་མཛད་ནས་གདན་ལས་བཞེངས་ཏེ་གཤེགས་སོ། །

[373B]བཀའ་སྩལ་པ། ཀུན་དགའ་བོ་འོད་མ་ཅན་གྱི་གྲོང་གང་ན་བ་དེར་འདོང་ངོ། །བཙུན་པ་བཀའ་བཞིན་འཚལ། ཞེས་ཚེ་དང་
ལྡན་པ་ཀུན་དགའ་བོས། བཅོམ་ལྡན་འདས་ཀྱི་ལྟར་མཉན་ཏོ། །དེ་ནས་བཅོམ་ལྡན་འདས་ཡུལ་སྤོང་བྱེད་ནས་ལྗོངས་རྒྱུ་ཞིང་གཤེགས་ཏེ་འོད་མ་ཅན་གྱི་གྲོང་དུ་བྱོན་ནས། འོད་མ་ཅན་
གྱི་གྲོང་གི་བྱང་ཕྱོགས་ཀྱི་གྲོང་ཤིང་ཤ་པའི་ཚལ་ན་བཞུགས་སོ། །དེ་ནས་དེའི་ཚེ་མུ་གེའི་དགོན་པ་ཉམ་ང་བ་སློང་མོ་བ་རྣམས་ཀྱིས་ཟས་རྙེད་པར་དཀའ་བ་བྱུང་བར་གྱུར་ཏོ། །དེ་ནས་བཅོམ་
ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་ད་ལྟར་འདིར་མུ་གེའི་དགོན་པ་ཉམ་ང་བ་སློང་མོ་བ་རྣམས་ཀྱིས་ཟས་རྙེད་པར་དཀའ་བ་བྱུང་གི། །དགེ་སློང་དག་ཚུར་ཁྱེད་
ལས་སྨོས་འདྲིན་ཇི་ལྟ་བུ་ཡོད་པ་དང། གཏམ་འདྲེས་པ་ཇི་ལྟ་བུ་ཡོད་པ་དང། འགྲོགས་བཤེས་ཇི་ལྟ་བུ་ཡོད་པ་དེ་དག་ནི། ཡངས་པ་ཅན་གྱི་ཉེ་འཁོར་སྤོང་བྱེད་དུ་དབྱར་གནས་པར་དམ་ཆོས་
ཤིག་ང་ཡང་བསྙེན་བཀུར་བ་དགེ་སློང་ཀུན་དགའ་བོ་དང་འོད་མ་ཅན་གྱི་གྲོང་འདི་ཉིད་དུ་དབྱར་བཞུགས་པར་དམ་བཅས་ན། ཐམས་ཅད་བསོད་སྙོམས་ཀྱིས་ཕོངས་པར་མི་འགྱུར་གྲང་
བཙུན་པ་བཀའ་བཞིན་འཚལ། ཞེས་དགེ་སློང་དེ་དག་གིས། བཅོམ་ལྡན་འདས་ཀྱི་ལྟར་མཉན་ནས། སྨོས་འདྲིན་ཇི་ལྟ་བུ་ཡོད་པ་དང། འགྲོགས་ཤེས་ཇི་ལྟ་བུ་ཡོད་པ་དང། གཏམ་འདྲེས་པ་

[374A]༄༅། །ཇི་ལྟ་བུ་ཡོད་པ་དག་ནི། ཡངས་པ་ཅན་གྱི་ཉེ་འཁོར་སྤོང་བྱེད་དུ་དབྱར་གནས་པར་དམ་བཅས་སོ། །བཅོམ་ལྡན་འདས་ཀྱང་བསྙེན་བཀུར་ཚེ་དང་ལྡན་པ་ཀུན་
དགའ་བོ་དང་འོད་མ་ཅན་གྱི་གྲོང་དེ་ཉིད་དུ་དབྱར་བཞུགས་པར་དམ་བཅས་སོ། །དབྱར་གྱི་གནས་དེར། བཅོམ་ལྡན་འདས་སྙུན་ཚབས་ཆེན་པོ་མི་བཟད་པ་དྲག་པོ་གྲོངས་ལ་ཐུག་པ་
ཞིག་གིས་ཐེབས་སོ། །དེ་ནས་བཅོམ་ལྡན་འདས་འདི་སྙམ་དུ་དགོངས་ཏེ་བདག་ནད་ཚབས་ཆེན་པོ་མི་བཟད་པ་དྲག་པོ་ཤི་ལ་ཐུག་པས་ཐེབས་ལ། དགེ་སློང་གི་དགེ་འདུན་ཡང་
འཐོར་བར་གྱུར་ན། དགེ་སློང་གི་དགེ་འདུན་འཐོར་བ་ན་བདག་ཡོངས་སུ་མྱ་ངན་ལས་འདའ་བ་ནི། བདག་གི་ཆ་མ་ཡིན་གྱི། མ་ལ་བདག་གིས་ཚོར་བ་གཅིག་པོ་དེ་བརྩོན་འགྲུས་ཀྱིས་
བཅིལ་ལ། མཚན་མ་ཐམས་ཅད་ཡིད་ལ་མི་བྱ་བར་སེམས་ཀྱི་ཏིང་འཛིན་མཚན་མ་མེད་པ་ལུས་ཀྱིས་མངོན་སུམ་དུ་བསྒྲུབ་ཏེ་གནས་པར་བྱའོ་།སྙམ་དུ་དགོངས་སོ། །དེ་ནས་བཅོམ་
ལྡན་འདས་ཀྱིས་ཚོར་བ་གཅིག་པོ་དེ་བརྩོན་འགྲུས་ཀྱིས་སླར་བཅིལ་ནས། མཚན་མ་ཐམས་ཅད་ཡིད་ལ་མི་མཛད་པས་སེམས་ཀྱི་ཏིང་ངེ་འཛིན་མཚན་མ་མེད་པ་སྐུས་མངོན་སུམ་དུ་
མཛད་པ་བསྒྲུབས་ནས་བཞུགས་ཏེ། དེས་ན་བཅོམ་ལྡན་འདས་ལྷག་པར་སྤྱོད་པ་དང། ལྷག་པར་འཚོ་བར་གྱུར་ཏོ། །དེ་ནས་ཚེ་དང་ལྡན་པ་ཀུན་དགའ་བོ་དགོངས་ཀ་ནང་དུ་ཡང་

[374B] བཅོམ་ལྡན་འདས་གང་ན་བ་དེར་སོང་སྟེ་ཕྱིན་ནས། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཆལ་ནས་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་
འདུག་ནས། བཅོམ་ལྡན་འདས་ལ་ཚེ་དང་ལྡན་པ་ཀུན་དགའ་བོས་འདི་སྐད་ཅེས་གསོལ་ཏོ། །བཙུན་པ་བཅོམ་ལྡན་འདས་སྙུན་ཚབས་ཆེན་པོ་མི་བཟད་པ་དྲག་པོ་གྲོངས་ལ་ཐུག་པས་ཐེབས་
པར་གློ་བར་ཆུད་ནས། བདག་ནི་དུག་འཚལ་བ་བཞིན་དུ་ལུས་ཀྱང་གཡོ་བ་མ་མཆིས། ཕྱོགས་ཀྱང་བསླད། ཆོས་ཐོས་པ་རྣམས་ཀྱང་བསྐྱུད་པར་གྱུར་ལགས་ཏེ། དེ་ལ་བདག་གློ་བ་རེ་བ་ནི། རེ་
ཞིག་བཅོམ་ལྡན་འདས་ཀྱིས་དགེ་སློང་གི་དགེ་འདུན་གྱི་སླད་དུ་ཞལ་ཆེམས་ཅུང་ཟད་བཀའ་མ་སྩལ་གྱི་བར་དུ། བཅོམ་ལྡན་འདས་ཡོངས་སུ་མྱ་ངན་ལས་མི་འདའོ། །སྙམ་བགྱིད་དོ། །ཀུན་
དགའ་བོ་གང་ཞིག་འདི་སྙམ་དུ་དགེ་སློང་གི་དགེ་འདུན་ནི་བདག་གི་ཡིན་ཏེ། བདག་གིས་དགེ་སློང་གི་དགེ་འདུན་ལ་བསྟན་པར་བྱའོ། །བདག་གིས་དགེ་སློང་གི་དགེ་འདུན་དྲང་ངོ་སྙམ་དུ་སེམས་པ་
དེ་ནི། དགེ་སློང་གི་དགེ་འདུན་གྱི་ཕྱིར་ཁ་ཆེམས་ཅུང་ཟད་སྨྲ་བར་འགྱུར་བ་ཉིད་ན། ཀུན་དགའ་བོ། ང་ནི་འདི་སྙམ་དུ་དགེ་སློང་གི་དགེ་འདུན་ནི་ངའི་ཡིན་ཏེ། ངས་དགེ་སློང་གི་དགེ་འདུན་ལ་བསྟན་
པར་བྱའོ། །ངས་དགེ་སློང་གི་དགེ་འདུན་དྲང་ངོ་སྙམ་དུ་དགོངས་པ་མི་མངའ་ན། ངས་དགེ་སློང་གི་དགེ་འདུན་གྱི་ཕྱིར་ཞལ་ཆེམས་ཁོ་ན་ཅུང་ཟད་བསྟན་དུ་ཅི་ཡོད། གཞན་ཡང་ཀུན་དགའ་བོ། ང་

[375A]༄༅། །ལ་དགེ་སློང་གི་དགེ་འདུན་གྱི་རག་ལུས་པ་ཅི་ཞིག་ཡོད་ཀུན་དགའ་བོ། ངས་རྟག་ཏུ་གོམས་པར་བྱ་བའི་ཆོས། འདི་ལྟ་སྟེ་དྲན་པ་ཉེ་བར་གཞག་པ་བཞི་དང། ཡང་
དག་པར་སྤོང་བ་བཞི་དང། རྫུ་འཕྲུལ་གྱི་རྐང་པ་བཞི་དང་དབང་པོ་ལྔ་དང། སྟོབས་ལྔ་དང། བྱང་ཆུབ་ཀྱི་ཡན་ལག་བདུན་དང། འཕགས་པའི་ལམ་ཡན་ལག་བརྒྱད་པ་ནི་བཤད་ཟིན་ཏོ།།
ཀུན་དགའ་བོ། དེ་བཞིན་གཤེགས་པ་ལ་ནི་གང་ཞིག་གཞན་དག་གིས་ཤེས་ན་མི་རུང་བས་དེ་བཞིན་གཤེགས་པས་བཅབ་བོ་སྙམ་དུ་དགོངས་པའི་སློབ་དཔོན་གྱི་དཔེ་མཁྱུད་མི་མངའོ། །
ཀུན་དགའ་བོ་འོན་ཀྱང་གང་གི་ཚེ་དེ་བཞིན་གཤེགས་པ་སྙུན་ཚབས་ཆེན་པོ་མི་བཟད་པ་དྲག་པ་གྲོངས་ལ་ཐུག་པས་ཐེབས་པ་དེ་ལ་ང་འདི་སྙམ་དུ་དགོངས་ཏེ། བདག་ནད་ཚབས་ཆེན་པོ་མི་
ཟད་པ་དྲག་པོ་ཤི་ལ་ཐུག་པས་ཐེབས་ལ། དགེ་སློང་གི་དགེ་འདུན་ཡང་འཐོར་བར་གྱུར་ཏེ། དགེ་སློང་གི་དགེ་འདུན་ཐོར་བ་ན་བདག་ཡོངས་སུ་མྱ་ངན་ལས་འདའ་བ་ནི་བདག་གི་ཆ་མ་ཡིན་
གྱི། མ་ལ་བདག་གི་ཚོར་བ་གཅིག་པོ་དེ་བརྩོན་འགྲུས་ཀྱིས་བཅིལ་ལ་མཚན་མ་ཐམས་ཅད་ཡིད་ལ་མི་བྱ་བར་སེམས་ཀྱི་ཏིང་ངེ་འཛིན་མཚན་མ་མེད་པ་ལུས་ཀྱིས་མངོན་སུམ་དུ་
བསྒྲུབས་ཏེ་གནས་པར་བྱའོ། །སྙམ་ནས་ངས་ཚོར་བ་གཅིག་པོ་དེ་བརྩོན་འགྲུས་ཀྱིས་སླར་བཅིལ་ནས། མཚན་མ་ཐམས་ཅད་ཡིད་ལ་མི་བྱ་བར་སེམས་ཀྱི་ཏིང་ངེ་འཛིན་མཚན་མ་མེད་པ་

[375B] དེས་ན་དེ་བཞིན་གཤེགས་པ་ལྷག་པར་སྤྱོད་པ་དང། ལྷག་པར་འཚོ་བར་གྱུར་ཏོ། །གཞན་ཡང་ཀུན་དགའ་བོ། དེ་བཞིན་གཤེགས་པ་ནི་
ན་ཚོད་བརྒྱད་ཅུ་ལོན་པས་སྐུ་བགྲེས་འཁོགས་གཏུགས་པར་གྱུར་ཏེ་རྣམ་པ་གཉིས་ལ་བརྟེན་ནས་འཚོའོ། །དཔེར་ན་ཤིང་རྟའི་རྙིང་པ་རྣམ་པ་གཉིས་ལ་བརྟེན་ནས་བརྟན་པ་དེ་བཞིན་དུ། དེ་
བཞིན་གཤེགས་པ་ཡང་ན་ཚོང་ལོ་བརྒྱད་ཅུ་ལོན་པས་སྐུ་བགྲེས་འཁོགས་གཏུགས་པར་གྱུར་ཏེ། རྣམ་པ་གཉིས་ལ་བརྟེན་ནས་འཚོའོ། །དེ་ལྟ་བས་ན་ཀུན་དགའ་བོ་ཁྱོད་མྱ་ངན་མ་བྱེད་
ཅིག་ཉོན་མོངས་པར་མ་བྱེད་ཅིག་སྨྲེ་སྔགས་མ་འདོན་ཅིག་གང་སྐྱེ་བ་དང། བྱུང་བ་དང། བྱས་པ་དང། འདུས་བྱས་དང། བསམ་པ་གང་ཡིན་པ་རྟེན་ཅིང་འབྲེལ་པར་འབྱུང་བ་
རྣམ་པར་འགྱེས་པའི་ཆོས་ཅན་དེ་ལ། མི་འཇིག་པ་དེ་ལྟ་བུ་ག་ལ་ཡོད་དེ། དེ་ནི་གནས་མེད་དོ། །ཀུན་དགའ་བོ། གང་ཡང་ངས་ཁྱོད་ལ་སྡུག་པ་དང། ཕངས་པ་དང། དགའ་བ་དང། ཡིད་དུ་
འོང་བ་ཐམས་ཅད་ནི། འབྲལ་བ་དང། འཇིག་པ་དང། འགྱེས་པ་དང་མི་ལྡན་པར་འགྱུར་བ་སྔ་ནས་བཤད་ཟིན་ཏོ། །ཀུན་དགའ་བོ། དེ་ལྟ་བས་ན་ད་ལྟའམ། འདས་ཀྱང་རུང་གང་སུ་དག་
བདག་ཉིད་གླིང་དང། བདག་ཉིད་སྐྱབས་དང། ཆོས་ཀྱི་གླིང་དང་ཆོས་ཀྱི་སྐྱབས་ཀྱིས་གནས་པར་བྱའི། གླིང་གཞན་དང། སྐྱབས་གཞན་གྱིས་ནི་མ་ཡིན་ནོ། །དེ་ཅིའི་ཕྱིར་ཞེ་ན། ཀུན་

[376A]༄༅། །དགའ་བོ་ད་ལྟའམ། འདས་ཀྱང་རུང། གང་སུ་དག་བདག་ཉིད་གླིང་དང། བདག་ཉིད་སྐྱབས་དང། ཆོས་ཀྱི་གླིང་དང། ཆོས་ཀྱི་སྐྱབས་ཀྱིས་གནས་པར་
བྱེད་ཀྱི། གླིང་གཞན་དང། སྐྱབས་གཞན་གྱིས་ནི་མ་ཡིན་པ་དེ་དག་ནི། འདི་ལྟ་སྟེ། ངའི་ཉན་ཐོས་བསླབ་པ་འདོད་པ་རྣམས་ཀྱི་མཆོག་ཡིན་ནོ། །ཀུན་དགའ་བོ། ཇི་ལྟར་ན་དགེ་སློང་
གིས་བདག་ཉིད་གླིང་དང། བདག་ཉིད་སྐྱབས་དང། ཆོས་ཀྱི་གླིང་དང། ཆོས་ཀྱི་སྐྱབས་ཀྱིས་གནས་པར་བྱའི། གླིང་གཞན་དང་སྐྱབས་གཞན་གྱིས་ནི་མ་ཡིན་ཞེ་ན། ཀུན་དགའ་
བོ། འདི་ལ་དགེ་སློང་ནང་གི་ལུས་ལ་ལུས་ཀྱི་རྗེས་སུ་ལྟ་ཞིང་བརྩོན་འགྲུས་དང། ཤེས་བཞིན་དང། དྲན་པ་དང་ལྡན་པས་འཇིག་རྟེན་ལ་གནོད་སེམས་དང། ཡིད་མི་བདེ་བ་སྤངས་
ནས་གནས་སོ། །ཕྱིའི་ལུས་དང། ནང་གི་ལུས་དང། ནང་དང་ཕྱིའི་ལུས་དང། ནང་གི་ཚོར་བ་རྣམས་དང། ཕྱིའི་ཚོར་བ་རྣམས་དང་ཕྱི་དང་ནང་གི་ཚོར་བ་རྣམས་དང། ནང་གི་
སེམས་དང། ཕྱིའི་སེམས་དང། ནང་དང་ཕྱིའི་སེམས་དང། ནང་གི་ཆོས་རྣམས་དང། ཕྱིའི་ཆོས་རྣམས་དང། ནང་དང་ཕྱིའི་ཆོས་རྣམས་ལ་ཆོས་ཀྱི་རྗེས་སུ་ལྟ་ཞིང། བརྩོན་
འགྲུས་དང། ཤེས་བཞིན་དང། དྲན་པ་དང་ལྡན་པས་འཇིག་རྟེན་ལ་གནོད་སེམས་དང། ཡིད་མི་བདེ་བ་སྤངས་ནས་གནས་པ་སྟེ། ཀུན་དགའ་བོ། དགེ་སློང་འདི་ལྟ་བུ་ནི། བདག་ཉིད་

[376B] བདག་ཉིད་སྐྱབས་དང། ཆོས་ཀྱི་གླིང་དང་ཆོས་ཀྱི་སྐྱབས་ཀྱིས་གནས་པར་བྱའི། གླིང་གཞན་དང། སྐྱབས་གཞན་གྱིས་ནི་མ་ཡིན་ནོ།། །།འདུལ་བ་ཕྲན་ཚེགས་
ཀྱི་གཞི། བམ་པོ་ང་གཅིག་པ། སྡོམ་པར་མ་ནི། དབྱར་བྱེད་གྲོང་ཁྱེར་བ་ཏ་ལི། །བྱས་པ་སྒོ་དང་གངྒཱ་ལ། །ཀུ་ཏི་ཀ་དང་ན་ཏི་ཀ་ཡངས་པ་ཅན་དང་འོད་མའི་ཚལ། །དེ་ནས་བཅོམ་ལྡན་འདས་
ཀྱིས་ཚེ་དང་ལྡན་པ་ཀུན་དགའ་བོ་གྲོང་ཁྱེར་ཡངས་པ་ཅན་གང་ན་བ་དེར་འདོང་ངོ། །ཞེས་བཀའ་སྩལ་པ་དང། བཙུན་པ་དེ་བཞིན་བགྱིའོ་ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་
ལ་མཉན་ཏེ། དེ་ནས་བཅོམ་ལྡན་འདས་ཡུལ་བྲི་ཛི་ནས་ལྗོངས་རྒྱུ་ཞིང། གྲོང་ཁྱེར་ཡངས་པ་ཅན་དུ་བྱོན་ཏེ། ཡངས་པ་ཅན་གྱི་སྤྲེའུ་རྫིང་གི་འགྲམ་ཁང་བཟང་བརྩེགས་པའི་གནས་ན་བཞུགས་སོ། །
དེ་ནས་བཅོམ་ལྡན་འདས་སྔ་དྲོ་ཤམ་ཐབས་དང་ཆོས་གོས་མནབས་ལྷུང་བཟེད་བསྣམས་ཏེ། ཡངས་པ་ཅན་དུ་ཞབས་འབྲིང་བའི་དགེ་སྦྱོང་ཀུན་དགའ་བོ་དང་བསོད་སྙོམས་ལ་ཞུགས་སོ། །
དེ་ནས་བཅོམ་ལྡན་འདས་བསོད་སྙོམས་ལ་གཤེགས་ནས་ཟས་ཀྱི་བྱ་བ་བྱས་ཏེ། ཟས་ཀྱི་བསོད་སྙོམས་ཕྱི་མ་སྤངས་ནས། ལྷུང་བཟེད་དང་ཆོས་གོས་བཞག་སྟེ། ཞབས་བཀྲུས་ནས། ཙ་
པ་ལའི་མཆོད་རྟེན་གང་ན་བ་དེར་གཤེགས་ཏེ། ཕྱིན་ནས་ཤིང་གཞན་ཞིག་གི་དྲུང་དུ་ཉིན་པར་སྤྱོད་པའི་ཕྱིར་གནས་ཏེ་བཞུགས་སོ། །དེ་ནས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་

[377A]༄༅། །དགའ་བོ་ཡངས་པ་ཅན་དང། བྲི་ཛིའི་ཕྱོགས་དང། ཙ་པ་ལིའི་མཆོད་རྟེན་དང། ཤིང་ཨ་མྲ་བདུན་པོ་དང། བུ་མང་པོ་དང། གོའུ་ཏ་མའི་ཤིང་ནྱ་
གྲོ་དྷ་དང། ཤིང་སཱ་ལ་གཉིས་པོ་དང། བརྩོན་པ་གཏོང་བ་དང། གྱད་རྣམས་ཀྱི་ཅོད་པན་འཆིང་བའི་མཆོད་རྟེན་དང། ཛམ་བུའི་གླིང་སྣ་ཚོགས་ལ་དགའ་བར་འགྱུར་བ་ཡིན་ཏེ། མི་
རྣམས་ལ་ནི་ཚེ་གཅེས་ཏེ། ཀུན་དགའ་བོ་གང་སུ་ལ་ཡང་རུང། རྫུ་འཕྲུལ་གྱི་རྐང་པ་བཞི་ལ་བརྟེན་བསྒོམས་མང་དུ་བྱས་པ་དེ་འདོད་ན་བསྐལ་པའམ། བསྐལ་པ་ལས་ལྷག་གི་བར་དུ་
ཡང་འདུག་གོ་ཀུན་དགའ་བོ། དེ་བཞིན་གཤེགས་པས་རྫུ་འཕྲུལ་གྱི་རྐང་པ་བཞི་ལ་བརྟེན་བསྒོམས་མང་དུ་བྱས་པས་ན། དེ་བཞིན་གཤེགས་པ་བཞེད་ན་བསྐལ་པའམ། བསྐལ་
པ་ལས་ལྷག་པའི་བར་དུ་ཡང་བཞུགས་སོ། །དེ་སྐད་ཅེས་གསུངས་ན་ཚེ་དང་ལྡན་པ་ཀུན་དགའ་བོ་ཅང་མི་ཟེར་ནས་ལན་གཉིས། ལན་གསུམ་དུ་བཅོམ་ལྡན་འདས་ཀྱིས་ཚེ་དང་ལྡན་
པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་ཡངས་པ་ཅན་དང་བྲི་ཛིའི་ཕྱོགས་དང། ཙ་པ་ལའི་མཆོད་རྟེན་དང། ཤིང་ཨ་རྨ་བདུན་པོ་དང། བུ་མང་པོ་དང། གོའུ་ཏ་མའི་ཤིང་ནྱ་
གྲོ་དྷ་དང། ཤིང་སཱ་ལ་གཉིས་པོ་དང། བརྩོན་པ་གཏོང་བ་དང། མལ་ལྱ་རྣམས་ཀྱིས་ཅོད་པན་འཆིང་བའི་མཆོད་རྟེན་དང་ཛམྦུའི་གླིང་སྣ་ཚོགས་ལ་དགའ་བར་འགྱུར་བ་ཡིན་ཏེ། མི་

[377B] ཀུན་དགའ་བོ་གང་སུ་ཡང་རུང་རྫུ་འཕྲུལ་གྱི་རྐང་པ་བཞི་ལ་བརྟེན་བསྒོམས་མང་དུ་བྱས་པས་ན། དེ་འདོད་ན་བསྐལ་པའམ། བསྐལ་པ་ལས་ལྷག་གི་
བར་དུ་འདུག་གོ་ཀུན་དགའ་བོ། དེ་བཞིན་གཤེགས་པས་ཀྱང་རྫུ་འཕྲུལ་གྱི་རྐང་པ་བཞི་ལ་བརྟེན་བསྒོམས་མང་དུ་བྱས་པས་ན། དེ་བཞིན་གཤེགས་པ་བཞེད་ན་བསྐལ་པའམ། བསྐལ་
པ་ལས་ལྷག་གི་བར་དུ་བཞུགས་སོ། །ཞེས་ལན་གཉིས་ལན་གསུམ་དུ་གསུངས་ཀྱང། ཚེ་དང་ལྡན་པ་ཀུན་དགའ་བོ་ཅང་མི་ཟེར་རོ། །དེ་ནས་བཅོམ་ལྡན་འདས་ཀྱིས་འདི་སྙམ་དུ་དགོངས་སོ། །
ཨེ་མའོ། །དགེ་སློང་ཀུན་དགའ་བོ་ནི། འདི་ལྟ་སྟེ། བདུད་སྡིག་ཅན་གྱིས་ཁེབས་པར་ངེས་སོ། །དེ་བས་ན་འདི་ལན་གསུམ་གྱི་བར་རྒྱ་ཆེར་སྣང་བའི་མཚན་མས་ཀྱང། དེའི་མཚན་མ་ཁོང་དུ་ཆུད་
པར་མ་ནུས་སོ། །སྙམ་ནས་དེ་བདུད་སྡིག་ཅན་གྱིས་ཁེབས་པར་མཁྱེན་ཏེ། ཚེ་དང་ལྡན་པ་ཀུན་དགའ་བོ། བདག་ཅག་གཉིས་ཀ་འཁྲུགས་པར་མི་འགྱུར་བའི་ཕྱིར་ཤིང་གཞན་ཞིག་གི་དྲུང་དུ་སོང་
ལ་འདུག་ཅིག་ཅེས་བཀའ་སྩལ་པ་དང། བཙུན་པ་དེ་བཞིན་བགྱིའོ་ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལ་མཉན་ཏེ་ཤིང་གཞན་ཞིག་གི་དྲུང་ན་ཉིན་པར་སྤྱོད་པའི་ཕྱིར་
འདུག་གོ་དེ་ནས་བདུད་སྡིག་ཅན་བཅོམ་ལྡན་འདས་ག་ལ་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འགྲེང་ངོ། །ཕྱོགས་གཅིག་

[378A]༄༅། །ཏུ་འགྲེང་ནས། བདུད་སྡིག་ཅན་གྱིས། བཅོམ་ལྡན་འདས་ལ་བཅོམ་ལྡན་འདས་ཡོངས་སུ་མྱ་ངན་ལས་འདའ་བར་མཛོད་ཅིག་བདེ་བར་གཤེགས་པ་ཡོངས་
སུ་མྱ་ངན་ལས་འདའ་བའི་དུས་ལ་བབ་བོ། །ཞེས་གསོལ་པ་དང། བཅོམ་ལྡན་འདས་འདི་སྙམ་དུ་དགོངས་སོ། །འདི་ནི་བདུད་སྡིག་ཅན་དུ་ངེས་ཏེ། འདི་ལྟར་དཀྲུག་པའི་ལུས་སུ་འོངས་
སོ༑ ༑སྙམ་དུ་མཁྱེན་ནས་བདུད་སྡིག་ཅན་ལ་འདི་སྐད་ཅེས་བཀའ་སྩལ་ཏོ། །བདུད་སྡིག་ཅན་ཁྱོད་ཅིའི་ཕྱིར་ན། བཅོམ་ལྡན་འདས་ཡོངས་སུ་མྱ་ངན་ལས་འདའ་བར་མཛོད་ཅིག་བདེ་
བར་གཤེགས་པ་ཡོངས་སུ་མྱ་ངན་ལས་འདའ་བའི་དུས་ལ་བབ་བོ་ཞེས་ཟེར། བཙུན་པ་དུས་གཅིག་ན་བཅོམ་ལྡན་འདས་ཨུ་རུ་བིལ་པའི་འབབ་ཆུ་ནེ་ར་ཉྫའི་ངོགས་བྱང་ཆུབ་ཤིང་གི་
དྲུང་དུ་མངོན་པར་རྫོགས་པར་སངས་རྒྱས་ནས་རིང་པོ་མ་ལོན་པར་བཅོམ་ལྡན་འདས་ག་ལ་བ་དེར་བདག་མཆིས་ཏེ་ཕྱིན་པ་དང། བཅོམ་ལྡན་འདས་ཡོངས་སུ་མྱ་ངན་ལས་འདའ་བར་
མཛོད་ཅིག་བདེ་བར་གཤེགས་པ་ཡོངས་སུ་མྱ་ངན་ལས་འདའ་བའི་དུས་ལ་བབ་བོ། །ཞེས་བདག་གིས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། བདུད་སྡིག་ཅན་
ནམ་ངའི་ཉན་ཐོས་དགེ་སློང་ཕ་དང། དགེ་སློང་མ་དང། དགེ་བསྙེན་ཕ་དང། དགེ་བསྙེན་མ་མཁས་པ་གསལ་བ་ཤེས་རབ་ཏུ་ལྡན་པ། ཕས་ཀྱི་རྒོལ་བ་བྱུང་ཞིང་བྱུང་བ་རྣམས་ལ་

[378B] འདུལ་བ་དང་བཅས་པས་ཚར་གཅོད་པ་དང་རང་གིས་བརྒལ་བ་ཡོངས་སུ་དག་པར་བྱེད་པར་འགྱུར་བའི་ཚངས་པར་སྤྱད་པ་ལྷ་དང་མིའི་སྐྱེ་བོ་མང་པོ་ལ་ཕན་པར་ཁྱབ་
ཅིང་རྒྱས་པར་ཡང་དག་པར་རབ་ཏུ་བསྒྲགས་པར་མ་གྱུར་གྱི་བར་དུ་མྱ་ངན་ལས་ཡོངས་སུ་མི་འདའོ་ཞེ་ན། ད་ནི་བཅོམ་ལྡན་འདས་ཀྱི་ཉན་ཐོས་དགེ་སློང་ཕ་དང། དགེ་སློང་མ་དང། དགེ་བསྙེན་
ཕ་དང། དགེ་བསྙེན་མ་རྣམས་མཁས་པ་གསལ་བ་ཤེས་རབ་དང་ལྡན་པ་བྱུང་ཞིང། བྱུང་བ་ཕ་རོལ་གྱི་རྒོལ་བ་ལ་ཆོས་དང་བཅས་འདུལ་བ་དང་བཅས་པས་ཚར་གཅོད་པ་རང་གིས་
བརྒལ་བ་ཡོངས་སུ་དག་པར་བྱེད་པ་ཁྱོད་ཀྱི་ཚངས་པར་སྤྱད་པ་ལྷ་དང་མིའི་སྐྱེ་བོ་མང་པོ་ལ་ཕན་པར་ཁྱབ་ཅིང་རྒྱས་པར་ཡང་དག་པར་རབ་ཏུ་བསྒྲགས་པར་གྱུར་ཏེ། དེ་བས་ན་བདག་
གིས་བཅོམ་ལྡན་འདས་ཡོངས་སུ་མྱ་ངན་ལས་འདའ་བར་གསོལ། བདེ་བར་གཤེགས་པ་ཡོངས་སུ་མྱ་ངན་ལས་འདའ་བའི་དུས་ལ་བབ་བོ། །ཞེས་གསོལ་ལོ། །སྡིག་ཅན་ཁྱོད་བརྩོན་
པ་མ་ཆེ་ཞིག་དེ་བཞིན་གཤེགས་པ་ནི་རིང་པོ་མ་ཐོགས་ཏེ། ཟླ་བ་གསུམ་འདས་པ་དང། ཕུང་པོ་མ་ལུས་པའི་མྱ་ངན་ལས་འདའ་བའི་དབྱིངས་སུ་ཡོངས་སུ་མྱ་ངན་ལས་འདའ་
བར་འགྱུར་རོ། །དེ་ནས་བདུད་སྡིག་ཅན་འདི་སྙམ་དུ་བསམས་སོ། །དགེ་སྦྱོང་གོའུ་ཏ་མ་ངེས་པར་ཡོངས་སུ་མྱ་ངན་ལས་འདའ་བར་ཤེས་ནས། དགའ་མགུར་རབ་ཏུ་དགའ་ཞིང་

[379A]༄༅། །མགུ་སྟེ། དེ་ཉིད་དུ་མི་སྣང་བར་གྱུར་ཏོ། །དེ་ནས་བཅོམ་ལྡན་འདས་འདི་སྙམ་དུ་དགོངས་སོ། །ཅི་ནས་བདག་གིས་ཇི་ལྟར་མ་གཡེངས་པའི་སེམས་ཀྱིས་
འཚོ་བའི་འདུ་བྱེད་ནི་བྱིན་གྱིས་རླབས། ཚེའི་འདུ་བྱེད་སྤངས་པ་དེ་ལྟ་བུའི་རྫུ་འཕྲུལ་གྱི་མངོན་པར་བྱ་བ་མངོན་པར་བྱའོ་སྙམ་ནས། དེ་ནས་བཅོམ་ལྡན་འདས་ཀྱིས་དེ་ལྟ་བུའི་ཏིང་ངེ་འཛིན་
ལ་སྙོམས་པར་ཞུགས་པ་ན། ཅི་ནས་མཉམ་པར་བཞག་པའི་སེམས་ཀྱིས་འཚོ་བའི་འདུ་བྱེད་ནི་བྱིན་གྱིས་བརླབས། ཚེའི་འདུ་བྱེད་ནི་སྤངས་སོ། །ཚེའི་འདུ་བྱེད་སྤངས་མ་ཐག་ཏུ་དེའི་
ཚེ་ས་ཆེན་པོ་གཡོས་པར་གྱུར་ཏེ། སྐར་མདའ་ལྷུང། ཕྱོགས་ཚིག་།བར་སྣང་ནས་ལྷ་རྣམས་རྔ་རྡུང་བར་གྱུར་ཏོ། །དེ་ནས་བཅོམ་ལྡན་འདས་ཀྱིས་ཏིང་ངེ་འཛིན་དེ་ལས་བཞེངས་ནས་
དེའི་ཚེ་ཚིགས་སུ་བཅད་དེ་གསུངས་པ། མཉམ་དང་མི་མཉམ་སྲིད་པ་ནི། །སྲིད་པའི་འདུ་བྱེད་ཐུབ་པས་སྤངས། །ནང་དུ་དགའ་ཞིང་མཉམ་བཞག་པས། །སྒོ་ང་མཛོད་ལས་བྱུང་བ་
བཞིན། །དེ་ནས་ཚེ་དང་ལྡན་པ་ཀུན་དགའ་བོ་ཕྱི་དྲོ་ནང་དུ་ཡང་དག་འཇོག་ལས་ལངས་ཏེ། བཅོམ་ལྡན་འདས་གང་ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་
བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་ཅིའི་

[379B] ཅིའི་རྐྱེན་གྱིས་ན་ས་ཆེན་པོ་གཡོས། ཀུན་དགའ་བོ་འདི་ནི། རྒྱུ་བརྒྱད་དང། རྐྱེན་བརྒྱད་ཀྱི་ཕྱིར་ས་ཆེན་པོ་གཡོས་པར་འགྱུར་ཏེ། བརྒྱད་གང་ཞེ་ན། ཀུན་དགའ་བོ་ས་ཆེན་པོ་འདི་ནི་ཆུ་ལ་
བརྟེན༑ ཆུ་ནི་རླུང་ལ་བརྟེན། རླུང་ནི་ནམ་མཁའ་ལ་བརྟེན་པར་གྱུར་ཏེ། ཀུན་དགའ་བོ་ནམ་གྱི་དུས་ན་ནམ་མཁའ་ལ་རླུང་མོ་ཆེ་ལྡང་ངོ། །ནམ་མཁའ་ལ་རླུང་མོ་ཆེ་ལངས་པས་ཆུ་བསྐྱོད་དོ་།ཆུ་བསྐྱོད་
པས་ས་གཡོ་བར་འགྱུར་ཏེ། ཀུན་དགའ་བོ་འདི་ནི། ས་གཡོ་བའི་རྒྱུ་དང་པོ་རྐྱེན་དང་པོ་ཡིན་ནོ། །གཞན་ཡང་ཀུན་དགའ་བོ་དགེ་སློང་ཆོ་འཕྲུལ་ཆེན་པོ་དང། མཐུ་ཆེན་པོ་ཡོད་དེ། དེས་ས་
ཆུང་བར་འདུ་ཤེས་ཀྱིས་བྱིན་གྱིས་བརླབས་ནས། ཆུ་ནི་ཚད་མེད་པར་འདུ་ཤེས་སྦྱར་ཏེ། འདོད་ན་ཡང་ས་གཡོ་བར་འགྱུར་རོ། །དགེ་སློང་མའམ། ལྷ་ཡང་རུང། རྫུ་འཕྲུལ་ཆེ་བ་མཐུ་ཆེ་བར་གྱུར་
པ་དེས་ཀྱང་ས་ཆུང་བར་འདུ་ཤེས་ཀྱིས་བྱིན་གྱིས་བརླབས་ནས། ཆུ་ནི་ཚད་མེད་པར་འདུ་ཤེས་སྦྱར་ཏེ། འདོད་ན་ཡང་ས་གཡོ་བར་འགྱུར་རོ། །ཀུན་དགའ་བོ་འདི་ནི་ས་ཆེན་པོ་གཡོ་བའི་རྒྱུ་གཉིས་
པ་རྐྱེན་གཉིས་པ་ཡིན་ནོ། །གཞན་ཡང་ཀུན་དགའ་བོ་ནམ་གྱི་དུས་ན་བྱང་ཆུབ་སེམས་དཔའ་དགའ་ལྡན་གྱི་ལྷའི་རིས་ལས་ཤི་འཕོས་ཏེ་ཡུམ་གྱི་ལྷུམས་སུ་ཞུགས་པ་དེ་ན་ཡང་ས་ཆེན་པོ་
ཤིན་ཏུ་གཡོ་བར་འགྱུར་ཏེ། འཇིག་རྟེན་འདི་ཐམས་ཅད་དུ་སྣང་བ་ཆེན་པོས་ཁྱབ་པར་འགྱུར་པ་ནི། ལྷའི་ཁ་དོག་དང་མཐུ་ཟིལ་གྱིས་མནན་ནས། གང་ཡང་འཇིག་རྟེན་དང་འཇིག་རྟེན་གྱི་བར་

[380A]༄༅། །མི་སྣང་བར་གནས་པ་མུན་པས་གནག་པ་གང་དུ་ཉི་མ་དང། ཟླ་བ་གཉིས་འདི་བཞིན་དུ་རྫུ་འཕྲུལ་ཆེ་བ། མཐུ་ཆེ་བའི་འོད་ཀྱིས་སོ་སོར་སྣང་བར་མ་གྱུར་པ་དེར་
ཡང་དེའི་དུས་ན་སྣང་བ་ཆེན་པོས་སྣང་བར་གྱུར་ཏེ། དེར་སེམས་ཅན་གང་སྐྱེས་པ་དེ་དག་བདག་གི་ལག་པ་ནས་གཟུང་ཡང་མི་མཐོང་བའི་སེམས་ཅན་དེ་དག་ཀྱེ་སེམས་ཅན་གཞན་ཡང་
འདིར་སྐྱེས་སོ། །ཀྱེ་སེམས་ཅན་གཞན་དག་ཀྱང་འདིར་སྐྱེས་སོ་།སྙམ་དུ་ཤེས་ཏེ། ཀུན་དགའ་བོ་འདི་ནི་ས་ཆེན་པོ་གཡོས་པའི་རྒྱུ་གསུམ་པ་རྐྱེན་གསུམ་པའོ། །གཞན་ཡང་ཀུན་དགའ་བོ་ནམ་
གྱི་དུས་ན་བྱང་ཆུབ་སེམས་དཔའ་དེའི་ཡུམ་གྱི་ལྷུམས་ནས་བྱུང་བ་དེའི་དུས་ན་ཡང་ས་ཆེན་པོ་ཤིན་ཏུ་གཡོ་བར་འགྱུར་ཏེ་ཞེས་པ་ནས། སྔ་མ་བཞིན་ཀྱེ་སེམས་ཅན་གཞན་དག་ཀྱང་འདིར་སྐྱེས་སོ།།
ཀྱེ་སེམས་ཅན་གཞན་དག་ཀྱང་འདིར་སྐྱེས་སོ། །ཞེས་ཤེས་པའི་བར་དུ་སྟེ། ཀུན་དགའ་བོ་འདི་ནི་ས་ཆེན་པོ་གཡོ་བའི་རྒྱུ་བཞི་བ་རྐྱེན་བཞི་པའོ། །གཞན་ཡང། ཀུན་དགའ་བོ་ནམ་གྱི་དུས་
ན༑ བྱང་ཆུབ་སེམས་དཔའ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་པ་དེའི་དུས་ན་ཤིན་ཏུ་གཡོ་བ་ནས་སྔ་མ་བཞིན་ཏེ། ཀྱེ་སེམས་ཅན་གཞན་
དག་ཀྱང་འདིར་སྐྱེས་སོ། །ཀྱེ་སེམས་ཅན་གཞན་ཡང་འདིར་སྐྱེས་སོ་།ཞེས་བྱ་བའི་བར་དུ་སྟེ། ཀུན་དགའ་བོ་འདི་ནི་ས་ཆེན་པོ་གཡོ་བའི་རྒྱུ་ལྔ་པ་རྐྱེན་ལྔ་པའོ། །གཞན་ཡང་ཀུན་དགའ་བོ་ནམ་

[380B]བཅུ་གཉིས་ལན་གསུམ་དུ་བསྐོར་བ་དེའི་དུས་ན་ཡང་ས་ཆེན་པོ་ཤིན་ཏུ་གཡོ་བ་ནས་སྔ་མ་བཞིན་ཏེ། ཀྱེ་སེམས་ཅན་གཞན་དག་
ཀྱང་འདིར་སྐྱེས་སོ། །ཀྱེ་སེམས་ཅན་གཞན་དག་ཀྱང་འདིར་སྐྱེས་སོ་།ཞེས་བྱ་བའི་བར་དུ་སྟེ། ཀུན་དགའ་བོ་འདི་ནི་ས་ཆེན་པོ་གཡོ་བའི་རྒྱུ་དྲུག་པ་རྐྱེན་དྲུག་པའོ། །གཞན་ཡང་ཀུན་དགའ་བོ་
ནམ་གྱི་དུས་ན། དེ་བཞིན་གཤེགས་པས་འཚོ་བའི་འདུ་བྱེད་ནི་བྱིན་གྱིས་བརླབས། ཚེའི་འདུ་བྱེད་སྤངས་པ་དེའི་དུས་ནས་ཆེན་པོ་ཤིན་ཏུ་གཡོ་བར་འགྱུར་ཏེ། སྐར་མདའ་ལྷུང། ཕྱོགས་
ཚིག་བར་སྣང་ལ་ལྷ་རྣམས་རྔ་རྡུང་བར་གྱུར་ཏེ། ཀུན་དགའ་བོ་འདི་ནི་ས་ཆེན་པོ་གཡོ་བའི་རྒྱུ་བདུན་པ་རྐྱེན་བདུན་པའོ། །གཞན་ཡང་ཀུན་དགའ་བོ་མི་ཐོགས་པར་དེ་བཞིན་གཤེགས་
པ་ཟླ་བ་གསུམ་འདས་པ་དང། ཕུང་པོ་མ་ལུས་པའི་མྱ་ངན་ལས་འདའ་བའི་དབྱིངས་སུ་ཡོངས་སུ་མྱ་ངན་ལས་འདའ་བར་འགྱུར་བ་དེའི་དུས་ནས་ཆེན་པོ་ཤིན་ཏུ་གཡོ་བར་འགྱུར། ཀུན་དགའ་བོ་འདི་ནི་ས་ཆེན་པོ་གྱོ་བ་སྐར་མདའ་
ལྷུང། ཕྱོགས་ཚིག་བར་སྣང་ལ་ལྷ་རྣམས་རྔ་རྡུང་བར་གྱུར་ཏེ། ཀུན་དགའ་བོ་འདི་ནི་ས་ཆེན་པོ་གཡོ་བའི་རྒྱུ་བརྒྱད་པ་རྐྱེན་བརྒྱད་པའོ། །དེ་ནས་ཚེ་དང་ལྡན་པ་ཀུན་དགའ་བོས་བཅོམ་ལྡན་
འདས་ལ། བཙུན་པ་བཅོམ་ལྡན་འདས་ཀྱིས་གསུངས་པའི་དོན་བདག་གིས་འཚལ་བ་ལྟར་ན། ད་ལྟར་བཅོམ་ལྡན་འདས་འཚོ་བའི་འདུ་བྱེད་ནི་བྱིན་གྱིས་བརླབས། ཚེའི་འདུ་བྱེད་ནི་སྤངས་

[381A]༄༅། །པར་མ་གྱུར་ཏམ། ཀུན་དགའ་བོ་དེ་དེ་བཞིན་ནོ། །ཀུན་དགའ་བོ་དེ་དེ་བཞིན་ཏེ། ཀུན་དགའ་བོ་ད་ལྟར་དེ་བཞིན་གཤེགས་པས་འཚོ་བའི་འདུ་བྱེད་ནི་བྱིན་གྱིས་བརླབས་
ཚེའི་འདུ་བྱེད་ནི་སྤངས་སོ། །བཙུན་པ་མངོན་སུམ་དུ་བཅོམ་ལྡན་འདས་ཀྱིས་བཤད་པ་ལས་ཐོས་ཏེ། མངོན་སུམ་དུ་བཟུང་བ་གང་སུ་ཞིག་གིས་རྫུ་འཕྲུལ་གྱི་རྐང་པ་བཞི་ལ་བརྟེན་བསྒོམས་མང་དུ་
བྱས་པས། འདོད་ན་བསྐལ་པའམ། བསྐལ་པ་ལས་ལྷག་པར་འདུག་གོ་ཞེས་བྱུང་ན། བཙུན་པ་བཅོམ་ལྡན་འདས་ཀྱིས་རྫུ་འཕྲུལ་གྱི་རྐང་པ་བཞི་ལ་བརྟེན་བསྒོམས་མང་དུ་བགྱིས་པས། བཅོམ་
ལྡན་འདས་བཞེད་ན། བསྐལ་པའམ། བསྐལ་པ་ལས་ལྷག་པར་བཞུགས་པ་ལགས་ན། བཅོམ་ལྡན་འདས་བསྐལ་པར་བཞུགས་ཤིག་བདེ་བར་གཤེགས་པ་བསྐལ་པར་བཞུགས་
ཤིག་ཅེས་གསོལ་པ་དང། ཀུན་དགའ་བོ། ཁྱོད་ཉིད་ཀྱིས་ཉེས་སོ་།ཀུན་དགའ་བོ། ཁྱོད་ཉིད་ཀྱིས་ཉེས་པ་བྱས་ཏེ། འདི་ལྟར་ངས་ཁྱོད་ལ་ལན་གསུམ་གྱི་བར་དུ་རྒྱ་ཆེར་སྣང་བའི་མཚན་
མས་སྨྲས་ན། དེའི་མཚན་མ་ཁོང་དུ་ཆུད་པར་མ་ནུས་ཏེ། ཇི་ལྟར་ཁྱོད་བདུད་སྡིག་ཅན་གྱིས་ནོན་ཏོ། །ཀུན་དགའ་བོ་འདི་ཇི་སྙམ་དུ་སེམས། དེ་བཞིན་གཤེགས་པས་ཚིག་རྣམ་པར་སྨིན་པ་
གཉིས་སུ་འགྱུར་བ་གསུང་ངམ། བཙུན་པ་མ་ལགས་སོ། །ཀུན་དགའ་བོ་གནས་མེད་སྐབས་མེད་པ་ནི། དེ་བཞིན་གཤེགས་པས་ཚིག་རྣམ་པར་སྨིན་པ་གཉིས་སུ་འགྱུར་བ་གསུངས་པའི་

[381B] །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་སོང་ལ་དགེ་སློང་ཇི་སྙེད་ཙ་པ་ལའི་མཆོད་རྟེན་ན་གནས་ཤིང་འཁོད་པ་དེ་དག་ཐམས་
ཅད་བཀད་སར་སྡུས་ཤིག་བཙུན་པ་དེ་བཞིན་བགྱིའོ་ཞེས་ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་ལས་མཉན་ཏེ། དགེ་སློང་ཙ་བ་ལའི་མཆོད་རྟེན་ན་ཇི་སྙེད་གནས་ཤིང་འཁོད་པ་དེ་
དག་ཐམས་ཅད་བཀད་སར་བསྡུས་ནས། བཅོམ་ལྡན་འདས་གལ་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ། །ཕྱོགས་
གཅིག་ཏུ་འདུག་ནས། ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་ལ་བཙུན་པ་བཅོམ་ལྡན་འདས་ཀྱིས་ད་ལྟར་དུས་ལ་བབ་པར་དགོངས་ནས། དགེ་སློང་ཙ་བ་ལའི་མཆོད་རྟེན་ན་ཇི་སྙེད་གནས་
ཤིང་འཁོད་པ་དེ་དག་ཐམས་ཅད་བཀད་སར་འདུས་ཤིང་མཆིས་སོ་།ཞེས་གསོལ་བ་དང། དེ་ནས་བཅོམ་ལྡན་འདས་བཀད་ས་གལ་བ་དེར་གཤེགས་ཏེ། དགེ་སློང་གི་དགེ་འདུན་གྱི་མདུན་ན་གདན་
བཏིང་བ་ལ་བཞུགས་སོ། །བཞུགས་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་འདུས་བྱས་ཐམས་ཅད་ནི་མི་རྟག་པའོ། །ཡིད་མི་བརྟན་པའོ། །འགྱུར་བའི་
ཆོས་ཅན་ཏེ། དགེ་སློང་དག་འདུས་བྱས་ཐམས་ཅད་ལ་སྐྱོ་བར་བྱ་བའི་རིགས། ཡིད་འབྱུང་བར་བྱ། རྣམ་པར་ཐར་པ་བྱ་བའི་རིགས་སོ་།དེ་ལྟ་བས་ན་དགེ་སློང་དག་ཆོས་གང་ད་ལྟར་གྱི་ཚེ་ལ་ཕན་པ་

[382A]༄༅། །དང། ད་ལྟར་གྱི་ཚེ་ལ་བདེ་བ་དང། ཚེ་ཕྱི་མ་ལ་ཕན་པ་དང། ཚེ་ཕྱི་མ་ལ་ཡང་བདེ་བར་འགྱུར་བ་དེ་ལྟ་བུ་དགེ་སློང་དག་གིས་བཟུང་བ་དང། ཡོངས་སུ་རྫོགས་པ་
དང། དེ་ལྟ་དེ་ལྟ་བུར་གཟུང་བར་བྱ། ལེན་དུ་གཞུག་པར་བྱ་བཀླག་པར་བྱ། ཇི་ལྟར་ཚངས་པར་སྤྱོད་པ་འདི་ཡུན་རིང་དུ་གནས་ཤིང། ལྷ་དང་མིའི་སྐྱེ་བོ་ལ་ཕན་པ་དང། སྐྱེ་བོ་མང་པོ་ལ་
བདེ་བ་དང། འཇིག་རྟེན་ལ་རྗེས་སུ་བརྩེ་བ་དང། དོན་དུ་འགྱུར་བ་དང། ཕན་པ་དང། བདེ་བའི་ཕྱིར་བྱའོ། །དགེ་སློང་དག་ད་ལྟར་གྱི་ཚེ་ལ་ཕན་པ་དང། ད་ལྟར་གྱི་ཚེ་ལ་བདེ་བ་དང། ཚེ་ཕྱི་མ་
ལ་ཕན་པ་དང། ཚེ་ཕྱི་མ་ལ་བདེ་བར་འགྱུར་བའི་ཆོས་དེ་གང་ཞེ་ན། གང་དགེ་སློང་དག་བཟུང་ཞིང་ཀུན་ཆུབ་པར་བྱས་ནས། དེ་ལྟ་དེ་ལྟ་བུར་གཟུང་བར་བྱ། ལེན་དུ་གཞུག་ཀློག་པར་བྱེད་
ཅིང་གང་ཚངས་པར་སྤྱོད་པ་འདི་ཡུན་རིང་པོར་གནས་པར་འགྱུར་ཞིང། ལྷ་དང་མིའི་སྐྱེ་བོ་མང་པོ་ལ་ཕན་པ་དང། སྐྱེ་བོ་མང་པོ་ལ་བདེ་བ་དང། འཇིག་རྟེན་ལ་རྗེས་སུ་བརྩེ་བར་འགྱུར་བར་
བྱའོ། །འདི་ལྟ་སྟེ། དྲན་པ་ཉེ་བར་གཞག་པ་བཞི་དང། ཡང་དག་པར་སྤོང་བ་བཞི་དང། རྫུ་འཕྲུལ་གྱི་རྐང་པ་བཞི་དང། དབང་པོ་ལྔ་དང། སྟོབས་ལྔ་དང། བྱང་ཆུབ་ཀྱི་ཡན་ལག་བདུན་
དང། འཕགས་པའི་ལམ་ཡན་ལག་བརྒྱད་དེ། དགེ་སློང་དག་ཆོས་འདི་དག་ནི་ད་ལྟར་གྱི་ཚེ་ལ་ཕན་པ་དང། ད་ལྟར་གྱི་ཚེ་ལ་བདེ་བ་དང། ཚེ་ཕྱི་མ་ལ་ཕན་པ་དང། ཚེ་ཕྱི་མ་ལ་བདེ་

[382B] །དེ་དག་དགེ་སློང་དག་གིས་གཟུང་བར་བྱ། ཀུན་ཆུབ་པར་བྱ། དེ་ལྟ་དེ་ལྟ་བུར་གཟུང་བར་བྱ། ལེན་དུ་བཞུག་།བཀླག་པར་བྱའོ། །ཚངས་པར་སྤྱོད་པ་དེ་འདིར་ཡུན་རིང་དུ་གནས་པར་
བྱ། སྐྱེ་བོ་མང་པོ་ལ་ཕན་པ་དང། སྐྱེ་བོ་མང་པོ་ལ་བདེ་བ་དང། འཇིག་རྟེན་ལ་རྗེས་སུ་བརྩེ་བའི་ཕྱིར་ལྷ་དང་མི་རྣམས་ཀྱི་དོན་གྱི་ཕྱིར། ཕན་པའི་ཕྱིར། བདེ་བར་འགྱུར་བའི་ཕྱིར་བྱའོ་།དེ་ནས་
བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་ཀུས་ཏིའི་གྲོང་གལ་བ་དེར་འདོང་ངོ། །བཙུན་པ་དེ་བཞིན་བགྱིའོ་ཞེས་ཚེ་དང་ལྡན་པ་ཀུན་དགའ་བོས་བཅོམ་
ལྡན་འདས་ལ་མཉན་ཏེ། དེ་ནས་བཅོམ་ལྡན་འདས་གྲོང་ཁྱེར་ཡངས་པ་ཅན་གྱི་ཚལ་ནས་གཡས་ཕྱོགས་སུ་སྐུ་ཐམས་ཅད་ཀྱིས་ཕྱོགས་ཏེ་བལ་གླང་ལྟ་བ་ལྟར་གཟིགས་བ་དང། ཚེ་དང་ལྡན་
པ་ཀུན་དགའ་བོས། བཅོམ་ལྡན་འདས་གཡས་ཕྱོགས་སུ་སྐུ་ཐམས་ཅད་ཀྱིས་ཕྱོགས་ཏེ། བལ་གླང་ལྟ་བ་བཞིན་མཐོང་ངོ། །མཐོང་ནས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །
བཙུན་པ་རྒྱུ་མ་མཆིས་རྐྱེན་མ་མཆིས་པར་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་གཡས་ཕྱོགས་སུ་སྐུ་ཐམས་ཅད་ཀྱིས་གཡས་ཕྱོགས་ནས་བལ་གླང་ལྟ་
བ་ལྟར་མི་གཟིགས་ན། བཙུན་བ་ཅིའི་རྒྱུ་ཅིའི་རྐྱེན་གྱིས་ན། བལ་གླང་ལྟ་བ་བཞིན་དུ་གཟིགས། ཀུན་དགའ་བོ་དེ་བཞིན་ནོ། །ཀུན་དགའ་བོ་དེ་བཞིན་ཏེ། རྒྱུ་མེད་རྐྱེན་མེད་པར་དེ་བཞིན་གཤེགས་

[383A]༄༅། །པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་གཡས་ཕྱོགས་སུ་སྐུ་ཐམས་ཅད་ཀྱིས་ཕྱོགས་ཤིང། བལ་གླང་ལྟ་བ་ལྟར་མི་གཟིགས་སོ། །ཀུན་དགའ་
བོ་འདི་ནི། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་གྲོང་ཁྱེར་ཡངས་པ་ཅན་འདི་ལ་གཟིགས་པའི་ཐ་མ་སྟེ། ཡངས་པ་ཅན་འདིར་ཕྱིན་ཆད་མི་གཤེགས་
ཀྱི། སཱ་ལ་རྣམས་ཀྱི་ཉེ་འཁོར་ན། ཤིང་སཱ་ལ་ཟུང་གཅིག་པའི་ཚལ་དུ་མྱ་ངན་ལས་འདའ་བའི་ཕྱིར་གཤེགས་སོ། །དེ་ནས་དགེ་སློང་གཞན་ཞིག་གིས་ཀྱང་དེའི་ཚེ་ཚིགས་སུ་བཅད་དེ་སྨྲས་
པ། ཐུབ་པ་ཁྱོད་ཀྱིས་ཡངས་པ་ཅན། །གཟིགས་པའི་ཐ་མ་དེང་འདིར་ཏེ། །ཡང་དག་རྫོགས་པའི་སངས་རྒྱས་ནི། །ཡངས་པ་ཅན་དུ་སླར་མི་གཤེགས། །མཱ་ལྱ་རྣམས་ཀྱི་ཉེ་འཁོར་ན། །སཱ་
ལ་ཟུང་གཅིག་ཚལ་དྲུང་དུ། །མྱ་ངན་འདའ་ཕྱིར་དེར་གཤེགས་སོ་།དེ་ནས་བཅོམ་ལྡན་འདས་ཡུལ་བྲི་ཛི་ནས་ལྗོངས་རྒྱུ་ཞིང་གྲོང་དུ་ལྟར་བྱོན་ཏེ། གྲོང་དུ་ལྟ་ན་གྲོང་གི་བྱང་ཕྱོགས་ན་ཤིང་ཤ་བའི་
ཚལ་ན་བཞུགས་སོ། །དེ་ནས་བཅོམ་ལྡན་འདས་ཀྱིས་དགེ་སློང་དག་ལ་བཀའ་སྩལ་པ། འདི་ནི་ཚུལ་ཁྲིམས་སོ། །འདི་ནི་ཏིང་ངེ་འཛིན་ཏོ་།འདི་ནི་ཤེས་རབ་སྟེ། ཚུལ་ཁྲིམས་ཀུན་ཏུ་བསྒོམས་
པས་ན། ཏིང་ངེ་འཛིན་རིང་དུ་གནས་པར་འགྱུར། ཏིང་ངེ་འཛིན་རིང་དུ་གནས་པས་ན། ཤེས་རབ་ཀུན་ཏུ་བསྒོམ་པར་འགྱུར། ཤེས་རབ་ཀུན་ཏུ་བསྒོམས་པས་ན། འདི་ལྟ་སྟེ། སེམས་

[383B] ཞེ་སྡང་དང། གཏི་མུག་ལས་ཡོངས་སུ་གྲོལ་ལོ། །དགེ་སློང་དག་དེ་བཞིན་དུ་ཡང་དག་པར་ཤིན་ཏུ་རྣམ་པར་གྲོལ་བའི་སེམས་དང་ལྡན་པའི་འཕགས་པའི་
ཉན་ཐོས་རྣམས་ནི་ངའི་སྐྱེ་བ་ནི་ཟད། ངའི་ཚངས་པར་སྤྱད་པ་ནི་སྤྱད་ཟིང། བྱ་བ་ནི་བྱས་ཟིན་ཏེ། འདི་ལས་སྲིད་པ་གཞན་མེད་པ་ནི་ཡང་དག་པར་རབ་ཏུ་ཤེས་སོ། །སྡོམ་བར་མ་སྟེ། རུ་ཏ་དུམ་
པ་ཨ་མྲ་དང། །འཛམ་བུ་ཤུར་བ་བལ་གླང་དང། །གྲོང་གཉིས་བྲི་ཛི་མལ་ལྱ་རྣམས། །ལོངས་སྤྱོད་གྲོང་ཁྱེར་དེ་བཞིན་ནོ། །ཇི་ལྟར་རུ་ཏའི་གྲོང་ཅི་འདྲ་བ་དེ་བཞིན་དུ་དུམ་པའི་གྲོང་དང། ཨ་མྲའི་
གྲོང་དང། འཛམ་བུའི་གྲོང་དང། ཛི་གྲོང་དང། ཤུར་བའི་གྲོང་དང། བལ་གླང་ལྟར་གྱི་གྲོང་དང། བྲི་ཛའི་གྲོང་དང་མལ་ལྱའི་གྲོང་ནས་ལོངས་སྤྱོད་གྲོང་དུ་གཤེགས་སོ། །ལོངས་
སྤྱོད་གྲོང་ནས་གྲོང་གི་བྱང་ཕྱོགས་ན་ཤིང་ཤ་པའི་ཚལ་ན་བཞུགས་སོ། །དེའི་དུས་ན་ས་ཆེན་པོ་གཡོས་པར་གྱུར། སྐར་མདའ་ལྷུང། ཕྱོགས་ཚིག་བར་སྣང་ལ་ལྷ་རྣམས་རྔ་རྡུང་བར་གྱུར་ཏོ། །
དེ་ནས་ཚེ་དང་ལྡན་པ་ཀུན་དགའ་བོས་ཕྱི་དྲོ་ནང་དུ་ཡང་དག་འཇོག་ལས་ལངས་ནས། བཅོམ་ལྡན་འདས་གང་ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་
འཚལ་ནས། ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་ཅིའི་རྒྱུ་ཅིའི་རྐྱེན་གྱིས་

[384A]༄༅། །ན་ས་ཆེན་པོ་གཡོས། ཀུན་དགའ་བོ། །ས་ཆེན་པོ་གཡོས་པའི་རྒྱུ་དང་རྐྱེན་གསུམ་སྟེ། གསུམ་གང་ཞེ་ན། ཀུན་དགའ་བོས་ཆེན་པོ་ཆུ་ལ་རྟེན། ཆུ་ནི་རླུང་ལ་
རྟེན། རླུང་ནི་ནམ་མཁའ་ལ་རྟེན་པ་ཡིན་ཏེ། ཀུན་དགའ་བོ་ནམ་མཁའ་ལས་རླུང་ཆེན་པོ་ལྡང་ངོ། །ནམ་མཁའ་ལས་རླུང་ཆེན་པོ་ལངས་པས་ཆུ་བསྐྱོད་དོ། །ཆུ་བ་སྐྱོད་པས་ན་ས་གཡོས་
ཏེ། ཀུན་དགའ་བོ་འདི་ནི་ས་ཆེན་པོ་གཡོས་པའི་རྒྱུ་དང་རྐྱེན་དང་པོའོ། །གཞན་ཡང་ཀུན་དགའ་བོ། དགེ་སློང་མཐུ་ཆེ་བ་རྫུ་འཕྲུལ་ཆེ་བར་གྱུར་པ་དེས། སའི་འདུ་ཤེས་ནི་ཆུང། ཆུའི་འདུ་
ཤེས་ཚད་མེད་པར་བྱིན་གྱིས་བརླབས་ནས། དེ་འདོད་ན་ས་གཡོ་བར་བྱེད། དགེ་སློང་མའམ། ལྷ་ཡང་རུང་རྫུ་འཕྲུལ་ཆེ་བ་མཐུ་ཆེ་བར་གྱུར་པ་དེས་ཀྱང་སའི་འདུ་ཤེས་ཆུང་དུ་བྱས་
ཆུའི་འདུ་ཤེས་ནི་ཚད་མེད་པར་བྱིན་གྱིས་བརླབས་ཏེ། དེ་ཡང་འདོད་ན་ས་གཡོ་བར་བྱེད་དེ། ཀུན་དགའ་བོ་འདི་ནི་ས་གཡོ་བའི་རྒྱུ་གཉིས་པ་རྐྱེན་གཉིས་པའོ། །གཞན་ཡང་ཀུན་
དགའ་བོ་རིང་པོ་མི་ཐོགས་པར་དེ་བཞིན་གཤེགས་པ་ཕུང་པོ་ལྷག་མ་མ་ལུས་པའི་མྱ་ངན་ལས་འདའ་བའི་དབྱིངས་སུ་ཡོངས་སུ་མྱ་ངན་ལས་འདའ་བར་འགྱུར་ན། དེའི་ཚེ་ས་ཆེན་པོ་
ཤིན་ཏུ་གཡོས་པར་འགྱུར་ཏེ། སྐར་མདའ་ལྷུང། ཕྱོགས་ཚིག་བར་སྣང་ནས་ལྷ་རྣམས་རྔ་རྡུང་བར་འགྱུར་ཏེ། ཀུན་དགའ་བོ་འདི་ནི་ས་ཆེན་པོ་གཡོ་བའི་རྒྱུ་གསུམ་པ་རྐྱེན་གསུམ་

[384B] །དེ་ནས་ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་ངོ་མཚར་ཆེའོ། །འདི་ལྟར་ངོ་མཚར་རྨད་ཀྱི་ཆོས་དང་ལྡན་པ་ནི་དེ་བཞིན་གཤེགས་
པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམས་ཏེ། དེ་འདི་ལྟར་རིང་པོ་མི་ཐོགས་པར་དེ་བཞིན་གཤེགས་པ་ཕུང་པོ་ལྷག་མ་མ་ལུས་པར་མྱ་ངན་ལས་འདའ་བའི་དབྱིངས་སུ་མྱ་ངན་
ལས་འདའ་བར་འགྱུར་བའི་དུས་ན་ཤིན་ཏུ་ས་ཆེན་པོ་གཡོ། སྐར་མདའ་ལྷུང། ཕྱོགས་ཚིག་བར་སྣང་ལ་ལྷ་རྣམས་རྔ་རྡུང་བར་འགྱུར་རོ། །ཀུན་དགའ་བོ་དེ་དེ་བཞིན་ནོ། །ཀུན་དགའ་བོ་
དེ་དེ་བཞིན་ཏེ། དེ་ལྟར་ངོ་མཚར་ཆེན་པོ་རྨད་ཀྱི་ཆོས་དང་ལྡན་པ་ནི་ཀུན་དགའ་བོ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམས་སོ། །ཀུན་དགའ་བོ་
ང་རྒྱལ་རིགས་ཀྱི་འཁོར་བརྒྱ་ཕྲག་དུ་མ་ལ་བལྟ་བའི་ཕྱིར་འགྲོའོ། །སོང་ནས་ཀྱང་ཇི་ལྟར་དེ་དག་གི་སྲིད་དང་ཞེང་དུ་གྱུར་པ་ངའི་ཡང་སྲིད་དང་ཞེང་དུ་གྱུར་པ་ཡང་དེ་འདྲ་བར་འགྱུར་རོ། །ཇི་ལྟར་
དེ་དག་གི་ཁ་དོག་མཛེས་པ་ངའི་ཁ་དོག་མཛེས་པ་ཡང་དེ་དང་འདྲ་བར་འགྱུར། ཇི་ལྟར་དེ་དག་གི་དབྱངས་ཀྱི་ང་རོར་གྱུར་པ་ངའི་དབྱངས་ཀྱི་ང་རོ་ཡང་དེ་འདྲ་བར་འགྱུར། དེ་དག་གིས་དོན་གང་
སྨྲ་བ་ང་ཡང་དོན་དེ་སྨྲའོ། །དེ་དག་གིས་གང་དོན་དུ་མ་སྨྲས་པ་ང་ཡང་དེ་ལ་དོན་དུ་མི་སྨྲའོ། །ལྷག་པར་ཡང་དེ་དག་ལ་ཆོས་ཀྱི་གཏམ་ཡང་དག་པར་བསྟན། ཡང་དག་པར་བསྐུལ། ཡང་དག་

[385A]༄༅། །པར་གཟེངས་བསྟོད། །ཡང་དག་པར་རབ་ཏུ་དགའ་བར་བྱས་ནས། དེ་ཉིད་དུ་མི་སྣང་བར་འགྱུར་རོ། །ང་མི་སྣང་བར་གྱུར་པ་དང། མི་སྣང་བར་གྱུར་པ་དེ་ལྷའམ་
མི་གང་ཡིན་པར་གཏོལ་མེད་པར་གྱུར་པ་ཡང་མངོན་པར་ཤེས་སོ། །ཇི་ལྟར་རྒྱལ་རིགས་ཀྱི་འཁོར་དུ་བྱས་པ་དེ་བཞིན་དུ་བྲམ་ཟེའི་འཁོར་དང། ཁྱིམ་བདག་གི་འཁོར་དང། དགེ་སྦྱོང་
གི་འཁོར་དང། རྒྱལ་ཆེན་བཞིའི་རིས་དང། སུམ་ཅུ་རྩ་གསུམ་གྱི་ལྷ་རྣམས་དང། མཚེ་མ་དང། དགའ་ལྡན་དང། འཕྲུལ་དགའ་དང་གཞན་འཕྲུལ་དབང་བྱེད་དང། ཚངས་རིས་
དང། ཚངས་ལྷ་ཉེ་ཕན་དང། ཚངས་པ་ཀུན་འཁོར་དང། ཚངས་ཆེན་དང། འོད་ཆུང་དང། ཚད་མེད་འོད་དང། འོད་སྣང་དང། དགེ་ཆུང་དང། ཚད་མེད་དགེ་དང། དགེ་རྒྱས་
དང། སྤྲིན་མེད་དང། བསོད་ནམས་འཕེལ་དང། འབྲས་བུ་ཆེ་དང། མི་ཆེ་བ་དང། མི་གདུང་བ་དང། ཤིན་ཏུ་སྣང་བ་དང། གྱ་ནོམ་མཐོང་བ་དང། འོག་མིན་གྱི་ལྷ་རྣམས་ལ་བལྟ་
བའི་ཕྱིར་འགྲོའོ། །སོང་ནས་ཀྱང་ང་ཇི་ལྟར་དེ་དག་གི་སྲིད་དང་ཞེང་དུ་གྱུར་པ་ངའི་ཡང་སྲིད་དང་ཞེང་ཡང་དེ་འདྲ་བར་འགྱུར་རོ། །ཇི་ལྟར་དེ་དག་གི་ཁ་དོག་མཛེས་པར་གྱུར་པ། དེ་ལྟར་ངའི་ཁ་
དོག་མཛེས་པ་ཡང་དེ་འདྲ་བར་འགྱུར། ཇི་ལྟར་དེ་དག་གི་དབྱངས་ཀྱི་ང་རོར་གྱུར་པ་ངའི་དབྱངས་ཀྱི་ང་རོ་ཡང་དེ་འདྲ་བར་འགྱུར། དེ་དག་དོན་གང་སྨྲ་བ་ང་ཡང་དོན་དེ་སྨྲ། དེ་དག་གིས་གང་

[385B] །ལྷག་པར་ཡང་དེ་དག་ལ་ཆོས་ཀྱི་གཏམ་ཡང་དག་པར་བསྟན། ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་རབ་
ཏུ་དགའ་བར་བྱས་ནས་དེ་ཉིད་དུ་མི་སྣང་བར་བྱས་སོ། །ང་མི་སྣང་བར་གྱུར་པ་དང། མི་སྣང་བར་གྱུར་པ་དེ་ལྷའམ། མི་གང་ཡིན་པ་གཏོལ་མེད་པར་གྱུར་པ་ཡང་མངོན་པར་ཤེས་སོ། །ཇི་ལྟར་
ངོ་མཚར་རྨད་ཀྱི་ཆོས་དང་ལྡན་པ་ནི། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་སོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་
བཀའ་སྩལ་པ། དེ་ལྟ་བས་ན་དེ་ཕན་ཆད་མདོ་སྡེའི་མཐའ་ལ་འཇུག་པར་བྱའི། གང་ཟག་ལ་འཇུག་པར་ནི་མ་ཡིན་ནོ། །ཀུན་དགའ་བོ་ཇི་ལྟར་ན་དགེ་སློང་དག་མདོ་སྡེའི་མཐའ་ལ་འཇུག་
གི་གང་ཟག་གི་མཐའ་ལ་འཇུག་པར་མ་ཡིན་ཞེ་ན། ཀུན་དགའ་བོ་འདིར་དགེ་སློང་ཞིག་འོངས་ཏེ། དེ་འདི་སྐད་དུ་སྨྲའོ། །ངས་བཅོམ་ལྡན་འདས་ལས་མངོན་དུ་ཐོས་ཏེ། མངོན་དུ་བཟུང་
བ་ནི་འདི་ལྟ་སྟེ། འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པའོ། །ཞེས་ཟེར་ན་དགེ་སློང་དེས་སྨྲས་པ་དེ་ལ་བསྟོད་པར་མི་བྱ། སྨད་པར་མི་བྱ། མི་བསྟོད་མི་སྨད་པར་
རྣ་བ་བྱོ་སྟེ། ཆོས་ཀྱི་ཚིག་དང་འབྲུ་བཟུང་ལ་མདོ་སྡེ་ལ་བསྟུན་པར་བྱ། འདུལ་བ་ལ་ཡང་དག་པར་བལྟ་བར་བྱ། མདོ་སྡེ་དང་བསྟུན། འདུལ་བ་དང་བསྟུན་ཀྱང་མདོ་སྡེ་དང་མི་མཐུན་

[386A]༄༅། །འདུལ་བ་ལ་མི་སྣང་སྟེ། ཆོས་ཉིད་དང་ཡང་འགལ་ན་དགེ་སློང་དེ་ལ་འདི་སྐད་ཅེས་སྨྲོས་ཤིག་ཚེ་དང་ལྡན་པ་ཆོས་འདི་ནི་བཅོམ་ལྡན་འདས་ཀྱིས་དེ་སྐད་མ་
གསུངས་ཏེ། ཚེ་དང་ལྡན་པ་ཉིད་ཀྱིས་ཆོས་འདི་གཟུང་བར་བྱ་བ་ཉེས་སོ། །དེ་ལྟ་བས་ན་ཆོས་འདི་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟས་ན། མདོ་སྡེ་དང་མི་མཐུན་
འདུལ་བ་ལ་མི་སྣང་སྟེ། ཆོས་ཉིད་དང་ཡང་འགལ་བས་འདི་ནི་ཆོས་མ་ཡིན། འདི་ནི་འདུལ་བ་མ་ཡིན། འདི་ནི་སྟོན་པས་བསྟན་པ་མ་ཡིན་པར་ཤེས་པར་བྱས་ལ་དོར་བར་བྱའོ། །གཞན་
ཡང་ཀུན་དགའ་བོ་དགེ་སློང་ཞིག་འོངས་ནས་དེ་འདི་སྐད་དུ་སྨྲའོ་།ཚེ་དང་ལྡན་པ་གནས་ཆེ་གེ་མོ་ཞིག་ན་གནས་བརྟན་དང་བཅས། སོ་སོར་ཐར་པ་དང་བཅས་པའི་དགེ་སློང་གི་དགེ་འདུན་
མང་པོ་གནས་ཏེ། ཚེ་དང་ལྡན་པ་བདག་གིས་དགེ་སློང་གི་དགེ་འདུན་མང་པོ་དེ་དག་ལས་བདག་གིས་མངོན་དུ་ཐོས་ཏེ། མངོན་དུ་བཟུང་བ་ནི་འདི་ལྟ་སྟེ། འདི་ནི་ཆོས་སོ། །འདི་ནི་འདུལ་
བའོ། །འདི་ནི་སྟོན་པས་བསྟན་པའོ་ཞེ་ན། དགེ་སློང་དེས་སྨྲས་པ་དེ་ལ་བསྟོད་པར་ཡང་མི་བྱ། སྨད་པར་ཡང་མི་བྱ་སྟེ། མི་བསྟོད་མི་སྨད་པར་རྣ་བ་བྱོ་ནས། ཆོས་ཀྱི་ཚིག་དང་འབྲུ་
བཟུང་ལ་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟ་བར་བྱའོ། །དེ་སྟེ་མདོ་སྡེ་དང་བསྟུན། འདུལ་བ་ལ་བལྟས་ཀྱང་མདོ་སྡེ་དང་མི་མཐུན། འདུལ་བ་ལ་མི་སྣང། ཆོས་ཉིད་

[386B] དགེ་སློང་དེ་ལ་འདི་སྐད་ཅེས་སྨྲོས་ཤིག་།ཚེ་དང་ལྡན་པ་དགེ་སློང་གི་དགེ་འདུན་མང་པོ་དེ་དག་གིས་འདི་ལྟར་ཆོས་སུ་འདུ་ཤེས། འདུལ་བར་འདུ་ཤེས་ཀྱིས་ཆོས་
མ་ཡིན། འདུལ་བ་མ་ཡིན་པར་སྨྲ་ན། ཚེ་དང་ལྡན་པ་ཉིད་ཀྱིས་ཆོས་འདི་གཟུང་བར་བྱ་བ་ཉེས་སོ། །དེ་འདི་ལྟར་ཆོས་འདི་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟས་ན། མདོ་སྡེ་
དང་མི་མཐུན། འདུལ་བ་ལ་མི་སྣང་སྟེ། ཆོས་ཉིད་དང་ཡང་འགལ་བས་ན་འདི་ནི་ཆོས་མ་ཡིན། འདི་ནི་འདུལ་བ་མ་ཡིན། འདི་ནི་སྟོན་པའི་བསྟན་པ་མ་ཡིན་པར་ཤེས་པར་བྱས་ལ་དོར་བར་
བྱའོ། །གཞན་ཡང་ཀུན་དགའ་བོ་དགེ་སློང་ཞིག་འོངས་ཏེ། དེ་འདི་སྐད་དུ་སྨྲའོ། །ཚེ་དང་ལྡན་པ་གནས་ཆེ་གེ་མོ་ཞིག་ན་དགེ་སློང་མདོ་སྡེ་འཛིན་པ། འདུལ་བ་འཛིན་པ། མ་ལྟ་བུ་འཛིན་
པ་མང་ཞིག་གནས་ཏེ། ཚེ་དང་ལྡན་པ་བདག་གིས་དགེ་སློང་མང་པོ་དེ་དག་ལས་མངོན་སུམ་དུ་ཐོས་ནས། མངོན་སུམ་དུ་བཟུང་བ་ནི་འདི་ལྟ་སྟེ། འདི་ནི་ཆོས་སོ། །འདི་ནི་འདུལ་བའོ། །འདི་
ནི་སྟོན་པས་བསྟན་པའོ་ཞེ་ན། དགེ་སློང་དེས་སྨྲས་པ་དེ་ལ་བསྟོད་པར་ཡང་མི་བྱ། སྨད་པར་ཡང་མི་བྱ་སྟེ། མི་བསྟོད་མི་སྨད་པར་རྣ་བ་བྱོ་ནས། ཆོས་ཀྱི་ཚིག་དང་འབྲུ་བཟུང་ལ། མདོ་སྡེ་
དང་བསྟུན། འདུལ་བ་ལ་ཡང་དག་པར་བལྟ་བར་བྱའོ། །དེ་སྟེ་མདོ་སྡེ་དང་བསྟུན། འདུལ་བ་དང་བསྟུན་ཀྱང་མདོ་སྡེ་དང་མི་མཐུན་འདུལ་བ་ལ་མི་སྣང་སྟེ། ཆོས་ཉིད་དང་ཡང་འགལ་ན་

[387A]༄༅། །དགེ་སློང་དེ་ལ་འདི་སྐད་སྨྲོས་ཤིག་ཚེ་དང་ལྡན་པ་དགེ་སློང་མང་པོ་དག་གིས་འདི་ལྟར་ཆོས་སུ་འདུ་ཤེས་འདུལ་བར་འདུ་ཤེས་ཀྱིས་ཆོས་མ་ཡིན། འདུལ་
བ་མ་ཡིན་པར་སྨྲས་ན། ཚེ་དང་ལྡན་པ་ཉིད་ཀྱིས་ཆོས་འདི་གཟུང་བར་བྱ་བ་ཉེས་སོ། །དེ་འདི་ལྟར་ཆོས་འདི་མདོ་སྡེ་དང་བསྟུན་འདུལ་བ་ལ་ཡང་དག་པར་བལྟས་ན་མདོ་སྡེ་དང་མི་མཐུན་
འདུལ་བ་ལ་མི་སྣང་སྟེ། ཆོས་ཉིད་དང་ཡང་འགལ་བས་ན་འདི་ནི་ཆོས་མ་ཡིན། འདི་ནི་འདུལ་བ་མ་ཡིན། འདི་ནི་སྟོན་པས་བསྟན་པ་མ་ཡིན་པར་ཤེས་པར་བྱས་ལ་དོར་བར་བྱའོ། །གཞན་ཡང་
ཀུན་དགའ་བོ་དགེ་སློང་ཞིག་འོངས་ཏེ། འདི་སྐད་དུ་སྨྲའོ། །ཚེ་དང་ལྡན་པ་གནས་ཆེ་གེ་མོ་ཞིག་ན། དགེ་སློང་གནས་བརྟན་དང་གནས་བརྟན་ལས་གཞན། ཤེས་པ་དང། ཤེས་པ་
ལས་གཞན་དང། གཙོ་བོ་ལས་གཞན་དག་ཅིག་གནས་ཏེ། ཚེ་དང་ལྡན་པ་བདག་གིས་དགེ་སློང་གནས་བརྟན་ལས་མངོན་དུ་ཐོས། མངོན་དུ་བཟུང་བ་ནི་འདི་ལྟ་སྟེ། འདི་ནི་ཆོས་སོ། །འདི་
ནི་འདུལ་བའོ། །འདི་ནི་སྟོན་པས་བསྟན་པའོ་ཞེས་ཟེར་ན། དགེ་སློང་དག་དེས་སྨྲས་པ་དེ་ལ་བསྟོད་པར་ཡང་མི་བྱ། སྨད་པར་ཡང་མི་བྱ་སྟེ། མི་བསྟོད་མི་སྨད་པར་རྣ་བ་བྱོ་ནས། ཆོས་ཀྱི་
ཚིག་དང་འབྲུ་བཟུང་ལ་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟ་བར་བྱའོ། །དེ་སྟེ་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟས་ཀྱང་མདོ་སྡེ་དང་མི་མཐུན་

[387B] ཆོས་ཉིད་དང་ཡང་འགལ་ན་དགེ་སློང་དེ་ལ་འདི་སྐད་སྨྲོས་ཤིག་ཚེ་དང་ལྡན་པ་དགེ་སློང་གནས་བརྟན་དེས་ནི་འདི་ལྟར་ཆོས་སུ་འདུ་ཤེས། འདུལ་བར་
འདུ་ཤེས་ཀྱིས་ཆོས་མ་ཡིན། འདུལ་བ་མ་ཡིན་པར་སྨྲས་ན། ཚེ་དང་ལྡན་པ་ཉིད་ཀྱིས་ཆོས་འདི་གཟུང་བར་བྱ་བ་ཉེས་སོ། །དེ་འདི་ལྟར་ཆོས་འདི་མདོ་སྡེ་དང་བསྟུན། འདུལ་བ་ལ་ཡང་དག་
པར་བལྟས་ན། མདོ་སྡེ་དང་མི་མཐུན། འདུལ་བ་ལ་ཡང་མི་སྣང་སྟེ། ཆོས་ཉིད་དང་ཡང་འགལ་བས་ན། འདི་ནི་ཆོས་མ་ཡིན། འདི་ནི་འདུལ་བ་མ་ཡིན། འདི་ནི་སྟོན་པས་བསྟན་པ་མ་
ཡིན་པར་ཤེས་པར་བྱོས་ལ་དོར་བར་བྱའོ། །ཀུན་དགའ་བོ་འདིར་དགེ་སློང་ཞིག་འོངས་ཏེ། དེ་འདི་སྐད་དུ་སྨྲའོ། །ཚེ་དང་ལྡན་པ་བདག་གིས་བཅོམ་ལྡན་འདས་ལས་མངོན་སུམ་དུ་ཐོས་
མངོན་སུམ་དུ་བཟུང་བ་ནི་འདི་ལྟ་སྟེ། འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པའོ་ཞེ་ན། དགེ་སློང་དེས་སྨྲས་པ། དེ་ལ་བསྟོད་པར་ཡང་མི་བྱ། སྨད་པར་ཡང་མི་བྱ་
མི་བསྟོད་མི་སྨད་པར་རྣ་བ་བྱོ་སྟེ། ཆོས་ཀྱི་ཚིག་དང་འབྲུ་བཟུང་ལ་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟ་བར་བྱའོ། །དེ་སྟེ་མདོ་སྡེ་དང་བསྟུན། འདུལ་བ་ལ་ཡང་དག་པར་
བལྟས་ན་མདོ་སྡེ་དང་མཐུན། འདུལ་བ་ལ་ཡང་དག་པར་སྣང་སྟེ་ཆོས་ཉིད་དང་མི་འགལ་ན། དགེ་སློང་དེ་ལ་འདི་སྐད་སྨྲོས་ཤིག་།ཚེ་དང་ལྡན་པ། ཆོས་འདི་ནི་བཅོམ་ལྡན་འདས་ཀྱིས་

[388A]༄༅། །གསུངས་ཏེ། ཚེ་དང་ལྡན་པ་ཉིད་ཀྱིས་ཀྱང་ཆོས་འདི་ལེགས་པར་བཟུང་ངོ། །དེ་ལྟ་བས་ན་འདི་ནི་མདོ་སྡེ་དང་ཡང་བསྟུན། འདུལ་བ་ལ་ཡང་དག་པར་རབ་
བལྟས་ན། མདོ་སྡེ་དང་མཐུན། འདུལ་བ་ལ་སྣང་སྟེ། ཆོས་ཉིད་དང་མི་འགལ་བས་ན་འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པ་ཡིན་པར་ཤེས་པར་
བྱོས་ལ་གཟུང་བར་བྱའོ། །གཞན་ཡང་ཀུན་དགའ་བོ་དགེ་སློང་ཞིག་འོངས་ཏེ། དེ་འདི་སྐད་དུ་སྨྲའོ། །ཚེ་དང་ལྡན་པ་གནས་ཆེ་གེ་མོ་ཞིག་ན་གནས་བརྟན་དང་བཅས། སོ་སོར་ཐར་
པ་དང་བཅས་པའི་དགེ་སློང་གི་དགེ་འདུན་མང་པོ་གནས་ཏེ། ཚེ་དང་ལྡན་པ། དགེ་སློང་གི་དགེ་འདུན་མང་པོ་དེ་དག་ལས་བདག་གིས་མངོན་སུམ་དུ་ཐོས་ཏེ། མངོན་སུམ་དུ་བཟུང་
བ་ནི་འདི་ལྟ་སྟེ། འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པའོ་ཞེ་ན། དགེ་སློང་དེས་སྨྲས་པ་དེ་ལ་བསྟོད་པར་ཡང་མི་བྱ། སྨད་པར་ཡང་མི་བྱ། མི་བསྟོད་མི་སྨད་
པར་རྣ་བ་བྱོ་ནས། ཆོས་ཀྱི་ཚིག་དང་འབྲུ་བཟུང་ལ་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟ་བར་བྱའོ། །དེ་སྟེ་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟས་ན་
མདོ་སྡེ་དང་མཐུན། འདུལ་བ་ལ་ཡང་དག་པར་སྣང། ཆོས་ཉིད་དང་ཡང་མི་འགལ་ན། དགེ་སློང་དེ་ལ་འདི་སྐད་དུ་སྨྲོས་ཤིག་ཚེ་དང་ལྡན་པ། དགེ་སློང་གི་དགེ་འདུན་མང་པོ་དེ་དག་

[388B] ཚེ་དང་ལྡན་པས་ཀྱང་ཆོས་འདི་ལེགས་པར་བཟུང་སྟེ། དེ་བས་ན་ཆོ་ས་འདི་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟས་ན། མདོ་སྡེ་
དང་མཐུན། འདུལ་བ་ལ་སྣང། ཆོས་ཉིད་དང་ཡང་མི་འགལ་བས་འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པར་ཤེས་པར་བྱས་ནས་གཟུང་བར་བྱའོ། །གཞན་ཡང་
ཀུན་དགའ་བོ་དགེ་སློང་ཞིག་འོངས་ཏེ། དེ་འདི་སྐད་དུ་སྨྲའོ། །ཚེ་དང་ལྡན་པ་གནས་ཆེ་གེ་མོ་ཞིག་ན་དགེ་སློང་མང་པོ་དག་གནས་ཏེ། མདོ་སྡེ་འཛིན་པ། འདུལ་བ་འཛིན་པ། མ་ལྟ་བུ་
འཛིན་པའི་དགེ་སློང་མང་པོ་དེ་དག་ལས། ཚེ་དང་ལྡན་པ་མངོན་སུམ་དུ་བཟུང་བ་ནི་འདི་ལྟ་སྟེ། འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པའོ་ཞེས་ཟེར་ན། དགེ་
སློང་དེས་སྨྲས་པ་དེ་ལ། བསྟོད་པར་ཡང་མི་བྱ། སྨད་པར་ཡང་མི་བྱ། མི་བསྟོད་མི་སྨད་པར་རྣ་བ་བྱོ་ལ། ཆོས་ཀྱི་ཚིག་དང་འབྲུ་བཟུང་ལ། མདོ་སྡེ་དང་བསྟུན། འདུལ་བ་ལ་ཡང་དག་
པར་བལྟ་བར་བྱའོ། །གལ་ཏེ་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟས་ན། མདོ་སྡེ་དང་མཐུན། འདུལ་བ་ལ་སྣང་ལ། ཆོས་ཉིད་དང་ཡང་མི་འགལ་ན། དགེ་སློང་དེ་ལ་
འདི་སྐད་སྨྲོས་ཤིག་ཚེ་དང་ལྡན་པ། དེ་ལྟར་དགེ་སློང་མང་པོ་དེ་དག་གིས་ནི་ཆོས་དང་འདུལ་བ་བཤད་དེ། ཚེ་དང་ལྡན་པ་ཆོས་འདི་དག་ལེགས་པར་བཟུང་བའོ། །དེ་ལྟ་བས་ན་

[389A]༄༅། །ཆོས་འདི་དག་མདོ་སྡེ་དང་བསྟུན། འདུལ་བ་ལ་ཡང་དག་པར་བལྟས་ན། མདོ་སྡེ་དང་མཐུན། འདུལ་བ་ལ་སྣང། ཆོས་ཉིད་དང་མི་འགལ་བས་འདི་
ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པའོ་ཞེས་ཤེས་པར་བྱ་སྟེ་གཟུང་བར་བྱའོ། །གཞན་ཡང་ཀུན་དགའ་བོ་དགེ་སློང་ཞིག་འོངས་ཏེ། དེ་སྐད་དུ་སྨྲའོ། །ཚེ་དང་ལྡན་པ་
ཆེ་གེ་མོ་ཞིག་གི་གནས་ན་དགེ་སློང་དག་གནས་ཏེ། གནས་བརྟན་དང་གནས་བརྟན་གཞན་དག་དང། གཙོ་བོ་དང། གཙོ་བོ་གཞན་དག་དང་ངོ། །ཚེ་དང་ལྡན་པ་དགེ་སློང་གི་གནས་
བརྟན་དེ་དག་ལས་བདག་གིས་མངོན་སུམ་དུ་ཐོས་ཏེ། མངོན་སུམ་དུ་བཟུང་བ་ནི་འདི་ལྟ་སྟེ། འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པའོ་ཞེ་ན། དགེ་སློང་དེས་སྨྲས་
པ་དེ་ལ། བསྟོད་པར་ཡང་མི་བྱ། སྨད་པར་ཡང་མི་བྱ་སྟེ། མི་བསྟོད་མི་སྨད་བར་རྣ་བ་བྱོལ། ཆོས་དང་ཚིག་འབྲུ་བཟུང་སྟེ། མདོ་སྡེ་དང་བསྟུན་པར་བྱའོ། །འདུལ་བལ་ཡང་དག་པར་
བལྟ་བར་བྱའོ། །གལ་ཏེ་མདོ་སྡེ་དང་བསྟུན། འདུལ་བ་ལ་བལྟས་ན་མདོ་སྡེ་དང་མཐུན། འདུལ་བ་ལ་ཡང་དག་པར་སྣང། ཆོས་ཉིད་དང་ཡང་མི་འགལ་ན། དགེ་སློང་དེ་ལ་འདི་སྐད་སྨྲོས་
ཤིག་ཚེ་དང་ལྡན་པ་དེ་ལྟར་དགེ་སློང་གནས་བརྟན་དེ་དག་གིས་ཆོས་དང་འདུལ་བ་བཤད་དེ། ཚེ་དང་ལྡན་པས་ཆོས་འདི་ལེགས་པར་བཟུང་ངོ། །དེ་ལྟ་བས་ན་ཆོས་འདི་ནི་མདོ་སྡེ་དང་བསྟུན་

[389B] མདོ་སྡེ་དང་མཐུན། འདུལ་བལ་སྣང། ཆོས་ཉིད་དང་ཡང་མི་འགལ་བས་འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པར་ཤེས་པར་བྱས་ནས་
གཟུང་བར་བྱའོ། །དེ་ལ་ཀུན་དགའ་བོ། དེ་ལ་གང་ཐོག་མའི་བཞི་པོ་ནག་པོའི་ཕྱོགས་སུ་སྨྲས་པ་དེ་ནི་དགེ་སློང་དག་གིས་དགེ་བ་ཤིན་ཏུ་ཡང་དག་པར་སྦྱར་ཏེ། ཡང་དག་པར་བརྟགས་ལ། འདི་ནི་ཆོས་
མ་ཡིན། འདི་ནི་འདུལ་བ་མ་ཡིན། འདི་ནི་སྟོན་པས་བསྟན་པ་མ་ཡིན་ནོ། །ཞེས་ཤེས་པར་བྱས་ཏེ་དོར་བར་བྱའོ། །གང་ཕྱི་མའི་བཞི་པོ་ཆེར་བཤད་པ་དེ་ནི་དགེ་སློང་གིས་ཡང་དག་པར་སྦྱར་ཏེ་
ཡང་དག་པར་བརྟགས་ལ། འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པར་ཤེས་པར་བྱས་ནས་གཟུང་བར་བྱའོ། །དེ་བཞིན་དུ་ཀུན་དགའ་བོ་དགེ་སློང་དག་གིས་མདོ་སྡེའི་
མཐའ་ལ་བརྟེན་གྱི་གང་ཟག་ལ་བརྟེན་པར་མི་བྱའོ། །དེ་ནས་བཅོམ་ལྡན་འདས་ཀྱིས་ཆོ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོས་པའི་གྲོང་གལ་བར་འདོང་ངོ། །བཙུན་པ་དེ་
བཞིན་ནོ། །ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལས་ཐོས་པ་དང། དེ་ནས་བཅོམ་ལྡན་འདས་མ་ལྱ་ནས་ལྗོངས་རྒྱུ་ཞིང་ས་པའི་གྲོང་དུ་ཕྱིན་ཏེ། ས་པའི་གྲོང་ཛ་ལུ་ཀའི་ཚལ་མང་
པོ་ན་བཞུགས་སོ། །གྲོང་ས་པའི་མིས་ཐོས་པ། བཅོམ་ལྡན་འདས་མ་ལྱར་ལྗོངས་རྒྱུ་ཞིང་ས་པའི་གྲོང་དུ་ཕྱིན་ཏེ། ས་བའི་གྲོང་ཛ་ལུ་ཀའི་ཚལ་མང་པོ་ན་བཞུགས་སོ། །ཞེས་ཐོས་ནས་ཡང་འདུ་བ་

[390A]༄༅། །ལས་འདུས། ཚོགས་པ་ལས་ཚོགས་ཏེ། འདུས་ཤིང་ཚོགས་ནས་ས་པའི་གྲོང་ནས་བྱུང་སྟེ། བཅོམ་ལྡན་འདས་ག་ལ་བ་དེར་དོང་སྟེ་ཕྱིན་པ་དང། བཅོམ་
ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འཁོད་དོ། །ཕྱོགས་གཅིག་ཏུ་འཁོད་ནས་བཅོམ་ལྡན་འདས་ཀྱིས་ཆོས་ཀྱི་གཏམ་ཡང་དག་པར་བསྟན། ཡང་དག་
པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བ་བསྐྱེད་དེ། དེའི་དུས་ན་མགར་བའི་བུ་ཙུན་ད་ཡང་དེ་ཉིད་ཀྱི་འཁོར་དུ་འདུས་ཏེ་འདུག་པར་གྱུར་ཏོ། །དེ་ནས་བཅོམ་ལྡན་
འདས་ཀྱིས་གྲོང་ས་པའི་མ་ལྱ་རྣམས་ལ་ཆོས་ཀྱི་རྣམ་གྲངས་དུ་མའི་གཏམ་ཡང་དག་པར་བསྟན། ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བ་བསྐྱེད་ནས་
ཅང་མི་གསུང་ངོ། །དེ་ནས་ས་པའི་གྲོང་གི་མ་ལྱ་རྣམས། བཅོམ་ལྡན་འདས་ཀྱིས་བཤད་པ་ལ་མངོན་པར་དགའ་སྟེ། རྗེས་སུ་ཡི་རང་ནས་བཅོམ་ལྡན་འདས་ཀྱི་ཞབས་ལ་སྤྱི་བོས་ཕྱག་འཚལ་
ཏེ། བཅོམ་ལྡན་འདས་ཀྱི་དྲུང་ནས་སོང་ངོ། །མགར་བའི་བུ་ཙུན་ད་ཡང་དེ་ཉིད་ན་འདུག་སྟེ། དེ་ནས་མགར་པའི་བུ་ཙུན་དས་ས་པའི་གྲོང་གི་མ་ལྱ་རྣམས་ནས་དོང་ནས་རིང་པོ་མ་ལོན་པར་ཤེས་ཏེ་
སྟན་ལས་ལངས་ནས་བླ་གོས་ཕྱོགས་གཅིག་ཏུ་གཟར་ཏེ། བཅོམ་ལྡན་འདས་ག་ལ་བ་དེར་ཐལ་མོ་སྦྱར་ཏེ་ཕྱག་འཚལ་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་

[390B]བྲང་དུ་བཤོས་ལ་གཤེགས་པར་ཅི་གནང། བཅོམ་ལྡན་འདས་ཀྱིས་མགར་བའི་བུ་ཙུན་ད་ལ་ཅང་མི་གསུང་བས་གནང་ངོ། །དེ་
ནས་མགར་བའི་བུ་ཙུན་དས། བཅོམ་ལྡན་འདས་ཅང་མི་གསུང་བས་གནང་བར་ཤེས་ནས། བཅོམ་ལྡན་འདས་ཀྱིས་གསུངས་པ་དེ་ལ་མངོན་པར་དགའ་སྟེ། རྗེས་སུ་ཡི་རང་ནས་བཅོམ་ལྡན་འདས་
ཀྱི་ཞབས་ལ་མགོ་བོས་ཕྱག་འཚལ་ཏེ་དྲུང་ནས་སོང་ངོ། །དེ་ནས་མགར་བའི་བུ་ཙུན་དས་དེ་ཉིད་ཀྱི་ནུབ་མོ་བཅོམ་ལྡན་འདས་ལ་འབྲས་བཟང་པོའི་བཟའ་བ་སྦྱར་ཏེ། ལེགས་པར་བྱས་པའི་བཟའ་བ་སྟ་
གོན་བྱས་ནས། དགེ་སློང་གི་དགེ་འདུན་ལ་གཙང་ཞིང་བསོད་པའི་བཟའ་བ་དང། བཅའ་བ་བསོགས་ཏེ་ནང་པར་སྔར་ལངས་ནས་གདན་བཏིང་སྟེ་ཆུ་རྫ་བཞག་ནས། དེའི་འོག་ཏུ་བཅོམ་ལྡན་འདས་
ལ་བཙུན་པ་བཅོམ་ལྡན་འདས་བཤོས་ཀྱི་སྟ་གོན་བགྱིས་ནས། ད་ལྟར་གདུགས་ཚོད་ལ་བབ་ན་གདུགས་ཚོད་མཁྱེན་པར་མཛད་དུ་གསོལ། ཞེས་སྤྱན་དྲངས་པ་དང། དེ་ནས་བཅོམ་ལྡན་
འདས་སྔ་དྲོ་ཆོས་གོས་དང་སྨད་གཡོགས་མན་བས། ལྷུང་བཟེད་བསྣམས་ཏེ། དགེ་སློང་མང་པོས་བསྐོར་ནས་དགེ་སློང་གི་དགེ་འདུན་གྱི་མདུན་དུ་བྱས་ཏེ། མགར་བའི་བུ་ཙུན་དའི་བཀད་
སར་གཤེགས་ཏེ་ཕྱིན་པ་དང། དགེ་སློང་གི་དགེ་འདུན་གྱི་མདུན་ན་གདན་གཏིང་བ་ལ་བཞུགས་སོ། །དེ་ནས་མགར་བའི་བུ་ཙུན་དས། སངས་རྒྱས་དང་དགེ་སློང་གི་དགེ་འདུན་བདེ་བར་

[391A]༄༅། །བཞུགས་པར་ཤེས་ནས། བཅོམ་ལྡན་འདས་ལ་འབྲས་བཟང་པོ་ལྕགས་གཞོང་དུ་བཟའ་བ་ལེགས་པར་བྱས་ཏེ་སྦྱར་བ་བདག་གི་ལག་གིས་བྲིམས་ཏེ་བདར་རོ། །
དགེ་སློང་གི་དགེ་འདུན་ལ་ཡང་གཙང་ཞིང་བསོད་པའི་བཟའ་བ་དང་བཅའ་བ་བདག་གི་ལག་གིས་བདར་ཅིང་བསྟབས་སོ། །དེའི་དུས་ན་དགེ་སློང་སྡིག་ཅན་གཞན་ཞིག་གིས་ལྕགས་གཞོང་
དྲངས་ཏེ་མཆན་དུ་བཅུག་གོ་དེ་ནས་དགེ་སློང་སྡིག་ཅན་དེ། བཅོམ་ལྡན་འདས་ཀྱིས་གཟིགས་ཏེ། སངས་རྒྱས་ཀྱི་མཐུས། མགར་བའི་བུ་ཙུན་དས་ཀྱང་མཐོང་ངོ། །དེ་ནས་མགར་བའི་བུ་
ཙུན་དས། བཅོམ་ལྡན་འདས་ལ་གཞོང་བུ་དུ་མའི་འབྲས་བཟང་པོ་བཟའ་བ་ལེགས་པར་སྦྱར་ཏེ། བདག་གི་ལག་པས་བྲིམས་ཤིང་བསྟབས་སོ། །དགེ་སློང་གི་དགེ་འདུན་དག་ལ་ཡང་
གཙང་ཞིང་བསོད་པའི་བཟའ་བ་དང་བཅའ་བ་བདག་གི་ལག་གིས་བྲིམས་ཤིང་བསྟབས་སོ། །བཅོམ་ལྡན་འདས་ཀྱིས་གསོལ་ཟིན་པར་ཤེས་ནས་ཕྱག་ཆབ་གསོལ་ལོ། །ལྷུང་བཟེད་བླངས་
ནས་སྟན་ངན་པ་ཞིག་བླངས་ཏེ། བཅོམ་ལྡན་འདས་ཀྱི་སྤྱན་སྔར་འདུག་ནས་བཅོམ་ལྡན་འདས་ལ་ཚིགས་སུ་བཅད་པའི་དབྱངས་ཀྱིས་ཞུ་བ་ཞུས་པ། ཤིན་ཏུ་མང་བ་ཐུབ་པའི་བློ་ལ་ཞུ། །
གལ་ཏེ་ཕ་རོལ་གཤེགས་པ་ཐེ་ཚོམ་རྒལ། །ཁ་ལོ་སྒྱུར་བའི་མཆོག་སྟེ་འདྲེན་པའི་མཆོག་འཇིག་རྟེན་དགེ་སྦྱོང་དུ་མཆིས་གསུང་བར་མཛོད། །དགེ་སྦྱོང་བཞི་སྟེ་ལྔ་པ་མེད། །དེ་མངོན་

[391B] །ལམ་རྒྱལ་བ་དང་ལམ་ཆད་པ་།ལམ་འཚོ་དང་ནི་གང་ཞིག་ལམ་སུན་འབྱིན། །ལམ་རྒྱལ་བ་ལ་སངས་རྒྱས་ཅི་ཞིག་གསུང། །ལམ་བཤད་ཇི་ལྟར་མཉམ་པ་མེད་
ཅེས་བགྱི། །ཁྱོད་ལ་ཞུས་པ་ལམ་འཚོ་གསུངས། །འོན་ཏམ་སུན་འབྱིན་པ་དག་བདག་ལ་གསུངས། །གང་གིས་ཐེ་ཚོམ་སྨྲ་བ་བཅད་ནས་ཉོན་མོངས་བྲལ། །གཞན་གྱིས་མི་བཀྲི་མྱ་ངན་
འདའ་ལ་དགའ། །འཇིག་རྟེན་ལྷ་རུ་བཅས་པའི་སྟོན་པ་སྟེ། དེ་ནི་ལམ་རྒྱལ་སངས་རྒྱས་ཀྱིས་སུ་གསུངས། །གང་གིས་ར་བ་དང་མཆོག་གཤེགས་པའི། །གསུངས་པའི་ཆོས་ལ་དེ་བཞིན་ཕྱི། །
དེ་ནི་ཐེ་ཚོམ་གཅོད་པའི་ཐུབ་པ་སྟེ། །གཞན་གྱིས་མི་བཀྲི་གཉིས་སུ་མེད། །དཀའ་ཐུབ་ཀྱིས་སུ་ལམ་བཤད་པ་རུ་གསུངས། །གང་གིས་ཆོས་ཚིག་ལེགས་བཤད་པ། །ལམ་འཚོ་དཀའ་ཐུབ་
དྲན་པའི་བདག་ཁ་ན་མ་ཐོའི་ཚིག་ལ་སློབ་པ་ནི། །གསུམ་སྟེ་དཀའ་ཐུབ་ཀྱིས་ནི་ལམ་འཚོར་གསུངས། །ལེགས་དགའ་ནང་ན་གཡོགས་བྱས་ན། །རབ་སྐེམས་རིགས་སུན་བྱུང་རྒྱལ་སྨྲ། །
རྒྱུ་ཅན་སྡོམ་མེད་རབ་སྨྲ་བ། །མི་རིགས་སྤྱོད་པ་དེ་ནི་ལམ་སུན་འབྱིན། །ཁྱིམ་བདག་གང་ཞིག་དེ་ལྟར་རབ་བསམས་པ། །ཐོས་དང་ལྡན་ཏེ་འཕགས་པའི་ཉན་ཐོས་ཀྱིས། །རབ་ཤེས་ཐམས་
ཅད་འདི་འདྲར་མི་འགྱུར་རོ། །ཤེས་ནས་དེ་ཡི་དད་པ་འབྲི་མི་འགྱུར་།མི་སྲུན་འདི་དང་སྲུན་པ་དང། །དག་པ་དང་ནི་མ་དག་པ། །མཉམ་པ་རུ་ནི་ཇི་ལྟར་བྱ། །གཅིག་གིས་སྡིག་པའི་ལས་

[392A]༄༅། །བྱས་ན། །སྡིག་མི་བྱེད་ལའང་འགྲོ་རྣམས་དོགས། །ཁ་དོག་གཟུགས་ལྡན་མིར་མི་བརྟག་མ་རབས་མཐོང་མ་ཐག་ཏུ་ཡིད་མི་བརྟན་།རབ་ཏུ་མི་སྡོམ་མང་
དུ་མཚན་མ་ཅན། །མི་ཐུབ་པ་ནི་འཇིག་རྟེན་འདི་ན་སྤྱོད། །གསེར་གྱིས་གཡོགས་པའི་རྣ་ཆ་འདྲ། །ལྕགས་ཀྱི་དོང་ཙེ་གསེར་གྱིས་གཡོགས་པ་བཞིན། །ནང་ནི་ཞེ་སྡང་ཕྱི་ནི་འཕགས་
པའི་གཟུགས། །གཡོ་དང་ལྡན་པ་ཁ་ཅིག་འདི་ན་སྤྱོད། །དེ་ནས་བཅོམ་ལྡན་འདས་ཀྱིས་མགར་བའི་བུ་ཙུན་དའི་སྦྱིན་པ་དེ་ལ་རྗེས་སུ་ཡི་རང་བ་འདིས་རྗེས་སུ་ཡི་རང་བར་མཛད་དོ། །
སྦྱིན་པས་བསོད་ནམས་རབ་ཏུ་འཕེལ། །ཡང་དག་སྡོམ་པས་འཁོན་མི་འཕེལ། །ལེགས་པ་ཅན་གྱིས་སྡིག་པ་སྤོང། །ཉོན་མོངས་ཟད་ནས་མྱ་ངན་འདའ། །དེ་ནས་བཅོམ་ལྡན་འདས་ཀྱིས་
མགར་བའི་བུ་ཙུན་ད་ལ་ཆོས་ཀྱི་གཏམ་ཡང་དག་པར་བསྟན། ཡང་དག་པར་བསྐུལ། ཡང་དག་པར་གཟེངས་བསྟོད། ཡང་དག་པར་དགའ་བ་བསྐྱེད་དེ། རྣམ་གྲངས་དུ་མའི་ཆོས་ཀྱིས་ཡང་
དག་པར་བསྐུལ། ཡང་དག་པར་གཟེངས་བསྟོད། །ཡང་དག་པར་དགའ་བ་བསྐྱེད་ནས་སྟན་ལས་ལངས་ཏེ་སོང་ངོ།། །།འདུལ་བ་ཕྲན་ཚེགས་ཀྱི་གཞི། །བམ་པོ་ང་གཉིས་
པ། བར་སྡོམ་ནི། ཙ་པ་ལ་དང་ཚེ་ཡི་འདུ་བྱེད་མཛད། །གླང་པོ་ཆེན་པོ་གཟིགས་པར་མཛད་པ་དང། །རུ་རྟ་ལ་སོགས་གྲོང་ཁྱེར་བཅུ་རྣམས་དང། །གཡོས་པ་མདོ་སྡེ་དག་དང་སྡིག་པ་ཅན། །

[392B]བཀའ་སྩལ་པ། ཀུན་དགའ་བོ་གྲོང་ཁྱེར་རྩྭ་ཅན་ག་ལ་བ་དེར་འདོང་ངོ། །ཚེ་དང་ལྡན་པ་ཀུན་དགའ་བོས། བཙུན་པ་བཀའ་བཞིན་
འཚལ་ཞེས་བཅོམ་ལྡན་འདས་ལས་མཉན་ཏོ། །དེ་ནས་བཅོམ་ལྡན་འདས་གྱད་ཀྱི་ལྗོངས་རྒྱུ་ཞིང་གཤེགས་པ་ནས། སྡིག་པ་ཅན་གྱི་བར་དང། ཆུ་བོ་དབྱིག་ཅན་གྱི་བར་དུ། བཅོམ་ལྡན་འདས་
ཤུལ་དུ་ཞུགས་ཏེ་གཤེགས་པ་ལས། ཤུལ་ནས་གྱུ་སྟེ། ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་ང་རྒྱབ་མི་བདེ་སྟེ་ངལ་བསོས། །དེ་བཞིན་གཤེགས་པའི་བླ་གོས་
བཞི་ལྟབ་ཏུ་ལྟོབས་ལ་ཐིང་ཞིག་བཙུན་པ་བཀའ་བཞིན་འཚལ། ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ཏེ་རིངས་པ་རིངས་པར་བླ་གོས་བཞི་ལྟབ་ཏུ་བལྟབས་ཏེ་
བཏིང་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་དེ་བཞིན་གཤེགས་པའི་བླ་གོས་བཞི་ལྟབ་ཏུ་བལྟབས་ཏེ་བཏིང་ལགས་ན། བཅོམ་ལྡན་འདས་ཀྱིས་ད་དེའི་
དུས་ལ་བབ་པར་དགོངས་སུ་གསོལ། དེ་ནས་བཅོམ་ལྡན་འདས་ཀྱིས་ན་བཟའ་སྣམ་སྦྱར་ལྟབ་མ་མང་དུ་མཛད་ནས་ཕངས་སུ་བཅུག་སྟེ། གློ་གཡས་པས་ཕབ་ནས། ཞབས་ཀྱི་སྟེང་དུ་ཞབས་
བཞག་སྟེ། སྣང་བའི་འདུ་ཤེས་དང། དྲན་པ་དང། ཤེས་བཞིན་དང། བཞེངས་པའི་འདུ་ཤེས་ཐུགས་ལ་མཛད་ནས་གཟིམས་སོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་

[393A]༄༅། །བོ་ལ་བཀའ་སྩལ་པ། ཀུན་དགའ་བོ་སོང་ལ་ཆུ་བོ་ཀ་ཀུས་སྟ་ནས་ཆུ་ལྷུང་བཟེད་གང་ལོང་ཞིག་ཆུ་དེ་ངས་བཏུང་བར་ཡང་བྱ། ལུས་ལ་གཏོར་བར་ཡང་བྱའོ། །བཙུན་
པ་བཀའ་བཞིན་འཚལ། ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ནས། ལྷུང་བཟེད་ཐོགས་ཏེ། ཆུ་བོ་ཀ་ཀུས་སྟ་ག་ལ་བར་སོང་བ་དང། དེའི་ཚེ་ཆུ་བོ་ཀ་ཀུས་སྟ་ལ་
ཤིང་རྟ་ལྔ་བརྒྱ་ཙམ་གྱི་ཚད་ཅིག་གིས་བརྒལ་ནས་རིང་པོ་མ་ལོན་ཏེ། དེ་དག་གིས་ཆུ་བོ་དཀྲུགས་ཤིང། ཀློངས་ཏེ་རྙོགས་པ་དང་དེ་ནས་ཚེ་དང་ལྡན་པ་ཀུན་དགའ་བོས་ཆུ་བོ་ཀ་ཀུས་སྟ་ལས་
ཆུ་ལྷུང་བཟེད་གང་བླངས་ནས། བཅོམ་ལྡན་འདས་ག་ལ་བ་དེར་སོང་སྟེ་ཕྱིན་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་འདི་ལྟར་ཆུ་བོ་ཀ་ཀུས་སྟ་ལ་ཤིང་རྟ་ལྔ་བརྒྱ་ཙམ་
གྱི་ཚད་ཀྱིས་བརྒལ་ནས་རིང་པོར་མ་ལགས་ཏེ། དེ་དག་གིས་ཆུ་བོ་ཀ་ཀུས་སྟ་དཀྲུགས་ཤིང་ཀློངས་ཏེ་རྙོགས་པར་བགྱིས་པས། བཙུན་པ་བཅོམ་ལྡན་ཆབ་འདིས་ཞལ་ཙམ་བཤལ་
ཞིང་ཞབས་བཀྲུར་གསོལ། །བཙུན་པ་འདི་ནས་མི་རིང་བ་ཞིག་ན། ཆུ་བོ་དབྱིག་ལྡན་མཆིས་ཏེ། བཅོམ་ལྡན་འདས་དེ་ལ་གསོལ་ཞིང། སྐུ་ལ་ཡང་གདབ་པར་བགྱིའོ། །དེ་ནས་བཅོམ་
ལྡན་འདས་ཀྱིས་ལྷུང་བཟེད་ཀྱི་ཆུ་དས་ཞབས་བསིལ། ཞལ་བཤལ་བ་དང། ངེས་ན་བཅོམ་ལྡན་འདས་བཟོད་ཅིང་བདེ་བར་གྱུར་ནས། དེ་ནས་བཅོམ་ལྡན་འདས་བཞེངས་ཏེ་སྐྱིལ་མོ་

[393B] དྲན་པ་མངོན་དུ་བཞག་ནས་བཞུགས་སོ། །དེ་ནས་ཡང་དེའི་ཚེ་གྱད་ཀྱི་སྣ་ཆེན་པོ་ལ་གཏོགས་པ་གཡུང་པོ་ལམ་དེ་ཉིད་དུ་ཞུགས་པར་གྱུར་བ་དང། གྱད་
ཀྱི་སྣ་ཆེན་པོ་ལ་གཏོགས་པ་གཡུང་པོས། བཅོམ་ལྡན་འདས་མཛེས་པ་དད་པར་མཛད་པ། དབང་པོ་ཞི་བ། ཐུགས་ཞི་བ། ཕ་རོལ་གྱི་སེམས་འདུལ་ཞིང་ཉེ་བར་ཞི་བར་མཛད་པ་དང་ལྡན་པ་
གསེར་གྱི་མཆོད་སྡོང་ལྟར་དཔལ་འབར་བ་དེ་ཤིང་དྲུང་གཞན་ཞིག་གི་དྲུང་ན་རྟེན་ཅིང་བཞུགས་པ་མཐོང་ངོ། །མཐོང་ནས་ཀྱང་བཅོམ་ལྡན་འདས་ག་ལ་བ་དེར་ལོགས་སུ་སོང་སྟེ་ཕྱིན་ནས་
བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ་མཐའ་གཅིག་ཏུ་འདུག་གོ་མཐའ་གཅིག་ཏུ་འདུག་པ་དང། གྱད་ཀྱི་སྣ་ཆེན་པོ་ལ་གཏོགས་པ་གཡུང་པོ་ལ། བཅོམ་ལྡན་འདས་
ཀྱིས་བཀའ་སྩལ་པ། གཡུང་པོ་ཁྱོད་དགེ་སྦྱོང་ངམ། བྲམ་ཟེའི་ཆོས་ཀྱི་གཙང་སྦྲ་གང་ལ་དགའ། བཙུན་པ། སྒྱུ་རྩལ་ཤེས་ཀྱི་བུ་རིང་དུ་འཕུར་གྱི་ཆོས་ཀྱི་གཙང་སྦྲ་ལ་དགའོ། །གཡུང་པོ་
ཁྱོད་ཅིའི་ཕྱིར་སྒྱུ་རྩལ་ཤེས་ཀྱི་བུ་རིང་དུ་འཕུར་གྱི་ཆོས་ཀྱི་གཙང་སྦྲ་ལ་དགའ། བཙུན་པ། དུས་གཅིག་ཅིག་ན་སྒྱུ་རྩལ་ཤེས་ཀྱི་བུ་རིང་དུ་འཕུར་ལམ་དུ་ཞུགས་པ་ལས་ལམ་ནས་གྱུ་སྟེ་ཤིང་
གཞན་ཞིག་གི་དྲུང་དུ་རྟེན་ཅིང་ཉིན་པར་གྱི་སྤྱོད་པས་གནས་ཤིང་མཆིས་པ་དང། དེ་ནས་ཡང་དེའི་ཚེ་ལམ་དེ་ཉིད་དུ་ཤིང་རྟ་ལྔ་བརྒྱ་ཙམ་གྱི་ཚད་ཅིག་ཀྱང་མཆིས་ནས་རིང་པོ་མ་ལགས་ཏེ། དེ་ནས་

[394A]༄༅། །མི་གཞན་ཞིག་ཤིང་རྟ་དེའི་ཕྱིར་ལུས་པ་སྒྱུ་རྩལ་ཤེས་ཀྱི་བུ་རིང་དུ་འཕུར་ག་ལ་བ་དེར་སོང་སྟེ་ཕྱིན་ནས། སྒྱུ་རྩལ་ཤེས་ཀྱི་བུ་རིང་དུ་འཕུར་ལ་འདི་སྐད་ཅེས་
སྨྲས་སོ། །ཅི་ཤིང་རྟ་ལྔ་བརྒྱ་ཙམ་གྱི་ཚད་ཅིག་སོང་བ་མཐོང་བར་མ་གྱུར་ཏམ། ཀྱེ་སྐྱེས་བུ། དེ་མ་མཐོང་ངོ། །གང་ཤིང་རྟ་ལྔ་བརྒྱ་ཙམ་དོང་བའི་སྒྲ་ཡང་ཐོས་པར་མ་གྱུར་ཏམ། ཀྱེ་སྐྱེས་བུ་
བུ། མ་ཐོས་སོ། །ཅི་ཉལ་བར་གྱུར་ཏམ། ཀྱེ་སྐྱེས་བུ། ང་ཉལ་བར་ཡང་མ་གྱུར་ཏོ། །ཅི་ཁྱོད་མི་ཉལ་བའི་འདུ་ཤེས་ཀྱིས་ཤིང་རྟ་ལྔ་བརྒྱ་ཙམ་དོང་བའི་སྒྲ་མ་ཐོས་པར་གྱུར་ཏམ། ཀྱེ་
སྐྱེས་བུ། ངས་མི་ཉལ་བའི་འདུ་ཤེས་ཀྱིས་ཤིང་རྟ་ལྔ་བརྒྱ་ཙམ་དོང་བའི་སྒྲ་མ་ཐོས་པར་གྱུར་ཏོ། །དེ་ནས་མི་དེ་འདི་སྙམ་དུ་བསམས་ཏེ། ཇི་སྲིད་ཅིག་ནས་རབ་ཏུ་བྱུང་བ་ཞི་བར་གནས་པ་ཞིག་
གང་འདི་ལྟར་མི་ཉལ་བའི་འདུ་ཤེས་ཀྱིས་ཤིང་རྟ་ལྔ་བརྒྱ་ཙམ་གྱི་ཚད་དོང་བའི་སྒྲ་ཡང་མ་ཐོས། འདི་ལྟར་ཆོས་གོས་ཀྱང་རྡུལ་གྱི་ཕྱེ་མས་ཡོག་པར་གྱུར། ཅེས་མི་དེ་ངོ་མཚར་སྐྱེས་ནས་
སྒྱུ་རྩལ་ཤེས་ཀྱི་བུ་རིང་དུ་འཕུར་ལ་དད་ཅིང་དད་པའི་དབང་དུ་བྱས་སོ། །བཙུན་པ། དེ་ལྟ་བས་ན་བདག་སྒྱུ་རྩལ་ཤེས་ཀྱི་བུ་རིང་དུ་འཕུར་གྱི་གཙང་སྦྲའི་ཆོས་ལ་དགའ་བ་ལགས་སོ། །
གཡུང་པོ་ཇི་སྙམ་དུ་སེམས། གང་ཤིང་རྟ་ལྔ་བརྒྱ་ཙམ་གྱི་ཚད་དོང་བའི་སྒྲ་དང། གང་འབྲུག་ཆེམས་ཞེས་ཟེར་བ་དང། ཐོག་བབས་པ་འདི་གཉིས་ཀྱི་སྒྲ་གང་རྒྱ་ཆེ་བ་ཡིན། བཙུན་པ་ཅི་

[394B] ཤིང་རྟ་ལྔ་བརྒྱ་ཙམ་ལྟ་ཞོག་གི་ཅི་ལགས་ཤིང་རྟ་སྟོང་དང། ཅི་ལགས་ཤིང་རྟ་བརྒྱ་སྟོང་འདི་དག་གང་བས་ཀྱང། གང་འབྲུག་ཆེམས་ཞེས་མཆི་བ་དང། ཐོག་བབས་
པའི་སྒྲ་ཆེ་བ་ལགས་སོ། །གཡུང་པོ་དུས་གཅིག་ཅིག་ན། ཡུལ་ཨ་དུ་མ་ཡ་འབྱུང་པོའི་ཁང་པའི་ཁྱམས་ན་བཞུགས་ཏེ། ང་སྔ་དྲོ་ན་བཟའ་སྨད་གཡོགས་བགོས། ལྷུང་བཟེད་དང་ཆོས་
གོས་ཐོགས་ཏེ། ཡུལ་ཨ་དུ་མན་དུ་བསོད་སྙོམས་ཀྱི་ཕྱིར་གཤེགས་ཏེ་ཡུལ་ཨ་དུ་མན་དུ་བསོད་སྙོམས་བརྒྱུས་ནས། ཟས་ཀྱི་བྱ་བ་མཛད་དེ་ཟས་ཕྱི་མའི་བསོད་སྙོམས་སྤངས་
ནས། ལྷུང་བཟེད་དང་ཆོས་གོས་མཁོས་སུ་ཕབ་སྟེ། ཞབས་བཀྲུས་ནས་འབྱུང་པོའི་ཁང་པའི་ཁྱམས་སུ་ནང་དུ་ཡང་དག་འཇོག་ལ་བཞུགས་སོ། །དེ་ནས་ཡང་དེའི་ཚེ་ཡུལ་ཨ་
དུ་མ་ཡ་ན། འབྲུག་ཆེམས་ཞེས་ཟེར་བ་དང། ཐོག་བབས་པ་དང་གླང་བཞི་དང། ཁྱིམ་བདག་ཞིང་པ་སྤུན་གཉིས་ཤི་ནས། དེ་ནས་ཡུལ་ཨ་དུ་མ་ཡར་སྐྱེ་བོ་མང་པོས་སྒྲ་
ཆེན་པོ་དང། སྒྲ་མང་པོ་སྒྲོགས་པར་གྱུར་ཏོ། །ང་ཡང་དགོངས་ཀ་ནང་དུ་ཡང་དག་འཇོག་ལས་བཞེངས་ཏེ། འབྱུང་པོའི་ཁང་པའི་ཁྱམས་ནས་བྱུང་སྟེ། འབྱུང་པོའི་ཁང་པའི་གྲིབ་
མ་བླ་གབ་མེད་པར་འཆགས་ན་འཆག་པ་དང། དེ་ནས་མི་གཞན་ཞིག་སྐྱེ་བོ་མང་པོ་དེ་དག་གི་དྲུང་ནས་ང་ག་ལ་བར་འོངས་ཏེ་ཕྱིན་ནས། ངའི་ཞབས་གཉིས་ལ་མགོ་བོས་ཕྱག་

[395A]༄༅། །འཚལ་ཏེ། ང་འཆག་པའི་རྗེས་སུ་འཆག་གོ་ངས་དེ་ལ་འདི་སྐད་ཅེས། ཀྱེ་སྐྱེས་བུ། ཡུལ་ཨ་དུ་མ་ཡ་ན་སྐྱེ་བོ་མང་པོའི་སྒྲ་ཆེན་པོ་དང། སྒྲ་མང་པོ་
སྒྲོགས་པ་འདི་ཅི་ཞིག་ཡིན། ཞེས་བཀའ་སྩལ་པ་དང། དེས་སྨྲས་པ་བཙུན་པ་འདི་ལྟར་ཡུལ་ཨ་དུ་མ་ཡར་འབྲུག་ཆེམས་ཞེས་མཆི་བ་དང་ཐོགས་བབས་པར་གྱུར་ཏེ། གླང་བཞི་
དང༑ ཁྱིམ་བདག་ཞིང་པ་སྤུན་གཉིས་གུམ་སྟེ། དེས་ན་འདི་ལྟར་ཡུལ་ཨ་དུ་མ་ཡའི་སྐྱེ་བོ་མང་པོ་འདི་དག་སྒྲ་ཆེན་པོ་དང། སྒྲ་མང་པོ་དག་སྒྲོགས་པར་གྱུར་ཏོ། །དེས་འདི་སྐད་ཅེས་
བཅོམ་ལྡན་འདས་ཅི་ལགས། འབྲུག་ཆེམས་ཞེས་མཆི་བ་དང། ཐོག་བབས་པ་མ་གསན་ཏམ། ཞེས་སྨྲའོ། །དེ་ལ་ངས་འདི་སྐད་ཅེས། ཀྱེ་སྐྱེས་བུ། ངས་མ་ཐོས་སོ་ཞེས་བཀའ་སྩལ་
པ་དང། དེས་འདི་སྐད་ཅེས་ཅི་ལགས། བཅོམ་ལྡན་འདས་གཟིམས་པར་གྱུར་ཏམ། ཞེས་སྨྲའོ། །དེ་ལ་ངས་འདི་སྐད་ཅེས། ཀྱེ་སྐྱེས་བུ། ཉལ་བར་མ་གྱུར་ཏོ་ཞེས་བཀའ་སྩལ་པ་དང་
དེས་འདི་སྐད་ཅེས་ཅི་ལགས། བཅོམ་ལྡན་འདས་མ་གཟིམས་པའི་འདུ་ཤེས་ཀྱིས་འབྲུག་ཆེམས་ཞེས་མཆི་བ་དང། ཐོག་བས་པ་མ་གས་ན་པར་གྱུར་ཏམ་ཞེས་སྨྲའོ། །དེ་ལ་ངས་
འདི་སྐད་ཅེས། ཀྱེ་སྐྱེས་བུ་ང་ནི་མི་ཉལ་བའི་འདུ་ཤེས་ཀྱིས་འབྲུག་ཆེམས་ཞེས་ཟེར་བ་དང། ཐོག་བབས་པ་མ་ཐོས་སོ་ཞེས་བཀའ་སྩལ་པ་དང། དེ་ནས་མི་དེས་འདི་སྙམ་དུ་ཇི་

[395B] བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཞི་བར་བཞུགས་ནས། གང་གི་ཕྱིར་བཅོམ་ལྡན་འདས་མ་གཟིམས་པའི་
འདུ་ཤེས་ཀྱིས་འབྲུག་ཆེམས་ཞེས་ཟེར་བ་དང། ཐོག་བབས་པའི་སྒྲ་མ་གསན་པར་གྱུར་པ་ནི། ངོ་མཚར་ཆེའོ། །ཞེས་བསམས་ནས་སྐྱེས་བུ་དེ་ང་ལ་དད་པར་གྱུར་ཅིང་དད་པའི་དབང་དུ་བྱས་ཏེ་
འདི་སྐད་ཅེས་བཙུན་པ་བཅོམ་ལྡན་འདས་ལ་སུ་ཞིག་མངོན་པར་མི་དད་ལགས། བདག་ནི་འདི་ལྟར་བཙུན་པ་བཅོམ་ལྡན་འདས་ལ་རྒྱ་ཆེར་མངོན་པར་དད་ལགས་སོ། །ཞེས་སྨྲས་སོ། །དེ་ནས་
གྱད་ཀྱི་སྣ་ཆེན་པོ་ལ་གཏོགས་པ་གཡུང་པོས་གཡོག་པོ་ལ་འདི་སྐད་ཅེས་སྨྲས་སོ། །ཀྱེ་སྐྱེས་བུ་རས་བཅོས་བུ་སར་པ་གསེར་གྱི་ཁ་དོག་ལྟར་སེར་བཟུང་གཅིག་ང་ལ་བྱིན་ཅིག་དང། དེ་ངས་བཅོམ་
ལྡན་འདས་ལ་དབུལ་བར་བྱའོ། །ཞེས་སྨྲས་ནས། སྐྱེས་བུ་དེས་ཀྱང་གྱད་ཀྱི་སྣ་ཆེན་པོ་ལ་གཏོགས་པ་གཡུང་པོ་ལ་རས་བཅོས་བུ་སར་པ་གསེར་གྱི་ཁ་དོག་ལྟར་སེར་བ་ཟུང་གཅིག་བྱིན་ནོ། །དེ་ནས་
གྱད་ཀྱི་སྣ་ཆེན་པོ་ལ་གཏོགས་པ་གཡུང་པོས་རས་བཅོས་བུ་སར་པ་གསེར་གྱི་མདོག་ལྟར་སེར་བ་ཟུང་གཅིག་ཁྱེར་ནས་བཅོམ་ལྡན་འདས་ལ་འདི་སྐད་གསོལ་ཏོ། །བཅོམ་ལྡན་འདས་རས་བཅོས་
བུ་སར་པ་གསེར་གྱི་མདོག་ལྟར་སེར་བ་ཟུང་གཅིག་པོ་འདི་བདག་ཅག་གི་ཡིད་དུ་མཆི་བ་དགའ་བ་བཅང་བར་འོས་པ་དེ་ཐུགས་བརྩེ་བར་དགོངས་ཏེ། བཅོམ་ལྡན་འདས་ཀྱིས་བཞེས་སུ་གསོལ་

[396A]༄༅། །བཅོམ་ལྡན་འདས་ཀྱིས་གྱད་ཀྱི་སྣ་ཆེན་པོ་ལ་གཏོགས་པ་གཡུང་པོ་ལ་ཐུགས་བརྩེ་བར་དགོངས་ནས། རས་བཅོས་བུ་སར་པ་གསེར་གྱི་མདོག་ལྟར་སེར་བ་ཟུང་
གཅིག་བཞེས་པ་དང། དེ་ནས་གྱད་ཀྱི་སྣ་ཆེན་པོ་ལ་གཏོགས་པ་གཡུང་པོས། བཅོམ་ལྡན་འདས་ལ་འདི་སྐད་ཅེས་བདག་གིས་གཞན་ཡང་བཙུན་པ་བཅོམ་ལྡན་འདས་དང། དགེ་སློང་
གི་དགེ་འདུན་ལ་རིམ་གྲོ་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་གཡུང་པོ་ལ་དགེ་བར་སྨྲས་སོ། །ཞེས་བཀའ་སྩལ་ཏོ། །དེ་ནས་གྱད་ཀྱི་སྣ་ཆེན་པོ་ལ་གཏོགས་པ་གཡུང་
པོ་བཅོམ་ལྡན་འདས་ཀྱིས་གསུངས་པ་ལ་མངོན་པར་དགའ་སྟེ་རྗེས་སུ་ཡི་རང་ནས། བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ། བཅོམ་ལྡན་འདས་ཀྱི་སྤྱན་
སྔ་ནས་སོང་ངོ། །དེ་ནས་བཅོམ་ལྡན་འདས་ཀྱིས་གྱད་ཀྱི་སྣ་ཆེན་པོ་ལ་གཏོགས་པ་གཡུང་པོ་སོང་ནས་རིང་པོ་མ་ལོན་པར་མཁྱེན་ནས་ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་
བཀའ་སྩལ་ཏོ། །ཀུན་དགའ་བོ། རས་བཅོས་བུ་སར་པ་གསེར་གྱི་མདོག་ལྟར་སེར་བཟུང་གཅིག་ཁ་ཚར་དྲ་གྲིས་ཆོད་ལ་ང་ལ་བྱིན་ཅིག་།ངས་བགོ་བར་བྱའོ། །ཚེ་དང་ལྡན་པ་ཀུན་
དགའ་བོས་རས་བཅོས་བུ་སར་པ་གསེར་གྱི་མདོག་ལྟར་སེར་པ་ཁ་ཚར་དྲ་གྲིས་བཅད་ནས། བཅོམ་ལྡན་འདས་ལ་ཕུལ་བ་དང། དེ་བཅོམ་ལྡན་འདས་ཀྱིས་གསོལ་ཏོ། །བཅོམ་

[396B] བཅོམ་ལྡན་འདས་ཀྱི་སྐུའི་ཁ་དོག་གསལ་བ་མ་ཉམས་པར་སྣང་བར་གྱུར་ཏོ། །དེ་ནས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལ་འདི་སྐད་ཅེས་གསོལ་
ཏོ༑ ༑བཙུན་པ་བདག་གིས་དགུང་ལོ་ཉི་ཤུ་ལྷག་ཅིག་གི་བར་དུ་བཅོམ་ལྡན་འདས་ཀྱི་ཞམ་འབྲིང་ན་མཆིས་ན། བཅོམ་ལྡན་འདས་ཀྱི་སྐུའི་ཁ་དོག་གསལ་བ་འདི་ལྟ་བུ་འབྱུང་བ་བདག་གིས་མངོན་
པར་མ་འཚལ་ན། བཙུན་པ་རྒྱུ་གང། རྐྱེན་གང་གིས་འདི་ལྟ་བུའི་སྐུའི་ཁ་དོག་གསལ་བ་བྱུང་བར་གྱུར། ཀུན་དགའ་བོ་སྐུའི་ཁ་དོག་གསལ་བ་འདི་ལྟ་བུ་འབྱུང་བ་འདི་ནི། རྒྱུ་གཉིས་དང་
རྐྱེན་གཉིས་ཏེ། གཉིས་གང་ཞེ་ན། གང་གི་ནུབ་མོ་བྱང་ཆུབ་སེམས་དཔའ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་པ་དང། གང་གི་ནུབ་མོ་དེ་
བཞིན་གཤེགས་པ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདའ་བ་ཡིན་ཏེ། འདི་ནི་སྐུའི་ཁ་དོག་གསལ་བ་འདི་ལྟ་བུ་འབྱུང་བའི་རྒྱུ་གཉིས་པ་དང་
རྐྱེན་གཉིས་པ་ཡིན་ནོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་ཆུ་བོ་དབྱིག་ལྡན་ག་ལ་བར་འདོང་ངོ། །བཀའ་བཞིན་འཚལ་
ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ཏོ། །དེ་ནས་བཅོམ་ལྡན་འདས་ཆུ་བོ་དབྱིག་ལྡན་ལ་བར་གཤེགས་ཏེ་བྱོན་ནས་ཆུ་བོ་དབྱིག་ལྡན་གྱི་འགྲམ་མཐའ་

[397A]༄༅། །གཅིག་ཏུ་ན་བཟའ་ཆོས་གོས་བཞག་སྟེ་བཞུགས་ནས། ཆུ་བོ་དབྱིག་ལྡན་གྱི་ནང་དུ་ཞུགས་ཏེ་སྐུ་ཁྲུས་ལེགས་པར་མཛད་ནས། ཆུ་བོ་དབྱིག་ལྡན་བརྒལ་ཏེ་
ན་བཟའ་ཆོས་གོས་གཅིག་པུ་དང། སྐུ་སྐེམས་ཤིང་བཞུགས་སོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་མགར་བའི་བུ་ཙུན་
ད་འགྱོད་པ་སྐྱེས་ཏེ། གང་གི་ཕྱིར་སྟོན་པའི་བསོད་སྙོམས་ཕྱི་མ་གསོལ་བས། ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་གཤེགས་ཏེ། སྐུལ་བྱེད་དེ་ནི་མ་
རྙེད་པའོ། །རྙེད་པ་མ་ཡིན་པའོ། །ཉེས་པ་རྙེད་པའོ། །བདེ་བ་རྙེད་པ་མ་ཡིན་པའོ། །ཞེས་གཞན་དག་གིས་འགྱོད་པ་བསྐྱེད་ཀྱི་ཀུན་དགའ་བོ་མགར་བའི་བུ་སྐུལ་བྱེད་འགྱོད་པ་
བསྐྱེད་པ་ལ་གནས་གཉིས་ཀྱིས་འགྱོད་པ་བསལ་བར་བྱ་སྟེ། ཙུན་ད་བདག་གིས་བཅོམ་ལྡན་འདས་ལས་མངོན་སུམ་དུ་ཐོས་ཏེ། མངོན་སུམ་དུ་བཟུང་བ་ནི་བསོད་སྙོམས་ཀྱི་རྣམ་
པར་སྨིན་པ་མཉམ་པ་དང། མི་མཉམ་པ་རྣམ་པ་གཉིས་ཡོད་དེ། གང་དུ་བསོད་སྙོམས་གསོལ་ནས་བྱང་ཆུབ་སེམས་དཔའ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་
ཏུ་མངོན་པར་འཚང་རྒྱ་བ་དང། གང་དུ་བསོད་སྙོམས་གསོལ་ནས་དེ་བཞིན་གཤེགས་པ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་གཤེགས་པ་སྟེ། འདི་

[397B] མི་མཉམ་པ་གཉིས་ཡོད་པ་ཡིན་ནོ། །ཀུན་དགའ་བོ་དེ་ལྟ་བས་ན་འདི་ནི་མགར་བའི་བུ་སྐུལ་བྱེད་ཀྱིས་ལས་བྱས་ཤིང་བསགས་པ་ཡིན་
ཏེ༑ ཚེར་འགྱུར་བ་དང། ཁ་དོག་ཏུ་འགྱུར་བ་དང། སྟོབས་སུ་འགྱུར་བ་དང། ལོངས་སྤྱོད་དུ་འགྱུར་བ་དང། བདེ་འགྲོར་འགྱུར་བ་དང་ཕྱུག་པོ་འཁོར་དང་བཅས་པར་འགྱུར་བའི་
ལས་བྱས་ཤིང་བསགས་པ་ཡིན་ནོ། །བར་སྡོམ་ནི། ཚེ་དང་ཁ་དོག་སྟོབས་དག་དང། །ལོངས་སྤྱོད་བདེ་འགྲོ་ཕྱུག་པོ་རྣམས། །དེ་ནས་ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་
ལ་འདི་སྐད་ཅེས་གསོལ་ཏོ། །ཚེ་དང་ལྡན་པ་འདུན་པ་འདི་ནི་གཏུམ་པོ། གཟུ་ལུམས་ཅན། བརླང་བ། གཤེ་བ། ཁྲོ་བ་བདག་ཅག་དགེ་སློང་རྣམས་ལ་ཀུན་ཏུ་གཤེ་བ་ལགས་ན། བཅོམ་
ལྡན་འདས་འདས་པའི་འོག་ཏུ་འདི་ཇི་ལྟར་བསྒྲུབ་པར་བགྱི། ཀུན་དགའ་བོ་དགེ་སློང་འདུན་པ་འདི་འདས་པའི་འོག་ཏུ་ཚངས་པའི་ཆད་པས་བསྡིག་པར་བྱའོ། །ཚངས་པའི་ཆད་པས་བསྡིགས་
ནས་ཀྱང་སྐྱོ་བར་བྱའོ། །དེ་ལྟར་ཀུན་ཏུ་སྐྱོ་བ་སྐྱེས་ནས་ཀྱང་ཀ་ཏ་ཡ་ན་ལ་ལུང་ནོད་དུ་གཞུག་པར་བྱའོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་
པ༑ ཀུན་དགའ་བོ་གྲོང་ཁྱེར་རྩྭ་ཅན་ག་ལ་བ་དེར་འདོང་ངོ་།བཀའ་བཞིན་འཚལ། ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ཏོ། །དེ་ནས་བཅོམ་ལྡན་འདས་

[398A]༄༅། །གྱད་ཀྱི་ལྗོངས་རྒྱུ་ཞིང་གཤེགས་པ་ན། གྲོང་ཁྱེར་རྩྭ་ཅན་གྱི་བར་དང། ཆུ་བོ་དབྱིག་ལྡན་གྱི་བར་དུ་ཤུལ་དུ་ཞུགས་ཏེ་གཤེགས་པ་ལས་ཤུལ་ནས་གྱུ་སྟེ། ཚེ་
དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་ང་རྒྱབ་མི་བདེ་སྟེ་ངལ་བསོས། དེ་བཞིན་གཤེགས་པའི་བླ་གོས་བཞི་ལྟབ་ཏུ་ལྟོབས་ལ་ཐིང་ཞིག་བཙུན་པ་བཀའ་བཞིན་
འཚལ། ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ནས་རིངས་པ་རིངས་པར་བླ་གོས་བཞི་ལྟབ་ཏུ་བལྟབས་ཏེ། བཅོམ་ལྡན་འདས་ལ་འདི་སྐད་ཅེས་གསོལ་
ཏོ༑ ༑བཙུན་པ་དེ་བཞིན་གཤེགས་པའི་བླ་གོས་བཞི་ལྟབ་ཏུ་བལྟབས་ཏེ་བཏིང་ལགས་ན། བཅོམ་ལྡན་འདས་ཀྱིས་ད་དེའི་དུས་ལ་བབ་པར་དགོངས་སུ་གསོལ། དེ་ནས་བཅོམ་ལྡན་འདས་
ཀྱིས་ན་བཟའ་སྣམ་སྦྱར་ལྟབ་མ་མང་དུ་མཛད་དེ་ཕངས་སུ་བཅུག་ནས་གློ་གཡས་པས་ཕབ་སྟེ། ཞབས་ཀྱི་སྟེང་དུ་ཞབས་བཞག་ནས་སྣང་བའི་འདུ་ཤེས་དང། དྲན་པ་དང། ཤེས་བཞིན་
དང༑ བཞེངས་པའི་འདུ་ཤེས་ཐུགས་ལ་མཛད་ནས་གཟིམས་སོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་པོ་ལ་འདི་སྐད་ཅེས་བཀའ་སྩལ་ཏོ། །ཀུན་དགའ་བོ། བྱང་
ཆུབ་ཀྱི་ཡན་ལག་སྨྲོས་ཤིག་བཅོམ་ལྡན་འདས་ཉིད་ཀྱི་དྲན་པ་བྱང་ཆུབ་ཀྱི་ཡན་ལག་མངོན་པར་མཁྱེན་ཅིང། ཡང་དག་པར་ཐུགས་སུ་ཆུད་དེ་གསུངས་པ། དབེན་པ་ལ་གནས་པ། འདོད་

[398B] འགོག་པ་ལ་གནས་པ། རྣམ་པར་སྤོང་བས་ཡོངས་སུ་བསྒྱུར་བ། ཆོས་རབ་ཏུ་རྣམ་པར་འབྱེད་པ་བརྩོན་འགྲུས་དང། དགའ་བ་དང། ཤིན་ཏུ་སྦྱངས་པ་
དང། ཏིང་ངེ་འཛིན་དང། བཏང་སྙོམས་བྱང་ཆུབ་ཀྱི་ཡན་ལག་རྣམས་ཏེ། བཙུན་པ་བཅོམ་ལྡན་འདས་ཉིད་ཀྱིས་མངོན་པར་མཁྱེན་ཅིང། ཡང་དག་པར་ཐུགས་སུ་ཆུད་དེ་གསུངས་པ་
དབེན་པ་ལ་གནས་པ། འདོད་ཆགས་དང་བྲལ་བ་ལ་གནས་པ། འགོག་པ་ལ་གནས་པ། རྣམ་པར་སྤོང་བས་ཡོངས་སུ་བསྒྱུར་བ་ལགས་སོ། །ཀུན་དགའ་བོ། བརྩོན་འགྲུས་སྨྲས་སམ་
བཅོམ་ལྡན་འདས་བརྩོན་འགྲུས་སྨྲས་ལགས་སོ། །ཀུན་དགའ་བོ་བརྩོན་འགྲུས་བསྟེན་ཅིང་བསྒོམ་ཏེ། ལན་གྲངས་མང་དུ་བྱས་ན། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་འགྱུར་
རོ༑ ༑ཞེས་གསུངས་ནས། བཅོམ་ལྡན་འདས་བཞེངས་ཏེ་སྐྱིལ་མོ་ཀྲུང་བཅས་ནས་སྐུ་དྲང་པོར་བསྲངས་ཏེ་དྲན་པ་མངོན་དུ་བཞག་ནས་བཞུགས་སོ། །དེ་ནས་དགེ་སློང་གཞན་ཞིག་གིས་ཚིགས་
སུ་བཅད་དེ་སྨྲས་པ། སྟོན་པས་ཆོས་ནི་མང་རབ་གསན་སླད་དུ་།བདག་ཉིད་བསྙུང་བར་གྱུར་ཀྱང་གསོལ་བཏབ་ནས། །དགེ་སློང་རང་ཉིད་ཀྱིས་ནི་ཆོས་སྨྲས་པ། །བྱང་ཆུབ་ཡན་ལག་དེ་ཡིས་
སྟོན་པར་གྱུར། །མཁས་ཤིང་བློ་དང་ལྡན་པ་རྟོགས་པ་སྟེ། །གནས་བརྟན་ཀུན་དགའ་བོ་ཡིས་ལེགས་སྨྲས་པ། །ཐུབ་པའི་གསུང་ནི་རབ་ཏུ་དཀར་བ་ལས། །ཆོས་ཉིད་དེ་དག་ཁོ་ན་འཐོབ་པར་

[399A]༄༅། །འགྱུར། །ཡང་དག་དྲན་དང་རྣམ་པར་འབྱེད་པ་དང་།བརྩོན་འགྲུས་དགའ་བ་ཤིན་ཏུ་སྦྱངས་པའི་ལུས། །སེམས་དང་ཏིང་ངེ་འཛིན་དང་བཏང་སྙོམས་
དང༑ ༑དགའ་བ་འདི་དག་བྱང་ཆུབ་ཡན་ལག་ལགས། །བྱང་ཆུབ་ཡན་ལག་རྣམས་ཀྱི་གཏམ་གསན་ཅིང། །བྱང་ཆུབ་ཡན་ལག་རོ་ནི་རྣམ་མཁྱེན་པས། །བཅོམ་ལྡན་ཐུགས་ནི་
ཤིན་ཏུ་མི་བདེ་བའི། །སྙུན་ཚབས་ཆེན་པོ་དག་ལས་བཞེངས་པར་གྱུར། །དེ་ལྟ་བས་ན་ཆོས་རྗེ་དེ་ཡིས་ཀྱང། །རིན་པོ་ཆེ་ཡི་ཆོས་འདི་འཆད་པ་ལ། །ཆོས་ནི་གསན་པར་བཞེད་
གྱུར་གཞན་དག་ལྟ། །ཅིའི་ཕྱིར་དེས་ནི་འདི་ལ་མཉན་མི་བྱ། །དགེ་སློང་གང་གཞིག་ཤེས་རབ་མཆོག་ཡིན་པར། །ཤེས་རབ་སྟོབས་བཅུ་ལྡན་པས་བསྟན་པ་སྟེ། །ཉེ་རྒྱལ་དེ་ཡང་ན་
བར་གྱུར་མོད་ཀྱི། །དམ་ཆོས་མཉན་པའི་དོན་དུ་འགྲོ་བར་བྱེད། །མདོ་སྡེ་འཛིན་དང་འདུལ་འཛིན་མ་མོ་འཛིན། །མཁས་པ་ཆོས་ལུགས་མཁྱེན་པ་དེ་དག་ཀྱང། །ཆོས་རྣམས་
ཉན་པར་བྱེད་ན་གཞན་དག་ལྟ། །ཅིའི་ཕྱིར་དེ་ནི་འདི་ལ་མཉན་མི་བྱ། །ཐོས་ནས་ཇི་ལྟར་ཆོས་ཀྱི་བཀའ་ལ་ནི། །སེམས་ཀྱིས་རྟོགས་ཤིང་ཉེ་བར་བཞག་གྱུར་ན། །ཟང་ཟིང་མེད་པའི་
སངས་རྒྱས་གསུང་འདི་ནི། །དགའ་བས་དེ་བཞིན་ཉིད་འདི་འཐོབ་པར་འགྱུར། །དགའ་བའི་ཡིད་ཀྱིས་ཤིན་ཏུ་སྦྱངས་པའི་ལུས། །བདེ་བ་དག་ཀྱང་དེ་བཞིན་སྐྱེ་བར་འགྱུར། །བདེ་བར་

[399B] །དེ་ཡི་འོག་ཏུ་ཏིང་འཛིན་རེག་པར་འགྱུར། །མཉམ་པར་གྱུར་པའི་སེམས་ནི་འདི་དག་ཏུ། །འདུ་བྱེད་རྣམས་ལ་སྐྱབས་སུ་མི་བྱེད་ཅིང། །སྐྱེ་བར་གྱུར་པས་
འདོད་ཆགས་རྣམ་བྲལ་ཏེ། །སེམས་ནི་རྣམ་པར་གྲོལ་བ་དག་ཏུ་འགྱུར་།སྲིད་པར་འགྲོ་བ་དག་ལ་སྐྱོ་གྱུར་ཏེ། །ལྷ་དང་མི་རྣམས་ལ་ཡང་མི་ཆགས་པ། །ཇི་ལྟར་མེ་ནི་བུད་ཤིང་མེད་གྱུར་བཞིན།།
དགྲ་བཅོམ་གྱུར་ནས་ཡོངས་སུ་མྱ་ངན་འདས། །ཆོས་ཐོས་པ་ཡི་ཕན་ཡོན་མང་བར་ནི། །རྒྱལ་བ་རྣམས་ཀྱིས་དེ་དག་ཀུན་ཏུ་བཤད། །དེ་ལྟ་བས་ན་སྟོན་པའི་གསུང་འདི་ལ། །ནན་ཏན་འབད་
དེ་རབ་ཏུ་མཉན་པར་བྱ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ་གྲོང་ཁྱེར་རྩྭ་ཅན་ག་ལ་བར་འདོང་ངོ། །བཙུན་པ་བཀའ་བཞིན་འཚལ་
ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ཏོ། །དེ་ནས་བཅོམ་ལྡན་འདས་གྱད་ཀྱི་ལྗོངས་རྒྱུ་ཞིང་གཤེགས་ཏེ་གྲོང་ཁྱེར་རྩྭ་ཅན་དུ་བྱོན་ནས། གྲོང་ཁྱེར་རྩྭ་ཅན་གྱད་
ཀྱི་ཡུལ་དང་ཉེ་བ་ཤིང་སཱ་ལ་ཟུང་གི་ཚལ་ན་བཞུགས་སོ། །དེ་ནས་བཅོམ་ལྡན་འདས་དེ་ཉིད་དུ་ཡོངས་སུ་མྱ་ངན་ལས་འདའ་བ་དེའི་ཚེ། ཚེ་དང་ལྡན་པ་ཀུན་དགའ་བོ་ལ། །ཀུན་དགའ་བོ་
ཤིང་སཱ་ལ་ཟུང་གཉིས་ཀྱི་བར་དུ། དེ་བཞིན་གཤེགས་པའི་ཁྲི་ཆོས་ལ་ཕངས་བྱང་ཕྱོགས་སུ་སྟོན་ཅིག་དེ་བཞིན་གཤེགས་པ་ནི་དེང་གི་མཚན་མོའི་གུང་ཐུན་འདི་ལ་ཕུང་པོ་ལྷག་མ་མེད་པའི་

[400A]༄༅། །མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདའ་བར་འགྱུར་རོ། །ཞེས་བཀའ་སྩལ་པ་དང། བཙུན་པ་བཀའ་བཞིན་འཚལ། ཞེས་ཚེ་དང་
ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ནས། ཤིང་སཱ་ལ་ཟུང་གི་བར་དུ་ཁྲི་བཅས་ནས་ཕངས་བྱང་ཕྱོགས་སུ་བསྟན་ཏེ་བཅོམ་ལྡན་འདས་ག་ལ་བ་དེར་སོང་སྟེ་ཕྱིན་ནས་
བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ། ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལ། བཅོམ་
ལྡན་འདས་ཤིང་སཱ་ལ་ཟུང་གི་བར་དུ། དེ་བཞིན་གཤེགས་པའི་ཁྲི་བཅས་ཏེ་ཕངས་བྱང་ཕྱོགས་སུ་བསྟན་ཏོ། །ཞེས་གསོལ་པ་དང། དེ་ནས་བཅོམ་ལྡན་འདས་ཁྲི་ག་ལ་བར་གཤེགས་ཏེ་
བྱོན་ནས་གློ་གཡས་པས་ཕབ་སྟེ། ཞབས་ཀྱི་སྟེང་དུ་ཞབས་བཞག་ནས་གཟིམས་ཏེ། སྣང་བའི་འདུ་ཤེས་དང། དྲན་པ་དང། ཤེས་བཞིན་དང། མྱ་ངན་ལས་འདའ་བའི་འདུ་ཤེས་ཐུགས་
ལ་མཛད་དོ། །དེ་ནས་ཡང་དེའི་ཚོ་ཚེ་དང་ལྡན་པ་ཀུན་དགའ་བོ་།བཅོམ་ལྡན་འདས་ཀྱི་སྣམ་ལོགས་སུ་འདུག་ནས་ཁྲི་ལ་འཇུས་ཏེ་ངུ་ཞིང་མཆི་མ་ཕྱུང་ནས་འདི་སྐད་ཅེས་སྨྲའོ། །བཅོམ་
ལྡན་འདས་ཤིན་ཏུ་མྱུར་བར་ཡོངས་སུ་མྱ་ངན་ལས་འདས་སོ། །བདེ་བར་གཤེགས་པ་ཤིན་ཏུ་མྱུར་བར་ཡོངས་སུ་མྱ་ངན་ལས་འདས་སོ་།ཤིན་ཏུ་མྱུར་བར་འཇིག་རྟེན་གྱི་མིག་ལྡོངས་

[400B] དགེ་སློང་དག་སྔོན་ནི་ཕྱོགས་དེ་དང་དེ་དག་དང་ལྗོངས་དེ་དང་དེ་དག་ནས་བཅོམ་ལྡན་འདས་ག་ལ་བ་དེར་འོངས་ཏེ་འོངས་པ་དེ་དག་ལ། བཅོམ་ལྡན་འདས་ཀྱིས་ཐོག་མར་དགེ་བ་
བར་དུ་དགེ་བ། ཐ་མར་དགེ་བ། དོན་བཟང་པོ། ཚིག་འབྲུ་བཟང་པོ་མ་འདྲེས་པ། ཡོངས་སུ་རྫོགས་པ། ཡོངས་སུ་དག་པ། ཡོངས་སུ་བྱང་བ། ཚངས་པར་སྤྱོད་པ་རབ་ཏུ་སྟོན་ཏེ། གང་གི་ཕྱིར་དུས་དུས་
སུ་ཟབ་པ་ཟབ་མོའི་ཆོས་ཀྱི་གཏམ་ཡང་ཐོས་ཤིང་རྙེད་ན། དེ་དག་གིས་ཀྱང་ད་བཅོམ་ལྡན་འདས་ཡོངས་སུ་མྱ་ངན་ལས་འདས་པར་ཐོས་ཏེ། ཐོས་ནས་ཀྱང་འོང་བར་མི་འགྱུར་ཞིང། འདི་
ལྟར་ཆོས་ཀྱི་ལོངས་སྤྱོད་ཆེན་པོ་འབའ་ཞིག་པོ་འདི་འཇིག་རྟེན་དུ་ནུབ་པར་གྱུར་ཏོ། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་ཀུན་དགའ་བོ་གང་ན་
འདུག་བཅོམ་ལྡན་འདས། ཚེ་དང་ལྡན་པ་ཀུན་དགའ་བོ་ནི་བཅོམ་ལྡན་འདས་ཀྱི་སྣམ་ལོགས་འདི་ན་མཆིས་ཏེ། ཁྲི་ལ་འཇུས་ནས་ངུ་ཞིང་མཆི་མ་ཕྱུང་ནས་འདི་སྐད་ཅེས་མཆིའོ། །བཅོམ་
ལྡན་འདས་ནི་ཤིན་ཏུ་མྱུར་བར་ཡོངས་སུ་མྱ་ངན་ལས་འདས་སོ། །བདེ་བར་གཤེགས་པ་ནི་ཤིན་ཏུ་མྱུར་བར་ཡོངས་སུ་མྱ་ངན་ལས་འདས་སོ་།ཤིན་ཏུ་མྱུར་བར་འཇིག་རྟེན་གྱི་མིག་ལྡོངས་ཏེ་
དགེ་སློང་དག་སྔོན་ནི་ཞེས་བྱ་བ་ནས། འདི་ལྟར་ཆོས་ཀྱི་ལོངས་སྤྱོད་ཆེན་པོ་འཇིག་རྟེན་དུ་ནུབ་བོ། །ཞེས་བྱ་བའི་བར་སྔ་མ་བཞིན་ནོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་

[401A]༄༅། །བོ་ལ་བཀའ་སྩལ་པ། ཀུན་དགའ་བོ་ཁྱོད་མྱ་ངན་དང་མི་བཟོད་པ་དང། སྨྲེ་སྔགས་འདོན་པར་མ་བྱེད་ཅིག་དེ་ཅིའི་ཕྱིར་ཞེ་ན། ཀུན་དགའ་བོ་ཁྱོད་ཀྱིས་
དེ་བཞིན་གཤེགས་པའི་ཉེ་གནས་བྱས་པ་ནི། བྱམས་པའི་ལུས་ཀྱི་ལས་ཀྱིས་ཕན་པ་དང། བདེ་བ་དང། གཉིས་སུ་མེད་པ་དང། ཚད་མེད་པར་བྱས་པ་དང། བྱམས་པའི་ངག་
གི་ལས་དང། བྱམས་པའི་ཡིད་ཀྱི་ལས་ཀྱིས་ཕན་པ་དང། བདེ་བ་དང། གཉིས་སུ་མེད་པ་དང། ཚད་མེད་པར་བྱས་སོ། །ཀུན་དགའ་བོ་གང་དག་འདས་པའི་དུས་ན། དེ་བཞིན་
གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དེ་དག་ཀྱང། སངས་རྒྱས་བཅོམ་ལྡན་འདས་རྣམས་ཀྱི་ཉེ་གནས་ཀྱི་ཚུལ་འདི་འདྲ་བར་བྱས་པར་གྱུར་ཏེ། དཔེར་ན་
ད་ལྟར་ཁྱོད་ཀྱིས་ང་ལ་བྱ་བ་བཞིན་དུ་བྱས་པར་གྱུར་ཏོ། །མ་འོངས་པའི་དུས་ན་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དེ་དག་ཀྱང། སངས་རྒྱས་
བཅོམ་ལྡན་འདས་རྣམས་ཀྱི་ཉེ་གནས་ཀྱི་ཚུལ་འདི་འདྲ་བར་བྱེད་པར་འགྱུར་ཏེ། དཔེར་ན་ད་ལྟར་ཁྱོད་ཀྱིས་ངལ་བྱ་བ་བྱས་པ་བཞིན་ནོ། །ཀུན་དགའ་བོ་དེ་ལྟ་བས་ན་ཁྱོད་མྱ་ངན་མ་བྱེད་
ཅིག་མི་བཟོད་བར་མ་བྱེད་ཅིག་སྨྲེ་སྔགས་མ་འདོན་ཅིག་གང་སྐྱེ་བ་དང། འབྱུང་བ་དང། བྱས་པ་དང། འདུས་བྱས་དང། རྟེན་ཅིང་འབྲེལ་པར་འབྱུང་བ་འཇིག་པའི་ཆོས་

[401B] འདི་ལྟར་མི་འཇིག་པ་ཐོབ་པར་ག་ལ་འགྱུར་ཏེ་འདི་ནི་གནས་མེད་དེ། རིག་པར་མི་ནུས་སོ། །ཀུན་དགའ་བོ། སྔོན་ཡང་ངས་བཤད་དེ། མཛའ་བོ་དང། སྡུག་པ་དང། དགའ་བ་དང་
ཡིད་དུ་འོང་བ་དེ་དག་ཐམས་ཅད་ནི། འབྲལ་བ་དང། འགྱེས་པ་དང་འཇིག་པ་དང། མེད་པར་འགྱུར་རོ། །དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ཡང་དག་པར་དགའ་བར་
བྱ་བར་བཞེད་ནས། དགེ་སློང་རྣམས་ལ་བཀའ་སྩལ་པ། དགེ་སློང་དག་འཁོར་ལོས་སྒྱུར་བའི་རྒྱལ་པོ་ལ་ངོ་མཚར་རྨད་དུ་བྱུང་བའི་ཆོས་བཞི་ཡོད་དེ། བཞི་གང་ཞེ་ན། གལ་ཏེ་རྒྱལ་རིགས་
ཀྱི་འཁོར། འཁོར་ལོས་སྒྱུར་བའི་རྒྱལ་པོ་བལྟ་བའི་ཕྱིར་འོངས་པ་མཐོང་བས་ཡིད་དགའ་བར་འགྱུར་རོ། །གལ་ཏེ་ཉེ་བར་འོངས་པ་རྣམས་ལ་ཆོས་བཤད་ན་ཆོས་ཐོས་པས་ཡིད་དགའ་བར་འགྱུར་
རོ༑ ༑གལ་ཏེ་བྲམ་ཟེའི་འཁོར་དང། ཁྱིམ་བདག་གི་འཁོར་དང། དགེ་སྦྱོང་གི་འཁོར། འཁོར་ལོས་སྒྱུར་བའི་རྒྱལ་པོ་བལྟ་བའི་ཕྱིར་འོངས་པ་དེ་མཐོང་བས་ཡིད་དགའ་བར་འགྱུར་རོ། །
གལ་ཏེ་ཉེ་བར་འོངས་པ་རྣམས་ལ་ཆོས་བཤད་ན་ཆོས་ཐོས་པས་ཡིད་དགའ་བར་འགྱུར་རོ། །དགེ་སློང་དག་དེ་བཞིན་དུ་དགེ་སློང་ཀུན་དགའ་བོ་ལ་ཡང་ངོ་མཚར་རྨད་དུ་བྱུང་བའི་ཆོས་བཞི་
ཡོད་དེ། བཞི་གང་ཞེ་ན། གལ་ཏེ་དགེ་སློང་གི་འཁོར། དགེ་སློང་ཀུན་དགའ་བོ་བལྟ་བའི་ཕྱིར་འོངས་པ་མཐོང་བས་ཡིད་དགའ་བར་འགྱུར་རོ། །གལ་ཏེ་འོངས་པ་རྣམས་ལ་ཆོས་བཤད་ན་

[402A]༄༅། །ཆོས་ཐོས་པས་ཡིད་དགའ་བར་འགྱུར་རོ། །གལ་ཏེ་དགེ་སློང་མའི་འཁོར་དང། དགེ་བསྙེན་གྱི་འཁོར་དང། དགེ་བསྙེན་མའི་འཁོར་དགེ་སློང་ཀུན་
དགའ་བོ་བལྟ་བའི་ཕྱིར་འོངས་པ་མཐོང་བས་ཡིད་དགའ་བར་འགྱུར་རོ། །གལ་ཏེ་འོངས་པ་རྣམས་ལ་ཆོས་བཤད་ན་ཆོས་ཐོས་པས་ཡིད་དགའ་བར་འགྱུར་རོ། །དགེ་སློང་དག་གཞན་
ཡང༑ དགེ་སློང་ཀུན་དགའ་བོ་ལ་ངོ་མཚར་རྨད་དུ་བྱུང་བའི་ཆོས་བཞི་ཡོད་དེ། བཞི་གང་ཞེ་ན། གལ་ཏེ་དགེ་སློང་ཀུན་དགའ་བོ་དགེ་སློང་གི་འཁོར་རྣམས་ལ་ཆོས་སྟོན་ན་གུས་པར་
བྱས་ཏེ་སྟོན་གྱི། མ་གུས་པས་མ་ཡིན་ནོ། །དེ་ནས་དགེ་སློང་གི་འཁོར་རྣམས་འདི་སྙམ་དུ་སེམས་ཏེ། ཀྱེ་མ་ཚེ་དང་ལྡན་པ་ཀུན་དགའ་བོ་མི་སྨྲ་བར་འདུག་ཅིང། ཆོས་ཁོ་ན་འཆད་ཀྱང་
ཅི་མ་རུང་སྙམ་ནས། དགེ་སློང་གི་འཁོར་རྣམས་དགེ་སློང་ཀུན་དགའ་བོ་ལ་ཆོས་ཉན་པས་མི་ངོམས་མོད་ཀྱི། འོན་ཀྱང་དགེ་སློང་ཀུན་དགའ་བོ་ཅང་མི་སྨྲའོ། །གལ་ཏེ་དགེ་སློང་མའི་འཁོར་རྣམས་
དང༑ དགེ་བསྙེན་གྱི་འཁོར་དང། དགེ་བསྙེན་མའི་འཁོར་རྣམས་ལ་དགེ་སློང་ཀུན་དགའ་བོ་ཆོས་སྟོན་ན་གུས་པར་བྱས་ཏེ་སྟོན་གྱི། མ་གུས་པས་ནི་མ་ཡིན་ནོ། །དེ་ནས་དགེ་བསྙེན་གྱིས་
འཁོར་ལ་སོགས་པ་འདི་སྙམ་དུ་སེམས་ཏེ། ཀྱེ་མཚེ་དང་ལྡན་པ་ཀུན་དགའ་བོ་མི་སྨྲ་བར་འདུག་ཅིང། ཆོས་ཁོ་ན་འཆད་ཀྱང་ཅི་མ་རུང་སྙམ་ནས། དགེ་བསྙེན་གྱི་འཁོར་ལ་སོགས་པ་དགེ་

[402B] འོན་ཀྱང་དགེ་སློང་ཀུན་དགའ་བོ་ནི་ཅང་མི་སྨྲ་བར་འདུག་གོ་དེ་ནས་ཚེ་དང་ལྡན་པ་ཀུན་དགའ་བོ་བཅོམ་ལྡན་འདས་ཀྱིས་ཡང་དག་པར་
དགའ་བར་མཛད་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ་།བཙུན་པ་ཅིའི་སླད་དུ་འཇིག་རྟེན་ཐ་དད་པ། གྲོང་ཁྱེར་ཆེན་པོ་དྲུག་པོ་གང་དག་མཉན་ཡོད་དང། གནས་བཅས་དང་
ཙམ་པ་དང། ཝཱ་ར་ཎཱ་སི་དང། ཡངས་པ་ཅན་དང། རྒྱལ་པོའི་ཁབ་ལ་སོགས་པ་གྲོང་ཁྱེར་ཆེན་པོ་དྲུག་པོ་འདི་ལྟ་བུ་སྤངས་ནས། གང་གྲོང་ཁྱེར་ངན་པ་དང། དགོན་དུང་དང། མཁར་
ངན་པ་དང། གྲོང་ཁྱེར་གྱི་ཡན་ལག་དང། གྲོང་ཁྱེར་གྱི་ཐོ་ཤུལ་ཙམ་འདིར་ཡོངས་སུ་མྱ་ངན་ལས་འདའ་བར་དགོངས། ཀུན་དགའ་བོ་ཁྱོད་གྲོང་ཁྱེར་རྩྭ་ཅན་འདི་ལ་གྲོང་ཁྱེར་ངན་པ་ཞེའམ་
དགོན་དུང་ཞེའམ། མཁར་ངན་པ་ཞེའམ། གྲོང་གི་ཡན་ལག་ཅེའམ་གྲོང་ཁྱེར་གྱི་ཐོ་ཤུལ་ཙམ་ཞེས་མ་སྨྲ་ཞིག་དེ་ཅིའི་ཕྱིར་ཞེ་ན། ཀུན་དགའ་བོ། སྔོན་བྱུང་བ་གྲོང་ཁྱེར་རྩྭ་ཅན་
འདི༑ རྒྱལ་པོ་ཀུ་ཤ་ཅན་ཞེས་བྱ་བའི་ཕོ་བྲང་དུ་གྱུར་ཏེ་འབྱོར་པ་དང། རྒྱས་པ་དང། བདེ་བ་དང། ལོ་ལེགས་པ་དང། སྐྱེ་བོ་དང། མི་མང་པོས་གང་བ་ཆུར་དཔག་ཚད་བཅུ་གཉིས་
རྒྱར་དཔག་ཚད་བདུན་པར་གྱུར་ཏོ། །ཀུན་དགའ་བོ། རྒྱལ་པོ་ཀུ་ཤ་ཅན་གྱི་ར་བ་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་བ་དང། བཻ་ཌཱུརྱ་ལས་བྱས་པ་དང། ཤེལ་

[403A]༄༅། །ལས་བྱས་པ་སྟེ། ར་བ་བདུན་གྱིས་ཀུན་ཏུ་བསྐོར་བར་གྱུར་ཏོ། །ཀུན་དགའ་བོ། རྒྱལ་པོ་རྩྭ་ཅན་གྱི་ཕོ་བྲང་གི་སྒོ་རྣམ་པ་བཞི་པོ་གསེར་ལས་བྱས་པ་དང་
དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་བྱས་པར་གྱུར་ཏོ། །ཀུན་དགའ་བོ། སྒོ་དེ་དག་གི་གཙང་ཁང་རྣམ་པ་བཞི་པོ་གསེར་ལས་བྱས་པ་དང། དངུལ་
ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་བྱས་པ་སྟེ། འཕང་དུ་ནི་སྐྱེས་བུ་བདུན་གྱི་སྲིད་ཙམ་ལ། སྐྱེས་བུ་ཕྱེད་དང་བཞིའི་སྲིད་ཙམ་ནི་ཟབས་སུ་བརྐོས་ནས་
ཁྱེའུ་གསུམ་གྱིས་བཙུགས་པར་གྱུར་ཏོ། །ཀུན་དགའ་བོ། རྒྱལ་པོ་ཀུན་ཤ་ཅན་གྱི་ཕོ་བྲང་གི་འོབས་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་
ལས་བྱས་པ་དང། ཤེལ་ལས་བྱས་པའི་ཕ་གུའི་འོབས་རྣམ་པ་བདུན་གྱིས་ཀུན་ཏུ་བསྐོར་ཏོ། །ཀུན་དགའ་བོ། རྒྱལ་པོ་ཀུ་ཤ་ཅན་གྱི་ཕོ་བྲང་ཏ་ལ་བཞི་པོ་གསེར་ལས་བྱས་
པ་དང། དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང་ཤེལ་ལས་བྱས་པའི་ཏ་ལའི་ཕྲེང་བ་བདུན་གྱིས་ཀུན་ཏུ་བསྐོར་བར་གྱུར་ཏེ། ཀུན་དགའ་བོ་གསེར་གྱི་ཏ་ལ་ལ་ནི་
དངུལ་ལས་བྱས་པའི་ལོ་མ་དང། མེ་ཏོག་དང། འབྲས་བུ་དག་བྱས་པར་གྱུར་ཏོ། །ཀུན་དགའ་བོ། དངུལ་གྱི་ཏ་ལ་ལ་ནི་གསེར་དང། བཻ་ཌཱུརྱ་དང། ཤེལ་གྱིའོ། །ཀུན་དགའ་བོ། ཤེལ་གྱི་ཏ་

[403B] མེ་ཏོག་དང་འབྲས་བུ་དག་བྱས་པར་གྱུར་ཏོ། །ཀུན་དགའ་བོ། ཏ་ལ་དེ་རྣམས་རླུང་གིས་བསྐྱོད་པ་ན་འདི་ལྟ་བུའི་སྒྲ་ཡིད་དུ་འོང་བ་འབྱུང་སྟེ་དཔེར་
ན་སྐྱེས་བུ་མཁས་པས་ཡན་ལག་ལྔ་དང་ལྡན་པའི་སིལ་སྙན་ཡང་དག་པར་བསྒྲགས་པ་བཞིན་ནོ། །ཀུན་དགའ་བོ། ཏ་ལ་དེ་དག་གིས་བར་དུ་རྫིང་བཟང་པོ་བཅས་པར་གྱུར་ཏེ། རྫིང་དེ་དག་ཀྱང་
རྣམ་པ་བཞི་པོ་གསེར་དང། དངུལ་དང། བཻ་ཌཱུརྱ་དང། ཤེལ་གྱི་ཕ་གུས་བྱས་པར་གྱུར་ཏོ། །ཀུན་དགའ་བོ། རྫིང་བུ་བཟང་པོ་དེ་དག་གི་ཐེམ་སྐས་རྣམ་པ་བཞི་པོ་གསེར་ལས་བྱས་པ་དང་
དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་བྱས་པར་གྱུར་ཏོ། །རྫིང་བུ་དེ་དག་གི་ཁ་ཁྱེར་ཡང་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་
ཌཱུརྱ་ལས་བྱས་པ་དང། ཤེལ་ལས་བྱས་པའི་ཁ་ཁྱེར་གྱིས་ཀུན་ཏུ་བསྐོར་བར་གྱུར་ཏོ། །ཀུན་དགའ་བོ། གསེར་ལས་བྱས་པའི་ཁ་ཁྱེར་གྱི་གཟུངས་གཟེར་དང། གདུང་བུ་དང། རྟེན་མ་ནི་དངུལ་
ལས་བྱས་པར་གྱུར་ཏོ། །དངུལ་ལས་བྱས་པའི་ནི་གསེར་ལས་བྱས་སོ་།བཻ་ཌཱུརྱ་ལས་བྱས་པའི་ནི་ཤེལ་ལས་བྱས་སོ། །ཤེལ་ལས་བྱས་པའི་ནི་གཟུངས་གཟེར་དང། གདུང་བུ་དང། རྟེན་མ་བཻ་
ཌཱུརྱ་ལས་བྱས་པར་གྱུར་ཏོ། །ཀུན་དགའ་བོ། རྫིང་བཟང་པོ་དེ་དག་གི་ནང་ན་མེ་ཏོག་ཆུ་ལས་སྐྱེས་པ་རྣམ་པ་སྣ་ཚོགས་འདི་ལྟ་སྟེ་ཨུཏྤ་ལ་དང། པདྨ་དང། ཀུ་མུ་ཏ་དང། པདྨ་དཀར་པོ་དང་

[404A]༄༅། །དྲི་མཆོག་དང། དྲི་ངད་འཇམ་དང། དུས་ཚིགས་ཐམས་ཅད་པ་དང། དུས་ཐམས་ཅད་པའི་མེ་ཏོག་གི་ཕྲེང་བའི་རྒྱུ་སྐྱེ་བོ་ཐམས་ཅད་ལ་དགག་པ་མེད་པ་
བསྐྱེད་དོ། །ཀུན་དགའ་བོ། རྫིང་བཟང་པོ་དེ་དག་གི་འགྲམ་གཉིས་ན། མེ་ཏོག་སྐམ་ལས་སྐྱེས་པ་རྣམ་པ་སྣ་ཚོགས་འདི་ལྟ་སྟེ། ཨ་ཏི་མུག་ཏ་ཀ་དང། ཙམ་པ་ཀ་དང། སྐྱ་སྣར་དང་
པ་རི་ཤ་ཀ་དང། མ་ལི་ཀ་དང། ན་བ་མ་ལི་ཀ་དང། ཡིད་དུ་འོང་བ་དང། ཡུ་ཏི་ཀ་དང། དྷ་ནུ་ཀ་རི་དང། དུས་ཚིགས་ཐམས་ཅད་པ་དང། དུས་ཐམས་ཅད་པའི་མེ་ཏོག་གི་ཕྲེང་བའི་
རྒྱུ་སྐྱེ་བོ་ཐམས་ཅད་ལ་དགག་པ་མེད་པར་བསྐྱེད་པར་གྱུར་ཏོ་།ཀུན་དགའ་བོ། རྒྱལ་པོ་ལེགས་མཐོང་ཆེན་པོས་ཀྱང་ཏ་ལ་བཟང་པོ་དེ་དག་གི་བར་བར་དུ། ན་ཆུང་རྒྱན་ཐམས་ཅད་ཀྱིས་
བརྒྱན་པ་བཞག་སྟེ། གང་དག་ཟས་འདོད་པ་ལ་ནི་ཟས་སྦྱིན་པར་བྱེད། སྐོམ་འདོད་པ་ལ་ནི་སྐོམ། གོས་འདོད་པ་ནི་གོས། ཕྲེང་བ་དང། དྲི་དང། བྱུག་པ་འདོད་པ་ལ་ནི་ཕྲེང་བ་དང་དྲི་དང་
བྱུག་པ་སྦྱིན་པར་བྱེད་དོ། །ཀུན་དགའ་བོ། རྒྱལ་པོ་ཀུ་ཤ་ཅན་གྱི་ཕོ་བྲང་ན། གང་དག་ར་རོ་བ་དང། གཡོ་ཅན་དང། ཆང་འཚོང་རྣམས་རྩེ་བ་དང། དགའ་བ་དང། དགའ་མགུར་སྤྱོད་
པར་འདོད་པ་དེ་དག་ཏ་ལ་དེ་དག་གི་བར་བར་དུ་ཤིན་ཏུ་རྩེ་ཞིང་དགའ་བ་དང། དགའ་མགུར་སྤྱོད་པར་གྱུར་ཏོ། །ཀུན་དགའ་བོ། རྒྱལ་པོ་རྩྭ་ཅན་གྱི་ཕོ་བྲང་ན། ཏལ་དེ་དག་ལས་སྒྲ་ཡིད་

[404B] གླང་པོ་ཆེའི་སྒྲ་དང། རྟའི་སྒྲ་དང། ཤིང་རྟའི་སྒྲ་དང། དཔུང་བུ་ཆུང་གི་སྒྲ་དང་དུང་གི་སྒྲ་དང། རྔ་བོ་ཆེའི་སྒྲ་དང། ཚོགས་པའི་སྒྲ་དང་རྔ་པ་ཊ་ཧའི་སྒྲ་དང། རོལ་མོའི་
སྒྲ་དང། གླུའི་སྒྲ་དང། གླིང་བུའི་སྒྲ་དང། སྦྱིན་པ་ནི་བྱིན། བསོད་ནམས་ནི་བྱས། ཟ་གཅིག་པ་ནི་སྨྱུང་བ་བྱས་ཏེ། ཚུལ་ཁྲིམས་ཡང་དག་པར་བླངས་པའི་སྒྲ་སྟེ། སྒྲ་བཅུ་གཉིས་དང་ལྡན་
པར་གྱུར་ཏོ། །ཀུན་དགའ་བོ། རྒྱལ་པོ་རྩྭ་ཅན་གྱི་ཕོ་བྲང་ན་འཁོར་ལོས་སྒྱུར་བའི་རྒྱལ་པོ་ལེགས་མཐོང་ཆེན་པོ་ཞེས་བྱ་བ་རིན་པོ་ཆེ་སྣ་བདུན་དང། མི་རྣམས་ཀྱི་འབྱོར་པ་བཞི་དང་ལྡན་ཏེ། རིན་
པོ་ཆེ་སྣ་བདུན་གང་དང་ལྡན་ཞེ་ན། འདི་ལྟ་སྟེ། འཁོར་ལོ་རིན་པོ་ཆེ་དང། གླང་པོ་རིན་པོ་ཆེ་དང། རྟ་རིན་པོ་ཆེ་དང། ནོར་བུ་རིན་པོ་ཆེ་དང། བུད་མེད་རིན་པོ་ཆེ་དང། ཁྱིམ་བདག་རིན་པོ་ཆེ་དང། བདུན་
པ་ནི་བློན་པོ་རིན་པོ་ཆེའོ། །ཀུན་དགའ་བོ། རྒྱལ་པོ་ལེགས་མཐོང་ཆེན་པོ་མི་རྣམས་ཀྱི་འབྱོར་པ་བཞི་གང་དང་ལྡན་ཞེ་ན། ཚེ་རིང་ཞིང་ཡུན་རིང་དུ་གནས་པ་ཡིན་ཏེ། གཞོན་ནུ་རྩེད་མོ་རྩེ་བ་ལ་ལོ་
བརྒྱད་ཁྲི་བཞི་སྟོང་ལོན་ནོ། །རྒྱལ་ཚབ་བྱེད་པ་ལ་ལོ་བརྒྱད་ཁྲི་བཞི་སྟོང་ལོན་ནོ། །རྒྱལ་པོ་ཆེན་པོ་བྱེད་པ་ལ་ལོ་བརྒྱད་ཁྲི་བཞི་སྟོང་ལོན་ནོ། །རྒྱལ་པོའི་དྲང་སྲོང་གི་ཚངས་པར་སྤྱོད་པ་ལ་ལོ་བརྒྱད་
ཁྲི་བཞི་སྟོང་ལོན་ནོ། །ཀུན་དགའ་བོ། རྒྱལ་པོ་ལེགས་མཐོང་ཆེན་པོ་ཚེ་རིང་ཞིང་ཡུན་རིང་དུ་གནས་པ་ཡིན་ཏེ། དེས་ལོ་བརྒྱད་ཁྲི་བཞི་སྟོང་ནི་གཞོན་ནུ་དགའ་བས་རྩེད་མོ་རྩེས། ལོ་བརྒྱད་ཁྲི་བཞི་

[405A]༄༅། །སྟོང་ནི་རྒྱལ་ཚབ་བྱས། ལོ་བརྒྱད་ཁྲི་བཞི་སྟོང་ནི་རྒྱལ་པོ་ཆེན་པོ་བྱས། ལོ་བརྒྱད་ཁྲི་བཞི་སྟོང་ནི་རྒྱལ་པོའི་དྲང་སྲོང་གི་ཚངས་པར་སྤྱོད་པ་བྱས་པ་གང་ཡིན་པ་
འདི་ནི། ཀུན་དགའ་བོ། རྒྱལ་པོ་ཆེན་པོ་ལེགས་མཐོང་གི་འབྱོར་པ་ཞེས་བྱའོ། །ཀུན་དགའ་བོ། གཞན་ཡང་རྒྱལ་པོ་ལེགས་མཐོང་ཆེན་པོ་ནི་གཟུགས་བཟང་བ། མཛེས་པ། བལྟ་ན་
སྡུག་པ། མིའི་ཁ་དོག་ལས་ནི་འདས། ལྷའི་ཁ་དོག་ནི་མ་ཐོབ་སྟེ་ཀུན་དགའ་བོ། རྒྱལ་པོ་ལེགས་མཐོང་ཆེན་པོའི་གཟུགས་བཟང་བ། མཛེས་པ། བལྟ་ན་སྡུག་པ། མིའི་ཁ་དོག་
ལས་ནི་འདས། ལྷའི་ཁ་དོག་ནི་མ་ཐོབ་པ་ཡིན་ཏེ། ཀུན་དགའ་བོ། འདི་ནི་རྒྱལ་པོ་ལེགས་མཐོང་ཆེན་པོའི་འབྱོར་པ་ཞེས་བྱའོ། །ཀུན་དགའ་བོ། གཞན་ཡང་རྒྱལ་པོ་ལེགས་མཐོང་
ཆེན་པོ་གནོད་པ་ཆུང་ཞིང་ནད་མེད་པའི་རང་བཞིན་ཡིན་ཏེ། ཕོ་བ་ཧ་ཅང་བསིལ་བ་མ་ཡིན་ཞིང། ཧ་ཅང་དྲོ་བ་མ་ཡིན་པ། དྲོད་སྙོམས་པ་དང། དུས་ཀུན་ཏུ་བདེ་བ་དང། གནོད་པ་མེད་
པ་དང་ལྡན་པས། ཟོས་པ་དང། འཐུངས་པ་དང། འཆོས་པ་དང་མྱངས་པ་རྣམས་ལེགས་པར་བདེ་བར་འཇུ་བར་གྱུར་ཏེ། ཀུན་དགའ་བོ་རྒྱལ་པོ་ལེགས་མཐོང་ཆེན་པོ་གནོད་པ་
ཉུང་ཞིང་ནད་མེད་པའི་རང་བཞིན་ཅན། ཕོ་བ་ཧ་ཅང་བསིལ་བ་མ་ཡིན་ཞིང། ཧ་ཅང་དྲོ་བ་མ་ཡིན་པ། དྲོད་སྙོམས་པ་དང། དུས་ཀུན་ཏུ་བདེ་བ་དང། གནོད་པ་མེད་པ་དང་ལྡན་པས་

[405B] འཐུངས་པ་དང། འཆོས་པ་དང། མྱངས་པ་རྣམས་ལེགས་པར་བདེ་བར་འཇུ་བར་འགྱུར་བ་གང་ཡིན་པ་འདི་ནི། ཀུན་དགའ་བོ། རྒྱལ་པོ་ལེགས་མཐོང་ཆེན་པོའི་འབྱོར་པ་ཞེས་
བྱའོ༑ །ཀུན་དགའ་བོ། གཞན་ཡང་རྒྱལ་པོ་ལེགས་མཐོང་ཆེན་པོ་ནི་གྲོང་མི་དང། ཡུལ་མི་རྣམས་ལ་སྙིང་དུ་སྡུག་ཅིང་ཡིད་དུ་འོང་བར་གྱུར་པ་ཡིན་ཏེ། དཔེར་ན། བུ་རྣམས་ལ་ཕ་བཞིན་ནོ། །
རྒྱལ་པོ་ལེགས་མཐོང་ཆེན་པོ་ནི་གྲོང་མི་དང། ཡུལ་མི་རྣམས་ཀྱི་སྙིང་དུ་སྡུག་ཅིང་ཡིད་དུ་འོང་བར་གྱུར་པ། དཔེར་ན། ཕ་ལ་བུ་རྣམས་བཞིན་ཏེ། ཀུན་དགའ་བོ། དུས་གཅིག་ཅིག་ན་
རྒྱལ་པོ་ལེགས་མཐོང་ཆེན་པོ་སྐྱེད་མོས་ཚལ་གྱི་གནས་སུ་འགྲོ་བ་ན། ཁ་ལོ་སྒྱུར་བ་ལ་སྨྲས་པ། ཁ་ལོ་སྒྱུར་བ་ཤིང་རྟ་རིམ་གྱིས་དལ་བུ་དལ་བུས་སྒྱུར་ཅིག་ངས་གྲོང་མི་དང། ཡུལ་མི་རྣམས་
ལ་ཡུན་རིང་དུ་བལྟ་བར་བྱའོ། །གྲོང་མི་དང། ཡུལ་མི་རྣམས་ཀྱིས་ཀྱང་ཁ་ལོ་སྒྱུར་བ་ལ་སྨྲས་པ། ཁ་ལོ་སྒྱུར་བ་ཤིང་རྟ་རིམ་གྱིས་དལ་བུ་དལ་བུས་སྒྱུར་ཅིག་ངེད་ཀྱང་ལྷ་ལ་ཡུན་རིང་དུ་བལྟ་བར་
བྱའོ༑ ༑ཀུན་དགའ་བོ་གང་གི་ཚེ་རྒྱལ་པོ་ལེགས་མཐོང་ཆེན་པོ་གྲོང་མི་དང། ཡུལ་མི་རྣམས་ལ་སྙིང་དུ་སྡུག་ཅིང་ཡིད་དུ་འོང་བར་གྱུར་པ་ནི། དཔེར་ན། བུ་རྣམས་ལ་ཕ་བཞིན་ནོ། །རྒྱལ་པོ་
ལེགས་མཐོང་ཆེན་པོ་ལ་གྲོང་མི་དང། ཡུལ་མི་རྣམས་ཀྱི་སྙིང་དུ་སྡུག་ཅིང་ཡིད་དུ་འོང་བར་གྱུར་པ་ནི། དཔེར་ན། ཕ་ལ་བུ་རྣམས་བཞིན་ཏེ། ཀུན་དགའ་བོ། འདི་ནི་རྒྱལ་པོ་ལེགས་མཐོང་ཆེན་

[406A]༄༅། །པོའི་འབྱོར་པ་ཞེས་བྱའོ། །དེ་ནས་གྲོང་མི་དང། ཡུལ་མི་རྣམས་ཀྱིས་གསེར་དང། དངུལ་དང། ནོར་བུ་རིན་པོ་ཆེ་དང། ལ་བ་རིན་པོ་ཆེ་མང་པོ་དག་ཁྱེར་ཏེ་
རྒྱལ་པོ་ལེགས་མཐོང་ཆེན་པོ་གང་ན་བ་དེར་དོང་སྟེ་ཕྱིན་ནས་རྒྱལ་པོ་ལེགས་མཐོང་ཆེན་པོ་ལ་འདི་སྐད་ཅེས་སྨྲས་སོ། །ལྷའི་སླད་དུ་བདག་ཅག་གིས་གསེར་དང། དངུལ་དང། ནོར་བུ་
རིན་པོ་ཆེ་དང། ལ་བ་རིན་པོ་ཆེ་མང་པོ་དག་འཚལ་ཏེ་མཆིས་ལགས་ན། ལྷས་ཐུགས་བརྩེ་བའི་སླད་དུ་འདི་དག་བཞེས་སུ་གསོལ། སྣ་བོ་དག་ངའི་ཡུལ་ན་འདི་འདྲ་བའི་ནོར་གྱི་
རིགས་ཡོད་པས། མི་འདོད་དོ་ཞེས་སྨྲས་ནས། ལེན་དུ་མ་བཏུབ་པ་དང་གྲོང་མི་དང། ཡུལ་མི་རྣམས་ཀྱིས་རྒྱལ་པོ་ལེགས་མཐོང་ཆེན་པོ་ལ་འདི་སྐད་ཅེས་སྨྲས་སོ། །ལྷའི་སླད་དུ་
བདག་ཅག་གིས་གསེར་དང། དངུལ་དང། ནོར་བུ་རིན་པོ་ཆེ་དང། ལ་བ་རིན་པོ་ཆེ་མང་པོ་འཚལ་ཏེ། མཆིས་པ་འདི་དག་ལྷས་ཐུགས་བརྩེ་བའི་སླད་དུ་བཞེས་སུ་གསོལ། རྒྱལ་པོ་ལེགས་
མཐོང་ཆེན་པོས་ཀྱང་གྲོང་མི་དང། ཡུལ་མི་རྣམས་ལ་ལན་གཉིས་ལན་གསུམ་གྱི་བར་དུ་འདི་སྐད་ཅེས་སྨྲས་སོ། །སྣ་བོ་དག་ངའི་ཡུལ་ན་འདི་འདྲ་བའི་ནོར་གྱི་རིགས་ཡོད་པས་མི་འདོད་
དོ༑ ༑ཞེས་སྨྲས་ནས་ལེན་དུ་མ་བཏུབ་བོ། །དེ་ནས་གྲོང་མི་དང། ཡུལ་མི་རྣམས་འདི་སྙམ་དུ་སེམས་ཏེ། བདག་ཅག་གིས་ལྷའི་ཕྱིར་གསེར་དང། དངུལ་དང། ནོར་བུ་རིན་པོ་ཆེ་དང། ལ་

[406B]བདག་ཅག་གིས་འདི་དག་བླངས་ཏེ་རང་རང་གི་གནས་སུ་འདོང་བ་ནི་བདག་ཅག་གི་ཚུལ་མ་ཡིན་པས། མ་ལ་བདག་ཅག་གིས་རྒྱལ་པོ་ལེགས་
མཐོང་ཆེན་པོའི་མདུན་དུ། གསེར་དང། དངུལ་གྱི་ཕུང་པོ་ཆེར་སྤུངས་ལ། མཐའ་གཅིག་ཏུ་ནོར་བུ་རིན་པོ་ཆེ་དང། ལ་བ་རིན་པོ་ཆེ་དག་བཞག་སྟེ། འདི་ནི་ལྷའི་དཀོར་གྱི་རིགས་ཡིན་ནོ། །ཞེས་
སྨྲས་ཏེ་བཏང་སྙོམས་སུ་བོར་ལ་འདོང་ངོ་སྙམ་ནས། གསེར་དང་དངུལ་དང། ནོར་བུ་རིན་པོ་ཆེ་དང། ལ་བ་རིན་པོ་ཆེ་དག་རྒྱལ་པོ་ལེགས་མཐོང་ཆེན་པོའི་མདུན་དུ་ཉེ་བར་བཞག་ནས་
བཏང་སྙོམས་སུ་བོར་ཏེ་དོང་ངོ། །དེ་ནས་རྒྱལ་པོ་ལེགས་མཐོང་ཆེན་པོ་འདི་སྙམ་དུ་སེམས་ཏེ། བདག་གི་ནོར་གྱི་རིགས་ནི་ཆོས་བཞིན་གྱིས་རྙེད་པ་ཡིན་གྱི། ཆོས་མ་ཡིན་པས་ནི་མ་ཡིན་པས་མ་
ལ་བདག་གིས་ཆོས་དང་མཐུན་པའི་ཁང་བཟང་བརྩིག་གོ་སྙམ་པ་དང། མཐའི་རྒྱལ་ཕྲན་བརྒྱད་ཁྲི་བཞི་སྟོང་གི་རྒྱལ་པོ་ལེགས་མཐོང་ཆེན་པོ་ཆོས་དང་མཐུན་པར་ཁང་བཟང་བརྩིག་པར་
སྤྲོའོ། །ཞེས་ཐོས་སོ། །ཐོས་ནས་ཀྱང་རྒྱལ་པོ་ལེགས་མཐོང་ཆེན་པོ་ག་ལ་བ་དེར་དོང་སྟེ་ཕྱིན་ནས། རྒྱལ་པོ་ལེགས་མཐོང་ཆེན་པོ་ལ་འདི་སྐད་ཅེས་སྨྲས་སོ། །ལྷ་ཆོས་དང་མཐུན་པའི་ཁང་བཟང་
བརྩིག་པ་ལ་ཐུགས་ཀྱི་འཕྲིན་ལས་བསྐྱུང་དུ་གསོལ། ལྷའི་ཆོས་དང་མཐུན་པའི་ཁང་བཟང་བདག་ཅག་གིས་བརྩིག་པར་བགྱིའོ། །སྣ་བོ་དག་ངའི་ཡུལ་ན་འདི་འདྲ་བའི་ནོར་གྱི་རིགས་ཡོད་པས་

[407A]༄༅། །མི་དགོས་སོ། །ཞེས་སྨྲས་ནས་མ་གནང་ངོ། །མཐའི་རྒྱལ་ཕྲན་བརྒྱད་ཁྲི་བཞི་སྟོང་གིས་ལན་གཉིས་ལན་གསུམ་གྱི་བར་དུ་རྒྱལ་པོ་ལེགས་མཐོང་ཆེན་པོ་ལ་འདི་སྐད་
ཅེས་སྨྲས་སོ། །ལྷ་ཆོས་དང་མཐུན་པའི་ཁང་བཟང་བརྩིག་པ་ལ་ཐུགས་ཀྱི་འཕྲིན་ལས་བསྐྱུང་དུ་གསོལ། ལྷའི་ཆོས་དང་མཐུན་པའི་ཁང་བཟང་བདག་ཅག་གིས་བརྩིག་པར་བགྱིའོ། །རྒྱལ་པོ་
ལེགས་མཐོང་ཆེན་པོས་ཀྱང་ལན་གཉིས་ལན་གསུམ་གྱི་བར་དུ་མཐའ་རྒྱལ་ཕྲན་བརྒྱད་ཁྲི་བཞི་སྟོང་ལ་འདི་སྐད་ཅེས་སྨྲས་སོ། །སྣ་བོ་དག་ངའི་ཡུལ་ན་འདི་འདྲ་བའི་ནོར་གྱི་རིགས་ཡོད་པས་
མི་དགོས་སོ། །ཞེས་སྨྲས་ནས་མ་གནང་ངོ། །དེ་ནས་མཐའི་རྒྱལ་ཕྲན་བརྒྱད་ཁྲི་བཞི་སྟོང་གིས་རྒྱལ་པོ་ལེགས་མཐོང་ཆེན་པོའི་རྐང་པ་ལ་གཏུགས་ནས། ཁ་ཅིག་གིས་ནི་ལག་པ་ནས་
བཟུང། ཁ་ཅིག་གིས་ནི་གོས་ཀྱི་མཐའ་མ་ནས་བཟུང། ཁ་ཅིག་གིས་ནི་རྒྱལ་པོ་ལེགས་མཐོང་ཆེན་པོ་ག་ལ་བ་དེ་ལོགས་སུ་ཐལ་མོ་སྦྱར་བ་བཏུད་དེ། རྒྱལ་པོ་ལེགས་མཐོང་ཆེན་པོ་ལ་འདི་
སྐད་ཅེས་གསོལ་ཏོ། །ལྷ་ཆོས་དང་མཐུན་པའི་ཁང་བཟང་བརྩིག་པ་ལ་ཐུགས་ཀྱི་འཕྲིན་ལས་བསྐྱུང་དུ་གསོལ། ལྷའི་ཆོས་ཀྱི་ཁང་བཟང་བདག་ཅག་གིས་བརྩིག་པར་བགྱིའོ། །རྒྱལ་
པོ་ལེགས་མཐོང་ཆེན་པོས་མཐའི་རྒྱལ་ཕྲན་བརྒྱད་ཁྲི་བཞི་སྟོང་ལ་ཅང་མི་སྨྲ་བས་གནང་ངོ། །དེ་ནས་མཐའི་རྒྱལ་ཕྲན་བརྒྱད་ཁྲི་བཞི་སྟོང་གིས། རྒྱལ་པོ་ལེགས་མཐོང་ཆེན་པོ་ཅང་མི་

[407B] རང་རང་གི་གནས་སུ་དོང་སྟེ་གསེར་དང། དབྱིག་མང་པོ་དང། རིན་པོ་ཆེའི་ཀ་བ་རེ་རེ་ཁྱེར་ཏེ་རྒྱལ་པོ་ལེགས་མཐོང་ཆེན་པོ་ག་ལ་བ་དེར་ལོགས་སུ་སོང་ནས་
ཕྱིན་པ་དང། རྒྱལ་པོ་ལེགས་མཐོང་ཆེན་པོ་ལ་འདི་སྐད་ཅེས་སྨྲས་སོ། །ལྷའི་ཆོས་དང་མཐུན་པའི་ཁང་བཟང་གང་དུ་ཇི་ཙམ་ཞིག་བརྩིག་པར་བགྱི་ལགས། སྣ་བོ་དག་ཁྱེད་ཀྱིས་དེའི་ཕྱིར་
ཀུ་ཤ་ཅན་གྱི་ཤར་ཕྱོགས་སུ་ཆོས་དང་མཐུན་པའི་ཁང་བཟང་ཆུར་དཔག་ཚད་གཅིག་རྒྱར་དཔག་ཚད་གཅིག་པ་ཞིག་རྩིགས་ཤིག་།ལྷ་བཀའ་བཞིན་འཚལ། ཞེས་མཐའི་རྒྱལ་ཕྲན་བརྒྱད་
ཁྲི་བཞི་སྟོང་གིས་རྒྱལ་པོ་ལེགས་མཐོང་ཆེན་པོའི་ལྟར་མཉན་ནས། ཀུ་ཤ་ཅན་གྱི་ཤར་ཕྱོགས་སུ་ཆོས་དང་མཐུན་པའི་ཁང་བཟང་ཆུར་དཔག་ཚད་གཅིག་རྒྱར་དཔག་ཚད་གཅིག་པ་ཞིག་
བརྩིགས་ཏེ། ཀུན་དགའ་བོ། ཆོས་དང་མཐུན་པའི་ཁང་བཟང་གི་རྨང་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་
བྱས་པར་གྱུར་ཏོ། །ཀུན་དགའ་བོ། ཆོས་དང་མཐུན་པའི་ཁང་བཟང་གི་ཀ་རྟེན་གྱི་གཞི་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང་
ཤེལ་ལས་བྱས་པ་བྲེས་སོ། །ཀུན་དགའ་བོ། ཆོས་དང་མཐུན་པའི་ཁང་བཟང་གི་ཀ་པ་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང་

[408A]༄༅། །ཤེལ་ལས་བྱས་པ་བཙུགས་སོ། །ཀུན་དགའ་བོ། གསེར་ལས་བྱས་པའི་ཀ་བ་ལ་ནི་ཀ་རྟེན་དང། ཀ་ཞུ་དང། བྲེ་ཕུལ་དང། གདུང་དངུལ་ལས་བྱས་སོ། །དངུལ་
ལས་བྱས་པ་ལ་ནི་གསེར་གྱིའོ། །བཻ་ཌཱུརྱ་ལས་བྱས་པ་ལ་ནི་ཤེལ་གྱིའོ། །ཤེལ་ལས་བྱས་པ་ལ་ནི་ཀ་རྟེན་དང། ཀ་ཞུ་དང། བྲེ་ཕུལ་དང། གདུང་བཻ་ཌཱུརྱ་ལས་བྱས་སོ། །ཀུན་དགའ་
བོ༑ ཆོས་དང་མཐུན་པའི་ཁང་བཟང་གི་གདུང་ཕྲན་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་བྱས་པ་བྲེས་སོ། །
ཀུན་དགའ་བོ། ཆོས་དང་མཐུན་པའི་ཁང་བཟང་གི་མདུན་གདུང་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང་བཻ་ཌཱུརྱ་ལས་བྱས་པ་དང། ཤེལ་ལས་བྱས་པ་
བྲེས་སོ། །ཀུན་དགའ་བོ། ཆོས་དང་མཐུན་པའི་ཁང་བཟང་གི་གདུང་པོ་ཆེ་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་
ལས་བྱས་པ་བྲེས་སོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ང་གསུམ་པ། ཀུན་དགའ་བོ། ཆོས་དང་མཐུན་པའི་ཁང་བཟང་གི་བ་གམ་རྣམ་པ་བཞི་པོ་
གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་བྱས་པ་བཏགས་སོ། །ཀུན་དགའ་བོ། ཆོས་དང་མཐུན་པའི་ཁང་བཟང་ལ་སྤང་ལེབ་

[408B]དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་བྱས་པས་གཡོགས་སོ་།ཀུན་དགའ་བོ། ཆོས་དང་མཐུན་པའི་ཁང་བཟང་ལ་
ཐེམ་སྐས་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་བྱས་པ་བརྩིགས་སོ། །ཀུན་དགའ་བོ། ཆོས་དང་མཐུན་པའི་
ཁང་བཟང་ལ་ལན་ཀན་རྣམ་པ་བཞི་པོ་གསེར་ལས་བྱས་པ་དང་དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་བྱས་པས་བསྐོར་ཏོ། །ཀུན་དགའ་བོ། གསེར་
ལས་བྱས་པའི་ལན་ཀན་གྱི་གཟུངས་གཟེར་དང། རྟེན་མ་དང། གདོང་བུ་དངུལ་ལས་བྱས་སོ། །དངུལ་ལས་བྱས་པ་ལ་ནི་གསེར་གྱིའོ་།བཻ་ཌཱུརྱ་ལ་ནི་ཤེལ་གྱིའོ། །ཀུན་དགའ་བོ། ཤེལ་
ལས་བྱས་པའི་ལན་ཀན་ལ་ནི་གཟུངས་གཟེར་དང། གདོང་བུ་དང། ལན་ཀན་གྱི་རྟེན་མ་བཻ་ཌཱུརྱ་ལས་བྱས་ལས་སོ། །ཀུན་དགའ་བོ། ཆོས་དང་མཐུན་པའི་ཁང་བཟང་ལ་ཁང་པ་རྩིག་མ་
རྣམ་པ་བཞི་པོ་གསེར་ལས་བྱས་པ་དང་དངུལ་ལས་བྱས་པ་དང་།བཻ་ཌཱུརྱ་ལས་བྱས་པ་དང་ཤེལ་ལས་བྱས་པ་བརྩིགས་སོ། །ཀུན་དགའ་བོ། གསེར་ལས་བྱས་པའི་ཁང་པ་
རྩེག་མ་ལ་ནི། དངུལ་ལས་བྱས་པའི་ཁྲི་ལྷས་མ་ཅང་དང། ཀ་ལིངྐའི་རས་ཀྱི་གདིང་བ་ཅན་དང་སྟན་ནང་ཚངས་ཅན་གྱི་གདིང་བ་ཅན་དང་ཟ་འོག་གི་སྟན་དང་མེན་ཏྲིའི་སྟན་དང་

[409A]༄༅། །ཨར་མོ་ནིག་གི་སྟན་དང། ཀ་ལིངྐའི་རས་ཕྲན་གྱི་སྟན་སྟེང་གཡོགས་དང་བཅས་པ། ཕྱོགས་གཉིས་སུ་སྔས་དམར་པོ་བཅུག་པ་དག་བཞག་གོ་དངུལ་ལས་
བྱས་པ་ལ་ནི་གསེར་ལས་བྱས་པའོ། །བཻ་ཌཱུརྱ་ལས་བྱས་པ་ལ་ནི་ཤེལ་ལས་བྱས་པའོ། །ཤེལ་ལས་བྱས་པ་ལ་ནི་བཻ་ཌཱུརྱ་ལས་བྱས་པའི་ཁྲི་ལྷས་མ་ཅན་གྱི་ཞེས་བྱ་བ་ནས་ཕྱོགས་
གཉིས་སུ་སྔས་དམར་པོ་ཅན་དག་བཞག་གོ་ཞེས་བྱ་བའི་བར་གོང་མ་བཞིན་ནོ། །ཀུན་དགའ་བོ། གསེར་ལས་བྱས་པའི་ཁང་པ་རྩེག་མའི་མདུན་དུ་ནི། དངུལ་ལས་བྱས་པའི་ཏ་ལ་
འདབ་མ་དང། མེ་ཏོག་དང། འབྲས་བུ་གསེར་ལས་བྱས་པ་སྦྲེངས་སོ་།དངུལ་ལས་བྱས་པ་ལ་ནི་གསེར་ལས་བྱས་པའོ། །བཻ་ཌཱུརྱ་ལས་བྱས་པ་ལ་ནི་ཤེལ་ལས་བྱས་པའོ། །ཤེལ་
ལས་བྱས་པའི་ཁང་བ་རྩེག་མའི་མདུན་དུ་ནི། བཻ་ཌཱུརྱ་ལས་བྱས་པའི་ཏ་ལ། འདབ་མ་དང། མེ་ཏོག་དང། འབྲས་བུ་ཤེལ་ལས་བྱས་པ་སྦྲེངས་སོ། །ཏ་ལ་དེ་རྣམས་རླུང་གིས་བསྐྱོད་པ་
ན༑ འདི་ལྟ་བུའི་སྒྲ་ཡིད་དུ་འོང་བ་འབྱུང་སྟེ། དཔེར་ན་སྐྱེས་བུ་མཁས་པས་ཡན་ལག་ལྔ་དང་ལྡན་པའི་སིལ་སྙན་ཡང་དག་པར་ལེགས་པར་བསྒྲགས་པ་བཞིན་ནོ། །ཀུན་དགའ་བོ་
ཆོས་དང་མཐུན་པའི་ཁང་བཟང་ལ་གསེར་གྱི་གཅལ་བཀྲམ་ཞིང་ཙནྡན་གྱི་ཆུས་ཆག་ཆག་བཏབ་ལ། གསེར་གྱི་དྲ་བ་དང། གསེར་གྱི་དྲིལ་བུ་གཡེར་ཀ་བརྒྱུས་པས་བཏགས་སོ། །

[409B] རྨང་དང་ཀ་རྟེན་ཀ་བ་དང། གདུང་ཕྲན་མདུན་གདུང་གདུང་པོ་ཆེ། །བ་གམ་སྤང་ལེབ་ཐེམ་སྐས་དང། །ལན་ཀན་རྩེག་མ་ཏ་ལ་གསེར། །དེ་ནས་མཐའི་རྒྱལ་ཕྲན་བརྒྱད་ཁྲི་བཞི་
སྟོང་གིས་ཆོས་དང་མཐུན་པའི་ཁང་བཟང་གི་བྱ་བ་ཐམས་ཅད་ཟིན་པར་རིག་ནས། ཆོས་དང་མཐུན་པའི་ཁང་བཟང་གི་མདུན་དུ་ཆོས་དང་མཐུན་པའི་རྫིང་ཚུར་དཔག་ཚད་གཅིག་རྒྱར་
དཔག་ཚད་གཅིག་པ་ཞིག་བྱས་ཏེ། ཀུན་དགའ་བོ། ཆོས་དང་མཐུན་པའི་རྫིང་ཕ་གུ་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང་
ཤེལ་ལས་བྱས་པས་བརྩིགས་སོ། །ཀུན་དགའ་བོ། ཆོས་དང་མཐུན་པའི་རྫིང་གི་ཐེམ་སྐས་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་ལས་
བྱས་པ་དང། ཤེལ་ལས་བྱས་པས་བརྩིགས་སོ། །ཀུན་དགའ་བོ། ཆོས་དང་མཐུན་པའི་རྫིང་ལ་ཁ་ཁྱེར་རྣམ་པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང། བཻ་ཌཱུརྱ་
ལས་བྱས་པ་དང། ཤེལ་ལས་བྱས་པས་བསྐོར་ཏོ། །གསེར་ལས་བྱས་པའི་ཁ་ཁྱེར་ལ་ནི་གཟུངས་གཟེར་དང། གདོང་བུ་དང། རྟེན་མ་དངུལ་ལས་བྱས་སོ། །དངུལ་ལས་བྱས་པ་ལ་ནི་
གསེར་ལས་བྱས་སོ། །བཻ་ཌཱུརྱ་ལས་བྱས་པ་ལ་ནི་ཤེལ་ལས་བྱས་སོ་།ཤེལ་ལས་བྱས་པའི་ཁ་ཁྱེར་ལ་ནི་གཟུངས་གཟེར་དང། གདུང་བུ་དང། རྟེན་མ་བཻ་ཌཱུརྱ་ལས་བྱས་སོ། །ཀུན་

[410A]༄༅། །དགའ་བོ། ཆོས་དང་མཐུན་པའི་རྫིང་གི་ནང་ན་མེ་ཏོག་ཆུ་ལས་སྐྱེས་པ་རྣམ་པ་སྣ་ཚོགས་འདི་ལྟ་སྟེ། ཨུཏྤ་ལ་དང་པདྨ་དང། ཀུན་མུ་ད་དང་
པདྨ་དཀར་པོ་དང། དྲི་མཆོག་དང། དྲི་ངད་འཇམ་དང། དུས་ཚིགས་ཐམས་ཅད་པ་དང། དུས་ཐམས་ཅད་པའི་མེ་ཏོག་གི་ཕྲེང་བའི་རྒྱུ་སྐྱེ་བོ་ཐམས་ཅད་ལ་དགག་པ་མེད་པ་
བསྐྱེད་དོ། །ཀུན་དགའ་བོ། ཆོས་དང་མཐུན་པའི་རྫིང་གི་འགྲམ་གཉིས་ན། མེ་ཏོག་སྐམ་ལས་སྐྱེ་བ་འདི་ལྟ་སྟེ། ཨ་ཏི་མུ་ག་ཏ་ཀ་དང། ཙམ་པ་ཀ་དང། སྐྱ་ན་ར་དང། པ་རི་ཤ་
ཀི་དང། མ་ལི་ཀ་དང། ན་བ་མ་ལི་ཀ་དང། ཡིད་དུ་འོང་བ་དང་ཡུ་ཏི་ཀ་དང། དྷ་ནུ་ཀ་རི་དང། དུས་ཚིགས་ཐམས་ཅད་དང། དུས་ཐམས་ཅད་པའི་མེ་ཏོག་གི་ཕྲེང་བའི་རྒྱུ་
སྐྱེ་བོ་ཐམས་ཅད་ལ་དགག་པ་མེད་པ་བསྐྱེད་དོ། །ཀུན་དགའ་བོ། ཆོས་དང་མཐུན་པའི་རྫིང་གསེར་གྱི་བྱེ་མ་བདལ་ཅིང། ཙནྡན་གྱི་ཆུས་ཆག་ཆག་བཏབ་ལ། གསེར་གྱི་དྲ་བ་དང་
གསེར་གྱི་དྲིལ་བུ་གཡེར་ཀ་བརྒྱུས་པས་བཏགས་སོ། །དེ་ནས་མཐའི་རྒྱལ་ཕྲན་བརྒྱད་ཁྲི་བཞི་སྟོང་གིས་ཆོས་དང་མཐུན་པའི་རྫིང་གི་བྱ་བ་ཐམས་ཅད་ཟིན་པར་རིག་ནས། ཆོས་དང་
མཐུན་པའི་རྫིང་གི་མདུན་དུ། ཆོས་དང་མཐུན་པའི་ཏ་ལའི་ཚལ་ཆུར་དཔག་ཚད་གཅིག་རྒྱར་དཔག་ཚད་གཅིག་པ་ཞིག་བཙུགས་ཏེ། ཀུན་དགའ་བོ། ཆོས་དང་མཐུན་པའི་ཏ་ལའི་ཚལ་

[410B] དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་བྱས་པ་བཙུགས་སོ། །ཀུན་དགའ་བོ། གསེར་ལས་བྱས་པའི་ཏ་ལ་ལ་
ནི་ལོ་མ་དང། མེ་ཏོག་དང། འབྲས་བུ་དངུལ་ལས་བྱས་པ་བཙུགས་སོ་།དངུལ་ལས་བྱས་པ་ལ་ནི་གསེར་ལས་བྱས་པའོ། །བཻ་ཌཱུརྱ་ལས་བྱས་པ་ལ་ནི་ཤེལ་ལས་བྱས་པའོ། །ཤེལ་ལས་
བྱས་པའི་ཏ་ལ་ལ་ནི། ལོ་མ་དང། མེ་ཏོག་དང། འབྲས་བུ་བཻ་ཌཱུརྱ་ལས་བྱས་པ་བཙུགས་སོ། །ཀུན་དགའ་བོ། ཏ་ལའི་ཚལ་དེ་དག་རླུང་གིས་བསྐྱོད་པ་ན། འདི་ལྟ་བུའི་སྒྲ་ཡིད་དུ་འོང་
འབྱུང་སྟེ། དཔེར་ན་སྐྱེས་བུ་མཁས་པས་ཡན་ལག་ལྔ་དང་ལྡན་པའི་སིལ་སྙན་ཡང་དག་པར་བསྒྲགས་པ་བཞིན་ནོ། །ཀུན་དགའ་བོ་ཆོས་དང་མཐུན་པའི་ཏ་ལའི་ཚལ་དེ། ལན་ཀན་རྣམ་
པ་བཞི་པོ་གསེར་ལས་བྱས་པ་དང། དངུལ་ལས་བྱས་པ་དང་བཻ་ཌཱུརྱ་ལས་བྱས་པ་དང། ཤེལ་ལས་བྱས་པ་ཀུན་ཏུ་བསྐོར་ཏོ་།ཀུན་དགའ་བོ། གསེར་ལས་བྱས་པའི་ལན་ཀན་ལ་
གཟུངས་གཟེར་དང། གདུང་བུ་དང། རྟེན་མ་དངུལ་ལས་བྱས་སོ་།དངུལ་ལས་བྱས་པ་ལ་ནི་གསེར་ལས་བྱས་པའོ། །བཻ་ཌཱུརྱ་ལས་བྱས་པ་ལ་ནི་ཤེལ་ལས་བྱས་པའོ། །ཤེལ་ལས་
བྱས་པའི་ལན་ཀན་ལ་ནི་གཟུངས་གཟེར་དང། གདུང་བུ་དང། རྟེན་མ་བཻ་ཌཱུརྱ་ལས་བྱས་སོ། །ཀུན་དགའ་བོ། ཆོས་དང་མཐུན་པའི་ཏ་ལའི་ཚལ་ན། གསེར་གྱི་གཅལ་བཀྲམ་ཞིང་ཙནྡན་གྱི་

[411A]༄༅། །ཆུས་ཆག་ཆག་བཏབ་ལ། གསེར་གྱི་དྲ་བ་དང། གསེར་གྱི་དྲིལ་བུ་གཡེར་ཀ་བརྒྱུས་པས་བཏགས་སོ། །དེ་ནས་མཐའི་རྒྱལ་ཕྲན་བརྒྱད་ཁྲི་བཞི་སྟོང་གིས་
ཆོས་དང་མཐུན་པའི་ཁང་བཟང་དང། ཆོས་དང་མཐུན་པའི་རྫིང་དང། ཆོས་དང་མཐུན་པའི་ཏ་ལའི་ཚལ་གྱི་བྱ་བ་ཐམས་ཅད་ཟིན་པར་རིག་ནས། རྒྱལ་པོ་ལེགས་མཐོང་ཆེན་པོ་ག་ལ་
བ་དེར་དོང་སྟེ་ལྷགས་ནས། རྒྱལ་པོ་ལེགས་མཐོང་ཆེན་པོ་ལ་འདི་སྐད་ཅེས་སྨྲས་སོ། །ལྷའི་ཆོས་དང་མཐུན་པའི་ཁང་བཟང་དང་ཆོས་དང་མཐུན་པའི་རྫིང་དང། ཆོས་དང་མཐུན་པའི་
ཏ་ལའི་ཚལ་མཛད་པ་ཐམས་ཅད་བགྱིས་ལགས་ཏེ། ལྷ་ད་དེའི་དུས་ལ་བབ་པར་དགོངས་ཤིག་དེ་ནས་རྒྱལ་པོ་ལེགས་མཐོང་ཆེན་པོ་འདི་སྙམ་དུ་སེམས་ཏེ། འདི་ལྟར་ཆོས་དང་མཐུན་
པའི་ཁང་བཟང་འདིར་ཐོག་མར་བདག་ཁོ་ན་གནས་པ་ནི། བདག་གི་ཆ་མ་ཡིན་པས་མ་ལ་བདག་གིས་བདག་གི་ཡུལ་ན་དགེ་སྦྱོང་དང་བྲམ་ཟེ་དང། ཚུལ་བཟང་པོར་བཀུར་བ་གང་དག་
གནས་པ་དེ་དག་ཆོས་དང་མཐུན་པའི་ཁང་བཟང་དུ་ཐོག་མཁོ་ནར་ཟན་བྱིན་ལ། རེ་རེ་ལ་ཡང་རས་བཅོས་བུ་སར་པ་ཟུང་རེ་བསྐོན་ནོ་སྙམ་མོ། །དེ་ནས་རྒྱལ་པོ་ལེགས་མཐོང་ཆེན་པོས་
རང་གི་ཡུལ་ན་དགེ་སྦྱོང་དང། བྲམ་ཟེ་དང་ཚུལ་བཟང་པོར་བཀུར་བ་གང་དག་གནས་པ་དེ་དག་ཐོག་མ་ཁོ་ནར་ཆོས་དང་མཐུན་པའི་ཁང་བཟང་དུ་ཟན་བྱིན་ནས། རེ་རེ་ལ་ཡང་རས་བཅོས་

[411B] །དེ་ནས་ཡང་རྒྱལ་པོ་ལེགས་མཐོང་ཆེན་པོ་འདི་སྙམ་དུ་སེམས་ཏེ། ཆོས་དང་མཐུན་པའི་ཁང་བཟང་དུ་བདག་གིས་འདོད་པའི་ཡོན་ཏན་ལྔ་འབྱོར་ཅིང་ལྡན་པར་
གྱུར་པ། རྩེ་བ་དང། དགའ་བ་དང། དགའ་མགུར་སྤྱོད་པ་ནི་བདག་གི་ཚུལ་མ་ཡིན་པས། མ་ལ་བདག་གིས་ཆོས་དང་མཐུན་པའི་ཁང་བཟང་དུ་སྐྱེས་བུ་ཉེ་གནས་གཅིག་དང་རྒྱལ་པོའི་དྲང་
སྲོང་གི་ཚངས་པར་སྤྱོད་པ་སྤྱད་དོ་སྙམ་མོ། །དེ་ནས་རྒྱལ་པོ་ལེགས་མཐོང་ཆེན་པོ་ཆོས་དང་མཐུན་པའི་ཁང་བཟང་དུ་སྐྱེས་བུ་ཉེ་གནས་གཅིག་དང་རྒྱལ་པོའི་དྲང་སྲོང་གི་ཚངས་པར་སྤྱོད་པ་
སྤྱད་དོ། །དེ་ནས་རྒྱལ་པོ་ལེགས་མཐོང་ཆེན་པོ་གསེར་ལས་བྱས་པའི་ཁང་པ་རྩེག་མའི་ནང་དུ་ཞུགས་ནས། དངུལ་ལས་བྱས་པའི་ཁྲི་ལ་འདུག་གོ་ཁྲི་ལ་འདུག་ནས་འདོད་པ་དག་ལས་
དབེན་པ། སྡིག་པ་མི་དགེ་བའི་ཆོས་རྣམས་ལས་དབེན་པ། རྟོག་པ་དང་བཅས་པ། དཔྱོད་པ་དང་བཅས་པ། དབེན་པ་ལས་སྐྱེས་པའི་དགའ་བ་དང། བདེ་བ་ཅན་བསམ་གཏན་དང་པོ་
རྫོགས་པར་བྱས་ཏེ་གནས་སོ། །དངུལ་ལས་བྱས་པའི་ཁྲི་ལས་བབས་ཏེ། གསེར་ལས་བྱས་པའི་ཁང་པ་རྩེག་མ་ནས་བྱུང་ནས། དངུལ་ལས་བྱས་པའི་ཁང་བརྩེག་མའི་ནང་དུ་ཞུགས་ཏེ་
གསེར་ལས་བྱས་པའི་ཁྲི་ལ་འདུག་གོ། །ཁྲི་ལ་འདུག་ནས་འདོད་པ་དག་ལས་དབེན་པ་ཞེས་བྱ་བ་ནས། བསམ་གཏན་དང་པོ་རྫོགས་པར་བྱས་ཏེ་གནས་སོ། །ཞེས་བྱ་བའི་བར་གོང་མ་

[412A]༄༅། །བཞིན་ནོ། །གསེར་ལས་བྱས་པའི་ཁྲི་ལས་བབས་ནས། དངུལ་ལས་བྱས་པའི་གང་པ་རྩེག་མ་ནས་བྱུང་སྟེ། བཻ་ཌཱུརྱ་ལས་བྱས་པའི་ཁང་པ་རྩེག་མའི་
ནང་དུ་ཞུགས་ནས། ཤེལ་ལས་བྱས་པའི་ཁྲི་ལ་འདུག་གོ་ཁྲི་ལ་འདུག་ནས་འདོད་པ་དག་ལས་དབེན་པ་ཞེས་བྱ་བ་ནས། བསམ་གཏན་དང་པོ་རྫོགས་པར་བྱས་ཏེ་གནས་སོ། །ཞེས་
བྱ་བའི་བར་གོང་མ་བཞིན་ནོ། །ཤེལ་ལས་བྱས་པའི་ཁྲི་ལས་བབས་ཏེ། བཻ་ཌཱུརྱ་ལས་བྱས་པའི་ཁང་པ་རྩེག་མ་ནས་བྱུང་སྟེ་ཤེལ་ལས་བྱས་པའི་ཁང་པ་རྩེག་མའི་ནང་དུ་ཞུགས་ནས་
བཻ་ཌཱུརྱ་ལས་བྱས་པའི་ཁྲི་ལ་འདུག་གོ་ཁྲི་ལ་འདུག་ནས་འདོད་པ་དག་ལས་དབེན་པ་ཞེས་བྱ་བ་ནས། བསམ་གཏན་དང་པོ་རྫོགས་པར་བྱས་ཏེ་གནས་སོ། །ཞེས་བྱ་བའི་བར་གོང་མ་
བཞིན་ནོ། །དེ་ནས་བུད་མེད་བརྒྱད་ཁྲི་བཞི་སྟོང་བཙུན་མོ་རིན་པོ་ཆེ་ག་ལ་བ་དེར་དོང་སྟེ་ལྷགས་ནས། བཙུན་མོ་རིན་པོ་ཆེ་ལ་འདི་སྐད་ཅེས་སྨྲས་སོ། །ལྷ་མོ། མཁྱེན་པར་མཛོད་ཅིག་
བདག་ཅག་ནི་ལྷ་མ་མཐོང་ནས་རིང་ཞིག་ལགས་ཏེ། བདག་ཅག་ནི་ལྷ་མ་མཐོང་བར་ཤིན་ཏུ་སྐོམ་པས། བདག་ཅག་ནི་ལྷ་བལྟ་བར་འཚལ་ལོ། །ཕུ་ནུ་མོ་ཁྱེད་ཅག་དེའི་ཕྱིར་སྡོད་ཅིག་དང་
ཇི་ཙམ་ངས་བློན་པོ་རིན་པོ་ཆེ་ལ་དྲི་བར་བྱའོ། །དེ་ནས་བཙུན་མོ་རིན་པོ་ཆེས་བློན་པོ་རིན་པོ་ཆེ་ཕོ་ཉས་བཀུག་ནས་འདི་སྐད་ཅེས་སྨྲས་སོ། །དམག་དཔོན་ཤེས་པར་བྱོས་ཤིག་ངེད་ཀྱིས་ལྷ་མ་

[412B] ངེད་ལྷ་བལྟ་བར་ཤིན་ཏུ་སྐོམ་པས། ངེད་ནི་ལྷ་བལྟ་བར་འདོད་དོ། །དེའི་ཕྱིར་སྲིང་མོ་དག་ཁྱེད་ཐམས་ཅད་རྒྱན་སེར་པོ། གོས་སེར་པོ། ཕྲེང་བ་དང། འཕྱང་ཕྲུལ་དང་
བྱུག་པ་སེར་པོ། འཁོར་རྣམས་སེར་པོར་ཆོས་ཤིག་དང། ཇི་ཙམ་བདག་གིས་མཐའི་རྒྱལ་ཕྲན་བརྒྱད་ཁྲི་བཞི་སྟོང་དང། གླང་པོ་ཆེའི་རྒྱལ་པོ་ཉེ་བའི་གསོ་སྦྱོང་ལ་སོགས་པ་གླང་པོ་ཆེ་
བརྒྱད་ཁྲི་བཞི་སྟོང་དང། རྟའི་རྒྱལ་པོ་སྤྲིན་གྱི་ཤུགས་ཅན་ལ་སོགས་པ་རྟ་བརྒྱད་ཁྲི་བཞི་སྟོང་དང། ཤིང་རྟ་དགའ་དབྱངས་ལ་སོགས་པ་ཤིང་རྟ་བརྒྱད་ཁྲི་བཞི་སྟོང་བསྡུ་བར་བགྱིའོ། །དེ་
ནས་བཙུན་མོ་ཐམས་ཅད་རྒྱན་སེར་པོ་དང། གོས་སེར་པོ་དང། ཕྲེང་བ་དང། འཕྱང་ཕྲུལ་དང། བྱུག་པ་སེར་པོ། འཁོར་རྣམས་སེར་པོར་ཆས་སོ། །དེ་ནས་བློན་པོ་རིན་པོ་ཆེས་མཐའི་
རྒྱལ་ཕྲན་བརྒྱད་ཁྲི་བཞི་སྟོང་དང། གླང་པོ་ཆེའི་རྒྱལ་པོ་ཉེ་བའི་གསོ་སྦྱོང་ལ་སོགས་པ་གླང་པོ་ཆེ་བརྒྱད་ཁྲི་བཞི་སྟོང་དང། རྟའི་རྒྱལ་པོ་སྤྲིན་གྱི་ཤུགས་ཅན་ལ་སོགས་པ་རྟ་བརྒྱད་ཁྲི་བཞི་
སྟོང་དང། ཤིང་རྟ་དགའ་དབྱངས་ལ་སོགས་པ་ཤིང་རྟ་བརྒྱད་ཁྲི་བཞི་སྟོང་བསྡུས་སོ། །བསྡུས་ནས་བཙུན་མོ་རིན་པོ་ཆེ་ནི་ཤིང་རྟ་དགའ་དབྱངས་ཤུ་ཞུགས། བུད་མེད་ལྷག་མ་གཞན་
ནི་རང་རང་གི་ཤིང་རྟར་ཞུགས་ཏེ། ཆོས་དང་མཐུན་པའི་ཁང་བཟང་ག་ལ་བར་དོང་ངོ། །དེའི་ཚེ་ཆོས་དང་མཐུན་པའི་ཁང་བཟང་གི་འོག་ནས། སྐྱེ་བོ་ཕལ་པོ་ཆེའི་སྒྲ་མང་པོ་དང། སྒྲ་མཐོན་

[413A]༄༅། །པོ་དག་གྲགས་པ་དང། རྒྱལ་པོ་ལེགས་མཐོང་ཆེན་པོས་ཆོས་དང་མཐུན་པའི་ཁང་བཟང་གི་འོག་ན། སྐྱེ་བོ་ཕལ་པོ་ཆེའི་སྒྲ་གྲགས་པ་ཐོས་སོ། །ཐོས་ནས་སྐྱེས་
བུ་ཉེ་གནས་ལ་འདི་སྐད་ཅེས་སྨྲས་སོ། །ཀྱེ། སྐྱེས་བུ་ཆོས་དང་མཐུན་པའི་ཁང་བཟང་འདིའི་འོག་ན། སྐྱེ་བོ་ཕལ་པོ་ཆེའི་སྒྲ་མང་པོ་དང། སྒྲ་ཆེན་པོ་གྲགས་པ་འདི་ཅི་ཞིག་ཡིན། ལྷ། དེ་ནི་
བཙུན་མོ་རིན་པོ་ཆེ་ལ་སོགས་པ་བུད་མེད་བརྒྱད་ཁྲི་བཞི་སྟོང་ཆོས་དང་མཐུན་པའི་ཁང་བཟང་གི་འོག་ནས་ལྷ་བལྟ་བར་འཚལ་ཏེ། བློན་པོ་རིན་པོ་ཆེ་ལ་སོགས་པ་མཐའི་རྒྱལ་ཕྲན་བརྒྱད་
ཁྲི་བཞི་སྟོང་དང། གླང་པོ་ཆེའི་རྒྱལ་པོ་ཉེ་བའི་གསོ་སྦྱོང་ལ་སོགས་པ་གླང་པོ་ཆེ་བརྒྱད་ཁྲི་བཞི་སྟོང་དང། རྟའི་རྒྱལ་པོ་སྤྲིན་གྱི་ཤུགས་ཅན་ལ་སོགས་པ་རྟ་བརྒྱད་ཁྲི་བཞི་སྟོང་དང། ཤིང་རྟ་
དགའ་དབྱངས་ལ་སོགས་པ་ཤིང་རྟ་བརྒྱད་ཁྲི་བཞི་སྟོང་ཆོས་དང་མཐུན་པའི་ཁང་བཟང་འདིའི་འོག་ནས་མཆི་བ་ལགས་སོ། །ཀྱེ་སྐྱེས་བུ་ཁྱོད་ཀྱིས་དེའི་ཕྱིར་ཆོས་དང་མཐུན་པའི་ཁང་བཟང་གི་
ཤོད་དུ། གང་ལ་ང་འདུག་ནས་སྐྱེ་བོ་མང་པོ་བལྟ་བ། གསེར་ལས་བྱས་པའི་སྟན་བཟང་པོ་ཤོམས་ཤིག་ལྷ་བཀའ་བཞིན་འཚལ་ཞེས་སྐྱེས་བུ་དེས་རྒྱལ་པོ་ལེགས་མཐོང་ཆེན་པོའི་ལྟར་
མཉན་ནས། ཆོས་དང་མཐུན་པའི་ཁང་བཟང་གི་ཤོད་དུ་གསེར་ལས་བྱས་པའི་གདན་བཟང་པོ་བཤམས་ཏེ། རྒྱལ་པོ་ལེགས་མཐོང་ཆེན་པོ་ག་ལ་བར་སོང་ནས་ཕྱིན་ཏེ། རྒྱལ་པོ་ལེགས་

[413B] །ལྷ། ཆོས་དང་མཐུན་པའི་ཁང་བཟང་གི་ཤོད་དུ་གསེར་ལས་བགྱིས་པའི་གདན་བཟང་པོ་བཤམས་ལགས་ན། ལྷ་ད་དེའི་དུས་ལ་བབ་པར་དགོངས་སུ་
གསོལ༑ དེ་ནས་རྒྱལ་པོ་ལེགས་མཐོང་ཆེན་པོ་ཆོས་དང་མཐུན་པའི་ཁང་བཟང་ནས་འབབ་པ་ན། བུད་མེད་དེ་ཐམས་ཅད་རྒྱན་སེར་པོ་དང། གོས་སེར་པོ་དང། ཕྲེང་བ་དང། འཕྱང་ཕྲུལ་དང་
བྱུག་པ་སེར་པོ་དང། འཁོར་རྣམས་སེར་པོར་ཆས་པ་མཐོང་ངོ་།མཐོང་ནས་ཀྱང་ཀྱེ་མ་བུད་མེད་འདི་དག་ནི་ཆགས་པར་འགྱུར་རོ་།སྙམ་དུ་རིག་ནས། གནམ་དུ་ལྟ་ཞིང་འདུག་པ་དང། བཙུན་
མོ་རིན་པོ་ཆེས་རྒྱལ་པོ་ལེགས་མཐོང་ཆེན་པོ་གནམ་དུ་ལྟ་ཞིང་འདུག་པ་མཐོང་ངོ། །མཐོང་ནས་འདི་སྙམ་དུ་སེམས་ཏེ། ཇི་ལྟར་ལྷས་བདག་ཅག་མཐོང་ནས་གནམ་དུ་ལྟ་ཞིང་འདུག་པ་དང་སྦྱར་
ན་ལྷས་བདག་ཅག་ལ་གནོད་པ་ཞིག་བྱེད་པར་མི་འགྱུར་གྲང་སྙམ་མོ། །དེ་ནས་རྒྱལ་པོ་ལེགས་མཐོང་ཆེན་པོ་ཆོས་དང་མཐུན་པའི་ཁང་བཟང་ནས་བབས་ནས། གསེར་ལས་བྱས་པའི་གདན་བཟང་
པོ་བཤམས་པ་ལ་འདུག་པ་དང། བཙུན་མོ་རིན་པོ་ཆེ་རྒྱལ་པོ་ལེགས་མཐོང་ཆེན་པོ་ག་ལ་བར་སོང་སྟེ་ཕྱིན་ནས། རྒྱལ་པོ་ལེགས་མཐོང་ཆེན་པོའི་རྐང་པ་ལ་མགོ་བོས་ཕྱག་འཚལ་ནས་ཕྱོགས་
གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་བཙུན་མོ་རིན་པོ་ཆེས་རྒྱལ་པོ་ལེགས་མཐོང་ཆེན་པོ་ལ་འདི་སྐད་ཅེས་སྨྲས་སོ། །བུད་མེད་བརྒྱད་ཁྲི་བཞི་སྟོང་འདི་དག་ནི་ལྷའི་ལགས་ཀྱི་

[414A]༄༅། །ལྷ་འདི་དག་ལ་དགྱེས་པ་བསྐྱེད་པ་དང། འཚོ་བའི་སླད་དུ་གཟིགས་སུ་གསོལ། བློན་པོ་རིན་པོ་ཆེ་ལ་སོགས་པ་མཐའི་རྒྱལ་ཕྲན་བརྒྱད་ཁྲི་བཞི་སྟོང་
དང། གླང་པོ་ཆེའི་རྒྱལ་པོ་ཉེ་བའི་གསོ་སྦྱོང་ལ་སོགས་པ་གླང་པོ་ཆེ་བརྒྱད་ཁྲི་བཞི་སྟོང་དང། རྟའི་རྒྱལ་པོ་སྤྲིན་གྱི་ཤུགས་ཅན་ལ་སོགས་པ་རྟ་བརྒྱད་ཁྲི་བཞི་སྟོང་དང། ཤིང་རྟ་
དགའ་དབྱངས་ལ་སོགས་པ་ཤིང་རྟ་བརྒྱད་ཁྲི་བཞི་སྟོང་དང་རྒྱལ་པོའི་ཕོ་བྲང་རྩྭ་ཅན་ལ་སོགས་པ་གྲོང་ཁྱེར་བརྒྱད་ཁྲི་བཞི་སྟོང་དང། ཁང་པ་རྩེག་མ་བ་གམ་ཅན་ལ་སོགས་པ་ཁང་
པ་རྩེག་མ་བརྒྱད་ཁྲི་བཞི་སྟོང་འདི་དག་ནི། ལྷའི་ལགས་ཀྱི་ལྷ་འདི་དག་ལ་དགྱེས་པ་བསྐྱེད་པ་དང། འཚོ་བའི་སླད་དུ་གཟིགས་སུ་གསོལ། སྲིང་མོ་ཁྱོད་སྔོན་ནི་ང་ལ་མཛའ་བཤེས་
བཞིན་བྱེད་ན། ད་ནི་ཁྱོད་ཀྱིས་འགྲན་ཟླར་བྱས་སོ། །དེ་ནས་བཙུན་མོ་རིན་པོ་ཆེས་རྒྱལ་པོ་ལེགས་མཐོང་ཆེན་པོས་སྲིང་མོ་ཞེས་བྱ་བའི་ཚིག་གིས་བོས་པས། དུས་ཏེ་མཆི་མ་ཕྱུང་
ནས་འདི་སྐད་ཅེས་སྨྲས་སོ། །ཇི་ལྟར་ལྷས་བདག་ཅག་ལ་སྲིང་མོ་ཞེས་བཀའ་སྩལ་ཏེ། བོས་པས་ད་ནི་བདག་ཅག་རིང་པོ་མི་ཐོགས་པ་ལ་ལྷ་དང་ཐབས་ཅིག་ཏུ་མི་འགྱུར་ཏེ། བྲལ་བ་
དང། འགྱེས་པ་དང། རྣམ་པར་འབྲལ་བར་འགྱུར་རོ། །དེ་ནས་བཙུན་མོ་རིན་པོ་ཆེས་རྒྱལ་པོ་ལེགས་མཐོང་ཆེན་པོའི་གོས་ཀྱི་མཐའ་མ་ལ་བཟུང་སྟེ། མཆི་མ་གླགས་ནས་འདི་སྐད་

[414B] །ལྷས་བདག་ཅག་ལ་སྔོན་མཛའ་བཤེས་བཞིན་འགྲན་ཟླ་མ་མཆིས་པར་བགྱིས་པ་དེ་ཇི་ལྟ་བུ་ལགས། སྲིང་མོ་ཁྱོད་ཚུར་ཤོག་འདི་སྐད་ཅེས་མི་རྣམས་ནི་ཡུན་ཐུང་ངུར་འཚོ་བ་
སྐྱེས་ནས་མི་འཆི་བ་མེད་ཅིང། ཚེ་རབས་གཞན་དུ་འགྲོ་བར་འགྱུར་བས་དགེ་བ་བྱོས་ཤིག་ཚངས་པར་སྤྱད་པ་ལ་སྤྱོད་ཅིག་ཅེས་སྨྲོས་ཤིག་ལྷ་གང་དག་སྐད་ཅིག་ཐང་ཅིག་ཡུད་ཙམ་
ལ༑ ལྷའི་སྐུ་ཐམས་ཅད་ནས་ཐམས་ཅད་དུ་འཇིག་པར་འགྱུར་ཞིང་མི་དགའ་སྟེ། གང་ལྷའི་བུད་མེད་བརྒྱད་ཁྲི་བཞི་སྟོང་ལ་འདུན་པ་དང། ཆགས་པ་དང། སྡུག་པ་དང། དགྱེས་པ་དང་
ཡིད་དུ་འོང་བར་འགྱུར་བའི་གནས་དེ་ནི་འཚོ་བར་བགྱི་བའི་སླད་དུ་ལྷས་སྤང་བར་མཛད་དུ་གསོལ། གང་དག་ལྷས་བློན་པོ་རིན་པོ་ཆེ་ལ་སོགས་པ་ཁམས་ཀྱི་རྒྱལ་ཕྲན་བརྒྱད་ཁྲི་བཞི་སྟོང་དང་
གླང་པོ་ཆེའི་རྒྱལ་པོ་ཉེ་བའི་གསོ་སྦྱོང་ལ་སོགས་པ་གླང་པོ་ཆེ་བརྒྱད་ཁྲི་བཞི་སྟོང་དང། རྟའི་རྒྱལ་པོ་སྤྲིན་གྱི་ཤུགས་ཅན་ལ་སོགས་པ་རྟ་བརྒྱད་ཁྲི་བཞི་སྟོང་དང། ཤིང་རྟ་དགའ་དབྱངས་ལ་
སོགས་པ་ཤིང་རྟ་བརྒྱད་ཁྲི་བཞི་སྟོང་དང། རྒྱལ་པོའི་ཕོ་བྲང་རྩྭ་ཅན་ལ་སོགས་པ་གྲོང་ཁྱེར་བརྒྱད་ཁྲི་བཞི་སྟོང་དང། ཁང་པ་རྩེག་མ་བ་གམ་ཅན་ལ་སོགས་པ་ཁང་པ་རྩེག་མ་བརྒྱད་ཁྲི་བཞི་སྟོང་
ལ་འདུན་པ་དང། ཆགས་པ་དང། སྡུག་པ་དང། དགྱེས་པ་དང། ཡིད་དུ་འོང་བར་འགྱུར་བའི་གནས་དེ་ལྷ་འཚོ་བར་བགྱི་བའི་སླད་དུ་སྤང་ཞིང་ཡལ་བར་དོར་དུ་གསོལ། དེ་དག་གིས་སྨྲས་པ་

[415A]༄༅། །འདི་ལྟར་བདག་ཅག་ནི་ལྷ་ལ་མཛའ་བཤེས་བཞིན་བགྱིད་དེ་འགྲན་ཟླར་མི་བགྱིད་ན་ལྷས་མི་རྣམས་ནི་ཡུན་ཐུང་ངུར་འཚོ་བ་སྐྱེས་ནས། མི་འཆི་བ་མེད་ཅིང་ཚེ་
རབས་གཞན་དུ་མཆི་བར་འགྱུར་བས་དགེ་བ་བགྱིའོ། །ཚངས་པར་སྤྱོད་པ་སྤྱད་དོ། །ལྷ་གང་དག་སྐད་ཅིག་ཐང་ཅིག་ཡུད་ཙམ་ལ་ལྷའི་སྐུ་ཐམས་ཅད་ནས་ཐམས་ཅད་དུ་འཇིག་པར་
འགྱུར་ཞིང་མི་དགའ་སྟེ། གང་ལྷའི་བུད་མེད་བརྒྱད་ཁྲི་བཞི་སྟོང་ལ་འདུན་པ་དང། ཆགས་པ་དང། སྡུག་པ་དང། དགྱེས་པ་དང། ཡིད་དུ་མཆི་བར་འགྱུར་བའི་གནས་དེ་དག་ལྷ་
འཚོ་བར་བགྱི་བའི་སླད་དུ་སྤང་ཞིང། བཏང་སྙོམས་སུ་མཛད་དུ་གསོལ། གང་དག་ལྷས་བློན་པོ་རིན་པོ་ཆེ་ལ་སོགས་པ་མཐའི་རྒྱལ་ཕྲན་བརྒྱད་ཁྲི་བཞི་སྟོང་དང། གླང་པོ་ཆེའི་རྒྱལ་པོ་
ཉེ་བའི་གསོ་སྦྱོང་ལ་སོགས་པ་གླང་པོ་ཆེ་བརྒྱད་ཁྲི་བཞི་སྟོང་དང། རྟའི་རྒྱལ་པོ་སྤྲིན་གྱི་ཤུགས་ཅན་ལ་སོགས་པ་རྟ་བརྒྱད་ཁྲི་བཞི་སྟོང་དང། ཤིང་རྟ་དགའ་དབྱངས་ལ་སོགས་པ་ཤིང་རྟ་
བརྒྱད་ཁྲི་བཞི་སྟོང་དང། རྒྱལ་པོའི་ཕོ་བྲང་རྩྭ་ཅན་ལ་སོགས་པ་གྲོང་ཁྱེར་བརྒྱད་ཁྲི་བཞི་སྟོང་དང། ཁང་པ་རྩེག་མ་བ་གམ་ཅན་ལ་སོགས་པ་ཁང་པ་རྩེག་མ་བརྒྱད་ཁྲི་བཞི་སྟོང་ལ་འདུན་
པ་དང། ཆགས་པ་དང། སྡུག་པ་དང། དགྱེས་པ་དང། ཡིད་དུ་མཆི་བར་འགྱུར་བའི་གནས་དེ་ལྷ་འཚོ་བར་བགྱི་བའི་སླད་དུ་སྤང་ཞིང་བཏང་སྙོམས་སུ་མཛད་དུ་གསོལ། དེ་ནས་རྒྱལ་

[415B]འདིས་བཏམས་པ་དང། ཆོས་དང་མཐུན་པའི་ཁང་བཟང་དུ་འཛེགས་ཏེ། གསེར་ལས་བྱས་པའི་ཁང་པ་རྩེག་མར་ཞུགས་ནས་
དངུལ་ལས་བྱས་པའི་ཁྲིའི་སྟེང་ན་འདུག་གོ་ཁྲིའི་སྟེང་ན་འདུག་ནས་བྱམས་པ་དང་ལྡན་པའི་སེམས་ཁོན་མེད་པ། འགྲན་ཟླ་མེད་པ་གནོད་པ་མེད་པ། ཡངས་པ་རྒྱ་ཆེན་པོར་གྱུར་པ། ཚད་མེད་
པ༑ ཤིན་ཏུ་བསྒོམས་པས། ཕྱོགས་གཅིག་ཏུ་མོས་ཏེ་ཁྱབ་པར་བྱས་ནས་རྫོགས་པར་བྱས་ཏེ་གནས་སོ། །དེ་བཞིན་དུ་གཉིས་པ་དང། དེ་བཞིན་དུ་གསུམ་པ་དང། དེ་བཞིན་དུ་བཞི་པ་
དང། བླ་དང། འོག་དང། ཐད་ཀར་རྣམ་པ་ཐམས་ཅད་དུ་ཐམས་ཅད་དང་ལྡན་པའི་འཇིག་རྟེན་འདི་བྱམས་པ་དང་ལྡན་པའི་སེམས་ཁོན་མེད་པ། འགྲན་ཟླ་མེད་པ། གནོད་པ་མེད་པ། ཡངས་
པ་རྒྱ་ཆེན་པོར་གྱུར་པ། ཚད་མེད་པ་ཤིན་ཏུ་བསྒོམས་པས་ཕྱོགས་གཅིག་ཏུ་མོས་ཏེ་ཁྱབ་པར་བྱས་ནས་རྫོགས་པར་བྱས་ཏེ་གནས་སོ་།དངུལ་ལས་བྱས་པའི་ཁྲི་ལས་བབས་ནས། གསེར་
ལས་བྱས་པའི་ཁང་པ་རྩེག་མ་ནས་བྱུང་སྟེ། དངུལ་ལས་བྱས་པའི་ཁང་པ་རྩེག་མར་ཞུགས་ནས། གསེར་ལས་བྱས་པའི་ཁྲི་ལ་འདུག་གོ་ཁྲི་ལ་འདུག་ནས་སྙིང་རྗེ་དང་ལྡན་པའི་སེམས་
ཁོ་ན་མེད་པ། འགྲན་ཟླ་མེད་པ། གནོད་པ་མེད་པ། ཡངས་པ་རྒྱ་ཆེན་པོར་གྱུར་པ། ཚད་མེད་པ་ཤིན་ཏུ་བསྒོམས་པས། ཕྱོགས་གཅིག་ཏུ་མོས་ཏེ་ཁྱབ་པར་བྱས་ནས་རྫོགས་པར་

[416A]༄༅། །བྱས་ཏེ་གནས་སོ། །དེ་བཞིན་དུ་གཉིས་པ་དང། དེ་བཞིན་དུ་གསུམ་པ་དང། དེ་བཞིན་དུ་བཞི་པ་དང། སྟེང་དང། འོག་དང་ཐད་ཀར་རྣམ་པ་ཐམས་ཅད་དུ་
ཐམས་ཅད་དང་ལྡན་པའི་འཇིག་རྟེན་འདི་སྙིང་རྗེ་དང་ལྡན་པའི་སེམས་ཁོ་ན་མེད་པ། འགྲན་ཟླ་མེད་པ། གནོད་པ་མེད་པ། ཡངས་པ་རྒྱ་ཆེན་པོར་གྱུར་པ། ཚད་མེད་པ། ཤིན་ཏུ་བསྒོམས་
པས། ཕྱོགས་གཅིག་ཏུ་མོས་ཏེ་ཁྱབ་པར་བྱས་ནས་རྫོགས་པར་བྱས་ཏེ་གནས་སོ། །གསེར་ལས་བྱས་པའི་ཁྲི་ལས་བབས་ཏེ། དངུལ་ལས་བྱས་པའི་ཁང་པ་རྩེག་མ་ནས་བྱུང་སྟེ། བཻ་
ཌཱུརྱ་ལས་བྱས་པའི་ཁང་པ་རྩེག་མར་ཞུགས་ཏེ། ཤེལ་ལས་བྱས་པའི་ཁྲི་ལ་འདུག་གོ་ཁྲི་ལ་འདུག་ནས་དགའ་བ་དང་ལྡན་པའི་སེམས་ཁོན་མེད་པ། འགྲན་ཟླ་མེད་པ། གནོད་པ་མེད་
པ། ཡངས་པ་རྒྱ་ཆེན་པོར་གྱུར་པ། ཚད་མེད་པ་ཤིན་ཏུ་བསྒོམས་པས། ཕྱོགས་གཅིག་ཏུ་མོས་ཏེ་ཁྱབ་པར་བྱས་ནས་རྫོགས་པར་བྱས་ཏེ་གནས་སོ། །དེ་བཞིན་དུ་གཉིས་པ་དང་
དེ་བཞིན་དུ་གསུམ་པ་དང། དེ་བཞིན་དུ་བཞི་པ་དང། སྟེང་དང་འོག་དང། ཐད་ཀར་རྣམ་པ་ཐམས་ཅད་དུ་ཐམས་ཅད་དང་ལྡན་པའི་འཇིག་རྟེན་འདི་དགའ་བ་དང་ལྡན་པའི་སེམས་ཁོ་ན་
མེད་པ། འགྲན་ཟླ་མེད་པ། གནོད་པ་མེད་པ། རྒྱ་ཆེན་པོར་གྱུར་པ་ཚད་མེད་པ་ཤིན་ཏུ་བསྒོམས་པས། ཕྱོགས་གཅིག་ཏུ་མོས་ཏེ་ཁྱབ་པར་བྱས་ནས་རྫོགས་པར་བྱས་ཏེ་གནས་སོ། །

[416B] བཻ་ཌཱུརྱ་ལས་བྱས་པའི་ཁང་པ་རྩེག་མ་ནས་བྱུང་ནས། ཤེལ་ལ་ས་བྱས་པའི་ཁང་པ་རྩེག་མར་ཞུགས་ཏེ། བཻ་ཌཱུརྱ་ལས་བྱས་པའི་ཁྲི་ལ་འདུག་གོ་།ཁྲི་
ལ་འདུག་ནས་བཏང་སྙོམས་དང་ལྡན་པའི་སེམས་ཁོན་མེད་པ། འགྲན་ཟླ་མེད་པ། གནོད་པ་མེད་པ། ཡངས་པ་རྒྱ་ཆེན་པོར་གྱུར་པ། ཚད་མེད་པ་ཤིན་ཏུ་བསྒོམས་པས། ཕྱོགས་གཅིག་ཏུ་
མོས་ཏེ་ཁྱབ་པར་བྱས་ནས་རྫོགས་པར་བྱས་ཏེ་གནས་སོ། །དེ་བཞིན་དུ་གཉིས་པ་དང། དེ་བཞིན་དུ་གསུམ་པ་དང། དེ་བཞིན་དུ་བཞི་པ་དང། སྟེང་དང། འོག་དང། ཐད་ཀར་རྣམ་པ་ཐམས་
ཅད་དུ་ཐམས་ཅད་དང་ལྡན་པའི་འཇིག་རྟེན་འདི་ནི་བཏང་སྙོམས་དང་ལྡན་པའི་སེམས་ཁོན་མེད་པ། འགྲན་ཟླ་མེད་པ། གནོད་པ་མེད་པ། ཡངས་པ་རྒྱ་ཆེན་པོར་གྱུར་པ། ཚད་མེད་པ་ཤིན་
ཏུ་བསྒོམས་པས། ཕྱོགས་གཅིག་ཏུ་མོས་ཏེ་ཁྱབ་པར་བྱས་ནས་རྫོགས་པར་བྱས་ཏེ་གནས་སོ། །དེ་ནས་རྒྱལ་པོ་ལེགས་མཐོང་ཆེན་པོ་ཚངས་པ་བཞི་ལ་གནས་ཤིང་བསྒོམས་ཏེ། དེ་ལན་
མང་དུ་བྱས་པས་འདོད་པ་རྣམས་དང། འདོད་པ་ལ་འདུན་པ་སྤངས་ཏེ། ཚངས་པའི་འཇིག་རྟེན་དུ་བསྐལ་པ་མཉམ་པར་སྐྱེས་པར་གྱུར་ཏོ། །ཀུན་དགའ་བོ། རྒྱལ་པོ་ལེགས་མཐོང་ཆེན་པོ་
འཆི་བའི་ཚེ་འདི་འདྲ་བའི་ཚོར་བ་ཉམས་སུ་མྱོང་སྟེ། དཔེར་ན་སྐྱེས་བུ་སྟོབས་དང་ལྡན་པ། ཁ་ཟས་བཟང་པོ་ཟོས་ནས། དེའི་མོད་ལ་ཁ་ཟས་ཀྱིས་དུབ་པར་གྱུར་པ་བཞིན་ནོ། །ཀུན་དགའ་བོ་

[417A]༄༅། །གྲོང་ཁྱེར་རྩྭ་ཅན་ནས་ཆུ་བོ་དབྱིག་ལྡན་གྱི་བར་དང། ཤིང་སཱ་ལ་ཟུང་གི་ཚལ་གྱི་བར་དང། གྱད་ཀྱིས་དབུ་རྒྱན་བཏགས་པའི་མཆོད་རྟེན་གྱི་བར་དཔག་ཚད་བཅུ་
གཉིས་ཁོ་ར་ཁོར་ཡུག་འདི་དག་ཏུ། དེ་བཞིན་གཤེགས་པའི་སྐུ་ལུས་འཁོར་ལོས་སྒྱུར་བའི་རྒྱལ་པོ་མཛད་པའི་ཚེ། ལན་དྲུག་བཏང་བར་གྱུར་ཅིང། ཀུན་དགའ་བོ། དེར་དེ་བཞིན་གཤེགས་
པ་དགྲ་བཅོམ་པ་ཡང་དག་པར་རྫོགས་པར་སངས་རྒྱས་པའི་བར་དང་ལན་བདུན་ཏེ། ཀུན་དགའ་བོ། ས་ཕྱོགས་དེ་ལས་གང་ཤར་ཕྱོགས་སམ་གང་ལྷོ་ཕྱོགས་སམ། གང་ནུབ་ཕྱོགས་
སམ། གང་བྱང་ཕྱོགས་དག་ཏུ་དེ་བཞིན་གཤེགས་པའི་སྐུ་ལུས་འདོར་བར་འགྱུར་བ་བརྒྱད་པ་ནི་ངས་མ་མཐོང་ངོ། །དེ་ཅིའི་ཕྱིར་ཞེ་ན། སྲིད་པའི་སྲེད་པ་བཅད་ཅིང་འཁོར་བར་སྐྱེ་བ་ཟད་པས་
འདི་ལས་སྲིད་པའི་སྲིད་པ་གཞན་མི་འབྱུང་ངོ། །དེའི་ཚེ་ཚེ་དང་ལྡན་པ་དཔེ་ཅན། བཅོམ་ལྡན་འདས་ཀྱི་སྤྱན་སྔ་ན་འདུག་པ་དང་བཅོམ་ལྡན་འདས་ཀྱིས་ཚེ་དང་ལྡན་པ་དཔེ་ཅན་ལ་
ཀའེ་དགེ་སློང་ངའི་མདུན་ན་མ་འདུག་ཅིག་ཅེས་བཀའ་སྩལ་ཏོ། །དེ་ནས་ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ། བདག་གིས་དགུང་ལོ་
ཉི་ཤུ་ལྷག་གི་བར་དུ་བཅོམ་ལྡན་འདས་ཀྱི་ཞབས་འབྲིང་ཉེ་གནས་བགྱིས་ན། འདི་ལྟར་ཚེ་དང་ལྡན་པ་དཔེ་ཅན་ལ་བཀའ་དག་ཏུ་ཕབ་ཅིང་སྨད་པ་ནི་སྔན་ཆད་བདག་གིས་མ་ཐོས་སོ། །འདི་ལྟར་

[417B] ཚེ་བསྐལ་པ་བརྒྱ་ཕྲག་མང་པོ་ཐུབ་པའི་ལྷ་རྣམས་འདི་སྙམ་དུ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ནི། བརྒྱ་ལམ་ན་རེས་འགའ་ཞིག་ཅི་
ཞིག་ལྟར་འཇིག་རྟེན་འདིར་འབྱུང་སྟེ། དཔེར་ན། མེ་ཏོག་ཨུ་དུམ་ཝཱ་ར་བཞིན་ལ། བཅོམ་ལྡན་འདས་དེ་ཡང་དེང་གི་མཚན་མོའི་གུང་ཐུན་ལ་ཕུང་པོ་ལྷག་མ་མེད་པའི་དབྱིངས་སུ་ཡོངས་སུ་མྱ་
ངན་ལས་འདའ་བར་འགྱུར་ལ། དགེ་སློང་དབང་ཆེ་བར་གྲགས་པ་དེ་ཡང། བཅོམ་ལྡན་འདས་ཀྱི་སྤྱན་སྔ་ན་འདུག་སྟེ། དེས་བདག་ཅག་ལ་རྒྱབ་ཀྱིས་བལྟས་པས། བཅོམ་ལྡན་འདས་ལ་བལྟ་བ་དང་
བསྙེན་བཀུར་བྱ་བའི་ཕྱིར་འགྲོ་བར་མ་ནུས་སོ་ཞེས་འཕྱ་བར་བྱེད། སྨོད་པར་བྱེད། ཁ་ཟེར་བར་བྱེད་དོ། །བཙུན་པ་བཅོམ་ལྡན་འདས། ལྷ་ཇི་སྙེད་ཅིག་མཆིས་མཁྱེན་པར་མཛད་དུ་གསོལ། ཀུན་
དགའ་བོ། ཇི་ཙམ་གྲོང་ཁྱེར་རྩྭ་ཅན་ནས་ཆུ་བོ་དབྱིག་ལྡན་གྱི་བར་དང། ཇི་ཙམ་ཤིང་སཱ་ལ་ཟུང་གི་ཆལ་གྱི་བར་ནས་གྱད་ཀྱིས་དབུ་རྒྱན་བཏགས་པའི་མཆོད་རྟེན་གྱི་བར་དཔག་ཚད་བཅུ་གཉིས་
ཁོར་ཁོར་ཡུག་ཏུ་དབང་ཆེ་བ། དབང་ཆེ་བར་གྲགས་པའི་ལྷ་རྣམས་ཀྱིས། མ་ཁྱབ་ཅིང་མ་གང་བ་ཅུང་ཟད་ཀྱང་མེད་དེ། ཆུང་ངུ་ན་འཁར་བ་གཟུགས་པའི་ཁྱོན་ཙམ་ཡང་མེད་དོ། །དགེ་སློང་
རྣམས་ཐེ་ཚོམ་སྐྱེས་ནས། ཐེ་ཚོམ་ཐམས་ཅད་གཅོད་པ་སངས་རྒྱས་བཅོམ་ལྡན་འདས་ལ་ཞུས་པ། བཙུན་པ་ཅི་ལགས། ཚེ་དང་ལྡན་པ་དཔེ་ཅན་འདི་ལས་ཅི་ཞིག་བགྱིས་ན། དབང་ཆེ་བར་

[418A]༄༅། །གྲགས་པར་གྱུར། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དགེ་སློང་དཔེ་ཅན་འདིས་ལས་ཚོགས་རྙེད་པ། རྐྱེན་ཡོངས་སུ་བསྒྱུར་བ། འོད་པ་
བཞིན་ཉེ་བར་གནས་པ་གདོན་མི་ཟ་བར་འབྱུང་བར་འགྱུར་བའི་ལས་བྱས་ཤིང་བསགས་པ་དག་ནི། དགེ་སློང་དཔེ་ཅན་གྱིས་ལས་བྱས་ཤིང་བསགས་པ་གཞན་སུ་ཞིག་གིས་མྱོང་བར་འགྱུར་
དགེ་སློང་དག་ལས་བྱས་ཤིང་བསགས་པ་ནི། ཕྱི་རོལ་གྱིས་སའི་ཁམས་ལ་རྣམ་པར་སྨིན་པར་མི་འགྱུར། ཆུའི་ཁམས་ལ་རྣམ་པར་སྨིན་པར་མི་འགྱུར། མེའི་ཁམས་ལ་རྣམ་པར་
སྨིན་པར་མི་འགྱུར། རླུང་གི་ཁམས་ལ་རྣམ་པར་སྨིན་པར་མི་འགྱུར་ཏེ། འདི་ལྟར་ལས་དགེ་བ་དང། མི་དགེ་བ་བྱས་ཤིང་བསགས་པ་དག་ནི་ཟིན་པའི་ཕུང་པོ་དང། ཁམས་དང། སྐྱེ་
མཆེད་རྣམས་ལ་རྣམ་པར་སྨིན་པར་འགྱུར་ཏེ། ལས་རྣམས་བསྐལ་པ་བརྒྱར་ཡང་ནི། །ཆུད་མི་ཟ་བའང་ཚོགས་དང་དུས། །རྙེད་ན་ལུས་ཅན་རྣམས་ལ་ནི། །འབྲས་བུ་དག་ཏུ་འགྱུར་བ་
ཡིན། །དགེ་སློང་དག་བསྐལ་པ་བཟང་པོ་འདི་ཉིད་ལ། སྐྱེ་དགུ་རྣམས་ཀྱི་ཚེ་ལོ་ཉི་ཁྲི་ཐུབ་པ་ན། སྟོན་པ་འོད་སྲུང་ཞེས་བྱ་བ་རིག་པ་དང་ཞབས་སུ་ལྡན་པ། བདེ་བར་གཤེགས་པ། འཇིག་
རྟེན་མཁྱེན་པ། བླ་ན་མེད་པ། སྐྱེས་བུ་འདུལ་བའི་ཁ་ལོ་སྒྱུར་བ། ལྷ་དང་མི་རྣམས་ཀྱི་སྟོན་པ། སངས་རྒྱས་བཅོམ་ལྡན་འདས་འཇིག་རྟེན་དུ་བྱུང་སྟེ། ཡུལ་ཝཱ་ར་ཎཱ་སི་གྲོང་ཁྱེར་དྲང་

[418B]པ་དེའི་ཚེ། དེའི་གསུང་རབ་ལ་རབ་ཏུ་བྱུང་བར་གྱུར་ཏོ། །ཇི་ཙམ་དུས་གཞན་ཞིག་ན་དེ་དགེ་སྐོས་ཀྱི་རེས་བབ་པ་དང། དགེ་སློང་རྣམས་སྔ་
དྲོའི་དུས་ཀྱི་ཚེ། ཤམ་ཐབས་བགོས། ལྷུང་བཟེད་དང་ཆོས་གོས་ཐོགས་ཏེ། ཡུལ་ཝཱ་ར་ཎཱ་སིར་བསོད་སྙོམས་ཀྱི་ཕྱིར་ཞུགས་པ་དང་དགུན་གྱི་དུས་སུ་དུས་མ་ཡིན་པར་སྤྲིན་ཆེན་པོ་ལས་ཆར་
བབ་པར་གྱུར་པ་དང། དེས་བསམས་པ། ཚངས་པ་མཚུངས་པར་སྤྱོད་པ་རྣམས་དུས་མ་ཡིན་པའི་ཆར་བབ་པས་གཤེར་ནས་གྲང་བས་ཉེན་ཏེ་འོངས་པས་མེ་བུད་པར་བྱའོ་སྙམ་སྟེ། དེས་
བསྲོ་ཁང་དུ་ཞུགས་ནས་མེ་བུས་ཏེ། ཁྱམས་ཁོ་ར་ཁོར་ཡུག་ཏུ་གཟར་ཐག་བྲེས་ནས་གཙུག་ལག་ཁང་གི་སྒོ་ན་སླར་འོང་བ་ལྟ་ཞིང་འདུག་གོ་ཇི་ཙམ་ན་དགེ་སློང་རྣམས་སླར་འོང་བ་དང། དེ་ནས་
བསྲོ་ཁང་དུ་སྟན་བཏིང་ངོ། །དགེ་སློང་དེ་དག་གིས་རང་རང་གི་ཆོས་གོས་གཞན་ལ་བྱིན་ནས། གང་ཆར་གྱིས་གཤེར་བ་དེ་དག་གཟར་ཐག་ལ་གཟར་ཏོ། །དེ་ནས་དགེ་སློང་དེ་དག་བསྲོ་ཁང་དུ་ཞུགས་ཏེ་
མེ་ལ་བསྐོར་ནས་མེ་འདེ་ཞིང་འདུག་པ་དང། ཇི་ཙམ་ན་གྲང་བ་མེད་པར་གྱུར་ཏེ། དེ་དག་མེའི་འོད་ཚ་ནས་རྒྱབ་ཀྱིས་ཕྱོགས་ཏེ་འདུག་གོ་དེ་ནས་དགེ་སྐོས་དེ་དད་པ་སྐྱེས་ནས། དགེ་སློང་དེ་རྣམས་
ཀྱི་རྐང་པ་ལ་ཕྱག་འཚལ་ཏེ་སྨོན་ལམ་བྱ་བར་བརྩམས་པ། གང་བདག་གིས་ཚངས་པར་སྤྱོད་པ་འདི་དག་གྲང་བས་ཉེན་པའི་སྐྱབས་བྱས་པའི་དགེ་བའི་རྩ་བ་འདིས། གང་སུ་དག་ཡང་དག་པར་རྫོགས་

[419A]༄༅། །པའི་སངས་རྒྱས་འོད་སྲུང་གིས་བྲམ་ཟེའི་ཁྱེའུ་བླ་མ་ཞེས་བྱ་བ་ལ། བྲམ་ཟེའི་ཁྱེའུ་སྐྱེ་དགུའི་ཚེ་ལོ་བརྒྱ་ཐུབ་པའི་ཚེ། དེ་བཞིན་གཤེགས་པ་དགྲ་བཅོམ་པ་
ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ཞེས་བྱ་བར་འགྱུར་རོ། །ཞེས་ལུང་བསྟན་པ་ཐོབ་པ་དེའི་བསྟན་པ་ལ། བདག་རབ་ཏུ་བྱུང་ནས་ཉོན་མོངས་པ་ཐམས་ཅད་རབ་ཏུ་
སྤངས་ཏེ། དགྲ་བཅོམ་པ་མངོན་སུམ་དུ་བྱས་ནས། ཇི་ལྟར་དེ་དག་གིས་མེའི་འོད་འདི་མི་བཟོད་པ་དེ་བཞིན་དུ། བདག་གི་གཟི་བརྗིད་ལ་ལྷ་རྣམས་ཀྱིས་ཀྱང་མི་བཟོད་པར་གྱུར་ཅིག་
ཅེས་དེ་སྐད་སྨོན་ལམ་བཏབ་པའི་དབང་གིས་འདི་ངའི་བསྟན་པ་ལ་རབ་ཏུ་བྱུང་སྟེ། ཉོན་མོངས་པ་ཐམས་ཅད་སྤངས་ནས་དགྲ་བཅོམ་པ་ཉིད་མངོན་སུམ་དུ་བྱས་ཏེ། དབང་ཆེ་བར་གྲགས་
པའི་ལྷ་རྣམས་ཀྱིས་ཀྱང་གཟི་བརྗིད་ཟིལ་གྱིས་གནོན་མི་ནུས་སོ། །དེ་ནས་ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་བཅོམ་ལྡན་
འདས་འདས་པའི་འོག་ཏུ་བཅོམ་ལྡན་འདས་ཀྱི་སྐུ་གདུང་ལ། བདག་ཅག་གིས་མཆོད་པ་ཇི་སྙེད་ཅིག་བརྩོན་པར་བགྱི་ལགས། ཀུན་དགའ་བོ་ཁྱོད་སྙིང་ལས་ཆུང་ངུར་གྱིས་ཤིག་
འདི་ནི་བྲམ་ཟེ་དང་ཁྱིམ་བདག་དད་པ་ཅན་དག་བསྒྲུབ་པར་འགྱུར་རོ། །བཙུན་པ། བྲམ་ཟེ་དང་ཁྱིམ་བདག་དད་པ་ཅན་དག་གིས་འདི་ལ་ཇི་ལྟར་བསྒྲུབ་པར་བགྱིད་ལགས། ཀུན་

[419B] འདི་ལྟ་སྟེ། འཁོར་ལོས་སྒྱུར་བའི་རྒྱལ་པོ་ལ་བྱ་བ་བཞིན་དུ་བྱེད་དོ། །བཙུན་པ་འཁོར་ལོས་སྒྱུར་བའི་རྒྱལ་པོ་ལ་ཇི་ལྟར་བགྱིད་ལགས། ཀུན་དགའ་བོ། འཁོར་ལོས་སྒྱུར་བའི་
རྒྱལ་པོ་ནི། ལུས་ཤིང་བལ་གྱི་འདའ་བས་དཀྲི་ཞིང། ཤིང་བལ་གྱི་འདའ་བས་དཀྲིས་ནས་རས་ཟུང་ལྔ་བརྒྱས་གཡོག་པར་བྱ། རས་ཟུང་ལྔ་བརྒྱས་གཡོགས་ཏེ་ལྕགས་ཀྱི་སྒྲོམ་དུ་བཅུག་
ནས་འབྲུ་མར་གྱིས་བཀང་སྟེ། སྟེང་ནས་ལྕགས་ཀྱི་ཁ་གབ་གཉིས་ཀྱིས་བཀབ་ནས། དྲི་ཞིམ་པོའི་ཤིང་ཐམས་ཅད་སྤུངས་ཏེ། དེས་བསྲེགས་ནས་མེ་དེ་དག་འོ་མས་བསད་དེ། དེའི་རུས་པ་
གསེར་གྱི་བུམ་པའི་ནང་དུ་བཅུག་ནས་ལམ་པོ་ཆེའི་གཞི་མདོར་རུས་པའི་མཆོད་རྟེན་བརྩིགས་ནས་གདུགས་དང། རྒྱལ་མཚན་དང། བ་དེན་བཙུགས་ཏེ། དྲི་དང། ཕྲེང་བ་དང། བདུག་
པ་དང། ཕྱེ་མ་དང། རོལ་མོའི་སྒྲས་བཀུར་སྟིར་བྱེད། བླ་མར་བྱེད། རི་མོར་བྱེད། མཆོད་པར་བྱེད་ཅིང། དུས་སྟོན་ཆེན་པོ་ཡང་བྱེད་དོ། །ཀུན་དགའ་བོ། འཁོར་ལོས་སྒྱུར་བའི་
རྒྱལ་པོ་ལ་བྱ་བ་དེ་བཞིན་དུ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ལ་དེ་བས་ཀྱང་ལྷག་པར་བྱའོ། །ཀུན་དགའ་བོ་སོང་ལ། གྲོང་ཁྱེར་རྩྭ་ཅན་གྱི་གྱད་རྣམས་ལ་
གནས་འཇོག་དག་ཁྱེད་ཀྱི་སྟོན་པ་ནི་དེང་གི་མཚན་མོའི་གུང་ཐུན་ལ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདའ་བར་འགྱུར་བས། གྱད་ཁྱེད་ཀྱི་བྱ་བ་

[420A]༄༅། །དང། བསྒྲུབ་པ་དག་དེར་བྱོས་ལ། ད་ཕྱིན་ཆད་གྲོང་གི་ཉེ་འཁོར་བ་བདག་ཅག་གི་སྟོན་པ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་
ཡོངས་སུ་མྱ་ངན་ལས་འདས་ཏེ། བདག་ཅག་གིས་དེ་ལ་བལྟ་བ་དང་བསྙེན་བཀུར་བྱ་བའི་ཕྱིར་འགྲོ་མ་ནུས་སོ། །ཞེས་འགྱོད་པར་མ་བྱེད་ཅིག་ཅེས་སྨྲོས་ཤིག་བཀའ་བཞིན་འཚལ་
ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ཀྱི་ལྟར་མཉན་ནས། སྣམ་སྦྱར་བླངས་ཏེ་དགེ་སློང་གཞན་དག་དང། ཕྱི་བཞིན་འབྲང་བའི་དགེ་སྦྱོང་དང་བཅས་ཏེ། གྲོང་ཁྱེར་
རྩྭ་ཅན་གྱི་གྱད་རྣམས་ཀྱི་འདུན་ཁང་ག་ལ་བར་སོང་སྟེ་ཕྱིན་པ་དང། དེའི་ཚེ་གྲོང་ཁྱེར་རྩྭ་ཅན་གྱི་གྱད་རྣམས་ཀྱི་འདུན་ཁང་ན་གྱད་ལྔ་བརྒྱ་ཙམ་ཞིག་བྱ་བ་དག་ཅིག་གི་དོན་དུ་འདུས་ཤིང་
འདུག་པར་གྱུར་ཏོ། །དེ་ནས་ཚེ་དང་ལྡན་པ་ཀུན་དགའ་བོས་རྩྭ་ཅན་གྱི་གྱད་རྣམས་ལ་འདི་སྐད་ཅེས་སྨྲས་སོ། །ཀྱེ་གྲོང་ཁྱེར་རྩྭ་ཅན་གྱི་གྱད་ཀྱི་འཁོར་མང་པོ་ཚོགས་ཤིང་འདུས་པ། ཤེས་
ལྡན་གནས་འཇོག་དག་ཉོན་ཅིག་སྟོན་པ་ནི་དེང་གི་མཚན་མོའི་གུང་ཐུན་འདི་ལ། ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདའ་བར་འགྱུར་
བས། གྱད་ཁྱེད་ཀྱི་བྱ་བ་དང། བསྒྲུབ་པ་དག་དེར་བྱོས་ལ། ད་ཕྱིན་ཆད་གྲོང་གི་ཉེ་འཁོར་བ་བདག་ཅག་གི་སྟོན་པ། ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་

[420B] བདག་ཅག་གིས་དེ་ལ་བལྟ་བ་དང། བསྙེན་བཀུར་བྱ་བའི་ཕྱིར་འགྲོ་མ་ནུས་སོ། །ཞེས་འགྱོད་པར་མ་བྱེད་ཅིག་དེ་ནས་གྲོང་ཁྱེར་རྩྭ་ཅན་གྱི་གྱད་རྣམས་ཀྱིས་ཚེ་
དང་ལྡན་པ་ཀུན་དགའ་བོའི་ལྟར་མཉན་ནས། དེ་དག་གིས་བུ་དང་ཆུང་མ་དང། བྲན་ཕོ་དང། བྲན་མོ་དང། ལས་བྱེད་པ་དང། ཞོ་ཤས་འཚོ་བ་དང། དེ་དག་གི་མཛའ་བཤེས་དང། ཉེ་
དུ་དང། བློན་པོ་དང། སྣག་གི་གཉེན་མཚམས་རྣམས་གྲོང་ཁྱེར་རྩྭ་ཅན་ནས་བྱུང་སྟེ། ཤིང་སཱ་ལ་ཟུང་གི་ཚལ་ག་ལ་བར་སོང་སྟེ་ཕྱིན་ནས། བཅོམ་ལྡན་འདས་ཀྱི་ཞབས་གཉིས་ལ་མགོ་
བོས་ཕྱག་འཚལ་ཏེ། ཕྱོགས་གཅིག་ཏུ་འདུག་པ་དང། གྲོང་ཁྱེར་རྩྭ་ཅན་གྱི་གྱད་རྣམས་ལ་བཅོམ་ལྡན་འདས་ཀྱིས་ཆོས་དང་ལྡན་པའི་གཏམ་གྱིས་ཡང་དག་པར་བསྟན། ཡང་དག་པར་
འཛིན་དུ་འཇུག་ཡང་དག་པར་གཟེངས་བསྟོད། ཡང་དག་པར་རབ་ཏུ་དགའ་བར་མཛད་དོ། །དེ་ནས་གྲོང་ཁྱེར་རྩྭ་ཅན་གྱི་གྱད་གཙོ་བོ་གཙོ་བོ་དག་སྟན་ལས་ལངས་ནས་བླ་གོས་ཕྲག་པ་
གཅིག་ཏུ་གཟར་ཏེ། བཅོམ་ལྡན་འདས་ག་ལ་བ་དེར་ལོགས་སུ་ཐལ་མོ་སྦྱར་བ་བཏུད་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་བདག་ཅག་ནི་འདི་ལྟར་གྲོང་ཁྱེར་རྩྭ་
ཅན་གྱི་གྱད་ཅེས་བགྱི་བ་ལགས་ཏེ། སངས་རྒྱས་དང། ཆོས་དང་དགེ་སློང་གི་དགེ་འདུན་ལ་སྐྱབས་སུ་མཆི་སྟེ། བསླབ་པའི་གཞི་རབ་ཏུ་གཟུང་བར་བགྱིའོ། །དེ་ནས་ཚེ་དང་ལྡན་པ་ཀུན་

[421A]༄༅། །དགའ་བོ་འདི་སྙམ་དུ་སེམས་ཏེ། གལ་ཏེ་གྲོང་ཁྱེར་རྩྭ་ཅན་གྱི་གྱད་རྣམས་རེ་རེ་ནས། བཅོམ་ལྡན་འདས་ཀྱི་སྤྱན་སྔར་འདུག་སྟེ། དགེ་བསྙེན་གྱི་སོ་སོར་བཤགས་
པར་བྱ། གྲོང་ཁྱེར་རྩྭ་ཅན་གྱི་གྱད་རྣམས་ནམ་ཕྱེད་ན་སླར་ཡང་འགྲོ་དགོས་ཏེ། སོ་སོར་བཤགས་པར་མི་འགྱུར་བས་མ་ལ་བདག་གིས་བཅོམ་ལྡན་འདས་ཀྱི་སྤྱན་སྔར་འདུག་སྟེ། གྲོང་ཁྱེར་
རྩྭ་ཅན་གྱི་གྱད་རྣམས་དགེ་བསྙེན་གྱི་སོ་སོར་བཤགས་པ་གཅིག་ཅར་གདོན་པར་བྱའོ་སྙམ་མོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ང་བཞི་པ། དེ་ནས་ཚེ་དང་
ལྡན་པ་ཀུན་དགའ་བོ་སྟན་ལས་ལངས་ཏེ། བླ་གོས་ཕྲག་པ་གཅིག་ཏུ་གཟར་ནས་བཅོམ་ལྡན་འདས་ག་ལ་བ་དེར་ལོགས་སུ་ཐལ་མོ་སྦྱར་བ་བཏུད་དེ། བཅོམ་ལྡན་འདས་ལ་འདི་
སྐད་ཅེས་གསོལ་ཏོ། །བཙུན་པ། འདི་ལྟར་གྲོང་ཁྱེར་རྩྭ་ཅན་གྱི་གྱད་རྣམས་དང། དེ་དག་གི་བུ་དང། ཆུང་མ་དང། བྲན་ཕོ་དང་བྲན་མོ་དང། ལས་བྱེད་པ་དང། ཞོ་ཤས་འཚོ་
བ་དང། མཛའ་བོ་དང། བློན་པོ་དང། ཉེ་དུ་དང། སྣག་གི་གཉེན་མཚམས་འདི་རྣམས་སངས་རྒྱས་དང། ཆོས་དང། དགེ་འདུན་ལ་སྐྱབས་སུ་མཆི་སྟེ། བསླབ་པའི་གཞི་རབ་
ཏུ་འཛིན་ཏུ་སྩལ་བར་བགྱིའོ། །དེ་ནས་ཚེ་དང་ལྡན་པ་ཀུན་དགའ་བོ། གྲོང་ཁྱེར་རྩྭ་ཅན་གྱི་གྱད་དེ་དག་དང། བཅོམ་ལྡན་འདས་ཀྱི་སྤྱན་སྔར་འདུག་སྟེ། དེའི་མཚན་མོའི་གུང་ཐུན་

[421B] །དེ་ནས་གྲོང་ཁྱེར་རྩྭ་ཅན་གྱི་གྱད་རྣམས། བཅོམ་ལྡན་འདས་ཀྱིས་གསུངས་པ་ལ་མངོན་པར་དགའ་སྟེ། རྗེས་སུ་ཡི་རང་ནས་
བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ནས། བཅོམ་ལྡན་འདས་ཀྱི་སྤྱན་སྔ་ནས་སོང་ངོ། །གང་གི་ཚེ་བྱང་ཆུབ་སེམས་དཔའ་དགའ་ལྡན་གྱི་གནས་ན་བཞུགས་
པའི་ཚེ། གཟིགས་པ་ལྔས་གཟིགས་ཏེ། འདོད་པ་ན་སྤྱོད་པའི་ལྷ་དྲུག་ལ་ལན་གསུམ་དུ་སྦྱང་བ་མཛད་ནས་གླང་པོ་ཆེ་ལྟར་བསྟན་ཏེ་ཡུམ་གྱི་ལྷུམས་སུ་ཞུགས་པ་དེའི་ཚེ། ལྷའི་དབང་
པོ་བརྒྱ་བྱིན་གྱིས། དྲི་ཟའི་རྒྱལ་པོ་རབ་དགའ་ལ་འདི་སྐད་ཅེས་སྨྲས་སོ། །རབ་དགའ། ཤེས་པར་གྱིས་ཤིག་བཅོམ་ལྡན་འདས་དགའ་ལྡན་གྱི་གནས་ན་བཞུགས་པ་གཟིགས་པ་ལྔས་
གཟིགས་ཏེ། འདོད་པ་ན་སྤྱོད་པའི་ལྷ་དྲུག་ལ་ལན་གསུམ་དུ་སྦྱང་བ་མཛད་ནས། གླང་པོ་ཆེ་ལྟར་བསྟན་ཏེ་ཡུམ་གྱི་ལྷུམས་སུ་ཞུགས་ཀྱི་དེ་བསྲུང་བར་བྱ་བའི་ཕྱིར་འདོང་ངོ། །དེས་
སྨྲས་པ། ཁོ་བོ་ནི་རེ་ཞིག་གླུ་དབྱངས་ལེན་གྱི། ཀོའུ་ཤི་ཀ་སོང་ཞིག་གང་གི་ཚེ་བྱང་ཆུབ་སེམས་དཔའ་ཡུམ་གྱི་ལྷུམས་ནས་བྱུང་བ་དེའི་ཚེ་ཡང་ལྷའི་དབང་པོ་བརྒྱ་བྱིན་གྱིས་དྲི་ཟའི་
རྒྱལ་པོ་རབ་དགའ་ལ་འདི་སྐད་ཅེས་སྨྲས་སོ། །རབ་དགའ། ཤེས་པར་གྱིས་ཤིག་བཅོམ་ལྡན་འདས་བྱང་ཆུབ་སེམས་དཔའ་ཡུམ་གྱི་ལྷུམས་ནས་བྱུང་གི་དེའི་ཞལ་ཏ་དང་

[422A]༄༅། །གཡོག་བྱ་བའི་ཕྱིར་འདོང་ངོ། །དེས་སྨྲས་པ། ཁོ་བོ་ནི་རེ་ཞིག་གླུ་དབྱངས་ལེན་གྱི། ཀོའུ་ཤི་ཀ་སོང་ཞིག་གང་གི་ཚེ་བཅོམ་ལྡན་འདས་བྱང་ཆུབ་སེམས་
དཔའ་གཞོན་ནུས་རོལ་ཅིང་རོལ་བ་དེའི་ཚེ་ཡང་ལྷའི་དབང་པོ་བརྒྱ་བྱིན་གྱིས། དྲི་ཟའི་རྒྱལ་པོ་རབ་དགའ་ལ་འདི་སྐད་ཅེས་སྨྲས་སོ་།རབ་དགའ། ཤེས་པར་གྱིས་ཤིག་བཅོམ་ལྡན་
འདས་བྱང་ཆུབ་སེམས་དཔའ་གཞོན་ནུ་རོལ་པས་རོལ་ཅིང་བཞུགས་ཀྱི་དེ་ལ་བདག་ཅག་གིས་བསྙེན་བཀུར་བྱ་བའི་ཕྱིར་འདོང་ངོ། །དེས་སྨྲས་པ། ཁོ་བོ་ནི་རེ་ཞིག་གླུ་དབྱངས་ལེན་
པས་ཀོའུ་ཤི་ཀ་སོང་ཞིག་གང་གི་ཚེ་བྱང་ཆུབ་སེམས་དཔའ་རྒ་བ་དང། ན་བ་དང། འཆི་བ་གཟིགས་ནས་ཐུགས་བྱུང་སྟེ། དཀའ་ཐུབ་ཀྱི་ནགས་ཚལ་ན་བཞུགས་སོ། །གང་གི་ཚེ་དཀའ་
པ་སྤྱད་ནས་དཀའ་ཐུབ་ལས་བཞེངས་པ་དེའི་ཚེ་གྲོང་བའི་བུ་མོ་དགའ་མོ་དང། དགའ་སྟོབས་མས་ལན་བཅུ་དྲུག་ཏུ་ཉིང་ཁུར་བྱས་པའི་འོ་ཐུག་སྦྲང་རྩི་ལྟར་མངར་བ་གསོལ་ནས། ཅི་
བདེར་དབུགས་རྔུབ་པ་དང། ཅི་བདེར་དབུགས་འབྱུང་བ་དང། ཅི་བདེར་འབྲས་ཆན་དང། ཟན་དྲོན་གྱི་ཞལ་ཟས་རགས་པ་གསོལ་ཞིང། སྐུ་ཏིལ་མར་དང། མར་སར་གྱིས་བྱུག་ནས་ཆུ་
འཇམ་པོས་སྐུ་འཁྲུ་བར་མཛད་པ་དེའི་ཚེ། དེ་ནས་ལྷའི་དབང་པོ་བརྒྱ་བྱིན་གྱིས། དྲི་ཟའི་རྒྱལ་པོ་རབ་དགའ་ལ་འདི་སྐད་ཅེས་སྨྲས་སོ། །རབ་དགའ། ཤེས་པར་གྱིས་ཤིག་བཅོམ་

[422B] ན་བ་དང་འཆི་བ་གཟིགས་ཏེ་ཐུགས་བྱུང་ནས། དཀའ་ཐུབ་ཀྱི་ནགས་ཚལ་དུ་ཞུགས་ནས་དཀའ་བ་སྤྱོད་དོ། །གང་གི་ཚེ་གྲོང་བའི་བུ་མོ་དགའ་མོ་
དང། དགའ་སྟོབས་མས་ལན་བཅུ་དྲུག་ཏུ་ཉིང་ཁུར་བྱས་པའི་འོ་ཐུག་སྦྲང་རྩི་ལྟར་མངར་བ་གསོལ་ནས། ཅི་བདེར་དབུགས་རྔུབ་པ་དང་ཅི་བདེར་དབུགས་འབྱུང་བ་དང། ཅི་བདེར་འབྲས་
ཆན་དང། ཟན་དྲོན་གྱི་ཞལ་ཟས་རགས་པ་གསོལ་ཞིང། སྐུ་ཏིལ་མར་དང་མར་སར་གྱིས་བྱུགས་ནས་ཆུ་འཇམ་པོས་སྐུ་འཁྲུ་བར་མཛད་ཀྱི་དེ་ལ་བསྙེན་བཀུར་བྱ་བའི་ཕྱིར་འདོང་ངོ། །དེས་
སྨྲས་པ། ཁོ་བོ་ནི་རེ་ཞིག་གླུ་དབྱངས་ལེན་གྱི། ཀོའུ་ཤི་ཀ་སོང་ཞིག་གང་གི་ཚེ་བཅོམ་ལྡན་འདས་ཀྱིས་བདུད་འབྱུང་པོའི་འཁོར་བྱེ་བ་ཕྲག་སུམ་ཅུ་རྩ་དྲུག་བཏུལ་ཏེ། བླ་ན་མེད་པའི་
ཡེ་ཤེས་ཐུགས་སུ་ཆུད་པ་དེའི་ཚེ། ཚངས་པས་གསོལ་ཏེ། ཡུལ་ཝཱ་ར་ཎཱ་སིར་གཤེགས་ནས་ལན་གསུམ་དུ་བཟླས་ཏེ། ཆོས་ཀྱི་འཁོར་ལོ་རྣམ་པ་བཅུ་གཉིས་སུ་བསྐོར་ནས་དེའི་ཚེ་
བཅོམ་ལྡན་འདས་ཀྱིས་ཕྱོགས་གང་དང། གང་དག་ན་གྲོང་དང་གྲོང་ཁྱེར་དང། ཡུལ་འཁོར་དང། རྒྱལ་པོའི་ཕོ་བྲང་འཁོར་དང། ལྗོངས་དེ་དང། དེ་དག་ཏུ་གདུལ་བ་རྣམས་
བཏུལ་ཏེ། གྲོང་ཁྱེར་རྩ་ཅན་དུ་གཤེགས་ནས་ཐ་མའི་གཟིམས་མལ་དུ་ཞུགས་པ་དེའི་ཚེ། ལྷའི་དབང་པོ་བརྒྱ་བྱིན་གྱིས་དྲི་ཟའི་རྒྱལ་པོ་རབ་དགའ་ལ་འདི་སྐད་ཅེས་སྨྲས་སོ། །དྲི་ཟའི་

[423A]༄༅། །རྒྱལ་པོ་ཤེས་པར་གྱིས་ཤིག་བཅོམ་ལྡན་འདས་ཀྱིས་བདུད་འབྱུང་པོའི་འཁོར་བྱེ་བ་ཕྲག་སུམ་ཅུ་རྩ་དྲུག་བཏུལ་ཏེ། བླ་ན་མེད་པའི་ཡེ་ཤེས་ཐུགས་སུ་
ཆུད་ནས་ཚངས་པས་གསོལ་ཏེ། ཡུལ་ཝཱ་ར་ཎཱ་སིར་གཤེགས་ནས་ལན་གསུམ་དུ་བཟླས་ཏེ། ཆོས་ཀྱི་འཁོར་ལོ་རྣམ་པ་བཅུ་གཉིས་སུ་བསྐོར་ནས། དེའི་ཚེ་ཕྱོགས་གང་དང། གང་
དག་ན་གྲོང་དང། གྲོང་ཁྱེར་དང། ཡུལ་འཁོར་དང། རྒྱལ་པོའི་ཕོ་བྲང་འཁོར་དང། ལྗོངས་དེ་དང། དེ་དག་ཏུ་གདུལ་བ་རྣམས་བཏུལ་ཏེ། གྲོང་ཁྱེར་རྩྭ་ཅན་དུ་གཤེགས་ནས་ཐ་
མའི་གཟིམས་མལ་དུ་ཞུགས་ཀྱི། དེ་ལ་ཆོས་མཉན་པའི་ཕྱིར་དེར་འདོང་བར་བྱའོ། །དེས་སྨྲས་པ། ཁོ་བོ་ནི་རེ་ཞིག་གླུ་དབྱངས་ལེན་གྱི། ཀོའུ་ཤི་ཀ་སོང་ཞིག། དེ་ནས་ཡང་ལྷའི་
དབང་པོ་བརྒྱ་བྱིན་གྱིས། དྲི་ཟའི་རྒྱལ་པོ་རབ་དགའ་ལ་འདི་སྐད་ཅེས་སྨྲས་སོ། །རབ་དགའ། ཤེས་པར་གྱིས་ཤིག་བཅོམ་ལྡན་འདས་ཐ་མའི་གཟིམས་མལ་དུ་ཞུགས་ཏེ། ཡོངས་
སུ་མྱ་ངན་ལས་འདའ་བར་འགྱུར་གྱི། །དེ་ལ་བདག་ཅག་བསྙེན་བཀུར་བའི་ཕྱིར་འདོང་ངོ། །དེས་སྨྲས་པ། ཁོ་བོ་རེ་ཞིག་གླུ་དབྱངས་ལེན་གྱི། ཀོའུ་ཤི་ཀ་སོང་ཞིག་བཅོམ་ལྡན་འདས་
ཀྱིས་དགོངས་པ། ཀུན་ཏུ་རྒྱུ་རབ་བཟང་ནི་ངས་གདུལ་བར་རུང་ན་དྲི་ཟའི་རྒྱལ་པོ་རབ་དགའ་ནི་གདུལ་བར་དཀའ་སྟེ། ཉན་ཐོས་ཀྱིས་གདུལ་བྱ་ལ་ནི། དེ་བཞིན་གཤེགས་པས་

[423B] སངས་རྒྱས་ཀྱིས་གདུལ་བ་ནི་ཉན་ཐོས་ཀྱིས་འདུལ་མི་ནུས་པས། དེ་ལྟ་བས་ན་དེ་བཞིན་གཤེགས་པས་གདུལ་བར་བྱ་བར་མཁྱེན་པ་ནི། བླ་ན་མེད་དེ། མ་ལ་འདི་
བདག་གིས་གདུལ་བར་བྱ་གོར་མ་ཆག་སྙམ་དུ་དགོངས་ནས། ཇི་ལྟར་ཐུགས་མཉམ་པར་སྙོམས་པར་ཞུགས་ན། ཐ་མའི་གཟིམས་མལ་དུ་སྤྲུལ་པ་བཞག་ནས། པི་ཝང་རྒྱུད་སྟོང་པ་
ཁོག་པ་བཻ་ཌཱུརྱ་ལས་བྱས་པ་བསྣམས་ཏེ། ཐ་མའི་གཟིམས་མལ་ནས་བྱུང་ནས། སུམ་ཅུ་རྩ་གསུམ་པའི་ལྷ་རྣམས་ཀྱི་ནང། དྲི་ཟའི་རྒྱལ་པོ་རབ་དགའི་སྒོ་ན་བཞུགས་པར་འགྱུར་བ་དེ་ལྟ་
བུའི་ཏིང་ངེ་འཛིན་ལ་སྙོམས་པར་ཞུགས་སོ། །དྲི་ཟའི་རྒྱལ་པོ་རབ་དགའ་ཡང་གང་ང་ལྟ་བུ་ནི་མེད་དོ། །ཞེས་དྲི་ཟའི་རྒྱལ་པོ་རབ་དགའ་དྲེགས་པར་གྱུར་ཏེ། དེས་པི་ཝང་སྙན་པ་སྙན་པ་བླངས་
ནས་ཡིད་རབ་ཏུ་དགའ་བར་གྱུར་ཅིང་འདུག་གོ་དེ་ནས་བཅོམ་ལྡན་འདས་ཀྱིས་སྒོ་སྲུང་གི་སྐྱེས་བུ་ལ་འདི་སྐད་ཅེས་བཀའ་སྩལ་ཏོ། །ཀའེ་སྐྱེས་བུ་སོང་ལ། དྲི་ཟའི་རྒྱལ་པོ་རབ་དགའ་ལ་སྒོ་
ཁར་དྲི་ཟ་ཞིག་ཤེས་ལྡན་བལྟ་བའི་ཕྱིར་འོངས་སོ། །ཞེས་བྱོས་ཤིག་དེ་སོང་ནས་སྨྲས་པ་དང། དེ་དྲེགས་པས་མྱོས་ནས་སྨྲས་པ་ཀའེ་ཅི་ཟེར། ཅི་ང་ལས་གཞན་པའི་དྲི་ཟ་ཡང་ཡོད་
དམ། དེས་སྨྲས་པ། གཞན་དག་ལྟ་རེ་ཞིག་སྨོས་ཀྱང་ཅི་འཚལ་གྱི་སྒོ་དྲུང་འདི་ཁོ་ན་ན་མཆིས་ལགས་སོ། །དྲི་ཟ་དེ་དྲེགས་པས་མྱོས་པའི་ཤུགས་ཀྱིས་མོད་ལ་སྒོར་བྱུང་སྟེ། དེས་སྨྲས་

[424A]༄༅། །པ༑ ཀའེ་སྐྱེས་བུ་ཁྱོད་དྲི་ཟ་ཡིན་ནམ། བཅོམ་ལྡན་འདས་ཀྱིས་བཀའ་སྩལ་པ། ཀའེ་ང་དྲི་ཟ་ཏེ་པོར་ཡིན་ནོ། །དེས་སྨྲས་པ། གལ་ཏེ་དེ་ལྟ་ན་གླུ་
དབྱངས་བླང་གི་ཚུར་ཤོག་བཅོམ་ལྡན་འདས་ཀྱིས་བཀའ་སྩལ་པ་ཀའེ་ལེགས་ཀྱི་དེ་བཞིན་བྱའོ། །ཞེས་ཇི་ཙམ་བཅོམ་ལྡན་འདས་དང་དེ་ལྷན་ཅིག་འགྲན་ཏོ། །བཅོམ་ལྡན་
འདས་ཀྱིས་རྒྱུད་གཅིག་བཅད་པ་དང། དེས་ཀྱང་རྒྱུད་གཅིག་བཅད་དེ་པི་ཝང་གཉིས་ཀའི་རྒྱུད་དང། སྒྲ་མཉམ་མོ། །བཅོམ་ལྡན་འདས་ཀྱིས་རྒྱུད་གཉིས་བཅད་པ་དང། དེ་བཞིན་
དུ་སྒྲ་དང་གདངས་ཁྱད་པར་མེད་དོ། །དེ་བཞིན་དུ་གསུམ་པ་དང་བཞི་པ་ནས་རྒྱུད་གཅིག་པའི་བར་དུ་བཞག་པ་དང། རབ་དགས་ཀྱང་གཉིས་པ་དང། གསུམ་པ་དང། བཞི་པ་
ནས་རྒྱུད་གཅིག་པའི་བར་དུ་གཞག་སྟེ། དེ་བཞིན་དུ་པི་ཝང་གཉིས་ཀ་སྐད་དང། གདངས་ཁྱད་པར་མེད་དོ། །དེ་ནས་བཅོམ་ལྡན་འདས་ཀྱིས་རྒྱུད་གཅིག་པ་ཡང་བཅད་དེ། ནམ་
མཁའ་ཁོ་ན་ལ་ཡང་སྒྲ་དང་གདངས་དེ་བཞིན་དུ་གྱུར་པ་དང་དྲི་ཟའི་རྒྱལ་པོ་རབ་དགའ་ངོ་མཚར་སྐྱེས་ནས་ང་རྒྱལ་གྱིས་དྲེགས་པ་མེད་པར་གྱུར་ནས། དེས་བསམས་པ། བདག་
པས་འཕགས་པའི་དྲི་ཟ་གཞན་ཡང་ཡོད་པ་ལྟ་སྙམ་མོ། །དེ་ནས་བཅོམ་ལྡན་འདས་ཀྱིས་དྲི་ཟའི་ཆ་བྱད་མི་སྣང་བར་མཛད་དེ། བཅོམ་ལྡན་འདས་སྐྱེས་བུ་ཆེན་པོའི་མཚན་སུམ་ཅུ་

[424B] དཔེ་བྱད་བཟང་པོ་བརྒྱད་ཅུ་དང་ལྡན་ཞིང། སྐུ་ཉི་མ་སྟོང་གི་འོད་བས་ལྷག་པའི་འོད་འདོམ་གང་གིས་བརྒྱན་པ། རིན་པོ་ཆེའི་རི་ལྟར་ཀུན་ནས་བཟང་བ། རང་གི་སྐུ་ཉིད་དུ་
བཞུགས་པ་དང། དྲི་ཟའི་རྒྱལ་པོ་རབ་དགས་མཐོང་སྟེ་དེ་དད་པ་སྐྱེས་ནས། བཅོམ་ལྡན་འདས་ཀྱི་ཞབས་ལ་ཕྱག་འཚལ་ཏེ། ཆོས་མཉན་པའི་ཕྱིར་སྤྱན་སྔ་ན་འདུག་པ་དང། བཅོམ་ལྡན་
འདས་ཀྱིས་དེའི་བསམ་པ་དང། བག་ལ་ཉལ་དང། ཁམས་དང། རང་བཞིན་མཁྱེན་ནས། དེས་འཕགས་པའི་བདེན་པ་བཞི་རྟོགས་པར་འགྱུར་བ་དེ་ལྟ་བུའི་ཆོས་བཤད་དེ། གང་ཐོས་
པས་དྲི་ཟའི་རྒྱལ་པོ་རབ་དགས་འཇིག་ཚོགས་ལ་ལྟ་བའི་རིའི་རྩེ་མོ་ཉི་ཤུ་མཐོ་བ་ཡེ་ཤེས་ཀྱི་རྡོ་རྗེས་བཅོམ་སྟེ། རྒྱུན་དུ་ཞུགས་པའི་འབྲས་བུ་མངོན་སུམ་དུ་བྱས་ནས། དེས་བདེན་པ་མཐོང་སྟེ་
ལན་གསུམ་དུ་ཆེད་དུ་བརྗོད་པས་ཆེད་དུ་བརྗོད་པ། བཙུན་པ་འདི་ལྟ་བུ་ནི་བདག་ལ་ཕས་ཀྱང་མ་བགྱིས། མས་ཀྱང་མ་ལགས། རྒྱལ་པོས་ཀྱང་མ་ལགས། ལྷས་མ་ལགས། མཛའ་བོས་
མ་ལགས། རང་གི་སྐྱེ་བོ་དང་གཉེན་གྱི་ཚོགས་ཀྱིས་མ་ལགས། སྔོན་གྱི་འདས་པས་མ་ལགས། དགེ་སྦྱོང་དང་བྲམ་ཟེ་རྣམས་ཀྱིས་མ་ལགས་པ་གང་ལགས་པ་དེ་བཅོམ་ལྡན་འདས་ཀྱིས་
བདག་ལ་མཛད་དེ། ཁྲག་དང་མཆི་མའི་རྒྱ་མཚོ་ནི་བསྐམས། རུས་པའི་རི་བོ་ལས་ནི་བསྒྲལ། ངན་སོང་གི་སྒོ་དག་ནི་བཀུམ། མཐོ་རིས་དང་ཐར་པའི་སྒོ་དག་ནི་ཕྱེ་སྟེ། བདག་ལྷ་དང་མིའི་

[425A]༄༅། །གནས་སུ་བཞག་པས། བཙུན་པ་བདག་བཅོམ་ལྡན་འདས་དང་ཆོས་དང། དགེ་འདུན་ལ་སྐྱབས་སུ་མཆི་ལགས་ཀྱི། དགེ་བསྙེན་དུ་གཟུང་དུ་གསོལ་
དེང་སླན་ཆད་ནས་ཇི་སྲིད་འཚོའི་བར་དུ་སྲོག་གཅོད་པ་ལས་ལོག་སྟེ། མངོན་པར་དད་ནས་སྐྱབས་སུ་མཆི་ལགས་སོ། །དེ་ནས་བཅོམ་ལྡན་འདས་ཀྱིས་དྲི་ཟའི་རྒྱལ་པོ་རབ་དགའ་ལ་ཆོས་
དང་ལྡན་པའི་གཏམ་གྱིས་ཡང་དག་པར་བསྟན། ཡང་དག་པར་འཛིན་དུ་བཅུག་ཡང་དག་པར་གཟེངས་བསྟོད། ཡང་དག་པར་རབ་ཏུ་དགའ་བར་མཛད་དོ། །ཇི་ལྟར་ཐུགས་མཉམ་པར་
བཞག་ན་སུམ་ཅུ་རྩ་གསུམ་པའི་ལྷ་རྣམས་ཀྱི་ནང་ནས་མི་སྣང་བར་གྱུར་ཅིང། ཐ་མའི་གཟིམས་མལ་དུ་བཞུགས་པ་དེ་ལྟ་བུའི་ཏིང་ངེ་འཛིན་ལ་སྙོམས་པར་ཞུགས་སོ། །དེའི་ཚེ་གྲོང་ཁྱེར་
རྩྭ་ཅན་ན། ཀུན་ཏུ་རྒྱུ་རབ་བཟང་ཞེས་བྱ་བ། རྒས་པ། རྙིངས་པ། འཁོགས་པ། ལོ་བརྒྱ་ཉི་ཤུ་ལོན་པ་དེ་ལ་གྲོང་ཁྱེར་རྩྭ་ཅན་གྱི་གྱད་རྣམས་ཀྱིས་བཀུར་སྟིར་བྱེད། བླ་མར་བྱེད་
རི་མོར་བྱེད། མཆོད་པར་བྱེད་དེ། དེ་དགྲ་བཅོམ་པར་གྲགས་པ་ཞིག་གནས་སོ། །གྲོང་ཁྱེར་རྩ་ཅན་ན་རྫིང་དལ་གྱིས་འབབ་པའི་འགྲམ་ཨུ་དུ་མ་ཝཱ་རའི་ཚལ་གྱི་དྲུང་ན། ཉིན་པར་གྱི་
སྤྱོད་པས་གནས་པ་དང། གང་གི་ཚེ་བཅོམ་ལྡན་འདས་བྱང་ཆུབ་སེམས་དཔའ་དགའ་ལྡན་གྱི་གནས་ན་བཞུགས་པ་གཟིགས་པ་ལྔས་གཟིགས་ཏེ། འདོད་པ་ན་སྤྱོད་པའི་ལྷ་དྲུག་ལ་

[425B] གླང་པོ་ཆེ་ལྟར་བསྟན་ཏེ། ཡུམ་གྱི་ལྷུམས་སུ་ཞུགས་པ་དེའི་ཚེ། ཨུ་དུམ་ཝཱ་རའི་ཚལ་སྦལ་མིག་ཐོན་པར་འགྱུར་རོ། །གང་གི་ཚེ་ཡུམ་གྱི་ལྷུམས་ནས་
བྱུང་བ་དེའི་ཚེ་སྦལ་མིག་བྱེ་བར་འགྱུར་རོ། །གང་གི་ཚེ་གཞོན་ནུ་རོལ་པས་རོལ་པ་དེའི་ཚེ་མེ་ཏོག་ཁ་འབུས་པར་འགྱུར་རོ། །གང་གི་ཚེ་རྒ་བ་དང། ན་བ་དང། འཆི་བ་གཟིགས་ཏེ་ཐུགས་
བྱུང་ནས། དཀའ་ཐུབ་ཀྱི་ནགས་ཚལ་དུ་ཞུགས་པ་དེའི་ཚེ་མེ་ཏོག་ཁ་བྱེ་བར་འགྱུར་རོ། །གང་གི་ཚེ་དཀའ་བ་སྤྱོད་པ་དེའི་ཚེ་མེ་ཏོག་ཁ་བྱེ་བ་རྙིངས་པར་འགྱུར་རོ། །གང་གི་ཚེ་དཀའ་བ་སྤྱད་
པ་དོན་མེད་པར་མཁྱེན་ནས་ཅི་བདེར་དབུགས་རྔུབ་པ་དང། ཅི་བདེར་དབུགས་འབྱུང་བ་དང། ཅི་བདེར་འབྲས་ཆན་དང། ཟན་དྲོན་གྱི་ཞལ་ཟས་རགས་པ་གསོལ་ཞིང། སྐུ་ཏིལ་མར་
དང། མར་སར་གྱིས་བྱུགས་ཏེ་ཞེས་བྱ་བ་ནས། བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་པ་ཞེས་བྱ་བའི་བར་སྔ་མ་བཞིན་ཏེ། དེའི་ཚེ་མེ་ཏོག་
ཐམས་ཅད་རྒྱས་པར་འགྱུར་རོ། །གང་གི་ཚེ་བཅོམ་ལྡན་འདས་ལ་ཚངས་པས་གསོལ་ཏེ། ཡུལ་ཝཱ་ར་ཎཱ་སིར་གཤེགས་ནས་ལན་གསུམ་དུ་བཟླས་ཏེ། ཆོས་ཀྱི་འཁོར་ལོ་རྣམ་པ་བཅུ་
གཉིས་སུ་བསྐོར་བ་དེའི་ཚེ། ཨུ་དུམ་ཝཱ་རའི་ཚལ་ལྷམ་མེ་ལྷན་ནེ་ལྷང་ངེར་འགྱུར་རོ། །གང་གི་ཚེ་བཅོམ་ལྡན་འདས་ཀྱིས་ཕྱོགས་གང་དང། གང་དག་ན་གྲོང་དང། གྲོང་ཁྱེར་དང་

[426A]༄༅། །ཡུལ་འཁོར་དང། རྒྱལ་པོའི་ཕོ་བྲང་འཁོར་དང། ལྗོངས་དེ་དང་དེ་དག་ཏུ་གདུལ་བ་རྣམས་བཏུལ་ཏེ། གྲོང་ཁྱེར་རྩྭ་ཅན་དུ་ཐ་མའི་གཟིམས་མལ་དུ་
བཞུགས་པ་དེའི་ཚེ། ཨུ་དུམ་ཝཱ་རའི་ཚལ་རྙིངས་པར་འགྱུར་བ་དེ་ཐམས་ཅད་ཀུན་ཏུ་རྒྱུ་རབ་བཟང་གིས་མཚན་མར་བྱས་པ་དང། གྲོང་ཁྱེར་རྩྭ་ཅན་ན་གནས་པའི་ལྷ་ཞིག་གིས་
གྲོང་ཁྱེར་རྩྭ་ཅན་པ་ལ་དེ་བཞིན་གཤེགས་པ་ནི་དེང་གི་ནམ་གྱི་གུང་ཐུན་ལ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདའ་བར་འགྱུར་
རོ། །ཞེས་སྨྲས་པ་དེ་ཀུན་ཏུ་རྒྱུ་རབ་བཟང་གིས་ཐོས་སོ། །ཐོས་ནས་ཀྱང་དགེ་སྦྱོང་གོའུ་ཏ་མ་དེང་གི་ནམ་གྱི་གུང་ཐུན་ལ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་
སུ་ཡོངས་སུ་མྱ་ངན་ལས་འདའ་བར་འགྱུར་ན། བདག་ནི་ཆོས་རྣམས་ལ་ཐེ་ཚོམ་ཡོད་པར་གྱུར་ཏེ། བདག་གི་ཐེ་ཚོམ་ཡོད་པ་དེ། འདི་ལྟར་བཅོམ་ལྡན་འདས་གོའུ་ཏ་མས་བདག་
གི་ཐེ་ཚོམ་སེལ་སྤྱོད་པར་འགྱུར་རོ། །སྙམ་དུ་བདག་སེམས་ཤིང་འདུག་སྟེ། མ་ལ་བདག་བཅོམ་ལྡན་འདས་གོའུ་ཏ་མ་ག་ལ་བ་དེར་སོང་སྟེ་ཕྱིན་ནས། གལ་ཏེ་ཞུས་ནས་ལུང་
བསྟན་པའི་སླད་དུ་སྐབས་ཕྱེ་ན། ཕྱོགས་འགའ་ཞིག་ཞུའོ། །སྙམ་ནས་གྲོང་ཁྱེར་རྩྭ་ཅན་ནས་བྱུང་སྟེ། ཤིང་སཱ་ལ་ཟུང་གཉིས་ཀྱི་ཚལ་ག་ལ་བ་དེར་སོང་ངོ། །དེའི་ཚེ་ཚེ་དང་ལྡན་པ་

[426B] བླ་གབ་མེད་པའི་འཆག་ས་ན་འཆག་ཅིང་འདུག་པ་དང། ཀུན་ཏུ་རྒྱུ་རབ་བཟང་གིས་ཚེ་དང་ལྡན་པ་ཀུན་དགའ་བོ་ཕྱི་རོལ་ཏུ་བྱུང་སྟེ། བླ་གབ་མེད་པའི་འཆག་ས་
ན་འཆག་ཅིང་འདུག་པ་རྒྱང་རིང་པོ་ཁོ་ན་ནས་མཐོང་ངོ་།མཐོང་ནས་ཀྱང་ཚེ་དང་ལྡན་པ་ཀུན་དགའ་བོ་ག་ལ་བ་དེར་དོང་སྟེ་ཕྱིན་ནས། ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ།།
ཀྱེ། ཀུན་དགའ་བོ། བདག་གིས་དགེ་སྦྱོང་གོའུ་ཏ་མ་དེང་གི་མཚན་མོའི་གུང་ཐུན་ལ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདའ་བར་འགྱུར་
རོ༑ ༑ཞེས་ཐོས་ནས། བདག་ནི་ཆོས་རྣམས་ལ་ཐེ་ཚོམ་ཡོད་པར་གྱུར་ཏེ། བདག་གི་ཐེ་ཚོམ་ཡོད་པ་དེ། འདི་ལྟར་བཅོམ་ལྡན་འདས་གོའུ་ཏ་མས་བདག་གི་ཐེ་ཚོམ་སེལ་སྤྱོད་པར་འགྱུར་
རོ༑ ༑སྙམ་དུ་བདག་སེམས་ཤིང་མཆིས་ན། གལ་ཏེ་བཙུན་པ་ཀུན་དགའ་བོས་ནང་དུ་མཆི་བར་གནང་སྟེ། གལ་ཏེ་ཞུས་ནས་ལུང་བསྟན་པའི་སླད་དུ་སྐབས་ཕྱེ་ན། ཕྱོགས་འགའ་ཞིག་ཞུ་
བར་བགྱིའོ། །རབ་བཟང། དེ་བཞིན་གཤེགས་པ་ལ་འཚེ་བར་མ་བྱེད་ཅིག་ཆོག་གོ་བཅོམ་ལྡན་འདས་ཀྱི་སྐུ་ནི་དུབ་བོ། །བདེ་བར་གཤེགས་པའི་སྐུ་ནི་དུབ་བོ། །ཀུན་ཏུ་རྒྱུ་རབ་བཟང་
གིས་ལན་གཉིས་ལན་གསུམ་གྱི་བར་དུ་ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ། །ཀྱེ། ཀུན་དགའ་བོ། བདག་གིས་ཀུན་ཏུ་རྒྱུ་སྤྱོད་པ་ཅན། རྒན་པོ་རྒན་པོ། སློབ་དཔོན་

[427A]༄༅། །སྔ་རབས་དག་ལས། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འཇིག་རྟེན་དུ་འབྱུང་བ་ནི། བརྒྱ་ལམ་རེས་འགའ་ན། འདི་
ལྟར་མེ་ཏོག་ཨུ་དུམ་ཝཱ་ར་བཞིན་ནོ། །ཞེས་ཐོས་ཏེ། བཅོམ་ལྡན་འདས་གོའུ་ཏ་མ་དེ། དེང་གི་མཚན་མོའི་གུང་ཐུན་ལ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་
ཡོངས་སུ་མྱ་ངན་ལས་འདའ་བར་འགྱུར་ལ། བདག་ནི་ཆོས་རྣམས་ལ་ཐེ་ཚོམ་ཡོད་པར་གྱུར་ཏེ། བདག་གི་ཐེ་ཚོམ་ཡོད་པ་དེ་འདི་ལྟར་བཅོམ་ལྡན་འདས་གོའུ་ཏ་མས། བདག་གི་ཐེ་
ཚོམ་སེལ་སྤྱོད་པར་འགྱུར་རོ། །སྙམ་དུ་བདག་སེམས་ཤིང་མཆིས་ཏེ་གལ་ཏེ་ཚེ་དང་ལྡན་པ་ཀུན་དགའ་བོས་ནང་དུ་མཆི་བར་གནང་ནས་གལ་ཏེ་ཞུ་བ་ལུང་བསྟན་པའི་སླང་
དུ་སྐབས་ཕྱེ་ན། ཕྱོགས་འགའ་ཞིག་ཞུ་བར་བགྱིའོ། །ཞེས་ལན་གཉིས་ལན་གསུམ་གྱི་བར་དུ། ཀུན་ཏུ་རྒྱུ་རབ་བཟང་གིས་ཚེ་དང་ལྡན་པ་ཀུན་དགའ་བོ་ལ་སྨྲས་པ་དང། རབ་
བཟང། དེ་བཞིན་གཤེགས་པ་ལ་འཚེ་བར་མ་བྱེད་ཅིག་ཆོག་གོ་བཅོམ་ལྡན་འདས་ཀྱི་སྐུ་ནི་དུབ་བོ། །བདེ་བར་གཤེགས་པའི་སྐུ་ནི་མཉེལ་ཏོ། །དེ་ལྟར་ཚེ་དང་ལྡན་པ་ཀུན་
དགའ་བོ་དང། ཀུན་ཏུ་རྒྱུ་རབ་བཟང་གཉིས་ལྷན་ཅིག་བར་སྐབས་ཀྱི་གཏམ་ཟེར་བ་བཅོམ་ལྡན་འདས་ཀྱི་ལྷའི་སྙན་རྣམ་པར་དག་ཅིང་མིའི་ལས་འདས་པས་གསན་ཏེ། གསན་ནས་

[427B]སྩལ་ཏོ། །ཀུན་དགའ་བོ། ཀུན་ཏུ་རྒྱུ་རབ་བཟང་འདི་མ་དགག་པར་ཅི་དང་ཅི་འདོད་པ་འདྲིར་ཐོང་ཞིག་དེ་ཅིའི་ཕྱིར་ཞེ་ན། ང་དང་མུ་
སྟེགས་ཅན་ལྷན་ཅིག་བར་སྐབས་ཀྱི་གཏམ་གླེང་བའི་ཐ་མར་འགྱུར་བ་འདི་ཡིན་ནོ། །འདི་ལྟ་སྟེ། ཀུན་ཏུ་རྒྱུ་རབ་བཟང་འདི་ཉིད། ངས་མངོན་སུམ་དུ་ཚུར་ཤོག་ཅེས་བྱས་པས། ངའི་ཉན་
ཐོས་ཀྱི་དགེ་སློང་རབ་ཏུ་བྱུང་བ་རྣམས་ཀྱི་ཐ་མར་འགྱུར་བ་ཡིན་ནོ། །དེ་ནས་ཀུན་ཏུ་རྒྱུ་རབ་བཟང་བཅོམ་ལྡན་འདས་ཀྱིས་སྐབས་ཕྱེ་བ་དང། དགའ་མགུ། རབ་ཏུ་དགའ་སྟེ། དགའ་བ་དང་
ཡིད་བདེ་བ་སྐྱེས་ནས། བཅོམ་ལྡན་འདས་ག་ལ་བ་དེར་སོང་སྟེ་ཕྱིན་ནས། བཅོམ་ལྡན་འདས་དང་ལྷན་ཅིག་ཏུ་ཡང་དག་པར་མགུ་བར་འགྱུར་བ་དང། ཡང་དག་པར་རབ་ཏུ་དགའ་
བར་འགྱུར་བའི་གཏམ་རྣམ་པ་སྣ་ཚོགས་བྱས་ནས་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་ཀུན་ཏུ་རྒྱུ་རབ་བཟང་གིས། བཅོམ་ལྡན་འདས་ལ་འདི་སྐད་ཅེས་གསོལ་
ཏོ༑ ༑ཀྱེ༑ གོའུ་ཏ་མ། གལ་ཏེ་ཞུ་བ་ལུང་བསྟན་པའི་སླད་དུ་སྐབས་ཕྱེ་ན། ཕྱོགས་འགའ་ཞིག་ཞུ་བར་བགྱིའོ། །རབ་བཟང་ཅི་དང་ཅི་འདོད་པ་དྲིས་ཤིག་ཀྱེ། གོའུ་ཏ་མ། འཇིག་
རྟེན་འདི་དག་ན། མུ་སྟེགས་ཅན་ཐ་དད་དུ་གནས་པ། འདི་ལྟ་སྟེ་འོད་སྲུང་རྫོགས་བྱེད་དང། ཀུན་ཏུ་རྒྱུ་གནག་ལྷས་ཀྱི་བུ་དང་སྨྲ་འདོད་ཀྱི་བུ་མོའི་བུ་ཡང་དག་པར་རྒྱལ་བ་

[428A]༄༅། །ཅན་དང། མི་ཕམ་སྐྲའི་ལ་བ་ཅན་དང། ཀ་ཏྱའི་བུ་ནོག་ཅན་དང། གཅེར་བུ་པ་གཉེན་གྱི་བུ་རྣམས་ཀྱི་རང་རང་གི་ཁས་འཆེས་ཤིང་སོ་སོར་རིག་པ་དག་
གོ་དེ་ནས་བཅོམ་ལྡན་འདས་ཀྱིས་དེའི་ཚེ་ཚིགས་སུ་བཅད་པ་འདི་སྐད་ཅེས་བཀའ་སྩལ་ཏོ། །རབ་བཟང་ངས་ནི་ན་ཚོད་ཉི་ཤུ་དགུ་ལོན་ཏེ་།རབ་ཏུ་བྱུང་ནས་ལོ་གྲངས་ལྔ་བཅུ་ལྷག་
གཅིག་ཏུ། །དགེ་བ་གང་ཡིན་ཅི་ཞེས་བཙལ་བར་བྱས་གྱུར་ཅིང། །རབ་བཟང་ངས་ནི་རབ་ཏུ་བྱུང་བ་དེ་ཡི་ཚེ། །ཚུལ་ཁྲིམས་དང་ནི་ཏིང་འཛིན་རིག་པ་རྐང་པ་དང། །ང་ཡིས་རྩེ་གཅིག་
སེམས་ནི་ཀུན་ཏུ་བསྒོམས་བྱས་ཏེ། །རིག་པའི་ཆོས་ནི་ཕྱོགས་ཙམ་བཤད་པར་བྱས་གྱུར་ན། །འདི་ལས་ཕྱི་རོལ་དག་ན་དགེ་སྦྱོང་གཞན་ཡང་མེད། །རབ་བཟང། ཆོས་འདུལ་
བ་གང་ལ་འཕགས་པའི་ལམ་ཡན་ལག་བརྒྱད་པ་མི་སྣང་བ་དེ་ལ་དགེ་སྦྱོང་དང་པོ་ཡང་མི་སྣང་བར་འགྱུར་རོ། །གཉིས་པ་དང་གསུམ་པ་དང། དགེ་སྦྱོང་བཞི་པ་ཡང་མི་
སྣང་བར་འགྱུར་རོ། །རབ་བཟང། ཆོས་འདུལ་བ་གང་ལ་འཕགས་པའི་ལམ་ཡན་ལག་བརྒྱད་པ་སྣང་བ་དེ་ལ། དགེ་སྦྱོང་དང་པོ་ཡང་སྣང་བར་འགྱུར་རོ། །གཉིས་པ་དང། གསུམ་
པ་དང། དགེ་སྦྱོང་བཞི་པ་ཡང་སྣང་བར་འགྱུར་རོ། །རབ་བཟང་ཆོས་འདུལ་བ་གང་ལ་འཕགས་པའི་ལམ་ཡན་ལག་བརྒྱད་པ་སྣང་ན་དགེ་སྦྱོང་དང་པོ་ནི་འདི་ཡིན་ནོ། །གཉིས་

[428B] །གསུམ་པ་ནི་འདི་ཡིན་ཏེ། དགེ་སྦྱོང་བཞི་པ་འདི་ལ་འདི་ལས་ཕྱི་རོལ་ན་དགེ་སྦྱོང་ངམ། བྲམ་ཟེ་མེད་དེ་ཕས་ཀྱི་རྒོལ་བའི་དགེ་སྦྱོང་དང། བྲམ་ཟེ་རྣམས་ཀྱིས་སྟོང་
ངོ༑ ༑ཞེས་འདི་ལྟར་འཁོར་རྣམས་ལ་ང་སེངྒེའི་སྒྲ་ཡང་དག་པར་སྒྲོགས་སོ། །ཆོས་ཀྱི་རྣམ་གྲངས་འདི་བཤད་པས། ཀུན་ཏུ་རྒྱུ་རབ་བཟང་ཆོས་རྣམས་ལ་ཆོས་ཀྱི་མིག་རྡུལ་མེད་ཅིང་
དྲི་མ་དང་བྲལ་བར་གྱུར་ཏོ། །དེ་ནས་ཀུན་ཏུ་རྒྱུ་རབ་བཟང་ཆོས་མཐོང་བ་དང། ཆོས་ཐོབ་པ་དང། ཆོས་རྟོགས་པ་དང། ཆོས་ཀྱི་གཏིང་སླེབས་ཏེ། སོམ་ཉི་ལས་རྒལ་བ་དང། ཐེ་
ཚོམ་ལས་རྒལ་བ་དང། གཞན་གྱིས་མི་བཀྲི་བ་དང། གཞན་གྱིས་ཁ་དྲང་དུ་མི་རུང་བ་དང། སྟོན་པས་བསྟན་པའི་ཆོས་རྣམས་ལ་མི་འཇིགས་པ་ཐོབ་ནས་སྟན་ལས་ལངས་ཏེ། བླ་
གོས་ཕྲག་པ་གཅིག་ཏུ་གཟར་ནས། ཚེ་དང་ལྡན་པ་ཀུན་དགའ་བོ་གང་ན་བ་དེ་ལོགས་སུ་ཐལ་མོ་སྦྱར་བ་བཏུང་ནས། ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ། །བཙུན་
པ་ཚེ་དང་ལྡན་པ་ཀུན་དགའ་བོས་ནི་རྙེད་པ་ལེགས་པར་རྙེད་དེ་གང་གི་ཕྱིར་བཙུན་པ་ཀུན་དགའ་བོ་ནི་སློབ་དཔོན་ཆེན་པོས་དབང་བསྐུར་བས་དབང་བསྐུར་མོད་ཀྱི། བདག་ཀྱང་ལེགས་
པར་གསུངས་པའི་ཆོས་འདུལ་བ་ལ་རབ་ཏུ་བྱུང་སྟེ། བསྙེན་པར་རྫོགས་ནས་དགེ་སློང་གི་དངོས་པོ་ཐོབ་སྟེ། གང་གི་ཕྱིར་བདག་གིས་ཀྱང་རྙེད་པར་ལེགས་པར་རྙེད་པར་གྱུར་ཅིག། དེ་ནས་

[429A]༄༅། །ཚེ་དང་ལྡན་པ་ཀུན་དགའ་བོས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ། ཀུན་ཏུ་རྒྱུ་རབ་བཟང་འདི་ནི། ལེགས་པར་གསུངས་
པའི་ཆོས་འདུལ་བ་ལ་རབ་ཏུ་འབྱུང་ཞིང། བསྙེན་པར་རྫོགས་ཏེ་དགེ་སློང་གི་དངོས་པོ་ཐོབ་པར་འཚལ་ན། བཅོམ་ལྡན་འདས་ཀྱིས་ཐུགས་བརྩེ་བ་ཉེ་བར་བཟུང་སྟེ། དེ་རབ་ཏུ་དབྱུང་
ཞིང་བསྙེན་པར་རྫོགས་པར་མཛད་དུ་གསོལ། དེ་ནས་བཅོམ་ལྡན་འདས་ཀྱིས་ཀུན་ཏུ་རྒྱུ་རབ་བཟང་ལ་ཚུར་ཤོག་དགེ་སློང་ཚངས་པར་སྤྱད་པ་སྤྱོད་ཅིག་ཅེས་བཀའ་སྩལ་པས་
ཚེ་དང་ལྡན་པ་དེ་རབ་ཏུ་བྱུང་ནས་བསྙེན་པར་རྫོགས་ཏེ། དགེ་སློང་གི་དངོས་པོར་གྱུར་ཏོ། །དེ་ལྟར་དེ་རབ་ཏུ་བྱུང་ནས་ཚེ་དང་ལྡན་པ་དེ་གཅིག་ཏུ་བརྟུན་པ་དང། བག་ཡོད་པ་དང་
བརྩོན་འགྲུས་དང། དཀའ་ཐུབ་ལ་གནས་ཏེ། དེ་གཅིག་ཏུ་བརྟུན་པ་དང། བག་ཡོད་པ་དང། བརྩོན་འགྲུས་དང། དཀའ་ཐུབ་ལ་གནས་པས་གང་གི་ཕྱིར་རིགས་ཀྱི་བུ་དག་སྐྲ་དང་ཁ་
སྤུ་བྲེགས་ཏེ། གོས་ངུར་སྨྲིག་བགོས་ནས་ཡང་དག་པ་ཁོ་ནར་དད་པས་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ། བླ་ན་མེད་པའི་ཚངས་པར་སྤྱད་པ་མཐར་ཕྱིན་ནས། མཐོང་བའི་ཆོས་
འདི་ཉིད་ལ་རང་གི་མངོན་པར་ཤེས་པས་མངོན་སུམ་དུ་བྱས་ཏེ་བསྒྲུབས་ནས། བདག་གི་སྐྱེ་བ་ཟད་དོ། །ཚངས་པར་སྤྱོད་པ་ལ་བསྟེན་ཏོ། །བྱ་བ་བྱས་སོ། །འདི་ལས་སྲིད་པ་གཞན་

[429B] །ཞེས་རབ་ཏུ་བསྒྲགས་ནས། ཚེ་དང་ལྡན་པ་དེ་ཡང་དག་པར་སེམས་ཤིན་ཏུ་རྣམ་པར་གྲོལ་ནས། ཀུན་ཤེས་པ་དང་ལྡན་པའི་དགྲ་བཅོམ་པར་གྱུར་ཏོ། །དེ་ནས་ཚེ་དང་ལྡན་པ་
རབ་བཟང་དགྲ་བཅོམ་པ་ཐོབ་སྟེ། རྣམ་པར་གྲོལ་བའི་དགའ་བ་དང་བདེ་བ་ཀུན་ཏུ་མྱོང་ནས་དེ་འདི་སྙམ་དུ་སེམས་ཏེ། བདག་གིས་སྟོན་པ་ཡོངས་སུ་མྱ་ངན་ལས་འདའ་བ་བལྟ་བ་ནི་
བདག་གི་ཆ་མ་ཡིན་གྱི། ཅི་ནས་ཀྱང་ཐོག་མ་ཁོ་ནར་བདག་ཡོངས་སུ་མྱ་ངན་ལས་འདའ་བར་བྱའོ། །སྙམ་དུ་བསམས་ནས། བཅོམ་ལྡན་འདས་ག་ལ་བ་དེར་སོང་སྟེ་ཕྱིན་ནས། བཅོམ་
ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས། ཚེ་དང་ལྡན་པ་རབ་བཟང་གིས་བཅོམ་ལྡན་འདས་ལ་འདི་སྐད་ཅེས་གསོལ་
ཏོ༑ ༑བཙུན་པ་བདག་གིས་རྡོ་ཐོག་མོད་ཀྱི། ཡོངས་སུ་མྱ་ངན་ལས་འདའ་བར་འཚལ་ལགས་སོ། །དེ་སྐད་ཅེས་གསོལ་པ་དང། བཅོམ་ལྡན་འདས་ཀྱིས་ཚེ་དང་ལྡན་པ་རབ་བཟང་ལ་འདི་སྐད་
ཅེས་བཀའ་སྩལ་ཏོ། །རབ་བཟང་མྱ་ངན་ལས་འདའ་བར་བྱ་བའི་ཕྱིར་སྨྲའམ། བཅོམ་ལྡན་འདས་མྱ་ངན་ལས་འདའ་བར་བགྱི་བའི་སླད་དུའོ། །རབ་བཟང་མྱ་ངན་ལས་འདའ་བར་བྱ་བའི་ཕྱིར་
སྨྲའམ། བདེ་བར་གཤེགས་པ་མྱ་ངན་ལས་འདའ་བར་བགྱི་བའི་སླད་དུའོ། །རབ་བཟང་མྱ་ངན་ལས་འདའ་བར་བྱ་བའི་ཕྱིར་སྨྲ་ན་ལས་ཅི་ཞིག་སྨྲར་ཡོད་དེ། འདུས་བྱས་ཐམས་ཅད་

[430A]༄༅། །ཀྱི་ཆོས་ཉིད་ཡིན་ནོ། །དེ་ནས་ཚེ་དང་ལྡན་པ་རབ་བཟང་གིས། མ་ལ་བདག་གིས་གནས་ལྔ་བྱིན་གྱིས་བརླབས་ཏེ་མྱ་ངན་ལས་འདའ་བར་བྱའོ། །སྙམ་དུ་
བསམས་ནས། བདག་ཚངས་པ་མཚུངས་པར་སྤྱོད་པ་རྣམས་ཀྱིས་ནི་སྐྲ་བྲེགས་ཏེ་སྣམ་སྦྱར་གྱོན་པ་དང། མུ་སྟེགས་ཅན་རྣམས་ཀྱིས་ནི་མུ་སྟེགས་ཀྱི་རྒྱལ་མཚན་ཐོགས་པ་མཐོང་
བར་གྱུར་ཅིག་བདག་གི་ཁྱོགས་མུ་སྟེགས་ཅན་རྣམས་ཀྱིས་ནི་འདེགས་མི་ནུས་པར་གྱུར་ཅིག་ཚངས་པ་མཚུངས་པར་སྤྱོད་པ་རྣམས་ཀྱིས་ནི་འདེགས་ནུས་པར་གྱུར་ཅིག་རྫིང་བུ་
གཅིག་སྤྲུལ་ནས་བསམས་པ། འདི་ལྟར་མུ་སྟེགས་ཅན་རྣམས་ཀྱིས་ནི་རྫིང་བུར་བྱིང་ཞིང་སྤྱོད་མི་ནུས་པར་གྱུར་ཅིག་ཚངས་པ་མཚུངས་པར་སྤྱོད་པ་རྣམས་ཀྱིས་ནི་སྤྱོད་ནུས་པར་གྱུར་
ཅིག་མུ་སྟེགས་ཅན་རྣམས་ལ་ནི་ཉ་དང་རུས་སྦལ་གྱིས་གནོད་པ་བྱེད་ནུས་པར་གྱུར་ཅིག་ཚངས་པ་མཚུངས་པར་སྤྱོད་པ་རྣམས་ལ་ནི་གནོད་པ་བྱེད་མི་ནུས་པར་གྱུར་ཅིག་མུ་སྟེགས་
ཅན་རྣམས་ཀྱིས་ནི་བདག་བསྲེག་ཅིང་མེ་སྦོར་མི་ནུས་པར་གྱུར་ཅིག་།ཚངས་པ་མཚུངས་པར་སྤྱོད་པ་རྣམས་ཀྱིས་ནི་མེ་སྦོར་ནུས་པར་གྱུར་ཅིག་ཅེས་དེས་གནས་འདི་ལྔ་བྱིན་གྱིས་བརླབས་
ཏེ༑ ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདས་སོ། །མུ་སྟེགས་ཅན་ཀུན་ཏུ་རྒྱུ་གཞན་དག་གིས་ཀུན་ཏུ་རྒྱུ་རབ་བཟང་ཡོངས་སུ་མྱ་ངན་

[430B] །ཞེས་ཐོས་ཏེ། ཐོས་ནས་ཀྱང་རས་ཀྱི་རྒྱལ་མཚན་ཆེན་པོ་བཙུགས་ཏེ། གྲོང་ཁྱེར་རྩྭ་ཅན་གྱི་ལམ་པོ་ཆེ་དང། ཁྱམས་དང། བཞི་མདོ་དང། སུམ་མདོ་དག་ཏུ་བསྐོར་
ནས། ཤེས་ལྡན་དགེ་སྦྱོང་གོའུ་ཏ་མས་འདི་སྐད་ཅེས་སྨྲ་སྟེ། དགེ་སྦྱོང་དང་པོ་ནི་འདི་ཡིན་ནོ། །གཉིས་པ་ནི་འདི་ཡིན། གསུམ་པ་ནི་འདི་ཡིན་ཏེ། བཞི་པ་འདི་ལས་ཕྱི་རོལ་ན་དགེ་སྦྱོང་
ངམ། བྲམ་ཟེ་མེད་དེ། ཕས་ཀྱི་རྒོལ་བའི་དགེ་སྦྱོང་དང། བྲམ་ཟེ་རྣམས་ཀྱིས་སྟོང་ངོ། །ཞེས་འདི་ལྟར་འཁོར་རྣམས་ལ་སེངྒེའི་སྒྲ་ཡང་དག་པར་སྒྲོགས་ན། བདག་ཅག་གི་ཚངས་པ་
མཚུངས་པར་སྤྱོད་པ་ཀུན་ཏུ་རྒྱུ་རབ་བཟང་ནི་མྱ་ངན་ལས་འདས་བར་གྱུར་ཏོ། །ཞེས་སྨྲས་པ་དང། དེ་དག་ལ་དགེ་སློང་རྣམས་ཀྱིས་སྨྲས་པ། ཤེས་ལྡན་དག་གལ་ཏེ་འདི་ཁྱེད་ཀྱི་
ཚངས་པ་མཚུངས་པར་སྤྱོད་པ་ཡིན་ན། ཚུར་ཤོག་འདི་ཁྱོགས་ཀྱི་སྟེང་དུ་ཞོག་ལ་ཐེག་ཅིག་དང། བལྟ་བར་བྱའོ། །དེ་དག་གིས་ཁྱོགས་ཀྱི་སྟེང་དུ་བཞག་ནས་གདེག་པར་བརྩམས་
ན་བསྒུལ་ཡང་མ་ནུས་པ་དང། དགེ་སློང་རྣམས་ཀྱིས་སྨྲས་པ། ཤེས་ལྡན་དག་ངེད་ཀྱིས་གདེག་གམ་ཐེག་ཅིག་དེ་དག་གིས་བཏེག་པ་དང་དེ་དག་སྤོབས་པ་མེད་དེ་ཅང་མི་
སྨྲ་བར་འདུག་གོ་དེ་དག་རྫིང་བུར་དོང་བ་དང། ཡང་དགེ་སློང་རྣམས་ཀྱིས་སྨྲས་པ། ཤེས་ལྡན་དག། གལ་ཏེ་འདི་ཁྱོད་ཀྱི་ཚངས་པ་མཚུངས་པར་སྤྱོད་པ་ཡིན་ན། ཚུར་ཤོག་རྫིང་བུ་

[431A]༄༅། །འདིར་ཞུགས་ཤིག་དང། བལྟ་བར་བྱའོ། །ཞེས་སྨྲས་ནས་དེ་དག་ཞུགས་པ་དང། བྱིང་ནས་ཉ་དག་རུས་སྦལ་དག་གིས་གནོད་པ་བྱས་ཏེ་སྤྱོད་མ་ནུས་ནས་
རིངས་པ་རིངས་པར་སླར་བྱུང་བ་དང། དགེ་སློང་རྣམས་ཀྱིས་སྨྲས་པ། ངེད་འཇུག་གི་ལྟོས་ཤིག་བལྟ་བར་བྱའོ། །དེ་དག་ཞུགས་ནས་མ་བྱིང་ཞིང་ཉ་དང་རུས་སྦལ་དག་གིས་གནོད་
པར་མ་ནུས་ཏེ། དེར་སྤྱོད་ནུས་པར་གྱུར་པ་དང། དེ་དག་སྤོབས་པ་མེད་དེ་ཅང་མི་སྨྲ་བར་འདུག་གོ་གཞན་ཡང་དགེ་སློང་རྣམས་ཀྱིས་སྨྲས་པ། ཤེས་ལྡན་དག་གལ་ཏེ་འདི་
ཁྱོད་ཀྱི་ཚངས་པ་མཚུངས་པར་སྤྱོད་པ་ཡིན་ན། མེ་སྦོར་ལ་སྲེགས་ཤིག་བལྟ་བར་བྱའོ། །དེ་དག་གིས་མེ་སྦར་ཞིང་བསྲེག་བར་བརྩམས་པ་དང། མེ་སྦར་མ་ནུས་ནས། དགེ་སློང་
རྣམས་ཀྱིས་ཤེས་ལྡན་དག་ངེད་ཀྱིས་སྦར་བར་བྱའོ། །ཞེས་སྨྲས་ཏེ། དེ་དག་གིས་མེ་སྦར་ནས་འབར་བར་གྱུར་པ་དང། དེ་དག་དེ་བཞིན་དུ་སྤོབས་པ་མེད་དེ་ཅང་མི་སྨྲ་བར་འདུག་གོ་
དེ་ནས་སྐྱེ་བོ་མང་པོ་རྣམས་ཀྱིས་ཚར་བཅད་ནས་དོང་ངོ། །གྲོང་ཁྱེར་རྩྭ་ཅན་གྱི་གྱད་རྣམས་ངོ་མཚར་སྐྱེས་ཏེ། བཅོམ་ལྡན་འདས་ལ་རྒྱ་ཆེར་མངོན་པར་དད་པར་གྱུར་ཏོ། །གང་གི་ཚེ་
བཅོམ་ལྡན་འདས་ཐ་མའི་གཟིམས་མལ་ན། གནད་རྣམས་ནི་ཆད། ཚིགས་རྣམས་ནི་འབྱེ་བའི་ཚོར་བ་གནད་དུ་བབ་པ་བྱུང་ཞིང་བཞུགས་བཞིན་དུ། རབ་བཟང་ནི་དགྲ་བཅོམ་པ་ལ་

[431B] གྲོང་ཁྱེར་རྩྭ་ཅན་གྱི་གྱད་མང་པོ་ནི་ཆོས་ལ་བཀོད་པ་དེའི་ཚེ། དགེ་སློང་རྣམས་ཐེ་ཚོམ་སྐྱེས་ཏེ། ཐེ་ཚོམ་ཐམས་ཅད་གཅོད་པ། སངས་རྒྱས་བཅོམ་ལྡན་འདས་
ལ་ཞུས་པ། བཙུན་པ་གང་གི་ཚེ་བཅོམ་ལྡན་འདས་གནད་རྣམས་ནི་ཆད། ཚིགས་རྣམས་ནི་འབྱེ་བའི་ཚོར་བ་གནད་དུ་བབ་པ་བྱུང་ཞིང་བཞུགས་བཞིན་དུ། ཀུན་ཏུ་རྒྱུ་རབ་བཟང་
འཁོར་བའི་རྒྱ་མཚོ་ལས་བཏོན་ཏེ། དེ་གཅིག་ཏུ་གྲུབ་པ་དང། བདེ་བ་མཐར་ཕྱིན་པར་མཛད་ནས། མྱ་ངན་ལས་འདས་པ་ལ་རབ་ཏུ་བཀོད་པ་ལ་གཟིགས། བཅོམ་ལྡན་འདས་ཀྱིས་
བཀའ་སྩལ་པ། དགེ་སློང་དག་ཅི་ང་ད་ལྟར་འདོད་ཆགས་དང་བྲལ་ཞེ་སྡང་དང་བྲལ། གཏི་མུག་དང་བྲལ། སྐྱེ་བ་དང། རྒ་བ་དང། ན་བ་དང། འཆི་བ་དང། མྱ་ངན་དང། སྨྲེ་སྔགས་
འདོན་པ་དང། སྡུག་བསྔལ་བ་དང། ཡིད་མི་བདེ་བ་དང། འཁྲུག་པ་ལས་ཀུན་ཏུ་གྲོལ་ཏེ། ཐམས་ཅད་མཁྱེན་པ་དང། རྣམ་པ་ཐམས་ཅད་མཁྱེན་པ་དང། ཐམས་ཅད་མཁྱེན་པའི་
ཡེ་ཤེས་བརྙེས་པས། ཀུན་ཏུ་རྒྱུ་རབ་བཟང་འཁོར་བའི་རྒྱ་མཚོ་ལས་བཏོན་ཏེ། དེ་གཅིག་ཏུ་གྲུབ་པ་དང། བདེ་བ་མཐར་ཕྱིན་པར་མཛད་ནས་མྱ་ངན་ལས་འདས་པ་ལ་རབ་ཏུ་བཞག་པ་
ལྟ་ངོ་མཚར་ཅི་ཆེ། གང་ང་སྔོན་འདས་པའི་དུས་ན་འདོད་ཆགས་དང་བཅས། ཞེ་སྡང་དང་བཅས། གཏི་མུག་དང་བཅས། སྐྱེ་བ་དང་རྒ་བ་དང། ན་བ་དང། འཆི་བ་དང། མྱ་ངན་

[432A]༄༅། །དང། སྨྲེ་སྔགས་འདོན་པ་དང། སྡུག་བསྔལ་བ་དང་ཡིད་མི་བདེ་བ་དང། འཁྲུག་པ་ལས་ནི་ཀུན་ཏུ་མ་གྲོལ། བརྟག་ཅིང་འཇིག་ནུས་པ་དང་ནི་མ་
བྲལ། དུད་འགྲོའི་སྐྱེ་གནས་སུ་ནི་སྐྱེས། རང་གི་སྲོག་ལ་ཡང་མི་ལྟ་བ་ན། ཀུན་ཏུ་རྒྱུ་རབ་བཟང་གི་སྐྱབས་བྱས་ཤིང། གྲོང་ཁྱེར་རྩྭ་ཅན་གྱི་གྱད་རྣམས་ལ་སྲོག་སྡུག་པའི་སྐྱབས་
བྱས་ཤིང། ཉོན་མོངས་པ་ལས་ཀྱང་ཀུན་ཏུ་བསྐྱབས་པ་དེ་ལེགས་པར་རབ་ཏུ་ཉོན་ལ། ཡིད་ལ་ཟུང་ཞིག་དང། བཤད་པར་བྱའོ། །དགེ་སློང་དག་སྔོན་བྱུང་བ་འདས་པའི་
དུས་ན་ལུང་པ་ཞིག་གི་ནང་ན་རི་དྭགས་ཀྱི་ཁྱུ་དཔོན་རི་དྭགས་མང་པོའི་ཚོགས་སྟོང་གིས་བསྐོར་བ། མཁས་ཤིང་གསལ་བ་ཡིད་གཞུངས་པ་ཞིག་གནས་ཏེ། རི་དྭགས་ཀྱི་ཁྱུ་
དཔོན་དེ། རྔོན་པས་བརྟགས་ནས། རྒྱལ་པོ་ལ་སྨྲས་པ་དང། དེ་ནས་རྒྱལ་པོ་དཔུང་གི་ཚོགས་ཡན་ལག་བཞི་དང་ཆས་ཏེ་བྱུང་ནས། རི་དྭགས་ཀྱི་ཁྱུ་དཔོན་དེ་ཐམས་ཅད་བསྐོར་
ཏོ༑ །དེ་ནས་རི་དྭགས་ཀྱི་ཁྱུ་དཔོན་དེས་བསམས་པ། མ་ལ་བདག་གིས་རི་དྭགས་འདི་རྣམས་མ་བསྲུངས་ན། ཐམས་ཅད་མེད་པར་འགྱུར་རོ་སྙམ་ནས། དེ་ནས་རི་དྭགས་ཀྱི་ཁྱུ་དཔོན་
གྱིས། ཕྱོགས་གང་དུ་རི་དྭགས་ཀྱི་ཚོགས་རྣམས་འབྱུང་བར་འགྱུར་བ་ཀུན་ཏུ་བརྟགས་ན། ལུང་པ་དེ་ན་ཆུ་བོ་ཞིག་འབབ་པ་དེས་མཐོང་སྟེ། ཆུ་བོའི་རྒྱུན་དེ་ཡང་དྲག་པོ། འཕྲོག་ཅིང་རབ་ཏུ་

[432B] རི་དྭགས་དེ་དག་ཀྱང་ཉམ་ཆུང་ནས། དེ་ནས་ཁྱུ་དཔོན་གྱིས་མོད་ལ་ཆུ་བོ་དེར་ཞུགས་ནས་དབུས་སུ་འདུག་སྟེ་སྐད་ཕྱུང་ནས་ཁྱེད་ཅག་ཚུར་ཤོག་འགྲམ་འོ་ནི་ནས་
ངའི་རྒྱབ་ཏུ་རྐང་ལག་ཞོག་ལ། ཕ་རོལ་གྱི་འགྲམ་དུ་སོང་ཞིག་དང། འཚོ་བའི་ཐབས་ནི་དེ་ལས་མེད་དེ། གཞན་དུ་ན་ངེས་པར་འཆི་བར་འགྱུར་རོ། །དེ་ནས་རི་དྭགས་དེས་དེ་བཞིན་དུ་བྱས་
པ་དང། དེའི་རྒྱབ་ཏུ་རྨིག་པ་དག་གིས་ཕོག་སྟེ། པགས་པ་ཡང་རལ། ཤ་དང་ཁྲག་དང་རུས་པ་དག་བྱུང་ཡང་འོན་ཀྱང་བརྩོན་འགྲུས་མ་བཏང་ངོ། །དེ་ནས་ཐམས་ཅད་ཀྱིས་རྒལ་ནས་
གང་ཁ་ཅིག་སླར་རྒལ་བར་མ་གྱུར་ཏམ། ཞེས་དེ་དག་ལ་སྙིང་རྗེ་བསྐྱེད་དེ། སླར་རྒྱབ་ཏུ་བལྟས་པ་དང། རི་དྭགས་ཀྱི་ཕྲུ་གུ་གཅིག་མ་རྒལ་བར་དེས་མཐོང་ནས། དེ་ནས་ཁྱུ་དཔོན་གནད་
རྣམས་ནི་ཆད། ཚིགས་རྣམས་ནི་འབྱེ་བའི་ཚོར་བ་གནད་དུ་བབ་པ་བྱུང་ཞིང། ཆུ་འགྲམ་འདིར་ཚོགས་རྣམས་ལ་སྲོག་སྡུག་པའི་སྐྱབས་བྱས་ཤིང། རི་དྭགས་ཀྱི་ཕྲུ་གུ་དེ་རྒྱབ་ཏུ་བཀལ་
ནས། ཆུ་བོ་ལས་བསྒྲལ་ཏེ་འགྲམ་དུ་བཞག་གོ་དེས་རི་དྭགས་ཀྱི་ཚོགས་མང་པོ་རྒལ་བར་རིག་ནས། འཆི་བའི་དུས་སུ་སྨོན་ལམ་གདབ་པར་བརྩམས་པ། ཇི་ལྟར་བདག་གིས་རི་དྭགས་འདི་
དག་དང། རི་དགས་ཀྱི་ཕྲུ་གུ་འདི་ལ་སྲོག་སྡུག་པའི་སྐྱབས་བྱས་ཤིང། ཉོན་མོངས་པ་ལས་ཀྱང་ཀུན་ཏུ་བསྐྱབས་པ་འདིས། བདག་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་

[433A]༄༅། །པར་རྫོགས་པར་སངས་རྒྱས་པ་ན་ཡང། འཁོར་བའི་རྒྱ་མཚོ་ལས་འདོན་ཅིང། གཅིག་ཏུ་གྲུབ་པ་དང། བདེ་བ་མཐར་ཕྱིན་པར་བྱེད་ཅིང། མྱ་ངན་
ལས་འདས་པ་ལ་འགོད་པར་ཤོག་ཅིག་ཅེས་སྨོན་ལམ་བཏབ་བོ། །བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཇི་སྙམ་དུ་སེམས་དེའི་ཚེ་དེའི་དུས་ན་རི་དྭགས་ཀྱི་ཁྱུ་
དཔོན་གང་ཡིན་པ་དེ་ནི་ང་ཡིན་ནོ། །རི་དྭགས་དེ་དག་ནི་གྲོང་ཁྱེར་རྩྭ་ཅན་གྱི་གྱད་འདི་རྣམས་ཡིན་ནོ། །རི་དྭགས་ཀྱི་ཕྲུ་གུ་གང་ཡིན་པ་དེ་ནི་རབ་བཟང་འདི་ཉིད་ཡིན་ནོ། །དགེ་སློང་དག་
གཞན་ཡང་གང་གི་ཚེ། ང་བརྟག་ཅིང་འཇིག་མི་ནུས་པ་དང། དུད་འགྲོའི་སྐྱེ་གནས་སུ་སྐྱེས་པ་དང། གནད་རྣམས་ནི་ཆད། ཚིགས་རྣམས་ནི་འབྱེད་པའི་ཚོར་བ་གནད་དུ་བབ་
པར་བྱུང་ཞིང་བཞུགས་བཞིན་དུ། ཀུན་ཏུ་རྒྱུ་རབ་བཟང་གི་སྐྱབས་བྱས་པ་དེ་ཉོན་ཅིག་དགེ་སློང་དག་སྔོན་བྱུང་བ་འདས་པའི་དུས་ན། ཡུལ་ཝཱ་ར་ཎཱ་སིར་རྒྱལ་པོ་ཚངས་སྦྱིན་ཞེས་བྱ་བ་
ཞིག་རྒྱལ་པོ་བྱེད་པ་འབྱོར་པ་དང། རྒྱས་པ་དང། བདེ་བ་དང་ལོ་ལེགས་པ་དང། སྐྱེ་བོ་དང་མི་མང་པོས་གང་བ། འཐབ་པ་དང་རྩོད་པ་དང། ཕས་ཀྱི་རྒོལ་བ་དང། འཁྲུག་
པ་རྣམས་རབ་ཏུ་ཞི་བ། རྐུན་མ་དང། ནད་དང་བྲལ་བ་དང་འབྲས་དང། བུར་མ་དང། བ་གླང་དང། མ་ཧེ་ཕུན་སུམ་ཚོགས་པ་ཆོས་ཀྱི་རྒྱལ་པོ་ཆོས་དང་ལྡན་པ། ཆོས་བཞིན་

[433B] ཁམས་ཀྱི་རྒྱལ་ཕྲན་དག་གིས་འདི་ལྟར། རྒྱལ་པོ་ཚངས་སྦྱིན་གྱི་རྟ་ཅང་ཤེས་ཤིའོ། །ཞེས་ཐོས་ཏེ། དེ་དག་གིས་དེར་ཕོ་ཉ་བཏང་ནས་
ཡང་ན་ནི་དཔྱ་གཅོལ་ཅིག་ཡང་ན་ནི་གྲོང་ཁྱེར་གྱི་སྒོར་མ་འབྱུང་ཞིག་གཞན་དུ་ན་ངེས་པར་སྐེ་ནས་བཏགས་ལ་འདིར་འགུག་གོ་།ཞེས་བསྒོ་བ་དང། དེས་དཔྱ་ཡང་མ་བཅལ། གྲོང་
ཁྱེར་གྱི་སྒོར་ཡང་མ་བྱུང་མོད་ཀྱི། འོན་ཀྱང་གྲོང་ཁྱེར་ཉིད་ན་གནས་ཤིང་རྟ་ཅང་ཤེས་ཚོལ་ལོ། །དེ་དུས་གཞན་ཞིག་ན་རྟ་ཅང་ཤེས་རྙེད་ནས་དེ་དེ་ལ་ཞོན་ཏེ། དཔྱིད་ཀྱི་དུས་ལ་བབ་པ་
དང། ཤིང་རྣམས་མེ་ཏོག་གིས་རྒྱས་ཤིང། ངང་པ་དང། ཁྲུང་ཁྲུང་དང། རྨ་བྱ་དང། ནེ་ཙོ་དང། རི་སྐེགས་དང། ཁུ་བྱུག་དང། ཤང་ཤང་ཏེའུ་ཡི་སྒྲ་འབྱིན་པའི་ནགས་ཚལ་
སྐྱེད་མོས་ཚལ་གྱི་གནས་སུ་བཙུན་མོའི་འཁོར་གྱིས་ཡོངས་སུ་བསྐོར་ཏེ་དོང་ནས། དེ༑ དེ་ན་རྩེ་ཞིང་དགའ་ལ། དགའ་མགུར་ཆ་བའི་སྦྱོར་བས་བག་མེད་པར་གནས་ཏེ། གྲོང་ཁྱེར་དུ་ཡང་
མ་ཞུགས་པ་ན། ཇི་ལྟར་རྒྱལ་པོ་ཚངས་སྦྱིན་སྐྱེད་མོས་ཚལ་ན་བག་མེད་པར་གནས་ཤིང། གྲོང་ཁྱེར་དུ་ཡང་མ་བཞུགས་སོ། །ཞེས་ཁམས་ཀྱི་རྒྱལ་ཕྲན་དག་གིས་ཐོས་ཏེ། དེ་དག་གིས་གྲོས་
བྱས་ནས། དཔུང་གི་ཚོགས་ཡན་ལག་བཞི་དང་ཆས་ཏེ། ཡུལ་ཝཱ་ར་ཎཱ་སིའི་སྒོ་བསྐོར་བ་དང། བློན་པོས་རྒྱལ་པོ་ཚངས་སྦྱིན་ལ་སྨྲས་པ། ལྷ་ཁམས་ཀྱི་རྒྱལ་ཕྲན་རྣམས་ཀྱིས་གྲོང་ཁྱེར་

[434A]༄༅། །གྱི་སྒོ་བསྐོར་ལགས་ན། བདེ་བར་བགྱི་བ་དགོངས་སུ་གསོལ་རྒྱལ་པོས་ཐོས་ནས། ཤེས་ལྡན་རྟ་ཅང་ཤེས་གང་ན་འདུག་པ་ཡང་ལོང་ཞིག་དཔུང་
གི་ཚོགས་ཡན་ལག་བཞི་ཡང་གོ་སྐོན་ཅིག་དེ་དག་དང་ལྷན་ཅིག་གཡུལ་འགྱེད་པར་བྱའོ། །ཞེས་བསྒོའོ། །དེས་རྟ་ཅང་ཤེས་ཀྱང་བསྙེན། དཔུང་གི་ཚོགས་ཡན་ལག་བཞི་པ་ཡང་
གོ་བསྐོན་ཏེ། དེ་དེ་དག་དང་ལྷན་ཅིག་གཡུལ་བཤམས་ཏེ། གཡུལ་འགྱེད་པར་བརྩམས་པ་དང། ཁམས་ཀྱི་རྒྱལ་ཕྲན་གཞན་ཞིག་གིས་རྒྱལ་པོ་ཚངས་སྦྱིན་གྱི་རྟ་ཅང་ཤེས་
ཀྱི་གློར་མདུང་གཅིག་བསྣུན་ནས། དེའི་རྒྱུ་མ་དག་བྱུང་སྟེ་སྡུག་བསྔལ་གྱི་ཚོར་བས་གཟིར་ནས། གནད་རྣམས་ཀྱང་ཆད། ཚིགས་རྣམས་ཀྱང་འབྱེ་བའི་ཚོར་བ་གནད་དུ་བབ་པ་བྱུང་
བཞིན་དུ། དེས་སེམས་སྲན་བསྐྱེད་པ། མ་ལ་འདི་ལྟར་རྒྱལ་པོ་ནི་སྡུག་བསྔལ་དོག་པ་ཉམ་ང་བར་ཕྱིན་ལ། བདག་གིས་དོར་བར་བྱ་བ་ནི་བདག་གི་ཚུལ་མ་ཡིན་པས། བརྩོན་
འགྲུས་ཀྱིས་སྡུག་བསྔལ་བཟློག་ལ། ཐབས་ཅི་དང་ཅིས་སྒེའུ་ཆུང་ནས་གྲོང་ཁྱེར་དུ་ཕྱིན་པར་བྱའོ། །སྙམ་དུ་བསམས་ནས། ཕན་ཚུན་དུ་གྲོང་ཁྱེར་དུ་འགྲོ་བའི་གླགས་བལྟས་ན་
ཝཱ་ར་ཎཱ་སིའི་སྐྱེད་མོས་ཚལ་གྱི་བར་ན། རྒྱལ་པོ་ཚངས་སྦྱིན་གྱི་རྫིང་བུ་ཚངས་ལྡན་ཞེས་བྱ་བ། མེ་ཏོག་ཨུཏྤ་ལ་དང་པདྨ་དང། ཀུ་མུ་ད་དང། པདྨ་དཀར་པོ་དག་གིས་བརྒྱན་

[434B] ངང་པ་དང། བྱ་ཀ་རན་ད་བ་དང། དུར་པ་དག་གིས་མཚོ་གླིང་བརྒྱན་པ་དང། ཁོ་ར་ཁོར་ཡུག་ཏུ་མེ་ཏོག་དང། འབྲས་བུ་སྣ་ཚོགས་དང། ནགས་ཚང་ཚིང་གིས་བརྒྱན་པ། བྱ་
རྣམ་པ་སྣ་ཚོགས་ཀྱི་སྒྲ་འབྱིན་པ་ཞིག་ཡོད་དེ། དེ་ཤུགས་དྲག་པོས་ནགས་ཚལ་སྟུག་པོ་དེའི་ནང་དུ་སོང་སྟེ། རྫིང་བུ་ཚངས་ལྡན་གྱི་པདྨའི་འདབ་མ་ནས་པདྨའི་འདབ་མའི་སྟེང་དུ་རྐང་པ་
བཞག་ནས་རྒལ་ཏེ་སྒེའུ་ཆུང་ནས་བྱུང་སྟེ། དེ་ནས་རྒྱལ་པོ་བབས་པ་དང། དེ་ཡང་ས་ལ་འགྱེལ་ཏེ། དུས་ལས་འདས་སོ། །དེ་ནས་རྒྱལ་པོ་དང། བློན་པོ་དེ་རྣམས་ཀྱིས་ཕན་ཚུན་ཀུན་དུ་
བཙལ་བར་བརྩམས་ནས། ཁ་ཅིག་ནི་སྐྱེད་མོས་ཚལ་དུ་སོང། གཞན་དག་གིས་ནི་ཕྱོགས་བཞིར་བརྒྱུགས་ནས། གང་གིས་ཀྱང་དེ་མ་རྙེད་ནས་རང་རང་གི་རྟ་དང། གླང་པོ་ཆེ་དག་བཟུང་
ནས་སླར་སོང་ངོ། །རྒྱལ་པོ་ཚངས་སྦྱིན་གྱིས་སྲོག་འབྱིན་པའི་ཕྱིར། དེ་ཡུལ་ཝཱ་ར་ཎཱ་སི་ན་གནས་པའི་གྲོང་མི་དང། ལྗོངས་ཀྱི་མི་དང། བློན་པོ་ལྷག་མ་དག་བསྡུས་ནས། སྨྲས་པ། གང་
རྒྱལ་རིགས་སྤྱི་བོ་ནས་དབང་བསྐུར་བའི་སྲོག་བྱིན་ན། དེ་ལ་ཇི་ལྟར་བསྒྲུབ་པར་བྱ། དེ་དག་གིས་སྨྲས་པ། ལྷ་རྒྱལ་སྲིད་ཀྱི་ཕྱེད་སྩལ་བར་བགྱིའོ། །དེས་སྨྲས་པ། ངའི་སྲོག་འབྱིན་པ་ནི་རྟ་
ཅང་ཤེས་ཡིན་ན། དེ་ནི་དུས་ལས་འདས་ཏེ། དེ་ལ་བྱིན་ཡང་དེས་ཅི་ཞིག་བྱར་ཡོད། དེ་དག་གིས་སྨྲས་པ། ལྷ་དེའི་སླད་དུ་གྲོང་ཁྱེར་གྱི་སྒོ་བཞིར་སྦྱིན་པ་དག་གཏང་བར་བགྱི་ཞིང། དུས་སྟོན་

[435A]༄༅། །མ་ཡིན་པའི་མཆོད་སྟོན་དག་བགྱིས་ལ་བསོད་ནམས་དག་བགྱིའོ། །རྒྱལ་པོས་སྨྲས་པ། ཤེས་ལྡན་དག་ལེགས་ཀྱི་དེ་བཞིན་དུ་བྱའོ། །དེ་ནས་
རྒྱལ་པོའི་བཙུན་མོ་དང། གཞོན་ནུ་དང། བློན་པོ་དང། ཡུལ་མི་དག་གིས་ཤིང་དྲི་ཞིམ་པོ་ཐམས་ཅད་སྤུངས་ནས། དེ་བསྲེགས་སོ། །གཞན་ཡང་གྲོང་ཁྱེར་གྱི་སྒོ་བཞིར་སྦྱིན་གཏོང་
གི་ཁང་པ་བརྩིགས་ནས། གྲོང་ཁྱེར་དེ་ན་རྡོ་དང། གསེག་མ་དང། གྱོ་མོ་དག་སེལ་དུ་བཅུག་སྟེ། ཙནྡན་གྱི་ཆུས་ནི་ཆག་ཆག་བཏབ། དྲི་ཞིམ་པོའི་པོག་པོར་དག་ནི་བཞག། གདུགས་
དང། རྒྱལ་མཚན་ནི་བསྒྲེང། དར་གྱི་ལྡ་ལྡི་མང་པོ་ནི་བཏགས་ལྷ་རྣམས་ཀྱི་དགའ་ཚལ་གྱི་སྐྱེད་མོས་ཚལ་བཞིན་དུ་མེ་ཏོག་རྣམ་པ་སྣ་ཚོགས་ཀྱི་སིལ་མ་ཉམས་དགའ་བ་ནི་བཀྲམ་
སྟེ༑ དུས་སྟོན་མ་ཡིན་པའི་མཆོད་སྟོན་བྱས་ནས། གྲོང་ཁྱེར་དུ་འདི་སྐད་དྲིལ་བསྒྲགས་པ། ཤེས་ལྡན། ཡུལ་ཝཱ་ར་ཎཱ་སི་ན་གནས་པའི་གྲོང་མི་རྣམས་དང། ཡུལ་སྣ་ཚོགས་ནས་
འོངས་པའི་སྐྱེ་བོའི་ཚོགས་དག་ཉོན་ཅིག་འདིར་ལྷའི་རྟ་ཅང་ཤེས་ཀྱི་ཕྱིར་གྲོང་ཁྱེར་གྱི་སྒོ་བཞིར་སྦྱིན་པ་གཏོང་ཞིང། དུས་སྟོན་མ་ཡིན་པའི་མཆོད་སྟོན་དང་བསོད་ནམས་བྱེད་ཀྱི། དེའི་
ཕྱིར་ཁྱེད་ཅག་རྣམས་ཀྱིས་གོས་སྣ་ཚོགས་དང། རྒྱན་དང། ཕྲེང་བ་དང། འབྱོར་པ་མཆོག་གིས་ཆོས་ལ་བྱུང་ཞིག་ཅེས་བསྒོའོ། །དེ་ནས་གྲོང་མི་དག་དང། ཡུལ་མི་དག་འོངས་ནས་

[435B] གྲོང་ཁྱེར་གྱི་སྒོ་བཞིར་ཡང་འདོད་པ་སྣ་ཚོགས་ཀྱི་སྦྱིན་པ་དག་སྦྱིན་ནོ། །དགེ་སློང་དག་ཇི་སྙམ་དུ་སེམས། རྟ་ཅང་ཤེས་གང་ཡིན་པ་དེ་
ནི་ང་ཉིད་ཡིན་ཏེ། དེའི་ཚེ་དེའི་དུས་ན་ཡང་ན་གནད་རྣམས་ནི་ཆད། ཚིགས་རྣམས་ནི་འབྱེ་བའི་ཚོར་བ་གནད་དུ་བབ་པ་བྱུང་བཞིན་དུ་དེའི་སྲོག་གི་སྐྱབས་བྱས་སོ།། །།འདུལ་
བ་ཕྲན་ཚེགས་ཀྱི་གཞི། བམ་པོ་ང་ལྔ་པ། དེ་ནས་ཡང་དགེ་སློང་རྣམས་ཐེ་ཚོམ་སྐྱེས་ཏེ། ཐེ་ཚོམ་ཐམས་ཅད་གཅོད་པ་སངས་རྒྱས་བཅོམ་ལྡན་འདས་ལ་ཞུས་པ། བཙུན་པ། ཚེ་དང་
ལྡན་པ་རབ་བཟང་གིས་ལས་ཅི་ཞིག་བགྱིས་ན། དེ་ནས་ཉན་ཐོས་རྣམས་ཀྱི་ཐ་མར་མངོན་སུམ་དུ་བགྱིས་ལགས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དགེ་སློང་རབ་
བཟང་ཉིད་ཀྱིས་ལས་བྱས་ཤིང་བསགས་པ་དང། ཚོགས་རྙེད་པ་རྐྱེན་ཡོངས་སུ་བསྒྱུར་བ། འོད་པ་བཞིན་དུ་ཉེ་བར་གནས་པ། མྱོང་བར་ངེས་པར་རབ་བཟང་གིས་ལས་བྱས་ཤིང་བསགས་
པ་དག་ནི། གཞན་སུ་ཞིག་གིས་ཉམས་སུ་མྱོང་བར་འགྱུར། དགེ་སློང་དག་ལས་བྱས་ཤིང་བསགས་པ་དག་ནི་ཕྱི་རོལ་གྱི་སའི་ཁམས་ལ་སྨིན་པར་མི་འགྱུར་ཏེ། ཆུའི་ཁམས་ལ་མ་ཡིན་
མེའི་ཁམས་ལ་མ་ཡིན། རླུང་གི་ཁམས་ལ་མ་ཡིན་མོད་ཀྱི། ཟིན་པའི་ཕུང་པོ་དང། ཁམས་དང། སྐྱེ་མཆེད་རྣམས་ལ་ལས་བྱས་པའི་དགེ་བ་དང། མི་དགེ་བ་དག་རྣམ་པར་སྨིན་པར་

[436A]༄༅། །འགྱུར་རོ། །ལས་རྣམས་བསྐལ་པ་བརྒྱར་ཡར་ནི། །ཆུད་མི་ཟ་བའང་ཚོགས་དང་དུས། །རྙེད་ན་ལུས་ཅན་རྣམས་ལ་ནི། །འབྲས་བུ་ཉིད་དུ་སྨིན་པར་འགྱུར། །
དགེ་སློང་དག་སྔོན་བྱུང་བ་འདས་པའི་དུས་བསྐལ་པ་བཟང་པོ་འདི་ཉིད་ལ་སྐྱེ་དགུ་རྣམས་ཀྱི་ཚེ་ལོ་ཉི་ཁྲི་ཐུབ་པ་ན། སྟོན་པ་འོད་སྲུང་ཞེས་བྱ་བ་འཇིག་རྟེན་དུ་བྱུང་སྟེ། རིག་པ་དང་
ཞབས་སུ་ལྡན་པ། བདེ་བར་གཤེགས་པ། འཇིག་རྟེན་མཁྱེན་པ། བླ་ན་མེད་པ། སྐྱེས་བུ་འདུལ་བའི་ཁ་ལོ་སྒྱུར་བ། ལྷ་དང་མི་རྣམས་ཀྱི་སྟོན་པ་སངས་རྒྱས་བཅོམ་ལྡན་འདས་
དེ་ཡུལ་ཝཱ་ར་ཎཱ་སིའི་གྲོང་ཁྱེར་རི་དྭགས་འཛིན་གྱི་ཚལ་ན་ཉེ་བར་རྟེན་ཅིང་བཞུགས་སོ། །དེ་ནས་བཅོམ་ལྡན་འདས་འོད་སྲུང་གི་དབོན་པོ་མྱ་ངན་མེད་ཅེས་བྱ་བ་དེ་ཐར་པར་བྱ་བའི་
དོན་དུ། བཅོམ་ལྡན་འདས་འོད་སྲུང་ལས་རབ་ཏུ་བྱུང་སྟེ། དེ་ཐར་ཅིང་རང་དབང་ཐོབ་བོ། །སྙམ་ནས་འབད་པ་མ་བསྐྱེད་དོ། །ཇི་ཙམ་ན་དུས་ཤིན་ཏུ་རིང་བ་ཞིག་ན། མྱ་ངན་མེད་
ཅེས་བྱ་བ་ལྗོངས་རྒྱུ་ཞིང་འདུག་པར་གྱུར་ཏོ། །བཅོམ་ལྡན་འདས་ཡང་དག་པར་རྫོགས་པའི་སངས་རྒྱས་འོད་སྲུང་གིས། སངས་རྒྱས་ཀྱི་མཛད་པ་མ་ལུས་པར་མཛད་ནས་བུད་ཤིང་
ཟད་པའི་མེ་བཞིན་དུ་ཐ་མའི་གཟིམས་མལ་དུ་གཤེགས་སོ། །དགེ་སློང་མྱ་ངན་མེད་ཤིང་ཨ་ཤོ་ཀའི་དྲུང་ན་ནང་དུ་ཡང་དག་འཇོག་ལ་གནས་ཏེ། ཇི་ཙམ་ཤིང་ཨ་ཤོ་ཀ་དེ་ལ་ལྷ་ཞིག་

[436B] བཅོམ་ལྡན་འདས་འོད་སྲུང་མྱ་ངན་ལས་འདའ་བར་ཐོས་ནས་ངུས་ཏེ། དེ་ངུས་པའི་མཆི་མ་ཐིག་པ་གཅིག་མྱ་ངན་མེད་ཀྱིས་ལུས་ལ་ལྷུང་བར་གྱུར་པ་དང། དེ་ནས་མྱ་ངན་
མེད་ཀྱིས་གྱེན་དུ་བལྟས་ན། ལྷ་དེ་ངུ་ཞིང་འདུག་ནས། ལྷ་ཅིའི་ཕྱིར་ངུ་ཞེས་སྨྲས་པ་དང། ལྷས་དེང་གི་མཚན་མོའི་གུང་ཐུན་ལ་བཅོམ་ལྡན་འདས་འོད་སྲུང་མྱ་ངན་ལས་འདའོ། །ཞེས་སྨྲས་
སོ༑ ༑དེ་ནས་མྱ་ངན་མེད་ལྷའི་ཚིག་ཐོས་ནས། གནད་དུ་ཕོག་པ་བཞིན་འགྱེལ་ཏེ། དེ་སྙིང་རྗེ་རྗེ་སྐད་དུ་ངུ་ཞིང་འདུག་པར་གྱུར་ཏོ། །དེ་ནས་ལྷས་ཅིའི་ཕྱིར་དུ། །ཞེས་དྲིས་པ་དང། མྱ་ངན་
མེད་ཀྱིས་སྨྲས་པ། གཉེན་དང་བྲལ་བ་དང། བླ་མ་དང་བྲལ་བའི་ཕྱིར་ཏེ། ཡང་དག་པར་རྫོགས་པའི་སངས་རྒྱས་འོད་སྲུང་ནི་བདག་གི་ཞང་པོ་ཡིན་ནོ། །བདག་གིས་ཤིན་ཏུ་སྦྱངས་ཤིང་
གནས་པ་ལ་མ་འབད་པས་བདག་ནི་སོ་སོའི་སྐྱེ་བོར་གྱུར་ལ། ལམ་ཤིན་ཏུ་རིང་བས་བལྟ་མ་ནུས་སོ། །ལྷས་སྨྲས་པ། བཙུན་པ། གལ་ཏེ་དེ་ལྟ་ན་བདག་གིས་བཅོམ་ལྡན་འདས་ཀྱི་སྤྱན་
སྔར་བཀྲི་ན། ཅི་ཁྱད་པར་རྟོགས་པར་ནུས་སམ། མྱ་ངན་མེད་ཀྱིས་སྨྲས་པ། ཅི་ལྟར་ལྷས་བཅོམ་ལྡན་འདས་ཀྱི་ཞལ་མཐོང་བར་བགྱིས་ན། བདག་གི་བློ་ནི་ཀུན་ཏུ་སྨིན་ཏེ། དེ་བཞིན་དུ་ཁྱད་
པར་རྟོགས་པར་བགྱིའོ། །དེ་ནས་ལྷས་བཅོམ་ལྡན་འདས་ཀྱི་སྤྱན་སྔར་མྱ་ངན་མེད་རྫུ་འཕྲུལ་གྱིས་ཁྲིད་དེ། དེས་བཅོམ་ལྡན་འདས་མཐོང་ནས་དད་པ་སྐྱེས་སོ། །དད་པ་སྐྱེས་ནས་ཀྱང། བཅོམ་

[437A]༄༅། །ལྡན་འདས་འོད་སྲུང་གིས་ཆོས་རྣམ་པ་འདི་ལྟ་བུ་དག་བཤད་དེ། དེ་ཐོས་མ་ཐག་ཏུ་དགྲ་བཅོམ་པ་མངོན་སུམ་དུ་བྱས་ཏེ་དང་པོར་ཚེ་དང་ལྡན་པ་མྱ་ངན་མེད་
མྱ་ངན་ལས་འདས་སོ། །དེ་ནས་བཅོམ་ལྡན་འདས་ཡང་དག་པར་རྫོགས་པའི་སངས་རྒྱས་འོད་སྲུང་ངོ། །དེ་ནས་ལྷ་དེས་ཚེ་དང་ལྡན་པ་མྱ་ངན་མེད་མྱ་ངན་ལས་འདས་པར་མཐོང་སྟེ་
དགའ་བ་སྐྱེས་ནས། དེས་བསམས་པ། ཚེ་དང་ལྡན་པས་གང་ཅུང་ཟད་ཁྱད་པར་རྟོགས་པ་དེ་ཐམས་ཅད་ནི། བདག་ལས་བརྟེན་པ་ཡིན་གྱི་བདག་མ་འོངས་པའི་དུས་ན་གང་བྲམ་
ཟེའི་ཁྱེའུ་བླ་མ་ལ་བཅོམ་ལྡན་འདས་འོད་སྲུང་གིས་བྲམ་ཟེའི་ཁྱེའུ་ཁྱོད་སྐྱེ་དགུ་རྣམས་ཀྱི་ཚེ་ལོ་བརྒྱ་ཐུབ་པ་ན། སྟོན་པ་ཤཱཀྱ་ཐུབ་པ་ཞེས་བྱ་བ་དེ་བཞིན་གཤེགས་པ་དགྲ་བཅོམ་པ་
ཡང་དག་པར་རྫོགས་པའི་སངས་རྒྱས་སུ་འགྱུར་རོ་ཞེས་ལུང་བསྟན་པ་དེ། ཐ་མའི་གཟིམས་མལ་དུ་གཤེགས་པ་ན། བདག་དེའི་ཉན་ཐོས་རྣམས་ཀྱི་ཐ་མར་མངོན་སུམ་དུ་བྱས་ནས་
བཅོམ་ལྡན་འདས་ཀྱི་སྔོན་ལོགས་སུ་མྱ་ངན་ལས་འདས་ཏེ། དེ་ནས་བཅོམ་ལྡན་འདས་ཤཱཀྱ་ཐུབ་པ་མྱ་ངན་ལས་འདས་པར་གྱུར་ཅིག་།ཅེས་སྨོན་ལམ་བཏབ་བོ། །བཅོམ་ལྡན་འདས་ཀྱིས་
བཀའ་སྩལ་པ། དགེ་སློང་དག་འདི་ཇི་སྙམ་དུ་སེམས། ལྷ་གང་ཡིན་པ་དེ་ནི་རབ་བཟང་འདི་ཉིད་ཡིན་ནོ། །དགེ་སློང་དག་དེ་ལྟ་བས་ན་འདི་ལྟར་བསླབ་པར་བྱ་སྟེ། གང་གི་ཕྱིར་དགེ་བའི་

[437B] དགེ་བ་དང་ལྷན་ཅིག་གནས་པ་དང། དགེ་བ་ལ་བསྟེན་པར་བྱ་ཞིང། སྡིག་པའི་གྲོགས་པོ་ལ་མི་བསྟེན། སྡིག་པ་དང་ལྷན་ཅིག་མི་གནས། སྡིག་པ་ལ་མི་
བསྟེན་པར་དགེ་སློང་རྣམས་ཀྱིས་དེ་ལྟར་བསླབ་པར་བྱའོ། །དེ་ནས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ་བདག་གཅིག་པུ་དབེན་པ་ཞིག་
ཏུ་མཆིས་ཏེ། ནང་དུ་ཡང་དག་འཇོག་ལ་གནས་པའི་ཚེ། སེམས་ཀྱི་རྟོག་པ་འདི་ལྟ་བུ་སྐྱེས་ཏེ། འདི་ལྟ་སྟེ། དགེ་བའི་བཤེས་གཉེན་ལ་བསྟེན་པ་དང། དགེ་བ་དང་ལྷན་ཅིག་གནས་པ་
དང། དགེ་བ་ལ་བསྟེན་ནས་སྡིག་པའི་གྲོགས་པོ་ལ་མི་བསྟེན། སྡིག་པ་དང་ལྷན་ཅིག་མི་གནས། སྡིག་པ་ལ་མ་བསྟེན་ན། འདི་ནི་ཚངས་པར་སྤྱོད་པའི་ཕྱེད་ལགས་སོ། །ཀུན་དགའ་
བོ༑ ཁྱོད་འདི་ལྟ་སྟེ། དགེ་བའི་བཤེས་གཉེན་ལ་བསྟེན་པ་དང། དགེ་བ་དང་ལྷན་ཅིག་གནས་པ་དང། དགེ་བ་ལ་བསྟེན་ནས་སྡིག་པའི་གྲོགས་པོ་དང་མི་བསྟེན། སྡིག་པ་དང་ལྷན་ཅིག་
མི་གནས། སྡིག་པ་ལ་མ་བསྟེན་ན། འདི་ནི་ཚངས་པར་སྤྱོད་པའི་ཕྱེད་ཡིན་ནོ། །ཞེས་དེ་སྐད་མ་ཟེར་ཅིག་དེ་ཅིའི་ཕྱིར་ཞེན། ཀུན་དགའ་བོ་དེ་ནི་ཚངས་པར་སྤྱོད་པ། ཀུན་ཏུ་མཐར་ཕྱིན་
པ༑ མ་འདྲེས་པ། ཡོངས་སུ་རྫོགས་པ། ཡོངས་སུ་དག་པ། ཡོངས་སུ་བྱང་བ་ཡིན་ནོ། །འདི་ལྟ་སྟེ། དགེ་བའི་བཤེས་གཉེན་ལ་བསྟེན་པ་དང། དགེ་བ་དང་ལྷན་ཅིག་གནས་པ་དང་

[438A]༄༅། །དགེ་བ་ལ་བསྟེན་ནས་སྡིག་པའི་གྲོགས་པོ་ལ་མི་བསྟེན་སྡིག་པའི་གྲོགས་པོ་དང་ལྷན་ཅིག་མི་གནས། སྡིག་པའི་གྲོགས་པོ་ལ་བསྟེན་པར་མི་བྱའོ། །
ཀུན་དགའ་བོ་དེ་ཅིའི་ཕྱིར་ཞེ་ན། དགེ་བའི་བཤེས་གཉེན་ལ་བསྟེན་པས་སེམས་ཅན་སྐྱེ་བའི་ཆོས་དང་ལྡན་པ་རྣམས་སྐྱེ་བའི་ཆོས་ལས་རྣམ་པར་གྲོལ་བར་གྱུར་ཏོ། །རྒ་བ་དང། ན་བ་
དང། འཆི་བ་དང། མྱ་ངན་དང། སྨྲེ་སྔགས་འདོན་པ་དང། སྡུག་བསྔལ་བ་དང། ཡིད་མི་བདེ་བ་དང། སེམས་ཅན་འཁྲུག་པའི་ཆོས་དང་ལྡན་པ་རྣམས། འཁྲུག་པའི་ཆོས་ལས་
རྣམ་པར་གྲོལ་བར་གྱུར་ཏོ། །ཀུན་དགའ་བོ་རྣམ་གྲངས་དེ་ལྟ་བུ་དེ་ཤེས་པར་བྱའོ། །གང་ཚངས་པར་སྤྱོད་པ་མཐར་ཕྱིན་པ་དང། མ་འདྲེས་པ་དང། ཡོངས་སུ་རྫོགས་པ་དང་
ཡོངས་སུ་བྱང་བ་ནི། འདི་ལྟ་སྟེ། དགེ་བའི་བཤེས་གཉེན་ལ་བསྟེན་པ་དང། དགེ་བ་དང་ལྷན་ཅིག་གནས་པ་དང། དགེ་བ་ལ་བསྟེན་ནས་སྡིག་པའི་གྲོགས་པོ་ལ་མི་བསྟེན་
སྡིག་པ་དང་ལྷན་ཅིག་མི་གནས། སྡིག་པ་ལ་བསྟེན་པར་མི་བྱ་སྟེ་ཀུན་དགའ་བོ། ཁྱོད་ཀྱིས་དེ་ལྟར་བསླབ་པར་བྱའོ། །དེ་ནས་བཅོམ་ལྡན་འདས་ཀྱིས། དགེ་སློང་རྣམས་ལ་འདི་སྐད་
ཅེས་བཀའ་སྩལ་ཏོ། །དགེ་སློང་དག་དེ་ལྟ་བས་ན་དང་ཕན་ཆད་ཉེ་དུ་ཤཱཀྱ་དང། མེ་པ་རལ་པ་ཅན་མ་གཏོགས་པ་མུ་སྟེགས་ཀུན་ཏུ་རྒྱུ་གཞན་རྣམས་རབ་ཏུ་དབྱུང་བར་མི་བྱ། བསྙེན་པར་

[438B] །ཉེ་དུ་ཤཱཀྱ་རྣམས་མུ་སྟེགས་ཀྱི་རྒྱལ་མཚན་ཐོགས་ཏེ་འོངས་ནས། གལ་ཏེ་ལེགས་པར་གསུངས་པའི་ཆོས་འདུལ་བ་ལ་རབ་ཏུ་འབྱུང་ཞིང་བསྙེན་པར་རྫོགས་ཏེ་
དགེ་སློང་གི་དངོས་པོ་ཐོབ་པར་འདོད་ན། དགེ་སློང་རྣམས་ཀྱིས་དེ་རབ་ཏུ་དབྱུང་བར་བྱ། བསྙེན་པར་རྫོགས་པར་བྱའོ། །དེ་ཅིའི་ཕྱིར་ཞེ་ན། དགེ་སློང་དག་དེ་ནི་བདག་ཅག་གི་ཉེ་དུ་རྣམས་ལ་
ཉེ་དུའི་གནང་བ་ཡིན་པའི་ཕྱིར་རོ། །མུ་སྟེགས་ཀུན་ཏུ་རྒྱུ་གཞན་དག་འོངས་ནས། གལ་ཏེ་ལེགས་པར་གསུངས་པའི་ཆོས་འདུལ་བ་ལ་རབ་ཏུ་འབྱུང་ཞིང་བསྙེན་པར་རྫོགས་ཏེ། དགེ་སློང་
གི་དངོས་པོ་ཐོབ་པར་འདོད་ན། དེ་ལ་དགེ་སློང་རྣམས་ཀྱིས་མཁན་པོས་གོས་སྦྱིན་ཞིང། ཟླ་བ་བཞིའི་བར་དུ་གཞག་པར་བྱའོ། །དེ་བསྙེན་བཀུར་བྱེད་ཅིང། དགེ་སློང་རྣམས་ཀྱིས་སེམས་
མགུ་བར་བྱེད་ནུས་ན། དགེ་སློང་རྣམས་ཀྱིས་རབ་ཏུ་དབྱུང་ཞིང་བསྙེན་པར་རྫོགས་པར་བྱའོ། །དགེ་སློང་དག་མེ་པ་རལ་པ་ཅན་ཡང་རབ་ཏུ་དབྱུང་ཞིང་བསྙེན་པར་རྫོགས་པར་བྱའོ། །དགེ་སློང་
དག་དེ་ཅིའི་ཕྱིར་ཞེ་ན། མེ་པ་རལ་པ་ཅན་ནི་ལས་སུ་སྨྲས་པ་ཡིན་ནོ། །དགེ་སློང་དག་མེ་པ་རལ་པ་ཅན་ནི་བྱེད་པར་སྨྲ་བ། རྒྱུར་སྨྲ་བ། བརྩོན་འགྲུས་སུ་སྨྲ་བ་ཡིན་ནོ། །དེ་ལྟ་བས་ན་དགེ་
སློང་དག་གིས་འདི་ལྟར་བསླབ་པར་བྱ་སྟེ། གང་ལས་སུ་སྨྲ་བ་དང། བྱེད་པར་སྨྲ་བ་དང། རྒྱུར་སྨྲ་བ་དང། བརྩོན་འགྲུས་སུ་སྨྲ་བར་འགྱུར་བ་དེ་ལྟར་དགེ་སློང་ཁྱེད་ཀྱིས་ཀྱང་བསླབ་པར་བྱའོ། །

[439A]༄༅། །དེ་ལྟ་བས་ན་དགེ་སློང་ཁྱེད་ཀྱིས་ཆོས་གང་ཞིག་མཐོང་བའི་ཆོས་འདི་ལ་ཕན་པ་དང། བདེ་བར་འགྱུར་བ་དང། ཚེ་རབས་གཞན་དུ་ཕན་པ་དང། བདེ་བར་
འགྱུར་བ་དེ་དགེ་སློང་རྣམས་ཀྱིས་གཟུང་བར་བྱ། ཀུན་ཆུབ་པར་བྱའོ། །ཇི་ལྟ་ཇི་ལྟར་བཟུང་ཞིང་བཅང་བ་དང། བཀླག་པ་དེ་ལྟར་ཚངས་པར་སྤྱོད་པ་ཡུན་རིང་དུ་གནས་པར་འགྱུར་ཞིང་
སྐྱེ་བོ་མང་པོ་ལ་ཕན་པ་དང། སྐྱེ་བོ་མང་པོ་ལ་བདེ་བ་དང་འཇིག་རྟེན་ལ་སྙིང་བརྩེ་བ་དང། ལྷ་དང་མི་རྣམས་ལ་ཕན་པ་དང། བདེ་བའི་དོན་དུ་འགྱུར་རོ། །འདི་ལྟ་སྟེ། མདོའི་སྡེ་དང་
དབྱངས་ཀྱིས་བསྙད་པའི་སྡེ་དང། ལུང་དུ་བསྟན་པའི་སྡེ་དང་ཚིགས་སུ་བཅད་པའི་སྡེ་དང། ཆེད་དུ་བརྗོད་པའི་སྡེ་དང། གླེང་གཞིའི་སྡེ་དང། རྟོགས་པ་བརྗོད་པའི་སྡེ་དང། དེ་ལྟ་བུ་
བྱུང་བའི་སྡེ་དང། སྐྱེས་པའི་རབས་ཀྱི་སྡེ་དང། ཤིན་ཏུ་རྒྱས་པའི་སྡེ་དང། རྨད་དུ་བྱུང་བའི་ཆོས་ཀྱི་སྡེ་དང། གཏན་ལ་ཕབ་པར་བསྟན་པའི་སྡེ་འདི་དག་ནི། དགེ་སློང་དག་མཐོང་བའི་ཆོས་འདི་ལ་
ཕན་པ་དང། མཐོང་བའི་ཆོས་འདི་ལ་བདེ་བར་འགྱུར་བ་དང། ཚེ་རབས་གཞན་དུ་ཕན་པ་དང། བདེ་བར་འགྱུར་བ་དག་སྟེ། དགེ་སློང་དག་གིས་གཟུང་བར་བྱ། ཀུན་ཆུབ་པར་བྱའོ། །ཇི་
ལྟ་ཇི་ལྟར་བཟུང་ཞིང་བཅངས་པ་དང། བཀླགས་པ་དེ་ལྟ་དེ་ལྟར་ཚངས་པར་སྤྱོད་པ་ཡུན་རིང་དུ་གནས་པར་འགྱུར་ཞིང། སྐྱེ་བོ་མང་པོ་ལ་ཕན་པ་དང། སྐྱེ་བོ་མང་པོ་ལ་བདེ་བ་དང། འཇིག་

[439B] ལྷ་དང་མི་རྣམས་ལ་ཕན་པ་དང། བདེ་བའི་དོན་དུ་འགྱུར་རོ། །དགེ་སློང་དག་ཁྱེད་ཀྱིས་སྟོན་པ་ང་ཡོངས་སུ་མྱ་ངན་ལས་འདས་ཏེ། མེད་པའི་འོག་ཏུ་བདག་ཅག་གི་
སྟོན་པ་དང། སྟོན་པ་མེད་དོ། །སྙམ་དུ་དེ་ལྟར་བལྟ་བར་མི་བྱ་སྟེ། གང་གི་ཕྱིར་ངས་ཟླ་བ་ཕྱེད་ཅིང་སོ་སོར་ཐར་པའི་མདོ་གདོན་པར་བསྟན་པ་དེ། དེང་ཕྱིན་ཆད་ཁྱེད་ཀྱི་སྟོན་པ་དང་སྟོན་པ་
ཡིན་ནོ། །དགེ་སློང་དག་བསླབ་པའི་གཞི་ཕྲ་མོ་དང། ཕྲན་ཚེགས་གང་ཡིན་པ་དེ་དག་ནི་དགེ་འདུན་ཚོགས་ནས་སྐབས་དབྱེ་ཞིང་བདེ་བ་ལ་རེག་པར་གནས་པར་བྱའོ། །དགེ་སློང་དག་དེ་ལྟ་
བས་ན་དེང་ཕྱིན་ཆད། དགེ་སློང་གསར་བུ་དག་གིས་དགེ་སློང་རྒན་རབས་རྣམས་ལ་མིང་ནས་བོད་པར་མི་བྱ། རུས་ནས་བོད་པར་མི་བྱ་སྟེ། བཙུན་པ་ཞེས་བརྗོད་པ་དང། ཚེ་དང་ལྡན་པ་
ཞེས་བརྗོད་པ་མ་གཏོགས་པར་ཀུན་ཏུ་སྤྱད་པར་མི་བྱའོ། །དགེ་སློང་རྒན་རབས་རྣམས་ཀྱིས། དགེ་སློང་གསར་བུ་རྣམས་ལ་ལྷུང་བཟེད་དང་ཆོས་གོས་དང། དྲ་བ་དང། ཕོར་བུ་དང་
སྐ་རགས་དག་གིས་བསྡུ་བར་བྱ། ཉེ་བར་གནས་པར་བྱ། བཀླག་པ་དང། ཁ་ཏོན་དང། ལུང་བསྒོ་ནས་རྣལ་འབྱོར་ཡིད་ལ་བྱེད་དུ་གཞུག་པར་བྱའོ། །དགེ་སློང་དག་གིས་ས་ཕྱོགས་འདི་
བཞི་རིགས་ཀྱི་བུའམ། རིགས་ཀྱི་བུ་མོ་དད་པ་ཅན་རྣམས་ཀྱིས་ཇི་སྲིད་འཚོའི་བར་དུ་རྗེས་སུ་དྲན་པར་འགྱུར་བར་བྱའོ། །བཞི་གང་ཞེ་ན། བཅོམ་ལྡན་འདས་འདིར་ནི་འཁྲུངས་སོ། །བཅོམ་

[440A]༄༅། །ལྡན་འདས་འདིར་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་སོ། །བཅོམ་ལྡན་འདས་ཀྱིས་འདིར་ནི་ལན་གསུམ་
དུ་བཟླས་ཏེ། ཆོས་ཀྱི་འཁོར་ལོ་རྣམ་པ་བཅུ་གཉིས་སུ་བསྐོར་ཏོ་།བཅོམ་ལྡན་འདས་འདིར་ནི་ཕུང་པོ་ལྷག་མ་མ་ལུས་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་
འདས་པ་སྟེ། དགེ་སློང་དག་ང་འདས་པའི་འོག་ཏུ་འདིར་མཆོད་རྟེན་བསྐོར་བ་དང། མཆོད་རྟེན་ལ་ཕྱག་འཚལ་བ་འོང་གི། དེ་དག་ལ་འདི་སྐད་ཅེས་བརྗོད་པར་བྱའོ། །བཅོམ་ལྡན་འདས་
འདིར་ནི་འཁྲུངས་སོ། །བཅོམ་ལྡན་འདས་འདིར་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་སོ། །བཅོམ་ལྡན་འདས་ཀྱིས་འདིར་ནི་ལན་གསུམ་
དུ་བཟླས་ཏེ། ཆོས་ཀྱི་འཁོར་ལོ་རྣམ་པ་བཅུ་གཉིས་སུ་བསྐོར་ཏོ་།བཅོམ་ལྡན་འདས་འདིར་ནི་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་
འདས་སོ། །ཞེས་བྱ་བའི་བར་དག་ཡིན་ཏེ། ཁ་ཅིག་ང་ལ་སེམས་དད་པས་དུས་བྱས་པ་དེ་ཐམས་ཅད་མཐོ་རིས་སུ་འགྲོའོ། །ཁ་ཅིག་ནི་ཕུང་པོ་ལྷག་མ་དང་བཅས་པར་རོ། །དགེ་སློང་
དག་ས་ཕྱོགས་འདི་བཞི་རིགས་ཀྱི་བུའམ། རིགས་ཀྱི་བུ་མོ་དད་པ་ཅན་རྣམས་ཀྱིས་ཇི་སྲིད་འཚོའི་བར་དུ་འགྲོ་བར་འགྱུར་བར་བྱའོ། །བཞི་གང་ཞེ་ན། བཅོམ་ལྡན་འདས་འདིར་ནི་

[440B] །བཅོམ་ལྡན་འདས་འདིར་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་སོ་།བཅོམ་ལྡན་འདས་ཀྱིས་འདིར་ནི་ལན་གསུམ་
བཟླས་ཏེ། ཆོས་ཀྱི་འཁོར་ལོ་རྣམ་པ་བཅུ་གཉིས་སུ་བསྐོར་ཏོ། །བཅོམ་ལྡན་འདས་འདིར་ནི་ཕུང་པོ་ལྷག་མ་མ་ལུས་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་
འདས་པ་སྟེ། དགེ་སློང་དག་ང་འདས་པའི་འོག་ཏུ་མཆོད་རྟེན་བསྐོར་བ་དང། མཆོད་རྟེན་ལ་ཕྱག་འཚལ་དུ་འོངས་པ་རྣམས་ལ་འདི་སྐད་ཅེས་བརྗོད་པར་བྱའོ། །བཅོམ་ལྡན་འདས་
འདིར་ནི་འཁྲུངས་སོ། །བཅོམ་ལྡན་འདས་འདིར་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་སོ། །བཅོམ་ལྡན་འདས་ཀྱིས་འདིར་ནི་ལན་
གསུམ་དུ་བཟླས་ཏེ། ཆོས་ཀྱི་འཁོར་ལོ་རྣམ་པ་བཅུ་གཉིས་སུ་བསྐོར་ཏོ། །བཅོམ་ལྡན་འདས་འདིར་ནི་ཕུང་པོ་ལྷག་མ་མ་ལུས་པའི་དབྱིངས་སུ་ཡོངས་སུ་མྱ་ངན་ལས་འདས་སོ། །ཞེས་
བྱ་བའི་བར་དག་ཡིན་ཏེ། ཁ་ཅིག་ནི་ང་ལ་སེམས་དད་པས་དུས་བྱས་པ་དེ་ཐམས་ཅད་མཐོ་རིས་སུ་འགྲོའོ། །ཁ་ཅིག་ནི་ཕུང་པོ་ལྷག་མ་དང་བཅས་པར་རོ། །ཇི་ལྟར་མངོན་དུ་
འགྲོ་བར་བྱ་བ་དེ་ལྟར་རྗེས་སུ་དྲན་པར་བྱའོ། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་འདི་སྐད་ཅེས་བཀའ་སྩལ་ཏོ། །དགེ་སློང་དག་སངས་རྒྱས་དང། ཆོས་དང། དགེ་

[441A]༄༅། །འདུན་དང། སྡུག་བསྔལ་དང། ཀུན་འབྱུང་དང། འགོག་པ་དང། ལམ་རྣམས་ལ་གང་སོམ་ཉི་དང། ཡིད་གཉིས་ཡོད་པ་མ་དགག་པར་ཞུས་ཤིག་
དང། དྲིས་པ་དེ་ངས་ལུང་བསྟན་པར་བྱའོ། །ཁྱེད་ཀྱིས་འདི་ཇི་ལྟར་བདག་ཅག་གི་སྟོན་པའི་སྤྱན་སྔར་མངོན་སུམ་དུ་ལན་གདབ་པར་ནི་མི་སྤོབས་སོ། །སྙམ་དུ་བལྟ་བར་མི་བྱ་སྟེ། དགེ་
སློང་དག་གིས་དགེ་སློང་དག་ལ། རོགས་དག་གིས་རོགས་དག་ལ་སྨྲ་བར་བྱ་ཞིང། དྲིས་ན་དེ་ལུང་བསྟན་པར་བྱའོ། །དེ་ནས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལ་འདི་
སྐད་ཅེས་གསོལ་ཏོ། །འདི་ལྟར་བཙུན་པ་བཅོམ་ལྡན་འདས་ཀྱིས་གསུངས་པའི་དོན་བདག་གིས་འཚལ་བ་ལྟར་ན། དགེ་སློང་གི་འཁོར་ཇི་སྙེད་འདུས་ཤིང་མཆིས་པ་འདི་རྣམས་
ལས་གང་དགེ་སློང་དག་གཅིག་ལ་ཡང་སངས་རྒྱས་དང། ཆོས་དང་དགེ་འདུན་དང། སྡུག་བསྔལ་དང། ཀུན་འབྱུང་དང། འགོག་པ་དང་ལམ་རྣམས་ལ་གང་སོམ་ཉི་དང་ཡིད་
གཉིས་སུ་གྱུར་པ་མ་མཆིས་ལགས་སོ། །ཀུན་དགའ་བོ་ལེགས་སོ་ལེགས་སོ་།ཀུན་དགའ་བོ་ཁྱོད་ནི་དད་པས་འདི་སྐད་སྨྲ་མོད་ཀྱི། དེ་བཞིན་གཤེགས་པའི་ཡེ་ཤེས་ཀྱིས་གཟིགས་
པ་ནི་བླ་ན་མེད་པར་འཇུག་པ་ཡིན་ཏེ། དགེ་སློང་གི་འཁོར་ཇི་སྙེད་འདུས་ཤིང་འཁོད་པ་རྣམས་ལ་ནི། གང་དགེ་སློང་གཅིག་ལ་ཡང་སྡུག་བསྔལ་དང། ཀུན་འབྱུང་དང། འགོག་

[441B] ལམ་རྣམས་ལ་སོམ་ཉི་དང། ཡིད་གཉིས་མེད་མོད་ཀྱི་འོན་ཀྱང་འདིའི་དགོས་པ་ནི། དུས་ཕྱི་མའི་སེམས་ཅན་རྣམས་ལ་དེ་བཞིན་གཤེགས་པ་ཐུགས་བརྩེ་བའི་ཕྱིར་རོ། །
དེ་ནས་བཅོམ་ལྡན་འདས་ཀྱིས་རང་གི་སྐུ་ལས་སྟོད་གཡོགས་བསལ་ཏེ་དགེ་སློང་རྣམས་ལ་བཀའ་སྩལ་པ། དགེ་སློང་དག་དེ་བཞིན་གཤེགས་པའི་སྐུ་ལ་ལྟོས་ཤིག་དགེ་སློང་དག་
དེ་བཞིན་གཤེགས་པའི་སྐུལ་རྣམ་པར་ལྟོས་ཤིག་དེ་ཅིའི་ཕྱིར་ཞེ་ན། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་བལྟ་བ་ནི་རྙེད་པར་དཀའ་སྟེ། དཔེར་
ན་མེ་ཏོག་ཨུ་དུམ་ཝཱ་ར་བཞིན་ནོ། །དགེ་སློང་དག་རེ་ཞིག་ཅང་མ་སྨྲ་ཞིག་དང། འདི་ལྟར་འདུས་བྱས་ཐམས་ཅད་ནི་འཇིག་པའི་ཆོས་ཅན་ཡིན་ཏེ། དེ་ལ་འདི་ནི་དེ་བཞིན་གཤེགས་པའི་གསུང་
ཐ་མའོ། །ཞེས་གསུངས་ནས། བཅོམ་ལྡན་འདས་བསམ་གཏན་དང་པོ་ལ་སྙོམས་པར་ཞུགས་སོ། །བསམ་གཏན་དང་པོ་ལས་བཞེངས་ནས་བསམ་གཏན་གཉིས་པ་ལ་སྙོམས་པར་
ཞུགས་སོ། །བསམ་གཏན་གཉིས་པ་ལས་བཞེངས་ནས་བསམ་གཏན་གསུམ་པ་ལ་སྙོམས་པར་ཞུགས་སོ། །བསམ་གཏན་གསུམ་པ་ལས་བཞེངས་ནས་བསམ་གཏན་བཞི་པ་ལ་
སྙོམས་པར་ཞུགས་སོ། །བསམ་གཏན་བཞི་པ་ལས་བཞེངས་ནས་ནམ་མཁའ་མཐའ་ཡས་སྐྱེ་མཆེད་ལ་སྙོམས་པར་ཞུགས་སོ། །ནམ་མཁའ་མཐའ་ཡས་སྐྱེ་མཆེད་ལས་བཞེངས་ནས་

[442A]༄༅། །རྣམ་ཤེས་མཐའ་ཡས་སྐྱེ་མཆེད་ལ་སྙོམས་པར་བཞུགས་སོ་།རྣམ་ཤེས་མཐའ་ཡས་སྐྱེ་མཆེད་ལས་བཞེངས་ནས་ཅི་ཡང་མེད་པའི་སྐྱེ་མཆེད་ལ་སྙོམས་
པར་ཞུགས་སོ། །ཅི་ཡང་མེད་པའི་སྐྱེ་མཆེད་ལས་བཞེངས་ནས་འདུ་ཤེས་མེད། འདུ་ཤེས་མེད་མིན་སྐྱེ་མཆེད་ལ་སྙོམས་པར་ཞུགས་སོ་།འདུ་ཤེས་མེད་འདུ་ཤེས་མེད་མིན་སྐྱེ་
མཆེད་ལས་བཞེངས་ནས་འདུ་ཤེས་དང་ཚོར་བ་འགོག་པ་ལ་སྙོམས་པར་ཞུགས་སོ། །དེ་ནས་ཚེ་དང་ལྡན་པ་ཀུན་དགའ་བོས། ཚེ་དང་ལྡན་པ་མ་འགགས་པ་ལ་འདི་སྐད་ཅེས་སྨྲས་
སོ༑ ༑ཚེ་དང་ལྡན་པ་མ་འགགས་པ། བཅོམ་ལྡན་འདས་ཡོངས་སུ་མྱ་ངན་ལས་འདས་སམ། ཚེ་དང་ལྡན་པ་ཀུན་དགའ་བོ་མ་ཡིན་ཏེ། སངས་རྒྱས་བཅོམ་ལྡན་འདས་ནི་འདུ་ཤེས་
དང་ཚོར་བ་འགོག་པ་ལ་སྙོམས་པར་ཞུགས་སོ། །ཚེ་དང་ལྡན་པ་མ་འགགས་པ། སངས་རྒྱས་བཅོམ་ལྡན་འདས་ནི་བསམ་གཏན་བཞི་བ་ལ་སྙོམས་པར་ཞུགས་ཏེ། ཞི་བ་མི་གཡོ་
བའི་སྤྱན་དང་ལྡན་པ་བརྙེས་ནས་ཡོངས་སུ་མྱ་ངན་ལས་འདའོ་།ཞེས་བདག་གིས་བཅོམ་ལྡན་འདས་ལས་མངོན་སུམ་དུ་ཐོས་ཤིང། མངོན་དུ་བཟུང་ངོ། །དེ་ནས་བཅོམ་ལྡན་
འདས་འདུ་ཤེས་དང་ཚོར་བ་འགོག་པ་ལས་བཞེངས་ཏེ། འདུ་ཤེས་མེད་འདུ་ཤེས་མེད་མིན་སྐྱེ་མཆེད་ལ་སྙོམས་པར་ཞུགས་སོ། །འདུ་ཤེས་མེད། འདུ་ཤེས་མེད་མིན་སྐྱེ་མཆེད་

[442B]ཞུགས་སོ། །ཅི་ཡང་མེད་པའི་སྐྱེ་མཆེད་ལས་བཞེངས་ནས་རྣམ་ཤེས་མཐའ་ཡས་སྐྱེ་མཆེ་ད་ལ་སྙོམས་པར་ཞུགས་སོ། །
རྣམ་ཤེས་མཐའ་ཡས་སྐྱེ་མཆེད་ལས་བཞེངས་ནས་ནམ་མཁའ་མཐའ་ཡས་སྐྱེ་མཆེད་ལ་སྙོམས་པར་ཞུགས་སོ། །ནམ་མཁའ་མཐའ་ཡས་སྐྱེ་མཆེད་ལས་བཞེངས་ནས་བསམ་
གཏན་བཞི་པ་ལ་སྙོམས་པར་ཞུགས་སོ། །བསམ་གཏན་བཞི་པ་ལས་བཞེངས་ནས་བསམ་གཏན་གསུམ་པ་ལ་སྙོམས་པར་ཞུགས་སོ། །བསམ་གཏན་གསུམ་པ་ལས་བཞེངས་
ནས་བསམ་གཏན་གཉིས་པ་ལ་སྙོམས་པར་ཞུགས་སོ། །བསམ་གཏན་གཉིས་པ་ལས་བཞེངས་ནས་བསམ་གཏན་དང་པོ་ལ་སྙོམས་པར་ཞུགས་སོ་།བསམ་གཏན་དང་པོ་ལས་
བཞེངས་ནས་བསམ་གཏན་གཉིས་པ་ལ་སྙོམས་པར་ཞུགས་སོ། །བསམ་གཏན་གཉིས་པ་ལས་བཞེངས་ནས་བསམ་གཏན་གསུམ་པ་ལ་སྙོམས་པར་ཞུགས་སོ། །བསམ་གཏན་
གསུམ་པ་ལས་བཞེངས་ནས་བསམ་གཏན་བཞི་བ་ལ་སྙོམས་པར་ཞུགས་ཏེ་སངས་རྒྱས་བཅོམ་ལྡན་འདས་ཀྱིས་བསམ་གཏན་བཞི་པ་ལ་སྙོམས་པར་ཞུགས་ནས། ཞི་བ་མི་
གཡོ་བའི་སྤྱན་དང་ལྡན་པ་བརྙེས་ཏེ་ཡོངས་སུ་མྱ་ངན་ལས་འདས་སོ། །སངས་རྒྱས་བཅོམ་ལྡན་འདས་ཡོངས་སུ་མྱ་ངན་ལས་འདས་མ་ཐག་ཏུ་ས་ཆེན་པོ་ཡང་གཡོས་པར་གྱུར། སྐར་

[443A]༄༅། །མདའ་ཡང་ལྷུང། ཕྱོགས་ཀྱང་ཚིག་བར་སྣང་ལས་ལྷ་དག་གིས་རྔའི་སྒྲ་ཡང་བསྒྲགས་སོ། །དེའི་ཚེ་ཚེ་དང་ལྡན་པ་འོད་སྲུང་ཆེན་པོ། རྒྱལ་པོའི་ཁབ་
འོད་མའི་ཚལ་བྱ་ཀ་ལན་ད་ཀ་གནས་པ་ན་འདུག་པ་དེ། ས་གཡོས་པས་སད་དེ་འདི་ཅི་ཞིག་ཅེས་བསམས་ན། བཅོམ་ལྡན་འདས་ཡོངས་སུ་མྱ་ངན་ལས་འདས་པར་མཐོང་ངོ། །དེས་
འདུས་བྱས་ཀྱི་ཆོས་ཐམས་ཅད་ནི་དེ་འདྲའོ། །ཞེས་ཆོས་ཉིད་ལ་བརྟེན་ནས། དེས་བསམས་པ། འདི་ལྟར་ལུས་འཕགས་མའི་བུ་རྒྱལ་པོ་མ་སྐྱེས་དགྲ་རྩ་བ་མེད་པའི་དད་པ་དང་
ལྡན་པ་དེས། བཅོམ་ལྡན་འདས་ཡོངས་སུ་མྱ་ངན་ལས་འདས་པ་དེ་ཐོས་པར་གྱུར་ན། ཁྲག་དྲོན་པོར་སྐྱུགས་ནས་འཆི་བའི་དུས་བྱེད་པའི་གནས་སུ་འགྱུར་བར་རིག་ནས། དེ་ལ་ཐབས་
ཤིག་བསྒྲུབ་པར་བྱའོ། །སྙམ་དུ་བསམ་ནས། ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ལ་འདི་སྐད་ཅེས་སྨྲས་སོ་།དབྱར་བྱེད་ཤེས་པར་གྱིས་ཤིག་བཅོམ་
ལྡན་འདས་ནི་ཡོངས་སུ་མྱ་ངན་ལས་འདས་པར་གྱུར་ཏེ། གལ་ཏེ་ལུས་འཕགས་མའི་བུ་རྒྱལ་པོ་མ་སྐྱེས་དགྲ་རྩ་བ་མེད་པའི་དད་པ་དང་ལྡན་པ་དེས། བཅོམ་ལྡན་འདས་ཡོངས་སུ་
མྱ་ངན་ལས་འདས་པ་ཐོས་ན། དེ་ཁྲག་དྲོན་པོ་སྐྱུགས་ནས་འཆི་བའི་དུས་བྱེད་པར་འགྱུར་ན། དེ་ལ་ཁྱོད་ཀྱིས་ཐབས་བསྒྲུབ་པར་རིག་པར་གྱིས་ཤིག་དེས་སྨྲས་པ། འཕགས་

[443B]དེས་སྨྲས་པ། དབྱར་བྱེད་ཚུར་ཤོག་ཁྱོད་མྱུར་བ་མྱུར་བར་རྒྱལ་པོའི་སྐྱེད་མོས་ཚལ་དུ་སོང་ལ། ཇི་ལྟར་བཅོམ་ལྡན་འདས་
བྱང་ཆུབ་སེམས་དཔའ་དགའ་ལྡན་གྱི་གནས་ན་བཞུགས་ཤིང། གཟིགས་པ་ལྔས་གཟིགས་ཏེ། འདོད་པ་ན་སྤྱོད་པའི་ལྷ་དྲུག་ལ་ལན་གསུམ་དུ་སྦྱང་བ་མཛད་ནས། གླང་པོ་ཆེ་ལྟར་བསྟན་ཏེ་
ཡུམ་གྱི་ལྷུམས་སུ་གཤེགས་པ་དང། གཤེགས་ནས་ཇི་ལྟར་བྱང་ཆུབ་ཀྱི་ཤིང་དྲུང་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་པ་དང། ཇི་ལྟར་
བཅོམ་ལྡན་འདས་ཡུལ་ཝཱ་ར་ཎཱ་སིར་ལན་གསུམ་དུ་བཟླས་ཏེ། ཆོས་ཀྱི་འཁོར་ལོ་རྣམ་པ་བཅུ་གཉིས་སུ་བསྐོར་བ་དང། ཇི་ལྟར་མཉན་ཡོད་དུ་ཆོས་འཕྲུལ་ཆེན་པོ་བསྟན་པ་དང། ཇི་ལྟར་
སུམ་ཅུ་རྩ་གསུམ་ལྷའི་གནས་སུ་སྐྲུན་པའི་ཡུམ་གྱི་ཐད་དུ་གཤེགས་ནས་ཆོས་བཤད་དེ། གྲོང་ཁྱེར་སྒྲ་ཅན་དུ་བབ་པ་དང། ཇི་ལྟར་ཕྱོགས་གང་དང་གང་ན་དུལ་བ་དེ་དང་དེ་དག་བ་ཏུལ་
ནས་སངས་རྒྱས་ཀྱི་མཛད་པ་མཐར་ཕྱིན་ཏེ། གྲོང་ཁྱེར་རྩྭ་ཅན་དུ་ཐ་མའི་གཟིམས་མལ་དུ་གཤེགས་པ་དེ་ལྟ་བུའི་རི་མོ་དག་དྲི་བར་བྱ་ཞིང། ཁྱོད་ཀྱིས་གཞོང་རིངས་བདུན་ནི་མར་གྱི་མར་
སར་གྱིས། བརྒྱད་པ་ནི་ཙནྡན་གོ་ཤིར་ཤས་བཀང་སྟེ། སྐྱེད་མོས་ཚལ་གྱི་ཕྱོགས་དེར་བཞག་གོ་ཇི་ཙམ་ན་རྒྱལ་པོ་སྒོར་བྱུང་བར་གྱུར་པ་དང། དེ་ལ་ལྷ་རེ་ཞིག་སྐྱེད་མོས་ཚལ་གཟིགས་

[444A]༄༅། །སུ་གསོལ། ཞེས་སྨྲས་ནས། གལ་ཏེ་རི་མོ་མཐོང་ནས། དབྱར་བྱེད་འདི་ཅི་ཡིན། ཞེས་འདྲི་བ་དང། རྒྱ་ཆེར་བཤད་པར་བྱ་སྟེ་ལྷ་འདི་ནི་གྲོང་ཁྱེར་སེར་སྐྱ་
ཅན་ལགས་ཏེ། ཕྱོགས་འདིར་ནི་བཅོམ་ལྡན་འདས་འཁྲུངས་སོ། །འདི་ནི་ཆུ་བོ་ན་རཉྫ་ནའི་འགྲམ་ལགས་ཏེ། ཕྱོགས་འདིར་ནི་བཅོམ་ལྡན་འདས་རྡོ་རྗེའི་གདན་ལ་བཞུགས་ནས། བླ་ན་
མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་སོ། །འདི་ནི་ཡུལ་ཝཱ་ར་ཎཱ་སིའི་གྲོང་ཁྱེར་ལགས་ཏེ་ཕྱོགས་འདིར་ནི་བཅོམ་ལྡན་འདས་ཀྱིས་ལན་གསུམ་
དུ་བཟླས་ཏེ། ཆོས་ཀྱི་འཁོར་ལོ་རྣམ་པ་བཅུ་གཉིས་སུ་བསྐོར་ཏོ་།འདི་ནི་མཉན་ཡོད་ཀྱི་གྲོང་ཁྱེར་ལགས་ཏེ། ཕྱོགས་འདིར་ནི་བཅོམ་ལྡན་འདས་ཀྱིས་ཆོ་འཕྲུལ་ཆེན་པོ་བསྟན་ཏོ། །འདི་ནི་
གྲོང་ཁྱེར་སྒྲ་ཅན་ལགས་ཏེ། ཕྱོགས་འདིར་ནི་བཅོམ་ལྡན་འདས་སུམ་ཅུ་རྩ་གསུམ་གྱི་ལྷ་རྣམས་ཀྱི་གནས་ནས་བབས་སོ། །འདི་ནི་གྲོང་ཁྱེར་རྩྭ་ཅན་ལགས་ཏེ། ཕྱོགས་འདིར་ནི་ཕྱོགས་
གང་དང་གང་ན་འདུལ་བ་དེ་དང་དེ་དག་བཏུལ་ནས། སངས་རྒྱས་ཀྱི་མཛད་པ་མཐར་ཕྱིན་ཏེ། ཐ་མའི་གཟིམས་མལ་དུ་གཤེགས་སོ་།ཞེས་གྱིས་དང། ཐོས་ནས་ཐོས་མ་ཐག་ཏུ་
ལྷ་རྒྱལ་ཏེ། ས་ལ་ལྟུང་བར་འགྱུར་གྱི། དེ་ལ་ཁྱོད་ཀྱིས་གཞོང་རིངས་མར་སར་གྱིས་བཀང་བའི་ནང་དུ་གཞུག་པར་བྱའོ། །གང་གི་ཚེ་མར་སར་དེ་ཞུ་བར་གྱུར་པ་དང། དེ་གཉིས་པ་

[444B] །དེ་ནས་ཕྱུང་སྟེ་ཙནྡན་གོ་ཤིར་ཤས་བཀང་བའི་གཞོང་རིངས་སུ་ཆུ་གཅིག་དང། དེ་སོས་པར་འགྱུར་རོ། །ཞེས་སྨྲས་ནས། ཚེ་དང་ལྡན་པ་
འོད་སྲུང་ཆེན་པོ་གྲོང་ཁྱེར་རྩྭ་ཅན་དུ་སོང་ངོ། །དབྱར་བྱེད་ཀྱང་མྱུར་བ་མྱུར་བར་རི་མོའི་ལས་ཐམས་ཅད་རྒྱ་ཆེར་བྲིས་ཏེ་བྲིས་ནས་རྒྱལ་པོ་ཕྱི་རོལ་ཏུ་བྱུང་བ་དང། ལྷ་སྐྱེད་མོས་ཚལ་
དུ་གཤེགས་ཞེས་སྨྲས་ཏེ། དེ་སྐྱེད་མོས་ཚལ་དུ་ཞུགས་པ་དང། རི་མོ་དག་མཐོང་ནས། དབྱར་བྱེད་འདི་ཅི་ཡིན། ཞེས་དྲིས་ཏེ། དེས་འདི་ནི་གྲོང་ཁྱེར་རྩྭ་ཅན་ལགས་ཏེ། ཕྱོགས་
འདིར་ནི་བཅོམ་ལྡན་འདས་ཐ་མའི་གཟིམས་མལ་དུ་གཤེགས་སོ། །ཞེས་བྱ་བའི་བར་སྔ་མ་བཞིན་དུ་རྒྱས་པར་བཤད་དོ། །དེས་སྨྲས་པ་དབྱར་བྱེད་ཅི་ཟེར། ཅི་བཅོམ་ལྡན་འདས་
ཡོངས་སུ་མྱ་ངན་ལས་འདས་སམ། ཞེས་སྨྲས་པ་དང། དེ་ཅང་མི་སྨྲ་བར་འདུག་གོ་དེ་ནས་རྒྱལ་པོ་མ་སྐྱེས་དགྲ་བརྒྱལ་ཏེ་ས་ལ་ལྷུང་བ་དང། དབྱར་བྱེད་ཀྱིས་གཞོང་རིངས་མར་
གྱིས་བཀང་བའི་ནང་དུ་ལན་བདུན་གྱི་བར་དུ་བཅུག་ནས། དེ་ནས་ཕྱུང་སྟེ། ཙནྡན་གོ་ཤིར་ཤས་བཀང་བའི་གཞོང་རིངས་ཀྱི་ནང་དུ་བཅུག་པ་དང། དེ་སོང་པར་གྱུར་ཏེ། །སངས་
རྒྱས་བཅོམ་ལྡན་འདས་མྱ་ངན་ལས་འདས་མ་ཐག་ཏུ་ཤིང་སཱ་ལ་ཟུང་གཉིས་ཀྱི་ཚལ་སཱ་ལའི་ལྗོན་ཤིང་མཆོག་ལས་མེ་ཏོག་འཐོར་བའི་དྲུང་དུ། བཅོམ་ལྡན་འདས་སེངྒེ་ལྟ་བུ་གཟིམས་

[445A]༄༅། །པ་དང། དེའི་ཚེ་དགེ་སློང་གཞན་ཞིག་གིས་ཚིགས་སུ་བཅད་དེ་སྨྲས་པ། སཱ་ལ་ཟུང་ནི་རབ་མཛེས་པའི། །ལྗོན་ཤིང་མཆོག་གི་ཚལ་བུ་འདིར། །སྟོན་པ་
མྱ་ངན་འདས་པ་ལ། །མེ་ཏོག་དག་གིས་རབ་ཏུ་གཏོར། །སངས་རྒྱས་བཅོམ་ལྡན་འདས་མྱ་ངན་ལས་འདས་མ་ཐག་ཏུ། ལྷའི་དབང་པོ་བརྒྱ་བྱིན་གྱིས་ཚིགས་སུ་བཅད་དེ་སྨྲས་
པ༑ ཀྱེ་མ་འདུ་བྱེད་མི་རྟག་སྟེ། །སྐྱེ་ཞིང་འཇིག་པའི་ཆོས་ཅན་ཡིན། །སྐྱེས་ནས་འཇིག་པར་འགྱུར་བ་སྟེ། །དེ་དག་ཉེ་བར་ཞི་བ་བདེ། །སངས་རྒྱས་བཅོམ་ལྡན་འདས་མྱ་ངན་ལས་
འདས་མ་ཐག་ཏུ། མི་མཇེད་ཀྱི་བདག་པོ་ཚངས་པས་ཚིགས་སུ་བཅད་དེ་སྨྲས་པ། འབྱུང་པོ་ཀུན་གྱིས་འཇིག་རྟེན་འདིར་ནི་བསགས་པའི་མཐའ་།འདོར་འགྱུར་འཇིག་རྟེན་འདིར་
ནི་གང་ཟག་ཟླ་མེད་ཅིང། །དེ་བཞིན་གཤེགས་པ་སྟོབས་རྣམས་བརྙེས་པ་སྤྱན་ལྡན་པ། །སྟོན་པ་འདི་ལྟ་བུ་ཡང་ཡོངས་སུ་མྱ་ངན་འདས། །སངས་རྒྱས་བཅོམ་ལྡན་འདས་ཡོད་
སུ་མྱ་ངན་ལས་འདས་མ་ཐག་ཏུ། ཚེ་དང་ལྡན་པ་མ་འགགས་པས་ཚིགས་སུ་བཅད་དེ་སྨྲས་པ། བརྟན་པའི་ཐུགས་ཀྱིས་སྐྱོབ་མཛད་ཅིང། །མི་གཡོ་ཞི་བ་བརྙེས་གྱུར་པ། །དབུགས་
དབྱུང་བ་དང་རྔུབ་འགགས་ནས། །སྤྱན་ལྡན་ཡོངས་སུ་མྱ་ངན་འདས། །རྣམ་པ་ཐམས་ཅད་མཆོག་ལྡན་པ། །གང་ཚེ་སྟོན་པ་དུས་མཛད་དེ། །དེ་ཚེ་རབ་ཏུ་སྡངས་གྱུར་ཅིང། །དེ་ཚེ་སྤུ་

[445B] །ཞུམ་པ་མེ་དཔའི་ཐུགས་ཀྱིས་ནི། །ཚོར་བ་དག་ལས་ལྷག་པར་གནས། །དེ་ཡི་ཐུགས་ནི་རྣམ་འགྲོལ་བ། །སྒྲོན་མ་དེ་འདྲ་མྱ་ངན་འདས། །སངས་རྒྱས་བཅོམ་ལྡན་
འདས་ཡོངས་སུ་མྱ་ངན་ལས་འདས་མ་ཐག་ཏུ་དགེ་སློང་ཁ་ཅིག་ནི་ས་ལ་འགྲེ་ལྡོག་ཁ་ཅིག་ནི་དཔུང་བ་ལ་བཟུང་ནས་ཀུ་ཅོ་འདོན། ཁ་ཅིག་ནི་སྡུག་བསྔལ་གྱིས་སེམས་གཟིར་ཅིང་འདུག་
ཁ་ཅིག་ནི་ཆོས་ཉིད་ལ་བརྟེན་ནས་གང་འདི་ལྟར་བདག་ཅག་ལ་བཅོམ་ལྡན་འདས་ཀྱིས་ཞིབ་ཏུ་སྟོན་ཏོ། །ཐམས་ཅད་ཀྱི་སྙིང་དུ་སྡུག་ཅིང། ཕངས་ལ་དགའ་བ་ཡིད་དུ་འོང་བ་དང་བྲལ་ནས། མེད་པ་
དང། ཞིག་པ་དང། བྱེ་བར་གྱུར་ཏོ། །དེ་ནས་ཚེ་དང་ལྡན་པ་མ་འགགས་པས། ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ་།ཀྱེ་ཚེ་དང་ལྡན་པ་ཀུན་དགའ་བོ། དགེ་སློང་རྣམས་རིམ་
གྱིས་དལ་བུ་དལ་བུས་ཟིལ་གྱིས་མ་མནན་ན། ཚེ་བསྐལ་པ་བརྒྱ་ཕྲག་མང་པོ་ཐུབ་པའི་ལྷ་རྣམས་འདི་ལྟར་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་བའི་དགེ་སློང་རྣམས་སོ་སོར་
མི་རྟོག་པར་མང་དུ་གནས་སོ། །ཞེས་འཕྱ་བར་བྱེད། སྨོད་པར་བྱེད་ཁ་ཟེར་བར་བྱེད་དོ། །ཚེ་དང་ལྡན་པ་མ་འགགས་པ་ལ། ལྷ་ཇི་སྙེད་ཡོད་པ་ཤེས་སམ། ཞེས་དྲིས་པ་དང། ཀུན་དགའ་
བོ། ཇི་ཙམ་གྲོང་ཁྱེར་རྩྭ་ཅན་གྱི་བར་ནས་ཆུ་བོ་དབྱིག་ལྡན་གྱི་བར་དང། ཇི་ཙམ་ཤིང་སཱ་ལ་ཟུང་གཉིས་ཀྱི་ཚལ་གྱི་བར་ནས་གྱད་ཀྱིས་དབུ་རྒྱན་བཏགས་པའི་མཆོད་རྟེན་གྱི་བར་དཔག་ཚད་བཅུ་

[446A]༄༅། །གཉིས་ཁོ་ར་ཁོར་ཡུག་ཏུ། དབང་ཆེ་བ་དབང་ཆེ་བར་གྲགས་པའི་ལྷ་རྣམས་ཀྱིས་མ་ཁྱབ་ཅིང་མ་གང་བ་ཅུང་ཟད་ཀྱང་མེད་དེ། ཆུང་དུ་ན་འཁར་བ་གཟུགས་
པའི་ཁྱོན་ཙམ་ཡང་མེད་པར་ལྷ་ཁ་ཅིག་ནི་ས་ལ་འགྲེ་ལྡོག་ཁ་ཅིག་ནི་དཔུང་པ་ནས་བཟུང་ནས་ཀུ་ཅོ་འདོན། ཁ་ཅིག་ནི་སྡུག་བསྔལ་གྱིས་སེམས་གཟིར་ཅིང་འདུག་ཁ་ཅིག་ནི་ཆོས་
ཉིད་ལ་བརྟེན་ནས་གང་འདི་ལྟར་བདག་ཅག་ལ་བཅོམ་ལྡན་འདས་ཀྱིས་རྣམ་གྲངས་དུ་མར་ཀུན་ཏུ་བསྟན་ཏེ། ཐམས་ཅད་ཀྱི་སྙིང་དུ་སྡུག་ཅིང་ཕངས་པ། དགའ་བ་ཡིད་དུ་འོང་བ་དང་
བྲལ་ནས། མེད་པ་དང། ཞིག་པ་དང། གྱེས་པར་གྱུར་ཏོ། །དེའི་ནུབ་མོ་ཚེ་དང་ལྡན་པ་མ་འགགས་པས། ཚེ་དང་ལྡན་པ་ཀུན་དགའ་བོ་ལ་རྣམ་པར་ངེས་པའི་ཆོས་ཀྱི་གཏམ་
སྨྲས་ནས། འཕགས་པའི་ངོ་བོར་ཅང་མི་སྨྲ་བར་འདུག་གོ་དེ་ནས་དེའི་མཚན་མོ་ནམ་ནངས་ནས། ཚེ་དང་ལྡན་པ་མ་འགགས་པས། ཚེ་དང་ལྡན་པ་ཀུན་དགའ་བོ་ལ་འདི་སྐད་
ཅེས་སྨྲས་སོ། །ཚེ་དང་ལྡན་པ་ཀུན་དགའ་བོ་སོང་ལ། གྲོང་ཁྱེར་རྩྭ་ཅན་གྱི་གྱད་རྣམས་ལ་འདི་སྐད་ཅེས། གནས་འཇོག་དག་དེང་གི་མཚན་མོའི་གུང་ཐུན་ལ། སྟོན་པ་ཕུང་པོ་
ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདས་ཀྱི། ཁྱེད་ཀྱི་བྱ་བ་དང། སྒྲུབ་པ་དག་དེར་བྱོས་ལ། ད་ཕྱིན་ཆད་འདི་སྐད་ཅེས་གྲོང་གི་ཉེ་འཁོར་

[446B]ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདས་ཏེ། བདག་ཅག་གིས་དེ་ལ་མཆོད་པར་བྱ་ཞིང་བརྩོན་པར་བྱ་མ་
ནུས་སོ། །ཞེས་ཡིད་ལ་གཅགས་པར་མ་བྱེད་ཅིག་ཅེས་སྨྲོས་ཤིག་ཚེ་དང་ལྡན་པ་མ་འགགས་པས་དེ་སྐད་སྨྲས་ནས། ཚེ་དང་ལྡན་པ་ཀུན་དགའ་བོས། ཚེ་དང་ལྡན་པ་མ་འགགས་
པའི་ལྟར་མཉན་ནས་སྣམ་སྦྱར་བླངས་ཏེ། དགེ་སློང་གཞན་དག་དང། ཕྱི་བཞིན་འབྲང་བའི་དགེ་སྦྱོང་དག་དང། གྲོང་ཁྱེར་རྩྭ་ཅན་གྱི་གྱད་རྣམས་ཀྱི་འདུན་ཁང་ག་ལ་བར་སོང་སྟེ་ཕྱིན་པ་
དང། དེའི་ཚེ་གྲོང་ཁྱེར་རྩྭ་ཅན་གྱི་གྱད་རྣམས་ཀྱི་འདུན་ཁང་ན་གྱད་ལྔ་བརྒྱ་ཙམ་ཞིག་བྱ་བ་དག་ཅིག་གི་ཕྱིར་འདུས་ཤིང་འདུག་པར་གྱུར་ཏོ། །དེ་ནས་ཚེ་དང་ལྡན་པ་ཀུན་དགའ་བོས་གྲོང་ཁྱེར་
རྩྭ་ཅན་གྱི་གྱད་རྣམས་ལ་འདི་སྐད་ཅེས་སྨྲས་སོ། །གྲོང་ཁྱེར་རྩྭ་ཅན་གྱི་གྱད་ཀྱི་འཁོར་མང་པོ་ཚོགས་ཤིང་འདུས་པ་ཤེས་ལྡན་གནས་འཇོག་དག་ཉོན་ཅིག་དེང་གི་མཚན་མོའི་གྲུང་ཐུན་
ལ་སྟོན་པ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདས་ཀྱི། གང་ཁྱེད་ཀྱིས་བྱ་བ་དང། སྒྲུབ་པ་དག་དེར་བྱོས་ལ། ཕྱིན་ཆད་འདི་སྐད་
ཅེས་གྲོང་གི་ཉེ་འཁོར་བ་དག་བདག་ཅག་གི་སྟོན་པ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདས་ཏེ། བདག་ཅག་གིས་དེ་ལ་མཆོད་ཅིང་

[447A]༄༅། །བརྩོན་པར་བྱེད་མ་ནུས་སོ། །ཞེས་ཡིད་ལ་གཅགས་པར་མ་བྱེད་ཅིག་ཅེས་སྨྲས་ནས། གྲོང་ཁྱེར་རྩྭ་ཅན་གྱི་གྱད་ཁ་ཅིག་ནིས་ལ་འགྲེ་ལྡོག་ཁ་ཅིག་ནི་དཔུང་
པ་ནས་བཟུང་སྟེ་ཀུ་ཅོ་འདོན། ཁ་ཅིག་ནི་སྡུག་བསྔལ་གྱིས་སེམས་གཟིར་ཅིང་འདུག་ཁ་ཅིག་ནི་ཆོས་ཉིད་ལ་བརྟེན་ནས་གང་འདི་ལྟར་བདག་ཅག་ལ་བཅོམ་ལྡན་འདས་ཀྱིས་རྣམ་གྲངས་
དུ་མར་ཀུན་ཏུ་བསྟན་ཏེ། ཐམས་ཅད་ཀྱི་སྙིང་དུ་སྡུག་ཅིང་ཕངས་པ། དགའ་བ་དང། ཡིད་དུ་འོང་བ་དང་བྲལ་ནས་མེད་པ་དང། ཞིག་པ་དང། བྱེ་བར་གྱུར་ཏོ། །དེ་ནས་གྲོང་ཁྱེར་རྩྭ་ཅན་
གྱི་གྱད་རྣམས་ཇི་ཙམ་དུ་གྲོང་ཁྱེར་རྩྭ་ཅན་ནས་མེ་ཏོག་དང་ཕྲེང་བ་དང། བདུག་སྤོས་དང། ཕྱེ་མ་དང། རོལ་མོའི་ཆ་བྱད་དག་ཐོགས་ཏེ། དེ་དག་གི་བུ་དང། ཆུང་མ་དང། བྲན་ཕོ་
དང། བྲན་མོ་དང། ལས་བྱེད་པ་དང། ཞོ་ཤས་འཚོ་བ་དང། དེ་དག་གི་མཛའ་བཤེས་དང། ཉེ་དུ་དང། བློན་པོ་དང། སྣག་གི་གཉེན་མཚམས་རྣམས་གྲོང་ཁྱེར་རྩྭ་ཅན་ནས་བྱུང་
སྟེ། ཤིང་སཱ་ལ་ཟུང་གཉིས་ཀྱི་ཚལ་ག་ལ་བ་དེར་སོང་སྟེ་ཕྱིན་ནས། བཅོམ་ལྡན་འདས་སེངྒེ་ལྟ་བུར་གཟིམས་པ་ལ། དྲི་དང། ཕྲེང་བ་དང། བདུག་སྤོས་དང། ཕྱེ་མ་དང། རོལ་
མོས་བཀུར་སྟིར་བྱས། བླ་མར་བྱས། རི་མོར་བྱས། མཆོད་པར་བྱས་སོ་།དེ་ནས་གཞན་ཡང་གྲོང་ཁྱེར་རྩྭ་ཅན་གྱི་གྱད་གཙོ་བོ་གཙོ་བོ་རྣམས་ཀྱིས། ཚེ་དང་ལྡན་པ་ཀུན་དགའ་བོ་

[447B] །བཙུན་པ་ཀུན་དགའ་བོ། བཅོམ་ལྡན་འདས་ཀྱི་སྐུ་གདུང་ལ་བདག་ཅག་རྣམས་ཀྱིས་མཆོད་པར་བགྱི་བ་དང་བཙུན་པ་ཇི་ལྟ་བུར་བསྒྲུབ་པར་བགྱི་ལགས་
གནས་འཇོག་དག་འདི་ལྟ་སྟེ། འཁོར་ལོས་སྒྱུར་བའི་རྒྱལ་པོ་ལ་བྱ་བ་བཞིན་ནོ། །བཙུན་པ་ཀུན་དགའ་བོ། འཁོར་ལོས་སྒྱུར་བའི་རྒྱལ་པོ་ལ་ཇི་ལྟར་བགྱིད་ལགས། གནས་འཇོག་དག་
འཁོར་ལོས་སྒྱུར་བའི་རྒྱལ་པོ་ལ་ནི། ལུས་ཤིང་བལ་གྱི་འདའ་བས་དཀྲི་ཞིང། ཤིང་བལ་གྱི་འདའ་བས་དཀྲིས་ནས་རས་ཟུང་ལྔ་བརྒྱས་བཀྲི་བར་བྱའོ། །རས་ཟུང་ལྔ་བརྒྱས་དཀྲིས་
ནས་ལྕགས་ཀྱི་སྒྲོམ་དུ་བཅུག་སྟེ། འབྲུ་མར་གྱིས་བཀང་སྟེ་སྟེང་ནས་ལྕགས་ཀྱི་ཁ་གབ་གཉིས་ཀྱིས་བཀབ་སྟེ། དྲི་ཞིམ་པོའི་ཤིང་ཐམས་ཅད་སྤུངས་ཏེ། དེས་བསྲེགས་ནས་མེ་དེ་
དག་འོ་མས་བསད་དེ། དེའི་རུས་པ་གསེར་གྱི་བུམ་པའི་ནང་དུ་བཅུག་ནས། ལམ་པོ་ཆེའི་བཞི་མདོར་རུས་པའི་མཆོད་རྟེན་བརྩིགས་ནས་གདུགས་དང། རྒྱལ་མཚན་དང། བ་ད་ན་
བཙུགས་ཏེ། དྲི་དང། ཕྲེང་བ་དང། བདུག་པ་དང། ཕྱེ་མ་དང་རོལ་མོའི་སྒྲས་བཀུར་སྟིར་བྱེད། བླ་མར་བྱེད། རི་མོར་བྱེད། མཆོད་པར་བྱེད་ཅིང། དུས་སྟོན་ཆེན་པོ་ཡང་བྱེད་
དོ༑ ༑གནས་འཇོག་དག་འཁོར་ལོས་སྒྱུར་བའི་རྒྱལ་པོ་ལ་བྱ་བ་དེ་བཞིན་དུ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ལ་དེ་བས་ཀྱང་ལྷག་

[448A]༄༅། །པར་བྱའོ། །བཙུན་པ་ཀུན་དགའ་བོས་གསུངས་པའི་དོན་བདག་ཅག་གིས་འཚལ་བ་ལྟར་ན། གང་གི་ཕྱིར་བདག་ཅག་གིས་གདུགས་གཅིག་གམ། གཉིས་
སམ། གསུམ་གྱིས་མི་ཚོགས་ཏེ། སྦྱར་བར་དཀའ་ན་ཞག་བདུན་ཚུན་ཆད་ཀྱིས་བདག་ཅག་གིས་དེ་བཞིན་དུ་སྦྱར་ཏེ། བཅོམ་ལྡན་འདས་སེངྒེའི་ཁྲི་ལ་གཟིམས་པ་ལ། དྲི་དང། ཕྲེང་
བ་དང། བདུག་པ་དང། ཕྱེ་མ་དང། རོལ་མོའི་སྒྲས་བཀུར་སྟིར་བགྱི། བླ་མར་བགྱི། རི་མོར་བགྱི། མཆོད་པར་བགྱིའོ། །དེ་བཞིན་དུ་གྱིས་ཤིག་ཅེས་ཚེ་དང་ལྡན་པ་ཀུན་དགའ་བོ་
ལས་ཐོས་ནས། གྲོང་ཁྱེར་རྩྭ་ཅན་གྱི་གྱད་རྣམས་ཀྱིས་ཉི་མ་བདུན་པ་ཉིད་ལ་ཤིང་བལ་གྱི་འདའ་བ་དག་བསགས་ཏེ། ཤིང་བལ་གྱི་འདའ་བ་དག་བསགས་ནས་རས་ཟུང་ལྔ་བརྒྱ་ཡང་
བསགས། རས་ཟུང་ལྔ་བརྒྱ་ཡང་བསགས་ནས་ལྕགས་ཀྱི་སྒྲོམ་ཡང་བཤམས། ལྕགས་ཀྱི་སྒྲོམ་བཤམས་ནས་དྲི་ཞིམ་པོའི་ཤིང་ཐམས་ཅད་ཀྱང་སྤུངས། དྲི་ཞིམ་པོའི་ཤིང་ཐམས་
ཅད་སྤུངས་ནས་གསེར་གྱི་བུམ་པ་ཡང་སྟ་གོན་བྱས། གསེར་གྱི་བུམ་པ་སྟ་གོན་བྱས་ནས་གསེར་གྱི་ཁྱོགས་དག་ཀྱང་བཤམས་ཏེ། གསེར་གྱི་ཁྱོགས་བཤམས་ནས། གྲོང་ཁྱེར་རྩྭ་ཅན་
ནས་ཆུ་བོ་དབྱིག་ལྡན་གྱི་བར་དང། ཤིང་སཱ་ལ་ཟུང་གི་ཚལ་ནས་གྱད་ཀྱིས་དབུ་རྒྱན་བཏགས་པའི་མཆོད་རྟེན་གྱི་བར་དཔག་ཚད་བཅུ་གཉིས་ཐོག་ཐག་ཇི་ཙམ་དྲི་དང། ཕྲེང་བ་དང། བདུག་

[448B] ཕྱེ་མ་དང། རོལ་མོའི་ཆ་བྱད་དག་ཐོགས་ནས་གྲོང་ཁྱེར་རྩྭ་ཅན་ནས་བྱུང་སྟེ། ཤིང་སཱ་ལ་ཟུང་གི་ཚལ་ག་ལ་བར་སོང་སྟེ་ཕྱིན་པ་དང། སེངྒེའི་ཁྲི་ལ་གཟིམས་པ་ལ་དྲི་དང་
ཕྲེང་བ་དང། བདུག་པ་དང། ཕྱེ་མ་དང། རོལ་མོའི་སྒྲས་བཀུར་སྟིར་བྱས། བླ་མར་བྱས། རི་མོར་བྱས། མཆོད་པར་བྱས་སོ། །གཞན་ཡང་གྲོང་ཁྱེར་རྩྭ་ཅན་གྱི་གྱད་གཙོ་བོ་གཙོ་བོ་དག་
གིས། གྲོང་ཁྱེར་རྩྭ་ཅན་གྱི་གྱད་རྣམས་ལ་འདི་སྐད་ཅེས་སྨྲས་སོ། །གྲོང་ཁྱེར་རྩྭ་ཅན་གྱི་གྱད་ཀྱི་འཁོར་མང་པོ་ཚོགས་ཤིང་འདུས་པ། ཤེས་ལྡན་གནས་འཇོག་དག་ཉོན་ཅིག་གྱད་ཀྱི་ཆུང་
མ་དང། གྱད་ཀྱི་བུ་མོ་དག་གིས་ནི། བཅོམ་ལྡན་འདས་ལ་གོས་ཀྱི་བླ་རོ་དག་བྲེས་ཤིག་གྱད་ཀྱི་ཆུང་མ་དང། གྱད་གཞོན་ནུ་དག་གིས་ནི། བཅོམ་ལྡན་འདས་ཀྱི་ཁྱོགས་ཟུང་ཞིག་ངེད་
ཅག་གིས་ནི་དྲི་དང། ཕྲེང་བ་དང། བདུག་པ་དང། ཕྱེ་མ་དང་རོལ་མོའི་སྒྲས་བཀུར་སྟིར་བྱ། བླ་མར་བྱ། རི་མོར་བྱ། མཆོད་པར་བྱ་སྟེ། གྲོང་ཁྱེར་རྩྭ་ཅན་གྱི་ནུབ་སྒོ་ནས། དབུས་ཐོག་
ཐག་ཏུ་ཞུགས་ནས་གྲོང་ཁྱེར་རྩྭ་ཅན་གྱི་ཤར་སྒོར་བྱུང་སྟེ་ཆུ་བོ་དབྱིག་ལྡན་རྒལ་ནས། གྱད་ཀྱིས་དབུ་རྒྱན་བཏགས་པའི་མཆོད་རྟེན་གྱི་དྲུང་དུ་བཞུགས་སུ་གསོལ་ལ། ཞུགས་ལ་བཞེན་པར་
བྱའོ། །དེ་ནས་གྲོང་ཁྱེར་རྩྭ་ཅན་གྱི་གྱད་རྣམས་ཀྱི་དེ་བཞིན་དུ་བགྱིའོ། །ཞེས་མཉན་ནས། གྱད་ཀྱི་ཆུང་མ་དང། གྱད་ཀྱི་བུ་མོ་དག་གིས་ནི་བཅོམ་ལྡན་འདས་ལ་གོས་ཀྱི་གདུགས་དག་བྲེས་

[449A]༄༅། །གྱད་ཀྱི་ཆུང་མ་དང། གྱད་གཞོན་ནུ་དག་གིས་ནི་བཅོམ་ལྡན་འདས་ཀྱི་ཁྱོགས་གདེག་པར་འདོད་ན། བཅོམ་ལྡན་འདས་ཀྱི་ཁྱོགས་གདེག་པར་མ་ནུས་པ་
དང། ཚེ་དང་ལྡན་པ་མ་འགགས་པས་ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཀུན་དགའ་བོ། གྲོང་ཁྱེར་རྩྭ་ཅན་གྱི་གྱད་རྣམས་ཀྱིས་བཅོམ་ལྡན་འདས་
ཀྱི་ཁྱོགས་གདེག་པར་མ་ནུས་སོ། །དེ་ཅིའི་ཕྱིར་ཞེ་ན། ལྷ་རྣམས་ཀྱིས་བསམས་པ་ཡིན་ནོ། །ཚེ་དང་ལྡན་པ་མ་འགགས་པ། ལྷ་རྣམས་ཀྱིས་བསམས་པ་ཇི་ལྟར་བུ་ཡིན། ལྷ་རྣམས་
ཀྱིས་ནི་གྱད་ཀྱི་ཆུང་མ་དང། གྱད་ཀྱི་བུ་མོ་དག་གིས་ནི་བཅོམ་ལྡན་འདས་ལ་གོས་ཀྱི་བླ་རེ་བྲེ་ཞིང། གྱད་རྣམས་དང། གྱད་གཞོན་ནུ་དག་གིས་ནི་བཅོམ་ལྡན་འདས་ཀྱི་ཁྱོགས་ལ་
བཟུང་ནས། བདག་ཅག་གིས་ལྷའི་དྲི་དང། ཕྲེང་བ་དང། བདུག་པ་དང། ཕྱེ་མ་དང། རོལ་མོའི་སྒྲས་བཀུར་སྟིར་བྱ། བླ་མར་བྱ། རི་མོར་བྱ། མཆོད་པར་བྱས་ཏེ། གྲོང་ཁྱེར་རྩྭ་
ཅན་གྱི་ནུབ་ཕྱོགས་ཀྱི་སྒོ་ནས་དབུས་ཐོག་ཐག་ཏུ་ཞུགས་ལ། གྲོང་ཁྱེར་རྩྭ་ཅན་གྱི་ཤར་སྒོ་ནས་བྱུང་སྟེ། ཆུ་བོ་དབྱིག་ལྡན་རྒལ་ནས་གྱད་ཀྱིས་དབུ་རྒྱན་བཏགས་པའི་མཆོད་རྟེན་གྱི་
དྲུང་དུ་བཞུགས་སུ་གསོལ་ལ། ཞུགས་ལ་བཞེན་པར་བྱའོ། །ཞེས་བསམས་སོ། །ཚེ་དང་ལྡན་པ་མ་འགགས་པ། ལྷ་རྣམས་ཀྱིས་ཇི་ལྟར་བསམས་པ་དེ་བཞིན་དུ་བྱའོ། །དེ་ནས་

[449B] གྲོང་ཁྱེར་རྩྭ་ཅན་གྱི་གྱད་རྣམས་ལ་འདི་སྐད་ཅེས་སྨྲས་སོ། །ཤེས་ལྡན་གནས་འཇོག་དག་།བཅོམ་ལྡན་འདས་ཀྱིས་ཁྱོགས་འདེགས་མ་ནུས་པ་དེ་ཅིའི་ཕྱིར་
ཞེ་ན། ལྷ་རྣམས་ཀྱིས་བསམས་པ་ཡིན་ནོ། །བཙུན་པ་ཀུན་དགའ་བོ་ལྷ་རྣམས་ཀྱིས་ཇི་ལྟར་བསམས་ལགས། ལྷ་རྣམས་ཀྱིས་ནི་གྱད་ཀྱི་ཆུང་མ་དང། གྱད་ཀྱི་བུ་མོ་དག་གིས་བཅོམ་
ལྡན་འདས་ལ་གོས་ཀྱི་བླ་རེ་བྲེ་ཞིང། གྱད་རྣམས་དང། གྱད་གཞོན་ནུ་དག་གིས་ནི་བཅོམ་ལྡན་འདས་ཀྱི་ཁྱོགས་བཏེག་སྟེ། བདག་ཅག་གིས་ལྷའི་དྲི་དང། ཕྲེང་བ་དང། བདུག་པ་
དང། ཕྱེ་མ་དང། རོལ་མོའི་སྒྲས་བཀུར་སྟིར་བྱ། བླ་མར་བྱ། རི་མོར་བྱ། མཆོད་པར་བྱས་ནས། གྲོང་ཁྱེར་རྩྭ་ཅན་གྱི་ནུབ་ཕྱོགས་ཀྱི་སྒོ་ནས་དབུས་ཐོག་ཐག་ཞུགས་ལ། གྲོང་ཁྱེར་རྩྭ་ཅན་
གྱི་ཤར་སྒོར་བྱུང་སྟེ། ཆུ་བོ་དབྱིག་ལྡན་རྒལ་ནས་གྱད་ཀྱིས་དབུ་རྒྱན་བཏགས་པའི་མཆོད་རྟེན་གྱི་དྲུང་དུ་བཞུགས་སུ་གསོལ་ལ། ཞུགས་ལ་བཞེན་པར་བྱའོ། །ཞེས་སེམས་སོ། །བཙུན་
པ་ཀུན་དགའ་བོ། ཇི་ལྟར་ལྷ་རྣམས་ཀྱིས་བསམས་པ་དེ་བཞིན་དུ་བགྱིའོ། །དེ་ནས་གྱད་ཀྱི་ཆུང་མ་དང། གྱད་ཀྱི་བུ་མོ་དག་གིས་ནི། བཅོམ་ལྡན་འདས་ལ་གོས་ཀྱི་བླ་རེ་བྲེས། གྱད་རྣམས་
དང། གྱད་གཞོན་ནུ་དག་གིས་ནི། བཅོམ་ལྡན་འདས་ཀྱི་ཁྱོགས་བཏག་སྟེ། ཁྱོགས་བཏེག་མ་ཐག་ཏུ་བར་སྣང་ལ་གནས་པའི་ལྷ་དག་གིས་ལྷའི་མེ་ཏོག་ཨུཏྤ་ལ་དང། པདྨ་དང། པདྨ་

[450A]༄༅། །དཀར་པོ་དང། ཀུ་མུ་ད་དང། ཨ་ཀ་རུའི་ཕྱེ་མ་དང་ཏ་མ་ལའི་ཕྱེ་མ་དང། ལྷའི་མེ་ཏོག་མན་ད་ར་བ་ལ་སོགས་པ་དག་གིས་ནི་གཏོར། ལྷའི་རོལ་མོའི་སྒྲ་
དག་ནི་བླངས། །གོས་མང་པོ་དག་ནི་བོར་རོ། །གཞན་ཡང་གྲོང་ཁྱེར་རྩྭ་ཅན་གྱི་གྱད་གཙོ་བོ་གཙོ་བོ་དག་གིས། །གྲོང་ཁྱེར་རྩྭ་ཅན་གྱི་གྱད་རྣམས་ལ་འདི་སྐད་ཅེས་སྨྲས་སོ། །ཤེས་ལྡན་
གནས་འཇོག་དག། བདག་ཅག་གི་མིའི་རོལ་མོའི་སྒྲའི་ཆ་བྱད་དག་བོར་ལ། བདག་ཅག་གིས་ལྷའི་དྲི་དང། ཕྲེང་བ་དང། བདུག་པ་དང་ཕྱེ་མ་དང། རོལ་མོའི་སྒྲས་བཀུར་སྟིར་བྱ་
བླ་མར་བྱ། རི་མོར་བྱ། མཆོད་པར་བྱས་ལ། གྲོང་ཁྱེར་རྩྭ་ཅན་གྱི་ནུབ་ཕྱོགས་ཀྱི་སྒོ་ནས་གྲོང་ཁྱེར་རྩྭ་ཅན་གྱི་ཤར་སྒོར་བྱུང་ལ། ཆུ་བོ་དབྱིག་ལྡན་རྒལ་ནས་གྱད་ཀྱིས་དབུ་རྒྱན་བཏགས་
པའི་མཆོད་རྟེན་གྱི་དྲུང་དུ་བཞུགས་སུ་གསོལ་ལ། ཞུགས་ལ་བཞེན་པར་བྱའོ། །ཞེས་སྨྲས་སོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ང་དྲུག་པ། དེ་ནས་གྲོང་
ཁྱེར་རྩྭ་ཅན་གྱི་གྱད་རྣམས་ཀྱིས་མིའི་རོལ་མོའི་ཆ་བྱད་དག་བོར་ཏེ། ལྷའི་དྲི་དང། ཕྲེང་བ་དང། བདུག་པ་དང། ཕྱེ་མ་དང། རོལ་མོའི་སྒྲས་བཀུར་སྟིར་བྱས། བླ་མར་བྱས། རི་མོར་
བྱས། མཆོད་པར་བྱས་ཏེ། གྲོང་ཁྱེར་རྩྭ་ཅན་གྱི་ནུབ་སྒོ་ནས་དབུས་ཐོག་ཐག་ཏུ་ཞུགས་ཏེ། གྲོང་ཁྱེར་རྩྭ་ཅན་གྱི་ཤར་སྒོར་བྱུང་ནས་ཆུ་བོ་དབྱིག་ལྡན་རྒལ་ཏེ། གྱད་ཀྱིས་དབུ་རྒྱན་བཏགས་པའི་

[450B] །དེའི་ཚེ་གྲོང་ཁྱེར་རྩྭ་ཅན་དུ་ལྷའི་མེ་ཏོག་མན་ད་ར་བ་མང་པོ་པུས་མོ་ནུབ་ཙམ་དུ་བབ་པར་གྱུར་ཏོ། །དེའི་ཚེ་འཚོ་བ་ཅན་གཞན་ཞིག་གིས་ལྷའི་མེ་
ཏོག་མན་ད་ར་བ་དེ་ལས་མང་དུ་བླངས་ཏེ། ཡུལ་སྡིག་པ་ཅན་དུ་བྱ་བ་ཞིག་གི་ཆེད་དུ་སོང་བ་དང། དེའི་ཚེ་དང་ལྡན་པ་འོད་སྲུང་ཆེན་པོ་འཁོར་ལྔ་བརྒྱ་དང་ཆས་ཏེ། ཡུལ་སྡིག་ཅན་
གྱི་བར་ནས་གྲོང་ཁྱེར་རྩྭ་ཅན་གྱི་བར་དུ་ལམ་དུ་ཞུགས་ཏེ་བཅོམ་ལྡན་འདས་ཀྱི་སྐུ་གདུང་མ་ཉམས་པ་ལ་ཕྱག་འཚལ་བར་འདོད་པ་དང། ཚེ་དང་ལྡན་པ་འོད་སྲུང་ཆེན་པོས་འཚོ་བ་ཅན་
དེ་ལམ་ཀར་མཐོང་ངོ། །མཐོང་ནས་འཚོ་བ་ཅན་དེ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་འཚོ་བ་ཅན་ཁྱོད་གང་ནས་འདིར་འོངས། གང་དུ་འགྲོ། བཙུན་པ་འོད་སྲུང་ཆེན་པོ། བདག་
ནི་གྲོང་ཁྱེར་རྩྭ་ཅན་ནས་འདིར་མཆིས་ཏེ། བགྱི་བ་ཞིག་གི་ཆེད་ལ་ཡུལ་སྡིག་པ་ཅན་དུ་མཆིའོ། །ཚེ་དང་ལྡན་པ་འཚོ་བ་ཅན་ཁྱོད་ཀྱིས་ངའི་སྟོན་པ་ཤེས་སམ། འཕགས་པ་འཚལ་
ལགས་ཏེ། དགེ་སྦྱོང་གོའུ་ཏ་མ་ལགས་སོ། །འཕགས་པ་འོད་སྲུང་ཆེན་པོ་སྟོན་པ་དེ་ཡོངས་སུ་མྱ་ངན་ལས་འདས་ནས། དེང་དུ་དགུང་བདུན་ལགས་ཏེ། དེའི་སྐུ་གདུང་ལ་མཆོད་པ་
བགྱིས་པའི་ལྷའི་མེ་ཏོག་མན་ད་ར་བ་བདག་གིས་བླངས་པ་འདི་ལགས་སོ། །དེའི་ཚེ་རྒན་ཞུགས་གཞན་ཞིག་ཚུལ་མ་ཡིན་པའི་ཚིག་འདི་སྐད་དུ་སྨྲ་སྟེ། འདི་ལྟར་བདག་ནི་འགྱོད་པ་

[451A]༄༅། །དང། རྒན་ཞུགས་ཀྱིས་འདི་ལྟར། ཀྱེ་དགེ་སློང་དག་འདི་ནི་བྱ་བའོ། །འདི་ནི་བྱ་བ་མ་ཡིན་པའོ། །ཞེས་སྨྲ་བ་ལས་ཐར་བར་གྱུར་ཏོ། །ད་ནི་བདག་ཅག་གིས་
གང་ནུས་པ་དེ་ནི་བྱ། གང་མི་ནུས་པ་དེ་ནི་མི་བྱའོ། །ཞེས་དེ་སྐད་དུ་མི་རིག་པར་སྨྲ་བ་དང། བར་སྣང་ལ་གནས་པའི་ལྷ་དག་གིས་བསྒྲིབས་ཏེ། ཇི་ལྟར་ཚེ་དང་ལྡན་པ་འོད་སྲུང་ཆེན་པོ་མ་
གཏོགས་པ། དགེ་སློང་གི་འཁོར་དེ་གཅིག་གིས་ཀྱང་ཐོས་པར་མ་གྱུར་ཏོ། །དེ་ནས་ཚེ་དང་ལྡན་པ་འོད་སྲུང་ཆེན་པོས་ཚུལ་མ་ཡིན་པའི་ཚིག་དེ་ལྟ་བུ་སྨྲ་བ་གདུལ་བའི་དོན་དུ་ལམ་ལས་
གྱུར་ཏེ། དགེ་སློང་གི་དགེ་འདུན་གྱི་གུང་ལ་སྟན་བཤམས་པ་ཉིད་ལ་འདུག་གོ་འདུག་ནས་ཚེ་དང་ལྡན་པ་འོད་སྲུང་ཆེན་པོས་དགེ་སློང་རྣམས་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་
དག། འདུས་བྱས་ཐམས་ཅད་ནི་མི་རྟག་པ། མི་བརྟན་པ། ཡིད་བརྟན་དུ་མི་རུང་བ། འགྱུར་བའི་ཆོས་ཅན་ཡིན་ཏེ། ཇི་སྲིད་དུ་འདི་ལྟར་འདུས་བྱས་ཀྱི་ཆོས་ཐམས་ཅད་ལ་ཡིད་འབྱུང་བར་
བྱ། རྣམ་པར་གྲོལ་བར་བྱའོ། །ཀྱེ་ཚེ་དང་ལྡན་པ་དག་བདག་ནི་བཅོམ་ལྡན་འདས་ཀྱི་སྐུ་གདུང་མ་ཉམས་པ་བལྟ་བར་རིངས་པ་རིངས་པར་འགྲོའོ། །དེ་ནས་གྲོང་ཁྱེར་རྩྭ་ཅན་གྱི་གྱད་རྣམས་
ཀྱིས། བཅོམ་ལྡན་འདས་ཀྱི་སྐུ་གདུང་ཤིང་བལ་གྱི་འདའ་བས་དཀྲིས་སོ། །ཤིང་བལ་གྱི་འདའ་བས་དཀྲིས་ནས་རས་ཟུང་ལྔ་བརྒྱས་དཀྲིས་སོ། །རས་ཟུང་ལྔ་བརྒྱས་དཀྲིས་ནས་ལྕགས་ཀྱི་

[451B] འབྲུ་མར་གྱིས་བཀང་ངོ། །ལྕགས་ཀྱི་སྒྲོམ་དུ་བཅུག་སྟེ། འབྲུ་མར་གྱིས་བཀང་ནས་སྟེང་ནས་ལྕགས་ཀྱི་ཁ་གབ་གཉིས་ཀྱིས་བཀབ་སྟེ། དྲི་ཞིམ་པོའི་ཤིང་ཐམས་ཅད་སྤུངས་
ནས། ཞུགས་ལ་བཞེན་པར་འདོད་ན། མེ་སྦར་བར་མི་ནུས་སོ། །དེ་ནས་ཚེ་དང་ལྡན་པ་མ་འགགས་པས། ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཀུན་དགའ་བོ་
གྲོང་ཁྱེར་རྩྭ་ཅན་གྱི་གྱད་རྣམས་ཀྱིས་བཅོམ་ལྡན་འདས་ཀྱི་སྐུ་གདུང་ཞུགས་ལ་བཞེན་པར་མི་ནུས་སོ། །དེ་ཅིའི་ཕྱིར་ཞེ་ན། ལྷ་རྣམས་ཀྱིས་བསམས་པ་ཡིན་ནོ། །ཚེ་དང་ལྡན་པ་མ་འགགས་པ་ལྷ་
རྣམས་ཀྱིས་ཇི་ལྟར་བསམས་པ་འདི་ལྟར་ཚེ་དང་ལྡན་པ་འོད་སྲུང་ཆེན་པོ་འཁོར་ལྔ་བརྒྱ་དང་ཆས་ཏེ། ཡུལ་སྡིག་པ་ཅན་གྱི་བར་ནས་གྲོང་ཁྱེར་རྩྭ་ཅན་གྱི་བར་དུ་ལམ་དུ་ཞུགས་ཏེ། བཅོམ་ལྡན་
འདས་ཀྱི་སྐུ་གདུང་མ་ཉམས་པ་ལ་ཕྱག་འཚལ་བར་འདོད་པ་ཡིན་ནོ་།ཚེ་དང་ལྡན་པ་མ་འགགས་པ་ཇི་ལྟར་ལྷ་རྣམས་ཀྱིས་བསམས་པ་དེ་བཞིན་དུ་བྱའོ། །དེ་ནས་ཚེ་དང་ལྡན་པ་ཀུན་དགའ་
བོས། གྲོང་ཁྱེར་རྩྭ་ཅན་གྱི་གྱད་རྣམས་ལ་འདི་སྐད་ཅེས་སྨྲས་སོ། །གྲོང་ཁྱེར་རྩྭ་ཅན་གྱི་གྱད་ཀྱི་འཁོར་མང་པོ་ཚོགས་ཤིང་འདུས་པ། ཤེས་ལྡན་གནས་འཇོག་དག་ཉོན་ཅིག་བཅོམ་ལྡན་
འདས་ཀྱི་སྐུ་གདུང་ཞུགས་ལ་བཞེན་པར་མ་ནུས་པ་དེ་ཅིའི་ཕྱིར་ཞེ་ན། ལྷ་རྣམས་ཀྱིས་བསམས་པ་ཡིན་ནོ། །ཚེ་དང་ལྡན་པ་ཀུན་དགའ་བོ། ལྷ་རྣམས་ཀྱིས་ཇི་ལྟར་བསམས་ལགས། དེ་

[452A]༄༅། །ནི་ཚེ་དང་ལྡན་པ་འོད་སྲུང་ཆེན་པོ་འཁོར་ལྔ་བརྒྱ་དང་ཆས་ཏེ། ཡུལ་སྡིག་ཅན་གྱི་བར་ནས། གྲོང་ཁྱེར་རྩྭ་ཅན་གྱི་བར་དུ་ལམ་དུ་ཞུགས་ཏེ། བཅོམ་ལྡན་འདས་
ཀྱི་སྐུ་གདུང་མ་ཉམས་པ་ལ་ཕྱག་འཚལ་བར་འདོད་པ་ཡིན་ནོ། །དེ་དག་གིས་སྨྲས་པ། བཙུན་པ་ཀུན་དགའ་བོ། ཇི་ལྟར་ལྷ་རྣམས་ཀྱིས་བསམས་པ་དེ་བཞིན་དུ་བགྱིའོ། །དེ་ནས་ཚེ་
དང་ལྡན་པ་འོད་སྲུང་ཆེན་པོ་གྲོང་ཁྱེར་རྩྭ་ཅན་དུ་ཕྱིན་པ་དང། འཁོར་དག་གིས་ཚེ་དང་ལྡན་པ་འོད་སྲུང་ཆེན་པོ་རྒྱང་རིང་པོ་ནས་མཐོང་ངོ། །མཐོང་ནས་ཀྱང་དྲི་དང། ཕྲེང་བ་དང། བདུག་
པ་དང། ཕྱེ་མ་དང། རོལ་མོའི་ཆ་བྱད་དག་ཐོགས་ཏེ། ཚེ་དང་ལྡན་པ་འོད་སྲུང་ཆེན་པོ་ག་ལ་བ་དེར་སོང་སྟེ་ཕྱིན་ནས། ཚེ་དང་ལྡན་པ་འོད་སྲུང་ཆེན་པོའི་རྐང་པ་ལ་མགོ་བོས་ཕྱག་འཚལ་ཏེ་
ཚེ་དང་ལྡན་པ་འོད་སྲུང་ཆེན་པོའི་ཕྱི་བཞིན་དུ་རྗེས་སུ་འབྲང་ཞིང་སོང་ངོ། །དེ་ནས་ཚེ་དང་ལྡན་པ་འོད་སྲུང་ཆེན་པོ་འཁོར་བརྒྱ་ཕྲག་དུ་མ་དང། འཁོར་སྟོང་ཕྲག་དུ་མ་དང། འཁོར་བརྒྱ་སྟོང་ཕྲག་
དུ་མ་དང། བཅོམ་ལྡན་འདས་ག་ལ་བ་དེར་སོང་སྟེ་ཕྱིན་པ་དང་དྲི་ཞིམ་པོའི་ཤིང་ཐམས་ཅད་བསལ་ཏོ། །དྲི་ཞིམ་པོའི་ཤིང་ཐམས་ཅད་བསལ་ནས། ལྕགས་ཀྱི་སྒྲོམ་ཁ་ཕྱེའོ། །
ལྕགས་ཀྱི་སྒྲོམ་ཁ་ཕྱེ་ནས། རས་ཟུང་ལྔ་བརྒྱ་བཤུས་སོ། །རས་ཟུང་ལྔ་བརྒྱ་བཤུས་ནས། ཤིང་བལ་གྱི་འདའ་བ་ཡང་བཤུས་སོ་།ཤིང་བལ་གྱི་འདའ་བ་ཡང་བཤུས་ནས། བཅོམ་

[452B] །དེའི་ཚེ་ན་ས་ཆེན་པོ་འདིའི་སྟེང་ན་ཉན་ཐོས་ཆེན་པོ་བཞི་ཡོད་དོ་།ཚེ་དང་ལྡན་པ་ཀུན་ཤེས་ཀོའུ་དི་ནྱ་དང། ཚེ་དང་ལྡན་པ་སྐུལ་བྱེད་
ཆེན་པོ་དང། ཚེ་དང་ལྡན་པ་སྟོབས་བཅུ་འོད་སྲུང་དང། ཚེ་དང་ལྡན་པ་འོད་སྲུང་ཆེན་པོའོ། །དེ་དག་གི་ནང་ན་ཚེ་དང་ལྡན་པ་འོད་སྲུང་ཆེན་པོ་ཡེ་ཤེས་དང་ལྡན་པ། བསོད་ནམས་ཆེ་བ་
ཆོས་གོས་དང། བསོད་སྙོམས་དང། མལ་སྟན་དང། ན་བའི་རྐྱེན་སྨན་དང། ཡོ་བྱད་དག་རྙེད་པ་ཡིན་ནོ། །དེ་ནས་ཚེ་དང་ལྡན་པ་འོད་སྲུང་ཆེན་པོ་དེ་འདི་སྙམ་དུ་སེམས་ཏེ། མ་ལ་
བདག་ཉིད་ཀྱིས་བཅོམ་ལྡན་འདས་ལ་མཆོད་པའི་ལས་བྱའོ། །སྙམ་དུ་སྤྲོ་བ་བསྐྱེད་ནས། ཚེ་དང་ལྡན་པ་འོད་སྲུང་ཆེན་པོས། ཤིང་བལ་གྱི་འདའ་བ་གཞན་དག་སྟ་གོན་བྱས་ཏེ། ཤིང་བལ་
གྱི་འདའ་བ་གཞན་དག་སྟ་གོན་བྱས་ནས། གཞན་ཡང་རས་ཟུང་ལྔ་བརྒྱ་སྟ་གོན་བྱས་སོ། །རས་ཟུང་ལྔ་བརྒྱ་གཞན་དག་སྟ་གོན་བྱས་ནས། བཅོམ་ལྡན་འདས་ཀྱི་སྐུ་གདུང་ལ་ཤིང་བལ་
གྱི་འདའ་བས་དཀྲིས་སོ། །ཤིང་བལ་གྱི་འདའ་བས་དཀྲིས་ནས། རས་ཟུང་ལྔ་བརྒྱས་དཀྲིས་སོ། །རས་ཟུང་ལྔ་བརྒྱས་དཀྲིས་ནས། ལྕགས་ཀྱི་སྒྲོམ་དུ་བཅུག་སྟེ། འབྲུ་མར་གྱིས་བཀང་
ངོ། །ལྕགས་ཀྱི་སྒྲོམ་དུ་བཅུག་སྟེ། འབྲུ་མར་གྱིས་བཀང་ནས་སྟེང་དུ་ལྕགས་ཀྱི་ཁ་གབ་གཉིས་ཀྱིས་བཀབ་སྟེ། ཤིང་དྲི་ཞིམ་པོ་ཐམས་ཅད་སྤུངས་སོ། །སྤུངས་ནས་ཕྱོགས་གཅིག་ཏུ་

[453A]༄༅། །སོང་བ་དང། ཇི་ལྟར་དེ་སངས་རྒྱས་རྣམས་ཀྱིས་སངས་རྒྱས་ཀྱི་མཐུ་དང། ལྷ་རྣམས་ཀྱི་ལྷའི་མཐུས་དེ་རང་འབར་བར་གྱུར་ཏོ། །དེ་ནས་ཚེ་དང་ལྡན་པ་ཀུན་དགའ་
བོ། །བཅོམ་ལྡན་འདས་ཀྱི་སྐུ་གདུང་སྤུངས་པ་དེ་དག་ལ་བསྐོར་བ་བྱས་ནས། དེའི་ཚེ་ཚིགས་སུ་བཅད་དེ་སྨྲས་པ། རྣམ་པར་འདྲེན་པ་རིན་ཆེན་སྐུ་མངའ་བ། །རྫུ་འཕྲུལ་ཆེན་པོ་ཚངས་
པའི་འཇིག་རྟེན་གཤེགས། །སངས་རྒྱས་སྐུ་ལ་རས་ཟུང་ལྔ་བརྒྱ་དང། །ཆོས་གོས་སྟོང་སྙེད་ཀུན་ཏུ་དཀྲིས་གྱུར་པ། །ཉིད་ཀྱི་གཟི་བརྗིད་ཀྱིས་ནི་སྐུ་གདུང་དང། །ཤིན་ཏུ་དཀྲིས་པ་
རབ་ཏུ་ཚིག་པར་གྱུར། །དེ་ལ་ཆོས་གོས་གཉིས་ནི་མ་ཚིག་པ། །ནང་རིམ་དང་ནི་ཕྱི་རིམ་འདི་རྣམ་གཉིས། །དེ་ནས་གྲོང་ཁྱེར་རྩྭ་ཅན་གྱི་གྱད་རྣམས་ཀྱིས་མེ་དེ་དག་འོ་མས་བསད་པ་
དང། དེ་ནས་འོ་མ་ལས་ཤིང་བཞི་སྐྱེས་པར་གྱུར་ཏེ། འདི་ལྟ་སྟེ་གསེར་ཅན་དང། སེར་སྐྱ་དང། རྟ་དོན་དང། ཨུ་དུམ་ཝཱ་ར་ཞེས་བྱ་བ་ཡིན་ནོ། །དེ་ནས་གྲོང་ཁྱེར་རྩྭ་ཅན་གྱི་གྱད་
རྣམས་ཀྱིས། དེའི་སྐུ་གདུང་གསེར་གྱི་བུམ་པའི་ནང་དུ་བཅུག་སྟེ་གསེར་ལས་བྱས་པའི་ཁྱོགས་ཀྱི་སྟེང་དུ་བཞག་ནས་དྲི་དང། ཕྲེང་བ་དང། བདུག་པ་དང། ཕྱེ་མ་དང། རོལ་མོའི་
སྒྲས་བཀུར་སྟིར་བྱས། བླ་མར་བྱས། རི་མོར་བྱས། མཆོད་པར་བྱས་ཏེ། གྲོང་ཁྱེར་རྩྭ་ཅན་དུ་ཕྱིན་ནས། དེར་གྲོང་ཁྱེར་མཆོག་གི་དབུས་སུ་བཞུགས་སུ་གསོལ་ནས་དྲི་དང། ཕྲེང་བ་དང་

[453B] ཕྱེ་མ་དང། རོལ་མོའི་སྒྲས་བཀུར་སྟིར་བྱས་བླ་མར་བྱས། རི་མོར་བྱས། མཆོད་པར་བྱས་སོ། །དེ་ནས་ཡུལ་སྡིག་པ་ཅན་གྱི་གྱད་རྣམས་ཀྱིས་གྲོང་ཁྱེར་རྩྭ་ཅན་དུ་བཅོམ་ལྡན་
འདས་ཡོངས་སུ་མྱ་ངན་ལས་འདས་ནས་དེང་དུ་ཞག་བདུན་ལོན་ནས་སྐུ་གདུང་ལ་སྐུ་གདུང་གི་མཆོད་པ་བྱེད་དོ། །ཞེས་ཐོས་སོ། །ཐོས་ནས་ཀྱང་དཔུང་གི་ཚོགས་ཡན་ལག་བཞི་པ། གླང་
པོ་ཆེའི་ཚོགས་དང། རྟའི་ཚོགས་དང། ཤིང་རྟའི་ཚོགས་དང་དཔུང་བུ་ཆུང་གི་ཚོགས་གོ་བསྐོན་ཏེ། གྲོང་ཁྱེར་རྩྭ་ཅན་གྱི་གྱད་གལ་བ་དེར་སོང་སྟེ་ཕྱིན་ནས། གྲོང་ཁྱེར་རྩྭ་ཅན་གྱི་གྱད་
རྣམས་ལ་འདི་སྐད་ཅེས་སྨྲས་སོ། །གྲོང་ཁྱེར་རྩྭ་ཅན་གྱི་གྱད་ཀྱི་འཁོར་མང་པོ་ཚོགས་ཤིང་འདུས་པ། ཤེས་ལྡན་དག་ཉོན་ཅིག་།བཅོམ་ལྡན་འདས་ནི་ངེད་ལ་ཡུན་རིང་པོ་ནས་ཕངས་
ཤིང་སྡུག་པ་ཡིན་ཏེ། དེ་ཁྱོད་ཀྱི་གྲོང་གི་ཉེ་འཁོར་དུ་རྟེན་པ་ལས་ཡོངས་སུ་མྱ་ངན་ལས་འདས་ན། བཅོམ་ལྡན་འདས་དེའི་སྐུ་གདུང་ཤ་རི་རམ་གྱི་སྐལ་བ་ངེད་ལ་བྱིན་ཅིག་དང། དེ་ངེད་
ཀྱིས་ཡུལ་སྡིག་པ་ཅན་དུ་བཅོམ་ལྡན་འདས་དེའི་སྐུ་གདུང་གི་མཆོད་རྟེན་བརྩིགས་ལ། གདུགས་དང། རྒྱལ་མཚན་དང། བ་དན་གཟུགས་ཤིང། དྲི་དང། ཕྲེང་བ་དང། བདུག་པ་
དང། ཕྱེ་མ་དང། རོལ་མོའི་སྒྲས་བཀུར་སྟིར་བྱ། བླ་མར་བྱ། རི་མོར་བྱ། མཆོད་པར་བྱ་སྟེ། མཆོད་པར་བྱས་ནས་དུས་སྟོན་ཆེན་པོ་ཡང་བྱའོ། །གནས་འཇོག་དག་བཅོམ་ལྡན་འདས་

[454A]༄༅། །དེ་ནི་ངེད་ལ་ཡང་ཕངས་ཤིང་སྡུག་པ་ཡིན་ལ། ངེད་ཀྱི་གྲོང་གི་ཉེ་འཁོར་དུ་རྟེན་པ་ལས་ཡོངས་སུ་མྱ་ངན་ལས་འདས་པར་གྱུར་པས། བཅོམ་ལྡན་འདས་
དེའི་སྐུ་གདུང་ཤ་རི་རམ་གྱི་སྐལ་བ་ངེད་ཀྱིས་སྦྱིན་པར་མི་བྱའོ། །གལ་ཏེ་བྱིན་ན་དེ་ལྟ་ན་ནི་ལེགས། ཇི་སྟེ་མ་བྱིན་པར་གྱུར་ན། དམག་གིས་ད་བྲོག་གོ་གྲོང་ཁྱེར་རྩྭ་ཅན་གྱི་གྱད་རྣམས་
ཀྱིས་དེ་བཞིན་དུ་བྱའོ། །ཞེས་མཉན་ཏོ། །ཡུལ་རྟོག་པ་གཡོ་བ་ན་གནས་པའི་རྒྱལ་རིགས་བུ་ལུ་ཀ་དང། གྲོང་ཁྱེར་སྒྲ་སྒྲོགས་ན་གནས་པའི་རྒྱལ་རིགས་ཀྲོད་ཊྱ་དང། ཁྱབ་འཇུག་གླིང་
ན་གནས་པའི་བྲམ་ཟེ་དང། གྲོང་ཁྱེར་སེར་སྐྱ་ན་གནས་པའི་རྒྱལ་རིགས་ཤཱཀྱ་དང། ཡུལ་ཡངས་པ་ཅན་ན་གནས་པའི་རྒྱལ་རིགས་ལི་ཙ་བྱི་རྣམས་ཀྱིས་ཀྱང་ཐོས་ཏེ། ཡུལ་མ་ག་
དཧའི་རྒྱལ་པོ་ལུས་འཕགས་མའི་བུ་མ་སྐྱེས་དགྲས་ཀྱང། བཅོམ་ལྡན་འདས་ཡོངས་སུ་མྱ་ངན་ལས་འདས་ཏེ། ཡུལ་སྡིག་པ་ཅན་གྱི་གྱད་རྣམས་དང། ཡུལ་རྟོག་པ་གཡོ་བའི་རྒྱལ་
རིགས་བུ་ལུ་ཀ་དང། གྲོང་ཁྱེར་སྒྲ་སྒྲོགས་ཀྱི་རྒྱལ་རིགས་ཀྲོད་ཊྱ་དང། ཁྱབ་འཇུག་གླིང་གི་བྲམ་ཟེ་དང། ཡུལ་སེར་སྐྱ་ན་གནས་པའི་རྒྱལ་རིགས་ཤཱཀྱ་དང། ཡུལ་ཡངས་པ་
ཅན་གྱི་རྒྱལ་རིགས་ལི་ཙ་བྱི་རྣམས་དཔུང་གི་ཚོགས་ཡན་ལག་བཞི་པ་གོ་བསྐོན་ཏེ། གྲོང་ཁྱེར་རྩྭ་ཅན་དུ་སྐུ་གདུང་ལ་མཆོད་པ་བྱེད་ཅིང། དེར་སྐུ་གདུང་གི་སྐལ་བ་ལེན་དུ་སོང་ངོ།།

[454B] །ཐོས་ནས་ཀྱང་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ལ་འདི་སྐད་ཅེས་སྨྲས་སོ། །དབྱར་བྱེད་ངས་ནི་བཅོམ་ལྡན་འདས་ཡོངས་སུ་མྱ་ངན་ལས་འདས་
ནས་སྡིག་པ་ཅན་གྱི་གྱད་རྣམས་དང། ཡུལ་རྟོག་པ་གཡོ་བའི་རྒྱལ་རིགས་བུ་ལུ་ཀ་དང། གྲོང་ཁྱེར་སྒྲ་སྒྲོགས་ཀྱི་རྒྱལ་རིགས་ཀྲོད་ཊྱ་དང། ཁྱབ་འཇུག་གླིང་གི་བྲམ་ཟེ་དང། ཡུལ་
སེར་སྐྱ་ན་གནས་པའི་རྒྱལ་རིགས་ཤཱཀྱ་དང། ཡུལ་ཡངས་པ་ཅན་གྱི་རྒྱལ་རིགས་ལི་ཙ་བྱི་རྣམས་དཔུང་གི་ཚོགས་ཡན་ལག་བཞི་པ་གོ་བསྐོན་ཏེ། གྲོང་ཁྱེར་རྩྭ་ཅན་དུ་སྐུ་གདུང་ལ་
མཆོད་པ་བྱེད་ཅིང། དེར་སྐུ་གདུང་གི་སྐལ་བ་ལེན་དུ་སོང་ངོ་།ཞེས་ཐོས་ན། ཁྱོད་ཀྱིས་ཤེས་སམ། དེ་བས་ན་བདག་ཅག་ཀྱང་དཔུང་གི་ཚོགས་ཡན་ལག་བཞི་པ་གོ་བསྐོན་ཏེ་
བཅོམ་ལྡན་འདས་ཀྱི་སྐུ་གདུང་གི་སྒལ་བ་བླང་བར་བྱའོ། །དེས་ལྷ་དེ་བཞིན་དུ་གོ་བསྐོན་པར་བགྱིའོ། །ཞེས་སྨྲས་ནས། དེས་དཔུང་གི་ཚོགས་ཡན་ལག་བཞི་པ་གོ་བསྐོན་ཏེ། རྒྱལ་
པོ་མ་སྐྱེས་དགྲ་ཡང་གླང་པོ་ཆེ་ལ་ཞོན་པ་དང། དེས་བཅོམ་ལྡན་འདས་ཀྱིས་ཡོན་ཏན་རྗེས་སུ་དྲན་པས་བརྒྱལ་བར་གྱུར་ཏོ། །དེ་ནས་གླང་པོ་ཆེ་ལས་ཕབ་སྟེ། རྟ་ལ་བསྐྱོན་པ་དང། དེར་
ཡང་བརྒྱལ་བར་གྱུར་ཏེ། དེས་སྨྲས་པ། དབྱར་བྱེད་ངས་ནི་མི་ནུས་ཀྱི། ཁྱོད་ཉིད་དཔུང་གི་ཚོགས་ཡན་ལག་བཞི་པ་གོ་བསྐོན་ཏེ་སོང་ལ། གྲོང་ཁྱེར་རྩྭ་ཅན་གྱི་གྱད་རྣམས་ལ་ངའི་

[455A]༄༅། །བཀས། གནོད་པ་ཆུང་ངམ། ཉམ་ང་བ་ཉུང་ངམ་བསྐྱོད་པ་ཡང་ངམ། འྪོའམ། སྟོབས་དང་བདེ་བ་ལ་རེག་པར་གནས་སམ། ཞེས་ནད་དྲིས་
ལ་འདི་སྐད་ཅེས། ཤེས་ལྡན་དག་བཅོམ་ལྡན་འདས་ནི་ང་ལ་ཡུན་རིང་པོ་ནས་ཕངས་ཤིང་སྡུག་པ། བླ་མར་གྱུར་པ་ཡིན་ཏེ། དེ་ཁྱོད་ཀྱི་གྲོང་གི་ཉེ་འཁོར་དུ་ཡོངས་སུ་མྱ་ངན་
ལས་འདས་པར་གྱུར་ན། ཤེས་ལྡན་དག་བཅོམ་ལྡན་འདས་དེའི་སྐུ་གདུང་ཤ་རི་རམ་གྱི་སྐལ་བ་ང་ལ་བྱིན་ཅིག་དང། དེས་ན་ངས་རྒྱལ་པོའི་ཁབ་ཏུ་བཅོམ་ལྡན་འདས་དེའི་
སྐུ་གདུང་གི་མཆོད་རྟེན་བརྩིགས་ལ། གདུགས་དང། རྒྱལ་མཚན་དང་བ་དན་གཟུགས་ཤིང། དྲི་དང། ཕྲེང་བ་དང། བདུག་པ་དང། ཕྱེ་མ་དང། རོལ་མོའི་སྒྲས་བཀུར་
སྟིར་བྱ། བླ་མར་བྱ། རི་མོར་བྱ། མཆོད་པར་བྱ་སྟེ། མཆོད་པར་བྱས་ནས་དུས་སྟོན་ཆེན་པོ་ཡང་བྱའོ། །ཞེས་བསྒོ་ཞིག་ལྷ་དེ་བཞིན་དུ་བགྱིའོ། །ཞེས་ཡུལ་མ་ག་དཧའི་སྣ་ཆེན་
པོ་ལ་གཏོགས་པ་བྲམ་ཟེ་དབྱར་བྱེད་ཀྱིས། རྒྱལ་པོ་མ་སྐྱེས་དགྲ་ལ་མཉན་ནས་དཔུང་གི་ཚོགས་ཡན་ལག་བཞི་པ་གོ་བསྐོན་ཏེ། གྲོང་ཁྱེར་རྩྭ་ཅན་ག་ལ་བ་དེར་སོང་སྟེ་ཕྱིན་པ་དང་
གྲོང་ཁྱེར་རྩྭ་ཅན་གྱི་གྱད་རྣམས་ལ་འདི་སྐད་ཅེས་སྨྲས་སོ་།གྲོང་ཁྱེར་རྩྭ་ཅན་གྱི་གྱད་ཀྱི་འཁོར་མང་པོ་ཚོགས་ཤིང་འདུས་པ། ཤེས་ལྡན་དག་ཉོན་ཅིག་ཤེས་ལྡན་དག་ལ་ཡུལ་

[455B] རྒྱལ་པོ་མ་སྐྱེས་དགྲ་གནོད་པ་ཆུང་ངམ། ཉམ་ང་བ་ཆུང་ངམ། བསྐྱོད་པ་ཡང་ངམ། འྪོའམ། སྟོབས་དང་བདེ་བ་ལ་རེག་པར་གནས་
སམ་ཞེས་ནད་འདྲི་ཞིང། འདི་སྐད་ཅེས་ཤེས་ལྡན་དག་བཅོམ་ལྡན་འདས་དེ་ནི་ང་ལ་ཡུན་རིང་པོ་ནས་ཕངས་ཤིང་སྡུག་པ། བླ་མར་གྱུར་པ་ཡིན་ཏེ། དེ་ཁྱེད་ཀྱི་གྲོང་གི་ཉེ་འཁོར་དུ་
ཡོངས་སུ་མྱ་ངན་ལས་འདས་ན། བཅོམ་ལྡན་འདས་དེའི་སྐུ་གདུང་ཤིར་རམ་གྱི་སྐལ་བ་ངལ་བྱིན་ཅིག་དང། དེས་ན་ངས་རྒྱལ་པོའི་ཁབ་ཏུ་བཅོམ་ལྡན་འདས་དེའི་སྐུ་གདུང་གི་མཆོད་
རྟེན་བརྩིགས་ལ། གདུགས་དང། རྒྱལ་མཚན་དང། བ་དན་གཟུགས་ཤིང། དྲི་དང། ཕྲེང་བ་དང། བདུག་པ་དང། ཕྱེ་མ་དང། རོལ་མོའི་སྒྲས་བཀུར་སྟིར་བྱ། བླ་མར་བྱ། རི་མོར་བྱ་
མཆོད་པར་བྱའོ། །མཆོད་པར་བྱས་ནས་དུས་སྟོན་ཆེན་པོ་ཡང་བྱའོ་།ཞེས་བཀའ་སྩལ་ཏོ། །དབྱར་བྱེད་བཅོམ་ལྡན་འདས་དེ་ནི་ངེད་ལ་ཡང་ཡུན་རིང་པོ་ནས་ཕངས་ཤིང་སྡུག་པ། བླ་
མར་གྱུར་པ་ཡིན་ཏེ། དེ་ངེད་ཀྱི་གྲོང་གི་ཉེ་འཁོར་དུ་ཡོངས་སུ་མྱ་ངན་ལས་འདས་པས་ངེད་ཀྱིས་དེའི་སྐུ་གདུང་ཤ་རི་རམ་གྱི་སྐལ་བ་སྦྱིན་པར་མི་བྱའོ། །དེ་ནས་ཡུལ་མ་ག་དཧའི་སྣ་ཆེན་པོ་
ལ་གཏོགས་པ་བྲམ་ཟེ་དབྱར་བྱེད་ཀྱིས་གྲོང་ཁྱེར་རྩྭ་ཅན་གྱི་གྱད་རྣམས་ལ་འདི་སྐད་ཅེས་སྨྲས་སོ། །གལ་ཏེ་བྱིན་ན་དེ་ལྟ་ན་ལེགས། ཇི་སྟེ་མ་བྱིན་པར་གྱུར་ན་དམག་གིས་དབྲོག་པར་

[456A]༄༅། །བྱའོ། །གྲོང་ཁྱེར་རྩྭ་ཅན་གྱི་གྱད་རྣམས་ཀྱི་དེ་བཞིན་དུ་བྱའོ། །ཞེས་མཉན་ནས་དེ་དག་གིས་རྒྱལ་པོའི་འཁོར་མང་པོ་འདུས་པ་མཐོང་ནས་གྱད་ཀྱི་ཆུང་མ་དང་
གྱད་གཞོན་ནུ་དག་ཀྱང་མདའ་འཕོང་བསླབས་སོ། །ཇི་ཙམ་ན་ཡུལ་སྡིག་པ་ཅན་གྱི་གྱད་རྣམས་དང། ཡུལ་རྟོག་པ་གཡོ་བའི་རྒྱལ་རིགས་བུ་ལུ་ཀ་དང། གྲོང་ཁྱེར་སྒྲ་སྒྲོགས་ཀྱི་རྒྱལ་
རིགས་ཀྲོད་ཊྱ་དང། ཁྱབ་འཇུག་གླིང་གི་བྲམ་ཟེ་དང། ཡུལ་སེར་སྐྱ་ན་གནས་པའི་རྒྱལ་རིགས་ཤཱཀྱ་དང། ཡུལ་ཡངས་པ་ཅན་གྱི་རྒྱལ་རིགས་ལི་ཙ་བྱི་དང། ཡུལ་མ་ག་དཧའི་སྣ་
ཆེན་པོ་ལ་གཏོགས་པ་བྲམ་ཟེ་དབྱར་བྱེད་རྣམས་ཀྱིས་དཔུང་གི་ཚོགས་ཡན་ལག་བཞི་པ་གླང་པོ་ཆེའི་ཚོགས་དང། རྟའི་ཚོགས་དང་ཤིང་རྟའི་ཚོགས་དང། དཔུང་བུ་ཆུང་གི་
ཚོགས་གོ་བསྐོན་ཏེ། གྲོང་ཁྱེར་རྩྭ་ཅན་གྱི་གྱད་རྣམས་ཀྱི་དྲུང་དུ་དམག་བརྒལ་བའི་ཕྱིར་ལྷགས་སོ། །དེ་ནས་གྲོང་ཁྱེར་རྩྭ་ཅན་གྱི་གྱད་རྣམས་ཀྱིས་གྱད་ཀྱི་ཆུང་མ་དང། གྱད་གཞོན་
ནུ་དག་གྲོང་ཁྱེར་གྱི་ཕྱིར་བཀོད་དེ། དཔུང་གི་ཚོགས་ཡན་ལག་བཞི་པ་གླང་པོ་ཆེའི་ཚོགས་དང། རྟ་པའི་ཚོགས་དང། ཤིང་རྟའི་ཚོགས་དང། དཔུང་བུ་ཆུང་གི་ཚོགས་གོ་བསྐོན་
ཏེ། ཕ་རོལ་པོའི་དམག་གི་ཚོགས་བདུན་པོ་དག་གི་དྲུང་དུ་དམག་བརྒལ་བའི་ཕྱིར་བྱུང་ངོ། །དེའི་ཚེ་བྲམ་ཟེའི་རིགས་བྲེ་བོ་དང་མཉམ་པ་འཁོར་འདུས་པ་དེ་ཉིད་དུ་འོངས་ཏེ། དེ་ནས་

[456B] ཕན་ཚུན་གཉིས་ཀ་ནས་གཡུལ་མང་པོ་བཤམས་པ་འཐབས་པར་གྱུར་ན། རིང་པོར་མི་ཐོགས་པར་གཅིག་ལ་གཅིག་འཆི་བར་འགྱུར་བར་རིག་ནས་གཡང་
གཞི་བསྐོར་ཏེ། གྲོང་ཁྱེར་རྩྭ་ཅན་གྱི་གྱད་ག་ལ་བ་དེར་སོང་སྟེ་ཕྱིན་ནས། གྲོང་ཁྱེར་རྩྭ་ཅན་གྱི་གྱད་རྣམས་ལ་འདི་སྐད་ཅེས་སྨྲས་སོ། །གྲོང་ཁྱེར་རྩྭ་ཅན་གྱི་གྱད་ཀྱི་འཁོར་མང་པོ་ཚོགས་
ཤིང་འདུས་པ་ཤེས་ལྡན་དག་ཉོན་ཅིག་བཅོམ་ལྡན་འདས་གོའུ་ཏ་མ་དེ་ནི་ཡུན་རིང་པོ་ནས་བཟོད་པ་དང་ལྡན་པ། བཟོད་པའི་བསྔགས་པ་བརྗོད་པ་ཡིན་ནོ། །ཤེས་ལྡན་དག་བཅོམ་
ལྡན་འདས་གོའུ་ཏ་མ་དེ་བཟོད་པ་དང་ལྡན་ཞིང། བཟོད་པའི་བསྔགས་པ་བརྗོད་པ་ཡིན་ན། སྐུ་གདུང་གི་ཕྱིར་ཕན་ཚུན་གཅིག་ལ་གཅིག་གསོད་པར་བྱེད་པ་མི་རིགས་པར། ཁོ་བོས་བཅོམ་
ལྡན་འདས་གོའུ་ཏ་མའི་སྐུ་གདུང་ཆ་བརྒྱད་དུ་བགོ་བར་སྤྲོ་བར་བྱས། གང་གི་ཕྱིར་བུམ་པར་སྐུ་གདུང་བཅུག་པའི་བུམ་པ་དེ་ཁོ་བོ་ལ་བྱིན་ཅིག་དང། དེས་ན་ཁོ་བོས་བྲེ་བོའི་གྲོང་ཁྱེར་དུ་
བཅོམ་ལྡན་འདས་གོའུ་ཏ་མ་དེའི་སྐུ་གདུང་གི་མཆོད་རྟེན་ནེ་བརྩིགས་ལ། གདུགས་དང། རྒྱལ་མཚན་དང། བ་དན་གཟུགས་ཤིང། དྲི་དང་ཕྲེང་བ་དང། བདུག་པ་དང། ཕྱེ་མ་དང་
རོལ་མོའི་སྒྲས་བཀུར་སྟིར་བྱའོ། བླ་མར་བྱའོ། །རི་མོར་བྱའོ་།མཆོད་པར་བྱའོ། །མཆོད་པར་བྱས་ནས་དུས་སྟོན་ཆེན་པོ་ཡང་བྱའོ། །གྲོང་ཁྱེར་རྩྭ་ཅན་གྱི་གྱད་རྣམས་ཀྱིས་བྲམ་ཟེའི་རིགས་

[457A]༄༅། །བྲེ་བོ་དང་མཉམ་པ་ལ་དེ་བཞིན་དུ་བྱའོ། །ཞེས་མཉན་ཏོ། །དེ་ནས་བྲམ་ཟེའི་རིགས་བྲེ་བོ་དང་མཉམ་པ། ཡུལ་སྡིག་པ་ཅན་གྱི་གྱད་རྣམས་དང་
ཡུལ་རྟོག་པ་གཡོ་བའི་རྒྱལ་རིགས་བུ་ལུ་ཀ་དང། གྲོང་ཁྱེར་སྒྲ་སྒྲོགས་ཀྱི་རྒྱལ་རིགས་ཀྲོད་ཊྱ་དང། ཁྱབ་འཇུག་གླིང་གི་བྲམ་ཟེ་དང། ཡུལ་སེར་སྐྱ་ན་གནས་པའི་རྒྱལ་རིགས་
ཤཱཀྱ་དང། ཡུལ་ཡངས་པ་ཅན་གྱི་རྒྱལ་རིགས་ལི་ཙ་བྱི་དང་ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ག་ལ་བ་དེར་སོང་སྟེ་ཕྱིན་ནས། ཡུལ་མ་ག་དཧའི་
སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ལ་འདི་སྐད་ཅེས་སྨྲས་སོ། །དབྱར་བྱེད་ཤེས་པར་གྱིས་ཤིག་བཅོམ་ལྡན་འདས་གོའུ་ཏ་མ་དེ་ནི་ཡུན་རིང་པོ་ནས་བཟོད་པ་དང་
ལྡན་ཞིང། བཟོད་པའི་བསྔགས་པ་བརྗོད་པ་ཡིན་ནོ། །བཅོམ་ལྡན་འདས་གོའུ་ཏ་མ་དེ་བཟོད་པ་དང་ལྡན་ཞིང། བཟོད་པའི་བསྔགས་པ་བརྗོད་པ་ཡིན་ན། ཤེས་ལྡན་དབྱར་
བྱེད། ཁྱོད་སྐུ་གདུང་གི་ཕྱིར། ཕན་ཚུན་གཅིག་ལ་གཅིག་གསོད་པར་བྱེད་པ་ནི་མི་རིགས་པས། ཁོ་བོས་བཅོམ་ལྡན་འདས་གོའུ་ཏ་མ་དེའི་སྐུ་གདུང་དེ་ཆ་བརྒྱད་དུ་བགོ་བར་
སྤྲོ་བར་བྱས། གང་གི་ཕྱིར་བུམ་པར་སྐུ་གདུང་བཅུག་པའི་བུམ་པ་དེ་ཁོ་བོ་ལ་བྱིན་ཅིག་དང། དེས་ན་ཁོ་བོའི་གྲོང་ཁྱེར་དུ་བཅོམ་ལྡན་འདས་གོའུ་ཏ་མ་དེའི་སྐུ་གདུང་གི་མཆོད་རྟེན་

[457B] གདུགས་དང། རྒྱལ་མཚན་དང། བ་དན་གཟུགས་ཤིང། དྲི་དང། ཕྲེང་བ་དང། བདུག་པ་དང། ཕྱེ་མ་དང། རོལ་མོའི་སྒྲས་བཀུར་སྟིར་བྱའོ། །བླ་མར་བྱའོ། །རི་
མོར་བྱའོ། །མཆོད་པར་བྱའོ། །མཆོད་པར་བྱས་ནས་དུས་སྟོན་ཆེན་པོ་ཡང་བྱའོ། །ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་བྱེད་ལ་སོགས་པས་བྲམ་ཟེའི་
རིགས་བྲེ་བོ་དང་མཉམ་པ་ལ་དེ་བཞིན་དུ་བྱའོ། །ཞེས་མཉན་ཏོ་།དེ་ནས་བྲམ་ཟེའི་རིགས་བྲེ་བོ་དང་མཉམ་པས། བཅོམ་ལྡན་འདས་ཀྱི་སྐུ་གདུང་ཆ་བརྒྱད་དུ་བགོས་ཏེ། ཆ་
གཅིག་གྲོང་ཁྱེར་རྩྭ་ཅན་གྱི་གྱད་རྣམས་ལ་བྱིན་ནོ། །དེ་ནས་གྲོང་ཁྱེར་རྩྭ་ཅན་གྱི་གྱད་རྣམས་ཀྱིས། བཅོམ་ལྡན་འདས་ཀྱི་སྐུ་གདུང་གི་མཆོད་རྟེན་བརྩིགས་ནས་གདུགས་དང་
རྒྱལ་མཚན་དང། བ་དན་བཙུགས་ནས། དྲི་དང། ཕྲེང་བ་དང་བདུག་པ་དང། ཕྱེ་མ་དང། རོལ་མོའི་སྒྲས་བཀུར་སྟིར་བྱས། བླ་མར་བྱས། རི་མོར་བྱས། མཆོད་པར་བྱས་
ཏེ། དུས་སྟོན་ཆེན་པོ་ཡང་བྱས་སོ། །ཆ་གཉིས་པ་ནི། ཡུལ་སྡིག་པ་ཅན་གྱི་གྱད་རྣམས་ལ། ཆ་གསུམ་པ་ནི། ཡུལ་རྟོག་པ་གཡོ་བའི་རྒྱལ་རིགས་བུ་ལུ་ཀ་ལ། ཆ་བཞི་པ་ནི། གྲོང་
ཁྱེར་སྒྲ་སྒྲོགས་ཀྱི་རྒྱལ་རིགས་ཀྲོད་ཊྱ་ལ། ཆ་ལྔ་པ་ནི་ཁྱབ་འཇུག་གླིང་གི་བྲམ་ཟེ་ལ། ཆ་དྲུག་པ་ནི། ཡུལ་སེར་སྐྱ་ན་གནས་པའི་རྒྱལ་རིགས་ཤཱཀྱ་རྣམས་ལ། ཆ་བདུན་

[458A]༄༅། །པ་ནི། ཡུལ་ཡངས་པ་ཅན་ན་གནས་པའི་རྒྱལ་རིགས་ལི་ཙ་བྱི་རྣམས་ལ། ཆ་བརྒྱད་པ་ནི། ཡུལ་མ་ག་དཧའི་སྣ་ཆེན་པོ་ལ་གཏོགས་པ་བྲམ་ཟེ་དབྱར་
བྱེད་ལ་བྱིན་ཏེ། དེས་ན་ཡུལ་མ་ག་དཧའི་རྒྱལ་པོ་ལུས་འཕགས་མའི་བུ་མ་སྐྱེས་དགྲས། བཅོམ་ལྡན་འདས་ཀྱི་སྐུ་གདུང་གི་མཆོད་རྟེན་བརྩིགས་ཏེ། གདུགས་དང། རྒྱལ་མཚན་
དང། བ་དན་བཙུགས་ནས། དྲི་དང། ཕྲེང་བ་དང། བདུག་པ་དང་ཕྱེ་མ་དང། རོལ་མོའི་སྒྲས་བཀུར་སྟིར་བྱས། བླ་མར་བྱས། རི་མོར་བྱས། མཆོད་པ་བྱས་ཏེ། དུས་སྟོན་ཆེན་
པོ་ཡང་བྱས་སོ། །དེ་ནས་གྲོང་ཁྱེར་རྩྭ་ཅན་གྱི་གྱད་རྣམས་ཀྱིས་གང་གི་ཕྱིར། བུམ་པར་སྐུ་གདུང་བཅུག་པའི་བུམ་པ་དེ་བྲམ་ཟེའི་རིགས་བྲེ་བོ་དང་མཉམ་པ་ལ་བྱིན་ནོ། །དེ་
ནས་བྲམ་ཟེའི་རིགས་བྲེ་བོས། བྲེ་བོ་དང་མཉམ་པའི་གྲོང་ཁྱེར་དུ་བཅོམ་ལྡན་འདས་ཀྱི་སྐུ་གདུང་གི་མཆོད་རྟེན་བརྩིགས་ཏེ། གདུགས་དང། རྒྱལ་མཚན་དང། བ་དན་
བཙུགས་ནས། དྲི་དང། ཕྲེང་བ་དང། བདུག་པ་དང། ཕྱེ་མ་དང་རོལ་མོའི་སྒྲས་བཀུར་སྟིར་བྱས། བླ་མར་བྱས། རི་མོར་བྱས། མཆོད་པ་བྱས་ཏེ། དུས་སྟོན་ཆེན་པོ་
ཡང་བྱས་སོ། །དེ་ནས་དེའི་ཚེ་བྲམ་ཟེའི་ཁྱེའུ་ནྱ་གྲོ་དྷ་སྐྱེས་འཁོར་འདུས་པ་དེ་ཉིད་དུ་འོངས་ཏེ། དེ་ནས་བྲམ་ཟེའི་ཁྱེའུ་ནྱ་གྲོ་དཧས་གྲོང་ཁྱེར་རྩྭ་ཅན་གྱི་གྱད་རྣམས་ལ་འདི་སྐད་ཅེས་སྨྲས་

[458B] །གྲོང་ཁྱེར་རྩྭ་ཅན་གྱི་གྱད་ཀྱི་འཁོར་མང་པོ་ཚོགས་ཤིང་འདུས་པ་ཤེས་ལྡན་དག་ཉོན་ཅིག་བཅོམ་ལྡན་འདས་གོའུ་ཏ་མ་དེ་ནི་རིང་བོ་ནས་བདག་ལ་ཕངས་ཤིང་སྡུག་པ་ཡིན་ཏེ། དེ་
ཁྱེད་ཀྱི་གྲོང་ཁྱེར་དུ་ཡོངས་སུ་མྱ་ངན་ལས་འདས་ན། ཤེས་ལྡན་དག་བཅོམ་ལྡན་འདས་དེའི་སྐུ་གདུང་ཞུགས་ལ་བཞེན་པའི་སོལ་བ་དེ་བདག་ལ་བྱིན་ཅིག་དང། དེས་ན་བདག་གིས་
ཡུལ་ནྱ་གྲོ་དྷ་ཅན་དུ། བཅོམ་ལྡན་འདས་གོའུ་ཏ་མ་དེའི་སོལ་བའི་མཆོད་རྟེན་བརྩིགས་ལ། གདུགས་དང། རྒྱལ་མཚན་དང། བ་དན་གཟུགས་ཤིང། དྲི་དང། ཕྲེང་བ་དང། བདུག་པ་
དང། ཕྱེ་མ་དང། རོལ་མོའི་སྒྲས་བཀུར་སྟིར་བྱའོ། །བླ་མར་བྱའོ། །རི་མོར་བྱའོ། །མཆོད་པར་བྱའོ། །དུས་སྟོན་ཆེན་པོ་ཡང་བྱའོ། །གྲོང་ཁྱེར་རྩྭ་ཅན་གྱི་གྱད་རྣམས་ཀྱིས། བྲམ་ཟེའི་
ཁྱེའུ་ནྱ་གྲོ་དྷ་ལ་སྐུ་གདུང་གི་སོལ་བ་བྱིན་ཏེ། བྲམ་ཟེའི་ཁྱེའུ་ནྱ་གྲོ་དཧས་ཡུལ་ནྱ་གྲོ་དྷ་ཅན་དུ་བཅོམ་ལྡན་འདས་ཀྱི་སོལ་བའི་མཆོད་རྟེན་བརྩིགས་ཏེ། གདུགས་དང། རྒྱལ་མཚན་དང་
བ་དན་བཙུགས་ནས། དྲི་དང། ཕྲེང་བ་དང། བདུག་པ་དང། ཕྱེ་མ་དང། རོལ་མོའི་སྒྲས་བཀུར་སྟིར་བྱས། བླ་མར་བྱས། རི་མོར་བྱས། མཆོད་པར་བྱས་ཏེ། དུས་སྟེན་ཆེན་པོ་ཡང་
བྱས་སོ། །དེའི་ཚེ་འཛམ་བུའི་གླིང་དུ་བཅོམ་ལྡན་འདས་ཀྱི་སྐུ་གདུང་གི་མཆོད་རྟེན་བརྒྱད་དང། བུམ་པའི་མཆོད་རྟེན་དང་དགུ་།སོལ་བའི་མཆོད་རྟེན་དང་བཅུར་གྱུར་ཏོ། །སྤྱན་ལྡན་སྐུ་

[459A]༄༅། །གདུང་བྲེ་བོ་བརྒྱད་དག་ལས། །བདུན་ནི་འཛམ་བུའི་གླིང་པའི་མཆོད་པར་ཐོབ། །སྐྱེས་བུ་མཆོག་དེའི་བྲེ་བོ་གང་ཞིག་ནི་།གྲོང་ཁྱེར་སྒྲ་སྒྲོགས་ཀླུ་
ཡི་རྒྱལ་པོས་མཆོད། །སྐྱེས་མཆོག་དེ་ཡི་མཆེ་བ་བཞི་དག་ལས་།མཆེ་བ་གཅིག་ནི་རྩ་གསུམ་འཇིག་རྟེན་མཆོག། །གཉིས་པ་ཚིག་འཛིན་གྲོང་ཁྱེར་ཡིད་འོད་ན། །གསུམ་པ་ཀ་
ལིང་རྒྱལ་པོའི་ཡུལ་ན་སྟེ། །སྐྱེས་མཆོག་དེ་ཡི་མཆེ་བ་བཞི་པ་ནི། །གྲོང་ཁྱེར་སྒྲ་སྒྲོགས་ཀླུ་ཡི་རྒྱལ་པོས་མཆོད། །མྱ་ངན་མེད་རྒྱལ་སྐྱ་སྣར་བུ་གནས་པས། །མཆོད་རྟེན་བདུན་པོ་རྒྱ་
ཆེར་སྤེལ་བྱས་ཏེ། །དེ་ཡི་མཐུ་ཡིས་དབྱིག་འཛིན་འདིར་ཡང་ནི་།སྨོན་ལམ་དངོས་པོས་མངོན་པར་བརྒྱན་གྱུར་ཏེ། །འདི་ལྟར་སྤྱན་ལྡན་སྐུ་གདུང་དེ་ལ་ནི། །ལྷ་དབང་ཀླུ་དབང་
མི་ཡི་དབང་པོ་དང། །མི་དང་ཀླུ་དང་གནོད་སྦྱིན་བདག་པོ་ཡིས་།རབ་ཏུ་བཀུར་ནས་བཀུར་སྟི་མཆོད་པ་བྱས། །རབ་མཁྱེན་ཐུགས་རྗེར་ལྡན་པ་སྟོབས་མངའ་བ། །ཤཱཀྱ་འཁྲུངས་
མ་ག་དཧར་ནི་བྱང་ཆུབ་སྟེ། །ཀ་ཤིར་ཆོས་ཀྱི་འཁོར་ལོ་བསྐོར་གྱུར་ནས། །གྲོང་ཁྱེར་རྩྭ་ཅན་བརྟེན་ནས་མྱ་ངན་འདས། །གང་གི་ཚེ་ཚེ་དང་ལྡན་པ་ཤཱ་རིའི་བུ་ཡོངས་སུ་མྱ་ངན་ལས་
འདས་པའི་ཚེ། དགེ་སློང་བརྒྱད་ཁྲི་ཡོངས་སུ་མྱ་ངན་ལས་འདས་སོ། །གང་གི་ཚེ་ཚེ་དང་ལྡན་པ་མོའུ་འགལ་གྱི་བུ་ཆེན་པོ་ཡོངས་སུ་མྱ་ངན་ལས་འདས་པ་དེའི་ཚེ། དགེ་སློང་

[459B] །གང་གི་ཚེ་བཅོམ་ལྡན་འདས་ཡོངས་སུ་མྱ་ངན་ལས་འདས་པ་དེའི་ཚེ། དགེ་སློང་ཁྲི་བརྒྱད་སྟོང་ཡོངས་སུ་མྱ་ངན་ལས་འདས་ཏེ། ལྷའི་བུ་ཚེ་
བསྐལ་བ་བརྒྱ་ཕྲག་མང་པོ་ཐུབ་པ་དག་ཅི་བཅོམ་ལྡན་འདས་ཀྱི་གསུང་རབ་ནི་དུད་པ་ཙམ་དུ་གྱུར་ཏེ། དགེ་སློང་དབང་ཡོད་པ་དག་ཀྱང་ཡོངས་སུ་མྱ་ངན་ལས་འདས་ནས། བཅོམ་
ལྡན་འདས་ཀྱི་མདོ་སྡེ་དང། འདུལ་བ་དང། མ་མོ་དག་མི་སྒྲོགས་སོ་།ཞེས་འཕྱ་བར་བྱེད། སྨོད་པར་བྱེད། ཁ་ཟེར་བར་བྱེད་དོ། །དེ་ནས་ཚེ་དང་ལྡན་པ་འོད་སྲུང་ཆེན་པོས། དགེ་སློང་
རྣམས་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་དག་ཤེས་པར་གྱིས་ཤིག་ཚེ་དང་ལྡན་པ་ཤཱ་རིའི་བུ་ཡོངས་སུ་མྱ་ངན་ལས་འདས་པའི་ཚེ་དགེ་སློང་བརྒྱད་ཁྲི་ཡོངས་སུ་མྱ་ངན་ལས་
འདས་སོ། །ཚེ་དང་ལྡན་པ་མོའུ་འགལ་གྱི་བུ་ཆེན་པོ་ཡོངས་སུ་མྱ་ངན་ལས་འདས་པའི་ཚེ་དགེ་སློང་བདུན་ཁྲི་ཡོངས་སུ་མྱ་ངན་ལས་འདས་སོ། །ད་འདིར་བཅོམ་ལྡན་འདས་ཡོངས་
སུ་མྱ་ངན་ལས་འདས་པའི་ཚེ་ཡང། དགེ་སློང་ཁྲི་བརྒྱད་སྟོང་ཡོངས་སུ་མྱ་ངན་ལས་འདས་ཏེ། དགེ་སློང་དེ་སྙེད་ཅིག་ཡོངས་སུ་མྱ་ངན་ལས་འདས་པས། ལྷའི་བུ་ཚེ་བསྐལ་པ་བརྒྱ་ཕྲག་
མང་པོ་ཐུབ་པ་དག་ཅི་བཅོམ་ལྡན་འདས་ཀྱི་གསུང་རབ་ནི་དུད་པ་ཙམ་དུ་གྱུར་ཏེ། དགེ་སློང་དབང་ཡོད་པ་དག་ཀྱང་ཡོངས་སུ་མྱ་ངན་ལས་འདས་ནས། བཅོམ་ལྡན་འདས་ཀྱི་མདོ་སྡེ་

[460A]༄༅། །དང། འདུལ་བ་དང། མ་མོ་དག་ཀྱང་མི་སྒྲོགས་སོ། །ཞེས་འཕྱ་བར་བྱེད། སྨོད་པར་བྱེད། ཁ་ཟེར་བར་བྱེད་པས་དེ་ལྟ་བས་ན། འདིར་ཤོག་ལ་
འདུས་ཤིག་དགེ་སློང་དག་གིས་ལེགས་ཀྱི། དེ་བཞིན་དུ་བགྱིའོ། །ཞེས་སྨྲས་སོ། །དགེ་འདུན་གྱི་དགེ་སྐོས་གང་ཡིན། ཚེ་དང་ལྡན་པ་གང་པོ་ལགས་སོ། །དེ་ནས་ཚེ་དང་ལྡན་
པ་འོད་སྲུང་ཆེན་པོས། ཚེ་དང་ལྡན་པ་གང་པོ་ལ་འདི་སྐད་ཅེས་སྨྲས་སོ། །གང་པོ་ཚུར་ཤོག་ཁྱོད་ཀྱིས་གཎྜཱི་བརྡུངས་ལ། དགེ་སློང་གི་དགེ་འདུན་དག་སྡུས་ཤིག་ཚེ་དང་ལྡན་པ་
འོད་སྲུང་ཆེན་པོས་དེ་སྐད་བསྒོ་བ་དང། ཚེ་དང་ལྡན་པ་གང་པོས་ཚེ་དང་ལྡན་པ་འོད་སྲུང་གི་ལྟར་མཉན་ནས། རབ་ཀྱི་མཐར་ཕྱིན་པའི་བསམ་གཏན་བཞི་ལ་སྙོམས་པར་
ཞུགས་ནས། ཇི་ཙམ་ཡེ་ཤེས་མཐོང་བ་ལ་ཞུགས་པ་དེ་ཙམ་དུ་རྣམ་པར་བལྟས་ནས། དེ་ནས་ཏིང་ངེ་འཛིན་དེ་ལས་ལངས་ནས་གཎྜཱི་བརྡུང་བར་བརྩམས་སོ། །དེས་གཎྜཱི་
བརྡུངས་པ་དང། གཅིག་མ་གཏོགས་པ་ཡུལ་ཐ་དད་ན་གནས་པའི་དགེ་སློང་གི་དགེ་འདུན་དགྲ་བཅོམ་པ་ལྔ་བརྒྱ་འདུས་ནས། དགེ་སློང་འདུས་ཤིང་འདུག་པ་ལ་ཚེ་དང་
ལྡན་པ་འོད་སྲུང་ཆེན་པོས་འདི་སྐད་ཅེས་སྨྲས་སོ། །ཚེ་དང་ལྡན་པ་དག་དགེ་སློང་གི་དགེ་འདུན་འདུས་པ་ལས། གང་དག་སུ་མ་འོངས་པ་རྟོགས་ཤིག་དགེ་སློང་དག་གིས་

[460B]པར་བལྟས་ནས། ཚེ་དང་ལྡན་པ་འོད་སྲུང་ཆེན་པོ་ལ། ཚེ་དང་ལྡན་པ་བ་ལང་བདག་མ་གཏོགས་པ་དགེ་སློང་མང་པོ་ཐམས་
ཅད་འདུས་ཤིང་མཆིས་ལགས་སོ། །ཞེས་སྨྲས་སོ། །དེའི་ཚེ་ན་ཚེ་དང་ལྡན་པ་བ་ལང་བདག་ཤིང་ཤི་རི་ཤ་ཀའི་གཞལ་མེད་ཁང་སྟོང་བ་ན་འདུག་གོ་དེ་ནས་ཚེ་དང་ལྡན་པ་འོད་སྲུང་
ཆེན་པོས་ཚེ་དང་ལྡན་པ་གང་པོ་ལ་འདི་སྐད་ཅེས་སྨྲས་སོ། །གང་པོ་ཚུར་ཤོག་ཚེ་དང་ལྡན་པ་བ་ལང་བདག་ག་ལ་བ་དེར་སོང་ལ་ཕྱིན་ནས་ཚེ་དང་ལྡན་པ་བ་ལང་བདག་ལ་འདི་སྐད་
ཅེས་སྨྲོས་ཤིག་འོད་སྲུང་ལ་སོགས་པ་དགེ་སློང་གི་དགེ་འདུན་རྣམས་འདི་སྐད་དུ་ནད་མེད་པར་གྱུར་ཅིག་དགེ་འདུན་གྱི་བྱ་བ་ཅུང་ཟད་ཅིག་ཡོད་པས་མྱུར་དུ་བོས་ཤིག་ཅེས་བྱོས་ཤིག་
ཚེ་དང་ལྡན་པ་འོད་སྲུང་གིས་དེ་སྐད་སྨྲས་པ་དང། ཚེ་དང་ལྡན་པ་གང་པོས་ཚེ་དང་ལྡན་པ་འོད་སྲུང་ལས་མཉན་ནས། ཇི་ལྟར་སེམས་མཉམ་པར་བཞག་ན། གྲོང་ཁྱེར་རྩྭ་ཅན་ནས་མི་སྣང་
ཞིང། ཤིང་ཤི་རི་ཤ་ཀའི་གཞལ་མེད་ཁང་སྟོང་པ་ན་འདུག་པ་དེ་ལྟ་བུའི་ཏིང་ངེ་འཛིན་ལ་སྙོམས་བར་ཞུགས་སོ། །དེ་ནས་ཚེ་དང་ལྡན་པ་གང་པོ་ཚེ་དང་ལྡན་པ་བ་ལང་བདག་ག་ལ་བ་དེར་
སོང་སྟེ་ཕྱིན་ནས། ཚེ་དང་ལྡན་པ་བ་ལང་བདག་གི་རྐང་པ་གཉིས་ལ་མགོ་བོས་ཕྱག་འཚལ་ཏེ། ཚེ་དང་ལྡན་པ་བ་ལང་བདག་ལ་འདི་སྐད་ཅེས་སྨྲས་སོ། །འོད་སྲུང་ལ་སོགས་པ་དགེ་

[461A]༄༅། །སློང་གི་དགེ་འདུན་རྣམས། ཚེ་དང་ལྡན་པ་བ་ལང་བདག་ནད་མེད་པར་གྱུར་ཅིག་དགེ་འདུན་གྱི་བྱ་བ་ཅུང་ཟད་ཡོད་ཀྱི། མྱུར་དུ་བོས་ཤིག་ཅེས་དེ་སྐད་
ཟེར་རོ། །དེ་འདོད་ཆགས་དང་བྲལ་བ་ཡིན་ཡང། བྱམས་པའི་བག་ཆགས་ཀྱིས་བསྒོས་པས། ཚེ་དང་ལྡན་པ་གང་པོ། བཅོམ་ལྡན་འདས་གདུལ་བའི་དོན་དུ་འཇིག་རྟེན་གཞན་
དུ་མ་གཤེགས་སམ། དགེ་སློང་གི་དགེ་འདུན་འཐབ་པ་དང། རྩོད་པ་དང། འགྱེད་པ་དང། མཚང་མི་འྡྲུའམ། དེ་བཞིན་གཤེགས་པས་ཆོས་ཀྱི་འཁོར་ལོ་བསྐོར་བ་མུ་སྟེགས་ཀྱིས་
ཀུན་ཏུ་མ་བཟློག་གམ། དེ་དག་འདུས་ནས་དེ་བཞིན་གཤེགས་པའི་ཉན་ཐོས་ཀྱི་དགེ་འདུན་ལ་གནོད་པ་མ་བྱས་སམ། དེ་བཞིན་གཤེགས་པ་ཉི་མ་དང་འདྲ་བ་ལ། ཉོན་མོངས་པས་
དཀྲིས་པའི་དབང་དུ་གྱུར་པ། དགེ་སྦྱོང་དང། བྲམ་ཟེ་དང། སྤྱོད་པ་དང། ཀུན་ཏུ་རྒྱུ་དག་གིས་བརྙས་པར་མ་གྱུར་ཏམ། མ་རིག་པའི་མུན་པས་ཡོག་པའི་བློ་གྲོས་ཅན་དག་གིས་དགེ་
འདུན་འདུས་པའི་དབྱེན་མ་བྱས་སམ། གང་དེ་བཞིན་གཤེགས་པས་གསུངས་པའི་ཆོས་དང། འདུལ་བ་ལ། ཆོས་དང་འདྲ་བའི་ཚིག་དང། ཡི་གེ་དང། ལྟ་བའི་དྲ་བ་མ་བྱུང་ངམ་
ཚངས་པ་མཚུངས་པར་སྤྱོད་པ་དག། ཀློག་པ་དང། འདོན་པ་དང་ཡིད་ལ་བྱེད་པ་དག་ལ་བློ་བསྒྱུར་ནས་འདུས་ཤིང་བྲེ་མོའི་གཏམ་བྱེད་པར་མ་གྱུར་ཏམ། གང་ཐེ་ཚོམ་དང་

[461B] ཆོས་མ་ཡིན་པ་ལ་ནི་ཆོས་སུ། ཆོས་ལ་ནི་ཆོས་མ་ཡིན་པར། འདུལ་བ་མ་ཡིན་པ་ལ་ནི་འདུལ་བར། འདུལ་བ་ལ་ནི་འདུལ་བ་མ་ཡིན་པར་
མ་བཤད་དམ། དགེ་སློང་དག། སེར་སྣའི་དྲི་མས་ཡོག་པས་ཚངས་པ་མཚུངས་པ་གློ་བུར་དུ་འོངས་པ་རྣམས་ལ། ཀུན་ཏུ་དགའ་བར་བྱ་བའི་ཆོས་དྲུག་ལ་སོགས་པ་མི་བྱེད་ཅིང། ཁྱད་
དུ་གསོད་པར་མི་བྱེད་དམ། གང་རབ་ཏུ་བྱུང་བ་ངན་པ་དག་གིས་བྲམ་ཟེ་དང། ཁྱིམ་བདག་དད་པ་ཅན་དག་བསྟན་པ་ལ་མ་དད་པར་བྱས་ནས། མུ་སྟེགས་ཅན་ལ་རྟེན་པར་མ་གྱུར་ཏམ་
གང་དག་ལོག་པར་འཚོ་བ་ཀུན་ཏུ་སྤྱོད་པ་ཞིང་རྨོ་བ་དང། ཉོ་ཚོང་བྱེད་པ་དང། རྒྱལ་པོ་ལ་རྟེན་ཅིང་འཚོ་བ་ལྟོས་པར་མ་གྱུར་ཏམ། གང་དག་སྦྱངས་པའི་ཡོན་ཏན་ཡང་དག་པར་
བླངས་ནས་བས་མཐའི་གནས་མལ་དུ་རྟེན་པ་ལས། སྦྱངས་པའི་ཡོན་ཏན་དེ་དག་བོར་བར་མ་གྱུར་ཏམ། དགེ་སྦྱོང་མ་ཡིན་པ་དགེ་སྦྱོང་དུ་ཁས་འཆེས་ནས་ཚངས་པ་མཚུངས་པར་
སྤྱོད་པ་འཁྲུག་པར་མི་བྱེད་དམ། དེ་ལྟར་མོད་ཀྱི། ཇོ་ཅོ་གང་པོ་སངས་རྒྱས་ལ་སོགས་པ་དགེ་སློང་གི་དགེ་འདུན་ཞེས་སྨྲ་བའི་རིགས་ན། འོད་སྲུང་ལ་སོགས་པ་ཞེས་སྨྲའམ། ཐུགས་
རྗེ་ཆེན་པོ་ལ་གོམས་པར་གནས་པ། ཀུན་ཏུ་སྤྱོད་པ་ལ་ཞུགས་པའི་སྟོན་པ་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདས་པ་ལ་མ་ཞུགས་

[462A]༄༅། །སམ། འགྲོ་བའི་རུ་སྐྱ་འཛིན་བ་མེད་ནས་འཇིག་རྟེན་འཁྲུགས་པར་མ་གྱུར་ཏམ། སྟོབས་བཅུ་དང་ལྡན་པ་མི་རྟག་པའི་སྟོབས་ཀྱིས་ནོན་པར་མ་གྱུར་
ཏམ། སེམས་ཅན་ཐམས་ཅད་ཀྱི་སྟོན་པ་བདག་ཅག་སད་པར་བྱེད་པའི་མགོན་པོ་མ་གཟིམས་སམ། སངས་རྒྱས་ཉིན་བྱེད་མ་ནུབ་བམ། ཐུབ་པའི་དབང་པོའི་ཟླ་བ་སྒྲ་གཅན་གྱིས་
བཅོམ་ནས་སྣང་བ་མེད་པར་མ་གྱུར་ཏམ། སུམ་ཅུ་རྩ་གསུམ་ན་དབང་ཕྱུག་དཔག་བསམ་གྱི་ཤིང་དྲི་ཞིམ་པོ། བྱང་ཆུབ་ཀྱི་ཡན་ལག་གི་མེ་ཏོག་གིས་མཛེས་པར་བྱས་པ། དགེ་
སྦྱོང་གི་འབྲས་བུ་བཟང་པོ་བཞི་དང་ལྡན་པ། མི་རྟག་པའི་གླང་པོ་ཆེ་སྨྱོན་པས་མ་བཅོམ་མམ། ཡེ་ཤེས་ཀྱི་སྒྲོན་མ་མི་རྟག་པའི་རླུང་གིས་བདས་ནས་ཡོངས་སུ་མྱ་ངན་ལས་མ་
འདས་སམ། ཞེས་སྨྲས་སོ། །དེ་ནས་དེའི་ཚེ་ཚེ་དང་ལྡན་པ་གང་པོས་ཚིགས་སུ་བཅད་དེ་སྨྲས་པ། བློ་ལྡན་བསྟན་པ་གནས་བྱའི་ཕྱིར། །ཉན་ཐོས་དགེ་འདུན་ཚོགས་ནས་ནི།།
དེ་དག་དེར་ནི་འདུས་གྱུར་ཏེ། །ཁྱོད་ལ་སྡོད་ཅིང་དེ་བརྩོན་བྱེད་།གྲུ་ཆེན་རྐྱལ་པ་དེ་ཞིག་སྟེ། །ཡེ་ཤེས་རི་ཡང་རྣམ་པར་རྙིལ་།བསྟན་པ་རབ་མཆོག་ལྡན་པ་ཡི། །དགེ་སློང་མང་པོ་རྣམ་
པར་ཞི། །གྱི་ན་མ་ལགས་ལེགས་པར་ནི། །བདག་ནི་ཕོ་ཉར་འདིར་འོངས་ན། །བསྟན་པ་གནས་པར་བྱ་བའི་ཕྱིར། །དེ་བས་ཁྱོད་ནི་ངེས་པར་བཞུད། །དེ་ནས་ཚེ་དང་ལྡན་པ་བ་ལང་བདག་

[462B] ཚེ་དང་ལྡན་པ་གང་པོ་ལ་འདི་སྐད་ཅེས་སྨྲས་སོ་།གང་པོ་ཆོག་གི་དེ་སྐད་མ་སྨྲ་ཞིག་འགྲོ་བའི་དུས་མ་ཡིན་ནོ་།འོན་ཀྱང་ཇོ་ཅོ་གང་པོ། འགྲོ་བའི་སྒྲོན་མ་མགོན་པོ་བཞུགས་ན་
དེར། །བདག་ནི་འགྲོ་བར་བྱ་བའི་བློ་ཡོད་ཀྱང། །དེ་ནས་ཕ་རོལ་རབ་ཞི་གཤེགས་གྱུར་ན། །བློ་ལྡན་གང་ཞིག་འཇིག་རྟེན་དེ་དག་འགྲོ་།ལྷུང་བཟེད་ཆོས་གོས་རྣམ་གསུམ་མཆོག་འདི་དག་ཁྱོད་
ཀྱིས་དགེ་འདུན་དག་ལ་དབུལ་བར་གྱིས། །བདག་ནི་ཞི་བ་ཡང་སྲིད་མེད་པར་འགྲོའི། །བདག་གིས་བསམས་པ་འཕགས་ལ་བཟོད་པར་གསོལ། །དེ་ནས་ཚེ་དང་ལྡན་པ་བ་ལང་བདག་
གིས་སྦར་བ་དང། དྲོ་བ་དང། ཆར་དབབ་པ་དང། གསལ་བ་མཆོག་དག་གི་ཆོ་འཕྲུལ་ཆེན་པོ་བསྟན་ཏེ། ཕུང་པོ་ལྷག་མ་མེད་པའི་དབྱིངས་སུ་ཡོངས་སུ་མྱ་ངན་ལས་འདས་སོ།།
དེའི་ལུས་རང་ལས་བྱུང་བའི་མེའི་ཁམས་ཀྱིས་རྣམ་པར་ཚིག་སྟེ་དེ་ལས་ཆུའི་རྒྱུན་རྣམ་པ་བཞི་བབ་བོ། །ཆུའི་རྒྱུན་གཅིག་ལས་སྒྲ་བསྒྲགས་པའི་དབྱངས་ཀྱིས་རྗེས་སུ་བསྟན་
པ༑ ད་ལྟར་དུས་རྣམས་ངན་གྱུར་ཏེ། །སེམས་ཅན་རང་གི་ལས་ལ་རྟེན། །འགྲོ་བའི་སྒྲོན་མ་དེ་འདས་པས། །ཐམས་ཅད་འགྲོ་བར་འཇུག་པར་རྟོགས། །གཉིས་པས་སྨྲས་པ་
འདུས་བྱས་བསགས་པ་སྐད་ཅིག་འཇིག་འགྱུར་ཏེ། །སྐྱེ་ལ་སོགས་པ་སྡུག་བསྔལ་ཉོན་མོངས་ལྡན། །སོ་སོའི་སྐྱེ་བོ་བདག་ཏུ་ང་རྒྱལ་ཏེ་།དེ་དག་བྱེད་པ་མེད་པར་རིག་པར་བྱ། །གསུམ་

[463A]༄༅། །པས་སྨྲས་པ། མཁས་པས་རྟག་ཏུ་དགོངས་པ་བག་ཡོད་ཅིང་།བསོད་ནམས་ཡིད་ལ་བྱ་བ་དེ་བརྩོན་བྱ། །འབྱུང་པོའི་ཚོགས་ཀུན་སོང་ཞིང་འཇིག་
འགྱུར་ཏེ། །སྲོག་དང་བཅས་པའི་དཔལ་ནི་གཡོ་བར་གྱུར། །བཞི་པས་སྨྲས་བ། ཐུབ་པ་དེ་ལ་སློབ་མཆོག་ཡང་དག་བཏུད། །རང་གི་དགོས་པ་མ་ལུས་ཐམས་ཅད་བྱས། །གུས་ཤིང་
རབ་ཏུ་དད་པས་བླ་མ་དེའི། །ཕྱི་བཞིན་པ་ལང་བདག་ཀྱང་དེ་ལྟར་སོང། །དེ་ནས་ཚེ་དང་ལྡན་པ་གང་པོས། ཚེ་དང་ལྡན་པ་བ་ལང་བདག་གི་རུས་པ་ལ། རུས་པའི་མཆོད་པ་བྱས་ནས་
ལྷུང་བཟེད་དང་ཆོས་གོས་བླངས་ཏེ། ཇི་ལྟར་སེམས་མཉམ་པར་བཞག་ན། ཤིང་ཤ་རི་ཤ་ཀའི་གཞལ་མེད་ཁང་ནས་མི་སྣང་ཞིང་གྲོང་ཁྱེར་རྩྭ་ཅན་གྱི་གྱད་རྣམས་ཉེ་བར་རྟེན་
པ་དང། ཤིང་སཱ་ལ་ཟུང་གི་ཚལ་དུ་གནས་པར་བྱ་བ་དེ་ལྟ་བུའི་ཏིང་ངེ་འཛིན་ལ་སྙོམས་པར་ཞུགས་སོ། །དེ་ནས་ཚེ་དང་ལྡན་པ་གང་པོ་འོད་སྲུང་ལ་སོགས་པ་དགེ་སློང་ལྔ་བརྒྱ་ག་ལ་བ་
དེར་སོང་སྟེ་ཕྱིན་ནས། ཇི་ལྟར་རྒན་རིམས་ལ་ཕྱག་འཚལ་ཏེ་ལྷུང་བཟེད་དང་ཆོས་གོས་རྒན་པ་ལ་བྱིན་ནས་འདི་སྐད་ཅེས་སྨྲས་སོ། །མགོན་པོའི་སྐུ་ནི་མེད་པར་དེས་ཐོས་ནས། །བསོད་
ནམས་ལས་ཀྱིས་རབ་ཏུ་ཞི་བར་སོང། །དེ་ཡི་ལྷུང་བཟེད་ཆོས་གོས་འདི་ཡིན་ཏེ། །དེས་བསམས་དགེ་འདུན་དག་ལ་བཟོད་པར་གསོལ། །དེ་ནས་ཚེ་དང་ལྡན་པ་འོད་སྲུང་ཆེན་པོས་དགེ་

[463B] །ཀྱེ་ཚངས་པ་མཚུངས་པར་སྤྱོད་པ་དག་ཉོན་ཅིག་ཇི་ལྟར་དེ་ནི་འཕགས་པའི་ཚུལ་གྱིས་འདས། །གཞན་གྱིས་དེ་བཞིན་རབ་ཞིར་འགྲོ་མི་བྱ། །དེ་བས་
ཇི་སྲིད་དགོས་པའི་དོན་བྱ་ཞིང། །དབང་ཅན་ཚོགས་ནས་དེ་སྲིད་འགྲོ་བར་བྱ། །དེ་ནས་ཡང་ཚེ་དང་ལྡན་པ་འོད་སྲུང་ཆེན་པོས་དགེ་སློང་དེ་དག་བརྟན་པར་བྱ་བའི་ཕྱིར་སྨྲས་པ། ཇི་ལྟར་
བསོད་ནམས་ལས་ཀྱིས་ཞི་གྱུར་པ། །ཤི་རི་ཤ་ཀའི་སེམས་མཆོག་བ་ལང་བདག་དེ་ལྟར་ཁྱེད་ཀྱིས་དེ་བཞིན་མི་བསམ་སྟེ། །འགྲོ་དོན་དགོས་ཕྱིར་ཚོགས་ནས་བློ་གྲོས་བྱ། །དེ་ནས་
ཚེ་དང་ལྡན་པ་འོད་སྲུང་ཆེན་པོས། དགེ་སློང་ལྔ་བརྒྱ་པོ་དེ་དག་ལ་ཁྲིམས་སུ་བཅས་ནས་སྨྲས་པ། ཚེ་དང་ལྡན་པ་དག་བདག་ཇི་སྐད་སྨྲ་བ་གསོན་ཅིག་ཇི་ལྟར་བདག་ཅག་གིས་ཆོས་ཀྱི་
ཚུལ་ཇི་ལྟ་བ་བཞིན་བཤད་དང། དེ་བཞིན་གཤེགས་པ་དང་རྣམ་པར་བྲལ་བའི་སྡུག་བསྔལ་ཅན་གྱི་དགེ་སློང་ཕྱོགས་དང་ལྗོངས་གང་དང་གང་ན་གནས་པ་དེ་དང་དེ་དག་གིས་ཐོས་ནས་
འདིར་འོངས་ཏེ། དེ་དག་གིས་བདག་ཅག་གི་སེམས་གཡེང་བར་བྱེད་མོད་ཀྱི། འོན་ཀྱང་བཅོམ་ལྡན་འདས་ཀྱིས་ཡུལ་མ་ག་དྷར་བྱང་ཆུབ་ཅིང། གང་དུ་བཅོམ་ལྡན་འདས་ཀྱིས་ཆོས་ཀྱི་
སྐུ་བརྙེས་པ་དེར་ཆོས་ཀྱི་ཚུལ་བགྲོ་བར་བྱའོ། །དེ་ན་དགེ་སློང་གཅིག་གི་ལེགས་ཀྱི། དེ་བཞིན་དུ་བགྱིའོ། །ཞེས་སྨྲས་སོ། །གཞན་ཞིག་གིས་ཀྱང་ཚེ་དང་ལྡན་པ་ཅི་བྱང་ཆུབ་ཀྱི་ཤིང་དྲུང་དུ་

[464A]༄༅། །འདོང་ངམ། ཚེ་དང་ལྡན་པ་འོད་སྲུང་ཆེན་པོས་སྨྲས་པ། ཚེ་དང་ལྡན་པ་ཡུལ་མ་ག་དཧའི་རྒྱལ་པོ་ལུས་འཕགས་མའི་བུ་མ་སྐྱེས་དགྲ་རྩ་བ་མེད་པའི་དད་པ་
དང་ལྡན་པ་དེ་དགེ་སློང་གི་དགེ་འདུན་གྱི་འཚོ་བའི་ཡོ་བྱད་དང་ཆོས་ཀྱི་ཚུལ་རབ་ཏུ་སྦྱོར་བར་བྱེད་ཅིང། ཞལ་ཏ་ཡང་བྱེད་པས་རྒྱལ་པོའི་ཁབ་ཏུ་འདོང་ངོ། །དེ་དག་གིས་སྨྲས་པ་
ལེགས་ཀྱི་དེ་བཞིན་དུ་བགྱི་ན། དེ་ལྟ་ན་ཡང་ཚེ་དང་ལྡན་པ་ཀུན་དགའ་བོ་ནི་སློབ་པའི་བྱ་བ་དང་བཅས་པ་ཡང་ཡིན་ན། བཅོམ་ལྡན་འདས་ཀྱིས་ཀྱང་མདོ་སྡེ་འདི་མཐའ་དག་གཏད་
ན༑ དེ་ལ་ཇི་ལྟར་བསྒྲུབ་པར་བགྱི། དེ་ནས་ཚེ་དང་ལྡན་པ་འོད་སྲུང་ཆེན་པོས་སྨྲས་པ། ཚེ་དང་ལྡན་པ་དག་གལ་ཏེ་དེ་ལྟ་ན་སློབ་པའི་བྱ་བ་དང་བཅས་པའི་དགེ་སློང་གཞན་
འཁོད་པ་དེ་དག་ཀྱང་འཁྲུག་པར་འགྱུར་པས། དེ་ལ་ཐབས་ཀྱི་རྣམ་པ་ཞིག་བྱས་ལ། འདི་ཆུའི་ཞལ་ཏ་པར་བསྐོ་བའི་སྤྲོ་བས་བསྐོས་ལ། ལྷག་མ་ནི་བཟློག་པར་བགྱིའོ། །དེ་
དག་གིས་སྨྲས་པ། ལེགས་ཀྱི་དེ་བཞིན་དུ་བགྱིའོ། །དེ་ནས་ཚེ་དང་ལྡན་པ་འོད་སྲུང་ཆེན་པོས་ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཀུན་
དགའ་བོ་ཁྱོད། དགེ་སློང་གི་དགེ་འདུན་གྱི་ཆུའི་ཞལ་ཏ་བྱེད་པར་སྤྲོའམ། དེས་སྨྲས་པ། ཚེ་དང་ལྡན་པ་འོད་སྲུང་ཆེན་པོ་སྤྲོའོ་།དེ་ནས་ཚེ་དང་ལྡན་པ་འོད་སྲུང་ཆེན་པོས་གསོལ་

[464B] དགེ་འདུན་བཙུན་པ་རྣམས་གསན་དུ་གསོལ། ཚེ་དང་ལྡན་པ་ཀུན་དགའ་བོ་འདི། བཅོམ་ལྡན་འདས་ཀྱི་ཞལ་ཏ་པ་བཅོམ་ལྡན་འདས་ཀྱི་ཉེ་བ་
ན་འདུག་ཅིང། དེ་ལ་བཅོམ་ལྡན་འདས་ཀྱིས་ཀྱང་མདོ་སྡེ་མཐའ་དག་གཏད་དེ། དེ་ལྟ་བས་ན་ཚེ་དང་ལྡན་པ་ཀུན་དགའ་བོ་དགེ་འདུན་གྱི་ཆུའི་ཞལ་ཏ་པར་བསྐོ་ཏེ། ཚེ་དང་ལྡན་པ་ཀུན་
དགའ་བོ་ཆུའི་ཞལ་ཏ་པར་བསྐོ་ན། གལ་ཏེ་དགེ་འདུན་གྱིས་དུས་ལ་བབ་ཅིང་བཟོད་ན། དགེ་འདུན་གྱིས་གནང་བར་མཛོད་ཅིག་དང། དགེ་སློང་ཀུན་དགའ་བོ་ཆུའི་ཞལ་ཏ་བ་ཆུ་འབྲིམ་
པར་བསྐོ་སྟེ། དགེ་སློང་ཀུན་དགའ་བོ་ཆུའི་ཞལ་ཏ་བ་ཆུ་འབྲིམ་པར་འགྱུར་རོ། །འདི་ནི་གསོལ་བའོ། །ལས་ནི་འདི་ལྟར་བྱ་སྟེ། དགེ་འདུན་བཙུན་པ་རྣམས་གསན་དུ་གསོལ། ཚེ་དང་ལྡན་པ་
ཀུན་དགའ་བོ་ནི་བཅོམ་ལྡན་འདས་ཀྱི་ཞལ་ཏ་པ་བཅོམ་ལྡན་འདས་ཀྱི་ཉེ་བ་ན་འདུག་ཅིང། དེ་ལ་བཅོམ་ལྡན་འདས་ཀྱིས་མདོ་སྡེ་མཐའ་དག་གཏད་དེ། དེ་ལྟ་བས་ན་ཚེ་དང་ལྡན་པ་ཀུན་
དགའ་བོ་དགེ་འདུན་གྱིས་དགེ་འདུན་ལ་ཆུ་འབྲིམ་པར་བསྐོ་སྟེ། ཚེ་དང་ལྡན་པ་ཀུན་དགའ་བོ་དགེ་འདུན་ལ་ཆུ་འབྲིམ་ན། ཚེ་དང་ལྡན་པ་ཀུན་དགའ་བོ་དགེ་འདུན་ལ་ཆུ་འབྲིམ་པར་
བསྐོ་ཞིང། ཚེ་དང་ལྡན་པ་ཀུན་དགའ་བོ་དགེ་འདུན་ལ་ཆུ་འབྲིམ་པར་ཚེ་དང་ལྡན་པ་གང་དག་བཟོད་པ་དེ་དག་ནི་ཅང་མ་གསུངས་ཤིག་གང་དག་མི་བཟོད་པ་དེ་དག་ནི་གསུངས་ཤིག་

[465A]༄༅། །དགེ་འདུན་གྱིས་བཟོད་ཅིང་གནང་ནས་ཚེ་དང་ལྡན་པ་ཀུན་དགའ་བོ་དགེ་འདུན་ལ་ཆུ་འབྲིམ་པར་བསྐོས་ལགས་ཏེ། འདི་ལྟར་མི་གསུང་བས་དེ་དེ་བཞིན་
དུ་འཛིན་ཏོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ང་བདུན་པ་དེ་ནས་ཚེ་དང་ལྡན་པ་འོད་སྲུང་ཆེན་པོས། ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་
སྨྲས་སོ། །ཀུན་དགའ་བོ་ཁྱོད་ཚུར་ཤོག་དགེ་སློང་གི་དགེ་འདུན་དང་ལྷན་ཅིག་ཅི་དགའ་བར་ལྗོངས་རྒྱུས་ལ་རྒྱལ་པོའི་ཁབ་ཏུ་སོང་ཞིག་ང་ནི་ལམ་དྲང་པོ་ནས་འགྲོའོ། །བཙུན་པ་དེ་
བཞིན་བགྱིའོ། །ཞེས་ཚེ་དང་ལྡན་པ་ཀུན་དགའ་བོ་དགེ་སློང་གི་དགེ་འདུན་དང་ཅི་དགའ་བར་ལྗོངས་རྒྱུ་ཞིང་སོང་ངོ། །ཚེ་དང་ལྡན་པ་འོད་སྲུང་ཆེན་པོ་ཡང་སྔ་མ་བཞིན་ལམ་དྲང་པོ་ནས་
རྒྱལ་པོའི་ཁབ་ཏུ་སོང་ངོ། །ཡུལ་མ་ག་དཧའི་རྒྱལ་པོ་ལུས་འཕགས་མའི་བུ་མ་སྐྱེས་དགྲའི་སྤྱོད་པ་ནི་གང་དུ་གླང་པོ་ཆེ་ལ་ཞོན་ཏེ། བཅོམ་ལྡན་འདས་མཐོང་ན་དེ་མ་ཐག་ཏུ་རང་ལྷུང་
ནས། དེ་བཅོམ་ལྡན་འདས་ཀྱི་མཐུས་མ་ཉམས་པར་ས་ལ་འཇོག་གོ་ཡུལ་མ་ག་དཧའི་རྒྱལ་པོ་མ་སྐྱེས་དགྲས་ཚེ་དང་ལྡན་པ་འོད་སྲུང་ཆེན་པོ་མཐོང་སྟེ། མཐོང་ནས་བཅོམ་ལྡན་འདས་
རྗེས་སུ་དྲན་པས། དེ་བཞིན་དུ་རང་ས་ལ་ལྷུང་བ་དང། དེ་ཚེ་དང་ལྡན་པ་འོད་སྲུང་ཆེན་པོའི་རྫུ་འཕྲུལ་གྱིས་བཟུང་ནས་སྨྲས་པ། རྒྱལ་པོ་ཆེན་པོ་སངས་རྒྱས་བཅོམ་ལྡན་འདས་དག་

[465B] ཉན་ཐོས་དག་ནི་མཉམ་པར་མ་བཞག་པར་ཡེ་ཤེས་མཐོང་བ་མི་འཇུག་སྟེ། དེ་རེས་འགའ་ནི་དེ་བཞིན་དུ་མཉམ་པར་བཞག་ནས་གནས། རེས་
འགའ་ནི་མཉམ་པར་མ་བཞག་པར་གནས་པས་དེ་ཕྱིན་ཆད་ཁྱོད་ཀྱིས་བཅོམ་ལྡན་འདས་ཀྱི་ཉན་ཐོས་མཐོང་ན། གླང་པོ་ཆེ་དང། རྟ་ལས་རང་ལྷུང་བར་མ་བྱེད་ཅིག་ཅེས་དེར་ཁྲིམས་
བཅས་སོ། །དེས་སྨྲས་པ། འཕགས་པ་ཇི་སྐད་བཀའ་སྩལ་པ་དེ་བཞིན་དུ་བགྱིའོ། །འཕགས་པ་འོན་ཀྱང་གང་གི་ཚེ་བཅོམ་ལྡན་འདས་བཞུགས་པ་དེའི་ཚེ། བདག་བཅོམ་ལྡན་འདས་
ལ་བཀུར་སྟིར་བགྱིད་ན། འདི་ལྟར་བཅོམ་ལྡན་འདས་ནི་ཡོངས་སུ་མྱ་ངན་ལས་འདས་ནས། ད་བདག་གིས་གང་ཞིག་ལ་བཀུར་སྟི་བགྱི་ལགས་དེ་ལྟ་བས་ན་བདག་ལ་བཅོམ་ལྡན་
འདས་ཉིད་ཀྱིས་བཅོམ་ལྡན་འདས་ཀྱི་བསྟན་པ་གཏད་དོ། །ཞེས་སྨྲས་ནས། བློན་པོ་ལ་ཤེས་ལྡན་འཕགས་པ་འོད་སྲུང་ཆེན་པོའི་དགོས་པ་ཐམས་ཅད་སྦྱོར་ཅིག་ཅེས་བསྒོའོ། །
ཚེ་དང་ལྡན་པ་འོད་སྲུང་ཆེན་པོས་སྨྲས་པ། རྒྱལ་པོ་ཆེན་པོ་བཅོམ་ལྡན་འདས་ནི་ཡུལ་མ་ག་དྷར་བྱང་ཆུབ་སྟེ། དེར་བཅོམ་ལྡན་འདས་ཀྱི་ཆོས་ཀྱི་སྐུ་བརྙེས་པས་དགེ་སློང་གི་དགེ་
འདུན་རྣམས་ལམ་དུ་ཞུགས་ཏེ། ལྷའི་གནས་འདིར་ཆོས་ཀྱི་ཚུལ་འདི་བགྲོ་བར་འཚལ་ལགས་སོ། །དེས་སྨྲས་པ། འཕགས་པ་ལེགས་ཀྱི། བདག་གིས་དགེ་སློང་གི་དགེ་འདུན་ལ་

[466A]༄༅། །ཡོ་བྱད་ཐམས་ཅད་བསྟབ་པར་བགྱིའོ། །དེ་ནས་ཚེ་དང་ལྡན་པ་འོད་སྲུང་ལ་སོགས་པ་དགྲ་བཅོམ་པ་ལྔ་བརྒྱ་པོ་རྣམས་མདོ་སྡེ་དང། འདུལ་བ་དང། ཆོས་མངོན་པ་
བསྡུ་བར་བྱ་བའི་ཕྱིར། རྒྱལ་པོའི་ཁབ་ཏུ་ཕྱིན་པ་དང། ཡུལ་མ་ག་དཧའི་རྒྱལ་པོ་ལུས་འཕགས་མའི་བུ་མ་སྐྱེས་དགྲས་དགྲ་བཅོམ་པ་ལྔ་བརྒྱ་རྒྱལ་པོའི་ཁབ་ཏུ་ཕྱིན་པར་ཐོས་སོ། །ཐོས་ནས་
ཀྱང་གྲོང་ཁྱེར་དག་བྱི་དོར་བྱས་ཏེ། ལམ་དག་བསྟར་ནས་བཙུན་མོ་དང། གཞོན་ནུ་དང། བློན་པོ་དང། ཕོ་བྲང་འཁོར་གྱི་མི་རྣམས་ཀྱིས་བསུའོ། །དེ་ནས་སྐྱེས་བུ་བཟང་པོ་སྟོང་གིས་ཞབས་
འབྲིང་བྱས་ནས་རབ་ཏུ་མཛེས་པར་བྱས་ཏེ། དགེ་སློང་གི་དགེ་འདུན་རྣམས་གྲོང་ཁྱེར་དུ་ཕྱིན་ནས། ཡོ་བྱད་ཐམས་ཅད་ཀྱིས་བསྟབས་སོ་།དེ་ནས་རྒན་རིམ་ཀྱིས་འདུག་པ་དང། ཚེ་དང་ལྡན་པ་
འོད་སྲུང་ཆེན་པོ་ལ་འདི་སྐད་ཅེས་སྨྲས་སོ། །འཕགས་པ་ཕྱོགས་གང་དུ་བགྲོ་བར་བགྱི། དེས་སྨྲས་པ། རྒྱལ་པོ་ཆེན་པོ་འོད་མའི་ཚལ་བྱ་ཀ་ལན་ད་ཀ་གནས་པ་འདིར་ཡང་དགེ་སློང་དག་དེ་བཞིན་
གཤེགས་པ་དང་བྲལ་ཏེ། སྡུག་བསྔལ་སྐྱེས་པས་ཕྱོགས་དང་ལྗོངས་གང་དང་གང་ན་གནས་པ་དེ་དང་དེ་དག་འདིར་མཆིས་ཏེ། དེས་བདག་ཅག་གི་སེམས་གཡེང་བའི་སྐྱོན་མཆིས་སོ། །བྱ་རྒོད་
ཀྱི་ཕུང་པོའི་རི་ལ་ཡང་དེ་བཞིན་དུ་ཉེས་དམིགས་མཆིས་ཏེ། ཤིང་ནྱ་གྲོ་དཧའི་ཕུག་འདི་ནི་རབ་ཏུ་དབེན་མོད་ཀྱི། འོན་ཀྱང་མལ་སྟན་མ་མཆིས་ལགས་སོ། །རྒྱལ་པོས་སྨྲས་པ། འཕགས་པ་

[466B] མལ་སྟན་མཆིས་སོ། །ཚེ་དང་ལྡན་པ་འོད་སྲུང་ཆེན་པོས་སྨྲས་པ། ཚེ་དང་ལྡན་པ་དག་།རྒྱལ་པོ་ནི་འདི་སྐད་ཅེས་ཤིང་ནྱ་གྲོ་དཧའི་ཕུག་འདིར་བགྲོ་བར་བྱའོ། །
ཞེས་ཟེར་རོ། །དགྲ་བཅོམ་པ་ལྔ་བརྒྱ་པོ་རྣམས་ཀྱང་ཅང་མི་གསུང་བས་གནང་ངོ། །རྒྱལ་པོས་སྨྲས་པ། འཕགས་པ་འོད་སྲུང་ཆེན་པོ་བཅོམ་ལྡན་འདས་ཀྱིས་ཀྱང། བདག་ལ་མ་སྦྲན་པ་ཁོ་
ནར་ཡོངས་སུ་མྱ་ངན་ལས་འདས་སོ། །ཁྱོད་ཀྱིས་ཀྱང་མ་བརྟགས་པར་ཡོངས་སུ་མྱ་ངན་ལས་འདའ་བར་མ་མཛད་ཅིག་ཚེ་དང་ལྡན་པ་འོད་སྲུང་ཆེན་པོས་ཀྱང་དེ་བཞིན་དུ་གནང་ངོ། །དེ་
ནས་ཚེ་དང་ལྡན་པ་འོད་སྲུང་ཆེན་པོས། ཇེ་དང་པོར་དབྱར་སྦྱོར་བ་རལ་བ་དང། འདྲུམས་པ་དག་བཅོས་ནས་ཕྱིར་དབྱར་གནས་པར་ཁས་བླངས་ཏེ། ཆོས་བགྲོ་བར་བྱའོ་སྙམ་དུ་བསམས་
ནས། དེས་དང་པོར་དབྱར་སྦྱོར་བ་རལ་བ་དང། འདྲུམས་པ་དག་བཅོས་ནས། ཕྱིས་དབྱར་གནས་པར་ཁས་བླངས་སོ། །དེ་ནས་ཚེ་དང་ལྡན་པ་འོད་སྲུང་ཆེན་པོས་ཚེ་དང་ལྡན་པ་ཀུན་དགའ་
བོའི་སེམས་ལ་ཀུན་ཏུ་བལྟས་ནས། ཚེ་དང་ལྡན་པ་མ་འགགས་པ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་མ་འགགས་པ་དགོངས་ཤིག་།འཁོར་འདི་དེ་བཞིན་གཤེགས་པས་རབ་ཏུ་བསྔགས་
པའི་ནང་ན། དགེ་སློང་འདོད་ཆགས་དང་བཅས་པ། ཞེ་སྡང་དང་བཅས་པ། གཏི་མུག་དང་བཅས་པ། སྲེད་པ་དང་བཅས་པ། ལེན་པ་དང་བཅས་པ་སློབ་པ་དག་ཡོད་དོ།།

[467A]༄༅། །དེ་ནས་ཚེ་དང་ལྡན་པ་མ་འགགས་པས་བསམ་གཏན་བཞི་ལ་སྙོམས་པར་ཞུགས་ཏེ་རྣམ་པར་བརྟགས་ན། ཚེ་དང་ལྡན་པ་ཀུན་དགའ་བོ་གཅིག་
པུ་འདོད་ཆགས་དང་བཅས། ཞེ་སྡང་དང་བཅས། གཏི་མུག་དང་བཅས་སྲེད་པ་དང་བཅས། ལེན་པ་དང་བཅས་ཏེ་སློབ་པ་ཡིན་པར་མཐོང་ངོ། །མཐོང་ནས་ཀྱང་ཚེ་དང་ལྡན་པ་འོད་སྲུང་
ཆེན་པོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་འོད་སྲུང་ཆེན་པོ་མཁྱེན་པར་མཛོད་ཅིག་དགེ་སློང་གི་དགེ་འདུན་རྣམས་ནི་སྙིང་པོ་མེད་པ་དང་བྲལ། དག་པ་གཙང་བ། སྙིང་པོ་ཅན་
བླ་ན་མེད་པ། བསོད་ནམས་ཀྱི་ཞིང་འཇིག་རྟེན་གྱི་སྦྱིན་གནས་ཡིན་མོད་ཀྱི། ཚེ་དང་ལྡན་པ་ཀུན་དགའ་བོ་ནི་འདོད་ཆགས་དང་བཅས་ཞེ་སྡང་དང་བཅས། གཏི་མུག་དང་བཅས། སྲེད་
པ་དང་བཅས། ལེན་པ་དང་བཅས་པ་ཡིན་ཏེ། སློབ་པ་ཡིན་ནོ། །དེ་ནས་ཚེ་དང་ལྡན་པ་འོད་སྲུང་ཆེན་པོས། ཚེ་དང་ལྡན་པ་ཀུན་དགའ་བོ་ལ་ཅི་སྤྲོ་བ་བྱས་པས་འདུལ་བར་འགྱུར་རམ་
འོན་ཏེ་སྤྱོ་བས་འདུལ་བར་འགྱུར་བ་རྣམ་པར་བརྟགས་ན། ཇི་ཙམ་སྤྱོས་ནས་འདུལ་བར་མཐོང་ནས། དེས་དེ་ལ་ངེད་ནི་འདུས་པའི་མཆོག་ཡིན་ལ། ཀུན་དགའ་བོ་ཁྱོད་དང་ངེད་ལྷན་
ཅིག་ཆོས་བགྲོ་བར་མི་བྱས། ཁྱོད་སོང་ཞིག་ཅེས་སྨྲས་པ་དང། དེ་གནད་དུ་ཕོག་པ་བཞིན་དུ་རབ་ཏུ་གཡོས་ནས་སྨྲས་པ། ཚེ་དང་ལྡན་པ་འོད་སྲུང་ཆེན་པོ་ཆོག་གོ་བདག་གིས་

[467B] ལྟ་བ་ཉམས་པར་མ་བྱས་སྤྱོད་པ་ཉམས་པར་མ་བྱས། འཚོ་བ་ཉམས་པར་མ་བྱས་ཏེ། བདག་གིས་ཅུང་ཟད་ཀྱང་དགེ་འདུན་ལ་ཉེས་པ་མ་བྱས་མོད་
ཀྱི༑ བཙུན་པ་འོད་སྲུང་ཆེན་པོ་བཟོད་པ་མཛོད་ཅིག་དེས་ཚེ་དང་ལྡན་པ་ཀུན་དགའ་བོ་ཁྱོད་ཀྱིས། བཅོམ་ལྡན་འདས་ཀྱི་ཞབས་འབྲིང་ཉེ་བ་ན་འདུག་འདུག་པས། ཚུལ་ཁྲིམས་ཉམས་
པར་མ་བྱས་པ་དང། ལྟ་བ་ཉམས་པར་མ་བྱས་པ་དང། སྤྱོད་པ་ཉམས་པར་མ་བྱས་པ་དང། འཚོ་བ་ཉམས་པར་མ་བྱས་བལྟ་ངོ་མཚར་ཅི་ཆེ། ངས་དགེ་འདུན་ལ་ཉེས་པ་ཅུང་ཟད་ཀྱང་
མ་བྱས་སོ། །ཞེས་སྨྲ་བར་བྱེད་དམ། ལོངས་ལ་ཚུལ་ཤིང་ཟུང་ཞིག་དང། ཁྱོད་ཀྱི་ཉེས་པ་བསྟན་པར་བྱའོ། །ཞེས་སྨྲས་པ་དང། ཚེ་དང་ལྡན་པ་ཀུན་དགའ་བོ་ལངས་སོ། །དེ་
ལངས་མ་ཐག་ཏུ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ལན་གསུམ་དུ་གཡོས། རབ་ཏུ་གཡོས། ཀུན་ཏུ་རབ་ཏུ་གཡོས། འགུལ་རབ་ཏུ་འགུལ། ཀུན་ཏུ་རབ་ཏུ་འགུལ་
ཏེ། ནམ་མཁའ་ལ་གནས་པའི་ལྷ་དག་ངོ་མཚར་དུ་གྱུར་ནས། མིག་ཕྱེ་སྟེ་ཨ་ལ་ལ། ཞེས་སྨྲས་ནས། ཀྱེ་མ་འཕགས་པ་འོད་སྲུང་ཆེན་པོ་ནི་བདེན་པར་སྨྲ་བ། ཕན་པར་སྨྲ་བ་ཡིན་ན་
ད་ལྟར་ཐུབ་པ་ལུས་འཕགས་ཀྱི་གནས་འདི་ན། འཕགས་པ་ཀུན་དགའ་བོ་ལ་རབ་ཏུ་དྲག་པས་སྤྱོ་བས་སྤྱོ་བར་བྱེད་དོ། །དེ་ནས་ཚེ་དང་ལྡན་པ་འོད་སྲུང་ཆེན་པོས། ཚེ་དང་ལྡན་པ་ཀུན་

[468A]༄༅། །དགའ་བོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཀུན་དགའ་བོ་ཁྱོད་ན་རེ། ངས་དགེ་འདུན་ལ་གནོད་པ་ཅི་ཡང་མ་བྱས་སོ་།ཞེས་ཟེར་ན། ཇི་ལྟར་
ཁྱོད་ཀྱིས་དགེ་འདུན་ལ་གནོད་པ་མ་བྱས་པ་ཡིན། བཅོམ་ལྡན་འདས་ནི་བུད་མེད་རྣམས་གནས་ངན་ལེན་ཀུན་ཏུ་སྤྱོད་པས་རབ་ཏུ་དབྱུང་བར་མི་བཞེད་ན་ཁྱོད་ཀྱིས་གསོལ་བ་
བཏབ་སྟེ། བཅོམ་ལྡན་འདས་ཀྱིས་ཀུན་དགའ་བོ་བུད་མེད་རབ་ཏུ་དབྱུང་ཞིང་བསྙེན་པར་རྫོགས་ཏེ། དགེ་སློང་མའི་དངོས་པོ་ཐོབ་པར་འགྱུར་བ་ང་ལ་མ་སྨྲ་ཞིག་དེ་ཅིའི་ཕྱིར་ཞེ་
ན༑ ཀུན་དགའ་བོ། ཆོས་འདུལ་བ་ལ་བུད་མེད་རབ་ཏུ་ཕྱུང་ན། འདི་ལྟར་ཆོས་འདུལ་བ་ཡུན་རིང་དུ་གནས་པར་མི་འགྱུར་ཏེ། དཔེར་ན་འབྲས་སཱ་ལུ་ཕུན་སུམ་ཚོགས་
པའི་ཞིང་ལ་སེར་བ་བབ་ན་འབྲས་སཱ་ལུ་གང་ཡིན་པ་དེ་བརླག་ཅིང་མེད་པར་འགྱུར་བ་དེ་བཞིན་དུ། ཆོས་འདུལ་བ་འདི་ལ་བུད་མེད་རབ་ཏུ་ཕྱུང་ན། ཆོས་འདུལ་བ་ཡུན་རིང་
དུ་གནས་པར་མི་འགྱུར་རོ། །ཞེས་མ་གསུངས་སམ། བཙུན་པ་འོད་སྲུང་ཆེན་པོ་ཆོག་གི་བཟོད་པ་མཛོད་ཅིག་ངོ་ཚ་མེད་པ་དང། འཛེམ་མེད་པ་ནི་མ་ལགས་མོད་ཀྱི་
འོན་ཀྱང་བཅོམ་ལྡན་འདས་ཀྱི་སྲུ་སྐྱེ་དགུའི་བདག་མོ་ཆེན་མོ་གོའུ་ཏ་མིས་དཀའ་བ་སྤྱད་དེ། གང་བཅོམ་ལྡན་འདས་ཀྱི་ཡུམ་ནི་དུས་ལས་འདས་ཏེ། རང་གི་ནུ་མ་བསྣུན་ནས་

[468B] གཞན་ཡང་སྔོན་གྱི་དུས་ན་ཡང་དག་པར་རྫོགས་པའི་སངས་རྒྱས་རྣམས་ལ་འཁོར་བཞི་ཡོད་པ་དེ་བཞིན་དུ། གང་བཅོམ་ལྡན་འདས་འདི་ལ་ཡང་དེ་བཞིན་
དུ་འགྱུར་རོ། །སྙམ་པ་དང། བདག་གིས་བྱས་པ་གཟོ་བ་དང། ཉེ་དུ་དང་གཉེན་པས་བུད་མེད་རབ་ཏུ་དབྱུང་བར་གསོལ་བ་བགྱིས་ཏེ། དེ་གཅིག་པུ་ནོངས་པ་ནི་བཟོད་པར་གསོལ་ལོ། །
ཀུན་དགའ་བོ་ཁྱོད་ཀྱིས་དེ་ལྟར་བྱས་པ་གཟོ་བ་ནི། ཆོས་ཀྱི་སྐུ་ལ་གནོད་པ་བྱེད་པ་ཡིན་ཏེ། ཇི་ལྟར་ཁྱོད་ཀྱིས་སངས་རྒྱས་ཀྱི་ཞིང་ཕུན་སུམ་ཚོགས་པ་ལ། སེར་བ་བབ་པས་ལོ་སྟོང་ཚང་པར་
གནས་པའི་ཡུན་ཐུང་ངུར་ལྷག་མ་ཙམ་དུ་བྱས་ན། ཇི་ལྟར་ཉེ་དུ་དང། གཉེན་གྱི་ཕྱིར་ཞེས་སྨྲ། གཉེན་གྱི་ཕྱིར་རབ་ཏུ་ཕུང་བ་ནི་ཚུལ་མ་ཡིན་ཞིང། ལེགས་པ་མ་ཡིན་ཏེ། ཉེས་པ་ཡིན་
ནོ༑ ༑ཇི་ལྟར་སྔོན་གྱིས་དུས་ན་ཡང་དག་པར་རྫོགས་པའི་སངས་རྒྱས་ལ་འཁོར་བཞི་ཡོད་པ་ངས་ཐོས་ཏེ། གང་བཅོམ་ལྡན་འདས་འདི་ལ་ཡང་དེ་བཞིན་དུ་འགྱུར་རོ། །ཞེས་སྨྲ་བ་ཡང་
དེ་སྔོན་གྱི་དུས་ན་མི་རྣམས་ནི་འདོད་པ་ཆུང་བ། ཉེས་པ་ཆུང་བ། འདོད་ཆགས་ཆུང་བ། ཞེ་སྡང་ཆུང་བ། གཏི་མུག་ཆུང་བ་ཀུན་ཏུ་སྦྱོར་བ་སྲབ་པ་ཡིན་ཏེ། དེ་དག་ནི་དེ་ལྟར་རིགས་ཀྱི་
འདི་ནི་རིགས་པ་མ་ཡིན་ཏེ། འདི་ལྟར་བཅོམ་ལྡན་འདས་མི་བཞེད་བཞིན་དུ། ཇི་ལྟ་ཇི་ལྟར་ཁྱོད་ཀྱིས་གསོལ་བ་བཏབ་པ་དེ་བཞིན་དུ་གྲུབ་པར་གྱུར་ཏོ། །དེ་བས་ན་འདི་ནི་ཉེས་པ་དང་པོ་

[469A]༄༅། །ཡིན་ཏེ། ཚུལ་ཤིང་ཞོག་ཅིག་ཁྱོད་ལ་ཉེས་པ་གཞན་ཡང་ཡོད་དེ། གང་བཅོམ་ལྡན་འདས་ཀྱིས་ཀུན་དགའ་བོ་གང་དང་གང་དུ་རྫུ་འཕྲུལ་གྱི་
རྐང་པ་བཞི་པོ་ལ་བསྟེན་ཅིང་བསྒོམ་ཏེ། ལན་གྲངས་མང་དུ་བྱས་ན་འདོད་ན་བསྐལ་པའམ། བསྐལ་པ་ལས་ལྷག་པར་ཡང་གནས་པར་འགྱུར་རོ། །ཞེས་གསུངས་ན། འདི་ལྟར་
ཁྱོད་ཀྱིས་བཅོམ་ལྡན་འདས་ལ། བཅོམ་ལྡན་འདས་འཇིག་རྟེན་ལ་ཕན་པར་བགྱི་བའི་སླད་དུ་བསྐལ་པའི་བར་དུ་བཞུགས་སུ་གསོལ། བདེ་བར་གཤེགས་པ་བསྐལ་པ་བས་
ལྷག་པར་བཞུགས་སུ་གསོལ། ཞེས་གསོལ་བ་མ་བཏབ་བོ། །དེས་སྨྲས་པ་བཙུན་པ་འོད་སྲུང་ཆེན་པོ་ངོ་ཚ་མེད་པ་དང། རབ་ཏུ་འཛེམ་པ་མེད་པ་ནི་མ་ལགས་མོད་ཀྱི་
འོན་ཀྱང་བདག་དེའི་ཚེ་བདུད་སྡིག་ཅན་གྱིས་ཁྱབ་པར་གྱུར་ཏོ། །དེ་ལྟར་དེ་ཉིད་ཁྱོད་ཀྱི་ཉེས་པ་ཆེན་པོ་ཡིན་ཏེ། སྟོན་པ་ནི་དྲི་ང་བ་སྤངས་པ། བདུད་ཀྱི་སྟོབས་ཟིལ་གྱིས་གནོན་
པ་ཡིན་ན། ཇི་ལྟར་ཁྱོད་བདུད་སྡིག་ཅན་གྱིས་ཁྱབ་པར་གྱུར། དེ་ལྟར་འདི་ནི་ཁྱོད་ཀྱི་ཉེས་པ་གཉིས་པ་ཡིན་ནོ། །གཞན་ཡང་ཁྱོད་ལ་ཉེས་པ་འདི་དག་ཡོད་དེ། བཅོམ་ལྡན་
འདས་ཀྱིས་བཀའ་ཕབ་ནས། བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་འདི་ལྟ་བུའི་ཞེས་བཀའ་སྩལ་ཏེ། གཞན་རྨས་པ་ན་ལན་གཞན་དུ་འདེབས་ཏེ། དེ་ལྟར་འདི་

[469B] །གཞན་ཡང་ཁྱོད་ལ་ཉེས་པ་འདི་དག་ཡོད་དེ། བཅོམ་ལྡན་འདས་ཀྱི་ན་བཟའ་གསེར་གྱི་ཁ་དོག་ཅན་ཕྲུགས་གཅིག་ལ་རྐང་བས་བརྫིས་
སོ༑ ༑བཙུན་པ་འོད་སྲུང་ཆེན་པོ་དག་དེས་ངོ་ཚ་མེད་པའམ། རབ་ཏུ་ངོ་ཚ་བ་ནི་མེད་པ་མ་ལགས་མོད་ཀྱི། དེའི་ཚེ་ན་གཡས་གཡོན་ནས་དགེ་སློང་གྲོགས་བྱེད་པ་མེད་དོ། །ཞེས་སྨྲས་པ་
དང། དེ་ཁྱོད་ཀྱིས་ནམ་མཁའ་ལ་ཅི་ཉེས་ཏེ་མི་དོར། འོན་ཀྱང་ལྷ་རྣམས་ཀྱིས་གཟུང་བར་འགྱུར་ན་ཞེས་སྨྲས་པ་འདི་ནི་ཁྱོད་ཀྱི་ཉེས་པ་བཞི་པའོ། །གཞན་ཡང་ཁྱོད་ཀྱི་ཉེས་པ་འདི་
དག་ཡོད་དེ། བཅོམ་ལྡན་འདས་མྱ་ངན་ལས་འདའ་བར་ཞུགས་ཏེ། ཤིང་སཱ་ལ་ཟུང་གི་དྲུང་དུ་སྐྱེ་མས་པ་དང། ཆུ་རྙོག་མ་ཅན་གསོལ་ཏོ། །བཙུན་པ་འོད་སྲུང་ཆེན་པོ་ངོ་ཚ་མེད་
པའམ། རབ་ཏུ་ངོ་ཚ་བ་མེད་པ་ནི་མ་ལགས་མོད་ཀྱི། དེའི་ཚེ་ན་ཤིང་རྟ་ལྔ་བརྒྱ་ཙམ་ཞིག་ཆུ་བོ་ཀ་ཀུས་སྟ་རྒལ་བས་རྙོག་པ་ཅན་དུ་གྱུར་ཏོ། །དེའི་ཕྱིར་ཁྱོད་ཀྱིས་ཉེས་པ་ཡིན་ན། དེ་ན་
ཁྱོད་ཀྱིས་ལྷུང་བཟེད་ནམ་མཁའ་ལ་ཅི་སྟེ་མ་བཟུང། ལྷ་དག་གིས་ཆུ་ཡན་ལག་བརྒྱད་དང་ལྡན་པ་དག་གིས་བཀང་བར་འགྱུར་བ་འདི་ཡང་ཁྱོད་ཀྱི་ཉེས་པ་ལྔ་པའོ། །གཞན་ཡང་ཁྱོད་
ལ་ཉེས་པ་འདི་དག་ཡོད་དེ། བཅོམ་ལྡན་འདས་ཀྱིས་གསུངས་པ་ང་ཟླ་བ་ཕྱེད་ཕྱེད་ཅིང་སོ་སོར་ཐར་པའི་མདོ་འདོན་པ་དེའི་ཚེ། གང་གིས་ཚུལ་ཁྲིམས་ཕྲ་མོ་དང། ཕྲན་ཚེགས་དག་

[470A]༄༅། །འདོན་ན། དགེ་སློང་གི་དགེ་འདུན་གྱིས་ཕྱིར་གློད་ལ་བདེ་བའི་རེག་པ་ལ་གནོས་ཤིག་ཅེས་བྱུང་ན། དེའི་ཚེ་ཁྱོད་ཀྱིས་ཚུལ་ཁྲིམས་བསླབ་པ་ཕྲ་མོ་
དང༑ ཕྲན་ཚེགས་གང་ལགས། ཞེས་མ་ཞུས་པའི་ཕྱིར་རོ། །དེ་འདིར་བདག་གིས་སྨྲ་བ་ནི་ཕས་ཕམ་པར་འགྱུར་བའི་ཆོས་བཞི་དང། དགེ་འདུན་གྱི་ལྷག་མ་བཅུ་གསུམ་གྱི་ཆོས་
དང༑ མ་ངེས་པའི་ཆོས་གཉིས་དང། སྤང་བའི་ལྟུང་བྱེད་ཀྱི་ཆོས་སུམ་ཅུ་དང། ལྟུང་བྱེད་ཀྱི་ཆོས་དགུ་བཅུ་དང། སོ་སོར་བཤགས་པར་བྱ་བའི་ཆོས་བཞི་དང། བསླབ་པའི་ཆོས་
མང་པོ་རྣམས་ལས་ལྷག་མ་རྣམས་ནི་ཕྲ་མོ་དང། ཕྲན་ཚེགས་རྣམས་སོ། །གཞན་ཡང་འདི་སྐད་ཟེར་ཏེ། ཕས་ཕམ་པར་འགྱུར་བའི་ཆོས་བཞི་དང། སྔ་མ་བཞིན་དུ་སོ་སོར་
བཤགས་པར་བྱ་བའི་ཆོས་བཞིའི་བར་དང། དེ་ལས་ལྷག་མ་རྣམས་ནི་ཕྲ་མོ་དང། ཕྲན་ཚེགས་རྣམས་སོ། །གཞན་ཡང་འདི་སྐད་ཟེར་ཏེ་ཕས་ཕམ་པར་འགྱུར་བའི་ཆོས་བཞི་
དང། དགེ་འདུན་གྱི་ལྷག་མ་བཅུ་གསུམ་དང། མ་ངེས་པའི་ཆོས་གཉིས་དང། སྤང་བའི་ལྟུང་བྱེད་ཀྱི་ཆོས་སུམ་ཅུ་རྣམས་དང། ལྟུང་བྱེད་ཀྱི་ཆོས་དགུ་བཅུ་རྣམས་ལས་ལྷག་མ་ནི་ཕྲ་
མོ་དང། ཕྲན་ཚོགས་རྣམས་སོ། །གཞན་ཡང་འདི་སྐད་ཟེར་ཏེ། ཕས་ཕམ་པར་འགྱུར་བའི་ཆོས་བཞི་དང། དགེ་འདུན་གྱི་ལྷག་མའི་ཆོས་བཅུ་གསུམ་དང། མ་ངེས་པའི་ཆོས་

[470B] སྤང་བའི་ལྟུང་བྱེད་ཀྱི་ཆོས་སུམ་ཅུ་རྣམས་ལ་མ་གཏོགས་པ་ལྷག་མ་རྣམས་ནི་ཕྲ་མོ་དང། ཕྲན་ཚེགས་རྣམས་སོ་།གཞན་ཡང་འདི་སྐད་ཟེར་ཏེ། ཕས་ཕམ་པར་འགྱུར་
བའི་ཆོས་བཞི་དང། དགེ་འདུན་གྱི་ལྷག་མའི་ཆོས་བཅུ་གསུམ་དང་མ་ངེས་པའི་ཆོས་གཉིས་ལས་ལྷག་མ་རྣམས་ནི་ཕྲ་མོ་དང། ཕྲན་ཚེགས་རྣམས་ཞེས་བྱའོ། །དེ་ལྟར་དགེ་སློང་གིས་
ཁོང་དུ་ཆུད་པ་ན། ཕས་ཕམ་པར་འགྱུར་བ་བཞི་ལ་གནས་ཤིང་ཁ་ཅིག་ནི་དགེ་འདུན་གྱི་ལྷག་མའི་ཆོས་བཅུ་གསུམ་ལ་གནས་པ། མུ་སྟེགས་ཅན་གྱིས་སྐབས་རྙེད་དེ། དགེ་སྦྱོང་གོའུ་
ཏ་མའི་ཆོས་ནི་དུད་པ་བཞིན་དུ་གྱུར་ཏེ། །དགེ་སྦྱོང་གོའུ་ཏ་མ་བཞུགས་པའི་ཚེ་ནི། ཉན་ཐོས་ཀྱི་བསླབ་པ་ཡང་དག་པར་སྡོམ་ཞིང། ད་ལྟར་ནི་ཅི་དགའ་བར་སྤྱོད་ཅིང་ལྷོད་པར་གྱུར་ཏེ་
འདོད་ན་ནི་དེ་བཞིན་དུ་བྱེད། མི་འདོད་ན་ནི་མི་བྱེད་དོ། །དེ་བས་ན་ཁྱོད་ཀྱིས་མ་འོངས་པའི་སྐྱེ་བོ་རྣམས་ལ་ཕན་པར་བྱ་བའི་ཕྱིར་བཅོམ་ལྡན་འདས་ལ་མ་ཞུས་པ་ཉེས་སོ། །བཙུན་
པ་འོད་སྲུང་ཆེན་པོ། ངོ་ཚ་མེད་པའམ། རབ་ཏུ་ངོ་ཚ་མེད་པ་ནི་མ་ལགས་མོད་ཀྱི། བདག་དེའི་ཚེ་ན། དེ་བཞིན་གཤེགས་པ་དང་བྲལ་བའི་མྱ་ངན་དྲན་པའི་སྡུག་བསྔལ་གྱིས་གཟིར་ཏོ། །
དེ་ཡང་ཁྱོད་ཀྱི་ཉེས་པར་གྱུར་ཏོ། །དེ་བཞིན་གཤེགས་པའི་ཞབས་འབྲིང་བྱེད་ལ། འདུས་བྱས་ཐམས་ཅད་ནི་མི་རྟག་ཡིན་ན། ཁྱོད་ཀྱིས་མྱ་ངན་བྱས་པ་དེ་ཡང་ཉེས་སོ། །གཞན་ཡང་ཉེས་

[471A]༄༅། །པ་འདི་དག་ཡོད་དེ། ཁྱིམ་པའི་འཁོར་དང། བུད་མེད་སྤྱོད་པ་ངན་པ་རྣམས་ལ་དེ་བཞིན་གཤེགས་པའི་འདོམས་ཀྱི་སྦ་བ་སྦུབས་སུ་ནུབ་པ་བསྟན་ཏོ། །
བཙུན་པ་འོད་སྲུང། ངོ་ཚ་བ་མེད་པའམ། རབ་ཏུ་ངོ་ཚ་མེད་པ་ནི་མ་ལགས་མོད་ཀྱི། བདག་གིས་འདི་སྙམ་དུ་བསམས་སོ། །བུད་མེད་ནི་རང་བཞིན་གྱིས་འདོད་ཆགས་ཆེ་བས་
བཅོམ་ལྡན་འདས་ཀྱི་འདོམས་ཀྱི་སྦ་བ་སྦུབས་སུ་ནུབ་པ་མཐོང་ན། མོ་མཚན་དང་བྲལ་བར་མ་གྱུར་ཏམ། ཚེ་དང་ལྡན་པ་ཀུན་དགའ་བོ་ཁྱོད་དེ་ལྟ་བུའི་ཡེ་ཤེས་ཕུན་སུམ་ཚོགས་
པ་ག་ལས་བྱུང། འདོམས་ཀྱི་སྦ་བ་སྦུབས་སུ་ནུབ་པ་བསྟན་ན། བུད་མེད་དག་བུད་མེད་ཀྱི་མོ་མཚན་ཇི་ལྟར་སྤོང་བར་འགྱུར་བ་ནི་ཉེས་པ་རྣམ་པ་བདུན་ནོ། །གཞན་ཡང་ཁྱོད་ལ་ཉེས་
པ་འདི་དག་ཡོད་དེ། བཅོམ་ལྡན་འདས་ཀྱི་སྐུ་གསེར་གྱི་ཁ་དོག་ལྟར་སེར་བ་བུད་མེད་དག་ལ་བསྟན་པས་དེ་ལ་མཆི་མས་དྲི་མ་ཅན་དུ་གྱུར་པའོ། །བཙུན་པ་འོད་སྲུང་ཆེན་པོ་ངོ་ཚ་
མེད་པའམ། རབ་ཏུ་ངོ་ཚ་མེད་པ་ནི་མ་ལགས་མོད་ཀྱི། བདག་གི་བློ་སྐྱེས་པ། བཅོམ་ལྡན་འདས་འདི་ལྟ་བུའི་ཁ་དོག་དང་ལྡན་པ་མཐོང་ན། སེམས་ཅན་མང་པོ་དག་ཁ་
དོག་དང་ལྡན་པར་སེམས་ཀྱིས་སྨོན་ལམ་སྐྱེད་པར་འགྱུར་ཏེ། ཀུན་དགའ་བོ་ཁྱོད་གཅིག་ཏུ་ཤེས་པ་མ་ཡིན་ཞིང། གཞན་གྱི་སེམས་ཤེས་པ་མ་ཡིན་པ་འདི་དང་ཉེས་པ་བརྒྱད་

[471B] ༑ཁྱོད་འདོད་ཆགས་ཅུང་ཟད་དང་ལྡན་པས། འདོད་ཆགས་དང་བྲལ་བ་མཆོག་འདུས་པའི་ནང་དུ་མ་འདུག་པར་ད་ལོངས་ཏེ་སོང་ཞིག་ཁྱོད་དང་ལྷན་ཅིག་ཡང་དག་པའི་བཟླས་
པ་མི་བྱའོ། །དེ་ལྟར་ཚེ་དང་ལྡན་པ་ཀུན་དགའ་བོ་ལ། ཚེ་དང་ལྡན་པ་འོད་སྲུང་ཆེན་པོས་ཉེས་པ་བྱས་པ་རྣམ་པར་བརྒྱད་གླེངས་པ་དང། ཕྱོགས་བཞིར་བལྟས་ཏེ་སྙིང་རྗེ་བ་དང། སྡུག་
བསྔལ་བའི་ཚིག་གིས་དལ་བུས་སྨྲས་པ། ཀྱེ་མའོ། །ངའི་དུས་ནི་འདི་འདྲ་བར་གྱུར་ཏེ། བདག་དེ་བཞིན་གཤེགས་པས་ནི་སྤངས། མགོན་དང་སྐྱབས་བྱེད་པ་ནི་མེད། སྣང་བ་
ཡང་མེད་ན་སུ་ལ་བརྟེན་པར་བྱ། དེ་ནས་ཚེ་དང་ལྡན་པ་འོད་སྲུང་ཆེན་པོས། ཚེ་དང་ལྡན་པ་ཀུན་དགའ་བོའི་ཉེས་པ་རྣམ་པ་བརྒྱད་གླེངས་པ་དང། དེ་ནས་ནམ་མཁའི་ངོས་ལ་
གནས་པའི་ལྷ་དག་གིས། ཨ་ལ་ལ་ཞེས་སྨྲས་ནས། ཀྱེ་ད་ལྟར་ལྷ་རྣམས་ཀྱི་ལུས་ནི་རྒྱས་པར་འགྱུར། ལྷ་མ་ཡིན་གྱི་ལུས་རྣམས་ནི་སྨས་པར་འགྱུར། བཅོམ་ལྡན་འདས་ཀྱི་བསྟན་
པ་ནི་རྒྱས་པར་འགྱུར་ཏེ། ད་ལྟར་སྟོན་པ་དང་འདྲ་བའི་ཉན་ཐོས་ཆེན་པོས་སྟོན་པ་དང་འདྲ་བའི་ཉན་ཐོས་ཆེན་པོ་ལ་ཉེས་པ་རྣམ་པར་བརྒྱད་གླེངས་པས་སོ། །དེ་ནས་ཡང་ཚེ་དང་ལྡན་
པ་འོད་སྲུང་ཆེན་པོ་ལ། ཚེ་དང་ལྡན་པ་ཀུན་དགའ་བོས་འདི་སྐད་ཅེས་སྨྲས་སོ། །བཙུན་པ་འོད་སྲུང་ཆེན་པོ་དེ་ལྟར་ལགས་པས་བཟོད་པ་མཛོད་ཅིག་ཇི་ལྟར་ཆོས་བཞིན་

[472A]༄༅། །དུ་བགྱིད་ཅིང་སླན་ཆད་ཀྱང་མི་བགྱིད་མོད་ཀྱི། བཅོམ་ལྡན་འདས་ཀྱིས་ནི་བདག་ཁྱོད་ལ་གཏད་དོ། །བཅོམ་ལྡན་འདས་ཡོངས་སུ་མྱ་ངན་ལས་
འདས་པ་དེའི་ཚེ་དེའི་དུས་ན་ཀུན་དགའ་བོ་ཁྱོད་མྱ་ངན་དང། ཡི་སློང་བ་དང། སྨྲེ་སྔགས་འདོན་བར་མ་བྱེད་ཅིག་ཁྱོད་དགེ་སློང་འོད་སྲུང་ཆེན་པོ་ལ་གཏད་དོ། །ཁྱོད་ཉེས་
པ་ཆུང་ངུ་ལ་མི་བཟོད་པ་མེད་པར་བཀའ་བཞིན་བྱོས་ལ་བཟོད་པར་གྱིས་ཤིག་ཀུན་དགའ་བོ་ཁྱོད་མ་ངུ་བར་ཁྱོད་ཀྱིས་དགེ་བའི་ཆོས་དག་འཕེལ་ཏེ། འབྲི་བར་མི་འགྱུར་རོ། །
ངས་ནི་བསྟན་པ་ལ་བརྩོན་པར་བྱ་བའི་ཕྱིར་མཆོག་འདུས་པའི་ནང་ནས་ལོངས་ཏེ་སོང་ཞིག་ཁྱོད་དང་ལྷན་ཅིག་ཡང་དག་པའི་བཟླས་པ་མི་བྱའོ། །ཞེས་ཆད་པས་བཅད་པ་
བྱས་སོ། །དེ་ནས་ཚེ་དང་ལྡན་པ་མ་འགགས་པས། ཚེ་དང་ལྡན་པ་འོད་སྲུང་ཆེན་པོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་འོད་སྲུང་ཆེན་པོ་ཇི་ལྟར་ཚེ་དང་ལྡན་པ་ཀུན་
དགའ་བོ་མེད་ན་བདག་ཅག་གིས་ཡང་དག་པར་ཇི་ལྟར་བཤད་པར་བགྱི་དེས་སྨྲས་པ། ཚེ་དང་ལྡན་པ་དགེ་སློང་ཀུན་དགའ་བོ་ཡོན་ཏན་དང་ལྡན་དུ་ཟིན་ཀྱང། དེ་དང་
ལྷན་ཅིག་མི་གནས་སོ། །དེ་ནི་འདོད་ཆགས་དང་བཅས་པ། ཞེ་སྡང་དང་བཅས་པ། གཏི་མུག་དང་བཅས་པས་བསླབ་དགོས་ཏེ། ཁྱོད་དང་ཡང་དག་པར་བཟླས་པ་མི་

[472B] །ཞེས་སྨྲས་ནས། ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཀུན་དགའ་བོ་ཁྱོད་ལོངས་ལ་སོང་ཞིག་ཁྱོད་ཀྱིས་རབ་ཏུ་བརྩོན་པས་བྱ་བ་བྱས་
ཏེ༑ དགྲ་བཅོམ་པར་གྱུར་ན་ལྷན་ཅིག་ཏུ་ཡང་དག་པར་བཟླས་པར་བྱའོ། །དེ་ནས་ཚེ་དང་ལྡན་པ་ཀུན་དགའ་བོ་མིག་མཆི་མས་གང་བར་གྱུར་ཏེ། སྟོན་པ་དང་བྲལ་བ་དྲན་པས་ཡིད་
མི་དགའ་སྟེ། དེ་ནས་མཆོག་འདུས་པའི་ནང་ནས་བྱུང་སྟེ། ཡུལ་བྲི་ཛིའི་གྲོང་ཁྱེར་དུ་སོང་ནས་དབྱར་དེར་ཚུལ་དུ་ཞུགས་སོ། །དེ་ནས་ཀུན་དགའ་བོའི་གཡོག་ཚེ་དང་ལྡན་པ་
བྲི་ཛིའི་བུས་བྱས་པ་དེའི་ཚེ་དེའི་དུས་ན། ཚེ་དང་ལྡན་པ་ཀུན་དགའ་བོས་ཤིན་ཏུ་བརྩོན་པས་འཁོར་བཞི་ལ་ཆོས་འཆད་དོ། །དེ་ནས་ཚེ་དང་ལྡན་པ་བྲི་ཛིའི་བུས་འདི་སྙམ་དུ་བསམས་
སོ༑ ༑བདག་གི་མཁན་པོ་འདོད་པའི་འདོད་ཆགས་དང་བྲལ་ཏེ་སློབ་བམ་འོན་ཏེ་འདོད་པའི་འདོད་ཆགས་དང་མ་བྲལ་བར་སློབ་པ་བདག་གིས་ཏིང་ངེ་འཛིན་འདི་ལྟ་བུ་ལ་
སྙོམས་པར་ཞུགས་ལ། དེ་ལྟར་སྙོམས་པར་ཞུགས་པའི་སེམས་ཀྱིས་མཁན་པོའི་སེམས་བལྟའོ། །སྙམ་ནས། ཚེ་དང་ལྡན་པ་བྲི་ཛིའི་བུས་རྣམ་པ་དེ་ལྟ་བུའི་ཏིང་ངེ་འཛིན་
ལ་སྙོམས་པར་ཞུགས་ནས། དེ་ལྟར་སྙོམས་པར་ཞུགས་པའི་སེམས་ཀྱིས་ཚེ་དང་ཀུན་དགའ་བོའི་སེམས་བལྟས་པས། ཚེ་དང་ལྡན་པ་བྲི་ཛིའི་བུས། ཚེ་དང་ལྡན་པ་ཀུན་དགའ་

[473A]༄༅། །བོའི་སེམས་ཤེས་ཏེ། ཚེ་དང་ལྡན་པ་ཀུན་དགའ་བོ་འདོད་པའི་འདོད་ཆགས་དང་མ་བྲལ་བའི་སློབ་པར་མཐོང་བ་དང། དེ་ནས་ཏིང་ངེ་འཛིན་ལས་ལངས་
ཏེ། ཚེ་དང་ལྡན་པ་ཀུན་དགའ་བོ་ག་ལ་བ་དེར་སོང་ནས་ཕྱིན་ཏེ་ཚེ་དང་ལྡན་པ་ཀུན་དགའ་བོའི་མདུན་དུ་འདུག་ནས། ཚིགས་སུ་བཅད་དེ་སྨྲས་པ། གོའུ་ཏམ་ཁྱོད་ནི་བག་
མེད་མ་མཛད་པ། །ཤིང་དྲུང་ཐིབས་པོར་བརྟེན་ནས་མྱ་ངན་འདའ་།ཐུགས་ལ་བཞག་སྟེ་བསམ་གཏན་མཛོད་ཅིག་དང། །རིང་པོར་མི་ཐོགས་ཞི་བའི་གནས་ཐོབ་འགྱུར། །དེ་
ནས་ཚེ་དང་ལྡན་པ་ཀུན་དགའ་བོ། ཚེ་དང་ལྡན་པ་སྤོང་བྱེད་ཀྱི་བུས་གདམས་ངག་འདིས་བཏམས་ནས་ཉིན་བར་གྱི་འཆག་པ་དང། འདུག་པས་སྒྲིབ་པར་འགྱུར་བའི་ཆོས་རྣམས་
ལས་སེམས་ཡོངས་སུ་སྦྱོང་བར་བྱེད་དེ། དེ་ཉིན་བར་གྱི་འཆག་པ་དང། འདུག་པས་སྒྲིབ་པར་འགྱུར་བའི་ཆོས་རྣམས་ལས་སེམས་ཡོངས་སུ་སྦྱོང་ངོ། །མཚན་གྱི་ཐུན་དང་
པོ་ལ་འཆག་པ་དང། འདུག་པས་སྒྲིབ་པར་འགྱུར་བའི་ཆོས་རྣམས་ལས་སེམས་ཡོངས་སུ་སྦྱོང་བར་བྱེད་དེ། དེ་མཚན་གྱི་ཐུན་དང་པོ་ལ་འཆག་པ་དང། འདུག་པས་སྒྲིབ་པར་
འགྱུར་བའི་ཆོས་རྣམས་ལས་སེམས་ཡོངས་སུ་སྦྱོང་ངོ། །མཚན་གྱི་གུང་ཐུན་ལ་གཙུག་ལག་ཁང་གི་ཕྱི་རོལ་ཏུ་རྐང་པ་བཀྲུས་ནས་གཙུག་ལག་ཁང་གི་ནང་དུ་ཞུགས་ཏེ། གློ་

[473B]སྣང་བའི་འདུ་ཤེས་དང། དྲན་པ་དང། ཤེས་བཞིན་དང་ལྡན་པའི་འདུ་ཤེས་ཁོ་ན་ཡིད་ལ་བྱེད་ཅིང་ཉལ་བར་བྱེད་དོ། །ཚེ་དང་ལྡན་
པ་ཀུན་དགའ་བོས་སྔས་ནང་ཚངས་ཅན་ལ་མགོ་མ་བཞག་པ་ཁོ་ནར་འདི་ལྟར་ཡང་ཚེ་དང་ལྡན་པ་ཀུན་དགའ་བོས་ལེན་པ་མེད་པར་ཟག་བ་རྣམས་ལས་སེམས་རྣམ་པར་གྲོལ་བར་
གྱུར་ཏོ། །དེ་ནས་ཚེ་དང་ལྡན་པ་ཀུན་དགའ་བོ་དགའ་བ་དང་བདེ་བ་སོ་སོར་མྱོང་ནས་རྣམ་པར་གྲོལ་ཏེ། དགྲ་བཅོམ་པ་ཉིད་ཐོབ་ནས་རྒྱལ་པོའི་ཁབ་ཏུ་ཕྱིན་ཏེ། འོད་སྲུང་ལ་སོགས་པ་
དགྲ་བཅོམ་པ་ལྔ་བརྒྱ་པོ་ཤིང་ནྱ་གྲོ་དཧའི་ཕུག་ན། ཆོས་སྡུད་ཅིང་འདུས་པ་ག་ལ་བར་ཕྱིན་ཏོ། །དེ་ནས་ཚེ་དང་ལྡན་པ་འོད་སྲུང་ཆེན་པོས་དགེ་སློང་རྣམས་ལ་འདི་སྐད་ཅེས་སྨྲས་སོ། །ཚེ་དང་ལྡན་
པ་དག་མ་འོངས་པའི་དུས་ན། དགེ་སློང་རྣམས་བརྗེད་ངས་པ་དང་ལུས་ཉམ་ཆུང་བས་མདོའི་ཚིགས་སུ་བཅད་པ་མ་ཡིན་པར་མདོ་སྡེ་དང། འདུལ་བ་དང། ཆོས་མངོན་པར་འཛིན་པར་
མ་ནུས་པས། དེ་བས་ན་སྔ་དྲོའི་དུས་སུ་མདོའི་ཚིགས་སུ་བཅད་པས་བརྗོད་པར་བྱའོ། །ཕྱི་དྲོ་ནི་མདོ་སྡེ་དང། འདུལ་བ་དང། མ་མོ་བགྲོ་བར་བྱའོ། །ཞེས་ཚེ་དང་ལྡན་པ་འོད་སྲུང་ཆེན་པོས་དེ་
སྐད་ཅེས་སྨྲས་པ། དགེ་སློང་དེ་དག་གིས་ཚེ་དང་ལྡན་པ་འོད་སྲུང་ཆེན་པོ་ལས་ཐོས་ནས། དགེ་སློང་དེ་དག་གིས་ཚེ་དང་ལྡན་པ་འོད་སྲུང་ཆེན་པོ་ལ་འདི་སྐད་ཅེས་སྨྲས་སོ། །ཚེ་དང་ལྡན་

[474A]༄༅། །པ་འོད་སྲུང་ཆེན་པོ་མདོ་སྡེ་དང། འདུལ་བ་དང། མ་མོ་དག་ལས་གང་སྔར་བགྲོ་བར་བགྱི། དེས་སྨྲས་པ། ཚེ་དང་ལྡན་པ་དག་ཇེ་རེ་ཞིག་མདོ་སྡེ་སྔར་བགྲོ་
བར་བྱའོ། །དེ་བཞིན་དུ་བགྱིའོ། །དེ་ནས་ཚེ་དང་ལྡན་པ་འོད་སྲུང་ཆེན་པོ་ལ་དགྲ་བཅོམ་པ་ལྔ་བརྒྱས་ཆོས་བསྡུ་བར་གསོལ་བ་བཏབ་ནས། སེངྒེའི་ཁྲི་ལ་འདུག་སྟེ། ཚེ་དང་ལྡན་པ་
ཀུན་དགའ་བོ་ལ་སྤྲོ་བར་བྱས་པ། ཚེ་དང་ལྡན་པ་ཀུན་དགའ་བོ་ཁྱོད་ནི་སྒྲུབ་པ་ཡིན་ན། དེ་བཞིན་གཤེགས་པའི་མདོ་སྡེ་བསྡུ་བར་སྤྲོའམ། སྤྲོའོ། །དེ་ནས་ཚེ་དང་ལྡན་པ་འོད་
སྲུང་ཆེན་པོས་གསོལ་བ་དང། གཉིས་ཀྱི་ལས་བྱ་བར་བརྩམས་ཏེ་དགེ་འདུན་བཙུན་པ་རྣམས་གསན་དུ་གསོལ། ཚེ་དང་ལྡན་པ་ཀུན་དགའ་བོ་འདི་བཅོམ་ལྡན་འདས་ཀྱི་
མདོ་སྡེ་བསྡུ་བ་བསྒྲུབ་པར་སྤྲོ་ན། གལ་ཏེ་དགེ་འདུན་གྱིས་དུས་ལ་བབ་ཅིང་བཟོད་ན་དགེ་འདུན་གྱིས་གནང་བར་མཛོད་ཅིག་དང། འདི་ལྟར་དགེ་འདུན་གྱིས་ཚེ་དང་ལྡན་པ་ཀུན་
དགའ་བོ་མདོ་སྡེ་བསྡུ་བ་བསྒྲུབ་པར་སྐོ་སྟེ། ཚེ་དང་ལྡན་པ་ཀུན་དགའ་བོ། བཅོམ་ལྡན་འདས་ཀྱི་མདོ་སྡེ་སྡུད་པ་བསྒྲུབ་བོ། །འདི་ནི་གསོལ་བའོ། །ལས་ནི་འདི་ལྟར་བྱ་སྟེ། དགེ་
འདུན་བཙུན་པ་རྣམས་གསན་དུ་གསོལ། ཚེ་དང་ལྡན་པ་ཀུན་དགའ་བོ་འདི་བཅོམ་ལྡན་འདས་ཀྱི་མདོ་སྡེ་བསྡུ་བ་བསྒྲུབ་པར་སྤྲོ་སྟེ། ཚེ་དང་ལྡན་པ་ཀུན་དགའ་བོ་བསྒྲུབ་པར་བསྐོས་ནས་

[474B]བསྡུ་བར་བསྒྲུབ་སྟེ། ཚེ་དང་ལྡན་པ་ཀུན་དགའ་བོ་བསྒྲུབ་པར་བསྐོས་ནས། ཚེ་དང་ལྡན་པ་ཀུན་དགའ་བོ་བཅོམ་ལྡན་འདས་ཀྱི་
མདོ་སྡེ་བསྡུ་བ་བསྒྲུབ་པར་ཚེ་དང་ལྡན་པ་གང་དག་བཟོད་པ་དེ་དག་ནི་ཅང་མ་གསུངས་ཤིག་གང་དག་མི་བཟོད་པ་དེ་དག་ནི་གསུངས་ཤིག་དགེ་འདུན་གྱིས་བཟོད་ཅིང་གནང་ནས་དགེ་
འདུན་གྱིས་ཚེ་དང་ལྡན་པ་ཀུན་དགའ་བོ་འདི། བཅོམ་ལྡན་འདས་ཀྱི་མདོ་སྡེ་བསྡུ་བ་བསྒྲུབ་པར་བསྐོ་སྟེ། འདི་ལྟར་ཅང་མི་གསུང་བས་དེ་དེ་བཞིན་དུ་འཛིན་ཏོ། །ཚེ་དང་ལྡན་པ་ཀུན་དགའ་
པོ་ཆོས་སྨྲ་བའི་སེངྒེའི་ཁྲིའི་སྟེང་དུ་དགྲ་བཅོམ་པ་ལྔ་བརྒྱས་སྣམ་སྦྱར་ལྔ་བརྒྱ་བཏིང་ངོ། །དེ་ནས་ཚེ་དང་ལྡན་པ་ཀུན་དགའ་བོ་ཕྱོགས་བཞིར་རྣམ་པར་བལྟས་ནས། སེམས་ཅན་རྣམས་ལ་
སྙིང་རྗེའི་སེམས་ཉེ་བར་བཞག་ཆོས་ལ་ནི་གུས་པ་བསྐྱེད། ཚངས་པ་མཚུངས་པར་སྤྱོད་པ་ལ་ནི་ཞེ་སར་དམིགས་ནས། སེངྒེའི་ཁྲིའི་གཡས་ཕྱོགས་སུ་བསྐོར་ཏེ། མགོ་བོས་གཏུགས་
ནས་རྒན་རིམས་སུ་ཇི་ལྟར་འོས་པར་ཕྱག་བྱས་ནས། མི་རྟག་པ་ཡིད་ལ་བྱས་ཏེ་སེངྒེའི་ཁྲི་ཟིལ་གྱིས་མནན་ནས་འདུག་གོ། དེ་ནས་རྒྱ་མཚོ་ལྟར་ཟབ་པའི་འཁོར་མི་གཡོ་བ་ལ་བལྟས་ནས་
གལ་ཏེ་ཇི་ལྟར་བཅོམ་ལྡན་འདས་ཀྱིས་མདོ་སྡེ་མ་ལུས་པར་གསུངས་པ་བདག་གིས་བཟུང་པ་ནི། བཅོམ་ལྡན་འདས་ཀྱིས་མདོ་སྡེ་གང་དག་ཀླུའི་གནས་སུ་བཤད་པ་དག་ཀྱང་ཡོད། གང་དག་

[475A]༄༅། །ལྷའི་གནས་སུ་བཤད་པ་དག་ཀྱང་ཡོད། གང་དག་བདག་ལ་མངོན་སུམ་དུ་བཤད་པ་དག་ཀྱང་ཡོད་དེ། གཅིག་ནས་གཅིག་ཏུ་བརྒྱུད་དེ་འོངས་པ་
གང་དག་དེ་བཞིན་དུ་ཐོས་ནས་བཟུང་བ་དང། འདི་ལྟར་ཐོས་པ་ཐམས་ཅད་བཤད་པར་བྱའོ། །སྙམ་དུ་བསམས་པ་དང། ལྷ་དག་གི་ཤེས་པ་དང་མཐོང་བ་ནི་འོག་ཏུ་འཇུག་པ་ཡིན་
ཏེ༑ གཅིག་ལ་གཅིག་ཀྱེ་མ་ལུས་འཕགས་མའི་ཐུབ་པ་འཕགས་པ་ཀུན་དགའ་བོ་ནི། དེ་བཞིན་གཤེགས་པས་གསུངས་པའི་ཆོས་འཆད་པས། སེམས་རྩེ་གཅིག་ཏུ་བྱས་ནས་
མཉན་ཏོ། །ཞེས་སྨྲའོ། །དེ་ནས་དེའི་ཚེ་ལྷའི་བུ་གཞན་ཞིག་གིས་ཚིགས་སུ་བཅད་དེ་སྨྲས་པ། གང་ལ་ཆོས་རྣམས་རབ་གནས་པ། །འཇིག་རྟེན་གསུམ་པོས་རྟག་ཏུ་མཆོད། །
འཕགས་པ་འདི་ནི་དོགས་མེད་པས། །སེངྒེ་བཞིན་དུ་ཆོས་རྣམས་སྒྲོགས། །ཀྱེ་མ་ཞི་བ་དེ་བཤད་ལ། །ཁྱེད་རྣམས་བདེ་བར་འདོད་པ་ཡིས། །ངེས་པར་སྙིང་པོ་སྙིང་པོའི་མཆོག་
དེ་དག་ལ་ནི་གུས་པར་ཉོན། །དེ་ནས་ཚེ་དང་ལྡན་པ་འོད་སྲུང་ཆེན་པོས་ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ་།སྟོན་པ་འཇིག་རྟེན་ཕན་བཞེད་པ། །རྒྱལ་བས་
གསུངས་པའི་ཆོས་རྣམས་ཀྱི། །རྣམ་པ་མཆོག་ནི་གར་བཤད་པ། །ཚེ་དང་ལྡན་པས་མདོ་སྡེ་གསུངས། །སྟོན་པས་གང་དག་ཡོངས་སུ་བསྒྲགས་པ་ལས། སངས་རྒྱས་རྗེས་སུ་

[475B] བཅོམ་ལྡན་འདས་ཕྱོགས་གང་དུ་རབ་ཏུ་ཞི་ཞིང་ཐུགས་སུ་ཆུད་པ་དེར། མངོན་པར་བལྟས་ཏེ་འདུག་ནས་ཐལ་མོ་སྦྱར་ཏེ་སྒྲས་ཁྱབ་པར་
བྱས་ནས་སྨྲས་པ། འདི་སྐད་བདག་གིས་ཐོས་པ་དུས་གཅིག་ན། བཅོམ་ལྡན་འདས་ཡུལ་ཝཱ་ར་ཎཱ་སིར་དྲང་སྲོང་སྨྲ་བ་རི་དྭགས་ཀྱི་ཚལ་ན་བཞུགས་སོ། །ཞེས་ཚིག་གིས་རབ་ཏུ་བརྗོད་
པ་དེའི་ཚེ། དེ་མ་ཐག་ཁོ་ནར་ནམ་མཁའི་དཀྱིལ་དང། གཞལ་མེད་ཁང་ན་གནས་པའི་ལྷ་དག་དང། འདོད་ཆགས་དང་མ་བྲལ་བའི་དགེ་སློང་ལ་སོགས་པ་རྣམ་པ་མང་པོ་སྟོང་དག་གིས་
གནོད་པས་བཙིར་ཅིང་གནད་དུ་ཕབ་སྟེ། སྡུག་བསྔལ་ཚོར་བཞིན་དུ་ཨ་ལ་ལ་ཞེས་ཚིག་ཏུ་བརྗོད་ཅིང་སྨྲ་བ་ནི། ཀྱེ་མ་འཇིག་རྟེན་འདི་དག་ཏུ། །མི་རྟག་པར་ནི་ཁྱད་པར་མེད། །གང་གིས་
རིན་ཆེན་གཏེར་དེ་ཡི། །ཡོན་ཏན་རྒྱ་མཚོ་དག་ཀྱང་བསྐམས། །གང་ལས་བདག་གིས་མངོན་ཐོས་པ། །ཆོས་ནི་ཐར་པའི་བདེ་བ་བྱེད། །འདི་སྐད་ཐོས་ཤེས་རབ་སྦྱར་ཏེ། །དེ་ཡང་དེ་རིང་
བསྒྲགས་པ་ཡིན། །དེ་ནས་བཅོམ་ལྡན་འདས་ཀྱིས་དགེ་སློང་ལྔ་པོ་ལ་འདི་སྐད་ཅེས་བཀའ་སྩལ་ཏོ། །དགེ་སློང་དག་སྔོན་མ་ཐོས་པའི་ཆོས་འདི་ནི་འཕགས་པའི་སྡུག་བསྔལ་བདེན་
པའོ། །ཞེས་ཆོས་ཀྱི་འཁོར་ལོ་རྒྱ་ཆེར་བསྐོར་ནས་མདོ་སྡེ་བཤད་དོ། །དེ་ནས་ཚེ་དང་ལྡན་པ་ཀུན་ཤེས་ཀོའུ་དི་ནྱས། ཚེ་དང་ལྡན་པ་འོད་སྲུང་ཆེན་པོ་ལ་འདི་སྐད་ཅེས་སྨྲས་སོ། །ཚེ་དང་

[476A]༄༅། །ལྡན་པ་འོད་སྲུང་ཆེན་པོ་བདག་གིས་ཆོས་ཀྱི་རྣམ་གྲངས་འདི་མངོན་སུམ་དུ་ཐོས་ཏེ། བདག་གི་དོན་དུ་མདོ་སྡེ་འདི་བཤད་ཅིང་རྗེས་སུ་བསྟན་པས་
བདག་གི་ཁྲག་དང་མཆི་མའི་རྒྱ་མཚོ་ནི་བསྐམས། རུས་པའི་རི་ལས་ནི་རྒལ། ངན་སོང་གི་སྒོ་ནི་བཅད། མཐོ་རིས་དང་ཐར་པའི་སྒོ་ནི་ཕྱེ་སྟེ། མདོ་སྡེ་རིན་པོ་ཆེ་འདི་བཤད་
པས་བདག་དང་ལྷ་སྟོང་ཕྲག་བརྒྱད་ཅུས་ཆོས་རྣམས་ལ་ཆོས་ཀྱི་མིག་རྡུལ་མེད་ཅིང་དྲི་མ་དང་བྲལ་བ་སྐྱེས་སོ། །དེ་རིང་འདིར་འདི་སྐད་ཐོས་ནས་བཤད་དེ། ཀྱེ་མ་ཐམས་ཅད་མི་རྟག་
པར་ཁྱད་པར་མེད་དོ། །ཞེས་སྨྲས་ནས་སྟན་ལས་བབས་ཏེ་ས་ལ་འདུག་ནས། ཚེ་དང་ལྡན་པ་ཀུན་དགའ་བོ་དེ་བལྟ་བའི་ཕྱིར། དགྲ་བཅོམ་པ་དེ་དག་ཐམས་ཅད་སྡུག་པའི་བག་ཆགས་ཀྱིས་
བསྒོས་པའི་ཡིད་ཀྱིས་རང་རང་གི་སྟན་ལས་བབས་ནས་ས་ལ་འདུག་སྟེ་འདི་སྐད་ཅེས་སྨྲས་སོ། །ཀྱེ་མ་ཇི་ལྟར་བདག་ཅག་གིས་ཆོས་འཆད་པ་མངོན་སུམ་དུ་མཐོང་བ་
ལས། མི་རྟག་པའི་སྟོབས་ཀྱིས་བཅོམ་ལྡན་འདས་དེ་ཡང་ད་ནི་ཐོས་པའི་ལམ་དུ་གཤེགས་པར་གྱུར་ཏོ། །སྨྲས་པ། ལྷ་དང་མི་དང་ལྷ་མིན་ཀླུ་རྣམས་ཀྱི་རྒྱལ་ཞིང་གཤེགས་
ན༑ ༑ཁྱེད་ཅག་ཅིའི་ཕྱིར་འཚོ་ཞིང་ཞི་བའི་གནས་སུ་འཇུག་མི་བྱེད། །སྐྱེ་བོའི་ནང་ན་ཐམས་ཅད་མཁྱེན་པས་སྟོངས་པར་མངོན་མཐོང་ན། །དགེ་བའི་བློ་གྲོས་གང་དག་སྲོག་

[476B] དེ་ནས་དགྲ་བཅོམ་པ་ལྔ་བརྒྱར་གཅིག་གིས་མ་ཚང་བ་བས་མཐའི་གནས་མལ་དུ་བསམ་གཏན་བཞི་ལ་སྙོམས་པར་ཞུགས་ནས། སྨོན་ལམ་གྱི་ཤེས་པས་རྣམ་པར་བལྟས་
ཏེ༑ དགའ་བའི་ཡིད་ཀྱིས་འདི་ལྟར་ཏིང་ངེ་འཛིན་ལས་ལངས་ཏེ། ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཀུན་དགའ་བོ་ཁྱོད་ཀྱི་ལུང་དེ་ཡིན་ནམ། ཚེ་དང་ལྡན་པ་དག་
བདག་གི་ལུང་དེ་ལགས་སོ། །ཚེ་དང་ལྡན་པ་དག་གི་ལུང་དེ་ལྟ་བུ་ལགས་སམ། ཚེ་དང་ལྡན་པ་ཀུན་དགའ་བོ་དེ་ཁོ་ནའོ། །དེ་ནས་ཚེ་དང་ལྡན་པ་འོད་སྲུང་ཆེན་པོ་དེ་འདི་སྙམ་དུ། བདག་གིས་བཅོམ་ལྡན་
འདས་ཀྱི་མདོ་སྡེ་དང་པོ་བསྡུས་ན། ཚངས་པར་སྤྱོད་པ་གང་གིས་ཀྱང་མ་བཟློག་ཅིང་གཤེ་བར་མ་གྱུར་ཏོ། །དེ་ལྟ་བས་ན་འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པའོ། །སྙམ་དུ་ཤེས་
ནས། ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཀུན་དགའ་བོ། བཅོམ་ལྡན་འདས་ཀྱིས་མདོ་སྡེ་གཉིས་པ་གང་དུ་བཤད། དེས་གསལ་བར་ཡུལ་ཝཱ་ར་ཎཱ་
སི་ཁོ་ནར་དགེ་སློང་ལྔ་པོའི་ཆེད་དུ་སྟེ། དེ་ཡང་གང་ཞེ་ན་འདི་སྐད་བདག་གིས་ཐོས་པ་གཅིག་ན་བཅོམ་ལྡན་འདས་ཡུལ་ཝཱ་ར་ཎཱ་སི་དྲང་སྲོང་སྨྲ་བ་རི་དྭགས་ཀྱི་ཚལ་ན་བཞུགས་ཏེ། དེ་ནས་བཅོམ་ལྡན་
འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་འདི་ནི་འཕགས་པའི་བདེན་པ་བཞི་སྟེ། སྡུག་བསྔལ་འཕགས་པའི་བདེན་པ་དང། སྡུག་བསྔལ་ཀུན་འབྱུང་བ་དང། སྡུག་

[477A]༄༅། །བསྔལ་འགོག་པ་དང། སྡུག་བསྔལ་འགོག་པར་འགྲོ་བའི་ལམ་སྟེ། འཕགས་པའི་བདེན་པ་བཞིའོ། །སྡུག་བསྔལ་འཕགས་པའི་བདེན་པ་
གང་ཞེ་ན། སྐྱེ་བའི་སྡུག་བསྔལ་དང། རྒ་བའི་སྡུག་བསྔལ་དང། ན་བའི་སྡུག་བསྔལ་དང། འཆི་བའི་སྡུག་བསྔལ་དང། སྡུག་པ་དང་བྲལ་བའི་སྡུག་བསྔལ་དང། མི་སྡུག་པ་
དང་ཕྲད་པའི་སྡུག་བསྔལ་དང། གང་འདོད་པ་བཙལ་ཏེ་མི་རྙེད་པའི་སྡུག་བསྔལ་དང། མདོར་ན་ཉེ་བར་ལེན་པའི་ཕུང་པོ་ལྔ་ནི་སྡུག་བསྔལ་བ་སྟེ། འདི་ནི་སྡུག་བསྔལ་འཕགས་པའི་
བདེན་པ་ཞེས་བྱའོ། །སྡུག་བསྔལ་ཀུན་འབྱུང་བ་འཕགས་པའི་བདེན་པ་གང་ཞེ་ན། ཡང་འབྱུང་བའི་སྲེད་པ་དང། དགའ་བའི་འདོད་ཆགས་ཀྱི་མོད་ལས་སྐྱེས་པ་དེ་དང་དེ་དག་ལ་མངོན་
པར་དགའ་བ་སྟེ། འདི་ནི་སྡུག་བསྔལ་ཀུན་འབྱུང་བ་འཕགས་པའི་བདེན་པ་ཞེས་བྱའོ། །སྡུག་བསྔལ་འགོག་པ་འཕགས་པའི་བདེན་པ་གང་ཞེ་ན། ཡང་འབྱུང་བའི་སྲེད་པ་དང། དགའ་
བའི་འདོད་ཆགས་ཀྱི་མོད་ལས་སྐྱེས་པ་དེ་དང་དེ་དག་ལ་མངོན་པར་དགའ་བ་ལྷག་མ་མ་ལུས་པར་ཡོངས་སུ་སྤོང་བ་དང། རབ་ཏུ་འདོར་བ་དང། མཐའ་མེད་པར་བྱེད་པ་དང། ཟད་པ་དང་
འདོད་ཆགས་དང་བྲལ་བ་དང། འགོག་པ་དང། ཉེ་བར་ཞི་བ་དང་ནུབ་པ་དང། མྱ་ངན་ལས་འདས་པ་སྟེ། འདི་ནི་སྡུག་བསྔལ་འགོག་པ་འཕགས་པའི་བདེན་པ་ཞེས་བྱའོ། །སྡུག་

[477B]ཞེ་ན། འཕགས་པའི་ལམ་ཡན་ལག་བརྒྱད་དེ། འདི་ལྟ་སྟེ། ཡང་དག་པའི་ལྟ་བ་དང། ཡང་དག་པའི་རྟོག་པ་དང། ཡང་དག་པའི་
ངག་དང། ཡང་དག་པའི་ལས་ཀྱི་མཐའ་དང། ཡང་དག་པའི་འཚོ་བ་དང། ཡང་དག་པའི་རྩོལ་བ་དང། ཡང་དག་པའི་དྲན་པ་དང་ཡང་དག་པའི་ཏིང་ངེ་འཛིན་ཏེ། འདི་ནི་སྡུག་བསྔལ་འགོག་པར་
འགྲོ་བའི་ལམ་འཕགས་པའི་བདེན་པ་ཞེས་བྱའོ། །ཆོས་ཀྱི་རྣམ་གྲངས་འདི་བཤད་པ་དེའི་ཚེ། ཚེ་དང་ལྡན་པ་ཀུན་ཤེས་ཀོའུ་དི་ནྱ་ལེན་པ་མེད་པར་ཟག་པ་ལས་སེམས་རྣམ་པར་གྲོལ་ལོ། །ལྷག་མ་
དགེ་སློང་ལྔ་པོ་ཡང་ཆོས་རྣམས་ལ་ཆོས་ཀྱི་མིག་རྡུལ་མེད་ཅིང་དྲི་མ་དང་བྲལ་བ་སྐྱེས་སོ། །ཞེས་སྨྲས་སོ། །དེའི་ཚེ་ཚེ་དང་ལྡན་པ་ཀུན་ཤེས་ཀོའུ་དི་ནྱས། ཚེ་དང་ལྡན་པ་འོད་སྲུང་ཆེན་པོ་ལ་འདི་སྐད་ཅེས་
སྨྲས་སོ། །ཚེ་དང་ལྡན་པ་འོད་སྲུང་ཆེན་པོ་བདག་གིས་ཆོས་ཀྱི་རྣམ་གྲངས་འདི་མངོན་སུམ་དུ་ཐོས་ཏེ། ཆོས་ཀྱི་རྣམ་གྲངས་འདི་བཤད་པ་དེའི་ཚེ་ལེན་པ་མེད་པར་ཟག་པ་ལས་སེམས་རྣམ་པར་གྲོལ་
ལོ༑ ༑ལྷག་མ་དགེ་སློང་བཞི་པོ་ཡང་ཆོས་རྣམས་ལ་ཆོས་ཀྱི་མིག་རྡུལ་མེད་ཅིང་དྲི་མ་དང་བྲལ་བ་སྐྱེས་སོ། །དེ་ནས་གཅིག་གིས་མ་ཚང་བ་ཞེས་བྱ་བ་ནས་བདག་གིས་བཅོམ་ལྡན་འདས་ཀྱི་མདོ་སྡེ་
གཉིས་པ་བསྡུས་ན་ཚངས་པར་སྤྱོད་པ་གང་གིས་ཀྱང་མ་བཟློག་ཅིང་གཤེ་བར་མ་གྱུར་ཏེ། ཞེས་བྱ་བའི་བར་སྔ་མ་བཞིན་ནོ། །དེ་ལྟ་བས་ན་འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟེན་པས་

[478A]༄༅། །བསྟན་པའོ། །སྙམ་དུ་ཤེས་ནས། ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཀུན་དགའ་བོ་བཅོམ་ལྡན་འདས་ཀྱིས་མདོ་སྡེ་གསུམ་
པ་གང་དུ་བཤད། དེས་གསལ་བར་ཡུལ་ཝཱ་ར་ཎཱ་སི་ཁོ་ནར་དགེ་སློང་ལྔ་པོའི་ཆེད་དུ་སྟེ། དེ་ཡང་གང་ཞེ་ན། འདི་སྐད་བདག་གིས་ཐོས་པ་དུས་གཅིག་ན། བཅོམ་ལྡན་འདས་ཡུལ་ཝཱ་ར་ཎཱ་སི་
དྲང་སོང་སྨྲ་པ་རི་དྭགས་ཀྱི་ཚལ་ན་བཞུགས་ཏེ། དེའི་ཚེ་བཅོམ་ལྡན་འདས་ཀྱིས་དགེ་སློང་ལྷག་མ་བཞི་པོ་ལ་འདི་སྐད་ཅེས་བཀའ་སྩལ་ཏོ། །དགེ་སློང་དག་གཟུགས་ནི་བདག་མ་ཡིན་ནོ། །དགེ་
སློང་དག་གལ་ཏེ་གཟུགས་བདག་ཡིན་པར་གྱུར་ཏུ་ཟིན་ན། གཟུགས་ལ་གནོད་པའམ། སྡུག་བསྔལ་བར་མི་འགྱུར་ཞིང། གཟུགས་འདི་ལྟ་བུ་དང། འདི་ལྟ་བུར་ནི་གྱུར་
ཅིག་འདི་ལྟ་བུར་ནི་མ་གྱུར་ཅིག་ཅེས་བྱ་བར་ཡང་འགྱུར་རོ། །དགེ་སློང་དག་གང་གི་ཕྱིར་གཟུགས་བདག་མ་ཡིན་པ་དེའི་ཕྱིར། གཟུགས་ལ་གནོད་པའམ། སྡུག་བསྔལ་བར་འགྱུར་
ཞིང། གཟུགས་འདི་ལྟ་བུ་དང། འདི་ལྟ་བུར་ནི་གྱུར་ཅིག་འདི་ལྟ་བུར་ནི་མ་གྱུར་ཅིག་ཅེས་བྱ་བར་ཡང་མི་འགྱུར་རོ། །དགེ་སློང་དག་ཚོར་བ་དང། འདུ་ཤེས་དང། འདུ་བྱེད་ནི་བདག་མ་ཡིན་
ཏེ། དགེ་སློང་དག་གལ་ཏེ་འདུ་ཤེས་ལ་སོགས་པ་བདག་ཡིན་པར་གྱུར་ཏུ་ཟིན་ན་ཞེས་བྱ་བ་སྔ་མ་བཞིན་ཏེ། རྣམ་པར་ཤེས་པ་འདི་ལྟ་བུར་གྱུར་ཅིག་ཅེས་བྱ་བར་ཡང་མི་འགྱུར་རོ། །དགེ་

[478B] གཟུགས་རྟག་པའམ། མི་རྟག་པ་ཞིག་ཡིན། བཙུན་པ་འདི་ནི་མི་རྟག་པ་ལགས་སོ། །གཞན་ཡང་དེ་མི་རྟག་ན། སྡུག་བསྔལ་བའམ། སྡུག་བསྔལ་བ་མ་
ཡིན། བཙུན་པ་འདི་ནི་སྡུག་བསྔལ་བ་ལགས་སོ། །གཞན་ཡང་འདི་མི་རྟག་པ་དང། སྡུག་བསྔལ་བ་དང། ཡོངས་སུ་འགྱུར་བའི་ཆོས་ཅན་ཡིན་མོད་ཀྱི། འོན་ཀྱང་དེ་ཐོས་པ་དང་ལྡན་པའི་
འཕགས་པའི་ཉན་ཐོས་བདག་ཏུ་ཁས་ལེན་ཅིང། འདི་ནི་བདག་གོ་འདི་ནི་བདག་གིའོ། །བདག་གི་ནི་འདིའོ་ཞེས་ཟེར་རམ། བཙུན་པ་དེ་ལྟ་མ་ལགས་སོ། །དགེ་སློང་དག་འདི་ཇི་སྙམ་དུ་སེམས་
ཚོར་བ་དང། འདུ་ཤེས་དང། འདུ་བྱེད་དང། རྣམ་པར་ཤེས་པ་བདག་ཅེས་བྱ་བ་སྔ་མ་བཞིན་དུ། འདི་ནི་བདག་གོ་འདི་ནི་བདག་གིའོ་།བདག་གི་ནི་འདིའོ། །ཞེས་ཟེར་རམ། བཙུན་པ་དེ་ལྟ་
མ་ལགས་སོ། །དགེ་སློང་དག་དེ་ལྟ་བས་ན་གཟུགས་གང་ཡིན་པ་ཅི་ཡང་རུང་སྟེ། འདས་པ་དང། མ་འོངས་པ་དང། ད་ལྟར་བྱུང་བའམ། ནང་གིའམ། ཕྱི་རོལ་གྱིའམ། རགས་པའམ། ཕྲ་བའམ་
ངན་པའམ། གྱ་ནོམ་པ་དང། གང་རྒྱང་རིང་བའམ། ཉེ་བ་དེ་དག་ཐམས་ཅད་འདི་ནི་བདག་གོ་འདི་ནི་བདག་གིའོ། །བདག་གི་ནི་འདིའོ། །ཞེས་བྱ་བ་འདི་ལྟར་ཡང་དག་པ་ཇི་ལྟ་བ་བཞིན་དུ་ཤེས་རབ་
ཀྱིས་བལྟ་བར་བྱའོ། །དེ་ལྟར་དེ་བཞིན་དུ་གང་དག་ཚོར་བ་དང་འདུ་ཤེས་དང། འདུ་བྱེད་དང། རྣམ་པར་ཤེས་པ་གང་ཡིན་པ་ཅི་ཡང་རུང་སྟེ། འདས་པ་དང། མ་འོངས་པ་དང། ད་ལྟར་བྱུང་

[479A]༄༅། །བ་ཞེས་བྱ་བའི་བར་སང་མ་བཞིན་དུ་ཡང་དག་པའི་ཤེས་རབ་ཀྱིས་བལྟ་བར་བྱའོ། །དགེ་སློང་དག་གང་གི་ཕྱི་ཐོས་པ་དང་ལྡན་པའི་འཕགས་པའི་ཉན་
ཐོས་རྣམས་ཀྱིས་ཉེ་བར་ལེན་པའི་ལུང་པོ་ལྔ་པོ་དག་ལ། བདག་དང་བདག་གི་མེད་པར་ཡང་དག་པ་ཇི་ལྟ་བ་བཞིན་དུ་མཐོང་སྟེ་དེས་དེ་ལྟར་ཡང་དག་པ་ཇི་ལྟ་བ་བཞིན་དུ་མཐོང་བས། འཇིག་
རྟེན་ལ་ཅུང་ཟད་ཙམ་ཡང་ཉེ་བར་ལེན་པ་མེད་དེ། ཉེ་བར་མ་བླངས་པས་ཡོངས་སུ་གདུང་བ་མེད་པས། རང་ཉིད་ཀྱིས་ཡོངས་སུ་མྱ་ངན་ལས་འདས་ཏེ། བདག་གི་སྐྱེ་བ་ནི་ཟད། ཚངས་པར་སྤྱོད་
བ་ནི་སྤྱད། བྱ་བ་ནི་བྱས་ཏེ། འདི་ལས་སྲིད་པ་གཞན་མེད་དོ་།ཞེས་རབ་ཏུ་ཤེས་སོ། །ཆོས་ཀྱི་རྣམ་གྲངས་འདི་བཤད་པ་ན་དགེ་སློང་ལྷག་མ་བཞི་པོ་ལེན་པ་མེད་པར་ཟག་པ་ལས་སེམས་
རྣམ་པར་གྲོལ་ལོ། །དགྲ་བཅོམ་པ་གཅིག་གིས་མ་ཚང་བ་ཞེས་བྱ་བ་ནས། བཅོམ་ལྡན་འདས་ཀྱི་མདོ་སྡེ་གསུམ་པ་བསྡུས་ན་ཚངས་པ་མཚུངས་པར་སྤྱོད་པ་གང་གིས་ཀྱང་མ་བཟློག་
ཅིང་གཤེ་བར་མ་གྱུར་ཏོ། །ཞེས་བྱ་བའི་བར་སྔ་མ་བཞིན་ནོ་།དེ་ལྟ་བས་ན་འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པའོ། །སྙམ་དུ་ཤེས་ནས། བཅོམ་ལྡན་འདས་
ཀྱིས་མདོ་སྡེ་གྲོང་དང། གྲོང་ཁྱེར་དང། ཡུལ་འཁོར་དང། རྒྱལ་པོའི་ཕོ་བྲང་འཁོར་གང་དང་གང་དུ་བཤད་པ་དེ་དང་དེ། ཚེ་དང་ལྡན་པ་ཀུན་དགའ་བོས་བཟླས་ནས། དགྲ་བཅོམ་པ་ལྔ་

[479B] དེ་ཚེ་གང་ཕུང་པོ་དང་རབ་ཏུ་ལྡན་པའི་མདོ་སྔ་ནི། དེ་ཕུང་པོར་བསྡུས་ཏེ་བཞག་གོ་གང་སྐྱེ་མཆེད་དང་ཡང་དག་པར་རབ་ཏུ་ལྡན་པ་ནི་སྐྱེ་
མཆེད་དྲུག་ཏུ་བསྡུས་སོ། །རྟེན་ཅིང་འབྲེལ་བར་འབྱུང་བ་འཕགས་པའི་བདེན་པས་རིག་པ་དང་ཡང་དག་པར་རབ་ཏུ་ལྡན་པ་ནི་དེ་གླེང་གཞི་དང་ཡང་དག་པར་རབ་ཏུ་ལྡན་པར་བསྡུས་སོ། །གང་
ཉན་ཐོས་ཀྱི་བཤད་པ་མང་པ་ནི། དེ་ཉན་ཐོས་ཀྱིས་བཤད་པར་བསྡུས་སོ། །གང་སངས་རྒྱས་ཀྱི་བཤད་པ་མང་བ་དེ་ནི་སངས་རྒྱས་ཀྱིས་བཤད་པར་བསྡུས་སོ། །གང་དྲན་པ་ཉེ་བར་གཞག་པ་
དང། ཡང་དག་པར་སྤོང་བ་དང། རྫུ་འཕྲུལ་གྱི་རྐང་བ་དང་དབང་པོ་ལྔ་དང། སྟོབས་ལྔ་དང། བྱང་ཆུབ་ཀྱི་ཡན་ལག་དང་ལམ་གྱི་ཡན་ལག་དེ་དག་དང་ཡང་དག་པར་རབ་ཏུ་ལྡན་
པ་ནི། དེ་ལམ་གྱི་ཡན་ལག་ཏུ་བསྡུས་སོ། །གང་ཡང་དག་པར་བརྗོད་པ་མང་བའི་མདོ་སྡེ་ནི། དེ་ཡང་དག་པར་བརྗོད་པའི་སྡེར་བསྡུས་སོ། །ཚིགས་སུ་བཅད་པ་དང་བཅས་པར་ཡང་དག་
པར་ལྡན་པ་ནི། ཡང་དག་པར་ལྡན་པའི་ལུང་ཞེས་བསྡུས་སོ། །གང་མདོ་སྡེ་རིང་པོ་ནི་དེ་ལུང་རིང་པོར་བཞག་གོ་གང་བར་མ་བར་མའི་མདོ་སྡེ་དེ་དག་ནི་དེ་ལུང་བར་མར་བཞག་གོ་གང་
ཚིག་གཅིག་དང། ཚིག་གཉིས་ཞེས་བྱ་བ་ནས། ཚིག་བཅུ་ཞེས་བྱ་བའི་བར་ནི་གཅིག་ལས་འཕྲོས་པའི་ལུང་ཞེས་བྱའོ། །དེ་ནས་ཚེ་དང་ལྡན་པ་འོད་སྲུང་ཆེན་པོས། ཚེ་དང་ལྡན་པ་ཀུན་

[480A]༄༅། །དགའ་བོ་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཀུན་དགའ་བོ་ཁྱོད་ཀྱི་ལུང་དེ་སྙེད་གཅིག་གམ། ཚེ་དང་ལྡན་པ་འོད་སྲུང་ཆེན་པོ་དེ་སྙེད་ཅིག་ལགས་ཏེ་
འདི་ལས་ལྷག་པ་མེད་དོ། །ཞེས་སྨྲས་ནས་སེངྒེའི་ཁྲི་ལས་བབས་སོ། །དེ་ནས་ཚེ་དང་ལྡན་པ་འོད་སྲུང་ཆེན་པོས་སྨྲས་པ། ཚེ་དང་ལྡན་པ་དག་བཅོམ་ལྡན་འདས་ཀྱི་མདོ་སྡེ་ནི་མ་ལུས་པར་
བསྡུས་ཟིན་པས། ད་ནི་འདུལ་བ་བགྲོ་བར་བྱའོ། །དེ་བཞིན་དུ་བགྱིའོ་།དེ་ནས་ཡང་དེའི་ཚེ། ཚེ་དང་ལྡན་པ་ཉེ་བར་འཁོར་མཁས་པར་གྱུར་པ་འདུལ་བའི་གླེང་གཞི་དང། བྱུང་བ་ལ་
མཁས་སོ། །དེ་ནས་ཚེ་དང་ལྡན་པ་འོད་སྲུང་ཆེན་པོ་སེངྒེའི་ཁྲི་ལ་འདུག་སྟེ། སྨྲས་པ།ཚེ་དང་ལྡན་པ་དག་ཚེ་དང་ལྡན་པ་ཉེ་བར་འཁོར་ནི་མཁས་པ། འདུལ་བའི་གླེང་གཞི་དང། བྱུང་
བ་ལ་མཁས་ཏེ། བཅོམ་ལྡན་འདས་ཀྱིས་ཀྱང་འདུལ་བ་འཛིན་པའི་མཆོག་ཏུ་ལུང་བསྟན་ན། དེ་བས་ན་སྤྲོ་བར་བྱས་ནས་འདུལ་བ་སྡུད་པར་བསྐོའོ། །དེ་བཞིན་དུ་བགྱིའོ། །དེ་ནས་ཚེ་དང་
ལྡན་པ་འོད་སྲུང་ཆེན་པོས། ཚེ་དང་ལྡན་པ་ཉེ་བར་འཁོར་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཉེ་བར་འཁོར་ཁྱོད་ནི་སྒྲུབ་པ་ཡིན་ན། དེ་བཞིན་གཤེགས་པའི་འདུལ་བ་མ་ལུས་
པ་དག་བསྡུ་བར་སྤྲོའམ། སྤྲོའོ། །དེ་ནས་ཚེ་དང་ལྡན་པ་འོད་སྲུང་ཆེན་པོས་གསོལ་བ་དང་གཉིས་ཀྱི་ལས་བྱ་བར་བརྩམས་ཏེ། དགེ་འདུན་བཙུན་པ་རྣམས་གསན་དུ་གསོལ། ཚེ་

[480B] བཅོམ་ལྡན་འདས་ཀྱི་འདུལ་བ་མ་ལུས་པ་དག་བསྡུ་བར་བསྒྲུབ་ཅིང་སྤྲོན་[?]ཧེས་བྱ་བ་ནས། ཅང་མི་གསུང་བས་དེ་དེ་བཞིན་དུ་འཛིན་ཏོ། །ཞེས་བྱ་བའི་བར་སྔ་མ་
བཞིན་ནོ། །ཚེ་དང་ལྡན་པ་འོད་སྲུང་ཆེན་པོ་སེངྒེའི་ཁྲི་ལས་བབས་ནས། ཚེ་དང་ལྡན་པ་ཉེ་བར་འཁོར་སེངྒེའི་ཁྲི་ལ་འདུག་སྟེ། དེ་ནས་ཚེ་དང་ལྡན་པ་འོད་སྲུང་ཆེན་པོས། ཚེ་དང་ལྡན་པ་ཉེ་
བར་འཁོར་ལ་འདི་སྐད་ཅེས་སྨྲས་སོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ང་བརྒྱད་པ། ཚེ་དང་ལྡན་པ་ཉེ་བར་འཁོར། གང་དུ་བཅོམ་ལྡན་འདས་ཀྱི་དང་པོར་
བསླབ་པའི་གཞི་བཅས། དེས་གསལ་བར་སྨྲས་པ། ཡུལ་ཝཱ་ར་ཎཱ་སིར་རོ། །གང་གི་དོན་དུ་དགེ་སློང་ལྔའི་ཆེད་དུ་སྟེ། གང་གི་ཕྱིར་འདི་ལྟ་སྟེ། ཤམ་ཐབས་ཟླུམ་པོར་བགོ་བར་བྱའོ། །
ཞེས་བསླབ་པ་བཅའ་བ་མཛད་དོ། །དེ་ནས་དགྲ་བཅོམ་པ་ལྔ་བརྒྱར་གཅིག་གིས་མ་ཚང་བ་རྣམས། རབ་ཀྱི་མཐར་ཕྱིན་པའི་བསམ་གཏན་བཞི་ལ་སྙོམས་པར་ཞུགས་ནས། སྨོན་པའི་ཤེས་
པས་བལྟས་ན། ཞེས་བྱ་བ་ནས། ཚེ་དང་ལྡན་པ་འོད་སྲུང་ཆེན་པོས་འདི་སྙམ་དུ་བསམས་ཏེ། ཞེས་བྱ་བའི་བར་སྔ་མ་བཞིན་ཏེ་བཅོམ་ལྡན་འདས་ཀྱི་བསླབ་བའི་གཞི་དང་པོ་དེ་ལྟར་ཡང་
དག་པར་བསྡུས་ན། ཚངས་པ་མཚུངས་པར་སྤྱོད་པ་གང་གིས་ཀྱང་མ་བཟློག་ཅིང་གཤེ་བར་མ་གྱུར་ཏེ། དེ་ལྟ་བས་ན་འདི་ནི་ཆོས་སོ་།འདི་ནི་འདུལ་བའོ། །འདི་ནི་སྟོན་པས་བསྟན་པའོ། །སྙམ་

[481A]༄༅། །དུ་རིག་ནས། ཚེ་དང་ལྡན་པ་ཉེ་བར་འཁོར་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཉེ་བར་འཁོར། གང་དུ་བཅོམ་ལྡན་འདས་ཀྱིས་བསླབ་པའི་གཞི་གཉིས་
པ་བཅས་པ་གསུངས་ཤིག་དེས་གསལ་བར་སྨྲས་པ། ཡུལ་ཝཱ་ར་ཎཱ་སིར་རོ། །གང་གི་ཆེད་དུ་དགེ་སློང་ལྔ་པོའི་དོན་དུ་སྟེ། གང་གི་ཚེ་འདི་ལྟར་དེ་ཆོས་གོས་ཟླུམ་པོར་བགོ་བར་བྱའོ། །ཞེས་
བསླབ་པ་བཅའ་བ་མཛད་དོ། །དེ་ནས་དགྲ་བཅོམ་པ་ལྔ་བརྒྱར་གཅིག་གིས་མ་ཚང་བ་རྣམས་རབ་ཀྱི་མཐར་ཕྱིན་པ། ཞེས་བྱ་བ་ནས་བསླབ་པའི་གཞི་གཉིས་པ་ཞེས་བྱ་བ་སྔ་མ་བཞིན་ཏེ་
ཚངས་པ་མཚུངས་པར་སྤྱོད་པ་གང་གིས་ཀྱང་མ་བཟློག་ཅིང་གཤེ་བར་མ་གྱུར་ཏེ། དེ་ལྟ་བས་ན་འདི་ནི་ཆོས་སོ། །འདི་ནི་འདུལ་བའོ་།འདི་ནི་སྟོན་པས་བསྟན་པའོ། །སྙམ་དུ་རིག་ནས། ཚེ་
དང་ལྡན་པ་ཉེ་བར་འཁོར་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་ཉེ་བར་འཁོར། གང་དུ་བཅོམ་ལྡན་འདས་ཀྱིས་བསླབ་པའི་གཞི་གསུམ་པ་བཅས་པ་གསུངས་ཤིག་དེས་གསལ་བར་
སྨྲས་པ། ཀ་ལན་ད་ཀའི་གྲོང་དུའོ། །གང་གི་ཆེད་དུ་ཀ་ལན་ད་ཀའི་བུ་བཟང་སྦྱིན་གྱི་ཆེད་དུ་སྟེ། གང་གི་ཕྱིར་འདི་ལྟར་ཡང་དགེ་སློང་གང་དགེ་སློང་རྣམས་དང་ལྷན་ཅིག་བསླབ་པ་མཚུངས་
ཤིང་མཉམ་པ་ལས། བསླབ་པ་མ་ཕུལ། བསླབ་པ་ཉམས་པར་མ་བྱས་པར་མི་ཚངས་པར་སྤྱོད་པ་འཁྲིག་པའི་ཆོས་བསྟེན་པས་ཐ་ན་བྱོལ་སོང་གི་སྐྱེ་གནས་སུ་སྐྱེས་པ་ལ་ཡང་རུང་སྟེ། དགེ་

[481B]།དེ་ནས་དགྲ་བཅོམ་པ་ལྔ་བརྒྱར་གཅིག་གིས་མ་ཚང་བ་རྣམས། རབ་ཀྱི་མཐར་ཕྱིན་པ་ཞེས་བྱ་བ་ནས། འདི་ནི་སྟོན་པས་བསྟན་
པའོ། །ཞེས་བྱ་བའི་བར་སྔ་མ་བཞིན་ནོ། །བཅོམ་ལྡན་འདས་ཀྱིས་བསླབ་པའི་གཞི་ལྷག་མ་གྲོང་དང། གྲོང་ཁྱེར་དང། ཡུལ་འཁོར་དང། རྒྱལ་པོའི་ཕོ་བྲང་འཁོར་དང་དང་གང་དུ་བཤད་
པ་དེ་དང་དེ་དགེ་སློང་རྣམས་ལ། ཚེ་དང་ལྡན་པ་ཉེ་བར་འཁོར་གྱིས་བཟླས་ནས། དགྲ་བཅོམ་པ་ལྔ་བརྒྱར་གཅིག་གིས་མ་ཚང་བས་གཞུང་དུ་བྱས་སོ། །འདི་དག་ནི་ཕས་ཕམ་པ་རྣམས་སོ། །
འདི་དག་ནི་དགེ་འདུན་ལྷག་མ་རྣམས་སོ། །འདི་དག་ནི་མ་ངེས་པའི་ཆོས་གཉིས་དང། སྤང་བའི་ལྟུང་བྱེད་ཀྱི་ཆོས་སུམ་ཅུ་དང་ལྟུང་བྱེད་དགུ་བཅུའི་ཆོས་དང། སོ་སོར་བཤགས་པར་བྱ་བ་བཞིའི་
ཆོས་དང། བསླབ་པ་མང་པོའི་ཆོས་དང། རྩོད་པ་ཞི་བར་བྱ་བའི་ཆོས་བདུན་དང། འདི་ནི་བཅས་པའོ། །འདི་ནི་རྗེས་སུ་བཅས་པའོ་།འདི་ནི་སོ་སོར་སྤང་བའོ། །འདི་ནི་གནང་བའོ། །རབ་ཏུ་བྱུང་ནས་བསྙེན་པར་རྫོགས་
པ་ནི་འདི་ལྟར་བྱའོ། །གསོལ་བ་དང་ལས་ནི་འདི་ལྟར་བྱའོ། །གསོལ་པ་དང་གཉིས་དང། གསོལ་བ་དང་བཞིའི་ལས་ནི་འདི་ལྟར་བྱའོ་།འདི་འདྲ་བ་ནི་རབ་ཏུ་དབྱུང་ངོ། །འདི་འདྲ་བ་ནི་རབ་
ཏུ་མི་དབྱུང་ངོ། །གསོ་སྦྱོང་ནི་འདི་ལྟར་བྱའོ། །དགག་དབྱེ་ནི་འདི་ལྟར་བྱ་སྟེ། ཚུལ་འདི་འདྲ་བ་ནས་ཕྲ་མོ་ནི་འདི། གླེང་གཞི་ནི་འདི། མོས་པ་ནི་འདིའོ། །ཞེས་དེ་དེ་བཞིན་དུ་འདུལ་བ་ཡང་དག་

[482A]༄༅། །པར་བསྡུས་ནས། ཚེ་དང་ལྡན་པ་ཉེ་བར་འཁོར་སེངྒེའི་ཁྲི་ལས་བབས་སོ། །དེ་ནས་ཚེ་དང་ལྡན་པ་འོད་སྲུང་ཆེན་པོས། མ་འོངས་པའི་དུས་ན་མི་རྣམས་ཤེས་རབ་
ཞན་པ་ཡི་གེ་ཙམ་གྱིས་རྗེས་སུ་འབྲང་ལ། ཟབ་མོའི་དོན་ལ་མོས་པར་གྱུར་པ་དེ་རྣམས་ལ། མ་ལ་བདག་ཁོ་ནས་མདོ་སྡེ་དང་འདུལ་བའི་དོན་སྲུང་བར་གསུངས་པ་མ་མོ་བཤད་པར་བྱའོ། །སྙམ་
དུ་བསམས་ནས། དོན་དུ་གཉེར་བའི་གསོལ་བ་དང་གཉིས་ཀྱི་ལས་བྱས་ཏེ། སེངྒེའི་ཁྲི་ལ་འདུག་ནས་དགེ་སློང་རྣམས་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་དག་མ་མོ་ལྟ་བུ་མ་མོ་ལྟ་བུ་
ཞེས་བྱ་བ་དེ་བདག་ཁོ་ནས་སྨྲ་བར་བྱ་སྟེ། མ་མོ་ལྟ་བུ་ནི་ཤེས་བྱའི་མཚན་ཉིད་རབ་ཏུ་གསལ་བར་བྱེད་པ་ཡིན་ཏེ། འདི་ལྟར་དྲན་པ་ཉེ་བར་གཞག་པ་བཞི་དང། ཡང་དག་པར་སྤོང་བ་བཞི་དང། རྫུ་
འཕྲུལ་གྱི་རྐང་པ་བཞི་དང། དབང་པོ་ལྔ་དང། སྟོབས་ལྔ་དང། བྱང་ཆུབ་ཀྱི་ཡན་ལག་བདུན་དང། འཕགས་པའི་ལམ་ཡན་ལག་བརྒྱད་དང། སོ་སོ་ཡང་དག་པར་རིག་པ་བཞི་དང་
དགེ་སྦྱོང་གི་འབྲས་བུ་བཞི་དང། ཆོས་ཀྱི་ཚིག་བཞི་དང། ཉོན་མོངས་པ་མེད་པ་དང། སྨོན་ནས་ཤེས་པ་དང། རབ་ཀྱི་མཐར་ཕྱིན་པ་དང། སྟོང་པ་ཉིད་སྟོང་པ་ཉིད་དང། མཚན་མ་མེད་
པ་ཉིད་མཚན་མ་མེད་པ་དང། འདྲེས་པ་བསྒོམས་པའི་བསམ་གཏན་དང། མངོན་པར་རྟོགས་པའི་མཐའ་ལས་བྱུང་བ་དང། ཀུན་རྫོབ་ཤེས་པ་དང། ཞི་གནས་དང། ལྷག་མཐོང་

[482B] ཆོས་ཀྱི་རྣམ་གྲངས་ཀྱི་ཕུང་པོ་ཡང་དག་པར་བསྡུས་པ་དང་བརྟགས་པ་སྟེ། འདི་དག་ནི་མ་མོ་ལྟ་བུ་ཞེས་བྱའོ། །དེ་ནས་དགྲ་བཅོམ་པ་ལྔ་བརྒྱར་གཅིག་གིས་མ་ཚང་བ་རྣམས་རབ་ཀྱི་
མཐར་ཕྱིན་པ་ཞེས་བྱ་བ་ནས། འདི་ནི་ཆོས་སོ། །འདི་ནི་འདུལ་བའོ། །འདི་ནི་སྟོན་པས་བསྟན་པའོ། །ཞེས་བྱ་བའི་བར་སྔ་མ་བཞིན་ནོ། །དེ་ནས་ས་བླའི་གནོད་སྦྱིན་དག་གིས་མདོ་སྡེ་དང་
འདུལ་བ་དང། ཆོས་མངོན་པ་དག་ཡང་དག་པར་བསྡུས་པ་ན་སྒྲ་ཕྱུང་སྟེ། དབྱངས་ཀྱིས་རབ་ཏུ་བསྒྲགས་པ། ཀྱེ་མ་འཕགས་པ་འོད་སྲུང་ལ་སོགས་པ་དགྲ་བཅོམ་པ་ལྔ་བརྒྱས་བདེ་བར་གཤེགས་
པའི་སྡེ་སྣོད་གསུམ་ཡང་དག་པར་བསྡུས་པས། ལྷ་རྣམས་ཀྱི་ལུས་ནི་མངོན་པར་འཕེལ་བར་གྱུར། ལྷ་མ་ཡིན་གྱི་ལུས་རྣམས་ནི་ཡོངས་སུ་འགྲིབ་པར་གྱུར་ཏོ། །ཞེས་སྨྲས་ཏེ། ས་བླའི་གནོད་
སྦྱིན་དག་གི་སྒྲ་བར་སྣང་ལ་རྒྱུ་བའི་གནོད་སྦྱིན་དག་གིས་ཐོས་ནས། རྒྱལ་ཆེ་ན་རིས་བཞི་དང། སུམ་ཅུ་རྩ་གསུམ་པའི་ལྷ་རྣམས་དང། དགའ་ལྡན་དང། འཕྲུལ་དགའ་དང། གཞན་འཕྲུལ་
དབང་བྱེད་ཀྱི་ལྷ་རྣམས་དང། ཚངས་རིས་ཀྱི་ལྷ་རྣམས་དང་ཚངས་པའི་མདུན་ན་འདོན་དང། ཚངས་པ་ཆེན་པོ་དང། འོད་ཆུང་དང། ཚད་མེད་འོད་དང། འོད་གསལ་བ་དང། དགེ་ཆུང་དང་
ཚང་མེད་དགེ་བ་དང། དགེ་རྒྱས་དང། སྤྲིན་མེད་དང། བསོད་ནམས་སྐྱེས་དང། འབྲས་བུ་ཆེ་དང། མི་ཆེ་བ་དང། མི་གདུང་བ་དང་ཤིན་ཏུ་མཐོང་བ་དང། གྱ་ནོམ་སྣང་བ་དག་གིས་སྐད་ཅིག་དེ་

[483A]༄༅། །དང། ཐང་ཅིག་དེ་དང། ཡུད་ཙམ་དེ་དང། སྐད་ཅིག་དང། ཐང་ཅིག་དང། ཡུད་ཙམ་དེ་ལ་འོག་མིན་གྱི་གནས་ཀྱི་བར་དུ་སྒྲ་བསྒྲགས་ཏེ། འོག་མིན་གྱི་ལྷ་རྣམས་
ཀྱིས་ཀྱང་སྒྲ་བསྒྲགས་པ་ནས། ལྷ་མ་ཡིན་གྱི་ལུས་ཡོངས་སུ་འགྲིབ་པར་གྱུར་ཏོ། །ཞེས་བྱ་བའི་བར་སྔ་མ་བཞིན་ཏེ། དགྲ་བཅོམ་པ་ལྔ་བརྒྱས་ཡང་དག་པར་བསྡུས་པས། ལྔ་བརྒྱས་ཡང་
དག་པར་བསྡུས་པ། ལྔ་བརྒྱས་ཡང་དག་པར་བསྡུས་པ་ཞེས་བྱ་བའི་མིང་དུ་གྱུར་ཏོ། །དེ་ནས་ཚེ་དང་ལྡན་པ་འོད་སྲུང་ཆེན་པོས་ཡང་དག་པར་བསྡུ་བ་བྱས་ནས་སྨྲས་པ། ཀྱེ་མ་སྟོབས་བཅུ་
མངའ་བའི་གསུང་ནི་ཚད་མེད་པ། །འགྲོ་ལ་ཕན་ཕྱིར་ཆོས་ཀྱི་བསྟན་བཅོས་འདི་བསྡུས་པས། །གང་ན་འཇིག་རྟེན་བློ་ངན་མུན་བྱེད་ཆུད་ཟོས་པ། །བློ་གྲོས་རབ་རིབ་བསལ་བས་སྒྲོན་མར་
ཡང་དག་ལྡན། །ཚེ་དང་ལྡན་པ་འོད་སྲུང་ཆེན་པོས་འདི་སྙམ་དུ་སྡེ་སྣོད་གསུམ་ཡང་དག་པར་བསྡུས་ཏེ། སྨོན་པའི་ཤེས་པས་བརྟགས་ནས་ཇི་ཙམ་བཞག་པས། བཅོམ་ལྡན་འདས་ཀྱིས་
བསྟན་པ་གནས་པར་འགྱུར་རོ། །ཞེས་ཇི་སྐད་གསུངས་པ་དག་ཀྱང་བདག་གིས་རྣམ་པ་ཐམས་ཅད་དུ་བྱས། བཅོམ་ལྡན་འདས་དེས་བཀའ་སྩལ་ཅིང། ལུང་བསྟན་པ་ཅི་ནུས་སུ་བྱས་
བཅོམ་ལྡན་འདས་ཆོས་ཉིད་ཆོས་ཀྱི་རྗེ་ལ་བདག་གིས་མཛའ་བོ་བཞིན་དུ་བྱས་ཤིང་བལྟས་ཏེ། བྱས་པ་གཟོ་བར་བྱས་ཤིང་ཕྱིར་ཕན་གདགས་པ་ཡང་ཅུང་ཟད་ཙམ་བྱས་པས། འཇིག་རྟེན་གྱི་

[483B]གིས་ནུས་ཏེ། ཆོས་དང་ལྡན་པ་ལ་ཚངས་པར་སྤྱོད་པ་ནི་ཀུན་ཏུ་སྤྱད། འཇིག་རྟེན་རྣམས་ལ་ནི་ཕན་བཏགས་ཏེ། ཡུན་རིང་པོ་
ནས་བླ་མས་བསྐོས་པས། ཕུང་པོའི་ཁུར་དང། ལུས་རྣག་ཅན་འདིས་ཡོངས་སུ་སྐྱོབས། བདག་ནི་ཡོངས་སུ་མྱ་ངན་ལས་འདའ་བའི་དུས་ལ་བབ་སྟེ། འགྲོ་བར་བྱའོ། །སྙམ་དུ་བསམས་ནས་སྨྲས་
པ༑ བདག་གིས་ཐུབ་པའི་མདོ་སྡེ་ནི། །ཡང་དག་བསྡུས་ནས་ཆོས་ལམ་བཞག་གཅིག་ནས་གཅིག་ཏུ་ཡུན་རིང་བར། །སྟོན་པའི་གསུང་རབ་འདི་གནས་འགྱུར། །ངོ་ཚ་མེད་རྣམས་
ཆད་པས་བཅད། །ངོ་ཚ་བྱེད་ནི་ཡོངས་སུ་བཟུང། །བདག་གིས་ཕན་དང་དགེ་བྱས་པས། །བདག་ནི་མྱ་ངན་འདས་དུས་བབ། །དེ་ནས་ཚེ་དང་ལྡན་པ་འོད་སྲུང་ཆེན་པོ། ཚེ་དང་ལྡན་པ་ཀུན་དགའ་
བོའི་དྲུང་དུ་ཉེ་བར་འོངས་ནས། ཚེ་དང་ལྡན་པ་ཀུན་དགའ་བོ་ཤེས་པར་གྱིས་ཤིག་བཅོམ་ལྡན་འདས་ཀྱིས་བདག་ལ་བསྟན་པ་ལག་ཏུ་གཏད་དེ། ཡོངས་སུ་མྱ་ངན་ལས་འདས་སོ། །ད་
ནི་བདག་ཀྱང་ཡོངས་སུ་མྱ་ངན་ལས་འདའ་བས། བསྟན་པ་ཁྱོད་ཀྱིས་ཡོངས་སུ་སྐྱོངས་ཤིག་དང། རྒྱལ་པོའི་ཁབ་ཏུ་དེད་དཔོན་གཞན་གྱི་བུ་ཞིག་སྐྱེ་བར་འགྱུར་ཏེ། དེ་ཤ་ནའི་གོས་ཀྱིས་
གཡོགས་པས། དེའི་མིང་ཤ་ནའི་གོས་ཅན་ཞེས་འདོགས་སོ། །དེས་རྒྱ་མཚོ་ཆེན་པོ་བརྒལ་ནས་སླར་འོངས་ཏེ། བཅོམ་ལྡན་འདས་ཀྱིས་བསྟན་པ་ལ་ལོ་ལྔའི་དུས་སྟོན་བྱེད་པར་འགྱུར་

[484A]༄༅། །བས། དེ་རབ་ཏུ་ཕྱུང་ལ་དེ་ལ་བསྟན་པ་ཡོངས་སུ་གཏོད་ཅིག་ཅེས་སྨྲས་སོ། །དེ་ནས་ཚེ་དང་ལྡན་པ་འོད་སྲུང་ཆེན་པོས་འདི་སྙམ་དུ། མལ་བདག་གིས་
བཅོམ་ལྡན་འདས་ཐུགས་རྗེ་ཆེན་པོས་དཀའ་བ་མཛད་པ། དགེ་བའི་བཤེས་གཉེན་ཡོན་ཏན་མཐའ་ཡས་པས་ཡོངས་སུ་བསྒོས་བ་དེའི་སྐུ་གདུང་ཤ་རི་རམ་གང་དང་གང་ན་བར་མཆོད་
ལ༑ རབ་ཏུ་ཞི་བར་འགྲོའོ། །སྙམ་དུ་བསམས་སོ། །དེ་ནས་མཆོད་རྟེན་ཆེན་པོ་བཞིའི་དྲུང་དུ་སོང་ནས། སྐུ་གདུང་གི་མཆོད་རྟེན་བརྒྱད་ལ་བསྙེན་བཀུར་གྱིས་རབ་ཏུ་མཆོད་ནས་ཀླུའི་
གནས་སུ་སོང་སྟེ། བཅོམ་ལྡན་འདས་ཀྱི་མཆེ་བ་ལ་མཆོད་ནས། ནམ་མཁའ་ལ་གྱེན་དུ་འཕགས་ཏེ་སུམ་ཅུ་རྩ་གསུམ་གྱི་གནས་སུ་ཕྱིན་ཏོ་།དེ་བརྒྱ་བྱིན་ལྷའི་དབང་པོ་དང། ལྷ་གཞན་
དག་མངོན་པར་དགའ་ནས་མཆོད་པ་བྱས་ཏེ། ཅིའི་སླད་དུ་གཤེགས་བཞེད་པ་མཆིས་ན་བཀའ་སྩོལ་ཅིག་ཅེས་སྨྲས་སོ། །ཀོའུ་ཤི་ཀ་ཁོ་བོ་ནི་བཅོམ་ལྡན་འདས་ཀྱིས་མཆེ་བ་ལ་
སོགས་པ་མཚན་མ་རྣམས་ཐ་མར་མཆོད་པར་འདོད་དེ་འོངས་སོ། །དེ་ནས་བརྒྱ་བྱིན་ལྷའི་དབང་པོ་དང། ལྷ་གཞན་དག་གིས་ཐ་མ་ཞེས་ཐོས་པས་ཡིད་མི་དགའ་བར་གྱུར་ཏེ། ཞེས་
བསྐྱེད་ནས་ཅུང་ཟད་ཀྱང་མི་སྨྲ་བར་དེ་དག་གིས་དེ་ཕྱུང་བ་དང། དེ་ནས་གནས་བརྟན་འོད་སྲུང་ཆེན་པོས། མཆེ་བ་དེ་ལག་པ་ས་བཟུང་ནས་མིག་མི་འཛུམ་པར་བལྟས་ཏེ་སྤྱི་བོ་ལ་བཞག་

[484B] མེ་ཏོག་མན་ད་ར་དང། ཀུ་ཤེ་ཤ་ཡ་དང། ཙནྡན་སྦྲུལ་གྱི་སྙིང་པོའི་ཕྱེ་མས་རབ་ཏུ་གཏོར་ནས། བརྒྱ་བྱིན་ལ་སོགས་པ་ལྷ་བརྒྱ་སྟོང་མང་པོ་རྣམས་ལ་བག་ཡོད་པར་བྱོས་ཤིག་།ཅེས་
མདོར་བསྡུས་ཏེ་ཆོས་བཤད་པ་བྱས་ནས། རི་རབ་ཀྱི་སྟེང་ནས་མི་སྣང་བར་གྱུར་ཏེ་རྒྱལ་པོའི་ཁབ་ཏུ་ཕྱིན་པ་དང། དེས་འདི་སྙམ་དུ་བདག་ཡོངས་སུ་མྱ་ངན་ལས་འདའ་བའི་དུས་ཀྱི་ཚེ། རྒྱལ་པོ་མ་
སྐྱེས་དགྲ་ལ་སྦྲན་པར་བྱའོ། །སྙམ་ནས། དེ་རྒྱལ་པོའི་ཕོ་བྲང་དུ་སོང་སྟེ། ཆབ་སྒོ་བའི་མི་ལ་འདི་སྐད་ཅེས་ཀྭའི་སྐྱེས་བུ་ཁྱོད་སོང་ལ། རྒྱལ་པོ་མ་སྐྱེས་དགྲ་ལ་འོད་སྲུང་ནི་སྒོ་ན་སྡོད་དེ། ལྷ་བལྟ་
བར་འཚལ་གྱི་མཁྱེན་པར་མཛོད་ཅིག་ཅེས་སྨྲས་སོ། །དེ་ནང་དུ་ཞུགས་པ་དང། ཇི་ཙམ་རྒྱལ་པོ་ཉལ་ཏེ་ཆ་བ་སྒོ་བས་སྨྲས་པ་འཕགས་པ་ལྷ་ནི་གཟིམས་སོ། །གནས་བརྟན་གྱིས་སྨྲས་པ། སོང་
ལ་སློངས་ཞིག་ཆབ་སྒོ་བས་སྨྲས་པ། འཕགས་པ་རྒྱལ་པོ་ནི་གཏུམ་བ་ཞིག་བས་ཆད་པས་གཅོད་དུ་མཆིའོ། །འོ་ན་ནམ་གཉིད་སད་པར་གྱུར་པའི་ཚེ་འོད་སྲུང་ནི་ཡོངས་སུ་མྱ་ངན་ལས་འདའ་
བར་སྦྲོན་ཏོ། །ཞེས་སྨྲོས་ཤིག་ཇི་ཙམ་ན་ཚེ་དང་ལྡན་པ་འོད་སྲུང་ཆེན་པོ་ལྷོ་ཕྱོགས་ཀྱི་རི་བོ་བྱ་གག་རྐང་གི་རི་ལ་འཛེགས་ཏེ། རི་གསུམ་གྱི་དབུས་སུ་རྩྭ་གདིང་བ་བྱས་ནས་བསམས་པ་
མ་ལ་བདག་ལ་བཅོམ་ལྡན་འདས་ཀྱིས་ཕྱག་དར་ཁྲོད་པ་བྱིན་པ་འདི་ལུས་ལ་བགོས་ལ། བྱམས་པའི་གསུང་རབ་རྒྱས་ཀྱི་བར་དུ་བྱིན་གྱིས་བརླབས་ཏེ། གང་བཅོམ་ལྡན་འདས་ཀྱིས་སློབ་མའི་

[485A]༄༅། །ཚོགས་སེམས་ཅན་གྱི་མཆོག་དེ་དང་ཀུན་ཏུ་སྐྱོ་བར་བྱས་ལ། ཇི་ཙམ་ཏིང་ངེ་འཛིན་དེ་ལྟ་བུ་བསྐྱེད་དེ། བདག་གི་ལུས་འདི་རིགས་གསུམ་གྱིས་གཡོགས་པའི་
ཁང་པའི་ནང་འདིར་འདུག་ལ། བྱམས་པའི་བསྟན་པ་རྒྱས་ཀྱི་བར་དུ་མ་ཉམས་པར་བྱས་ཏེ། གང་གི་ཚེ་རྒྱལ་པོ་མ་སྐྱེས་དགྲ་འོངས་ན་སྒོ་བྱེ་བར་གྱུར་ཏེ། གལ་ཏེ་དེས་བདག་གི་ལུས་
མ་མཐོང་ན། ཁྲག་དྲོན་མོར་སྐྱུགས་ནས་དུས་བྱེད་པའི་གནས་སུ་འགྱུར་བར་རིག་ཅིང། ཇི་ཙམ་ན་ཚེའི་འདུ་བྱེད་ཀྱང་སྤངས། ཚེའི་འདུ་བྱེད་སྤངས་མ་ཐག་ཏུ་ས་ཡང་རྣམ་པ་དྲུག་
ཏུ་གཡོས། སྐར་མདའ་ཡང་ལྷུང། ཕྱོགས་ཀྱང་ཚིག་བར་སྣང་ལ་ལྷ་དག་རྔ་ཡང་རྡུང་བར་འགྱུར་རོ། །སྙམ་མོ། །དེ་ནས་ཚེ་དང་ལྡན་པ་འོད་སྲུང་ཆེན་པོས། སྦར་བ་དང། བསྲེག་
པ་དང། གློག་དབྱུང་བ་དང། ཆོ་འཕྲུལ་ཆེན་པོ་རྣམ་པ་སྣ་ཚོགས་བྱས་ནས། རང་གི་ལུས་བྱིན་གྱིས་བརླབས་ནས་གློ་གཡས་པས་ཕབ་སྟེ། རྐང་པའི་སྟེང་དུ་རྐང་པ་བཞག་ནས་
ཉལ་ཏེ། ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདས་སོ། །དེ་ནས་བརྒྱ་བྱིན་དང། ཚངས་པ་ལ་སོགས་པ་རྣམས་འདི་སྙམ་དུ་ཅིའི་ཕྱིར་
བདག་ཅག་གི་ས་འདི་གཡོས་པར་གྱུར། ཅེས་བསམས་པ་དང། ཇི་ཙམ་ན་ཚེ་དང་ལྡན་པ་འོད་སྲུང་ཆེན་པོ་ཡོངས་སུ་མྱ་ངན་ལས་འདས་པ་ཤེས་ནས། ཡང་བརྒྱ་བྱིན་དང། ཚངས་པ་

[485B] ལྷ་བརྒྱ་སྟོང་དུ་མས་མེ་ཏོག་ཨུཏྤ་ལ་དང། པདྨ་དང། པུཎྜ་རི་ཀ་ལ་སོགས་པ་དང། ཙནྡན་ས་མཆོག་དང། ཨ་ཀ་རུའི་ཕྱེ་མ་ཐོགས་ཏེ། ཚེ་དང་ལྡན་པ་འོད་སྲུང་
ཆེན་པོའི་སྐུ་གདུང་ག་ལ་བ་དེར་སོང་སྟེ་ཕྱིན་ནས། གནས་བརྟན་གྱི་སྐུ་ལ་མེ་ཏོག་ཨུཏྤ་ལ་དང། པདྨ་དང། ཀུ་མུད་དང། པདྨ་དཀར་པོ་བཟང་པོ་དག་དང། ཙནྡན་ས་མཆོག་དང། ཨ་ཀ་རུའི་
ཕྱེ་མ་དག་གིས་མཆོད་ཅིང་གཏོར་ནས། རི་གསུམ་སྦྱར་ནས་བཀབ་བོ་།དེ་ནས་ལྷ་རྣམས་གནས་བརྟན་དང་བྲལ་བས་མྱ་ངན་སྐྱེས་ཏེ། ད་ལྟར་བདག་ཅག་བཅོམ་ལྡན་འདས་དང་བྲལ་བའི་མྱ་
ངན་སྐྱེས་པ་ཡང་མ་བྱང་བར་འདིར་ཤིང་ནྱ་གྲོ་དཧའི་ཕུག་འདི་ན་གནས་པའི་ལྷ་རྣམས་དགེ་བའི་ཆོས་ཀྱི་བར་ཆད་ཀྱང་བྱུང་བར་གྱུར། ཡུལ་མ་ག་དཧའི་རྒྱལ་པོའི་ཡུལ་ཡང་སྟོང་ནས་སྣང་བ་མེད་
པར་གྱུར། ད་ནི་བཀྲེན་པ་དང། དབུལ་པོ་དང། མགོན་མེད་པའི་སྲང་དུ་བྱམས་ཤིང་ཕན་འདོགས་པའི་མགོན་ཡང་མེད། སྐྱེ་བོ་རྣམས་དགེ་བས་དབུལ་པོར་གྱུར་ཏེ། ད་ནི་བཅོམ་ལྡན་འདས་
གཉིས་ཁོ་ན་ཡོངས་སུ་མྱ་ངན་ལས་འདས་སོ། །སྙམ་དུ་སེམས་ཏེ། ད་ནི་དམ་པའི་ཆོས་ཀྱི་རིའི་རྩེ་མོ་ཡང་ལྷུང། ད་ནི་དམ་པའི་ཆོས་ཀྱི་གྲུ་ཡང་རབ་ཏུ་གཡོས། ད་ནི་དམ་པའི་ཆོས་ཀྱི་སྣང་བ་ཡང་
ནུབ། ད་ནི་དམ་པའི་ཆོས་ཀྱི་རྒྱ་མཚོ་ཡང་འཁྲུགས། ད་ནི་སྟོན་པ་ཕན་འདོགས་པ་མི་སྣང་བར་གྱུར་པས། བདུད་དག་ཀྱང་དགའ་བར་གྱུར་ཏེ། ཞེས་བྱ་བ་ལ་སོགས་པ་སྨྲེ་སྔགས་རྣམ་པ་མང་

[486A]༄༅། །པོ་བཏོན་ནས། ཕྱག་བྱས་ཏེ་མི་སྣང་བར་གྱུར་ཏོ། །ཇི་ཙམ་ན་རྒྱལ་པོ་མ་སྐྱེས་དགྲའི་རྨི་ལམ་དུ་རྒྱལ་རིགས་ཀྱི་ཞང་པོའི་རྒྱུད་ཆད་པར་མཐོང་ངོ། །མཐོང་ནས་
ཀྱང་སྐྲག་ནས་སད་པ་དང། སྒོ་སྲུང་གིས་གནས་བརྟན་འོད་སྲུང་ཆེན་པོ་ནི་ཡོངས་སུ་མྱ་ངན་ལས་འདའ་བར་སྦྲོན་ཏོ། །ཞེས་སྨྲས་པ་ཐོས་སོ། །ཐོས་ནས་རྒྱལ་པོ་བརྒྱལ་ཏེས་ལ་འགྱེལ་
བ་དང། ཇི་ཙམ་ན་ཆུས་གཏོར་ནས་བསླང་སྟེ། འོད་མའི་ཚལ་དུ་སོང་ནས། ཚེ་དང་ལྡན་པ་ཀུན་དགའ་བོའི་རྐང་པ་ལ་ལུས་ཐམས་ཅད་ཀྱིས་གཏུགས་ནས་དུས་ཏེ། བདག་གིས་དེ་རིང་
གནས་བརྟན་འོད་སྲུང་ཆེན་པོ་ཡོངས་སུ་མྱ་ངན་ལས་འདས་པར་ཐོས་སོ། །ཞེས་སྨྲས་པ་དང། ཇི་ཙམ་ན་ཚེ་དང་ལྡན་པ་ཀུན་དགའ་བོས། རྒྱལ་པོ་མ་སྐྱེས་དགྲ་ཁྲིད་ནས་རི་བྱ་གག་རྐང་ལ་
འཛེགས་པ་དང། ཇི་ཙམ་ན་གནོད་སྦྱིན་དག་གིས་རི་ཕྱེ་བ་དང་རྒྱལ་པོ་མ་སྐྱེས་དགྲས། དེའི་སྐུ་མེ་ཏོག་མན་ད་ར་བ་དང། ཀུ་ཤེ་ཤ་ཡ་དང། ཙནྡན་ས་མཆོག་གི་ཕྱེ་མས་གཡོགས་པ་
མཐོང་ངོ། །མཐོང་ནས་ལག་པ་བསྒྲེང་སྟེ། ཤིང་དྲུང་པ་ནས་བཅད་པ་བཞིན་དུ་དེའི་རྐང་པ་ལ་ལུས་ཐམས་ཅད་ཀྱིས་གཏུགས་ནས་ལངས་ཏེ། བསྲེག་ཅིང་བསམ་པར་བརྩམས་པ་དང་
གནས་བརྟན་ཀུན་དགའ་བོས་སྨྲས་པ། རྒྱལ་པོ་ཆེན་པོ་ཅི་ཞིག་རྩོམ་རྒྱལ་པོས་སྨྲས་པ། གནས་བརྟན་གྱི་སྐུ་ཞུགས་ལ་བཞེན་པར་བགྱིའོ་།གནས་བརྟན་གྱིས་སྨྲས་པ། རྒྱལ་པོ་

[486B]གྱིས་བརླབས་པ་ཡིན་ཏེ། བྱང་ཆུབ་སེམས་དཔའ་བྱམས་པ་ཉན་ཐོས་བྱེ་བ་ཕྲག་དྲུག་ཅུ་རྩ་དགུས་བསྐོར་བ་ཕྱོགས་འདིར་བྱོན་
ནས། གནས་བརྟན་འོད་སྲུང་ཆེན་པོའི་ལུས་འདི་བཟུང་སྟེ། འདི་ནི་འོད་སྲུང་ཞེས་བྱ་བ་བཅོམ་ལྡན་འདས་ཤཱཀྱ་ཐུབ་པ་དེའི་ཉན་ཐོས་འདོད་པ་ཆུང་བ། ཆོག་ཤེས་པ་སྦྱངས་པའི་ཡོན་ཏན་
འཆང་བའི་མཆོག་ཏུ་གྱུར་ནས། དེས་བཅོམ་ལྡན་འདས་ཤཱཀྱ་ཐུབ་པ་དེའི་དམ་པའི་ཆོས་ཀྱི་ཚུལ་ཡང་དག་པར་བསྡུས་སོ། །ཞེས་ཉན་ཐོས་རྣམས་ལ་བསྟན་པ་དང། ཇི་ཙམ་ན་དེ་དག་འདི་
སྙམ་དུ་དེའི་དུས་ཀྱི་མི་རྣམས་ནི་ལུས་ཆུང་བར་གྱུར་ཏེ། ངེས་པར་བཅོམ་ལྡན་འདས་ཤཱཀྱ་ཐུབ་པའི་སྐུ་ནི་ཆེན་པོར་གྱུར་པ་ཞིག་ཡིན་ནོ། །སྙམ་མོ། །དེ་ནས་བཅོམ་ལྡན་འདས་དེས་དེའི་ལུས་
ལས་སྣམ་སྦྱར་བླངས་ནས། འདི་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་ཤཱཀྱ་ཐུབ་པ་དེའི་སྣམ་སྦྱར་ཡིན་ནོ་།ཞེས་ཉན་ཐོས་རྣམས་ལ་བསྟན་པ་དང། དེ་དག་གིས་དེ་ཐོས་
ནས། དེ་ཉིད་ཀྱིས་དགེ་སྦྱོང་བྱེ་བ་དྲུག་ཅུ་རྩ་དགུས་སྦྱངས་པའི་ཡོན་ཏན་ཡང་དག་པར་བླངས་ནས་ཅི་ནུས་ཀྱི་བྱས་ཤིང་བསྒྲུབས་ནས། དགྲ་བཅོམ་པ་མངོན་སུམ་དུ་བྱེད་པར་དེས་བྱིན་གྱིས་
བརླབས་པས་ལུས་འདི་མེ་ལ་བསྲེག་པར་མི་ནུས་མོད་ཀྱི། འོན་ཀྱང་འདིའི་སྟེང་དུ་མཆོད་རྟེན་བརྩིག་པར་བྱའོ། །ཇི་ཙམ་ན་རྒྱལ་པོ་སྒོར་བྱུང་བ་དང། རི་འབྱར་ཅིང་དེའི་ལུས་བཀབ་པར་གྱུར་

[487A]༄༅། །ཏོ། །དེའི་འོག་ཏུ་རྒྱལ་པོས་སྟེང་དུ་མཆོད་རྟེན་བརྩིགས་ནས་མཆོད་པ་ཡང་བྱས་སོ། །དེ་ནས་རྒྱལ་པོ་མ་སྐྱེས་དགྲས། ཚེ་དང་ལྡན་པ་ཀུན་དགའ་བོའི་རྐང་པ་
ལ་གཏུགས་ནས་སྨྲས་པ། གནས་བརྟན་བདག་གིས་བཅོམ་ལྡན་འདས་ཡོངས་སུ་མྱ་ངན་ལས་འདས་པ་ཡང་མ་མཐོང། གནས་བརྟན་འོད་སྲུང་ཆེན་པོ་ཡང་མ་མཐོང་སྟེ། འདི་ལྟར་
གནས་བརྟན་ཡོངས་སུ་མྱ་ངན་ལས་འདའ་བ་བལྟ་བར་བགྱིའོ། །དེ་བཞིན་དུ་བགྱིའོ། །ཞེས་གནས་བརྟན་གྱིས་ཁས་བླངས་སོ། །ཇི་ཙམ་ན་ཤ་ནའི་གོས་ཅན་རྒྱ་མཚོ་ཆེན་པོ་ནས་
བདེ་ཞིང་ལེགས་པར་འོངས་ཏེ། དེས་ནོར་རྣམས་གཏེར་དུ་སྦས་ཏེ། འོད་མའི་ཚལ་དུ་འོངས་པ་དང། ཚེ་དང་ལྡན་པ་ཀུན་དགའ་བོ་དྲི་གཙང་ཁང་གི་སྒོ་ན་འཆག་པ་ལ་ཕྱག་བྱས་ནས་
བཙུན་པ་མཁྱེན་པར་མཛོད་ཅིག་བདག་ནི་ལོ་ལྔའི་དུས་སྟོན་བགྱིད་དེ། བདག་གིས་རྒྱ་མཚོ་ཆེན་པོ་བརྒལ་ནས། བདེ་ཞིང་ལེགས་པར་མཆིས་ཏེ། དེ་བས་ན་སངས་རྒྱས་ལ་སོགས་
པ་དགེ་སློང་གི་དགེ་འདུན་རྣམས་ལ་ལོ་ལྔའི་དུས་སྟོན་བགྱི་བར་འཚལ་ན། བཅོམ་ལྡན་འདས་གང་ན་བཞུགས། གནས་བརྟན་གྱིས་བུ་བཅོམ་ལྡན་འདས་ཡོངས་སུ་མྱ་ངན་ལས་
འདས་སོ། །ཞེས་སྨྲས་པ་ཤ་ནའི་གོས་ཅན་གྱིས་ཐོས་ནས་བརྒྱལ་ཏེ་ས་ལ་འགྱེལ་ཏོ། །ཇི་ཙམ་ན་ཆུས་གཏོར་ནས་བསླང་བ་དང། དེས་སེམས་ཀྱི་འདུ་ཤེས་སླར་རྙེད་ནས་སྨྲས་པ་

[487B]འདས་ཏེ། མོའུ་དགལ་གྱི་བུ་ཆེན་པོ་དང། འོད་སྲུང་ཆེན་པོ་ཡང་དེ་བཞིན་ནོ། །དེ་ཤིན་ཏུ་མི་དགའ་བ་སྐྱེས་ནས། དད་པས་
ལོ་ལྔའི་དུས་སྟོན་བྱས་ཏེ་མཇུག་ཏུ་ཕྱིན་པ་དང། གནས་བརྟན་གྱིས་བུ་ཁྱོད་ཀྱིས་བཅོམ་ལྡན་འདས་ཀྱིས་བསྟན་པ་ལ་ཟབ་ཟིང་གི་བསྡུ་བ་ནི་བྱས་ཟིན་ན། ད་ནི་ཆོས་ཀྱི་བསྡུ་བ་བྱོས་ཤིག་
ཅེས་སྨྲས་པ་དང། ཤ་ནའི་གོས་ཅན་གྱིས་གནས་བརྟན་ཅི་ཞིག་བཀའ་སྩལ། ཇི་ཙམ་ན་གནས་བརྟན་ཀུན་དགའ་བོས། བུ་བཅོམ་ལྡན་འདས་ཀྱི་བསྟན་པ་ལ་རབ་ཏུ་བྱུང་ཞིག་ཅེས་སྨྲས་
པ་དང། དེས་དེ་བཞིན་དུ་བགྱིའོ། །ཞེས་སྨྲས་ནས། ཇི་ཙམ་ན་ཚེ་དང་ལྡན་པ་ཀུན་དགའ་བོས་རབ་ཏུ་ཕྱུང་སྟེ། གསོལ་བ་དང་བཞིའི་ལས་ཀྱིས་བསྙེན་པར་རྫོགས་པ་ཟིན་པར་བྱས་ནས། ཇི་སྲིད་
འཚོའི་བར་དུ་ཤ་ནའི་གོས་གྱོན་ཞིང་འཆང་བར་ཡང་དག་པར་ལེན་དུ་བཅུག་གོ་དེ་ཐོས་པ་འཛིན་པ་ཞིག་སྟེ། ཇི་ཙམ་ན་བཅོམ་ལྡན་འདས་ལས་དགེ་སློང་སྡེ་གཉིས་དང། ཚེ་དང་ལྡན་པ་
ཀུན་དགའ་བོས་ཐོས་ཤིང་བཟུང་བ་ཐམས་ཅད་ཚེ་དང་ལྡན་པ་ཤ་ནའི་གོས་ཅན་གྱིས་ཀྱང་བཟུང་སྟེ། རིག་པ་གསུམ་དང། སྡེ་སྣོད་གསུམ་རྒྱས་པར་བྱས་སོ། །ཇི་ཙམ་ན་གནས་བརྟན་ཀུན་
དགའ་བོ་འོད་མའི་ཚལ་ན་འདུག་པ་དང། དགེ་སློང་ཞིག་གིས་ཚིགས་སུ་བཅད་དེ་སྨྲས་པ། གང་ན་ལོ་བརྒྱ་འཚོ་བ་ནི། །ངེས་པར་ཆུ་ལ་བྱ་གར་བཞིན། །ཆུ་ལ་བྱ་གར་མཐོང་བ་ལྟར། །

[488A]༄༅། །བདག་ཉིད་གཅིག་པུའི་འཚོ་བ་དགེ་ཇི་ཙམ་ན་ཚེ་དང་ལྡན་པ་ཀུན་དགའ་བོས་དེ་སྐད་ཐོས་ནས། དེ་ག་ལ་བར་སོང་སྟེ་སྨྲས་པ། བུ་བཅོམ་ལྡན་འདས་
ཀྱིས་ནི་དེ་སྐད་མ་གསུངས་མོད་ཀྱི། འོན་ཀྱང། གང་ན་ལོ་བརྒྱ་འཚོ་བ་ནི། །ངེས་པར་སྐྱེ་དང་འཇིག་པ་ཡིན། །གང་ཟག་གཉིས་ལ་སྟོན་པ་ཡིས། །ས་འདིར་རྟག་པར་བཤད་པ་ནི། །
མ་དད་ཞེ་སྡང་བློ་ཅན་དང། །དད་ལ་ཕྱིན་ཅི་ལོག་གྱུར་པའོ་།མདོ་སྡེ་ལོག་པར་བཟུང་གྱུར་པས། །བ་ལང་འདམ་དུ་སོང་བ་བཞིན་།དེ་ནི་ཉེ་བར་འཇིག་འགྱུར་ཏེ། །རང་གི་འཆི་བློས་
བློ་མེད་པ། །ཐོས་པ་མི་ཤེས་འབྲས་བུ་མེད། །ལོག་པར་ཤེས་པ་དུག་དང་འདྲ། །ཐོས་པ་ཡང་དག་ཉིད་ཤེས་པ། །བྲལ་བ་འབྲས་བུ་བློ་ལྡན་ཡིན། །དེས་དེའི་མཁན་པོ་ལ་སྨྲས་
པ། ཀུན་དགའ་བོ་ཡང་རྒས་གྱུར་ཏེ། །དེ་ཡི་དྲན་པའང་ཉམས་པར་གྱུར། །སྨྲས་པ། རྒ་བ་དག་གིས་གཟིར་གྱུར་པ། །ལུས་ཅན་དེ་ནི་དྲན་པ་ཉམས། །ཡང་དག་རྗེས་སུ་མི་དྲན་པ། །
དེ་ཡི་བློ་ནི་རྒས་པས་གནོན། །ཁྱོད་སོང་ལ་དེ་སྐད་སྨྲོས་ཤིག་།ཅེས་བྱས་པ་དང། གནས་བརྟན་ཀུན་དགའ་བོ་སླ་ར་ལོག་སྟེ། དགེ་སློང་དེ་ཡང་དེ་སྐད་འདོན་པ་དང། གནས་བརྟན་
གྱིས་སྨྲས་པ། བུ་བཅོམ་ལྡན་འདས་ཀྱིས་དེ་སྐད་མ་གསུངས་སོ། །ཞེས་ངས་མ་སྨྲས་སམ། དགེ་སློང་དེས་མཁན་པོའི་ཚིག་བཞིན་སྨྲས་པ་དང། ཇི་ཙམ་ན་གནས་བརྟན་ཀུན་དགའ་

[488B] གལ་ཏེ་བདག་ཉིད་ཀྱིས་དགེ་སློང་ལ་སྨྲས་ན་ནི། འཐབ་མོར་འགྱུར། དེ་ནི་དྲུང་དུ་འོང་དུ་མི་བཏུབ་དེའི་དྲུང་དུ་ནི་བདག་འགྲོ་བའི་ཆ་མ་ཡིན་ནོ། །སྙམ་དུ་བརྟགས་ནས། དེས་བསམས་
པ༑ འདི་ལྟར་ཤཱ་རིའི་བུ་དང། མོའུ་དགལ་གྱི་བུ་ཆེན་པོ་དང་འོད་སྲུང་ལ་སོགས་པ་ཆེན་པོ་དེ་དག་ཀྱང་འདས་ཟིན་ན། མ་ལ་བདག་ཀྱང་ཡོངས་སུ་མྱ་ངན་ལས་འདའ་སྟེ། བཅོམ་ལྡན་
འདས་ཀྱི་དམ་པའི་ཆོས་ཀྱི་ཚུལ་ལོ་སྟོང་དུ་གནས་པར་འགྱུར་རོ་།སྙམ་དུ་བསམས་ནས་སྨྲས་པ། རྙིང་པ་གང་དག་སྔར་འདས་ཏེ་།གསར་བུ་དེ་དང་བདག་མི་མཐུན། །བདག་ནི་གཅིག་པུ་
བསམ་གཏན་ལ། །སྒོ་ང་ལས་སྐྱེས་བཞིན་དུ་གནས། །བདག་གི་གྲོགས་དང་མཛའ་བོ་ཀུན། །སྔོན་དུ་འདས་ཤིང་སོང་བར་གྱུར། །ཇི་ལྟར་བསམ་གཏན་གནས་དྲན་པ། །དེ་འདྲའི་བཤེས་
གཉེན་འདི་ན་མེད། །དྲི་མ་བྱང་ནས་ཞིར་སོང་འགྲོ་བའི་སྒྲོན་མ་སྟེ། །བདག་ཉིད་ཆེན་པོའི་གཏི་མུག་མུན་ནག་རབ་རིབ་བསལ། །དེ་དག་གིས་ནི་གདུལ་བ་ཚད་མེད་བཏུལ་གྱུར་ནས། །གཅིག་
པུ་དགོན་པ་མཆོད་རྟེན་ཚལ་ཤིང་ལྷག་མ་འདྲ། །དེ་ནས་ཤ་ནའི་གོས་ཅན་ལ། བུ་བཅོམ་ལྡན་འདས་ཀྱིས་འོད་སྲུང་ཆེན་པོ་ལ་བསྟན་པ་གཏད་ནས་ཡོངས་སུ་མྱ་ངན་ལས་འདས་སོ། །དེས་
ཀྱང་ང་ལ་གཏད་དེ། ད་ནི་ངས་བསྟན་པ་ཁྱོད་ལ་གཏད་ནས་ང་ཡོངས་སུ་མྱ་ངན་ལས་འདས། དེ་ཁྱོད་ཀྱིས་ཀུན་ཏུ་སྐྱོངས་ཤིག་དང། གྲོང་ཁྱེར་བཅོམ་བརླག་རི་མུ་རུན་དྷ་ཞེས་བྱ་བ་དེར་ཡུལ་

[489A]༄༅། །བཅོམ་བརླག་གི་ཚོང་དཔོན་གྱི་བུ་ན་ཏ་དང། ཕ་ཏ་ཞེས་བྱ་བས་གཙུག་ལག་ཁང་བརྩིགས་ནས། གཙུག་ལག་ཁང་གི་ཡོན་བདག་ཏུ་འགྱུར་བར་བཅོམ་ལྡན་
འདས་ཀྱིས་ལུང་བསྟན་ཏེ། རི་མུ་རུན་དར་གཙུག་ལག་ཁང་བརྩིགས་ཟིན་ནས། ཡུལ་བཅོམ་བརླག་ན་སྤོས་ཚོང་སྦས་པ་ཞེས་བྱ་བ་དེའི་བུ་ཉེར་སྦས། ཞེས་བྱ་བ་ཞིག་ཡོད་པར་འགྱུར་ཏེ། དེ་
རབ་ཏུ་ཕྱུང་ཤིག་དང། དེ་ནི་བཅོམ་ལྡན་འདས་ཀྱི་སང་མྱ་ངན་ལས་འདས་ནས་ལོ་བརྒྱ་ལོན་པ་དང། མཚན་མེད་པའི་སངས་རྒྱས་སུ་འགྱུར་ཏེ། དེས་སངས་རྒྱས་ཀྱི་བྱ་བ་ཐམས་ཅད་བྱེད་
པར་འགྱུར་རོ། །ཞེས་ལུང་བསྟན་ཏོ། །ཤ་ནའི་གོས་ཅན་གྱིས་མཁན་པོས་ཇི་སྐད་བཀའ་སྩལ་པ་བཞིན་བྱའོ། །ཞེས་སྨྲས་པ་དང། ཅི་ཙམ་ན་ཚེ་དང་ལྡན་པ་ཀུན་དགའ་བོས་ང་ནི་ཡོངས་
སུ་མྱ་ངན་ལས་འདའ་སྟེ། ཁྱོད་ལ་སྦྲོན་ཏོ། །ཞེས་སྨྲས་སོ། །དེ་ནས་གནས་བརྟན་ཀུན་དགའ་བོས་བསམས་པ། བདག་འདིར་ཡོངས་སུ་མྱ་ངན་ལས་འདས་ན། རྒྱལ་པོ་མ་སྐྱེས་དགྲ་དང་
ཡུལ་སྤོང་བྱེད་པ་གཉིས་པོ་ཕན་ཚུན་རྩོད་པར་འགྱུར་ཏེ། ཡུལ་ཡངས་པ་ཅན་པ་དག་ལ་ཡང་ཤ་རི་རམ་གྱི་སྐལ་པ་མ་བྱིན། གལ་ཏེ་ཡངས་པ་ཅན་དུ་མྱ་ངན་ལས་འདས་ན་ནི། དེ་དག་
གིས་ཀྱང་མི་བྱིན་ཏེ། མ་ལ་བདག་ནི་ཆུ་བོ་གངྒཱའི་དབུས་སུ་མྱ་ངན་ལས་འདའ་བར་བྱའོ། །སྙམ་ནས་དེ་དེར་སོང་ངོ། །དེ་ནས་ཡང་རྒྱལ་པོ་མ་སྐྱེས་དགྲའི་རྨི་ལམ་དུ། རྒྱལ་པོའི་སྟེང་དུ་

[489B] །མཐོང་ནས་སྐྲག་སྟེ་སད་པ་དང། སྒོ་སྲུང་གིས། ལྷ་གནས་བརྟན་ཀུན་དགའ་བོས་ནི་ཡོངས་སུ་མྱ་ངན་ལས་འདའ་བར་སྦྲན་ཏོ། །ཞེས་
སྨྲས་སོ། །དེ་ཐོས་ནས་རྒྱལ་པོ་བརྒྱལ་ཏེ་འགྱེལ་བ་དང། ཇི་ཙམ་ན་ཆུས་གཏོར་ཏེ་བསླང་ནས་སེམས་ཀྱི་འདུ་ཤེས་རྙེད་པ་དང། རྒྱལ་པོས་སྨྲས་པ། ཚེ་དང་ལྡན་པ་ཀུན་དགའ་བོ་གང་དུ་
ཡོངས་སུ་མྱ་ངན་ལས་འདས། ཚེ་དང་ལྡན་པ་ཤ་ནའི་གོས་ཅན་གྱིས་སྨྲས་པ། རྒྱལ་པོ་ཆེན་པོ་འདི་ནི་བཅོམ་ལྡན་འདས་ཀྱི་རྗེས་སོང་སྲས་སུ་མངོན་འཁྲུངས་ནས། །དམ་པའི་ཆོས་ཀྱི་མཛོད་ནི་
ཡོངས་སུ་བསྲུངས་ངོས་པའི་བདག་ཉིད་ཅན། །སྲིད་པ་འགོག་པར་མཛད་པ་རྣམ་པར་དག་པའི་བློ་གྲོས་ནི། །གྲོང་ཁྱེར་ཡངས་པ་ཅན་དུ་མངོན་པར་རབ་ཏུ་གཤེགས་པར་གྱུར། །ཇི་ཙམ་ན་རྒྱལ་པོ་
མ་སྐྱེས་དགྲས་དཔུང་གི་ཚོགས་ཡན་ལག་བཞི་པ་གོ་བསྐོན་ཏེ། ཆུ་བོ་གངྒཱའི་འགྲམ་དུ་ཆས་ཏེ་སོང་བ་དང། ཡངས་པ་ཅན་བདག་ལ་ལྷ་དག་གིས་སྨྲས་པ། འཕགས་པ་ཀུན་དགའ་བོ་འགྲོ་
བའི་སྒྲོན་མ་ནི། །སྐྱེ་བོ་ཕལ་པོ་ཆེ་ལ་ཐུགས་རྗེ་མཛད། །ཐུབ་པ་འདིས་ནི་མྱ་ངན་མུན་བསལ་ནས། །རབ་ཞི་བརྟན་པར་ཡངས་པ་ཅན་དུ་གཤེགས། །ཇི་ཙམ་ན་ཡངས་པ་ཅན་གྱི་ལི་ཙ་བྱི་རྣམས་
ཀྱིས་ཀྱང་དཔུང་གི་ཚོགས་ཡན་ལག་བཞི་པོ་གོ་བསྐོན་ཏེ། ཆུ་བོ་གངྒཱའི་འགྲམ་དུ་འོངས་པ་དང། གནས་བརྟན་ཀུན་དགའ་བོ་ཡང་གྲུར་ཞུགས་ནས་ཆུ་བོ་གངྒཱའི་དབུས་སུ་འདུག་གོ་དེ་ནས་

[490A]༄༅། །རྒྱལ་པོ་མ་སྐྱེས་དགྲས་གནས་བརྟན་ཀུན་དགའ་བོའི་རྐང་པ་ལ་མགོ་བོས་ཕྱག་འཚལ་ནས་སྨྲས་པ། འདབ་མ་བརྒྱ་པ་ལྟ་བུར་ཁ་བྱེ་སངས་རྒྱས་ཡངས་
པའི་སྤྱན། །སྲིད་པ་གསུམ་གྱི་སྒྲོན་མར་གྱུར་པ་ཞི་བར་གཤེགས་གྱུར་པས། །བདག་ཅག་ཁྱོད་ལ་སྐྱབས་འོངས་གལ་ཏེ་ཞི་བར་གཤེགས་གྱུར་ན། །བདག་ཅག་དོན་དུ་ཚུར་གཤེགས་
ཁྱོད་ཀྱི་སྐུ་རི་འདིར་འོང་ཅིག་ཇི་ཙམ་ན་ཡངས་པ་ཅན་པ་དག་གིས་ཀྱང་དེ་སྐད་སྨྲས་པ་དང། ཚེ་དང་ལྡན་པ་ཀུན་དགའ་བོས་ཀྱང་འདི་ལྟར་བསམ་པ་བསྐྱེད་དེ། གལ་ཏེ་མ་ག་དྷ་ཡི་གྲོང་
དུ་བདག་གི་ལུས་བོར་ན། །ལི་ཙ་བྱི་རྣམས་གདོན་མི་ཟ་བར་སྡུག་བསྔལ་འགྱུར། །གལ་ཏེ་གྲོང་ཁྱེར་སྤོང་བྱེད་དག་ཏུ་བདག་གི་ལུས་བོར་ན། །མ་ག་དྷ་ཡི་བདག་པོ་ངེས་པར་མི་དགའ་
བས། །དེ་བས་ལུས་ཕྱེད་མི་ཡི་དབང་པོ་ལ། །ལུས་ཀྱི་ཕྱེད་ནི་ཚོགས་ལ་བྱིན་བྱས་ན། །འདི་ལྟར་དེ་དག་གཉི་ཀས་ཡང་དག་པར། །རྟག་པ་ཁོ་ནར་མཆོད་པ་ཉིད་དུ་འགྱུར། །ཇི་ཙམ་
ན་གནས་བརྟན་ཀུན་དགའ་བོ་ཡོངས་སུ་མྱ་ངན་ལས་འདའ་བའི་དུས་ཀྱི་ཚེ། ས་ཆེན་པོ་འདི་རྣམ་པ་དྲུག་ཏུ་གཡོས་སོ། །དེའི་ཚེ་དྲང་སྲོང་གཞན་ཞིག་འཁོར་ལྔ་བརྒྱས་བསྐོར་ནས། ཚེ་
དང་ལྡན་པ་ཀུན་དགའ་བོ་ག་ལ་བ་དེར་རྫུ་འཕྲུལ་གྱིས་འོངས་ཏེ་ཐལ་མོ་སྦྱར་ནས་གནས་བརྟན་ཀུན་དགའ་བོ་ལ་བདག་ཅག་ནི་ལེགས་པར་གསུངས་པའི་ཆོས་འདུལ་བ་ལ་རབ་ཏུ་

[490B] དགེ་སློང་གི་དངོས་པོ་གསོལ་ལོ། །ཞེས་སྨྲས་པ་དང། ཇི་ཙམ་ན་གནས་བརྟན་ཀུན་དགའ་བོས་སློབ་མ་རྣམས་ལྷན་ཅིག་ཏུ་བདག་གི་དྲུང་དུ་ཚུར་ཤོག་ཅེས་
བསམ་པ་བསྐྱེད་ནས། དེས་བསམ་པ་དེ་བསྐྱེད་མ་ཐག་ཏུ་དེ་བཞིན་དུ་སློབ་མ་ལྔ་བརྒྱ་དེར་འོངས་སོ། །གནས་བརྟན་ཀུན་དགའ་བོས་ཆུའི་དབུས་ས་གཞིར་སྤྲུལ་ནས་ལམ་མེད་པར་བྱས་སོ། །ཇི་ཙམ་
ན་དྲང་སྲོང་འཁོར་ལྔ་བརྒྱ་པོ་རབ་ཏུ་བྱུང་ནས་བསྙེན་པར་རྫོགས་པར་གསོལ་བ་བྱས་པ་དང། འཁོར་ལྔ་བརྒྱ་པོས་ཕྱིར་མི་འོང་བའི་འབྲས་བུ་ཐོབ་བོ། །ལས་གསུམ་པ་བརྗོད་པ་དང། ཉོན་མོངས་པ་
ཐམས་ཅད་སྤངས་ནས་དགྲ་བཅོམ་པ་ཉིད་ཀྱི་འབྲས་བུ་ཐོབ་སྟེ། དེ་དག་ཆུ་བོ་གངྒཱའི་དབུས་དང། ཉི་མའི་གུང་ལ་རབ་ཏུ་བྱུང་བས། ཁ་ཅིག་ནི་ཆུ་དབུས། ཁ་ཅིག་ནི་ཉི་མའི་གུང་ཞེས་བྱ་བར་ཀུན་ཏུ་
གྲགས་ཏེ། དེ་དག་གིས་བྱ་བ་བྱས་ནས་ཚེ་དང་ལྡན་པ་ཀུན་དགའ་བོའི་རྐང་པ་ལ་མགོ་བོས་ཕྱག་བྱས་ཏེ་སྨྲས་པ། བཅོམ་ལྡན་འདས་ཀྱིས་རབ་བཟང་ཐམས་ཅད་ཀྱི་ཐ་མར་རབ་ཏུ་ཕྱུང་ན་
དང་པོར་ཡོངས་སུ་མྱ་ངན་ལས་འདས་པས། མཁན་པོས་བཀའ་སྩོལ་ཅིག་དང། བདག་ཅག་ནི་སྔར་ཡོངས་སུ་མྱ་ངན་ལས་འདའ་སྟེ། མཁན་པོ་ཡོངས་སུ་མྱ་ངན་ལས་འདའ་བ་ལྟ་བར་ནི་བདག་
ཅག་མི་འཚལ་ལོ། །གནས་བརྟན་གྱིས་སྨྲས་པ། བུ་བཅོམ་ལྡན་འདས་ཀྱིས་ཚེ་དང་ལྡན་པ་འོད་སྲུང་ཆེན་པོ་ལ་བསྟན་པ་གཏད་ནས་ཡོངས་སུ་མྱ་ངན་ལས་འདས། གནས་བརྟན་འོད་སྲུང་

[491A]༄༅། །ཆེན་པོས་ཀྱང་ང་ལ་གཏད་དེ། ད་ང་ནི་ཡོངས་སུ་མྱ་ངན་ལས་འདའ་བས། བསྟན་པ་འདི་ཁྱོད་ཀྱིས་ཡོངས་སུ་སྲུངས་ཤིག་།བཅོམ་ལྡན་འདས་ཀྱིས་ཁ་ཆེའི་ཡུལ་
ནི་བསམ་གཏན་དང་མཐུན་པ་དང། གནས་མལ་གྱི་མཆོག་གོ། །ཞེས་འདི་ལྟར་ཁ་ཆེའི་ཡུལ་ལུང་བསྟན་པ་དང། བཅོམ་ལྡན་འདས་ཀྱིས་ཡོངས་སུ་མྱ་ངན་ལས་འདས་ནས་ལོ་བརྒྱ་
ལོན་པ་དང། དགེ་སློང་ཉི་མའི་གུང་ཞེས་བྱ་བ་ཞིག་འབྱུང་བར་འགྱུར་ཏེ། དེས་འདིར་བསྟན་པ་ལ་འཇུག་པར་འགྱུར་རོ། །ཞེས་ལུང་བསྟན་ཏོ། །དེ་བས་ན་བུ་ཁྱོད་ཀྱིས་བསྟན་པ་ལ་
འཇུག་པར་བྱོས་ཤིག་དེས་དེ་བཞིན་དུ་བགྱིའོ། །ཞེས་སྨྲས་སོ། །དེ་ནས་ཚེ་དང་ལྡན་པ་ཀུན་དགའ་བོས་ཆོ་འཕྲུལ་རྣམ་པ་སྣ་ཚོགས་བསྟན་པར་བརྩམས་པ་དང། མ་ག་དྷ་པ་སྙིང་
རྗེས་ངུ་ཞིང་མགོན་པོ་ཚུར་གཤེགས་ཤེས། །སྤོང་བྱེད་པ་ཡང་སྙིང་རྗེས་ངུ་ཞིང་མགོན་པོ་ཚུར་གཤེགས་འབོད། །ཆུ་འགྲམ་དག་ན་སྐྱེ་བོ་གཉིས་ཀྱིས་ཚིག་བརྗོད་པ། །གསན་ནས་
བློ་གྲོས་ཅན་གྱི་སྔོན་གྱི་སྐུ་ནི་སོ་སོར་བྱས། །དེ་ནས་ཚེ་དང་ལྡན་པ་ཀུན་དགའ་བོས་ལུས་བྱིན་གྱིས་བརླབས་ནས་ཆོ་འཕྲུལ་རྣམ་པ་སྣ་ཚོགས་བསྟན་ཏེ། མེ་ལ་ཆུས་གཏོར་བ་བཞིན་དུ་
ཡོངས་སུ་མྱ་ངན་ལས་འདས་ནས་ལུས་ཕྱེད་ནི་ཡངས་པ་ཅན་པས། ལུས་ཕྱེད་ནི་རྒྱལ་པོ་མ་སྐྱེས་དགྲས་ཐོབ་ནས་སྨྲས་པ། ཡེ་ཤེས་རྡོ་རྗེ་རྣོན་པོ་ཡིས། །རང་གི་ལུས་ཀྱི་རི་བཅོམ་སྟེ། ཕྱེད་

[491B] ཁྱེད་ནི་ཐུབ་པས་ཚོགས་རྣམས་བྱིན་།དེ་ནས་ལི་ཙ་བྱི་རྣམས་ཀྱིས་ཡངས་པ་ཅན་དུ་མཆོད་རྟེན་བརྩིགས་ནས་བཞག་གོ་རྒྱལ་པོ་མ་སྐྱེས་དགྲས་ཀྱང་གྲོང་ཁྱེར་སྐྱ་སྣར་
ཅན་གྱི་བུར་མཆོད་རྟེན་བརྩིགས་ནས་བཞག་གོ་དེ་ནས་ཉི་མའི་གུང་གིས་བསམ་པ་སྐྱེས་པ། བདག་གི་མཁན་པོས་ཀྱང་ཁ་ཆེ་ཡུལ་དུ་བསྟན་པ་ཞོག་ཅེས་བསྒོའོ། །བཅོམ་ལྡན་
འདས་ཀྱིས་ཀྱང་དགེ་སློང་ཉི་མའི་གུང་ཞེས་བྱ་བ་ཞིག་འབྱུང་བར་འགྱུར་ཏེ། དེས་ཁ་ཆེའི་ཡུལ་དུ་ཀླུ་མི་སྲུན་པ་ཧུ་ལུན་ཏ་བཏུལ་ནས། བསྟན་པ་འཇོག་པར་འགྱུར། ཞེས་ལུང་བསྟན་པས། མ་
ལ་བདག་གིས་སྟོན་པའི་དགོངས་པ་ཡོངས་སུ་བསྒྲུབ་པར་བྱའོ། །སྙམ་ནས། ཚེ་དང་ལྡན་པ་ཉི་མའི་གུང་གིས་ཁ་ཆེའི་ཡུལ་དུ་སོང་སྟེ། སྐྱིལ་མོ་ཀྲུང་བཅས་ནས་འདུག་གོ་དེ་ནས་ཉི་མའི་
གུང་གིས་ཁ་ཆེའི་ཡུལ་གྱི་ཀླུ་འདི་ཟིལ་གྱིས་མནན་ལ། ཀླུ་དེ་དག་འཁྲུགས་པར་བྱས་ན་འདུལ་བར་འགྱུར་རོ། །སྙམ་དུ་བསམས་ནས། དེ་ལྟ་བུའི་ཏིང་འཛིན་ལ་སྙོམས་པར་ཞུགས་པ་
དང། འདི་ལྟར་ཁ་ཆེའི་ཡུལ་རྣམ་པ་དྲུག་ཏུ་གཡོས་ཏེ། ཀླུ་དེ་དག་ཀྱང་འཁྲུགས་ཤིང་རབ་ཏུ་རྔམ་ནས། རྫི་ཆར་དྲག་པོ་དག་བབ་སྟེ། གནས་བརྟན་ལ་གནོད་པ་བྱ་བར་ཆས་པ་དང་
གནས་བརྟན་གྱིས་བྱམས་པའི་ཏིང་ངེ་འཛིན་ལ་སྙོམས་པར་ཞུགས་པས། ཀླུ་དེ་དག་གིས་གནས་བརྟན་གྱི་ཆོས་གོས་ཀྱི་མཐའ་མ་ཡང་གཡོ་བར་མ་ནུས་སོ། །དེ་ནས་ཀླུ་དེ་དག་གིས་མདའི་

[492A]༄༅། །ཆར་ཕབ་པ་དང། གནས་བརྟན་གྱིས་ཀུན་ཏུ་གསལ་བའི་མེ་ཏོག་ཨུཏྤལ་དང། པད་མ་དང། ཀུ་མུ་དང། པད་མ་དཀར་པོར་ཕབ་བོ་།ཀླུ་དེ་དག་གིས་རྡོ་རྗེ་རྩེ་
གཅིག་དང། མདའ་བོ་ཆེ་དང། མཚོན་རྩེ་གཅིག་པ་དང། དགྲ་སྟ་དག་འཕང་བར་བརྩམས་པ་དང། གནས་བརྟན་གྱི་སྟེང་དུ་མེ་ཏོག་ཀུ་སུ་མའི་ཆར་བབ་ནས་སྨྲས་པ། གངས་རིའི་
རྩེ་མོ་དེ་ནི་ཉི་མའི་འོད་ཀྱིས་རབ་ཏུ་བཞུས་པ་ན། རི་བོའི་རྩེ་མོ་དེ་དག་ཀུན་ནི་མེད་པར་སོང་གྱུར་མཐོང་བ་ལྟར། ཕྱག་དར་ཆར་ཕབ་ཀུ་སུ་མ་ཡི་ཆར་བ་སྣ་ཚོགས་བབ་པར་བྱས། །གནམ་
ལས་མདའ་ཡི་ཆར་ཕབ་མེ་ཏོག་ཕྲེང་བ་ཀུན་ཏུ་གནས་པར་གྱུར། །དེ་ནས་བྱམས་པའི་ཏིང་ངེ་འཛིན་ལ་སྙོམས་པར་ཞུགས་པས། ལུས་ལ་མེས་མ་ཚིག་མཚོན་གྱིས་མ་ཚུགས་དུག་
གིས་མ་ཚུགས་ཏེ། ཀླུ་རྣམས་ངོ་མཚར་སྐྱེས་སོ། །དེ་ནས་ཀླུ་དེ་དག་གནས་བརྟན་གྱི་དྲུང་དུ་སྟོང་སྟེ། འཕགས་པ་བཀའ་ཅི་སྩལ། ཅེས་སྨྲས་པ་དང། གནས་བརྟན་གྱིས་སྨྲས་པ་
གནས་འདི་ང་ལ་བྱིན་ཅིག་ཀླུ་དག་གིས་སྨྲས་པ། དབུལ་བར་རྔོ་མི་ཐོག་གོ། གནས་བརྟན་གྱིས། གནས་འདི་ནི་བཅོམ་ལྡན་འདས་ཀྱིས་ངའི་གནས་སུ་ལུང་བསྟན་ཏེ། གང་ཁ་
ཆེའི་ཡུལ་འདི་བསམ་གཏན་དང་མཐུན་པའི་གནས་མལ་ཡིན་པས། དེང་ཕན་ཆད་ངའི་ཡིན་ནོ། །ཞེས་སྨྲས་པ་དང། ཀླུ་རྣམས་ཀྱིས་སྨྲས་པ། གནས་བརྟན་བཅོམ་ལྡན་འདས་

[492B] གནས་བརྟན་གྱིས་སྨྲས་པ། བཅོམ་ལྡན་འདས་ཀྱིས་བཀའ་སྩལ་ཏོ། །ཀླུ་རྣམས་ཀྱིས་སྨྲས་པ། གནས་བརྟན། ཇི་ཙམ་ཞིག་དབུལ་བར་བགྱི། གནས་བརྟན་
གྱིས་སྨྲས་པ། སྐྱིལ་མོ་ཀྲུང་བཅས་པ་ཙམ་མོ། །ཀླུ་རྣམས་ཀྱིས་བཙུན་པ་དབུལ་བར་བགྱིའོ། །ཞེས་སྨྲས་པ་དང། གནས་བརྟན་གྱིས་སྐྱིལ་མོ་ཀྲུང་བཅས་པས་ལུང་པ་དགུའི་མདོ་སྐྱིལ་མོ་
ཀྲུང་གིས་ནོན་པ་དང། ཀླུ་རྣམས་ཀྱིས་གནས་བརྟན་འཁོར་ཇི་སྙེད་ཅིག་མངའ། ཞེས་སྨྲས་པ་དང། གནས་བརྟན་གྱིས་དགེ་སློང་ཇི་སྙེད་ཅིག་འདུ་བར་འགྱུར་སྙམ་དུ་བསམས་པ་དང། ཇི་ཙམ་ན་
དགྲ་བཅོམ་པ་ལྔ་བརྒྱའོ། །སྙམ་དུ་གནས་བརྟན་གྱིས་བསམས་ནས་དགྲ་བཅོམ་པ་ལྔ་བརྒྱའོ། །ཞེས་སྨྲས་པ་དང། ཀླུ་རྣམས་ཀྱིས་དེ་བཞིན་དུ་གྱུར་ཅིག་གལ་ཏེ་དགྲ་བཅོམ་པ་གཅིག་
ཅིག་གིས་མ་ཚང་ན། དེའི་ཚེ་ཁ་ཆེའི་ཡུལ་བདག་ཅག་གིས་དབྲོག་པར་བགྱིའོ། །ཞེས་སྨྲས་པ་དང། གནས་བརྟན་ཉི་མའི་གུང་གིས་ཁ་ཆེ་ཡུལ་གྱི་ཀླུ་རྣམས་ལ་སྨྲས་པ། དེ་ཡིན་མོད་ཀྱི་
འོན་ཀྱང་གང་ན་སྦྱིན་བདག་གནས་པ་དེ་ན་ལེན་པ་ཡོད་པས། ངས་ཁྱིམ་བདག་ཀྱང་འཇུག་པར་བྱའོ། །ཀླུ་རྣམས་ཀྱིས་དེ་བཞིན་དུ་གྱུར་ཅིག་ཅེས་སྨྲས་པ་དང། ཇི་ཙམ་ན་གནས་བརྟན་
གྱིས་རང་ཉིད་ཀྱིས་གྲོང་དང། གྲོང་ཁྱེར་དང། ཡུལ་འཁོར་དག་བྱས་ཏེ། སྐྱེ་བོའི་ཚོགས་དག་ཞུགས་པ་དང། དེ་དག་གིས་གནས་བརྟན་ཇི་ལྟར་བདག་ཅག་འཕེལ་བར་འགྱུར། །ཞེས་

[493A]༄༅། །སྨྲས་པ་དང། ཇི་ཙམ་ན་གནས་བརྟན་གིས་སྐྱེ་བོའི་ཚོགས་དག་ཁྲིད་ནས། རི་སྤོས་ཀྱིས་ངད་ལྡང་དུ་ཕྱིན་ནས་གུར་གུམ་དག་ཐོན་ཅིག་ཅེས་སྨྲས་པ་དང་
ཇི་ཙམ་ན་རི་སྤོས་ཀྱི་ངད་ལྡང་གི་ཀླུ་རྣམས་འཁྲུགས་པ་དང་དེ་དག་ཀྱང་གནས་བརྟན་གྱིས་བཏུལ་ནས། དེ་དག་གིས་སྨྲས་པ། བཅོམ་ལྡན་འདས་ཀྱི་བསྟན་པ་ཇི་སྲིད་ཅིག་གནས་པར་
འགྱུར། གནས་བརྟན་གྱིས་སྨྲས་པ། ལོ་སྟོང་ངོ། །དེ་དག་གིས་བཅོམ་ལྡན་འདས་ཀྱི་བསྟན་པ་ཇི་སྲིད་དུ་གནས་པ་དེ་སྲིད་དུ་གནང་བར་བྱའོ། །ཞེ་དམ་ཚིགས་བྱས་པ་དང། གནས་
བརྟན་གྱིས་དེ་བཞིན་དུ་གྱུར་ཅིག་ཅེས་སྨྲས་ནས། ཇི་ཙམ་ན་གནས་བརྟན་གྱིས་ཁ་ཆེ་ཡུལ་དུ་གུར་གུམ་བཞག་པར་བྱིན་གྱིས་བརླབས་སོ་།ཇི་ཙམ་ན་གནས་བརྟན་ཉི་མའི་གུང་གིས་
བཅོམ་ལྡན་འདས་ཀྱི་བསྟན་པ་ཁ་ཆེ་ཡུལ་དུ་བཞག་ཅིང། རྒྱ་ཆེར་བྱས་ནས་ཆོ་འཕྲུལ་རྣམ་པ་སྣ་ཚོགས་ཀྱིས་སྦྱིན་པ་པོ་དང་ཚངས་པ་མཚུངས་པར་སྤྱོད་པའི་ཡིད་དགའ་བར་བྱས་
ནས། མེ་ལ་ཆུས་བཏབ་པ་བཞིན་དུ་མྱ་ངན་ལས་འདས་པར་སོང་ནས་དེའི་ལུས་ཙནྡན་ས་མཆོག་དང། ཨ་ཀ་རུ་ལ་སོགས་པའི་ཤིང་གིས་བསྲེགས་ནས། མཆོད་རྟེན་བརྩིགས་ཏེ་
བཞག་གོ་དེ་ནས་ཚེ་དང་ལྡན་པ་ཤ་ནའི་གོས་ཅན་གྱིས་ཀྱང་ཚེ་དང་ལྡན་པ་ཉེ་སྦས་རབ་ཏུ་ཕྱུང་ནས། དེས་བསྟན་པ་རྒྱ་ཆེར་བྱས་ཏེ། ཚེ་དང་ལྡན་པ་ཉེ་སྦས་ལ་འདི་སྐད་ཅེས་

[493B] །ཚེ་དང་ལྡན་པ་ཉེ་སྦས། ཤེས་པར་བྱོས་ཤིག་།བཅོམ་ལྡན་འདས་ཀྱིས་ནི་ཚེ་དང་ལྡན་བ་འོད་སྲུང་ཆེན་པོ་ལ་བསྟན་པ་གཏད་ནས། ཡོངས་སུ་མྱ་ངན་ལས་འདས། ཚེ་དང་ལྡན་པ་
འོད་སྲུང་ཆེན་པོས་ནི་མཁན་པོ་ལ། མཁན་པོས་ནི་ང་ལ་བསྟན་པ་གཏད་ནས་ཡོངས་སུ་མྱ་ངན་ལས་འདས་སོ། །བུ། ང་ཡང་ཡོངས་སུ་མྱ་ངན་ལས་འདའ་སྟེ། ད་ནི་ཁྱོད་ཀྱིས་བསྟན་པ་ཡོངས་
སུ་བསྐྱང་ཞིང། བཅོམ་ལྡན་འདས་ཀྱིས་ཇི་སྐད་བཀའ་སྩལ་པ་ཐམས་ཅད་ལ་ཁྱོད་ཀྱིས་ནན་ཏན་བྱོས་ཤིག་དེ་ནས་ཚེ་དང་ལྡན་པ་ཤ་ནའི་གོས་ཅན་གྱིས་སྦྱིན་པ་པོ་དང། ཚངས་པ་
མཚུངས་པར་སྤྱོད་པའི་ཡིད་དགའ་བར་བྱས་ནས། སྦར་བ་དང། བསྲེག་པ་དང། ཆར་དབབ་པ་དང། གློག་དབྱུང་བའི་ཆོ་འཕྲུལ་རྣམ་པ་སྣ་ཚོགས་བྱས་ནས། ཕུང་པོ་ལྷག་མ་མེད་
པའི་དབྱིངས་སུ་ཡོངས་སུ་མྱ་ངན་ལས་འདས་སོ། །གནས་བརྟན་ཉེ་སྦས་ཀྱིས་ཀྱང་ཚེ་དང་ལྡན་པ་དཧི་ཏི་ཀ་ལ། ཚེ་དང་ལྡན་པ་དཧི་ཏི་ཀས་བསྟན་པའི་དགོས་པ་བྱས་ནས། ཚེ་དང་ལྡན་པ་
ནག་པོ་ལ། ཚེ་དང་ལྡན་པ་ནག་པོས་ཚེ་དང་ལྡན་པ་ལེགས་མཐོང་ལ་སྟེ། དེ་ལྟར་གླང་པོ་ཆེན་པོ་དག་ཡོངས་སུ་མྱ་ངན་ལས་འདས་སོ། །སངས་རྒྱས་བཅོམ་ལྡན་འདས་ཡོངས་སུ་
མྱ་ངན་ལས་འདས་ནས་ལོ་བརྒྱ་དང་བཅུ་ལོན་ཏེ། རྒྱལ་བའི་ཉི་མ་ནུབ་པ་དང། ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པའི་གཞི་བཅུ་པོ་མདོ་སྡེ་ལས་འདས། འདུལ་

[494A]༄༅། །བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང། ཆོས་ཉིད་དང་འགལ་བ་ཕྱུང་སྟེ། དེ་དག་ལ་ཡངས་པ་ཅན་གྱི་
དགེ་སློང་རྣམས་ཀྱིས་རུང་པ་མ་ཡིན་པ་ལ་རུང་བར་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་དེ། བཅུ་གང་ཞེ་ན། ཡངས་པ་ཅན་གྱི་དགེ་སློང་རྣམས་ཀྱིས་ཨ་ལ་ལ་ཞེས་བྱ་བ་ནི་རུང་
བར་བྱས་ནས། མི་མཐུན་པས་ཆོས་མ་ཡིན་པ་དང། མཐུན་པས་ཆོས་མ་ཡིན་པ་དང། མི་མཐུན་པས་ཆོས་ཀྱི་ལས་བྱེད་དེ། འདི་ནི་གཞི་དང་པོ་མདོ་སྡེ་ལས་འདས། འདུལ་བ་ལས་
འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང། ཆོས་ཉིད་དང་འགལ་ཏེ། ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པར་རུང་བར་
ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་དོ། །གཞན་ཡང་ཡངས་པ་ཅན་གྱི་དགེ་སློང་རྣམས་ཀྱིས། ཚེ་དང་ལྡན་པ་དག་རྗེས་སུ་ཡི་རང་བས་རྗེས་སུ་ཡི་རང་བར་བྱོས་ཤིག་ཅེས་
ཉེ་འཁོར་གྱི་དགེ་སློང་རྣམས་རྗེས་སུ་ཡི་རང་བྱེད་དུ་འཇུག་ཅིང་རྗེས་སུ་ཡི་རང་བ་རུང་བར་བྱས་ནས། མི་མཐུན་པས་ཆོས་མ་ཡིན་པ་དང། མཐུན་པས་ཆོས་མ་ཡིན་པ་དང། མི་
མཐུན་པས་ཆོས་ཀྱི་ལས་བྱས་ཏེ། འདི་ནི་གཞི་གཉིས་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་བ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་

[494B] ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་ལ་རུང་བར་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་དོ། །གཞན་ཡང་ཡངས་པ་
ཅན་གྱི་དགེ་སློང་རྣམས་ཀྱིས་རང་གི་ལག་གིས་ས་རྐོ་ཞིང། རྐོར་འཇུག་པར་སྤྱོད་པ་རུང་བར་བྱེད་པ་སྟེ། འདི་ནི་གཞི་གསུམ་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་
བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང་ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་ལ་རུང་བར་ཡོངས་སུ་
སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་དོ། །གཞན་ཡང་ཡངས་པ་ཅན་གྱི་དགེ་སློང་རྣམས་ཀྱིས་ཇི་སྲིད་འཚོའི་བར་དུ་བྱིན་གྱིས་བརླབས་པའི་ཚྭ་དུས་སུ་རུང་བ་དང་ལྷན་ཅིག་བསྲེས་ནས་
ཀུན་ཏུ་སྤྱོད་ཅིང། ཚྭ་རུང་བའོ། །ཞེས་བྱེད་པ་སྟེ། འདི་ནི་གཞི་བཞི་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་
མི་སྣང། ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་ལ་རུང་བར་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་དོ། །གཞན་ཡང་ཡངས་
པ་ཅན་གྱི་དགེ་སློང་རྣམས་ཀྱིས་དཔག་ཚད་དང། དཔག་ཚད་ཕྱེད་དུ་སོང་སྟེ། འདུས་ཤིང་ཟས་ཟོས་ནས་ལམ་གྱིས་རུང་བར་བྱེད་དེ་འདི་ནི་གཞི་ལྔ་པ་མདོ་སྡེ་ལས་འདས། འདུལ་

[495A]༄༅། །བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང། ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་
སློང་རྣམས་ཀྱིས་རུང་བ་མ་ཡིན་པ་ལ་རུང་བར་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་དོ། །གཞན་ཡང་ཡངས་པ་ཅན་གྱི་དགེ་སློང་རྣམས་ཀྱིས་ལྷག་མར་མ་བྱས་པའི་བཟའ་བ་
དང། བཅའ་བ་སོར་མོ་གཉིས་ཀྱིས་རུང་བར་བྱས་ཏེ་ཟོས་ནས། སོར་མོ་གཉིས་ཀྱིས་རུང་བར་བྱེད་དེ། འདི་ནི་གཞི་དྲུག་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་
བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང་ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་ལ་རུང་བར་ཡོངས་
སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་དོ། །གཞན་ཡང་ཡངས་པ་ཅན་གྱི་དགེ་སློང་རྣམས་ཀྱིས་སྲིན་བུ་པད་པ་བཞིན་དུ་ཆང་བཞིབས་ཏེ་འཐུངས་ནས་ནད་པས་རུང་བར་བྱེད་དེ། འདི་
ནི་གཞི་བདུན་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང་ཆོས་ཉིད་དང་འགལ་ཏེ། དེ་དག་ལ་
ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་བར་ཡོངས་སུ་སྟོན་ཅིང། ཀུན་ཏུ་སྤྱོད་རབ་ཏུ་སྤྱོད་དོ། །གཞན་ཡང་ཡངས་པ་ཅན་གྱི་དགེ་སློང་རྣམས་ཀྱིས། འོ་མ་བྲེ་གང་

[495B] ཞོ་དེ་གང་དཀྲུགས་ནས་དུས་མ་ཡིན་པར་ཟ་ཞིང། བསྲེས་པས་རུང་བར་བྱེད་དེ། འདི་ནི་གཞི་བརྒྱད་པ་མདོ་སྡེ་ལས་འདས་འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ་
མདོ་སྡེ་ལ་མི་འཇུག་འདུལ་བ་ལ་མི་སྣང། ཆོས་ཉིད་དང་འགལ་ཏེ་དེ་དག་ལ་གྲོང་ཁྱེར་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་བར་སྟོན་ཅིང། ཀུན་ཏུ་སྤྱོད། རབ་ཏུ་
སྤྱོད་དོ། །གཞན་ཡང་ཡངས་པ་ཅན་གྱི་དགེ་སློང་རྣམས་ཀྱིས་གདིང་བ་རྙིད་པ་བདེ་བར་གཤེགས་པའི་མཐོ་གང་གིས་འཁོར་བས་གདིང་བ་གསར་པ་ལ་མ་གླན་པར་ཡོངས་སུ་ལོངས་སྤྱོད་
པར་བྱེད་ཅིང། གདིང་བས་རུང་བར་བྱེད་དེ། འདི་ནི་གཞི་དགུ་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ་མདོ་སྡེ་ལ་མི་འཇུག་འདུལ་བ་ལ་
མི་སྣང། ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས། རུང་བ་མ་ཡིན་པ་རུང་བར་ཡོངས་སུ་སྟོན་ཅིང་ཀུན་ཏུ་སྤྱོད། རབ་ཏུ་སྤྱོད་དོ། །གཞན་ཡང་ཡངས་
པ་ཅན་གྱི་དགེ་སློང་རྣམས་ཀྱིས་ལྷུང་བཟེད་གང་དག་ཟླུམ་པོ་དག་པ། སྤྱད་པར་འོས་པ་དེ་དག་དྲིས་བསྐུས་ནས། བདུག་པ་ཞིམ་པོས་བདུགས་ཏེ། མེ་ཏོག་དྲི་ཞིམ་པོ་སྣ་ཚོགས་ཀྱིས་
མཛེས་པར་བྱས་པ། དགེ་སྦྱོང་གི་མགོ་བོ་ལ་ཁྲེའུ་སྟན་དང་བཅས་པའི་སྟེང་དུ་བཞག་ནས་ལམ་བོ་ཆེ་དང། སྲང་དང། གཞི་མདོ་དག་བསྐོར་ནས། འདི་སྐད་ཅེས་བསྒྲགས་སོ། །གྲོང་

[496A]༄༅། །ཁྱེར་དང་ཡུལ་སྣ་ཚོགས་ནས་འོངས་པའི་སྐྱེ་བོ་མང་པོ་ཡངས་པ་ཅན་ན་གནས་པའི་ཤེས་ལྡན་དག་ཉོན་ཅིག་ལྷུང་བཟེད་འདི་ནི་ལྷུང་བཟེད་བཟང་
པོ་ཡིན་ཏེ། འདིར་བྱིན་ཞིང་ཤིན་ཏུ་བྱིན་ནས། གང་གིས་འདིར་བླུགས་པ་བྱས་ན་དེ་དག་གིས་བླུགས་པ་བྱས་པས་འབྲས་བུ་ཆེ་བ་དང་ཕན་ཡོན་ཆེ་བ་དང། བརྩོན་པ་ཆེ་བ་དང་
རྒྱ་ཆེ་བར་འགྱུར་རོ། །ཞེས་པ་དང། དེར་དབྱིག་དང། གསེར་དང་རིན་པོ་ཆེ་གཞན་དེ་དག་ཀྱང་རྙེད་ཅིང་ཐོབ་ནས་དེ་ལ་ལོངས་སྤྱོད་ཅིང། གསེར་དངུལ་གྱིས་རུང་བར་བྱེད་དེ། འདི་
ནི་གཞི་བཅུ་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང་ཆོས་ཉིད་དང་འགལ་ཏེ། དེ་དག་ལ་ཡངས་
པ་ཅན་གྱི་དགེ་སློང་རྣམས་ཀྱིས་མི་རུང་བ་རུང་བར་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་དོ། །དེ་ནས་དེའི་ཚེ་ཡངས་པ་ཅན་ན། ཚེ་དང་ལྡན་པ་ཀུན་དགའ་བོ་དང་ལྷན་ཅིག་
གནས་པ། གནས་བརྟན་ཐམས་ཅད་འདོད་པ། ཞེས་བྱ་བ་དེ་དགྲ་བཅོམ་པ་རྣམ་པར་ཐར་པ་བརྒྱད་བསྒོམ་པ་ཞེས་བྱ་བ་སྙིང་ལས་ཆུང་བར་གནས་པ་ཞིག་འདུག་གོ་གྲོང་ཁྱེར་ནོར་
ཅན་ན། དེ་དང་ལྷན་ཅིག་གནས་པའི་གནས་བརྟན་གྲགས་པ་ཞེས་བྱ་བ་ཞིག་ཡོད་དེ། དེ་ཡང་དགྲ་བཅོམ་པ་རྣམ་པར་ཐར་པ་བརྒྱད་བསྒོམ་པ་ཞིག་སྟེ། དེ་འཁོར་ལྔ་བརྒྱ་དང་ལྗོངས་

[496B] གྲོང་ཁྱེར་ཡངས་པ་ཅན་དུ་འོངས་སོ། །ཇི་ཙམ་ན་རྙེད་པ་དག་འགོད་དེ། དེ་དེར་འོངས་པ་དང། དགེ་སྐོས་ཀྱིས་གནས་བརྟན་དགེ་འདུན་གྱིས་རྙེད་པ་འགོད་ཀྱི་ལོང་ཞིག་ཅེས་སྨྲས་
པ་དང། དེས་ཚེ་དང་ལྡན་པ་རྙེད་པ་ཕྱུང་བ་ཅི་ཞིག་སུས་བྱིན། ཞེས་སྨྲས་སོ། །དེས་རྒྱས་པར་བརྗོད་པ་དང། དེས་ཆུ་བུར་འདི་གཅིག་བུ་བྱུང་བར་ཟད་དམ། གཞན་ཡང་ཡོད་སྙམ་དུ་
བརྟགས་པ་དང། ཇི་ཙམ་ན་བསླབ་པ་ལྷོད་ཅིང་རུང་བ་མ་ཡིན་པའི་དངོས་པོ་བཅུ་ཀུན་ཏུ་སྤྱོད་པ་འཕེལ་བར་མཐོང་ནས། དེས་བསྟན་པ་གནས་པར་བྱ་བའི་ཕྱིར། ཚེ་དང་ལྡན་པ་ཐམས་ཅད་
འདོད་པ་ག་ལ་བ་དེར་སོང་སྟེ་ཕྱིན་ནས། ཚེ་དང་ལྡན་པ་ཐམས་ཅད་འདོད་པའི་རྐང་པ་ལ་མགོ་བོས་ཕྱག་བྱས་ནས། ཚེ་དང་ལྡན་པ་ཐམས་ཅད་འདོད་པ་ལ་འདི་སྐད་ཅེས་སྨྲས་སོ། །གནས་བརྟན་
ཨ་ལ་ལ་ཞེས་རུང་བར་བགྱིད་པ་རུང་ངམ། ཚེ་དང་ལྡན་པ་ཨ་ལ་ལ་ཞེས་རུང་བ་ཞེས་བྱ་བ་ཅི་ཡིན། གནས་བརྟན་འདི་ལྟར་ཡངས་པ་ཅན་གྱི་དགེ་སློང་རྣམས་ཀྱིས་མི་མཐུན་པས་ཆོས་མ་
ཡིན་པ་དང། མཐུན་པས་ཆོས་མ་ཡིན་པ་དང། མི་མཐུན་པས་ཆོས་ཀྱི་ལས་བྱེད་དེ། ཨ་ལ་ལ་ཞེས་བྱ་བ་རུང་བར་བྱེད་དོ།། །།འདུལ་བ་ཕྲན་ཚེགས་ཀྱི་གཞི། བམ་པོ་ང་
དགུ་པ་སྟེ་ཐ་མ། ཚེ་དང་ལྡན་པ་རུང་བ་མ་ཡིན་ནོ། །གནས་བརྟན་གང་དུ་བཅས། གྲོང་ཁྱེར་ཙམ་པར་རོ། །གང་ལས་རྟེན་ཏེ་དགེ་སློང་དྲུག་སྡེ་ལས་སོ། །ལྟུང་བ་ཅིར་འགྱུར་ཉེས་བྱས་སོ། །

[497A]༄༅། །གནས་བརྟན་འདི་ནི་གཞི་དང་པོ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་།འདུལ་བ་ལ་མི་སྣང། ཆོས་
ཉིད་དང་འགལ་ཏེ། དེ་དག་ལ་གྲོང་ཁྱེར་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་བར་ཡོངས་སུ་སྟོན་ཅིང་ཀུན་ཏུ་སྤྱོད། རབ་ཏུ་སྤྱོད་ན། དེ་དག་ཁྱོད་ཀྱིས་བཏང་སྙོམས་
སུ་གཞག་གམ། ཞེས་སྨྲས་པ་དང། དེ་ཅང་མི་སྨྲ་བར་འདུག་གོ་།དེས་སྨྲས་པ། གནས་བརྟན་དེ་ནི་དེ་བས་ན་འདི་ཞུ་བར་བགྱི་སྟེ་རྗེས་སུ་ཡི་རང་བས་རུང་བར་བགྱིད་པ་འདི་རུང་ངམ། ཚེ་
དང་ལྡན་པ་རྗེས་སུ་ཡི་རང་བས་རུང་བ་ཞེས་བྱ་བ་ཅི་ཡིན། གནས་བརྟན་འདི་ལྟར་ཡངས་པ་ཅན་གྱི་དགེ་སློང་རྣམས་ཀྱིས་མི་མཐུན་པས་ཆོས་མ་ཡིན་པ་དང། མཐུན་པས་ཆོས་མ་
ཡིན་པ་དང། མི་མཐུན་པས་ཆོས་ཀྱི་ལས་བྱེད་དེ། ཚེ་དང་ལྡན་པ་དག་རྗེས་སུ་ཡི་རང་བས་རྗེས་སུ་ཡི་རང་བར་བྱོས་ཤིག་ཅེས་ཉེ་འཁོར་གྱི་དགེ་སློང་རྣམས་རྗེས་སུ་ཡི་རང་བར་བྱེད་
དུ་འཇུག་ཅིང། རྗེས་སུ་ཡི་རང་བས་རུང་བར་བགྱིད་དོ། །ཚེ་དང་ལྡན་པ་རུང་བ་མ་ཡིན་ནོ། །གནས་བརྟན་གང་དུ་བཅས། གྲོང་ཁྱེར་ཙམ་པར་རོ། །གང་ལས་བརྟེན་ཏེ། དགེ་སློང་དྲུག་
སྡེ་དག་ལས་སོ། །ལྟུང་བ་ཅིར་འགྱུར། ཉེས་བྱས་སོ། །གནས་བརྟན་འདི་ནི་གཞི་གཉིས་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ་མདོ་སྡེ་

[497B]འདུལ་བ་ལ་མི་སྣང། ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་བར་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་
ན༑ དེ་དག་ཁྱོད་ཀྱིས་བཏང་སྙོམས་སུ་གཞག་གམ། ཞེས་སྨྲས་པ་དང། དེ་ཅང་མི་སྨྲ་བར་འདུག་གོ། དེས་སྨྲས་པ། གནས་བརྟན་དེ་ནི་དེར་བས་ན། འདི་ཞུ་བར་བགྱི་སྟེ། ཀུན་ཏུ་སྤྱོད་པས་རུང་
བར་བགྱིད་པ་རུང་ངམ། ཚེ་དང་ལྡན་པ་ཀུན་ཏུ་སྤྱོད་པས་རུང་བ་ཞེས་བྱ་བ་ཅི་ཡིན། གནས་བརྟན་འདི་ལྟར་ཡངས་པ་ཅན་གྱི་དགེ་སློང་རྣམས་ཀྱིས་རང་གི་ལག་གིས་ས་རྐོས་ཞིང། བརྐོས་ནས་
ཀུན་ཏུ་སྤྱོད་པས་རུང་བ་བགྱིད་དོ། །ཚེ་དང་ལྡན་པ་རུང་བ་མ་ཡིན་ནོ། །གང་དུ་བཅས། མཉན་ཡོད་དུའོ། །གང་ལས་བརྟེན། དགེ་སློང་དྲུག་སྡེ་དག་ལས་སོ། །ལྟུང་བ་ཅིར་འགྱུར། ལྟུང་བྱེད་
དོ༑ ༑གནས་བརྟན་འདི་ནི་གཞི་གསུམ་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང། ཆོས་ཉིད་དང་འགལ་
ཏེ༑ དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་བར་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱད་ན། དེ་ཁྱོད་ཀྱིས་བཏང་སྙོམས་སུ་གཞག་གམ། ཞེས་སྨྲས་
པ་དང། དེ་ཅང་མི་སྨྲ་བར་འདུག་གོ་དེས་སྨྲས་པ། གནས་བརྟན་དེ་ནི་དེར་བས་ན། འདི་ཞུ་བར་བགྱི་སྟེ། ཚྭ་རུང་བར་བགྱིད་པ་རུང་ངམ། ཚེ་དང་ལྡན་པ་ཚྭ་རུང་བ་ཞེས་བྱ་བ་ཅི་ཡིན། གནས་

[498A]༄༅། །བརྟན་འདི་ལྟར་ཡངས་པ་ཅན་གྱི་དགེ་སློང་རྣམས་ཀྱིས་ཇི་སྲིད་འཚོའི་བར་དུ་ཚྭ་དུས་སུ་རུང་བ་དང་ལྷན་ཅིག་བསྲེས་ནས་ཡོངས་སུ་སྤྱོད་ཅིང་ཚྭ་དུས་
སུ་རུང་བར་བགྱིད་དོ། །ཚེ་དང་ལྡན་པ་རུང་བ་མ་ཡིན་ནོ། །གང་དུ་བཅས། རྒྱལ་པོའི་ཁབ་ཏུའོ། །གང་ལས་བརྟེན། ཚེ་དང་ལྡན་པ་ཤཱ་རིའི་བུ་ལས་སོ། །ལྟུང་བ་ཅིར་འགྱུར་
ལྟུང་བྱེད་དོ། །གནས་བརྟན་འདི་ནི་གཞི་བཞི་པ་མདོ་སྡེ་ལས་འདས་འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང། ཆོས་
ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་ངོ་ཞེས་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་ན། དེ་ཁྱོད་ཀྱིས་བཏང་སྙོམས་
སུ་གཞག་གམ། ཞེས་སྨྲས་པ་དང། དེ་ཅང་མི་སྨྲ་བར་འདུག་གོ་།དེས་སྨྲས་པ། གནས་བརྟན་དེ་ནི་དེར་བས་ན། འདི་ཞུ་བར་བགྱི་སྟེ་ལམ་གྱིས་རུང་བར་བགྱིད་པ་རུང་ངམ་
ཚེ་དང་ལྡན་པ་ལམ་གྱིས་རུང་བ་ཞེས་བྱ་བ་ཅི་ཡིན། གནས་བརྟན་འདི་ལྟར་ཡངས་པ་ཅན་གྱི་དགེ་སློང་རྣམས་ཀྱིས་དཔག་ཚད་དང་དཔག་ཚད་ཕྱེད་དུ་སོང་སྟེ། འདུས་ཤིང་ཟན་ཟོས་ནས། ལམ་
གྱིས་རུང་བར་བགྱིད་དོ། །ཚེ་དང་ལྡན་པ་རུང་བ་མ་ཡིན་ནོ་།གང་དུ་བཅས། རྒྱལ་པོའི་ཁབ་ཏུའོ། །གང་ལས་བརྟེན། ལྷས་བྱིན་ལས་སོ། །ལྟུང་བ་ཅིར་འགྱུར། ལྟུང་བྱེད་དོ། །

[498B] འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་།འདུལ་བ་ལ་མི་སྣང། ཆོས་ཉིད་དང་འགལ་ཏེ་
དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་ངོ་ཞེས་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་ན་དེ་ཁྱོད་ཀྱིས་བཏང་སྙོམས་སུ་གཞག་གམ། ཞེས་
སྨྲས་པ་དང། དེ་ཅང་མི་སྨྲ་བར་འདུག་གོ་དེས་སྨྲས་པ། གནས་བརྟན་དེ་ནི་དེར་བས་ན། འདི་ཞུ་བར་བགྱི་སྟེ། སོར་མོ་གཉིས་ཀྱིས་རུང་བར་བགྱིད་པ་རུང་ངམ། ཚེ་དང་ལྡན་པ་སོར་མོ་
གཉིས་ཀྱིས་རུང་བ་ཞེས་བྱ་བ་ཅི་ཡིན། གནས་བརྟན་འདི་ལྟར་ཡངས་པ་ཅན་གྱི་དགེ་སློང་རྣམས་ཀྱིས་ལྷག་མར་མ་བྱས་པའི་བཟའ་བ་དང། བཅའ་བ་སོར་མོ་གཉིས་ཀྱིས་རུང་བར་
བྱས་ཏེ་ཟོས་ནས། སོར་མོ་གཉིས་ཀྱིས་རུང་བར་བགྱིད་དོ། །ཚེ་དང་ལྡན་པ་རུང་བ་མ་ཡིན་ནོ། །གང་དུ་བཅས། མཉན་ཡོད་དུའོ། །གང་ལས་བརྟེན། དགེ་སློང་མང་པོ་ལས་སོ། །ལྟུང་
བ་ཅིར་འགྱུར། ལྟུང་བྱེད་དོ། །གནས་བརྟན་འདི་ནི་གཞི་དྲུག་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ་མདོ་སྡེ་ལ་མི་འཇུག་འདུལ་བ་
ལ་མི་སྣང། ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པར་རུང་ངོ་ཞེས་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་ན། དེ་ཁྱོད་

[499A]༄༅། །ཀྱིས་བཏང་སྙོམས་སུ་གཞག་གམ། ཞེས་སྨྲས་པ་དང། དེ་ཅང་མི་སྨྲ་བར་འདུག་གོ་དེས་སྨྲས་པ། གནས་བརྟན་དེ་ནི་དེར་བས་ན། འདི་ཞུ་བར་བགྱི་
སྟེ༑ ནད་པས་རུང་བར་བགྱིད་པ་རུང་ངམ། ཚེ་དང་ལྡན་པ་ནད་པས་རུང་བ་ཞེས་བྱ་བ་ཅི་ཡིན། གནས་བརྟན་ཡངས་པ་ཅན་གྱི་དགེ་སློང་རྣམས་ཀྱིས། སྲིན་བུ་པད་པ་བཞིན་དུ་ཆང་
བཞིབས་ཏེ་འཐུངས་ནས། ནད་པས་རུང་བར་བགྱིད་དོ། །ཚེ་དང་ལྡན་པ་རུང་བ་མ་ཡིན་ནོ། །གང་དུ་བཅས། མཉན་ཡོད་དུའོ། །གང་ལས་བརྟེན། ཚེ་དང་ལྡན་པ་ལེགས་འོངས་
ལས་སོ། །ལྟུང་བ་ཅིར་འགྱུར། ལྟུང་བྱེད་དོ། །གནས་བརྟན་འདི་ནི་གཞི་བདུན་པ་ཞེས་བྱ་བ་སྔ་མ་བཞིན་ནོ། །དེ་ནི་དེར་བས་ན་འདི་ཞུ་བར་བགྱི་སྟེ། བསྲེས་པས་རུང་བར་བགྱིད་
པ་རུང་ངམ། ཚེ་དང་ལྡན་པ་བསྲེས་པས་རུང་བ་ཞེས་བྱ་བ་ཅི་ཡིན། གནས་བརྟན་འདི་ལྟར་ཡངས་པ་ཅན་གྱི་དགེ་སློང་རྣམས་ཀྱིས་འོ་མ་བྲེ་གང་དང་ཞོ་བྲེ་གང་དཀྲུགས་ནས་དུས་མ་
ཡིན་པར་ཟ་ཞིང། དཀྲུགས་པས་རུང་བར་བགྱིད་དོ། །ཚེ་དང་ལྡན་པ་རུང་བ་མ་ཡིན་ནོ། །གང་དུ་བཅས། མཉན་ཡོད་དུའོ། །གང་ལས་བརྟེན། དགེ་སློང་མང་པོ་ལས་སོ། །ལྟུང་
བ་ཅིར་འགྱུར། ལྟུང་བྱེད་དོ། །གནས་བརྟན་འདི་ནི་གཞི་བརྒྱད་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་

[499B] ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་ངོ་ཞེས་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་ན། དེ་ཁྱོད་
ཀྱིས་བཏང་སྙོམས་སུ་གཞག་གམ། ཞེས་སྨྲས་པ་དང། དེ་ཅང་མི་སྨྲ་བར་འདུག་གོ་དེས་སྨྲས་པ། གནས་བརྟན་དེ་ནི་དེར་བས་ན། འདི་ཞུ་བར་བགྱི་སྟེ། གདིང་བས་རུང་
བར་བགྱིད་པ་རུང་ངམ། ཚེ་དང་ལྡན་པ་གདིང་བས་རུང་བ་ཞེས་བྱ་བ་ཅི་ཡིན། གནས་བརྟན་འདི་ལྟར་ཡངས་པ་ཅན་གྱི་དགེ་སློང་རྣམས་ཀྱིས་གདིང་བ་རྙིང་པ་བདེ་བར་གཤེགས་པའི་
མཐོ་གང་གིས་འཁོར་བས། གདིང་བ་སར་པ་ལ་མ་གླན་པར་ལོངས་སྤྱོད་པར་བྱེད་ཅིང། གདིང་བས་རུང་བར་བྱེད་དོ། །ཚེ་དང་ལྡན་པ་རུང་བ་མ་ཡིན་ནོ། །གང་དུ་བཅས། མཉན་ཡོད་
དུའོ། །གང་ལས་བརྟེན། དགེ་སློང་མང་པོ་ལས་སོ། །ལྟུང་བ་ཅིར་འགྱུར། ལྟུང་བྱེད་དོ། །གནས་བརྟན་འདི་ནི་གཞི་དགུ་པ་མདོ་སྡེ་ལས་འདས། འདུལ་བ་ལས་འདས། སྟོན་པའི་
བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང་ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་ངོ་ཞེས་ཡོངས་སུ་
སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་ན། དེ་ཁྱོད་ཀྱིས་བཏང་སྙོམས་སུ་གཞག་གམ། ཞེས་སྨྲས་པ་དང། དེ་ཅང་མི་སྨྲ་བར་འདུག་གོ། །དེས་སྨྲས་པ། གནས་བརྟན་དེ་ནི་དེར་བས་ན། འདི་

[500A]༄༅། །ཞུ་བར་བགྱི་སྟེ། གསེར་དངུལ་གྱིས་རུང་བར་བགྱིད་པ་རུང་ངམ། གསེར་དངུལ་གྱིས་རུང་བ་ཞེས་བྱ་བ་ཅི་ཡིན། གནས་བརྟན་འདི་ལྟར་ཡངས་པ་ཅན་གྱི་དགེ་
སློང་རྣམས་ཀྱིས་ལྷུང་བཟེད་གང་དག་ཟླུམ་པོ་དག་པ་སྤྱད་པར་འོས་པ་དེ་དག་དྲིས་བསྐུས་ནས། བདུག་པ་དྲི་ཞིམ་པོས་བདུགས་ཏེ། མེ་ཏོག་དྲི་ཞིམ་པོ་སྣ་ཚོགས་ཀྱིས་མཛེས་
པར་བྱས་པ། དགེ་སྦྱོང་གི་མགོ་བོ་ལ་ཁྲིའུ་སྟན་དང་ཆས་པའི་སྟེང་དུ་བཞག་ནས། ལམ་པོ་ཆེ་དང། སྲང་དང། བཞི་མདོ་དག་བསྐོར་ནས་འདི་སྐད་ཅེས་བསྒྲགས་སོ། །གྲོང་ཁྱེར་
དང། ཡུལ་སྣ་ཚོགས་ནས་འོངས་པའི་སྐྱེ་བོ་མང་པོ་ཡངས་པ་ཅན་ན་གནས་པའི་ཤེས་ལྡན་དག་ཉོན་ཅིག་ལྷུང་བཟེད་འདི་ནི་ལྷུང་བཟེད་བཟང་པོ་ཡིན་ཏེ། འདིར་བྱིན་ནམ། ཤིན་
ཏུ་བྱིན་ནམ། གང་གིས་འདིར་བླུགས་པ་བྱས་པས་འབྲས་བུ་ཆེ་བ་དང། ཕན་ཡོན་ཆེ་བ་དང། བརྩོན་པ་ཆེ་བ་དང། རྒྱ་ཆེ་བར་འགྱུར་རོ་ཞེས་བྱས་པ་དང། དེར་དབྱིག་དང། གསེར་
དང། རིན་པོ་ཆེ་གཞན་དེ་དག་ཀྱང་རྙེད་ཅིང་ཐོབ་ནས་དེ་ལ་ལོངས་སྤྱོད་ཅིང། གསེར་དངུལ་གྱིས་རུང་བར་བགྱིད་དོ། །ཚེ་དང་ལྡན་པ་རུང་བ་མ་ཡིན་ནོ། །གང་དུ་བཅས། འདུལ་
བ་ལས་ཏེ། སྤང་བའི་ལྟུང་བྱེད་དང། ཡང་དག་པར་ལྡན་པའི་ལུང་དང། སངས་རྒྱས་ཀྱིས་བཤད་པར་གཏོགས་པ་དང། གཙུག་ན་ནོར་བུའི་མདོ་སྡེ་དང། ལུང་རིང་པོ་དང། ཚུལ་

[500B] ལུང་བར་མ་དང། ཟུང་དུ་གཏོགས་པ་དང། སྲ་བརྐྱང་གི་མདོ་སྡེ་དང། གཅིག་ལས་འཕྲོས་པའི་ལུང་དང། བཞི་པ་དང། ལྔ་པར་གཏོགས་
པ་དེ་དག་ལས་སོ། །གང་ལས་བརྟེན། དྲུག་སྡེ་དང། དགེ་སློང་གཞན་དག་དང། ཁྱིམ་ན་གནས་པ་དག་ལས་ཏེ། གནས་བརྟན་འདི་ནི་གཞི་བཅུ་པ་མདོ་སྡེ་ལས་འདས། འདུལ་
བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་།འདུལ་བ་ལ་མི་སྣང། ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་
ཡིན་པ་རུང་ངོ་ཞེས་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་ན། དེ་ཁྱོད་ཀྱིས་བཏང་སྙོམས་སུ་གཞག་གམ། དེས་ཚེ་དང་ལྡན་པ་ད་སོང་ལ་ཕྱོགས་ཚོལ་ཅིག་དང། ངས་ཆོས་
བཞིན་དུ་གྲོགས་བྱའོ། །ཞེས་སྨྲས་པ་དང། གནས་བརྟན་དེ་བཞིན་དུ་བགྱིའོ། །ཞེས་ཚེ་དང་ལྡན་པ་གྲགས་པས། གནས་བརྟན་ཐམས་ཅད་འདོད་པ་ལས་མཉན་ནས། རབ་
ཀྱི་མཐར་ཕྱིན་པའི་བསམ་གཏན་ལ་སྙོམས་པར་ཞུགས་ནས་རབ་ཏུ་གནས་སོ། །དེའི་ཚེ་གྲོང་ཁྱེར་ནོར་ཅན་ན་ཚེ་དང་ལྡན་པ་གནས་བརྟན་གཡོ་ལྡན། ཚེ་དང་ལྡན་པ་ཀུན་དགའ་
བོ་དང་ལྷན་ཅིག་གནས་གནས་པ་དགྲ་བཅོམ་པ་རྣམ་པར་ཐར་པ་བརྒྱད་བསྒོམ་པ་ཞིག་གནས་ཏེ། དེ་ནས་ཚེ་དང་ལྡན་པ་གྲགས་པས་གནས་བརྟན་གཡོ་ལྡན་གང་ན་བར་

[501A]༄༅། །སོང་སྟེ་ཕྱིན་ནས། ཚེ་དང་ལྡན་པ་གཡོ་ལྡན་གྱི་རྐང་པ་གཉིས་ལ་མགོ་བོས་ཕྱག་བྱས་ནས། ཚེ་དང་ལྡན་པ་གཡོ་ལྡན་ལ་འདི་སྐད་ཅེས་སྨྲས་སོ། །གནས་
བརྟན་ཨ་ལ་ལ་ཞེས་རུང་བར་བགྱིད་པ་རུང་ངམ། ཚེ་དང་ལྡན་པ་ཨ་ལ་ལ་རུང་བར་བྱེད་པ་ཞེས་བྱ་བ་ཅི་ཡིན། གནས་བརྟན་ཡངས་པ་ཅན་ན། ཡངས་པ་ཅན་གྱི་དགེ་སློང་རྣམས་
མི་མཐུན་པས་ཆོས་མ་ཡིན་པ་དང། མཐུན་པས་ཆོས་མ་ཡིན་པ་དང་མི་མཐུན་པས་ཆོས་ཀྱི་ལས་བྱས་ཏེ། ཨ་ལ་ལ་ཞེས་རུང་བར་བགྱིད་དོ། །ཚེ་དང་ལྡན་པ་རུང་བ་མ་ཡིན་
ནོ། །གང་དུ་བཅས། ཙམ་པར་རོ། །གང་ལས་བརྟེན། དགེ་སློང་དྲུག་སྡེ་དག་ལས་སོ། །ལྟུང་བ་ཅིར་འགྱུར། ཉེས་བྱས་སོ། །གནས་བརྟན་འདི་ནི་གཞི་དང་པོ་མདོ་སྡེ་ལས་
འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང། ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་
རྣམས་ཀྱིས་རུང་བ་མ་ཡིན་པ་རུང་ངོ་ཞེས་ཡོངས་སུ་སྟོན་ཅིང་ཀུན་ཏུ་སྤྱོད། རབ་ཏུ་སྤྱོད་ན། དེ་ཁྱོད་ཀྱིས་བཏང་སྙོམས་སུ་གཞག་གམ། གནས་བརྟན་དེ་ནི་དེར་བས་ན། འདི་
ཞུ་བར་བགྱི་སྟེ། རྗེས་སུ་ཡི་རང་བར་བགྱིད་བ་རུང་ངམ། ཚེ་དང་ལྡན་པ་རྗེས་སུ་ཡི་རང་བ་ཞེས་བྱ་བ་ཅི་ཡིན་ཞེས་བྱ་བ་སྔ་མ་བཞིན་ཏེ། གཞི་བཅུ་པོ་དེ་དག་རྒྱས་པར་བརྗོད་པ་དང་

[501B] ངས་ཆོས་བཞིན་དུ་ཕྱོགས་བྱའོ། །ཞེས་སྨྲས་སོ། །དེ་ནས་ཚེ་དང་ལྡན་པ་གྲགས་པས། ཚེ་དང་ལྡན་པ་གཡོ་ལྡན་གྱི་རྐང་པ་གཉིས་ལ་
མགོ་བོས་ཕྱག་འཚལ་ཏེ། གྲོང་ཁྱེར་སང་ཀཱ་ཤ་ཞེས་བྱ་བར་སོང་ངོ། །དེའི་ཚེ་གྲོང་ཁྱེར་སང་ཀཱ་ཤ་ཞེས་བྱ་བ་ན། ཚེ་དང་ལྡན་པ་གནས་བརྟན་ནོར་ཅན། ཚེ་དང་ལྡན་པ་ཀུན་དགའ་བོ་དང་
ལྷན་ཅིག་གནས་པ་དགྲ་བཅོམ་པ་རྣམ་པར་ཐར་པ་བརྒྱད་སྒོམ་པ་ཞིག་གནས་སོ། །དེ་ནས་ཚེ་དང་ལྡན་པ་གྲགས་པས། ཚེ་དང་ལྡན་པ་ནོར་ཅན་གྱི་རྐང་པ་གཉིས་ལ་མགོ་བོས་ཕྱག་
འཚལ་ཏེ། ཚེ་དང་ལྡན་པ་ནོར་ཅན་ལ་འདི་སྐད་ཅེས་སྨྲས་སོ་།གནས་བརྟན་ཨ་ལ་ལ་ཞེས་རུང་བར་བགྱིད་པ་རུང་ངམ། ཚེ་དང་ལྡན་པ་ཨ་ལ་ལ་ཞེས་རུང་བ་ཅི་ཡིན། གནས་བརྟན་གྲོང་
ཁྱེར་ཡངས་པ་ཅན་ན་ཡངས་པ་ཅན་གྱི་དགེ་སློང་རྣམས་མི་མཐུན་བས་ཆོས་མ་ཡིན་པ་དང། མཐུན་པས་ཆོས་མ་ཡིན་པ་དང། མི་མཐུན་པས་ཆོས་ཀྱི་ལས་བྱེད་དེ། ཨ་ལ་ལ་ཞེས་བྱ་བ་
རུང་བར་བགྱིད་དོ། །ཚེ་དང་ལྡན་པ་རུང་བ་མ་ཡིན་ནོ། །གང་དུ་བཅས། ཙམ་པར་རོ། །གང་ལས་བརྟེན། དགེ་སློང་དྲུག་སྡེ་དག་ལས་སོ། །ལྟུང་བ་ཅིར་འགྱུར། ཉེས་བྱས་སོ། །གནས་
བརྟན་གཞི་འདི་ནི་དང་པོ་མདོ་སྡེ་ལས་འདས། འདུལ་བ་ལས་འདས་སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་ལ་མི་སྣང། ཆོས་ཉིད་དང་འགལ་ཏེ། དེ་དག་ལ་

[502A]༄༅། །ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་བར་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་ན། དེ་ཁྱོད་ཀྱིས་བཏང་སྙོམས་སུ་
གཞག་གམ། གནས་བརྟན་དེ་ནི་དེར་བས་ན་འདི་ཞུ་བར་བགྱི་སྟེ། རྗེས་སུ་ཡི་རང་བས་རུང་བར་བགྱིད་པ་རུང་ངམ། ཚེ་དང་ལྡན་པ་རྗེས་སུ་ཡི་རང་བར་བྱེད་པ་ཞེས་བྱ་བ་ཅི་ཡིན། སྔ་
མ་བཞིན་ཏེ། གཞི་བཅུ་པོ་དེ་དག་རྒྱས་པར་བརྗོད་པ་དང། དེས་སོང་ལ་ཕྱོགས་ཚོལ་ཅིག་དང། ངས་ཆོས་བཞིན་དུ་ཕྱོགས་བྱའོ། །ཞེས་སྨྲས་སོ། །དེ་ནས་ཚེ་དང་ལྡན་པ་གྲགས་
པས། ཚེ་དང་ལྡན་པ་ནོར་ཅན་གྱི་རྐང་པ་གཉིས་ལ་མགོ་བོས་ཕྱག་འཚལ་ཏེ། སོང་ནས་གྲོང་ཁྱེར་དམར་བུ་ཅན་དུ་འོངས་སོ། །དེའི་ཚེ་གྲོང་ཁྱེར་དམར་བུ་ཅན་ན། ཚེ་དང་ལྡན་
པ་ཡིད་དགའ་དང། ཚེ་དང་ལྡན་པ་ཟླ་རྒུར་གནས་ཏེ། དེ་དག་དེའི་ཚེ་འགོག་པའི་ཏིང་འཛིན་ལ་སྙོམས་པར་ཞུགས་ནས། དེ་ནས་ཚེ་དང་ལྡན་པ་ཡིད་དགའ་ལ་གཞི་བཅུ་པོ་རྒྱ་
ཆེར་བརྗོད་ནས། ཚེ་དང་ལྡན་པ་ཡིད་དགའི་རྐང་པ་གཉིས་ལ་མགོ་བོས་ཕྱག་འཚལ་ཏེ། སོང་ནས་སྲུག་ནར་སོན་པ་དང། དེའི་ཚེ་སྲུག་ན་ན་ཚེ་དང་ལྡན་པ་མ་ཕམ་པ་གནས་ཏེ། དེས་
གཞི་བཅུ་པོ་རྒྱས་བར་བརྗོད་ནས་དེའི་རྐང་པ་གཉིས་ལ་ཡང་མགོ་བོས་ཕྱག་འཚལ་ཏེ། སོང་ནས་དེ་མ་ཧེ་ལྡན་དུ་སོང་བ་དང། དེའི་ཚེ་མ་ཧེ་ལྡན་ན། ཚེ་དང་ལྡན་པ་ཡང་དག་

[502B] དེས་དེ་ལ་ཡང་གཞི་བཅུ་པོ་རྒྱས་བར་བརྗོད་ནས། དེའི་རྐང་པ་གཉིས་ལ་ཡང་མགོ་བོས་ཕྱག་འཚལ་ཏེ་སོང་ནས་ལྷན་ཅིག་སྐྱེས་སུ་སོན་པ་དང། དེའི་ཚེ་ལྷན་ཅིག་
སྐྱེས་ན། ཚེ་དང་ལྡན་པ་ནམ་གྲུ་གནས་ཏེ། དེས་དེའི་རྐང་པ་གཉིས་ལ་ཡང་མགོ་བོས་ཕྱག་འཚལ་ཏེ་སྨྲས་པ། གནས་བརྟན་ཨ་ལ་ལ་ཞེས་བྱ་བ་རུང་བར་བགྱིད་པ་རུང་ངམ། ཚེ་དང་
ལྡན་པ་ཨ་ལ་ལ་ཞེས་རུང་བར་བྱེད་པ་ཅི་ཡིན། གནས་བརྟན་ཡངས་པ་ཅན་ན་ཡངས་པ་ཅན་གྱི་དགེ་སློང་རྣམས་མི་མཐུན་པས་ཆོས་མ་ཡིན་པ་དང། མཐུན་པས་ཆོས་མ་ཡིན་པ་དང་
མི་མཐུན་པས་ཆོས་ཀྱི་ལས་བྱེད་ཏེ། ཨ་ལ་ལ་ཞེས་རུང་བར་བགྱིད་དོ། །ཚེ་དང་ལྡན་པ་རུང་བ་མ་ཡིན་ནོ། །གང་དུ་བཅས། ཙམ་པར་རོ། །གང་ལས་བརྟེན། དྲུག་སྡེ་ལས་སོ། །ལྟུང་བ་
ཅིར་འགྱུར། ཉེས་བྱས་སོ། །གནས་བརྟན་འདི་ནི་གཞི་དང་པོ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་སྡེ་ལ་མི་འཇུག་འདུལ་བ་
ལ་མི་སྣང། ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་རུང་བར་ཡོངས་སུ་སྟོན་ཅིང། ཀུན་ཏུ་སྤྱོད། རབ་ཏུ་སྤྱོད་ན། དེ་ཁྱོད་ཀྱིས་
བཏང་སྙོམས་སུ་གཞག་གམ། གནས་བརྟན་དེ་ནི་དེར་བས་ན། འདི་ཞུ་བར་བགྱི་སྟེ། རྗེས་སུ་ཡི་རང་བས་རུང་བར་བགྱིད་པ་རུང་ངམ་ཚེ་དང་ལྡན་པ་རྗེས་སུ་ཡི་རང་བས་རུང་

[503A]༄༅། །བ་ཞེས་བྱ་བ་ཅི་ཡིན། ཞེས་བྱ་བ་སྔ་མ་བཞིན་དུ་གཞི་བཅུ་པོ་རྒྱས་པར་བརྗོད་པ་དང། ཚེ་དང་ལྡན་པ་ནམ་གྲུས་ཅི་ཚེ་དང་ལྡན་པ་འདི་དང་པོར་བདག་
གི་དྲུང་དུ་འོངས་སམ་སྙམ་དུ་བསམས་པ་དང། ཇི་ཙམ་ན་གཞན་དུ་ཡང་སོང་བར་མཐོང་ནས་བསམས་པ། ཚེ་དང་ལྡན་པ་དེ་ལམ་རིང་པོ་ནས་འོངས་པས། ངལ་བསོ་ཞིང་དེ་
འདུག་ཏུ་བཅུག་ལ། བདག་ཕྱོགས་ཚོལ་དུ་འགྲོའོ། །སྙམ་དུ་རིག་ནས་ཚེ་དང་ལྡན་པ་གྲགས་པ་ལ་འདི་སྐད་ཅེས་ཚེ་དང་ལྡན་པ་གྲགས་པ་ཁྱོད་ལམ་རིང་པོ་ནས་འོངས་པས་
ཁྱོད་ངལ་བསོ་ལ། ངས་ཕྱོགས་བཙལ་བར་བྱའོ། །ཞེས་སྨྲས་ནས་དེ་ངལ་བསོར་བཅུག་སྟེ། ཚེ་དང་ལྡན་པ་ནམ་གྲུ་ཕྱོགས་ཚོལ་ཞིང་སོང་ངོ། །དེ་ནས་ཡངས་པ་ཅན་གྱི་དགེ་
སློང་རྣམས། ཚེ་དང་ལྡན་པ་གྲགས་པ་དང་ལྷན་ཅིག་གནས་པའི་ཉེ་གནས་དགེ་སློང་གང་ན་བ་དེར་སོང་སྟེ་ཕྱིན་ནས། ཚེ་དང་ལྡན་པ་ཚེ་དང་ལྡན་པའི་མཁན་པོ་གར་སོང། ཞེས་
དྲིས་སོ། །དེས་སྨྲས་པ། ཚེ་དང་ལྡན་པ་དེ་ཕྱོགས་ཚོལ་དུ་སོང་ངོ། །ཚེ་དང་ལྡན་པ་དེ་ཅིའི་ཕྱིར། ཕྱོགས་ཚོལ་དུ་སོང། ཚེ་དང་ལྡན་པ་དག་གནས་ནས་དབྱུང་བའི་ལས་བྱ་བའི་
ཕྱིར་རོ། །ཚེ་དང་ལྡན་པ་ངེད་ཀྱིས་ཅི་ཞིག་བྱས་ན། དེས་ངེད་རྣམས་གནས་ནས་དབྱུང་བའི་ལས་བྱ། དེས་རྒྱས་བར་བཟླས་པ་དང་དེ་དག་གིས་སྨྲས་པ། ཚེ་དང་ལྡན་པ་དེ་ལེགས་

[503B] སྟོན་པ་འདས་པ་དེའི་གསུང་རབ་ལ་རྣམ་པ་དེ་དང་དེ་དག་གིས་འཚོལ་བར་རུང་ན། ངེད་རྣམས་ཅིའི་ཕྱིར་མཐོ་བཙམ། དེ་དག་ལས་གཞན་ཞིག་གིས་
དྲང་པོའི་སེམས་དང། ཕན་པའི་བརླང་ཚིག་གིས་དེ་དག་ལ་སྨྲས་པ། ཚེ་དང་ལྡན་པ་དག་ཁྱེད་ནི་རྗེས་སུ་མཐུན་པ་མ་ཡིན་པ་དང། རུང་བ་མ་ཡིན་པ་དང། དགེ་སྦྱོང་གི་ཚུལ་
མ་ཡིན་པས་སྤྱོད་དེ། ངེད་ཀྱིས་བཅོམ་ལྡན་འདས་ཀྱི་བསྟན་པ་ལོ་སྟོང་དུ་གནས་པར་འགྱུར་རོ། །ཞེས་སྔོན་ཐོས་ནས། ཁྱོད་ཀྱིས་ནི་མ་འོངས་པའི་བསྟན་པ་ཉིད་ཀྱང་མི་སྣང་
པར་བྱེད་པ་ལ་ཞུགས་པ་དང། ཇི་ལྟར་གཞན་དག་ཀྱང་གང་དག་བསླབ་པ་ལྷོད་པར་ཞུགས་ཤིང། ཆུ་བུར་གྱི་རྣམ་པར་འདི་ལྟ་བུ་བསྐྱེད་པས། དེ་བས་ན་བསྟན་པ་གནས་པར་
བྱ་བའི་ཕྱིར། ཁྱེད་རྣམས་ངེས་པར་གནས་ནས་དབྱུང་བའི་ལས་བྱེད་དོ། །ཞེས་སྨྲས་པ་དང། དེ་དག་སྐྲག་ནས་སྤོབས་པ་མེད་དེ་ཅང་མི་སྨྲ་བར་འདུག་གོ་དེ་ནས་གཅིག་
ནས་གཅིག་ཏུ་སོང་སྟེ་གཏམ་བརྗོད་པར་བརྩམས་པ། ཚེ་དང་ལྡན་པ་གྲགས་པ་ཕྱོགས་ཚོལ་དུ་སོང་ནས། བདག་ཅག་གནས་ནས་དབྱུང་བའི་ལས་བྱེད་ན་ཅིའི་ཕྱིར་སེམས་
ལས་ཆུང་ངུར་འདུག་ཇི་ལྟར་བསྒྲུབ་པར་བྱ་བ་སྨྲོས་ཤིག་དེ་ནས་གཅིག་གཅིག་གིས་སྨྲས་པ། ཅི་ཞིག་བསྒྲུབ་ཏུ་ཡོད། བསྒྲུབ་ཏུ་ཡོད་གང་དེ་ཕྱོགས་ཚོལ་དུ་སོང་ན། བདག་

[504A]༄༅། །ཅག་གིས་ཀྱང་ཕྱོགས་བཙལ་མོད། ཅིའི་ཕྱིར་བདག་ཅག་ཉིད་ཀྱིས་བདག་ཅག་མི་གནས་པར་བྱ། གཞན་ཞིག་གིས་སྨྲས་པ། ཚེ་དང་ལྡན་པ་དེ་དང་བདག་
ཅག་རྩོད་པར་འགྱུར་བས་བྲོས་ཏེ་འགྲོ་བར་བྱའོ། །གཞན་ཞིག་གིས་སྨྲས་པ། བདག་ཅག་གང་དུ་འགྲོ་སྟེ། གང་དུ་སོང་བ་དེར་ཡང་དེ་བཞིན་དུ་ཉེས་དམིགས་སུ་འགྱུར་བས་
བཟོད་པར་གསོལ་བར་བྱའོ། །གཞན་ཞིག་གིས་སྨྲས་པ། བདག་ཅག་གིས་བཟོད་པ་གསོལ་མི་ནུས་ཀྱི། དཀྲིས་བཞིན་དུ་འདུག་གོ་གཞན་ཞིག་གིས་སྨྲས་པ། དེ་འདི་ལྟར་
དེ་དང་ལྷན་ཅིག་གནས་པའི་ཉེ་གནས་མང་པོ་དེ་དག་ཇེ་ལྷུང་བཟེད་དང། ཆོས་གོས་དང། དྲ་བ་དང། ཕོར་བུ་དང། སྐ་རགས་དག་གིས་བསྡུས་ལ། ཕྱིས་གར་རིགས་པར་བྱའོ། །
གཞན་ཞིག་གིས་བཟུང་སྟེ་དེ་བཞིན་དུ་བྱའོ། །ཞེས་སྨྲས་ནས། དེ་རྣམས་ཀྱིས་དེ་དག་ལ་ཁ་ཅིག་ལ་ནི་སྣམ་སྦྱར་བྱིན། ཁ་ཅིག་ལ་ནི་བླ་གོས་བྱིན། ཁ་ཅིག་ལ་ནི་མཐང་གོས་
བྱིན། ཁ་ཅིག་ལ་ནི་རྡུལ་ཟན་བྱིན། ཁ་ཅིག་ལ་ནི་གདིང་བ་བྱིན་ཁ་ཅིག་ལ་ནི་ལྷུང་བཟེད་བྱིན། ཁ་ཅིག་ལ་ནི་ཆུ་ཚགས་བྱིན་ཏེ་དེ་བཞིན་དུ་དེ་དག་ཐམས་ཅད་བསྡུས་ནས་
དེ་དག་བར་ན་གནས་པར་གྱུར་ཏོ། །ཇི་ཙམ་ན་ཚེ་དང་ལྡན་པ་གྲགས་པ་རིམ་གྱིས་ཕྱོགས་བཙལ་ནས། ཡངས་པ་ཅན་དུ་འོངས་པ་དང། དེ་དང་ལྷན་ཅིག་གནས་པའི་ཉེ་གནས་

[504B] ཡངས་པ་ཅན་དག་གི་གྲོང་དུ་མ་སོང་བར་དེར་ལམ་གྱི་ངལ་བསོ་བ་དང། ལྷན་ཅིག་གནས་པའི་ཉེ་གནས་དག་གིས་སྨྲས་པ། མཁན་པོ་ཕྱོགས་དེ་དག་བཙལ་
ཏམ། བུ་ཕྱོགས་དེ་དག་རིང་པོར་མི་ཐོགས་པར་འོང་ངོ། །མཁན་པོ་འཚལ་ཏོ། །ཐུགས་དེ་ལྟ་བུ་ཀུན་བཟློག་པའི་རིགས་ཏེ། སྟོན་པ་འདས་པ་དེའི་གསུང་རབ་ལ་རྣམ་པ་དེ་དང་
དེ་དག་གིས་འཚོ་བར་རུང་ན། ཅིའི་སླད་དུ་དེ་དག་ལ་གནོད་པ་བགྱི་དེས་བསམས་པ། འདི་དག་སྔོན་མ་བྱུང་བའི་ཚིག་ཅིག་སྨྲ་སྟེ། ངེས་པར་འདི་དག་གིས་དེ་དག་ལས་རང་གིར་བྱ་བ་བླངས་
པར་རིག་ནས། ཚེ་དང་ལྡན་པ་དག་སྔོན་མ་བྱུང་བའི་ཚིག་སྨྲ་སྟེ། ཚེ་དང་ལྡན་པ་དག་གིས་དེ་དག་ལས་རང་གིར་བྱ་བ་བླངས་སོ། །ཞེས་སྨྲས་པ་དང། དེ་དག་ཅང་མི་སྨྲ་བར་འདུག་གོ་དེ་ནས་
ཚེ་དང་ལྡན་པ་གྲགས་པས། ཇི་ལྟར་གྲོས་བྱས་པ་དེ་དག་ལ་སྨྲས་པ། བསླབ་པ་ལྷོད་པའི་ཕྱོགས་དག་འཕེལ་བས་རིངས་པར་འོང་བའི་རིགས་པས། བསྟན་པའི་དགོས་པ་ལ་བཤོལ་བར་
མ་བྱེད་ཅིག་ཅེས་ཚིགས་སུ་བཅད་པས་སྨྲས་པ། གང་གིས་བཤོལ་བར་བྱ་བ་རིངས་བྱེད་རིངས་པ་ཤོལ་བྱེད་པ། །ཚུལ་བཞིན་བྱ་བ་རབ་སྤངས་བྱིས་པ་དེ་ནི་སྡུག་བསྔལ་འགྲོ་དེ་ནི་
གྲགས་པ་མེད་པའི་སྐལ་ལྡན་གྲོགས་ཀྱིས་རྣམ་པར་སྤངས། །དེ་ཡི་དོན་ནི་མི་འཕེལ་མར་གྱི་ངོ་ཡི་ཟླ་བ་བཞིན། །གང་གིས་དགོས་པ་དེ་བཞིན་རིངས་བྱེད་བློ་ལྡན་མི་ཤོལ་བ། །ཚུལ་

[505A]༄༅། །བཞིན་མ་ཡིན་རབ་སྤངས་མཁས་པ་དེ་ནི་བདེ་བ་ཐོབ། །དེ་ནི་གྲགས་པ་སྐལ་ལྡན་གྲོགས་པོ་རྣམས་ཀྱིས་སྤངས་མི་འགྱུར། །དེ་ཡི་དོན་ནི་འཕེལ་བ་ཡར་གྱི་ངོ་
ཡི་ཟླ་བ་བཞིན། །དེ་ནས་ཚེ་དང་ལྡན་པ་གྲགས་པ་འཁོར་གྱི་ཁྱམས་སུ་ཞུགས་ཏེ། རབ་ཀྱི་མཐར་ཕྱིན་པའི་བསམ་གཏན་བཞི་ལ་སྙོམས་པར་ཞུགས་ནས་སྨོན་ནས་ཤེས་པས་བརྟགས་
ཏེ། གཎྜཱི་བརྡུངས་པ་དང། དགྲ་བཅོམ་པ་བདུན་བརྒྱར་གཅིག་གིས་མ་ཚང་བ་དེ་དག་ཐམས་ཅད་ཀྱང། ཚེ་དང་ལྡན་པ་ཀུན་དགའ་བོ་དང་ལྷན་ཅིག་གནས་པ་དག་འདུས་སོ། །དེའི་ཚེ་
ཚེ་དང་ལྡན་པ་ཟླ་སྒུར་འགོག་པའི་ཏིང་ངེ་འཛིན་ལ་སྙོམས་པར་ཞུགས་ནས་གཎྜཱིའི་སྒྲ་མ་ཐོས་སོ། །དེའི་ཚེ་དགེ་སློང་གི་དགེ་འདུན་རྣམས་འདུས་ཤིང་ཚོགས་པ་དང། ཚེ་དང་ལྡན་
པ་གྲགས་པས་དེ་དག་གི་མིང་ནས་ཕྱུང་སྟེ་བརྗོད་ན་ནི། འཁྲུག་པ་ཆེན་པོར་འགྱུར་བས། མ་ལ་བདག་གིས་མིང་ནས་མི་དབྱུང་བར་བརྗོད་པར་བྱའོ། །སྙམ་དུ་བསམས་ནས། དེས་ཇི་ལྟར་
རྒན་རིམས་སུ་འདུད་པ་བྱས་ནས། རྒན་པའི་མཐའ་ལོགས་སུ་ཐལ་མོ་སྦྱར་བ་བྱས་ནས་སྟན་ལ་འདུག་གོ་དགྲ་བཅོམ་པ་བདུན་བརྒྱར་གཅིག་གིས་མ་ཚང་བས་དོན་དུ་གཉེར་བར་འདོད་
པ་དང། དེའི་ཚེ་ཚེ་དང་ལྡན་པ་ཟླ་སྒུར་ཡང་འགོག་པའི་སྙོམས་པར་འཇུག་པ་ལས་ལངས་ཏེ། དེ་ལ་ལྷ་ཞིག་གིས་འཕགས་པ་ཟླ་སྒུར་ཅིའི་ཕྱིར་ཐུགས་ལས་ཆུང་ངུར་བཞུགས། ཁྱོད་

[505B]ཚང་བ་ནི། ཡངས་པ་ཅན་ན་བསྟན་པ་གནས་པར་བྱ་བའི་ཕྱིར་ཡང་དག་པར་སྡུད་པར་བྱེད་པས། རིངས་པར་བཞུད་
ཅིག་ཅེས་སྨྲས་པ་དང། དེས་རྫུ་འཕྲུལ་གྱིས་གྲོང་ཁྱེར་དམར་བུ་ཅན་ནས་མི་སྣང་བར་གྱུར་ཏེ། ཡངས་པ་ཅན་དུ་ཕྱིན་ནས་འཁོར་གྱི་ཁྱམས་ཀྱི་སྒོར་འདུག་སྟེ། སྒོ་ལ་བརྡུངས་པ་དང། དགེ་
སློང་དག་གིས་ཁྱོད་སུ་ཡིན། ཞེས་དྲིས་སོ། །དེས་ཚིགས་སུ་བཅད་དེ་སྨྲས་པ། གང་དག་དམར་བུ་ཅན་ན་གནས་པ་ཡི། །དགེ་སྦྱོང་མང་དུ་ཐོས་པ་འདུལ་བ་འཛིན། དེ་དག་ལས་ནི་གཞན་
ཞིག་འདིར་འོངས་ཏེ། །དབང་པོ་དུལ་ཞེས་བྱ་བ་སྒོ་ན་འདུག་དགེ་སློང་དག་གིས་སྨྲས་པ། དབང་པོ་དུལ་བ་ནི་གཞན་དག་ཀྱང་ཡོད་ན། ཁྱོད་སུ་ཡིན་སྨྲོས་ཤིག་དེས་ཡང་ཚིགས་སུ་
བཅད་དེ་སྨྲས་པ། གང་དག་དམར་བུ་ཅན་ན་གནས་པ་ཡི། །དགེ་སྦྱོང་མང་དུ་ཐོས་པ་འདུལ་བ་འཛིན། །དེ་དག་ལས་ནི་གཞན་ཞིག་འདིར་འོངས་ཏེ། །ཐེ་ཚོམ་བཅད་ཅེས་བྱ་བ་སྒོ་ན་འདུག་
དགེ་སློང་དག་གིས་ཐེ་ཚོམ་བཅད་པ་ནི་གཞན་དག་ཀྱང་ཡོད་དོ་།ཞེས་སྨྲས་པ་དང། དེས་ཡང་ཚིགས་སུ་བཅད་དེ་སྨྲས་པ། གང་དག་དམར་བུ་ཅན་ན་གནས་པ་ཡི། །དགེ་སྦྱོང་མང་དུ་ཐོས་པ་
འདུལ་བ་འཛིན། །དེ་དག་ལས་ནི་གཞན་ཞིག་འདིར་འོངས་ཏེ། །འགྱོད་པ་མེད་ཅེས་བྱ་བ་སྒོ་ན་འདུག་དགེ་སློང་དག་གིས་འགྱོད་པ་མེད་པ་ནི་གཞན་དག་ཀྱང་ཡོད་ན། སུ་ཡིན་ཞེས་སྨྲས་པ་

[506A]༄༅། །དང། དེས་ཡང་ཚིགས་སུ་བཅད་དེ་སྨྲས་པ། གང་དག་དམར་བུ་ཅན་ན་གནས་པ་ཡི། །དགེ་སྦྱོང་མང་དུ་ཐོས་པ་འདུལ་བ་འཛིན་།དེ་དག་ལས་ནི་གཞན་ཞིག་
འདིར་འོངས་ཏེ། །ཟླ་སྒུར་ཞེས་ནི་བྱ་བ་སྒོ་ན་འདུག་དགེ་སློང་རྣམས་ཀྱིས་ལེགས་པར་འོངས་སམ། ལེགས་པར་འོངས་སམ། ནང་དུ་ཞུགས་ཤིག་ཅེས་སྨྲས་པ་དང། དེ་ནང་དུ་ཞུགས་
སོ། །དེ་ནས་དགེ་སློང་རྣམས་འཁོར་གྱི་ཁྱམས་ནས་བྱུང་ནས། ཚེ་དང་ལྡན་པ་ཟླ་སྒུར་དོན་དུ་གཉེར་བར་བསྒོས་ཏེ། དེའི་འོག་ཏུ་འཁོར་གྱི་ཁྱམས་སུ་ཞུགས་ནས། འདི་ལྟར་རང་རང་
གི་སྟན་ལ་འདུག་གོ་ཚེ་དང་ལྡན་པ་གྲགས་པས། དེ་བཞིན་རྒན་རིམས་སུ་འདུག་པ་ལ་དངོས་པོ་བཅུ་བཟླས་པར་ཞུགས་ཏེ། ཚེ་དང་ལྡན་པ་དག་ཨ་ལ་ལ་ཞེས་རུང་བར་བྱེད་པ་
རུང་ངམ། ཚེ་དང་ལྡན་པ་ཨ་ལ་ལ་ཞེས་རུང་བ་ཞེས་བྱ་བ་ཅི་ཡིན། ཚེ་དང་ལྡན་པ་དག་འདི་ལྟར་དགེ་སློང་ཁ་ཅིག་གིས་མི་མཐུན་པས་ཆོས་མ་ཡིན་པ་དང། མཐུན་པས་ཆོས་མ་ཡིན་
པ་དང། མི་མཐུན་པས་ཆོས་ཀྱི་ལས་བྱས་ཏེ། ཨ་ལ་ལ་ཞེས་རུང་བར་བགྱིད་དོ། །ཚེ་དང་ལྡན་པ། རུང་བ་མ་ཡིན་ནོ། །གང་དུ་བཅས། ཙམ་པར་རོ། །གང་ལས་བརྟེན། དགེ་སློང་དྲུག་
སྡེ་དག་ལས་སོ། །ལྟུང་བ་ཅིར་འགྱུར། ཉེས་བྱས་སོ། །ཚེ་དང་ལྡན་པ་དག་འདི་ནི་གཞི་དང་པོ་མདོ་སྡེ་ལས་འདས། འདུལ་བ་ལས་འདས་སྟོན་པའི་བསྟན་བ་དང་བྲལ་ཏེ། མདོ་

[506B]འདུལ་བ་ལ་མི་སྣང། ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱིས་དགེ་སློང་འདི་རྣམས་ཀྱིས་རུང་བ་མ་ཡིན་པ་རུང་ངོ། །ཞེས་ཡོངས་སུ་བསྒྲགས་ནས་ཀུན་ཏུ་སྤྱོད་
རབ་ཏུ་སྤྱོད་དེ། དེ་དག་བདག་ཅག་གིས་དོར་བར་བགྱིའོ། །ཚེ་དང་ལྡན་པ་དག་དེ་ནི་དེར་བས་ན། གཞན་དག་ཞུ་བར་བགྱིའོ། །རྗེས་སུ་ཡི་རང་བས་རུང་བར་བགྱིད་པ་རུང་ངམ། ཚེ་དང་ལྡན་པ་
རྗེས་སུ་ཡི་རང་བས་རུང་བར་བྱེད་པ་ཅི་ཡིན། ཞེས་བྱ་བའི་བར་སྔ་མ་བཞིན་དུ་གཞི་བཅུ་པོ་རྒྱས་པར་བརྗོད་དོ། །དེ་དག་གིས་ཡང་དག་པར་བརྗོད་ནས། འཁོར་གྱི་ཁྱམས་ནས་བྱུང་སྟེ་
ཡང་གཎྜཱི་བརྡུངས་ནས། ཡངས་པ་ཅན་ན་གནས་པའི་དགེ་སློང་དག་དྲིས་པའི་ཚིག་གིས་བསྡུས་ནས། དེ་དག་དང་ལྷན་ཅིག་ཏུ་འདུག་པ་དང། ཚེ་དང་ལྡན་པ་གྲགས་པས། དེ་ལྟར་
རྒན་རིམས་སུ་འདུག་པ་ལ་གཞི་བཅུ་པོ་མིང་ནས་ཕྱུང་སྟེ། བཟླས་པ་བྱ་བར་ཞུགས་ཏེ། ཚེ་དང་ལྡན་པ་དག་ཨ་ལ་ལ་ཞེས་རུང་བར་བྱེད་པ་རུང་ངམ། ཚེ་དང་ལྡན་པ། ཨ་ལ་ལ་ཞེས་
རུང་བར་བྱེད་པ་ཞེས་བྱ་བ་ཅི་ཡིན། ཚེ་དང་ལྡན་པ་དག་ཡངས་པ་ཅན་གྱི་དགེ་སློང་འདི་རྣམས་ཀྱིས་མི་མཐུན་པས་ཆོས་མ་ཡིན་པ་དང། མཐུན་པས་ཆོས་མ་ཡིན་པ་དང། མི་མཐུན་པས་
ཆོས་ཀྱི་ལས་བྱས་ཏེ། ཨ་ལ་ལ་ཞེས་བྱ་བ་རུང་བར་བགྱིད་དོ་།ཚེ་དང་ལྡན་པ། རུང་བ་མ་ཡིན་ནོ། །གང་དུ་བཅས། ཙམ་པར་རོ་།གང་ལས་བརྟེན། དགེ་སློང་དྲུག་སྡེ་དག་ལས་སོ། །

[507A]༄༅། །ལྟུང་བ་ཅིར་འགྱུར། ཉེས་བྱས་སོ། །ཚེ་དང་ལྡན་པ་འདི་ནི་གཞི་དང་པོ་མདོ་སྡེ་ལས་འདས། འདུལ་བ་ལས་འདས། སྟོན་པའི་བསྟན་པ་དང་བྲལ་ཏེ། མདོ་
སྡེ་ལ་མི་འཇུག་འདུལ་བ་ལ་མ་སྣང། ཆོས་ཉིད་དང་འགལ་ཏེ། དེ་དག་ལ་ཡངས་པ་ཅན་གྱི་དགེ་སློང་འདི་རྣམས་ཀྱིས། རུང་བ་མ་ཡིན་པ་རུང་ངོ། །ཞེས་ཡོངས་སུ་བསྒྲགས་ནས་
ཀུན་ཏུ་སྤྱོད། རབ་ཏུ་སྤྱོད་དེ། དེ་དག་བདག་ཅག་གིས་དོར་བར་བགྱིའོ། །ཚེ་དང་ལྡན་པ་དག་དེ་ནི་དེར་བས་ན། འདི་ཞུ་བར་བགྱིའོ། །ཚེ་དང་ལྡན་པ་དག་རྗེས་སུ་ཡི་རང་བས་
རུང་བར་བྱེད་པ་རུང་ངམ། ཚེ་དང་ལྡན་པ། རྗེས་སུ་ཡི་རང་བས་རུང་བར་བྱེད་པ་ཅི་ཡིན། ཞེས་བྱ་བའི་བར་སྔ་མ་བཞིན་དུ་གཞི་བཅུ་པོ་རྒྱས་པར་བརྗོད་དེ། དེ་དག་བདག་ཅག་གིས་དོར་
བར་བྱའོ། །ཞེས་དགྲ་བཅོམ་པ་བདུན་བརྒྱས་ཡང་དག་པར་བརྗོད་པས་བདུན་བརྒྱས་ཡང་དག་པར་བརྗོད་པ། བདུན་བརྒྱས་ཡང་དག་པར་བརྗོད་པ་ཞེས་བྱ་བའི་མིང་དུ་གྱུར་ཏོ། །
སྡོམ་ནི། ཨ་ལ་ལ་དང་རྗེས་སུ་ཡི་རང་སྤྱོད་པ་དང། །བརྟགས་བ་དང་ནི་ལན་ཚྭ་དག་དང་ལམ་དང་ནི། །སོར་མོ་གཉིས་ཀྱིས་རུང་དང་དཀྲུགས་དང་གདིང་བ་དང། །གསེར་དངུལ་བྱས་
པ་འདི་ནི་བར་སྡོམ་ཡང་དག་བསྡུས། །གྲོང་ཁྱེར་ཡངས་པ་ཅན་དང་ནོར་ཅན་དང། །ལྷ་ལས་བབས་དང་དེ་བཞིན་དམར་བུ་ཅན། །སྲུག་ན་དང་ནི་མ་ཧེ་ལྡན་པ་དང། །ལྷན་ཅིག་སྐྱེས་གྱུར་

[507B] །ཐམས་ཅད་འདོད་དང་གྲགས་དང་གཡོ་ལྡན་དང། །ནོར་ཅན་དང་ནི་ཡིད་དགའ་དག་དང་ཡང། །ཟླ་སྒུར་དང་ནི་དེ་བཞིན་མ་ཕམ་པ། །ཡང་དག་འབྱུང་དང་ནམ་གྲུ་ལ་སོགས་
པའོ། །འདིར་འགྲེལ་པ་ལས་སྒོ་བརྒྱད་པའོ་ཞེས་སྒོ་བརྒྱད་ཅར་ཚང་པར་བྱས་སོ། །འདུལ་བ་ཕྲན་ཚེགས་ཀྱི་གཞི་རྫོགས་སོ།།།།རྒྱ་གར་གྱི་མཁན་པོ་བིདྱཱ་ཀ་ར་པྲ་བྷ་དང་
དྷརྨ་ཤྲཱི་པྲ་བྷ་དང། ལོ་ཙྪ་བ་བན་དེ་དཔལ་འབྱོར་གྱིས་བསྒྱུར། ཞུས་དག་ལེགས་པར་བྱས་སོ། །ཕྲན་ཚེགས་འདི་ལ་དཔེ་དཔང་ལའང། ཡིད་བརྟན་ཐུབ་པ་གཅིག་ཀྱང་མེད། །འགྱུར་
ཡང་ཅུང་ཟད་མི་བདེ་ཞིང། །ཚིག་བྲུལ་བརྡ་རྙིང་མང་བ་དང་།གླེགས་བམ་ཐ་མར་ཉེ་བ་ཡིས། །ཞུ་དག་མཁན་པོ་རྣམས་ཀྱིས་ཀྱང། །སེམས་དུབ་སྐྱོ་བའི་དབང་གིས་ནི། །ཕལ་ཆེར་བཏང་སྙོམས་
བཞག་པར་མངོན། །བཀླག་མི་བདེ་ཞིང་བྲིར་མི་བདེ། །ཅུང་ཟད་བཅོས་སུའང་མི་བདེ་ཞིང། །ཐམས་ཅད་ཐེ་ཚོམ་གཞིར་གྱུར་པས། །ཁོ་བོའི་སེམས་ཀྱང་ཅུང་ཟད་དུབ། །འོན་ཀྱང་བརྣག་པར་མ་
དོར་བར། །སྤྲོ་དང་འདུན་པའི་སེམས་ཀྱིས་ནི། །དམ་པའི་ཐུགས་དགོངས་མཐར་ཕྱིན་ཅིང། །བསྟན་པའི་རྒྱུན་ལའང་ཕན་བསམས་ནས་།དུས་ནི་ཅུང་ཟད་འགོར་ན་ཡང། །ལོང་མེད་རིངས་
ཚུལ་མ་བྱས་པར། །འོལ་ཚོད་རང་བཟོ་སྤངས་ནས་ནི། །ལེགས་བརྟགས་ལེགས་པར་རབ་དཔྱད་ནས། །ཤིན་ཏུ་ངེས་པའི་ཚུལ་གྱིས་ནི། །ཐེ་ཚོམ་ཟ་རྣམས་ཟེར་མཆན་བཀོད། །གདོན་མི་

[508A]༄༅། །ཟ་རྣམས་ལེགས་པར་བཅོས། །ཚུལ་འདི་མཁས་པའི་གཙུག་རྒྱན་དུ། །ཕྱི་མཐའི་བར་དུ་འགྱུར་པར་ཤོག་འདི་ནི་ཕྱི་མོ་ལ་གཏུགས་པ་དང། སྣར་ཐང་གི་དཔེ་ལ་
གཏུགས་པའི་ཞུས་དག་གཉིས་ཀྱི་རྗེས་ལ་སོག་ཚུལ་ཁྲིམས་བླ་མའི་ཕྱག་དཔེ་ལ་གཏུགས་པའི་ཞུས་དག་ནན་ཅན་ལན་གཉིས་ཏེ་བཞི་ཚར་བའི་རྗེས་སུ། སློབ་དཔོན་ཚུལ་ཁྲིམས་བསྐྱངས་
ཀྱི་འགྲེལ་པ་དང་བསྟུན་ཅིང། མདོ་རྩའི་འགྲེལ་ཆེན་རྣམས་སུ་ལུང་དྲངས་པ་དང་ཡང་བསྒྲིགས། ཆོ་ག་རྣམས་ལས་བརྒྱ་རྩ་གཅིག་གི་གཞུང་དང་ཡང་བསྟུན། ཚིག་འདྲ་ལ་འདྲ་མེན་རྣམས་ཀྱང་
དོན་ལ་ལེགས་པར་དཔྱད་ནས་དག་པར་བྱས། འདི་ལ་ད་རུང་ཆད་པ་འགའ་རེ་ཡོད་པས་རྒྱ་དཔེ་རྙེད་ན་གཏུག་དགོས་སོ། །ཐམས་ཅད་མཁྱེན་པ་ལ་ཕྱག་འཚལ་ལོ། །སྔོན་བསྟན་པ་སྔ་དར་བ་ལ་
ལུང་ཕྲན་ཚེགས་ཀྱི་གཞི་འདི་བསྒྱུར་བའི་དུས་སུ་ལོ་ཙྪ་བ་དུ་མས་དུམ་བུ་དུམ་བུ་མང་པོར་དགོས་ཏེ་སོ་སོར་ཐ་དད་དུ་བསྒྱུར་བས་གླེགས་བམ་གཅིག་ཏུ་སྡོམ་པའི་ཚེ་ན། གནས་ཐ་དད་དུ་འཐོར་ནས་མ་
ཚང་བཞིན་དུ་བསྡེབས་ཤིང། ལོ་ཙྪ་བ་ཆེན་པོ་དཔལ་འབྱོར་གྱིས་རྫོགས་པར་ཞུ་ཆེན་མ་གྲུབ་པས། འཁྲུགས་ཆད་ཅན་དུ་ཕྲན་ཚེགས་ཕལ་ཆེར་བཞུགས་པ་ལ། དུས་ཕྱིས་གནས་བརྟན་དར་མ་སེངྒེས་
ལ་སྟོད་འོལ་རྒོད་ཀྱི་གཙུག་ལག་ཁང་དུ་ལུང་སྡེ་བཞི་བཞེངས་པའི་ཚེ། ཞིང་མོ་ཆེ་པ་འདུལ་འཛིན་བྱང་ཆུབ་སེངྒེས་དབུས་གཙང་གི་གཙུག་ལག་ཁང་རྣམས་སུ་བཞུགས་པ་དང། ཁྱད་པར་བསམ་ཡས་

[508B] ཚུལ་ཁྲིམས་ཡོན་ཏན་གྱིས་རྙེད་པའི་ལུང་དག་པ་ལ་དཔེ་ཡོན་ཕུལ་ནས་འབད་པས་དག་པར་བགྱིས་པ་ལ། བམ་པོ་སུམ་ཅུ་རྩ་གསུམ་པའི་མགོར། སྨན་ཆེན་
པོའི་གཏམ་གྱི་སྐབས་སུ། སྨན་ཆེན་པོས་སྨྲས་པ། གལ་ཏེ་དེ་ལྟ་ན་སྐྱུགས་ཤིག་དང། བདེན་ནམ་རྫུན་བལྟའོ། །ཞེས་པ་ནས། བམ་པོ་སུམ་ཅུ་རྩ་བཞི་པའི་དབུར། ཇི་ཙམ་ན་དེ་གྲོང་ཁྱེར་ནས་བྱུང་
བ་དང། བྲམ་ཟེ་མོང་རྟུལ་ཞེས་བྱ་བས་གོས་ཀྱི་མཐའ་ནས་འཇུས་ཞེས་པའི་བར་བམ་པོ་གཅིག་བསབས། སྡོམ་ནི། ང་ཡང་སྨན་གྱིས་དེ་བཞིན་ནོ། །ཞེས་པའི་འོག་ཏུ་ཡིག་ཚར་གཅིག་བསྐངས་
བམ་པོ་སུམ་ཅུ་རྩ་བཞི་པའི་སྨད་ནེ་ཚོ་སྤྱོད་གསལ་གྱི་སྐབས་རྫོགས་པར། ཨེ་མའོ་འདི་ལྟར་ཁྱོད་མཁས་པ་ཤ་སྟག་དང་ཕྲད་པ་ནི་བསོད་ནམས་དང་ལྡན་ནོ། །ཞེས་པ་ནས། བམ་པོ་བཞི་བཅུ་རྩ་
གསུམ་པའི་སྟོད་དུ། སྤྱིའི་སྡོམ་ནི། དགེ་སློང་མའི་བཀུར་སྟི་བྲི་ཞེས་པའི་བར་བམ་པོ་དགུ་ཆད་པ་བསབས། དེའི་འོག་ཏུ་སྡོམ་ཚིག་ཡིག་ཚར་གཅིག་ཆད་པ་བསྐངས། བམ་པོ་བཞི་བཅུ་རྩ་དྲུག་
པའི་མཇུག་བྲམ་ཟེའི་ཁྱེའུ་མ་སྡུག་གི་གཏམ་འཕྲོར། དགེ་སྦྱོང་རྣམས་ཀྱི་ཡོན་པོའི་སྤྱད་ཀྱི་ལོག་པའི་འཚོ་བ་དེ་ལྟ་བུ་ལས་སླར་ལོག་པ་ཡིན་ནོ། །ཞེས་པ་ནས། བམ་པོ་བཞི་བཅུ་རྩ་བརྒྱད་པའི་དབུར་
དེའི་ཚེ་བྲམ་ཟེ་པད་མའི་སྙིང་པོ་ཁྱིམ་མཆོག་གི་ས་མཐོན་པོ་ཞིག་ན་ཤས་ཆེ་བའི་བྲམ་ཟེ་རྒན་རབས་རྣམས་དང་ལྷན་ཅིག་འདུས་ཤིང་འཁོད་དོ། །ཞེས་པའི་བར་བམ་པོ་བཞི་བཅུ་རྩ་བདུན་པ་བསབས་

[509A]༄༅། །དེ་ནས་བམ་པོ་ལྔ་བཅུ་པའི་མཇུག་ཀུན་དགའ་བོ་ལ་གདམས་པར། ཆོས་ཀྱི་སྐྱབས་ཀྱིས་གནས་པར་བྱའི། གླིང་གཞན་དང་སྐྱབས་གཞན་གྱིས་ནི་མ་ཡིན་ནོ། །ཞེས་
པ་ནས། བམ་པོ་ང་གཉིས་པའི་སྟོད་དུ། བར་སྡོམ་ནི། ཙ་པ་ལ་དང་ཚེའི་འདུ་བྱེད་མཛད། ཀྱི་བར་བམ་པོ་གཅིག་བསྐངས་ཏེ། སྤྱིར་བསྡོམས་ན་བམ་པོ་བཅུ་གཉིས་དང། སྡོམ་ཚིག་ཡིག་ཚར་གཉིས་
ཚད་པ་བསྐངས་པ་གང་ཡིན་པ་དེ་ཉིད། གངས་ཅན་གྱི་རྒྱུད་ཀྱི་གནས་བརྟན་ཆེན་པོ་སྡོམ་བརྩོན་མཁས་པ་རྣམས་ཀྱི་གཙུག་གི་ནོར་བུར་གྱུར་ཅིང། འདུལ་བ་དང། མདོ་སྡེ་དང། སྡེ་སྣོད་ཀྱི་
མ་མོ་འཛིན་པ་ཤཱཀྱའི་དགེ་སློང་ཤེས་བྱའི་ནམ་མཁའ་ལ་མཁྱེན་པའི་དཀྱིལ་འཁོར་རྒྱས་ཤིང། སྙན་གྲགས་ཀྱི་འོད་ཟེར་གྱིས་ཕྱོགས་ཀུན་ཏུ་ཁྱབ་པར་གྱུར་པ་མཆིམས་ཐམས་ཅད་མཁྱེན་
པས་ལ་སྟོད་འོལ་རྒོད་ཀྱི་གཙུག་ལག་ཁང་ནས་དཔེ་ཕྱི་གདན་དྲངས་ནས། བསྟན་པའི་འབྱུང་གནས་དཔལ་སྣར་ཐང་གི་གཙུག་ལག་ཁང་དུ་ལུང་སྡེ་བཞི་ཚང་ལ་དག་པར་བཞེངས་པའི་
དཔེ་ལ་གཏུགས་ཏེ་ཞུས་དག་བགྱིས་སོ། །ལོ་རྒྱུས་འདི་ལུང་ཕྲན་ཚེགས་ཀྱི་གླེགས་བམ་ལ་ཤིན་ཏུ་གཅེས་པས་སུས་ཀྱང་མི་འདོར་བར་ཐུགས་ཚིས་མཛད་པར་ཞུ།། །།